# verses

text:
Baetapele ba setšhaba: Paroshe le Pahate-Moaba, Elamo, Satu le Bani, Buni, Asgade le Bebai, Adonia, Bigbai le Adine, Atere, Hiskia le Asure, Hodia, Hashumo le Betsai, Harife, Anathote le Nebai, Magapiashe, Meshulamo le Hesire, Meshesabele, Tsadoko le Jadua, Pelatia, Hanane le Anaya, Hosea, Hanania le Hashube, Losheshe, Pilha le Shobeke, Rehume, Hashabna le Maasea, Ahia, Hanane le Anane, Maluke, Harime le Baana.


text:
Rena setšhaba sa Israele, baprista, Balefi, baleti ba masoro a dikgoro tša Tempele, baopedi, bašomi ba ka Tempeleng, gotee le bohle bao, ka baka la go phetha melao ya Modimo ba ikgaogantšhitšego le ba ditšhaba di šele ba ba dulago nageng ya rena, rena, gotee le basadi ba rena le bana ba rena ka moka ba ba godilego mo ba ka kwešišago,


text:
re ena le bomorwarragorena, baetapele ba rena, gore re tla phela ka melao ya Modimo ye a re filego yona ka Moshe, mohlanka wa gagwe; le gore re tla dira tšohle tše Morena, Mong wa rena, a re laelago tšona; le gore re tla phetha melao yohle ya gagwe le ka moka tše a di nyakago. Ge re ka se phethe keno ye re otlwe ka thogako.


text:
Ge bašele bao ba ka tla ba bapatša mabele goba se sengwe go rena ka letšatši la Sabatha goba ka letšatši le lengwe le lekgethwa, re ka se ba rekele. Ka ngwaga wo mongwe le wo mongwe wa bošupa re ka se leme mašemo, le gona re tla phumola melato ka moka.


text:
Yo mongwe le yo mongwe wa rena o tla ntšhetša Tempele ya Modimo wa rena silibera ya dikramo tše nne ka ngwaga.


text:
Tirelo ya Tempeleng re tla e ntšhetša dilo tše di latelago: dinkgwa tše dikgethwa, kabelo ya bupi ya ka mehla, diruiwa tša dihlabelo tša ka mehla tša go tšhungwa ka moka, dihlabelo tša Disabatha le tša Menyanya ya Lebalana le tša menyanya ye mengwe, le dihlabelo tše dikgethwa, le dihlabelo tša tshwarelo ya dibe tša go re boelanya le Modimo, gotee le se sengwe le se sengwe se se nyakegago Tempeleng.


text:
Rena setšhaba, baprista le Balefi, ngwaga wo mongwe le wo mongwe re tla dira matengwa gore re tsebe gore ke dikgorwana dife tše di swanetšego go iša dikgong Tempeleng ka dinako tše di beilwego, gore ka tšona go gotšwe mollo wa go tšhuma dihlabelo tše di direlwago Morena Modimo wa rena, go ya ka moo melao ya Modimo e nyakago ka gona.


text:
Ngwaga ka ngwaga re tla iša kabelo ya mabele a dithakangwaga Tempeleng, le ya dikenywa tše di butšwago pele tša mehlare ya rena yohle.


text:
Maitšibolo a rena a bašemane le a dikgomo le a dihuswane tša rena re tla a iša go baprista Tempeleng, gomme moo ra a abela Modimo, bjalo ka ge melao ya gagwe e re botša.


text:
Ngwaga wo mongwe le wo mongwe re tla išetša baprista ka Tempeleng maupi a a dubilwego a mathomo a mabele a mafsa, gotee le dikabelo tša rena tše dingwe tša beine le tša makhura a mohlware le tša mehuta yohle ya dikenywa tša rena. Balefi ba re ba ntšhetšago karolo ya lesome metseng ya gaborena ya temo re tla ba išetša dikarolo tša lesome tša tše re di bunago.


text:
Baprista, ditlogolo tša Arone, ba swanetše go ba le Balefi ge dikarolo tša lesome di ntšhwa, gomme karolo ya lesome ya tšohle tše ba di ntšhitšego Balefi ba e iše ka diphapošing tša Tempele tša go bolokela, gore di yo šomišwa ka Tempeleng.


text:
Balefi le Baisraele ka moka ba iše dikabelo tša mabele, tša beine, le tša makhura a mohlware ka diphapošing tša go bolokela, moo go bewago dibjana tša Tempele, le moo baprista ba ba lego modirong le baleti ba masoro a dikgoro tša Tempele le baopedi ba ka Tempeleng ba dulago gona. Re ka se itebatše ntlo ya Modimo wa rena.


text:
Baetapele ba ile ba dula Jerusalema, gomme batho ba bangwe ka moka ba dira matengwa go kgetha lapa le tee malapeng a mangwe le a mangwe a lesome gore le yo dula motseng wo mokgethwa wa Jerusalema, mola batho ba bangwe ka moka ba swanetše go dula metseng ye mengwe.


text:
Metseng ye mengwe baprista, Balefi, bašomi ba ka Tempeleng, le ditlogolo tša bahlanka ba Solomone, le Baisraele ba bangwe ka moka ba be ba itulela malapeng a bona metseng ya gabobona. Maina a baetapele ba selete sa Juda ba ba bego ba agile Jerusalema šea:


text:
Ba kgoro ya Juda: Athaya, morwa wa Usia, le setlogolo sa Sakaria. Sakaria e be e le morwa wa Amaria, Amaria morwa wa Shefatia, Shefatia morwa wa Mahalelele. Bao ka moka e be e le ditlogolo tša Peretse.


text:
Maasea, morwa wa Baruke, le setlogolo sa Kolohose. Kolohose e be e le morwa wa Hasaya, Hasaya morwa wa Adaya, Adaya morwa wa Joyaribe, Joyaribe morwa wa Sakaria. Bao ka moka e be e le ditlogolo tša Shela.


text:
Ditlogolo tša Peretse tše di bego di agile Jerusalema e be e le tše makgolo a mane le masome a a selelago a metšo ye seswai. E be e le banna ba bogale.


text:
Ba kgoro ya Benjamene: Salu, morwa wa Meshulamo, le setlogolo sa Joede. Joede e be e le morwa wa Pedaya, Pedaya morwa wa Kolaya, Kolaya morwa wa Maasea, Maasea morwa wa Itiele, Itiele morwa wa Jeshaya.


text:
Gabai le Salai, bomorwarragoSalu. Ba kgoro ya Benjamene ka moka ba ba bego ba dula Jerusalema e be e le ba makgolo a senyane le masome a mabedi le metšo ye seswai.


text:
Joele, morwa wa Sikri, e be e le molaodi wa bona, gomme Juda, morwa wa Hasenua, e le letsogo la ramotse wa Jerusalema.


text:
Seraya, morwa wa Hilkia, le setlogolo sa Meshulamo. Meshulamo e be e le morwa wa Tsadoko, Tsadoko morwa wa Merayote, Merayote morwa wa Ahitube, Moprista yo Mogolo.


text:
Ba makgolo a seswai le masome a mabedi le metšo ye mebedi ba kgorwana ye ba be ba šoma ka Tempeleng. Adaya, morwa wa Jerohamo, le setlogolo sa Pelalia. Pelalia e be e le morwa wa Amtsi, Amtsi morwa wa Sakaria, Sakaria morwa wa Pashure, Pashure morwa wa Malkia.


text:
Ba makgolo a mabedi le masome a mane a metšo ye mebedi ba kgorwana ye e be e le dihlogo tša malapa. Amashesai, morwa wa Asarele, le setlogolo sa Aksai. Aksai e be e le morwa wa Meshilemote, Meshilemote e le morwa wa Imere.


text:
Ba lekgolo le masome a mabedi a metšo ye seswai e be e le banna ba bogale. Molaodi wa bona e be e le Sabdiele, wa lapa le le tsebegago kudu.


text:
Balefi: Shemaya, morwa wa Hashube, le setlogolo sa Asrikamo. Asrikamo e be e le morwa wa Hashabia, Hashabia morwa wa Buni.


text:
Shabetai le Josabade, baetapele ba bangwe ba Balefi; bona ba be ba hlokometše mošomo wa ka ntle ga Tempele.


text:
Matania, morwa wa Mika, le setlogolo sa Sabdi. Sabdi e be e le morwa wa Asafo. Matania e be e le moopediši wa ka Tempeleng, gomme o be a hlabeletša ge go opelwa thapelo ya tumišo. Bakbukia, yo e bego e le letsogo la Matania. Abda, morwa wa Shamua, le setlogolo sa Galale. Galale e be e le morwa wa Jedutune.


text:
Balefi ka moka ba ba bego ba dula motseng wo mokgethwa wa Jerusalema e be e le ba makgolo a mabedi le masome a seswai a metšo ye mene.


text:
Baleti ba masoro a dikgoro tša Tempele: Akube le Talmone le meloko ya bobona, ka moka e le ba lekgolo le masome a a šupago a metšo ye mebedi.


text:
Baisraele, baprista, le Balefi ba bangwe ka moka ba ile ba dula malapeng a bona metseng ye mengwe ya selete sa Juda.


text:
Bašomi ba ka Tempeleng ba ile ba dula karolong ye nngwe ya Jerusalema ye e bitšwago Ofele, gomme ba šoma ba hlokometšwe ke Tsiha le Gishpa.


text:
Mookamedi wa Balefi bao ba bego ba dula Jerusalema e be e le Usi, morwa wa Bani, le setlogolo sa Hashabia. Hashabia e be e le morwa wa Matania, Matania morwa wa Mika. Usi e be e le wa kgorwana ya Asafo, kgorwana yela e bego e hlokometše moopelo ditirelong ka Tempeleng.


text:
Go be go na le melawana ya mošate ye e bego e laela ka moo dikgorwana di bego di swanetše go šielana ka go opela ka Tempeleng tšatši le lengwe le le lengwe.


text:
Petagia, morwa wa Meshesabele, wa kgorwana ya Serage ya kgoro ya Juda, e be e le moemedi wa kgoši ya Persia setšhabeng sa Israele.


text:
Batho ba bantši ba be ba dula metsaneng ye e bego e le kgauswi le mašemo a bona. Ba kgoro ya Juda bona ba be ba dula Kiriate-Arba le Dibone le Kabtsiele le metsaneng ye e bego e le kgauswi le metse yeo.


text:
Sanoage, Adulamo, le metsaneng ye e bego e le kgauswi le metse yeo. Ba be ba dula le motseng wa Lakishe le mašemong a a lego kgauswi le wona, le motseng wa Aseka le metsaneng ya wona. Ka tsela yeo batho ba Juda ba be ba agile go tloga Beresheba go yo fihla moeding wa Hinomo.


text:
Ba kgoro ya Benjamene ba be ba dula Geba, Mikimase, Ai, Bethele, le metsaneng ya kgauswi le motse woo.


text:
Dihlopha tše dingwe tša Balefi tše di bego di agile seleteng sa Juda di ile tša laelwa gore di yo dula le ba kgoro ya Benjamene.


text:
Maina a a latelago ke a baprista le a Balefi ba ba ilego ba boa bothopša le Serubabele, morwa wa Sealtiele, le Moprista yo Mogolo, Jeshua:


text:
Baprista: Seraya, Jeremia le Esra, Amaria, Maluke le Hatushe, Shekania, Rehume le Meremote, Ido, Ginetoi le Abia, Miamine, Maadia le Bilga, Shemaya, Joyaribe le Jedaya, Salu, Amoko, Hilkia le Jedaya. Banna ba e be e le baetapele gare ga baprista ba gabobona mehleng ya Jeshua.


text:
Balefi: Banna ba ba latelago ba be ba hlokometše go tumiša Modimo ka dikopelo: Jeshua, Binui, Kadmiele, Sherebia, Juda le Matania.


text:
Bakbukia, Uni, le Balefi ba bangwe bjalo ka bona e be e le sehlopha sa go hlatlolana le bahlabeledi.


text:
Mehleng ya ge Joyakime e le Moprista yo Mogolo baprista ba ba latelago e be e le mantona a dikgorwana tša baprista: Moprista Kgorwana Meraya Seraya Hanania Jeremia Meshulamo Esra Johanane Amaria Jonathane Maluke Josefa Shebania Adna Harime Helkai Merayote Sakaria Ido Meshulamo Ginetone Sikri Abia ... Miniamine Piltai Maadia Shamula Bilga Jonathane Shemaya Matenai Joyaribe Usi Jedaya Kalai Salai Ebere Amoko Hashabia Hilkia Netanele Jedaya


text:
Dihlogo tša malapa a Balefi le a baprista di be di ngwadišitšwe mehleng ya Baprista ba Bagolo ba ba latelago: Eliashibe, Joyada, Johanane le Jadua. Go ngwadišwa moo go ile gwa fetšwa mola Dariose e le kgoši ya Persia.


text:
Eupša dihlogo tša malapa a Balefi di ile tša ngwadišwa ka dipukung tša ditaba tša mmušo go goma ka nako ya Johanane, setlogolo sa Eliashibe.


text:
Balefi ba be ba arotšwe dihlopha tše pedi. Sehlopha sa mathomo e be e le Hashabia, Sherebia, Jeshua, Binui le Kadmiele, ba e bego e le dihlogo tša Balefi. Sa bobedi e le Balefi ba bangwe. Dihlopha tše tše pedi di be di tumiša Modimo ebile di mo leboga ka go hlatlolana go ya ka ditaelo tša Kgoši Dafida, monna wa Modimo.


text:
Baleti ba masoro a dikgoro tša Tempele ba ba latelago ba be ba leta diphapoši tša go bolokela, tše di bego di le masorong a dikgoro tša Tempele: Matania, Bakbukia, Obadia, Meshulamo, Talmone le Akube.


text:
Banna ba ba phetše mehleng ya Joyakime, morwa wa Jeshua, le setlogolo sa Jotsadaka, le mehleng ya Mmušiši Nehemia le ya Esra, moprista le serutegi sa melao ya Modimo.


text:
E rile ge morako wa motse wa Jerusalema o kgakolwa, Balefi ba nyakwa gohle moo ba bego ba dula gona, ba tlišwa gore ba tle ba kgakole morako le ba bangwe ka lethabo ka dikoša tša tebogo le ka diletšo tša masenkana le diharepa le dikgapa.


text:
Malapa a baopedi ba Balefi a ile a kgobokana a etšwa metsaneng ye a bego a ikagetše yona go dikologa Jeruselema, le metsaneng ye e bego e le tikologong ya Netofa,


text:
Ke ile ka nametša baetapele ba Juda morako, gomme ba hlokomela dihlopha tše pedi tše kgolo tša baopedi ge di dikologa motse di leboga Modimo. Sehlopha sa mathomo se ile sa leba ka letsogong la go ja se sepela godimo ga morako go ya Lesorong la Sethobolong.


text:
Bona ba be ba šetšwe morago ke baprista ba ba latelago ba ba letša diphala: Asaria, Esra, Meshulamo, Juda, Benjamene, Shemaya le Jeremia. Bao ba latelwa ke Sakaria, morwa wa Jonathane, le setlogolo sa Shemaya. Shemaya e be e le morwa wa Matania, Matania e le morwa wa Mikaya, Mikaya e le morwa wa Sakure, Sakure e le morwa wa Asafo.


text:
Yena o be a šetšwe morago ke ba kgorwana ya gabo, e lego Shemaya, Asarele, Milalai, Kilalai, Maai, Netanele, Juda le Hanani. Bona ba be ba letša diletšo tšela Kgoši Dafida, monna wa Modimo, a bego a laetše gore di letšwe. Esra, serutegi, o be a etile sehlopha se pele.


text:
Kua Lesorong la Mothopong ba hlatloga ka manamelo a go ya motseng wa Dafida, ba feta ka godimo ga mošate ka morotoga wo o yago morakong, ba ya Lesorong la Meetse ka bohlabela bja motse.


text:
Sehlopha sela se sengwe sa baopedi bao ba bego ba leboga Modimo sa leba ka letsogong la nngele se sepela godimo ga morako, gomme nna ka se šala morago ke na le seripa sa batho. Ra sepela ra feta Tora ya Dionto, ra fihla Morakong wa Phaphathi;


text:
go tloga moo ra yo feta Lesorong la Efraime le Lesorong le Letala le Lesorong la Dihlapi le Toreng ya Hananele le Toreng ya Lekgolo, ra yo fihla Lesorong la Dihuswane. Ra ema Lesorong la Baleti.


text:
Ka morago dihlopha tšela tše pedi tša baopedi tše di bego di leboga Modimo tša yo ema ka Tempeleng. Ka ntle le baetapele bao ba bego ba le sehlopheng sa ka,


text:
re be re na le baprista ba ba latelago ba ba bego ba letša diphala: Eliakime, Maasea, Miniamine, Mikaya, Elioenai, Sakaria le Hanania;


text:
gomme ba be ba šetšwe morago ke Maasea, Shemaya, Eleasara, Usi, Johanane, Malkia, Elamo le Esere. Baopedi bao ba bego ba opedišwa ke Jisragia ba be ba hlabošitše mantšu kudu.


text:
Mohlang woo go ile gwa dirwa dihlabelo tše dintši, gomme batho ba thaba ka gobane Modimo o be a ba thabišitše kudu. Basadi le bana le bona ba be ba thabile, gomme megobo ya bona e kwagala kgole.


text:
Matšatšing ao go ile gwa bewa banna ba go hlokomela diphapoši tša go bolokela dikabelo tša Tempele, gotee le dikarolo tša lesome le dithakangwaga tša mabele le tša dikenywa. Banna bao ba be ba swanetše go bea dikabelo tša go tšwa ka mašemong a metse tše di bego di fiwa baprista le Balefi go ya ka melao ya Modimo ka moo diphapošing tšeo. Batho ba naga ya Juda ba ntšha dikabelo ka mafolofolo, ka gobane ba be ba thabile ka ge baprista le Balefi ba be ba dira mediro ya bona gabotse.


text:
Baprista le Balefi ba be ba swara ditirelo tša tlhwekišo le ditirelo tše dingwe tše di bego di laetšwe ke Modimo. Baopedi ba ka Tempeleng le baleti ba masoro a dikgoro tša Tempele le bona ba be ba dira mešomo ya bona go ya ka ditaelo tša Kgoši Dafida le tša Solomone, morwagwe.


text:
Le kgale, mehleng ya Kgoši Dafida le Asafo, go be go na le baopediši ba dikoša tša go tumiša le go leboga Modimo.


text:
Mehleng ya Serubabele le mehleng ya Nehemia, Baisraele ka moka ba be ba ntšha dikabelo letšatši le lengwe le le lengwe, e le tša go fepa baopedi le baleti ba masoro a dikgoro tša Tempele. Batho ba be ba ntšhetša Balefi dikabelo tše dikgethwa, gomme Balefi bona ba di abelana le baprista.


text:
E rile ka lona tšatši leo ge melao ya Moshe e balelwa batho, gwa fihlwa moo go ngwadilwego gore Moamone goba Momoaba a se ke a tsoga a dumeletšwe go tsena phuthegong ya Modimo.


text:
Seo e be e le ka baka la gore Baamone le Bamoaba ba ile ba se fe Baisraele dijo le meetse mola ba le leetong la go tšwa Egepeta. Bona ba ile ba reka Bileamo gore a rogake Baisraele, eupša Modimo wa rena a fetoša thogako yeo tšhegofatšo.


text:
Moprista Eliashibe, yo a bego a hlokometše diphapoši tša go bolokela tša Tempele, o be a kwana le Tobia go tloga kgale.


text:
Ka gona a mo fa phapoši ye kgolo yela pele e bego e le ya go bolokela dikabelo tša bupi, diorelo, dibjana tša ka Tempeleng, dikabelo tše di filwego baprista, le dikarolo tša lesome tša mabele le tša beine le tša makhura a mohlware tše molao o laelago gore di fiwe Balefi le baopedi ba ka Tempeleng le baleti ba masoro a dikgoro tša Tempele.


text:
Ge tšeo di direga nna ke be ke se gona Jerusalema, ka gobane ka ngwaga wa masome a mararo a metšo ye mebedi wa ge Artazerksese e le kgoši ya Babilone ke be ke boetše go kgoši. Ka morago ga lebaka ka kgopela kgoši gore ke tloge,


text:
gomme ka boela Jerusalema. Moo ke ile ka hwetša taba ye mpe ye e bego e dirilwe ke Eliashibe wa go fa Tobia phapoši ka kgorong ya Tempele.


text:
Ka laela gore diphapoši di hlwekišwe, le gore ditlabakelo tša Tempele le dikabelo tša bupi le diorelo di bušetšwe ka moo.


text:
Ke ile ka kwa le gore baopedi le Balefi ba ba bego ba šoma ka Tempeleng ba tlogile Jerusalema ba ipoeletše mašemong a bona, ka gobane batho ba be ba sa ba abele dijo tše di ba lebanego.


text:
Ka kgalema bahlankedi ka ge ba se ba šetša Tempele. Ka nama ka bušetša Balefi le baopedi bale Tempeleng, gomme ka ba fa mešomo ya bona gape.


text:
Ke moka batho bohle ba Juda ba thoma gape go tliša dikarolo tša lesome tša mabele le tša beine le tša makhura a mohlware diphapošing tša Tempele tša go bolokela.


text:
Ka bea banna ba ba latelago gore ba hlokomele diphapoši tša go bolokela: Shelemia, moprista, le Tsadoko, mongwaledi, le Pedaya, Molefi. Hanane, morwa wa Sakure, le setlogolo sa Matania, yena ya ba mothuši wa bona. Go be go tsebega gore banna bao ba a tshephega ge ba abela Balefi ba bangwe dijo.


text:
Hle, Modimo wa ka, o nkgopole mabapi le dilo tše. O se ke wa lesa mediro ye ya lerato ye ke e diretšego Tempele le tirelo ya yona e phumoga.


text:
Matšatšing ao ke ile ka bona batho nageng ya Juda ba pitla diterebe ka maoto ka letšatši la Sabatha. Ba bangwe ba be ba nametša dipokolo tša bona mabele, beine, diterebe, mago, gotee le dilo tše dingwe, ba di tliša Jerusalema; ka ba kgala gore ba se rekiše selo ka Sabatha.


text:
Banna ba bangwe ba Tirose ba be ba dula Jerusalema, gomme ba tliša dihlapi le dilo tša mehutahuta motseng, ba di rekišetša batho ba Juda ka Sabatha.


text:
Ka sola baetapele ba Bajuda ka re: “Le reng le dira taba ye mpe ye? Le tšhilafatša letšatši la Sabatha.


text:
Se ke sona se borakgololokhukhu ba lena ba se dirilego, gomme Modimo wa rena a tlišetša rena le motse wo wa rena dilo tše mpe tše. Bjale lena le sa okeletša Baisraele bogale bja Modimo ka go tšhilafatša Sabatha!”


text:
Ka gona ka laela gore masoro a motse a tswalelwe mathomong a Sabatha se sengwe le se sengwe, ge leswiswana le thoma go swara, gomme a se ke a bulwa gape go fihlela ge Sabatha se fetile. Ka bea banna ba ka ba bangwe masorong go hlokomela gore go se tsenywe selo motseng ka letšatši la Sabatha.


text:
Ke gakaenyana moo babapatši ba dilo tša mehutahuta ba ilego ba lala ka ntle ga morako wa motse e le Labohlano.


text:
Ka ba kgala ka re: “Le reng le lala ka ntle ga morako? Ge le ka boeletša ke tla le tloša ka kgang.” Go tloga mohlang woo ba napa ba se sa boa ka letšatši la Sabatha.


text:
Ka laela Balefi gore ba itlhwekiše, le gore ba yo leta masoro gomme ba hlokomele gore Sabatha e hlomphiwe. Hle, Modimo, le mo tabeng ye o nkgopole, mme o ntšhokele ka lerato la gago le legolo.


text:
Ka nako yeo ka lemoga le gore banna ba bangwe ba Bajuda ba nyetše basadi ba Baashdode, ba Baamone, le ba Bamoaba.


text:
Bana ba bona ba bangwe ba be ba bolela Seashdode goba dipolelo tše dingwe, gomme ba sa kgone polelo ya rena.


text:
Ka omanya banna bao, ka ba rogaka, ka betha ba bangwe ba bona, ka ba tumola le meriri. Ka re ba ene ka leina la Modimo gore bona goba bana ba bona ba ka se sa tsoga ba nyalelane le ba ditšhaba di šele.


text:
Ka re: “Ke basadi ba ditšhaba di šele ba ba ilego ba diriša Solomone dibe. Ditšhabeng ka moka go be go se kgoši ye e lekanago le yena. Modimo o be a mo rata gomme a mo dirile kgoši ya Israele ka moka, le ge go le bjalo a dira sebe se.


text:
Kgane le rena re dire tše mpe tše le di dirago, re se botegele Modimo wa rena ka go nyala basadi ba šele?”


text:
Joyada e be e le morwa wa Eliashibe, Moprista yo Mogolo, eupša morwa yo mongwe wa Joyada a nyala morwedi wa Sanbalate wa motse wa Bethe-Horone; ka gona ka raka Joyada Jerusalema.


text:
Hle, Modimo, gopola ka moo batho bao ba tšhilafaditšego boprista le kgwerano ye o e dirilego le baprista le Balefi.


text:
Ka mokgwa woo ka hlwekiša setšhaba ka se lahliša dilo tšohle tša ditšhaba di šele. Ka beela baprista le Balefi melawana, gore yo mongwe le yo mongwe a tle a tsebe mošomo wa gagwe.


text:
Ka laela gore batho ba tliše dikgong tša go gotša mollo wa go tšhuma dihlabelo ka dinako tše di beilwego, le gore ba tliše dikabelo tša bona tša mabele a a bunwago pele le dikenywa tše di butšwago pele. O gopole dilo tše ka moka, hle, Modimo, gomme o ntire tše botse.


text:
Kgoši Zerksese o be a buša dilete tše 127, go tloga India go ba go yo fihla Etopia, a le setulong sa gagwe sa bogoši kua Susa, motsemošate.


text:
Ka ngwaga wa boraro wa pušo ya gagwe a direla babušiši ba gagwe ka moka le bahlanka monyanya. Madira a Persia le a Media a be a le gona, gotee le bakgomana le bahlankedi ba dilete tša gagwe.


text:
A ba bontšha mahumo a kgoro ya mošate gotee le botse bja yona le bogolo bja bogoši bja gagwe matšatši a mantši, e lego a lekgolo le masome a seswai.


text:
Ka morago ga moo a direla banna ka moka, bahumi le badiidi, ba motsemošate Susa monyanya. Wona wa tšea matšatši a a šupago o swaretšwe lebaleng le le lego ka serapeng sa mošate.


text:
Kgoro ya gona e be e kgabišitšwe ka digaretene tša lešela la mmala wo mošweu le wo serolane tše di kgokeletšwego mefsiring ya silibera mo dikokwaneng tša magakabje ka dithapo tša lešela le boletiana la bohwibidu bja moretele. Ditulo tša gauta le silibera di be di beilwe lebaleng leo lebato la lona le bego le batetšwe ka magakabje, maswikana a mahwibidu, perela le thekoise.


text:
Motho o be a sa lekanyetšwe dino; kgoši o be a laetše bahlanka ba mošate gore yo mongwe le yo mongwe a nwe ka mo a ratago ka gona.


text:
Ka letšatši la bošupa la monyanya, ge kgoši a ikhoretše dino, a bitša banna ba ba šupago ba ba amogilwego bonna ba e bego e le bahlanka ba gagwe ba bagolo, Mehumane, Biseta, Harbona, Bigta, Abagtha, Setare le Karkase.


text:
A ba laela gore ba tliše Mohumagadi Bashti a rwele mphapahlogo wa gagwe wa bogoši. Gape mohumagadi yoo e be e le mosadi yo mobotse, gomme kgoši a nyaka go kgantšhetša bakgomana le baeng ba gagwe ka moka botse bja gagwe.


text:
Eupša ya re ge bahlanka bao ba botša Mohumagadi Bashti se kgoši a se laetšego, yena a gana go tla. Gomme seo sa befediša kgoši kudu.


text:
Kgoši o be a tlwaetše go kgopela keletšo ye e nepagetšego mabapi le ditaba tša molao le toka; ka gona a bitša baeletši ba gagwe bao ba bego ba tseba ditaba.


text:
Ba a bego a atiša go kgopela keletšo go bona e be e le Karshena, Shetare, Admatha, Tarshishe, Merese, Marsena le Memugane, bona bakgomana ba ba šupago ba Persia le Media ba e bego e le ba maemo a godimo mmušong.


text:
A re go banna bao: “Nna, Kgoši Zerksese, ke romile bahlanka ba ka go Mohumagadi Bashti gore ba yo mmotša taelo ya ka, fela yena o ganne go e phetha! Ka molao re dira eng ka yena?”


text:
Ke moo Memugane a begetšego kgoši le bakgomana ba gagwe a re: “Mohumagadi Bashti ga se a phošetša kgoši fela, o phošeditše le bakgomana ba gagwe – gabotsebotse o phošeditše banna bohle mmušong wohle wa kgoši.


text:
Mosadi yo mongwe le yo mongwe o tla thoma go nyatša monna wa gagwe ge a ekwa se mohumagadi a se dirilego. Ba tla re: ‘Kgoši Zerksese o laetše Mohumagadi Bashti gore a tle go yena, gomme yena a gana.’


text:
Ge basadi ba bakgomana ba mošate wa Persia le Media ba ekwa se mohumagadi a se dirilego, ba tla botša banna ba bona taba ye pele ga ge le tšatši le dikela. Basadi mo gohle ba ka se sa hlompha banna ba bona, mme banna ba tla ba galefela.


text:
Ge kgoši a dumela, a a bee molao wo o rego Bashti a se sa tsoga a tlile pele ga kgoši. A a laele gore molawana woo o ngwalwe melaong ya Persia le Media gore o se ke wa tsoga o fetošitšwe. Gomme madulo a gagwe a bogoši a a fe mosadi yo mongwe yo a mo phalago.


text:
Ge molao wo wa kgoši o begwa gohle mmušong wo mogolo wo, mosadi yo mongwe le yo mongwe o tla hlompha monna wa gagwe ka tshwanelo, le ge monna yoo e le mohumi goba modiidi.”


text:
Kgoši le bakgomana ba gagwe ba ile ba kgahlwa ke keletšo yeo, gomme kgoši a dira se Memugane a se boletšego.


text:
A romela mangwalo seleteng se sengwe le se sengwe sa kgoši ka mmolelo le mongwalelo wa sona, a a rego monna yo mongwe le yo mongwe a laole lapa la gagwe, gomme se a se bolelago se phethwe.


text:
Ka morago, le mola kgalefo ya kgoši e šetše e okobetše, yena o ile a no fela a gopola se Bashti a kilego a se dira le se a ilego a se bega ka ga yena.


text:
Ka gona bahlanka ba bangwe ba kgoši ba bagolo ba re: “Ke eng o sa ntšhe lesolo wa tsoma dikgarebe tše botsana?


text:
O ka bea batseta seleteng se sengwe le se sengwe sa mmušo wa gago gore ba tliše dikgarebjana tše botsana ngwakong wa basadi mo Susa, motsemošate. O ba fe Hegai, moamogwabonna yo a hlokometšego basadi ba gago, gore a ba šetše, gomme ba fiwe ditlolo tša go ithakga.


text:
O tšee ngwanenyana yo o mo ratago kudu o mo dire mohumagadi legatong la Bashti.” Kgoši a bona keletšo yeo e lokile, gomme a e amogela.


text:
Gona moo Susa go be go dula Mojuda yo mongwe yo a bego a bitšwa Mordekai, morwa wa Jaire; yena e be e le wa kgoro ya Benjamene, gomme borakgolokhukhu ba gagwe ba bangwe e le Kishe le Shimi.


text:
Mola Kgoši Nebukadnesare wa Babilone a thopa Joyakine wa Juda, kgoši ya Jerusalema, gotee le sehlopha sa mathopša, Mordekai le yena o be a le gare ga mathopša ao.


text:
O ile a tšea Estere, morwedi wa rangwaneagwe, a mo godiša bjalo ka ngwana wa gagwe ge batswadi ba gagwe ba hlokafetše. Leina la gagwe la Seheberu e be e le Hadasa. E be e le mosetsana yo mobotse wa go bopega.


text:
Ge kgoši a seno bea molao wo mofsa banenyana ba bantši ba tlišwa Susa, Estere o be a le gare ga bona. Le yena a tlišwa mošate gomme a hlokomelwa ke Hegai yo a bego a hlokometše ngwako wa basadi.


text:
Hegai a rata Estere ka gore o be a mo kgahla. Ka ntle le go senya sebaka, a mo fa ditlolo tša go thakga letlalo, gotee le dijo tše di swanetšego. A mo nea madulo a mabotsebotse moo ngwakong wa basadi, gomme a kgetha dikgarebe tše di šupago moo mošate gore di mo hlankele.


text:
Tšatši le lengwe le le lengwe Mordekai o be a fela a itshepetšatshepetša pele ga kgoro ngwakong wa basadi, gore a bone gore Estere o phela bjang, le gore go tla direga eng ka yena.


text:
Basadi ba ile ba tšea ngwaga ba ithakga ka ditlolo – dikgwedi tše di selelago tša mathomo ba be ba tlola ka makhura a mira, gomme tše dingwe tše selelago ba tlola ka balsamo le ditlolo tše dingwe. Ka morago ga moo banenyana ba išwa go Kgoši Zerksese ka o tee ka o tee.


text:
Ge ngwanenyana a etšwa ka ngwakong wa basadi a eya go kgoši, o be a dumeletšwe go apara se a se ratago.


text:
O be a eya mantšiboa, gomme mosong a išwe ngwakong wo mongwe wa basadi, a hlokometšwe ke Shaashegase, moamogwabonna yo a bego a hlokomela metlabo ya kgoši. O be a sa boelele go kgoši, ge e se ge a kgahlile kgoši moo e kago mmitša ka leina.


text:
Nako ya gore Estere a ye go kgoši ya fihla. Estere yo e be e le morwedi wa Abihaile, rangwane wa Mordekai yo a mo godišitšego bjalo ka morwedi wa gagwe. Yena o be a kgahla batho ka moka ba ba mmonago. Ge nako ya gore a ye e fihla, o ile a apara tšona tšela Hegai, moamogwabonna yo a bego a hlokometše ngwako wa basadi, a mmoditšego gore a di apare.


text:
E be e le ka ngwaga wa bošupa ge Zerksese e le kgoši, ka kgwedi ya lesome ya Tebete, ge Estere a tlišwa go kgoši mošate.


text:
Kgoši a mo rata go feta basadi ba gagwe ka moka; gomme a mo kganyoga, a ba a kgahlwa ke yena go feta banenyana bale ba bangwe bohle. A mo rweša mphapahlogo wa bogoši gomme a mmea mohumagadi legatong la Bashti.


text:
Ka morago kgoši a direla Estere monyanya wo mogolo, gomme a laletša bakgomana le bahlanka ba gagwe. A bega gore letšatši leo ke letšatši la boikhutšo mmušong wa gagwe ka moka, gomme a abela batho dimpho tša segoši.


text:
Estere yena o be a sešo a utolla gore ke yena Mojuda. Mordekai o be a mo laile gore a se botše motho, gomme yena a mo theeletša bjalo ka ge a be a mo theeletša go tloga bjaneng mola a sa mo godiša.


text:
Nakong ya ge Mordekai e le molaodi wa mošate, Bigtana le Tereshe, baamogwabonna ba babedi ba mošate ba ba bego ba hlapetša mejako ya go tsena ka diphapošing tša kgoši, ba thoma go hloya Kgoši Zerksese gomme ba loga maano a go mmolaya.


text:
Mordekai a kwa taba ye gomme yena a e botša Mohumagadi Estere, yo a ilego a botša kgoši se Mordekai a se kwelego.


text:
Go ile gwa nyakišišwa gomme gwa hwetšwa gore taba yeo ke therešo, ka gona banna bao ba babedi ba fegwa koteng. Kgoši a laela gore taba yeo e ngwalwe ka pukung ya ditaba tša mmušo wa gagwe.


text:
Ka morago ga lebaka Kgoši Zerksese a hlatlošetša monna yo mongwe wa go bitšwa Hamane maemong a botonakgolo. Hamane yo e be e le morwa wa Hamedatha, Moagaga.


text:
Kgoši o ile a laela bahlanka ba gagwe ka moka gore ba hlomphe Hamane ka go mo khunamela le go mo obamela. Ka moka ba ile ba dira bjalo ka ntle ga Mordekai, yo a ilego a gana.


text:
gomme letšatši le lengwe le le lengwe ba fela ba mmotša taba yeo, fela yena a se ba theeletše. O be a ba fetola a re: “Ke nna Mojuda, gomme nka se khunamele Hamane.” Bona ba nama ba botša Hamane, ba maketše gore na o tla kgotlelela se Mordekai a se dirago.


text:
gomme ge a ekwa gore Mordekai ke Mojuda, a ikemišetša go otla le Bajuda ba bangwe, e sego Mordekai a nnoši. Ka gona a loga maano a go bolaya Mojuda yo mongwe le yo mongwe mo mmušong wa Persia ka moka.


text:
Ka ngwaga wa lesome le metšo ye mebedi wa pušo ya Kgoši Zerksese, kgweding ya mathomo ya Nisane, Hamane a laela gore go dirwe matengwa, ona a be a bitšwa “purime”, gore a tsebe kgwedi le letšatši le le swanetšego la go phetha morero woo wa gagwe. Gwa ntšhwa letšatši la lesome le metšo ye meraro la kgwedi ya lesome le metšo ye mebedi, kgwedi ya Adara.


text:
Ke moo Hamane a boditšego kgoši a re: “Go na le setšhaba se sengwenyana se se gašanego le ditšhaba tše di lego dileteng ka moka tša mmušo wa gago. Ba na le mekgwa ye e sa swanego le ya ditšhaba tše dingwe. Godimo ga moo ga ba phethe melao ya mmušo wa kgoši; ka gona, ga wa swanela go ba lesa.


text:
Ge o dumela, kgoši, a go bewe molao wa go re ba fedišwe. Ge o ka dira seo, ke tla tliša silibera ya dikilokramo tše dikete tše makgolo a mararo matlotlong a mošate tša go sepediša ditaba tša mmušo.”


text:
Kgoši a khwamola palamonwana ya gagwe ye e bego e tlokilwe sekibo sa mošate a e nea Hamane, lenaba la Bajuda, morwa wa Hamedatha, Moagaga.


text:
Kgoši a re go yena: “Tšhelete yeo itshwarele yona; setšhaba seo sona o dire ka sona se o se ratago.”


text:
Ka gona, ka letšatši la lesome le metšo ye meraro la kgwedi ya mathomo, Hamane a bitša bangwaledi ba kgoši a ba botša pego ye e swanetšego go fetolelwa mebolelong le mengwalong yohle ye e šomišwago mmušong wa kgoši, le go romelwa go dintona, balaodi le bakgomana ka moka. Pego ye e ile ya phatlalatšwa ka leina la Kgoši Zerksese, gomme ya kibja ka palamonwana ya gagwe.


text:
Dikitimi di ile tša fihliša pego yeo seleteng se sengwe le se sengwe sa mmušo. Yona e be e re Bajuda ka moka – ba bafsa le ba bagolo, basadi le bana – ba fedišwe ka letšatši le tee, letšatši la lesome le metšo ye meraro la kgwedi ya Adara. Ba bolawe ntle le lešoko, gomme dithoto tša bona di thopše.


text:
Pego yeo e be e swanetše go dirwa molao mme e begwe phatlalatša seleteng se sengwe le se sengwe, gore mang le mang a be a itokišitše ka letšatši leo.


text:
Ka taelo ya kgoši molao woo o ile wa begwa phatlalatša Susa, motsemošate, gomme dikitimi tša akgofa tša iša pego yeo dileteng tšohle. Kgoši le Hamane bona ba itulela ba nwa, mola motse wa Susa o le gare o huduega.


text:
Ge Mordekai a ekwa tšohle tše di diregilego, a gagola diaparo tša gagwe ka manyami. A apara diaparo tša go ilela, a itšhela hlogo ka melora gomme a sepela le motse a hlabošitše lentšu a lla gabohloko,


text:
a ba a fihla lesorong la kgoro ya mošate. Fela a se ke a tsena, ka gobane go be go se motho yo a dumeletšwego go tsena ka kgoro ya mošate a apere diaparo tša go ilela.


text:
Dileteng ka moka mo pego yeo ya kgoši e bego e tsebagaditšwe gona go be go kwala sello se segolo gare ga Bajuda. Ba itima dijo, ba lla ba golola, gomme ba bantši ba apara diaparo tša go ilela ba patlama meloreng.


text:
E rile ge badiredi ba Estere ba basadi le baamogwabonna ba gagwe ba mmotša se Mordekai a se dirago, yena a tshwenyega kudu. A romela Mordekai diaparo gore a di apare mme a apole tšeo tša go ilela, fela Mordekai a di gana.


text:
Ke moo Estere a biditšego Hatake, yo mongwe wa baamogwabonna ba mošate yo a beilwego ke kgoši gore a hlankele Estere, a mo laela gore a ye go Mordekai go yo nyakišiša gore se a se dirago se šupa eng, le gore ke ka baka lang a se dira.


text:
Mordekai a mo laodišetša tšohle tše di mo hlagetšego, le gore Hamane o re o tla tliša tšhelete ye kaakang matlotlong a mošate ge Bajuda ka moka ba ka bolawa.


text:
A neela Hatake lengwalo le le ngwalolotšwego la pego ye e tsebagaditšwego kua Susa ye e rego Bajuda ba fedišwe. Mordekai a mo kgopela gore a le bontšhe Estere, a mo hlathollele gore ditaba di eme bjang, a be a mmotše gore a ye go kgoši a mo rapele mme a mo kgopele gore a šokele setšhaba seo sa gaboyena Estere.


text:
“Ge motho ofe le ofe, monna goba mosadi, a ka tsena ka lapeng go yo bona kgoši a se a bitšwa, o a bolawa. Woo ke molao; mang le mang o a o tseba, go thoma ka bahlanka ka moka ba kgoši go fihla ka batho ba dilete tša gagwe. Go na le tsela e tee fela yeo ka yona motho a ka phemago molao wo: Ge kgoši a ka šupa motho ka molamo wa gagwe wa bogoši wa gauta, gona motho yoo a ka se bolawe. Eupša e šetše e le kgwedi nna ke se ka bitšwa.”


text:
a se boletšego, a roma batseta gore ba mo eletše ba re: “O se ke wa gopola gore ka gore o wa mošate wena o ka se bolawe le Bajuda ba bangwe,


text:
gobane le ge o ka no ikhomolela gonabjale, Bajuda ba tla thušwa ke legodimo ba phologa; eupša wena o tla hwa, gomme lapa la tatago la felelela. Gomme go tseba mang – mohlomongwe bohumagadi o bo beetšwe yona nako ye!”


text:
“Sepela o bothe Bajuda ka moka ba ba lego motseng wa Susa. Le itime dijo ka baka la ka. Le se je, le se nwe matšatši a mararo le mašego a ona. Le nna gotee le badiredi ba ka ba basadi re tla itima. Ka morago ga moo ke tla ya go kgoši, le ge molao o gana. Ge eba ka go dira bjalo ke tla hwa, gona ke tla no hwa.”


text:
Ka letšatši la boraro la ge Estere a itima dijo, a apara diaparo tša gagwe tša bohumagadi gomme a tsena ka lapeng la mošate, a ya a ema moo a lebane le phapoši ye setulo sa bogoši se se bego se le ka go yona. Kgoši yena o be a le ka gare, a dutše setulong sa gagwe sa bogoši a lebane le mojako.


text:
Ya re ge kgoši a bona Mohumagadi Estere a eme lapeng, a mo lebelela ka botho gomme a mo šupa ka molamo wa bogoši wa gauta. Ke moka Estere a batamela a kgwatha ntlha ya wona.


text:
Kgoši a napa a mmotšiša a re: “Molato ke eng, Mohumagadi Estere? Mpotše se o se nyakago, gomme o tla se fiwa le ge e ka ba seripa sa mmušo wa ka.”


text:
Estere a mo fetola a re: “Ge o dumela, kgoši, o tle le Hamane lehono monyanyeng wo ke go direlago wona.”


text:
Kgoši a nama a laela Hamane gore a tle ka pela, gore ba tle ba phethe se Estere a se kgopetšego. Ka gona kgoši le Hamane ba ya monyanyeng woo ga Estere.


text:
Ya re ge go nwewa beine kgoši a re go Estere: “Mpotše se o se nyakago, gomme o tla se fiwa. Ke tla go fa se o se kgopelago, le ge e ka ba seripa sa mmušo wa ka.”


text:
“Ge o le yo botho go nna, kgoši, mo e lego gore o ka mpha se ke se kgopelago, gona o tle le Hamane bosasa monyanyeng wo mongwe wo ke tlago le direla wona. Ke ka nako yeo moo ke tlago go botša, kgoši, se ke se nyakago.”


text:
Ge Hamane a tloga moo monyanyeng o be a thabile, pelo ya gagwe e le ye tšhweu. Eupša a bona Mordekai lesorong la kgoro ya mošate, gomme ya re ge Mordekai a sa emelele, le gona a sa bontšhe gore o a mo hlompha, a mo tukela bogale.


text:
Eupša a no itshwara, a ya gae. A laletša bagwera ba gagwe gore ba tle lapeng la gagwe, gomme a kgopela Sereshe, mosadi wa gagwe, gore a be nabo.


text:
O ile a ba kgantšhetša ka moo a humilego, ka moo a nago le barwa ba bantši, ka moo kgoši a mo hlatlošeditšego maemong a godimo, le ka moo yena a fetago bakgomana le bahlanka ba kgoši ka gona.


text:
Hamane a tšwela pele a re: “Go feta moo, Mohumagadi Estere ga se a direla motho monyanya ge e se nna fela le kgoši, gomme le bosasa re sa laleditšwe.


text:
Eupša tšeo ka moka ga di nkgotsofatše ge ke sa bona Lejuda lela ba rego ke Mordekai le dutše lesorong la kgoro ya mošate.”


text:
Ke moo mosadi le bagwera bale ba gagwe ka moka ba mmoditšego ba re: “A go epelwe kota ya botelele bja dimetara tše masome a mabedi le metšo ye meraro. Ke moo bosasa mosong o ka kgopelago kgoši gore Mordekai a fegwe go yona, ka morago wa ya monyanyeng o thabile.” Hamane a bona taba yeo e le ye botse, gomme a laela gore kota yeo e epelwe.


text:
Bjona bošegong bjoo kgoši a lala a se a robala, ka gona a laela gore puku ya ditaba tša mmušo e tlišwe go yena gomme a e balelwe.


text:
Karolong ye e ilego ya balwa go be go na le ditaba tša ka moo Mordekai a kilego a utolla maanomabe a go bolaya kgoši, maanomabe a Bigtana le Tereshe, baamogwabonna ba babedi ba mošate bale ba bego ba leta diphapoši tša kgoši.


text:
Kgoši a botšiša a re: “Na Mordekai re ile ra mo hlompha ra ba ra mo putsa bjang tabeng yeo?” Bahlanka ba gagwe ba mo fetola ba re: “Ga se a ka a direlwa selo.”


text:
Kgoši a ba botšiša a re: “Kgane go na le yo mongwe wa bakgomana mo mošate?” Gomme Hamane o be a sa tšo fihla kgorong. Yena o be a tlile go kgopela kgoši gore Mordekai a fegwe koteng yeo e bego e šetše e epetšwe.


text:
Ka gona bahlanka ba mo fetola ba re: “Hamane o gona mo mme o nyaka go go bona.” Kgoši a re: “A a tsene.”


text:
Ke moo Hamane a tsenego, gomme kgoši a re go yena: “Go na le motho yo mongwe yo ke tlogago ke nyaka go mo hlompha. A motho yoo ke mo direle eng?” Hamane a ipotšiša a re: “Na e ka ba mang yo kgoši a nyakago go mo hlompha ka mokgwa wo? Ke nna, ga go yo mongwe.”


text:
Ke gona a fetotšego kgoši a re: “A diaparo tša bogoši di tlišetšwe monna yoo, tšona diaparo tše wena mong o di aparago. A pere ya gago e rwešwe sekgabišo sa bogoši.


text:
Bjale o laele yo mongwe wa bakgomana ba gago ba bagolo gore a apeše monna yoo diaparo tšeo, a mo hlahle a mo putliše lepatlelo la motse monna yoo a nametše pere yela. Gomme ge ba putla mokgomana yoo a tšame a goa a re: ‘Bonang ka moo kgoši a putsago monna yo a ratago go mo hlompha!’ ”


text:
Gomme kgoši a re go Hamane: “Itlhaganele o yo tšea diaparo tšeo le pere, gomme o hlomphe Mordekai, Mojuda, ka go mo direla tšohle tše o di boletšego. O tla mo hwetša a dutše lesorong la kgoro ya mošate.”


text:
Ke moka Hamane a yo tšea diaparo tšeo le pere. A apeša Mordekai diaparo tšeo, gomme Mordekai a namela pere yela, mme Hamane a mo putliša lepatlelo la motse a goa a re: “Bonang ka moo kgoši a putsago monna yo a ratago go mo hlompha!”


text:
Ka morago ga moo Mordekai a gomela lesorong la kgoro ya mošate, mola Hamane yena a potlakela lapeng la gagwe a ikhurumeditše hlogo a nyamile.


text:
A fihla a botša mosadi wa gagwe le bagwera bale ba gagwe ka moka tšohle tše di mo hlagetšego. Ke moo mosadi le bagwera bale ba gagwe ba mahlajana ba itšego go yena: “Ke gona ge o thoma go ušwa ke Mordekai. Yena ke Mojuda, gomme o ka se mo kgone. Ruri, o ka se mo dire selo.”


text:
Ba re ba sa bolela, baamogwabonna ba mošate ba tsena ba itlhaganetše ba tlile go iša Hamane monyanyeng ga Estere.


text:
la bobedi. Ya re ge go nwewa beine kgoši a botšiša Estere gape a re: “Bjale ge, Mohumagadi Estere, o nyaka eng? Mpotše, gomme o tla fiwa se o se kgopelago, le ge e ka ba seripa sa mmušo.”


text:
Mohumagadi Estere a mo fetola a re: “Ge eba ke go kgahla ebile o dumela go theeletša kgopelo ya ka ya bošuana, kgoši, ke no kgopela gore nna le setšhaba sa gešo re phele.


text:
Nna le setšhaba sa gešo re rekišitšwe gore re fedišwe. Gomme ge nkabe re rekišitšwe gore re be makgoba nkabe ke ile ka ikhomolela; eupša re šetše re le kgauswi le go fedišwa, go swielelwa, gomme lenaba leo le ka se kgone go lefa kgoši tahlegelo yeo.”


text:
Ke moo Kgoši Zerksese a botšišitšego Mohumagadi Estere a re: “Ke mang yo a ka bago le bogajana bja go dira taba ya mohuta woo? Na monna yoo o kae?”


text:
Estere a mo fetola a re: “Motlaiši le lenaba la rena ke yena monna yo mobe yo, Hamane!” Hamane a gakanega pele ga kgoši le mohumagadi.


text:
Ke moo kgoši a emeletšego a galefile, gomme a tšwela ntle a ya ka serapeng sa mošate. Hamane a bona gore kgoši o ikemišeditše go mo otla ka baka la bobe bjoo; ka gona yena a šala a kgopela Mohumagadi Estere gore a se ke a bolawa.


text:
Hamane o be a sa tšo itahlela fase setulong se Estere a bego a dutše go sona a kgopela tshwarelo, ge kgoši a boela ka phapošing a etšwa ka serapeng. Ge kgoši a bona seo a goa a re: “Na monna yo o nyaka go kata mohumagadi gona mo pele ga ka, ka lapeng la ka?” Kgoši a sa tšo bolela bjalo ya ba baamogwabonna ba khurumetša Hamane hlogo.


text:
Gomme yo mongwe wa bona yo a bitšwago Harbona a re: “Gape Hamane ebile o epetše kota kua ga gagwe ya go tlo fega Mordekai yo a kilego a begela Estere gore kgoši o tlile go bolawa. Botelele bja yona ke dimetara tše masome a mabedi le metšo ye meraro.” Kgoši a ba laela a re: “Fegang Hamane go yona!”


text:
Ka gona Hamane a fegwa koteng ye a bego a e epetše gore a tle a fege Mordekai go yona. Ya ba gona pefelo ya kgoši e okobalago.


text:
Ka lona letšatši leo Kgoši Zerksese a fa Mohumagadi Estere thoto ka moka ya Hamane, lenaba lela la Bajuda. Estere a botša kgoši gore Mordekai ke leloko labo, gomme go tloga tšatšing leo Mordekai a dumelelwa gore a tle pele ga kgoši.


text:
Kgoši a khwamola palamonwana ya gagwe ye e nago le sekibo sa gagwe, yela a bego a e amogile Hamane, gomme a e nea Mordekai. Estere a bea Mordekai mohlokomedi wa thoto yela ya Hamane.


text:
Estere a bolela le kgoši gape a itahletše maotong a gagwe mme a lla. A mo kgopela gore a dire se sengwenyana go thibela maanomabe ale Hamane, Moagaga, a bego a a logetše Bajuda.


text:
“Ge eba o dumela, kgoši, mme ke go kgahla, le ge eba o bona e le taba ye e lokilego, gona a go ngwalwe pego go thibela gore ditaelo tša Hamane di se ke tša phethwa, ditaelo tšela morwa wa Hamedatha, Moagaga, a di ntšhitšego tša gore Bajuda ka moka mmušong wa kgoši ba fedišwe.


text:
Ke moo Kgoši Zerksese a boditšego Mohumagadi Estere le Mordekai, Mojuda, a re: “Bonang, ke fegile Hamane ka baka la maanomabe a a bego a ikemišeditše go a dira Bajuda, gomme Estere ke mo file thoto ya gagwe.


text:
Eupša pego ye e ntšhitšwego ka leina la kgoši gomme e gatišitšwe ka sekibo sa mošate e ka se kgone go hlanošwa. Fela lena le ka no ngwalela Bajuda se le se ratago; ebile le ka no se ngwala ka leina la ka la ba la gatiša ka sekibo sa mošate.”


text:
Seo se diregile ka letšatši la masome a mabedi le metšo ye meraro mo kgweding ya boraro, kgwedi ya Sibane. Mordekai o ile a bitša bangwaledi ba kgoši gomme ba ngwalela Bajuda, babušiši, balaodi le bakgomana ba dilete tšela tše 127, go tloga India go ba go yo fihla Etopia. Mangwalo ao a be a ngwaletšwe selete se sengwe le se sengwe ka polelo ya sona le mongwalelo wa sona, le Bajuda ka polelo ya bona le mongwalelo wa bona.


text:
Mordekai a dira gore mangwalo ao a ngwalwe ka leina la Kgoši Zerksese, gomme a a gatiša ka sekibo sa mošate. A išwa ke banamedi ka dipere tša mošate tša lebelo.


text:
Mangwalo ao a be a re kgoši o dumelela Bajuda motseng wo mongwe le wo mongwe gore ba ka kgobokana gore ba tle ba itšhireletše. Ge ba ka hlaselwa ke banna ba ba itlhamilego ba setšhaba se sengwenyana, seleteng sefe le sefe, ba ka itwela mme ba ba fediša gotee le basadi le bana ba bona; ba ka ba swielela ba ba thopela dithoto.


text:
Tumelelo yeo e be e swanetše go phethagatšwa dileteng ka moka tša kgoši ka lona letšatši lela le kgethetšwego go feleletša Bajuda, e lego la lesome le metšo ye meraro la Adara, kgwedi ya lesome le metšo ye mebedi.


text:
Pego yeo e be e swanetše go phatlalatšwa e le molao gomme e tsebagatšwe bathong bohle dileteng ka moka, gore ge letšatši leo le fihla e be gobane Bajuda ba itokišeditše go itefeletša manabeng a bona.


text:
Ka taelo ya kgoši banamedi ba ile ba namela dipere tša mošate gomme ba tloga ka lebelo la pekwa. Pego yeo e ile ya phatlalatšwa le gona kua Susa, motsemošate.


text:
Mordekai a tloga mošate a apere diaparo tša bogoši tša mmala wa serolana le wo mošweu, le seaparo sa lešela le boletiana la bohwibidu bja moretele, a rwele le mphapahlogo wo mogolo wa gauta. Ke moo motse wa Susa o ilego wa goa ka lethabo le mekgolokwane.


text:
Metseng yohle le dileteng tšohle, kae le kae mo pego yeo ya kgoši e ilego ya balwa gona, Bajuda ba ile ba ba le letšatši la go khutša la lethabo. Ba keteka monyanya ba thabile. Gabotsebotse batho ba bangwe ba bantši ba ile ba ipitša Bajuda, ka gobane bjale ba be ba ba boifa.


text:
Letšatši la lesome le metšo ye meraro la kgwedi ya Adara leo ka lona pego ya mošate e bego e swanetše go phethagatšwa, letšatši leo manaba a Bajuda a bego a holofetše gore a tla ba fenya ka lona, le ile la fihla. Eupša bakeng sa seo Bajuda ba ile ba fenya bona.


text:
Karolong ya Bajuda motseng wo mongwe le wo mongwe mmušong bona ba ile ba kgobokana gore ba hlasele mang le mang yo a lekago go ba kweša bohloko. Batho mo gohle ba be ba ba tšhaba, go se yo a ka ba fenyago.


text:
Gabotsebotse bakgomana ka moka dileteng – babušiši, balaodi le baemedi ba mošate – ba ile ba thuša Bajuda ka gobane ba be ba boifa Mordekai.


text:
Go be go tsebega mmušong ka moka gore Mordekai bjale ke monna yo a nago le maatla mošate, mme maatla ao a sa oketšega.


text:
Ka gona Bajuda ba dira se ba se ratago ka manaba a bona. Ba ba hlasela ka ditšhoša, ba ba bolaya, ba ba fediša.


text:
Gare ga bona go be go na le barwa ba lesome ba Hamane, morwa wa Hamedatha, lenaba lela la Bajuda. Bona e be e le Parshandata, Dalfone, Aspatha, Porata, Adalia, Aridatha, Parmashta, Arisai, Aridai le Bayesata. Fela ba ile ba se thope selo.


text:
Gomme yena a re go Mohumagadi Estere: “Motseng wa Susa o nnoši Bajuda ba bolaile batho ba makgolo a mahlano, ge go balwa le barwa bale ba Hamane ba lesome. Kua dileteng gona ke gore ba dirile eng! Bjale ke eng se o se kgopelago? Ke tla go fa sona. Mpotše se o sa se nyakago, gomme o tla se fiwa.”


text:
Estere a mo fetola a re: “Ge eba o dumela, kgoši, a Bajuda ba mo Susa ka moswane ba dire gape se ba ilego ba dumelelwa go se dira lehono. Gomme o laele gore ditopo tša barwa ba Hamane di fegwe koteng yela.”


text:
Kgoši a ntšha taelo yeo, gomme pego yeo ya ntšhwa Susa. Ditopo tša barwa ba Hamane ba lesome tša fegwa.


text:
Ka letšatši la lesome le metšo ye mene la kgwedi ya Adara, Bajuda ba Susa ba kgobokana la bobedi, gomme ba bolaya batho ba bangwe gape ba makgolo a mararo moo motseng. Le ka lona letšatši leo ba ile ba se ke ba thopa selo.


text:
Bajuda ba kua dileteng le bona ba ile ba kgobokana gomme ba itšhireletša. Ba itlhatlola manaba ka go bolaya bahloi ba bona ba dikete tše masome a a šupago le tše tlhano. Eupša ba se ke ba thopa selo.


text:
E be e le ka letšatši la lesome le metšo ye meraro la Adara. Ka letšatši le le latelago, la lesome le metšo ye mene, ba se sa bolaya batho, eupša ya ba letšatši la lethabo le go keteka monyanya.


text:
Bajuda ba motse wa Susa bona ba dira letšatši la lesome le metšo ye mehlano letšatši la go khutša, ka gore ba be ba bolaile manaba a bona ka letšatši la lesome le metšo ye meraro le la lesome le metšo ye mene, gomme ba khutša ka la lesome le metšo ye mehlano.


text:
Ke ka baka leo Bajuda ba ba dulago metseng ye mennyane ba tšeago letšatši la lesome le metšo ye mene la kgwedi ya Adara letšatši la lethabo la go khutša, la go keteka monyanya le go fana dimpho tša dijo.


text:
Mordekai o ile a dira gore ditiragalo tšeo di ngwalwe gomme a romela mangwalo go Bajuda ka moka, ba kgole le kgauswi, dileteng ka moka tša kgoši.


text:
A ba botša gore ngwaga wo mongwe le wo mongwe ba hlomphe letšatši la lesome le metšo ye mene le la lesome le metšo ye mehlano la Adara e le matšatši a go khutša.


text:
Ao e bile matšatši ao ka ona Bajuda ba ilego ba itlhatlola manaba a bona; yeo e bile yona kgwedi ye ka yona nako ya manyami le dillo e ilego ya fetošwa nako ya lethabo le tlhalalo. Ba ile ba botšwa gore ba boloke matšatši a ka go thaba le go keteka, le gore ba fane dimpho tša dijo, mme bahloki ba fiwe le dimpho tše dingwe.


text:
Ka gona Bajuda ba dira tše Mordekai a ba boditšego tšona ka lengwalo leo, gomme monyanya woo ya ba setlwaedi sa ngwaga ka ngwaga.


text:
Hamane, morwa wa Hamedatha, Moagaga, yo e bego e le lenaba la Bajuda, o be a dirile matengwa goba “purime”, ka moo a bego a bitšwa ka gona, gore a tsebe letšatši le ka lona a bego a ka fediša Bajuda; o be a logile maano a go ba swielela.


text:
Eupša Estere a ya go kgoši, gomme kgoši a ntšha mangwalo gore Hamane a dirwe bobe bjo a bego a logile maano a go bo dira Bajuda – yena le barwa ba gagwe ba fegwa koteng.


text:
Ke ka baka leo matšatši ao a go khutša a bitšwago Purime. Ka baka la lengwalo la Mordekai le ka baka la tšohle tšeo di ilego tša ba hlagela,


text:
Bajuda ba ile ba dira molao wo o sa fetošwego wa go tlema bona le ditlogolo tša bona gotee le mang le mang yo e ka bago Mojuda, gore ngwaga ka ngwaga ka nako ye e swanetšego, matšatši ao a mabedi a fele a hlompšha ka moo Mordekai a laetšego ka gona.


text:
Go ile gwa tlengwa gore lapa le lengwe le le lengwe la Mojuda wa moloko wo mongwe le wo mongwe wa ka moso dileteng tšohle le metseng yohle le gopole le be le hlomphe matšatši ao a Purime go ya go ile.


text:
Mohumagadi Estere, morwedi wa Abihaile, le yena o ile a ngwala lengwalo a na le Mordekai, a tiišetša lela la go bolela ka Purime leo Mordekai a bego a ile a le ngwala pele.


text:
Lengwalo leo la ngwalelwa Bajuda ka moka, gomme la ngwalollwa la romelwa dileteng ka moka tše 127 tša mmušo wa Persia. Lona le be le re Bajuda ba be le khutšo le polokego,


text:
gomme le laya bona le ditlogolo tša bona gore ba hlomphe matšatši a Purime ka nako ye e swanetšego, go no swana le ge pele ba be ba ipeetše melao ya go itima dijo le ya dinako tša mahloko. Seo se ile sa laelwa ke Mordekai le Mohumagadi Estere ka babedi.


text:
Kgoši Zerksese o ile a gapeletša batho ba dilete tša lebopong la lewatle modiro gotee le ba bogareng bja naga mmušong wa gagwe.


text:
Dilo ka moka tše kgolo tše di makatšago tše a di dirilego, gammogo le ditaba ka moka tša ka moo a hlatlošeditšego Mordekai maemong a godimo, di ngwadilwe ka pukung ya ditaba tša magoši a Persia le Media.


text:
Mordekai, Mojuda, e be e le yena yo mogolo, a latela Kgoši Zerksese ka maemo. Bajuda ba gabo ba be ba mo hlompha ba bile ba mo rata, ka gobane o be a šomela go hola setšhaba seo sa gabo le go bolokega ga ditlogolo tša sona ka moka.


text:
Go kile gwa ba le monna yo mongwe yo leina la gagwe e bego e le Jobo, a dula nageng ya Utse. E be e le monna yo a se nago bosodi, wa go loka le wa go boifa Modimo, gomme a sa dire tše mpe.


text:
a ruile dihuswane tše dikete tše di šupago, dikamela tše dikete tše tharo, dikgomo tše sekete, le dipokolo tše makgolo a mahlano. Le gona o be a na le bahlanka ba bantšintši, gomme a humile go feta batho ba Bohlabela ka moka.


text:
Barwa ba Jobo ba be ba na le setlwaedi sa go šielana ka go direlana monyanya ka malapeng a bona, gomme ba laletša le dikgaetšedi tša bona tše tharo gore di tle di je, di nwe nabo.


text:
E be e re ge matšatši a monyanya wo mongwe le wo mongwe a fetile, Jobo a bitše bana ba gagwe go tlo direla yo mongwe le yo mongwe wa bona sehlabelo gore a ba hlwekiše. O be a tsoga e sa le bošego a dire dihlabelo tšeo, ka ge a be a gopola gore mohlomongwe ba ka no ba ba rogile Modimo ka phošo.


text:
E rile ge letšatši le fihla la gore dibopiwa tša legodimong di tle pele ga Morena, Sathane le yena a tla le tšona.


text:
Morena a mmotšiša a re: “Na o tšwa kae?” Sathane a mo fetola a re: “Ke be ke itshepelela le lefase, ke eya kua le kua.”


text:
Morena a mmotšiša a re: “Afa o bone Jobo, mohlanka wa ka? Lefaseng ka moka ga go motho yo a swanago le yena, wa go se be le bosodi, wa go loka, wa go mpoifa, le wa go se dire tše mpe.”


text:
Ga ke re ke wena o dulago o mo šireleditše ka gohle, yena le lapa la gagwe gotee le tšohle tše a nago le tšona. O šegofaditše tšohle tše a di dirilego, gomme mehlape ya gagwe ya ata kudu.


text:
Ke moo Modimo a rilego go Sathane: “Go lokile ge, tšohle tše a nago le tšona di diatleng tša gago, fela yena mong o se ke wa mo dira selo.” Sathane a nama a tloga.


text:
Gateetee ke ge Basheba ba re wela godimo gomme ba di thopa tšohle. Ba bolaya bahlanka ba gago ka moka ka ditšhoša. Ke nna fela ke tšhabilego gore ke tle ke go tsebiše.”


text:
Ya re a sa bolela, gwa fihla yo mongwe, a re: “Legadima le rathile dihuswane la di bolaya gotee le badiša. Ke nna fela ke tšhabilego gore ke tle ke go tsebiše.”


text:
Ya re a sa bolela, gwa tla yo mongwe, a re: “Makoko a mararo a Bakaldea a re hlasetše, a thopa dikamela, a bolaya le bahlanka ba gago bohle ka ditšhoša. Ke nna fela ke tšhabilego gore ke tle ke go tsebiše.”


text:
Ya re a sa bolela, yo mongwe a fihla, a re: “Bana ba gago ba be ba le monyanyeng ga morwago yo mogolo


text:
ge go etla ledimo la go tšwa lešokeng. La šikinya ntlo yohle, gomme ya ba wela godimo, ya ba bolaya ka moka. Ke nna fela ke tšhabilego gore ke tle ke go tsebiše.”


text:
Ke moka Jobo a emelela, a gagola diaparo tša gagwe a nyamile. A ipoola hlogo, a itahlela fase ka sefahlego, a rapela


text:
a re: “Ke tlile lefaseng ke le fela, gomme ke tla tloga lefaseng ke le fela. Morena o be a file, mme bjale o tšere. A a retwe!”


text:
E rile ge letšatši le fihla la gore dibopiwa tša legodimong di tle gape pele ga Morena, Sathane le yena a buša a tla le tšona.


text:
Morena a mmotšiša a re: “Afa o bone Jobo, mohlanka wa ka? Lefaseng ka moka ga go motho yo a swanago le yena, wa go se be bosodi, wa go loka, wa go mpoifa, le wa go se dire tše mpe. Wena o ile wa ntlhohleletša gore ke mo tlišetše masetlapelo go se na le lebaka, le ge go le bjalo Jobo o sa kgotleletše boloking bja gagwe.”


text:
Ke moo Sathane a mo fetotšego a re: “Moleko woo e be e le molekwana – motho a ka lahla tšohle tše a nago le tšona ge a šetše a rapeletša go phela.


text:
Ke moka Sathane a tloga moo pele ga Morena, a yo ntšha Jobo dišo tše šoro, go tloga ka monwana wa leoto go fihla ka hlogo.


text:
Mosadi wa gagwe a mmotšiša a re: “Na o sa fela o kgotleletše boloking bja gago? Rogaka Modimo o ikhwele!”


text:
Jobo a mo fetola a re: “O bolela bjalo ka mosadi wa setlaela! Na re ka amogela dilo tše dibotse go Modimo, tše mpe tšona ra di gana?” Le ge Jobo a be a ekwa bohloko, o ile a se ke a dira sebe ka go bolela gampe ka Modimo.


text:
Ge bagwera ba Jobo ba bararo ba ekwa masetlapelo a gagwe ka moka, ba ile ba kwana go tloga magaeng a bona go yo mo kwela bohloko le go mo homotša. Bona e be e le Elifase wa go tšwa Temane, le Bildade wa go tšwa Shuage, le Tsofare wa go tšwa Naama.


text:
Ya re ba sa le kgole ba bona Jobo, fela ba se mo tsebe. Ge ba seno mo tseba, ba thoma go lla ba golola, ba gagola diaparo tša bona, gomme ba gašetša mobu godimo wa ba tšhela dihlogo.


text:
Ke moka ba dula fase gona moo le yena matšatši a a šupago le mašego a ona, ba sa bolele selo, ka gore ba be ba bona gore o kwa bohloko kudu.


text:
Letšatši leo a e be leswiswi, Modimo wa magodimong a se sa le šetša, le seedi se se ke sa le hlabela.


text:
A le tšewe ke leswiswi le lesoleso; le khupetšwe ke maru a maso, le aparelwe le ke phifalo ya letšatši.


text:
Bošego bjoo a bo tlošwe ke leswiswi, gomme bo se sa balwa le matšatši a ngwaga; bo se ke bja hwetšwa dikgweding tša ngwaga.


text:
Bošego bjoo a bo fifalelwe ke naledi tša masa, bo letele letšatši ge le hlaba eupša le se hlabe; a bo se ke bja hlabelwa ke mahwibi,


text:
Ke be ke reng ke sa be bjalo ka sefolotšana se se bolokwago ka lephakuphaku, ka ba bjalo ka lesea le le sa kago la bona seedi?


text:
Ke go reng seetša se fiwa motho yo a se sa dumago go phela, motho yo Modimo a mo thibetšego tsela tšohle?


text:
Ga ke re go boifa Modimo wa gago ke sona se o se botilego, le go hloka bosodi ga gago ke sona se o se tshepilego?


text:
Gape le batseta ba gagwe ba legodimong yena ga a ba tshepe; ee, le mo go barongwa o hwetša ba bosodi.


text:
Bjale a ka napa a tshepa ba ba dulago ka dintlong tša mobu, dibopiwa tša letsopa, bona ba ba pitleletšegago bjalo ka tšhwele?


text:
Monatlala o ja tše di bunnwego ke lešilo – ešita le mabudutša a go tšwa ka mašohlošohlong – monyoriwa yena a hufegela lehumo la lona.


text:
O tla bona lapa la gago le iphelela ka boiketlo; wa hwetša le diruiwa tša gago di le ka moka mafulong a tšona.


text:
Ramaatlaohle o ntlhabile ka mesebe, mpholo wa yona wa ntsenelela mmeleng. Modimo o ntebantšhitše ka tše di ntšhošago.


text:
Se se bego se ka nkwiša pelo, gomme ka kganakgana ke thabile le ge bohloko bjona bo be bo ka se okobale, ke gore ditaelo tša Yomokgethwa tšona ga se nke ke di gane.


text:
Na maatla a ka a kaakang, ge go thwe ke kgotlelele? Go se fele pelo ga ka go tla nthušang ke se na le se ke se holofelago?


text:
Kgane nkile ka re go lena: ‘Mpheng sa go re le go re,’ goba ka re: ‘Nkalaletšeng motho ka maruo a lena,’


text:
Ge ke robetše ke fela ke re: ‘Go tla sa neng?’ Eupša bošego e ba bjo botelele, ke lala ke hlobaela gwa ba gwa sa.


text:
Mmele wa ka o nyeuma diboko, letlalo la ka le apere magogo a dišo; dišo tša ka di a palega di dutle boladu.


text:
Ke ka baka le ke sa kgonego go homola, ke nyakago go bolela ka baka la ge ke tlaišegile kudu, ke balabala ka ge ke tsota.


text:
Ge eba ke dira sebe, ke go senyetšang, wena Moletabatho? O reng o ntebantše? Ke ka baka la eng ke le morwalo wa go go imela?


text:
Ke eng o sa ntshwarele ge ke tshela molao wa gago, wa ntloša molato? Etse kgauswinyana ke tla be ke ikhwetše, wa nnyaka, ya ba ga ke sa le gona.”


text:
Ge o ka hloka bosodi wa ba yo a lokilego, Modimo o tla go phafogela a go thuša, a tsoša lapa la gago ka mo go swanelago.


text:
“Nke o botšiše ka bohlale bja bale ba kgale, o gopodišiše tše borakgolokhukhu ba rena ba bego ba di ruta batho.


text:
Ge meetse a ka pšha, o omelela e sa le lekgaba o sešo wa segwa, dimela tše dingwe e sa le tše ditala.’


text:
Bohle ba ba itebatšago Modimo le bona ba ba bjalo; ke ka mo le mohlokamodimo a felelwago ke tshepo ka gona.


text:
Le ge ke se na molato bjale, nka se fetolane le yena; sa ka ke go kgopela yena, moahlodi wa ka, gore a nkgaugele.


text:
Le ge ke se na molato bjale, dipolelo tša ka eka di a ntšwa; le ge ke se na bosodi bjale, yena o ntshema wa molato.


text:
Ge mmušo wa naga o thopilwe ke bakgopo, Modimo o foufatša baahlodi ba yona. Ntle le yena ke ge e ka ba mang?


text:
Na o bona e le tshwanelo go nkgatelela, go nyatša se se dirilwego ke wena mong, wa kgahlwa ke merero ya bakgopo?


text:
Na bophelo bja gago ke bjo bokopana go etša bja motho? Na bophelo bja gago bo fela ka pela bjalo ka bja motho?


text:
Ge eba ke na le molato, ga ka le bona; le ge eba ke se ne molato, ke šitwa go lebanya mahlo le batho, ke gobogile, ke tlaišega kudu.


text:
Na o gopola gore ditšiebadimo tša gago di ka no homolelwa? Kgane o bona nke o ka kodutla Modimo, wa se ganetšwe ke motho?


text:
Nke nkabe a go botša diphiri tša bohlale, gobane bohlale bja Modimo ke bjo bo makatšago. Ke mo o bego o tla lemoga gore Modimo o go otla gosenene go feta ka mo go go swanelago.


text:
Bo phagame go feta magodimo – kgane wena o ka bo fihlelela? Bo iša go feta bodulabahu – na o ka bo fihlelela?


text:
Bophelo bja gago bo tla taga go feta letšatši la mosegare wa sekgalela; manyami a gago a tla go tlogela go etša leswiswi ge le tlogela masa.


text:
O ka se sa boifa selo, gobane o tla be o na le tše o di holofetšego; Modimo o tla go šireletša, wa robala o iketlile.


text:
Yo kgopo yena o tla timelelwa ke sefahlego, le botšhabelo o tla bo hloka. Sa gagwe e tla ba go letela lehu fela.”


text:
Fela le nna ke na le tlhaologanyo bjalo ka lena; ga le mphete ka selo. Kgane taba tše ke mang yo a sa di tsebego?


text:
Etse bjale ke segwa le ke bagwera ba ka; ba a nkgegea, etšwe ke lokile, ke se ne bosodi, nna yo ke bego ke rapela Modimo, gomme yena a nkwe.


text:
Bahlakodi ba dula ba iketlile; ba go rumola Modimo le bona ba dula ba bolokegile, bona ba ba bonago nke ba ka mo laola.


text:
Yo ke ratago go bolela naye ke Ramaatlaohle. Ke nyaka go ngangišana le yena Modimo ka taba ye ya ka.


text:
Na ge Modimo a ka le sekiša le ka loka? Kgane le gopola gore le ka fora Modimo, go etša ge le fora batho?


text:
Kgane o nyaka go ntšhoša? Nna ke dio ba letlakala la go tšewa ke phefo. Na o nyaka go ntlhomara ke le serite sa go omelela?


text:
O beetše motho matšatši a go phela; ke wena o mmaletšego dikgwedi, wa ba wa mmeela mellwane ye a ka se kgonego go e tshela.


text:
Bjale ge, mo hlokomologe, o se mo emeletše; mo lese a phele bophelo bja gagwe go fihlela bofelong, go etša mothwalwa yo a šomelago mogolo wa letšatši.


text:
“Nke nkabe o mphihla kua bodulabahu, o nkhutiša go fihlela kgalefo ya gago e okobala, o mpeela nako ya go tlo nkgopola!


text:
Ge nkabe motho a re go hwa a tle a tsoge gape, ke mo ke bego ke tla kgotlelela bophelo bjo bja ka bja matshwenyego, ka ba ka tla ka imollwa go bjona.


text:
bjalo ka ge meetse a kgobola maswika, le pula ya matlorotloro e gogola mobu, le wena ke ka mo o fedišago lehutšo la motho ka gona.


text:
“Na mohlalefi wa go swana nago a ka bolela ditšiebadimo tša mohuta wo, dilo tša go hloka mahlakantšho,


text:
Na Modimo o kile wa mo tšea ka tsebe a bolela lekgotleng la gagwe? Kgane bohlale ke bja gago o nnoši?


text:
Rena se re se tsebago ke bohlale bjo re bo rutilwego ke diputswa tša gaborena, banna ba ba tswetšwego pele ga tatago.


text:
“Motho yo mokgopo, wa go gatelela bangwe, o dula a le mahlokong bophelong bjohle bja gagwe, mengwageng yohle ye a e beetšwego.


text:
O tšhošwa ke leswiswi le le mo tlelago. Masetlapelo le mahlomola a mmoifiša bjalo ka kgoši ye e nyakago go hlasela.


text:
“Yoo ke yena yo a tlago dula maropeng, dintlong tše di sa dulwego ke motho, tše di tlilego go ba marope.


text:
A ka se dule e le mohumi; lehumo la gagwe le ka se swarelele; le moriti wa gagwe o ka se sa bonala mo lefaseng.


text:
A ka se kgone go phonyokga leswiswi. O tla ba bjalo ka sehlare seo matlakala a sona a fišitšwego ke mollo, seo maloba a sona a tšerwego ke phefo.


text:
O tla ba bjalo ka morara woo dikenywa tša wona di hlohloregago e sa le matata; o tla etša mohlware wo o thinthegago maloba.


text:
“Bahlokamodimo ga ba be le ditlogolo; le dintlo tše ba di agilego ka tsogolekobong di tla tšhungwa ka mollo.


text:
Ge nkabe le le nna, le nna nkabe ke bolela tše le di bolelago; nkabe ke le patla ka dipolelo, ke šikinya hlogo, ke le gegea.


text:
O ntšhošobantšhitše, gomme bathong seo ke bohlatse bja go ntšwa ga gago. Go gwamelwa ga ka batho ba go bona e le sešupo sa gore ke na le molato.


text:
Ke be ke phela ke iketlile, eupša Modimo a ntshwara ka molala, a nkgohlonya, a nthobaroba. O ntebantšha ka mesebe,


text:
“Wena, lefase, se ute bošula bjo ke fošeditšwego ka bjona! Ge ke llela toka o se dumele ke homotšwa!


text:
Ke a rereša; nkgolwe, hle, Modimo. Yo mongwe yo a ka tiišetšago se ke se bolelago ke mang, ntle le wena?


text:
Bagwera ba ka bona ba re ditlaišego tša ka di tla mphetogela lethabo. Seetša serakaleswiswi se batametše.


text:
Kgane ge o ikgobatša o tletše pelo, o re batho ba ngale lefaseng, goba maswika a tlošwe madulong a ona ka baka la gago?


text:
Ge mošašana wa gagwe o seno šašetšwa ka tshebela, o tla dulwa ke ba bangwe, ka ge e se sa le wa gagwe.


text:
Go tloga bohlabela go fihla bodikela ba ba kwago tša pheletšo ya gagwe ba tla šia, ba thothomela ka letšhogo.


text:
Etse le gopola gore le a mphala, ebile le bona matshwenyego a ka e le bohlatse bja gore ke dirile sebe.


text:
Le ge ke hlaba mokgoši, ga ke thušwe ke motho; le ge ke goelela ke llela toka, ga go na yo a nkwago.


text:
O romela madira a gagwe go tlo ntlhasela, ba bopa dintotoma gore ba ntlhasele, ba hloma mešaša ba a ntikanetša.


text:
Bale ba bego ba falaletše go nna le badiredi ba ka ba basetsana ba mpona ke le mošele, ba ntshema motšwantle.


text:
Ke tla iponela yena ka mahlo a ka, gomme yena e ka se be mošele. Ke mo hlolosetše ka pelo ya ka ka moka.


text:
“Ge le ka re: ‘A re mo hlomareng, re mmoneng molato masetlapelong a a gagwe,’ gona le tsebeng gore tšhoša e le emetše.


text:
ga go yo kgopo yo a kilego a iketla go ya kae, le gore lethabo la mohlokamodimo ke la lebakanyana fela?


text:
o tla ba a senyega bjalo ka mantle a gagwe. Ba ba bego ba mo tseba ba tla botšiša gore na o nyameletše kae.


text:
O tla timelela bjalo ka toro, gomme a se sa bonwa ke motho. O tla nyamelela bjalo ka pono ya bošego.


text:
Bana ba gagwe ba tla kgopela go badiidi, gomme yena o tla lefa lehumo le a le hweditšego ka boradia.


text:
Se yo kgopo a se meditšego se swana le bohloko bja peetla, se tla mmolaya bjalo ka ge nke o lomilwe ke noga.


text:
O tla swanela go bušetša tše a iphilego tšona, gomme a ka se kgone go ikhola ka tšona, a ka se ipshine ka lehumo le a le hweditšego ka kgwebo,


text:
ka gobane o be a gatelela bahloki, a se na taba le bona, a bile a ipha dintlo tše di agilwego ke ba bangwe.


text:
E tla re a ntše a na le tšohle tše a di nyakago, a hlagelwa ke mathata, a welwa ke madimabe a mehutahuta.


text:
E tla re a sa ja, Modimo a mo otla a mo galefetše. Kgalefo yeo e tla ba nke ke dijo tše a mo soletšego tšona.


text:
wa mo phuleletša santlhoko, ntlhana ya wona ya go phadima ya tšwelela mokokotlong wa gagwe, gomme a welwa ke poifo ye kgolo.


text:
Leswiswi le leso ke se a se beetšwego; o tla tšhungwa ke mollo wo o sego wa gotšwa ke motho, wa feleletša tšohle tša ka mokutwaneng wa gagwe.


text:
“A ke re bakgopo ga ba atiše go khukhunetšwa ke lehu, goba go welwa ke kotsi? Na Modimo yena a ka otla bakgopo a ba galefetše,


text:
“Lena le re Modimo o otla bana ka baka la dibe tša botatabo. A go otlwe modiradibe ka boyena, a ikwele.


text:
Ke mang yo a ka mo kgalago mahlong, a mo solela maitshwaro a gagwe? Ke mang yo a ka lefeletšago ditiro tša gagwe?


text:
O etwa pele ke lešaba le le sa balegego; o šalwa morago ke ba bangwe ba bantši; o khurumetšwa ka makwate a moedi a sa mo imele.


text:
“Bjale lena le ka napa la mpea pelo ka ditšiebadimo tše tša lena? Tšohle tše le di bolelago ga se nnete.”


text:
“Na motho wa nama a ka hola Modimo ka eng? Ešita le yo bohlalehlale, ke eng se a ka mo holago ka sona?


text:
Kgane ge o dira tše di lokilego o hola Ramaatlaohle? Ge o phela ntle le bosodi gona go tla mo thušang?


text:
O šaeditše ka ge o rile ge o adima magageno dilo, wa nyaka peeletšo ya tšona; wa ba tšeela diaparo, wa ba tlogela ba itlhobotše.


text:
Ge o ka boela go Ramaatlaohle, o tla go bušetša sekeng. Ge o ka fediša bobe bjo bo dirwago ka ga gago,


text:
ge o ka lahla gauta ye o nago le yona, wa lahla le ye e tšwago Ofire, wa e lahlela lekgwareng ka nokaneng,


text:
Ge Modimo a kokobetša bakgopo, wena o tla re ke ka baka la boikgantšho bja bona; baikokobetši bona o a ba phološa.


text:
Modimo o tla hlakodiša yo a se nago molato, gomme wena o tla go hlakodiša ge o dira tše di lokilego.”


text:
“Ke eng Ramaatlaohle a sa bee dinako tša go ahlola bakgopo? Bahlankedi ba gagwe ba reng ba letela matšatši a kotlo ya bakgopo, eupša ba sa a bone?


text:
Ba ipha dipokolo tša ditšhiwana, ba swara le dipoo tša bahlologadi, go fihlela bahlologadi bao ba lefa melato ya bona.


text:
Ba kgorometša bahloki mo tseleng gore ba ba šutelele; le gona bahlaki ba mo nageng ba phela ka go iphihlela bona.


text:
“Badiidi ba tlemega go yo nyaka dijo lešokeng bjalo ka dipitsi; leganata le ba fa dijo tša bana ba bona.


text:
Ba tlemega go šomela batho ba bangwe ka go ba bunela mašemo; ba utswa diterebe mašemong a motho yo kgopo.


text:
“Masea ao a se nago botatagoona bakgopo ba a dira makgoba, ba thopela bahloki bana gore ba lefe melato ya bona ka bona.


text:
Ba hlotla makhura a mohlware mokgahlo ga mehlare, ba pitla diterebe ka maoto ba sa inyorolle ka matutu a tšona.


text:
Metseng go golola ba ba hwago, ba ba gobetšego ba lla ba nyaka thušo, eupša Modimo ga a ele thapelo tša bona hloko.


text:
Sehlotlolo se letela gore šwahlane e sware; se ipotša se ikhurumetša sefahlego ka lešela se re: ‘Nka se tsebje ke motho.’


text:
“Bakgopo ba gogolwa ke mafula, le mašemo a bona a rogakilwe ke Modimo; batho ga ba sa šoma ka merareng ya bona.


text:
Bakgopo ba lebalwa le ke bommagobona; diboko di ipshina ka bona, ga ba sa gopolwa ke motho. Ke ka mo bokgopo bo fedišwago bjalo ka mohlare wo o welego.


text:
Modimo o fediša diganka ka maatla a gagwe; ge a thoma go otla bakgopo bona ga ba kgolwe gore ba tla phela.


text:
Bakgopo ba tuma lebakanyana, ya ba ga ba sa le gona; ba a kokobetšwa, ba pona bjalo ka bjang, ba etša seako sa lebele se se ripilwego.


text:
“Meoya ya bahu e thothomela ka letšhogo ka fase ga lefase; meetse le diphedi tša ka gare di a boifa.


text:
O hlomile bogomapono bja nthetelego godimo ga phamphamadiba, ya ba mollwane mokgahlo ga seetša le leswiswi.


text:
Tšeo ke ditšhupo tša maatla a gagwe, gomme tše rena re di kwago ka yena ke sehebehebe fela. Kgane ke mang yo a tsebago maatla a magolo a Modimo?”


text:
“Nke nkabe lenaba la ka le otlwa bjalo ka bakgopo; nke nkabe sera sa ka se otlwa bjalo ka batho ba babe.


text:
“Nke ke le rute bogolo bja maatla a Modimo, ke se le fihlele tšeo yena Ramaatlaohle a ikemišeditšego tšona.


text:
Le ge ba na le bana ba bantši, bana bao ba tlilo bolawa ntweng; le ditlogolo tša bona di tla hloka dijo.


text:
Dintlo tše di agwago ke bakgopo di swana le bobi bja segoko; di bjalo ka mošašana wa moleti wa mašemo.


text:
Bakgopo ba robala e le bahumi, e be la mafelelo; ge ba tsoga lehumo la bona le tla be le nyameletše.


text:
Ba epa mekoti ya meepo kgole le mo go dulago batho, ba lebalwa le ke bafeti ba tsela. Ke moo ba šomago gona kgole le batho, ba šikinyega ba lekeletše ka dithapo.


text:
Godimo ga lefase go mela tša go lewa, eupša ka fase ga lona go a biloga, go swana le ka gare ga mollo.


text:
Lewatle le re: ‘Bohlale ga bo na le nna;’ le phamphamadiba e re: ‘Ka gare ga ka bohlale ga bo gona.’


text:
Bo phala gauta le galase ka mohola, ebile bo ka se rekwe le ka moruswi wa gauta ye e hlwekišitšwego.


text:
Ke mola lebese le ntlalela mo nkego meetse a go hlapa maoto, le mehlware ya ka e sa mela makgwareng, mme e etšwa makhura a mantši.


text:
“Ka gona ke be ke ipotša gore matšatši a ka a atile boka lešabašaba, le gore ke tla hwela ka ga ka ke iketlile;


text:
ke re ke tla swana le mohlare woo medu ya wona e dulago e nabetše meetseng, le makala a wona a thapišwago ke phoka;


text:
gomme ge ke fetša, ba sa be le sa go tlaleletša. Mantšu a ka a be a nwelela go bona boka marothi a pula.


text:
Ke be ke ba laola, ke ba tšeela sephetho, ke ba eta pele boka kgoši ge e eta bahlabani pele, ke bile ke ba bea pelo ge ba nyamile.”


text:
“Eupša bjale ke segwa ke bao e lego bana go nna, bao botatabo ke bego ke ba nyatša, ke sa rate le go ba dudiša le dimpša tša go diša dihuswane tša ka.


text:
Ba be ba gwameditšwe ke tšhego le tlala; bošego ge ba le mašokeng, kgole le mo go dulago batho, ba phuphura medu ye e omeletšego.


text:
Lekoko le le ntlhasela le etšwa ka lehlakoreng la la go ja; ba a nkgorometša, ba itokišetša go mpheleletša.


text:
Ke wetšwe ke tše di šiišago, seriti sa ka se ntlogile mo nkego se tšerwe ke phefo, le go atlega mola ga ka go apogile boka leru.


text:
Ke be ke holofetše go ba mahlatse, eupša ke wetšwe ke madimabe; ke be ke letetše seetša, fela ka tlelwa ke leswiswi.


text:
“Ke eng se Modimo Yogodimo a se abelago motho? Ke eng se Ramaatlaohle wa magodimong a mmeetšego sona?


text:
Ge eba ke phamogile tseleng ye e lokilego, goba ke lakilwe ke tše ke di bonego, ge eba diatla tša ka di tšhilafaditšwe ke sebe,


text:
Bo ka swana le mollo wo o tšhumago go fihla bodulabahu, wo o ka laumišago tšohle tše ke nago le tšona.


text:
“Mola mohlanka wa ka yo mongwe wa monna goba wa mosadi a ntsošetša tshele, ke be ke theeletša, ke mo direla ka mo go lebanego.


text:
Ge nkabe ke be ke sa dire bjalo, ke be nka lebelela Modimo bjang? Ke be nka fetola bjang ge Modimo a ntshekiša?


text:
Go tloga bofseng bja ka ke godišitše ditšhiwana boka tatagotšona; go tloga bjaneng bja ka ke hlokometše bahlologadi.


text:
“Ge ke be ke bona mošaparegi a ebela a se ne diaparo, goba mohloki wa go se be le nkgeretlana ya kobo,


text:
ke be ke mo fa diaparo tše borutho tša boya, boya bja dinku tša mohlape wa ka, mme yena a nteboge ka pelo ka moka.


text:
Ge nkabe nkile ka dira bjalo, nkabe ke obile molato wo o swanelago kotlo, gobane ke be ke tla be ke latotše Modimo yo godimo.


text:
e le ge ke tšhaba gore batho ba tla reng, ke tšhaba le go kodutlwa ke ba gešo. Ga se nke ke homole, goba ka se tšwe ka gae.


text:
“Nke nkabe taba ya ka e ka theeletšwa! Tše ke di boletšego tše ke a di emela. A Ramaatlaohle a mphetole. “Nke nkabe momphari a na le bohlatse bja lengwalo.


text:
gona, bakeng sa korong a ke melelwe ke ditshehlo, bakeng sa mabele ke melelwe ke sekoro.” Ke ka mo go felelago dipolelo tša Jobo.


text:
Eupša Elihu, morwa wa Barakele wa ga Buse, wa kgorwana ya Ramo, o ile a galefela Jobo ka ge Jobo a ipona yo a lokilego, a bona yo a sego a loka e le Modimo.


text:
A galefela le bagwera bale ba gagwe ba bararo ka ge ba paletšwe ke go fetolana naye, ya ba mo nkego Modimo ke yena a nago le phošo.


text:
gomme a thoma go bolela a re: “Nna ke yo monyenyane, lena le ba bagolo, ka gona ke be ke inyatša ke bile ke šia go le botša tše ke di naganago.


text:
“Ke be ke le theeleditše ke sa le felele pelo, ke le hlwaetše tsebe mola le ngangišana, le akanya se le nyakago go se bolela.


text:
Ke be ke le theeleditše gabotse, fela go hlokegile wa go phala Jobo ka dipolelo; le paletšwe ke go mo ganetša.


text:
Ka fao le se re lena bohlale le bo hweditše, la re Jobo o tla kgonwa ke Modimo, a ka se kgonwe ke motho.


text:
“Mohlomongwe morongwa yo mongwe wa ba sekete, ba ba gopotšago batho ditshwanelo, a ka tlo mo hlakodiša, ya ba mophophothethedi wa gagwe.


text:
Ge a rapela, o tla kgahla Modimo; o tla tla pele ga Modimo a thabile; Modimo o tla mmušetša sekeng sa gagwe.


text:
Motho yoo o tla ipolela phatlalatša a re: ‘Ke dirile dibe. Ga se ka dira tše di lokilego, eupša Modimo ga se a nkotla ka mo go ntebanego.


text:
“Ntheeletšeng, lena banna ba go kwešiša! Modimo a ka se dire se sekgopo, Ramaatlaohle a ka se dire phošo.


text:
yena yo a sa rerelego bahlomphegi, a sa bebego bahumi go feta badiidi, ka ge bohle ba hlodilwe ke yena?


text:
Ba hwa ka bjako, bošegogare. Bahlomphegi bao ba re go hwa batimelele; gape Modimo o tloša mogateledi gabonolo.


text:
“Fela ge Modimo a ka se dire selo, ke mang yo a ka mo solago? Ge a ka iphihla, o tla bonwa ke mang? O bea mohlokamodimo mmuši wa setšhaba ka moka, ya ba moreo go sona.


text:
na wena o bona nke Modimo o swanetše go otla motho yo mobjalo? Ka ge e le wena o ganago se se dirwago ke Modimo, ke wena o swanetšego go kgetha, e sego nna. Bolela se Modimo a swanetšego go se dira.


text:
Sebe sa gagwe o se oketša ka go gwaba; o nganga ka mokgwa wo pele ga rena, a duletše go roga Modimo.”


text:
Ga go be le yo a botšišago a re: ‘Modimo, Mmopi wa rena, o kae, yena wa go re kgothatša ge re le mathateng,


text:
yo a re filego bohlale bja go feta bja diphoofolo tša naga, bja go feta bja dinonyana tše di fofago?’


text:
“Bjale wena a ka go theeletša bjang o re ga o mmone, o re taba ya gago e mo go yena, mme wena o emetše yena fela,


text:
“Le ge Modimo e le yo maatlamaatla, ga a hlokomologe motho; ke senatla sa go kwešiša sengwe le sengwe.


text:
“Le wena o tla go ntšha ditlaišegong, a go bea polokegong; bojelong bja gago go tla kgobelelwa dijo tše bose.


text:
O itote gore o se kgelogele bokgopong, gobane ditlhokofatšo tše tša gago ke tša go go thibela gore o se arogele go bjona.


text:
gwa latela modumo wo o kidimetšago, Modimo a popoduma ka lentšu la bogoši, legadima lona le le gare le pekenya.


text:
Ramaatlaohle ga re kgone go mmatamela. Ke yo maatla kudu, o re phala bohle ka go loka, ga a sekamiše toka.


text:
Ke mang yo a rerilego gore e tla ba le le kaakang? A ke re wena o a tseba! Ke mang yo a gogilego thapo ya meelo ya lona?


text:
Mohlang woo dinaledi tša masa di be di duduetša mmogo, le dibopiwa tšohle tša legodimong di goa ka lethabo.


text:
Jobo, kgane mola wa tswalwago o kile wa botša letšatši gore le hlabe, goba wa bontšha masa gore a thome kae?


text:
Mosegare o fetoša sebopego sa lefase boka letsopa le le kibilwego ka sekibo, dithaba tša bonala bjalo ka memeno ya kobo.


text:
Kgane o tseba tsela ya go ya mo go hlabago letšatši, mo phefo ya bohlabela e tšwago gona ya aparela lefase?


text:
Ke mang yo a fago legokobu dijo ge le eya kua le kua le nyaka diyamaleng, mafotwana a lona a ntelela?”


text:
Nako le nako ge phalafala e galagala, pere e a lla; e dupelela ntwa e sa le kgole; e kwa le ditaelo tša balaodi le mekgoši ya ntwa.


text:
“Na ke ka bohlale bja gago ge pekwa e kgona go fofela godimo, le go akalatša diphego ya fofela borwa?


text:
“A ke go botše ka ga ditho tša yona le ka ga maatla a yona a magolo, le ka ga mmele wa yona wo o tiilego.


text:
E fehla phamphamadiba ya e etša pitša ge e bela; e biloša lewatle la ba bjalo ka setlolo se se apeilwego.


text:
E nyatša phoofolo tšohle le tša go ikgogomoša; ke yona kgoši ya diphoofolo tšohle tša go ikgantšha tša nageng.”


text:
O mpotšišitše wa re: ‘Ke wena mang o ka solago maikemišetšo a ka o sa kwešiše selo ka ona?’ Ke be ke sa tsebe, ke bolela tše ke sa di kwešišego, dimakatšo tše ke sa di hlaologanyego.


text:
Ya re ge Morena a feditše go bolela le Jobo a re go Elifase wa go tšwa Temane: “Wena le bagwera ba gago ka babedi ke le galefetše ka gobane ga se la bolela nnete ka nna, la etša Jobo, mohlanka wa ka.


text:
Bjale ge, tšeang dipoo tše di šupago le dikgapa tše di šupago le di iše go Jobo, gomme le itirele sehlabelo ka tšona. Jobo o tla le rapelela, gomme yena thapelo ya gagwe ke tla e kwa, mme ka se le dire se se swanelago botlaela bja lena. Lena ga se la bolela therešo ka nna, la swana le yena.”


text:
Elifase le Bildade le Tsofare ba ile ba dira seo Morena a bego a ba boditše sona, gomme Morena a kwa thapelo ya Jobo.


text:
Ge Jobo a rapeletše bagwera bao ba gagwe ka bararo, Morena a mo atla gape, gomme a mo fa thoto ya go lekana le yela ya pele ge e balwa gabedi.


text:
BomorwarragoJobo ka moka le dikgaetšedi le bagwera ba gagwe ba pele ba tla go mo etela, gomme ba ja le yena monyanyeng wa gagwe ka lapeng. Ba mo kwela bohloko mme ba mo homotša masetlapelong ale Morena a bego a mo tlišeditše ona. Yo mongwe le yo mongwe wa bona a mo fa tšhelete le palamonwana ya gauta.


text:
Bjale Morena a šegofatša Jobo kudu go feta pele. A rua dihuswane tše dikete tše lesome le tše nne, le dikamela tše dikete tše di selelago, le dikgomo tše dikete tše pedi, le dipokolo tše sekete.


text:
A thea morwedi wa gagwe wa mathomo leina la Jemima, wa bobedi ya ba Ketsia, gomme wa boraro ya ba Kerene-Hapuka.


text:
Barwedi ba Jobo ba be ba phala basadi bohle ba naga yeo ka botse. Tatagobona o ile a ba abela lefa bjalo ka dikgaetšedi tša bona.


text:
Ka morago ga moo Jobo a phela mengwaga ye lekgolo le masome a mane, a ba a ba le ditlogolo le ditlogolwana.


text:
Go lehlogonolo motho, moganakeletšo ya bakgopo, yo a sa tšeego ka tsela ya badiradibe, a sa ikopanyego le ba ba kwerago Modimo.


text:
O bjalo ka mohlare mobjalwamoeleng; wa enywa dikenywa lebakeng la gona, le gona wa se pone matlakala. Go tšohle tše a di dirago o a atlega.


text:
Ba re: “A re itokolleng kgatelelong ya bona; re kgaoleng dithapo tše ba re bofilego ka tšona, re di lahleng.”


text:
Kgoši o re: “A ke le botše se se begilwego ke Morena. O mpoditše a re: ‘O morwa wa ka; lehono ke go tswetše.


text:
mo khunameleng le thothomela, gore a se tlo le galefela mme la hwa. Go lehlogonolo ba ba tšhabelago go yena.


text:
Fela wena, Morena, o ntšhireletša ka mathoko ohle; o mpušetša seriti, wa dira gore batho ba buše ba ntlhomphe.


text:
Nanoga, Morena! Modimo wa ka, ntlhakodiše! Manaba ohle a ka o a kgitla mohlagare ka letswele, wa kgola bakgopo meno.


text:
Ge ke go kgopela thušo, o nthuše, hle, Modimo, Moemedi wa ka. Mola ke le tlalelong o ntlhakodišitše. Bjale nkgaugele, o nkwe, hle, ge ke go rapela.


text:
Lena boramaemo, le tla feletša kae le go mpolela gampe? Le tla rata lefeela le maaka go fihlela neng? Sela


text:
O kwa lentšu la ka mosong, Morena; ke go neela thapelo ya ka e sa le gosasa, gomme ka letela gore o nkarabe.


text:
Fela, ka baka la lerato la gago le legolo, nna ke kgona go tsena ka ntlong ya gago; ke kgona go go khunamela Tempeleng ya gago ye kgethwa ke go hlompha.


text:
Morena, o ntlhahle ka go loka ga gago, ka gobane manaba a ka a ntaletše; o ntokišetše tsela ya gago gore ke tšee ka yona.


text:
Tše di bolelwago ke manaba a ka ga di tshephagale; sa bona ke go nagana tshenyo fela. Dipolelo tša bona di a bolaya, ba na le maleme a boreledi.


text:
Ba sekiše o ba otle, Modimo; a ba ipolae ka maanomabe a bona. Ba rake mo pele ga gago ka baka la dibe tša bona tše dintši, gobane ba go tsogela maatla.


text:
Bohle ba ba tšhabelago go wena a ba thakgale, a ba fele ba hlalala. O šireletše ba ba go ratago, gore ba thakgale ka baka la gago.


text:
Ntšhokelwe Morena, gobane ke fedile maatla. Mphodiše, Morena, gobane bolwetši bo nthenne ditho la go hwa.


text:
Nna ke lapišitšwe ke mefegelo ya ka; mosamelo wa ka ke o thapiša mašego ohle ka meokgo; malao a ka ke a kolobiša ka dikeledi.


text:
Morena, Modimo wa ka, ge eba ke dirile se sebe, ge eba ke rumotše mogwera wa ka, ge eba ke hlakotše sera sa ka ntle le lebaka – ge eba ke dirile ye nngwe ya taba tše –


text:
gona lenaba la ka a le ntlhomare le ntshware; a le nkgatakele fase le mpolae, le nkokobeletše sa ruri. Sela


text:
Morena, tsoga ka bogale, o tsogele manaba a a nkgalefetšego. Tsoga, Modimo wa ka, wena o laetšego gore go dirwe ka toka,


text:
Fediša bobe bja bakgopo, gomme baloki o ba tiiše, wena Modimo wa go loka, o lekolago menagano le dipelo.


text:
Nna ke tla tumiša Morena ka baka la toka ya gagwe; ke tla opelela Morena ditumišo, yena Yogodimodimo.


text:
Morena, Mong wa rena, leina la gago ke le legolo bjang lefaseng lohle! Tše o di hlomilego legodimong di taga bjang!


text:
Bana le masea ba reta maatla a gago, ba hlokiša balwantšhi ba gago melomo, manaba a gago le baitefeletši.


text:
Ke tla thaba ka gobela ka baka la tše o ntiretšego tšona; ke tla go opelela tumišo, wena Yogodimodimo.


text:
O šeditše gore ke direlwe ka toka tshekong; o dutše setulong sa gago sa kahlolo, o le Moahlodi wa go se kgetholle.


text:
gore ke eme pele ga batho ba Jerusalema, ke ba anegele tšohle tše ke go tumišago ka tšona, ke hlalalele ge o mphološitše.


text:
Morena o ikutolotše ka dikahlolo tša go loka; bakgopo bona ba tantšwe ke ditiro tša bona. Higayone. Sela


text:
Ba bolela ba šinyaletše ba re: “Modimo ga a lefeletše.” Menaganong ya bona ye mebe ga ba bee Modimo felo.


text:
Ba atlega go tšohle tše ba di dirago. Ga ba nagane ka dikahlolo tša Modimo; ba nyatša manaba a bona ohle.


text:
Magano a bona a tletše mahlapa le boradia le ditšhošetšo. Ge ba bolela, ba tshwa mantšu a mabe le a makgopo.


text:
Ba lalela batho kgauswi le metse; ba bolaya ba ba se nago molato ka go ba khukhunetša. Ba lalela bahlokamahlatse.


text:
Ba batalala bjalo ka tau ka serobeng. Ba lalela bahlaki gore ba ba sware. Ba ba tanya ka difu tša bona ba ba goga.


text:
Motho wa bona o gopola gore Modimo ga a di šetše. O ikhurumeditše sefahlego, a ka se mmone le gatee.


text:
Eupša wena, Modimo, o a di bona; matshwenyego le mahlomola o a ela hloko, wa a fediša. Mohlokamahlatse o bota wena; ka mehla Mothuši wa ditšhiwana ke wena.


text:
dillo tša ditšhiwana le tša ba ba gateletšwego, wa ba lamolela, gore ba se sa tšhošwa ke motho mo lefaseng.


text:
gobane bakgopo ba nganga bora bja bona, ba lebantšha baloki ka mesebe go ba tsetsemetša ka leswiswing.


text:
Morena o ka Tempeleng ya gagwe ye kgethwa; setulo sa gagwe sa bogoši se legodimong. O lebeletše batho ba lefase; o a ba lebelediša a bona tše ba di dirago.


text:
Thuša hle, Morena, gobane ga go sa na le morapedi yo a šetšego; babotegi ga ba sa le gona mo bathong.


text:
Morena o re: “Ka gobane bahlaki ba a hlakolwa, bagatelelwa ba a tsetla, bjale ke tla di tsena, ka hlakodiša ba ba nyoretšwego tlhakodišo.”


text:
Tše di bolelwago ke Morena di hlwekile; di hlwekišitšwe go no swana le silibera ye e hlwekišitšwego sebešong gašupa.


text:
Bakgopo ba tsatsanka mo gohle, tše mpe di retwa ke batho. Fela rena, o a re lota, Morena, o re šireletša ka mehla go ba babjalo.


text:
Morena, o tla ntebala go fihlela neng? E tla ba go ya go ile na? A o tla mphuralela go fihlela neng?


text:
Ke tla khupela bohloko go fihla neng? Ke tla phela ke nyamile letšatši ka letšatši go fihlela neng? Manaba a ka a tla ntaola go fihlela neng?


text:
Ntebelele hle, Morena, Modimo wa ka, mme o nkarabe ge ke go rapela. Ntapološe gore ke se nape ka hwa,


text:
Mašilo ka pelong a re: “Modimo ga a gona.” Ba dira bokgopo le tše di šiišago – ga go le o tee modiratoka.


text:
Morena yena o lebeletše batho a le legodimong, gore a bone ge eba go na le wa temogo, yo a mo khunamelago.


text:
Morena o a botšiša o re: “A badirakgopo bohle ba ga ba tsebe selo? Ba phela ka go radia setšhaba sa ka, le gona ga ba nthapele, nna, Morena.”


text:
A Sione go tšwe phološo ya Israele! Mohla Morena a bušetšago setšhaba sa gagwe sekeng sa sona, ditlogolo tšeo tša Jakobo di tla gobela megobo; setšhaba sa Israele se tla hlalala.


text:
Morena, ka Tempeleng ya gago go ka tsena mang? Ke mang a ka rapelago Sione, thabeng ya gago ye kgethwa?


text:
Ke yo a phelago a se ne bosodi, a dirago tše di lokilego, a bolelago therešo ka pelo ya gagwe ka moka,


text:
a sa senyego batho maina. Ke yo a sa phošetšego bagwera ba gagwe, le gona a sa tšamego a seba batho.


text:
Ke yo a nyatšago bao ba lahlwago ke Modimo, eupša bao ba boifago Morena bona a ba hlomphago, yo ka mehla a phethago se a se tshephišitšego, le ge e ka ba se sethata bjang le bjang.


text:
Ke yo a sa adimišego tšhelete ka go e tswadiša, yo a sa rekwego go phara yo a se nego molato. Yo mobjalo a ka se tlalelwe.


text:
Bao ba kitimelago medingwana ba itlišetša mathata a mantši. Nna nka se phase medingwana ya bona; le maina a yona nka se a bitše.


text:
Morena, ke wena lefa la ka; tšohle tše ke di hlokago ke di fiwa ke wena. Bophelo bja ka bo ka diatleng tša gago.


text:
Le ge o ka ntekola ka pelong, wa ntlhahloba bošego, wa mphetleka, o ka se hwetše ke nagana tše mpe. Ga se nke ka bolela tše mpe


text:
Modimo, nna ke a go rapela, gobane ke wena o nkarabago. Ka gona ntshekegele tsebe, o theetše mantšu a ka.


text:
Ba etša tau ye e nyakago go gagola phoofolo; ba bjalo ka ditawana tše di bataletšego ka dirobeng tša tšona.


text:
ntlhakodiše go batho ba nama ka seatla sa gago, ke ra batho ba nama bao ba nago le tšohle tše motho a ka di nyakago mo lefaseng. O a ba humiša, le bana ba bona ke bomonakhora, le bona ba tlogelela bana ba bona lehumo.


text:
Morena ke setšhabelo sa ka; ke sebo sa ka le mophološi wa ka. Ke Modimo wa ka le botšhabelo bjo ke tšhabelago go bjona. Ke kotse ya ka, ebile ke montlhabanedi, ke bokhuto bja ka.


text:
Tlalelong yeo ya ka ka bitša Morena, ka bitša Modimo wa ka gore a nthuše. A kwa lentšu la ka a le Tempeleng ya gagwe, a theetša ge ke mo llela.


text:
Lefase la šišinyega, la roromela, metheo ya dithaba ya reremela, ya tekateka, ka gobane Modimo o be a befetšwe.


text:
Lebato la lewatle la šala molaleng, metheo ya lefase ya apoga ge wena, Morena, o kgala manaba a gago mme o ba tšubotla ka ledimo.


text:
Wena, Morena, o a ntšhireletša wa mpoloka; o nthekga ka maatla a gago; ka thušo ya gago ke na le seriti.


text:
O mphološitše diphapanong tša setšhaba sa ka, wa ntira mmuši wa ditšhaba; setšhaba se ke bego ke sa se tsebe bjale ke sa ka.


text:
gomme o mphološa manabeng a ka. Wena Morena, o gafela manaba a ka diatleng tša ka, wa mphološa banneng ba dintwa.


text:
eupša molaetša wa magodimo o ya lefaseng lohle, le mantšu a ona a fihla magomong a lefase. Letšatši lona Modimo o le agetše ngwako leratadimeng,


text:
Le hlaba ka thoko ye nngwe ya legodimo, la kgokologela ka go ye nngwe. Ga go se se ka utamelago phišo ya lona.


text:
Melao ya Morena ke ye e phethegilego, e tsošološa motho. Ditaelo tša Morena di a botega, di lemoša ba ba se nago temogo.


text:
Melao ya Morena e lokile, e thabiša motho. Ditaelo tša Morena di kwešišega gabotse, di ediša monagano wa motho,


text:
Go boifa Modimo go lokile; ke ga go ya go ile. Dikahlolo tša Morena di nepagetše; ka moka ke tša toka.


text:
Di kganyogega go fetiša gauta, go fetiša le gauta ye ntši ye bohlokwahlokwa; di bose go phala le todi ya nose, todi ye e rothago lemapong.


text:
Nthibele le go dira dibe ka boomo; tšona di se ke tša mpuša. Ke gona ke tlago hloka bosodi, ka se go tsogele maatla.


text:
Anke o kgahlwe ke mantšu a ka le dikgopolo tša ka, wena Morena, setšhabelo sa ka, wena Mophološi wa ka!


text:
Ke mo re tlago hlalalela ge o fentše, ra hlomela Modimo wa rena difoka. Anke Morena a go fe tšohle tše o di kgopelago!


text:
Bjale ke tseba gore Morena o dira gore motlotšwa wa gagwe a fenye; o mo araba a dutše legodimong la gagwe le lekgethwa, mme ka ditiro tša gagwe tše maatla o mo dira gore a fenye.


text:
Batho ba bangwe ba botile dikoloi tša ntwa, bangwe ba botile dipere tša bona; ge e le rena re botile Morena Modimo wa rena.


text:
O mo tletše ka ditšhegofatšo tše kgolo, wa ba wa mo rweša mphapahlogo wa gauta ye e sego ya tswakwa.


text:
Mohlang o tšwelela o tla ba fediša mo nkego ba swa sebešong. Morena o tla ba fediša a befetšwe, mme ba jewa ke mollo.


text:
Modimo wa ka, Modimo wa ka, o ntlogeletšeng? Ke golola ke nyaka thušo, eupša o no fela o le kgole le nna.


text:
Mosegare ke hlwa ke go llela, Modimo wa ka, eupša ga o nkarabe; le bošego ke lala ke go llela, eupša khomotšo ga ke e hwetše,


text:
Ge e le nnayena ga ke sa le motho, ke no ba seboko, ke nyatšwa ke batho, ke hlaswa ke setšhaba sa gešo.


text:
Ke bjalo ka meetse a a tšhologilego; marapo a ka ka moka a a kgwelekgwehla; pelo ya ka e tologa bjalo ka moti.


text:
Magalagapa a ka a gagaletše boka lekopelo, leleme le kgomaretše mehlagare. O nthapaladitše gore ke hwele thogorogong.


text:
Ke tla go reta phuthegong ka re: “Mo reteng, lena bahlanka ba Morena! Mo hlompheng, lena ditlogolo tšohle tša Jakobo! Mo khunameleng, lena setšhaba ka moka sa Israele!


text:
Ga a lahle motlaišegi, ga a mo hlokomologe ditlaišegong tša gagwe. Ga a mo furalele, fela ge a mo llela o a mo thuša.”


text:
Phuthegong ka moka ke tla go tumiša ka baka la tše o di dirilego; ke tla go direla dihlabelo tše ke go tshephišitšego tšona mahlong a ba ba go khunamelago.


text:
Badiidi ba tla ja nama ya tšona go khora, bao ba tlago go Morena Tempeleng ba tla mo reta. Nke ba atlege go ya go ile!


text:
Batho ba lefase ka moka ba tla dumela go Morena, ba sokologela go yena; ditšhaba tšohle di tla mo khunamela,


text:
Le ge nka sepela molapong wo o šiišago, nka se boife selo, gobane wena, Morena, o na le nna. O ntšhireletša ka molamo wa gago, ka lepara la gago wa ntlhahla.


text:
O ntirela monyanya manaba a ka a ntebeletše; o nkamogela mo nkego ke moeng yo mogolo, wa ntlaletša senwelo wa go falala.


text:
Ke a tseba gore botho le lerato la gago di tla ba le nna bophelong bja ka ka moka, gomme ke tla dula ka ngwakong wa gago ge ke sa phela.


text:
Lefase ke la Morena le tšohle tše di lego go lona; lefase ke la gagwe le tšohle tše di phelago go lona.


text:
Ke yo a dirago tše di lokilego, a nago le pelo ye botse. Ke yo a sa amanego le bofora, a sa enego ka maaka.


text:
Bohle ba ba go botilego ba ka se segišwe batho; ba ba go hlanamelago ka go se šetše bona ba tla segišwa batho.


text:
O ntlhahle gore ke phele ka therešo ya gago; o nthute, gobane o Modimo, Mophološi wa ka. Ka mehla ke botile wena.


text:
O lebale dibe tša ka tša bofseng le dikarogo. Fela nna, Morena, o nkgopole ka leratorato la gago le botho bja gago.


text:
Ka leratorato la gagwe le potego o etetša bohle ba ba botegelago kgwerano ya gagwe gape ba phethago ditaelo tša gagwe.


text:
Kahlolo ya gago a e nthekge, Morena, gobane ke phela ke se na bosodi, mme ke botile wena ke sa tekateke.


text:
Morena ke seetša sa ka le Mophološi wa ka – nka se boife motho. Morena ke botšhabelo bja ka – nka se tšhoge motho.


text:
Ge batho ba babe ba ntlhasela gore ba mpolaye, e lego bona batlaiši le manaba a ka, go thetšwa bona ba wa.


text:
Le ge madira a ka ntikanetša, nka se ke ka boifa; le ge manaba a ka ntlhasela, ke tla no fela ke botile Modimo.


text:
Ke selo se tee se ke se kgopetšego Morena, seo ke sona ke tlago se nyaka: ke go ba ka ngwakong wa Morena bophelo bja ka ka moka, go bogela botho bja gagwe, le go kgahlwa ke bjona.


text:
Mohla wa matshwenyego o tla ntšhireletša ka ngwakong wa gagwe, o tla nkutamiša ka Tempeleng ya gagwe ka bolokega; o tla nkuka a mpea godimo ga lerako.


text:
Ka gona ke tla fenya manaba a a ntikologilego; ke tla duduetša mekgolokwane ke dira dihlabelo Tempeleng; ke tla opela ke tumiša Morena!


text:
Ke gopola taelo ya gago ye e rego: “Tlaang le nkhunamele.” Ka gona ke tletše go go khunamela, wena Morena.


text:
O se ke wa nkhutela, hle! O se ke wa nthaka o nkgalefetše, nna, mohlanka wa gago. O hlwa o nthuša; hle, se ntlogele, se ntahle, wena Modimo, Mophološi wa ka!


text:
Hle, se nkgafele thatong ya manaba a ka, gobane dihlatse tšeo tša maaka di nkemetše ka maoto, di ntsošetša mpherefere.


text:
Morena, wena Montšhireletši, ke a go bitša, o se nkhomolele. Ge o sa nkarabele, ke tla ba bjalo ka ba ba theogelago bodulabahu.


text:
Hle, o nkwe ge ke go llela ke nyaka thušo, ke phagamišeditše matsogo Felong mo Gokgethwakgethwa ga Tempele ya gago.


text:
O se mpheleletše le bakgopo, batho ba ba dirago tše mpe, ba ba bolelago gabotse le bangwekabona, etšwe pelo tša bona di tletše bobe.


text:
Ba otle ka baka la tše ba di dirilego, ka baka la mediromebe ya bona. Ba otle ka baka la ditiro tša bona; ba dire se se ba lebanego.


text:
Ga ba šetše ditiro tša Morena, goba tše Morena a di hlodilego; ka gona yena o tla ba fediša, a se sa ba tsoša.


text:
Morena o mpha maatla, ebile ke kotse ya ka. Ke botile yena, o a nthuša; ka gona ke a gobela, ke mo reta ka sefela.


text:
Phološa setšhaba sa gago, Morena, o šegofatše bao e lego ba gago. Eba modiša wa bona, o ba babalele go ya go ile.


text:
Modumo wa Morena o kwala godimo ga mawatle; Modimo wa letago o a duma; Morena o duma ka godimo ga phamphamadiba.


text:
Modumo wa Morena o tswadiša tshephe; o hlobodiša mehlare ya šala e le fela. Mola Tempeleng ya gagwe bohle ba re: “A go tumišwe Modimo!”


text:
O nkgomišitše ke eya bodulabahu, Morena. Ke be ke le gare ga bao ba theogelago go baithobaledi, eupša wena wa nntšha.


text:
Bogale bja gagwe ke bja lebakanyana fela, botho bja gagwe bjona ke bja bophelo ka moka. Le ge mantšiboa motho a ka robala a lla, mosong o tsoga a thabile.


text:
Ka botho bja gago, Morena, o ile wa ntiiša boka thaba; fela ka morago wa tla wa mphuralela, mme ka boifa.


text:
“Lehu la ka le tla go hola ka eng? Ke ra ge nka ikela bodulabahu? Kgane bahu ba kgona go go reta? A ba ka bega potego ya gago?


text:
Ke tšhabela go wena, Morena, ke se tsoge ke jelwe ke dihlong. O ntlhakodiše ka maatla a gago a go phološa.


text:
Ntlhwaele tsebe! Ntlhakodiše ka pela! Eba mošireletši wa ka yo ke tšhabelago go yena, le sebo sa go ntšhireletša.


text:
Ke tla thaba ka gobela ka baka la leratorato la gago, gobane o bone mohlako wa ka, wa ntlhokomela ke le ditlaišegong.


text:
Ntšhokele, Morena, gobane ke mo tlalelong. Mahlo a ka a gohlometše ka baka la sello; ke lapile mmele le moya.


text:
Mahloko a mphokoleditše bophelo, mefegelo e nthipetše mengwaga. Ke fokodišitšwe ke mohlako, le marapo a ka a a opa.


text:
Manaba a ka ka moka a a nnyatša, gagolo ba e lego baagišani ba ka; ba ba ntsebago ba a mpoifa; ge ba mpona mekgotheng, ba a ntšhaba.


text:
Ke kwa sehebehebe sa ba bantši ba ba ntikaneditšego mme se a ntšhoša. Ba ntogela maano, ba lakana go mpolaya.


text:
A bakgopo ba se ntshege, Morena, ka gobane ke a go bitša. A e be bona ba ba segwago; a ba ye bodulabahu ka setu.


text:
Botho bja gago bo kaakang bjo o bo beetšego ba ba go boifago! O bo bontšha ba ba tšhabelago go wena, gore batho bohle ba bo bone.


text:
O ba khutiša pele ga gago ba bolokega, gore ba se lakanwe ke batho; o ba fihla ka botšhabelong, gore ba se rogwe ke batho.


text:
Retang Morena, gobane ge ke be ke le tlalelong o ile a mpontšha lerato la gagwe ka mokgwa wo o makatšago.


text:
Ke be ke tšhogile ke re o nthakile pele ga gago. Eupša o kwele sello sa ka mola ke go llela ke nyaka thušo.


text:
Ratang Morena, lena bohle ba le mmotegelago. Morena o šireletša babotegi ba gagwe; baikgogomoši bona o ba dira go feta tše di ba swanetšego.


text:
Mola ke sa ipolele dibe tša ka, marapo a ka a be a fokola, ka gobane ke be ke ehlwa ke lla letšatši ka moka.


text:
O nkotlile bošego le mosegare, Morena; ke be ke feletšwe ke maatla bjalo ka meetse ge a pšhešwa ke phišo ya selemo.


text:
Ke ile ka ipolela dibe pele ga gago, ka se ute bobe bja ka. Ke ithaopile ka ipolela makgopo a ka go wena, mme wena wa ntebalela melato yeo.


text:
Ke ka baka leo mmotegi mang le mang a swanetšego go go rapela mehleng ya mathata. Ge matshwenyego a etla bjalo ka mafula a magolo, a ka se mo fihlele.


text:
Morena o re: “Ke tla dira gore o kwešiše, ka go bontšha tsela ye o swanetšego go e tšea. Ke tla go eletša, ka go hlokomela.”


text:
Le se ke la šilofala boka pere le meila, tšona di sepetšwago ka ditomo le maleisele gore di laolege.


text:
Yo kgopo o atelwa ke bohloko, eupša yo a botilego Morena yena o aparelwa ke lerato la gagwe, kilaphetogo.


text:
Magodimo a hlodilwe ka taelo ya Morena; letšatši le ngwedi le dinaledi di hlodilwe ka lentšu la gagwe.


text:
Go lehlogonolo setšhaba se Modimo wa sona e lego Morena; go lehlogonolo setšhaba se a ikgethetšego sona.


text:
Lebeledišišang le itemogele gore Morena ke yo botho bjang. Go lehlogonolo motho yo a tšhabelago go yena.


text:
Le ditawana di fela di hloka dijo di bolawa ke tlala, eupša bao ba kgopelago Morena ga go se sebotse se ba se hlokago.


text:
Morena o tla phološa bahlankedi ba gagwe, mme bohle ba ba humelago ka yena ba ka se otlelwe melato ya bona.


text:
Itlhame ka lerumo le semagagane, o lwe le bao ba ntlhomerego. O mpotše o re: “Mohlakodiši wa gago ke nna.”


text:
Anke bao ba lekago go mpolaya ba segišwe batho, ba gobošwe. Anke bao ba ntakanago ba katakate ka dihlong.


text:
Kotsing a go wele bona ba sa itebetše; ba tanywe ke sefu sa bona, ba wele ka mokoting wo ba o epilego.


text:
Ke tla botšiša Morena ke feleletše ka re: “Ke mang wa go swana nago, wena wa go hlakodiša mohlaki go yo a mo hlakišago, wa go phološa mohloki go yo a mo hlakolago?”


text:
etšwe nna mola ba be ba babja ke be ke apara diaparo tša mogohla, ke itlhokofatša ka go itima dijo, ke ba rapelela ke sa kgaotše,


text:
ke etša ge ke rapelela mogwera goba ngwanešo. Ke sepela ke iname ke hloname bjalo ka motho a llela mmagwe.


text:
Ge ke kgopša, ba be ba thaba, ba mpokanela; ke gegewa le ke bahlasedi ba ke sa ba tsebego ba sa kgaotše.


text:
Ba e lego manaba a ka ke se ka ba dira selo, o se ba dumelele go ntshega; ba ba ntlhoilego ke se na molato, o se ba lese ba nkgerula.


text:
A bao ba ntshegago ka madimabe a ka go segwe bona mme ba lewe ke dihlong mmogo. A bao ba ipotšago gore ba a mphala ba welwe ke dihlong le bogoboga.


text:
A bao ba bego ba duma gore ke se bonwe molato, ba gobele ka lethabo ba sa kgaotše go re: “Morena ke yo mogolo, yena yo a kgahlwago ke katlego ya mohlanka wa gagwe!”


text:
Go loka ga gago go phagame boka thaba tše kgolo; dikahlolo tša gago di tebile bjalo ka phamphamadiba. Wena, Morena, o babalela batho le diphoofolo.


text:
Modimo, leratorato la gago ga se ka bohlokwa! Batho ba nama ba tšhabela ka fase ga diphego tša gago.


text:
O tla dira gore go hloka molato ga gago go tage bjalo ka seetša sa mosegare, le go loka ga gago go tage bjalo ka letšatši mosegare wa sekgalela.


text:
Ge o le pele ga Morena o se mo felele pelo wa mo kgareetša; tša yo a atlegago di se go tshwenye, ešita le tša yo a tšwelelago ka maanomabe a gagwe.


text:
Yo kgopo o hwanyola tšhoša, a nganga bora go bolaya mohlaki le mohloki, le go kgebetla wa tsela tša go loka.


text:
Le ge nkile ka ba yo mofsa mme bjale ke tšofetše, ga se nke ka bona moloki a lahlilwe, goba ditlogolo tša gagwe di kgopela diyamaleng.


text:
gobane Morena o rata toka, mme ba ba mmotegelago ga a ba lahle; o ba šireletša ka mehla. Ditlogolo tša bakgopo tšona di tla fedišwa.


text:
Bota Morena, o phethe ditaelo tša gagwe, mme o tla go godiša ka go go fa naga; o tla bogela bakgopo ge ba fedišwa.


text:
Ba ba ratago go mpolaya ba a nthea; ba ba ratago go ntira gampe ba a ntakana, ba hlwa ba duletše go nthera.


text:
Ka pelong ke rile: “Ke tla itlhokomela maitshwarong, ka se bolele se sebe; nka se bolele selo ke na le yo kgopo.”


text:
Ke ile ka homola ka re tuu, ka se bolele selo, eupša ya ba lefeela. Tlaišego ya ka yona ya nkgolela.


text:
“Morena, ntsebiše pheletšo ya ka, le gore nako ye e ntšhaletšego ke ye kaakang. Ntemoše bokopana bja matšatši a ka.”


text:
O mpeetše bophelo bjo bokopana; bophelo bja ka o bona e se selo. Motho wa nama ke lefeelafeela. Sela


text:
Bophelo bja motho bo bjalo ka moriti wo o fetago; tše a itapišago ka tšona ke lefeela. O ikgobelela mahumo, a sa tsebe moji.


text:
O kgalema motho ka go mo otlela bokgopo bja gagwe; o fediša se a se ratago ya ba nke se lewa ke tšhwele. Motho ke lefeelafeela. Sela


text:
Ekwa thapelo ya ka, Morena; ntheeletše ge ke go llela. O se hlokomologe sello sa ka, gobane ke mofaladi nageng ya gago, ke mofeti bjalo ka borakgolokhukhu ka moka.


text:
A mpha kopelo ye mpsha, sereto sa Modimo wa rena. Ba bantši ba tla re go kwa kopelo ya ka ba gakgamala, ba tshepha Morena.


text:
Go lehlogonolo motho yo a tshephilego Morena, yo a sa fadišego baikgogomoši, goba ba ba itharetšago ka bofora.


text:
Morena Modimo wa ka, mehlolo ye o e dirilego ga e kaaka. Merero ya gago ke ya go re hola. Moswananago ga a gona. Ge nka re ke a e anega goba ke bolela ka yona, e ka mpatla ka bontši bja yona.


text:
Wena ga o kgahlwe ke dihlabelo le dikabelo tša bupi; ga o nyake dihlabelo tša go tšhungwa ka moka, goba dihlabelo tša go tloša dibe. Bakeng sa tšeo o mphile ditsebe tša go kwa.


text:
Ke ka baka leo nna ke rilego: “Bona, ke ikemišeditše go phetha tše ke di laetšwego ka pukung ya melao ya gago.


text:
Ge phuthego e kgobokane ka bontši, ke e anegela taba ye botse ya gore o mphološitše. O a tseba, Morena, gore nka se lese go e anegela.


text:
Ga se ka uta gore ke phološitšwe ke wena. Ka mehla ke anega tša potego ya gago le phološo. Ge phuthego ya gago e kgobokane ka bontši, ke be ke sa lese go e begela tša leratorato la gago le tša potego ya gago.


text:
Ke dikaneditšwe ke mathata a mantši – ke a mantši mo ke šitwago go a bala! Makgopo a ka a ntshwere, mme ga ke sa kgona go bona tsela. A feta le meriri ya ka ka bontši, mme ke nolegile moko.


text:
A ba inyatše ba itshesengwe bohle ba ba lekago go mpolaya. A ba katakate ba gobogile ba ba ntlholelago mathata.


text:
Bohle ba ba go nyakago a ba thabe ba gobele ka ge e le ba gago. Bohle ba ba hloloselago go phološwa ke wena a ka mehla ba re: “Morena ke yo mogolo!”


text:
Nnaena ke mohlaki ebile ke mohloki, eupša wena, Mong wa ka, ga o ntebale. Ke wena Mothuši wa ka le Mophološi wa ka; se diege, hle, Modimo wa ka!


text:
Motho wa bona ge a etla go ntlhola o a ikgakantšha; o tlela fela go bona seemo sa ka se sebe, se e rego ge a etšwa a se phatlalatše ka ntle.


text:
Ke hlanametšwe le ke yo ke bego ke re ke mogweragwera, yo ke bego ke ntšhana naye sa inong, yo a bego a eja le nna mogopong o tee.


text:
Bošego le mosegare ke a lla, mme megokgo ke tšona dijo tša ka; nako yohle manaba a ka a mpotšiša a re: “O kae Modimo wa gago?”


text:
Ke setlega pelo ge ke gopola tša mola ke sa fela ke eya ntlong ya Modimo le lešaba, ke le eta pele; re le lešaba la lethabo, re opela re reta Modimo.


text:
Wena pelo ya ka, o reng o hlokofetše gakaaka? O reng o ferekane? Tshepha Modimo, gobane ke tla buša ka mo tumiša, yena Mophološi le Modimo wa ka.


text:
Pelo ya ka e hlokofetše, ka gona ke a go gopola, Morena, ke le mošono wa Jordane, thabeng ya Hermone le ya Mitsare,


text:
moo methopo e bitšanago gona ka medumo ya diphororo tša gago. O ntlišeditše mahloko bjalo ka maphoto a meetse ge a pipa motho.


text:
Mosegare Morena o tla nthata ka lerato la gagwe, kilaphetogo, bošego ka mo opelela ke mo leboga; ke tla rapela yena Modimo yo a mphedišago.


text:
Go Modimo, montwedi, ke re: “O reng o ntebetše? Ke ka baka lang ke sa tlaišwa, ke gateletšwe ke manaba?”


text:
Wena pelo ya ka, o reng o hlokofetše gakaaka? O reng o ferekane? Tshepha Modimo, ka gobane ke tla buša ka mo tumiša, yena Mophološi le Modimo wa ka.


text:
Modimo, kahlolong mpege go se be le molato, mme o nkemelele go ba ba sa go khunamelego; ntlhakodiše go baaketši bao ba kgopo!


text:
Gape setšhabelo sa ka ke wena; bjale o reng o ntahlile? Ke ka baka lang ke sa tlaišwa, ke gateletšwe ke manaba?


text:
Nthomele seetša sa gago le therešo ya gago, di ntlhahle di mpušetše thabeng ya gago ye kgethwa, bodulong bja gago.


text:
E be gona ke batamelago aletare ya gago, Modimo, ke tle go wena o nthabišago kudu. Ke letše sekgapa sa ka ke go opelele ditumišo, wena Modimo, Modimo wa ka!


text:
Wena pelo ya ka, o reng o hlokofetše gakaaka? O reng o ferekane? Tshepha Modimo, gobane ke tla buša ka mo tumiša, yena Mophološi wa ka, Modimo wa ka.


text:
Re ikwetše ka tša rena ditsebe, Modimo; borakgolokhukhu ba re boditše ba re o dirile ditiro tše dikgolo mehleng ya bona, mehleng yela ya kgale:


text:
O rakile baditšhaba ka maatla a gago, naga wa e fa borakgolokhukhu; wa dira baditšhaba bošula, borakgolokhukhu bona wa ba atla.


text:
Naga ye ga se ba e thopa ka tšhoša, goba ba fenya ka a bona maatla, eupša e bile ka maatla a gago a magolo, le go ba lokela ga gago, ka gobane ba be ba go kgahla.


text:
ka ge ke ekwa bakodutli le barogi ba ka, ka baka la tše ke di dirilwego ke manaba le baitefeletši ba ka.


text:
Tše ka moka di re hlagetše le ge re se ra go lebala, goba ra lahla kgwerano ye o e dirilego le rena.


text:
Pelo ya ka e runyarunya mantšu a mabotse ge ke opelela kgoši koša; leleme la ka nke ke pene ya mongwadimakgone.


text:
Wena ka botse o phala batho ka moka, mantšu a botho a falala molomong wa gago, ka gona Modimo o go šegofaleditše saruri.


text:
Tšwela pele ka koloi ya gago ya ntwa, o yo fenya ka maatla a bogoši o lwele therešo le toka! Ka maatla a gago o tla fenya o fentše!


text:
o rata toka, o hloile bobe. Ke ka baka leo Modimo, yena Modimo wa gago, a go kgethilego mme a go tšhollela lethabo go feta a mangwe magoši.


text:
Diaparo tša gago ka moka di tšhetšwe senkgabose sa mira le sa sekgopha le sa kasia. Baletši ba go tloša bodutu ka diletšo tša bona dintlong tša gago tša bogoši tše di kgabišitšwego ka nakatlou.


text:
Kgorong ya mošate go na le barwedi ba magoši. Mmakgoši o ipatile le wena ka letsogong la go ja, o tšhephile ka diala tša gauta ye bohlokwahlokwa.


text:
Morwedi wa kgoši o gona ka mošate – ga se botse ke tlaang le bone! Kobo ya gagwe e logilwe ka tlhale ya gauta.


text:
O gorošwa go kgoši a apere kobo ya mebalabala, a latelwa ke bafelesetši, bagwera ba gagwe; le bona ba tlišwa go kgoši.


text:
Wena kgoši, barwa ba gago ba tla buša legatong la borakgolokhukhu ba gago, o tla ba bea babuši ba lefase ka moka.


text:
le ge mawatle a ka rora a galefile, le dithaba tša thothomedišwa ke kgalefo yeo, re ka se tšhoge. Sela


text:
Go na le noka ye nngwe yeo dinokana tša yona di thabišago motse wa Modimo, le ngwako wo mokgethwa wa Yogodimodimo.


text:
Modimo o mo motseng woo, gomme wona o ka se thubje. Yena o tla tlo o phalalela ge letšatši le hlaba.


text:
Modimo o kwatša lentšu la gagwe – ditšhaba di a gakanega, mebušo e nyaka go wa, lefase le a fedišwa. Sela


text:
O fediša dintwa lefaseng ka moka; o roba mara, a robaganya le marumo, dikoloi tša ntwa a di tšhuma ka mollo.


text:
O re kgethetše naga ya rena, lefa leo ditlogolo tša Jakobo, bona baratwa ba gagwe, di ikgantšhago ka lona.


text:
Babuši ba ditšhaba ba kgobokana le setšhaba sa Modimo wa Abrahama. Magoši a lefase ke a gagwe; o phagame e le ruri.


text:
e botse e phagame, mme e kgahla batho bohle ba lefase. Thaba ya Sione ka leboaboa ke bodulo bja Kgoši ye kgolo.


text:
Tše re bego re di kwa bjale re di bone ka borena motseng wa Morena Ramaatlaohle, wa yena Modimo wa rena. O tla lota motse wo go ya go ile. Sela


text:
gore tšeo ke tša go dirwa ke Modimo, yena Modimo wa rena go ya go ile; o tla re eta pele. Pesalome ye ke ya go opelwa ka modumo wa kopelo “Lehu”.


text:
Ke taba ye e tsebjago gabotse gore bahlale ba hwa go no swana le mašilo le ditlatla, mahumo a bona ba a tlogelele bangwe.


text:
Mabitla ke legae la bona go ya go ile; ke bodulo bja bona go iša le go iša, etšwe dinaga di be di theeletšwe bona.


text:
ke go hwa bjalo ka dinku; lehu e tla ba modiša wa bona, baloki e tla ba bona babuši ba bona; ba tla bola ka pela bodulabahu kgole le magae a bona a mabotse.


text:
Modimo Ramaatla, yena Morena, o a bolela; o bitša lefase lohle, go tloga bohlabatšatsi go ya bodikelatšatši.


text:
Modimo wa rena o etla, gomme a ka se homole; o etilwe pele ke mollo wo o laumago; o dikaneditšwe ke ledimo le le tšubutlago.


text:
“Theeletša, wena setšhaba sa ka, ke a bolela; ke tla go latofatša, wena Israele. Ke nna Modimo, Modimo wa gago.


text:
Ga ke go kgalele dihlabelo tša gago, goba dihlabelo tša ditšhungwakamoka tše o felago o ntlišetša tšona.


text:
Ditebogo a e be sona sehlabelo sa gago se o se neelago Modimo, gomme o phethe dikeno tše o di anetšego Yogodimodimo.


text:
Na o re ke homole ge o dira tša mohuta wo? Kgane o bona nke ke swana le wena? Nna ke go sola ke go botša mahlong.


text:
“Gopodišiša taba ye, wena wa go itebatša nna; go sego bjalo ke tla go rathaganya mme wa hloka mohlakodiši.


text:
Yo a ntlhomphago ke yo a nneelago sehlabelo sa tebogo, gomme yo ke tlago mo phološa ke yo a itlhokomelago mesepelong.”


text:
Ntšhokelwe hle, Modimo, ka ge o nthata ka leratorato. Phumola dibe tša ka ka kgaugelo ya gago ye kgolo.


text:
Ke phošeditše wena, wena fela, mme ke dirile se o bonago e le se sebe. Ka gona go a swanela ge o nkahlola. Go lebane ge o mpona molato.


text:
Ka ge therešo e le se se go kgahlago pelong ya motho, nthute ka pelong ka mo ke swanetšego go phela.


text:
Wena ga o nyake dihlabelo; ge o be o di nyaka, nkabe ke go direla tšona; ga o kgahlwe le ke dihlabelo tša go tšhungwa ka moka.


text:
Modimo, sa ka sehlabelo ke boitsholo bja nnete; motho yo a ikokobetšago mme a itsholelago dibe tša gagwe ga o mo lahle.


text:
Ke gona o tla kgahlwago ke dihlabelo tše di laetšwego tša go tšhungwa ka moka, le dipoo tša hlabja aletareng ya gago.


text:
Ka gona, Modimo o tla go fedišetša ruri; o tla go komola a go goga ka ga gago, a go tloša go baphedi mo lefaseng. Sela


text:
“Owaa! Šoowe motho wa go se tšhabele go Modimo, motho wa go ikanya mahumo a gagwe, wa go dira dithoto tša gagwe botšhabelo.”


text:
Nnaena, ka ntlong ya Modimo, ke bjalo ka mohlware wo motalana; ke botile lerato la gagwe, kilaphetogo; ke le botile go ya go ile.


text:
Morena, ke tla dula ke go tumiša ka baka la tše o di dirilego; ke tla anega botho bja gago ke na le babotegi ba gago.


text:
Mašilo ka pelong a re: “Modimo ga a gona.” Ba dira tše kgopo le tše di šiišago – ga go le o tee wa go dira tše di lokilego.


text:
Modimo yena o lebeletše batho a le legodimong go bona ge eba go na le wa kwešišo, yo a mo khunamelago.


text:
Eupša bohle ba kgelogile, ka moka ba senyegile. Ga go le o tee wa go dira tše di lokilego, ee, le o tee ga a gona.


text:
Modimo o a botšiša o re: “Na badirakgopo ga ba na temogo? Ba phela ka go radia tšhaba sa ka, le gona ga ba nthapele, nna, Modimo.”


text:
Eupša ba tla thothomela ka letšhogo, etšwe go se na sa go tšhoša. Modimo o tla gašanya marapo a bao ba dikaneditšego setšhaba sa gagwe. Setšhaba sa gagwe sona se tla ba hlabiša dihlong ka ge Modimo a ba lahlile.


text:
A Sione go tšwe phološo ya Israele! Mohla Modimo a bušetšago setšhaba sa gagwe sekeng sa sona, ditlogolo tšeo tša Jakobo di tla thakgala, setšhaba sa Israele se tla hlalala.


text:
Ke gakantšhitšwe ke legoa la manaba a ka le kgatelelo ya bakgopo; ba nkgobelela dithogako, ba nkgalefetše, ba ntlhoile.


text:
Morena, raraganya manaba a ka polelong a gakanege, gobane nna ke bona dikgaruru le diphapano motseng.


text:
Bošego le mosegare ba dikologa motse godimo ga morako wa wona; motse o tsenwe ke bokgopo le mathata.


text:
Ge nkabe ke gobošwa ke lenaba, ke be nka kgotlelela; ge nkabe ke kgantšhetšwa ke montwantšhi, ke be nka mo khutela.


text:
wena o bego o ntšhana le nna sa inong; wena o bego o sepetšana le nna re le molokolokong kua ntlong ya Modimo.


text:
A manaba a ka a khukhunetšwe ke lehu; a ba theogele bodulabahu ba sa phela, gobane ka magaeng a bona le ka dipelong go tletše bobe.


text:
Modimo yo e sa lego a buša bogologolo Sela o tla nkwa a ba kokobetša, ka ge ba sa sokologe, le gona ba sa mmoife.


text:
Leleme la gagwe le boreledi go feta sereledi, mola ka pelong e le ntwadumela; mantšu a gagwe a boleta go feta makhura, etšwe e le ditšhoša tša go hlaba.


text:
Modimo, babolai le dihwirihwiri o tla ba lahlela bodulabahu; ba hwa e sa le ba bafsa. Nnaena ke botile wena.


text:
Ke botile Modimo yo ke mo tumišago ka baka la tše a nkholofeditšego tšona, gomme ga ke boife selo – motho wa nama yena a ka ntirang?


text:
O tseba ka mo ke tshwenyegilego ka gona. Tšhela meokgo ya ka ka lekukeng la gago. A ke re e ngwadilwe pukung ya gago?


text:
Ke botile Modimo yo ke mo tumišago ka baka la tše a nkholofeditšego tšona; ke botile Morena yo ke mo tumišago ka baka la tše a nkholofeditšego tšona, gomme ga ke boife selo – motho wa nama yena a ka ntirang?


text:
ka gobane o ntlhakodišitše lehung, wa nthekga gore ke se thedimoge, ke phele mo lefaseng ke bonegetšwe ke wena.


text:
Ntšhokele, hle, Modimo, ntšhokele, gobane ke tšhabela go wena. Ke tla khuta ka fase ga diphego tša gago go fihlela ge kotsi e fetile.


text:
O nthuša a le legodimong, a mphološa; a goboša ba ba ntlhomarago. Sela Modimo o nthuša ka leratorato la gagwe le potego ya gagwe.


text:
Ke dikaneditšwe ke manaba, ditau dijabatho, baisa ba meno nke marumo le mesebe, ba maleme maetša tšhoša tše bogale.


text:
Manaba a ka a ntheile ka sefu, ke tlaišegile kudu. Ba nkepetše mokoti tseleng, eupša go wetše bona ka gare. Sela


text:
gobane leratorato la gago ga le kaaka, le phagame go fihla magodimong, le potego ya gago e fihla marung.


text:
E tla re ba sešo ba lemoga, ba rengwa boka moselaphala; Modimo o tla ba gogola ka ledimo a ba galefetše ba sa phela.


text:
Šebao, ba ntaletše gore ba mpolaye; dioka di ntlhasela ke se ka tshela molao goba ka dira sebe, Morena.


text:
Ba potlakela go mpotapota, etšwe go se phošo ye ke e dirilego. Morena Modimo Ramaatlaohle, Modimo wa Israele, tsoga o tle o nkgahlanetše, mme o iponele. Tsoga, o otle baditšhaba bohle; o se šokele le o tee wa majelathoko a. Sela


text:
Šebao, ba tshwa mahlapa ka melomo; tše ba di bolelago ga di phediše, eupša ba ipotša ge Modimo a sa ba kwe.


text:
O se ba bolaye, hle, Modimo, gore setšhaba sa ka se se ba lebale. O ba gašanye le naga ka maatla a gago, gomme o ba wiše, Morena, wena kotse ya rena.


text:
Sengwe le sengwe se ba se bolelago ke sebe; ka gona a ba tanywe ke boikgogomošo bja bona, ka baka la mahlapa le maaka a bona.


text:
Ba fediše o ba galefetše, ba fediše molokwanarite; ke mo bohle ba tlago tseba gore ga Jakobo le go fihla magomong a lefase go buša Modimo. Sela


text:
Nnaena la gago lerato, kilaphetogo, ke tla le bega ka pelo ye tšhweu, gobane o bile sebo sa ka, o bile botšhabelo bja ka mola ke tlaletšwe.


text:
Wena maatla a ka, ke tla go opelela tumišo, gobane o sebo sa ka, wena Modimo; o Modimo yo a nthatago ka leratorato.


text:
Modimo o boletše ka Felong mo Gokgethwa a re: “Ke tla abaganya naga ya Shekeme ke thabile, ka arolanya moedi wa Sukote.


text:
Naga ya Gileade ke ya ka, le ya Manase; ya Efraime ke kuane ya ka ya tshipi, gomme ya Juda ke molamo wa ka wa bolaodi.


text:
Ya Moaba yona ke sehlapelo sa ka, gomme ya Edomo ke ya go lahlela dieta tša ka; ya Filistia ke tla e gobela megobo ya phenyo.”


text:
Ke go bitša ke nolegile moko ke le magomong a lefase. Nnametše letlapa le le phagamego, le ke palelwago ke go le namela.


text:
A a buše go ya go ile a šegofatšwa ke wena, hle, Modimo; o mo šireletše ka leratorato la gago le potego.


text:
Na le tla tlogela neng go ntshola, go nkgwaela ke iphokolela boka leboto la go sekama, ke swana le lešaka la maswika le le kgeregago?


text:
Se ba se lakanago ke go nntšha seriti; ba kgahlwa ke bofeane. Ba ntheta ka melomo, mola ka dipelo ba ntswirinya. Sela


text:
Modimo ke Mophološi wa ka yo a mphago seriti; ke yena sebo sa ka se se tiilego, ke setšhabelo sa ka.


text:
Bathofela ga se selo, ba maemo ke lefeela; ge o ba ela, ba bofefo, ba le mmogo boima bja bona bo fetwa ke bja lefofa.


text:
Le se ikanye go thopela batho, la bota go holega ka bohlakodi. Ge le ka atelwa ke lehumo, le se bee pelo tša lena go lona.


text:
gomme lerato la gagwe, yena Mong wa ka, ga le fetoge, le ya gore o putsa bohle go ya ka ditiro tša bona.


text:
Modimo, o Modimo wa ka, mme ke go hlologetše; ke go hlologetše ka pelo ya ka ka moka. Ke go nyoretšwe bjalo ka motho a nyorilwe nageng ye e omilego ya lehwafa, ya go hloka meetse.


text:
Pelo ya ka e tla ipshina bjalo ka ya motho yo a khošego tša monyanya, mme ka go reta ka mekgolokwane.


text:
Kgoši yona e tla thabišwa ke tše e di diretšwego ke Modimo, mme bohle ba ba enago ka leina la Modimo ba tla ikgantšha ka yena, eupša ba maaka bona ba tla thibja melomo.


text:
Ge ba loga maanomabe ba a hlohleletšana; ba lakana go thea difu ba sa bonwe, ba re: “Re tla bonwa ke mang?”


text:
Ba a lakana ba re: “Re logile maanomaano.” Ruri, tša ka monaganong le tša ka pelong ya motho ga di tsebje.


text:
Baloki ba tla thabela tše di dirilwego ke Morena mme ba tšhabela go yena; bohle ba dipelo tše di lokilego ba tla mo reta.


text:
Ba lehlogonolo ke ba o ba kgethago, ba o ba batametšago go tlo dula ka dikgorong tša gago. Nke re ka khorišwa tša ka ntlong ya gago, tša Tempele ya gago ye kgethwa.


text:
Wena, Modimo, Morephološi, o re araba ka go re hlakodiša ka ditiro tše di makatšago. Batho bohle lefaseng le moše wa mawatle a kgole ba botile wena.


text:
Badudi bohle ba lefase ba gakgamatšwa ke mehlolo ya gago; o dira gore bohle ba gobele ka thabo, go tloga bohlabela go iša bodikela.


text:
O šetša lefase wa le nontšha; o le humiša e le ruri. Dinoka tše dikgolo di a tlala; o fa batho mabele, wa ba lokišetša temo ka tsela ye:


text:
O nošetša boleme, wa thapiša makwate, wa thapiša temo ka dipula tša medupi, wa e šegofaletša dibjalo.


text:
Botšang Modimo le re: “Di gakgamatša bjang ditiro tša gago! Ka baka la maatla a gago a magolo manaba a gago a ithapeletša go wena.


text:
O kile a gopiša lewatle gwa šala naga ya go oma. Setšhaba sa gagwe se kile sa tshela noka ka maoto; gona moo ra thabišwa ke se a se dirilego.


text:
O buša go ya go ile ka maatla a gagwe. Ditšhaba o di beile leihlo. Diganka a di se mo tsogele maatla.Sela


text:
Wa lesa batho ba re gataka godimo, ra feta gare ga mollo le gare ga meetse, fela wa re ntšha wa re hlakodiša.


text:
Ke tla go neela dihlabelo tša ditšhungwakamoka ka diruiwa tša manoni, ka go tšhumela le dihlabelo tša dikgapa, gomme muši wa tupa. Ke tla go neela dihlabelo tša dipoo le tša diphooko.


text:
gore lefase le tle le tsebe thato ya gago, le gore ditšhaba tšohle di tle di lemoge gore o re phološitše.


text:
Merafe a e hlalale, e opele ka lethabo, ka gobane o ahlola batho ka toka, o hlahla ditšhaba tšohle lefaseng. Sela


text:
O ba nyametša boka muši ge o nyamela; bjalo ka motu ge o tološwa ke mollo, bakgopo le bona ba hwa bjalo pele ga Modimo.


text:
Opelelang Modimo, le mo opeleleng direto, monamelamaru le mo kgoreleng tsela. Leina la gagwe ke Morena; gobang mogobo mo pele ga gagwe!


text:
Balahlegi o ba dudiša ka magaeng, bagolegwa o a ba lokolla a ba atla, mola dinganga tšona di dula lesehleng.


text:
lefase le ile la šikinyega, legodimo la tloromiša pula ge Modimo a etla, yena wa Sinai, Modimo wa Baisraele.


text:
bjalo ka diswantšhobopša tša maeba tše di manegilwego diphego ka silibera, le mafofa ka gauta ya motswako, ge banna bona ba ipatlametše kua mašakeng.


text:
Hee, wena thaba, radintlhoratlhora, o reng o gerula thaba ye Modimo a ikgethetšego go dula go yona? Morena o tla dula gona go ya go ile.


text:
Ge Modimo, Mong wa bohle, a etla ka sekgethwakgethweng sa gagwe a etšwa Sinai, dikoloi tša gagwe tša ntwa di be di sa balwe, e le diketekete.


text:
Wena, Morena Modimo, o rotogetše thabeng ye e phagamego gore o tle o be le bodulo; wa tloga le mathopša a mantši, wa amogela dimpho, ešita le tša batho ba dinganga.


text:
Modimo o tla pšhatla manaba a gagwe dihlogo, e lego banna ba ditšhitšhi bao ba ganelelago tseleng tša bona tše mpe.


text:
Modimo, batho ba hlalela melokoloko ya gago, melokoloko ya Modimo wa ka, Kgoši ya ka, ge a eya Felong ga gagwe mo Gokgethwa.


text:
Šebaowe ba kgorwana ya Benjamene, ba eteletše pele; ba latelwa ke baetapele ba Juda ba ba hlabilego legoa, gwa latela baetapele ba Sebulone le ba Naftali.


text:
Kgalema sebata sela sa lehlakanoka; kgalema ditšhaba, e lego mohlape wa dipoo le manamane, tša ba ba go khunamelago ba swere dibego tša silibera. Phatlalatša ditšhaba tša bontwadumela!


text:
Begang maatla a Modimo; bogoši bja gagwe bo okametše Baisraele, gomme maatla a gagwe a kua leratadimeng.


text:
Modimo o a boifiša ge a ikutolla sekgethweng sa gagwe, yena Modimo wa Baisraele! Ke yena a fago setšhaba sa gagwe maatla le bonatla. A go tumišwe Modimo!


text:
Ke sobelela tebetebeng ya leraga, gomme ke hloka mo ke gatago gona. Ke ka gare ga bodiba, gomme ke gogotšwe ke mafula.


text:
Ke lapišitšwe ke go lla, le lentšu le hwile; mahlo a ka a fifaditšwe ke go letela wena, Modimo wa ka.


text:
Ba go ntlhoyela lefeela ba atile go feta le meriri ya ka. Ba e lego manaba a ka ntle le lebaka ke dikokotla tše di faletšego go mpolaya. Ba nkgapeletša go bušetša tše ke sego ka di utswa.


text:
Mong wa ka, Morena Ramaatlaohle, ba ba botilego wena a ke se ba segiše batho. Badiredi ba gago ke se ba nyatšiše batho, wena Modimo wa Baisraele.


text:
Ge e le nna, Morena, ke rapela wena; o nkarabe ka nako ye e go kgahlago, o nkarabe ka go nthuša ka mehla, ka ge o na le lerato le legolo.


text:
O ntlhakodiše, ke se nanganele lerageng, o ntamolele go ba ba ntlhoilego, o ntlhakodiše madibeng a meetse.


text:
O tseba ka mo ke rogwago ka gona, ka mo ke segišwago batho ka gona, le ka mo ke gobošwago ka gona; manaba a ka ohle o a a tseba.


text:
Mahlapa a ntlhabile pelo, ke nolegile moko. Ke be ke hutša monkwelabohloko, ka mo hloka; ke be ke lebeletše monkhomotši, a se be gona.


text:
Seo ke se se tlago mo kgahla go feta go mo neela sehlabelo sa poo, powana ya dinaka le ngatha tša mapharo.


text:
gobane Modimo o tla hlakodiša Sione, a tsošološa metse ya Juda. Setšhaba sa gagwe se tla dula gona sa ithopela naga.


text:
Ditlogolo tša bahlanka ba gagwe di tla e abelwa ya ba lefa la bona; ba ba mo ratago ba tla dula go yona.


text:
A ba inyatše ba itshesengwe ba ba lekago go mpolaya. A ba katakate ba gobogile ba ba ntlholelago mathata.


text:
Bohle ba ba go nyakago a ba thabe ba gobele ka ge e le ba gago. Bohle ba ba hloloselago go phološwa ke wena a ka mehla ba re: “Modimo ke yo mogolo!”


text:
Nnaena ke mohlaki ebile ke mohloki; itlhaganele o tle go nna, hle, Modimo! Ke wena Mothuši wa ka le Mophološi wa ka; se diege, hle, Morena!


text:
Eba mošireletši wa ka yo ke tšhabelago go yena ka mehla. O ikemišeditše go mphološa, gobane o mošireletši wa ka le sebo sa ka.


text:
gobane nnaena ke tshephile wena, Mong wa ka, wena, Morena. E sa le ke go tshepha go tloga bjaneng bja ka.


text:
E sa le ke ithekga ka wena go tloga mola ke tswalwa; ke wena o mpabaletšego go tloga tswalong; nka se lese go go tumiša.


text:
Ba ba mpharago a ba segišwe batho; a ba fedišwe; ba ba lekago go ntshenyetša a ba aparelwe ke thogako le kgobogo.


text:
Ke tla tla ke laodiša ditiro tša gago tše maatla, wena, Mong wa ka, wena, Morena; ke tla go opelela ditumišo, ka ge moloki e le wena fela.


text:
Modimo, o ntaodišeditše mehlolo ya gago go tloga bjaneng bja ka, mme le bjale ke sa e anegela batho.


text:
Bjale ge ke šetše ke tšofetše ke le hlogoputswa o se ntahle, hle, Modimo, ke be ke tle ke anegele ba meloko yohle ya ka moso maatla a gago.


text:
O ntlišeditše ditlaišego tše dintši tše bohloko, fela o tla buša wa mmaatlafatša, wa mphološa lehung.


text:
Ke mo ke tlago go tumiša ka harepa, wena, Modimo wa ka, ka ge o botega. Ke tla go leletša sekgapa ke go opelela ditumišo, wena Mokgethwa wa Israele.


text:
Ke tla anegela batho go loka ga gago, ka gobane bale ba bego ba leka go ntshenyetša, o tla ba segiša batho mme wa ba leša dihlong.


text:
Go tloga molokong wo mongwe go ya go wo mongwe a a phele galelele bjalo ka letšatši, goba ngwedi wo o dulago o taga.


text:
A a buše go tloga lewatleng go ya go le lengwe, le go tloga nokeng ya Yufratese go yo fihla magomong a lefase.


text:
A magoši a Tarshishe le a dihlakahlakeng a mo lobe; a marena a Sheba le a Seba le a dihlakahlakeng a mo lobe.


text:
A kgoši a re phelele! A a fiwe gauta ya Sheba! A a rapelelwe motšhaotšhele, a kgopelelwe ditšhegofatšo ka mehla!


text:
A nageng ya gaborena go bolawe mabele; a maphama a dithaba a alwe ke ona. A puno ya gona e swane le ya Lebanone. A metse e tlale batho boka naga ge e hlogile bjang.


text:
A kgoši a se tsoge a lebetšwe; a a gopolwe ka mehla, go ya le go hlaba ga matšatši. Ditšhaba tšohle di tla šegofatšwa ka yena, gomme tša mmitša yo lehlogonolo.


text:
A go tumišwe Modimo go ya go ile, ka ge e le yena wa letago! A letago la gagwe le tlale lefase. Amene! Amene!


text:
Ke eng se ke nago naso legodimong ntle le wena? Gomme ge wena o le wa ka, lefaseng ga go sa na se ke se nyakago.


text:
Nnaena ke loketšwe ke go ba kgauswi le Modimo. Mong wa ka, Morena, ke yena setšhabelo sa ka, gomme ke tla anega ditiro tšohle tša gagwe.


text:
Gopola setšhaba se o iphilego sona kgale, setšhaba se o se phološitšego ya ba lefa la gago. Gopola thaba ya Sione ye o tlilego wa dula go yona.


text:
Manaba a gago a be a gobela ka kua Tempeleng; ba hlomile difoka tša bona ka gona e le sešupo sa gore ba fentše.


text:
Ga re sa na dišupo tša go tšwa go Modimo; ga go sa na baprofeta, gomme ga go yo a tsebago gore go tla feletša kae.


text:
Setšhaba sa gago se se itlhakelago o se se gafele manaba a sehlogo; bahlakišwa ba gago o se ba lebalele sa ruri.


text:
Ge lefase le šikinyega le badudi bohle ba lona, ke nna ke swarelelago dikokwane tša lona ka di tiiša. Sela


text:
Baikgantšhi ke ba boditše ka re: Le se ikgantšhe; bakgopo ka re go bona: Le se fadišetše batho maatla.


text:
Morena o swere senwelo ka seatla, se tletše motswako wo bogale wa beine. O e tšhelela bakgopo bohle ba lefase mme ba e nwa, ba e kgarihlela.


text:
Ke gona mo a robilego mesebe ye nkego tladi, le kotse le tšhoša le dihlabano tše dingwe tša ntwa. Sela


text:
Ikaneleng Morena Modimo wa lena, mme le phethe keno tša lena; a bao ba mo dikologilego ba mo lobe, yena Motšhabegi.


text:
Ge ke tlaletšwe ke rapela Morena; ke lala ke otlolotše matsogo ke sa lape, fela ke hloka wa go mpea pelo.


text:
Ke gopola tša mehla yela ya kgale; ke eleletša tša mengwaga ya bogologolo. Ke lala ke nagana kudu, ke balabala ke re:


text:
Meetse a rile go go bona, wena Modimo, meetse a rile go go bona a thothomela ka poifo, phamphamadiba le yona ya biloga.


text:
Mokidimetšo wa tladi ya gago wa ratha, gomme magadima a bonega lefase; lefase la thothomela, la rekareka.


text:
re ka se di fihlele ditlogolo tša bona; re tla botša ba moloko wa ka moso ditiro tše dikgolo tša Morena, le maatla a gagwe, le mehlolo ye a e dirilego.


text:
O file ditlogolo tša Jakobo taelo, o hlometše tšhaba sa Israele molao, a laela borakgolokhukhu gore ba o rute bana ba bona,


text:
gore meloko ya ka moso e tle e o tsebe, o tsebje ke bana ba ba sa tlilogo belegwa; le bona ba tle ba o botše ba bona bana,


text:
ba se etše borakgolokhukhu ba bona, ya ba moloko wa dinganga, wa kgang, moloko wo o se nago maikemišetšo, wa go se botegele Modimo.


text:
Leswika lona o rile go le betha la phulega meetse, dinoka tša falala. Na le bogobe a ka kgona go bo fa setšhaba sa gagwe, le nama sa ja?”


text:
Morena o rile go ba kwa a ba galefela; ditlogolo tšeo tša Jakobo a di hlasela ka mollo, a tukela Baisraele bogale,


text:
A ba nešetša nama ye ntši ye nkego lerole, e le dinonyana tše dintši boka lešabašaba lebopong la lewatle.


text:
E be e re ge a bolaile ba bangwe, ba ba šetšego ba sokologele go yena, ba itshole mme ba mo khunamele gape,


text:
Fela a ba gaugele, a ba swarele molato wa bona, a se ke a ba fediša. Gantši ge a galefile o be a itshwara, a sa fenywe ke kgalefo ya gagwe.


text:
A raka ditšhaba ge Baisraele ba etla; kgoro tšohle tša Israele a di elela naga, a di bea magaeng a ditšhaba tšela.


text:
Ba kgeloga ba hloka botshephegi go etša borakgolokhukhu ba bona; ba ba bjalo ka mosebe wo o nyefilego.


text:
A lesa manaba a thopa Polokelo ya gagwe ya Kgwerano, e lego sona sešupo sa maatla le letago la gagwe.


text:
Ke mo yena Mong wa bohle a phafogilego mo nkego o tsoga borokong; a etša senwi se se tlogwago ke botagwa.


text:
A mo tlogediša dinku tša ditswetši, gore a tle a mo dišiše setšhaba sa gagwe, tšona ditlogolo tša Jakobo, Baisraele, lona lefa la gagwe.


text:
Modimo, baditšhaba ba šwahletše ka nageng ya gago; ba hlompholotše Tempele ya gago ye kgethwa; Jerusalema ba e fetotše mašope.


text:
Re segwa ke ditšhaba tše di agišanego le rena, re fetogile dikwero le dikgegeo go ba ba bapilego le rena.


text:
O tla re galefela go fihlela neng, Morena? Na e tla ba go ya go ile? Kgane bogale bja gago bo tla no fela bo re tukela boka mollo?


text:
Kgalefo ya gago e thenolele godimo ga ditšhaba tše di sa go dumelego, le mebušo ya ba ba sa go rapelego.


text:
Re thuše, hle, Modimo, Mophološi wa rena, gore re tle re go godiše; re phološe, o re swarele dibe tša rena, ka ge o le Modimo wa lešoko.


text:
Baditšhaba ba reng ba re botšiša ba re: “Modimo wa lena o kae?” Re bone ge o ba tsebiša gore o lefeletša bahlanka ba gago ka ge ba ba bolaile.


text:
Nke o ele dillo tša mathopša hloko, gomme ba ba ahloletšwego lehu o ba phološe ka maatla a gago a magolo.


text:
Ke mo rena, setšhaba sa gago, mohlape wo o o dišago, re tlago go leboga go iša le go iša, ra anegela ditlogolo le ditlogolwana tša rena ka mo o swanelwago ke go tumišwa ka gona.


text:
Re hlwaele tsebe, hle, Modiša wa Israele. Wena wa go etetša ditlogolo tša Josefa boka mohlape, wena o dutšego godimo ga bakerubi, iponatše ka letago


text:
Morena, Modimo Ramaatlaohle, na o tla re galefela go fihlela neng, rena setšhaba sa gago se se go rapelago?


text:
Re boele, hle, Modimo Ramaatlaohle; okamela mono fase o le legodimong, o bone morara wo, mme o boele o o babalele.


text:
Modimo o o beetše ditlogolo tša Josefa e le taelo mola a hlasela naga ya Egepeta. Ke kwa lentšu le ke sa le tsebego le re:


text:
Mola le tlaletšwe le be le ntelela, mme nna ke le hlakodiša. Ke ile ka le araba ke iphihlile ka lerung la mekidimetšo. Ke ile ka le leka kua meetseng a Meriba. Sela


text:
Tšhaba sa ka sona ke be ke tla se fepa ka dijo tše dibotse, ka ba khoriša le todi, setšwamaswikeng.”


text:
Ke a duma ebile ke hlologetše kudu go ba ka kgorong ya Tempele ya Morena. Ke hlabela Modimo yo a phelago mekgolokwane ka pelo ya ka ka moka.


text:
Ešita le diphorogohlo di agile dihlaga, le dipeolane di na le magae; di fepa mafotwana a tšona ka go ona kgauswi le dialetare tša gago, wena, Morena Ramaatlaohle, Kgoši ya ka le Modimo wa ka.


text:
Go lehlogonolo ba o lego maatla a bona, ba ba fišegelago go tšea leeto la go yo go direla thabeng ya Sione.


text:
Go hlwa tšatši le tee ka kgorong ya Tempele ya gago go phala go hlwa matšatši a sekete mogongwenyana. Nka upša ka ema mojako wa Modimo wa ka, go na le gore ke dule malapeng a bakgopo.


text:
Morena ke Mophediši le Mošireletši wa rena; o a re gaugela, a dira gore re hlomphege. Badiraboloki ga a ba kone tše botse.


text:
A ke kwe se Modimo, Morena, a se bolelago: O holofetša tšhaba sa gagwe khutšo, bona bao ba mmotegelago; a ba se boele go tša bošilo.


text:
Ruri, o ikemišeditše go phološa ba go mmoifa, gore mo nageng ya gaborena batho ba bone letago la gagwe.


text:
Mphološe, nna, mohlanka wa gago yo ke go botilego. O Modimo wa ka, ntšhokele, hle, Mong wa ka, gobane letšatši lohle ke a go llela.


text:
Wena, Mong wa ka, o yo botho, o wa go swarela; bohle ba ba go rapelago o ba rata kudu ka leratorato.


text:
Morena, nthute tše o nyakago ke di dira, gore ke phele ka nnete ya gago. Ntlhahle gore ke go boife ka pelo ka moka.


text:
gobane leratorato le o nthatago ka lona ke le legolo, mo o bilego o ntlhakodiša sekoting sa bodulabahu.


text:
Modimo, diganka di ntsogetše maatla; ke tsongwa ke lekoko la dikgowa, batho ba ba sa išego felo ka wena.


text:
Retologela go nna o nkgaugele, o ntiiše, nna, mohlanka wa gago; o mphološe, ka gobane ke go direla boka mma mola a be a go direla.


text:
Mpontšhe sešupo sa botho bja gago; bantlhoi ba inyatše ge ba bona gore wena, Morena, o nthušitše, o nkhomoditše.


text:
Baegepeta le Bababilone ke ba bala le ditšhaba tše di rego ke Modimo. Batho ba Filistia le ba Tirose le ba Etopia ba be ba tsebja ba tswaletšwe Jerusalema.


text:
Mabapi le Sione go tla thwe: “Batho ka moka ke ba gona kua; ke motse wo o tiišitšwego ke Yogodimodimo.”


text:
Ke bjalo ka ba ba lahlilwego gare ga bahu; ke etša babolawa ba ba rapaletšego ka mabitleng, ke swana le ba o se sa ba gopolago, bao ba tšwilego pabalelong ya gago.


text:
O nkgaogantše le bagwera ba ka, wa dira gore ba ntšhišingwe; ke tswaleletšwe ka mo ke palelwago ke go tšwa.


text:
Mahlo a ka a lapišitšwe ke matshwenyego; ke go llela letšatši ka letšatši; ke emiša matsogo ke go rapela.


text:
E sa le ke hlaka go tloga bjaneng ka ba ka nyaka le go hwa. O ntlaišitše ka tše di šiišago, ke fedile.


text:
Morena, lerato la gago, kilaphetogo, ke tla le opela go ya go ile; ke tla begela batho potego ya gago ka mehla.


text:
Kgane ke mang kua magodimong yo a kago bapetšwa le Morena? Ke mang gare ga dihlolwa tšeo tša legodimo yo a swanago le Morena,


text:
Morena, Modimo Ramaatlaohle, ke mang mokawena? O Ramaatla, Morena, mme potego ya gago ke yona kobo ya gago.


text:
O pšhatlagantše mmamogašwa Rahaba, wa o bolaya; o šwalalantše manaba a gago ka maatla a gago a magolo.


text:
O kile wa botša bahlanka ba gago ka pono ba ba botegago wa re: “Ke thušitše mogaletsoko; ke hlomphile yo ke mo kgethilego setšhabeng.


text:
Ke tla lotola bogoši bja gagwe ka mehla; ke tla dira gore pušo ya gagwe e swarelele e etše leratadima.


text:
“Ke ikanne ka nna mong ke lego yo mokgethwa, gatee ya ba moka, gomme Dafida nka se tsoge ke mo forile. Ke ikanne ka re:


text:
Bogoši bja gagwe ke bja go ya go ile, setulo sa gagwe sa bogoši se tla no ba pele ga ka bjalo ka letšatši.


text:
Bogoši bja gagwe bo tla dulela ruri boka ngwedi, yona hlatse ye e tshephegago ya leratadimeng.” Sela


text:
Mong wa rena, le kae lerato lela la gago la kgale, lela wa go ikanela lona go Dafida ka ge o mmotegela?


text:
O se lebale ka mo ke hlapaolwago ka gona, nna, mohlanka wa gago, ka mo ke rwelego mahlapa a ditšhaba,


text:
Pele o bopa dithaba, o hlola le lefase, o be o le Modimo wa neng le neng, gomme o Modimo go ya go ile.


text:
Mengwaga ye sekete go wena e swana le letšatši la maabane le le fetilego ka pela; e bjalo ka seripana sa nako ya bošego.


text:
O re gogola bjalo ka lefula; re feta lefaseng bjalo ka toro. Re bjalo ka mphoka wo o hlogago mosong,


text:
Re phela mengwaga ye masome a a šupago, ye masome a seswai ke ge re na le lerapo; go le bjalo bontši bja yona ke ya tapišego le tlaišego; bophelo bo fela ka pela, ya ba gona ge re ile.


text:
Ke mang yo a kilego a kwa bogale bja pefelo ya gago? Ke mang yo a tsebago gore kgalefo ya gago e boifega bjang?


text:
Mosong wo mongwe le wo mongwe o re tlatše leratorato la gago, gore re dule re opela mme re thabile bophelong bja rena ka moka.


text:
Re fe lethabo le le lekanago le mathata ale o ilego wa re rweša ona mengwageng yela ya masetlapelo a rena.


text:
Nke rena, bahlanka ba gago, re bone ditiro tša gago, le ditlogolo tša rena di bone letago la gago le legolo.


text:
Morena, Modimo wa rena, re lebelele ka botho; re atle go tše re di dirago; hle, go tše re di dirago re atle!


text:
O go šireletša ka diphego tša gagwe; o bolokega ge o hlokometšwe ke yena. O botegela go go šireletša le go go phemela.


text:
Le ge ba sekete ba ka bolawa kgauswi le wena, ba dikete tše lesome ka mathoko ohle a gago, wena o ka se kgwathwe ke selo.


text:
Ge a nthapela ke tla mo kwa; ge a le mathateng ke tla ba le yena. Ke tla mo hlakodiša, ka mo hlompha.


text:
Le ge bakgopo ba hloga bjalo ka sekoro, le badiradibe ka moka ba atlega, sa bona ke go tlo fedišetšwa sa ruri.


text:
Morena ke kgoši, o apere borena; Morena o tšhepile, maatla ke lepanta la gagwe. O tsemile lefase madulong a lona, gomme le ka se šikinyege.


text:
Modumo wa meetsemagolo ke wo maatla; wa maphoto a lewatle ke wo maatla le go fetiša; eupša Morena wa legodimo yena ke yo maatla phetelela.


text:
O tla ba lefetša bobe bja bona, a ba fediša ka baka la bokgopo bja bona. Morena, Modimo wa rena, o tla ba swielela.


text:
Tlaang re tumišeng Morena ka go mo hlabela mekgolokwane! A re mo gobeleng megobo, yena leswika le le re phološago!


text:
Gobane ke yena Modimo wa rena; re setšhaba se a se hlokometšego, re mohlape wo a o fudišago. Nke nkabe le ka mo theetša lehono ge a re:


text:
“Le se ke la ngangabala bjalo ka borakgolokhukhu ba lena kua Meriba, bjalo ka mohla wola wa kua Masa lešokeng.


text:
E bile mengwaga ye masome a mane ke tennwe ke setšhaba seo. Ka ba ka re: ‘Ga ba ke ba mpotegela. Ba gana go phetha ditaelo tša ka.’


text:
Ka gona, ka ikana ke galefile ka re: ‘Ba ka se tsoge ba tsene nageng ye ke bego ke ile go ba khutšiša go yona.’ ”


text:
Botšang ditšhaba ka moka le re: “Morena ke kgoši! Lefase le tsemilwe mme le ka se šutišwe. Morena o tla ahlola ditšhaba ka toka.”


text:
Naga a e goe ka lethabo, le tšohle tše di lego mo go yona! Mehlare ya dithokgwa e tla hlaba mekgolokwane


text:
pele ga Morena, gobane o tlilo ahlola lefase. O tla buša ditšhaba tša lefase ka toka le go se kgetholle.


text:
Bakhunamelamedingwana bohle, bao ba go ikgantšha ka dititikwane tša bona, ba segwa ke batho. Medimo ka moka e a mo khunamela.


text:
Opelelang Morena kopelo ye mpsha, gobane o dirile mehlolo. O fentše ka maatla a gagwe, maatla a gagwe a makgethwa.


text:
O gopotše lerato la gagwe, kilaphetogo, le go botegela tšhaba sa Israele ga gagwe. Batho mo gohle ba bone go fenya ga Modimo wa rena.


text:
pele ga Morena, gobane o tlilo ahlola lefase. O tla ahlola lefase ka toka, ditšhaba a di ahlola a sa kgetholle.


text:
Maatla ke a gago, wena Kgoši, Moratatoka; o dirile gore baahlodi ba ahlole ba sa kgetholle, wa swara Baisraele ka toka le ka tshwanelo.


text:
Godišang Morena Modimo wa rena, le mo khunameleng ka go itahlela maotong a gagwe. Ke yena Mokgethwa!


text:
Moshe le Arone e be e le bangwe ba baprista ba gagwe, Samuele e le yo mongwe wa barapedi ba gagwe. Ge ba mo llela o be a ba theeletša.


text:
Morena, Modimo wa rena, o be o ba kwa; go bona o be o le Modimo wa tshwarelo, le ge o be o ba otlela dibe tša bona.


text:
Godišang Morena Modimo wa rena; le mo khunameleng thabeng ya gagwe ye kgethwa, gobane Morena Modimo wa rena ke yo mokgethwa.


text:
Tsebang gore Morena ke yena Modimo. O re bopile gomme ke rena ba gagwe; ke rena setšhaba sa gagwe, re mohlape wa gagwe.


text:
Tsenang ka masoro a Tempele ka ditebogo, tsenang ka dikgorong tša yona ka dikopelo tša tumišo. Mo lebogeng le mo reteng.


text:
Ke tla phela ka hloko ke se na bosodi. O tla tla neng go nna? Ke tla phela ka pelo ye e hlwekilego ka ga ka.


text:
Ge e le bašomedi, nna ke ikgethela ba ba botegago mo lefaseng; ba ba hlokago bosodi ke bona ba ba tlago ntšhomela.


text:
Mosong wo mongwe le wo mongwe ke tla bolaya bakgopo mo nageng, gore ke fediše badiratšempe bohle mo motseng wa Morena.


text:
Ka ge o mpefeletšwe o bile o nkgalefetše, molora ke sona sejo sa ka, seno sa ka se tswakane le meokgo, gobane o ile wa ntopa wa ntahlela fase.


text:
Tše di latelago a di ngwalelwe moloko wa ka moso, gore tšhaba se se sa tlilogo hlolwa se tle se tumiše Morena:


text:
Morena o lebelela fase a le bodulong bja gagwe bjo bokgethwa kua godimo; o okamela lefaseng a le legodimong,


text:
Ke moka ka re: “Hle, Modimo wa ka, o se ntšee ke sa le yo mofsa, wena yo mengwaga ya gago e golago le meloko.”


text:
Ona a tla feta, fela wena o tla šala; ohle a tla hlagala bjalo ka seaparo; o a lahla boka seaparo sa leratha, gomme a feta.


text:
Bophelong bja ka ka moka o mpha tše botse ka bontši, gore ke no fela ke tiile, ke le yo mofsa bjalo ka ntšhu.


text:
Ga a re otle go ya ka moo re sentšego ka gona, goba a itefeletša ka baka la dibe tša rena le makgopo a rena.


text:
Eupša bao ba boifago Morena bona o ba rata go ya go ile, mme o botegela meloko ya bao ba botegelago kgwerano ya gagwe, gape ba phethago ditaelo tša gagwe ka potego ka go latelana ga meloko.


text:
Retang Morena, lena barongwa ba gagwe, lena bagale ba maatla, ba le phethago ditaelo tša gagwe, le theetšago se a se bolelago.


text:
Retang Morena, lena dibopiwa tšohle tša legodimo; lena bahlanka ba gagwe ba le dirago thato ya gagwe!


text:
wa aga legae godimo ga meetse a ka godimo. Maru o a dira koloi ya gago ya ntwa, mme o namela diphego tša phefo.


text:
a itirele beine ya go mo thabiša, le makhura a mohlware a go mo ediša sefahlego, le dijo tša go mo tiiša maatla.


text:
Morena, tše o di dirilego ga se ka bontši! Tšohle o di dirile ka bohlale; lefase le tletše dibopiwa tša gago.


text:
Go na le lewatle, ke le legolo le ikadile, ka go lona go na le diphedi tše ntšintši, tše kgolo le tše nnyane.


text:
Maselawatle a sepela godimo ga lona, le Lebiathane, mamokebe wola o o bopilego, o bapala ka go lona.


text:
Ke tla opelela Morena bophelong bja ka ka moka; ge ke sa phela ke tla opelela Modimo wa ka ditumišo.


text:
Lena ditlogolo tša Abrahama, mohlanka wa Morena, lena bana ba Jakobo le kgethilwego, gopolang mehlolo ye Morena a e dirilego, dimakatšo le dikahlolo tša gagwe.


text:
Ke moka a huduša Baisraele ba rwaleletše silibera le gauta, dikgorong tša bona go se na yo a šalelago.


text:
Ke mang yo a ka anegago ditiro tša gagwe tše maatla? Ke mang yo a ka begago ditumišo tša gagwe ka botlalo?


text:
gore ke bone katlego ya ba o ba kgethilego, gore ke thabe le tšhaba sa gago se se thabilego, gore ke ikgantšhe ka wena le ba e lego ba gago.


text:
Borakgolokhukhu ba rena kua Egepeta ba be ba sa hlathe mehlolo ya gago, ba be ba sa nagane ka lerato la gago le o ba bontšhitšego lona gantšintši, ba go tsogela maatla kua lebopong la Lewatle la Mahlaka.


text:
Bakeng sa go khunamela Modimo yo a swanelwago ke go tumišwa, ba khunamela seswantšho sa poo ye e fulago bjang.


text:
Yena a re o a ba fediša, eupša Moshe, yo Modimo a mo kgethilego, a ba phophothela, gore a se sa ba fediša a ba galefetše.


text:
Ba bolaya bana ba ba se nago molato ka go direla medingwana ya Kanana didimo ka barwa le barwedi ba bona.


text:
Re phološe, Morena, Modimo wa rena; re kgoboketše re boe ditšhabeng, gore re tle re go tumiše, wena Yomokgethwa, re ikgantšhe ka ditiro tša gago tše di makatšago.


text:
A go tumišwe Morena Modimo wa Israele, go tloga le go tloga, le go iša go sa felego! A setšhaba ka moka se re: “Amene!” Retang Morena!


text:
Bangwe ba be ba šilofatšwa ke go hlokomologa melao ya Modimo, gomme ba otlwe ka baka la bokgopo bja bona.


text:
Boralewatle ba be ba fefeulelwa godimodimo sebakeng, ba boe ba lahlelwe fase bodibeng, mme kotsing tše bjalo ba itlhoboge.


text:
gobane leratorato la gago, kilaphetogo, ga le kaaka, le phagame go feta magodimo, le potego ya gago e fihla marung.


text:
Modimo o boletše ka sekgethweng sa gagwe a re: “Ke tla abaganya naga ya Shekeme ke thabile, ka arolanya moedi wa Sukote.


text:
A Morena a se lebale dikarogo tša borakgolokhukhu ba gagwe, le mmagwe a se ke a phumolelwa dibe tša gagwe.


text:
“Motho yoo ga se a ka a rata go ba le botho; sa gagwe e be e le go hlomara le go bolaya mohlaki le mohloki le ba ba hlomogilego dipelo.


text:
O be a rata go roga batho – le yena a a rogwe; o be a sa kwane le go šegofatša bangwe – le yena tšhegofatšo a a e hloke!


text:
Go roga batho e be e le sona seaparo sa gagwe; a maroga a gagwe a mmoele, a nwelele go yena boka meetse; a a tsenelele marapong a gagwe go etša makhura.


text:
Fela wena, Morena, Mong wa ka, o ntire ka mo go lebanego; ka ge o nthata mme o ntoketše, o mphološe.


text:
Le ge ba ntswirinya, wena o tla ntšhegofatša; ge ba ntlhasela, ba segwe ke batho, gomme nna, mohlanka wa gago, ke tla thaba.


text:
Morena o rile go kgoši, mong wa ka: “Dula ka letsogong la ka la mmagoja ke be ke tle ke go fenyetše manaba a gago.”


text:
Mohla o rapa dira setšhaba sa gago se tla ithaopa. Masogana a gago a tla tla go wena a itlhamile ka tša ntwa ye kgethwa, a tsarogile phoka ya masa.


text:
Morena o ikanne gomme a ka se hlaname; o rile: “O moprista go ya go ile wa boprista bja go swana le bja Melkitsedeke.”


text:
Retang Morena! A ke tumiše Morena ka pelo ya ka yohle ke le mo sehlopheng sa ba ba lokilego, ke le mo phuthegong ya tšhaba sa gagwe.


text:
O phološitše setšhaba sa gagwe; o se laetše go botegela kgwerano ya gagwe go ya go ile. Ke yo mokgethwa, o a tšhabega!


text:
Go boifa Morena ke ona mathomo a bohlale; ba temogo ke bohle ba ba phelago bjalo. O tumišwa go ya go ile.


text:
Retang Morena! Go lehlogonolo motho yo a boifago Morena, yo a kgahlwago kudu ke go phetha melao ya gagwe.


text:
Yo a adimago bangwe a sa dikadike; yo a phethago taba tša gagwe ka mo go mo lebanego, tša gagwe di a mo lokela.


text:
Yo kgopo a di bona, a lomantšha meno, a tšewa ke pelo, a nyamelela; gape bakgopo ga ba ke ba tšwelela ditumong tša bona.


text:
Ge Baisraele ba tloga Egepeta, ge ditlogolo tša Jakobo di tloga morafeng wola wa go bolela leleme le šele,


text:
Lena dithaba, le reng le tsheletshela boka dikgapa? Lena meboto, ke eng le kganakgana boka dikwanyana?


text:
O se tumiše rena, Morena, o se tumiše rena, o itumiše, wena mong, o itumišetše lerato la gago, kilaphetogo, le potego ya gago.


text:
E na le diatla, fela ga e sware; e na le maoto, fela ga e sepele; ga e kgone le ka go ntšha modungwana ka megolo ya yona.


text:
Morena ga a re lebale, gomme o tla re šegofatša; o tla šegofatša Baisraele; a šegofatša le lešika la Arone.


text:
Ke be ke rarilwe ke ditlemo tša lehu, ke dikaneditšwe ke poifo ya bodulabahu, ke tlaletšwe ke bile ke gakanegile.


text:
Mmalo, Morena, ke nna mohlanka wa gago, ke go hlankela boka mma yo a bego a go hlankela. O ntlemolotše ditlemong tša lehu.


text:
Ba be ba mpokanela bjalo ka dinose, fela ba lauma ka pela boka mollo wa mašaša a meetlwa, mme ka ba phaya ka thušo ya Morena.


text:
Baloki ba gobela ka mekutwaneng ya bona ka ge ba fentše, ba re: “Modimo o dira dimaka ka maatla a gagwe.


text:
Morena ke Modimo, o re loketše; swarang makala ka diatla, le thome go keteka; le sepele le dikologa aletare.


text:
Ke tla go tumiša ka pelo ye e hlwekilego ke ntše ke ithuta go phetha ditaelo tša gago tše di lokilego.


text:
Le ge babuši ba ka kopana ba ntakana, nna, mohlanka wa gago, ke tla dula ke akanya ditaelo tša gago.


text:
O phethe se o nkholofeditšego sona, nna, mohlanka wa gago, sona se o se holofetšago ba ba go boifago.


text:
Mahlo a ka a lapišitšwe ke go hlwa ke lebeletše gore o tla tla o mphološa, ke re: “Etse o tla tla o nkhomotša neng?”


text:
O botega go tloga molokong wo mongwe go ya go wo mongwe. Lefase le beilwe ke wena madulong, la tielela.


text:
Dilo tšohle di dutše ka go tielela le lehono, ka ge di laetšwe ke wena, gobane tšohle di a go hlankela.


text:
Nkholofetše gore tšohle di tla ntokela, nna, mohlanka wa gago; o se lese baikgogomoši ba nkgatelela.


text:
Mahlo a ka a lapišitšwe ke go hlwa ke lebeletše gore o tla tla o mphološa, bjalo ka ge o nkholofeditše, gobane o a tshephagala.


text:
Ke ka baka leo ke bonago taelo tšohle tša gago di lokile go felelela; ke hloile ditsela tšohle tša boradia.


text:
Therešo ke moko wa tšohle tše o di boletšego, le ditaelo tšohle tša gago di lokile ebile ke tša go ya go ile.


text:
Ke hlahlatha boka nku ye e timetšego; etla o nnyake, nna, mohlanka wa gago, gobane melao ya gago ga ke e hlokomologe.


text:
Go dula gare ga lena go nna go gobe go no swana le go falalela Mesheke, goba go dula le batho ba Kedara.


text:
Woo dikgoro tša Israele di rotogelago go wona, dikgoro tša Morena, go mo tumiša ka moo a laetšego Baisraele ka gona.


text:
Rena re lebeletše Morena Modimo wa rena, re letetše gore a re gaugele. Re etša bahlanka ge ba lebeletše seatla sa mong wa bona, goba modiredi wa ngwanenyana ge a lebeletše seatla sa mong wa gagwe wa mosadi.


text:
Re segilwe go feta tekanyo ke ba ba nago le sa bona, ra gobošwa go feta tekanyo ke ba ba ikgantšhago.


text:
Bjalo ka ge Jerusalema e dikaneditšwe ke dithaba, tšhaba sa Morena le sona se dikaneditšwe ke yena, gonabjale le go iša go sa felego.


text:
Ba ba kgelogetšego tseleng tša manyokenyoke bona Morena o tla ba fediša mmogo le badiratšekgopo. Israele a go rene khutšo!


text:
Ntlo ya se agwe ke Morena, baagi ba yona ba itapišetša lefeela; motse wa se šireletšwe ke Morena, baleti ba wona ba o letela lefeela.


text:
Ke lefeela ge le itapiša ka tša go iphediša, le tsoga e sa le bošego, le diega go robala; gobane Morena, bao a ba ratago, o ba direla ba ntše ba robetše.


text:
Go lehlogonolo monna wa kgotlopo ye e tletšego mesebe ya mohuta woo. A ka se boife ge a rerišana le manaba kgorong ya motse.


text:
Mosadi wa gago o tla etša morara wo o enywago ka lapeng la gago; bana ba gago ba tla swana le mahlogedi a mohlware ge ba potapotile tafola ya gago.


text:
Morena a go šegofatše a le Sione! Nke o ka bona katlego ya Jerusalema mehleng yohle ya ge o sa phela.


text:
Ga go mofeti yo a tlago ba dumediša a re: “Morena a le šegofatše! Re le šegofatša leineng la Morena.”


text:
Ke dula ke letetše go thušwa ke Morena, ke letetše ka mafolofolo, ke emetše gore go phethege se a se boletšego.


text:
Israele, holofela Morena, gobane lerato la gagwe ga le fetoge, gomme o dula a itokišeditše go phološa.


text:
Morena, nna ga ke ikgantšhe, goba ka hlaetša ba bangwe mahlo. Ga ke ipofe ka dilo tše di mphetago, goba tša go nkgakgamatša.


text:
Nka upša ka thekga ditho ke ikhomoletše, ka fola maswafo go etša lesea le le tshwešitšwego letswele difarong tša mmalo.


text:
Morena, eya bodulong bjoo bja gago, o ye le Polokelo ya Kgwerano, e lego sona sešupo sa maatla a gago.


text:
Morena o ikanne a tiišitše go Dafida, ebile a ka se hlaname, o rile: “Ke tla bea yo mongwe wa barwa ba gago kgoši ya go go hlatlama.


text:
Ge bana ba gago ba ka botegela kgwerano ya ka le ditaelo tše ke ba fago tšona, le bona bana ba bona ba tla go hlatlama go ya go ile.”


text:
Baprista ba gona ke tla ba atla go tšohle tše ba di dirago; bampotegedi ba gona ba tla gobela ba hlaletše.


text:
Mo ke mo ke tlago bea setlogolo sa Dafida kgošikgolo, ke gona mo ke tlago lotola bogoši bja motlotšwa wa ka.


text:
Go etša makhura a go nkga bose hlogong ya Arone, ge a elela maledung, maledung a gagwe, a elela le molaleng wa seaparo sa gagwe.


text:
Go bjalo ka phoka ya thaba ya Hermone ye e welago dithabeng tša Sione; gape moo ke mo Morena a šegofatšago batho ka go ba fa bophelo bja go ya go ile.


text:
Ke yena a hlomago maru kua bogomapono, o neša pula ya dikgadima, o fokiša phefo go tšwa mo a e bolokago gona.


text:
A ba ntšha ka seatla se maatla le ka letsogo le le tiilego, gobane lerato la gagwe ke la go ya go ile.


text:
Gona moo ke mo bathopi ba rena ba bego ba re re ba opelele sefela; bathopi bao ba rena ba re re ba thabiše, ba re: “Re opeleleng sefela sa Sione.”


text:
Leleme la ka le nkgomarele magalapa, ge eba nka go lebala, ke ra ge eba e se wena o nthabišago go feta tšohle.


text:
Morena, gopola Baedomo mola ba thopa Jerusalema ba re: “E kgerešeng! E kgerešeng go fihla ka metheo!”


text:
Wena motse wa Babilone, o lebanwego ke go kgerešwa, go lehlogonolo yo a go lefetšago se o re dirilego sona.


text:
Ke khunama ke lebeletše Tempeleng ya gago ye kgethwa, ke go tumiša ka baka la leratorato la gago le go botega ga gago. Kholofetšo yela ya gago e feta le setumo sa gago.


text:
Ge ke dikaneditšwe ke mathata, o a ntlhakodiša; ge ke galefetšwe ke manaba, o a ntšhireletša; o mphološa ka maatla a gago.


text:
Morena o tla mphethela tšohle. Morena, leratorato la gago ke la go ya go ile. Tše o di dirilego o se di hlokomologe.


text:
Ge nka rotogela legodimong, ke yo hwetša o le gona; ge nka yo patlama bodulabahu, o tla be o le gona kua.


text:
go wena leswiswi ga le fifale, le bošego bo taga bjalo ka mosegare – go wena leswiswi le swana le seetša.


text:
Ke go reta ka ge o mpopile ka mo go makatšago gape go tlabago; ditiro tša gago di a makatša. Seo ke se ke se tsebago gabotse.


text:
Mola ke bopša ka sephiring, mola ditho tša ka di kgomaganywa ka hloko ka popelong ya mma, ga go na le le tee la marapo a ka le o bego o sa le bone.


text:
O mpone le pele ke belegwa. Matšatši ohle a ka a go phela a be a šetše a ngwadilwe ka pukung ya gago, go sešo gwa tšwelela le le tee la ona.


text:
Ge nka re ke a di bala, di feta dithorwana tša lešabašaba. Ge ke fetša, ke tla ikhwetša ke sa na le wena.


text:
Mmalo, Morena, nka nama ka se hloye ba ba go hloilego? Nka nama ka se šišingwe ba ba go tsogelago maatla?


text:
Morena, bakgopo o se ba dumelele tše ba di nyakago; maanomabeng a bona ba se atlege, e ka tla ya ba bona bafenyi. Sela


text:
A thapelo ya ka e go kgahle go etša seorelo; ge ke phagamišitše matsogo a swane le sehlabelo sa mantšiboa.


text:
Ntote ke se rate go dira tše mpe, ka dira bošaedi ka boomo le badirakgopo; ke se je menyanyeng ya bona.


text:
Go otlwa le go kgalwa ke moloki ka lerato ga ke go gane; eupša go hlompšha ke bakgopo gona ke go gana nnako; ke tla no ba rapelela le ge ba ntira gampe.


text:
Marapo a bona a gašagane mojako wa bodulabahu, a swana le dinkgetlwana tša tšhilo ye e pšhatlaganego fase.


text:
Nnaena mahlo a ka a lebeletše wena, Morena, Mong wa ka; nna ke khuta ka wena, o se ntlogele ke ehwa.


text:
Ge ke šetše ke nolega moko, o tseba se ke swanetšego go se dira. Tseleng ye ke sepelago go yona, manaba a ka a ntheile ka sefu.


text:
O nntšhe ka kgolegong, gore ke tle ke go tumiše; ke mo baloki ba tlago go bokanela, ka ge o ntoketše.


text:
Morena, ekwa thapelo ya ka; ntheeletše ge ke go llela; o nkarabe ka ge o botega ebile o le yo botho.


text:
Ke elelwa tša mehleng ya kgale, ke gopola ditiro tšohle tša gago; tše o kilego wa di dira ga ke di lebale.


text:
Morena, akgofa o nthuše, ke go hlolosetše; se iphihlele nna, ka tla ka ba bjalo ka ba ba theogelago bodulabahu.


text:
Mo mosong o nkgopotše leratorato la gago, ka gobane nna ke botile wena. O mpontšhe tsela ye ke swanetšego go tšea ka yona, gobane ke go hlolosetše e le ruri.


text:
O nthute go phetha thato ya gago, gobane ke wena Modimo wa ka. Moya wa gago o lokile; a ke sepetšwe ke wona tseleng ye e lokilego.


text:
O ntote ke phele, Morena, ka ge o le Morena wa lešoko, mme o ntlhakodiše tlaišegong ya ka ka botho bja gago.


text:
Ka ge o nthata ka leratorato la gago, o tloše manaba a ka tšatšing; bagateledi ba ka o ba fediše molokwanarite, ka gobane ke mohlanka wa gago.


text:
A go tumišwe Morena, yena setšhabelo sa ka, yena a nthutago go lwa ntwa, yena a ntlwaetšago go hlabana.


text:
Ke yena mošireletši wa ka le sebo sa ka; ke botšhabelo bja ka le mophološi wa ka; ke kotse ya ka, ke sefahlelo sa ka; o mpea mmuši wa ditšhaba.


text:
wena o kgontšhago magoši go fenya, wena Mohlakodiši wa Dafida, mohlanka wa gago. Mphološe go bakgopo ba ba nyakago go mpolaya; ntlhakodiše dinaleng tša bašele, bona ba go dula ba bolela maaka, ba a bolela le ka go ikana.


text:
A barwa ba rena ba godišwe bjalo ka dimelana tše di nošetšwago; barwedi ba rena ba etše dikokwane tša dikhutlo tše di kgabišitšwego ka meseto, tše di thekgilego ntlo ya mošate.


text:
A matlolo a rena a tlale dijo tša mehutahuta, dihuswane tša rena di tswale ka diketekete kua mafulong a gaborena.


text:
A dikgomo tša rena di none, le rena re se hlaselwe ra išwa bothopša. A go hlokege sello mapatlelong a rena.


text:
Go lehlogonolo tšhaba se se šegofatšwago bjalo; go lehlogonolo tšhaba seo Morena e lego yena Modimo wa sona.


text:
Ba tla anega maatla a gago ao ka ona o dirago ditiro tša go gakgamatša, gomme nna ke tla bega bogolo bja gago.


text:
Bogoši bja gago ke bja go ya go ile, le mmušo wa gago ke wa go dulela ruri melokong ka moka. Morena o botegela dikholofetšo tšohle tša gagwe, le gona o na le botho go tšohle tše a di dirago.


text:
yena yo a hlodilego legodimo le lefase le lewatle le tšohle tše di lego ka go ona. Ka mehla o a botega.


text:
Ba ba gateletšwego o ba dira ka toka, ba ba swerwego ke tlala o ba fa dijo. Morena o lokolla bagolegwa,


text:
Morena o babalela bafaladi, ke mmabaledi wa ditšhiwana le bahlologadi, mola bakgopo bona a ba kgopamišetša ditsela.


text:
Morena o tla buša go ya go ile; Modimo wa gago, wena Sione, o tla buša ka go sa felego. Retang Morena!


text:
Retang Morena! Ke mo gobotse go opelela Modimo wa rena ditumišo; go a kgahliša ebile go a swanela go mo reta.


text:
Tše a di laetšego o di tsebiša Bajakobo, ee, bona Baisraele ditaelo le melao ya gagwe o ba begela tšona.


text:
Ga go tšhaba se sengwe se a se diretšego bjalo, gomme taelo tša gagwe bona ga ba di tsebe. Retang Morena!


text:
O tiišitše Baisraele, tšhaba sa gagwe, bona ka moka ba ba mmotegelago, sona tšhaba se se lego kgauswi le yena, gore se mo rete. Retang Morena!


text:
Retang Morena! Opelelang Morena sefela se sefsa; opelang sereto sa gagwe le le phuthego ya ba ba mmotegelago.


text:
le go ba otla ka mo go laetšego Modimo, ya ba gona go godiša bohle ba ba mmotegelago. Retang Morena!


text:
Retang Morena! Retang Modimo ka Ntlongkgethwa ya gagwe! Mo reteng ka fase ga leratadima la gagwe le legolo!


text:
Ke diema tše di tlago go thuša go lemoga bohlale le dikeletšo tše botse, le go kwešiša dika tše di nyakago tsebo ya mmakgonthe.


text:
Di ka go ruta go phela ka bohlale le ka moo o ka botegago ka gona, wa dira dilo ka toka, wa se kgethologanye batho.


text:
Dihlalefi le tšona a di theetše mme di oketše tsebo ya tšona, gomme bao ba rutegilego ba tla hlahlwa,


text:
Mohlomongwe ba ka re: “Yaa le rena re yo lalela motho yo re ka mmolayago! Re kgahlwa ke go khukhunela ba ba se nago molato.


text:
Re tla ba hwetša ba phela gabotse ba iketlile, gomme re ba bolayeng ba swane le ba ba theogelago bodulabahu!


text:
Ka wona mokgwa woo mohlakodi o bolawa ke se a se hlakotšego – seo ke se se hlagelago mang le mang yo a hlakolago.


text:
“Lena bahlokatsebo! Le tla rata go hloka tsebo go fihla neng? Lena bakweri, le tla lesa neng go kgahlwa ke dikwero? Lena ditlatla, le tla tlogela neng go nyatša tsebo?


text:
ge letšhogo le le wela bjalo ka magadima, ge tahlego e le tlela boka ledimo gomme le gakanegile le tlaletšwe.


text:
Ge o ka theetša o tla kwešiša toka le tshwanelo le se e lego sa maleba – o tla tšea ka tsela tše di lokilego.


text:
yo a sa botegelego monna yo a mo nyetšego e sa le lekgarebe, a lebalago keno ye a e ennego pele ga Modimo wa gagwe.


text:
O se lese go ba le leratorato le potego; o ikgabiše ka tšona bjalo ka pheta molaleng, o di boloke ka pelong ya gago.


text:
O hlomphe Morena ka go mo fa kabelo ya tše o nago natšo, le ya tšohle tše kaonekaone tše o di bunago tšhemong ya gago.


text:
Ke moo dišego tša gago di tlago tlala mabele, gomme le mapitlelo a gago a diterebe a tla falala beine.


text:
Ka mehla o kgomarele tše ke go laelago tšona, di se go phonyokge. Bophelo bja gago bo itshwarelele ka tšona – o di hlokomele gabotse.


text:
Tsela ya baloki e swana le mahwibi a masa, ao seetša sa ona se tagago se keka, go fihlela letšatši le hlaba.


text:
Se bohlokwa go feta tšohle ke go itota go tše o di naganago, gobane ke tšona di laolago bophelo bja gago.


text:
Ga a swarelele tseleng ye e išago bophelong; tsela tša gagwe di manyokenyoke, fela yena ga a lemoge.


text:
gore seriti se o bego o na le sona se se fiwe bangwe, mme wena wa loba mengwaga ya bofsa bja gago ka yena mohlokalešoko yoo.


text:
yena wa botse bja kgama, wa go bopega a etša kome. A matswele a gagwe a go kgotsofatše ka mehla; ka mehla lerato la gagwe le go thabiše.


text:
Ngwanaka, ge o itlemile go lefela motho molato wa gagwe ge yena a palelwa, ge o ikanne go lefela motho yo a jetšego molato mpeng,


text:
gona o wetše ka diatleng tša motho yoo. Go intšha bothateng, ngwanaka, o dire ka mokgwa wo: O akgofe o ye go yena, o mo rapele.


text:
Sona se fetola ka go re: “Ke sa nyaka go robala gannyane, ke bo re šwaa, ke phuthe matsogo, ke bo fokotše gosenene.”


text:
Ge o ka no pompala, bodiidi bo tla go phuthuma bjalo ka mohlakodi, mohlako wa go tsetsela bjalo ka mokgopedi.


text:
Go na le dilo tše tshelelago tše Morena a di hloilego, gabotsebotse ke tše di šupago tše di mo šišimišago:


text:
Ditaelo tša tatago ke lebone, tše o di rutwago ke mmago ke seetša; go solwa ke bona ke tsela ya bophelo.


text:
Segwebakathobalo le ka senkgwa motho a ka se reka, kganthe seotswa sona se inyakela lehumo la motho.


text:
Ge e le monna yo a otswago, yena o itlhokiša tlhaologanyo. Taba ya mohuta wo e dirwa fela ke moipolai.


text:
O di phethe, gomme o tla phela; tše ke go rutago tšona o di hlokomele bjalo ka tlhaka ya leihlo la gago.


text:
ka bona batho ba bantši ba go tšeatšeega; gare ga masogana ka bona le lengwe le e bego e le setlatla.


text:
Le be le sepela mokgotheng, kgauswi le magahlano a ona ao go ona go bego go dula mosadi yo mongwe. Lesogana leo le be le tšere ka tsela ye e fetago ngwakong wa mosadi yoo


text:
“Lehono ke ile ka swanela go dira dihlabelo tša ka tša kagišano, ke phetha dikeno tša ka, gomme ke sa na le nama ya dihlabelo tšeo ka gae.


text:
Ka gona ke tšwile ngwakong wa ka ke tlilo go gahlanetša. Ke be ke nyaka go go bona, gomme bjale ke go hweditše.


text:
Ka gona mosadi a gokagoketša lesogana lela ka dipolelo tša gagwe tše ntši tše boreledi, a le foraforetša ka leleme la gagwe le boleta.


text:
Lesogana la napa la sepela le yena bjalo ka pholo ye e išwago tlhabong, bjalo ka kgama ye e gogwago ka thapo


text:
ge e išwa moo e tlago hlabja pelo ka lerumo, la swana le nonyana ye e hlaganelago ka sefung – le sa tsebe gore le a ipolaya.


text:
Ge o eya ngwakong wa gagwe, o tseleng ya go ya bodulabahu. Ke tsela ya go kgaoletša ye e išago lehung.


text:
“Ke nna Bohlale, ke phala le magakabje; ga go se le ka se nyakago, bana ba ka, se se ka swantšhwago le nna.


text:
Go boifa Morena ke go hloya bobe; ke hloile boikgogomošo le boikgantšho, tsela tše mpe le mantšu a boradia.


text:
Se o se hwetšago go nna se phala le gauta ye e sego ya tswakwa; se ke se fago motho se phala le silibera ye e hlwekilego.


text:
pele ga ge Modimo a hlola lefase le melala ya lona, le pele ga ge dithorwana tša mathomo tša mobu di hlolwa.


text:
A laela meetse a lewatle gore a se ke a kuboga go feta ka moo a a laetšego ka gona, a tshela mellwane ya ona. Ke be ke le gona ge a hloma metheo ya lefase.


text:
Ke be ke le kgauswi ga gagwe bjalo ka ngwana yo e lego mmamoratwa. Ke be ke mo thabiša letšatši ka letšatši; ka mehla ke be ke thaba ge ke na le yena –


text:
Go lehlogonolo yo a ntheetšago, yo a dulago mojako wa ngwako wa ka letšatši ka letšatši, a letetše seferong sa lapa la ka.


text:
Mašilo ga a tsebe ge lehu le a laletše moo, le gore baeng ba gagwe ba theogetše fasefase bodulabahu.


text:
Lehumo la mohumi ke boširelo bja gagwe boka motse wo o ageleditšwego ka morako, bodiidi bja modiidi bjona ke tahlego ya gagwe.


text:
Ke tšhegofatšo ya Morena ye e tlišetšago motho mahumo; go katana ga gagwe go ka se mo okeletše selo.


text:
Sebodu se tena mothwadi wa sona bjalo ka ge matšhidi a šiiša motho meno, le muši o fahla motho ka mahlong.


text:
Yo kgopo a hwa, kholofelo ya gagwe e hwa naye; go tshepha mahumo ga gagwe go ka se mo thuše ka selo.


text:
Yo a itlemago go lefela motho molato ge mongmolato a palelwa, o ipea mathateng. Yo a ganago go itlema o a itota.


text:
Mosadisadi ke seala sa monna wa gagwe; wa go leša monna wa gagwe dihlong yena ke bolwetši bo jago monna marapo.


text:
Polelo ya yo a sa kgethego mantšu e ka gobatša motho bjalo ka tšhoša, ya yo bohlale yona e a fodiša.


text:
Mašemo a a kgathilwego a ka tlišetša badiidi mabele a mantši; moo go sego toka badiidi ba amogwa mabele ao.


text:
Mokodutli le ge a ka tsoma bohlale a ka se bo hwetše; wa tlhaologanyo yena tsebo o e hwetša gabonolo.


text:
Bogolo bja kgoši bo ya le bontši bja tšhaba sa gagwe; go fokotšega ga sona go feleletša ka go wa ga gagwe.


text:
Ge Morena a tseba tša bodulabahu le tša kua tahlegong, tša ka pelong ya motho tšona di ka mo palela bjang?


text:
Motho a ka no gopola gore tšohle tše a di dirago di lokile, kganthe yo a elago maikemišetšo ke Morena.


text:
Silibera e hlwekišwa ka go tološwa ka pitšeng; gauta e hlwekišwa ka go tološwa moubelong, kganthe pelo ya motho yona e hlahlobja ke Morena.


text:
Mohlokatlhaologanyo o itlema go lefela motho melato ge mongmelato a palelwa; o ikana go lefela yo a jetšego molato mpeng.


text:
Le lešilo ge le ikhomoletše le ka sengwa yo bohlale; ge le momile molomo go ka thwe le ne tlhaologanyo.


text:
Polelo ya yo bohlale e ka teba bjalo ka bodiba; e ka ba bjalo ka noka ye e elago, e ka ba mothopo wa bohlale.


text:
Mohumi o bona lehumo la gagwe e le motse wo o ageleditšwego, e le morako wo mogolo wo o mo šireleditšego.


text:
Ngwanabomotho a kgopišwa, ga a tsenege, o feta le motse wo o ageleditšwego ka go se tsenege, wa fapana naye, o gana poelano.


text:
Modiidi o hloiwa le ke banababo, bagwera ba gagwe le bona ba mo katologa le go feta. Le ge a ithapeletša go bona, ga go thuše selo.


text:
Ngwana yo e lego setlaela o tsenya tatagwe mathateng; mosadi wa go ngamola hlogo ke kgwara bjalo ka meetse a a rothago tlhakeng ya go dutla.


text:
Otla mokodutli, e be go lemoša mohlokatsebo go tša bophelo; mohlalefi wa go kgalwa o hlalefa le go feta.


text:
Menagano ya motho ga e fihlelelwe, e etša meetse ka bodibeng; ke fela wa temogo yo a ka kgonago go mo utolliša yona.


text:
Moreki o a galala o re: “Ke llwe! Ke llwe!” Eupša ge a tloga o tšama a itheta ka theko ye a e hweditšego.


text:
Yo a itlemago go lefela mošele molato ge yena mongmolato a palelwa, a amogwe kobo, e swarwe go fihlela mošele yoo a lefa molato wa gagwe.


text:
Kgopela maele mererong ya gago, gomme o tla atlega; le ntweng ge o eya o theeletše keletšo tše dibotse.


text:
Go abela Morena mpho ka lephakuphaku ke go ithea, ge eba ka morago o tla itsholela keno yeo ya gago.


text:
Go otlwa ga mokodutli e ba go lemoša mohlokatsebo go tša bophelo. Go ruta yo bohlale ke go mo okeletša tsebo.


text:
Ka lapeng la yo bohlale go letše lehumo le dinkgabose, lešilo lona le senya tšhelete la šala le le fela.


text:
Yo a phegelelago go dira ka toka le lerato, o tla phela ka boiketlo, o tla swarwa gabotse, a hlomphiwa.


text:
Hlatse ya maaka e tla kgaotšwa polelong; bohlatse bja motho yo a theeletšago potšišo gabotse, bjona bo a amogelwa.


text:
gore o tle o lemoge se se lokilego le se e lego therešo; ke mo e tlago re ge o romilwe wa boa le pego ya nnete.


text:
Gobane bona bao tabeng ya bona ba tla bolelelwa ke Morena, bahlakodi le bona Morena o tla ba hlakola bophelo.


text:
O se itleme go lefela motho molato wa gagwe ge yena a palelwa; o se ikane go lefela motho yo a jetšego molato mpeng,


text:
E ka re o sa ikweša lona la go tšwa ka diatleng, mo nkego le metše diphego, la fofela leratadimeng boka ntšhu.


text:
gobane o dula a bala tshenyegelo ya gagwe go tšona; o bjalo. Le ge a re: “A re je! A re nwe!” ka pelong ga a realo.


text:
Ge go ka ba bjalo, gona bokamoso bja gago bo tla kgahliša, le kholofelo ya gago e ka se be ya lefeela.


text:
Yo madimabe ke mang? Selewakeletswalo ke mang? Setagwa sa dintwa ke mang? Mmalabadi ke mang? Dintho tša maitirelo ke tša mang? Yo mahlomahubedu ke mang?


text:
O re: “Ke swanetše go ba ke itiilwe ka se gobatšwe. Ke swanetše go ba ke papatlilwe ke sa kwe. Ke tla tsoga neng ka yo tšea se setee?”


text:
Ge o ka re: “Ke be ke sa tsebe,” Molekolapelo o tla bona gore o bolela maaka. Yo a go dišago o tla tseba; gape o putsetša motho mediro ya gagwe.


text:
tseba gore le bohlale bo bjalo mothong. Ge o ka bo hwetša o tla ba le bokamoso bjo bo kgahlišago, le kholofelo ya gago e ka se be ya lefeela.


text:
ba babjalo ba ka khukhunetšwa ke madimabe. Kgane ke mang yo a tsebago madimabe a ba ka a tlišetšwago ke Morena le kgoši?


text:
ge o ka no pompala bjalo, bodiidi bo tla go phuthuma bjalo ka mohlakodi, mohlako wa go tsetsela bjalo ka mokgopedi.


text:
Go kaone ge o ka botšwa gore o ye madulong a ka pele, go na le gore o kokobetšwe pele ga bakgomana. O se kitimele kgorong ya tsheko go yo bega se o se bonego; o tla reng ge hlatse ye nngwe e ka go bontšha gore o fošitše?


text:
Lentšu le le boletšwego ka nako ye e lebanego le etša mekgabišo ya diapola tša gauta tše di tlokilwego sebjaneng sa silibera.


text:
Morongwammotegi o lapološa baromi ba gagwe go etša lehlwa le le timolago phišo nakong ya ge go bunwa.


text:
Go opelela mojapelo koša ya lethabo go etša go apola motho kobo mohla go tonya, goba go tšhaša ntho ka sekanama.


text:
Moloki yo a palelwago ke yo kgopo o swana le sediba se se dubegilego, goba mothopo wo o hlapetšwego.


text:
Maroga a ka se kweše motho bohloko, ge e se fela ge a mo swanela. A swana le thaga ye e se nago sehlaga, le peolwane ye e fofago.


text:
Diema tše di tšwago molomong wa lešilo di a segiša; di swana le setagwa se se phepelago ka lehlakhu la meetlwa.


text:
Lešilo le le boeletšago go dira bošilo bja lona le swana le mpša ye e boelago go ja mahlatša a yona.


text:
Yo a rego go radia motho a re: “Ke be ke swaswa,” o swana le segafi se se betšago dirumola, goba mesebe le ye e bolayago.


text:
Bjalo ka ge ka dikgong go gotšwa mollo, ka malahla o kgohletšwa, radintwa le yena sa gagwe ke go fehla ntwa.


text:
Motho wa leleme le boreledi, wa pelo ye mpe, o swana le lengetana le le ritetšwego ka selo sa mmala wa silibera.


text:
Le ge lehloyo la gagwe le ka iphihla ka bofora, bokgopo bja gagwe bo tla feleletša bo tšweletše nyanyeng.


text:
O se tlogelane le mogwera wa gago goba wa tatago. O se itlwaetše go ya ga ngwaneno ge o le mathateng; motho yo a dulago kgauswi le wena o phala ngwaneno yo a dulago kgole.


text:
Yo a itlemilego go lefela mošele molato ge mošele a palelwa, o mo amoge kobo; a swarelwe le sebeeletšo sa gagwe.


text:
Yo a rego a ka mo homotša, go swana le ge a ka re a ka homotša phefo, goba a ka khuparela makhura ka seatla.


text:
Bjalo ka ge bodulabahu le tahlego di sa tenwe ke bahu, ditumo tša motho le tšona ga di tenwe ke dinyakwa tša tšona.


text:
Bjalo ka ge silibera e hlwekišwa ka go tološwa ka pitšeng, le gauta e hlwekišwa ka go tološwa moubelong, motho le yena o lekwa ka go retwa.


text:
o ka loga diaparo ka boya bja dinku tša gago, wa ba wa reka naga ka tšhelete ye o rekišago dipudi tša gago ka yona.


text:
Ge go tsogile mpherefere setšhabeng, boetapele bo bakwa ke ba bantši. Naga e lala ge e na le moetapele wa bohlale, wa tsebo.


text:
Yo a ikokeletšago lehumo ka go adimiša tšhelete a e tswadiša go feta tekanyo, o e kgobokeletša yo a tlago e fa badiidi.


text:
Yo a arošetšago moloki tseleng tše mpe, go tla wela yena moreong woo wa gagwe. Bahlokabosodi bona ba tla atlega.


text:
Mmipadibetšagagwe a ka se atlege; yo a ipolelago tšona a ba a di tlogela, yena Modimo o tla mo gaugela.


text:
Go lehlogonolo yo a boifago Morena ka mehla; yo a retelago a sa mmoife yena o tla welwa ke masetlapelo.


text:
Mmuši, mohlokatlhaologanyo, o hlakiša setšhaba kudu; yo a hloilego poelo ya bomenetša o phela galele.


text:
Ge kgoši e buša ka toka, naga e a lala, eupša ge e tšhediša batho metšhelo ye boima, e bolaya setšhaba.


text:
Ge setšhaba se se sa begelwa thato ya Modimo, se tšwa tseleng. Go lehlogonolo yo a phethago melao ya Modimo.


text:
Moabelanalelehodu tše di utswitšwego ke wa go se itlhokomele – o re go kwa moutswetšwa a rogaka, a no ikhomolela.


text:
Tše ke dipolelo tša Agure, morwa wa Jake, wa go tšwa Masa. Yena o boditše Itiele le Ukale a tiišitše a re:


text:
Ke mang yo a kilego a rotogela legodimong a ba a theoga? Ke mang yo a kilego a khuparela phefo ka diatla? Ke mang yo a kilego a phuthela mawatle ka lešela? Ke mang yo a beilego mellwane ya lefase? Ke mang? Morwa wa gagwe yena ke mang? Mpotšeng ge le tseba.


text:
Boradia le maaka o di tloše di be kgole le nna; o se ke wa ntiitša goba wa nkhumiša. O mphe dijo tše di ntekanego,


text:
gobane ge nka ba le dijo tše dintši, nka tla ka go latola ka re ga ke go hloke. Le gona, ge nka diila nka utswa, mme ka go hlompholla, wena, Modimo wa ka.


text:
Go na le mohuta wa batho ba ba iponago ba hlwekile, etšwe ba se ba hlatswiwe tšhila ya dibe tša bona.


text:
Go na le mohuta wa batho ba meno a nkego ditšhoša, a nkego dithipa a go garola badiidi lefaseng, le go fediša bahloki bathong.


text:
Kgofa e na le barwedi ba babedi ba ba kgopelago ba re: “Mphe! Mphe!” Go na le dilo tše tharo tše di sa kego di kgotsofala, gabotsebotse ke tše nne tše di sa kego di re: “Go lekane!” –


text:
ke bodulabahu, le mosadi wa moopa, le naga ye e sa kwelelego meetse, le mollo wa hlaga wo o sa kego o re: “Go lekane!”


text:
Yo a kwerago tatagwe, goba a ganago go phetha taelo ya mmagwe, o tla gonywa mahlo ke magokobu, a lewa ke manong.


text:
ke ka mo nong e fofago sebakabakeng, le noga e sepelago letlapeng, le leselawatle le sepelago lewatleng, le monna le mosadi ba thomago go ratana.


text:
Go na le dilo tše tharo tše di dirago gore lefase le roromele, gabotsebotse ke tše nne tše lefase le sa di kgotlelelego:


text:
Go na le diphedi tše tharo tša go šataka ka bothakga; gabotsebotse ke tše nne tša go gwataka ka bokgwari:


text:
Go thitha maswi ke go ntšha sereledi; go itia motho nko ke go mo ntšha mokola; go hlohleletša kgalefo ke go hlola phapano.


text:
“Wena o be molomo wa ba ba sa kgonego go ipolelela; o emele bahlaki bohle ba ba amogwago ditokelo tša bona.


text:
O tsoga e sa le bošego gore a apeele ba lapa la gagwe dijo, le gore a botše badiredi ba gagwe ba basetsana tše ba swanetšego go di dira.


text:
O tseba theko ye e swanetšego tše a di rekago le tše a di dirago, gomme o šoma a goteditše lebone go fihlela mašegogare.


text:
Letšatši le a hlaba la ba la yo sobela, la boela mo le tšwago gona le lapile, gore le yo hlaba gape.


text:
Phefo e fokela borwa, ya retologa ya fokela leboa; e dikologa ka mokgwa woo e etšwa mo e thomilego gona.


text:
Dinoka tšohle di elela ka lewatleng, eupša lewatle ga le tlale. Meetse a lona a boela mo dinoka di thomegago gona, gomme a elela ka lewatleng gape.


text:
Dillo ka moka di a lapiša – ke tapišego ye motho a sa kgonego go e hlaloša. Mahlo a rena ga a lapišwe ke go bona; ditsebe tša rena ga di tenwe ke go kwa.


text:
Tše di kilego tša hlaga di tla no hlaga gape. Tše di kilego tša dirwa di tla buša tša dirwa. Ga go na selo se sefsa lefaseng ka moka.


text:
Ge go ka hlaga se sengwenyana se motho a ka rego: ‘Bonang, se selo ke se sefsa!’ nnete ke gore se šetše se kile sa hlaga mehleng ya kgale, re sešo ra belegwa.


text:
Ga go motho yo a gopolago tše di kilego tša hlaga mehleng ye e fetilego, ebile ka moso ga go yo a tlago gopola tše di hlagago go tloga bjale go fihlela mehleng yeo ya ka moso.”


text:
Ka ikemišetša gore ke tla lebeledišiša dilo tšohle tše di dirwago mo lefaseng, mme ka ithuta tšona ka bohlale. Eupša woo ke mošomo wo o tlaišago wo Modimo a o filego motho gore a o dire.


text:
Tšohle tše di dirwago mo lefaseng ke di bone, gomme ke le botša gore ke lefeela. Di swana le go phuthela phefo ka kobo.


text:
Nkile ka ipotša ka re: “Ke nna monna wa maemo, ke hlalefile go phala magoši ohle a a kilego a buša a le Jerusalema. Ke tseba gabotsebotse se bohlale le tsebo di lego sona.”


text:
Ke be ke ikemišeditše go ithuta gore na tsebo le botlaela di fapana bjang, le gore bohlale le bogafi di a swana na. Eupša ka lemoga gore le seo ke go phuthela phefo ka kobo.


text:
Ge o le bohlale kudu ke mo o bago le mathata a mantši; ge o tseba kudu ke gona o tlaišegago le go feta.


text:
Ka pelong ke ile ka re: “A ke leke go ithabiša, ke kwe gore boipshino bo bjang.” Eupša taba yeo le yona ka hwetša e le lefeela.


text:
Ka ipotšiša gore na ge nka itapološa ka beine ke ntše ke tsoma bohlale, ge nka iphediša bjalo ka lešilo go fihlela ke tseba mokgwa wo mobotse wo ka wona motho a ka phelago bophelo bjo bokopana bjo bja lefaseng, go ka ba bjang.


text:
Ka ithekela makgoba a banna le a basadi, ka ba le makgoba a mangwe a a tswaletšwego ka ga ka. Ka ba le leruo le lentši la dikgomo le dihuswane ka fetiša bohle ba ba kilego ba dula mo Jerusalema pele ga ka.


text:
Ka ikgobelela le silibera le gauta, mahumo a ke a hweditšego magošing le dileteng. Ka ikhweletša baopedi ba banna le ba basadi, le basadi ba bantši bao ke bego ke ipshina le bona.


text:
Ka gona, ka huma kudu ka ba ka tuma go feta bohle ba bilego gona mo Jerusalema pele ga ka, gomme bohlale bja ka bja nkhola kudu.


text:
Ka se itime selo go tšohle tše ke di dumago. Gwa se be le boipshino bjo ke itlhaetšago bjona, gobane go nna kalokano e be e le boipshino, gomme tšeo ka moka e be e le moputso wa kalokano ya ka.


text:
Eupša ya re ge ke nagantšhiša tšohle tše ke di dirilego, le ka mo ke katanetšego go di dira, ka lemoga gore tšohle ke lefeela. Di swana le go phuthela phefo ka kobo, ga di na mohola.


text:
Ya ba gona ke nagantšhišago bohlale le bošilo le botlaela. Gobane ke eng se sengwe se kgoši e ka se dirago, ge e se gona go dira tše di dirilwego ke ba e ba hlatlamago?


text:
Yo bohlale o tseba mo a yago gona, kganthe lešilo lona le sepela leswiswing. Fela ke lemogile le gore bobedi bja bona pheletšo ya bona ke e tee.


text:
Ka gona, ka pelong ka re: “Pheletšo ya lešilo le nna e ntebane. Gomme bjale go ba bohlale ga ka go mpušeditšeng?” Ka ba ka iphetola, ka re se le sona ke lefeela.


text:
Yo bohlale, go no swana le lešilo, a ka se gopolwe go ya go ile, ka gobane matšatšing a a tlago ka babedi ba tla be ba lebetšwe. Yo bohlale o tla hwa go no swana le lešilo.


text:
Ke ka baka leo ke ilego ka hloya go phela, ka ge tšohle tše di bego di dirwa di be di nkweša bohloko, gobane tšohle ke lefeela, di swana le go phuthela phefo ka kobo.


text:
Ke ile ka tenwa ke tšohle tše ke bego ke katanela go di dira, ka ge ke be ke swanetše go di tlogelela montlhatlami,


text:
gomme go tseba mang gore yena e tla ba yo bohlale goba lešilo? Fela taba ke gore tšohle tše ke katanego go di dira ka maatla a ka le ka bohlale bja ka mono lefaseng e tlilo ba tša gagwe. Seo le sona ke lefeela.


text:
Gobane motho le ge a ka šomela selo ka bohlale le ka tsebo le ka temogo, o tla no se tlogelela yo a sego a se šomela. Le yona taba ye ke lefeela, ebile e tloga e le ye mpe.


text:
Bophelo bjohle bja gagwe ke bja manyami, le maitapišo a gagwe a mo tlišetša boitlhobogo. Ešita le bošego ga a kgone go fodiša hlogo. Bophelo bja mohuta wo le bjona ke lefeela.


text:
Motho ge a na le sa go ja, le sa go nwa, le go ipshina ka tše a di šometšego gaboima, ga se ka baka la gore a lokile. Ke lemogile gore tšeo le tšona di tšwa go Modimo.


text:
Yo a kgahlago Modimo, Modimo o mo fa bohlale le tsebo le lethabo; kganthe modiradibe yena o mo fa modiro wa go kgobelela le go bokelela mahumo, e le a go tlo tlogelelwa yo a kgahlago Modimo. Gomme le yona taba ye ke lefeela. E no swana le go phuthela phefo ka kobo.


text:
nako ya go lahla maswika le nako ya go a kgoboketša; nako ya go gokarelana le nako ya go se gokarelane;


text:
O beetše selo se sengwe le se sengwe nako ye e se swanelago. O file batho temogo ya gore nako ga e fele, eupša a se dire gore ba kgone go kwešiša ka botlalo tše a di dirago ka yona nako ye e sa felego yeo.


text:
Ka gona ke lemogile gore se motho a ka se dirago ke fela go thakgala le go itirela tše dibotse a sa phela.


text:
Le gona motho o swanetše gore a je, a nwe, mme a ipshine ka tše a di šometšego gaboima. Go ipshina moo ke mpho ya Modimo.


text:
Ke tseba gore sengwe le sengwe se Modimo a se dirago ke sa go ya go ile. Se ka se oketšwe goba sa fokotšwa. Seo Modimo o se direla gore motho a mmoife.


text:
Se se diregago goba se ka diregago se šetše se kile sa direga. Modimo o dira gore dilo di hlage leboelela.


text:
Ka pelong ka re: “Modimo ke yena a tlago ahlola moloki le yo kgopo, gobane dilo tšohle le mediro yohle di beetšwe ke yena nako.”


text:
gobane se se hlagelago diphoofolo, le batho se a ba hlagela – motho o hwa go no swana le phoofolo. Dilo tše ka dipedi di hema moya o tee. Motho ga a phale phoofolo ka selo, ka ge dilo tšohle di feta.


text:
Motho le phoofolo di felela felo gotee – mobung. Ka dipedi di tšwa go wona, mme ka dipedi di tla boela go wona.


text:
Ke mo ke lemogilego gore ga go se sekaone go phala ge motho a ithabiša ka tše a di šomilego, gobane go mo lebane. Kgane ke mang yo a ka mmotšago se se tlago hlaga ge a hwile?


text:
Ka buša ka nagana ka mo batho ba hlakišwago ka gona mo lefaseng. Bahlakišwa ba be ba lla, eupša mohomotši a se gona; ba se na wa go ba homotša, ka ge bahlakiši ba bona e le diganka.


text:
Ke mo ke naganego gore ba ba hwilego ba na le mahlatse, ka gobane ba ithobaletše, ba na le mahlatse go phala ba ba sa phelago.


text:
Eupša ba ba phalago bao bohle ke ba ba se ba kago ba tswalwa, ba ba se ba kago ba bona dilo tše mpe tše di dirwago mo lefaseng.


text:
Ke lemogile le gore batho ba katanela go tšwelela ka ge ba tsebafelana. Gomme le sona seo ke lefeela, se swana le go phuthela phefo ka kobo.


text:
Go kgotsofatšwa ke bonnyane bjo o nago nabjo go phala go katana kudu, gona go swanago le go phuthela phefo ka kobo.


text:
ke mmotlana, mohlokamorwa, mohlokamorwarragwe. Fela ke madulaakatana, a sa kgotsofale ka ruo la gagwe. O ipotšiša a re: “Ke katanela mang, ge ke itlhokiša boipshino bjale?” Seo le sona ke lefeela, ke go itapišetša lešidi.


text:
Mongwe ge a wele o tla tsošwa ke mongwekayena; kganthe motee ge a wele, ke dibonwakeyena, gobane yena o tla hloka motsoši.


text:
Motee a ka fenywa ke mohlasedi, eupša babedi ba ka mo palela. Gape thapo ya melogo ye meraro ga e kgaoge fela.


text:
Lesogana la go itlhakela eupša le hlalefile le phala kgoši ya mokgalabje ya lešilo, ye e se sa dumelago go eletšwa.


text:
Lona le ka no ba le etšwa kgolegong go tlo ba kgoši, le ge le tswaletšwe mohlakong mmušong wa kgoši yela.


text:
La buša batho ba ba sa balwego, fela ba go tla ka morago ba se le rate. Ye taba le yona ke lefeela, e dio ba go phuthela phefo ka kobo.


text:
Ge o eya ntlong ya Modimo o itlhokomele. Go yela go theeletša go phala go yo dira dihlabelo bjalo ka mašilo a go se lemoge sebe se a se dirago.


text:
O nagane pele o bolela, gomme o se potlakele go tshepiša Modimo. Yena o kua legodimong, kganthe wena o mo lefaseng; ka gona, o se ke wa bolela go feta ka mo o swanetšego.


text:
Ge o balabala kudu o tla lora ditoro tše mpe, le ge o bolela kudu o tla no fela o bolela tša botlaela.


text:
Ka gona, ge o enetše Modimo keno, o hlaganele go e phetha, gobane yena ga a kgahlwe ke mašilo. Wena o phethe se o ikannego ka sona.


text:
O se ke wa dirišwa ke dipolelo tša gago sebe, mo o ka bago wa tla wa botša motseta wa Modimo gore ga se wa dira ka boomo. O reng o dira gore Modimo a go galefele, a fediše tše o di dirilego?


text:
Ge o ka bona badiidi ba gateletšwe ebile ba hlokišwa toka le ditshwanelo mo nageng ya geno, o se makale, gobane mohlankedi yo mongwe le yo mongwe o emelelwa ke mookamedi wa gagwe, gomme ka babedi ga bona ba emelelwa ke bahlankedi ba ba ba okametšego.


text:
Motho yo a ratago tšhelete o dula a e galala; yo a ratago lehumo ga a ke a ipshina ka lona. Seo le sona ke lefeela.


text:
Mošomi o robala boroko, le ge a eja ka bosese, goba a khora. Mohumi yena o ja go feta tekanyo mo e lego gore o šitwa ke go robala.


text:
Go na le taba ya go kweša bohloko kudu ye ke e bonago mo lefaseng: Motho o ikgobokeletša lehumo, mme le tle le mo tlišetše masetlapelo;


text:
Bjalo ka ge a tswetšwe a le fela, o tla tloga a le fela. Le ge a katane bjang le bjang, ga go se a ka tlogago le sona.


text:
Se sengwe sa go kweša bohloko kudu ke ge motho a tloga ka mokgwa wola a tlilego ka wona. Go katana go mo thušitše eng? E dio ba go phuthela phefo ka kobo.


text:
Godimo ga moo bophelo bja gagwe o bo phetše bošuleng le mahlokong a mantši a balabala, a selekegile kudu.


text:
Ka gona nna ke fetša ka go re: Se se loketšego motho gape se mo lebanego ke go ja le go nwa le go ipshina ka tše a di katanetšego bophelong bjo bokopana bjo Modimo a mo filego bjona, ka ge go mo lebane.


text:
Ge Modimo a file motho mahumo le thoto mme a mo dumeletše go ipshina ka tšona, le go leboga tše a di filwego, le go ipshina ka tše a di katanetšego, tšeo ke mpho ye e tšwago go Modimo.


text:
Ke ge Modimo a efa motho lehumo le thoto le bohlomphegi – tšohle tše motho a di nyakago – fela a se ke a mo dumelela go ipshina ka tšona, di lewe ke motho o šele. Ye taba ke lefeela, ke masetlapelo a magolo.


text:
Le ge motho a ka tswala bana ba lekgolo a ba a phela nako ye telele, le ge a ka tšofala bjang le bjang, ge a se a ka a ipshina ka menate ya bophelo le gona a se a bolokwa gabotse, gona ke re o phalwa le ke sefolotšana;


text:
Yena, le ge a be a ka phela mengwaga ye sekete a e boeletša a sa ipshine ka bophelo, a ke re o ya felo gotee le sefolotšana?


text:
Go kgotsofala ka tše o nago natšo go kaone go phala go ba le pelo ye telele, gobane go ba le megabaru le gona ke lefeela, ke go phuthela phefo ka kobo.


text:
Tšohle tše di lego gona di šetše di theilwe maina, le gona go a tsebja gore motho ke motho, mme a ka se sekišane le yo a mo fetago ka maatla.


text:
Kgane ke mang yo a tsebago tše di holago motho bophelong bjo bokopana bjo bja go se re selo, bja go feta bjalo ka moriti? Ke mang yo a ka mmotšago se se tlago hlaga mo lefaseng ge yena a hwile?


text:
Seriti se phala senkgabose sa theko ye kgolo, le letšatši la go hwa ga motho le phala la go tswalwa ga gagwe.


text:
Go ya lapeng la mahloko go phala go ya go la monyanya, ka gobane ba ba phelago ba swanetše go dula ba ikgopotša gore lehu ke mafelelo a bohle.


text:
Bjalo ka ge tšhelete e šireletša motho, bohlale le bjona bo bjalo. Go tseba go na le mohola wa go re bohlale bo lota mong wa bjona.


text:
Ge go iketlilwe o thabe, gomme ge go etla bothata o gopole gore boiketlo le bothata di romelwa ke Modimo. Ke ka baka leo motho a sa kgonego go tseba se se tlago mo hlagela.


text:
Bophelong bjo bja ka bja go se re selo ke bone dilo tše dintši – moloki o a hwa etšwe a lokile, gwa re yo kgopo a šale a phela etšwe e le yo mobe.


text:
Le gona o se ke wa ba yo mobe kudu, goba wa ba setlaela – o tla be o hwela eng nako ya gago e sešo ya fihla?


text:
Ke mo gobotse go phetha taelo yela ya mathomo, o sa tlogele ye ya bobedi. Gomme yo a boifago Modimo o tla atlega go tšona ka dipedi.


text:
Motho yo bohlale o holega kudu ka bohlale bja gagwe go feta motse wo o holegago ka balaodi ba lesome.


text:
O se ke wa šetša se sengwe le se sengwe se se bolelwago ke batho, ka gore o ka tla wa kwa le ge mohlanka wa gago a go roga,


text:
Fela nna ke ile ka ikgafela go tseba le go nyakišiša; ka ikemišetša go tsoma bohlale le temogo, ka hwetša gore bokgopo ke botlaela, le bošilo ke bogafi.


text:
Ka lemoga ge se se fetišago lehu ka bohloko e le mosadi yo lerato la gagwe e lego moreo le moutlo, yo matsogo a gagwe nkego ditlemo. Yo a kgahlago Modimo o phonyokga mosadi yoo, modiradibe yena o a mo tanya.


text:
Mmoledi o re: Seo ke se ke se lemogilego ka go bapiša sengwe le sengwe gore ke tle ke kwešiše ka mo dilo di lego ka gona.


text:
Seo e lego kgale ke se nyaka mme ke se ka hlwago ke se hwetša sese: Gare ga batho ba sekete, monna wa nnete ke hweditše o tee; ge e le mosadi wa nnete mo gare ga bao bohle, yena ke mo hlokile.


text:
Se ke ithutilego sona fela sese: Modimo o hlodile batho ba lokile, eupša bona ba itirela mathaithai a mantši.


text:
Ke mang yo a swanago le monna yo bohlale? Yo a kgonago go hlatholla dilo yena ke mang? Bohlale bja motho bo mo ediša sefahlego, bo mo dira le gore a se šinyalale.


text:
O se potlakele go tloga go kgoši. O se ngangabale tabeng ye mpe, ka gobane kgoši e dira se e se ratago.


text:
Yo a phethago melao ya gagwe a ka se tsene mathateng; motho yo bohlale le yena o tseba nako ya gona le mokgwa.


text:
Ga go motho yo a ka thibelago lehu la gagwe, goba a diegiša letšatši la gagwe la go hwa. Ge go lwewa ga go mohlabani yo a dumeletšwego go ya gae, le modiratšekgopo a ka se phološwe ke bokgopo bja gagwe.


text:
Tšeo ka moka ke di bone ge ke ntše ke nagana ka tšohle tše di dirwago mo lefaseng, ge motho a laola yo mongwe, a mo hlakiša.


text:
Ke bone le bakgopo ba yo bolokwa mabitleng, mola baloki bona ba tloga motseng mme ba lebalwa. Seo le sona ke lefeela.


text:
Modiradibe o senya gantšintši mme a no tšwela pele le go phela, fela nna ke tseba gore ba ba theeletšago Modimo ke bona ba ba tlago phela gabotse ka baka la tlhompho ya bona.


text:
Fela yo kgopo yena di ka se mo sepelele gabotse, le bophelo bja gagwe bo ka se telefale bjalo ka moriti, ka ge a sa theeletše Modimo.


text:
Go na le se sengwe sa lefeela mo lefaseng: Nako ye nngwe moloki o hlagelwa ke se se swanetšego yo kgopo, yo kgopo a hlagelwe ke se se swanetšego moloki. Nna ke re seo le sona ke lefeela.


text:
Ka gona, ke re go botse ge batho ba ithabiša, gobane mo lefaseng ga go se sekaone go phala go ja, le go nwa, le go ithabiša. Se sona a ka se kgona ge a sa ntše a katana bophelong bjo a bo filwego ke Modimo mo lefaseng.


text:
Ka mehla ge ke be ke re ke leka go tseba bohlale le go lebelela tše batho ba di dirago mo lefaseng ba itlhokiša boroko bošego le mosegare,


text:
ke be ke bona tšohle tše Modimo a di dirago, le gore ga go yo a ka kwešišago tše di diregago mo lefaseng. Le ge motho a ka leka bjang le bjang a ka se kgone. Mohlalefi le ge a ka re o a tseba a ka se kwešiše.


text:
Tše ka moka ke di nagantšhitše kudu, gomme ka lemoga gore batho ba go loka le ba bohlale gotee le mediro ya bona ba laolwa ke Modimo. Motho ga a tsebe ge eba o tla swarwa ka lerato goba ka lehloyo. Tšohle tše di hlagelago batho


text:
ke lefeela, ka ge ka moka ba hlagelwa ke tše di swanago: moloki, yo kgopo, yo a dirago tše botse, le yo mobe, mohlweki le yo e sego mohlweki, moišasehlabelo le yo e sego moišasehlabelo. Se se hlagelago moloki le modiradibe se a mo hlagela; wa go ikana o hlagelwa ke se se hlagelago wa go šia go ikana.


text:
Yeo ke ye nngwe ya taba tše mpe tše di diregago mo lefaseng, ge bohle ba lebanwa ke tše di swanago. Le gona dipelo tša bona di dula di tletše bobe le bošilo bophelong bja bona ka moka, mme ka morago ba hwe.


text:
Fela motho ge a sa ntše a phela mo lefaseng o na le kholofelo; mpša ye e phelago e phala tau ye e hwilego.


text:
Ba ba phelago ba a tseba gore ba tlilo hwa, ba ba hwilego bona ga ba tsebe selo. Ga go moputso wo ba sa o letetšego; ba lebetšwe širešire.


text:
Lerato la bona le lehloyo la bona le mafolofolo a bona ke kgale di hwile. Ba ka se sa tsoga ba kgathile tema go tšohle tše di dirwago mo lefaseng.


text:
Ge go le bjalo, gona wena eya o itšele dijo tša gago o thabile, o inwele beine ya gago o thakgetše, gobane Modimo o šetše a kgahlilwe ke mediro ya gago.


text:
Ge o sa ntše o phela bophelo bjo bja go se re selo bjo Modimo a go filego bjona mo lefaseng, o ithabiše le mosadi wa gago yena yo o mo ratago. O ithabiše le yena bophelong bja gago ka moka bja matšatši a go se re selo, ka gobane woo ke wona moputso wa maitapišo a gago ge o sa phela mo lefaseng.


text:
Tšohle tše o ka ikhwetšago o di dira, o di dire ka mafolofolo, ka gobane kua bodulabahu o yago gona ga go na go šutha, goba go nagana, goba go tseba, goba go hlalefa.


text:
Se sengwe se ke se lemogilego mo lefaseng ke gore ba lebelo ga se bona bao ka mehla ba thopago sefoka, le bagale ga se bona bafenyi ka mehla; ba bohlale ga se bona bao ka mehla ba nago le tša go ja; lehumo ga se la ba tlhaologanyo ka mehla, le ba ba nago le tsebo ga se bona bao ka mehla ba ratwago. Sengwe le sengwe se tlela motho ka nako le sebaka sa gona.


text:
Gape motho ga a tsebe gore ya gagwe nako e tla neng. Bjalo ka ge hlapi e swarwa ka lelokwa le e ka se le phonyokgego, le nonyana e tanywa ka sefu, motho le yena o tanywa ke madimabe ge a mo wela.


text:
Se sengwe se ke se lemogilego mo lefaseng ke ka moo bohlale bo tšewago ka gona, gomme ka bona e le taba ye bohlokwa.


text:
Go kile gwa ba le motsana wo o se nago le batho ba bantši. Wa hlaselwa ke kgoši ye maatla. Ya o dikanetša, ya bopelela dintotoma tša mobu go o dikologa.


text:
Gona moo motsaneng go be go dula monna yo mongwe wa modiidi, fela e le yo bohlale. A phološa motsana woo ka bohlale bja gagwe, eupša ka morago a se sa gopolwa ke motho.


text:
Ke mo ke ilego ka bona gore bohlale bo phala maatla, le ge bohlale bja modiidi bo nyatšwa, le dipolelo tša gagwe di sa šetšwe ke motho.


text:
Go theeletša monna yo bohlale yo a bolelelago fase go phala go theeletša mmuši yo a hlabago mašata gare ga mašilo.


text:
Gape dintši tše di hwilego di bodiša senkgabose sa raditlolo, sa nkga, gomme le botlaela bjo bonyenyane bo fekeetša bohlale le tlhompho.


text:
Botlaela bja gagwe bo bonagala le ge a sepela ka tsela, mme o bontšha mang le mang gore ke setlaela.


text:
Ge mmuši wa gago a ka go galefela, o se ke wa ngala modiro, gobane go itshwara go phephiša motho diphošo tše dikgolo.


text:
Ke hlwa ke bona makgoba a sepela ka dipere, mola bakgomana bona ba sepela ka maoto mo nkego ke makgoba.


text:
Yo a remago ka selepe se se kubegilego a sa se lootše, o swanetše go ikokoropa. Gape motho o tšweletšwa ke bohlale bja gagwe.


text:
Se bolela motšhaotšhele. Ga go motho yo a tsebago tša ka moso. Kgane ke mang yo a ka botšago motho se se tlago hlaga ge a hwile?


text:
Go madimabe naga ye e bušwago ke kgoši ya mošemanyana, yeo bakgomana ba yona ba ketekago e sa le gosasa.


text:
Fela ye lehlogonolo naga ke yeo kgoši ya yona e lego kgoši ka madi, yeo bakgomana ba yona ba ketekago ka nako ye e lebanego, bao ba nwelago go itapološa, e sego go tagwa.


text:
Tlhaka ya ntlo e wela ka gare ka baka la bobodu bja mong; e nela ka baka la ge yena e le naladiarotha.


text:
O se bolele kgoši gampe, ešita le ka pelong ya gago, le mohumi o se mmolele gampe, ešita le ka phapošing ya gago ya go robala; gobane nonyana ye e fofago e ka go tšea lentšu, ramafofa a ka yo go boletša.


text:
Arolela thoto ya gago ya kgwebo mafelong a mmalwa – a ke re a mantši – ka gobane ga o tsebe madimabe ao a ka hlagago mo lefaseng.


text:
Ge maru a hlomile, a neša pula lefaseng. Sehlare ge se wetše ka thoko ye goba ka thoko yela, se rapalala moo se wetšego gona.


text:
Bjalo ka ge o sa tsebe gore bophelo bo tsena bjang ngwaneng ka popelong ya mmagwe, le modiro wa Modimo, Mohlodi wa tšohle, ga o o tsebe.


text:
Bjala peu ya gago e sa le gosasa, le mathapama o se ke wa khutša, gobane ga o tsebe ye e tlago mela, goba ge eba di tla mela gabotse ka dipedi.


text:
Ge motho a phetše mengwaga ye mentši, a a e thabele yohle, fela a gopole gore ye a sa tlilego go e fetša a hwile le yona ke ye mentši. Tšohle tše di sa tlago go hlaga ke lefeela.


text:
Wena mofsa, ipshine bofseng bja gago. Ithabiše o sa lekanetše. Dira tše o di ratago le tše di go kgahlago tše o di bonago. Fela o gopole gore Modimo o tlilo go sekišetša tšohle tše o di dirilego.


text:
Ka gona gopola Mmopi wa gago o sa le yo mofsa, go sešo gwa tla matšatši ale a mathata le mengwaga yeo ka yona o tlago re: “Ga ke ipshine ka bophelo.”


text:
Ke mohlang o tla bego o fifaletšwe ke seedi sa letšatši le sa ngwedi le sa dinaledi, gomme wa pipelwa legodimo ke maru pula e khutše.


text:
Ke mohlang matsogo a gago a o bego o itšhireletša ka ona a tlago thothomela, le maoto a gago a bjale a sa tiilego, a tlago kgopama. Meno o tla be o šaletšwe ke makatana a go se kgone go sohla dijo, le mahlo a se sa bona gabotse.


text:
Ditsebe tša gago di tla be di se sa kwa mašata a ka mokgotheng. O ka se sa kgona go kwa modumo wa tšhilo ge e šila; o tla phafoga ka nako ya ge dinonyana di thoma go lla, gomme le koša o ka se sa ekwa gabotse.


text:
O ka se rate go namela mmoto, gomme go sepela ka mokgotheng e tla ba kotsi go wena. Moriri wa gago e tla ba wo moputswa. O tla sepela ka go ikgoga. Kganyogo yohle e tla be e se sa le gona. Motho o ya bokhutšong bja gagwe bja mafelelo, mekgotheng gwa kgitlwa dillo.


text:
Ge motho a ehwa go swana le mogala wa silibera ge o kgaoga, le lebone la gauta ge le ewa le pšhatlega, goba thapo ya sediba ge e kgaoga, le kgapana ya meetse ge e pšhatlagana.


text:
Mmele wa motho o tla boela leroleng mo o tšwago gona, mme moya wa gagwe wa gomela go Modimo yo a mo filego wona.


text:
Mmoledi o be a sa nagane fela ka tša bohlale, eupša o be a ruta batho le tsebo. O be a ithuta diema mme a lebeledišiša gore di bolela nnete goba ga di bolele nnete. Le gona o ile a hlama diema tše dingwe tše dintši.


text:
Mantšu a batho ba bohlale a bjalo ka mapara a dintlha ao badiša ba gapago dikgomo ka ona, gomme diema tše di kgobokantšwego di tsenelela mogopolong wa motho go swana le dimapolo tše di kokotetšwego. Di tšwa go Modimo, yena Modiša o tee.


text:
Ngwanaka, go na le se sengwe se ke nyakago go go eletša mabapi le sona. Go ngwala dipuku ga go fele, le gona go ithuta kudu go lapiša motho.


text:
Taba ya mafelelo mo go tšohle tšeo še: Boifa Modimo, o phethe melao ya gagwe, ka gobane seo se ama batho ka moka.


text:
Modimo o tlilo sekišetša batho tšohle tše ba tla bego ba di dirile, tša go loka le tša go se loke, ešita le tše ba di dirago ka sephiring.


text:
Senkgabose sa gago se a ratega; wena o senkgabose se se tšhologilego. Ke ka baka leo o ratwago ke makgarebe.


text:
Ntšee, re kitime mmogo. Kgoši, nkiše ka diphapošing tša gago. A re hlalale re thabe mmogo, re rete rato la gago go phala beine. Ga go makatše ge o ratwa ke makgarebe ohle!


text:
Lena makgarebe a Jerusalema, nna le ge ke fifaditšwe ke letšatši ke botse; ke fifetše wa mešaša ya Kedara, eupša ke botse wa diširo tša ga Solomone.


text:
Se nkgeruleleng go fifala ga ka ge ke fifaditšwe ke letšatši. Dikgaetšedi tša ka di be di dula di nkgalefetše, di ntlhokomediša dirapa tša merara, mme nako ya go hlokomela sa ka serapa, ke ra nako ya go itlhokomela, nnamong, ke e hloka.


text:
Mpotše, hle, wena ke go ratago ratirati, mo o fudišago dihuswane tša gago, mo o di robatšago gona mosegare. Ke reng ke swanetše go ebela le mehlape ya badiša ba bangwe ke go nyaka?


text:
Ge o sa go tsebe, wena wa go phala basadi bohle ka botse, sepela o latele dihuswane; diša dihuswanyana tša gago merakeng ya badiša.


text:
Wena, moratiwa, go nna o etša pere ya tshadi ge e kitimiša dipere tša dipoo madi, dipere tša dikoloi tša Farao tša ntwa.


text:
Moratiwa wa ka gare ga masogana o etša moapola gare ga mehlare ya sethokgwa. Ke ipshina ka go dula moriting wa mohlare wo, le dikenywa tša wona di a ntsefela.


text:
Nkaneleng ka ditshephe le dikgama, lena makgarebe a Jerusalema, gore le ka se re tutuetše go ratana – rena re tla ratana ka borena.


text:
Theeletšang! Ke kwa lentšu la moratiwa wa ka. Šolee! O tla a taboga kua dithabeng, a tshela le mebotong!


text:
Moratiwa wa ka nke ke tshephe, o swana le kgamana. Šolee! O eme ka morago ga morako. O hlodimela ka lefasetere, o leka go lebelela ka seširo.


text:
Mago a thoma go butšwa; matšoba a merara a nkgiša moya bose. Emelela, hle, moratiwa; masebotsana wa ka, etla.


text:
O swana le leeba le le khutago ka mphatšeng. Nke ke bone sebopego sa gago se sebotsana, ke kwe lentšwana la gago le lebosana.


text:
Re tanyetšeng diphukubje, diphukubjana tšela di re senyetšago dirapa tša merara, gobane merara ya rena e thuntše.


text:
go fihlela phefšana ya masa e foka, mme leswiswi le apoga. Boa, moratiwa wa ka, o etše tshephe, o swane le kgamana dithabeng tša maswika a magolo.


text:
Ke lora ke tsoga borokong ke thetha le motse, ke ralala le mekgotha le mapatlelo, ke nyaka yo ke mo ratago; ke mo nyaka, fela ke sa mmone.


text:
Baleti ba motse ba ba sepelago le wona ba gahlana le nna. Ka ba botšiša ka re: “Na ga se la bona moratiwa wa ka?”


text:
Ge ke seno tloga go bona ka mo hwetša. Ka mo swara ka se mo lese, go fihlela ke mo iša go mma ka ntlong, ka phapošing ya yo a mpelegego.


text:
Nkaneleng ka ditshephe le dikgama, lena basadi ba Jerusalema, gore le ka se re tutuetše go ratana – rena re tla ratana ka borena.


text:
Ke eng sela se tšwago lešokeng nke ke mokubega wa muši, se nkgago bose bja mira le bja seorelo, le bja dinkgabose tša mehutahuta tša go rekišwa ke babapatši?


text:
Ke Solomone o tla a rwelwe ka setulo sa gagwe sa bogoši; bahlabani ba masometshela ke bona baleti ba gagwe, ke ba bangwe ba bagalegale mo Israele.


text:
Bohle ke bakgoni ba tšhoša; ke batsebi ba ntwa. Mongwe le mongwe o itlhamile ka tšhoša, ba itokišeditše go lwantšha bahlasedi ba bošego.


text:
Kgoši Solomone o rwelwe ka setulo sa gagwe sa bogoši se a laetšego gore a se direlwe ka dikota tša sethokgwa sa Lebanone.


text:
Dikota tša go thekga tlhaka ya sona di manegilwe ka silibera; boithekgo bja sona bo manegilwe ka gauta; mosamelo wa sona o apešitšwe lešela la bohwibidu bja moretele. Bokagare bja sona bo kgabišitšwe gabotse ke makgarebe a Jerusalema, e le sešupo sa lerato la bona.


text:
Lena basadi ba Sione, etlang le bone Kgoši Solomone. O rwele mphapahlogo wo a o rwešitšwego ke mmagwe tšatšing lela a nyala, mohlang wola a nyakaletše.


text:
Na o botse bjang, moratiwa, o botse bjang! Mahlo a gago ga se ka go taga ka lešireng la gago, a etša a leeba! Moriri wa gago o tlolatlola bjalo ka mohlape wa dipudi ge o theoga thabeng ya Gileade.


text:
Meno a gago a šweufetše bjalo ka dinku tše di sa tšogo kotwa tša hlapišwa. A bapetše ka go lekanela, ga go le le kgolegilego.


text:
Dipounama tša gago di swana le thapo ye khwibidu; molomo wa gago ga se ka botse. Dithama tša gago ka lešireng di swana le bokagare bja garenate.


text:
Molala wa gago nke ke tora ya Dafida ye e agilwego ka go hlatlaganya maswika; pheta ya gago e etša dikotse tše sekete tše di leketlago toreng yeo, e le tša bagale.


text:
Ke tla dula thabeng ya mira, gona mmotong wa seorelo, go fihlela phefšana ya masa e foka, le leswiswi le apoga.


text:
A re tloge mo dithabeng tša Lebanone, hle, mmeeletšwa wa ka; a re tloge mo Lebanone. Theoga ntlhoreng ya thaba ya Amana, ntlhoreng ya Senire le ya Hermone, matšabeng a ditau, thabeng tša dinkwe.


text:
O nkutswitše pelo, moratiwa, mmeeletšwa wa ka, o nkutswitše pelo ka go nkgadima, le ka pheta e tee ya moruka wa gago.


text:
Lerato la gago le nkgahla kudu, moratiwa, mmeeletšwa wa ka. Lerato la gago le phala beine ka bose; monkgo wa senkgabose sa gago o phala wa ditlolo tšohle.


text:
Mmeeletšwa wa ka, dipounama tša gago di rotha todi; leleme la gago nke ke todi le maswi. Diaparo tša gago di nkga bose wa dimela tša Lebanone.


text:
Moratiwa, mmeeletšwa wa ka, ke serapana se se tswaletšwego, ke serapana sa legora, mothopo wo o ageleditšwego.


text:
Mahlogedi a gago nke tšhemo ya megarenate ye e enywago dikenywa tše dibosebose. Hena le narete di mela gona,


text:
le safrone le kalamose le sinamone, le dimela tša mehutahuta tša diorelo, le tša mira le tša dikgopha, le tše dingwe tša go dira ditlolo tše dibotse kudu.


text:
Wena o mothopo wa go nošetša dirapa, o sediba sa meetse a a elago, o moela wo o phororago thabeng tša Lebanone.


text:
Tsoga, wena phefo ya leboa! Etla, wena phefo ya borwa! Fokang ka serapaneng sa ka, le phatlalatše monkgo wa sona wo mobose. Moratiwa wa ka a a tle ka serapaneng sa gagwe, a je dikenywa tše dibosebose.


text:
Ke tlile serapaneng sa ka, moratiwa, mmeeletšwa wa ka. Ke kga mira wa ka le dinoko; ke ja mamapo le todi ya ka; ke nwa beine ya ka le maswi. Ejang, bagwera, le nweng, le phonkgele maratong!


text:
Le ge ke be ke robetše pelo yona e be e hlobaela, ka kwa moratiwa a kokota. Mpulele, moratiwa, leebana la ka, wena wa lebopo le le se nago bosodi. Hlogo ya ka e wetšwe ke phoka, le leetse la ka le boeditšwe ke monola wa bošego.


text:
Ke šetše ke apotše; o ra gore ke boele ke apare? Ke šetše ke hlapile maoto; o ra gore ke a tšhilafatše gape?


text:
Ka tsoga ke re ke yo mmulela. Diatla tša ka tša rotha mira, wa elela menwaneng, o etšwa mokgokong wa sekgonyo sa lebati.


text:
Ka bulela moratiwa wa ka, fela ya ba o tlogile, o ile. Ke be ke mo thabetše mola a bolela. Ka yo mo nyaka, fela ka mo hloka; ka mmitša, a se nkarabe.


text:
Ka bonwa ke baleti ba motse ge ba o potologa; ba nkeketa ba nkgobatša; baleti bao ba morako ba nkamoga tšajana ya ka.


text:
Lena basadi ba Jerusalema, nkaneleng gore ge le ka bona moratiwa wa ka, le tla mmotša gore ke lwatšwa ke lerato.


text:
Na moratiwa wa gago o phala bangwe ka eng, wena wa go phala basadi bohle ka botse? Moratiwa wa gago o phala bangwe ka eng, ge o re re go anele bjalo?


text:
Sefahlego sa gagwe ke sa mmala wa mphiri, se boreledi; moriri wa gagwe ke leetse, wa boso bja legokobu.


text:
Mahlo a gagwe a taga bjalo ka a maeba dinokaneng tše di elago, maeba a a hlapišwago ka lebese a eme kgauswi le mothopo wa meetse a mantši.


text:
Dithama tša gagwe di nkga bose bjalo ka serapa sa dinoko. Dipounama tša gagwe nke ke matšoba, di rotha mira.


text:
Matsogo a gagwe a bopegile, o apere maseka a a kgabišitšwego ka magakabje. Mmele wa gagwe o botse boka nakatlou ye e tlokilwego ka mabenyabje.


text:
Maoto a gagwe ke dikokwane tša mmabole tše di hlometšwego mekotianeng ya gauta ye e sego ya tswakwa. O bopegile wa dithaba tša Lebanone tša mesedere ye e letlilego.


text:
Molomo wa gagwe o ntsefela kudu ge ke mo atla, gomme tšohle tša gagwe di a dumiša. Lena makgarebe a Jerusalema, moratiwa wa ka, yena mogwera wa ka, o bjalo.


text:
Hee, wena wa go phala basadi bohle ka botse, moratiwa wa gago o ile kae? Re botše tsela ye a tšerego ka yona, gore re tle re go nyakiše yena.


text:
Moratiwa wa ka o ile serapeng sa gagwe moo go nago le dimelana tša dinoko, go ya go thaba gona le go kga matšoba.


text:
Hee, moratiwa, o botse bjalo ka motse wa Tirtsa, o botse go etša wa Jerusalema, wa go gakgamatša boka madira a a swerego difoka.


text:
Tlogela go ntebelela, gobane o a nkgakantšha. Moriri wa gago o tlolatlola bjalo ka mohlape wa dipudi ge o theoga thabeng ya Gileade.


text:
Meno a gago a šweufetše bjalo ka dinku tša ditshadi tše di sa tšogo hlapišwa. Ka moka a bapetše ka go lekanela, ga go le le kgolegilego.


text:
Le ge bahumagadi ba kgoši e le ba masometshela, metlabo e le ye masomeseswai, mathari e le a a sa balwego,


text:
nna wa ka ke o tee; ke yena leebana la ka, yena wa lebopo le le se nago bosodi. Ke morwedi a le tee wa mmagwe, ke yena mmamoratwe wa mmagwe. Mathari ge a mmona a re ke yo lehlogonolo, bahumagadi le metlabo ya kgoši ba a mo reta.


text:
Ke mang yo wa go tšwelela bjalo ka masa? O botse go swana le ngwedi, o taga go etša letšatši, o gakgamatša boka madira a a swerego difoka.


text:
Ke theogetše mono serapeng sa mehlare ya dikoko, ka tlo bona mahlogedi ka moeding, ka tlo bona ge merara e khukhuša, le megarenate ge e thunya.


text:
Retologa, retologa, kgarebe ya Shulamo, retologa, retologa, gore re go bogele! Le reng le nyaka go mpogela ke bina ka gare ga melokoloko ye mebedi ya dibini?


text:
Wena kgarebe la mošate, nao tša gago ga se ka botse ge o apere dieta, le matheka a gago a botse boka lebenyabje le le dirilwego ke sethakga.


text:
Mokhubo wa gago e dio ba sebjana sa nkgokolwana se se sa kgarihlwego beine ya leno. Mpana ya gago nke mokgobo wa mabele wo o dikaneditšwego ke matšoba.


text:
Molala wa gago e dio ba tora ya nakatlou. Mahlo a gago a etša megobe ya motse wa Heshbone, ya kgauswi ga lesoro la Bate-Rabime. Nko ya gago nke tora ye e lego godimo ga Lebanone, ye e lebanego le Damaskose.


text:
Hlogo ya gago e leletše go etša thaba ya Karmele. Leetse la gago le tsetsema bjalo ka lešela la bohwibidu bja moretele; botse bja lona bo goka kgoši.


text:
Ke ile ka gopola gore ke namele mopalema woo ke sware dintšhuhlana tšeo. Matswele a gago go nna a a be bjalo ka dintšhuhlana tša diterebe, lehema la gago e be monkgo wo mobose wa diapola,


text:
gomme molomo wa gago e be beine ye bosebose. Beine yeo e ele bosele e etšwa dipounameng tša ka le menong, e elele go moratiwa wa ka.


text:
Re tsogele dirapeng tša merara, re yo bona ge merara e khukhuša, goba e paleša, le ge megarenate e thunya. Ke gona mo ke tlago go bontšha gore ke a go rata.


text:
Go kwagala monkgo wa dikenywa tša moratišo, le dikenywa tše dibosebose, tša mongwaga le tša ngwagola, di mo kgauswi le ga gešo. Ke go beetše tšona, moratiwa.


text:
Nke nkabe o le kgaetšedi ya ka ye e nyantšego letswele la mma. Gona ke be nka re ge ke kopana nago, ka go atla mme ka se solwe ke motho.


text:
Ke be ke tla go iša lapeng la mma, mo o bego o tla nthuta tša lerato. Ke be ke tla go fa beine ya leno, le matutu a digarenate tša ka, gore o nwe.


text:
Nkaneleng, lena makgarebe a Jerusalema, gore le ka se re tutuetše go ratana – rena re tla ratana ka borena.


text:
Ke mang yo wa go tšwa lešokeng a ithekgile ka moratiwa wa gagwe? Ke go tsošitše o le ka fase ga moapola moo mmago, yena motswadi wa gago, a ilego a thoma go šokwa a le gona.


text:
Nkapare molaleng goba monwaneng bjalo ka papetlana ya go šupetša gore ke wa gago, gobane lerato le ne maatla, le etša lehu; tumo ga e ne kwelobohloko, e swana le bodulabahu. Lerato ke mollo wo o laumago kgabo, le tuka bjalo ka mollo wo o galefilego.


text:
Maphaaphaa a meetse a ka se le time, le tšona dinoka di ka se le tšee. Le ge motho a ka re o le reka ka mahumo ohle a gagwe, o tla nyatšwa kudu.


text:
Ge a ka ikageletša ka morako, re tla o hlomela sekgabiso sa silibera; eupša ge a ka etša lesoro le le ahlamego, re tla le pheka ka diphaphathi tša mesedere.


text:
Nna ke morako, matswele a ka ke ditora tša wona; ka gona moratiwa wa ka o mpona ke le wa go mo kgotsofatša.


text:
Solomone o be a na le serapa sa merara kua Baale-Hamone. A se hirišetša bahlokomedi, mohiri ka hlogwana a lefa papetlana tše sekete tša silibera, a lefela tše a di bunnego.


text:
Serapa sa ka, sa ka tiitii, se re nna wee! Wena, Solomone, o ka no itshwarela dipapetlana tšeo tša gago tše sekete, le bahlokomedi ba itshwarela tša bona tše makgolo a mabedi.


text:
Pukung ye go hwetšwa melaetša ye Modimo a ilego a e botša Jesaya, morwa wa Amotse, mabapi le Juda le Jerusalema mehleng ya Usia, Jotamo, Ahase le Hiskia, magoši a Juda.


text:
Morena o rile: “Lena magodimo, theeletšang, lena mafase, hlwayang tsebe! Ke fepile bana ka ba godiša, eupša bjale bona ba ntsogetše maatla.


text:
Dikgomo di tseba mong wa tšona, le dipokolo di tseba moo mong wa tšona a di fudišago gona. Eupša Baisraele bona ga ba ntsebe, setšhaba sa ka ga se kwešiše selo!”


text:
Jonna, morafe wo mobe, setšhaba se se imelwago ke dibe tša sona, moloko wo o dirago tše mpe le tša bokgopo! Le tlogetše Morena, le nyaditše Modimo yo mokgethwa wa Israele, la mo furalela.


text:
Le reng le fela le ngangabetše? Na le sa nyaka go bethwa kae? Ga ke re dihlogo tša lena ke dintho fela, le mebele ya lena e a fokola?


text:
Go tloga ka monwana wa leoto go fihla hlogong ga go mo go rego tswee. Mebele ya lena e tletše megogoma, matetelo, le dintho tše di sa tšwago madi. Dintho tša lena ga se tša hlatswiswa goba tša tlengwa. Ga se tša tlotšwa ka makhura.


text:
Naga ya lena e fetošitšwe lešoka, le metse e tšhumilwe thokgethokge. Mašemo a lena a sentšwe ke bašele lena le ba lebeletše, gomme ba fediša se sengwe le se sengwe.


text:
Motse wa Jerusalema o šetše o nnoši, o bjalo ka motse wo o dikaneditšwego ke manaba; o a tekateka, o etša mošašana wa mohlapetši ka serapeng sa merara, goba mohlahlana wa moleti wa bošego ka tšhemong ya magapu.


text:
Ge nkabe Morena Ramaatlaohle a se re šadišetše mašaledi a se makae, re ka be re fedišitšwe bjalo ka Sodoma le Gomora.


text:
Jerusalema, babuši ba gago le setšhaba sa gago ba swana le bale ba Sodoma le ba Gomora. Wena o theeletše se Morena a go botšago sona, o ele hloko se Modimo wa rena a go rutago sona.


text:
Morena o re: “Dihlabelo ka moka tše le ntirelago tšona ga se selo! Dihlabelo tša go tšhungwa ka moka tše le di dirago ka dikgapa le ka makhura a dikgomo tša lena tše le di nontšhitšego di ntenne. Madi a dipoo le a dikgapana le a diphooko tša lena ga a nthabiše.


text:
Ke mang a le kgopetšego go ntlišetša dihlabelo tše ge le etla go nkhunamela? Le kgopetšwe ke mang go gatagata ka Tempeleng ya ka?


text:
Le se sa ntlišetša dikabelo tše tša go se be le mohola! Monkgo wa diorelo tše le di tšhumago o a ntšhišimiša. Menyanya ya lena ya Lebalana le Disabatha tša lena le dipitšo tša lena tša diphuthego ga ke di kgotlelele; dikopano tšeo di senywa ke dibe tša lena.


text:
Ke hloile Menyanya ya lena ya Lebalana le menyanya ya lena ye mengwe; ke morwalo wo o nkimelago gomme o ntapišitše.


text:
“Ge le emiša matsogo le rapela ke tla ikhupetša mahlo. Le ge le ka rapela bjang le bjang nka se le theeletše, ka gore diatla tša lena di tletše madi.


text:
le ithuteng go dira tše di botse. Dirang tše di lokilego, solang bao ba gatelelago ba bangwe, thušang ditšhuana ge di tlile tshekong, le emelele bahlologadi.”


text:
Morena o re: “Bjale etlang re sekišaneng molato wa lena. Le ge le hwibitše perr ka dibe tša lena, le tla šweufala twaa! Le ge le re hwibii, le tla šweufala pšoo!


text:
Eupša ge le ka gana, la fela le ntsogetše maatla, gona ke lena le tlago lewa ke tšhoša, ka gobane go boletše nna, Morena.”


text:
Joo, motse wola o bego o botega bjale o fetogile sefebe! Pele e be e le motse wa toka; go wona go be go letše boloki. Eupša bjale o tletše babolai fela.


text:
Jerusalema, o kile wa ba bjalo ka silibera, eupša bjale o manyedi; o be o swana le bjala bjo bogale, eupša bjale o tšhetšwe meetse.


text:
Baetapele ba gago ke batsošameferefere le bagwera ba mahodu; ka moka ga bona ba gabile tsogolekobong gomme ba ithatela fela dimpho. Ga ba rerelele ditšhuana tshekong goba ba theeletša ge bahlologadi ba bega melato ya bona.


text:
Bjale ge, theeletšang se Morena Ramaatlaohle, Mong wa lena, Modimo yo maatla wa Israele, a se bolelago: “Ke tla tshwela kgalefo ya ka godimo ga bao ba ntshwenyago, ka itefeletša ka lena manaba a ka.


text:
Ke tla le beela babuši bjalo ka pele, ka le fa baeletši bjalo ka mathomong. Ke gona Jerusalema e tlago bitšwa motse wa toka, felo ga potego.”


text:
Jerusalema e tla phološwa ka go otlwa, gomme bao ba sokologelago go Morena bona ba tla phološwa ka toka ya Morena.


text:
Eupša ba ba mo tsogelago maatla le badiradibe o tla ba pšhatlaganya mmogo; o tla bolaya yo mongwe le yo mongwe yo a mo hlanamelago.


text:
Le tla lewa ke dihlong ka ge le kile la rapela mehlare, la gagabiša mahlo ka baka la dirapa tše le bego le di khunamela go na le gore le khunamele nna.


text:
Bjalo ka ge mooko o tšhungwa ke tlhase, dinatla le tšona di tla fedišwa ke mediro ya tšona ye mebe, gwa se be le motho yo a timago mollo woo.


text:
Nako e etla yeo ka yona thaba ye Tempele e agilwego godimo ga yona e tla bago ye e phagamego go feta dithaba ka moka, ya okamela meboto yohle. Ditšhaba ka moka di tla e kgeregela,


text:
gomme merafe ye mentši ya re: “A re rotogeleng thabeng ya Morena re yeng Tempeleng ya Modimo wa Israele. O tla re ruta tše a nyakago re di dira; ra phela ka moo a nyakago ka gona, gobane Morena o ruta a le Sione, o bolela a le Jerusalema.”


text:
O tla ahlola ditšhaba, a kgaola ditshele merafeng ye mentši. Batho ba tla kgatla ditšhoša ya ba megoma, gomme marumo ya ba ditsedi. Ditšhaba di ka se sa lwa, di ka se sa ithuta go lwa.


text:
Joo, Modimo, o lahlile setšhaba sa gago, ditlogolo tša Jakobo! Naga e tletše bodupe bja bohlabela le malopo a go swana le a Bafilista. Nageng ka moka go agile bafaladi.


text:
Naga e tletše silibera le gauta, gomme mahumo a Juda ga a fele. E tletše dipere, gomme dikoloi tša bona tša ntwa ke tše dintšintši.


text:
Lena batho, tšhabelang ka maweng, khutang ka meleteng le tšhabeng kgalefo ya Morena le letago la gagwe le le fahlago!


text:
Letšatši le etla leo ka lona boikgogomošo bja motho bo tlago fedišwa, le boikgantšho bja gagwe bja kokobetšwa. Mohlang woo go tla godišwa Morena fela.


text:
Ka tšatši leo Morena Ramaatlaohle o tla kokobetša bohle ba maemo, bohle ba go ikgogomoša le ba go ikgantšha.


text:
O tla fediša mesedere ka moka ye metelele ya go letla ya Lebanone, le meeike yohle nageng ya Bashane.


text:
Boikgogomošo bja motho bo tla fedišwa, boikgantšho bja gagwe bo tla kokobetšwa. Medimo e tla timelela sa ruri, gomme gwa godišwa Morena fela tšatši leo.


text:
Batho ba tla tsena ka maweng le ka meleteng ba tšhaba kgalefo ya Morena le letago la gagwe le le fahlago, ge a etla go šikinya lefase.


text:
Ge letšatši leo le fihla, ba tla lahla medimo ya gauta le ya silibera ye ba itiretšego yona, gomme ba e tlogelela dirunya le bomankgagane.


text:
Ge Morena a tliša tšhikinyego ya lefase, batho ba tla tšhabela ka maweng le ka dimphatšeng ba tšhaba kgalefo ya gagwe le letago la gagwe le le fahlago.


text:
Bjale tsebang gore Mong wa lena, yena Morena Ramaatlaohle, o kgauswi le go amoga badudi ba Jerusalema le ba Juda batho bohle ba ba ba botilego, le dilo tšohle tše ba ikantšego tšona. O tlilo ba amoga meetse le dijo ka moka,


text:
balaodi ba madira le baetapele ba setšhaba, baeletši le bakgoni ba mediro ya diatla, le boramaselamose ba bagolo.


text:
Setšhaba se tla phenkgišana, motho a bakišana le wa gabo. Bafsa ba tla nyatša ba bagolo go bona, gomme ba e sego selo ba tla nyatša bahlomphegi.


text:
Nako e etla yeo ka yona motho a tlago swara morwarragwe a re: “Wena seaparo o na le sona, ka gona eba moetapele wa rena mo mabakeng a mabe a.”


text:
Eupša yena o tla hlaboša lentšu a re: “Aowaowaa, nna nka se kgone go le hlokomela. Le nna ka ga ka ga ke ne dijo le diaparo. Le se ntire moetapele wa lena!”


text:
Ee, Jerusalema e a tekateka, Juda e a wa, ka gobane setšhaba se tsogetše Morena maatla ka mantšu le ka ditiro yena a se lebeletše.


text:
Morena o tla ba bona molato ka ge ba be ba kgetholla batho tshekong. Ba dira dibe pepeneneng bjalo ka batho ba Sodoma. Ba lahlegile; ba ikgogoletše magala hlogong.


text:
Baadimiši ba ditšhelete ba amoga setšhaba sa ka dilo ka moka, batho ba ba nyakago mašokotšo a mantšintši ba gatelela batho ba ka. Lena setšhaba sa ka, baetapele ba lena ba a le timetša, ba le rarakanyetša ditsela.


text:
Morena o thoma go ahlola bagolo le baetapele ba setšhaba. O ba bona molato o re: “Le hutše dirapa tša merara, gomme tše le di amogilego badiidi di ka malapeng a lena.


text:
Le reng le gatelela setšhaba sa ka, le hula badiidi? Go bolela nna, Mong wa lena, Morena Ramaatlaohle.”


text:
Morena o rile: “Ke tlilo otla basadi ba Jerusalema ka gobane ba a ikgantšha, ba sepela ba šinyaletše. Ba goketša banna, ba sepela ba ipona ba letša maseka a maoto. Nna, Morena, ke tla ba boola dihlogo ba šala ba se ne moriri.”


text:
Letšatši le etla leo ka lona Morena a tlago apola basadi ba Jerusalema tšohle tše ba ikgabišago ka tšona – maseka a maoto, mefapahlogo, dipheta tša melala,


text:
Bakeng sa go nkga bose ba tla nkga lefetla; bakeng sa mapanta ba tla ipofa ka dithapo; bakeng sa leetse ba tla tšwa mafatla; bakeng sa diaparo tše boleta ba tla apara tša go ba gohla tša go ilela, mme bakeng sa go ba ba babotse ba tla ba le mabadi a bokgoba.


text:
Dikgoro tša motse di tla golola tša ilela, mme motse ka bowona wa swana le mosadi yo a pharamego fase a tlogetšwe ke batho ka moka.


text:
Ge nako yeo e fihla, basadi ba ba šupago ba tla swara monna o tee ba re: “Re tla iphepa ra ikapeša, fela re dumelele gore re re o monna wa rena, gore re ikhutše kgobogo ya ge re se ra nyalwa.”


text:
Nako e etla yeo ka yona tšohle tše Morena a di medišitšego nageng di tlago gola ya ba tše dibotse. Mašaledi a Israele ka moka a tla thaba a ikgodiša ka dibjalo tše di kgahlišago tša mašemo a ona.


text:
Mang le mang yo e lego lešaledi Sione, a šetšego Jerusalema, yo Modimo a mo kgethilego gore a phologe, o tla bitšwa yo mokgethwa.


text:
Morena o tla ahlola setšhaba, gomme a se hlwekiša ka moya wa gagwe wo o tšhumago, a hlatswa Jerusalema ditšhila le madi a a se nago molato ao a ilego a tšhollwa fao.


text:
Ke gona Morena a tlago hloma leru mosegare, le muši le seetša sa mollo wo o laumago bošego godimo ga thaba ya Sione le godimo ga mafelo ao batho ba kgobokanago go ona.


text:
Letago la Morena le tla šireletša motse wohle. E tla ba moriti wa motse ge letšatši le fiša, gomme la o dira felo mo go bolokegilego, mo go tšhabelwago ledimo le pula.


text:
Anke ke opele kopelo mabapi le yo ke mo ratago, kopelo ya yo ke mo ratago malebana le serapa sa gagwe sa merara: O be a na le serapa sa merara mmotong wa mobu wo nonnego.


text:
A lema serapa, a epolla maswika; a bjala merara ye mebotse. A aga tora gare go se hlapetša, a epa le bopitlelo bja diterebe. A fišegela gore serapa se enywe diterebe tše dibotse, eupša sona sa enywa diterebe tša go bola.


text:
Bjale yo ke mo ratago o re: “Lena badudi ba Jerusalema le lena batho ba Juda, nke le nkahloleng, le ahloleng le serapa sa ka sa merara.


text:
Kgane go sa na le se sengwe se ke sego ka se direla serapa sa ka? Bjale ke ka baka lang se entšwe diterebe tša go bola, ya se be tše dibotse bjalo ka ge ke be ke fišegela?


text:
“Bjale ke le botša se ke tlago se dira serapa se sa ka: Ke tla hlahlamolla legora la sona ka le tšhuma, ka kgereša morako wa sona gomme ka se lesa se gatakelwa.


text:
Ke tla se ngala, nka se kgothe merara goba ka e hlagolela, gomme mehlašana ya meetlwa le mabjang di tla mela go sona. Ke tla laela maru gore a se ke a se nešetša pula.”


text:
Serapa se sa merara sa Morena Ramaatlaohle ke setšhaba sa Israele; merara ye a e bjetšego gore se tle se mo kgahle ke batho ba Juda. O be a fišegela gore ba dire toka, eupša bona ba dira tša go se loke. O be a holofetše gore ba tla dira boloki, eupša bonang, bao ba dirilwego go se loke ba tsošitše sello.


text:
Le lahlegile, lena le ikokeletšago dintlo, la ikokeletša le mašemo go fihlela go se sa na le mo go šetšego, mme naga ka moka e le ya lena le le noši.


text:
Ke kwele Morena Ramaatlaohle a ena a re: “Dintlo tšeo tše dintši tše dikgolo tše dibotse e tla ba marope a a rego hoo.


text:
Ditemeng tša matšatši a lesome tša serapa sa merara go tla ntšhwa moruswi o tee fela wa beine. Mokotla wa peu o tla ntšha ntlatlana e tee fela ya mabele.”


text:
Menyanyeng ya lena go letšwa dikgapa le diharepa le meropana le dinaka; beine yona le nayo, eupša mošomo wa Morena wona ga le o šetše, modiro wa gagwe ga le o hlokomele.


text:
Ka baka leo, ka gobane setšhaba sa ka ga se nyake go ntseba, se tla išwa bothopša. Baetapele ba lena ba tla hwa ka tlala, gomme bathofela bona ba hwa ka lenyora.


text:
Bodulabahu bo nyaka go ba kwametša, bo ahlamišitše legano go feta tekanyo. Bo kwametša bakgomana ba motse wa Jerusalema le lešaba la wona le le tladitšego lešata.


text:
Morena Ramaatlaohle o laetša bogolo bja gagwe ka go dira toka, gomme o bontšha gore ke yo mokgethwa ka go ahlola ka tshwanelo.


text:
Dikwanyana di tla fula maropeng a metse go no swana le ge di fula nageng, mme le diputšane tša go nona tša iphulela moo.


text:
Le lahlegile, lena le itlemagantšego le bobe ka boradia bja lena, lena le kgomaganego le dibe tša lena bjalo ka kgomo ye e gogago koloi.


text:
Le re: “Morena a a phakiše a dire ka pela se a nyakago go se dira, re se bone. Modimo yo mokgethwa wa Israele a a phethe ka pela se a ikemišeditšego sona, re se tsebe.”


text:
Go madimabe lena le rego bobe ke botse, mme botse ke bobe. Le fetoša leswiswi seetša, seetša la se fetoša leswiswi. Le dira se se babago se sebose, mme se sebose la se dira se se babago.


text:
Eupša le lokolla motho yo a nago le molato ka tsogolekobong, mme yo a se nago molato la mo tima ditshwanelo tša gagwe.


text:
Bjalo ka ge mollo o fiša dikutwana tša mahlaka mme hlaga e lorela kgabong, le tla fedišwa taa go swana le medu ye e bodilego le matšoba a a omeletšego mme a tšewago ke phefo. Tšeo di tla direga ka gobane le lahlile melao ya Morena Ramaatlaohle, le nyaditše tše Modimo yo mokgethwa wa Israele a re rutilego tšona.


text:
Ka gona Morena o ile a galefela setšhaba sa gagwe, gomme a emiša letsogo a se otla. Dithaba di ile tša šikinyega, ditopo le tšona tša tlogelwa mekgotheng bjalo ka ditlakala. Le ge go le bjalo kgalefo ya Morena ga se ya okobala, eupša letsogo la gagwe o sa le emišeditše go otla.


text:
Morena o hlomile sefoka o bitša setšhaba sa kgole. O se bitša ka molodi gore se tle se etšwa magomong a lefase. Gomme šebao, ba tla ba kitima ka lebelo!


text:
Ga go yo a lapilego, ga go yo a thetšwago. Ga ba potume, ga ba swarwe ke boroko. Ga go yo a sego a tiiša lepanta, ga go yo a kgaogetšwego ke lerala la dieta.


text:
Mesebe ya bona ke ye bogale, le mara a bona a ngangegile. Ditlhako tša dipere tša bona ke tše thata boka leswika, le maotwana a dikoloi tša bona tša ntwa a thwethwa ka lebelo bjalo ka sesesedi.


text:
Ba rora bjalo ka ditau, ba bopa boka ditawana tše di bolailego phoofolo ge di e gogagogela mo go sego yo a ka di amogago yona.


text:
Mohlang woo ba tla rorela Israele bjalo ka lewatle. Bonang, naga ke leswiswi le masetlapelo fela! Seetša se fifatšwa ke maru a maso.


text:
Ka ngwaga wo Kgoši Usia a hlokafetšego ka wona ke ile ka bona Morena a dutše setulong sa bogoši se se phagamego kudu, morumo wa seaparo sa gagwe o tletše Tempele.


text:
Mo a bego a dutše gona go be go eme barongwa ba ba laumago kgabo, yo mongwe le yo mongwe wa bona a na le diphego tše di selelago. Ka tše pedi a ikhurumeditše sefahlego, ka tše pedi maoto, gomme tše dingwe tše pedi e le tša go fofa.


text:
Ba be ba goeletšana ba re: “Yo mokgethwa, yo mokgethwa, yo mokgethwa ke Morena Ramaatlaohle! Letago la gagwe le tletše lefase!”


text:
Ke moka ka re: “Joo, nna ngwana wa batho! Ke lahlegile ka ge ka mehla tše ke di bolelago e le sebe, le gona ke dula le batho bao tše ba di bolelago e lego sebe; gomme bjale ke bone Kgoši, Morena Ramaatlaohle, ka mahlo a ka!”


text:
Ke ge yo mongwe wa barongwa bao a fofela go nna, a swere legala le a le tšerego aletareng ka sepatišo.


text:
A nkgoma molomo ka lona a re: “Legala le le go kgwathile melomo, ka gona ga o sa na le molato, o swaretšwe dibe.”


text:
Ke moka ka kwa Morena a re: “Nka roma mang? Motseta wa rena e tla ba mang?” Ka fetola ka re: “Nna nka ya! Roma nna!”


text:
Ka gona a nthoma gore ke yo botša setšhaba ke re: “Go kwa le tla kwa, eupša le ka se kwešiše. Go bona le tla bona, eupša le ka se hlaologanye.”


text:
Ya ba o re go nna: “Retetša setšhaba se dipelo, o se thibe ditsebe, o se foufatše, gore se se kgone go bona le go kwa le go kwešiša, gore ba se sokologele go nna gomme ba fodišwa.”


text:
Ka mmotšiša ka re: “Morena, na ba tla ba ka mokgwa wo go fihlela neng?” Yena a mphetola a re: “Go fihlela metse e thubilwe, e se na le motho, dintlo di se ne batho, naga e fetogile lešoka;


text:
Le ge mo nageng go ka šala motho o tee mo go ba lesome, le yena o tla bolawa; o tla swana le kutu ya moeike goba mohlare wo mongwe wo mogolo wo o remilwego.” Kutu yeo e emela go thoma ka lefsa ga setšhaba sa Modimo.


text:
Mehleng ya ge Kgoši Ahase, morwa wa Jotamo le setlogolo sa Usia, a buša naga ya Juda, go ile gwa tsoga ntwa. Retsine, kgoši ya Siria, gotee le Pekage, morwa wa Remalia, kgoši ya Israele, ba ile ba hlasela motse wa Jerusalema, fela ba palelwa ke go o thopa.


text:
Ge kgoši ya Juda a ekwa gore madira a Siria a šetše a le ka nageng ya Israele, yena le setšhaba sa gagwe ba tšhoga kudu ba ba ba thothomela bjalo ka mehlare e tšokotšwa ke phefo sethokgweng.


text:
Morena a re go Jesaya: “Tšea morwago, Sheare-Jashube, o yo gahlanetša Kgoši Ahase. O tla gahlana le yena tseleng ye e bapetšego le tšhemo ya mohlatswi wa mašela, mafelelong a mokero wo o tlišago meetse a a tšwago letshaneng la ka godimo.


text:
O mmotše gore a phafoge, a thekge ditho, a se ke a boifa goba a nolega moko ka baka la kgalefo ya Kgoši Retsine le Basiria ba gagwe, le ya Pekage, morwanyana yola wa Remalia. Ba swana le dirumola tše pedi tše di thunyago muši.


text:
ka baka la gore maatlana a Siria a lekana le a Damaskose, mošate wa yona, gomme le ona maatlana a Damaskose a lekana le a Retsine, kgoši ya Siria. Ge e le Israele yona, mengwageng ye masome a a selelago a metšo ye mehlano e tla ba e pšhatlagane, e se sa le setšhaba.


text:
Maatlana a Israele a lekana le a Samaria, mošate wa yona, gomme le ona maatlana a Samaria a lekana le a Pekage, kgošinyana yela ya Israele. “Ge le sa kgolwe, le ka se kgotlelele.”


text:
“Kgopela Morena Modimo wa gago gore a go fe sešupo. E ka ba sa go tšwa fase bodulabahu, goba sa go tšwa godimodimo.”


text:
Ge a realo Jesaya a mo fetola a re: “Bjale ge, theeletša, wena setlogolo sa Kgoši Dafida. A ga wa kgotsofala ge o tena batho – kgane o rata go tena le Modimo?


text:
Gona Morena, Mong wa bohle, o tla go fa sešupo ka boyena: Kgarebe e imile gomme e tla belega morwa ya mo thea leina la Imanuele.


text:
Le pele ga moo dinaga tša magoši a mabedi ao a le tšhošago kudu di tla be di tlogetšwe ke batho ba tšona.


text:
“Morena o tlilo tlišetša wena le setšhaba sa gago le lapa lohle la mošate mehla ye mebe ye le sego la ka la e bona go tloga mola mmušo wa Israele o aroganago le wa Juda – o tlilo le tlišetša kgoši ya Asiria.


text:
“Mehleng yeo Morena o tla bitša Baegepeta ka molodi gore ba tle bjalo ka dintšhi ba etšwa mathomong a dinokana tša Naele, le Baasiria gore ba tle bjalo ka dinose ba etšwa nageng ya bona.


text:
Ka moka ba tla bokana ka melapong le ka dimphatšeng tša maswika le mehlašaneng yohle ya meetlwa le mafulong ka moka.


text:
“Mehleng yeo Morena o tla le boola dihlogo ka legare le a tlago le adima kua mošola wa noka ya Yufratese. Legare leo ke kgoši ya Asiria.


text:
di tla šiša mo e lego gore o tla ja lebebe. Le bohle ba e lego mašaledi nageng ba tla ja lebebe le dinose.


text:
“Mehleng yeo serapa se sengwe le se sengwe sa merara ye sekete, se se ka rekwago ka dipapetlana tše sekete tša silibera, se tla mela mehlašana ya meetlwa le mabjang.


text:
Meboto yohle yeo batho ba bego ba lema go yona ka megoma ya diatla e tla tlala meetlwa le mabjang mo e lego gore motho a ka se ye gona. E tla ba mafulo a dikgomo, gomme dinku tša gatakela felo fao.”


text:
Morena a re go nna: “Tšea papetla ye kgolo gomme godimo ga yona o ngwale ka mokgwa woo mang le mang a ka kgonago go bala. O re: ‘Thopelo le tšeelo di kgauswi.’


text:
Ke nyaka gore banna ba babedi ba ba tshephegago, e lego moprista Uria le Sakaria, morwa wa Jeberekia, e be dihlatse tša ka.”


text:
Ka morago ka robala le mosadi wa ka, gomme a ima, a belega morwa. Ke moka Morena a re go nna: “Mo thee leina la ‘Thopelo-le-tšeelo-di-kgauswi’.


text:
Pele ngwana yoo a kgona go re ‘mma’ goba ‘tate’, lehumo la Damaskose le thoto ya Samaria di tla thopša ke kgoši ya Asiria.”


text:
a re: “Ka gobane batho ba ba ganne meetse a a elago gabotse a mokero wa Shiloage, gomme ba nolega moko ge Kgoši Retsine le Kgoši Pekage ba etla,


text:
nna, Morena, ke tla tliša kgoši ya Asiria le madira a yona ka moka go hlasela naga ya Juda. Ba tla e aparela bjalo ka meetse a maatla a noka ya Yufratese ge a falala ka mariba a yona, a elela ka mathoko ohle.


text:
Ba tla gogola Juda ka lefula le le falalago la go goma ka megolo, le khupetša se sengwe le se sengwe. “Ba tla aparela naga ya gago ka moka, wena Imanuele.”


text:
Dirang tše mpe, lena ditšhaba, le tle le pšhatlaganywe! Theeletšang, lena dinaga tša kgole tša lefase. Itokišetšeng go lwa, le tle le pšhatlaganyweng! Ke re itokišeng, le tle le pšhatlaganywe!


text:
Logišanang maano, eupša a tla folotša. Le ka rerišana, eupša go ka se hole selo, ka gobane Modimo o na le rena.


text:
Morena a ntaya ka maatla a gagwe a magolo a re ke se ke ka dira dilo tše setšhaba sa Israele se bego se di dira. A re:


text:
“Wena le balatedi ba gago le se ke la loga maanomabe le setšhaba se, le gona le se ke la boifa goba la tšhaba tše ba di boifago.


text:
Nna, Morena Ramaatlaohle, ke nna le swanetšego go ntlhompha ka ge ke le yo mokgethwa; le swanetše go boifa nna gomme le ntšhabe.


text:
Ke tla ba botšhabelo bja lena, eupša go batho ba mmušo wa Juda le wa Israele ke tla ba leswika le le ba thetšago, lebje le le ba kgopago; go badudi ba Jerusalema ke tla ba molaba le sefu.


text:
Bona nna le bana bao Morena a mphilego bona re dihlatse setšhabeng sa Israele tša Morena Ramaatlaohle yo a dulago thabeng ya Sione.


text:
Eupša batho ba tla le botša gore le kgopele dikeletšo go dinoge tše di letšago metswiri le didupe tše di bobolago. Ba re: “Gape setšhaba se swanetše go kgopela dikeletšo go medimo ya sona, le go nyakela ba ba phelago dikeletšo go ba ba hwilego.”


text:
Lena le ba fetole le re: “Boelang go tše Morena a le rutago tšona le tše di bolelwago mabapi le yena. Bao ba sa kwanego le tšona ba lahlegile.”


text:
Ba tla gerema le naga ba nolegile moko, ba swerwe ke tlala. Ge setšhaba se ekwa tlala se tla befelwa sa roga kgoši ya sona le Modimo wa sona. Se tla lebelela godimo,


text:
sa lebelela le fase, gomme sa bona fela matshwenyego le leswiswi le lesoleso le le šiišago le se gapelwago go lona.


text:
Go ka se sa ba le leswiswi nageng ya matshwenyego. Pele Morena o be a kokobeditše naga ya kgoro ya Sebulone le ya Naftali, fela mehleng ye e tlago o tla dira gore dinaga tšeo di hlomphege go tloga Mediteraniene go ya bohlabela nageng ye e lego ka mošola wa noka ya Jordane, go fihlela Galilea, mo go bego go dula le ditšhaba di šele.


text:
Setšhaba se se bego se sepela swiswing se bone seetša se segolo. Batho ba ba bego ba dutše nageng ya moriti wo moso, ba hlabetšwe ke seetša.


text:
O atišitše setšhaba, Morena; o se thabišitše kudu. Ba thabile pele ga gago, ba swana le batho ba ba thabetšego go buna, goba go arolelana dithebola.


text:
Gobane o robile joko ye e bego e ba imela, le thupa ye ba bego ba bethwa ka yona magetla. O fentše setšhaba se se bego se gateletše batho ba gago, boka mola o fenya Bamidiane.


text:
Dieta tša manaba tše di dirago mogwaša, le diaparo tša ona tše di thankgetšego madi di tla fišwa, di tla lewa ke mollo.


text:
Re tswaletšwe ngwana! Re filwe morwa! E tla ba moaparankwe. O tla bitšwa: Moeletši yo a makatšago, Modimo yo maatla, Tate wa go sa felego, Kgoši ya khutšo.


text:
Mmušo wa gagwe o tla oketšega; khutšo ya wona ke ya go ya go ile, O tla dula setulong sa bogoši sa Kgoši Dafida, a hloma mmušo wa gagwe a o thekga ka go buša ka tshwanelo le toka, go tloga bjale go iša go sa felego. Maikemišetšo a Morena Ramaatlaohle ke go dira tšeo ka moka.


text:
Mong wa bohle o ahlotše batho ba mmušo wa Israele, gomme kahlolo yeo e tla betha bona ditlogolo tša Jakobo dihlogo.


text:
Setšhaba ka moka sa Israele, le bona ba ba dulago Samaria, ba tla tseba gore seo se dirilwe ke yena. Bjale ba a ikgogomoša ba a ikgantšha ba re:


text:
“Meago ya mobu e wele, eupša rena re tla e tsošološa ka maswika a a betlilwego. Mego ya naga e remilwe, eupša re tla aga ka dikota tša mesedere.”


text:
Morena o hlohleleditše manaba a Retsine gore a ba hlasele, o hlohleletša le batlaiši ba bona ba bangwe.


text:
Siria ka bohlabela le Filistia ka bodikela di gabutlile Israele. Le ge go le bjalo kgalefo ya Morena ga se ya okobala; letsogo la gagwe o sa le emišeditše go otla.


text:
Setšhaba sa Israele ga se sa sokologela go yoo a se otlilego; ba sa fela ba sa khunamele Morena Ramaatlaohle.


text:
Ka letšatši le tee Morena o tla otla baetapele ba Israele le setšhaba ka moka; o tla se ripa hlogo le mosela.


text:
Ka gona Mong wa bohle a ka se gaugele masogana goba a šokela bahlologadi le ditšhuana, ka gobane setšhaba ka moka se kgole le Modimo, ke se sebe, gomme tšohle tše se di bolelago ke tše mpe. Le ge go le bjalo kgalefo ya Morena ga se ya okobala; letsogo la gagwe o sa le emišeditše go otla.


text:
Bokgopo bja setšhaba bo tuka bjalo ka mollo wo o tšhumago mehlašana ya meetlwa le mabjang. Bo lauma boka mollo wa hlaga wo o tupago mekubego ya muši.


text:
Ka ge Morena Ramaatlaohle a galefile, kotlo ya gagwe e tšhuma naga bjalo ka mollo, batho nke ke dikgong; ga go yoo a šetšago yo mongwe.


text:
Nageng ka moka batho ba topa ka mo le ka mo se se ka lewago, eupša ba no fela ba swerwe ke tlala, ba sa khore, motho a be a je ngwana wa gagwe!


text:
Kgoro ya Manase le ya Efraime di a hlaselana, gomme mmogo di hlasela Juda. Le ge go le bjalo kgalefo ya Morena ga se ya okobala; letsogo la gagwe o sa le emišeditše go otla.


text:
Ke ka moo le thibelago badiidi ge ba etla tshekong, la ba amoga ditokelo tša bona. Ke ka tsela yeo le tlaišago bahlologadi le ditšhuana ka yona, la ba amoga dithoto tša bona.


text:
Le tla dirang ge Modimo a tlilo le otla? Le tla dirang ge a le tlišetša masetlapelo a go tšwa nageng ya kgole? Le tla tšhabela go mang gore a le thuše? Mahumo a lena le tla a fihla kae?


text:
Ga le sa šaletšwe ke selo ntle le go inama la ba mathopša goba le hwela ntweng. Le ge go le bjalo kgalefo ya Morena e ka se okobale; letsogo la gagwe o tla fela a le emišeditše go otla.


text:
Ke romeletša Baasiria go setšhaba se se ganago nna, Modimo wa sona; ke ba laela gore ba yo hlasela setšhaba se ke se tukelago bogale. Ke ba roma gore ba yo se hula, ba se thopele, mme ba se gatake bjalo ka leraga mekgotheng.”


text:
Eupša kgoši ya Asiria yona ga e gopole ka mokgwa woo, ga se ya ikemišetša go dira seo. E ikemišeditše go senya, go fediša ditšhaba tše dintši.


text:
Ke fentše motse wa Kalene le wa Karkemishe, motse wa Hamate le wa Arpade. Ke fentše Samaria le Damaskose.


text:
Ke ile ka emiša letsogo ka thopa mebušo yeo ya go khunamela medingwana e šele, medimo ya diswantšhobetlwa ye mentši go feta ya Jerusalema le ya Samaria.


text:
Ke pšhatlagantše Samaria le medimo yohle ya yona ya diswantšho, gomme Jerusalema le medimo ya yona ya diswantšho ke tla di dira sona seo.”


text:
Eupša Mong wa bohle o re: “Ge ke fetša tšohle tše ke di dirago thabeng ya Sione le motseng wa Jerusalema, ke tla otla kgoši ya Asiria ka baka la go ikgantšha le go ikgogomoša ga gagwe.”


text:
Kgoši ya Asiria e a ikgantšha e re: “Ke dirile dilo tšeo ka a ka maatla le bohlale bja ka, ka gore nna ke yo bohlale. Ke tlošitše mellwane ya ditšhaba, ka ba ka thopa matlotlo a tšona. Ke fentše badudi ba fao bjalo ka nkgwete.


text:
Ditšhaba tša lefase di be di swana le sehlaga sa nonyana, gomme nna ka tšea mahumo a tšona bjalo ka mae ka sehlageng se se ngadilwego. Gwa se be le lefego le le rego phuruphuru la go ntšhošetša, goba molongwana wo o rego tswiritswiri!”


text:
Eupša Morena o re: “Na selepe se ka nyatša moremi? A saga e ka itheta go feta mosagi. Lepara le ka se rethe motho yo a le topago, le patla ga e emiše yo a e swerego.”


text:
Mong wa bohle, Morena Ramaatlaohle, o tlilo otiša Basiria bao bjale ba jago ba khora. Bahlomphegi gare ga bona ba tla tšhungwa ka teng ke mollo wo o sa timego.


text:
Modimo, seetša sa Israele, o tla fetoga mollo. Modimo yo mokgethwa wa Israele e tla ba kgabo ya mollo, yeo ka letšatši le tee e tlago fiša ya fediša mehlašana ya meetlwa le mabjang, e lego banyatšegi gare ga bona.


text:
Dithokgwa le dirapa tša mehlare ya dikenywa, e lego bahlomphegi, ba tla swa thokgethokge bjalo ka molwetši yo a kgaogago.


text:
Nako e etla yeo ka yona mašaledi a Israele le ditlogolo tša Jakobo tše di phonyokgilego ba ka se sa botago setšhaba se se ilego sa ba hlasela. Morena Modimo yo mokgethwa wa Israele ba tla tshepha yena ka nnete.


text:
Le ge gonabjale setšhaba se lekana le dithorwana tša lešabašaba la lewatle ka bontši, go tla boa fela mašaletšana. Se šetše se ahloletšwe go fedišwa, ebile go a se swanela.


text:
Mong wa bohle, Morena Ramaatlaohle, o re go setšhaba sa gagwe se se dulago Sione: “Le se ke la tšhaba Baasiria, le ge ba le gateletše bjalo ka Baegepeta mehleng yela.


text:
Nna, Morena Ramaatlaohle, ke tla ba otla ka tshelane ya ka, ka etša mola ke fenya Bamidiane letlapeng la Orebe. Ke tla emiša lepara la ka ka godimo ga lewatle ka betha Asiria go swana le mola ke itia Egepeta.


text:
Ge nako yeo e fihla ke tla le lokolla jokong ya Asiria, ye e bego e le morwalo magetleng a lena. Kgatelelo yeo e tla fedišwa ke mokhora wa lena, batho ba Juda.”


text:
A tshetše sefata gomme a re: “A re yeng re yo lala Geba.” Batho ba motse wa Rama ba a thothomela, le batho ba Gibea, motse wa Kgoši Saulo, ba tšhabile.


text:
Hlabang mokgoši, lena batho ba Galime! Theeletšang, lena badudi ba Laesha! Lena ba Anathote, arabang mokgoši woo!


text:
Lehono manaba a motseng wa Nobo, gomme gona moo ba rethela thaba ya Sione matswele, thaba ye motse wa Jerusalema o agilwego godimo ga yona.


text:
Mong wa bohle, Morena Ramaatlaohle, o tla ba remaganya bjalo ka makala a mohlare. Batho ba maemo ba tla bolawa, gomme bahlomphegi ba kokobetšwa.


text:
Morena o tla ba rema bjalo ka mehlare ye megolo ya sethokgweng, Yomaatla o tla ba uša boka mehlare ye metelele ya Lebanone.


text:
Lešika la bogoši la Dafida le swana le mohlare wo o remilwego; bjalo ka ge mahlogedi a hloga kutung goba medung, le ditlogolong tša Dafida go tla tšwa kgoši ye mpsha.


text:
Moya wa Morena o tla dula mo go yena, wa mo fa bohlale le kwešišo, tlhaologanyo le maatla. O tla tseba thato ya Morena, gomme a mmoifa,


text:
a kgahlwa ke go dira tše Morena a di ratago. A ka se ahlole ka tebelelo ya mahlo goba a sekiša ka go kwa pudi ya tsela;


text:
o tla ahlola bahloki ka toka, le bahlaki ka boloki. Ka taelo ya gagwe batho ba tla otlwa; ge a laela, ba babe ba tla bolawa.


text:
Phiri e tla dula le kwanyana, le nkwe ya robala le putšane. Namane le tawana di tla iphepa mmogo, gomme mošemanyana yo monyenyane ya ba modiša wa tšona.


text:
Kgomo le bere di tla fula gotee, mme namane tša tšona tša robala mmogo. Tau e tla fula bjang bjalo ka kgomo.


text:
Lesea le tla raloka moleteng wa letsolobolo, wa go tshwa letswele a tsenya seatla ka moleteng wa petla.


text:
Sione, thabeng ye kgethwa ya Modimo, go ka se dirwe tše mpe goba gwa gobatšanwa, ka gobane naga e tla be e tletše batho ba ba tsebago Morena bjalo ka ge lewatle le tletše meetse.


text:
Lebaka le etla leo ka lona kgoši ye mpsha ya lešika la bogoši la Dafida e tlago ba bjalo ka sefoka go ditšhaba. Ba tla mo kgobokanela, gomme mošate, ga gagwe, wa hlomphega kudu.


text:
Ge nako yeo e fihla Morena o tla boeletša a otlolla letsogo a lokolla mašaledi a setšhaba sa gagwe Asiria, Egepeta, Patrose, Etopia, Elamo, Babilonia, Hamate, le dinageng tša lebopong la lewatle, le dihlakahlakeng.


text:
Morena o tla emiša sefoka, a bontšha ditšhaba gore o kgoboketša batho ba ba gašanego ba Israele le ba ba phatlaletšego ba Juda, gomme o ba kgobokanya ba etšwa mafelong a kgolekgole a lefase.


text:
Israele e ka se sa tsebafela Juda. Manaba a Juda a tla fedišwa, gomme Juda e ka se sa ba sera sa Israele.


text:
Batho ba Juda le ba Israele ba tla ipopa ba wela Bafilista godimo metheogeng ya ka bodikela, ba šwahlela le batho ba ba dulago ka bohlabela. Ba tla tšea naga ya Edomo le ya Moaba; Baamone e tla ba batho ba bona.


text:
Morena o tla omiša kgogometšana ya Suez, a omiša le noka ya Yufratese ka phefo ya go fiša, a šadiša fela meetšana ya yona ye e šupago, gomme motho a kgona go tshela a apere dieta.


text:
Go tla ba le tselakgolo ya go tšwa Asiria ya mašaledi a Israele ao a sa lego nageng yeo, go swana le ya borakgolokhukhu ba bona mola ba etšwa Egepeta.


text:
Ge nako yeo e fihla le tla opela la re: “Ke a go tumiša, Morena! O be o ntukela bogale, eupša bjale ga o sa nkgalefetše, fela o a nkhomotša.


text:
Modimo ke Mophološi wa ka; ke tla mo tshepha mme nka se boife. Morena o a ntiiša o mpha maatla; ke yena Mophološi wa ka.


text:
Ka ge ba ba nyorilwego ba thabela meetse a sediba, le setšhaba sa Modimo se thabela go phološwa ke yena.”


text:
Mehleng yeo le tla opela la re: “Lebogang Morena! Mo rapeleng! Begelang ditšhaba tšohle mediro ya gagwe! Di botšeng gore ke yo mogolo bjang!


text:
Bohle ba ba dulago Sione a ba hlabe mekgolokwane, ba duduetše! Modimo yo mokgethwa wa Israele ke yo mogolo, mme o dula gare ga setšhaba sa gagwe.”


text:
Hlomang sefoka sa ntwa godimo ga thaba ye e se nago mehlare! Hlabelang bahlabani mokgoši, le ba hlaeletše gore ba tle ba hlasele dikgoro tša motse woo wa go ikgantšha.


text:
Morena o rapile madira a gagwe a a ikgantšhago ka bogolo bja gagwe gore ba lwe ntwa ye kgethwa, ba otle bao a ba galefetšego.


text:
Ekwang modumo dithabeng! Ke wa lešaba la batho, ke modumo wa mebušo le ditšhaba tše di kgobokanago. Morena Ramaatlaohle o rapa madira a gagwe.


text:
Ba tla ba etšwa dinageng tša kgolekgole, tša magomong a lefase. Ka bona Morena o tlilo senya naga yohle a tuka bogale.


text:
Batho ka moka ba tla tšhoga kudu, ba swarwa ke bohloko go swana le mosadi ge a šokwa. Ba tla lebelelana ba tlabegile, ba inamišitše difahlego ba nyamile.


text:
Letšatši la Morena le etla – tšatši leo le lešoro la go tuka bogale le go galefa ga gagwe moo go šiišago. Lefase le tla fetošwa lešoka, gomme badiradibe bohle ba fedišwa.


text:
Dinaledi le dihlopha tša tšona di ka se sa taga, letšatši le tla hlaba le fifetše; kgwedi e ka se be le seetša.


text:
Morena o re: “Ke tla tliša masetlapelo lefaseng gomme ka otla bakgopo ka baka la dibe tša bona. Ke tla fediša boikgantšho bja ba ba ikgogomošago, ka kokobetša boikgodišo bja bagateledi.


text:
Ke tla dira gore mašaledi a se be nene bjalo ka gauta ye e sego ya tswakwa, a hlokege bjalo ka gauta ya Ofire.


text:
Ke tla thothomediša magodimo, lefase la šikinyega la šutha madulong a lona ka baka la go befelwa ga ka, nna, Morena Ramaatlaohle, mohla ke bontšha go tuka bogale ga ka.


text:
“Bafaladi ba ba dulago Babilone ba tla tšhabela dinageng le ditšhabeng tša gabobona, ba phatlala bjalo ka ditshephe ge di kitimišwa, bjalo ka dinku tše di se nago modiši.


text:
“Ke hlohleletša Bamidiane gore ba hlasele Babilone. Ga ba ne taba le silibera, le gauta ga e ba lake.


text:
Ba tla fediša masogana ka mesebe. Ba ka se kwele bana bohloko, le masea a go nkga mekgato ba ka se a šokele.


text:
Babilonia ke sethakga sa mebušo, ke boikgantšho bja Bakaldea. Eupša nna, Morena, ke tla pšhatlaganya motse wa Babilone go swana le mola ke pšhatlaganya Sodoma le Gomora!


text:
Ga go yo a tlago tsoga a dutše gona gape; le ka morago ga meloko ye mentši go tla be go sa dule motho. Ga go Moarabia yo a ka hlwago a sa hloma mošaša wa gagwe gona, goba modiši yo a ka tsogago a fudišitše mohlape wa gagwe fao.


text:
E tla ba felo mo go phelago diphoofolo tša lešoka le moo maribiši a agago dihlaga tša ona. Dimpšhe di tla dula gona, le meoya ye mebe ye nkego ke dipudi tša naga e tla tlolatlola le marope.


text:
Diphiri di tla lla dibong tša motse le diphukubje mešate mo go bego go ketekwa. Nako ya Babilone e fihlile! Matšatši a yona ga a sa tlo diega.”


text:
Morena o tla boeletša a šokela ditlogolo tša Jakobo, a ikgethela setšhaba seo sa Israele. O tla ba dudiša nageng ya bona gape, gomme bafaladi ba tla tla ba dula le bona, ba ikopanya nabo.


text:
Ditšhaba di tla thuša setšhaba sa Israele go boela nageng ya sona, gomme gona moo nageng ye Morena a ba filego yona ditšhaba di tla hlankela Baisraele e le makgoba. Bale ba kilego ba thopa Baisraele bjale ba tla thopša ke bona, gomme setšhaba sa buša bale ba kilego ba se gatelela.


text:
Morena o tla imolla lena setšhaba sa Israele matshwenyegong le mahlokong a lena, le modirong wo boima wo le bego le gapeletšwa go o dira.


text:
Ge a dira bjalo lena le tla gegea kgoši ya Babilonia ka koša la re: “Agaa, yeo ke yona pheletšo ya mogateledi! Kgatelelo e fedile!


text:
ba ba bego ba dula ba gateletše ditšhaba ka bogale; ba di hlakiša ba befetšwe, gomme ba sa lese go hlomara ba ba ba fentšego.


text:
Mephaene le mesedere ya Lebanone e thabetše se se hlagetšego kgoši, e re: ‘Ka ge kgoši a se sa le gona ga go sa tlo ba le yo a re remago!’


text:
“Bodulabahu bo ferehlegile, bo itokišetša go amogela kgoši ya Babilonia. Meoya ya bale ba bego ba na le maatla lefaseng e a huduega. Meoya ya dikgoši e emelela ditulong tša yona tša bogoši.


text:
O be o hlompšha ka modumo wa diharepa, eupša bjale o theošeditšwe mono bodulabahu. Bolao le kobo ya gago ke diboko.’


text:
“Hee, kgoši ya Babilonia! Wena mphatlalatšane, naledi ya masa, o napile o wele o etšwa legodimong! Bjale o pšhatlagane fase, wena mafenyaditšhaba.


text:
O be o ipotša o re o namelela legodimong, o yo bea setulo sa gago sa bogoši ka godimo ga dinaledi tša godimodimo. O re o tla dula o le kgoši godimo ga thaba yela medimo e kgobokanago go yona ka leboa.


text:
“Bahu ba tla go tomolela mahlo, ba go lebeledišiša ba re: ‘Afa yo ke yena yola wa go šikinya lefase, a thothomediša le mebušo?


text:
A ga se yena yola wa go pšhatlaganya metse gomme a fetoša lefase lešoka? Afa ke yena yola a bego a sa lokolle dibofša tša gagwe, a di lesa tša ikela gae?’


text:
Magoši ohle a lefase – yo mongwe le yo mongwe wa bona – o ithobaletše ka lebitleng la gagwe la segoši,


text:
eupša wena ga se wa bolokwa, setopo sa gago se lahlilwe gore se bole. Se khupeditšwe ke ditopo tša bahlabani ba ba bolailwego ka tšhoša ba lahlelwa ka moleteng wa maswika, gomme se a gatakelwa.


text:
Ka gobane o sentše naga ya gago gomme wa bolaya le setšhaba sa gago, o ka se bolokwe bjalo ka magoši a mangwe. Ga go na le o tee wa ba lapa leno le lebe yo a tlago šala.


text:
Thomang go bolaya barwa ba kgoši ye; ba swanetše go hwa ka baka la dibe tša borakgolokhukhu ba bona. Ga go na le o tee wa bona yo a tlago emelela a thopa lefase goba a le tlatša metse.”


text:
Morena Ramaatlaohle o re: “Ke tla hlasela motse wa Babilone ka o pšhatlaganya. Nka se tlogele selo – bana goba ditlogolo goba mašaledi afe le afe. Go bolela nna, Morena.


text:
Babilone ke tla e fetoša mohlaka mo go tlago dula bomašianoke. Ke tla swiela Babilone ka leswielo la go gogola se sengwe le se sengwe. Go bolela nna, Morena Ramaatlaohle.”


text:
Morena Ramaatlaohle o enne a re: “Tše ke di gopotšego di tla direga. Tše ke ikemišeditšego go di dira di tla phethagala.


text:
Ke tla fediša Baasiria nageng ya ka ya Israele, gomme ka ba gatakela godimo ga dithaba tša ka. Ke tla rola setšhaba sa ka joko ya Baasiria le merwalo ye ba bego ba e rwele magetleng.


text:
Tšeo ke tše ke ikemišeditšego go di dira lefase, gomme letsogo la ka ke le emišeditše go otla ditšhaba.”


text:
Morena Ramaatlaohle o ikemišeditše go dira tšeo – ke mang yo a ka mo thibelago? O emišeditše letsogo la gagwe go otla – ke mang a ka le išago fase?


text:
Lena batho ka moka ba Filistia, patla yela le bego le bethwa ka yona e robegile, eupša le se ke la thaba. Noga e tswala mokopa bjalo ka ge semela se hloga modung, gomme leeng la wona go thwathwašwa mmamokebe.


text:
Morena e tla ba modiši wa badiididiidi gare ga setšhaba sa gagwe, gomme bahloki o tla dira gore ba dule ba bolokegile. Eupša lena Bafilista o tla le fediša ka tlala, gomme go ka se šale motho gare ga lena.


text:
Gololang le lle, lena metse ya Bafilista! Nolegang moko bohle! Lerole le tla le etšwa ka leboa – ke madira a a tlago ka lekoko.


text:
Na batseta ba go tšwa Filistia re tla ba botša eng? Re tla ba botša gore Morena o hlomile Sione, le gore bahlaki gare ga setšhaba sa gagwe ba tla tšhabela gona.


text:
Molaetša mabapi le Moaba šo: Motse wa Are le wa Kire e fedišwa bošego bo tee, ke setu fela nageng ya Moaba.


text:
Batho ba Dibone ba pharile mmoto go yo lla tempeleng ya bona. Bamoaba ba llela motse wa Nebo le wa Medeba. Bohle ba bootše meriri le maledu ka manyami.


text:
Ba apere diaparo tša go ilela mekgotheng; godimo ga ditlhaka tša dintlo le mapatlelong a motse batho ba a golola, ba lla gabohloko.


text:
Batho ba Heshbone le ba Elale ba ithwele megono, sello sa bona se kwagala le kua Jahatse. Le bahlabani ba a bokolela, ba a thothomela.


text:
Pelo ya ka e llela Moaba! Batho ba tšhabetše motseng wa Tsoare le go wa Eglathe-Shelishia. Bangwe ba tšama ba lla le morotoga wa Luhite; bangwe ba tšhabela Horonaime ba ntše ba kgitla sello.


text:
Nokana ya Nimrime e pšhele, bjang bja thoko ga yona bo ponne, le mabjanyana a mafsa a omeletše, ga go botalanyana bjo bo sa šetšego.


text:
Batho ba tshela Nokana ya Mepopoliri, ba tšhaba ba rwele dithoto tše ba di hlakodišitšego le tše ba bego ba ipoloketše tšona.


text:
Motseng wa Dibone noka e re hwibii ka madi; le ge go le bjalo Modimo o sa tlilo o tlišetša mahlomola a mangwe. Mašaledi a Moaba a tla fedišwa bjalo ka phoofolo e roboketšwa ke tau.


text:
Ba kgobokana maribeng a nokana ya Arnone, ba ya kua le kua boka dinonyana tše di rakilwego ka sehlageng sa tšona.


text:
Ba re go batho ba Juda: “Re botšeng se re swanetšego go se dira. Re šireletšeng manabeng bjalo ka mohlare wa moriti wo mogolo mosegare wo monana. Re khutišeng, rena re šwalalanego; le se ke la re eka, rena batšhabi.


text:
Re dumeleleng go dula nageng ya lena, re šireletšeng go babolai ba rena.” Mogateledi ga a sa le gona, basenyi ba naga ba timeletše, ba tlogile nageng.


text:
Yo mongwe wa ditlogolo tša Dafida e tla ba kgoši ka kgaugelo ya Morena, gomme mmušo wa gagwe wa tia. O tla nyaka toka, a fišegela gore e be gona.


text:
Setšhaba sa Juda se re: “Re kwele ka boikgogomošo bja Bamoaba – ba ikgantšha kudu! Re kwele ka go kganya le go ipona ga bona, eupša tše ba ikgantšhago ka tšona ke maaka.”


text:
Bamoaba ba tla itelela. Bohle ba tla lla ge ba gopola diphaphathi tšela tša makwapi a diterebe tša motse wa Kire-Herese. Ka nnete ba tla welwa ke manyami.


text:
Mehlare ya dikenywa dirapeng tša Heshbone le merara ya Sibma e ponne; le beine ya gona ya go tuma e ušitše babuši ba ditšhaba. Merara yeo e be e fihla Jasere, mahlogedi a yona a nabela bohlabela lešokeng, a iketlile a tshela Lewatle le le Hwilego ka bodikela.


text:
Bjale ke llela merara ya Sibma go swana le ge ke llela Jasere. Ke tšhela lena Heshbone le Elale ka megokgo, ka gobane ga le sa na le puno ye e thabišago ba go pitla diterebe ka maoto.


text:
Lethabo le megobo di fedile mašemong ale a go nona; mašata le mekgolokwane ga di sa kwala dirapeng tša merara, bopitlelong ga go yo a pitlago diterebe ka maoto; Morena o fedišitše mekgolokwane ya bona.


text:
Ka gona ke llela Moaba le batho ba Kire-Herese go swana le motho ge a letša sefela sa poloko ka sekgapa.


text:
Bamoaba ba itapiša ka go ya dintotomeng le ka ditempeleng tša bona moo ba khunamelago medimo ya diswantšho, eupša seo se ka se ba hole selo.


text:
Gomme bjale Morena o re: “Mo mengwageng ye meraro fela bogolo bja Moaba bo tla be bo nyatšega. Le ge bjale batho ba gona e le ba bantši, mašaledi a ka se be a makae, gomme le ona a ka se be le maatla.”


text:
Metse ya Siria e tla tlogelelwa sa ruri. E tla ba phulo ya mehlape ya diruiwa, gomme ga go yo a tlago e raka.


text:
Israele e tla hloka boitšhireletšo, Damaskose le yona e ka se sa ipuša. Mašaledi a Basiria a tla goboga boka setšhaba sa Israele.” O realo, Morena Ramaatlaohle.


text:
Israele e tla swana le tšhemo ye mabele a yona a thennwego, ya ba bjalo ka ge diako di bududitšwe molaleng wa Barafa.


text:
Mašaledi a setšhaba a ka se be nene – Israele e tla etša mohlware wo o hlothilwego dikenywa ka moka, gwa šala tše pedi goba tše tharo makaleng a ka godimodimo, goba tše e sego tše kae makaleng a gare. Ke realo, nna, Morena Modimo wa Israele.”


text:
Matšatšing ao batho ba tla lebelela Mmopi wa bona ba nyaka thušo, ba tla emišetša mahlo go Mokgethwa wa Israele.


text:
Ba ka se sa ikanya dialetare tše ba di agilego ka diatla, goba ba bota mediro ya diatla tša bona, e lego dikota tša borapedi, le dialetare tša go tšhumela diorelo.


text:
Mehleng yeo metse ya bona ye e ageleditšwego ka merako e tla tlogelwa ya ba marope bjalo ka metse yela Bahibe le Baamore ba go e tlogela ge ba tšhaba setšhaba sa Israele.


text:
Lena Baisraele le lebetše Modimo yo a le hlakodišitšego; yo a le šireleditšego bjalo ka leswika, ga se la ka la mo gopola. Ka gona le itemetše dirapa tša modimo o šele, la bjala le dibjalo gore le tle le o khunamele ka moo.


text:
Fela le ge dibjalo tšeo di be di ka mela tša gola le wona mosong wo di bjetšwego ka wona, le be le tla no se bune selo. Go tla ba fela le matshwenyego le mahloko a go se fele.


text:
Joo, ditšhabatšhaba di tsošitše modumo, modumo wo nkego ke wa lewatle; merafe e dira mogwaša, mogwaša wa maphoto a lewatle.


text:
Ditšhaba di tla bjalo ka maphoto a a pšhatlaganago, eupša Modimo o a di kgalemela tša tšhabela kgole, tša tšewa ke phefo bjalo ka mooko ge motho a fola mabele mmotong, goba matlakala ge a tšewa ke ledimo.


text:
Mantšiboa di a tšhoša, pele tšatši le hlaba ga di sa le gona. Ke tšona tše di tlago hlagela bao ba re hlakolago, ba re hulago.


text:
Nageng yeo go tšwa batseta ka magopo a mahlaka, ba sepela ka noka ye kgolo ya Naele. Boelang ga gabolena, lena batseta ba lebelo! Gomelang nageng ya lena ye e arotšwego ke dinoka, setšhabeng sa lena se se tiilego sa diganka, bathong ba gabolena ba batelele ba letlalo le boreledi, setšhabeng se se boifšago kgole le kgauswi.


text:
Theeletšang, lena batho bohle ba lefase! Lena ba le agilego lefaseng! Mohla sefoka se hlomilwe godimo ga dithaba le se lebelele, le theeletšeng ge phalafala e lla.


text:
Gobane Morena o rile go nna: “Ke tla lebelela fase ke le legodimong, ke homotše boka phoka ge e ewa mašegong a a tutetšego a sehla sa go buna; ke iketlile boka letšatši le le hlabilego mme le ruthetše.


text:
Pele ga ge go fulwa diterebe ge matšoba ohle a hlohloregile, gomme diterebe di butšwa, manaba a tla fediša Baetopia gabonolo bjalo ka ge motho a kgotha morara ka mphaka.


text:
Ditopo tša bona di tla gafelwa manong le dibata. Manong a tla di ja selemo, dibata tša di ja marega.”


text:
Nako e etla yeo ka yona setšhaba se se tiilego sa diganka, sa batho ba batelele ba letlalo le boreledi, se se boifšago kgole le kgauswi, se se dulago mo nageng ye ya go arolwa ke dinoka, se tlago loba Morena Ramaatlaohle. Ba tla tla thabeng ya Sione moo Morena Ramaatlaohle a khunamelwago gona.


text:
Molaetša wa Morena mabapi le Egepeta šo: Morena o tla Egepeta a nametše leru la lebelo. Medimo ya diswantšho ya Egepeta e a tekateka ge a fihla, gomme batho ba Egepeta ba nolega moko.


text:
Morena o re: “Ke tla lweša Moegepeta le Moegepeta, motho le ngwanabo, motho le mongkayena. Motse o tla lwa le wo mongwe, mmušo wa lwa le mmušo.


text:
Ke tla gakantšha Baegepeta mererong ya bona, gomme ba nolega moko. Ba tla kgopela medimo ya bona ya diswantšho, le ba malopo, le dinoge, le didupe gore ba ba eletše.


text:
Baegepeta ke tla ba gafela go mmuši wa sehlogo, kgoši ye šoro, gore e ba buše. Ke realo, nna, Morena Ramaatlaohle.”


text:
Mekero ya yona e tla nkga ge e gopa e epšha. Mahlakanoka le mehlahla di tla pona; dimela tša molomong wa Naele


text:
Bathei ba dihlapi ba tla lla – bohle ba ba phelago ka go tanya dihlapi ba tla ilela, ba ba tlwaetšego go lahlela malokwa ka meetseng ba tla bolawa ke tlala.


text:
Ruri, baetapele ba motse wa Tsoane ke mašilo! Bahlale ba bagolo ba kgoši ya Egepeta ba mo eletša tša botlaela. A bjale le ka botša kgoši bjang gore bona ke ditlogolo tša banna ba bohlale le tša magoši a bogologolo?


text:
Wena kgoši ya Egepeta, dihlalefi tšela tša gago di kae? A di go botše se Morena Ramaatlaohle a ikemišeditšego go se dira naga ya Egepeta.


text:
Baetapele ba Tsoane ke ditlatla, ba Memfise ba tšwile tseleng. Dihlogo tšeo tša Baegepeta di arošitše setšhaba.


text:
Morena o dirile gore dikeletšo tša bona di gakantšhe kgoši. Ka gona Egepeta e dira tše di phošagetšego fela; e thedimoga bjalo ka setagwa ge se thedimoga mahlatšeng a sona.


text:
Nako e etla yeo ka yona Baegepeta ba tlago boifa bjalo ka basadi; ba thothomela ba tšhogile ge ba bona Morena Ramaatlaohle a ba rethela matswele.


text:
Juda e tla ba setšhoša go Egepeta; nako le nako ge Baegepeta ba gopotšwa Juda ba tla thothomela ka baka la se Morena Ramaatlaohle a ikemišeditšego go ba dira sona.


text:
Mohla nako yeo e fihla, leleme la Seheberu le tla bolelwa metseng ye mehlano Egepeta. Batho ba fao ba tla ena ka leina la Morena Ramaatlaohle. Wo mongwe wa metse yeo o tla bitšwa “Motse wa Letšatši”.


text:
Ge nako yeo e fihla go tla ba le aletare ya Morena nageng ya Egepeta, le kokwane ya leswika ye e abetšwego yena mollwaneng wa naga yeo.


text:
E tla ba tšona dišupo tša go ba gona ga Morena Ramaatlaohle Egepeta. Ge batho ba fao ba gateletšwe gomme ba llela Morena gore a ba thuše, o tla ba romela mohlakodiši yo a tlago ba lwela a ba phološa.


text:
Morena o tla ikutolla setšhabeng sa Egepeta, gomme ke gona ba tlago mo tseba ba mo loba ka go mo tlišetša dihlabelo le dikabelo tša bupi. Ba tla mo enela gomme ba phetha dikeno tšeo.


text:
Morena o tla otla Baegepeta ka bolwetši, mme ka morago ga moo, ge ba sokologela go yena ba mo rapela, a ba kwa, a ba fodiša.


text:
Ge nako yeo e fihla go tla ba le tsela ye kgolo ye e tlogago Egepeta e eya Asiria. Batho ba dinaga tšeo ba tla etelana, gomme ditšhaba tšeo tše pedi tša rapela mmogo.


text:
Ka nako yeo Israele e tla gwerana le Egepeta le Asiria, mme kgwerano yeo ya ba lehlogonolo la lefase ka moka.


text:
Morena Ramaatlaohle o tla šegofatša ditšhaba tša dinaga tšeo a re: “Ke a go šegofatša, wena Egepeta, setšhaba sa ka, wena Asiria, setšhaba se ke se hlodilego, le wena Israele, setšhaba sa ka se ke se kgethilego.”


text:
Molaodi wa madira a Asiria o ile a hlasela motse wa Bafilista wa Ashdode, a laetšwe ke Sargone, kgoši ya Asiria, gomme a o fenya.


text:
Mengwageng ye meraro pele ga moo Morena o be a laetše Jesaya, morwa wa Amotse, gore a role dieta, a apole le seaparo sa go ilela se a bego a se apara. Yena a dira bjalo, gomme a sepela a hlobotše a sa rwale le dieta.


text:
Ya re ge Ashdode e thopilwe, Morena a re: “E šetše e le mengwaga ye meraro mohlanka wa ka, Jesaya, a sepela a se a rwala dieta. Se ke sešupo sa tše di tlago hlagela Egepeta le Etopia.


text:
Kgoši ya Asiria e tla gapa mathopša a dinaga tšeo e a hlobodišitše. Ba bagolo le ba bannyane ba tla sepela ba hlobotše, ba se ba rwala le dieta, le marago a bona a le kgakala, gomme ba goboša Egepeta.


text:
Ge nako yeo e fihla batho ba ba dulago lebopong la Filistia ba tla re: ‘Bonang se se hlagetšego batho bale re bego re botile gore ba tla re šireletša go kgoši ya Asiria! A bjale rena re ka phologa bjang?’ ”


text:
Molaetša wa Morena mabapi le Babilone, lešoka la kgauswi le lewatle, šo: Masetlapelo a tla bjalo ka ledimo le le putlago lešoka, a etšwa nageng ye e boifegago.


text:
Ke bone pono ya tše šoro, pono ya go lahletšana le go senya. Lena madira a Elamo, hlaselang! Lena a Media, dikanetšang metse! Modimo o tla fediša metsetlo ye e tlišwago ke Babilone.


text:
Tše ke di bonego le gona ke di kwelego di ntlabile, di ntlholetše letšhogo le go kwa bohloko, bohloko bja go etša bja mosadi yo a šokwago.


text:
Ke gakanegile, ke thothomela ka letšhogo. Ka mehla ke be ke thabela ge leswiswana le swara, eupša lehono le ntlišeditše letšhogo.


text:
Moo ponong ke bona dijo di sotšwe, magogwa a adilwe gore go dulwe. Go a lewa, go a nwewa. Gateetee go kwagala taelo e re: “Balaodi ba madira, tlotšang dikotse ka makhura!”


text:
Ge a bona banna ba etla ka babedi ka babedi ba nametše dipere, le ba ba nametšego dipokolo le dikamela, a ba lebelele gabotsebotse.”


text:
Šebao ba etla ge! Ba nametše dipere ba tla ka babedi ka babedi. Moleti o a bega o re: “O fentšwe, motse wa Babilone o fentšwe! Medingwana ya ona e pšhatlagantšwe.”


text:
Lena setšhaba sa ka sa Israele, le fotšwe la feferwa bjalo ka mabele, eupša tše ke di kwelego go Morena Ramaatlaohle, Modimo wa Israele, ke le begetše tšona.


text:
Molaetša wa Morena mabapi le Edomo šo: Go na le yo a mpitšago kua Edomo a re: “Hee, moleti, bošego bo tla feta neng? Mpotše gore go tla sa neng.”


text:
Nna ka mo fetola ka re: “Masa ona a etla, eupša bošego bo tla tla gape. Ge o nyaka go mpotšiša gape, o boe o tle o botšiše.”


text:
Molaetša wa Morena mabapi le Arabia šo: Lena basepedi ba Badedane, lena le lalago ka mehlašaneng le dikamela tša lena nageng ya Arabia,


text:
Boramesebe ke bona bagale ba Kedara, eupša go tla šala ba se bakae fela. Ke realo, nna, Morena Modimo wa Israele.”


text:
Molaetša wa Morena mabapi le Moedi wa Pono šo: Na go diregang? Ke go reng batho bohle ba motse ba keteka godimo ga ditlhaka tša dintlo?


text:
Motse o tletše lešata, batho ba a goa ba thabile. Banna ba gabolena ba ba hwilego ntweng ye ga se ba bolawa ka lerumo goba ba hwa ba itwela.


text:
Baetapele ba lena ka moka ba ile ba tšhaba gomme ba thopša ntle le go thunywa ga mosebe. Batho ba gabolena ka moka bao ba ilego ba hwetšwa ba ile ba thopša, le ge ba be ba tšhabetše kgole.


text:
Bjale ge, lebelelang thoko, ke lle gabohloko; ke nyaka go llela batho ba gešo ka moka ba ba bolailwego. Le se ke la leka go nkhomotša.


text:
Ye ke mehla ya go tlalelwa le go fenywa le go gakanega Moeding wa Pono, gomme Mong wa bohle, Morena Ramaatlaohle, o re tlišeditše yona. Merako ya motse wa gaborena e kgerešitšwe, gomme bao ba llelago go thušwa ba kwagala dithabeng.


text:
Bahlabani ba go tšwa nageng ya Elamo ba tlile ba nametše dikoloi tša ntwa le dipere, ba itlhamile ka mesebe. Ba go tšwa nageng ya Kire ba be ba swere dikotse tša bona.


text:
Meedi ye e nonnego ya Juda e be e tletše dikoloi tša ntwa; bahlabani ba ba nametšego dipere ba eme pele ga dikgoro tša Jerusalema.


text:
Boitšhireletšo bja Juda bja pšhatlagana. Ge tšeo di diregile le ile la bota dibetša tše di bego di le ka Ngwakong wa sethokgwa sa Lebanone.


text:
Le gona la bona gore menga ya merako ya Jerusalema ke ye mentši. La lekola dintlo tša Jerusalema, gomme tše dingwe la di kgereša gore le hwetše maswika a go tsošološa merako ya motse. Le ile la aga letamo ka gare ga motse gore le tle le thibele meetse a a tšwago mogobeng wo motala. Fela Modimo yo a hlotšego dilo tše go tloga kgale, yo a di dirilego, la se mo ele hloko.


text:
Ka nako yeo Mong wa bohle, Morena Ramaatlaohle, o be a le bitša gore le lle le ilele ka go boola dihlogo le go apara diaparo tša go ilela.


text:
Eupša lena la thaba la ipshina, la hlaba dikgomo le dihuswane, la ja nama la nwa le beine, la re: “A re jeng, re nwe, ka gobane gosasa re tla be re hwile!”


text:
Morena Ramaatlaohle ka boyena o mpoditše a re: “Ba ka se tsoge ba lebaletšwe bobe bjo go fihlela ba ehwa. Ke realo, nna, Morena Ramaatlaohle, Mong wa bohle.”


text:
Mong wa bohle, Morena Ramaatlaohle, o mpoditše gore ke ye go Shebna, mookamedi wa tša mošate, ke mmotšiše ke re:


text:
Mothwana tena, Morena o tla go swara a go phuthaganya, a go lahlela nageng ye e nabilego. O tla hwela gona kgauswi le dikoloyana tša ntwa tše o bego o ikgantšha ka tšona. O goboša lapa la mong wa gago.


text:
Ke tla mo apeša seaparo le lepanta la gago, ka mmea mookamedi legatong la gago. E tla ba motswadi bathong ba Jerusalema le ba Juda.


text:
Ke tla mo dira yo a hlatlamago kgoši, setlogolo sa Dafida, ka maemo. Ke yena a tlago dumelela motho go tsena mošate goba a mo ganetša.


text:
Ke tla mo tiiša maemong a gagwe bjalo ka sebapola se se kokotetšwego lebotong gabotse, gomme lapa labo la hlompšha ka yena.


text:
“Eupša ba lapa labo le meloko yabo ba tla mo imela. Ba tla ithekga ka yena bjalo ka dipitša le dibjana ge di lekelela sebapoleng se se kokotetšwego lebotong.


text:
Ka nako yeo sebapola sela sa go kokotelwa gabotse se tla nyefa, sa robega, sa wela fase, mme tšohle tše di bego di fegilwe go sona tša pšhatlagana.” O realo, Morena.


text:
Molaetša wa Morena mabapi le Tirose šo: Bokolelang, lena baotledi ba maselawatle a a lego gare ga lewatle! Motse wa gabolena wa Tirose o sentšwe; dintlo tša wona le boemakepe di pšhatlilwe. Le kwa ditaba tšeo ge le tšo boa Saeprose.


text:
Makalang, lena bagwebi ba motse wa Sidone, lena badudi ba naga ya lebopong ya Fenikia! Le be le tlišetša Sidone tšhelete ka go tshela lewatle


text:
la yo reka le rekiša mabele a Egepeta a go bunwa nokeng ya Naele, le ka go yo gweba le ditšhaba tše dingwe.


text:
Wena motse wa Sidone, lewa ke dihlong! Lewatle le motse wo mofsa wa Tirose di a belaela di re: “Ga se ra ka ra šokwa ra belega bana. Ga se ra ka ra godiša barwa le barwedi.”


text:
Na e ka ba wo ke wona motse wola wa mekgolokwane wa Tirose, wa go agwa kgale? E ka ba ke motse wola wa go romela batho ba wona mošola wa lewatle go yo laola ditšhaba tša moo?


text:
Ke mang yo a logilego maano a go pšhatla motse wa Tirose, motse wo wa go buša dinaga tše ntši, woo bagwebi ba wona e bego e le dikgošana, bahlomphegi lefaseng?


text:
Morena Ramaatlaohle ke yena a logilego maano ao. O dirile seo gore a kokobetše baikgogomoši, le gore a goboše bahlomphegi bao.


text:
Morena o emišitše letsogo ka godimo ga lewatle, gomme o thothomediša mebušo. O laetše gore dibo tša Fenikia di thubje.


text:
Wena motse wa Sidone, o ka se sa thaba, gomme batho ba gago ba gateletšwe. Le ge ba ka tšhabela Saeprose, manaba a bona a tla no ba latelela gona.


text:
Ke Bababilonia, e sego Baasiria, bao ba ilego ba dikanetša motse wa Tirose, ba thuba dibo tša wona, ba fetoša motse marope, mme diphoofolo tša lešoka tša phela gona.


text:
Bokolelang, lena baotledi ba maselawatle a a lego gare ga lewatle! Motse wola wa lena wa go tia o pšhatlagantšwe.


text:
Nako e etla yeo ka yona Tirose e tlago lebalwa mengwaga ye masome a a šupago, e lego mengwaga ya go phela ga kgoši. Ge mengwaga yeo e fetile, Tirose e tla dira bjalo ka segwebakathobalo mo košeng ye e rego:


text:
Tšea sekgapa sa gago o sepele le motse, wena sefebe o lebetšwego! Letša gabotse, o opele kudu gore banna ba go bone gape.


text:
Ge mengwaga yeo ye masome a a šupago e fetile, Morena o tla šetša motse wa Tirose gape, mme wona wa boela wa gweba bjalo ka pele, wa dumelela mebušo yohle ya lefase go gweba le wona.


text:
Tšhelete yeo motse woo o e hwetšago ka mokgwa woo e tla fiwa Morena. E ka se bolokwe, eupša bao ba khunamelago Morena ba tla reka dijo ka bontši le diaparo tša botšhepi ka yona.


text:
Morena o tla senya tšohle lefaseng, a le tlogela le se ne selo. O tla hlakahlakanya lefase, gomme a phatlalatša batho.


text:
Bohle ba tla hlagelwa ke masetlapelo a a swanago – moprista le setšhaba, lekgoba le mong wa lona, moreki le morekiši, moadimi le moadingwa, mokolotiwa le mokoloti.


text:
Lefase le tla hulelwa sa ruri, la tlogelwa le se na le seloselo. Ka ge go boletše Morena, tšeo di tla direga.


text:
Ka gona Modimo o rogakile lefase, a le senya. Batho ba lona ba otlelwa tše ba di dirilego, ba a fokotšega mme ba ba šalago ga ba nene.


text:
Merara e a pona, gomme beine ga e sa hwetšwahwetšwa. Bohle ba ba bego ba dula ba thabile, bjale ba nyamile,


text:
Mekgotheng ya motse ga go sa le motho; motse o huduegile gomme batho ba itswaleletše ka dintlong gore go se ke gwa tsena motho.


text:
Lešata mekgotheng ke fela la batho ba ba nyakago beine. Lethabo le tlogile; nageng ga go sa ne boipshino.


text:
Tšeo ke tše di tlago hlagela ditšhaba lefaseng ka moka. Go tla swana le mola mehlware e hlohlorwa dikenywa, le mola diterebe tše di bego di šetše, di fulwa.


text:
le ba ka bohlabatšatši ba mo hlompha. Batho ba ba dulago lebopong ba tla godiša Morena Modimo wa Israele.


text:
Re tla kwa dikoša tše di tšwago magomong a lefase di re: A go tumišwe Israele, šetšhaba se se lokilego! Eupša nnaena ke lahlegile! Ke a fela, ke a felela! Boradia bo sa tšwela pele, le bonokwane bo a gola.


text:
Yo a ka rego o a tšhaba ge a ekwa mokgoši wa yoo a tšhogilego, o tla wela ka moleteng; ge a ka tšwa ka moleteng, o tla tanywa ke molaba. Go tla na dipula tša matlorotloro, mme metheo ya lefase ya tekateka.


text:
Le tla thekesela bjalo ka setagwa goba mohlahlana wo o tšewago ke ledimo. Lefase le imelwa ke dibe tša lona; le tla phuhlama gomme la se sa tsoga.


text:
Modimo o tla kgoboketša magoši bjalo ka dibofša tše di tsentšwego ka moleteng. O tla ba hlahlela kgolegong yeo go fihlela ge ba tlile go otlwa ka morago ga nako ye telele.


text:
Ngwedi o ka se sa taga, le letšatši le tla fifala, ka gobane Morena Ramaatlaohle e tla be e le kgoši, a buša a le thabeng ya Sione, motseng wa Jerusalema, gomme baetapele ba setšhaba sa gagwe ba tla bona letago la gagwe.


text:
Morena, o Modimo wa ka; ke tla go godiša, ka go tumiša. O dirile dimakatšo; o botegile wa phetha merero ye o e rerilego kgale.


text:
O dirile metse mekgobo ya maswika, metse ye e ageleditšwego ka merako wa e fetoša marope. O pšhatlagantše mešate ya manaba a rena, mme e ka se tsoge e tsošološitšwe.


text:
O bile sebo sa badiidi le bahloki matshwenyegong a bona. O ba šireleditše madimong, wa ba moriti wa bona tšatšing la go fiša. Banna ba sehlogo ba hlasela bjalo ka pula ya ledimo ya marega,


text:
bjalo ka phišo nageng ye e omilego. Eupša wena, Morena, o homotša mašata a manaba a rena, le dikoša tša banna ba sehlogo, bjalo ka leru ge le timola phišo ya letšatši.


text:
Morena Ramaatlaohle o tla direla ditšhaba tšohle tša lefase monyanya mo thabeng ye ya Sione, monyanya wa dijo tše bosebose le beine ye bogale.


text:
Morena, Mong wa bohle, o tla fedišetša lehu sa ruri! O tla phumola meokgo mahlong a bohle, gomme a tloša go goboga ga setšhaba sa gagwe lefaseng ka moka. O realo, Morena.


text:
Mehleng yeo batho ba tla re: “Yo ke Modimo wa rena! Re be re botile yena gore a re phološe. Ke yena Morena! Re be re mmotile, gomme bjale a re iketleng, re thabeng, ka gobane o re phološitše.”


text:
Morena o tla šireletša thaba ye ya Sione, eupša batho ba Moaba bona ba tla gatakwa bjalo ka mooko ge o gatakelwa bolokong ka moleteng.


text:
Ba tla leka go tšwa ka moo bolokong ka go akga matsogo bjalo ka motho yo a tuntelago, eupša Modimo o tla ba gatelela fase le ge ba akga matsogo ka mokgwa woo.


text:
Nako e etla yeo ka yona nageng ya Juda go tlago opelwa kopelo ye: Motse wa rena o tiile! Modimo o re šireletša ka merako le dibo tša wona!


text:
Yo a sa tekatekego maikemišetšong a gagwe, wena, Morena, o mo phediša ka khutšo ya mmakgonthe, ka ge a botile wena.


text:
O kokobeditše baikgogomoši; a thubaganya motse wo go wona go sa fihlwego, a o pšhatlaganya ya ba molala.


text:
Re dira tše o re laetšego tšona, re itshephile wena; re nyaka wena kudu, re hlologetše go go rapela.


text:
Bošego ke lala ke go gopotše, mosong ke tsoga ke go hlolosetše. Mohla o ahlola lefase le batho ba lona, bohle ba tla ithuta se toka e lego sona.


text:
Le ge o loketše batho ba babe, bona ga ba ithute go dira tše di lokilego. Ešita le mo nageng ya ba ba lokilego, bona ba sa dira tše di tšwilego tseleng, ba gana go dumela gore wena o yo mogolo.


text:
Manaba a gago ga a tsebe ge o tla a otla. A ba bone ka moo o ratago setšhaba sa gago, gomme ba lewe ke dihlong. Ba tšhume ka mollo.


text:
Bjale ba hwile, mme ba ka se sa phela; ba ka se sa tsoga bahung, gobane o ba otlile wa ba fediša. Ba ka se sa gopolwa ke motho.


text:
Morena, o atišitše setšhaba sa gaborena kudu, wa oketša naga ya sona ka mathoko ohle. Ka ge o dirile bjalo o a retwa.


text:
Ge re be re le pele ga gago, re be re lla bjalo ka moimana yo a inyokanyokago ge a swerwe ke lešoko la pelego.


text:
Re be re šokwa re ekwa bohloko, eupša ra se belege selo. Naga ya rena ga se ra e hlakodiša; ga se ra fenya manaba a rena, manaba a a tšwago dinageng di šele.


text:
Bahu ba gaborena ba tla buša ba phela! Ditopo tša bona di tla tsoga. Lena le ithobaletšego mabitleng, tsogang le goeng ka lethabo. Bjalo ka ge phoka ya gago ya mosong, Morena, e nošetša naga, le wena o tla tsoša ba ba hwilego kgale.


text:
Lena, setšhaba sa ka, tsenang ka diphapošing tša lena, le tswaleleng mejako, le iphihleng sebakanyana go fihlela Modimo a se sa galefile.


text:
Bonang, Morena o tla a etšwa bodulong bja gagwe, o tlilo otla batho ba lefase ka ge ba dira dibe. Ba ba bolailwego sephiring ba tla utollwa, lefase le ka se sa khupetša ba ba bolaetšwego go lona.


text:
Mohlang woo Morena o tla hlaba Lebiathane, mmamogašwa wa lebelo wa go tshophagana, ka tšhoša ya gagwe ye šoro, ye e tiilego ye kgolo; a bolaya wona mmamokebe wa lewatle.


text:
Ka letšatši leo le opele le re Morena o tla bolela mabapi le serapa sa gagwe se sebotse sa merara a re:


text:
“Ke nna mohlokomedi wa sona, ke dula ke se nošetša. Ke se leta bošego le mosegare gore go se be le yo a se senyago.


text:
Ga ke sa galefetše serapa sa ka. Ge nkabe se na le mehlašana ya meetlwa le mabjang, nkabe ke di epa ka di tšhuma lorelore.


text:
Fela ge eba manaba a setšhaba sa ka a nyaka gore ke a šireletše, gona a ba kwane le nna. Ee, a ba kwane le nna.”


text:
Ka moso Baisraele ba tla melela sa ruri nageng ya bona, ditlogolo tša Jakobo di tla atlega, gomme lefase ka moka la holega.


text:
Kgane Morena o kile a otla Baisraele bjalo ka ge a otlile baotli ba bona? Goba bona ba kile ba bolawa ka bontši boka babolai ba bona?


text:
Morena o otlile setšhaba sa gagwe gannyane ka go se iša bothopša. A ba tšeiša ledimo le lešoro la bohlabela.


text:
Eupša Baisraele ba tla swarelwa dibe fela ge ba ka šilaganya maswika a dialetare tša medimo ya diswantšho, a ba bjalo ka motaga wo o šitšwego, gwa se sa ba le dialetare tša diorelo, goba dikota tša borapedi.


text:
Motse wola o bego o tiile, bjale o tlogetšwe o nnoši; ga o sa na le batho, o bjalo ka lešoka. O fetogile phulo ya dikgomo, felo mo di robalago gona ge di kgothile mehlašana.


text:
Makala a mehlare a a omelela a robega, mme basadi ba a tla ba a rwalela dikgong. Ka ge setšhaba sa Israele se sa kwešiše, Modimo, Mohlodi wa sona, a ka se se šokele, Mmopi wa sona, a ka se se gaugele.


text:
Mohlang woo Morena o tla kgoboketša setšhaba sa gagwe ka o tee ka o tee, go tloga Yufratese go yo fihla mollwaneng wa Egepeta, bjalo ka motho ge a hlokola mabele.


text:
Ka letšatši leo go tla letšwa phalafala ye kgolo, gwa bitšwa Baisraele ka moka ba ba išitšwego bothopša Asiria le Egepeta. Ba tla tla ba khunamela Morena thabeng ya gagwe ye kgethwa, Jerusalema.


text:
Jonna, baetapele ba Israele ba go ikgogomoša ba ditagwa, ba ba aperego mefapahlogo ya matšoba! Beine e ba rapaladitše fase. Seriti sa Samaria, motse wola wo mobotse wo o ukametšego moedi wo o nonnego, se tloga bjalo ka matšoba a mefapahlogo yela ge a pona.


text:
Morena o na le molaolamadira yo mogolo wa maatla yo a tlago hlasela batho ba Mmušo wa ka Leboa. Yena o tla tla bjalo ka sefako se se senyago, bjalo ka pula ya matlorotloro, boka lefula le maatla le le gogolago, mme a ba wela godimo a ba fenya.


text:
Seriti sela se tlogago sa motse wa go ikgantšha wa Samaria se tla fela bjalo ka mago a dithakangwaga a a lewago ka pela ge a seno fulwa.


text:
Mehleng yeo Morena Ramaatlaohle o tla ba bjalo ka mphapahlogo wo mobotse wa matšoba wo o aperwego ke mašaledi a setšhaba sa gagwe.


text:
Baahlodi o tla ba dira gore ba ahlole ka toka, bahlabani a ba fa bogale bja go gomišetša manaba kgorong ya motse.


text:
Baprista le baprofeta le bona ba thekesedišwa ke botagwa. Ba nwa beine ye ntši le bjala mo e lego gore ba tlaruma ba gakanegile. Baprofeta ba tagwa kudu mme ba šitwa ke go kwešiša dipono tše di tšwago go Modimo, le baprista ba tagwa mo e lego gore ba palelwa ke go ahlola melato.


text:
Ba a nnyatša ba re: “Monnana yo o re a ka ruta bomang? Ke bomang ba ba nyakago go kwa taba tša gagwe? Di loketše fela masea a a sa tšogo tshwešwa letswele, a a sa nkgago mekgato.


text:
O leka go re kgala ka go re šupetša mantšu ka le tee ka le tee, le lefoko le lengwe le le lengwe, le melao ka o tee ka o tee.”


text:
Ge le sa ntheeletše, Modimo o tla le otla ka batho ba naga ye nngwe ba go bolela leleme le šele. O boletše le lena a re:


text:
“Le khutšeng, le phomoleng nageng ya lena, mme ba ba lapilego le bona le ba khutšišeng.” Eupša lena la gana go mo theeletša.


text:
Ke ka baka leo Morena a tlago le ruta mantšu ka le tee ka le tee, le lefoko le lengwe le le lengwe, le melao ka o tee ka o tee. Ke moo le tlago re ge le sepela la wa ka sa morago, la gobala, la tanywa, la thopša.


text:
Bjale ge, lena bannana ba go ikgodiša, lena le bušago setšhaba se mo Jerusalema, theeletšang se Morena a se bolelago.


text:
Le itheta ka go re le lakane le lehu, le kwane le bodulabahu, le gore ge manaba a etla bjalo ka lefula le le gaketšego, lena a ka se le hlasele ka gobane le tla phološwa ke maaka le boradia bja lena.


text:
Bjale ge, Morena, Mong wa bohle, o re: “Ke thea motheo wa go tia Sione. Sekhutlong sa wona ke tsenya leswika le lethata. Ka gona yo a dumelago go Morena a ka se boife selo.


text:
Toka e tla ba yona thapo ya go ela botelele bja motheo, gomme boloki ya ba thapo ya go aga go ya godimo.” Sefako se tla gogola maaka a le bego le itšhireletša ka ona, mme mafula a khupetša botšhabelo bjola bja lena.


text:
Go lakana le lehu mola ga lena go tla fedišwa, le kwano ya lena le bodulabahu e ka se swarelele. Ge manaba a etla a tla le gataka.


text:
Nako le nako ge a feta a tla le hlasela. Seo se tla direga mosong wo mongwe le wo mongwe, le bošego le mosegare. Se sengwe le se sengwe se le se kwago go baprofeta se tla le tšhoša.


text:
Le tla etša monna yo a ka lekago go robala malaong a seripana, a se kgone go naba, a apere lepai le lennyane la go mo hlaela.


text:
Morena o tla lwa bjalo ka mola a elwa thabeng ya Peratsime le moeding wa Gibeone, gore a tle a dire se a nyakago go se dira, le ge se bonala se tlaba. O tla phetha modiro wa gagwe, le ge o sa kwešišege.


text:
Le se sege ge ke le botša taba tše! Ge le ka sega go phonyokga go tla le thatafalela. Morena Ramaatlaohle o mpoditše gore o ikemišeditše go fediša lefase ka moka.


text:
Ga ke re ge a lekaneditše mobu o bjala peu ya lenonya le ya mphogo, o rothetša peu ya korong le ya garase, gomme ka mathoko ga tšhemo a bjala mabele?


text:
Ga a fole lenonya ka selei, goba mphogo ka go o gatiša koloi, eupša lenonya o le fola ka patla, mphogo ka morogo.


text:
Ga a pšhatle mabele ka go a fola go ya go ile. Le ge a a gatiša koloi le dipere, ga a pšhatle dithoro tša ona.


text:
Go fola ka mokgwa woo le gona molemi o go rutilwe ke Morena Ramaatlaohle. Maano a Modimo ke a a makatšago, a phethega gabotsebotse.


text:
Jonna, Jerusalema, sebešo sa Modimo, motse wo Dafida a bego a hlomile mešaša go wona! Mengwaga a e tle ka go latelana ga yona, le menyanya ya yona ya ngwaga ka ngwaga e tle bjalo,


text:
eupša ka morago Modimo o tla tliša mathata motseng wo o bitšwago “Sebešo sa Modimo”. Go tla ba le dillo le mahloko, gomme motse ka moka o tla swana le sebešo se mollo o laumago go sona.


text:
Modimo o tla dira gore manaba a hlome mešaša go o dikologa, a o dikanetše, a age ditora tša go o hlasela.


text:
Jerusalema e tla swana le moya wa mohu yo a bolelago ka go bobola ka fase ga mobu, a sebaseba a le ka mobung.


text:
Jerusalema, manaba a gago ka bontši a a tšwago dinageng di šele a tla budulwa bjalo ka lerole, gomme madira a bona a sehlogo a tšewa ke phefo bjalo ka mooko. Ka pelapela


text:
Morena Ramaatlaohle o tla le hlakodiša ka medumo ye e šiišago le ditšhišinyego tša lefase, le ka madimo le ka mollo wo o laumago.


text:
Ke moo madira ohle a a hlaselago motse wa Jerusalema, sebešo sa Modimo, a o tsenyago mathateng, le dibolai tša bona le ditora tša tlhaselo di tla timelelago bjalo ka toro, bjalo ka pono ya bošego.


text:
Ditšhaba tšohle tše di lwago le Jerusalema di tla etša motho yo a bolawago ke tlala, yo a lorago a eja, gomme a tsoge a sa swerwe ke tlala, goba tša swana le motho yo a nyorilwego, yo a lorago a enwa meetse, gomme a tsoge a sa swerwe ke lenyora.


text:
Lebelelanang le gakanegile! Iphoufatšeng le dule le foufetše! Tagwang le se la nwa beine! Thekeselang le se la nwa bjala!


text:
Morena o le potumišitše la swarwa ke boroko kudu. Modimo o khupeditše baprofeta mahlo, bona e lego mahlo a lena; o pipile baboni dihlogo, bona e lego dihlogo tša lena.


text:
Se pono ye nngwe le ye nngwe ya baprofeta e se šupago le ka se se tsebe; e tla swana le lengwalo le le tswaletšego. Ge motho a ka le fa yo mongwe yo a kgonago go bala, a re a mmalele lona, o tla re a ka se kgone ka gobane le tswaletšwe.


text:
Morena o rile: “Setšhaba se se re se a nthapela, eupša e no ba ka molomo fela – dipelo tša bona di kgole le nna. Sedumedi sa bona ke melawana ya batho ye ba e tsebago ka hlogo.


text:
Ka gona ke tla boeletša ka ba otla leboelela ka tše ba sa di kwešišego. Ba bohlale ba tla lahlegelwa ke bohlale bja bona, ba kwešišo ba se sa kwešiša selo.”


text:
Ba lahlegile bao ba lekago go khutišetša Morena maano a bona gore a se ke a a tseba! Tše ba di dirago ba di dira sephiring, gomme ba gopola gore ga go yo a ba bonago goba a tsebago se ba se dirago.


text:
Ka mehla ba phethola dilo mo nkego letsopa le ka re ke lona mmopi. Na pitša e ka re go mmopi wa yona: “Ga se wa mpopa”? Kgane se se bopilwego sona se ka re go modiri wa sona: “Ga o tsebe se o se dirago”?


text:
Kgauswinyana sethokgwa sa Lebanone se tla fetoga tšhemo ye e nonnego, gomme tšhemo ye e nonnego ya ba selo se se tlwaelegilego go no swana le sethokgwa.


text:
Ge letšatši leo le fihla ditholo di tla kgona go kwa ge di balelwa puku, le difofu tše go tšona e bego e le leswiswi le boso fela di tla bona.


text:
Baikokobetši ba tla buša ba thaba ba reta Morena, mme badiidi ba tumiša Modimo yo mokgethwa wa Israele.


text:
Modimo o tla fediša ba ba pharago ba bangwe ka maaka, ba ba dirago gore ba ba nego molato ba se ke ba otlwa, le ba ba bolelago maaka gore ba ba se nego molato ba se ahlolwe ka toka.


text:
Bjale ge, Morena yo a ntšhitšego Abrahama nageng ya gabo o re go ditlogolo tša Jakobo: “Lena setšhaba sa ka, le ka se sa lewa ke dihlong la galoga difahlego.


text:
Ge le bona bana ba ke tlago le fa bona, le tla nkgodiša nna, Modimo yo mokgethwa wa Israele, mme la mpoifa.


text:
Ba ba tlogetšego Modimo ba tla ithuta go kwešiša, gomme ba ba ngongoregago ba tla rutwa ba kwešiša.”


text:
Morena o boletše a re: “Ba ba bušago Juda ba lahlegile, ka gobane ba itshwere bjalo ka bana ba ba tsogelago motswadi maatla. Ba phetha maano a bona ba se ba kwana le nna, le gona ba dira kwano le dinaga tše dingwe nna ke sa rate. Ka fao ba pharelela sebe godimo ga se sengwe.


text:
Ba theogela Egepeta go yo nyaka thušo ba se ba nkgopela gore ke ba eletše. Ba nyaka gore Egepeta e ba šireletše, le gore kgoši ya Egepeta e be botšhabelo bja bona.


text:
Eupša ka morago ba tla lewa ke dihlong tša ge ba ile ba tšhabela go yena, mme ba goboga ka ge ba ile ba re Egepeta e ba šireletše.


text:
batho ba Juda ba tla lewa ke dihlong ba goboga ka ge ba botile setšhaba se se sa ba holego goba sa ba thuša ka selo.”


text:
Modimo o bolela mabapi le diphoofolo tša lešoka la ka borwa o re: “Batseta ba sepela nageng ye e boifišago, moo go nago le ditau le mekopa le bommamokebe. Ba išetša setšhaba se se sa ba holego ka selo dimpho tše bohlokwa ka dipokolo le dikamela tša bona.


text:
Tše Egepeta e ba thušago ka tšona ga se selo le gatee. Ka gona ke e theile leina la Mabogolaadutše.”


text:
Modimo o mpoditše gore ke ngwale ditiro tše mpe tša setšhaba letlapeng ke na le bona, gore e tle e be bohlatse ka moso go ya go ile,


text:
ka gobane ke setšhaba sa melala ye methata, sa go bolela maaka, sa go gana go phetha melao ya Morena.


text:
Ba botša baboni ba re ba se ke ba bona dipono. Go baprofeta ba re: “Le se ke la re ruta gore tše di lokilego ke eng. Re botšeng tše di re kgahlago; le se ke la re botša melaetša ya mmannete ya Modimo.


text:
Eupša yena Modimo yo mokgethwa wa Israele o re: “Tše ke le botšago tšona le a di gana, gomme le botile kgatelelo le boradia, le di tshephile.


text:
Le ne molato. Le etša leboto le le ilego godimo, le le pharogilego mme le sekametšego ka ntle le nyaka go wa; gateetee le tla wa.


text:
Le tla pšhatlagana bjalo ka pitša gwa ba gwa se šale le lengetana la go tšea magala sebešong, goba la go ga meetse ka sedibeng.”


text:
Morena, Mong wa bohle, Modimo yo mokgethwa wa Israele, o botša setšhaba o re: “Ge le ka boela go nna gomme la ntshepha le ikhomoletše, le tla phološwa la tia.” Eupša lena le a gana.


text:
Le re le ka tšhabela manaba a lena ka dipere. Ka gona le tla rakedišwa. Le gopola gore le tla namela dipere tša lebelo, eupša tša ba ba le hlomerego e tla ba tša lebelo go di feta.


text:
Ba sekete ba lena ba tla tšhaba ge mohlabani o tee wa manaba a ba batamela, gomme bahlabani ba bahlano ba tla le tšhabiša. Go madira a lena go ka se šale motho; go tla šala fela sefoka godimo ga mmoto, goba kotana ya sefoka godimo ga thaba.


text:
Le ge go le bjalo, Morena o letetše go tlo le gaugela. O itokišeditše go le šokela, ka gobane ka mehla o dira tše di lokilego. Ba lehlogonolo ke ba ba botilego yena!


text:
Lena setšhaba seo Modimo wa sona a dulago Sione, lena le agilego Jerusalema, le ka se sa lla. Ruri, Morena o tla le šokela ge le mo llela; ge a le kwa o tla le araba.


text:
Morena o tla le sepetša mathateng, eupša yena ka sebele o tla le ruta, a ka se sa iphihla, mme le tla mmona ka mahlo a lena.


text:
Ge le phamoga tsela le eya ka thoko efe le efe, le tla kwa lentšu ka morago ga lena le re: “Tsela ke ye. Tšeang ka yona.”


text:
Le tla tšhilafatša diswantšhobetlwa le diswantšhobopša tša lena tša tshipi ka go di golla gauta le silibera ye di ritetšwego ka yona.


text:
Le tla e šila, la e lahla bjalo ka matšhila la re: “Ga ke sa le nyaka!” Ge le bjetše dipeu Morena o tla le nešetša pula, gomme tše le di bunago e tla ba tše dintši tše di nonnego, le diruiwa tša lena di tla ba le phulo ye ntši.


text:
Dipholo le dipokolo tše le lemago ka tšona di tla fiwa mabele a a feferilwego mme a tšhetšwego letswai.


text:
Mohla dibo tša manaba a lena di thopšago mme bahlabani ba ona ka moka ba bolawago, dithabeng le mebotong ka moka go tla ba le meela ya meetse.


text:
Ngwedi o tla taga bjalo ka letšatši, gomme letšatši le tla taga gašupa go feta mehleng, la swana le seetša sa matšatši a a šupago. Tše ka moka di tla direga ge Morena a bofa dintho tše a di ntšhitšego setšhaba sa gagwe gomme a di alafa.


text:
Letago la Morena le bonala le etla le sa le kgole. Mollo le maru a maso di šupa gore o galefile. O bolela a befetšwe kudu, gomme mantšu a gagwe a tšhuma bjalo ka mollo.


text:
O romela phefo ya go senya bjalo ka noka ye e falalago e gomago batho ka megolo. Phefo yeo e tšea ditšhaba bjalo ka mooko ka leselong. Morena o kgoka ditšhaba ka thapo melaleng a di timetša.


text:
Eupša lena, setšhaba sa Modimo, le tla opela go swana le bošegong bja monyanya wo mokgethwa. Le tla ipshina bjalo ka ba ba yago Tempeleng ya Morena, setšhabelo sa Israele, gotee le ba ba letšago dinaka.


text:
Morena o tla kwagatša lentšu la gagwe la bogoši, a ba a bonagatša ka moo a fedišago manaba a gagwe ka gona a galefile. Go tla ba le mollo wo o laumago le dipula tša matlorotloro le tša ditladi le difako.


text:
Ge Morena a ba otla leboelela, setšhaba sa gagwe sona se tla letša meropa le dikgapa. Modimo o tla lwa le Baasiria a ba fediša taa.


text:
Ke kgale felo mo go tlago gotšwa mollo wo mogolo gwa tšhumelwa kgoši ya Asiria go lokišitšwe. Ke molete wo o išago, wa go ahlama, gomme mollo o goditšwe ka dikgong tše dintši. Morena o goteditše dikgong tšeo ka moya wa gagwe wo o tukago mollo.


text:
Ba lahlegile ba ba yago Egepeta go nyaka thušo! Ba botile maatla a Egepeta – dipere, dikoloi tše dintši tša ntwa, le banamedi ba dipere ba bantšintši. Ga se ba bota Morena, Modimo yo mokgethwa wa Israele, goba ba nyaka thušo go yena.


text:
Le ge go le bjalo yena o tseba se a se dirago! O tliša masetlapelo. O phetha se a ikemišeditšego sona, a otla bakgopo le bathuši ba bona.


text:
Baegepeta ga se medimo – ke batho ba nama. Dipere tša bona ke dipere bjalo ka tše dingwe – ga se meoya. Ge Morena a emiša letsogo gore a otle, setšhaba sa Egepeta se se thekgilego sa Israele se tla thetšwa, gomme sa Israele sa wa, tša fedišwa mmogo.


text:
Morena o mpoditše a re: “Bjalo ka ge tau e bopa ge e swere phoofolo ye e e bolailego, e sa tšhabe mašata le mekgoši ya badiša ba bantši, le nna, Morena Ramaatlaohle, ga go se se tlago nthibela gore ke theoge ke tle ke šireletše thaba ya ka ya Sione.


text:
Bjalo ka ge nonyana e fofafofa go dikologa sehlaga sa yona, le nna, Morena Ramaatlaohle, ke tla šireletša Jerusalema ka e lwela, ka e phološa.”


text:
Nako e etla yeo ka yona yo mongwe le yo mongwe wa lena a tlago lahla medimo ye e mo dirišago dibe ye a e dirilego ka silibera le gauta.


text:
Asiria e tla thopša ka ntwa, fela e sego ya batho – ke Modimo yo a tlago e hlasela. Baasiria ba tla tšhaba ntweng gomme masogana a bona a thopša a dirwa makgoba.


text:
Kgoši ya bona e tla tšhaba e tšhogile kudu, bakgomana ba tla tšhoga ba ba ba tlogela difoka tša bona.” O realo Morena yo mollo wa gagwe wa dihlabelo o tukago thabeng ya Sione, motseng wa Jerusalema.


text:
Mongwe le mongwe wa bona o tla etša boširelo phefong le botšhabelo dipuleng tša magadima. Ba tla ba bjalo ka dinokana nageng ye e omilego, bjalo ka moriti wa letlapa le legolo leganateng.


text:
Ba ba welago dilo godimo ba tla thoma go nagana gabotse pele ba di dira. Ba ba sa kgonego go itlhaloša gabotse, ba tla kgona go bolela ba kwešišega.


text:
Lešilo le bolela tša bošilo gomme le nagana go dira tše mpe, mme la di dira. Le bolela tše di selekago Morena. Ga le ke le efa ba ba swerwego ke tlala dijo, goba ba ba nyorilwego meetse.


text:
Sehwirihwiri se šoma ka mathaithai; se loga maano a go tsenya bahloki mathateng ka maaka, le ge ba le tshekong.


text:
Išago ka nako tše le tla be le gakanegile, ka gobane go tla be go se diterebe goba dikenywa tše dingwe tše le ka di fulago.


text:
Le be le phela bophelo bja go se šetše bja go hloka mathata, eupša bjale thothomelang le tetemele ka poifo! Hlobolang le apareng diaparo tša go ilela.


text:
ka gobane naga ya setšhaba sa gešo e mela mehlašana ya meetlwa le ditshehlo. Llelang malapa ka moka mo batho ba bego ba dula ba thabile, le motse wo o bego o tlala mekgolokwane.


text:
Ešita le lapa la mošate le šetše le tlogetšwe, mme motse wo o bego o na le batho ba bantši ga o sa na le motho. Le seripa sa motse se se bego se bitšwa Ofele le tora ya tlhapetšo ya moo e tla ba marope go ya go ile. Dipitsi di tabogataboga moo, le diruiwa di fula gona.


text:
Go tla ba bjalo go fihlela Modimo a re tšhollela moya wa gagwe. Lešoka le tla fetoga tšhemo ye e nonnego, gomme tšhemo ye e nonnego ya ba selo se se tlwaelegilego go no swana le sethokgwa.


text:
Ka ge mang le mang a tla dira tše di lokilego, go tla ba le khutšo le phomolo le polokego go ya go ile.


text:
Mehleng yeo batho ba tla thaba kudu ge ba na le meetse a mantši a dibjalo, ba fudiša dikgomo le dipokolo tša bona mo ba ratago.


text:
Manaba a rena a lahlegile! Ba be ba senyetša batho, etšwe bona ba sa senyetšwe; ba eka, le ge bona ba sa ekwe. Eupša nako ya bona ya go senya le go eka e tla feta, gomme e tla ba bona ba senyetšwago gape ba ekwago.


text:
Morena, re gaugele, re tshephile wena. O re šireletše tšatši le lengwe le le lengwe, gomme ge re le mathateng o re hlakodiše.


text:
Dithoto tša bona di a thopša tša gogolwa bjalo ka tšie. Di kgeregelwa bjalo ka segongwane ge se kgeregela mabele.


text:
a ba a tlišetša setšhaba boiketlo. Ka mehla o šireletša setšhaba sa gagwe gomme o se fa bohlale le tsebo. Se bohlokwa mo go bona ke go boifa Morena.


text:
Ekwang bagale ba lla ka ntle ga mešaša ya manaba ba kgopela thušo! Batseta bale ba go yo phophotha ba lla gabohloko.


text:
Ditselakgolo di wetše kgwahlana, ga di ne basepedi. Dikwano di a hlanamelwa, gomme dihlatse tše di bego di le gona di a nyatšwa. Ga go na le yo a hlompšhago.


text:
Naga e tlogetšwe, mašemo a letše. Dithokgwa tša Lebanone di a pona, moedi wo o nonnego wa Sharone nke ke lešoka, gomme Bashane le thabeng ya Karmele mehlare e hlohlorega matlakala.


text:
Le loga maano a lefeela, gommme tšohle tše le di dirago ga di ne mohola. Le ikgogolela magala hlogong.


text:
Le tla foforega bjalo ka maswika a a fišitšwego go dira motaga, la ba bjalo ka mehlašana ya meetlwa ye e remilwego ya tšhungwa thokgethokge.


text:
Badiradibe ba Sione ba ba hlanametšego Morena ba thothomela ka letšhogo. Ba re: “Kahlolo ya Modimo e swana le mollo wo o tukago go ya go ile. Ke mang mo gare ga rena yo a ka phonyokgago mollo wo mobjalo?”


text:
Go ka phonyokga mmoledi le modiri wa tše di lokilego, wa go gana go putsetšwa go tšhošetša batho, moilatsogolekobong, moithibaditsebe gore a se šomišane le babolai, moponyamahlo ka ge a sa kgahlwe ke tše mpe.


text:
Yo mobjalo o tla lotega, a bolokega go no swana le ge a le ka sebong sa maswika. O tla ba le dijo le meetse a go nwa.


text:
Ge le gopola ka moo le bego le boifa batho ba šele, e lego batšhediši le dihlodi tše di bego di bala ditora, le ka se sa tšhoga.


text:
Le ka se sa bona batho ba šele bale ba go ipona, ba go bolela leleme le nkego le a koakoetša, le le sa le kwešišego.


text:
Bonang Sione, motse wa menyanya ya rena ya sedumedi! Bonang Jerusalema! E tla ba bodulo bjo bo lotegilego. E tla swana le tente ye e sa tlošwego, ye dikokwane tša yona di sa kego di tumolwa, ye dithapo tša yona di sa kgaogego.


text:
Morena o tla re bontšha letago la gagwe. Jerusalema go tla ba le dinokana le dinoka tše dikgolo, eupša maselawatle a ntwa le a mangwe a magolo a ka se sepele ka dinokeng tšeo.


text:
Manaba a tla ba bjalo ka leselawatle leo dithapo tša lona di nyefilego di sa kgonego go swarelela kota ya diseila, leo sefoka sa lona se timetšego. Re tla thopela leselawatle leo mo e lego gore le digole di tla hwetša kabelo.


text:
Go ka se be le motho nageng ya gaborena yo a ka hlwago a sa re o a lwala, le batho ka moka ba tla swarelwa dibe.


text:
Etlang, lena merafe, le kwe! Lena ditšhaba, theeletšang! Lefase lohle le bohle ba ba dulago go lona a ba kwe!


text:
Letšatši, ngwedi le dinaledi di tla šilagana ya ba lerole. Leratadima le tla menwa bjalo ka lengwalo, le dinaledi di tla fifala go etša matlakala a morara ge a galoga, goba mago ge a šwaba.


text:
Morena o hwanyolotše tšhoša ya gagwe legodimong, gomme bjale o tla hlaba Baedomo, setšhaba sela a se ahloletšego lehu, ka yona.


text:
Tšhoša ya gagwe e tla tlala madi a bona, ya kgamathela makhura bjalo ka madi a dikwanyana le a dipudi, le makhura a dipshio tša dikgapa tše go dirwago dihlabelo ka tšona. Morena o tla dira sehlabelo sa mohuta woo ka Baedomo motseng wa Botsra; o tla bolaya batho ba bantši nageng ya Edomo.


text:
Ba tla wa bjalo ka dinare le dipowana, gomme lefase la kolobišwa ke madi, la ba la tshotshoma makhura.


text:
Dinoka tša Edomo di tla fetoga moti, gomme mobu wa gona wa fetoga tshebela. Naga yohle e tla swa bjalo ka moti.


text:
E tla swa bošego le mosegare, gomme ya thunya muši go ya go ile. Naga e tla lobela sa ruri, gomme go ka se sa tsoga go bile le yo a putlago fao.


text:
Maribiši le dihlong di tla dula nageng yeo, le magokobu a phela gona. Morena o tla e dira leganata leo go lona go sa dulego motho.


text:
Meetlwa le ditshehlo le botšhatšhabogopa di tla mela ka mešate le ka metseng ye e ageleditšwego ka merako, gomme ke moo go tlago phela diphukubje le dimpšhe.


text:
Mahlalerwa le diphiri di tla kopana gona, le meoya ye mebe ye nkego ke dipudi tša naga e tla bitšana fao. Gona moo go tla tla modimotsela wa bošego a nyaka moo a ka khutšago gona.


text:
Mokopa o tla ba le molete fao, wa beela mae, wa a thwathwaša, mme wa hlokomela bana ba wona. Manong a tla kgobokana gona ka le tee ka le tee.


text:
Nyakang ka pukung ya Morena, le bale se se ngwadilwego ka moo. Ga go na le se tee sa diphedi tše se se ka se bego gona nageng yeo, le gona ga go le se tee se se tlago hloka mogatša. Morena o laetše gore go be bjalo; yena ka noši o tla di kgobokanya.


text:
Ke Morena yo a tlago di abela naga, a fa sephedi se sengwe le se sengwe karolo. Di tla phela moo nageng neng le neng, mme naga yeo ya ba ya tšona go ya go ile.


text:
Leganata le tla thunya matšoba, la opela la goa ka lethabo; le tla kgabišwa boka dithaba tša Lebanone, la nontšhwa bjalo ka mašemo a Karmele le a Sharone. Setšhaba sa Modimo sona se tla bona letago la Morena le bogolo bja Modimo wa sona.


text:
Botšang ba dipelo tše dinyenyane le re: “Ebang le sebete, le se ke la boifa! Modimo o tlilo le hlakodiša, o tlilo le lefeletša manabeng a lena.”


text:
Dihlotša di tla tshelatshela bjalo ka kgama, le dimumu tša duduetša di thabile. Didiba di tla phulega leganateng, meela ya tšwa nageng ye e omilego.


text:
Lešabašaba la go fiša le tla fetoga letsha, le naga ye e omilego ya ba methopo ya meetse. Mo go bego go phela diphukubje go tla mela mehlahla le mahlakanoka.


text:
Go tla ba le tselakgolo gona, ya bitšwa “Tsela ya Bokgethwa”. Yo a sego a hlweka a ka se tšee ka yona – e tla ba ya setšhaba sa Morena. Ditlaela di ka se tlarume go yona.


text:
Tau e ka se gate go yona, le dibata tše dingwe di ka se be gona. Bahlakodišwa ba Morena bona ba tla ya gae ka tsela yeo.


text:
Ba tla tsena Jerusalema ba goa ka lethabo, ba hlaba mekgolokwane ba thabile. Ba tla iketla go ya go ile, manyami le metsetlo tša felela sa ruri.


text:
Ngwageng wa lesome le metšo ye mene wa pušo ya Kgoši Hiskia wa Juda, Sanheribe, kgoši ya Asiria, o ile a hlasela metse ya Juda ye e ageleditšwego ka merako, gomme a e thopa.


text:
A romela madira a mantši a tloga Lakishe go yo hlasela Hiskia kua Jerusalema; a be a laolwa ke molaodi wa madira a gagwe yo mogolo. Molaodi yoo a dula tseleng ye e bapetšego le tšhemo ya mohlatswi wa mašela, kgauswi le mokero wo o tlišago meetse a a tšwago letshaneng la ka godimo.


text:
Bahlankedi ba bararo ba Hiskia ba tšwa go yo mo gahlanetša. Bona e be e le Eliakime, mohlokomedi wa mošate, morwa wa Hilkia, Shebna, mongwaledi wa mošate, le Joage, mongwaledi wa mmušo, morwa wa Asafo.


text:
Molaodi yola wa Baasiria a re go bona: “Kgošikgolo, kgoši ya Asiria, o nyaka go tseba gore ke eng se se dirago gore Hiskia a itshephe ka mokgwa wo.


text:
Na Hiskia o gopola gore a ka boledišana le rena mola a swanetše go loga maano a ntwa le go rapa madira a gagwe. A o be a gopola gore o tla thušwa ke mang ge a be a tsogela Asiria maatla?


text:
O tshephile Egepeta gore e tla mo thuša, eupša go bota Egepeta go bjalo ka ge motho a ka tšea lehlaka a hlotlela ka lona – le tla robega la mo hlaba seatla. Kgoši ya Egepeta e ka mokgwa woo ge motho a e tshephile.”


text:
Molaodi yoo wa Moasiria a tšwela pele a re: “Kgane le nyaka go mpotša gore le tshephile Morena Modimo wa lena? Na ga se tšona dintotoma tše a khunamelwago go tšona le dialetare tša gagwe tše yena Hiskia a di kgerešitšego ge a botša batho ba Juda le ba Jerusalema gore ba direle fela aletareng ye e lego Jerusalema?


text:
Ke nyaka gore a phegišane le mong wa ka, kgoši ya Asiria, ka tsela ye: Ke tla mo fa dipere tše dikete tše pedi ge eba o na le banna ba bakaaka ba ba tlago di namela!


text:
A bjale a ka kgona bjang go fenya molaodi yo monyenyane ka maemo wa Moasiria? Gomme le ge go le bjalo o sa botile Egepeta gore e mo romele dikoloi tša ntwa le banamedi ba dipere.


text:
Kgane le gopola gore ke hlasetše motse wo go tlo o senya e se thato ya Morena? Ke Morena ka boyena yo a mpoditšego gore ke hlasele naga ye ke e senye.”


text:
Eliakime, Shebna, le Joage ba re go molaodi yoo: “Hle, mong wa rena, bolela le rena ka Searamo. Re a se tseba. O se ke wa bolela ka Seheberu. Batho ba ba lego godimo ga morako ba a go kwa.”


text:
Molaodi yoo a ba fetola a re: “Na le gopola gore mong wa ka o nthomile go tlo botša lena le mong wa lena fela dilo tše ka moka? Aowaowaa, ke botša le batho bale ba dutšego godimo ga morako, bao ba tlago ba ba ja mantle a bona, ba ba ba nwa mehlapologo ya bona, go swana le lena.”


text:
Ke moo molaodi a emeletšego gomme a goeletša ka Seheberu a re: “Theeletšang se kgošikgolo, kgoši ya Asiria, a le botšago sona!


text:
Le se ke la theeletša Hiskia. Kgoši ya Asiria e le laela gore le tšwe motseng le ineele. Ka moka ga lena le tla dumelelwa go ja diterebe tše di tšwago merareng ya lena le mago a mego ya lena, le go nwa meetse a didiba tša lena –


text:
go fihlela ge kgoši a le hudušetša nageng ye e swanago le ya lena kudu, moo go nago le dirapa tša merara gore le be le beine, le mabele gore le be le bogobe.


text:
Le se ke la lesa Hiskia a le fora a re: ‘Morena o tla re hlakodiša.’ Kgane medimo ya dinaga tše dingwe yona e kile ya phološa dinaga tša yona go kgoši ya Asiria?


text:
A e kae bjale medimo ya Hamate le ya Arpade? E kae medimo ya Sefarabaime? Na go na le medimo ye e kilego ya phološa Samaria?


text:
Ke ofe modimo wo o kilego wa phološa naga ya wona go kgoši ya rena? Bjale go ka kgonega bjang gore Morena a phološe Jerusalema?”


text:
Ke moo Eliakime le Shebna le Joage ba gagotšego diaparo tša bona ba nyamile, gomme ba ya ba begela kgoši tše molaodi yola wa Moasiria a di boletšego.


text:
A roma Eliakime, mohlokomedi wa mošate, le Shebna, mongwaledi wa mošate, le baprista ba bagolo go moprofeta Jesaya, morwa wa Amotse. Le bona ba be ba apere diaparo tša go ilela.


text:
Kgoši ya Asiria e rometše molaodi wa madira a yona yo mogolo go tlo roga Modimo yo a phelago. Nke Morena Modimo wa gago a kwe mahlapa a gomme a otle bao ba a boletšego. Ka gona re rapelele go Modimo, rena mašaledi a batho ba Juda.”


text:
Ke tla dira gore kgoši ya Asiria e kwe pego ye e tlago e tlaletša mme e boele nageng ya gaboyona, gomme ka dira gore a bolawe moo.”


text:
O kwele ka bowena tše magoši a Asiria a di dirilego dinaga ka moka – a sentše gohle! Kgane o gopola gore wena o ka phologa?


text:
Borakgolokhukhu ba ka ba ile ba fediša motse wa Gosane, wa Harane, le wa Retsefo, gomme ba bolaya le batho ba Edene ba ba bego ba dula Telasare, mme le o tee wa medimo ya bona wa se kgone go ba phološa.


text:
E kae kgoši ya motse wa Hamate, le ya motse wa Arpade, le ya motse wa Sefarabaime, le ya motse wa Hena, le ya motse wa Aba?”


text:
Kgoši Hiskia a tšea lengwalo leo go batseta a le bala. Ke moka a ya Tempeleng a le phutholla moo pele ga Morena,


text:
“Wena Morena Ramaatlaohle, Modimo wa Israele, o dutšego setulong sa gago sa bogoši ka godimo ga bakerubi, ke wena o nnoši o lego Modimo, o bušago mebušo ka moka ya lefase.


text:
Bjale Morena, lebelela tše di re hlagelago. Theeletša dilo ka moka tše Sanheribe a go rogago ka tšona, wena Modimo yo a phelago.


text:
a fiša medimo ya tšona; a kgona go e senya, ka ge e be e se medimo le gatee, eupša e le dilo tša kota le tša leswika tše di betlilwego ke batho.


text:
Bjale, Morena Modimo wa rena, re phološe go Baasiria gore mebušo ka moka ya lefase e tle e tsebe gore ke wena o nnoši, Morena, o lego Modimo.”


text:
Na o be o roga mang, o goboša mang? Ke mang yo o bego o mo goelela, o mo hlohla? Na tšeo o be o di dira nna, Mokgethwa wa Israele?


text:
O romile batseta ba gago gore ba tle ba ikgantšhe pele ga ka ba re: ‘Ka makoloikoloi a ka a ntwa ke nameletše ka godimodimo ga dithaba, mafelelong a dithaba tša Lebanone. Ke remile mesedere ye meteleletelele le mephaene ye mebotsebotse, ka tsenelela garegare ga sethokgwa ka ba ka fihla dintlheng tša kgolekgole tša dithaba.


text:
Ke nna ke epilego didiba, ka nwa meetse a dinaga di šele. Ke gatakile noka ya Naele ka maoto ka e pšheša.’


text:
“Na ga se wa ka wa kwa gore ke nna ke beakantšego taba tšeo kgale, ke kgalekgale ke di rerile? Bjale ke di phethagaditše. Ke go file maatla a go fetoša metse ye e ageleditšwego ka merako mekgobo ya thogorogo.


text:
Batho ba ba bego ba dula go yona ba ile ba rephiša matsogo, ba tšhoga mme ba lewa ke dihlong. Ba swana le dimelana tšhemong, goba bjanyana bjo botalana tlhakeng ge bo tšhungwa ke phefo ye e fišago ya bohlabela.


text:
“Fela se sengwe le se sengwe mabapi le wena ke a se tseba – se o se dirago le mo o yago gona. Ke tseba le ka moo o ntukelago bogale ka gona.


text:
Ke kwele bogale bjoo le boikgogomošo bja gago, gomme bjale ke tla go tsenya segalanko le lepheko ka ganong, ka go gomiša ka yona tsela ye o tlilego ka yona.”


text:
Ke moo Jesaya a rilego go Kgoši Hiskia: “Sešupo sa tše di tlago direga sese: Lenyaga le išago le tla ja mabele a a imelelago ka boona, eupša ka ngwaga wa boraro le tla kgona go ipšalela mabele, la ba la tla la a buna, la bjala merara, la ba la tla la ja dikenywa tša yona.


text:
Go tla ba le mašaledi Jerusalema le baphologi thabeng ya Sione, ka gobane Morena Ramaatlaohle o ikemišeditše go phethagatša seo.


text:
“Tše Morena a di boletšego mabapi le kgoši ya Asiria šedi: ‘A ka se tsene motseng wo, goba a thuntšha le ka mosebe o tee. Ga go bahlabani ba ba tlago tla motseng ba swere dikotse, le gona ga go madira a a tlago kgobela ntotoma ya mobu gore a o hlasele.


text:
Yena o tla boela morago ka yona tsela ye a tlilego ka yona, eupša mo motseng wo a ka se tsene. Ke realo, nna, Morena.


text:
Ke tla phemela motse wo mme ka o phološa gore ke tle ke hlomphiwe, le gore ke tle ke phethe se ke se tshephišitšego mohlanka wa ka, Dafida.’ ”


text:
Ke moka morongwa wa Morena a ya mešašeng ya Baasiria mme a bolaya bahlabani ba dikete tše lekgolo le tše masome a seswai le tše tlhano. Ka mahwibi a letšatši le le latelago ba be ba rapaletše moo, ka moka e le ditopo.


text:
Ka letšatši le lengwe ge a sa rapela ka tempeleng ya Modimo wa gagwe, Nisroko, barwa ba gagwe, Adrameleke le Saretsere, ba mmolaya ka ditšhoša, gomme ba tšhabela nageng ya Ararate. Morwa wa gagwe yo mongwe, Esarhadone, a mo hlatlama bogošing.


text:
Mehleng yeo Kgoši Hiskia a lwala mme a nyako hwa. Moprofeta Jesaya, morwa wa Amotse, a ya go yena a re: “Morena o re: ‘Beakanya tša lapa la gago, ka gobane o ka se fole; o tla hwa.’ ”


text:
gore a boele go Hiskia a yo mmotša a re: “Nna, Morena, Modimo wa rakgolokhukhu wa gago, Dafida, ke kwele thapelo ya gago mme ke bone meokgo ya gago; ke tla go lesa wa phela mengwaga ye mengwe ye lesome le ye mehlano.


text:
Jesaya a mo fetola a re: “Morena o tla go laetša sešupo sa gore yena o tla phetha se a se boletšego.


text:
O tla dira gore moriti wo o lego mo manamelong a a agilwego ke Kgoši Ahase o boele morago ka dikgato tše lesome.” Gomme moriti wa boela morago dikgato tše lesome.


text:
Ke re ke amogwa bophelo; bo tlošwa go nna bjalo ka mošaša wa modiša ge o tumolwa o tlošwa. Ke re bophelo bja ka bo a phuthwa bja kgaolwa boka mologi ge a ripa lešela selogelong. Bošego le mosegare ke be ke re Modimo o a mpheleletša.


text:
Bošego ka moka ke be ke lala ke lla ke nyaka thušo; Modimo a nthoba marapo bjalo ka tau. Bošego le mosegare ke be ke re Modimo o a mpheleletša.


text:
Lentšu la ka le be le fokola bjalo ka la peolane, ke lla bjalo ka leeba. Mahlo a ka a be a lebelela godimo ka go lapa. Ka re hle, Morena, nkimolle bothateng bjo.


text:
Ke be nka reng? Ke be nka botša Morena eng ka gobane ke yena a bego a ntirile dilo tše? Ke be ke tla no kgotlelela ka phela, le ge pelo ya ka e be e le bohloko.


text:
Bohloko bja ka bjo bogolo bo nthušitše. O nthatile mme wa ntlhakodiša lehung, wa ntshwarela dibe tša ka tšohle.


text:
Bodulabahu bo ka se go rete, bahu ba ka se go tumiše. Ba ba hwilego ba ka se tshephe go botega ga gago.


text:
Ba ba phelago bona ba a go godiša, ba bjalo ka nna ge ke go tumiša bjale. Bana ba botšwa ke botatabo gore o a botega.


text:
Morena, o mphodišitše. Re tla letša dikwadi ra go tumiša Tempeleng ya gago bophelong bjohle bja rena.


text:
Yona mehleng yeo kgoši ya Babilonia, Merodaka-Baladane, morwa wa Baladane, a kwa gore Kgoši Hiskia o be a lwala. Ka gona a mo ngwalela lengwalo, a mo romela le mpho ka batseta.


text:
Hiskia a amogela batseta bao, gomme a ba bontšha polokelo ya mahumo a gagwe ye e bego e boloketše silibera le gauta, dikhanakhana le dinkgabose, le ngwako wa gagwe wa dibetša tša ntwa ka moka, le dilo tšohle ka mengwakong ya gagwe ya polokelo. Gwa se ke gwa ba le selo ka ngwakong wa kgoši le mmušong wa gagwe ka moka se a sa ba bontšhego sona.


text:
Ke moo moprofeta Jesaya a ilego go Kgoši Hiskia a mmotšiša a re: “Banna bale ba tšwa kae, le gona ba go boditše eng?” Hiskia a mo fetola a re: “Ba be ba tlile go nna ba etšwa nageng ya kgole, Babilonia.”


text:
Jesaya a mmotšiša a re: “Ba boneng mo mošate?” Hiskia a mo fetola a re: “Ba bone se sengwe le se sengwe. Ga go se ke sego ka ba bontšha sona ka mengwakong ya ka ya polokelo.”


text:
nako e etla yeo ka yona se sengwe le se sengwe mo mošate, e lego tšohle tše borakgolokhukhu ba gago ba di bolokilego go fihlela lehono, di tlago thothelwa Babilonia. Go ka se šadišwe selo.


text:
Mo go ditlogolo tša gago go tla thopša ba bangwe, gomme ya ba baamogwabonna ba go šoma mošate wa Babilonia.”


text:
Beang batho ba Jerusalema pelo! Le ba botše gore ba tlaišegile, go lekane, ba lefeleditše dibe tša bona. Ke ba otlile kudu go lekana dibe tša bona.”


text:
Motho o a goelela o re: “Phulelang Morena tsela lešokeng! Lekaneletšang Modimo wa rena tselakgolo nageng ye e omilego!


text:
Tšheletšang meedi yohle; lekanetšang dithaba le meboto yohle. Mebotwana e lekanetšwe e be molala, mme mo go sego gwa lekanela go lekanetšwe.


text:
Motho o a goelela o re: “Bega!” Ka botšiša ka re: “Ke bege eng?” A re: “Bega gore batho ka moka ba bjalo ka bjang; ba hwa ka pela boka matšoba a naga.


text:
Mabjang a a omelela, matšoba a a pona, ge Morena a tliša phefo ye e a fokago. Gabotsebotse batho le bona ba bjalo ka bjang, ga ba phele nako ye telele.


text:
Ke therešo, mabjang a a omelela, le matšoba a a pona, eupša lentšu la Modimo wa rena lona ke la neng le neng.”


text:
Jerusalema, rotogela thabeng ye e phagamego, o bege ditaba tše dibotse. Sione, hlaboša lentšu o goelele, o bege ditaba tše dibotse! Bolela o se ke wa boifa. Botša ba metse ya Juda gore Modimo wa bona o etla!


text:
O tla fudiša mohlape wa gagwe boka modiša; o tla kgoboketša dikwanyana, a di kuka, a di gokarela, a eta bommagotšona pele a iketlile.


text:
Na ke mang yo a ka elago lewatle ka magoswi, goba a lekantšha legodimo ka diatla? Ke mang yo a ka tšhelago mobu wohle wa lefase ka serotwaneng, goba a ela dithaba le meboto ka keloboima?


text:
Ke mang yo a ka botšago Morena se a swanetšego go se dira? Ke mang yo a ka mo rutago goba a mo eletša?


text:
Kgane Modimo o rerišana le mang gore a ithute a kwešiše ka mo dilo di swanetšego go dirwa, le gore a be le tsebo le kwešišo?


text:
Go Modimo ditšhaba ga se selo, di swana le lerothi la meetse morumong wa motšega, goba lerojana le le lego godimo ga keloboima; dihlakahlaka tša kgole di bofefo bjalo ka lerole.


text:
Diphoofolo tša dithokgwa tša Lebanone ga se tša lekana go direla Modimo wa rena sehlabelo, le mehlare ya gona ga e nene go dira dikgong tša sehlabelo.


text:
Ga a swane le seswantšhobopša se se dirilwego ke morulatshipi, a se manega ka gauta, a se kgabiša ka diketane tša silibera.


text:
Mohloki yo a se nego silibera goba gauta, o kgetha kota ye e sa bolego. A nyaka mmetli wa sethakga, o mmetlela modimo wa seswantšho wo o sa tekatekego.


text:
Na ga le tsebe? Ga se la kwa? Kgane ga se la botšwa kgale? Ga le kwešiše gore lefase le thomile bjang?


text:
Le dirilwe ke yo a dulago setulong sa bogoši ka godimo ga lefase; batho ba ba lego ka fase ba bonala nke ke ditšhošane. O phurolotše leratadima bjalo ka lešela, boka mošaša wo go dulwago ka go wona.


text:
Ba swana le dimela tše di sa tšwago go bjalwa, goba peu ye e sa tšwago go gašwa; ge e re e a mela, Morena a tliša phefo, ya di tšhuma, tša tšewa ke ledimo bjalo ka mahlaka.


text:
Lebelelang godimo! Ke mang yo a hlodilego dinaledi tše le di bonago? Yena yo a di etago pele bjalo ka madira, o tseba gore ke tše kae, gomme o di bitša ka maina. Maatla a gagwe le bonatla ke tše dikgolo – ga go na le naledi e tee ye e ka timelago!


text:
Lena Baisraele, bjale ke ka baka lang le ngongorega? Le reng le balabala, lena ditlogolo tša Jakobo, le re Morena ga a tsebe matshwenyego a lena, le re Morena ga a ne taba ge le hlokišwa toka?


text:
Kgane ga le tsebe? Ga se la kwa? Morena ke Modimo wa go ya go ile, Mohlodi wa lefase lohle. Ga a lape, ga a felelwe ke maatla. Tlhaologanyo ya gagwe ga e fihlelwe.


text:
Eupša bao ba tshephilego Morena ba tla lapologa, ba se sa felelwa ke maatla, ba swana le dintšhu tše di akalalago. Ba tla kitima ba se lape, ba sepela ba sa fele maatla.


text:
Modimo o re: “Homolang le theeletše, lena dinaga tša kgole! Itokišetšeng go bega taba ya lena kgorong ya tsheko; batamelang, le tla fiwa sebaka sa go bolela. A re yeng kgorong mmogo.


text:
“Ke mang wa go hlohleletša mofenyi wa bohlabela yo a fenyago gohle mo a yago gona? Ke mang yo a gafelago ditšhaba go yena, a dirago gore a gatakele magoši? Ka tšhoša ya gagwe o ba fetoša lerole. Mesebe ya gagwe e ba phatlalatša bjalo ka mooko ge o tšewa ke phefo.


text:
O a ba hlomara a ba bolaya, a fetela pele a se a gobatšwa, a tšea ka ditsela tše a bego a sa di tsebe.


text:
Ke mang yo a dirilego gore tše di hlage? Ke mang yo a hlodilego ditšhaba kgale? Ke nna, Morena – ke nna Mathomo, ebile ke nna Mafelelo.


text:
“Batho ba dinaga tša kgole ba bone tše ke di dirilego; ba a boifa mme ba a thothomela. Ka gona ba a kgobokana, ba a tla.


text:
Morulatshipi o tiiša morulagauta maatla. Yo a kgolokago modimo wa seswantšho ka noto o tutuetša yo a dirago dikokotela. O re: ‘Se se lomagantšwego se ke se sebotse.’ Ke moka ba o kokotela madulong a wona gore o se ke wa wa.


text:
“Eupša lena Baisraele, bahlanka ba ka, bana ba Jakobo, ke lena setšhaba se ke se kgethilego, ditlogolo tša Abrahama, mogwera wa ka.


text:
Ke le tšere magomong a lefase, ke le biditše le le dikhutlong tša kgolekgole, ka re go lena: ‘Le bahlanka ba ka.’ Ga se ka le nyatša, eupša ke le kgethile.


text:
Le se ke la boifa – ke na le lena! Le se ke la lealea – ke nna Modimo wa lena! Ke a le tiiša, ke a le thuša, ke a le šireletša, ke le hlakodiša ka maatla a ka.


text:
“Ba ba le galefetšego ba tla gobošwa ba lewa ke dihlong, ba fetoga lefeela. Ba ba lwago le lena ba tla hwa.


text:
Gobane nna, Morena Modimo wa lena, ke a le tiiša, ke le hlahla ka letsogo ke re: ‘Se boifeng, ke a le thuša.’ ”


text:
Morena o re: “Le se ke la boifa, lena setšhabana se se fokolago sa Israele, ke a le thuša. Nna, Modimo yo mokgethwa wa Israele, ke Mohlakodiši wa lena.


text:
Ke tla dira gore le be bjalo ka selei se sefsa sa bogale sa go fola. Ka sona le tla fola dithaba la di šilaganya, meboto la e fetoša mooko.


text:
Le tla di fefera, tša tšewa ke phefo, tša gašanywa ke ledimo. Eupša lena le tla goa ka lethabo, ka gobane nna ke Modimo wa lena. Le tla ikgantšha ka nna, Modimo yo mokgethwa wa Israele.


text:
“Setšhaba sa ka se a hlaka, se a diila, se nyaka meetse eupša ga a gona; ba omile megolo ka lenyora. Nna, Morena, ke tla ba fa tše ba di kgopelago. Nna, Modimo wa Israele, nka se ba lahle.


text:
Ke tla phula dinoka mebotong ye e sa melego selo, le methopo melaleng. Ke tla fetoša leganata megobe, mme naga ye e omilego ya ba methopo ya meetse.


text:
Ke tla mediša mesedere leganateng, le megohlo le memirte le mehlware. Ke tla bjala mehlare ye mentši nageng ye e omilego – mephaene ya mehutahuta le mesaeprese.


text:
Ke tla dira dilo tše gore batho ba di bone ba di tsebe mme ba gopodišiše gore di dirilwe ke nna, Morena. Ba tla kwešiša gore Modimo yo mokgethwa wa Israele ke yena a dirilego dilo tše.”


text:
Morena, Kgoši ya ditlogolo tša Jakobo, o re: “Lena medimo ya baditšhaba, hlalošetšang kgoro taba ya lena; e botšeng mabaka a lena!


text:
Batamelang le re botše tše di sa tlago, tše di tlago hlaga ka moso, gore mola di direga re tle re di tsebe. Hlalošetšang kgoro ditiragalo tše di fetilego, le re botše gore di šupa eng.


text:
Re botšeng gore ka moso go tla hlaga eng – ke gona re tlago tseba gore ke lena medimo! Dirang se sengwenyana se sebotse goba se sebe; ke gona re tlago tšhoga ra taditetša mahlo!


text:
“Ke biditše monna wa bohlabela ka leina; ke mo hlohleleditše gore a hlasele a etšwa ka leboa. O gatakela babuši a ba swantšha le leraga, go swana le mmopi ge a duba letsopa.


text:
Ke mang gare ga lena yo a kilego a bolela taba ye ra e tseba e se tla, ra tla ra re o nepile? Ga go le o tee wa lena yo a kilego a e bolela; ga go motho le o tee yo a kilego a kwa le bolela taba ye!


text:
Nna, Morena, ke bile wa mathomo wa go e begela batho ba Sione; ke romile motseta Jerusalema gore a re: ‘Bonang! Batho ba gabolena ba etla!’


text:
Ge ke iša mahlo go medimo, gwa se be le o tee wa go re selo; gwa se be le o tee wa go nkaraba ge ke botšiša.


text:
Medimo ye ka moka ga yona ke lefeela; ga e kgone go dira selo le gatee – medimo ye ya diswantšho ga se selo, ga e ne maatla le gannyane.”


text:
Morena o re: “Bonang mohlanka wa ka yo ke mo tiišago, mokgethiwa wa ka yo a nkgahlago. Ke mo tladitše moya wa ka, gomme o tla begela ditšhaba maikemišetšo a ka.


text:
Lehlaka le le thokgegilego a ka se le robele sa ruri, goba a tima lebone le le tukago gannyane. O tla tliša toka ya go ya go ile.


text:
A ka se lape goba a nolega moko, go fihlela a hlomile toka lefaseng. Dinaga tša kgole di letetše go rutwa ke yena.”


text:
Modimo o hlodile magodimo mme a a phurolla; o adile lefase le tšohle tše di metšego go lona; o fa batho ba ba lego go lona bophelo, o phediša badudi ba lona. Bjale Morena yo a hlodilego dilo tše o re go mohlanka wa gagwe:


text:
“Nna, Morena, ke go biditše go ya ka toka, ka go fa maatla, ka go šireletša. Ka wena ke tla dira kgwerano le ditšhaba, ka tlišetša batho seetša.


text:
“Ke nna fela ke lego Morena Modimo wa gago. Ga go modingwana yo mongwe yo nkago mo fa letago la ka; le go tumišwa ga ka nka se go fe medimo ya diswantšho.


text:
Tše ke boletšego pele gore di tla hlaga, šedi di phethegile. Bjale ke tla le botša tše difsa le pele di thoma go direga.”


text:
Opelelang Morena kopelo ye mpsha; mo tumišeng, lena bohle ba lefase! Mo reteng, lena le sepelago ka maselawatle, le lena dibopiwa tšohle tša lewatle. Mo opeleleng, lena dinaga tša kgole, le lena badudi ba tšona!


text:
Leganata le metse ya lona a di goe; batho ba metsana ya Kedara a ba mo rete! Ba ba dulago motseng wa Sela a ba goe ka lethabo godimo ga dithaba!


text:
Morena o yo lwa bjalo ka mohlabani; o fišegela go lwa bjalo ka mogale. O a goa, o hlaba mokgoši wa ntwa; o fadišetša manaba a gagwe maatla.


text:
Modimo o re: “Ke kgale ke ikhomoletše, ke kgokile pelo, ke rile tuu. Eupša bjale ke tla goa, ka šutša ka hemelana go swana le mosadi ge a belega.


text:
“Ke tla hlahla difofu tša ka ditseleng tše ba sa di tsebego, ka ba sepediša mebileng ye ba sego ba ka ba sepela go yona. Ke tla fetoša leswiswi le ba lego go lona seetša, gomme ka ba lekaneletša naga ya makukuno. Tšeo ke tše ke le holofetšago tšona, gomme ke tla di phetha.


text:
Ba ba botilego diswantšho tše di betlilwego, ba rego diswantšho tše di bopilwego ke medimo ya bona, ba tla lewa ke dihlong, ba inamiša dihlogo.”


text:
Morena o re: “Theeletšang, lena le sa ratego go kwa. Lebelelang gabotse, lena le sa nyakego go bona.


text:
Na go na le yo a foufetšego go feta mohlanka wa ka, goba yo e lego setholo go feta motseta wa ka? Ga go yo a foufetšego bjalo ka mogwera wa ka, goba yo a sa bonego boka mohlanka wa ka.


text:
Lena Baisraele le bone dilo tše ntši, fela ga se la ithuta selo ka tšona. Tsebe tša lena di bulegile, eupša ga le kwe.”


text:
Ka ge Morena a lokile, o fišegela gore setšhaba sa gagwe se hlomphe dithuto tša gagwe se di tšeele godimo.


text:
Eupša bjale setšhaba sa gagwe se hutšwe, se thopetšwe; ba tlemilwe ka meleteng, ba utilwe le ka dikgolegong. Ba ile ba hlakolwa ba hulwa, eupša ba hloka mohlakodiši.


text:
Ke mang gare ga lena yo a tlago theeletša taba tše? Ke mang yo a tlago theeletša gabotse go tloga lehono?


text:
Ke mang yo a gafetšego Baisraele go bahlakodi, ditlogolo tša Jakobo go bathopedi? A ga se Morena ka boyena yo re mo senyeditšego? Re be re sa rate go phela ka moo a bego a nyaka ka gona, le gona re sa phethe ditaelo tša gagwe.


text:
Ka gona o ile a re otla o šoro, a re tlaiša ka ntwa. Kgalefo ya gagwe e be e tuka bjalo ka mollo, e aparetše setšhaba sa Israele ka moka, eupša rena ra se tsebe se se diregago, ra se ithute selo tabeng tšeo.


text:
Lena Baisraele, Morena yo a le hlodilego, yo a le bopilego, lena ditlogolo tša Jakobo, o re: “Le se ke la boifa – ke le hlakodišitše. Ke le biditše ka leina la Israele – le ba ka.


text:
Ge le tshela noka ye e išago, ke tla ba le lena; matshwenyego a lena a ka se le tšee bjalo ka lefula. Ge le putla mollo le ka se tlaboge,


text:
gobane nna ke Morena Modimo wa lena, Modimo yo mokgethwa wa Israele, yo a le phološago. Ke tla loba ka Egepeta gore ke le lokolle; ke tla gafa Etopia le Seba legatong la lena.


text:
Ke tla loba ka batho le tšona ditšhaba gore ke le phološe, ka gobane le ba bohlokwa go nna mme ke le tšeela godimo, ke a le rata.


text:
Le se ke la boifa – ke na le lena. “Ke tla kgobokanya batho ba gabolena ba etšwa bohlabatšatši, ka bušetša ditlogolo tša lena gae go tloga bodikelatšatši.


text:
Ke tla botša leboa gore le ba lokolle, ka botša le bodikela gore bo se ba thibele. Lesang setšhaba sa ka se tloge nageng tša kgole, dikhutlong tša lefase.


text:
Morena o re: “Biletšang setšhaba sa ka kgorong ya tsheko. Ba na le mahlo, eupša ba foufetše; ba na le ditsebe, eupša ke ditholo!


text:
Ditšhaba ka moka di kgobokane kgorong ya tsheko, merafe e bokane ka moo. Ke medimo efe ya tšona ye e kago bolela tša ka moso? Ke efe ye e boletšego tše di fetilego? Nke medimo yeo e bitše dihlatse tša yona go bontšha gore e a rereša, le gore e bege gore e boletše nnete.


text:
“Lena setšhaba sa Israele, le dihlatse tša ka; ke le kgethile gore le be bahlanka ba ka, gore le tle le ntsebe mme le ntumele, gomme le kwešiše gore ke nna fela ke lego Modimo. Ka ntle le nna ga go modimo wo mongwe; ga se a ka a ba gona, ebile a ka se tsoge a bile gona.


text:
Ke boletše pele ka bega tše di tlago direga, ka morago ka le phološa. Ga go modimo o šele gare ga lena wo o kilego wa dira tšeo; lena le dihlatse tša ka.


text:
Ke nna Modimo, gomme ka mehla ke tla no ba yena. Ga go yo a kago hlakodiša yo ke mo otlago; se ke se dirilego sona ke mang yo a kago se dirolla?”


text:
Modimo yo mokgethwa wa Israele, Morena yo a le phološago, o re: “Gore ke tle ke le hlakodiše, ke tla romela madira a go lwa le Babilone; gomme Bababilone ka moka ba leka go tšhaba ka maselawatle ale ba bego ba ikgantšha ka ona.


text:
Ke nna Morena Modimo wa lena yo mokgethwa, ke le bopile, lena Baisraele, gomme ke nna Kgoši ya lena.”


text:
yo a dirilego gore madira a maatla a tšwe, madira a dikoloi tša ntwa le dipere. A wele ohle, a ka se sa tsoga, a tingwa bjalo ka lebone.


text:
Morena o tšwela pele o re: “Le se ke la itshwarelela ka tše di fetilego, goba la dula le gopola tša kgale.


text:
Bonang, ke tla dira se sefsa; se šetše se tšwelela gonabjale – le a iponela ka bolena! Ke tla phula tsela lešokeng, ka ediša dinoka nageng ye e omilego.


text:
Diphukubje le dimpšhe le diphoofolo tše dingwe tša naga di tla ntlhompha ge ke ediša dinoka leganateng, gore ke noše setšhaba se ke se kgethilego meetse.


text:
Morena o re go setšhaba sa gagwe: “Eupša le be le sa nthapele, lena Baisraele; ebile le sa itapiše ka go nkhunamela, lena ditlogolo tša Jakobo.


text:
Le be le sa ntirele dihlabelo tša go tšhungwa ka moka ka dihušwane, le gona le sa ntlhomphe ka dihlabelo tše dingwe tša lena. Ke be ke sa le gapeletše go ntlišetša dikabelo tša bupi, le gona ke sa le lapiše ka go le kgopela gore le ntšhumele diorelo.


text:
Le be le sa nthekele diorelo, goba la nkhoriša ka makhura a diruiwa tša lena. Sa lena e bile go nkimetša dibe tša lena, le go ntapiša ka makgopo a lena.


text:
Le ge go le bjalo, nna ke Modimo yo a le swarelago dibe, gomme ke dira seo ka gobane ke nna Modimo wa kgaugelo. Nka se sa gopola dibe tša lena.


text:
“A re yeng kgorong ya tsheko; le nkgopotše se se lokilego se le kilego la se dira! Le bolele le bontšhe gore ga le ne molato!


text:
Ka gona ke ba kokobeditše, bona setšhaba sa ka se sekgethwa, ka le tlišetša le masetlapelo, ka ba ka dira gore le rogakwe.”


text:
Morena o re: “Bjale theeletšang, lena Baisraele, bahlanka ba ka, lena setšhaba sa ka se ke se kgethilego, lena ditlogolo tša Jakobo.


text:
Ke nna Morena yo ke le bopilego, yo ke le hlodilego; ke le thušitše go tloga mola le tswalwa. Le se boife, le bahlanka ba ka. Le setšhaba se se lokilego, se ke se kgethilego.


text:
“Naga ye e omilego ke tla e tšhollela meetse, ka neša pula tša matlorotloro nageng ye e nyorilwego. Bana ba lena ke tla ba tšhela moya wa ka, ditlogolo tša lena ka di šegofatša kudu.


text:
“Motho o tla re: ‘Nna ke wa Morena,’ yo mongwe a re yena ke wa setšhaba sa Israele. Yo mongwe o tla ngwala leina la Morena seatleng, a ipitša wa setšhaba sa Modimo.”


text:
Morena, Kgoši ya Baisraele, Mohlakodiši wa bona, yena Morena Ramaatlaohle, o re: “Ke nna Mathomo, ebile ke nna Mafelelo, ga go modimo ka ntle le nna.


text:
Kgane ke mang yo a ka dirago tše ke di dirilego? Ke mang yo a ka bego a porofetile a mpotša tšohle tše di bego di tlilo direga, go tloga gona kua mathomothomong go iša go sa felego?


text:
Setšhaba sa ka, le se ke la boifa la gakanega! Le a tseba gore go tloga kgalekgale ke boletše tšohle tše di bego di tlilo direga, gomme lena le dihlatse tša ka. Na go na le Modimo wo mongwe? Ruri, ga o gona modingwana wo mongwe wo maatla wo ke o tsebago.”


text:
Bohle ba ba dirago medimo ya diswantšho ke dilofela, le yona medingwana yeo ya bona ba e ratago ga e ne mohola. Ba ba rapelago medingwana yeo ba foufetše, ga ba tsebe selo; ba tla lešwa dihlong.


text:
Mang le mang yo a se khunamelago o tla goboga. Ba ba dirago medimo ya diswantšho ke batho ba nama. A ba kgoboketšwe ba sekišwe – ba tla tšhoga mme ba lewa ke dihlong.


text:
Morulatshipi o tšea tshipi a e kgatlakgatla mollong ka marago a selepe. Ka diatla tše di tiilego o kgatla tshipi yeo ka dinoto tša mehutahuta, a dira modimo wa seswantšho. Ge a ntše a šoma o swarwa ke tlala, a felelwe ke maatla; ge a sa nwe meetse o a lapa.


text:
Mmetli o ela kota ka thapo. O thala seswantšho godimo ga yona ka mošidi, a e swayaswaya, a e betla ka dipetlwane gomme a e ntšha seswantšho se sebotse sa motho wa monna, a tla a se bea ka ntlong.


text:
A ka rema mesedere goba meeike ya mehutahuta, goba a ipšalela mohlare wo mongwe ka sethokgweng. A ka no bjala le morula gomme pula ya o godiša.


text:
Motho o dira dikgong ka kota ye nngwe ya mohlare, a gotša mollo a o ora, goba a apea bogobe; ka ye nngwe a itirela modingwana a o obamela.


text:
Ka ye nngwe kota o gotša mollo a beša nama, a e ja, a khora. O a ikomoša a re: “Agaa, ke ruthetše! Mollo wo ga se ka bose!”


text:
Ka kota ye nngwe ye e šetšego o betla modimo wa seswantšho, a khunamela pele ga wona, a o obamela, a o rapela a re: “O modimo wa ka – mphološe!”


text:
Batho ba mohuta woo ga ba tsebe ebile ga ba kwešiše se ba se dirago. Morena o ba khupeditše mahlo, a ba retetša le dipelo gore ba se kwešiše.


text:
Mmetli wa medimo ya diswantšho ga a iše taba ye hlogong; le gona ga a ne tsebo le kwešišo ya go re: “Etse dikota tše dingwe ke goditše mollo ka tšona ka apea bogobe ka beša le nama, ka ja. Ka kota ye nngwe ye e šetšego ka betla seswantšho se sa go šišimiša. Bjale nka napa ka khunamela kota ya kotakota?”


text:
Go dira bjalo go no swana le go koma melora. Menagano ya motho yoo ya go iphora e mo lahleditše mo e lego gore a ka se sa thušega. Ga a lemoge gore seswantšhobetlwa se a se swerego ga se modimo le gatee.


text:
Morena o re: “Lena Baisraele, ditlogolo tša Jakobo, gopolang taba ye: Le bahlanka ba ka. Ke le hloletše gore le be bahlanka ba ka, gomme nka se tsoge ke le lebetše.


text:
Ke fedišitše bokgopo bja lena bjalo ka kgodi, le dibe tša lena bjalo ka leru. Boelang go nna ka gobane ke nna ke le phološitšego.”


text:
Hlabang mekgolokwane, lena magodimo, ka gore Morena o phološitše setšhaba sa gagwe! Duduetšang lena magolobitla a lefase! Goang ka lethabo, lena dithaba, gotee le lena mehlare yohle ya sekgwa, ka gobane Morena o phološitše ditlogolo tša Jakobo, gomme a ikgethwafatša setšhabeng sa Israele.


text:
“Ke nna Morena, Mophološi wa lena; ke nna ke le hlodilego. Ke nna Morena, Mohlodi wa dilo tšohle. Ke nna ke le noši ke phurulotšego magodimo; ge ke ala lefase ga go yo a nthušitšego.


text:
Didupe ke di fetoša mašilo, mehlolo ya baprofeta ba maaka ke e dira lefeela. Ke bontšha gore bahlale ba a phoša, le gore bohlale bja bona ke botlaela.


text:
Eupša tše di bolelwago ke mohlanka wa ka ke a di tšweletša, le maikemišetšo a ka ale a begelwago ke batseta ba ka ke a a phethagatša. Ke botša Jerusalema gore batho ba tla buša ba dula gona, le metse ya Juda gore e tla agwa ka lefsa. Marope a yona ke tla dira gore a tsošološwe.


text:
Ke botša Korese ke re: ‘Ke wena o tlago ba mohlokomedi wa setšhaba sa ka; o tla dira tše ke nyakago gore o di dire: O tla laela gore Jerusalema e tsošološwe, le gore metheo ya Tempele e agwe.’ ”


text:
Morena o beile Korese kgoši, a ba a mmea mofenyi wa ditšhaba le wa go amoga dikgoši maatla; Morena o tla mmulela dikgoro tša metse – di ka se dule di tswaletšwe. Morena o botša Korese yo o re:


text:
“Nna ka noši ke tla go lokišetša tsela, ka lekanetša meboto. Ke tla robaganya dikgoro tša mphiri, ka pšhatlaganya le maphika a tšona a tshipi.


text:
Ke tla go fa matlotlo a a tšwago mafelong a leswiswi, le mahumo a a fihlilwego; ke gona o tlago tseba gore ke nna Morena, le gore Modimo wa Israele o go bitša ka leina.


text:
Ke go bea mothuši wa Baisraele, bahlanka ba ka, e lego setšhaba se ke se kgethilego. Ke go bitša ka maina a a hlomphegago, etšwe o sa ntsebe.


text:
Seo ke se direla gore go tloga bohlabatšatši go fihlela bodikela batho ka moka ba tsebe gore Morena ke nna, le gore ga go Modimo wo mongwe.


text:
Ke nna ke dirago seetša, gape ke hlolago leswiswi; ke nna ke tlišago tšhegofatšo, ka hlola le masetlapelo. Ke nna Morena ke dirago dilo tše ka moka.


text:
Ke tla romela boloki bo etšwa legodimong bjalo ka pula ya matlorotloro; lefase le tla bo amogela ka lethabo, gomme la hlogiša phologo le toka. Ke nna Morena ke tlago phethagatša tšeo.”


text:
Kgane pitša e ka ngangišana le mmopi wa yona, pitša ya go swana le tše dingwe? A letsopa le ka botšiša mmopi gore o dirang? Na pitša e ka belaela ya re mmopi wa yona ga a kgone?


text:
A lesea le ka botšiša tatagolona la re: “Ke eng se o se tswetšego?” goba la botšiša mmagolona la re: “O belege eng?”


text:
Morena, Modimo yo mokgethwa wa setšhaba sa Israele, yo a se hlodilego, o re: “Le ka no mpotšiša tša ka moso, eupša bana ba ka bona, mediro ya diatla tša ka, ga le a swanela go mpotšiša ka bona.


text:
Ke nna ke hlodilego lefase, le batho ba ba dulago go lona ke ba bopile. Ke phurolotše magodimo ka diatla tše tša ka; ke nna ke laolago letšatši le ngwedi le dinaledi.


text:
Nna ka noši ke hlohleleditše Korese gore a dire ka boloki. Tsela tšohle tše a tšeago ka tšona ke tla di lekanetša. O tla tsošološa Jerusalema, motse wa ka, mme a lokolla setšhaba sa ka bothopša. Ga se a rekwa goba a amogetšwa tsogolekobong go dira taba tše.” O realo, Morena Ramaatlaohle.


text:
Morena o re go Baisraele: “Thoto ya Egepeta le tšhelete ya Etopia e tla ba tša lena, gomme banna bale ba batelele ba Seba e tla ba makgoba a lena; ba tla le šala morago ba tlemilwe ka diketane. Ba tla le khunamela ba bega ba re: ‘Ruri, Modimo o na le lena; ka ntle le yena ga go Modimo wo mongwe.


text:
Eupša Baisraele bona ba phološwa ke Morena, gomme go phološwa ga bona e tla ba ga go ya go ile; setšhaba sa bona se ka se tsoge se llwe ke dihlong goba se gobošitšwe.’ ”


text:
Morena o hlodile magodimo – ke yena e lego Modimo! O hlodile lefase mme a le bopa, a le tiiša madulong a lona. Ga se a le hlolela go se dulwe ke motho, eupša o le diretše batho. Ke yena a rego: “Ke nna Morena, gomme ga go modimo wo mongwe.


text:
Ga se ka bolela sephiring, leswiswing. Ga se ka botša setšhaba sa Israele gore se nnyake se sa nkhwetše. Ke nna Morena, gomme ke bolela therešo; ke tsebiša setšhaba gore tše di lokilego ke eng.”


text:
Morena o re: “Kgobokanang, lena mašaledi a ditšhabatšhaba, lena le šetšego ge mmušo wa Babilonia o fedišwa; batamelang le hlagiše taba ya lena kgorong ya tsheko! Batho ba ba felago ba rwala medimo ya bona ya diswantšhobetlwa phatlalatša, gomme ba rapela medimo ye e ka se kego ya ba phološa – bona bao ga ba tsebe selo!


text:
Etlang le bege taba ya lena kgorong; baboleledi ba lena a ba rerišane. Ke mang yo a kilego a bolela se se tlago hlaga? Ke mang yo a se begilego kgale? Na ga se nna, Morena? Ntle le nna ga go Modimo wo mongwe. Ke nna fela Modimo wa toka yo a phološago setšhaba sa gagwe.


text:
Se ke le holofetšago sona ka keno ke therešo, gomme se ka se fetoge. Ke a ikana ke re: Batho ka moka ba tla tla ba khunama pele ga ka, ba ikana gore ba tla mpotegela.


text:
“Ba tla tla go nna ba re toka le maatla di hwetšwa fela mo go nna; eupša bohle ba ba nkgalefetšego ba tla gobošwa.


text:
“Seswantšho sa Bele, modimo wa Babilone, se pšhatlagane, le sa Nebo se sekame. Diswantšho tša medimo yeo di be di fela di kukwa ka tlhompho, eupša bjale di rwalwa ka dipokolo, ke merwalo diruiweng tše di šetšego di lapile.


text:
“Ntheeletšeng, lena ditlogolwana tša Jakobo, lena mašaledi a setšhaba sa Israele. Ke le hlokometše go tloga ge le belegwa.


text:
Ke nna Modimo wa lena, gomme ke tla le hlokomela go fihlela le tšofala, meriri ya lena e eba ye meputswa. Le hlodilwe ke nna gomme ke tla le hlokomela; ke tla le thuša, ka le hlakodiša.”


text:
Batho ba ntšha gauta ka dikhwameng tša bona, ba ela silibera ka keloboima. Ba thwala morulagauta go bopa modimo wa seswantšho; ke moka ba khuname ba o rapele!


text:
Ba a o kuka, ba o atha; ba o hloma madulong, wa ema moo, wa se šuthe mo o lego gona. Ge motho a o rapela ga o mo fetole, goba wa mo hlakodiša ge a le tlalelong.


text:
Gopolang tše di hlagilego pele, tše di diregilego kgale; dumelang gore Modimo ke nna fela, le gore yo mongwe wa go etša nna ga a gona.


text:
Ke begile mathomong tše di tlago hlaga mafelelong; ke boletše kgale tše di tlago direga, ka re merero ya ka e tla phethega, ke tla dira tšohle tše ke ratago go di dira.


text:
Ke bitša monna wa go tšwa nageng ya kgole ya bohlabela; o tla theoga bjalo ka lenong, a phetha tše ke ikemišeditšego tšona. Ruri, ke tla phetha tše ke di boletšego, ka dira tše ke ikemišeditšego tšona.


text:
“Ntheeletšeng, lena setšhaba se se ngangabetšego, se se gopolago gore go hlakodišwa ga sona go kgole.


text:
Ke tla le phološa kgauswinyana – go ka se tšee sebaka. Nka se diege go le hlakodiša. Ke tla phološa Jerusalema, ka thakga Baisraele.”


text:
Morena o re: “Wena Babilone, theoga setulong sa gago sa bogoši o dule fase leroleng. O kile wa ba bjalo ka kgarebe, wa ba motse wo o sa kago wa senywa, eupša bjale ga o sa le yo boletiana, ga o sa le seithati.


text:
Tšea tšhilo o šile bupi! Khupolla lešira, o apole le diaparo tša gago tša botšhepi! Gara dithetho tša gago o tshele dinoka!


text:
Morena o re go Babilone: “Dula fase o ikhomolele, o ye leswiswing; o ka se sa bitšwa mohumagadi wa ditšhaba!


text:
Ke be ke galefetše setšhaba sa ka; ke se swere bjalo ka ge e ka ga e sa le sa ka; ka se gafela diatleng tša gago, gomme wa se se šokele; le batšofadi wa ba swara gampempe.


text:
O be o gopola gore o tla ba mohumagadi go ya go ile, gomme o sa šetše ditaba tše, o sa gopodišiše ka moo di tlago felela ka gona.


text:
“Theeletša, wena mmalethabo, o dulago o lotegile. O gopola gore ke wena Modimo, gomme ga go yo a swanago nago. O be o hloma e ka o ka se tsoge o bile mohlologadi, goba o lobile bana ba gago.


text:
Eupša dilo tše ka dipedi di tla go hlagela ka bogale ka ponyo ya leihlo, ka letšatši le tee. Le ge o ka šomiša dipheko tša mehutahuta le meupo ye bogale, o tla no hlokofalelwa ke monna le bana.


text:
“O be o tshephile bobe bja gago, bohlale le tsebo ya gago di go lahleditše, wa iphora wa re: ‘Ke nna Modimo, ga go yo a swanago le nna.’


text:
Fela o tla welwa ke masetlapelo, wa se tsebe le pheko ye o ka a thibelago ka yona. Kotsi e tla go phuthumetša, wa se kgone go e phepha. Mathata a o sego wa ka wa a gopola a tla go wela godimo.


text:
Šomiša dipheko le meupo ya gago, tše o di dirišitšego go tloga bjaneng. Mohlomongwe di ka ba le ka mo di ka go thušago ka gona; mo gongwe o ka tšhošetša manaba a gago.


text:
O itapišitše ka go loga maano a mantši. Boradinaledi ba gago bjale a ba tle ba go eletše – batho bale ba go ithuta dinaledi, ba go arolanya leratadima, bao kgwedi ka kgwedi ba go botšago tše di tlago go hlagela.


text:
“Ba tla swana le mahlaka, mme mollo wa ba tšhuma. Ba ka se kgone go iphološa – mollo woo e ka se be wa go orwa le go dulelwa.


text:
Ka tsela yeo o tla lahlegelwa ke bona boradinaledi bale o bego o rerišana nabo, ebile o dirišana le bona go tloga bjaneng bja gago. Yo mongwe le yo mongwe wa bona o tla tšea ya gagwe tsela, gomme ga go yo a tlago šala a go phološa.”


text:
Theeletšang, lena ditlogolo tša Jakobo, lena le ipitšago setšhaba sa Israele, lena peu ya Juda: Le ikana ka leina la Morena, le re le khunamela Modimo wa Israele, etšwe le sa rereše, le se la tiiša.


text:
Le ge go le bjalo le sa ipitša badudi ba motse wo mokgethwa, le re le botile Modimo wa Israele, yo leina la gagwe e lego Morena Ramaatlaohle.


text:
Morena o re go Baisraele: “Ke le boditše kgale tše di bego di tlile go direga, ka di bega – gateetee ka di phetha.


text:
Ke tsebile gore le tla ngangabala, la ba le melala ye methata bjalo ka tshipi, la hloka dihlong ka dibe tša lena.


text:
Ka le botša e sa le pele tše di tlago le hlagela ka moso, ka le begela ditiragalo di sešo tša phethagala, ya ba go le thiba melomo gore le se re di dirilwe ke medimo ya lena, goba di phethagaditšwe ke diswantšhobopša le diswantšhobetlwa tša lena.


text:
“Bonang, tšohle tše ke di boletšego pele di hlagile; le swanetše go dumela gore ke boletše nnete. Go tloga bjale ke tlilo le botša tše difsa tša ka moso, diphiri tše le sa di tsebego.


text:
Bjale ke gona ke di dira – ga se ka di dira pele; ga se la ka la kwa tša go swana le tše. Ge nkabe le kile la di kwa, le be le ka re le a di tseba.


text:
Ke tsebile gore ga le tshephege, le gore ke kgale le ntsogela maatla. Ke ka baka leo le sego la kwa goba la tseba selo ka dilo tše di sego tša ka tša fihla ditsebeng tša lena.


text:
Ke le lekile mollong wa matshwenyego, bjalo ka silibera ge e tološwa. Fela ka hwetša le se ne mohola.


text:
Tše ke di dirago ke tše di holago nna mong – nka se lese leina la ka le hlomphollwa, goba ka lesa yo mongwe a godišwa ka mo go swanetšego nna fela.”


text:
Morena o re: “Ntheeletšeng, lena Baisraele, setšhaba se ke se biditšego, lena ditlogolo tša Jakobo! Ke nna Modimo, ke nna Mathomo, ebile ke nna Mafelelo; ke nna fela ke lego Modimo!


text:
Ka atla tša ka ke beile lefase metheong ya lona, ka phurolla le legodimo. Ge ke bitša lefase le legodimo di tla ka pela tša ema mmogo.


text:
“Kgobokanang bohle le ntheeletše! Ke ofe wa medimo wo o bego o ka porofeta gore monna yo ke mo kgethilego yo o tlilo hlasela Babilone? O tla be a dira se ke se nyakago go Bababilonia.


text:
“Bjale ge, mpatameleng le kwe se ke se bolelago. Go tloga mathomong ke be ke bolela phatlalatša; ge di thoma go direga ke be ke le gona.” Bjale Morena, Mong wa bohle, o ntsentše moya wa gagwe, mme a nthoma.


text:
Modimo yo mokgethwa wa Israele, Mophološi wa lena, o re: “Ke nna Morena Modimo wa lena yo ke nyakago go le ruta tše di tlago le hola, yo ke nyakago go le sepetša tseleng ye le swanetšego go tšea ka yona.


text:
“Nke nkabe le theeleditše ditaelo tša ka! Ke mo ditšhegofatšo di ka bego di eletše go lena bjalo ka noka. Go hlakodišwa ga lena go ka be go ile gwa swana le maphoto a lewatle ge a eya lebopong.


text:
Ditlogolo tša lena e ka be e le tše ntši bjalo ka lešabašaba, bana ba lena ba atile bjalo ka dithorwana tša lona, gomme ke be ke tla dira gore ba se fedišwe.”


text:
Itlhaganeleng le tloge Babilone! Goang, le phatlalatšeng taba tše ka lethabo; di gašeng gohle le re: “Morena o hlakodišitše Baisraele, bahlanka ba gagwe!”


text:
Mola Morena a sepetša setšhaba sa gagwe lešokeng, sona se be se sa swarwe ke lenyora. O ile a se phulelela meetse leswikeng, a pharola letlapa gomme meetse a ela.


text:
Ntheeletšeng, lena ba dinaga tša kgole! Mpheng tsebe, lena ditšhaba tše di dulago kgakala! Morena o nkgethile pele ke belegwa, a ntira mohlanka wa gagwe ge ke seno tswalwa.


text:
Mantšu a ka a a dira bogale boka tšhoša. A mphihla ka seatleng sa gagwe. A ntira ka swana le mosebe wo bogale, a ntsenya ka kgotlopong ya gagwe.


text:
Nna ka re: “Ke itapišeditše lefeela. Ke sentše maatla a ka, eupša ga se ka phetha selo.” Le ge go le bjalo, ke botile gore Morena o tla ema le nna; o tla mputsetša tše ke di dirago.


text:
Morena o mpopile pele ke belegwa gore ke tle ke be mohlanka wa gagwe, ke bušetše setšhaba sa gagwe go yena, ke mo kgobokanyetše sona. Morena o a ntlhompha; ke yena maatla a ka.


text:
Morena o rile go nna: “Mohlanka wa ka, ke go beetše modiro wo mogolo. Sa gago ga se fela go tlo bušetša mašaledi a Israele nageng ya ona le go a boetša sekeng sa ona, eupša ke tla go dira seetša sa ditšhaba gore bohle ba lefaseng ba phološwe ka wena.”


text:
Modimo yo mokgethwa, Mophološi wa Israele, o botša monyatšwanyatšwa, mošišingwakeditšhaba, mohlanka wa babuši, o re: “Ge magoši a go bona o godišitšwe gape, a tla ema a go hlompha; le bakgomana ge ba go bona, ba tla obama.” Tšeo di tla direga ka gobane Morena o kgethile mohlanka wa gagwe, le ka gore Modimo yo mokgethwa wa Israele o a botega.


text:
Morena o re go setšhaba sa gagwe: “Ge nako ye ke ratago go le phološa ka yona e fihla, ke tla kwa dillo tša lena ka le thuša. Ke tla le šireletša, gomme ka dira kgwerano le ditšhaba ka lena. Ke tla buša ka le dudiša nageng ya lena ye bjale e sentšwego, gomme ka dira gore le e bušetše sekeng sa yona.


text:
Dibofša ke tla di botša ka re: ‘Lokologang!’ Go ba ba lego swiswing ke tla re: ‘Tšwelang ntle seetšeng!’ Ba tla swana le diruiwa tše di fulago ditseleng le mebotong ye e sego ya mela selo.


text:
Ba ka se sa swarwa ke tlala goba lenyora. Letšatši le phišo ye kgolo di ka se ba tšhume, ka ge ba tla be ba hlahlwa ke yo a ba ratago. O tla ba iša methopong ya meetse a iketlile.


text:
Ba bangwe ba setšhaba sa ka ba tla tla ba etšwa kgole, bangwe ba etšwa leboa le bodikela, bangwe ba etšwa Aswane ka borwa.”


text:
Goang ka lethabo, lena magodimo! Letša mokgolokwane, wena lefase! Dithaba a di duduetše ka gobane Morena o tlilo homotša setšhaba sa gagwe; o tla se šokela ka ge se tlaišega.


text:
Fela Morena yena o re: “Kgane mosadi a ka lebala lesea la gagwe, a se rate ngwana yo a mmelegego? Le ge eba a ka mo lebala, nna nka se tsoge ke lebetše lena, setšhaba sa ka.


text:
Wena Jerusalema, nka se tsoge ke go lebetše! Ke ngwadile leina la gago ka diatleng tša ka. Merako ya gago ke dula ke e gopotše.


text:
“Ba ba tlago go go aga ka lefsa ba kgauswi le go tla, gomme babolai le bafediši ba gago ba tla tloga.


text:
Lebelela ka gohle o bone tše di diregago! Batho ba gago ba a kgobokana – ba boela go wena. Ke ikana ke le Modimo yo a phelago, ke re batho ba gago ba tla go kgabiša boka monyadiwa ge a kgabišitšwe ka dikgabišo.


text:
“Naga ya geno e be e hlakotšwe, e sentšwe e le marope, eupša bjale e ka se lekane bao ba tlago dula go yona. Bale ba go go pšhatla ba tla ba kgole le wena.


text:
Ka letšatši le lengwe batho ba gago ba ba tswetšwego bothopša ba tla re go wena: ‘Naga ye ga ya re lekana – re okeletše yona gore re tle re be le madulo!’


text:
Ke moka wena o tla ipotšiša wa re: ‘Ke mang yo a re tswaletšego bana ba ka moka? Etse ba ka ke ba lobile, mme ka se sa ba le ba bangwe! Ga ke re ke be ke rakilwe mme ke thopilwe – bjale ke mang yo a godišitšego bana ba? Ke be ke tlogetšwe ke le tee – bjale bana ba ba tšwa kae?’ ”


text:
Morena, Mong wa bohle, o re go setšhaba sa gagwe: “Ke tla hlaeletša ditšhaba, ka emišetša merafe sefoka gore ba tliše bana ba gago gae ka lerato.


text:
Go lena magoši a tla swana le bahlokomedi ba bana, bommakgoši ba ba bjalo ka baledi. Ba tla le obamela ba le hlompha ka boikokobetšo. Ke gona le tlago tseba gore Morena ke nna; yo a botilego go thušwa ke nna a ka se lewe ke dihlong.”


text:
Morena o a fetola o re: “Go tlilo ba ka wona mokgwa woo. Mogale o tla amogwa lethopša la gagwe, mogateledi le yena o tla tšeelwa tše a di thopilego. Ke tla lwa le ba ba lwago le lena, le bana ba lena ka ba hlakodiša.


text:
Ke tla dira gore bagateledi ba lena ba bolayane, ba tla phegelela go bolayana mo nkego ba tagilwe. Ke mo batho ka moka ba tlago tseba gore ke nna Morena, Mophološi le Molokolodi wa lena. Ba tla lemoga gore ke nna Modimo yo maatla wa Israele.”


text:
Morena o re: “Na le nagana gore ke rakile setšhaba sa ka bjalo ka monna ge a hlala mosadi wa gagwe? Bjale lengwalo la tlhalo le kae ge? Kgane le gopola gore ke le rekišitše la ba makgoba go swana le monna yo a rekišago bana ba gagwe gore e be makgoba? Aowaa, bokgobeng le be le išwa ke dibe tša lena; le ile la rakwa ka baka la melato ya lena.


text:
“Ke ka baka la eng setšhaba sa ka se ile sa se ke sa dira selo mola ke ile go yo ba phološa? Ba be ba reng ba sa arabe ge ke ba bitša? Kgane ga ke ne maatla a go ba phološa? Na ga ke kgone go ba hlakodiša? Nka kgalema lewatle ka le pšheša, gomme dinoka ka di fetoša leganata, dihlapi tša tšona tša hwa, tša nkga ka ge go se ne meetse.


text:
Morena, Mong wa bohle, o nthutile gore ke bolele eng, ke tle ke kgone go fa ba ba lapilego mafolofolo. Mosong wo mongwe le wo mongwe o dira gore ke hlwaye tsebe ke theeletše tše a nthutago tšona.


text:
Ba ba nkotlago ke ba hloboletše mokokotlo, ka ba lesa ba nthoga ba ntumola le maledu, ka se široše sefahlego ge ba ntshwela ka mare.


text:
Eupša mahlapa a bona a ka se ntire selo, ka ge ke thušwa ke Morena, Mong wa bohle. Ke beta pelo ka a kgotlelela; ke tseba gore nka se goboge,


text:
ka gobane Modimo o kgauswi, gomme o tla bontšha gore ga ke ne molato. Ke mang yo a ka lekago go mphara ka molato? A a ye le nna kgorong ya tsheko! Ke mang yo a ka phegišanago le nna? A a bege molato wo a mpharago ka wona!


text:
Morena, Mong wa bohle, ka boyena o ema le nna – bjale ke mang yo a ka mponago molato? Bohle ba ba mpharago ka molato ba tla timelela bjalo ka lešela le le llwego ke tšhwele.


text:
Lena ba le boifago Morena gape le theeletšago mantšu a mohlanka wa gagwe – le ge le sepela swiswing le sa bone seetša, le tshephe Morena, le bote Modimo wa lena.


text:
Lena ka moka le epelago ba bangwe melete, lena beng le tla wela ka meleteng yeo. Morena ka boyena o tla phethagatša taba ye; le tla welwa ke masetlapelo a mašoro.


text:
Morena o re: “Ntheeletšeng, lena le nyakago go phološwa, lena le tlago go nna gore ke le thuše. Gopodišišang borakgolokhukhu ba lena, bona e lego leswika le le betlilwego go lona, le molete wo le epilwego go wona.


text:
Gopolang rakgolokhukhu wa lena, Abrahama, le Sara, makgolokhukhu wa lena. Mola ke bitša Abrahama o be a se ne ngwana, eupša ka mo šegofatša mme ka mo atišetša ditlogolo.


text:
“Ke tla homotša Jerusalema, gomme ba ba dulago maropeng a yona ka ba bea pelo. Le ge naga ya yona e le leganata, ke tla e fetoša serapa sa Edene; le ge e le lešoka, ke tla e dira sona serapa seo sa Modimo. Go tla ba le lethabo le boipshino, gwa kwala dikoša tša ditebogo le medumo ya diletšo.


text:
“Ntheeletšeng, lena setšhaba sa ka, le mpheng tsebe, lena morafe wa ka. Ke ruta ditšhaba; melao ya ka e tla ba tlišetša seetša.


text:
Ke batametše go ba phološa; nako ya gore ke fenye e kgauswi. Ke tla ahlola ditšhaba ka maatla a ka. Dinaga tša kgole di botile nna, di holofetše gore ke tla di phološa.


text:
Lelalelang magodimong, le be le lebelele fase lefaseng! Magodimo a tla timelela bjalo ka muši, lefase le tla hlagala boka seaparo, gomme badudi ba lona ka moka ba tla hwa bjalo ka dilabi. Eupša nna ke tla ba hlakodišetša sa ruri; toka ya ka e tla bonagala go ya go ile.


text:
“Ntheeletšeng, lena le tsebago tše di lokilego, lena le swerego dithuto tša ka ka dihlogo. Le se ke la boifa ge batho ba le roga, goba la kwa bohloko ge ba le nyefola.


text:
Ba tla timelela bjalo ka diaparo tše di llwego ke tšhwele! Eupša nna ke tla ba hlakodišetša sa ruri; toka ya ka e tla bonagala go ya go ile.”


text:
Morena, tsoga o re thuše! Re hlakodiše ka maatla a gago, go swana le mehleng yela ya kgale, mabakeng ale a pele. Ga ke re ke wena yola wa go phuleletša Rahaba, wa ripaganya mmamokebe woo wa ka lewatleng?


text:
Gape ke wena wa go pšheša lewatle, meetse a bodiba bjo bogolo, gomme wa phula tsela mo go bego go le meetse, gore bale o bego o ba phološa ba kgone go tshela.


text:
Bao o ba hlakodišitšego ba tla boela Jerusalema ka lethabo, ba hlaba mekgolokwane ba thabile; ba tla iketla go ya go ile, manyami le metsetlo tša felela sa ruri.


text:
Kgane le lebetše Morena yo a le bopilego, yo a phurolotšego magodimo gomme a bea metheo ya lefase? Ke ka baka lang le swanetše go phela le boifa bogale bja bao ba le gatelelago, bao ba itokišeditšego go le fediša? Bogale bja bona bo ka se sa le dira selo.


text:
Bao ba tlemilwego ka diketane ga ba sa le kgole le go lokollwa; ba ka se hwele kgolegong, gape ba ka se hloke dijo.


text:
“Ke nna Morena Modimo wa lena; ke biloša lewatle gomme maphoto a lona a duma. Ke nna Morena Ramaatlaohle!


text:
Ke phurolotše magodimo, ka bea le metheo ya lefase; ke botša ba Jerusalema ke re: ‘Le setšhaba sa ka! Ke le dirile batseta ba ka, gomme ke le šireletša ka seatla.’ ”


text:
Wena Jerusalema, tsoga! Phafoga, o emelele! O nwele beine ya kotlo, beine ye Morena a go filego yona a galefile; o e kgaritlile gomme ya go thekesediša.


text:
Ga go le o tee wa badudi ba gago yo a go hlahlago. Gare ga bao ba godilego go wena ga go yo a go swerego ka letsogo a go thuša.


text:
Masetlapelo a ka mabedi a go wetše: Naga ya geno e sentšwe ke ntwa, le setšhaba sa geno se bolailwe ke tlala. O tla kwelwa ke mang bohloko? Ke mang yo a tlago go homotša?


text:
Batho ba gago ba idibetše; ba rapaletše gohle magahlanong a mekgotha; ba bjalo ka phuti ye e tantšwego. Modimo o ba kgadile kudu, Morena o ba otlile gabohloko a galefile.


text:
Morena Modimo wa lena o a le emelela o re: “Ke tloša senwelo sela ke le filego sona ke galefile. Le ka se sa nwa beine yela ya go le thekesediša.


text:
Wena Jerusalema, tsoga! Tsoga, o tie gape! Wena Sione, motse wo mokgethwa wa Modimo, apara diaparo tša botšhepi! Moditšhaba le yo a sego a hlweka a ka se sa tsena go wena.


text:
Ithinthe lerole, wena Jerusalema, itokolle bokgobeng! Emelela o dule setulong sa gago sa bogoši! Tlemollang ditlemo tše le tlemilwego melala ka tšona, lena mathopša a Sione!


text:
Morena o re go setšhaba sa gagwe: “Mola le eba makgoba ga se la rekwa ka tšhelete; ka gona le ka se rekollwe ka yona.


text:
Ge le falalela Egepeta e be e le ka go rata ga lena; Asiria yona e ile ya le gatelela e se ya swanela.


text:
Bjale sona seo ke se se diregilego kua Babilonia: le lena le mathopša, fela ga se la rekwa ka tšhelete. Ba ba le bušago ba a le kgadimola gomme ba nkgoboša ka mehla.


text:
Mabakeng a a tlago le tla dumela gore ke nna Modimo, le gore ke boletše le lena, ka ba ka ikutolla go lena.”


text:
Go botse bjang go bona motseta a etla a theoga dithabeng a re tlela le ditaba tše dibotse, ditaba tša khutšo! O bega go fenya ntweng, o botša batho ba Sione o re: “Modimo wa lena ke Kgoši!”


text:
Baleti ba motse ba hlaboša mantšu, ba goa mmogo ka lethabo. Ba bona Morena ka a bona mahlo ge a boela Sione.


text:
Hlabang mekgolokwane, lena marope a Jerusalema! Morena o tlilo hlakodiša motse wo, mme a homotša setšhaba sa gagwe.


text:
Morena o tlilo dira taba ye kgolo ka maatla a gagwe a makgethwa ditšhaba di lebeletše; batho ba dinaga tša kgole ba tla bona ge a phološa setšhaba sa gagwe.


text:
Hudugang! Hudugang! Le tlogeng Babilonia, lena barwadi ba dibjana tša Tempele! Le se kgome selo se se sego sa hlweka; le dule le itlhwekišitše gomme le huduge.


text:
Bjale le ka se tloge ka lepotlapotla; le tla be le sa tšhabe. Morena o tla le eta pele, gomme yena Modimo wa Israele a ba a le leta a le šetše morago.


text:
Batho ba bantši ba ile ba kgotsa ge ba mmona; o be a sentšwe sefahlego e bile nke ga se motho, a gobaditšwe mme a sa swane le batho.


text:
Eupša bjale ditšhaba tše dintši di tla mo makala, le magoši a hloka molomo ge a mmona. Ba tla bona tše ba bego ba se ba di botšwa, ba kwešiša tše ba bego ba se ba di kwa.”


text:
Setšhaba sa fetola sa re: “Ke mang yo a bego a ka dumela tše bjale re di begago? Le gona ke mang yo a bego a ka bona gore tše ke ditiro tša Morena?


text:
Mohlanka wa gagwe o godile pele ga gagwe bjalo ka lehlogedi, boka modu wo o melago mobung wo o omilego. O be a se ne seriti le gona e se yo mobotse mo re bego re ka mo šetša. Mo go yena go be go se se se re kgahlago, mo re bego re ka mo kganyoga.


text:
Re be re mo nyatša, re mo gana; o be a phela a tlaišwa, a tlwaetše go kwešwa bohloko. Go be go se na le motho yo a ratago go mo lebelela – re mo nyatša mme re sa mo šetše.


text:
“Eupša mahloko ao a bego a lebane rena a kwelwe ke yena; ditlaišego tše di bego di re swanetše di wetše yena, mola rena re be re gopola gore o otlwa ke Modimo ka matshwenyego ao.


text:
Eupša o hlabilwe ka baka la dibe tša rena, a otlwa ka baka la makgopo a rena. Rena re ile ra boelanywa le Modimo ka go otlwa moo ga gagwe, ra fodišwa ke dintho tša gagwe.


text:
Ka moka re be re swana le dinku tše di timelago, mongwe le mongwe a eya mo a ratago gona. Eupša Morena a mo rweša makgopo a rena bohle.


text:
“O ile a swarwa gampe, eupša yena a ikokobetša, a se ke a re selo. A etša kwanyana ye e išwago tlhabong, a ikhomolela bjalo ka nku ye e kotwago – a se ke a bolela selo.


text:
O ile a swarwa, a ahlolwa, a tšewa a yo bolawa, mme le o tee wa batho ba mehleng yeo a se ele tša go bolawa ga gagwe hloko.


text:
Le ge ba be ba rerile go mmoloka le disenyi, o ile a bolokwa ka lebitleng la mohumi. O be a se a ka a oba molato goba a bolela maaka.”


text:
Morena o re: “E be e le thato ya ka gore go bolawe yo ke dirilego gore a tlaišwe; lehu la gagwe e bile sehlabelo sa tebalelo ya dibe. Ka gona o tla phela nako ye telele, a ba a bona ditlogolo tša gagwe, mme nna ka phethagatša merero ya ka ka yena.


text:
Ka morago ga go tlaišwa le go bolawa o tla buša a phela. O tla tseba gore ga se a tlaišetšwa lefeela. Mohlanka wa ka yo a se nago bosodi o tla otlwa legatong la ba bantši, mme, ka baka la gagwe, ka ba swarela.


text:
Ka gona ke tla dira gore a godišwe, a dule le banna ba go hlomphega. O gafile bophelo bja gagwe ka go rata, a tlaišwa bjalo ka disenyi, le ge a be a rwele dibe tša ba bantši, mme a rapela gore badiradibe ba swarelwe.”


text:
Wena Jerusalema, o be o swana le mosadi wa moopa, mosadi yo a sa belegego. Eupša bjale opela ka lethabo, o duduetše o hlaba le mekgolokwane. Wena o bego o le noši o tla ba le bana ba bantši, wa fetiša le mosadi yo a nago le monna.


text:
Katološa tente ye o dulago ka go yona ka go phurolla seila ya yona, o telefatše dithapo, o tiiše le dikokotela.


text:
Wena Jerusalema, o tla oketša naga ya gago ka mathoko ohle; ditlogolo tša gago di tla thopa naga ye bjale e dutšwego ke ditšhaba tše dingwe. Metse ye bjale e lego marope e tla dulwa ke batho.


text:
O se ke wa boifa, ka gobane o ka se sa gobošwa, o ka se lešwe dihlong gape. O tla lebala ge o kile wa goboga mola o sa le yo mofsa; o ka se sa gopola kgobogo yela ya bohlologadi bja gago.


text:
Mmopi wa gago o tla ba bjalo ka monna wa gago; leina la gagwe ke Morena Ramaatlaohle. Mophološi wa gago ke Modimo yo mokgethwa wa Israele; ke yena Modimo wa lefase ka moka.


text:
Wena Israele, o swana le mosadi yo mofsa yo a lahlilwego ke monna gomme a nyamile kudu. Eupša Morena o go bitša gore o boele go yena mme o re:


text:
Ke ile ka go furalela lebakanyana ke sa selekegile; bjale ke tla go rata go ya go ile.” O realo, Morena, Mophološi wa gago.


text:
O tšwela pele o re: “Mehleng ya Noa ke ile ka ena gore nka se sa tsoga ke tlišitše meetsefula lefaseng. Bjale ke ena le gore nka se sa go galefela gape goba ka go kgalemela.


text:
Le ge dithaba di ka šutha, meboto ya šikinyega, nna nka se tsoge ke lesitše go go rata. Ke go holofetša gore ke tla phela le wena ka khutšo go ya go ile.”


text:
Morena o re: “Jonna, wena Jerusalema, motse wo o tlaišegago, o sa kgonego go itwela, o hlokago mohomotši! Ke tla aga metheo ya gago ka maswika a bohlokwa a botala bja legodimo, ka swaraganya maswika a leboto ka leraga le le tiilego.


text:
Ke tla aga dibo tša gago ka magakabje a mahwibidu, difero ka di aga ka magakadima, gomme merako ya gago yona ya ba ya mabenyabje.


text:
“Ke nna ke bopilego morulatshipi yo a butšwetšago mollo, gomme a dira dibetša ka bokgoni bja gagwe. Le mohlabani yo a bolayago ka dibetša tšeo o bopša ke nna.


text:
Eupša wena ga go sebetša se o tlago hlaselwa ka sona sa go gobatša. Bohle bao ba go pharago ka molato tshekong o tla ba bontšha gore ke bona ba nago le molato. Ke ka moo ke tlago dira gore bahlanka ba ka ba bolokege, ka dira le gore ba fenye.” O realo, Morena.


text:
Morena o re: “Etlang, bohle lena le nyorilwego – meetse šea! Etlang, lena le se nego tšhelete – rekang mabele le je! Ee, etlang le reke beine le maswi – ga go lefiwe selo!


text:
Le senyetšang tšhelete ka tše di sa khorišego? Le reng le reka dijo ka meputso ya lena etšwe di sa le khoriše? Ekwang nna mme le phethe tše ke le botšago tšona, ke mo le tlago ipshina ka dijo tše dibosebose.


text:
“Ntlhwaeleng ditsebe, lena setšhaba sa ka, le tle go nna; le ntheeletše, gomme le tla phela! Ke tla dira kgwerano ya go ya go ile le lena, gomme ka le fa ditšhegofatšo tše di sa felego, tše ke di holofeditšego Dafida.


text:
Bjale le tla bitša ditšhaba tše le bego le sa di tsebe, mme le tšona di sa le tsebe; di tla tla go lena di kitima! Tšeo di tla direga ka gobane nna, Morena Modimo wa lena, Modimo yo mokgethwa wa Israele, ke tla dira gore le hlomphege.”


text:
Bakgopo a ba lahle ditiro tša bona, ba babe ba tlogele megopolo ya bona. A ba sokologele go Morena, mme yena o tla ba šokela; ba retologele go Modimo wa rena, ka gobane o swarela batho dibe gantšintši.


text:
Bjalo ka ge magodimo a phagame kudu ka godimo ga lefase, ka wona mokgwa woo ditsela le megopolo ya ka di ka godimo ga tša lena.


text:
“Lentšu la ka le bjalo ka pula le lehlwa, tšona di nago di etšwa godimo. Ga di boele morago, di fela di thapiša lefase, di hlogiša dibjalo, tša medišetša balemi peu mme tša tlišetša batho dijo.


text:
Ke ka moo lentšu le ke le bolelago le tlago ba ka gona – lona le ka se palelwe ke go dira se ke ratago gore le se dire; gape le tla atlega go tše ke le romago gore le di dire.


text:
“Lena le tla tšwa motseng wa Babilone ka lethabo; la iketla le etetšwa. Dithaba le meboto di tla duduetša ge le batamela, le mehlare ya naga e tla phaphatha diatla e thabile.


text:
Mephaene e tla mela mo bjale go metšego mehlašana ya meetlwa, legatong la ditshehlo go tla mela memirte. Seo e tla ba sešupo sa go ya go ile se se ka se senyegego, ya ba segopotšo sa tše di dirilwego ke nna, Morena.”


text:
Morena o re go setšhaba sa gagwe: “Le phethe ditaelo tša ka, le dire tše di lokilego, ka gobane ga ke sa le kgole le go le phološa; kgauswinyana le tla bona gore ke a le hlakodiša.


text:
Yo lehlogonolo ke yo ka mehla a hlomphago Sabatha, yo a sa šomego ka letšatši le, le gona a sa kego a dira tše mpe.”


text:
Motho o šele yo e bago wa setšhaba sa Morena a se ke a re: “Gape nna Morena a ka se ntumelele gore ke rapele le setšhaba sa gagwe.” Moamogwabonna a se ke a gopola gore ka ge a sa kgone go ba le bana, a ka se tsoge e bile yo mongwe wa setšhaba sa Modimo.


text:
Monna yo mobjalo Morena o re go yena: “Ge o ka hlompha Sabatha, le gona wa dira tše di nkgahlago, wa botega ka go boloka kgwerano ya ka,


text:
gona o tla gopolwa nako ye telele ka Tempeleng ya ka le setšhabeng sa ka go feta ge o ka be o bile le barwa le barwedi. O ka se tsoge o lebetšwe.”


text:
Le gona Morena o re go batho ba šele bao e bago ba setšhaba sa Modimo, bao ba mo ratago mme ba mo hlankelago, bao ba hlomphago Sabatha mme ba botegago ka go boloka kgwerano ya gagwe:


text:
“Ke tla le iša Sione, thabeng ya ka ye kgethwa, ka le thakga ka ntlong ya ka ya thapelo, gomme ka amogela dihlabelo tše le di dirago aletareng ya ka. Tempele ya ka e tla bitšwa ntlo ya thapelo ya batho ba ditšhaba ka moka.”


text:
Morena, Mong wa bohle, yo a bušeditšego setšhaba sa gagwe sa Israele gae se etšwa bothopša, o holofeditše gore o tla tliša batho ba ditšhaba tše dingwe ya ba ba sona.


text:
O re: “Baetapele bohle ba ba swanetšego go botša setšhaba sa ka gore kotsi e etla, ba foufetše, ga ba bone kotsi yeo. Ba swana le dimpša tše e lego dimumu tše di sa kgonego go goba – di nogo patlama tša lora. Ga se ka go rata boroko!


text:
Ba swana le dimpša tše di sa kego di khora. Baetapele ba ba hloka kwešišo. Yo mongwe le yo mongwe wa bona o dira se a se ratago, gomme o nyaka fela go ikhola.


text:
Ditagwa tše di re: ‘A re yeng re yo tšea beine, re tle re nweng le bjala bjo bogale ka moo re ratago ka gona. La gosasa e tla ba letšatši le legolo kudu go swana le la lehono.’ ”


text:
Moloki o ikhwela ka pela, gwa se be le yo a elago lehu la gagwe hloko. Batho ba go botegela Modimo ba ithobalela e se nako, gwa se be le yo a di kwešišago. Eupša lehu leo la bona le ba khutšiša masetlapelo a a ka tlago.


text:
Le kwera mang, lena badiradibe tenang? Le petlela mang melomo le mo ntšhetša maleme, lena bafori tenang?


text:
Le khunamela medimo ya tswala ka go robalana meriting ka fase ga mehlašana yeo ya lena le rego ke ye mekgethwa. Le dira dihlabelo ka bana ba lena ka dimphatšeng tša maswika maribeng a dinoka.


text:
Le khunamela maswika a boreledi gona moo la re maswika ao ke yona medimo. Le a tšhelela beine la re ke kabelo ya seno, mme la a tlišetša le dikabelo tša bupi. Na le gopola gore tšeo di a nkgahla?


text:
Le bea medimo ya lena ya diswantšho ye e ponokago ka morago ga mabati. Le ala malao, la hlobola la tsena ka dikobong la robalana le bao le ba fago tšhelete gore ba le robale. Go robalana moo le go rata kudu. Ka go dira bjalo le a ntlogela.


text:
Le tlola ka setlolo se sentši, la itšhela ka dinkgabose, la nama la yo khunamela Mologo, modimo wa seswantšho. Ge le nyaka medimo ye le kago e khunamela, le roma batseta kgole, ešita le gona bodulabahu.


text:
Le ge le lapišwa ke go nyaka medimo ye mengwe, ga le lahle. Le re medimo yeo ya lena ye e ponokago e le fa maatla, ka gona le no kgotlelela.


text:
Morena o re: “Medingwana yeo ke dilo mang mo le kago e šia la e boifa gore le be le mpotše maaka le ntebale? Na le lesitše go mpoifa ka baka la ge ke ile ka no ikhomolela nako ye telele?


text:
Etse le gopola gore tše le di dirago di lokile, fela nna ke tla utolla gore dilo tšeo ke tše mpe, mme medingwana ya lena e ka se kgone go le thuša.


text:
Ge le lla le nyaka thušo, a medingwana yeo ya lena ye mentši e le thuše! Phefo e tla e phamola, moya wa e tšea! Eupša bao ba botilego nna bona ba tla dula mo nageng ye gomme ba nkhunamela Sione, thabeng ya ka ye kgethwa.”


text:
Morena o re: “Setšhaba sa ka a se boele go nna! Phulang tsela le e lokiše! Tlošang tše di kago ba šitiša go sepela tseleng!


text:
“Ke nna Modimo yo mokgethwa yo a lego godimodimo, yo a phelago go ya go ile. Ke dula godimo felo mo gokgethwa, fela le go batho ba ba feletšwego ke kholofelo ba nolegile moko le gona ke a dula, gore ke tle ke ba tsošološe ke ba tiiše.


text:
Nka se fele ke tšere kgang le setšhaba sa ka goba ka ba galefela sa ruri. Ge nka dira bjalo batho ba ke ba phedišitšego ba ba tla hwa.


text:
Ke be ke ba galefetše ka baka la dibe le megabaru ya bona; ka gona ka ba otla ka ba lahla. Eupša bona ba no fela ba kgelogile ba itirela tše ba di ratago.


text:
Ke dira gore ba nteboge ka ge ke ba phološitše ka moka, ba be le khutšo – ba kgole le ba kgauswi. Ke tla alafa setšhaba sa ka.


text:
Eupša batho ba babe bona ba swana le lewatle le le bilogago le sa okobale, leo maphoto a lona a kubugago a ntšha tšhila le malele.


text:
Morena o re: “Goelela kudu bjalo ka phalafala ge e lla! Botša setšhaba sa ka sa Israele makgopo a sona, o tsebiše ditlogolo tša Jakobo dibe tša bona.


text:
Ba nkhunamela ka mehla mme ba re ba nyaka go tseba ditsela tša ka. Ba re ba nyaka gore ke ba beele melao ya go loka, le gona ba kgahlwa ke go nkhunamela, bjalo ka setšhaba se se dirago tše di lokilego, se se sa tlogelego Modimo wa sona.”


text:
Setšhaba se a botšiša se re: “Re ikonelang dijo ge eba Morena ga a re ele hloko? Go thušang go ikokobetša ka mokgwa wo ge eba yena a se ne taba?” Morena o re go bona: “Taba ke gore le re mola le ikona dijo ya ba le phetha le a lena mabaka, le gona le uthautha badiredi ba lena.


text:
Go ikona dijo ga lena go a le galefiša, la tsoša ditshele, la lwa. Ge le ikona dijo ka mokgwa woo nka se kwe dithapelo tša lena.


text:
Ge le ikona le ikweša bohloko, la inamiša dihlogo la swana le mohlahla, gomme la ala diaparo tša go ilela le melora la robala godimo ga tšona. Na seo e ka ba ke sona se le se bitšago boikono? Le bona nke nka kgahlwa ke seo?


text:
“Boikono bjo ke bo nyakago šebo: Tlemollang makgoba a le a gateletšego, lokollang ba le ba dirilego makgoba le se na tokelo. Bagatelelwa a ba hunologe.


text:
Efang ba ba swerwego ke tlala dijo, gomme badiidi ba ba se nago magae le ba amogele ka malapeng a lena. Batho ba ba se nego diaparo le ba fe tšona, le meloko ya lena le se ke la gana go e thuša.


text:
“Ke moo go le phološa ga ka go tlago le hlabela bjalo ka letšatši, gomme dintho tša lena tša fola ka pela. Ke tla le eta pele ke le Mophološi wa lena, gomme letago la ka la le šireletša le le šetše morago.


text:
Ge le rapela ke tla le kwa. Ge le ntelela le nyaka thušo ke tla le araba. “Ge le ka lesa go gatelela batho le go ba šupa ka menwana le go bolela tše mpe;


text:
ge le ka fepa ba ba swerwego ke tlala gomme la khoriša ba ba itlhakelago, gona leswiswi le le lego go lona le tla fetoga seetša sa mosegare.


text:
Ke tla le eta pele ka mehla, ka le khoriša nageng ya komelelo. Ke tla dira gore le kgwahle. Le tla swana le serapa se se nošetšwago gabotse, le mothopo wo o sa pšhego.


text:
Batho ba gabolena ba tla tsošološa marope ale a kgale, ba aga godimo ga metheo yela ye metala. Le tla tsebja le le batho ba ba ilego ba tsošološa merako, ba aga ka lefsa dintlo tše di bego di phušotšwe.”


text:
Morena o re: “Ge le ka kgethwafatša Sabatha gomme la se bapatše selo ka lona letšatši leo, ge le ka kgahlwa ke Sabatha la e tšeela godimo, la e hlompha ka go se dire tše le di dirago ka matšatši a mangwe, la se tšwetše dipapatšo tša lena pele, le gona la se tšee magang a lefeela ka letšatši le,


text:
gona le tla ipshina ka go ntlhankela. Ke tla dira gore le hlomphiwe lefaseng ka moka, gomme le tla iketla nageng ye ke e filego Jakobo, rakgolokhukhu wa lena. Ke realo, nna, Morena.”


text:
Le se gopole gore Morena ga a ne maatla a go kgona go le thuša, goba o thibane ditsebe mo e lego gore a ka se kwe dillo tša lena!


text:
Taba ke gore molato wa lena o le aroganya le Modimo, gomme ke ka baka la dibe tša lena ge a sa le kwe.


text:
Le sekišana melato kgorong ya tsheko ka ntle le toka; le ge le phophotha le bolela maaka. Le tshephile boradia le bohwirihwiri gore le tšwelele melatong ya lena. Le loga maanomabe a go tsenya ba bangwe mathateng, mme la ba dira tše mpe.


text:
Maanomabe a lena a bjalo ka letata, a ne kotsi go swana le mokopa. Yo a ka jago mae a wona o tla hwa. Ge motho a ka gata lee la wona go tla tšwa mokopana! Eupša maanomabe ao a lena a ka se le hole ka selo, a swana le seaparo se se logilwego ka letata la segokgo. Seaparo seo motho a ka se se apare. Mediro ya lena ke ye mebe mme le tlwaetše go dira tše šoro.


text:
Le dula le gopola go dira tše mpe mme le fišegela go di dira. Ge le nyaka go bolaya motho yo a se nego molato ga le be le pelopedi. Gohle mo le fihlago gona le a lobiša la senya,


text:
gomme mo le lego gona ga go motho yo a iketlago. Ga le ke le phetha melao; le tšea ka tsela ya baradia, gomme mang le mang yo a radiago batho o dula a foa.


text:
Setšhaba se re: “Bjale re a tseba gore lebaka ke eng ge Modimo a sa re phološe go bao ba re gatelelago. Re letetše gore go se, eupša e sa no ba bošego; re holofetše gore re tla sepela seeding, eupša ke leswiswi fela.


text:
Re phophola le leboto bjalo ka difofu, re etša batho ba ba se nago difahlego. Re kgopša mosegare wo monana mo nkego ke bošego; bjalo ka ge nke re šetše re le leswiswing la bodulabahu.


text:
Bohle re bokolela bjalo ka dibere, re lla bjalo ka maeba re nyamile. Re letetše gore Modimo a re hlakodiše, eupša ga go nko ye e tšwago lemina; re holofetše gore o tla re phološa, fela ga go direge selo.


text:
“Morena, melato ye re go šitetšego ka yona ke ye e sa balwego. Dibe tša rena di a re tšwa. Makgopo a rena ohle re a tseba gabotse:


text:
Re go tsogetše maatla, ra go latola, ra tšea ka tsela e šele. Re be re gateletše batho mme re go furaletše. Megopolo ya rena ga se yona; dipolelo tša rena ke maaka.


text:
Re gana toka mme le tshwanelo ga re e amogele, le kgorong ya mošate nnete e a šarakantšhwa, se se lokilego ga se gona.


text:
Therešo e a hlokega, gomme yo a tlogelago go dira tše kgopo o swarwa gampe.” Morena o bone dilo tšeo gomme o selekilwe ke go hloka toka ga setšhaba.


text:
O tla apara toka ya ba seaparo sa boitšhireletšo, le phološo ya ba mongatse wa tshipi. O tla apara phišegelo ya go lefeletša setšhaba sa gagwe.


text:
O tla tukela manaba a gagwe bogale, a ba otlela tše ba di dirilego, ešita le ba ba dulago mabopong a kgole.


text:
Go tloga bohlabatšatši go iša bodikela batho ba tla mmoifa, ba boifa le bogoši bja gagwe. O tla tla bjalo ka lefula la meetse le le gapšago ke ledimo.


text:
Morena o re go setšhaba sa gagwe: “Ke tla tla Jerusalema go tlo le phološa, lena ditlogolo tša Jakobo tšeo di sokologilego dibeng tša tšona.


text:
Le gona ke dira kgwerano le lena; yona še: Ke le file moya wa ka le dithuto tša ka go ya go ile, gomme go tloga bjale le swanetše go ntheeletša le go ruta bana ba lena le ditlogolo tša lena gore ba ntheeletše le ka moso.”


text:
Lefase le ditšhaba tše dingwe di tla aparelwa ke leswiswi, eupša wena seetša sa Morena se tla go hlabela; letago la gagwe le tla bonagala go wena.


text:
Lebelela ka gohle o bone tše di diregago: Batho ba gago ba kgobokanela go tla gae! Barwa ba gago ba tla tla ba etšwa kgole; barwedi ba gago ba tla kukwa bjalo ka bana.


text:
O tla bona dilo tšeo mme wa ediša sefahlego; o tla hemelana ka lethabo, pelo ya gago ya thebatheba kudu. Mahumo a ditšhaba a tla tlišwa go wena; matlotlo a bona a tla tla a etšwa mošola wa lewatle.


text:
Melokoloko ye metelele ya dikamela e tla tla e etšwa Midiane le Efa. E tla tloga Sheba e rwele gauta le diorelo. Batho ba tla bega ditiro tše dikgolo tša Morena ka lethabo.


text:
Dihuswane tšohle tša Kedara le dikgapa tša Nebayote di tla tlišwa go wena, ya ba tša go dira dihlabelo tša go kgahla Morena aletareng ya gagwe. Morena o tla thakga Tempele ya gagwe le go feta pele.


text:
A tšwa kae maselawatle a a tlago ka lebelo bjalo ka maru, a phaphasedišago diseila boka maeba ge a boela dihlageng tša ona?


text:
A tšwa mabopong a kgole, a etilwe pele ke maselawatle a magolo, a tliša setšhaba sa Modimo gae. A tla a rwele silibera le gauta go hlompha Morena, Modimo yo mokgethwa wa Israele, ka gobane o dirile gore setšhaba sa gagwe se hlomphiwe.


text:
Morena o re go Jerusalema: “Batho ba šele ba tla tsošološa merako ya gago, gomme magoši a bona a tla go hlankela. Ke go otlile ke befetšwe, eupša bjale ke tla go thabela ka go šokela.


text:
Dikgoro tša gago di tla dula di butšwe, bošego le mosegare di ka se tswalelwe, gore magoši a ditšhaba a go tlišetše mahumo a tšona a etile batho ba bona pele.


text:
“Dikota tša mephaene ya mehutahuta le mesaeprese, e lego tšona dikota tše dibotsebotse tša dithokgwa tša Lebanone, di tla tlišwa go wena, Jerusalema, go tlo kgabiša Tempele ya ka, gore go thakgwe bogato bjoo bja dinao tša ka.


text:
Barwa ba bagateledi ba gago ba tla tla ba go khunamela, ba go hlompha. Bohle ba ba bego ba go nyatša ba tla tla ba khunamela Modimo maotong a gago. Ba tla go bitša ‘Motse wa Modimo, Sione ya Modimo yo mokgethwa wa Israele’.


text:
“O ka se sa tlogelwa, wa hloiwa, goba wa hloka batho. Ke tla go dira motse wo mobotse wo o hlomphegago wa go ya go ile, motse wa lethabo neng le neng.


text:
Ditšhaba le magoši di tla go hlokomela bjalo ka mmagongwana ge a nyantšha lesea la gagwe. O tla tseba gore nna, Morena, ke Mophološi wa gago, le gore Modimo yo maatla wa Jakobo ke Mohlakodiši wa gago.


text:
“Ke tla go tlišetša gauta gore e tšee mphiri legato, ka tliša silibera le mphiri gore di tšee tshipi le kota legato, mme tshipi ya tšea leswika legato. Babuši ba gago ba ka se sa go gatelela; ke tla dira gore ba buše ka khutšo le toka.


text:
Go ka se sa kwagala motho a hlasela yo mongwe, goba manaba a senya nageng ya gago. Merako ya gago e tla go šireletša, wa tuma ka baka la dikgoro tša gago.


text:
“O ka se sa bonegelwa ke letšatši mosegare le ngwedi bošego; nna, Morena, ke tla ba seedi sa gago sa neng le neng; sona se tla dira gore o bonale o le motse wo mobotsebotse.


text:
Seedi sa gago se ka se fete bjalo ka sa letšatši ge le dikela, goba sa ngwedi ge o ehwa – nna, Morena, ke tla ba seedi sa gago sa go ya go ile. Matšatši a gago a go ilela a tla feta.


text:
Batho ba gago ka moka ba tla dira tše di lokilego, mme naga ya ba ya bona go ya go ile. Ke tla dira gore ba dulele sa ruri go yona, ke ba bopile gore bogolo bja ka bo bonwe.


text:
Monyatšegi setšhabeng o tla tswala ba sekete, yo a fokolago a tswala setšhaba se segolo. Nna, Morena, ke tla phethagatša dilo tše ka pela ge nako ya tšona e fihla!”


text:
Moya wa Morena, Mong wa bohle, o na le nna. Yena o mpeile gore ke yo begela baikokobetši ditaba tše dibotse, ke bee ba ba nyamilego pelo, ke begele dibofša khunologo, le ba ba lego kgolegong tokologo.


text:
O nthomile go bega gore nako e fihlile ya gore Morena a phološe setšhaba sa gagwe mme a se lefeletše manabeng a sona. O nthomile go homotša bohle ba ba iletšego,


text:
le go išetša ba ba llago kwa Sione lethabo. Ba ka se sa itšhela dihlogo ka mobu, goba ba apara diaparo tša go ilela, eupša ba tla apara tša botšhepi, mme ba tlola ka dinkgabose. Ba tla opela ditumišo bakeng sa go nyama. Ba tla swana le mehlare ye Morena a e bjetšego ka boyena. Ba tla dira tše di lokilego, mme ba reta Modimo ka baka la tše a di dirilego.


text:
Lena setšhaba sa ka, bašele ba tla le dišetša mehlape, ba le lemela mašemo, ba le hlokomelela le dirapa tša merara.


text:
Le tla tsebja le le baprista ba Morena, bahlanka ba Modimo wa rena. Le tla ipshina ka mahumo a ditšhaba, gomme la ikgantšha ka ona.


text:
Bakeng sa go lewa ke dihlong le tla hlomphega kudu, mme bakeng sa go goboga la duduetša, ka ge Morena a le šegofaditše. Le tla dula nageng ya lena, gomme moo thoto tša lena tša oketšega gabedi; lethabo la lena e tla ba la go ya go ile.


text:
Morena o re: “Ke rata toka mme ke hloile bohlakodi le bokgopo. Ke tla botegela go putsa setšhaba sa ka, gomme ka dira kgwerano ya go sa felego le sona.


text:
Ditlogolo tša bona di tla tuma gare ga ditšhaba; mang le mang yo a di bonago o tla dumela gore ke tšona setšhaba se ke se šegofaditšego.”


text:
Re thabetše kudu tše Morena a di dirilego. Re swana le monyadi ge a apara diaparo tša botšhepi, goba monyadiwa ge a apara dipheta tša gagwe. Modimo o re apešitše phologo le tlhakodišo.


text:
Ruri, bjalo ka ge lešoka le hlogiša dimela, bjalo ka ge peu e mela mme e gola, le serapa se mediša peu, Morena, Mong wa bohle, o tla re phološa gomme ditšhaba tšohle di tla mo tumiša.


text:
Ke tla dula ke tutuetša Jerusalema, nka se homole pele Sione e phološwa. Ge seo se direga, letšatši le lefsa le tla hlabela Jerusalema, gomme tlhakodišo ya yona ya bonega bjalo ka serumola se se tukago.


text:
Wena, Jerusalema, ditšhaba di tla bona ge o hlakodišwa! Magoši ohle a tšona a tla bona letago la gago. O tla thewa leina le lefsa, leina le o le filwego ke Modimo ka noši.


text:
O tla swana le mphapahlogo wo mobotse ka diatleng tša Morena, goba seala sa bogoši ka seatleng sa gagwe.


text:
O ka se sa bitšwa “Molahlwa”, le naga ya geno e ka se sa bitšwa “Motlogelwa”. Leina la gago le lefsa e tla ba “Mokgahla-Modimo”. Naga ya geno go tla thwe ke “Monyalwa”, ka gobane o kgahla Modimo, gomme nageng ya geno o tla swana le monyadi.


text:
Bjalo ka ge lesogana le nyala kgarebe, yo a go agilego o tla go nyala. Bjalo ka ge monyadi a thabela monyadiwa wa gagwe, le wena Modimo wa gago o tla go thabela.


text:
Mo merakong ya gago, Jerusalema, ke beile baleti; bošego le mosegare ga se ba swanela go homola. Ba swanetše go gopotša Morena dikholofetšo tša gagwe ba sa kgaotše.


text:
Ba swanetše go mo šala morago go fihlela a tsošološa motse wa Jerusalema, mme a o dira motse wo lefase le o retago.


text:
Morena o ikanne, gomme ka maatla a gagwe a magolo o tla phetha keno ye: “Nka se sa lesa mabele a lena e eba dijo tša manaba a lena, mme le bašele ba ka se sa le nwela beine ye le itapišitšego ka go e dira.


text:
Eupša lena le bunnego mabele le tla a ja, la reta Morena. Lena le futšego diterebe le tla nwa beine ka dikgorong tša Tempele ya ka.”


text:
Etšwang motseng, lena batho ba Jerusalema, etšwang le yo phulela magagabolena a a boago tsela! Phulang tselakgolo, e phuleng, le tlošeng maswika! Hlomang sefoka, gore batho ba Juda ba ba lego ditšhabeng tše dingwe ba se bone!


text:
Morena o begela lefase ka moka o re: “Botšang batho ba Jerusalema gore Morena o tlilo le phološa, o tla le batho ba a ba hlakodišitšego.”


text:
Le tla bitšwa “Setšhaba se Sekgethwa”, “Bahlakodišwa-ke-Morena”. Jerusalema yona e tla bitšwa “Mmamoratwe wa Morena”, “Motse wo Modimo a sego a o lahla”.


text:
“Ke mang yoo a tlago a etšwa motseng wa Botsra kwa Edomo? Ke mang yoo wa go apara mabaibai a mahwibidu, a ganka ka maatla a magolo?” “Ke Morena, yo a nago le maatla a go phološa, o tlilo bega go hlakodiša ga gagwe.”


text:
“Ke eng, Morena, diaparo tša gago di thankgetše bohwibidu bjalo ka tša monna yo a pitlago diterebe ka maoto gore a dire beine?”


text:
Morena a fetola a re: “Nna ke pitla diterebe ka maoto ke nnoši, ke sa thušwe ke motho wa tšhaba tše dingwe. Ke ba gatakile ke befetšwe, ka ba pšhatla ke galefile, gomme madi a bona a tšhela diaparo tša ka ka moka a di thankgetša.


text:
Ke be ke feditše le pelo gore bjale ke nako ya go lefeletša setšhaba sa ka manabeng a sona; ke nako ya go se hlakodiša.


text:
Ke ile ka lebelela kua le kua – gwa se be le yo a nthušago; ka tlabja ke ge ke se ne mothuši. Eupša ka tiišwa ke go tlala pelo, mme ka phološa setšhaba ka maatla a ka.


text:
Ke gatakile setšhaba ka setšhaba ke galefile, ka di robaganya ke tuka bogale. Madi a tšona a elela fase.”


text:
Ke tla bega potego ya Morena. Ke a mo reta ka baka la tšohle tše a re diretšego tšona. E bile yo botho kudu go Baisraele, ka ge a na le lešoko le kgaugelo ye kgolo.


text:
matshwenyegong ohle a sona. Yo a ba hlakodišitšego ga se motseta wa Morena goba morongwa, eupša ke Morena ka noši. Ke yena a ba phološitšego, ka ge a be a ba rata mme a ba kwela bohloko. O ba hlokometše go tloga kgale,


text:
Fela ba ile ba gopola tša mabakeng a kgale, ba gopola matšatši a Moshe, mohlanka wa Morena, mme ba re: “Bjale ge, Morena yola wa go phološa badiša ba mohlape wa gagwe lewatleng, e lego baetapele ba setšhaba, o kae? O kae Morena yola a ba filego moya wa gagwe?


text:
O kae yena Morena yola ka maatla a gagwe a dirilego tše dikgolo ka Moshe, a aroganya meetse a lewatle gomme a sepetša setšhaba sa gagwe meetseng a a išago, gore a itirele leina la go ya go ile?” Ge Morena a ba putliša lewatle ba be ba gwataka bjalo ka dipere lešokeng, ba sa kgopše ke selo.


text:
Bjalo ka ge dikgomo di eya moeding wa phulo, Morena le yena o ile a khutšiša setšhaba sa gagwe. A se hlahla ka mokgwa woo gore a itirele leina le legolo.


text:
Morena, nke o re lebelele o le moo legodimong, moo o dulago bokgethweng le letagong la gago. Afa o re fišegela pelo? Ditiro tša gago tše dikgolo di kae? O se re time lerato le lešoko la gago.


text:
Ke wena tatagorena. Abrahama o re ngadile, Jakobo le yena o re ganne, eupša wena, Morena, o Tatagorena, o Mophološi wa rena wa kgale.


text:
O reng o re lesa re aroga tseleng tša gago? O reng o re thatafatša dipelo ka mo re bilego re sa go boife? Boa, hle, ka baka la bahlanka ba gago, ka baka la dikgoro tša gago tša Israele.


text:
Rena, setšhaba sa gago se sekgethwa, re ile ra rakwa ke manaba a rena lebakanyana; ba ile ba gataka Felo ga gago mo Gokgethwa.


text:
Etla ka pela bjalo ka mollo ge o fiša mašašana, o tle ka maatla boka mollo ge o bediša meetse. Etla o utolle maatla a gago manabeng a gago, gore ditšhaba di thothomele pele ga gago!


text:
Go kile gwa ba le nako mola o etla o dira dilo tše di šiišago tše re bego re se ra di letela; dithaba di be di šikinyega pele ga gago.


text:
Ga go yo a kilego a bona goba a kwa ka Modimo wa go swana le wena, wa go direla ba ba mo holofelago mediro ye mebjale.


text:
O loketše bao ba kgahlwago ke go dira tše di lokilego, ba ba go gopolago ge ba bona tše o di dirago. O be o re galefetše, eupša rena ra no fela re dira dibe; le ge go le bjalo o be o re phološa ka mehla.


text:
Ka baka la dibe tša rena, bohle re swana le motho yo a tšhilafetše; ešita le tšona ditiro tša rena tše dibotsebotse ke makgapa bjalo ka diaparo tše di tšhilafetšego. Ka baka la dibe tša rena re swana le matlakala a a omeletšego; makgopo a rena a re budula bjalo ka phefo.


text:
Ga go yo a go rapelago; ga go yo a fišegelago go tla go wena gore o mo thuše. O iphihletše rena gomme wa re gafela makgopong a rena.


text:
ka fao o se ke wa re galefela kudu, goba wa gopola dibe tša rena go ya go ile. Nke o bone, ka moka ga rena re setšhaba sa gago.


text:
le Tempele ya rena, lona lefelo lela le lekgethwa le lebotse, mola borakgolokhukhu ba rena ba bego ba go reta gona, e fišitšwe ka mollo. Meago ka moka yela re bego re e rata ke marope.


text:
Aowii, Morena, na o ka fela o phuthile matsogo dilo di le ka mokgwa wo, wa dio lebelela ka mahlo, wa re tlaiša go feta tekanyo?


text:
Morena o rile: “Ke be ke emetše gore setšhaba sa ka se nkgopele keletšo, eupša sona sa se nkgopele. Ke be ke letetše gore ba nkhwetše, eupša bona ba se nnyake. Ge nkabe setšhaba se se nthapele, ke be ke tla se fetola ka re: ‘Ke nna yo, ke tla le thuša.’ Fela bona ba ile ba se ke ba nthapela.


text:
Ka mehla ke be ke itokišeditše go amogela setšhaba se sa ka sa go ngangabala, se se dirago tše mpe gape se itšeelago ka tsela ya sona.


text:
Ba fela ba nthumola ba sa lewe ke dihlong. Ba dira dihlabelo tša medimo ya diswantšho ka dirapeng tše ba rego ke tše dikgethwa, gomme ba tšhuma le diorelo godimo ga dialetare tša medimo yeo ya diswantšho.


text:
Ba khukhuna le mabitla, ba lala ka maweng gore ba bolele le meoya ya bahu. Ba ja kolobe, ba nwa le moro wa nama ya go bola ya dihlabelo.


text:
Ba re go batho ba bangwe: ‘Emang gona moo, le se ke la re batamela! Rena re ba bakgethwa – ga se la swanela go re kgoma!’ Nna batho ba babjalo ba a nkgalefiša, nka se lese go ba tukela bogale bjalo ka mollo wo o sa timego.


text:
“Ke šetše ke feditše le pelo ka moo ke tlago ba otla ka gona, gomme ke ngwadile kotlo yeo ya bona. Nka se ba lese ba tšwela pele ka tsela ye, eupša ke tla ba otla ka mo go lekanego


text:
dibe tša bona le tša borakgolokhukhu ba bona. Ba tšhumetše medimo ya diswantšho diorelo dithabeng, mme ba nkgoboša ka go direla medimo yeo dihlabelo mebotong. Ka gona ke tla ba otla ka mo go lekanego tše ba di dirilego mabakeng a a fetilego.”


text:
Morena o re: “Ga go motho yo a lahlago ntšhuhla ka moka ya diterebe ge e sa na le diterebe tše di lokilego; a ka upša a dira beine ka tšona. Le nna setšhaba sa ka nka se se lahle ka moka – ke tla phološa ba ba ntlhankelago.


text:
Ke tla dira gore kgorong ya Juda go tšwe ditlogolo, gomme tšona di tla tšea naga ya ka ya dithaba. Batho ba ka ba ke ba kgethilego, ba ba ntlhankelago, ba tla dula moo.


text:
Ba tla nkhunamela gomme ba yo fudiša dihuswane tša bona molaleng wa Sharone ka bodikela, le dikgomo tša bona Moeding wa Matshwenyego ka bohlabela.


text:
“Eupša go lena le ntlogetšego, lena le itebatšago Sione, thaba ya ka ye kgethwa, gomme le tlišetšago Gade, modimo wa mahlatse, dikabelo tša dijo, le tšhollelago Meni, modimo wa tše di hlagelago motho, dikabelo tša seno, go ka se be bjalo.


text:
Se se tlago le hlagela ke go bolawa ka tšhoša, ka gobane mola ke le bitša ga se la nkaraba, le mola ke bolela ga se la theeletša. Le ile la dira tše mpe mme la ikgethela tše di sa nkgahlego.


text:
Ke ka baka leo ke le botšago gore bao ba ntlhankelago ba tla ba le dijo le dino tše di lekanego, eupša lena le tla bolawa ke tlala la swarwa le ke lenyora. Ba tla thaba, eupša lena le tla lewa ke dihlong.


text:
Ba ke ba kgethilego ba tla rogaka ka maina a lena. Nna, Morena, Mong wa bohle, ke tla le bolaya. Eupša bahlanka ba ka bona ke tla ba thea leina le lefsa.


text:
Nageng ya lena yo a kgopelago tšhegofatšo o tla kgopela go šegofatšwa ka leina la ka, nna Modimo, Mmotegi. Yo a enago o tla ena ka leina la ka, nna Modimo, Mmotegi. Matshwenyego a lena a mabakeng a a fetilego ke tla be ke a lebetše, ke se sa a gopola.”


text:
Morena o re: “Ke hlola legodimo le lefase le lefsa. Ditiragalo tše di fetilego di tla lebalelwa sa ruri.


text:
Thabang go ya go ile le hlabe mekgolokwane ka baka la tše ke di hlolago. Jerusalema ye mpsha ye ke e hlolago e tla tlala lethabo, gomme batho ba yona ba tla ipshina.


text:
Le nna ka noši ke tla goa ka lethabo ka baka la Jerusalema ka thabela batho ba yona. Go ka se kwagale motho yo a llago goba yo a hlabago mokgoši fao.


text:
Bana ba ka se sa hwa e sa le masea, gomme batho ba tla phela go fihlela e eba diputswa. Ba ba tlago fihlela lekgolo la mengwaga ba tla tšewa gore e sa le ba bafsa. Yo a hwago pele ga moo e tla be e le gore o rogakilwe ka baka la dibe tša gagwe.


text:
Motho o tla aga ntlo, a dula ka go yona – ya se dulwe ke yo mongwe; a bjala merara, a ja dikenywa tša yona – tša se lewe ke yo mongwe. Batho bao ba ka ke ba kgethilego ba tla phela nako ye telele bjalo ka mehlare. Ba tla ipshina ka tšeo ba di šometšego.


text:
Ba tla atlega mešomong ya bona, le bana ba bona ba ka se welwe ke dikotsi. Ke setšhaba sa ka; ke tla ba šegofatša gammogo le ditlogolo tša bona.


text:
Phiri e tla fula le kwanyana; tau ya fula bjang bjalo ka kgomo, le noga e ka se sa loma. Sione, thabeng ya ka ye kgethwa, go ka se dirwe tše mpe goba gwa gobatšanwa.”


text:
Morena o re: “Legodimo ke setulo sa ka sa bogoši, mme lefase ke bogato bja ka. Ka gona, ke ntlo mang ye le kago nkagela yona? Ke ngwako mang wo le kago nkagela ka dula ka go wona?


text:
Etse ke nna ka noši ke hlodilego legodimo le lefase, mme tša ba gona! Batho ba ba nkgahlago ke ba ba ikokobetšago gape ba itsholago, ke ba ba phethago melao ya ka.


text:
“Setšhaba se dira dihlabelo se sa ntšhetše. Ka gona, yo a dirago sehlabelo ka poo go nna o swana le yo a bolayago yo mongwe; yo a dirago sehlabelo ka kwanyana o swana le yo a robago mpša molala; yo a neelago kabelo ya bupi o swana le yo a dirago sehlabelo ka madi a kolobe; yo a ntšhumelago seorelo o swana le yo a khunamelago modimo wa seswantšho. Ba dira tše ba di ratago, gomme ba kgahlwa ke go khunamela medimo ya diswantšho ya go sišimiša.


text:
Ka gona ke tla dira gore ba welwe ke masetlapelo le dilo tše ba di tšhabago, ka gobane mola ke ba bitša ga go yo a ilego a nkaraba, goba a theeletša mola ke bolela. Ba ile ba dira tše mpe mme ba ikgethela tše di sa nkgahlego.”


text:
Theeletšang se Morena a se bolelago, lena le phethago melao ya gagwe: “Ka ge le ntheeletša ba bangwe ba gabolena ba le hloile mme ba a le kgetholla. Ba a le kwera ba re: ‘Nke Morena a bontšhe bogolo bja gagwe gomme a le phološe, gore re tle re le bone le thabile!’ Eupša ke bona beng ba ba tlago lewa ke dihlong!


text:
Theeletšang! Lešata lela le kwagalago motseng, modumo wola o tšwago ka Tempeleng, ke modumo wa Morena ge a lefiša manaba a gagwe ka baka la tše ba di dirilego!


text:
“Jerusalema e swana le mosadi wa go no belega a se a ka a šokwa, yo a tswalago morwa a se a ka a kwa bohloko.


text:
Kgane o gona yo a kilego a kwa goba a bona taba ya mohuta woo? Na badudi ba naga ba kile ba tswalwa ka tšatši le tee? Goba setšhaba sona se kile sa hlolega ka nako e tee? Jerusalema e ka se šokwe go ya kae pele setšhaba se tswalwa.


text:
Kgane le gopola gore nka thoma modiro wa go belegiša mme ka se o feleletše? A nka dira gore Jerusalema e thome go belega ka buša ka thiba popelo?” Go botšiša Morena Modimo.


text:
Thabang le Jerusalema, le hlabe mekgolokwane, lena bohle le ratago motse wo! Hlalalang kudu le wona, lena ka moka le kilego la o ilela!


text:
Morena o re: “Ke tla le tlišetša boiketlo bjo bo sa kgaotšego, bjo bo swanago le noka ge e dula e ela meetse; mahumo a ditšhaba a tla elela go lena bjalo ka noka ye e falalago. Le tla swana le ngwana yo a nyantšhwago ke mmagwe, a pepulwa, a farwa difarong.


text:
Ge le bona tšeo di direga le tla thaba. Le tla phela gabotse bjalo ka bjang bjo bofsa. Ke moo nna, Morena, ke tlago bontšha bahlanka ba ka maatla a ka ka go ba hlakodiša, ka ba ka ba bontšha ka moo ke galefetšego manaba a ka ka gona.”


text:
Morena o tla tla ka mollo le ka dikoloi tša gagwe tša ntwa tša lebelo bjalo ka ledimo, gore a tle a laetše ka moo a tukelago manaba a gagwe bogale ka gona.


text:
O tla itefeletša ka batho bohle ba lefase. Ba a ba bonago molato o tla ba bolaya ka tšhoša le ka mollo, mme go tla hwa ba bantši.


text:
Morena o re: “Bao ba itlhwekišago ka moo moetapele wa bona a ba botšago ka gona, gore ba yo khunamela medimo ya diswantšho ka dirapeng tše ba rego ke tše dikgethwa, bao ba jago kolobe le magotlo le tše dingwe dilo tša go šišimiša, ba tla bolawa mmogo.


text:
Ke tseba megopolo ya bona le ditiro tša bona. Nako e etla yeo ka yona ke tlago kgoboketša ditšhaba tšohle tše di bolelago maleme a mehutahuta. Ge ba kgobokana ba tla bona maatla a ka,


text:
gomme ba tseba gore ke nna ke ba otlago. “Eupša mašaledi a bona a mangwe ke tla a roma ditšhabeng le bathong ba mabopong a kgole ba ba sešogo ba kwa setumo sa ka, le gona ba sešogo ba bona maatla a ka: Ke tla ba roma Tarshishe, Libia, Lidia le bakgoni ba yona ba mesebe, le Tubale, le Gerike. Ba tla begela ditšhaba tšeo bogoši bja ka.


text:
Ba tla tliša banna ba gabolena ka moka ba etšwa ditšhabeng ba abetšwe nna. Ba tla ba tliša thabeng ya ka ye kgethwa kwa Jerusalema ba ba nameditše dipere le dimeila le dikamela le dikoloi tša ntwa le dikoloi tše dingwe, go no swana le Baisraele ge ba tliša dikabelo tša bupi Tempeleng ka dibjana tše di hlwekilego.


text:
“Bjalo ka ge legodimo le lefsa le lefase le lefsa tše ke di hlolago e tla ba tša neng le neng di hlokometšwe ke nna, ka wona mokgwa wo mobjalo ditlogolo tša lena le leina la lena e tla ba tša go ya go ile.


text:
Ka monyanya wo mongwe le wo mongwe wa Lebalana le ka Sabatha se sengwe le se sengwe batho ba ditšhaba tšohle ba tla tla go nkhunamela ka Tempeleng ya ka Jerusalema.” O realo, Morena.


text:
“Ge ba tloga ba tla bona ditopo tša bao ba ilego ba ntsogela maatla. Diboko tše di di jago di ka se tsoge di hwile, le mollo wo o di tšhumago o ka se tsoge o timilwe. Go bona ditopo tšeo go tla šišimiša batho ka moka.”


text:
Puku ye e laodiša tše di boletšwego ke Jeremia, morwa wa Hilkia. Hilkia yena e be e le yo mongwe wa baprista ba motse wa Anathote, nageng ya Benjamene.


text:
Morena o boletše le Jeremia ka ngwaga wa lesome le metšo ye meraro wa ge Josia, morwa wa Amone, e le kgoši ya Juda,


text:
a tla a bolela le yena gape mola Joyakime, morwa wa Josia, e le kgoši. O be a fela a bolela le yena go fihlela mafelelong a ngwaga wa lesome le motšo o tee wa pušo ya Tsedekia, morwa wa Josia. Ka kgwedi ya bohlano ya ngwaga woo batho ba Jerusalema ba ile ba thopša.


text:
“Ke tsebile pele ke go bopa gore o tla ba eng, ka go kgethwafatša pele o tswalwa ke mmago, ka go dira moprofeta wa ditšhaba.”


text:
Nna ka mo fetola ka re: “Aowii, Morena, Mong wa bohle, nna ga ke kgone polelo ka gobane ke sa le yo mofsa.”


text:
Eupša Morena a re go nna: “O se ke wa re o sa le yo mofsa, gobane o tla ya go batho ka moka bao ke go romago go bona, wa ba botša tšohle tše ke go laelago tšona.


text:
Ke moka Morena a obeletša letsogo, a nkgoma molomo, a re go nna: “Bona, mantšu a o swanetšego go a bolela ke a tsenya ka molomong wa gago.


text:
Lehono ke go fa maatla a go hlahlamolla le go uša, a go fediša le go menola, a go aga le go hloma ditšhaba le mebušo.”


text:
Morena a mpotšiša a re: “Na o bonang?” Nna ka mo fetola ka re: “Ke bona lekala la mooka, mophafogapele.”


text:
Ke mo Morena a boletšego le nna la bobedi a re: “Na o bonang gape?” Ka mo fetola ka re: “Ke bona pitša ye e belago e le ka leboa e sekametše ka thoko yeno.”


text:
Yena a re go nna: “Masetlapelo a tla tšhologela godimo ga bohle ba ba dulago mo nageng ye a etšwa ka thoko ya leboa,


text:
ka gobane ke bitša ditšhaba tša mebušo ka moka leboa gore di tle. Magoši a tšona a tla hloma ditulo tša ona tša bogoši masorong a dikgoro tša Jerusalema le go dikologa merako ya yona, le metseng ye mengwe ya Juda.


text:
Ke tla otla setšhaba sa ka ka baka la dibe tša sona; se ntlogetše sa direla medimo ye mengwe dihlabelo, sa itirela medimo ya diswantšho gomme sa e obamela.


text:
Wena itokiše, o yo ba botša tšohle tše ke go laelago gore o ba botše tšona. O se ke wa ba boifa; ge o ka ba boifa, gona ge o na le bona ke tla go boifiša go fetiša.


text:
“Bjale bona, mang le mang mo nageng ye o tla lwa nago – magoši a Juda, bakgomana, baprista le setšhaba. Eupša lehono ke go fa maatla a go ba kgotlelela: O tla ba bjalo ka motse wo o ageleditšwego ka morako, goba kokwane ya tshipi, goba ka leboto la mphiri. Ba ka se go fenye ka gobane ke tla ba nago gore ke go šireletše. Ke realo, nna, Morena.”


text:
ke yo bega molaetša wo Jerusalema gore o kwewe ke batho ka moka. Morena o re: “Ke gopola ka mo le bego le mpotegela ge le sa le ba bafsa, ka mo le bego le nthata ge re sa tšo nyalana, ka mo le bego le ntatela go putla lešoka moo go sa bjalwego selo.


text:
Le be le le ba ka fela, lena Baisraele; le be le le bjalo ka dithakangwaga tša dibjalo tša ka. Bohle ba ba le kwešago bohloko ba be ba ikobela molato, ba welwa ke madimabe. Ke realo, nna, Morena.”


text:
Morena o re: “Borakgolokhukhu ba lena ba mpone molato ofe, ge ba bile ba ntlogela ba yo khunamela medingwana ya lefeela, mme le bona ya ba mafeela?


text:
Ga se ba ka ba botšiša ba re: ‘O kae Morena yo a re ntšhitšego nageng ya Egepeta, a re hlahla ge re putla lešoka, naga ya lesehla, ya maope, naga ya go omelela, ya go šiiša, moo go sa fetego motho, moo go sa phelego motho?’


text:
Ke le tlišitše nageng ye e nonnego gore le tle le ipshine ka dibjalo tša yona, le ka tše dingwe tša yona tše dibotse. Eupša ge le fihla le tšhilafaditše naga ya ka, naga ye ke le filego yona la e dira makgapa.


text:
Baprista ga se ba botšiša ba re: ‘Morena o kae?’ Batsebi ba melao ya ka ba be ba sa ntsebe. Babuši ba be ba gana go bušwa ke nna, baprofeta ba porofeta ka go hlohleletšwa ke Baale, gomme ba khunamela medingwana ya lefeela.”


text:
Tshelang lewatle le ye sehlakahlakeng sa Saeprose, le yo bona ge eba taba ya mohuta wo e kile ya direga, le be le rome batho nageng ya Kedara ba yo lebelediša,


text:
gore na se gona setšhaba se se kilego sa bapatša medimo ya sona, le ge e be e se medimo ya nnete. Eupša setšhaba sa ka sona se mpapaditše, nna, Modimo wa sona wa letago, sa tšea medimo ya lefeela.


text:
ka gore setšhaba sa ka se dirile dibe tše pedi: Ba ntahlile, nna, mothopo wa meetse a a phedišago, ba iphatela didiba, didiba tše di palegago, tša se be le meetse le gatee.”


text:
Manaba a bona a ba rorela bjalo ka ditau, a ba rorela kudu; ba fetošitše naga ya bona leganata, le metse ya bona ke mašope, ga e sa na badudi.


text:
Lena Baisraele, ke lena le itlholetšego dilo tše ka go mphuralela, nna, Morena Modimo wa lena, ge ke be ke le hlahla tseleng.


text:
Go tla le thušang go ya Egepeta go nwa meetse a Naele? Le tla boelwa ke eng ge le ile Asiria go nwa meetse a Yufratese?


text:
Bobe bja lena beng ke bjona bo tlago le otla, gomme go kgeloga ga lena go tla le tšwa. Le tla tseba la ba la bona gore ke phošo, ebile go baba bjang go furalela nna, Morena Modimo wa lena, le go se sa mpoifa. Ke realo, nna, Mong wa bohle, Morena Ramaatlaohle.”


