# verses

text:
Ka gona kgoši ya Israele ya sebela batho ba ba dulago moo, gomme ba dula ba phafogile. Elisha o ile a sebela kgoši makga a mmalwa.


text:
Kgoši ya Siria ya befelwa kudu ka taba yeo; a bitša balaodi bale a ba botšiša a re: “Ke mang wa lena yo a emago le kgoši ya Israele?”


text:
Yo mongwe wa bona a mo fetola a re: “Ga a gona, kgoši, mong wa ka! Ke moprofeta Elisha yo a lego Israele yo a botšago kgoši ya Baisraele se o se bolelago le ka phapošing ya gago ya go robala.”


text:
Kgoši a re: “Sepelang le yo nyakišiša gore o kae, gomme ke tla romela banna go yo mo thopa.” Ya re ge a botšwa gore Elisha o Dotane,


text:
a romela madira a mantši fao ka dipere le makoloi a ntwa. Ba fihla motseng bošego mme ba o dikanetša.


text:
Mosong wa le le latelago e sa le bošego mohlanka wa Elisha a tsoga, a tšwa ka ngwakong, gomme a bona madira a Basiria ka dipere le makoloi a bona a ntwa a dikaneditše motse. A boela go Elisha mme a kgotsa a re: “Joo, mong wa ka! A re ka dira eng?”


text:
Elisha a mo fetola a re: “O se ke wa boifa. Re na le batho ba bantši ba ba emego le rena go feta ba ba emego le bona.”


text:
Ke moo a rapetšego a re: “Hle, Morena, mo ponyolle mahlo mme a bone!” Morena a kwa thapelo ya gagwe, gomme mohlanka wa Elisha a bona thaba e tletše dipere le makoloi a ntwa a mollo go dikologa Elisha.


text:
Ge Basiria ba hlasela, Elisha a rapela a re: “Hle, Morena, foufatša banna ba!” Morena a kwa thapelo ya gagwe gomme a ba foufatša.


text:
Ke gona Elisha a itšego go bona: “Le tšere ka tsela ye e sego yona; wo ga se motse wo le o nyakago. Ntšhaleng morago mme ke tla le iša go monna yo le mo nyakago.” Gomme a ba iša Samaria.


text:
Ge ba seno tsena motseng Elisha a rapela a re: “Ba bule mahlo, Morena, mme ba bone.” Morena a ba bula mahlo, a dira gore ba boele ba bone, gomme ba ikhwetša ba le ka gare ga motse wa Samaria.


text:
Ya re ge kgoši ya Israele e bona Basiria, ya botšiša Elisha ya re: “Na ke ba bolaye, tate? Ke ba bolaye?”


text:
Elisha a mo fetola a re: “Aowaa! Le bahlabani ba o ba thopilego ntweng ga o ba bolaye. Ba fe sa go ja le sa go nwa, mme o ba lese ba boele go kgoši ya bona.”


text:
Ka gona kgoši ya Israele ya ba fa dijo tše ntši, gomme ge ba lle, ba nwele, a re ba gomele go kgoši ya bona. Go tloga tšatši leo Basiria ba se hlwe ba hlasela naga ya Israele.


text:
Ka morago ga lebaka Kgoši Benhadade wa Siria a rapa madira a gagwe ka moka go yo lwa le Israele, gomme a dikanetša motse wa Samaria.


text:
Ka baka la go dikanetšwa moo dijo tša hlokega kudu ka motseng moo e lego gore hlogo ya pokolo e be e rekwa ka dipapetlana tša silibera tše masome a seswai, mme dikramo tše makgolo a mabedi tša morole wa maeba di rekwa ka dipapetlana tše di fetšago seatla tša silibera.


text:
Kgoši ya Israele e be e sepela godimo ga morako wa motse ge mosadi a goeletša a re: “Nthuše, kgoši, mong wa ka!”


text:
Kgoši ya mo fetola ya re: “Ge Morena a sa go thuše, a nna nka go thuša ka eng? A ke na le mabele goba beine?


text:
Molato ke eng?” Mosadi a mo fetola a re: “Ka letšatši le lengwe mosadi yo o ile a re re je ngwana wa ka, mme re tle re je wa gagwe ka letšatši le le latelago.


text:
Ka gona ra apea morwa wa ka ra mo ja. Ka le le latelago ka mmotša gore a tliše morwa wa gagwe re mo je, eupša o be a mo utile!”


text:
Ya re ge kgoši a ekwa taba yeo, a gagola diaparo tša gagwe, a fela a sepela godimo ga morako, gomme batho ba kgona go bona gore o apere masaka ka gare.


text:
A napa a roma motseta go Elisha. Elisha o be a le gae a na le bagolo ba bangwe ba ba bego ba mo etetše. Pele ga ge motseta wa kgoši a fihla, Elisha a re go bagolo bao: “Mmolai yola o romela motho yo mongwe gore a tle a mpolaye! Bjale, ge a fihla mo, le tswaleleng lemati mme le se ke la mo lesa a tsena. Kgoši ka boyena o mo šetše morago.”


text:
O be a se a tšwa a fetša go bolela ge kgoši a fihla mme a re: “Ke Morena yo a re tlišeditšego bothatha bjo! Ke ka baka lang ke swanetše go fela ke mo letetše gore a dire se sengwe?”


text:
Elisha a mo fetola a re: “Theetša se Morena a se bolelago! Ka nako ye bosasa o tla kgona go reka bupi bja dikilokramo tše tharo goba mabele a dikilokramo tše di selelago ka papetlana e tee ya silibera mo Samaria.”


text:
Molaolamadira yo e bego e le mošikalekgoši a re go Elisha: “Seo se ka se direge, ke ra le ge Morena a be a ka bula magodimo a neša pula gonabjale!” Elisha a mo fetola a re: “O tla bona taba yeo ka a gago mahlo, eupša o ka se je le lerathana la dijo tšeo.”


text:
Go be go na le banna ba bane ka ntle ga kgoro ya Samaria ba ba bego ba swerwe ke bolwetši bja letlalo bja go ba tšhilafatša. Bona ba botšana ba re: “Ke ka baka lang re dutše mo go fihlela re tlile go hwa?


text:
Ga go thuše selo go tsena motseng ka gobane ka moo re ya go hwa ka tlala; eupša ge re ka dula mo, le gona re tla hwa. Ka gona a re yeng mešašeng ya Basiria; ge eba ba ka re lesa re phela, re tla phela; ge eba ba ka re bolaya, re tla ikhwela.”


text:
Ka fao ya re ka maswiswana ba ya mešašeng ya Basiria, eupša ge ba fihla mathomong a mešaša ba hwetša go se motho.


text:
Morena o be a dirile gore Basiria ba kwe modumo wo nkego ke wa madira a mantšintši a ba batamela ka dipere le ka makoloi a ntwa, gomme Basiria ba gopola gore kgoši ya Israele e thwetše kgoši ya Bahete le kgoši ya Baegepeta le madira a tšona gore ba tle ba ba hlasele.


text:
Ka gona Basiria ba be ba tšhabile ge leswiswi le thoma go swara, gore ba se ke ba tla ba bolawa, ba tlogetše mešaša ya bona, dipere le dipokolo. Ba tlogetše mešaša e le bjalo.


text:
Ge banna bale ba bane ba fihla mathomong a mešaša, ba ile ba tsena ka mošašeng wo mongwe, ba ja, ba nwa se se bego se le fao, ba tšea silibera le gauta le diaparo tše ba di hweditšego gomme ba tloga ba ya ba di uta; ka morago ba boa, ba tsena ka go wo mongwe mošaša ba tšea dilo, le tšona ba di uta.


text:
Fela ba botšana ba re: “Se re se dirago ga sa loka! Re na le taba tše botse eupša re ikhomoletše! Ge re ka leta go fihlela ge letšatši le hlaba, ruri re tla otlwa. A re yeng gonabjale re yo bega taba tše mošate!”


text:
Ka gona ba tloga mešašeng ya Basiria ba boela Samaria, gomme ba goeletša baleti ba kgoro ba re: “Re tšwa mešašeng ya Basiria gomme ga se ra bona monna goba ra kwa motho a bolela; dipere le dipokolo di be di sa tlemilwe, le mešaša e be e sa no ba ka mokgwa wo Basiria ba e tlogetšego ka gona.”


text:
E be e le bošego, eupša kgoši a tsoga malaong gomme a re go bahlankedi ba gagwe: “Ke le botša se Basiria ba se naganago. Ba tseba tlala ye e lego mo, ka gona ba tlogetše mešaša ya bona gore ba yo utama kua nageng. Ba gopola gore ge re tšwile motseng re ile go nyaka dijo, ba tla re swara ba se re bolaye, mme ba tsena motseng.”


text:
Yo mongwe wa bahlankedi ba gagwe a re: “A re romeng banna ka dipere tše tlhano go tše di sa šetšego mo motseng gore ba yo bona se se diregilego. Ge ba ka bolawa go tla no swana le lešaba le le šetšego le ikhwetše.”


text:
Ba kgetha banna bao, gomme kgoši a ba roma ka dikoloi tše pedi tša ntwa, a ba laela gore ba ye ba bone se se hlagetšego madira a Basiria.


text:
Banna bao ba sepela go ba go yo fihla Jordane, gomme ba hwetša tsela ka moka e tletše diaparo le ditlabakelo tše Basiria ba di lahlilego ge ba tšhaba ba gakanegile. Ka morago ba boa ba begela kgoši.


text:
Batho ba Samaria ba kgeregela ntle mme ba hula mešaša ya Basiria. Gomme bupi bja dikilokramo tše tharo goba mabele a dikilokramo tše di selelago a rekwa ka papetlana e tee ya silibera, ka moo Morena a boletšego ka gona.


text:
Kgoši ya Israele e be e beile molaolamadira yo e bego e le mošikalekgoši molaodi wa kgoro ya motse. Monna yoo a gatakwa ke batho moo mme a hwa, bjalo ka ge Elisha a be a boletše mola kgoši a tlile go yena.


text:
Elisha o be a boditše kgoši a re: “Bosasa ka tšona nako tše bupi bja dikilokramo tše tharo goba mabele a dikilokramo tše di selelago a tla rekwa ka papetlana e tee ya silibera.”


text:
Molaodi yo o be a mo fetotše ka go re: “Seo se ka se direge, ke ra le ge Morena a be a ka bula magodimo a neša pula gonabjale!” Gomme Elisha o be a mo fetotše ka go re: “O tla iponela ka bowena, eupša o ka se je le lerathana la dijo tšeo.”


text:
Bjale Elisha o be a boditše mosadi yola a bego a dula Shuneme, yo a ilego a tsoša morwa wa gagwe a hwile, gore Morena o romela tlala ye e tlago tšea mengwaga ye e šupago nageng, le gore a tloge le lapa la gagwe a diilele mo a ka hwetšago madulo.


text:
Mosadi yoo o be a dirile ka moo a laetšwego ka gona, a tlogile le lapa la gagwe go yo diilela Filistia mengwaga ye e šupago.


text:
Ya re ge mengwaga yeo e fetile, a boela Israele gomme a ya go kgoši go yo kgopela gore ngwako wa gagwe le tšhemo ya gagwe di boetšwe go yena.


text:
A hwetša kgoši a bolela le Gehasi, mohlanka wa Elisha; kgoši o be a nyaka go tseba ka ga mehlolo ya Elisha.


text:
Mola Gehasi a sa botša kgoši ka moo Elisha a kilego a tsoša motho a hwile, mosadi yola a llela kgoši ka ga ngwako wa gagwe le tšhemo ya gagwe. Ke moo Gehasi a itšego go kgoši: “Mosadi yoo šo, le morwa yoo wa gagwe a tsošitšwego a hwile šo, kgoši, mong wa ka!”


text:
Ke moka kgoši a botšiša mosadi yoo ditaba tšeo gomme yena a tiišetša se Gehasi a se boletšego. Ka gona kgoši a bitša mohlankedi yo mongwe a mmotša gore a boetše go mosadi tšohle tše e bego e le tša gagwe, gotee le puno ya tšhemo ya gagwe ya mengwageng ye e šupago ge a be a se gona.


text:
Elisha o ile a ya Damaskose ka nako ye Kgoši Benhadade wa Siria a babja. Ge kgoši a botšwa gore Elisha o moo,


text:
a re go Hasaele, yo mongwe wa bahlankedi ba gagwe: “Iša mpho go moprofeta gomme o mo kgopele gore a botšiše Morena ge eba ke tla fola goba nka se fole.”


text:
Ka gona Hasaele a rwala dilo tše kaonekaone tša mehutahuta tša Damaskose ka dikamela tše masome a mane, gomme a ya go Elisha. Ge Hasaele a fihla go yena, a re: “Mohlanka wa gago, Kgoši Benhadade wa Siria, o nthomile gore ke tle ke go botšiše ge eba o tla fola goba a ka se fole.”


text:
Elisha a mo fetola a re: “Morena o nkutolletše gore ruri o tla hwa, fela sepela go yena mme o mmotše gore o tla fola.”


text:
Ke moo Elisha a ilego a selekega a mo tseparela ka mahlo go fihlela Hasaele a sa hlwe a kgona go iketla. Ke moka Elisha a thoma go rothiša megokgo.


text:
Hasaele a mmotšiša a re: “O llelang, mong wa ka?” Elisha a mo fetola a re: “Ke lla ka gobane ke tseba dilo tše šorošoro tše o tlago di dira setšhaba sa Israele. O tla tšhuma dibo tša bona, wa bolaya masogana a bona, wa pšhatlaganya bana ba bona, gomme wa phula baimana ba bona dimpa.”


text:
Hasaele a mmotšiša a re: “A nka ba le maatla a makaalo bjang? Ga ke selo – ke mpša fela!” Elisha a mo fetola a re: “Morena o nkutolletše gore wena o tlile go ba kgoši ya Siria.”


text:
Hasaele a boela go Benhadade yo a ilego a mmotšiša a re: “A Elisha o go boditše eng?” Hasaele a mo fetola a re: “O mpoditše gore ruri o tla fola.”


text:
Eupša ka letšatši le le latelago Hasaele a tšea lepai, a le ina ka meetseng, a le gatelela sefahlegong sa kgoši, mme kgoši a hwa. Gomme Hasaele a hlatlama Benhadade bogošing bja Siria.


text:
Ngwageng wa bohlano wa ge Joramo, morwa wa Ahaba, e le kgoši ya Israele, Joramo, morwa wa Joshafate, ya ba kgoši ya Juda


text:
a na le mengwaga ye masome a mararo a metšo ye mebedi, gomme a buša mengwaga ye seswai a le Jerusalema.


text:
Ka gobane mosadi wa gagwe e be e le morwedi wa Ahaba, o ile a tšea ka tsela ye mpe ya magoši a Israele go no swana le ba lapa la Ahaba, a dira dibe pele ga Morena,


text:
eupša Morena a se nyake go feleletša batho ba Juda, ka gobane o be a tshephišitše Dafida, mohlanka wa gagwe, gore ditlogolo tša gagwe di tla buša ka mehla.


text:
Ka gona Joramo a tšwa ka makoloi a gagwe a ntwa ka moka a leba Tsaire moo madira a Baedomo a ilego a ba dikanetša gona. Bošego yena le balaodi ba gagwe ba dikoloi tša ntwa ba ba šwahla, mme madira a gagwe a tšhabela malapeng a ona.


text:
Edomo ya se hlwe e bušwa ke Juda go tloga mohlang woo. Yona mehleng yeo motse wa Libna le wona wa tsoša mpherefere.


text:
Joramo a ithobalela le botatagwe, gomme a bolokwa mabitleng a bona motseng wa Dafida, gomme Ahasia, morwa wa gagwe, a mo hlatlama bogošing.


text:
Ngwageng wa lesome le metšo ye mebedi wa ge Joramo, morwa wa Ahaba, e le kgoši ya Israele, Ahasia, morwa wa Joramo, ya ba kgoši ya Juda


text:
a na le mengwaga ye masome a mabedi le metšo ye mebedi, gomme a buša a le Jerusalema ngwaga o tee. Mmagwe e be e le Athalia, setlogolo sa Kgoši Omri wa Israele.


text:
Ka ge Ahasia e be e le leloko la Kgoši Ahaba ka nyalo, o ile a tšea ka tsela ye mpe ya ba lapa la Ahaba, gomme a dira dibe go no swana le ba lapa la Ahaba.


text:
Kgoši Ahasia o ile a thuša Kgoši Joramo wa Israele go lwa le Kgoši Hasaele wa Siria. Madira a kopana Ramote kua Gileade, gomme Joramo a gobala ntweng.


text:
Go sa le bjalo moprofeta Elisha a bitša o tee wa baprofeta ba bafsa sehlopheng sa gagwe a re go yena: “Itokiše mme o ye Ramote kua Gileade. O tšee sedibelo se sa makhura a mohlware,


text:
gomme ge o fihla moo o nyake Jehu, morwa wa Joshafate, Joshafate morwa wa Nimshi. O mo aroganye le bagwera ba gagwe, o mo iše ka phapošing ya mosego,


text:
o mo tšhele ka makhura a a mohlware hlogong mme o mmotše gore Morena o re: ‘Ke go tlotša gore o be kgoši ya Israele.’ O nape o bule lemati o tšhabe, o se ke wa dikadika.”


text:
moo a ilego a hwetša balaodi ba madira ba swere lekgotla. A re: “Molaodi, ke go swaretše molaetša.” Jehu a mmotšiša a re: “O ra mang mo go rena?” Moprofeta a mo fetola a re: “Ke ra wena, molaodi.”


text:
Ke moo bobedi bja bona ba tsenego ka ngwakong, gomme moprofeta yoo a tšhela Jehu ka makhura ale a mohlware hlogong mme a re go yena: “Morena Modimo wa Israele o re: ‘Ke go tlotša gore o be kgoši ya setšhaba sa ka sa Israele.


text:
O fediše lapa la Ahaba, mong wa gago, gore ke tle ke otle Isebele ka ge a bolaile baprofeta ba ka le bahlanka ba ka ba bangwe.


text:
Lapa ka moka la Ahaba le ditlogolo tša gagwe le swanetše go hwa; ke tla bolaya bohle ba e lego banna lapeng labo, bafsa le bakgalabje.


text:
Ke tla swara lapa labo go swana le ka moo ke ilego ka swara lapa la Kgoši Jerobeamo wa Israele, le la Kgoši Basha wa Israele.


text:
Isebele a ka se bolokwe; setopo sa gagwe se tla lewa ke dimpša mašemong a motse wa Jesriele.’ ” Ge moprofeta a seno realo a bula lemati a tšhaba.


text:
Jehu a boela go balaodi bale ba bangwe, gomme ba mmotšiša ba re: “Na di sa go sepelela gabotse? A segafa sela se be se tletše eng go wena?” Jehu a mo fetola a re: “Lena ka noši le tseba monna yola le dipolelwana tša gagwe.”


text:
Eupša bona ba re: “O ne maaka! Re botše!” Jehu a re: “O mpoditše gore Morena o re o ntloditše gore ke be kgoši ya Israele.”


text:
Gatee fela balaodi bale ba ala diaparo tša bona manamelong gore Jehu a tle a eme godimo ga tšona, gomme ba letša diphalafala ba goa ba re: “Jehu ke kgoši!”


text:
Ke moo Jehu a logilego maano a go bolaya Kgoši Joramo, yo a bego a le Jesriele, moo a bego a ile gore a alafiwe dintho tše a di ntshitšwego ntweng ya kua Ramote mola a elwa le Kgoši Hasaele wa Siria. Ka gona Jehu a re go balaodi bale ba bego ba na le yena: “Ge eba le ema le nna le hlokomeleng gore go se ke gwa tšwa motho Ramote a yo botša batho kua Jesriele.”


text:
Ke moo a nametšego koloi ya gagwe ya ntwa a tloga a leba Jesriele. Joramo o be a se a tšwa a fola, gomme Kgoši Ahasia wa Juda o be a le moo a mo etetše.


text:
Mohlapetši yo a bego a eme godimo ga tora kua Jesriele a bona Jehu le banna ba gagwe ba etla. A goelela a re: “Ke bona sehlopha sa banna se etla!” Joramo a mo fetola a re: “Roma monna ka pere go yo ba botšiša gore ba tla ka khutšo goba ka ntwa na.”


text:
Motseta a namela pere a ya go Jehu gomme a fihla a re go yena: “Kgoši o nyaka go tseba ge eba o tla go yena ka khutšo goba ka ntwa.” Jehu a mo fetola a re: “Yeo ga se taba ya gago! Wena ntšhale morago!” Mohlapetši yola wa godimo ga tora a bega gore motseta yola o fihlile sehlopheng sela, eupša ga a boe.


text:
Motseta yo mongwe a rongwa, gomme a botšiša Jehu yona potšišo yela. Jehu a mo fetola a re: “Yeo ga se taba ya gago! Wena ntšhale morago!”


text:
Mohlapetši a bega gape gore motseta yoo o fihlile sehlopheng sela, eupša ga a boe. A tlaleletša ka go re: “Moetapele wa sehlopha sa gona o otlela dipere tša koloi ya gagwe ya ntwa bjalo ka segafa, go no swana le Jehu!”


text:
Kgoši Joramo a re: “Lokišang koloi ya ka ya ntwa!” Ya lokišwa gomme yena le Kgoši Ahasia ba tšwa motseng go yo gahlanetša Jehu, yo mongwe le yo mongwe a nametše koloi ya gagwe ya ntwa. Ba gahlana le yena tšhemong yela e bego e kile ya ba ya Nabote.


text:
Joramo a mmotšiša a re: “Na o tla ka khutšo?” Jehu a mo fetola a re: “Go ka ba khutšo bjang mola re sa na le boloi le go khunamela medimo e šele, dilo tše di thomilwego ke Isebele, mmago?”


text:
Jehu a ntšha mosebe wa gagwe, a thunya Joramo a mo hlaba mokokotlong, mosebe wa phuleletša pelong. Joramo a wela ka koloing ya gagwe a hwa,


text:
gomme Jehu a re go mothuši wa gagwe, Bidkare: “Tšea setopo sa gagwe o se lahlele ka tšhemong ye e bego e le ya Nabote. Gopola gore mola nna le wena re be re nametše dipere re latela Ahaba, tatagoKgoši Joramo, Morena o ile a ahlola Ahaba a re:


text:
‘Ke bone go bolawa ga Nabote le barwa ba gagwe maabane. Gomme ke tlile go ba lefeletša gona mo tšhemong ye.’ ” Jehu a re go mothuši wa gagwe: “Ka gona tšea setopo sa Joramo o se lahlele ka tšhemong ye e bego e le ya Nabote, gore go tle go phethagatšwe se Morena a se boletšego.”


text:
Ge Kgoši Ahasia a bona seo se diregilego, a tšhaba ka koloi ya gagwe ya ntwa a leba motseng wa Bethe-Hagane a lelekišwa ke Jehu. Jehu a re go banna ba gagwe: “Le yena mmolayeng!” Gomme ba mo gobatša ka koloing ya gagwe ya ntwa tseleng ya go rotogela Gure, kgauswi le motse wa Jibleamo. Eupša a fela a sa kgona go tšwela pele go ba go fihla motseng wa Megido, moo a ilego a hwela gona.


text:
Bahlankedi ba gagwe ba tšea setopo sa gagwe ba se boetša Jerusalema ka koloi ya ntwa. Ba mmoloka mabitleng a botatagwe motseng wa Dafida.


text:
Ahasia e be e bile kgoši ya Juda ngwageng wa lesome le motšo o tee wa ge Joramo, morwa wa Ahaba, e le kgoši ya Israele.


text:
Jehu o ile a fihla Jesriele. Isebele, ge a kwele se se diregilego, a ithakga mahlo ka pilo, a beakanya moriri wa gagwe gabotse, gomme a okamela fase ka lefasetere a le ka ngwakong wa mošate.


text:
Ya re ge Jehu a tsena ka kgoro, Isebele a mo goelela a re: “A o sa phela gabotse Simri, wena mmolai wa mong wa gago!”


text:
Jehu a lebelela godimo ka lefasetere gomme a goa a re: “Ke mang yo a emago le nna? Ke mang?” Bahlankedi ba babedi goba ba bararo ba mošate ba mo okamela ka lefasetere,


text:
gomme Jehu a re go bona: “Mo kgoromeletšeng fase!” Ba mo kgoromeletša fase, gomme madi a gagwe a gaša morako le dipere. Jehu a gataka setopo sa gagwe ka dipere le koloi ya gagwe ya ntwa,


text:
a tsena ka mošate, gomme a ja dijo. Ka morago ga moo a re: “Tšeang mosatšanyana yola wa go rogakwa le mmolokeng; gape ke morwedi wa kgoši.”


text:
Eupša banna ba ba ilego ba tšwa go yo mmoloka ba se ke ba hwetša selo ntle le legata le diatla le maoto.


text:
Ge ba begela Jehu taba yeo, yena a re: “Seo ke se Morena a itšego se tla direga ge a bolela ka mohlanka wa gagwe, Eliya, a re: ‘Dimpša di tla ja setopo sa Isebele mašemong a motse wa Jesriele.


text:
Go be go na le ditlogolo tša Kgoši Ahaba tše masome a a šupago tše di bego di dula motseng wa Samaria. Jehu a ngwala mangwalo mme a a romela go babuši ba motse, le go baetapele, le go bagodiši ba ditlogolo tša Ahaba. Lengwalo leo le be le re:


text:
“Le bahlokomedi ba ditlogolo tša kgoši gomme le na le dikoloi tša ntwa le dipere le dibetša le motse wo o ageleditšwego ka morako. Ka gona, ge le seno amogela lengwalo le,


text:
le kgethe yo a ka kgonago go buša go phala ba bangwe gare ga ditlogolo tša kgoši, le mmee kgoši gomme le lweng le mo šireletšeng.”


text:
Babuši ba Samaria ba tšhoga kudu ba re: “A re ka lwa bjang le Jehu ge go paletšwe Kgoši Joramo le Kgoši Ahasia?”


text:
Ka gona mohlankedi yo a hlokometšego mošate le yo mongwe yo a hlokometšego motse le baetapele le bagodiši ba ditlogolo tša Ahaba ba romela Jehu molaetša wo: “Rena re bahlanka ba gago gomme re tla dira tšohle tše re di laelwago ke wena. Gomme yo mongwe motho re ka se mmee kgoši. Dira se o bonago se lokile.”


text:
Jehu a ba ngwalela lengwalo le lengwe le le rego: “Ge le ema le nna gomme le re le tla dira tšohle tše ke le laelago tšona, gona le tlišeng dihlogo tša ditlogolo tša Kgoši Ahaba go nna kua Jesriele ka nako ye ka moswane.” Ditlogolo tše masome a a šupago tša Kgoši Ahaba di be di hlokometšwe ke banna ba maemo ba Samaria ba ba bego ba ba godiša.


text:
Ge baetapele ba Samaria ba seno amogela lengwalo la Jehu, ba bolaya ditlogolo tšela tša Ahaba tše masome a a šupago ka moka ga tšona, ba bea dihlogo tša bona ka dirotong, gomme ba di romela go Jehu kua Jesriele.


text:
Ya re ge Jehu a botšwa gore dihlogo tša ditlogolo tša Ahaba di tlišitšwe, a laela gore di dirwe mekgobo ye mebedi kgorong ya motse, le gore di tlogelwe moo go fihlela mosong wa le le latelago.


text:
Ka moswane wa ntshe e sa le bošego a tšwa a ya kgorong gomme a re go batho ba ba bego ba le moo: “Ke nna yo ke logilego maano a go bolaya Kgoši Joramo gomme ka mmolaya; ga le na le molato tabeng yeo. Fela bjale yo a bolailego batho ba ka moka ke mang?


text:
Taba ye e laetša gore tšohle tše Morena a di boletšego ka ga ditlogolo tša Ahaba di tla direga. Morena o dirile se a se boletšego ka moprofeta wa gagwe, Eliya.”


text:
Jehu a bolaya le meloko ye mengwe ya Ahaba ye e bego e dula Jesriele, gotee le bahlankedi ba bagolo ba Ahaba ka moka le bagwera le baprista ba gagwe, gwa se be le o tee wa bona yo a šalago.


text:
Jehu a tloga Jesriele a leba Samaria. Tseleng, felo fa go bitšwago Bethe-Ekede, moo badiši ba bego ba fela ba kopana gona,


text:
a gahlana le meloko ya mohu Kgoši Ahasia wa Juda gomme a ba botšiša a re: “A le bomang?” Ba mo fetola ba re: “Re meloko ya Ahasia. Re ya Jesriele go yo etela bana ba Mohumagadi Isebele le ba lapa la mošate ka moka.”


text:
Jehu a laela banna ba gagwe a re: “Ba tšeeng ba phela!” Ba ba swara, gomme ba ba bolaela kgauswi le molete gona moo. Ka moka e be e le batho ba masome a mane a metšo ye mebedi, gomme le o tee wa bona a se ke a šadišwa.


text:
Jehu a tšwela pele le leeto gomme tseleng a gahlanetšwa ke Jonadaba, morwa wa Rekabe. Jehu a re go mo dumediša a re: “A o ema le nna bjalo ka ge nna ke ema nago?” Jonadaba a mo fetola a re: “Ee, ke ema nago.” Jehu a re: “Gona ntshware ka seatla.” Ba swarana ka diatla, gomme Jehu a mo nametša koloi ya gagwe ya ntwa


text:
a re: “A re ye le nna o yo bona ka moo ke ineetšego Morena ka gona.” Gomme ba sepela ka koloi ya ntwa mmogo ba ya Samaria.


text:
Ge ba fihla moo, Jehu a bolaya meloko ya Ahaba ka moka, a se ke a šadiša motho. Seo ke se Morena a bego a boditše Eliya gore se tla direga.


text:
Jehu a bokanya batho ba Samaria mme a re: “Kgoši Ahaba o be a direla modimo Baale gannyane, eupša nna ke tla mo direla kudu.


text:
Bokanyang baprofeta ba Baale ka moka le barapedi bohle ba gagwe le baprista ba gagwe ka moka. Go se ke gwa šala motho; ke tlile go direla Baale sehlabelo se segolo, gomme yo a ka se tlego o tla bolawa.” Ao e be e le maano a Jehu gore a tle a bolaye barapedi ka moka ba Baale.


text:
gomme Jehu a tsebiša batho ka moka nageng ya Israele. Bohle ba ba khunamelago Baale ba tla; le o tee wa bona a se ke a šala. Ka moka ba tsena ka tempeleng ya Baale, ba e tlala rwe.


text:
Gomme Jehu a laela motho yo a bego a hlokometše diaparo tše kgethwa gore a di ntšhe mme a di neele barapedi.


text:
Ka morago Jehu a tsena ka tempeleng le Jonadaba, morwa wa Rekabe, gomme a re go batho ka moo: “Le boneng gore ka moka ga lena ba le lego ka mo le barapedi ba Baale; go se be le morapedi wa Morena.”


text:
Ke moo yena le Jonadaba ba tsenego go yo direla Baale dihlabelo tša go tšhungwa ka moka le dihlabelo tše dingwe. O be a beile banna ba masome a seswai ka ntle ga tempele gomme a ba laetše a re: “Le bolayeng batho ba ka moka; yo a lesago yo mongwe wa bona a tšhaba o tla bolawa!”


text:
Ge Jehu a seno dira dihlabelo, a re go baleti le balaodi ba madira: “Tsenang le ba bolayeng ka moka; le se ke la lesa le o tee a tšhaba!” Ba tsena ba ntšhitše ditšhoša, ba ba bolaya ka moka, gomme ba gogela ditopo ka ntle. Ka morago ba fetela pele ba tsena ka sekgethweng sa ka gare ga tempele,


text:
Ya ba gona go fediša kokwane ya borapedi le tempele, gomme marope a tempele ba a fetoša boithomelo bjo bo sa lego gona le lehono.


text:
Eupša a se ke a tlogela sebe sa Kgoši Jerobeamo, yo a ilego a dira gore Israele e rapele dipowana tša gauta tše a bego a di hlomile kua Bethele le kua Dane.


text:
Morena a re go Jehu: “O dirile ditlogolo tša Ahaba se ke bonago se lokile le tšohle tše ke bego ke nyaka gore o ba dire tšona. Ka gona ke go holofetša gore ditlogolo tša gago e tla ba dikgoši tša Israele go iša molokong wa bone.”


text:
Eupša Jehu a se ke a phetha melao ya Morena Modimo wa Israele ka pelo ya gagwe ka moka; yena o ile a se ke a tlogela dibe tša Jerobeamo yo a bego a diriša Baisraele dibe.


text:
Mehleng yeo Morena a thoma go fokotša naga ya Israele. Kgoši Hasaele wa Siria a thopa naga ya Israele ka moka


text:
ka bohlabela bja Jordane, go ba go fihla motseng wa Aroere, nokaneng ya Arnone; naga ye e be e akaretša naga ya Gileade le ya Bashane, moo kgoro ya Gade le ya Rubene le seripakgoro sa Manase sa ka bohlabela di bego di dula gona.


text:
Tše dingwe tše Jehu a di dirilego, gotee le ditiro tša bogale bja gagwe, di ngwadilwe mo go Ditaba tša magoši a Israele.


text:
O ile a ithobalela le botatagwe, mme a bolokwa Samaria, gomme morwa wa gagwe, Joahase, a mo hlatlama bogošing.


text:
Ya re ge Athalia, mmagoKgoši Ahasia, a ekwa gore morwa wa gagwe o bolailwe, a laela gore meloko ka moka ya lapa la mošate e bolawe.


text:
Ya ba fela Joase, morwa wa Ahasia, yo a phologago. O be a tlile go bolawa le ba bangwe, eupša Josheba, rakgadiagwe, yo e bego e le morwedi wa Kgoši Joramo le kgaetšedi ya Ahasia ka malapa, a mo tšhabiša ka sephiri. Mosadi yoo a mo tšea le mofepi wa gagwe a mo iša ka phapošing ya go bolokela malao ka Tempeleng, gomme a mo uta gore Athalia a se ke a mmona, ka gona a se ke a bolawa.


text:
Josheba a hlokomela mošemane yoo mengwaga ye e selelago a mo utile ka Tempeleng, ge go sa buša Mohumagadi Athalia.


text:
Eupša ka ngwaga wa bošupa moprista Joyada a laela gore go bitšwe balaodi ba baleti ba Athalia le ba mošate, gomme a ba botša gore ba tle Tempeleng, moo a ilego a dira kwano le bona gomme a ba eniša gore ba dire se a bego a ikemišeditše go se dira. A ba laetša Joase, morwa wa Kgoši Ahasia,


text:
gomme a ba laela a re: “Ge le fihla modirong ka letšatši la Sabatha, le ikaroleng dihlopha tše tharo. Sehlopha sa mathomo se lete mošate;


text:
sa bobedi se eme lesorong la Sure, mme sa boraro se eme lesorong ka morago ga baleti ba bangwe. Tempele yona e letwe ka mokgwa wo:


text:
Le leteng Kgoši Joase le ntšhitše ditšhoša, mme le yeng le yena mo gongwe le mo gongwe mo a yago gona. Yo a ka le batamelago a bolawe.”


text:
Balaodi ba phetha ditaelo tša Joyada gomme ba tliša banna ba bona go yena – ba ba tlogago modirong ka Sabatha le ba ba tsenago ka letšatši leo.


text:
A neela balaodi bao marumo le dikotse tše e bego e le tša Kgoši Dafida mme di bolokilwe ka Tempeleng,


text:
gomme a bea banna bao ba ntšhitše ditšhoša ba teile lenaka ka pele ga Tempele ba goma ka aletare, gore ba šireletše kgoši.


text:
Ka morago Joyada a ntšha Joase ka Tempeleng, a mo rweša mphapahlogo, gomme a mo fa puku ya melao ye e laolago bogoši. Ke moka Joase a tlotšwa mme a bewa kgoši. Batho ba tia magoswi ba goa ba re: “A kgoši a re phelele!”


text:
Mohumagadi Athalia a kwa lešata le le bego le tladitšwe ke baleti le batho, ka gona a hlaganela Tempeleng moo lešaba le bego le kgobokane gona.


text:
Moo a bona kgoši ye mpsha e eme kgauswi le kokwane ya mojakong wa Tempele, bjalo ka ge e be e le setlwaedi. Balaodi le baletši ba diphala ba be ba eme le yena, gomme batho ka moka ba tia mekgolokwane ba letša diphala. Athalia a gagola diaparo tša gagwe mme a goelela a re: “Ke go uša mmušo! Ke go uša mmušo!”


text:
Joyada o be a sa nyake gore Athalia a bolaelwe ka kgorong ya Tempele, ka gona a laela balaodi ba madira a re: “Mo ntšhetšeng ntle a fete ka gare ga melokoloko ya baleti, gomme le bolayeng yo mongwe le yo mongwe yo a ka lekago go mo phološa.”


text:
Moprista Joyada a diriša Kgoši Joase le setšhaba kgwerano le Morena ya gore e tla ba setšhaba sa Morena; a ba a diriša kgoši le setšhaba ye nngwe kgwerano.


text:
Ka morago setšhaba sa ya tempeleng ya Baale gomme sa e phušola; ba pšhatlaganya dialetare le medimo ya diswantšho, gomme ba bolaya Mathane, moprista wa Baale, pele ga dialetare tšeo. Joyada a bea baleti Tempeleng,


text:
gomme yena le balaodi le baleti ba kgoši le baleti ba mošate ba felegetša kgoši go tloga Tempeleng go ya mošate, ba latelwa ke setšhaba ka moka. Joase a tsena ka Lesoro la Baleti gomme a dula setulong sa bogoši.


text:
ngwageng wa bošupa wa pušo ya Kgoši Jehu wa Israele, gomme a buša a le Jerusalema mengwaga ye masome a mane. Mmagwe e be e le Tsibia wa motse wa Beresheba.


text:
Bophelong bja gagwe ka moka o be a dira tše di kgahlago Morena, ka gobane moprista Joyada o be a mo laya.


text:
Le ge go le bjalo o ile a se ke a phušola dintotoma tšeo go tšona go bego go khunamelwa medimo ya diswantšho, gomme batho ba no tšwela pele le go dira dihlabelo le go tšhuma diorelo moo.


text:
Joase a bitša baprista gomme a ba laela gore ba boloke tšhelete ye batho ba e lefago ge ba tliša dihlabelo ka Tempeleng, e lego tšhelete ye e lefiwago ke motho ge a tliša sehlabelo sa mehleng le ye e ntšhwago e le mpho ya boithaopo.


text:
Moprista yo mongwe le yo mongwe o be a swanetše go amogela tšhelete ye e tlišwago ke bao a ba thušago go dira dihlabelo, gomme ka tšhelete yeo go be go swanetše go lokišwa Tempele mo e senyegilego gona.


text:
Eupša le ngwageng wa masome a mabedi a metšo ye meraro wa pušo ya Joase baprista ba be ba se ba tšwa ba lokiša Tempele.


text:
Ka gona Joase a bitša Joyada le baprista ba bangwe, a ba botšiša a re: “Ke ka baka lang le sa lokiše Tempele? Go tloga bjale le se ke la amogela tšhelete go bao ba e tlišago ge eba ka yona le ka se lokiše Tempele.”


text:
Ke moka Joyada a betla polokelo ya tšhelete a phula sekhurumelo sa yona lešoba, gomme a e bea ka thoko ga aletare, ka go la go ja ge motho a tsena ka Tempeleng. Baprista ba ba bego ba diša mojako wa Tempele ba be ba tšea tšhelete ka moka ye e ntšhwago ke batho ba ba tlago Tempeleng, gomme ba e nokele ka moo polokelong.


text:
Ge baprista bao ba bona gore tšhelete ke ye ntši ka polokelong, mongwaledi wa mošate le Moprista yo Mogolo ba be ba etla, ba e tlemelele ka mekotleng, ba ye go e bala.


text:
Ge ba e badile, ba be ba e neela banna ba ba bego ba hlokometše modiro wa ka Tempeleng, gomme bona ba lefe babetli, baagi,


text:
le ba go lokiša merako ya Tempele, le babetli ba maswika, ba be ba reke dikota le maswika a a betlilwego a a bego a šomišwa go lokiša Tempele le tšohle tše di bego di nyakega.


text:
Le ge go le bjalo ga se gwa ka gwa tološwa ye nngwe ya tšhelete yeo gore go dirwe meruswana ya silibera, meruswi, ditimamabone, diphala, goba sebjana se sengwenyana sa silibera goba sa gauta.


text:
Banna ba ba bego ba hlokometše modiro ba be ba tshephega, ka gona go be go sa nyakege gore ba hlwe ba botšišwa ka ditšhelete tšeo.


text:
Tšhelete ya dihlabelo tša tefelo ya dibe le ya dihlabelo tša tshwarelo ya dibe e be e sa nokelwe ka moo polokelong; e be e le ya baprista.


text:
Mehleng yeo Kgoši Hasaele wa Siria a hlasela motse wa Gathe gomme a o thopa; a napa a ikemišetša go yo hlasela Jerusalema.


text:
Kgoši Joase wa Juda a tšea dikabelo tše ba ba bušitšego pele ga gagwe, e lego Joshafate le Joramo le Ahasia, ba bego ba di abetše Morena, a di oketša ka tša gagwe le ka gauta ka moka ye e bego e le ka dipolokelong tša Tempele le tša mošate, gomme a di romela ka moka ya ba seloba sa Kgoši Hasaele. Hasaele a napa a tloga Jerusalema le madira a gagwe.


text:
Bahlankedi ba Kgoši Joase ba ile ba loga maano a go mmolaya, gomme ba babedi ba bona, e lego Josakare, morwa wa Shimate, le Josabade, morwa wa Shomere, ba mmolaya ngwakong wo o agilwego setsheng se se lekelelantšwego, ka thoko ya bohlabela bja Jerusalema, tseleng ye e theogelago Sila. Joase a bolokwa le botatagwe motseng wa Dafida, gomme Amatsia, morwa wa gagwe, a mo hlatlama bogošing.


text:
Ngwageng wa masome a mabedi a metšo ye meraro wa ge Joase, morwa wa Ahasia, a buša Juda, Joahase, morwa wa Jehu, e ile ya ba kgoši ya Israele, gomme a buša a le Samaria mengwaga ye lesome le ye e šupago.


text:
Go no swana le Kgoši Jerobeamo o ile a dira dibe pele ga Morena, a diriša le Baisraele dibe, mme a fela a di kgomaretše.


text:
Ka gona Morena a tukela Baisraele bogale, gomme a ba gafela diatleng tša Kgoši Hasaele wa Siria le morwa wa gagwe, Benhadade, mehleng ya pušo ya Joahase.


text:
Eupša Joahase a kgopela kgaugelo go Morena, gomme Morena, ka ge a be a bona bošoro bjo kgoši ya Siria e bego e gateletše Baisraele ka bjona, a kwa thapelo ya gagwe.


text:
Morena a romela Baisraele mohlakodiši yo a ilego a ba lokolla go Basiria, gomme Baisraele ba phela ka khutšo go swana le pele.


text:
Eupša ba se ke ba tlogela dibe tšela Kgoši Jerobeamo a bego a ba diriša tšona, gomme ba no fela ba di dira; le gona kota ya borapedi ye e bego e le Samaria ba se ke ba e rema.


text:
Joahase o be a se na le madira ao a šetšego ntle le banamedi ba dipere ba masome a mahlano, le dikoloi tša ntwa tše lesome, le banna ba go sepela ka maoto ba dikete tše lesome, ka gobane kgoši ya Siria o be a bolaile ba bangwe, a ba gataketše fase bjalo ka lerole.


text:
Tše dingwe tše Joahase a di dirilego, gotee le ditiro tša bogale bja gagwe, di ngwadilwe mo go Ditaba tša magoši a Israele.


text:
O ile a ithobalela le botatagwe, mme a bolokwa Samaria, gomme morwa wa gagwe, Joase, a mo hlatlama bogošing.


text:
Ngwageng wa masome a mararo a metšo ye e šupago wa pušo ya Kgoši Joase wa Juda, Joase, morwa wa Joahase, e ile ya ba kgoši ya Israele, gomme a buša a le Samaria mengwaga ye lesome le ye e selelago.


text:
Tše dingwe tše Joase a di dirilego, gotee le bogale bja gagwe ge a elwa le Kgoši Amatsia wa Juda, di ngwadilwe mo go Ditaba tša magoši a Israele.


text:
Joase o ile a ithobalela le botatagwe, mme a bolokwa mabitleng a mošate Samaria, gomme morwa wa gagwe, Jerobeamo, a mo hlatlama bogošing.


text:
Moprofeta Elisha o ile a swarwa ke bolwetši bjo bo bego bo tlile go mmolaya, gomme Kgoši Joase wa Israele a tla go mmona. A lla a re go yena: “Tate! Tate! O be o šireleditše Israele bjalo ka dikoloi tša ntwa le banamedi ba dipere!”


text:
gomme Elisha a mo laela gore a itokišetše go thunya. Kgoši a dira bjalo, gomme Elisha a bea diatla tša gagwe godimo ga diatla tša kgoši.


text:
Elisha a mo laela gore a bule lefasetere le le lebeletšego ka thoko ya Siria. Kgoši a le bula, gomme Elisha a re go yena: “Thunya mosebe woo!” Ge kgoši a seno o thunya, moprofeta a goa a re: “Ke wena mosebe wa Morena, woo ka wona a tlago fenya Siria. O swanetše go lwa le Basiria kua Afeke go fihlela o ba fediša.”


text:
Ke moka Elisha a botša kgoši gore a tšee mesebe yela ye mengwe a tie fase ka yona. Kgoši a tia fase ka yona gararo, gomme a lesa.


text:
Taba yeo ya befediša Elisha, gomme a re go yena: “O be o swanetše go ba o teile fase gahlano goba gatshela, ke moo o bego o tla fenyetša Basiria sa ruri; eupša bjale o tla ba fenya gararo fela.”


text:
Elisha a hwa gomme a bolokwa. Ngwaga wo mongwe le wo mongwe makoko a bahlakodi ba Bamoaba a be a šwahlela naga ya Israele.


text:
Ya re ka letšatši le lengwe batho ba bangwe ba Israele ba sa boloka mohu, ba bona le lengwe la makoko ao. Ba lahlela setopo sela ka lebitleng la Elisha gomme ba tšhaba. Ge setopo sela se seno kgwatha mašapo a Elisha, monna yola a boela a phela gomme a emelela.


text:
eupša Morena a ba šokela mme a ba gaugela. A se ke a ba lesa ba fedišwa, gomme a ba thuša ka baka la kgwerano ya gagwe le Abrahama le Isaka le Jakobo. Ga se a ka a lahla setšhaba sa gagwe go fihlela le bjale.


text:
Ke moka Kgoši Joase wa Israele a fenya Benhadade gararo, gomme a thopolla metse yela e bego e thopilwe ke Benhadade nakong yela ya pušo ya Joahase, tatagoJoase.


text:
Ngwageng wa bobedi wa ge Joase, morwa wa Joahase, e le kgoši ya Israele, Amatsia, morwa wa Joase, e ile ya ba kgoši ya Juda


text:
a na le mengwaga ye masome a mabedi a metšo ye e fetšago seatla, gomme a buša a le Jerusalema mengwaga ye masome a mabedi a metšo ye senyane. Mmagwe e be e le Joadane wa Jerusalema.


text:
O be a dira tše di kgahlago Morena, eupša a se ke a swana le Kgoši Dafida, rakgolokhukhu wa gagwe, fela yena a itirela tše di bego di dirwa ke Joase, tatagwe.


text:
A se ke a phušola dintotoma tšeo go tšona go bego go khunamelwa medimo ya diswantšho, gomme batho ba no tšwela pele le go dira dihlabelo le go tšhuma diorelo moo.


text:
Fela a se ke a bolaya bana ba bona, eupša a phetha se Morena a se laetšego setšhaba melaong ya Moshe ge a re: “Batswadi ba se ke ba bolaelwa melato ye e obilwego ke bana ba bona, le bana ba se ke ba bolaelwa melato ye e obilwego ke batswadi ba bona; motho a bolaelwe fela molato wo o obilwego ke yena mong.”


text:
Amatsia o ile a bolaya bahlabani ba dikete tše lesome ba Baedomo kua Moeding wa Letswai; a thopa motse wa Sela ntweng gomme a o rea leina la Jokotiele, leina le e sa lego la wona le lehono.


text:
Eupša Kgoši Joase a mo fetola ka go re: “Mohlašana wa mošwana wa dithaba tša Lebanone o kile wa romela molaetša go mosedere wa moo wa re: ‘Faa morwa wa ka morwediago gore a mo nyale.’ Gwa tla phoofolo ya naga gomme ya gatakanya mošwana wola.


text:
Bjale Amatsia, o tloga o fentše Baedomo, ka gona o na le makoko, o a ikgogomoša. Ipshine ka setumo sa gago mme o itulele moo lapeng la gago. Ke ka baka lang o tsoša mpherefere wo o tlago tlišetša wena le batho ba gago mahlomola?”


text:
Eupša Amatsia a di tšeiša phefo, ka gona Kgoši Joase a tšwa dira le banna ba gagwe gomme a lwa le yena Bethe-Shemeshe kua Juda.


text:
Joase a thopa Amatsia, a fetela Jerusalema, a kgereša morako wa motse go tloga lesorong la Efraime go fihla Lesorong la Sekhutlong, sebaka sa dimetara tše e ka bago tše makgolo a mabedi.


text:
A tšea silibera le gauta ka moka ye a e hweditšego, ditlabakelo ka moka tša ka Tempeleng, le mahumo ka moka a mošate, gomme a di iša Samaria. A tšea le mathopša.


text:
Joase o ile a ithobalela le botatagwe, mme a bolokwa mabitleng a mošate motseng wa Samaria, gomme morwa wa gagwe, Jerobeamo, a mo hlatlama bogošing.


text:
Kgoši Amatsia wa Juda a phela mengwaga ye mengwe ye lesome le ye mehlano ka morago ga lehu la Kgoši Joase wa Israele.


text:
Jerusalema go ile gwa logwa maanomabe a go bolaya Amatsia, ka gona a tšhabela motseng wa Lakishe, eupša manaba a gagwe a mo lata moo gomme a mmolaya.


text:
Setopo sa gagwe sa rwalwa ka koloi ya dipere sa boetšwa Jerusalema, mme a bolokwa mabitleng a botatagwe motseng wa Dafida.


text:
Ngwageng wa lesome le metšo ye mehlano wa ge Amatsia, morwa wa Joase, e le kgoši ya Juda, Jerobeamo, morwa wa Joase wa Israele, e ile ya ba kgoši ya Israele, gomme a buša a le Samaria mengwaga ye masome a mane a motšo o tee.


text:
A dira dibe pele ga Morena, a se ke a tlogela dibe tša Kgoši Jerobeamo, morwa wa Nebate, yoo a dirišitšego Israele dibe.


text:
A thopa naga ka moka ye e bego e kile ya ba ya Israele, go tloga sefateng sa Hamate go fihlela Lewatleng le le Hwilego. Se e be e le se Morena Modimo wa Israele a se boletšego ka mohlanka wa gagwe, moprofeta Jona, morwa wa Amithai, yo a tšwago Gathe-Hefere.


text:
Morena a bona tlaišego ye kgolokgolo ya Baisraele; ka moka ga bona ba be ba tshwenyega gomme go se motho le o tee yo a ka ba thušago.


text:
Fela Morena o be a se a rera go fedišetša Baisraele sa ruri, ka gona a ba hlakodiša ka Kgoši Jerobeamo, morwa wa Joase.


text:
Tše dingwe tše Jerobeamo a di dirilego, dintwa tša bogale bja gagwe, le ka mokgwa woo a ilego a boetša motse wa Damaskose le wa Hamate go naga ya Israele, ka moka di ngwadilwe mo go Ditaba tša magoši a Israele.


text:
Jerobeamo a ithobalela le botatagwe, mme a bolokwa mabitleng a mošate, gomme morwa wa gagwe, Sakaria, a mo hlatlama bogošing.


text:
Ngwageng wa masome a mabedi le metšo ye e šupago wa pušo ya Kgoši Jeroboamo wa Israele, Usia, morwa wa Amatsia, e ile ya ba kgoši ya Juda


text:
a na le mengwaga ye lesome le ye e selelago, gomme a buša a le Jerusalema mengwaga ye masome a mahlano a metšo ye mebedi. Mmagwe e be e le Jekolia wa Jerusalema.


text:
Eupša dintotoma tšeo go tšona go bego go khunamelwa medimo ya diswantšho a se di phušole, gomme batho ba no tšwela pele le go dira dihlabelo le go tšhuma diorelo fao.


text:
Morena a otla Usia ka bolwetši bja letlalo bja go mo tšhilafatša bjo bo ilego bja mo swara go fihlela a ehwa. O be a dula ka ngwakong wa thokwana a lesišitšwe mediro ka moka ya bogoši, Jotamo, morwagwe, e le mohlokomedi wa mošate, a bile a buša naga.


text:
Usia a ithobalela le botatagwe, mme a bolokwa mabitleng a bona motseng wa Dafida, gomme Jotamo, morwagwe, a mo hlatlama bogošing.


text:
Ngwageng wa masome a mararo a metšo ye seswai wa pušo ya Kgoši Usia wa Juda, Sakaria, morwa wa Jeroboamo, ya ba kgoši ya Israele, gomme a buša a le Samaria dikgwedi tše di selelago.


text:
Yena, go no swana le ba ba bušitšego pele ga gagwe, a dira dibe pele ga Morena. A se ke a tlogela dibe tša Kgoši Jerobeamo, morwa wa Nebate, yo a dirišitšego Baisraele dibe.


text:
Shalume, morwa wa Jabeshe, a loga maanomabe a go bolaya Kgoši Sakaria, gomme a mo hlasela a mmolaya kua Jibleamo, mme a mo hlatlama bogošing.


text:
Ka gona gwa phethega se Morena a bego a se holofeditše Kgoši Jehu ge a re: “Ditlogolo tša gago e tla ba dikgoši tša Israele go fihlela molokong wa bone.”


text:
Ngwageng wa masome a mararo a metšo ye senyane wa pušo ya Kgoši Usia wa Juda, Shalume, morwa wa Jabeshe, ya ba kgoši ya Israele, gomme a buša a le Samaria kgwedi e tee.


text:
Menaheme, morwa wa Gadi, a tloga Tirtsa a ya Samaria, a hlasela Shalume a mmolaya, gomme a mo hlatlama bogošing.


text:
Tše dingwe tše Shalume a di dirilego, gotee le ditaba tša maanomabe a gagwe, di ngwadilwe mo go Ditaba tša magoši a Israele.


text:
Ge Menaheme a le tseleng a etšwa Tirtsa, o ile a thuba motse wa Tapuage a fediša badudi ba wona, a ba a senya naga ye e o dikologilego, ka gobane motse woo o ile wa se ke wa ineela go yena. A ba a phula baimana ba gona ka moka dimpa.


text:
Ngwageng wa masome a mararo a metšo ye senyane wa pušo ya Kgoši Usia wa Juda, Menaheme, morwa wa Gadi, ya ba kgoši ya Israele gomme a buša a le Samaria mengwaga ye lesome.


text:
A dira dibe pele ga Morena, a se ke a tlogela dibe tša Kgoši Jerobeamo, morwa wa Nebate, yo a dirišitšego Baisraele dibe. Mehleng ya gagwe


text:
Tiglate-Pilesere, kgoši ya Asiria, a hlasela Israele, gomme Menaheme a mo neela silibera ya dikilokramo tše dikete tše masome a mararo gore a mo thuše go tiiša mmušo wa Menaheme mo nageng.


text:
Menaheme a kgobokanya tšhelete yeo ka go gapeletša mohumi yo mongwe le yo mongwe wa Israele go ntšha dipapetlana tša silibera tše masome a mahlano. Ka gona Tiglate-Pilesere a ipoelela nageng ya gabo.


text:
Ngwageng wa masome a mahlano wa pušo ya Kgoši Usia wa Juda, Pekagia, morwa wa Menaheme, ya ba kgoši ya Israele, gomme a buša a le Samaria mengwaga ye mebedi.


text:
A dira dibe pele ga Morena, a se ke a tlogela dibe tša Kgoši Jerobeamo, morwa wa Nebate, yo a dirišitšego Baisraele dibe.


text:
Molaodi wa madira a Pekagia, e lego Pekage, morwa wa Remalia, a loga maanomabe, a hlasela Pekagia ka sebong sa ka gare sa mošate kua Samaria, a thušwa ke banna ba masome a a fetšago seatla ba Gileade, a mmolaya, gomme a mo hlatlama bogošing.


text:
Ngwageng wa masome a mahlano a metšo ye mebedi wa pušo ya Kgoši Usia wa Juda, Pekage, morwa wa Remalia, ya ba kgoši ya Israele, gomme a buša a le Samaria mengwaga ye masome a mabedi.


text:
A dira dibe pele ga Morena, gomme a se ke a tlogela dibe tša Kgoši Jerobeamo yo a dirišitšego Baisraele dibe.


text:
Ke ge Pekage e le kgoši ge Tiglate-Pilesere, kgoši ya Asiria, a thopa motse wa Iyone, le wa Abele-Bethe-Maaka, le wa Janoage, le wa Kedeshe, le wa Hatsore, le naga ya Gileade le ya Galilea le naga yohle ya Naftali, gomme a thopa batho ba moo a ba iša Asiria.


text:
Ngwageng wa masome a mabedi wa ge Jotamo, morwa wa Usia, e le kgoši ya Juda, Hosea, morwa wa Ela, a logela Kgoši Pekage maanomabe, a mo hlasela, a mmolaya, gomme a mo hlatlama bogošing.


text:
a na le mengwaga ye masome a mabedi a metšo ye e fetšago seatla, gomme a buša a le Jerusalema mengwaga ye lesome le ye e selelago. Mmagwe e be e le Jerusha, morwedi wa Tsadoko.


text:
Eupša dintotoma tšeo go tšona go bego go khunamelwa medimo ya diswantšho a se ke a di phušola, mme batho ba no tšwela pele le go dira dihlabelo le go tšhuma diorelo moo go tšona. Ke Jotamo yoo a ilego a aga kgoro ye e lebeletšego leboa ya Tempele.


text:
Mehleng ya gagwe Morena o ile a romela Kgoši Retsine wa Siria le Kgoši Pekage, morwa wa Remalia, go tlo hlasela Juda.


text:
Jotamo a ithobalela le botatagwe, gomme a bolokwa mabitleng a bona motseng wa Dafida, mme morwa wa gagwe, Ahase, a mo hlatlama bogošing.


text:
Ngwageng wa lesome le metšo ye e šupago wa ge Pekage, morwa wa Remalia, e le kgoši ya Israele, Ahase, morwa wa Jotamo, ya ba kgoši ya Juda


text:
a na le mengwaga ye masome a mabedi, gomme a buša a le Jerusalema mengwaga ye lesome le ye e selelago. A se ke a dira tše di kgahlago Morena, bjalo ka rakgolokhukhu wa gagwe, Dafida;


text:
eupša yena a itirela tše mpe tše di bego di dirwa ke magoši a Israele. A ba a direla medimo ya diswantšho sehlabelo ka morwa wa gagwe, a etša ditlwaedi tša makgapa tša batho bale Morena a ba rakilego nageng ge Baisraele ba goroga.


text:
Ahase a dira dihlabelo, a tšhuma le diorelo dintotomeng tšeo go tšona go bego go khunamelwa medimo ya diswantšho, dithabaneng, le ka fase ga mehlare ka moka ya merithi ye megolo.


text:
Kgoši Retsine wa Siria le Kgoši Pekage wa Israele ba hlasela Jerusalema mme ba e dikanetša, eupša ba šitwa ke go fenya Ahase.


text:
Ka tšona nako tšeo Kgoši Retsine a thopollela Baedomo motse wa Elate mme a raka Bajuda ba ba bego ba dula moo. Baedomo ba tla ba dula Elate go fihlela le lehono.


text:
Ahase a roma batseta go Tiglate-Pilesere, kgoši ya Asiria, gore ba mmotše ba re: “Ke nna mohlanka wa gago le morwa wa gago. Tlaa o ntlhakodiše go kgoši ya Siria le go ya Israele bao ba ntlhaselago.”


text:
Ahase a tšea gauta le silibera ka Tempeleng le ka polokelong ya mošate a di romela go kgoši e le seloba.


text:
Tiglate-Pilesere a kwana le kgopelo ya Ahase, a ya le madira a gagwe Damaskose, a thopa motse woo, a bolaya Kgoši Retsine gomme a iša batho ba ntshe bothopša kua Kire.


text:
Ge Kgoši Ahase a eya Damaskose go Kgoši Tiglate-Pilesere, o ile a bona aletare fao gomme a romela moprista Uria meelo ya yona ya mmakgonthe le seswantšhobopša sa yona ka moo e bego e tloga e le ka gona.


text:
Ka gona Uria a aga aletare ye e bego e swana le yona swaniswani, a ba a e fetša pele ga ge Ahase a boa.


text:
gomme a neela dihlabelo tša go tšhungwa ka moka le dikabelo tša bupi godimo ga yona, a tšhela le beine godimo ga yona ya ba kabelo ya seno, a ba a e foka ka madi a dihlabelo tša gagwe tša kagišano.


text:
Aletare ye e abetšwego Morena ya mphiri e be e le gare ga aletare ye mpsha le Tempele, ka gona Ahase a e šuthišetša ka lehlakoreng la ka leboa la aletare ya gagwe.


text:
Ya ba o laela Uria o re: “Godimo ga aletare ye ya ka ye kgolo o dire dihlabelo tša go tšhungwa ka moka tša mosong le dikabelo tša mantšiboa tša bupi, le dihlabelo tša go tšhungwa ka moka, le dikabelo tša bupi tša kgoši le tša setšhaba, le dikabelo tša seno tša setšhaba. O e foke ka madi a diruiwa tšohle tše go dirwago dihlabelo ka tšona. Eupša ge e le aletare ya mphiri yona o e lese, nna ke tla bona gore ke tla dira eng ka yona.”


text:
Kgoši Ahase a ripa diforeime tša dikoloyana tša mphiri tše di bego di šomišwa ka Tempeleng, gomme a tloša dibjana tše di bego di le godimo ga tšona; a tloša le legopo lela la mphiri mekokotlong ya dikgomo tše lesome le tše pedi tša mphiri, a le bea godimo ga madulo a a bego a le agetše ona ka matlapa.


text:
Gore a tle a kgahle kgoši ya Asiria a tloša mathudi a a bego a le ka Tempeleng ao kgoši a bego a putla ka go ona ka letšatši la Sabatha, a thiba le mojako wa kgoši wa go tsena ka Tempeleng.


text:
Ahase a ithobalela le botatagwe, mme a bolokwa mabitleng a bona motseng wa Dafida, gomme morwa wa gagwe, Hiskia, a mo hlatlama bogošing.


text:
Ngwageng wa lesome le metšo ye mebedi wa pušo ya Kgoši Ahase wa Juda, Hosea, morwa wa Ela, ya ba kgoši ya Israele, gomme a buša a le Samaria mengwaga ye senyane.


text:
Kgoši Salmanasere wa Asiria a mo tšwela dira; Hosea a ineela go yena gomme a mo ntšhetša diloba ngwaga ka ngwaga.


text:
Fela ka ngwaga wo mongwe Hosea a roma batseta go So, kgoši ya Egepeta, a mo kgopela gore a mo thuše gore a se hlwe a bušwa ke Salmanasere, gomme a napa a lesa go ntšha diloba tšela tša ngwaga ka ngwaga. Ge Salmanasere a ekwa taba tšeo, a swara Hosea a mo tswalelela kgolegong.


text:
Ke moo Salmanasere a hlasetšego Israele gomme a dikanetša Samaria. Ngwageng wa boraro wa go dikanetšwa fao,


text:
wo e bego e le ngwaga wa senyane wa pušo ya Hosea, kgoši ya Asiria ya thopa Samaria, ya iša Baisraele bothopša kua Asiria, ya dudiša ba bangwe ba bona motseng wa Halage, ba bangwe nokeng ya Habore, seleteng sa Gosane, gomme ba bangwe ya ba dudiša metseng ya Media.


text:
Samaria e ile ya wa ka gobane Baisraele ba be ba dira dibe pele ga Morena Modimo wa bona yo a ba hlakodišitšego go kgoši ya Egepeta mme a ba ntšha Egepeta. Ba be ba khunamela medimo ye mengwe,


text:
ba latela ditlwaedi tša ditšhaba tše Morena a di rakilego ge setšhaba sa gagwe se goroga, ba bile ba ithuta mekgwa ye mebe ya magoši a Israele.


text:
Baisraele ba be ba bolela Morena Modimo wa bona gampe. Ba ikagela dintotoma tšeo go tšona ba bego ba khunamela medimo ya diswantšho metseng ya bona ka moka, go tloga ka metsana ya ditora tša tlhapetšo go fihla ka metse ye megolo ye e ageleditšwego ka merako.


text:
Ba hloma dikokwane tša borapedi tša maswika le dikota tša borapedi mebotong yohle ye e phagamego, le ka fase ga mehlare yohle ya merithi ye megolo,


text:
gomme ba tšhuma diorelo dintotomeng tšohle tšeo go tšona ba bego ba khunamela medimo ya diswantšho, ba dira tše di bego di dirwa ke ditšhaba tšela Morena a go di ntšha nageng. Ba rumola Morena ka ditiro ka moka tša bona tše mpe,


text:
Morena o be a rometše baboni le baprofeta ba gagwe ka moka gore ba botše Baisraele le Bajuda ba re: “Sokologang ditseleng tša lena tše mpe gomme le phetheng ditaelo tša ka tše di lego melaong ye ke e filego borakgolokhukhu ba lena, ka ba ka e fetišetša go lena ka bahlanka ba ka, baprofeta.”


text:
Eupša ba se ke ba theetša; ba ngangabala bjalo ka borakgolokhukhu ba bona, bale ba go se ke ba tshepha Morena Modimo wa bona.


text:
Ba gana ditaelo tša gagwe le kgwerano ye a e dirilego le borakgolokhukhu ba bona, le gona ba se theetše ge a ba kgala. Ba khunamela medimo ya diswantšho ya lefeela gomme le bona ya ba mafeela, ba latela mekgwa ya ditšhaba tše di bapilego le bona, ba tshela taelo ya Morena ye e rego ba se ke ba dira tše ba di dirago.


text:
Ba tshela melao ka moka ya Morena Modimo wa bona, ba ba ba bopa dipowana tše pedi ka tshipi, ba di khunamela; ba betla le kota ya borapedi, ba obamela dinaledi, ba khunamela le Baale.


text:
Ba direla medimo e šele dihlabelo ka barwa le barwedi ba bona; ba ya go dinoge le go didupe, gomme ba ikgafela go dira tše mpe pele ga Morena, mme ka go dira bjalo ba mo rumola.


text:
Eupša le sona setšhaba sa Juda se be se sa phethe melao ya Morena Modimo wa sona; ba ile ba tšea mekgwa yela ya batho ba Israele.


text:
Morena a lahla Baisraele ka moka, a ba kokobetša mme a ba gafela diatleng tša bašwahledi go fihlela ge a ba raka pele ga gagwe.


text:
Ka morago ga ge Morena a kgaogantše Baisraele le lapa la bogoši la Dafida, Baisraele ba ile ba bea Jerobeamo, morwa wa Nebate, kgoši ya bona. Jerobeamo a ba aroša go Morena gomme a ba diriša dibe tše mpempe.


text:
go fihlela ge Morena a ba raka pele ga gagwe bjalo ka ge a be a ba boditše ka bahlanka ba gagwe, baprofeta. Ka gona batho ba Israele ba išwa bothopša kua Asiria moo ba sa dulago gona le lehono.


text:
Kgoši ya Asiria ya tšea batho motseng wa Babilone, le wa Kuta, le wa Aba, le wa Hamate, le wa Sefarabaime ya ba dudiša metseng ya Samaria, moo go bego go dutše Baisraele ba ba bego ba thopilwe. Ba tšea metse yeo gomme ba dula go yona.


text:
Ge ba thoma go dula moo, ba se ke ba boifa Morena, ka gona a romela ditau mme tša bolaya ba bangwe ba bona.


text:
Kgoši ya Asiria ya botšwa gore batho ba a ba dudišitšego metseng ya Samaria ga ba tsebe ka moo ba swanetšego go direla Modimo wa naga yeo ka gona, ka fao Modimo woo o rometše ditau mme di a ba bolaya.


text:
Ka gona kgoši ya ntšha taelo ya go re: “Tšeang yo mongwe wa baprista ba re ba thopilego kua le mmušetše gona gore a yo dula gona a rute batho ba fao ka moo Modimo wa naga yeo a swanetšego go direlwa ka gona.”


text:
Ka gona moprista yo mongwe yo a bego a thopilwe Samaria a tloga a yo dula Bethele fao a ilego a ruta batho ka mo Morena a swanetšego go khunamelwa ka gona.


text:
Eupša merafe ye e bego e dutše Samaria ya tšwela pele le go itirela medimo ya yona ya diswantšho, gomme ba e bea ka ditempelaneng dintotomeng tša go agwa ke Baisraele, tšeo go tšona go bego go khunamelwa medimo ya diswantšho. Morafe wo mongwe le wo mongwe wa itirela medimo ya wona ya diswantšho motseng wo o bego o dula go wona:


text:
Batho ba Babilone ba dira diswantšhobopša tša modimo wa go bitšwa Sukote-Benote; batho ba Kuta ba dira tša Nergale; ba Hamate tša Ashima;


text:
ba Aba tša Nibihase le tša Tartake; gomme ba Sefarabaime bona ba direla medimo ya bona, Adrameleke le Anameleke, dihlabelo ka bana ba bona.


text:
Batho ba le bona ba be ba boifa Morena, gomme ba no ikgethela mang le mang gare ga bona gore e be moprista wa go hlankela medimo ya diswantšho ditempelaneng tša dintotomeng, le go ba direla dihlabelo moo.


text:
Ka gona ba be ba khunamela Morena ba bile ba khunamela medimo ya bona go ya ka ditlwaedi tša ditšhaba tše ba bego ba etšwa go tšona.


text:
Le lehono ba sa latela ditlwaedi tšeo tša bona tša kgale. Ga ba khunamele Morena goba ba phetha melao le ditaelo tše a di filego ditlogolo tša Jakobo yo a mo reetšego leina la Israele.


text:
Morena o be a dirile kgwerano le bona mme a ba laetše a re: “Le se ke la khunamela medimo ye mengwe; le se ke la e obamela, goba la e rapela, goba la e direla dihlabelo.


text:
Le khunameleng nna, Morena, yo ke le ntšhitšego Egepeta ka maatla a magolo le go tia ga ka; le obameleng nna gomme le direleng nna dihlabelo.


text:
Ka mehla le phetheng melao le ditaelo tše ke le ngwaletšego tšona. Le se ke la khunamela medimo ye mengwe,


text:
le gona le se ke la lebala kgwerano ye ke e dirilego le lena. Le se ke la khunamela medimo ye mengwe,


text:
Ka gona batho bao ba be ba boifa Morena, ba bile ba khunamela medimo ya bona ya diswantšho; gomme le lehono ditlogolo tša bona di sa tšwela pele le go dira bjalo.


text:
Ngwageng wa boraro wa ge Hosea, morwa wa Ela, e le kgoši ya Israele, Hiskia, morwa wa Ahase, ya ba kgoši ya Juda


text:
a na le mengwaga ye masome a mabedi a metšo ye e fetšago seatla, gomme a buša a le Jerusalema mengwaga ye masome a mabedi a metšo ye senyane. Mmagwe e be e le Abi, morwedi wa Sakaria.


text:
A phušola dintotoma tšeo go tšona go bego go khunamelwa medimo ya diswantšho, a kgereša dikokwane tša maswika tša borapedi, a rema le dikota tša borapedi. A pšhatlaganya le noga yela ya mphiri ye e bego e dirilwe ke Moshe e bitšwa Nehushtane. Go fihlela ka nako yeo setšhaba sa Israele se be se e hlompha ka go e tšhumela diorelo.


text:
Hiskia yena a bota Morena Modimo wa Israele; Juda e be e se ya ka ya ba le kgoši ye e swanago le yena pele ga gagwe, mme le ka morago ya se ke ya ba gona.


text:
Yena o ile a kgomarela Morena a se ke a mo tlogela le gatee, a phetha ditaelo ka moka tše Morena a bego a di file Moshe.


text:
Ka gona Morena a ba le yena, gomme a atlega go tšohle tše a di dirago. A tsogela kgoši ya Asiria maatla gomme a gana go ineela go yona.


text:
A fenya Bafilista gomme a šwahlela metsana ya bona ya ditora tša tlhapetšo le metse ye megolo ye e ageleditšwego ka merako, go ba go yo fihla le Gasa le tikologong ya yona.


text:
Ngwageng wa bone wa pušo ya Hiskia, wo e bego e le ngwaga wa bošupa wa ge Hosea e le kgoši ya Israele, Kgoši Salmanasere wa Asiria o ile a hlasela Israele gomme a dikanetša motse wa Samaria.


text:
Ngwageng wa boraro a o thopa; woo e be e le ngwaga wa boselela wa pušo ya Hiskia, e bile e le ngwaga wa senyane wa pušo ya Hosea.


text:
Kgoši ya Asiria ya thopa Baisraele ya ba iša Asiria, gomme ya dudiša ba bangwe ba bona motseng wa Halage, ba bangwe nokeng ya Habore, seleteng sa Gosane, gomme ba bangwe ya ba dudiša metseng ya Media.


text:
Motse wa Samaria o ile wa wa ka gobane Baisraele ba be ba sa theeletše Morena Modimo wa bona, eupša ba be ba lahla kgwerano ye a bego a e dirile le bona, gomme ba nyatša melao ka moka ye e bego e beilwe ke Moshe, mohlanka wa Morena. Ba be ba hlokomologile melao yeo, ba sa e phethe.


text:
Ngwageng wa lesome le metšo ye mene wa pušo ya Kgoši Hiskia, Sanheribe, kgoši ya Asiria, a hlasela metse ya Juda ye e ageleditšwego ka merako, gomme a e thopa.


text:
Hiskia a roma batseta go Sanheribe, yo a bego a le Lakishe, gore ba mmotše ba re: “Ke go phošeditše; hle, gomela morago, gomme ke tla go loba ka se o se nyakago.” Kgoši a ba fetola ka go re Hiskia a mo romele silibera ya dikilokramo tše dikete tše senyane, le gauta ya dikilokramo tše makgolo a senyane.


text:
a ba a gopa le gauta ya mamating a Tempele le gauta ye yena mong a bego a manegile dikota tša mejako ka yona, a e romela go Sanheribe.


text:
Kgoši ya Asiria ya romela madira a mantši a tloga Lakishe go yo hlasela Hiskia kua Jerusalema; a be a laolwa ke balaodi ba gagwe ba bararo ba bagologolo. Ge ba fihla Jerusalema ba dula tseleng ye e bapetšego le tšhemo ya mohlatswi wa mašela, kgauswi le mokero wo o tlišago meetse a a tšwago letshaneng la ka godimo.


text:
Ke moo ba romilego batho go yo bitša Kgoši Hiskia, gomme bahlankedi ba bararo ba gagwe ba tšwa go yo ba gahlanetša. Bona e be e le Eliakime, morwa wa Hilkia, yo a bego a hlokometše mošate, le Shebna, mongwaledi wa mošate, le Joage, morwa wa Asafo, mongwaledi wa mmušo.


text:
Yo mongwe wa balaodi ba Baasiria a ba botšiša a re: “Kgošikgolo, kgoši ya Asiria, o nyaka go tseba gore ke eng se se dirago gore Hiskia a itshephe ka mokgwa wo.


text:
A Hiskia o gopola gore a ka boledišana le rena mola a swanetše go loga maano a ntwa le go rapa madira a gagwe? A o be a gopola gore o tla thušwa ke mang ge a be a tsogela Asiria maatla?


text:
O tshephile Egepeta gore e tla mo thuša, eupša go bota Egepeta go bjalo ka ge motho a ka tšea lehlaka a hlotlela ka lona – le tla thokgega la mo hlaba seatla. Kgoši ya Egepeta e bjalo ge motho a e tshephile.”


text:
Molaodi yoo wa Moasiria a tšwela pele a re: “Kgane le nyaka go mpotša gore le tshephile Morena Modimo wa lena? A ga se tšona dintotoma tše a khunamelwago go tšona le dialetare tša gagwe tše yena Hiskia a di kgerešitšego ge a botša batho ba Juda le ba Jerusalema gore ba direle fela aletareng ye e lego Jerusalema?


text:
Ke nyaka gore a phegišane le mong wa ka, kgoši ya Asiria, ka tsela ye: Ke tla mo fa dipere tše dikete tše pedi ge a ka kgona go ba le banna ba bakao ba ba tlago di namela!


text:
A bjale a ka kgona bjang go fenya molaodi yo monnyannyane ka maemo wa Moasiria? Gomme le ge go le bjalo o sa botile Egepeta gore e mo romele dikoloi tša ntwa le banamedi ba dipere!


text:
A o gopola gore ke hlasetše motse wo go tlo o senya e se thato ya Morena? Ke Morena ka boyena yo a mpoditšego gore ke hlasele naga ye ke e senye.”


text:
Eliakime le Shebna le Joage ba re go molaodi yoo: “Hle, mong wa rena, bolela le rena ka Searamo. Re a se tseba. O se ke wa bolela Seheberu; batho ba ba lego godimo ga morako ba a go kwa.”


text:
Molaodi yoo a ba fetola a re: “A le gopola gore mong wa ka o nthomile go tlo botša lena le mong wa lena fela dilo tše? Aowaowaa, ke botša le batho bale ba dutšego godimo ga morako, bao, bjalo ka lena, ba tlago ba ba ja mantle a bona, ba nwa le mehlapologo ya bona.”


text:
Ke moo molaodi a emeletšego gomme a goeletša ka Seheberu a re: “Theetšang se kgošikgolo, kgoši ya Asiria, e le botšago sona!


text:
Le gona le se ke la mo lesa a le goketša gore le tshephe Morena ge a re: ‘Ruri, Morena o tla re phološa, le gona motse wo o ka se gafelwe diatleng tša kgoši ya Asiria.’


text:
Le se ke la theetša Hiskia. Kgoši ya Asiria e le laela gore le tšwe motseng gomme le ineele. Ka moka ga lena le tla dumelelwa go ja diterebe tše di tšwago merareng ya lena, le mago a mego ya lena, le go nwa meetse a didiba tša lena,


text:
go fihlela ge kgoši a le khudušetša nageng ye e swanago le ya lena kudu, moo go lego dirapa tša merara gore le be le beine, le mabele gore le be le bogobe; ke naga ya makhura a mohlware le todi ya dinose. Ge le ka dira se a se bolelago, le ka se hwe, le tla phela. Le se ke la theetša Hiskia ge a le fora a re: ‘Morena o tla re hlakodiša.’


text:
A e kae bjale medimo ya Hamate le ya Arpade? E kae medimo ya Sefarabaime le ya Hena le ya Aba? A go na le medimo ye e kilego ya phološa motse wa Samaria?


text:
Ke ofe modimo wo o kilego a phološa naga ya wona go kgoši ya rena? Bjale go ka kgonega bjang gore Morena a phološe Jerusalema?”


text:
Ke moo Eliakime le Shebna le Joage ba gagotšego diaparo tša bona ba nyamile, gomme ba ya ba begela kgoši se molaodi yola wa Asiria a se boletšego.


text:
Ge Kgoši Hiskia a ekwa ditaba tšeo, a gagola diaparo tša gagwe ka manyami, a apara diaparo tša go ilela, gomme a ya Tempeleng ya Morena.


text:
A roma Eliakime, mohlankedi yo a bego a hlokometše mošate, le Shebna, mongwaledi wa mošate, le baprista ba bagolo go moprofeta Jesaya, morwa wa Amotse. Le bona ba be ba apere diaparo tša go ilela.


text:
A ba laela gore ba botše Jesaya ba re: “Lehono ke letšatši la tlalelo; re a otlwa gomme re a gobošwa. Re swana le mosadi yo a batametšego go belega, eupša a fedile maatla.


text:
Kgoši ya Asiria e rometše molaodi wa yona yo mogolo go tlo roga Modimo yo a phelago. Nke Morena Modimo wa gago a kwe maroga a gomme a otle bao ba a boletšego. Ka gona re rapelele go Modimo, rena mašaledi a Bajuda.”


text:
a mo fetola ka go re Morena o re: “O se ke wa tšhošwa ke mantšu ao Baasiria ba nkgobošitšego ka ona.


text:
Ke tla dira gore kgoši ya Asiria e kwe pego ye e tlago e tlaletša, mme ya boela nageng ya gaboyona, gomme ka dira gore e bolawe moo.”


text:
Molaodi yola wa Moasiria a kwa gore kgoši ya gabo e tlogile Lakishe gomme e lwa le ba motse wa Libna; ka gona a ya moo go yo bolela le yena.


text:
Kgoši ya Baasiria ya kwa gore madira a Baegepeta a tseleng go tlo ba hlasela, mme a etilwe pele ke Kgoši Tirihaka wa Etopia. Ka gona yena a roma batseta ka lengwalo go Kgoši Hiskia wa Juda,


text:
a re go yena: “Modimo yo o mo tshephilego o go boditše gore Jerusalema e ka se gafelwe diatleng tša ka, fela o se ke wa forwa ke Modimo yoo wa gago.


text:
O kwele ka bowena tše magoši a Asiria a di dirilego dinaga ka moka – a sentše gohle! A o gopola gore wena o ka phologa?


text:
Borakgolokhukhu ba ka ba fedišitše motse wa Gosane, wa Harane, le wa Retsefo, ba bolaya batho ba Edene ba ba bego ba dula Telasare, mme le o tee wa medimo ya bona a se kgone go ba phološa.


text:
Kgoši Hiskia a tšea lengwalo leo go batseta, a le bala. Ke moka a ya Tempeleng, a le phutholla moo pele ga Morena,


text:
gomme a rapela a re: “Wena Morena Modimo wa Israele, o dutšego setulong sa gago sa bogoši ka godimo ga bakerubi, ke wena o nnoši o lego Modimo, o bušago mebušo ka moka ya lefase. O hlodile legodimo le lefase.


text:
Bjale, Morena, lebelela tše di re hlagelago. Theetša dilo ka moka tše Sanheribe a go rogago ka tšona, wena Modimo yo a phelago.


text:
a tšhuma medimo ya tšona; a kgona go e senya ka ge e be e se medimo le gatee, eupša e le dibetlwa tša kota le tša leswika tše di dirilwego ke batho.


text:
Bjale Morena Modimo wa rena, re phološe go Baasiria gore mebušo ka moka ya lefase e tle e tsebe gore ke wena o nnoši, Morena, o lego Modimo.”


text:
Ke moo Jesaya a romilego motseta go Kgoši Hiskia, a mmotša gore Morena o kwele thapelo ya kgoši gomme o re: “Sione e a go nyatša, wena Sanheribe, e sema nke e go kwela bohloko ge o boela morago.


text:
A o be o roga mang, o goboša mang? Ke mang yo o bego o mo goelela, o mo hlohla? Na tšeo o be o di dira nna, Mokgethwa wa Israele?


text:
O romile batseta ba gago gore ba tle ba ikgantšhe pele ga ka ba re: ‘Ka makoloikoloi a ka a ntwa ke nameletše godimodimo ga dithaba, mafelelong a dithaba tša Lebanone. Ke remile mesedere ye meteleletelele le mephaene ye mebotsebotse, ka tsenelela garegare ga sethokgwa.


text:
Nna ke epile didiba, ka nwa meetse a dinaga di šele. Maoto a ka a gatakile noka ya Naele a e omiša.’


text:
“A ga se wa ka wa kwa gore ke beakantše taba tšeo kgale, ke kgalekgale ke di rerile? Bjale ke di phethagaditše; ke go file maatla a go fetoša metse ye e ageleditšwego ka merako mekgobo ya thogorogo.


text:
Batho ba ba bego ba dula go yona ba ile ba hlephiša matsogo; ba tšhoga mme ba lewa ke dihlong. Ba swana le dimelana tšhemong, goba bjanyana bjo botalana tlhakeng ge bo tšhungwa ke phefo ye e fišago ya bohlabela.


text:
“Fela ke tseba se sengwe le se sengwe mabapi le wena; ke tseba se o se dirago le mo o yago ntshe. Ke tseba ka moo o ntukelago bogale ka gona.


text:
Ke kwele bogale bjoo le boikgogomošo bja gago, gomme bjale ke tla go tsenya mogala nkong le lepheko ka ganong, ka go gomiša ka yona tsela yela o tlilego ka yona.”


text:
Ke moo Jesaya a itšego go Kgoši Hiskia: “Sešupo sa tše di tlago direga sese: Lenyaga le išago le tla ja mabele a a imelelago ka boona, eupša ka ngwaga wa boraro le tla kgona go ipšalela mabele la ba la tla la a buna, la bjala merara la ba la tla la ja dienywa tša yona.


text:
Go tla ba le mašaledi Jerusalema le baphologi thabeng ya Sione, ka gobane Morena o ikemišeditše go phethagatša seo.


text:
“Tše Morena a di boletšego mabapi le kgoši ya Asiria šedi: ‘A ka se tsene mo motseng wo goba a o thunya le ka mosebe o tee. Ga go bahlabani ba ba tlago tla motseng wo ba swere dikotse, le gona ga go madira a a tlago kgobela ntotoma ya mobu ya go o hlasela.


text:
O tla boela morago ka yona tsela ye a tlilego ka yona, eupša mo motseng wo a ka se tsene. Ke realo, nna, Morena.


text:
Ke tla phemela motse wo mme ka o phološa, gore ke tle ke hlomphiwe, le gore ke tle ke phethe se ke se tshephišitšego mohlanka wa ka, Dafida.’ ”


text:
Bošegong bjoo morongwa wa Morena a ya mešašeng ya Baasiria mme a bolaya bahlabani ba dikete tše lekgolo le tše masome a seswai le tše tlhano. Ka mahube a letšatši le le latelago ba be ba rapaletše moo, ka moka e le ditopo!


text:
Ka letšatši le lengwe ge a sa rapela ka tempeleng ya modimo wa gagwe, Nisroko, barwa ba gagwe, Adrameleke le Saretsere, ba mmolaya ka ditšhoša, gomme ba tšhabela nageng ya Ararate. Morwa wa gagwe yo mongwe, Esarhadone, a mo hlatlama bogošing.


text:
Mehleng yeo Kgoši Hiskia a swarwa ke bolwetši gomme a nyako hwa. Moprofeta Jesaya, morwa wa Amotse, a ya go yena a re: “Morena o re: ‘Beakanya tša lapa la gago, ka gobane o ka se fole; o tla hwa.’ ”


text:
“Hle, Morena, gopola gore ke go hlanketše ka potego le botshephegi, le gore ka mehla ke dirile tše o bego o nyaka ke di dira.” Gomme a thoma go lla gabohloko.


text:
Jesaya a tloga go kgoši, eupša ya re pele ga ge a putla ka kgorong ya ka gare ya mošate, Morena a mmotša gore a


text:
boele go Hiskia, mmuši wa setšhaba ba Morena, a re go yena: “Nna, Morena, Modimo wa rakgolokhukhu wa gago, Dafida, ke kwele thapelo ya gago mme ke bone megokgo ya gago. Ke tla go fodiša, gomme ka letšatši la boraro o tla ya Tempeleng.


text:
Ke tla go phediša mengwaga ye mengwe ye lesome le metšo ye mehlano. Ke tla hlakodiša wena le motse wo wa Jerusalema go kgoši ya Asiria. Ke tla šireletša motse wo gore ke tle ke godišwe, le gore ke tle ke phethe se ke se tshephišitšego mohlanka wa ka, Dafida.”


text:
Ka morago Jesaya a botša bahlokomedi ba kgoši gore ba tšee sekgomaretši sa phaphathi ye e dirilwego ka mago a a omišitšwego, ba se phare sekakung sa kgoši, gomme kgoši o tla fola.


text:
Kgoši Hiskia a mmotšiša a re: “A sešupo ke eng sa gore Morena o tla mphodiša, le gore ka letšatši la boraro ke tla kgona go ya Tempeleng?”


text:
Jesaya a mo fetola a re: “Morena o tla go laetša sešupo sa gore yena o tla phetha se a se boletšego. A o nyaka gore morithi wo o lego mo manamelong a o ye pele dikgato tše lesome goba o ye morago dikgato tše lesome?”


text:
Hiskia a mo fetola a re: “Ga go thata go dira gore morithi o ye pele dikgato tše lesome! A o boele morago dikgato tše lesome.”


text:
Jesaya a rapela Morena, gomme Morena a dira gore morithi o boele morago dikgato tše lesome manamelong ao a bego a agilwe ke Kgoši Ahase.


text:
Yona mehleng yeo kgoši ya Babilonia, Merodaka-Baladane, morwa wa Baladane, a kwa gore Kgoši Hiskia o be a babja. Ka gona a mo ngwalela lengwalo a ba a mo romela le mpho ka batseta.


text:
Hiskia a amogela batseta bao gomme a ba laetša polokelo ya mahumo a gagwe ka moka ye e bego e boloketše silibera le gauta le dikhanakhana le dinkgabose le dibetša tša ntwa le dilo ka moka ka mengwakong ya gagwe ya polokelo. Gwa se ke gwa ba le selo ka ngwakong wa kgoši le mmušong wa gagwe ka moka se a sa ba laetšego sona.


text:
Ke moo moprofeta Jesaya a ilego go Kgoši Hiskia a mmotšiša a re: “A banna bale ba tšwa kae, le gona ba go boditše eng?” Hiskia a mo fetola a re: “Ba tšwa nageng ya kgole, Babilonia.”


text:
Jesaya a mmotšiša a re: “A ba boneng mo mošate?” Hiskia a mo fetola a re: “Ba bone se sengwe le se sengwe. Ga go se ke sego ka ba laetša sona ka mengwakong ya ka ya polokelo.”


text:
nako e etla yeo ka yona se sengwe le se sengwe mo mošate, ga gago, e lego tšohle tše borakgolokhukhu ba gago ba di bolokilego go fihlela lehono, di tlago thothelwa Babilonia. Go ka se šadišwe selo.


text:
Mo go ditlogolo tša gago go tla thopša ba bangwe gomme ya ba baamogwabonna ba go šoma ngwakong wa kgoši ya Babilonia.”


text:
Kgoši Hiskia o ile a gopola gore se Jesaya a se bolelago se šupa gore go tla ba le khutšo le polokego nakong ya ge yena Hiskia a sa phela, ka gona a mo fetola a re: “Taba ye o mpoditšego yona e etšwa go Morena e lokile.”


text:
Tše dingwe tše Kgoši Hiskia a di dirilego, ditiro tšohle tša bogale bja gagwe, le ka moo a agilego letamo a ba a epa mokero wa meetse gore o tsenye meetse ka motseng, ka moka di ngwadilwe mo go Ditaba tša magoši a Juda.


text:
Manase o be a na le mengwaga ye lesome le metšo ye mebedi ge e eba kgoši ya Juda, gomme a buša a le Jerusalema mengwaga ye masome a mahlano a metšo ye mehlano. Mmagwe e be e le Heftsiba.


text:
Manase a latela ditlwaedi tša makgapa tša ditšhaba tše Morena a di rakilego nageng ge setšhaba sa gagwe se goroga; ka go dira bjalo a dira dibe pele ga Morena.


text:
A tsošološa dintotoma tšela go tšona go bego go khunamelwa medimo ya diswantšho tšela Hiskia, tatagwe, a bego a di phušotše; a aga dialetare tšeo go tšona go bego go khunamelwa Baale, a ba a betla kota ya borapedi, a etša Kgoši Ahaba wa Israele. Le gona Manase o be a obamela dinaledi, a di khunamela.


text:
A aga dialetare tša medimo e šele ka Tempeleng, felo mola Morena a itšego ke moo a swanetšego go khunamelwa gona.


text:
A dira sehlabelo ka morwa wa gagwe. A šomišana le baloi le didupe, a ba a dirišana le dinoge le ba malopo. A dira dibe ka kudu pele ga Morena, a mo rumola.


text:
A hloma seswantšhobetlwa sa modimo wo motshadi, Ashera, ka Tempeleng, felo mola Morena a itšego go Dafida le go Solomone, morwa wa gagwe: “Gona mo Jerusalema, ka mo Tempeleng ye, ke felo fa ke go kgethilego nageng ka moka ya dikgoro tše lesome le tše pedi tša Israele gore ke mo ke swanetšego go khunamelwa gona go ya go ile.


text:
Gomme ge setšhaba sa Israele se ka phetha ditaelo tša ka ka moka ka potego, sa phetha le melao yohle ye mohlanka wa ka, Moshe, a ba filego yona, gona nka se ba lese ba lelekwa nageng ye ke e filego borakgolokhukhu ba bona.”


text:
Eupša batho ba Juda ba se ke ba theetša Morena, gomme Manase a ba diriša dibe tše kgolo go feta le tšela tša ditšhaba tše Morena a ilego a di fediša nageng yeo ge setšhaba sa gagwe se tsena go yona.


text:
“Kgoši Manase o dirile makgapa a, a dira dilo tše mpe go feta tše Bakanana ba bego ba di dira, gomme ka medimo ya gagwe ya diswantšho a diriša batho ba Juda dibe.


text:
Ka gona nna, Morena Modimo wa Israele, ke tla tlišetša Jerusalema le Juda mahlomola ao yo mongwe le yo mongwe yo a a kwago a tlago gakgamala.


text:
Ke tla otla Jerusalema bjalo ka ge ke otlile Samaria, bjalo ka ge ke otlile Kgoši Ahaba wa Israele le ditlogolo tša gagwe. Ke tla fediša batho ba Jerusalema ka moka, Jerusalema ya šala e se na le selo, e le bjalo ka sebjana se motho a se fadilego a se ribega.


text:
Ke tla lahla mašaledi ao a phologilego ka a gafela manabeng a bona ao a tlago ba fenya mme a senya naga ya bona.


text:
Setšhaba sa ka ke tla se dira se ka gobane se dirile dibe pele ga ka mme sa nthumola go tloga ka nako yela borakgolokhukhu ba sona ba etšwa Egepeta, go fihlela le lehono.”


text:
Ka ntle ga go diriša batho ba Juda dibe pele ga Morena, Manase o ile a bolaya batho ba bantši ba ba se nago molato mo e lego gore mekgotha ya Jerusalema e ile ya tlala madi.


text:
Tše dingwe tše Manase a di dirilego, gammogo le dibe tša gagwe, di ngwadilwe mo go Ditaba tša magoši a Juda.


text:
Manase a ithobalela le botatagwe, gomme a bolokwa ka serokolong sa mošate, serokolo sa Usa, mme morwa wa gagwe, Amone, a mo hlatlama bogošing.


text:
Amone o be a na le mengwaga ye masome a mabedi le metšo ye mebedi ge e eba kgoši ya Juda, gomme a buša a le Jerusalema mengwaga ye mebedi. Mmagwe e be e le Meshulemete, morwedi wa Harutse, wa motse wa Jotoba.


text:
A dira tšohle tše tatagwe a bego a di dira, a ba a khunamela medimo ya diswantšho ye tatagwe a bego a e khunamela.


text:
Amone o ile a bolokwa ka lebitleng la gagwe ka serokolong sa Usa, gomme morwa wa gagwe, Josia, a mo hlatlama bogošing.


text:
Josia o be a na le mengwaga ye seswai ge e eba kgoši ya Juda, gomme a buša a le Jerusalema mengwaga ye masome a mararo a motšo o tee. Mmagwe e be e le Jedida, morwedi wa Adaya, wa motse wa Botsekate.


text:
Josia o ile a dira tše di kgahlago Morena; a etša rakgolokhukhu wa gagwe, Dafida, ka ditiro, a se ke a phamoga ditseleng tša Dafida.


text:
Ngwageng wa lesome le metšo ye seswai wa ge go buša Kgoši Josia, kgoši o ile a roma mongwaledi wa kgoro, Shafane, morwa wa Atsalia, setlogolo sa Meshulamo, Tempeleng a mo laela a re:


text:
“Yaa go Moprista yo Mogolo, Hilkia, gomme o mmotše gore a bale tšhelete ye baprista ba ba letilego mojako wa Tempele ba e kgobokantšego go batho.


text:
babetli le baagi le babetli ba matlapa, ba be ba reke dikota le matlapa a a betlilwego ao a šomišwago ge ba lokiša Tempele.


text:
Banna bao ba hlokometšego modiro ba a botega, ka gona o se ke wa hlwa o tshwenyega ka go ba botšiša ka tšhelete yeo.”


text:
Ke moka Hilkia a botša Shafane gore o hweditše puku ya melao ya Morena ka Tempeleng. A mo fa puku yeo gomme Shafane a e bala.


text:
Ke moo a boetšego go kgoši, a mmegela a re: “Bahlanka ba gago ba tšere tšhelete yeo e bego e le ka Tempeleng ba e neetše banna ba ba hlokometšego modiro wa go lokiša Tempele.”


text:
gomme a laela moprista Hilkia, le Ahikamo, morwa wa Shafane, le Akboro, morwa wa Mika, le Shafane, mongwaledi wa kgoro, le Asaya, mohlanka wa kgoši, a re:


text:
“Sepelang le yo mpotšišetša, nna le batho ka moka ba Juda, go Morena ka seo puku ye e se rutago. Morena o re tukela bogale ka gobane borakgolokhukhu ba rena ga se ba dira tše puku ye e rego di swanetše go dirwa.”


text:
Hilkia, Ahikamo, Akboro, Shafane le Asaya ba ya go mosadi yo a bitšwago Hulda, moprofeta yo a bego a dula karolong ye mpsha ya Jerusalema. Monna wa gagwe, Shalume, morwa wa Tikba, setlogolo sa Hasra, o be a hlokometše diaparo tša ka Tempeleng. Ba mmotša se se diregilego,


text:
o re: “Ke tlile go tlišetša Jerusalema le batho ba yona ka moka mahlomola, bjalo ka ge go ngwadilwe ka pukung ye kgoši a e badilego.


text:
Ba mphuraletše gomme ba diretše medimo ye mengwe dihlabelo, mme ba nthumotše ka tšohle tše ba di dirilego. Ke tukela Jerusalema bogale gomme bogale bjoo bo ka se fele.


text:
Ge e le kgoši yena le mmotše gore nna, Morena Modimo wa Israele, ke re: O theeditše se se ngwadilwego ka pukung,


text:
wa ba le pelo ye boleta mme wa ikokobetša pele ga ka, wa gagola diaparo tša gago, wa lla ge o ekwa ka moo ke rego ke tla otla Jerusalema le batho ba yona. Ke tla e dira gore e šiiše, e be felo fao leina la gona batho ba tlago le diriša ge ba rogaka. Eupša ke kwele thapelo ya gago,


text:
gomme mahlomola a ke tlago a tlišetša Jerusalema a ka se tle pele o ithobalela le botatago. Ke tla go dira gore o bolokwe ka khutšo.” Banna bao ba boela go Kgoši Josia ba mmotša ditaba tšeo.


text:
gomme ba ya Tempeleng mmogo ba na le baprista le baprofeta le batho bohle, ba bagolo le ba bannyane. Kgoši a ba balela ditaba tšohle tša puku ya kgwerano ye e hweditšwego ka Tempeleng.


text:
A ema kokwaneng ya magoši mme a dira kgwerano le Morena gore o tla mo hlompha, a phetha melao le ditaelo tša gagwe ka pelo ya gagwe ka moka le ka moya wa gagwe ka moka, le gore o tla dira se kgwerano yeo e se nyakago bjalo ka ge go ngwadilwe ka pukung. Gomme le setšhaba ka moka sa itlema ka kgwerano yeo.


text:
Ke moo Josia a laetšego Moprista yo Mogolo, Hilkia, le baprista ba ba mo thušago le baleti ba mojako wa Tempele gore ba ntšhe dilo ka moka ka Tempeleng tše di bego di šomišwa ge go khunamelwa Baale, le modimo wo motshadi, Ashera, le dinaledi. Kgoši a tšhuma dilo tšeo ka moka ka ntle ga motse ka moeding wa Kidrone, mme a laela gore melora yeo e yo tšhollelwa Bethele.


text:
Baprista bao magoši a Juda a bego a ba beile gore ba dire dihlabelo dintotomeng tšeo go tšona go bego go khunamelwa medimo ya diswantšho metseng ya Juda le tikologong ya Jerusalema a ba ntšha modirong – baprista ka moka ba ba bego ba direla Baale le letšatši le ngwedi le dinaledi tšohle dihlabelo.


text:
A tloša seswantšhobetlwa sa modimo wo motshadi, Ashera, Tempeleng, a se ntšha motseng a se iša moeding wa Kidrone, a se tšhuma, a se šila ya ba lerole mme a le gaša mabitleng a setšhaba.


text:
A phušola diphapoši tša ka Tempeleng tšeo ka go tšona go bego go dula digwebakathobalo tša banna tša ka tempeleng. Ke gona ka moo basadi ba bego ba loga diaparo tše di bego di šomišwa tirelong ya Ashera.


text:
A tliša baprista ba ba bego ba le metseng ya Juda Jerusalema, gomme nageng ka moka a tšhilafatša dintotoma tše ba bego ba dira dihlabelo go tšona metseng, go tloga Geba go yo fihla Beresheba. Le tše di bego di le dikgorong lesorong la Joshua, ramotse, la ka letsogong la nngele la kgoro ye kgolo ge motho a tsena motseng, a di phušola.


text:
Baprista bao ba ile ba se ke ba dumelelwa go dira mošomo wa boprista ka Tempeleng, eupša dinkgwa tše di se nago komelo ba be ba ka di ja le baprista ba bangwe.


text:
Kgoši Josia a tšhilafatša le Tofete, lefelo la tirelo la modimo wa seswantšho ka moeding wa Bene-Hinomo, gore go se ke gwa hlwa go eba le motho yo a direlago modimo Mologo sehlabelo sa go tšhungwa ka moka ka morwa goba morwedi wa gagwe.


text:
A tloša le dipere tšeo magoši a Juda a bego a di neetše letšatši, gomme a tšhuma dikoloi tše di bego di šomišwa tirelong yeo. Tšona di be di le ka kgorong ya Tempele lesorong kgauswi le ngwakwana wa Netane-Meleke, mohlankedi yo mogolo.


text:
Kgoši Josia a kgereša dialetare tše magoši a Juda a bego a di agile tlhakeng ya mošate godimo ga phapoši ya ka godimo ya Kgoši Ahase, gotee le dialetare tše di bego di agilwe ke Kgoši Manase ka dikgorong ka dipedi tša Tempele; a pšhatlaganya dialetare tšeo ya ba thogorogo, gomme a e tšhollela ka moeding wa Kidrone.


text:
Josia a tšhilafatša dialetare tše Kgoši Solomone a bego a di agile ka bohlabela bja Jerusalema, ka borwa bja Thaba ya Mehlware, e le tša tirelo ya medimo ya bohlola ya diswantšho – Astarte, modimo wo motshadi wa Sidone, Kemoshe, modimo wa Moaba, le Milkomo, modimo wa Amone.


text:
Kgoši Josia a pšhatlaganya dikokwane tša borapedi tša maswika, a rema dikota tša borapedi, gomme felo mo di bego di hlomilwe gona a go khupetša ka mašapo a batho.


text:
Josia a phušola ntotoma yeo go yona go bego go khunamelwa medimo ya diswantšho kua Bethele ye e bego e agilwe ke Kgoši Jerobeamo, morwa wa Nebate, yo a dirišitšego Israele dibe. Josia a kgereša aletare ya gona, a pšhatlaganya matlapa a yona, mme a a šilaganya ya ba lerole; a ba a tšhuma le kota ya borapedi.


text:
Ge a retologa a bona mabitla a mangwe mola thabeng; a laela gore a fatollwe mme mašapo a a lego ka go ona a tšhungwe aletareng. Ka tsela yeo a tšhilafatša aletare, a dira sela moprofeta a bego a kile a se bolela monyanyeng mola Kgoši Jerobeamo a eme manamelong a aletare. Kgoši Josia a lebelela ka gohle gomme a bona lebitla la moprofeta yola a bego a kile a bolela taba yeo.


text:
A botšiša a re: “Lela ke lebitla la mang?” Batho ba Bethele ba mo fetola ba re: “Ke lebitla la moprofeta wa Juda yo a boletšego dilo tše o di dirilego aletare ye lehono.”


text:
Josia a re: “Yena mo tlogeleng. Mašapo a gagwe a se ke a šuthišwa.” Ka gona mašapo a gagwe a se ke a kgwathwa, le ona ale a moprofeta yo a bego a etšwa Samaria.


text:
Motseng wo mongwe le wo mongwe wa Israele Kgoši Josia a thuba ditempelana ka moka tša dintotomeng tša go agwa ke magoši a Israele tšeo go tšona go bego go khunamelwa medimo ya diswantšho, gomme ka tšona a rumotše Morena. Dintotoma tšeo ka moka a di dira tše a bego a di dirile dintotoma tša kua Bethele.


text:
Godimo ga dialetare tša dintotoma tšeo a bolaya baprista ba ba bego ba hlankela medimo ya diswantšho dintotomeng, a ba a tšhuma mašapo a batho godimo ga dialetare tšeo. Ya ba gona a boelago Jerusalema.


text:
Kgoši Josia a laela batho ba Juda gore ba keteke Monyanya wa Paseka go hlompha Morena Modimo wa bona, bjalo ka ge go ngwadilwe pukung ya kgwerano.


text:
Go be go se gwa ka gwa ba le Paseka ya go swana nayo ye e bego e kile ya ketekwa ke kgoši ye nngwe ya Israele goba ya Juda go tloga mehleng yela setšhaba se sa bušwa ke baahlodi.


text:
Eupša bjale, mo ngwageng wa lesome le metšo ye seswai wa pušo ya Josia, Paseka yeo ya ketekwa Jerusalema.


text:
Gore Kgoši Josia a tle a kgone go phetha melao ye e ngwadilwego pukung ye Moprista yo Mogolo, Hilkia, a e hweditšego ka Tempeleng, o ile a tloša dinoge, le didupe, le medimo ya malapa, le medingwana ya diswantšho, le dilo ka moka tša tirelo ya medingwana ya diswantšho Jerusalema le nageng ya Juda ka moka.


text:
Go be go se gwa ka gwa ba le kgoši ye e swanago le yena ye e bego e sokologetše go Morena ka pelo ya yona ka moka, le ka moya wa yona ka moka, le ka maatla a yona ka moka, e phetha melao yohle ya Moshe; le gona ga se gwa ka gwa hlwa go eba le kgoši ye e swanago le yena.


text:
Eupša Morena o be a tukela Juda bogale bjo bošoro ka baka la tšeo Kgoši Manase a bego a mo rumotše ka tšona, gomme le bjale bogale bjoo bo be bo se bja okobala.


text:
Morena a re: “Ke tla dira batho ba Juda se ke se dirilego ba Israele: Ke tla raka batho ba Juda pele ga ka mme ka lahla Jerusalema, motse wo ke o kgethilego, le Tempele, felo fao ke itšego ke moo ke swanetšego go khunamelwa gona.”


text:
Mola Josia e sa le kgoši, Kgoši Neko wa Egepeta o ile a tšwa dira a ya nokeng ya Yufratese go yo thuša kgoši ya Asiria. Kgoši Josia a leka go thibela madira ao a Egepeta kua Megido, gomme a bolawa ge ntwa e seno thoma.


text:
Bahlankedi ba gagwe ba rwala setopo sa gagwe ka koloi ya ntwa ba se iša Jerusalema, moo a ilego a bolokwa ka lebitleng la gagwe. Batho ba Juda ba kgetha morwa wa gagwe, Joahase, mme ba mo tlotša ya ba kgoši.


text:
Joahase o be a na le mengwaga ye masome a mabedi a metšo ye meraro ge e eba kgoši ya Juda, gomme a buša a le Jerusalema dikgwedi tše tharo. Mmagwe e be e le Hamutale, morwedi wa Jeremia, wa motse wa Libna.


text:
Pušo ya gagwe e ile ya felela ge Kgoši Neko wa Egepeta a mo golega kua Ribla nageng ya Hamate, mme a ntšhiša batho ba Juda seloba sa silibera ya dikilokramo tše dikete tše tharo, le sa gauta ya dikilokramo tše masome a mararo a metšo ye mene.


text:
Kgoši Neko a bea morwa wa Josia, Eliakime, kgoši ya Juda go hlatlama Josia, gomme a fetoša leina la gagwe a re ke Joyakime. Joahase yena a išwa Egepeta ke Kgoši Neko, gomme a hwela gona.


text:
Kgoši Joyakime o ile a ntšhiša batho motšhelo go ya ka tše ba nago le tšona, gore a tle a kgoboketše tšhelete ya seloba se se bego se nyakwa ke kgoši ya Egepeta.


text:
Joyakime o be a na le mengwaga ye masome a mabedi a metšo ye mehlano ge e eba kgoši ya Juda, gomme a buša a le Jerusalema mengwaga ye lesome le o tee. Mmagwe e be e le Sebuda, morwedi wa Pedaya, wa motse wa Ruma.


text:
Mehleng ya ge go buša Joyakime, Kgoši Nebukadnesare wa Babilonia o ile a hlasela Juda, gomme Joyakime a gapeletšega go mo loba mengwaga ye meraro; ka morago a mo tsogela maatla.


text:
Morena a romela bašwahledi ba Bababilonia le ba Basiria le ba Bamoaba le ba Baamone go yo lwa le Joyakime le go fediša batho ba Juda, bjalo ka ge a be a boletše ka bahlanka ba gagwe, baprofeta.


text:
Seo sa direga fela ka taelo ya Morena, gore a tle a rake batho ba Juda pele ga gagwe ka baka la dibe ka moka tše Kgoši Manase a bego a di dirile,


text:
gagolo le ka baka la madi a a se nago molato ao a a tšholotšego gore a be a tlale Jerusalema. Morena a se ke a lebalela Manase tabeng yeo.


text:
Kgoši ya Egepeta le madira a yona ya se ke ya hlwa e tloga Egepeta gape, ka gobane kgoši ya Babilonia bjale e be e laola naga ka moka ye e bego e le ya Egepeta, go tloga nokeng ya Yufratese go yo fihla mollwaneng wa ka leboa wa Egepeta.


text:
Joyakine o be a na le mengwaga ye lesome le ye seswai ge e eba kgoši ya Juda, gomme a buša a le Jerusalema dikgwedi tše tharo. Mmagwe e be e le Nehushta, morwedi wa Elnathane wa Jerusalema.


text:
E bile mehleng ya pušo ya gagwe moo madira a Babilonia a ilego a tla Jerusalema a e dikanetša, a laolwa ke balaodi ba madira ba Kgoši Nebukadnesare.


text:
gomme Kgoši Joyakine, le mmagwe, le bahlankedi ba gagwe, le balaodi ba madira a gagwe, le bahlankedi ba mošate ba ineela go Bababilonia. Ngwageng wa seswai wa pušo ya Nebukadnesare, Nebukadnesare a thopa Joyakine


text:
gomme a thothela mahumo ka moka a ka Tempeleng le a mošate Babilonia. Bjalo ka ge Morena a be a boletše, Nebukadnesare a pšhatla dibjana ka moka tša gauta tše di bego di dirilwe ke Kgoši Solomone e le tša go šomišwa ka Tempeleng.


text:
A thopa batho ba Jerusalema, le balaodi ba madira, le bagale, gomme ka moka ya ba ba dikete tše lesome. A thopa le banna ka moka ba tsebo ya mediro, gammogo le barulatshipi, a šadiša fela badiidi kua Juda.


text:
Nebukadnesare a iša Joyakine bothopša kua Babilone gotee le mmagwe le basadi ba gagwe le bahlankedi ba mošate le baetapele ba Juda.


text:
A iša banna ka moka ba maemo Babilonia, ka moka ya ba ba dikete tše di šupago, le banna ba sekete ba tsebo ya mediro, gammogo le barulatshipi, ka moka ga bona e le banna ba bogale ba ba loketšego ntwa.


text:
Nebukadnesare a bea Matania, rangwane wa Joyakine, kgoši ya Juda, gomme a fetoša leina la gagwe a re ke Tsedekia.


text:
Tsedekia o be a na le mengwaga ye masome a mabedi a motšo o tee ge e eba kgoši ya Juda, gomme a buša a le Jerusalema mengwaga ye lesome le o tee. Mmagwe e be e le Hamutale, morwedi wa Jeremia, wa motse wa Libna.


text:
Morena a galefela batho ba Jerusalema le ba Juda moo e lego gore o ile a ba raka pele ga gagwe. Tsedekia o ile a tsogela Kgoši Nebukadnesare wa Babilonia maatla,


text:
ka gona Nebukadnesare a tla ka madira a gagwe ka moka, a hlasela Jerusalema ka letšatši la lesome la kgwedi ya lesome ya ngwaga wa senyane wa pušo ya Tsedekia. Ba hloma mešaša ka ntle ga motse, ba kgobela ntotoma ya mobu go o dikologa,


text:
Ka letšatši la senyane la kgwedi ya bone ya wona ngwaga woo, ge tlala e befile moo e lego gore go be go se gwa šala selo sa go ja,


text:
morako wa motse wa kgerešwa. Le ge Bababilonia ba be ba dikaneditše motse, bahlabani ka moka ba ile ba tšhaba bošego. Ba tšea ka tsela ya serapa sa mošate, ba tšwa ka kgoro ye e kgomaganyago maboto a mabedi a serapa seo, gomme ba tšhabela thoko ya moedi wa Jordane.


text:
Eupša madira a Bababilonia a rakediša Kgoši Tsedekia, ba mo swara melaleng ya kgauswi le Jeriko, bahlabani ba gagwe ka moka ba šwalalane ba mo tlogetše.


text:
Tsedekia a išwa go Kgoši Nebukadnesare yo a bego a le motseng wa Ribla, gomme moo Nebukadnesare a mo ahlola.


text:
Barwa ba gagwe ba bolawa a lebeletše; ya ba gona Nebukadnesare a laelago gore Tsedekia a gonywe mahlo. A mo tlema ka diketane, gomme a mo iša Babilone.


text:
Ka letšatši la bošupa la kgwedi ya bohlano ya ngwaga wa lesome le metšo ye senyane wa pušo ya Kgoši Nebukadnesare wa Babilonia, Nebusaradane, mohlankedi wa gagwe yo e bego e le molaodi wa baleti ba kgoši, a tsena Jerusalema.


text:
Ke moka Nebusaradane a thothela batho ba ba bego ba šetše motseng Babilonia, le banna ba tsebo ya mediro ba ba bego ba sa šetše, le bao ba bego ba šetše ba ineetše go Bababilonia.


text:
Eupša a šadiša badiidi ba bangwenyane nageng ya Juda gore ba šome mašemong le ka dirapeng tša merara.


text:
Bababilonia ba pšhatlaganya dikokwane tša mphiri le dikoloyana tša ka Tempeleng, gotee le legopo le legolo la mphiri, gomme ba iša mphiri wa gona ka moka Babilone.


text:
Ba thotha le dibjana tša go olelela melora, digarafo, ditimamabone, meruswi, le ditlabakelo ka moka tša mphiri tše di bego di šomišwa tirelong ya Tempeleng.


text:
Ba thotha dilo ka moka tše di bego di dirilwe ka gauta goba silibera, gammogo le dibjana tša magala le meruswi ya go foka madi.


text:
Mphiri wa dikokwane ka dipedi le wa dikoloyana le wa legopo le legolo, e lego dilo tše Kgoši Solomone a bego a di diretše Tempele, e be e le wo boima kudu go ka o ela.


text:
Dikokwane tšeo tše pedi di be di swana: ye nngwe le ye nngwe e be e le ya dimetara tše 8,3 go ya godimo, mme e na le hlogwana ya mphiri ka godimo ya bogodimo bja dimetara tše 2,3. Go rarela hlogwana ye nngwe le ye nngwe go be go na le ntikodiko ya mphiri ye e bego e kgabišitšwe ka diswantšho tša digarenate tša mphiri.


text:
Nebusaradane, molaodi wa baleti ba kgoši, a thopa Seraya, Moprista yo Mogolo, le Sofonia, moprista yo a bego a mo latela ka maemo, le baprista ba bararo ba ba bego ba leta mejako ya Tempele.


text:
Motseng a tšea molaodi wa madira, le baeletši ba bahlano ba kgoši ba ba bego ba sa le motseng, le mongwaledi wa molaodi yo mogolo yo a bego a hlokometše go rapa dira, le banna ba bangwe ba maemo ba masome a a selelago.


text:
nageng ya Hamate. Moo kgoši a laela gore ba itiwe, ba bolawe. Ke ka moo batho ba Juda ba thothilwego nageng ya bona ba išwa bothopša.


text:
Kgoši Nebukadnesare wa Babilonia a bea Gedalia, morwa wa Ahikamo, setlogolo sa Shafane, mmušiši wa naga ya Juda, gore a buše batho ka moka bao ba bego ba se ba išwa Babilonia.


text:
Ge balaodi ka moka ba madira a Bajuda le bahlabani ba ba bego ba tšhabile ba ekwa taba yeo, ba ikopanya le Gedalia kua Mitsepa. Bahlankedi bao e be e le Ishmaele, morwa wa Netania, Johanane, morwa wa Kareage, Seraya, morwa wa Tanhumete, wa motse wa Netofa, le Jaasania wa Maaka.


text:
Gedalia a re go bona: “Ke le enela gore bahlankedi ba Bababilonia ba ka se le tshwenye. Dulang mo nageng ye, le hlankele kgoši ya Babilonia, gomme tšohle di tla le lokela.”


text:
Eupša ka kgwedi ya bošupa ya ngwaga woo Gedalia a beilwego mmušiši ka wona, Ishmaele, morwa wa Netania, setlogolo sa Elishama, yo mongwe wa ba lapa la mošate, a ya Mitsepa le banna ba lesome, ba hlasela Gedalia mme ba mmolaya. Ba ba ba bolaya le Baisraele le Bababilonia bao ba bego ba na le yena moo.


text:
Ke gona Baisraele ka moka, ba bagolo le ba bannyane, gotee le balaodi ba madira ba tlogilego ba ya Egepeta, ka gobane ba be ba boifa Bababilonia.


text:
Ka ngwaga wo Ebile-Merodaka e bilego kgoši ya Babilonia ka wona o ile a ntšha Kgoši Joyakine wa Juda kgolegong. Seo se diregile ka letšatši la masome a mabedi a metšo ye e šupago la kgwedi ya lesome le metšo ye mebedi ya ngwaga wa masome a mararo a metšo ye e šupago ka morago ga ge Joyakine a thopilwe.


text:
Ebile-Merodaka a mo swara gabotse, gomme a mmea maemong a a hlomphegago go feta a dikgoši tše dingwe tše e bego e le mathopša le yena kua Babilonia.


text:
Ditlogolo tša Kushe e bile Seba, Habila, Sabta, Rama le Sabteka. Ditlogolo tša Rama e bile Sheba le Dedane.


text:
Kushe o ile a ba le morwa yo leina la gagwe e ilego ya ba Nimrode; yena ya ba mogale wa mathomo lefaseng.


text:
Ebere o bile le barwa ba babedi; yo mongwe o ile a bitšwa Pelege, ka gobane mehleng ya gagwe batho ba lefase ba be ba arogane, mme yo mongwe yena a bitšwa Jokotane.


text:
Šea maina a barwa ba Ishmaele ka go latelana ga bona: Wa mathomo e be e le Nebayote, gwa latela Kedara, Adbeele, Mibisamo,


text:
Abrahama o be a na le motlabo yo leina la gagwe e bego e le Ketura. Yena o ile a mmelegela barwa ba ba latelago: Simrane, Jokoshane, Medane, Midiane, Jishbake le Shuage. Barwa ba Jokoshane e be e le Sheba le Dedane,


text:
Barwa ba Lotane e be e le Hori le Hemamo. Lotane o be a na le kgaetšedi yo leina la gagwe e bego e le Timna.


text:
Barwa ba Shobale e be e le Albane, Manahate, Ebale, Shefi le Onamo. Barwa ba Tsibone e be e le Aya le Ana.


text:
Magoši a a latelago a bušitše naga ya Edomo ka go latelana mehleng yela go se gwa tšwa go eba le kgoši mo Israele: Bela, morwa wa Beore, wa go dula Dinhaba Jobabe, morwa wa Serage, wa Botsra Hushamo wa selete sa Temane Hadade, morwa wa Bedade, wa Abite, yo a ilego a fenya Bamidiane ntweng nageng ya Moaba Samla wa Masreka Shaulo wa Rehobote-lebopong-la-Yufratese Baale-Hanane, morwa wa Akboro Hadade wa go dula Pagu, yo mosadi wa gagwe e bego e le Mehetabele, morwedi wa Matrede, setlogolo sa Me-Sahabe


text:
Juda o be a na le barwa ba bahlano. Mosadi wa gagwe wa Mokanana, Bateshua, o ile a mmelegela barwa ba bararo, e lego Ere, Onane le Shela. Morwa wa gagwe wa leitšibolo, Ere, e be e le yo mobe moo Morena a ilego a ba a mmolaya. Ngwetši wa gagwe, Tamare, a mmelegela Peretse le Serage.


text:
Morwa wa Simri e be e le Karmi, mme Akane, morwa wa Karmi, o ile a hlolela setšhaba sa Israele mathata ka go ipha thoto ye e bego e gafetšwe go fedišwa.


text:
Ramo e ile ya ba tatagoAminadaba, Aminadaba a belega Nagshone, moetapele wa kgoro ya Juda, yena a tswala


text:
Dikgaetšedi tša bona e be e le Tseruya le Abigaile. Barwa ba Tseruya e be e le Abishai, Joaba le Asahele.


text:
Abigaile o ile a nyalwa ke Jetere, setlogolo sa Ishmaele, mme ba ba le morwa yo a ilego a rewa leina la Amasa.


text:
Morwa wa Hetserone, Kalebe, o ile a nyala Asuba, gomme a ba le morwedi yo leina la gagwe e ilego ya ba Jeriote. Jeriote yena a ba le barwa ba bararo, e lego Jeshere, Shobabe le Ardone.


text:
Asuba o ile a hwa, gomme Kalebe a nyala Efrata, mme ba ba le morwa yo leina la gagwe e ilego ya ba Hure.


text:
Ge Hetserone a na le mengwaga ye masome a a selelago o ile a nyala morwedi wa Makire, tatagoGileade. Ba ba le morwa yo leina la gagwe e ilego ya ba Segube,


text:
mme Segube a ba le morwa yo a ilego a bitšwa Jaire. Jaire o be a na le metse ye masome a mabedi a metšo ye meraro nageng ya Gileade.


text:
Eupša mmušo wa Geshure le wa Aramo e ile ya thopa metse ye masome a a selelago moo, gotee le metse ya Jaire le ya Kenate, le metse ye e lego kgauswi. Batho ka moka ba ba bego ba dula moo e be e le ditlogolo tša Makire, tatagoGileade.


text:
Ka morago ga lehu la Hetserone, Kalebe, morwa wa gagwe, a nyala Efrata, mosadi wa tatagwe. Ba ba le morwa yo leina la gagwe e bilego Ashure, yo a ilego a hloma motse wa Tekoa.


text:
Barwa ba Jeragmeele, morwa wa pele wa Hetserone, le mosadi wa gagwe, Ahia, e be e le Ramo, wa leitšibolo, le Buna le Orene le Otseme.


text:
Barwa ba Ramo e be e le Maatse, Jamine le Ekere. Jeragmeele o be a na le mosadi yo mongwe yo a bitšwago Atara, gomme ba ba le morwa, Onamo.


text:
Abishure o ile a nyala mosadi yo leina la gagwe e bego e le Abigaile, gomme yena a mmelegela Agbane le Molide.


text:
Sheshane o be a se ne barwa, a na le barwedi fela. O be a na le mohlanka wa Moegepeta yo leina la gagwe e bego e le Jareha.


text:
Morwa wa leitšibolo wa Kalebe, morwarragoJeragmeele, o be a bitšwa Mesha. Mesha e bile tatagoSife, yo e ilego ya ba tatagoMaresha, yo e bilego tatagoHebrone.


text:
Kalebe o be a na le motlabo yo leina la gagwe e bego e le Efa, gomme yena a mmelegela Harane, Motsa le Gasese. Harane le yena a ba le morwa yo a bitšwago Gasese.


text:
Monna yo mongwe yo leina la gagwe e bego e le Jadai o be a na le barwa ba ba latelago: Regeme, Jotamo, Geshane, Pelete, Efa le Shaafo.


text:
Ka morago a ba le barwa ba bangwe, e lego Shaafo, yo a hlomilego motse wa Madimana, le Sheba, yo a hlomilego motse wa Makabena le wa Gibea. Le gona Kalebe o ile a ba le morwedi yo a ilego a bitšwa Aksa.


text:
Ba ba latelago le bona ke ditlogolo tša Kalebe: Hure e be e le leitšibolo la Kalebe le mosadi wa gagwe, Efrata. Morwa wa Hure, Shobale, o ile a hloma Kiriate-Jearime,


text:
morwa wa gagwe wa bobedi, Salmone, a hloma Betlelehema, gomme morwa wa gagwe wa boraro, Harefe, a hloma Bethe-Gadere.


text:
Shobale, mohlomi wa Kiriate-Jearime, e bile rakgolokhukhu wa batho ba Reaya, le wa karolo ya badudi ba Manahate,


text:
le wa dikgorwana tše di latelago tše di bego di dula Kiriate-Jearime: Bajetere, Bapute, Bashumate le Bamishra. Batho ba motse wa Tsora le wa Eshtaolo e be e le ba dikgorwana tše.


text:
Salmone, mohlomi wa Betlelehema, e bile rakgolokhukhu wa batho ba Netofa, ba Atharote-Bethe-Joaba le ba Tsora, ba e bego e le karolo ya Bamanahate.


text:
Ba dikgorwana tše di latelago tša bakgoni ba go ngwala le go ngwalolla ba be ba dula motseng wa Jabetse: Batirate, Bashimate le Basukate. E be e le Bakene ba ba hlomilego Bethe-Rekabe, ba etšwa Hamate.


text:
Bana bao Dafida a ba belegetšwego ge a be a sa le Hebrone šeba ka go hlatlamana ga bona: Amnone, yo mmagwe e bego e le Ahinoamo wa Jesriele Daniele, yo mmagwe e bego e le Abigaile wa Karmele Absalomo, yo mmagwe e bego e le Maaka, morwedi wa Kgoši Talmai wa Geshure Adonia, yo mmagwe e bego e le Hagite Shefatia, yo mmagwe e bego e le Abitala Jitreamo, yo mmagwe e bego e le Egla


text:
Ba ba selelago bao ba belegetšwe Hebrone nakong ya mengwaga ye e šupago le dikgwedi tše di selelago yeo ka yona Dafida a bušitšego a le fao. Ge a le Jerusalema o bušitše mengwaga ye masome a mararo a metšo ye meraro,


text:
gomme moo a belegelwa barwa ba bantši. Mosadi wa gagwe, Batseba, morwedi wa Amiele, o ile a mmelegela barwa ba bane, e lego Shima, Shobabe, Nathane le Solomone.


text:
Ntle le barwa bao ka moka, Dafida o be a na le barwa ba bangwe le metlabo ya gagwe. Le gona o be a na le morwedi yo leina la gagwe e bego e le Tamare.


text:
Šedi ditlogolo tša Kgoši Joyakine yo a ilego a thopša ke Bababilonia. Barwa ba Joyakine e be e le Sealtiele,


text:
Barwa ba Pedaya e be e le Serubabele le Shimi. Barwa ba Serubabele e be e le Meshulamo le Hanania, Shelomite e le kgaitšedi ya bona.


text:
Barwa ba Hanania e be e le Pelatia le Jeshaya. Jeshaya e bile tatagoRefaya, yo e bilego tatagoArnane, Arnane tatagoObadia, Obadia tatagoShekania.


text:
Shekania o bile le barwa ba ba selelago, e lego Shemaya, Hatushe, Jigale, Bariage, Nearia le Shafate.


text:
Elioenai o bile le barwa ba ba šupago, e lego Hodabia, Eliashibe, Pelaya, Akube, Johanane, Delaya le Anani.


text:
Shobale e bile tatagoReaya, yo e bilego tatagoJahate; Jahate ya ba tatagoAhumai le Lahade, borakgolokhukhu ba batho ba ba bego ba dula Tsora.


text:
Hure e be e le morwa wa leitšibolo wa Efrata, gomme ditlogolo tša gagwe di hlomile motse wa Betlelehema. Hure o bile le barwa ba bararo, e lego Ethamo, Penuele le Esere. Barwa ba Ethamo e be e le Jesriele, Jishma le Jidbashe, Hatseleleponi e le kgaitšedi ya bona. Penuele o ile a hloma motse wa Gedoro, Etsere yena a hloma wa Husha.


text:
Kotse e be e le tatagoAnube le Tsobeba, e bile e le rakgolokhukhu wa dikgorwana tše di tšwilego go Aharehele, morwa wa Harumo.


text:
Go be go na le monna yo a bitšwago Jabetse, yo a bego a hlomphega kudu lapeng labo. Mmagwe o be a mo reetše leina la Jabetse, ka gobane go belegwa ga gagwe go be go bile bohloko kudu.


text:
Eupša Jabetse a rapela Modimo wa Israele a re: “Ntšhegofatše kudu, Modimo, gomme o nkokeletše naga. Baa le nna mme o ntšhireletše go tšohle tše mpe gore di se ke tša nkweša bohloko.” Gomme Modimo a mo fa se a se kgopetšego.


text:
yo a ilego a ba le barwa ba: Bethe-Rafa, Paseage le Tehina. Tehina e bile mohlomi wa motse wa Nahashe. Ditlogolo tša batho ba di be di dula Reka.


text:
Meonotai e bile tatagoOfra. Seraya a tswala Joaba, yo e bilego mohlodi wa mešomo ya Moeding wa Batsebamediro-ya-diatla, fao batho ba ntshe e bego e le bašomi ba bokgoni.


text:
Kalebe, morwa wa Jefune, o be a na le barwa ba bararo, e lego Iru, Ela le Naama. Gomme Ela ya ba tatagoKenase.


text:
Esra o be a na le barwa ba: Jetere, Merede, Efere le Jalone. Merede a nyala Bitia, morwedi wa kgoši ya Egepeta, gomme ba ba le morwedi, Miriamo, le barwa ba maina a bona e bego e le Shamai le Jishbage. Jishbage o ile a hloma motse wa Eshtemoa. Merede le yena a nyala mosadi wa kgoro ya Juda, gomme ba ba le barwa ba: Jerede, yo a hlomilego motse wa Gedoro, Hebere, mohlomi wa motse wa Soko, le Jekutiele, mohlomi wa motse wa Sanoage.


text:
Hodia o ile a nyala kgaetšedi ya Nahamo. Ditlogolo tša bona tša tswala ba kgorwana ya Garme ba ba bego ba dula motseng wa Keila, le ba kgorwana ya Maaka ba ba bego ba dula motseng wa Eshtemoa.


text:
Shimone o be a na le barwa ba: Amnone, Rina, Benhanane le Tilone. Barwa ba Jishi e be e le Sohete le Bensohete.


text:
Shela e be e le yo mongwe wa barwa ba Juda. Ditlogolo tša gagwe tše dingwe e be e le Ere, yo a hlomilego motse wa Leka, le Lada, mohlomi wa motse wa Maresha, le ba kgorwana ya balogi ba mašela, ba ba bego ba dula motseng wa Bethe-Ashbea,


text:
le Jokime le batho ba ba bego ba dula motseng wa Koseba, le Joase le Sarafo, bao ba ilego ba nyala basadi ba Bamoaba mme ba boela Betlelehema. Ditaba tše di bolelwago mo ke tša kgale kudu.


text:
Morwa wa Shaulo e be e le Shalume, setlogolo sa gagwe e le Mibisamo, mme setlogolwana sa gagwe e le Mishma.


text:
Shimi o be a na le barwa ba lesome le ba ba selelago le barwedi ba ba selelago, eupša bomorwarragwe ba be ba se na le bana ba bantši, gomme kgoro ya Simeone ya se ke ya gola bjalo ka ya Juda.


text:
Go ba go fihla mehleng ya Kgoši Dafida ditlogolo tša Simeone di be di dula metseng ye e latelago: Beresheba, Molada, Hatsare-Shuale,


text:
le metseng ye e bapilego le yona, go ba go yo fihla motseng wa Baale. Ao ke mananeo a ba a ngwadilego a malapa a bona le a mafelo ao ba ilego ba dula go ona.


text:
Banna ba ba latelago e be e le mantona a dikgorwana tša bona: Meshobabe, Jamleke, Josha, morwa wa Amatsia, Joele, Jehu, morwa wa Joshibia, Joshibia morwa wa Seraya, Seraya morwa wa Asiele, Elioenai, Jaakoba, Jeshohaya, Asaya, Adiele, Jesimiele, Benaya, Sisa, morwa wa Shifi, Shifi morwa wa Alone, Alone morwa wa Jedaya, Jedaya morwa wa Shimri, Shimri morwa wa Shemaya Ka gobane malapa a bona a ile a gola kudu,


text:
ba ile ba ikala ba ba ba nyaka go fihla Gerare, mme ba fudiša dihuswane tša bona ka thoko ya bohlabela bja moedi wo motse woo o lego ka go wona.


text:
Ba hwetša mafulo a mabotse a go nona moo nageng yeo e bego e ikadile, e letše. Batho bao ba bego ba kile ba dula moo e be e le Bahamo.


text:
Mehleng ya Kgoši Hiskia wa Juda banna ba go bolelwago ka bona fa ba ile ba ya Gerare mme moo ba hlasela mešaša ya Bahamo, ba hlasela le Bameune ba ba bego ba dula moo. Ba ba fediša taa, mme ba dulela moo sa ruri ka gobane go be go na le phulo ya dihuswane tša bona.


text:
Ba bangwe ba makgolo a a fetšago seatla ba kgoro ya Simeone ba ile ba ya nageng ya dithaba ya Edomo. Ba be ba etilwe pele ke Pelatia, Nearia, Refaya le Usiele, barwa ba Jishi.


text:
Tše ke ditlogolo tša Rubene, yena wa mathomo go barwa ba Jakobo. Ka ge a be a kile a robala le yo mongwe wa metlabo ya tatagwe, o ile a se ke a ngwadišwa gore ke morwa wa mathomo, gomme ditokelo tša morwa wa leitšibolo tša fiwa barwa ba Josefa.


text:
Le ge go le bjalo e bile kgoro ya Juda ye e ilego ya ba le maatla go feta tše dingwe mme ya tswala mmuši wa dikgoro ka moka, eupša ditokelo tša morwa wa leitšibolo tšona ya ba tša Josefa.


text:
Šedi ditlogolo tša Joele go tloga molokong wo mongwe go iša go ye mengwe ye e o latelago: Shemaya, Gogo, Shimi, Mika, Reaya, Baale le Beera. Kgoši ya Asiria, Tiglate-Pilesere, o ile a iša Beera, moetapele wa kgoro, bothopša.


text:
Mananeo ao a ngwadilwego a malapa a lokologanya mantona a dikgorwana mo kgorong ya Rubene ka tsela ye: Jeiele, Sakaria


text:
le Bela, morwa wa Asase. Asase yo e be e le morwa wa Shema, wa kgorwana ya Joele. Ba kgorwana ye ba be ba dula Aroere le go tloga moo go fihla Nebo le Baale-Meone.


text:
Ba be ba na le mehlape ye mentši nageng ya Gileade, ka gona ba dula seleteng sa go ya ka bohlabela go fihla mathomong a lešoka le le yago nokeng ya Yufratese.


text:
Mehleng ya Kgoši Saulo kgoro ya Rubene e ile ya hlasela Bahagare, ya ba fenya, gomme ya thopa karolo ya ka bohlabela ka moka ya naga ya bona kua Gileade.


text:
Kgoro ya Gade e be e dula ka leboa la kgoro ya Rubene, nageng ya Bashane. Naga ya bona e be e fihla le Salka.


text:
Joele e bile yena mohlodi wa kgorwana ya ntshe ye kgolo, gomme Shafamo a hlola ye e e latelago. Janai le Shafate e bile bahlodi ba dikgorwana tše dingwe kua Bashane.


text:
Ba bangwe ba kgoro ye e be e le ba dikgorwana tše di šupago tše: Mikaele, Meshulamo, Sheba, Jorai, Jakane, Sia le Ebere.


text:
E be e le ditlogolo tša Abihaile, morwa wa Huri, yoo borakgolokhukhu ba gagwe ba bego ba latelana ka mokgwa wo: Jaroage, Gileade, Mikaele, Jeshishai, Jagdo, Buse.


text:
Ba be ba dula nageng ya Gileade le ya Bashane, le metseng ya Bashane, le nageng ka moka ya mafulo ya Sharone.


text:
Kgorong ya Rubene le ya Gade le seripakgorong sa Manase sa ka bohlabela go be go na le bahlabani ba 44 760 ba ba hlahlilwego gabotse go šomiša dikotse, ditšhoša le mesebe, mme ba loketše ntwa.


text:
Ba bota Modimo mme ba mo rapela gore a ba thuše, gomme a kwa dithapelo tša bona mme a gafela Bahagare le ba seboka sa bona diatleng tša bona.


text:
Ba ba thopela dikamela tše dikete tše masome a mahlano, le dihuswane tše makgolo a mabedi le tše masome a mahlano, le dipokolo tše dikete tše pedi, le mathopša a dikete tše lekgolo.


text:
Ba bolaya manaba a mantši ka gobane ntwa yeo e be e lwewa ka thato ya Modimo. Gomme ba dula nageng yeo go ba go fihla ka nako ya bothopša.


text:
Batho ba seripakgoro sa Manase sa ka bohlabela ba ile ba dula nageng ya Bashane go yo fihla Baale-Hermone le Senire le thabeng ya Hermone, gomme setšhaba sa bona sa oketšega.


text:
Ba ba latelago e be e le mantona a dikgorwana tša bona: Efere, Jishi, Eliele, Asriele, Jeremia, Hodabia le Jagdiele. Ka moka ga bona e be e le bahlabani ba bogale, baetapele ba go tuma ba dikgorwana tša bona.


text:
Eupša batho bao ba ile ba se ke ba botegela Modimo wa borakgolokhukhu ba bona, gomme ba mo furalela ba khunamela medimo ya ditšhaba tše Modimo a di lelekilego nageng ge bona ba goroga.


text:
Ka gona Modimo a hlohleletša Kgoši Pule wa Asiria, yo a bego a tsebja le ka la Tiglate-Pilesere, gore a hlasele naga ya bona. A iša ba kgoro ya Rubene le ya Gade le ba seripakgoro sa Manase sa ka bohlabela bothopša, gomme a ba dudišetša sa ruri kua Halage, Habore le Hara, le nokeng ya Gosane.


text:
Amramo o bile le barwa ba: Arone le Moshe, le morwedi o tee, Miriamo. Arone o bile le barwa ba: Nadaba, Abihu, Eleasara le Ithamara.


text:
Ditlogolo tša Eleasara go tloga molokong wo mongwe go iša go ye mengwe ye e o latelago šedi: Finease, Abishua,


text:
Kgoši Nebukadnesare o ile a thopa Jotsadaka gotee le batho ba bangwe ba Juda le ba Jerusalema bao Morena a ilego a ba romela bothopša.


text:
Ditlogolo tša Gershone go tloga molokong wo mongwe go iša go ye mengwe ye e o latelago šedi: Libni, Jahate, Sima,


text:
Tše ke ditlogolo tša Kehate go tloga molokong wo mongwe go iša go ye mengwe ye e o latelago: Aminadaba, Korage, Asire,


text:
Ditlogolo tša Ahimote go tloga molokong wo mongwe go iša go ye mengwe ye e o latelago šedi: Elkana, Tsufe, Nahate,


text:
Tše ke ditlogolo tša Merari go tloga molokong wo mongwe go iša go ye e o latelago: Magli, Libni, Shimi, Usa,


text:
Ba ke banna ba Kgoši Dafida a ilego a ba bea bahlokomedi ba moopelo lefelong la tirelo kua Jerusalema ka morago ga ge Polokelo ya Kgwerano e seno išwa gona.


text:
Ba be ba šielana ka go tla mošomong Tenteng ya bodulo bja Morena pele ga ge Kgoši Solomone a aga Tempele.


text:
Ba malapa a bao ba bego ba swere mošomo wo ba be ba latelana ka mokgwa wo: Kgorwana ya Kehate: Hemane, moetapele wa sehlopha sa baopedi sa mathomo, e be e le morwa wa Joele. Lešika la gagwe le be le swaragane go fihlela go Jakobo ka tsela ye: Hemane, Joele, Samuele,


text:
Asafo e be e le moetapele wa sehlopha sa bobedi sa baopedi. Lešika la gagwe le be le swaragane go fihlela go Lefi ka mokgwa wo: Asafo, Berekia, Shima,


text:
Ethane wa kgorwana ya Merari e be e le moetapele wa sehlopha sa boraro sa baopedi. Lešika la gagwe le be le swaragane go fihlela go Lefi ka mo go latelago: Ethane, Kishi, Abdi, Maluke,


text:
Arone le ditlogolo tša gagwe ba be ba tšhuma diorelo, le gona ba tšhuma dihlabelo aletareng. Ba be ba hlokometše tirelo ka moka ka Felong mo Gokgethwakgethwa, ba bile ba hlokometše go boelanya setšhaba sa Israele le Modimo. Ba be ba dira tšeo ka moka go ya ka moo Moshe, mohlanka wa Modimo, a bego a ba laetše ka gona.


text:
Naga ye e aroletšwego ditlogolo tša Arone tša kgorwana ya Kehate e bile karolo ya mathomo ya naga ye e abetšwego Balefi ka matengwa.


text:
Metse ye e ilego ya fiwa ditlogolo tša Arone še: wa Hebrone, motse wa botšhabelo, wa Jatire, wa Libna, wa Eshtemoa, wa Holone, wa Debire, wa Ashane, le wa Bethe-Shemeshe, le phulo ya yona.


text:
Nageng ya Benjamene ba ile ba fiwa metse ye e latelago le phulo ya yona: Geba, Alemete le Anathote. Metse yeo ya bona yohle e be e le ye lesome le metšo ye meraro yeo ba malapa a bona ba bego ba ka dula go yona.


text:
Metse ye lesome nageng ya seripakgoro sa Manase sa ka bodikela e ile ya abelwa ba bangwe ba kgorwana ya Kehate ka matengwa, lapa ka lapa.


text:
Ba ile ba abela kgorwana ya Gershone, lapa ka lapa, metse ye lesome le metšo ye meraro nageng ya Isakara, le ya Asere, le ya Naftali, le ya seripakgoro sa Manase sa kua Bashane.


text:
Ka yona tsela yeo, metse ye lesome le metšo ye mebedi nageng ya Rubene, le ya Gade, le ya Sebulone ya abelwa kgorwana ya Merari, lapa ka lapa.


text:
Metse ya nageng ya Juda, le ya Simeone, le ya Benjamene ye e sa tšwago go balwa ka maina le yona e ile ya abja ka matengwa.


text:
Nageng ya seripakgoro sa Manase sa ka bodikela ba fiwa motse wa Anere le wa Bileamo le phulo go dikologa metse yeo.


text:
Malapa a kgorwana ya Gershone a ile a abelwa metse ye le phulo ya yona go e dikologa: Nageng ya seripakgoro sa Manase sa ka bohlabela ba fiwa wa Golane kua Bashane, le wa Ashtarote.


text:
Malapa a mangwe a kgorwana ya Merari a ile a abelwa metse ye le phulo go e dikologa: Nageng ya Sebulone ba fiwa wa Rimone le wa Taboro.


text:
Nageng ya Rubene, ka bohlabela bja noka ya Jordane go lebana le Jeriko, ba abelwa wa Betsere molaleng, wa Jahatse,


text:
Tola o bile le barwa ba: Usi, Refaya, Jeriele, Jagmai, Jibsamo le Shemuele. E be e le dihlogo tša malapa a kgorwana ya Tola, mme e le bahlabani ba bogale. Mehleng ya Kgoši Dafida ditlogolo tša bona e be e le tše 22 600.


text:
Morwa wa Usi e be e le Jisragia. Jisragia le barwa ba gagwe ba bane, Mikaele, Obadia, Joele le Jishia, ka moka e be e le dihlogo tša malapa.


text:
Ba ile ba ba le basadi ba bantši le bana mo e lego gore ditlogolo tša bona di ile tša ba le bahlabani ba 36 000.


text:
Bela o bile le barwa ba bahlano, e lego Etsebone, Usi, Usiele, Jerimote le Iri. Bona e bile dihlogo tša malapa kgorwaneng yeo, mme ka moka ga bona e be e le bahlabani ba bogale. Ditlogolo tša bona e be e le tše 22 034 mananeong a bona a a ngwadilwego.


text:
Bekere o be a na le barwa ba: Semira, Joase, Eliesere, Elioenai, Omri, Jeremote, Abia, Anathote le Alemete.


text:
Morwa wa Jediaele e be e le Bilhane, gomme Bilhane a ba le barwa ba: Jeushe, Benjamene, Ehude, Kenaana, Setane, Tarshishe le Ahishahara.


text:
Bona e be e le dihlogo tša malapa kgorwaneng yeo, gomme ka moka ga bona e le bahlabani ba bogale. Gare ga ditlogolo tša bona go be go na le banna ba 17 200 ba ba ka yago ntweng.


text:
Mosadi wa Manase o ile a mmelegela Asriele, gomme motlabo wa gagwe wa Moaramo yena a belega Makire. Makire e bile tatagoGileade.


text:
O ile a nyakela Hupime mosadi, a ba a nyakela le Shupime. Leina la kgaetšedi ya gagwe e be e le Maaka. Morwa wa bobedi wa Makire e bile Tselofohade, mme yena a ba le barwedi fela.


text:
Maaka, mosadi wa Makire, o ile a belega barwa ba maina a bona e bego e le Perese le Serese. Serese a ba le barwa ba: Ulamo le Rekeme.


text:
Ulamo a ba le morwa yo leina la gagwe e bego e le Bedane. Tšeo ka moka ke ditlogolo tša Gileade, morwa wa Makire, setlogolo sa Manase.


text:
Šedi ditlogolo tša Efraime go tloga molokong wo mongwe go iša go ye mengwe ye e o latelago: Shutelage, Berede, Tahate,


text:
Sabade le Shutelage. Efraime o bile le barwa ba bangwe ka ntle le Shutelage. Bona e be e le Esere le Elade bale ba go bolawa ge ba tlile go utswa dikgomo tša badudi ba mathomo ba Gathe.


text:
A robala le mosadi wa gagwe gape, mme mosadi a ima, a ba le morwa. Ba mo rea leina la Beria ka baka la madimabe ao a ilego a wela lapa la bona.


text:
Efraime o be a na le morwedi yo leina la gagwe e bego e le Sheera. Yena o ile a aga motse wa Bethe-Horone ya ka Tletlolo le wa Bethe-Horone ya ka Tlase, le wa Usene-Sheera.


text:
Efraime a ba le morwa yo mongwe gape yo leina la gagwe e bego e le Refage, yo ditlogolo tša gagwe e bilego Reshefo, Telage, Tahane,


text:
Naga ya bona ye ba bego ba dula go yona e be e akaretša Bethele le metse ya gona, go ya bohlabela go ba go yo fihla Naara, le bodikela go ba go yo fihla Gesere le metse ya gona. Le gona e be e akaretša motse wa Shekeme le wa Aya, le metse ye e bapilego le yona.


text:
Ditlogolo tša Manase di be di laola motse wa Bethe-Sheane, wa Taanake, wa Megido, le wa Doro, le metse ye e bapilego nayo. Yeo ke metse yeo ditlogolo tša Josefa, morwa wa Jakobo, di bego di dutše go yona.


text:
Bao ka moka e bile ditlogolo tša Asere. E be e le dihlogo tša malapa, bagale ba ba hlaotšwego, le gona e le mantona a go tuma. Gare ga ditlogolo tša Asere tše di bego di ngwadišitšwe mananeong ao go be go na le banna ba dikete tše masome a mabedi le tše di selelago ba ba ka yago ntweng.


text:
Benjamene o be a na le barwa ba ba fetšago seatla. Bona šeba ka go hlatlamana ga bona: Bela, Ashbele, Agrage,


text:
Barwa ba Ehude e be e le Naamane, Ahiya le Gera. E be e le dihlogo tša malapa ao a bego a dula Geba, fela a hudušetšwa Manahate. Gera, tatagoUsa le Ahihude, e bile yena yo a ba hudušitšego.


text:
Shaharaime o ile a hlala basadi ba gagwe, Hushime le Baara. Ka morago, ge a dula nageng ya Moaba, Hodeshe, mosadi wa gagwe yo mongwe, a mmelegela barwa ba: Jobabe, Tsibia, Mesha, Malkamo,


text:
Elpaale o bile le barwa ba: Ebere, Mishamo le Shemede. E bile Shemede yo a ilego a aga motse wa Ono le wa Lodo le metsana ya yona.


text:
Beria le Shema, dihlogo tša malapa a bao ba bego ba dula motseng wa Ayalone, ba ile ba raka batho ba ba bego ba agile motseng wa Gathe.


text:
Bao e be e le dihlogo tša malapa go ya ka go latelana ga borakgolokhukhu ba bona, e le baetapele ba go dula Jerusalema.


text:
gomme morwa wa gagwe wa mathomo e le Abdone. Barwa ba gagwe ba bangwe e be e le Tsure, Kishe, Baale, Nere, Nadaba,


text:
le Miklote, tatagoShima. Le bona ba be ba dula Jerusalema, kgauswi le malapa a mangwe a kgorwana ya gabobona.


text:
Nere e be e le tatagoKishe, gomme Kishe e le tatagoKgoši Saulo. Saulo o ile a ba le barwa ba: Jonathane, Malkishua, Abinadaba le Eshbaale.


text:
Ahase e be e le tatagoJoada, yo e bego e le tatagoAlemete, Asmabethe le Simri. Simri e be e le tatagoMotsa,


text:
Atsele o be a na le barwa ba ba selelago, e lego Asrikamo, Bokru, Ishmaele, Shearia, Obadia le Hanane.


text:
Barwa ba Ulamo e be e le bahlabani ba bogale le boramesebe ba go phala ba bangwe. O be a na le barwa le ditlogolo tše ntši – e le ba lekgolo le masome a a fetšago seatla. Bao ka moka e be e le ba kgoro ya Benjamene.


text:
Setšhaba ka moka sa Israele se be se ngwadišitšwe ka malapa a sona, se ngwadilwe ka Pukung ya magoši a Israele. Batho ba Juda ba be ba thopetšwe Babilonia ka baka la go se botegele Modimo.


text:
Ba mathomo ba go boela malapeng a bona metseng ya gabobona e be e le bathofela le baprista le Balefi le bašomi ba ka Tempeleng.


text:
E ile ya ba batho ba makgolo a a selelago a masome a senyane ba kgoro ya Juda ba ba ilego ba dula Jerusalema. Moetapele wa ditlogolo tša Peretse, morwa wa Juda, e be e le Utai, morwa wa Amihude, le setlogolo sa Omri. Omri e be e le morwa wa Imri, gomme Imri e le morwa wa Bani. Moetapele wa ditlogolo tša Shela, morwa wa Juda, e be e le Asaya, yo e bego e le hlogo ya lapa labo. Moetapele wa ditlogolo tša Serage, morwa wa Juda, e be e le Jeuele.


text:
Batho ba ba latelago ba kgoro ya Benjamene ba be ba dula Jerusalema: Salu, morwa wa Meshulamo, setlogolo sa Hodabia, setlogolokhukhu sa Senua Jibnea, morwa wa Jerohamo Ela, morwa wa Usi, le setlogolo sa Mikiri Meshulamo, morwa wa Shefatia, setlogolo sa Reuele, setlogolokhukhu sa Jibnia


text:
E be e le batho ba makgolo a senyane le masome a a fetšago seatla le metšo ye e selelago ba kgoro yeo ba ba bego ba dula moo. Banna bao ka moka e be e le dihlogo tša malapa.


text:
Baprista ba ba latelago ba be ba dula Jerusalema: Jedaya, Joyaribe le Jakine Asaria, morwa wa Hilkia, mohlankedi yo mogolo ka Tempeleng, yoo borakgolokhukhu ba gagwe ba bangwe e bego e le Meshulamo, Tsadoko, Merayote le Ahitube Adaya, morwa wa Jerohamo, yoo borakgolokhukhu ba gagwe ba bangwe e bego e le Pashure le Malkia Masai, morwa wa Adiele, yoo borakgolokhukhu ba gagwe ba bangwe e bego e le Jagsera, Meshulamo, Meshilemote le Imere


text:
Baprista ba e bego e le dihlogo tša malapa e be e le ba sekete le makgolo a a šupago le masome a a selelago. E be e le bakgoni ba mediro ya ka Tempeleng.


text:
Balefi ba ba latelago ba be ba dula Jerusalema: Shemaya, morwa wa Hashube, yoo borakgolokhukhu ba gagwe ba bangwe e bego e le Asrikamo le Hashabia, ba kgorwana ya Merari Bakbakare, Hereshe le Galale Matania, morwa wa Mika, yoo borakgolokhukhu ba gagwe ba bangwe e bego e le Sikri le Asafo Obadia, morwa wa Shemaya, yoo borakgolokhukhu ba gagwe ba bangwe e bego e le Galale le Jedutune Berekia, morwa wa Asa, le setlogolo sa Elkana, yoo a bego a dula nageng ye e bego e le ya motse wa Netofa


text:
Baleti ba masoro a Tempele ba ba latelago ba be ba dula Jerusalema: Shalume, Akube, Talmone le Ahimane. Shalume e be e le moetapele wa bona.


text:
Pele ga moo ba dikgorwana tša bona ba be ba beilwe ka bohlabela bja Lesoro la Kgoši, e le bona baleti ba masoro a mešaša ya Balefi.


text:
Shalume, morwa wa Kore le setlogolo sa Abiasafo, le banna ba gabo ba kgorwana ya Korage ba be ba beilwe baleti ba mojako wa Tente ya bodulo bja Morena, bjalo ka borakgolokhukhu ba bona mola ba be ba sa hlokometše mešaša ya Morena.


text:
Go ile gwa kgethwa banna ba makgolo a mabedi le lesome le metšo ye mebedi gore ba lete matseno le masoro. Ba be ba ngwadišitšwe go ya ka metse ye ba bego ba dula go yona. E bile Kgoši Dafida le Samuele, mmoni, bao ba ilego ba bea borakgolokhukhu ba bona maemong ao a bona.


text:
Bona le ditlogolo tša bona ba ile ba tšwela pele le go leta masoro a Tempele ye e bego e bitšwa Tente.


text:
Go be go na le lesoro ka mathokong ka mane: ka leboa, le ka borwa, le ka bohlabela, le ka bodikela, gomme lesoro le lengwe le le lengwe le na le moleti yo mogolo.


text:
Baleti bao ba be ba thušwa ke meloko ya bobona ye e bego e dula metsaneng ya bona. Bona ba be ba swanetše go šielana ka go tla modirong wa bona wa go leta – yo mongwe le yo mongwe a swanetše go ba modirong matšatši a a šupago.


text:
Baleti bao ba bagolo ba bane e be e le Balefi mme e le bona ba hlokometšego tšohle. Le gona ba be ba hlokometše diphapoši tša Tempele, le thoto yeo e bego e beilwe ka go tšona.


text:
Ba be ba dula kgauswi le Tempele, ka gobane e be e le modiro wa bona go e leta le go bula masoro mosong wo mongwe le wo mongwe.


text:
Balefi ba bangwe ba be ba hlokometše dibjana tše di bego di šomišwa dihlabelong. Ba be ba di bala ge ba di ntšha le ge ba di tsenya nako ye nngwe le ye nngwe ge di šomišitšwe.


text:
Ba bangwe ba be ba hlokometše ditlabakelo tše dingwe le dilo tše kgethwa, le bupi le beine le makhura a mohlware le seorelo le dinoko.


text:
Molefi yo leina la gagwe e bego e le Matitia, morwa wa mathomo wa Shalume, wa kgorwana ya Korage, o be a hlokometše go apea dinkgwa tše di neelwago Morena.


text:
Ba kgorwana ya Kehate ba be ba hlokometše go apea dinkgwa tše kgethwa tša Tempele tšatši le lengwe le le lengwe la Sabatha.


text:
Dihlogo tše dingwe tša malapa a Balefi di be di hlokometše go opela ka Tempeleng. Ba be ba dula ka diphapošing tše dingwe tša Tempele, gomme ba sa dire mediro ye mengwe ka gobane ba be ba hlokomela moopelo bošego le mosegare.


text:
Banna ba e be e le dihlogo tša malapa a Balefi go ya ka go latelana ga borakgolokhukhu ba bona. E be e le baetapele ba ba bego ba dula Jerusalema.


text:
Morwa wa gagwe wa leitšibolo e be e le Abdone, mme barwa ba gagwe ba bangwe e le Tsure, Kishe, Baale, Nere, Nadaba,


text:
Nere e bile tatagoKishe, mme Kishe ya ba tatagoSaulo. Saulo o ile a ba le barwa ba: Jonathane, Malkishua, Abinadaba le Eshbaale.


text:
Ahase e bile tatagoJoada yo e ilego ya ba tatagobarwa ba: Alemete, Asmabethe le Simri. Simri e bile tatagoMotsa,


text:
Motsa ya ba tatagoBina, Bina ya ba tatagoRefaya, Refaya ya ba tatagoElasa, mme Elasa ya ba tatagoAtsele.


text:
Moo go bego go le Saulo ntwa e be e le ye šoro, gomme ge boramesebe ba mmatamela mo ba kago mo thunya ka mesebe, a thothomela kudu.


text:
A re go morwaladibetša wa gagwe: “Hwanyolla tšhoša ya gago o mphuleletše ka yona, gore Bafilista ba ba go se bolle ba se ke ba tla ba bapala ka nna.” Eupša morwaladibetša yoo a boifa kudu go ka dira taba yeo. Ka gona Saulo a tšea tšhoša ya gagwe ka boyena a itahlela godimo ga yona.


text:
Ge morwaladibetša yoo a bona gore Saulo o hwile, le yena a itahlela godimo ga ya gagwe tšhoša mme a hwa.


text:
Ge Baisraele ba ba bego ba dula ka moeding wa Jesriele ba ekwa gore madira a tšhabile, le gore Saulo le barwa ba gagwe ba hwile, ba tlogela metse ya bona ba tšhaba. Bafilista ba tla ba dula go yona.


text:
Ka letšatši le le latelago la ntwa Bafilista ba yo hula ditopo, gomme ba hwetša setopo sa Saulo le tša barwa ba gagwe di rapaletše thabeng ya Gilboa.


text:
Ba mo apola diaparo tša gagwe tša ntwa, ba tšea hlogo ya gagwe le dibetša ba di romela ka batseta nageng ya Filistia ba di šikiša le naga, ba botša medimo ya bona ya diswantšho le batho ba gabobona gore Baisraele ba fentšwe.


text:
Ba bea dibetša tša gagwe ka tempeleng ye nngwe ya bona, gomme ba kokotela hlogo ya gagwe ka tempeleng ya Dagone, modimo wa bona.


text:
banna bohle ba bagale ba ya ba tšea setopo sa Saulo le tša barwa ba gagwe ba di tliša Jabeshe. Ba di boloka fao ka fase ga mohlare wa moeike, gomme ba ikona dijo matšatši a a šupago.


text:
Lehu la Saulo le hlotšwe ke go se botegele Morena ga gagwe, a nyatša ditaelo tša gagwe, le gona a kile a nyaka keletšo go meoya ya bahu


text:
Mehleng ye e fetilego, le mola Saulo e sa le kgoši ya rena, o be o eta setšhaba sa Israele pele ntweng. Ebile Morena Modimo wa gago o rile go wena: ‘Ke wena o swanetšego go diša setšhaba sa ka; ke wena o swanetšego go ba mmuši wa sona.’ ”


text:
Ka gona baetapele ka moka ba Israele ba tla go Kgoši Dafida kua Hebrone. Yena a dira kgwerano le bona pele ga Morena, ba mo tlotša gomme ya ba kgoši ya Israele, bjalo ka ge Morena a be a holofeditše ka Samuele.


text:
Kgoši Dafida le Baisraele ka moka ba ya ba hlasela Jerusalema. Ka nako yeo motse woo o be o sa tsebja ka leina la Jebuse, gomme Bajebuse, badudi ba mathomo moo nageng yeo, ba be ba sa agile moo.


text:
Bajebuse ba botša Dafida gore a ka se tsene motseng, eupša Dafida a thopa sebo sa bona sa Sione, gomme sa tsebja ka la “Motse wa Dafida”.


text:
Yena a re: “Motho wa mathomo yo a kago bolaya Mojebuse e tla ba moetapele le molaodi wa madira a ka!” Joaba, yo mmagwe e bego e le Tseruya, a hlasela pele gomme ya ba molaodi.


text:
O ile a tsošološa karolo ya motse ya go se potologa, a thoma felo mo naga e bego e lekelelantšwe, gomme Joaba a tsošološa ye nngwe ye e šetšego.


text:
A ke maina a bagale ba Dafida ba bagolo bao, gammogo le setšhaba ka moka sa Israele, ba ilego ba ema naye gore e be kgoši, bjalo ka ge Morena a be a boletše gore e tla ba kgoši. Bona ba ile ba fela ba mo thekgile kudu mmušong wa gagwe.


text:
Wa mathomo e be e le Jashobamo wa kgorwana ya Hakmone, moetapele wa “Bararo”. O ile a lwa le banna ba makgolo a mararo ka lerumo la gagwe gomme a ba bolaya ka moka ntweng e tee.


text:
Yena o ile a lwa le Bafilista ntweng ya Pase-Damime a na le Dafida. O be a le ka tšhemong ya garase ge Baisraele ba thoma go tšhaba,


text:
eupša yena le banna ba gagwe ba ema gare ga tšhemo ba bolaya Bafilista mme ba šireletša tšhemo. Morena a fentšha Baisraele fenyang.


text:
Ka letšatši le lengwe bagale ba bararo ba bagolo ba “Ba Masome a Mararo” ba ya go Dafida leswikeng kgauswi le lewa la Adulamo, mola sehlopha sa Bafilista se hlomile mešaša molaleng wa Barafa.


text:
Dafida a kwa a nyoretšwe meetse a gabo mme a re: “Nke nkabe motho a yo nkgela meetse sedibeng sa lesorong la kgoro ya Betlelehema!”


text:
gomme a re: “A Modimo a se ntumelele go nwa meetse a! Ge nka a nwa go ka swana le ge ke enwa madi a banna ba ba ilego ba ipea kotsing ya lehu ba!” Ka gona a gana go a nwa. Tšeo e bile ditiro tše bogale tša bahlabani bao ba bararo ba bagale.


text:
Abishai, morwarragoJoaba, e be e le moetapele wa “Bagale ba Masome a Mararo”. O ile a lwa le banna ba makgolo a mararo ka lerumo la gagwe, a ba bolaya, gomme a thoma go tuma gare ga bao “Ba Masome a Mararo”.


text:
Ke yena a bego a tumile kudu moo gare ga “Ba Masome a Mararo” gomme e ile ya ba moetapele wa bona, eupša o be a se a tuma go swana le “Bararo” bale.


text:
Benaya, morwa wa Joyada, wa go tšwa Kabtsiele, e be e le mohlabani yo mongwe yo bogale; o dirile ditiro tše ntši tše kgolo, go balwa le go bolaya bahlabani ba babedi ba bagolo ba Bamoaba. O kile a theogela ka moleteng ka letšatši la lehlwa a bolaya tau.


text:
Le gona o kile a bolaya monna yo mongwe wa tšitširipa wa Moegepeta wa go feta dimetara tše pedi ka botelele, yo a bego a itlhamile ka lerumo leo theko ya lona e bego e lekana le mpheng wa mogoma. Benaya a mo hlasela ka molamo, a ubula lerumo lela seatleng sa Moegepeta, a mmolaya ka lona.


text:
O ile a tuma kudu gare ga bona, eupša a se swane le “Bararo” bale. Dafida o ile a mmea mohlokomedi wa baleti ba gagwe.


text:
Bahlabani ba bangwe ba bagale šeba: Asahele, morwarragoJoaba Elhanane, morwa wa Dodo, wa Betlelehema Shamote wa Harode Heletse wa Pelete Ira, morwa wa Ikeshe, wa Tekoa Abiesere wa Anathote Sibekai wa Husha Ilai wa Ahoage Maharai wa Netofa Helede, morwa wa Baana, wa Netofa Itai, morwa wa Ribai, wa Gibea kua Benjamene Benaya wa Piratone Hidai wa dinokaneng kgauswi le Gaashe Abiele wa Arba Asmabethe wa Bahurime Eliagaba wa Shaalbone Jashene wa Gisone Jonathane, morwa wa Shage, wa Harare Ahiamo, morwa wa Sakara, wa Harare Elifale, morwa wa Ure Hefere wa Mekera Ahia wa Pelone Hetsero wa Karmele Naarai, morwa wa Esbai Joele, morwarragoNathane Mibihara, morwa wa Hagare Tseleke wa Amone Nagrai, morwaladibetša wa Joaba, wa Beerote Ira le Garebe ba Jatire Uria, Mohete Sabade, morwa wa Aglai Adina, morwa wa Shisa, moetapele kgorong ya Rubene, le sehlopha sa gagwe sa bahlabani ba masome a mararo Hanane, morwa wa Maaka Joshafate wa Mitine Usia wa Ashtarote Shama le Jeiele, barwa ba Hotamo, ba Aroere Jediaele le Joha, barwa ba Shimri, ba Titse Eliele wa Mahaba Jeribai le Joshabia, barwa ba Elnaamo Jitma wa Moaba Eliele, Obede le Jaasiele ba Tsoba.


text:
Mola Dafida a sa dula kua Tsikelage, mo a bego a ile gona ge a tšhabile Kgoši Saulo, o ile a tlatšwa ke bagale ba ba ilego ba mo thuša dintweng,


text:
banna ba kgoro ya Benjamene, ye e bego e le ya gaboSaulo. Ba be ba kgona go thunya mesebe le diragamabje ka matsogo a go ja le a nngele.


text:
Balaodi ba bona e be e le Ahiesere le Joase, barwa ba Shemaa wa Gibea. Bahlabani bao šeba: Jesiele le Pelete, barwa ba Asmabethe Beraka le Jehu ba Anathote Jishmaya wa Gibeone, mogale gare ga “Ba Masome a Mararo”, yo e bego e le yo mongwe wa baetapele ba bona Jeremia, Jahasiele, Johanane, le Josabade wa Gedera Elusai, Jerimote, Bealia, Shemaria, le Shefatia wa Harife Elkana, Jishia, Asarele, Joesere le Jashobamo ba kgorwana ya Korage Joela le Sebadia, barwa ba Jerohamo wa Gedoro.


text:
Šea maina a bagale ba bagolo ba ba bego ba loketše ntwa ba kgoro ya Gade ba ba ilego ba tlatša Dafida mola a le sebong sa lešokeng. E be e le bakgoni ba go swara dikotse le marumo, difahlego tša bona di be di tšhoša bjalo ka sa tau, mme ba na le lebelo la tshephe.


text:
Ka maemo ba be ba latelana ka mokgwa wo: Esere, Obadia, Eliaba, Mishmana, Jeremia, Athai, Eliele, Johanane, Elsabade, Jeremia le Makabanai.


text:
Banna ba bangwe ba kgoro yeo ya Gade e be e le balaodi ba bagolo, yo mongwe le yo mongwe a laola banna ba sekete, ba bangwe e le balaodi ba bannyane, yo mongwe le yo mongwe a laola banna ba lekgolo.


text:
Kgweding ya pele ya ngwaga wo mongwe ka nako ye noka ya Jordane e tletše wa go falala ba kile ba e tshela, ba raka batho ba ba bego ba dula melaleng ya ka bohlabela le ya ka bodikela bja noka.


text:
Ka nako ye nngwe banna ba bangwe ba kgoro ya Benjamene le ya Juda ba kile ba ya sebong se Dafida a bego a le ka go sona.


text:
Yena a tšwa a yo ba gahlanetša gomme a re: “Ge eba le tlile ka maikemišetšo a mabotse go tlo nthuša, ke le amogela ka pelo ya ka ka moka. Eupša ge le tlilo nkeka mme la nkgafela manabeng a ka, etšwe ke se ka phošetša motho, Modimo wa borakgolokhukhu ba rena o tla bona taba yeo gomme a le otla.”


text:
Moya wa Modimo wa aparela yo mongwe wa bona, Amasai, yo ka morago e ilego ya ba moetapele wa “Ba Masome a Mararo”, gomme a goelela a re: “Ke rena ba gago Dafida! Re eme nago, morwa wa Isai! Nke o atlege, go atlege le yo a emego nago, ka gobane Modimo wa gago o a go thuša!” Dafida a ba amogela gomme a ba dira balaodi ba madira a gagwe.


text:
Bahlabani ba bangwe ba go tšwa kgorong ya Manase ba ile ba itliša go Dafida ge a be a etla le Bafilista go tlo lwa le Kgoši Saulo. Eupša o ile a se ke a thuša Bafilista, ka gobane dikgoši tša bona di be di rile go rerišana tša mo gomisetša Tsikelage, ka ge di be di boifa gore a ka ba eka go Saulo, mong wa gagwe.


text:
Bahlabani ba ba tšwago kgorong ya Manase ba ba ilego ba itliša go Dafida ge a boa, šeba: Adnage, Josabade, Jediaele, Mikaele, Josabade, Elihu le Tsiletai. Ka moka ga bona mo kgorong ya Manase ba be ba laola dikgao tša banna ba sekete.


text:
Ba ile ba thuša Dafida e le balaodi ba madira a gagwe, ka gobane ka moka ga bona e be e le bagale ba bagolo. Ka morago ya ba balaodi madireng a Israele.


text:
Letšatši le lengwe le le lengwe go be go itliša banna go Dafida, ka gona madira a gagwe ya ba a mantšintši.


text:
Mola Dafida a le Hebrone bahlabani ba bantši ba ba itlhametšego ntwa ba ile ba tla go yena go mmea kgoši legatong la Saulo, go ya ka taelo ya Morena. Palo ya bona e be e le ka mokgwa wo: ba kgoro ya Juda: banna ba ba itlhametšego ntwa ba dikete tše di selelago le makgolo a seswai ba swere dikotse le marumo; ba kgoro ya Simeone: bagale ba bagolo ba ntwa ba dikete tše di šupago le lekgolo; ba kgoro ya Lefi: banna ba dikete tše nne le makgolo a a selelago; Joyada, molaodi wa kgorwana ya Arone, gotee le bao ba bego ba na le yena ba dikete tše tharo le makgolo a a šupago; ba gaboTsadoko, mogale yo mogolo wa lesogana: balaodi ba masome a mabedi a metšo ye mebedi; ba kgoro ya Benjamene, yona kgoro ya gaboSaulo: banna ba dikete tše tharo; bontši bja batho ba Benjamene bo ile bja no fela bo botegela Saulo; ba kgoro ya Efraime: bagale ba bagolo ba dikete tše masome a mabedi le makgolo a seswai ba go tuma dikgorwaneng tša gabobona; ba seripa sa kgoro ya Manase sa ka bodikela: banna ba dikete tše lesome le tše seswai ba ba bego ba kgethilwe gore ba yo bea Dafida kgoši; ba kgoro ya Isakara: baetapele ba makgolo a mabedi, gotee le banna ba ba bego ba laolwa ke bona; baetapele ba ba be ba tseba se Baisraele ba bego ba swanetše go se dira le nako ye botse ya go se phetha; ba kgoro ya Sebulone: banna ba ba itlhamilego ba dikete tše masome a mahlano, ba go se dikadikele ntwa, ba rutilwego go lwa ka dihlabani tša mehutahuta; ba kgoro ya Naftali: balaodi ba sekete, gotee le banna ba dikete tše masome a mararo le tše di šupago ba ba itlhamilego ka dikotse le marumo; ba kgoro ya Dane: banna ba ba hlahlilwego go tša ntwa ba dikete tše masome a mabedi le tše seswai le makgolo a a selelago; ba kgoro ya Asere: banna ba ba bego ba rutantšheditšwe ntwa, e le bokomana madulaabapile, ba dikete tše masome a mane; ba dikgoro tša ka bohlabela bja Jordane – kgoro ya Rubene, kgoro ya Gade, le seripa sa kgoro ya Manase sa ka bohlabela: banna ba dikete tše lekgolo le tše masome a mabedi, ba ba bego ba rutilwe go lwa ka dihlabani tša mehutahuta.


text:
Bahlabani bao ka moka ba ile ba ya Hebrone ba beakanyeditšwe ntwa, ba bile ba tshwetše mare diatleng gore ba yo bea Dafida kgoši ya Israele ka moka. Baisraele ba bangwe ka moka le bona ba be ba na le morero o tee woo wa go mmea kgoši.


text:
Ba ile ba tšea matšatši a mararo moo ba na le Dafida, ba eja, ba enwa tše ba gabobona ba bego ba ba file tšona.


text:
Meloko ya bobona e ile ya tla e etšwa le kua kgole kgorong ya Isakara, le ya Sebulone, le ya Naftali e tliša dijo ka bontši ka dipokolo, dikamela, dimeila le dipholo, e le bupi, diphaphathi tša makwapi a mago le tša makwapi a diterebe, beine, le makhura a mohlware, le dikgomo le dihuswane gore ba tle ba hlabe, gobane Baisraele ba be ba thabile.


text:
Kgoši Dafida o ile a rerišana le balaodi ka moka ba ba bego ba laola dikgao tša banna ba sekete le tša banna ba lekgolo.


text:
Ke moka a re go setšhaba ka moka sa Israele: “Ge eba le dumela le gona e le thato ya Morena Modimo wa rena, a re romeng batseta bathong ba bangwe ba gaborena ba ba lego nageng ka moka ya Israele, le go baprista le go Balefi metseng ya bona, gomme ba ba botše gore ba kgobokane mo le rena.


text:
Ke gona re tlago ya ra tšea Polokelo ya Kgwerano ya Modimo wa rena, yeo re bego re sa tshwenyege ka yona mola Saulo e sa le kgoši.”


text:
Ka gona Dafida a rapa pitšo ya setšhaba ka moka sa Israele, go tloga mollwaneng wa Egepeta go fihla sefateng sa Hamate, gore go tle go yo tšewa Polokelo ya Kgwerano kua Kiriate-Jearime e tlišwe Jerusalema.


text:
Dafida le setšhaba ba ya motseng wa Baala, ke go re Kiriate-Jearime, nageng ya Juda, go yo tšea Polokelo ya Kgwerano ya Modimo, yeo e bego e abetšwe Morena yoo setulo sa gagwe sa bogoši se lego ka godimo ga bakerubi.


text:
Ba ntšha Polokelo yeo ya Kgwerano ngwakong wa Abinadaba ba e nametša koloi ye mpsha. Usa le Agio ba be ba hlahla koloi,


text:
mola Dafida le setšhaba ka moka ba bina ka mafolofolo a magolo go godiša Modimo. Ba be ba opela ba bile ba letša diletšo tša dikgapa, diharepa, meropa, masenkana le diphala.


text:
Ge ba fihla seboeng sa Kidone, dipholo tša thetšwa, gomme Usa a otlolla letsogo a swareletša Polokelo ya Kgwerano.


text:
Gatee fela Morena a galefela Usa gomme a mmolaela go kgwatha Polokelo yeo. A hwela moo pele ga Modimo,


text:
ka gona lefelo leo la bitšwa Peretse-Usa go tloga tšatši leo. Dafida a ferekana ka gobane Morena o be a otlile Usa a galefile.


text:
Ka gona Dafida a se ke a e iša Jerusalema. A e arošetša lapeng la monna yo mongwe yo leina la gagwe e bego e le Obede-Edomo, wa motse wa Gathe.


text:
E ile ya dula moo dikgwedi tše tharo, gomme Morena a šegofatša lapa la Obede-Edomo le tšohle tše a bego e na le tšona.


text:
Kgoši Hiramo wa Tirose a roma batseta gore ba yo kwana le Dafida; a mo romela dikota tša mosedere le babetli gotee le babetli ba matlapa gore a ikagele ntlo,


text:
ka gona Dafida a lemoga gore Morena o mo tiišeditše bogošing bja Israele, le gore o atlegiša mmušo wa gagwe ka baka la setšhaba sa Morena sa Israele.


text:
Moo Jerusalema Dafida o ile a nyala basadi ba bangwe gape, gomme a ba le barwa le barwedi ba bangwe.


text:
Ge Bafilista ba ekwa gore Dafida bjale o tloditšwe ya ba kgoši ya naga ka moka ya Israele, madira a bona ohle a tšwa go yo mo tsoma. Dafida a kwa taba yeo mme a tloga a yo gahlana le bona.


text:
Dafida a botšiša Modimo a re: “A ke hlasele Bafilista? A o tla ba gafela diatleng tša ka?” Morena a mo fetola a re: “Ee, ba hlasele! Ke tla ba gafela diatleng tša gago!”


text:
Bafilista ba ya Baale-Peratsime gomme Dafida a ba fenya moo. A re: “Modimo o gogotše manaba a ka ka seatla sa ka bjalo ka lefula.” Ka gona felo fao go bitšwa Baale-Peratsime.


text:
Ge Bafilista ba tšhaba ba ile ba tlogela medimo ya bona ya diswantšho, gomme Dafida a laela gore e tšhungwe.


text:
Gapegape Dafida a botšiša Modimo, gomme yena a mo fetola a re: “O se ke wa ba hlasela o le mo, fela o ba potologe mme o itokišetše go ba hlasela o le kua mehlareng ya mekgokgopha.


text:
Ge o ekwa mešito godimo ga mehlare, gona o hlasele, ka gobane ke tla be ke sepela pele ga gago go yo fenya madira a Bafilista.”


text:
Dafida a dira se Modimo a mo laetšego sona, gomme a rakediša Bafilista go tloga Gibeone go ba go yo fihla Gesere.


text:
Go tuma ga Dafida gwa tsebega nageng ye nngwe le ye nngwe, gomme Morena a dira gore ditšhaba tšohle di mmoife.


text:
Dafida o ile a ikagela mengwako motseng wa Dafida. A ba a lokiša lefelo la Polokelo ya Kgwerano ya Modimo, gomme a hloma tente fao gore Polokelo e tle e bewe ka go yona.


text:
Ke moka a re: “Ke Balefi fela ba ba swanetšego go rwala Polokelo ya Kgwerano, ka gobane ke bona ba Morena a ba kgethilego gore ba e rwale, le gona ba mo hlankele go ya go ile.”


text:
Ka gona Dafida a bothela setšhaba ka moka sa Israele Jerusalema gore go tle go tlišwe Polokelo ya Kgwerano lefelong le a e lokišeditšego lona.


text:
Ba kgorwana ya Kehate gwa tla Uriele a ukametše banna ba lekgolo le masome a mabedi ba kgorwana ya gabo;


text:
gomme ba kgorwana ya Usiele gwa tla Aminadaba a ukametše banna ba lekgolo le ba lesome le ba babedi.


text:
Dafida a bitša moprista Tsadoko le moprista Abiatare le Balefi ba: Uriele, Asaya, Joele, Shemaya, Eliele le Aminadaba.


text:
A re go bona: “Ke lena baetapele ba dikgorwana tša Balefi. Itlhwekišeng le Balefi ba gabolena, gore le tle le kgone go goroša Polokelo ya Kgwerano ya Morena Modimo wa Israele lefelong le ke e lokišeditšego lona.


text:
Ka ge le se la e rwala la mathomo, Morena Modimo wa rena o ile a re otlela go se mo direle ka moo re bego re swanetše go phetha ka gona.”


text:
Ke moka baprista le Balefi ba itlhwekiša gore ba tle ba yo tšea Polokelo ya Kgwerano ya Morena Modimo wa Israele.


text:
Dafida a laela baetapele ba Balefi gore ba bee Balefi ba bangwe baopedi ba go opela dikoša tša lethabo ba di letša ka diletšo tša diharepa, dikgapa le masenkana.


text:
Ba kgetha banna ba ba latelago dikgorwaneng tša bao ba bego ba hlokometše moopelo gore ba letše diletšo tša masenkana a mphiri: Hemane, morwa wa Joele, Asafo, morwa wa Berekia, wa leloko la gabo, le Ethane, morwa wa Kushaya, wa kgorwana ya Merari. Ba bea Balefi ba ba latelago gore e be sehlopha sa bobedi gore ba ba thuše ka go letša dikgapa tša medumo ye mesesane: Sakaria, Jaasiele, Shemiramote, Jeiele, Uni, Eliaba, Maasea le Benaya. Ba bea Balefi ba ba latelago gore ba letše dikgapa tša medumo ye mekoto: Matitia, Elifelehu, Miknea, Asasia, le baleti ba masoro a Tempele, e lego Obede-Edomo le Jeiele.


text:
Berekia le Elkana gotee le Obede-Edomo le Jehia bona ba bewa gore e be baleti ba Polokelo ya Kgwerano. Baprista ba ba latelago ba bewa baletši ba diphala pele ga Polokelo ya Kgwerano: Shebania, Joshafate, Netanele, Amasai, Sakaria, Benaya le Eliesere.


text:
Ka gona Kgoši Dafida le baetapele ba Israele le balaodi ba madira ba ya ngwakong wa Obede-Edomo ba tšea Polokelo ya Kgwerano ba thabile.


text:
Ba dira sehlabelo ka dipoo tše di šupago le dikgapa tše di šupago ka ge Modimo a thušitše Balefi ba ba bego ba rwele Polokelo ya Kgwerano ya Morena.


text:
Dafida o be a apere seaparo sa lešela le boletiana; baopedi le Kenania, moetapele wa bona, le Balefi ba ba bego ba rwele Polokelo le bona ba be ba apere bjalo. Dafida yena o be a apere le seaparo se sekgethwa.


text:
Ka gona Baisraele ka moka ba rotoga ka megobo ya lethabo, go letšwa diletšo tša diphalafala, diphala, masenkana, diharepa le dikgapa.


text:
Ge Polokelo e gorošwa motseng, Migale, morwedi wa Saulo, a lebelela ka lefasetere mme a bona Kgoši Dafida a bina a taboga, gomme a mo nyatša kudu.


text:
Ba iša Polokelo ya Kgwerano tenteng ye Dafida a bego a e hlometše yona, gomme ba e bea ka moo. Ka morago ba direla Modimo dihlabelo tša go tšhungwa ka moka le dihlabelo tša kagišano.


text:
gomme a ba fa dijo bohle. A fa monna le mosadi yo mongwe le yo mongwe mo Israele senkgwa, le nama ya go bešwa, le phaphathi ya makwapi a diterebe.


text:
Dafida a bea Balefi ba bangwe gore ba hlankele Morena Modimo wa Israele pele ga Polokelo ya Kgwerano ka go mo reta, go mo tumiša, le go mo godiša.


text:
Asafo a bewa moetapele, gomme Sakaria a bewa mothuši wa gagwe. Jeiele, Shemiramote, Jehiele, Matitia, Eliaba, Benaya, Obede-Edomo, le Jeiele ba be ba swanetše go letša diharepa le dikgapa. Asafo o be a swanetše go letša diletšo tša masenkana,


text:
gomme baprista ba babedi, Benaya le Jaasiele, ba swanetše go letša diphala leboelela pele ga Polokelo ya Kgwerano.


text:
Ka lona tšatši leo ya ba la mathomo ge Dafida a abela Asafo le Balefi ba gabo mošomo wa go tumiša Morena ka dikopelo.


text:
Lena bana ba Jakobo, mohlanka wa Morena, lena ditlogolo tša Israele le kgethilwego, gopolang mehlolo ye Morena a e dirilego, dimakatšo le dikahlolo tša gagwe.


text:
Morena a tlišetša kgwerano ya ba molao go Jakobo, kgwerano ye e tlago dulela sa ruri go yena Israele.


text:
Retang leina la Morena la letago; tšeang sehlabelo le tleng pele ga gagwe. Le obame pele ga Yomokgethwa ge a hlaga ka botšhepi bja bokgethwa bja gagwe;


text:
thothomelang pele ga gagwe, lena batho ba lefase ka moka! Lefase le tsemilwe gomme le ka se šuthišwe.


text:
A lewatle le rore le tšohle tše di lego ka go lona; a naga e goe ka lethabo, le tšohle tše di lego mo go yona!


text:
Mo kgopeleng le re: “Re phološe, wena Modimo, Mophološi wa rena; re kgobokanye; re hlakodiše ditšhabeng tše dingwe, gore re tle re go tumiše, wena Yomokgethwa, re ikgantšhe ka ditiro tša gago tše di makatšago.”


text:
A go tumišwe Morena Modimo wa Israele go tloga le go tloga, le go iša go sa felego! Setšhaba ka moka sa re: “Amene! Retang Morena!”


text:
Kgoši Dafida o ile a bea Asafo le Balefi ba gabo gore ka mehla ba hlokomele tirelo ye e swarwago lefelong la Polokelo ya Kgwerano. Ba be ba swanetše go phetha mediro ya bona moo letšatši ka letšatši.


text:
Obede-Edomo, morwa wa Jedutune, le banna ba masome a a selelago le metšo ye seswai ba kgorwana ya gabo ba be ba swanetše go ba thuša. Hosa le Obede-Edomo ba be ba leta masoro.


text:
Moprista Tsadoko le baprista ba gabobona ba be ba hlokometše tirelo ya Morena lefelong la tirelo la ntotomeng kua Gibeone.


text:
Mosong wo mongwe le wo mongwe le mantšiboa ba be ba swanetše go dira dihlabelo tša go tšhungwa ka moka aletareng go ya ka tšohle tše di ngwadilwego mo melaong ye Morena a e filego Baisraele.


text:
Ba ba bego ba na le bona moo e be e le Hemane le Jedutune le ba bangwe ba ba bego ba kgethilwe ba bolelwa ka maina gore ba tumiše Morena ka dikopelo, ka gobane kgaugelo ya gagwe ke ye e sa felego.


text:
Hemane le Jedutune ba be ba hlokometše le diphala le masenkana le diletšo tše dingwe tše di bego di letšwa ge dikopelo tša tumišo di opelwa. Ba kgorwana ya Jedutune ba be ba leta lesoro.


text:
Ka morago yo mongwe le yo mongwe a ikela gae, gomme Dafida le yena a ya gae go yo šegofatša ba lapa la gagwe.


text:
Kgoši Dafida bjale o be a dula mošate. Ka letšatši le lengwe a roma motho gore a yo bitša moprofeta Nathane gomme a re go yena: “Mo nna ke dula ka ngwakong wo o agilwego ka dikota tša mosedere, eupša Polokelo ya Kgwerano ya Morena yona e beilwe ka tenteng!”


text:
Go tloga ka nako yela ka go ntšha setšhaba sa Israele Egepeta go fihlela bjale, ga se ka ka ka dula ka tempeleng; ka mehla ke be ke dula ka ditenteng gomme ke sepela le dinaga.


text:
Mesepelong ya ka ka moka le setšhaba sa Israele ga se ka ka ka botšiša yo mongwe wa baetapele ba ke ba laetšego gore ba diše setšhaba sa ka gore ke ka baka lang a sa nkagele tempele ka dikota tša mosedere.’


text:
“Ka gona botša Dafida, mohlanka wa ka, gore nna, Morena Ramaatlaohle, ke re go yena: ‘Ke nna ke go tšerego madišong o diša dinku ka go dira mmuši wa setšhaba sa ka sa Israele.


text:
Ke bile nago mo gohle mo o ilego wa ya gona, gomme ka fenya manaba a gago ka moka ge o a hlasela. Ke tla go dira gore o tume go swana le baetapele ba bagolo mo lefaseng.


text:
Ke kgethetše setšhaba sa ka sa Israele naga gomme ke se hlomile go yona moo ba kago dula ba se hlwe ba tšhošetšwa. E sa le go tloga mola ba tsenago mo nageng ye mehleng yela ya baahlodi ba gateletšwe ke batho ba babe, fela taba yeo e ka se direge gape. Ke tla kokobetša manaba a gago ka moka gomme ka go fa ditlogolo.


text:
Ge o hlokafetše mme o bolokilwe le borakgolokhukhu ba gago, ke tla bea yo mongwe wa barwa ba gago kgoši gomme ka tiiša mmušo wa gagwe.


text:
Ke tla ba tatagwe, gomme yena ya ba morwa wa ka. Nka se lese go mmotegela bjalo ka ge ke ile ka lesa go botegela yo a bušitšego pele ga gago.


text:
Ke tla mo fa maemo a go ya go ile setšhabeng sa ka le mmušong wa ka. Bogoši bja lešika la gagwe bo ka se tsoge bo fedile.’ ”


text:
Ka morago Kgoši Dafida a tsena ka Tenteng ya bodulo bja Morena, a dula fase mme a rapela a re: “Ga ke a swanela tše o šetšego o ntiretše tšona, Morena Modimo, gomme le lona lapa la ka ga le a di swanela.


text:
Le ge go le bjalo, tšeo ga se ya ba selo mahlong a gago, Modimo, wa tšwela pele wa bolela tše botse tša mehleng ye e tlago mabapi le ditlogolo tša ka, nna, mohlanka wa gago; gomme wena, Morena Modimo, o šetše o ntšea gore ke motho yo mogolo.


text:
A nka hlwa ke sa go botša eng! O ntseba gabotse, gomme le ge go le bjalo o a ntlhompha, nna, mohlanka wa gago.


text:
O ratile go direla nna, mohlanka wa gago, dilo tšeo tše kgolo, le go nkutollela bogolo bja ka bja ka moso.


text:
Morena, ga go yo a swanago le wena; go ya ka tšohle tše re di kwelego re a tseba gore ke wena o nnoši o lego Modimo.


text:
Ga go setšhaba se sengwe lefaseng se se swanago le sa Israele se o se phološitšego bokgobeng go tlo se dira setšhaba sa gago. Dilo tše kgolo tše di šiišago tše o di dirilego mola o leleka ditšhaba tše dingwe ge setšhaba sa gago se o se lokolotšego Egepeta se goroga, di dirile gore o tume.


text:
“Bjale, Morena, phethagaletša sa ruri tše o di boletšego mabapi le nna, mohlanka wa gago, le ditlogolo tša ka, gomme o dire tše o itšego o tla di dira.


text:
Ke moo batho ba tlago go tshepha mme wa tuma kudu ka mehla, gomme ba re: ‘Morena Ramaatlaohle ke Modimo wa Israele.’ Le gona o tla boloka bogoši bja lešika la ka go ya go ile.


text:
Ke na le sebete sa go go rapela ka thapelo ye, Modimo wa ka, ka gobane o nkutolletše dilo tše nna, mohlanka wa gago, wa ba wa mpotša gore o tla dira ditlogolo tša ka dikgoši.


text:
O kgahlilwe ke go šegofatša ditlogolo tša ka gore di fele di ipshina ka botho bja gago. Wena, Morena, o ba šegofaditše, gomme tšhegofatšo ya gago e tla ba go bona go ya go ile.”


text:
Ka morago ga lebaka Kgoši Dafida a hlasela Bafilista gape gomme a ba fenya. A ba amoga motse wa Gathe le metsana ye e bapilego le wona.


text:
Ka morago Dafida a hlasela Kgoši Hadade-Esere wa naga ya Tsoba, kgauswi le naga ya Hamate, ge Hadade-Esere a sa le tseleng go yo leka go thopa selete sa nokeng ya Yufratese.


text:
Dafida a thopa dikoloi tša gagwe tša ntwa tše sekete, le banamedi ba dipere ba dikete tše di šupago, le bahlabani ba go sepela ka maoto ba dikete tše masome a mabedi. A ripa dipere ka moka tša dikoloi tša ntwa mešifa ge e se tše lekgolo.


text:
Basiria ba Damaskose ba romela madira go tlo thuša Kgoši Hadade-Esere, fela Dafida a a hlasela, a bolaya banna ba dikete tše masome a mabedi le tše pedi.


text:
Ka morago a hloma mešaša ya bahlabani nageng ya bona, gomme ya ba batho ba gagwe, ba mo ntšhetša metšhelo. Morena a dira gore Dafida a fenye mo gongwe le mo gongwe mo a lwago gona.


text:
A tšea le mphiri wo montšintši kua Tibehate le Kune, metse ye e bego e bušwa ke Hadade-Esere. Ka morago Solomone o ile a tla a bopa legopo le dikokwane le dibjana tša Tempele tša mphiri ka mphiri woo.


text:
Ka gona a roma morwa wa gagwe, Joramo, go yo dumediša Kgoši Dafida le go mo lebogiša ka ge a fentše Hadade-Esere yo Toi a bego a be a šetše a lwele naye gantši. Joramo a išetša Dafida dimpho tše di dirilwego ka gauta, ka silibera, le ka mphiri.


text:
Kgoši Dafida a di abela Morena gotee le silibera le gauta ye a e thopilego go Baedomo le Bamoaba le Baamone le Bafilista le Baamaleke.


text:
Abishai, yo mmagwe e bego e le Tseruya, o ile a fenya Baedomo Moeding wa Letswai, gomme a bolaya ba dikete tše lesome le metšo ye seswai.


text:
A hloma mešaša ya bahlabani nageng ya Edomo, gomme batho ba moo ya ba ba Kgoši Dafida. Morena a dira gore Dafida a fenye mo gongwe le mo gongwe mo a lwago gona.


text:
Dafida a buša naga yohle ya Israele, gomme a hlokomela gore setšhaba sa gagwe ka mehla se swarwe ka tshwanelo le ka toka.


text:
Joaba, yo mmagwe e bego e le Tseruya, e be e le molaodi wa madira; Joshafate, morwa wa Ahilude, e be e le mongwaledi wa mmušo;


text:
Tsadoko, morwa wa Ahitube, le Ahimeleke, morwa wa Abiatare, e be e le baprista. Seraya e be e le mongwaledi wa kgoši;


text:
Benaya, morwa wa Joyada, e be e le mohlokomedi wa baleti ba Dafida, gomme barwa ba Kgoši Dafida e le bakgomana ba bagolo mmušong.


text:
Kgoši Dafida a re: “Ke nyaka go kwana le Hanune ka gobane Nahashe, tatagwe, o be a kwana le nna.” Ka gona Dafida a roma batseta gore ba ye maemong. Ge ba fihla nageng ya Amone go Kgoši Hanune go tlo mo lliša,


text:
baetapele ba Baamone ba re go kgoši: “A o gopola gore ke gona go hlompha tatago ge Dafida a romile batho ba go tlo go lliša? Le gateetee! O ba romile mo go tlo hlola naga le go e lekola gore a tle a e menole!”


text:
Hanune a swara batseta bale ba Dafida, a ba boola maledu, a ripa diaparo tša bona dinokeng, gomme a ba šupa tsela.


text:
Ba be ba lewa ke dihlong kudu go ka boela gae. Ge Dafida a ekwa gore go diregile eng, a roma batho go yo ba botša gore ba dule Jeriko mme ba se ke ba boa go fihlela maledu a bona a hlogile gape.


text:
Baamone ba lemoga gore ba befedišitše Dafida. Ka gona ba ntšha silibera ya dikilokramo tše dikete tše masome a mararo go thwala banamedi ba dipere le dikoloi tša ntwa tša Basiria kua Mesopotamia le tša mebušo ya Siria, e lego wa Maaka le wa Tsoba.


text:
Ba thwala madira a Maaka le kgoši ya naga yeo le dikoloi tša ntwa tše dikete tše masome a mararo le tše pedi, gomme ba tla ba hloma mešaša pele ga motse wa Medeba. Baamone le bona ba tšwa metseng ya bona gomme ba itokišetša ntwa.


text:
Ge Dafida a ekwa taba yeo, a romela Joaba le madira go yo lwa le bona. Ka moka ga bona e be e le bahlabani ba bogale.


text:
Baamone ba tšwa motseng wa bona mme ba ipeakanya kgorong, gomme magoši a a bego a tlile go thuša a ema thoko ye nngwe kua nageng.


text:
Joaba a bona gore madira a manaba a mo potile ka pele le ka morago, ka gona a kgetha bahlabani ba bogalegale ba Baisraele a ba beakanya go lebana le Basiria.


text:
Madira a a šetšego a a nea Abishai, morwarragwe, gore a a laole, gomme Abishai a a beakanya go lebana le Baamone.


text:
O tiiše, re be le sebete, re lwele setšhaba sa gaborena le metse ya Modimo wa rena ka bogale. Gomme a thato ya Morena e direge.”


text:
Ge Baamone ba bona Basiria ba tšhaba, le bona ba tšhaba Abishai ba boela motseng. Ke moo Joaba a ipoeletšego Jerusalema.


text:
Basiria ba lemoga gore ba fentšwe ke Baisraele, ka gona ba roma batseta go yo bitša Basiria ba ba bego ba le ka bohlabela bja noka ya Yufratese, gomme ba tla ba laolwa ke Shobake, molaodi wa madira a Kgoši Hadade-Esere.


text:
Ge Dafida a ekwa taba yeo, a kgobokanya madira ka moka a Baisraele, a tshela Jordane, gomme a ba beakanya gore ba lwe le Basiria. Ntwa ya thoma,


text:
gomme Basiria ba tšhaba Baisraele. Dafida le banna ba gagwe ba bolaya baotledi ba dikoloi tša ntwa tša Basiria ba dikete tše di šupago, le bahlabani ba go sepela ka maoto ba dikete tše masome a mane. Ba bolaya le Shobake, molaodi wa madira a Siria.


text:
Ge magoši a a bego a bušwa ke Hadade-Esere a lemoga gore a fentšwe ke Baisraele, a kwana le Dafida gore ntwa e fele, gomme ba napa ba ba batho ba gagwe. Basiria ba se hlwe ba rata go thuša Baamone gape.


text:
Seruthwane se se latelago, nakong ya ngwaga ye ka yona magoši gantši a yago ntweng, Joaba a tšwa ka madira a yo senya naga ya Baamone; eupša Kgoši Dafida yena o be a šetše Jerusalema. Ba dikanetša motse wa Raba, ba o hlasela mme ba o thubaganya.


text:
Hlogong ya Milkomo, modimo wa seswantšho wa Baamone, Dafida a tšea mphapahlogo wa gauta wa boima bjo e ka bago dikilokramo tše masome a mararo wo o nago le legakabje, a ithweša wona hlogong. A ba a thopa le thoto ye ntšintši motseng.


text:
A laela batho ba motse woo gore ba šome ka disaga le ka megoma ya tshipi le ka dilepe. A dira sona seo go batho ba metse ye mengwe ka moka ya Baamone. Ka morago yena le banna ba gagwe ba boela Jerusalema.


text:
Go ile gwa tsoga ntwa ya Baisraele le Bafilista kua Gesere. Ke ntweng yeo moo Sibekai wa Husha a ilego a bolaya tšitširipa ye leina la yona e bego e le Sipai, gomme Bafilista ba fenywa.


text:
Ka morago gwa tsoga ntwa ya Baisraele le Bafilista gape, gomme Elhanane, morwa wa Jaire, a bolaya Lagmi, morwarragoGoliate wa Gathe, yo theko ya lerumo la gagwe e bego e lekana le mpheng wa mogoma.


text:
Ntwa ye nngwe ya tsoga kua Gathe, moo go bego go le tšitširipa ye teleletelele ya menwana ye e selelago diatleng ka pedi le ye selelago maotong ka mabedi.


text:
Dinatla tšeo tša go bolawa ke Dafida le banna ba gagwe e be e le ditlogolo tša ditšitširipa tša kua Gathe.


text:
Sathane o kile a tsogela setšhaba sa Israele maatla gomme a hlohleletša Dafida gore a bale setšhaba.


text:
Dafida a laela Joaba le balaodi ba bangwe a re: “Sepelang le yo bala Baisraele ka moka go tloga Beresheba go ba go yo fihla Dane, gomme le tle le mpegele gore ke tsebe gore ke ba bakae.”


text:
Joaba a mo fetola a re: “A Morena a atiše setšhaba sa Israele galekgolo! Kgoši, mong wa ka, ka moka ke bahlanka ba gago. Ke ka baka lang o nyaka go dira taba yeo mme wa obiša setšhaba molato?”


text:
Eupša kgoši a gapeletša Joaba gore a phethe taelo yeo ya gagwe. Joaba a tšwa a sepela le naga ka moka ya Israele, mme ka morago a boela Jerusalema.


text:
A begela Kgoši Dafida palo ya banna ba e ka bago bahlabani: Baisraele ba dikete tše makgolo a lesome le le le tee, le Bajuda ba dikete tše makgolo a mane le tše masome a a šupago.


text:
Ka ge Joaba a be a tenwa ke taelo yeo ya kgoši o ile a se ke a bala banna ba kgoro ya Lefi le ya Benjamene.


text:
Dafida a re go Modimo: “Ke dirile sebe se segolo ka taba ye! Hle, ntshwarele. Ke dirile taba ya botlatla.”


text:
“Sepela o yo botša Dafida gore a ikgethele e tee tabeng tše tharo tše ke tlago mmotša tšona. Ke tla dira se a tlago se kgetha.”


text:
Gade a ya go Dafida, a mmotša se Morena a se boletšego, a ba a mmotšiša a re: “O kgetha eng mo go tše tharo tše:


text:
mengwaga ye meraro ya tlala, goba dikgwedi tše tharo o tšhaba manaba a gago a a go hlomerego a nyaka go go bolaya, goba matšatši a mararo ao ka ona o tlago hlaselwa ka tšhoša ya Morena, le bolwetši bja leuba nageng ya gago, mola morongwa wa gagwe yena a le gare a lobiša gohle nageng ya Israele? Bjale gopodišiša taba tše, gomme o mpotše gore ke fetole yo a nthomilego ke reng.”


text:
Dafida a fetola Gade a re: “Ke mo tlalelong ye kgolo! Eupša ga ke nyake go otlwa ke batho. A Morena e be yena yo a nkotlago, ka gobane o na le kgaugelo.”


text:
Ka gona Morena a romela bolwetši bja leuba setšhabeng sa Israele, gomme gwa hwa batho ba dikete tše masome a a šupago.


text:
Ka morago a roma morongwa gore a yo fediša Jerusalema, eupša ya re a sa bolaya batho ba Jerusalema Morena a di bona gomme a kwela batho bohloko, a re go yena: “Ema! Go lekane!” Morongwa yoo o be a eme seboeng sa Arauna, Mojebuse.


text:
Dafida a lebelela godimo, a bona morongwa yoo a eme moyeng a swere tšhoša ka letsogo a šupile Jerusalema ka yona. Ke moka Dafida le baetapele ba setšhaba ba itahlela fase ka difahlego ba apere tša go ilela.


text:
Dafida a rapela Modimo a re: “Ke nna yo ke dirilego sebe. Ke nna yo ke phošitšego. Ke nna yo ke laetšego gore setšhaba se balwe. Batho ba bona ba dirile eng? Morena wa ka, hle, otla nna le lapa la ka, o se ke wa otla setšhaba se sa gago ka bolwetši bjo bja leuba.”


text:
Morongwa wa Morena a botša Gade gore a laele Dafida gore a ye a agele Morena aletare seboeng sa Arauna.


text:
Moo seboeng Arauna o be a fola mabele. Ge a retologa a bona morongwa, gomme barwa ba gagwe ba bane ba ba bego ba na le yena ba utama.


text:
Dafida a re go yena: “Nthekišetše seboa sa gago gore ke tle ke kgone go agela Morena aletare go sona gomme ke fediše bolwetši bja leuba. Ke tla go lefa theko ya sona.”


text:
Arauna a re: “Se tšee, kgoši, mong wa ka, gomme o dire se o se nyakago ka sona. Dikgomo šedi tše o kago dira dihlabelo tša go tšhungwa ka moka ka tšona, le selei sa go fola sese se o kago dira dikgong ka sona, le mabele a o kago dira kabelo ya dijo ka ona šea. Tšohle tše ke go fa tšona.”


text:
Kgoši a mo fetola a re: “Aowaa, ke tla go lefa theko ya tšona. Nka se direle Morena sehlabelo ka dilo tša gago ke se ka di reka ka selo.”


text:
A agela Morena aletare fao gomme a dira dihlabelo tša go tšhungwa ka moka le tša kagišano. A rapela, gomme Morena a mo araba ka go romela mollo o etšwa legodimong wa tšhuma dihlabelo tšeo moo aletareng.


text:
Dafida a bona ka seo gore Morena o kwele thapelo ya gagwe, ka gona a fela a dira dihlabelo aletareng seboeng sa Arauna.


text:
Tente ya bodulo bja Morena ye Moshe a bego a e dirile kua lešokeng le aletare ya dihlabelo di be di sa le lefelong la tirelo ntotomeng kua Gibeone ka nako yeo;


text:
eupša Dafida o be a sa kgone go ya gona go yo khunamela Morena, ka gobane o be a boifa tšhoša ya morongwa wa Morena.


text:
Ka gona Dafida a re: “Mo ke mo go tlago ba Tempele ya Morena Modimo. Ye ke aletare ye setšhaba sa Israele se tlago dira dihlabelo godimo ga yona.”


text:
Kgoši Dafida a laela bafaladi ka moka bao ba bego ba dula nageng ya Israele gore ba kgobokane, gomme a ba fa mošomo. Ba bangwe ba bona ba betla maswika a go tlo aga Tempele.


text:
A tliša tshipi ye ntši ya go tlo dira dikokotela le ditswalelo tša masoro le dikgwega, le mphiri wo montši wo o bego o ka se elwe.


text:
Le gona go be go na le dikota tša mosedere tše motho a bego a ka se di bale, ka gobane batho ba Tirose le ba Sidone ba be ba di tlišetša Dafida ka bontši.


text:
Dafida ka pelong a re: “Tempele ye morwa wa ka, Solomone, a tlago e agela Morena e swanetše go ba ye botsebotse mme e tume lefaseng ka moka. Eupša e sa le yo mofsa gomme ga a ne temogo, ka gona a e be nna ke mo nyakelago tša go e aga.” Ka fao Dafida a kgobokanya dikago tše ntši pele ga ge a ehwa.


text:
A roma motseta gore a bitše Solomone, morwagwe, gomme a mo laela gore a agele Morena Modimo wa Israele tempele.


text:
Dafida a re go yena: “Morwa wa ka, ke be ke nyakile go aga tempele gore ke hlomphe Morena Modimo wa ka.


text:
Eupša Morena a mpotša gore ke bolaile batho ba bantši, le gore ke lwele dintwa tše kgolo. Ka gona, ka baka la madi a mantši a ke a tšholotšego a se ke a rata gore nna ke mo agele tempele.


text:
A re go nna: ‘O tla ba le morwa yo e tlago ba motho wa khutšo, ka gobane ke tla dira gore a phele ka khutšo le manaba a gagwe ka moka a a mo potapotilego. Leina la gagwe e tla ba Solomone, ka gobane pušong ya gagwe ke tla dira gore Israele e be le khutšo le boiketlo.


text:
Yena o tla nkagela tempele. E tla ba morwa wa ka, gomme nna ka ba tatagwe. Ba lešika la gagwe ba tla buša Israele go ya go ile.’ ”


text:
Dafida a tšwela pele a re: “Bjale, ngwanaka, a Morena Modimo wa gago a be le wena gomme a phethe kholofetšo ya gagwe, mme a go atlegiše o mo agele tempele.


text:
Hle, a Morena Modimo wa gago a go fe tlhaologanyo le bohlale gore o tle o buše Israele ka go phetha melao ya gagwe.


text:
Ge o ka botegela go phetha melao le ditaelo tše Morena a di filego Baisraele ka Moshe, o tla atlega. O be le sebete, o tie, gomme o se ke wa boifa goba wa nolega moko.


text:
Ge e le mabapi le Tempele gona, ke itapišitše ka kgobokanya gauta ya dikilokramo tše dimilione tše tharo le silibera ya dikilokramo tše dimilione tše masome a mararo gore di tle di šomišwe ge go agwa Tempele. Ntle le moo, go sa na le mphiri le tshipi ye ntši ye e ka se elwego. Le gona ke na le dikota le maswika, eupša o swanetše go di oketša.


text:
O na le bašomi ba bantši: banna ba ba kago šoma kua meepong ya maswika, babetli ba maswika le ba dikota, le banna ba bantši ba ba kgonago dilo tša mehutahuta bao ba ka šomago ka


text:
A re: “Morena Modimo wa lena o bile le lena gomme o dirile gore le be le khutšo ka gohle. O gafetše ditšhaba tše di bego di dula mo nageng ye diatleng tša ka, gomme bjale ditšhaba tšeo di fentšwe ke Morena le ke lena, setšhaba sa gagwe.


text:
Bjale le ineeleng go Morena Modimo wa lena ka dipelo tša lena ka moka le ka moya wa lena ka moka. Thomang go aga ngwako wo mokgethwa wa Morena Modimo, gore le tle le tsenye Polokelo ya Kgwerano ya Morena gotee le dibjana tše dingwe tše kgethwa ka gare ga ngwako woo le tlago o agela go khunamela Morena ka go wona.”


text:
A bala Balefi ka moka ba banna ba mengwaga ye masome a mararo le go feta fao. Ka moka ga bona ya ba ba dikete tše masome a mararo le tše seswai.


text:
Kgoši a bea ba dikete tše masome a mabedi le tše nne bahlokomedi ba mediro ya Tempele, ba dikete tše di selelago bangwaledi le baahlodi ba melato,


text:
ba dikete tše nne baleti ba masoro, le ba dikete tše nne batumiši ba Morena ba go letša diletšo tše kgoši a bego a di nyaketše morero woo.


text:
Dafida a arola Balefi dihlopha tše tharo go ya ka dikgorwana tša bona tše di latelago: ya Gershone, ya Kehate, le ya Merari.


text:
ba e ilego ya ba mantona a dikgorwana tše di tšwilego go Ladane. Shimi o ile a ba le barwa ba bararo, e lego Shelomite, Hasiele le Harane.


text:
Shimi o be a na le barwa ba bane. Bona šeba ka go hlatlamana ga bona: Jahate, Sisa, Jeushe le Beria. Jeushe le Beria ba ile ba se ke ba ba le ditlogolo tše ntši, ka fao ba balwa gore ke kgorwana e tee.


text:
Barwa ba Amramo e bile Arone le Moshe. Arone le ditlogolo tša gagwe ba ile ba hlaolelwa gore ba tle ba dire modiro wa ka Felo mo Gokgethwakgethwa go ya go ile, gore ba tšhume seorelo tirelong ya Morena, gore ba mo hlankele, le gore ba šegofatše batho ka leina la gagwe go iša ka go sa felego.


text:
Eliesere o be a na le morwa o tee fela, Rehabia, eupša Rehabia yena a ba le ditlogolo tše ntši gomme ya ba hlogo ya tšona.


text:
fela Eleasara yena a hwa a se ne morwa, a na le barwedi fela. Barwedi ba gagwe ba nyalwa ke barwa ba Kishe, rangwane wa bona.


text:
Tšeo ke tšona ditlogolo tša Lefi ka dikgorwana le dihlogo tša malapa, yo mongwe le yo mongwe wa bona a ngwadišitšwe ka leina la gagwe. Mang le mang wa bona, wa mengwaga ye masome a mabedi le go feta fao, o be a na le se a swanetšego go se dira modirong wa Tempele ya Morena.


text:
Dafida a re: “Morena Modimo wa Israele o agišitše setšhaba sa gagwe nageng ye, mme yena o tla dula mo Jerusalema go ya go ile.


text:
Ka gona go ka se hlwe go sa nyakega gore Balefi ba rwale Tente ya bodulo bja Morena le ditlabakelo ka moka tše di šomišwago tirelong.”


text:
Go ya ka ditaelo tša Dafida tša mafelelo Balefi ka moka ba be ba ngwadišetšwa modiro ge ba na le mengwaga ye masome a mabedi,


text:
gomme ba fiwa mediro ye: go thuša baprista ba lešika la Arone tirelong ya Tempeleng, go hlokomela dikgoro le diphapoši tša Tempele, le go hlwekišetša dilo tšohle tše kgethwa tirelo;


text:
go hlokomela dinkgwa tše di abetšwego Morena, bupi bja dikabelo tša bupi, dinkgwana tša diphaphathiana tše di dirilwego ntle le komelo, dikabelo tša go pakwa, le bupi bjo bo hlakantšwego le makhura a mohlware; go ela dihlabelo le dikabelo tša Tempeleng;


text:
le ge dihlabelo tša Morena di tšhungwa ka Sabatha le ka Monyanya wa Lebalana le menyanyeng ye mengwe. Go ile gwa bewa melao ya gore Balefi ba ba swanetšego go dira modiro woo ka dinako tše di beilwego e be ba bakae. Balefi ba fiwa modiro wa go hlankela Morena go ya go ile.


text:
Ba ile ba fiwa mošomo wa go hlokomela Tente ya bodulo bja Morena le Tempele, le go thuša meloko ya bona, e lego baprista ba lešika la Arone, tirelong ya ka Tempeleng.


text:
Ditlogolo tša Arone le tšona di ile tša arolwa dihlopha. Arone o be a na le barwa ba: Nadaba, Abihu, Eleasara le Ithamara.


text:
Nadaba le Abihu ba ile ba hlokafala ba se na bana pele tatagobona a hlokafala. Ka gona bomorwarragobona, Eleasara le Ithamara, ya ba baprista.


text:
Kgoši Dafida a beakanya ditlogolo tša Arone ka dihlopha go ya ka mediro ya bona, a thušwa ke Tsadoko, setlogolo sa Eleasara, le Ahimeleke, setlogolo sa Ithamara.


text:
Ditlogolo tša Eleasara di ile tša arolwa dihlopha tše lesome le tše di selelago, mola tša Ithamara tšona di arolwa tše seswai. Seo se ile sa dirwa ka gobane go be go na le dihlogo tša malapa tše ntši gare ga ditlogolo tša Eleasara.


text:
Ka ge go be go na le bahlankedi ba Tempele le baetapele go tša sedumedi gare ga ditlogolo tša Eleasara le tša Ithamara, mediro e be e abaganwa ka go dira matengwa.


text:
Ditlogolo tša Eleasara le tša Ithamara di be di šielana ka go dira matengwa. Ka morago di be di ngwadišwa ke Shemaya, morwa wa Netanele, yena mongwaledi wa Molefi. Kgoši le bakgomana ba gagwe le moprista Tsadoko le Ahimeleke, morwa wa Abiatare, le dihlogo tša malapa a baprista le tša malapa a Balefi, ka moka ba be ba eba gona ge ba ngwadišwa.


text:
Dihlopha tšeo tša malapa tše masome a mabedi a metšo ye mene di be di latelana ka mokgwa wo ge di abagana mediro: 1 Joyaribe 2 Jedaya 3 Harime 4 Seorime 5 Malkia 6 Miyamine 7 Hakotse 8 Abia 9 Jeshua 10 Shekania 11 Eliashibe 12 Jakime 13 Hupa 14 Jeshebabe 15 Bilga 16 Imere 17 Hesire 18 Pitsetse 19 Petagia 20 Jeheskele 21 Jakine 22 Gamule 23 Delaya 24 Maasia


text:
Ba be ba šielana ka mokgwa woo ge ba yo phetha mediro ya bona ya ka Tempeleng. Mediro yeo e be e hlomilwe ke rakgolokhukhu wa bona, Arone, ka moo Morena Modimo wa Israele a bego a mo laetše ka gona.


text:
Tše ke dihlogo tše dingwe tša malapa a lešika la Lefi: Shubaele, setlogolo sa Amramo; Jegdeya, setlogolo sa Shubaele;


text:
Magli a ba le barwa ba: Eleasara le Kishe. Eleasara a se ke a ba le barwa, fela Kishe a ba le morwa, e lego Jeragmeele.


text:
Hlogo ya lapa le lengwe le le lengwe gotee le yo mongwe wa bomorwarragwe ba be ba dira matengwa gore ba bone gore ke mediro efe ye e kgethetšwego bona, go no swana le ka moo meloko ya bobona, e lego baprista ba lešika la Arone, e bego e dira ka gona. Kgoši Dafida le Tsadoko le Ahimeleke le dihlogo tša malapa a baprista le a Balefi ba be ba eba gona ge go dirwa matengwa.


text:
Kgoši Dafida le baetapele ba tirelo ba ile ba kgethela dikgorwana tše di latelago ditirelo tša thapelo: Asafo, Hemane le Jedutune. Ba be ba swanetše go bega se Modimo a se nyakago mola ba letša dikgapa, diharepa le masenkana. Le le latelago ke lenaneo la batho ba ba bego ba kgethetšwe ditirelo tša thapelo le modiro wo sehlopha se sengwe le se sengwe se bego se swanetše go o dira:


text:
Barwa ba Asafo: Sakure, Josefa, Netania le Asarela. Ba be ba laolwa ke Asafo yo a bego a bega se Modimo a se nyakago nako ye nngwe le ye nngwe ge kgoši a laela.


text:
Barwa ba ba selelago ba Jedutune: Gedalia, Tseri, Jesaya, Shimi, Hashabia le Matitia. Ba be ba laolwa ke tatagobona yo a bego a bega se Modimo a se nyakago a letša sekgapa, le gona a reta Morena mme a mo tumiša.


text:
Barwa ba Hemane: Bukia, Matania, Usiele, Shubaele, Jerimote, Hanania, Hanani, Eliata, Gidalthi, Romanti-Esere, Joshbekasha, Maloti, Hotire le Mahasiote.


text:
Modimo o ile a fa Hemane, moprofeta wa kgoši, barwa bao ba lesome le metšo ye mene le barwedi ba bararo, ka moo a bego a boletše ka gona, gore a tle a dire gore Hemane a be le serithi.


text:
Barwa bao ba gagwe ka moka ba be ba letša diharepa le dikgapa le masenkana ge go opelwa tirelong ya Tempele. Ba be ba laolwa ke yena tatagobona. Ge e le Asafo le Jedutune le Hemane bona ba be ba laolwa ke kgoši.


text:
Banna ba ba masome a mabedi a metšo ye mene, ka moka e be e le ditsebi tša mediro ya tšona, gomme Balefi ba gabobona e le diopedi tše di rutilwego. Ka moka e be e le banna ba makgolo a mabedi le masome a seswai le metšo ye seswai.


text:
Ba be ba dira matengwa gore ba tle ba tsebe gore mang o swanetše go dira modiro ofe, bafsa le batšofadi, batsebi ba mediro le ba ba sa ithutago.


text:
Banna ba ba makgolo a mabedi le masome a seswai le metšo ye seswai ba be ba arotšwe ka malapa a bona e le dihlopha tše masome a mabedi a metšo ye mene tša banna ba lesome le ba babedi, sehlopha se sengwe le se sengwe se hlokometšwe ke moetapele wa sona. Ba be ba šielana ka modiro ka tsela ye: 1 Josefa wa lapa la Asafo 2 Gedalia 3 Sakure 4 Tseri 5 Netania 6 Bukia 7 Asarela 8 Jesaya 9 Matania 10 Shimi 11 Usiele 12 Hashabia 13 Shubaele 14 Matitia 15 Jerimote 16 Hanania 17 Joshbekasha 18 Hanani 19 Maloti 20 Eliata 21 Hotire 22 Gidalthi 23 Mahasiote 24 Romanti-Esere


text:
Ye ke mediro ya banna ba e bego e le baleti ba Tempele. Kgorwaneng ya Korage e be e le Meshelemia, morwa wa Kore, wa lapa la Asafo.


text:
O be a na le barwa ba ba šupago. Šeba ka go hlatlamana ga bona: Sakaria, Jediaele, Sebadia, Jatniele,


text:
Le gona go be go le Obede-Edomo yo Modimo a mo šegofaditšego ka go mo fa barwa ba seswai. Šeba ka go hlatlamana ga bona: Shemaya, Josabade, Joage, Sakara, Netanele,


text:
Morwa wa Obede-Edomo, Shemaya, o ile a ba le barwa ba: Otni, Rafaele, Obede le Elsabade. E be e le banna ba ba bušago kgorwaneng ya gabobona ka baka la bogale bja bona bjo bogolo. BomorwarragoShemaya, e lego Elihu le Semakia, le bona e be e le bagale.


text:
Lapa la Obede-Edomo le be le na le banna ba bogale ba masome a a selelago le metšo ye mebedi ba mafolofolo mošomong wo.


text:
Kgorwaneng ya Merari e be e le Hosa, yo a bego a na le barwa ba bane, e lego Shimri, yo tatagwe a ilego a mmea moetapele le ge e be e se leitšibolo,


text:
Hilkia, Tebalia le Sakaria. Ka moka ga bona e be e le banna ba lesome le metšo ye meraro ba lapa la Hosa ba e bego e le baleti ba Tempele.


text:
Baleti ba Tempele ba be ba arotšwe dihlopha, go ya ka malapa a bona, gomme ba be ba fiwa mediro Tempeleng ka wona mokgwa wo Balefi ba bangwe ba bego ba fiwa mediro.


text:
Lapa le lengwe le le lengwe, le legolo le le lennyane, le be le dira matengwa go bona gore ke lesoro lefe le le swanetšego go le leta.


text:
Matengwa a lesoro la ka bohlabela a swara Shelemia, gomme morwa wa gagwe, Sakaria, monna yo ka mehla a bego a na le dikeletšo tše botse, yena a swarwa ke a lesoro la ka leboa.


text:
Obede-Edomo a tanywa ke matengwa a lesoro la ka borwa, gomme barwa ba gagwe bona ba swarwa ke a diphapoši tša bobolokelo.


text:
Shupime le Hosa ba tanywa ke matengwa a lesoro la ka bodikela le la Shalekete tseleng ye e rotogago. Baleti ba be ba leta ka go šielana.


text:
Tsatši le lengwe le le lengwe baleti ba ba selelago ba be ba leta ka bohlabela, ka leboa ba bane, le ka borwa ba bane. Baleti ba bane ba be ba bewa diphapošing tša bobolokelo letšatši ka letšatši, ba babedi phapošing ye nngwe le ye nngwe.


text:
Kgauswi le kgoro ya ka bodikela go be go le baleti ba bane go ipata le tsela, mme ba babedi ba le kgorong yeo.


text:
Balefi ba bangwe ba gabobona ba be ba hlokometše polokelo ya Tempele le dikabelo tše di filwego Modimo.


text:
Ladane, yo mongwe wa barwa ba Gershone, e bile rakgolokhukhu wa malapa a mangwe gotee le la Jeiele, morwagwe.


text:
Shubaele wa kgorwana ya Gershome, morwa wa Moshe, e be e le yena yo mogolo a hlokometše polokelo ya Tempele.


text:
Ba lešika la Balefi ba gabo ba be ba tswalana le Eliesere ka Shelomite, morwa wa Sikri, Sikri morwa wa Joramo, Joramo morwa wa Jesaya, Jesaya morwa wa Rehabia, Rehabia morwa wa Eliesere.


text:
Shelomite le ba lapa la gagwe ba be ba hlokometše dikabelo ka moka tše Kgoši Dafida, le dihlogo tša malapa, le balaodi ba madira a sekete le ba a lekgolo, le balaodi ba bangwe ba bego ba di abetše Modimo.


text:
Shelomite le ba lapa la gagwe ba be ba hlokometše tšohle tše di bego di beetšwe go šomišwa ka Tempeleng, gotee le dikabelo tše di bego di tlišitšwe ke moprofeta Samuele, le Kgoši Saulo, morwa wa Kishe, le Abnere, morwa wa Nere, le Joaba, morwa wa Tseruya.


text:
Gare ga ditlogolo tša Jitsara, Kenania le barwa ba gagwe ba ile ba fiwa mediro ye e bego e sa amane le Tempele. E ile ya ba bangwaledi le baahlodi ba melato setšhabeng sa Israele.


text:
Gare ga ditlogolo tša Hebrone, Hashabia le ba makgolo a lesome le a a šupago ba meloko yabo, ka moka e le banna ba bokgoni, ba ile ba bewa go hlokomela tša sedumedi le tša pušo ka bodikela bja noka ya Jordane.


text:
Ka moka ga bona e be e le banna ba bokgoni medirong yeo. Jeria e be e le moetapele wa ditlogolo tša Hebrone. Ngwageng wa masome a mane wa ge Dafida e le kgoši go ile gwa nyakišišwa lešika le ditlogolo tša Hebrone, gomme bagale ba bagolo ba lapa leo ba hwetšwa ba dula kua Jasere, nageng ya Gileade.


text:
Kgoši Dafida a kgetha dihlogo tša malapa tša bokgoni tše dikete tše pedi le makgolo a a šupago melokong ya Jeria, gomme a ba bea gore ba hlokomele tša selegae le tša pušo mo Israele ka bohlabela bja noka ya Jordane, e lego naga ya Rubene le ya Gade le ya seripakgoro sa Manase sa ka bohlabela.


text:
Le ke lenaneo la dihlogo tša malapa le balaodi ba bahlabani ba sekete le ba lekgolo le bahlankedi ba bona ba ba bego ba laola mediro ya mmušo. Kgwedi ye nngwe le ye nngwe ya ngwaga sehlopha se sengwe sa banna ba dikete tše masome a mabedi a metšo ye mene se be se tsena modirong se laolwa ke molaodi wa kgwedi yeo.


text:
Ba ba latelago e be e le balaodi ka go šielana ka dikgwedi: Kgwedi ya mathomo: Jashobamo, morwa wa Sabdiele, yena e be e le wa kgorwana ya Peretse, gomme e le molaodi wa balaodi ba kgwedi yeo Kgwedi ya bobedi: Dodai, setlogolo sa Ahoage, letsogo la gagwe e be e le Miklote Kgwedi ya boraro: Benaya, morwa wa moetapele wa baprista, Joyada. Benaya e be e le mogale wa “Ba Masome a Mararo”, e bile e le moetapele wa bona. Morwa wa gagwe, Amisabade, le yena o ile a mo latela ya ba molaodi wa sehlopha seo Kgwedi ya bone: Asahele, morwarragoJoaba. Sebadia, morwagwe, o ile a mo latela Kgwedi ya bohlano: Shamhute, setlogolo sa Jitsara Kgwedi ya boselela: Ira wa Tekoa, morwa wa Ikeshe Kgwedi ya bošupa: Heletse, Moefraime wa Pelone Kgwedi ya seswai: Sibekai wa Husha, e be e le wa kgorwana ya Serage Kgwedi ya senyane: Abiesere wa Anathote, nageng ya kgoro ya Benjamene Kgwedi ya lesome: Maharai wa Netofa, e be e le wa kgorwana ya Serage Kgwedi ya lesome le e tee: Benaya wa Piratone, nageng ya kgoro ya Efraime Kgwedi ya lesome le tše pedi: Heldai wa Netofa, yena e be e le setlogolo sa Otniele


text:
Le ke lenaneo la baokamedi ba dikgoro tša Israele Kgoro Mookamedi Rubene Eliesere, morwa wa Sikri Simeone Shefatia, morwa wa Maaka Lefi Hashabia, morwa wa Kemuele Arone Tsadoko Juda Elihu, yo mongwe wa bomorwarragoKgoši Dafida Isakara Omri, morwa wa Mikaele Sebulone Jishmaya, morwa wa Obadia Naftali Jerimote, morwa wa Asriele Efraime Hoshea, morwa wa Asasia Seripakgoro sa Manase sa ka bodikela Joele, morwa wa Pedaya Seripakgoro sa Manase sa ka bohlabela Jido, morwa wa Sakaria Benjamene Jaasiele, morwa wa Abnere Dane Asarele, morwa wa Jerohamo


text:
Kgoši Dafida o ile a se ke a bala batho ba ba bego ba se ba fihlela mengwaga ye masome a mabedi le motšo o tee, ka baka la gore Morena o be a itše o tla atiša setšhaba sa Israele bjalo ka dinaledi legodimong.


text:
Joaba, yo mmagwe e bego e le Tseruya, o ile a thoma go bala setšhaba, eupša a se ke a fetša, ka gobane Modimo o ile a galefela Baisraele ka ge Dafida a be a laetše gore ba balwe, ka gona gwa se ke gwa ngwalwa ka pukung ya ditaba tša mmušo wa Kgoši Dafida gore ke ba bakae.


text:
Asmabethe, morwa wa Adiele, o be a hlokometše mahumo a kgoši ao a bego a le mošate; Jonathane, morwa wa Usia, o be a hlokometše mahumo a kgoši ao a bego a le metseng le metsaneng le dibong; Esri, morwa wa Kelube, o be a hlokometše ba ba šomago mašemong; Shimi wa Rama o be a hlokometše dirapa tša merara; Sabdi wa Shefamo o be a hlokometše diterebe tša go dira beine; Baale-Hanane wa Gedere o be a hlokometše mehlware le mego nagengtlase; Joase o be a hlokometše makhura a mohlware a a bolokilwego; Shitrai wa Sharone o be a hlokometše dikgomo tša molaleng wa Sharone; Shafate, morwa wa Adlai, o be a hlokometše dikgomo tša melaleng ye mengwe; Obile, Moishmaele, o be a hlokometše dikamela; Jegdeya wa Meronote o be a hlokometše dipokolo; Jasise, Mohagare, o be a hlokometše dihuswane.


text:
Rangwane wa Dafida, Jonathane, e be e le moeletši yo bohlale wa go rutega. Yena le Jehiele, morwa wa Hakmone, ba be ba hlokometše go ruta barwa ba kgoši.


text:
Ka morago ga lehu la Ahitofele, Abiatare le Joyada, morwa wa Benaya, e ile ya ba baeletši ba kgoši. Joaba e be e le molaodi wa madira.


text:
Kgoši Dafida o ile a laela bahlankedi ba Israele ka moka gore ba kgobokane Jerusalema. Ka gona bahlankedi ka moka ba dikgoro, le bahlankedi ba ba bego ba hlokometše mediro ya mmušo, le balaodi ba bahlabani ba sekete le ba lekgolo, le bahlapetši ba thoto le diruiwa tša kgoši le tša barwa ba gagwe, gotee le bahlankedi ba mošate, bagale le banna ka moka ba maemo, ba kgobokana Jerusalema.


text:
Dafida a ema pele ga bona mme a bolela le bona a re: “Bomorwarre, setšhaba sa gešo, ntheetšeng! Ke be ke gopotše go agela Polokelo ya Kgwerano, e lego bogato bja Morena Modimo wa rena, ngwako wo e kago dula ka go wona go ya go ile. Ke be ke beakantše tša go aga tempele


text:
gore ke mo godiše, eupša a se ke a ntumelela, ka gobane ke nna motho yo a hlabanego kudu gomme ke bolaile batho ba bantši.


text:
Morena Modimo wa Israele o nkgethile gare ga ba lapa lešo bohle gore ke buše setšhaba sa Israele bophelong bja ka ka moka. O kgethile kgoro ya Juda gore go yona go tšwe kgoši, gomme mo kgorong ya Juda a kgetha lapa la tate. Gare ga bomorwarre a kgahlwa ke go dira nna kgoši ya Israele ka moka.


text:
O mphile barwa ba bantši, gomme gare ga bona ka moka a kgetha Solomone gore a dule setulong sa bogoši bja Morena a buše Israele.


text:
“Morena o rile go nna: ‘Solomone, morwa wa gago, ke yena yo a tlago aga Tempele ya ka le dikgoro tša yona. Ke mo kgethile gore e be morwa wa ka, gomme nna ke be tatagwe.


text:
Ge a ka phetha melao le ditaelo tša ka ka mehla, go swana le ge a di phetha bjale, ke tla hloma mmušo wa gagwe go ya go ile.’


text:
“Bjale ge, mo pele ga lena, Baisraele ka moka, lena setšhaba sa Morena, ke le kgopela Modimo a nkwa gore le phethe ka tlhokomelo tšohle tše Morena Modimo wa rena a re laetšego tšona, gore le tle le fele le dutše nageng ye ya gagwe ye botse, le gore le tle le kgone go e tlogelela ditlogolo tša lena go ya go ile.”


text:
Gomme a re go Solomone: “Wena ngwanaka, o hlomphe Modimo wa tatago mme o mo direle ka pelo ya gago ka moka le ka mafolofolo. Morena o lekodišiša se se lego ka dipelong tša batho ka moka, gomme o tseba megopolo yohle. Ge o ka ya go yena, o tla go amogela, eupša ge o ka mo tlogela, o tla go lahlela sa ruri.


text:
Bona, Morena o kgethile wena gore o age Tempele ya gagwe ye kgethwa. Bjale ge, thoma gonabjale gomme o e age ka mafolofolo!”


text:
Dafida a fa Solomone seswantšhothalwa sa phapoši ya matsenong a Tempele le diphapoši tše dingwe, e lego tša go bolokela, tša ka godimo, tša mosego, le tša Felo mo Gokgethwakgethwa, moo dibe di lebalelwago gona.


text:
A mo fa le seswantšhothalwa sa tšohle tše a bego a di gopotše ka dikgoro, le diphapoši tša go di dikologa, le tša polokelo ya Tempele, le tša dimpho tše di abetšwego Morena.


text:
Dafida a mo fa le seswantšhothalwa sa baprista le Balefi ka madulo medirong ya bona, le seswantšhothalwa sa bona sa go dira modiro wa Tempele, le sa dibjana ka moka tša Tempele.


text:
le ya ditafola tša silibera, le ya tafola ye nngwe le ye nngwe ya gauta ye go bego go bewa dinkgwa tše di abetšwego Modimo godimo ga yona.


text:
A mo fa le kelo ya gauta ye e sego ya tswakwa ya go dira diforoko tša mašimelo, le meruswi, le diphafana, le kelo ya gauta le silibera ya go dira dinwelo,


text:
le kelo ya gauta ye e sego ya tswakwa ya go dira aletare ya seorelo, le ya go dira koloi, e lego bakerubi ba ba phurolotšego diphego tša bona ka godimo ga Polokelo ya Kgwerano ya Morena gore ba e khupetše.


text:
Kgoši Dafida a re: “Tšeo ka moka di mo seswantšhothalweng se se thadilwego go ya ka mo Morena ka boyena a nkutolletšego ka gona.”


text:
Kgoši Dafida a re go Solomone, morwagwe: “O be le sebete, o tie. Thoma modiro gomme o se ke wa boifa goba wa nolega moko, ka gobane Morena Modimo wa ka o na le wena. A ka se go lahle, ebile a ka se go tlogele, eupša o tla ba le wena go fihlela ge o fetša modiro wo o swanetšego go dirwa wa Tempele ya gagwe.


text:
Baprista le Balefi ba filwe mediro ye ba swanetšego go e dira ka Tempeleng. Bašomi ba ba kgonago mediro ka moka ba fišegela go go thuša, gomme batho ka moka le baetapele ba bona ba laolwa ke wena.”


text:
Kgoši Dafida a re go batho ka moka ba ba bego ba kgobokane moo: “Solomone ke yena yo Modimo a mo kgethilego, eupša e sa le yo monnyane gomme ga a ne boitemogelo. Modiro wo o swanetšego go dirwa ke wo mogolo, ka gobane wo ga se mošate wa batho, eupša ke Tempele ya Morena Modimo.


text:
Ke lekile ka maatla go kgobokanya dikago tša Tempele – gauta, silibera, mphiri, tshipi, dikota, dikarneliene le magakabje a go hlomelwa lebotong, matlapana a go dira diswantšho, magakabje a mangwe a mehutahuta, le dimabole tše ntši.


text:
Ka ntle le tšeo ka moka tše ke di kgobokantšego, ke ntšhitše silibera le gauta ye e lego ya ka, ka gobane ke rata Tempele ya Modimo.


text:
Ke ntšhitše gauta ye botsebotse ya dikilokramo tše dikete tše masome a senyane, le silibera ye e hlwekišitšwego ya dikilokramo tše dikete tše makgolo a mabedi le tše lesome tša go kgabiša maboto a Tempele,


text:
le tša dilo ka moka tše bakgoni ba mešomo ya mehutahuta ba swanetšego go di dira. Bjale na ga go sa na le yo mongwe yo a ka ithaopago a fa Morena mpho ye kgolo?”


text:
Gwa ithaopa mantona a dikgorwana, le baetapele ba dikgoro, le balaodi ba bahlabani ba sekete le ba lekgolo, le bahlokomedi ba mediro ya mošate ba ntšha


text:
tše di latelago tša modiro wa Tempele: gauta ya dikilokramo tše dikete tše lekgolo le tše masome a mahlano le masome a seswai le metšo ye mene, le silibera ya dikilokramo tše dikete tše makgolo a mararo, le mphiri wa dikilokramo tše dikete tše makgolo a mahlano le tše masome a mane, le tshipi ya dikilokramo tše dimilione tše tharo.


text:
Bao ba bego ba na le magakabje ba ile ba a tsenya ka polokelong ya Tempele ye e bego e hlokometšwe ke Jeiele wa kgorwana ya Gershone.


text:
Setšhaba se ile sa fa Morena ka go ithaopa ka dipelo tše tšhweu, gomme sa thaba ge go ile gwa ntšhwa ka tsela yeo. Kgoši Dafida le yena a thaba kudu.


text:
Moo pele ga pitšo yeo ka moka Kgoši Dafida a reta Morena a re: “Morena, Modimo wa rakgolokhukhu wa rena, Jakobo, a go retwe wena go ya go ile.


text:
O yo mogolo, yo maatla, wa letago, wa setumo le borena. Dilo tšohle legodimong le lefaseng ke tša gago, gomme ke wena Kgoši, o Mmuši yo mogolo wa dilo ka moka.


text:
Lehumo le tlhomphego di tšwa go wena; o Mmuši wa tšohle. Maatla le bonatla di tšwa go wena; le gona o kgona go godiša le go tiiša batho ka moka.


text:
“Fela nna le setšhaba sa ka re ka se kgone go go fa selo, ka gobane tšohle di tšwa go wena, gomme re no buša se e bego e le sa gago;


text:
ka gobane mo pele ga gago re bafaladi le bašele bjalo ka borakgolokhukhu ba rena. Matšatši a rena a bjalo ka morithi wo o fetago, gomme ga re kgone go phelela sa ruri.


text:
Morena Modimo wa rena, re kgobokantše thoto ye ka moka go tlo go agela Tempele go godiša leina la gago le lekgethwa; e tšwa go wena, gomme ka moka ga yona ke ya gago.


text:
Modimo wa ka, ke tseba gore o fetleka megopolo ya batho, gomme wa kgahlwa ke bao ba tshephegago. Nna ke ithaopile ka go fa dilo tše ka moka ka pelo ya ka yohle, gomme ke thabetše go bona le ka moo setšhaba sa gago se se kgobokanego fa se go filego dimpho ka boithaopo.


text:
Morena, Modimo wa borakgolokhukhu ba rena, Abrahama, Isaka le Jakobo, dula o swareletše botshephegi bjo ka dipelong tša setšhaba sa gago, gomme o retollele dipelo tša bona go wena.


text:
Dira gore Solomone, morwa wa ka, a phethe ka pelo ye tšhweu se sengwe le se sengwe se o se laelago, le gore a age Tempele ye ke šetšego ke e kgobokanyeditše dikago tše.”


text:
Ka morago ga moo Dafida a laela batho ka moka ba ba bego ba kgobokane moo a re: “Bjale retang Morena Modimo wa lena!” Gomme kgobokano ka moka ya reta Morena, Modimo wa borakgolokhukhu ba bona, ba khunama, ba itahlela fase pele ga Morena le pele ga kgoši ya bona.


text:
Ka letšatši le le latelago ba direla Morena dihlabelo tša go tšhungwa ka moka le dihlabelo tše dingwe ka dipoo tše sekete, le dikgapa tše sekete, le dikwanyana tše sekete, mmogo le dikabelo tša tšona tša dino. Ba dira le tše dingwe dihlabelo tše dintši ba di direla Baisraele ka moka.


text:
Ka letšatši leo ba thaba kudu ge ba eja, ba enwa pele ga Morena. Gomme ba bea Solomone kgoši la bobedi. Ka leina la Morena ba mo tlotša gore e be mmuši wa bona, mme Tsadoko ba mo tlotša gore e be moprista.


text:
Ka gona Solomone a hlatlama Dafida, tatagwe, bogošing bjo Morena a bego a bo hlomile. Solomone e be e le kgoši ye e atlegago, gomme setšhaba ka moka sa Israele se mo hlompha.


text:
Bahlankedi ka moka le bahlabani, le bona barwa ba Dafida ba bangwe ba holofetša gore ba tla botegela Solomone ge e le kgoši.


text:
Morena a dira gore Solomone a hlomphege kudu setšhabeng sa Israele ka moka, gomme a mo fa serithi se segolo sa bogoši sa go feta sa magoši ka moka a a bego a kile a buša Israele.


text:
mengwaga ye masome a mane. O bušitše mengwaga ye e šupago a le Hebrone, gomme a buša ye masome a mararo a metšo ye meraro a le Jerusalema.


text:
O hlokafetše a tšofetše kudu, a humile e le ruri, e bile a hlomphega kudu, gomme Solomone, morwa wa gagwe, a mo hlatlama bogošing.


text:
Ditaba tša Kgoši Dafida go tloga mathomong a pušo ya gagwe go iša mafelelong di ngwadilwe ka pukung ya moprofeta Samuele, le ya moprofeta Nathane, le ya moprofeta Gade.


text:
Ka dipukung tšeo go ngwadilwe tšohle tša bogoši bja gagwe le tša maatla a gagwe a bogoši, le dilo ka moka tše di ilego tša mo hlagela, le tšeo di ilego tša hlagela Baisraele le mebušo ye e bapilego le bona.


text:
Solomone, morwa wa Kgoši Dafida, o ile a tia mmušong wa Israele, gomme Morena Modimo wa gagwe a ba le yena mme a mo dira yo maatla kudu.


text:
Kgoši Solomone a laela balaodi ba bahlabani ba ba dikete le ba ba makgolo, le baahlodi ba melato, le dihlogo ka moka tša malapa, le baetapele ka moka,


text:
le setšhaba ka moka gore ba ye le yena lefelong la tirelo ntotomeng ye e kgobetšwego kua Gibeone. Ba ya moo ka gobane ke mo go bego go le Tente ya bodulo bja Morena ye Moshe, mohlanka wa Morena, a bego a e dirile kua lešokeng.


text:
Polokelo ya Kgwerano yona e be e le kua Jerusalema, e beilwe ka tenteng ye Kgoši Dafida a bego a e hlomile ge a tšo tšea Polokelo kua Kiriate-Jearime.


text:
Aletare ya mphiri ye e bego e dirilwe ke Betsaliele, morwa wa Uri, Uri morwa wa Hure, le yona e be e le kua Gibeone ka pele ga Tente ya bodulo bja Morena. Kgoši Solomone le setšhaba ka moka ba kgopela keletšo go Morena fao.


text:
Solomone a dira dihlabelo tša go tšhungwa ka moka ka diruiwa tše sekete godimo ga aletare yeo ya mphiri moo Tenteng pele ga Morena.


text:
Solomone a mo fetola a re: “Ka mehla o be o botegela tate Dafida kudu, gomme bjale o dirile gore ke mo hlatlame bogošing.


text:
Hle, Morena Modimo, phethagatša se o se holofeditšego tate. O ntirile kgoši ya setšhaba se sentši bjalo ka lerole la lefase,


text:
ka gona mphe bohlale le tsebo ye e nyakegago gore ke se buše. Go sego bjalo nka kgona bjang go buša setšhaba se sa gago se segolo?”


text:
Modimo a fetola Solomone a re: “O kgethile gabotse. Bakeng sa go kgopela lehumo goba thoto goba tlhomphego goba lehu la manaba a gago goba le ge e le bophelo bjo botelele, o kgopetše bohlale le tsebo gore o tle o kgone go buša setšhaba sa ka, se ke go beilego kgoši ya sona.


text:
Ka gona ke tla go fa bohlale le tsebo. Gomme godimo ga tšeo ke tla go fa lehumo le thoto le tlhomphego, tše go sego kgoši ye e kilego ya ba le tšona goba ye e tlago tsoga e bile le tšona.”


text:
Solomone a tloga lefelong la tirelo ntotomeng ye e kgobetšwego kua Gibeone, mo go bego go le Tente ya bodulo bja Morena, gomme a gomela Jerusalema. A buša Baisraele a le fao.


text:
A kgobokanya madira a dikoloi tša ntwa tše makgolo a lesome le a mane le banamedi ba dipere ba dikete tše lesome le tše pedi. A bea banamedi ba dipere Jerusalema le metseng ye e bego e na le dikoloi tša ntwa.


text:
Mehleng ya pušo ya gagwe silibera le gauta e be e le tše ntši mo Jerusalema bjalo ka maswika, gomme mesedere e le ye mentši bjalo ka mego ya nagengtlase.


text:
Dikoloi tša ntwa di be di rekwa Egepeta. Bagwebi bao le gona ba be ba rekišetša magoši a Bahete le a Basiria dipere le dikoloi tša ntwa, ba rekiša koloi ya ntwa dipapetlana tša silibera tše makgolo a a selelago, gomme pere e le dipapetlana tše lekgolo le masome a mahlano.


text:
Kgoši Solomone o ile a fetša ka gore o tla aga Tempele yeo Morena a bego a tla khunamelwa go yona, le go ikagela mošate.


text:
A ntšha banna ba dikete tše masome a a šupago gore ba rwale dikago, le ba dikete tše masome a seswai gore ba betle maswika dithabeng. Ka moka ga bona ba be ba okametšwe ke banna ba dikete tše tharo le makgolo a a selelago.


text:
Solomone a roma batseta go Kgoši Hiramo wa Tirose gore ba yo mmotša ba re: “Dirišana le nna bjalo ka ge o be o dirišana le tate, Kgoši Dafida, mola o mo rekišetša dikota tša mosedere gore a ikagele mošate.


text:
Ke aga tempele go hlompha Morena Modimo wa ka. E tla ba felo mo gokgethwa moo go tlago tšhumelwa seorelo sa go nkga bose, moo go tlago dula go beakantšwe dinkgwa tše kgethwa, le moo go tlago dirwa dihlabelo tša go tšhungwa ka moka mosong wo mongwe le wo mongwe le mantšiboeng a mangwe le a mangwe, le ka Disabatha, ka Menyanya ya Lebalana, le ka matšatši a menyanya ye mengwe ya Morena Modimo wa rena. Tšeo ka moka ke tše Morena a laetšego Baisraele gore ba di dire go ya go ile.


text:
Tempele ye ke tlago e aga e tla ba ye kgolo, ka gobane Modimo wa rena ke yo mogologolo go feta medimo ka moka.


text:
Gabotsebotse ga go yo a ka agelago Modimo tempele, ka gobane le bjona bogolo le bophara bja magodimo ga bo mo lekane. Bjale nna ke mang yo nka agelago Morena tempele, ge e se fela go aga lefelwana la go mo tšhumela seorelo?


text:
Bjale nthomele monna yo e lego sethakga sa go tloka, sa go šoma ka gauta, ka silibera, ka mphiri, ka tshipi, le ka lešela la bohubedu bja go retela, le la bohubedu bja madi, le la botala bja legodimo. O tla šoma le bakgoni ba Juda le ba Jerusalema bao tate, Dafida, a ba kgethilego.


text:
Ke tseba ka moo banna ba gago ba kgonago go rema mehlare ka gona, ka fao nthomele dikota tša thaba ya Lebanone tša mosedere, tša mophaene, le tša mojunipere. Banna ba ka ba tla thušana le ba gago


text:
go nthemela dikota tše ntšintši, ka gore tempele ye ke nyakago go e aga e tla ba ye kgolo ye botsebotse.


text:
Ke tla go romela mekotla ye dikete tše masome a mane le tše nne ya mabele, le garase ye kaalo, le dilitara tša beine tše dikete tše makgolo a mane le tše masome a mane, le tše kaalo tša makhura a mohlware, tšeo ka moka e le dijo tša banna ba gago bao ba remago dikota ba di kgobokanya.”


text:
Kgoši Hiramo a fetola Solomone ka lengwalo a re: “Ka gobane Morena o rata setšhaba sa gagwe, o go dirile kgoši ya sona.


text:
A go retwe Morena Modimo wa Israele, Mohlodi wa legodimo le lefase! O file Kgoši Dafida morwa yo bohlale, yo a nago le kwešišo le tsebo, yo a tlago agela Morena tempele, a ba a ikagela mošate.


text:
Mmagwe e be e le wa kgoro ya Dane, gomme tatagwe e le motho wa Tirose. Ke sekgwari sa go šoma ka gauta, ka silibera, ka mphiri, ka tshipi, ka maswika le ka dikota. O kgona go šoma ka lešela la bohubedu bja moretele le la botala bja legodimo, le la bohubedu bja madi, le ka lešela le boletiana. O kgona go tloka ka mekgwa ye e fapanego, le go dira mokgabišo wo mongwe le wo mongwe wo a botšwago gore a o dire. A a šome le bakgoni ba gago le bao ba bego ba šomela mong wa ka, Kgoši Dafida, tatago.


text:
Bjale hle, re romele mabele, garase, beine le makhura a mohlware, dilo tšela o re holofeditšego tšona.


text:
Ge e le rena re tla rema mesedere ye o e nyakago dithabeng tša Lebanone, ra tlemaganya dikota tšeo, ra di phaphamatša lewatleng go yo fihla Jopa. Go tloga moo o ka di iša Jerusalema.”


text:
Kgoši Solomone o ile a bala bafaladi ka moka ba ba bego ba dula nageng ya Israele, bjalo ka ge Dafida, tatagwe, a ile a ba bala. Go be go na le bafaladi ba dikete tše lekgolo le tše masome a mahlano le tše tharo le makgolo a a selelago mo Israele.


text:
A ntšha ba dikete tše masome a a šupago gore ba rwale dikago, ba dikete tše masome a seswai gore ba betle maswika dithabeng, gomme a ba beela baokamedi ba dikete tše tharo le makgolo a selelago.


text:
Kgoši Dafida, tatagoSolomone, o be a šetše a beakantše lefelo la Tempele. Lefelo leo le be le le mo Jerusalema, thabeng ya Moria, moo Morena a bego a kile a iponagatša go yena seboeng sa Arauna, Mojebuse. Kgoši Solomone a thoma moago


text:
Dikelo tše Kgoši Solomone a ilego a aga Tempele ka tšona šedi: Botelele e be e le dimetara tše 27,6, bophara e le dimetara tše 9,2 go ya ka meelo ye metala.


text:
Phapoši ya matsenong e be e le ya bophara ka moka bja Tempele, e le dimetara tše 9,2, gomme bogodimo e le dimetara tše 55,2. Bokagare bja phapoši yeo bo be bo manegilwe ka gauta ye e sego ya tswakwa.


text:
Phapoši ye kgolo e be e manegilwe ka diphaphathi tša mosedere, mme tšona di manegilwe ka gauta ye botsebotse ye go yona go bego go tlokilwe mehlare ya mepalema le diketane.


text:
Kgoši a kgabiša Tempele ka maswikana a bohlokwa a mabotse le ka gauta ye e tšwago nageng ya Parbaime.


text:
A šomiša gauta go manega maboto a Tempele, mahlomo, direpodi le mamati. Mo mabotong bašomi ba tloka diswantšho tša bakerubi.


text:
Phapoši ya ka gare ye e bego e bitšwa Felo mo Gokgethwakgethwa e be e le ya botelele bja dimetara tše 9,2, le bophara bja dimetara tše 9,2, bjo e bego e le bophara bja Tempele. Go ile gwa šomišwa gauta ya dikilokramo tše dikete tše lesome le tše seswai tša gauta go manega maboto a Felo mo Gokgethwakgethwa;


text:
gwa šomišwa gauta ya dikramo tše makgolo a mahlano le masome a a šupago go dira dikokotela, gomme maboto a diphapoši tša ka godimo le ona a be a manegilwe ka gauta.


text:
Le gona kgoši a laela bašomi ba gagwe gore ba bope diswantšhobopša tša bakerubi ba babedi ka tshipi, ba ba manege ka gauta, gomme ba ba bee ka Felong mo Gokgethwakgethwa


text:
moo ba ilego ba emišwa ba bapetše ba lebeletše mojako. Mokerubi yo mongwe le yo mongwe o be a na le diphego tše pedi, lefego le tee e le la botelele bja dimetara tše 2,3. Mafego ao a be a phurologile gomme a kgwathana gare ga phapoši mme a fihla mabotong ka mathokong a mabedi a phapoši, a phurologile go putla bophara bja phapoši bja dimetara tše 9,2.


text:
Seširo sa Felo mo Gokgethwakgethwa se be se dirilwe ka lešela la mmala wa botala bja legodimo, le la bohubedu bja go retela, le la bohubedu bja madi, le ka lešela le boletiana, gomme godimo ga seširo seo go na le merokelelo ya diswantšho tša bakerubi.


text:
Kgoši o ile a dira dikokwane tše pedi, ye nngwe le ye nngwe ya ba ya botelele bja dimetara tše 16,1, gomme a di hloma pele ga Tempele. Ye nngwe le ye nngwe e be e na le hlogwana ya botelele bja dimetara tše 2,3.


text:
Karolo ya ka godimodimo ya dikokwane e be e kgabišitšwe ka diswantšho tša diketane tše di logagantšwego, le diswantšho tša digarenate tše lekgolo tša mphiri di kgomareditšwe moo diketaneng.


text:
Dikokwane tšeo di be di hlomilwe ka mathoko a mojako wa Tempele; ya ka thoko ya ka borwa e ile ya rewa leina la Jakine, gomme ya ka leboa ya rewa la Boase.


text:
Kgoši Solomone o ile a laela gore go dirwe aletare ya mphiri ya botelele le bophara bja dimetara tše 9,2, le bogodimo bja dimetara tše 4,6.


text:
A bopa le legopo la nthetelego ka mphiri wo o tološitšwego la dimetara tše 2,3 go iša fase, le boahlamo bja dimetara tše 4,6, le bontikodiko bja dimetara tše 13,8.


text:
Go dikologa karolo ya fase ka moka ya legopo go be go na le melokoloko ye mebedi ya dikgabišo. Dikgabišo tšeo e be e le tša sebopego sa dikgomo tše di bopilwego e le selo se tee le legopo. Disentimetareng tše dingwe le tše dingwe tše masome a mane le metšo ye e selelago go be go na le dikgomo tše lesome le tše pedi.


text:
Legopo leo le be le rwelwe ke dikgomo tše lesome le tše pedi tša mphiri tše di bego di lebeletše ka mathoko ohle, tše tharo di lebeletše leboa, tše tharo bodikela, tše tharo borwa, tše tharo bohlabela.


text:
Mathoko a legopo e be e le a bokoto bja dimilimetara tše masome a a šupago le tše nne. Morumo wa lona o be o swana le morumo wa nkgo, o ahlametše ka ntle bjalo ka matlakala a letšoba. Legopo leo le be le swara meetse a dilitara tše dikete tše masome a a selelago le metšo ye e selelago.


text:
Ba dira le dibjana tše lesome, tše tlhano ya ba tša ka thoko ya ka borwa bja Tempele, mme tše tlhano ya ba tša ka leboa la yona. Dibjana tšeo e be e tla tla e eba tša go tšokoletša ditho tša diruiwa tše di bego di tla tšhungwa e le dihlabelo. Meetse a ka legopong le legolo e be e le ao baprista ba hlapago ka ona.


text:
Ba dira dihlomamabone tše lesome tša gauta go ya ka moo di bego di fela di dirwa ka gona, le ditafola tše lesome, gomme ba di bea ka phapošing ye kgolo ya Tempele, ba bea dihlomamabone tše tlhano le tafola tše tlhano ka thoko ye nngwe le ye nngwe. Ba dira le meruswi ye lekgolo ya gauta.


text:
Ba dira kgoro ya ka gare ya baprista, le kgoro ya ka ntle. Mamati a mejako ya gare ga dikgoro tšeo a be a manegilwe ka mphiri.


text:
Huramo a dira le dipitša, digarafo le meruswi. A fetša mediro ye e latelago ye a ilego a e direla Kgoši Solomone Tempeleng: dikokwane tše pedi dihlogwana tše pedi tša go bopega bjalo ka meruswi tša godimo ga dikokwane diketane tše di logagantšwego hlogwaneng ye nngwe le ye nngwe digarenate tše makgolo a mane tša mphiri ka melokoloko ye mebedi ya tše lekgolo molokolokong go raretša diketane hlogwaneng ye nngwe le ye nngwe dikoloyana tše lesome meruswi ye lesome legopo dikgomo tše lesome le tše pedi tša mphiri tše di thekgilego legopo dipitša, digarafo le mašimelo Huramo, mokgoni wa mediro ya diatla wa sethakga, a direla Kgoši Solomone dilo tšeo ka moka ka mphiri wo o phadimišitšwego, gore di tle di šomišwe ka Tempeleng ya Morena.


text:
Kgoši a laela gore ka moka ga tšona di bopše gare ga Sukote le Tsereda ka moeding wa Jordane, moo mobu e bego e le wo montši.


text:
Go ile gwa dirwa dilo tše ntšintši mo e lego gore go ile gwa se ke gwa ba le yo a elago boima bja mphiri wo o ilego wa šomišwa.


text:
Kgoši Solomone a laela le gore Tempele e direlwe ditlabakelo tša gauta, e lego aletare le ditafola tša dinkgwa tše di abelwago Modimo;


text:
dihlomamabone le mabone a gauta ye e sego ya tswakwa ao a bego a swanetše go tuka pele ga Felo mo Gokgethwakgethwa, go ya ka moo go bego go laetšwe ka gona;


text:
ditimamabone, meruswi, dipane tša seorelo, le dibjana tša magala. Tše ka moka di be di dirilwe ka gauta ye e sego ya tswakwa. Mamati a ka ntle a Tempele le a Felo mo Gokgethwakgethwa a be a manegilwe ka gauta.


text:
Ge Kgoši Solomone a feditše modiro ka moka Tempeleng, a tšea dilo ka moka tše Kgoši Dafida, tatagwe, a bego a di abetše Morena – silibera, gauta, le dilo tše dingwe, a di bea ka diphapošing tša go bolokela tša Tempele.


text:
Kgoši Solomone a bitša bagolo ka moka ba Israele, le baetapele ba dikgoro, le mantona a dikgorwana gore ba kgobokane Jerusalema ba tle ba yo tšea Polokelo ya Kgwerano ya Morena Sione, motseng wa Dafida, ba e tliše Tempeleng.


text:
ba e iša Tempeleng. Baprista bona ba thothela Tente ya bodulo bja Morena le ditlabakelo tša yona ka moka Tempeleng.


text:
Kgoši Solomone le setšhaba ka moka sa Israele ba kgobokana pele ga Polokelo ya Kgwerano, gomme ba dira dihlabelo ka dihuswane le dikgomo tše ntšintši tše di sa balegego.


text:
Baprista ba rwala Polokelo ya Kgwerano ba e tsenya ka Tempeleng, mme ba e bea moo e swanetšego go dula gona ka Felo mo Gokgethwakgethwa, ka fase ga mafego a bakerubi.


text:
Dintlha tša mapara ao di be di bonala fela ge motho a eme go lebana thwii le Felo mo Gokgethwakgethwa, e sego ge a eme mo gongwe. Mapara ao a sa le moo le lehono.


text:
Go be go se selo se sengwe ka gare ga Polokelo ya Kgwerano ntle le matlapa ale a mabedi ale Moshe a bego a a beile ka gona kua thabeng ya Sinai, ge Morena a dira kgwerano le setšhaba sa Israele mola se etšwa Egepeta.


text:
Baprista ba ba bego ba le gona ka moka ba be ba itlhwekišitse, go sa lebelelwe gore ke ba dihlopha dife. Gomme diopedi ka moka tša Balefi, Asafo, Hemane le Jedutune, le ba dikgorwana tša bona, ba be ba apere diaparo tša lešela le boletiana. Balefi ba be ba eme kgauswi le lehlakore la ka bohlabela la aletare ka diletšo tša masenkana le diharepa le dikgapa, ba na le baprista ba lekgolo le masome a mabedi bao ba bego ba letša diphala. Baopedi ba be ba opela mola baletši ba letša diphala, masenkana le diletšo tše dingwe ba kwana gabotse le baopedi. Baopedi bao ba be ba reta Morena mme ba mo tumiša ba re: “Retang Morena ka gobane ke yo botho, lerato la gagwe ke la neng le neng.” Ya re ge baopedi ba thoma go opela, Tempele ya tlala leru la seetša se se fahlago sa letago la Morena, gomme ba šitwa go tšwela pele.


text:
A re: “A go retwe Morena Modimo wa Israele! O phethile se a kilego a se holofetša tate, Dafida, mola a mmotša a re:


text:
‘Go tloga ka nako yela ka go ntšha setšhaba sa ka Egepeta ga se ka ka ka kgetha motse wo mongwe mo nageng ya Israele ka moka wo go wona go kago agwa tempele moo nkago khunamelwa gona, le gona ga se ka ka ka kgetha motho gore a ete setšhaba sa ka sa Israele pele.


text:
Eupša bjale ke kgethile Jerusalema gore e be lefelo leo ke tlago khunamelwa go lona, mme ke kgethile le wena, Dafida, gore o buše setšhaba sa ka.’ ”


text:
“Bjale Morena o phethile se a mo holofeditšego sona. Ke hlatlame tate ka ba kgoši ya Israele, gomme ke agile Tempele moo go tlago khunamelwa Morena Modimo wa Israele.


text:
Ka Tempeleng ke beile Polokelo ya Kgwerano ye e swerego matlapa a kgwerano ye Modimo a e dirilego le setšhaba sa Israele.”


text:
Ka morago Solomone a ya a ema pele ga aletare setšhaba ka moka se mo lebeletše, a emiša matsogo a rapela.


text:
O be a dirile serokamelo sa mphiri gomme a se beile gare ga kgoro. E be e le sa dimetara tše 2,2 botelele, le tše 2,2 bophara, gomme bogodimo e le dimetara tše 1,4. A namela serokamelo seo, a khunama moo mang le mang a bego a kgona go mmona, gomme a emišetša matsogo legodimong.


text:
A rapela a re: “Morena Modimo wa Israele, legodimong le lefaseng ga go modimo yo a swanago le wena. O botegela kgwerano ya gago le setšhaba sa gago, gomme o se rata ka leratorato ge se phela se go hlompha ka dipelo tša sona ka moka.


text:
Bjale, Morena Modimo wa Israele, ke rapela gore o phethe le sela o se holofeditšego tate mola o mmotša gore ka mehla go tla ba le yo mongwe wa ditlogolo tša gagwe yo a bušago naga ya Israele, ge e le gore ba phetha melao ya gago ka tlhokomelo go no swana le Dafida.


text:
Bjale ge, Morena Modimo wa Israele, hle, phethagatša tšohle tše o di holofeditšego Dafida, mohlanka wa gago.


text:
“Kgane o ka kgona go dula lefaseng gare ga batho, wena Modimo? Le lona legodimo la godimodimo ga se la go lekana, mme bjale Tempele ye ke e agilego ye yona e ka go lekana bjang?


text:
Morena Modimo wa ka, ke nna mohlanka wa gago. Theetša thapelo ya ka le sello sa ka, gomme o phethe tše ke go kgopelago tšona.


text:
O diše Tempele ye bošego le mosegare, lefelo le o le kgethilego gore o khunamelwe go lona. O nkwe ge ke rapela ke lebeletše Tempeleng ye.


text:
O kwe dithapelo tša ka le dikgopelo tša setšhaba sa gago sa Israele ge se rapela se lebeletše lefelong le. O re kwe o le bodulong bja gago legodimong, mme o re lebalele.


text:
“Ge motho a phošeditše yo mongwe gomme a tlišwa aletareng ya gago ka mo Tempeleng ye gore a tle a ene gore ga a ne molato,


text:
wena Morena, o theetše o le legodimong gomme o ahlole bahlanka ba gago. O itefeletše go yo a nago le molato mme o mo otle ka mo go mo swanetšego, gomme o lokolle yo a se nago molato.


text:
“Ge setšhaba sa gago sa Israele se fentšwe ke manaba a sona ka gobane se go phošeditše, gomme ge se sokologela go wena se bolela se ipobola gore o Modimo wa sona, mme se etla mo Tempeleng ye se go rapela se re o se lebalele,


text:
o se theetše o le legodimong. O lebalele setšhaba sa gago dibe tša sona, mme o se boetše nageng ye o e filego sona le borakgolokhukhu ba sona.


text:
“Ge o sa neše pula lebaka e le gore setšhaba sa gago se dirile dibe pele ga gago, mme ge se sokologa dibeng tša sona ka gobane o se otla, se lebelela Tempeleng ye se go rapela, se ipobola gore o Modimo wa sona,


text:
o se theetše o le legodimong. O lebalele kgoši le setšhaba sa Israele dibe tša bona. O ba rute go dira tše di lokilego. Gomme hle, Morena, o neše pula mo nageng ye ya gago ye o e filego setšhaba sa gago gore e be lefa la sona go ya go ile.


text:
“Ge go wele tlala goba bolwetši bja leuba nageng, goba ge mabele a tšhungwa ke phefo, goba a lewa ke phori, goba segongwane, goba bojane, goba ge setšhaba sa gago se hlaselwa ke manaba a sona, goba ge go wele bolwetši bjo bošoro goba bjo bongwenyana gare ga sona,


text:
o theetše dithapelo tša sona. Ge motho yo mongwe goba setšhaba sa gago sohle sa Israele se ka otlollela matsogo Tempeleng ye se rapela se kgopela ka dipelo tše di nyamilego, se tshwenyegile,


text:
o kwe thapelo ya bona. O ba theetše o le bodulong bja gago legodimong, o ba lebalele. Ke wena o nnoši o tsebago boitsholo bjo bo lego ka pelong ya motho. O sware motho yo mongwe le yo mongwe ka mo go mo swanetšego,


text:
gore setšhaba sa gago se tle se go theetše mme se phethe ditaelo tša gago ka dinako ka moka tša ge se sa dula nageng ye o e filego borakgolokhukhu ba rena.


text:
“Ge motho o šele yo a dulago nageng ya kgole a ka tla go rapela mo Tempeleng ye ka baka la go tuma ga gago le dilo tše kgolo tše o di diretšego setšhaba sa gago,


text:
o theetše thapelo ya gagwe o le legodimong mo o dulago gona. O dire se a go kgopelago sona, gore ditšhaba tša lefase ka moka di tle di go tsebe mme di go theetše, bjalo ka setšhaba sa gago sa Israele. Ke moo di tlago tseba gore Tempele ye ke e agilego ke felo fa o swanetšego go khunamelwa gona.


text:
“Ge o laela setšhaba sa gago gore se yo lwa le manaba a sona, gomme se go rapela mo se ka bago se le gona se lebeletše motseng wo o o kgethilego wo le Tempeleng ye ke go agetšego yona ye,


text:
“Ge setšhaba sa gago se go phošeditše – gape ga go motho yo a sa dirego dibe – gomme ya re ge o befetšwe wa ba gafela manabeng a bona mme bathopi bao ba bona ba ba iša nageng ye nngwe, ya kgole goba ya kgauswi,


text:
o theetše dithapelo tša setšhaba sa gago. Ge ba ka itshola ba le moo nageng yeo gomme ba go rapela ba ipolela gore ba dirile dibe ba phoša ba ba le molato, o kwe dithapelo tša bona, hle, Morena.


text:
Ge moo nageng yeo ba ka sokologa ka dipelo tša bona ka moka le ka moya wa bona ka moka, gomme ba go rapela ba lebeletše nageng ye o e filego borakgolokhukhu ba rena, motse wo o o kgethilego wo, le Tempele ye ke go agetšego yona ye,


text:
Emelela bjale, Morena Modimo, mme o ye lefelong la gago la go khutša ka Tempeleng; o ye le Polokelo ya Kgwerano, sešupo sa maatla a gago. A batho ba hwetše phološo go baprista ba gago, gomme bao ba go botegelago ba thabe ka baka la go loka ga gago.


text:
Morena Modimo, o se ke wa lahla kgoši, motlotšwa wa gago. Gopola dilo tše o di holofeditšego Dafida, mohlanka wa gago.”


text:
Ge Kgoši Solomone a fetša thapelo ya gagwe, mollo o ile wa theoga legodimong wa tšhuma dihlabelo tše di bego di dirilwe, mme ka nako yeo seetša se se fahlago sa letago la Morena sa tlala Tempele.


text:
Ka gobane Tempele e be e tletše seetša se se fahlago, baprista ba ile ba šitwa ke go tsena ka go yona.


text:
Ge setšhaba sa Israele se bona mollo woo o theoga legodimong gomme seetša sela se tlala Tempele, ba khunama lebatong la maswika, ba obamiša difahlego ba rapela Morena, ba mo tumiša ka baka la go loka ga gagwe le kgaugelo ya gagwe ye e sa felego.


text:
A dira dihlabelo ka dikgomo tše dikete tše masome a mabedi le tše pedi le dihuswane tše dikete tše lekgolo le tše masome a mabedi. Ka gona yena le setšhaba ka moka ba kgethwafatša Tempele.


text:
Baprista ba be ba eme mafelong a ba a abetšwego, gomme Balefi ba ema ba lebane le bona ba tumiša Morena ka diletšo tše Kgoši Dafida a bego a laetše gore di dirwe, mme ba opela kopelo ye: “Lerato la gagwe ke la go sa felego!” ka moo ba bego ba laetšwe ke Dafida. Baprista ba be ba letša diphala mola setšhaba ka moka se eme.


text:
Solomone a kgethwafatša bogare bja kgoro, e lego sekgoba se se lego pele ga Tempele, gomme moo a dira dihlabelo tša go tšhungwa ka moka le dikabelo tša bupi; a di dira le ka makhura a diruiwa tša dihlabelo tša kagišano. A dira seo ka gobane aletare ya mphiri ye a bego a e dirile e be e sa lekane dihlabelo tšeo ka moka.


text:
Solomone le setšhaba ka moka sa Israele ba keteka Monyanya wa Mešaša matšatši a a šupago. Go be go tlile lešaba le lentši la ba ba tšwago kua sefateng sa Hamate le go fihla mollwaneng wa Egepeta.


text:
Ba be ba feditše matšatši a a šupago ba kgethwafatša aletare, le a mangwe a a šupago ba bina monyanya. Ka letšatši la mafelelo ba bina monyanya wa go feleletša,


text:
gomme ka letšatši la masome a mabedi le metšo ye meraro la kgwedi ya bošupa Solomone a re batho ba boele magaeng a bona. Ba be ba thabile ba kgahlilwe ke dilo tše botse tše Morena a bego a di file Dafida le Solomone le Baisraele, setšhaba sa Modimo.


text:
Ge Kgoši Solomone a feditše go aga Tempele le mošate, a atlegile dilong ka moka tše a bego a nyaka go di dira,


text:
Morena a iponagatša go yena bošego. A re go yena: “Ke kwele thapelo ya gago, gomme ke kgethile Tempele ye gore e be lefelo le nkago direlwa dihlabelo go lona.


text:
Ge ke tswaletše magodimo pula e sa ne, goba ke rometše tšie gore e tle e je dibjalo, goba ke ušitše bolwetši bja leuba setšhabeng sa ka,


text:
ge ba ka nthapela ba ikokobetša ba tla go nna gomme ba tlogela ditsela tša bona tše mpe, gona ke tla ba kwa ke le legodimong, ka ba lebalela dibe, gomme ka boetša naga ya bona sekeng sa yona.


text:
Mme bjale ke kgethile Tempele ye ka e kgethwafatša gore e be lefelo le ke tlago khunamelwa go lona go ya go ile. Ke tla e diša ka e hlokomela ka mehla yohle.


text:
Ge o ka ntirela ka potego bjalo ka Dafida, tatago, wa phetha melao ya ka mme wa dira tšohle tše ke go laetšego tšona,


text:
gona ke tla tiiša mmušo wa gago ka moo ke holofeditšego Dafida, tatago, mola ke mmotša gore Israele ka mehla e tla bušwa ke ditlogolo tša gagwe.


text:
Eupša ge wena le setšhaba sa gago le ka ntlhanogela la tlogela melao le ditaelo tše ke le filego tšona, mme la obamela medimo e šele,


text:
gona ke tla le tumola nageng ye ke le filego yona, mme ka lahla Tempele ye ke e kgethwafaditšego gore e be felo mo ke tlago khunamelwa gona. Batho mo gohle ba tla e kwera mme ba e nyatša.


text:
“Tempele ye bjale e hlomphega kudu, eupša ge tšeo di diregile mang le mang yo a fetago mo go yona o tla tlabega mme a botšiša a re: ‘Ke ka baka lang Morena a dirile naga ye le Tempele ye ka mokgwa wo?’


text:
Batho ba tla fetola ba re: ‘Ke ka lebaka la gore setšhaba seo se ile sa lahla Morena, Modimo wa borakgolokhukhu ba sona, yo a ntšhitšego borakgolokhukhu ba bona Egepeta. Se ile sa kgomarela medimo ye mengwe sa e khunamela, sa e hlankela. Ke ka lona lebaka leo Morena a se tlišeditšego madimabe a.’ ”


text:
A tsošološa le metse ye Kgoši Hiramo a bego a mo file yona, gomme a dudiša Baisraele ba bangwe go yona.


text:
gomme a tiiša motse wa Tadmoro kua leganateng le metse ka moka ya bobolokelo ye a ilego a e aga nageng ya Hamate.


text:
Solomone a tsošološa le metse ye e latelago: Bethe-Horone ya ka Tletlolo le Bethe-Horone ya ka Tlase, metse ye e bego e ageleditšwe ka merako ya masoro ao a phekelwago,


text:
motse wa Baalate, le metse ka moka ya bobolokelo, le metse ka moka ye dikoloi tša gagwe tša ntwa le banamedi ba dipere ba bego ba le go yona. A aga le tšohle tše a bego a nyaka go di aga Jerusalema le kua Lebanone, le gohle mmušong wa gagwe.


text:
Solomone, moo medirong ya gagwe, a gapeletša ditlogolo tša batho ba Kanana bao Baisraele ba bego ba se ba ba bolaya mola ba thopa naga ya bona. Bona e be e le Bahete, Baamore, Bahibe le Bajebuse, bao ditlogolo tša bona e sa lego makgoba le lehono.


text:
Baisraele bona ba ile ba se ke ba gapeletšwa mediro yeo, fela ba dirwa bahlabani, balaodi ba madira, balaodi ba dikoloi tša ntwa, le banamedi ba dipere.


text:
Go be go na le balaodi ba bagolo ba makgolo a mabedi le masome a a fetšago seatla ba ba bego ba hlokometše mediro ya kgapeletšo.


text:
Solomone a tloša mosadi wa gagwe, morwedi wa kgoši ya Egepeta, motseng wa Dafida, a mo iša ngwakong wo a bego a mo agetše wona. A re: “Mosadi wa ka a ka se dule ka ntlong ya Dafida, kgoši ya Israele, ka gobane mo Polokelo ya Kgwerano e kilego ya ba gona ke mo gokgethwa.”


text:
A dira dihlabelo tša go tšhungwa ka moka go ya ka se melao ya Moshe e se nyakago tšatšing le lengwe le le lengwe le lekgethwa e lego ka Disabatha, ka Menyanya ya Lebalana, le ka menyanya ye meraro ya ngwaga ka ngwaga – Monyanya wa Dinkgwa tše di se nago komelo, Monyanya wa Puno, le Monyanya wa Mešaša.


text:
Ka go phetha ditaelo tše di beilwego ke Dafida, tatagwe, o ile a beakanya mediro ya letšatši ka letšatši ya baprista le Balefi ba ba bego ba swanetše go tumiša Morena ka dikopelo, le go thuša baprista medirong ya bona. A beakanya le baleti ba masoro a dikgoro tša Tempele ka dihlophanahlophana lesorong le lengwe le le lengwe, go ya ka ditaelo tša Dafida, monna wa Modimo.


text:
Ditaelo tše Dafida a bego a di file baprista le Balefi mabapi le mengwako ya polokelo le dilo tše dingwe di ile tša phethwa, gwa se tshelwe le e tee.


text:
Ka nako yeo ke ge mešomo ka moka ya Solomone e phethilwe, go tloga ge go bewa motheo wa Tempele ya Morena go fihlela ge e feleletšwa.


text:
Ka morago Solomone a ya Etsione-Gebere le Elate, maemakepe a lebopong la kgogometšana ya Akaba, nageng ya Edomo.


text:
Kgoši Hiramo a mo romela maselawatle ka banna ba gagwe a otlelwa ke boramawatle ba gagwe ba tsebo. Ba sepela ka ona ba na le bahlankedi ba Solomone ba ya nageng ya Ofire. Ge ba boa ba tlela Solomone gauta ya dikilokramo tše dikete tše lesome le tše tharo le tše makgolo a mahlano.


text:
Kgošigadi ya Sheba e ile ya kwa go tuma ga Kgoši Solomone, gomme ya tla Jerusalema go tlo mo leka ka dipotšišo tše thata. A tla le bafelegetši ba gagwe ba bantši, gotee le dikamela di rwele dinoko, le magakabje, le gauta ye ntšintši. Ge a kopana le Solomone a mmotšiša dipotšišo ka moka tše a bego a di gopotše.


text:
A bona dijo tše di solwago tafoleng ya Solomone, le ka moo bakgomana ba gagwe ba dulago ka go latelana ka gona, le ka moo badiredi ba gagwe ba solelago batho dijo tafoleng, le diaparo tša go swana tše ba di aparago, le bao ba tlišago dino, le diaparo tša bona tša go swana, le dihlabelo tše a di dirago ka Tempeleng. A šala a eme madi a maketše.


text:
A re go kgoši: “Tše ke di kwelego nageng ya gešo ka mediro ya gago le ka bohlale bja gago ke therešo!


text:
Ke be ke sa kgolwe tše ba mpotšago tšona go fihlela ge ke tlile ke iponetše ka bonna. Eupša tše ke di kwelego le go ba seripa ga se seripa sa bohlale bja gago. O yo bohlale le go feta ka moo batho ba bolelago ka gona.


text:
Ba mahlatse ke banna ba gago! Gomme bahlankedi ba gago le bona ba na le mahlatse ka ge ba phela ba go hlankela mme ba ekwa dipolelo tša gago tša bohlale!


text:
A go retwe Morena Modimo wa gago! O laeditše ka mo o mo kgahlago ka gona ka go go bea kgoši gore o tle o buše ka leina la gagwe. Ka gobane Morena o rata setšhaba sa Israele mme o rata go se boloka go ya go ile, o go beile kgoši ya sona gore o tle o phethe molao le toka.”


text:
Kgošigadi ya Sheba ya fa Kgoši Solomone dimpho tšela a bego a tlile natšo: gauta ya dikilokramo tše dikete tše tharo le makgolo a a selelago, dinoko tše ntšintši, le magakabje. Ga se gwa ka gwa ba le dinoko tše botse go feta tše kgošigadi ya Sheba e ilego ya di fa Kgoši Solomone.


text:
Banna ba Kgoši Hiramo le ba Kgoši Solomone bale ba go tliša gauta ya kua Ofire, ba ile ba tliša le dikota tša mojunipere le magakabje.


text:
Solomone a dira manamelo a Tempele le a ngwako wa gagwe ka dikota tšeo, a dira le diharepa le dikgapa tša baopedi ka tšona. Go be go se gwa ka gwa bonwa manamelo le diletšo tša mohuta woo nageng ya Juda.


text:
Kgoši Solomone a fa Kgošigadi ya Sheba tšohle tše a ilego a di kgopela. Tšeo ka moka e be e le go tlaleletša tše a bego a mo file tšona go leboga dimpho tše kgošigadi a bego a mo tletše natšo. Ka morago kgošigadi le bafelegetši ba gagwe ba gomela nageng ya Sheba.


text:
Ngwaga wo mongwe le wo mongwe Kgoši Solomone o be a tlišetšwa gauta ya dikilokramo tše dikete tše lesome le tše senyane le makgolo a senyane le masome a seswai,


text:
go tlaleletša metšhelo ye e bego e lefša ke bagwebi le barekiši. Magoši a Arabia le babušiši ba dilete tša Baisraele le bona ba be ba mo tlišetša silibera le gauta.


text:
Solomone o ile a laela gore go dirwe dikotse tše kgolo tše makgolo a mabedi, ye nngwe le ye nngwe ya manegwa ka gauta ye e tswakilwego ya dikilokramo tše e ka bago tše di šupago,


text:
le dikotse tše nnyane tše makgolo a mararo, ye nngwe le ye nngwe ya manegwa ka gauta ye e tswakilwego ya dikilokramo tše e ka bago tše tharo le seripa. Ka moka a di bea ka Ngwakong wa sethokgwa sa Lebanone.


text:
Kgoši a betla le setulo sa bogoši se segolo se se manegilwego ka gauta ye e sego ya tswakwa a se hlomela diripana tša meno a tlou.


text:
Go be go na le manamelo a a selelago a a namelelago setulong sa bogoši, gomme go kgomagana le sona go na le bogato bja maoto bjo bo manegilwego ka gauta. Ka mathoko se be se na le matsogo a mabedi, gomme go ipata le letsogo le lengwe le le lengwe go na le seswantšhobopša sa tau.


text:
Manamelong go be go na le diswantšhobopša tše lesome le tše pedi tša tau, se tee se le ka thoko ye nngwe le ye nngwe ya lenamelo le lengwe le le lengwe. Go be go se gwa ka gwa betlwa setulo sa bogoši sa mohuta woo mebušong ka moka.


text:
Dinwelo ka moka tša Kgoši Solomone di be di dirilwe ka gauta, le ditlabakelo ka moka tša ka Ngwakong wa sethokgwa sa Lebanone e le tša gauta ye e sego ya tswakwa. Silibera e be e se selo se bohlokwa mehleng ya Solomone.


text:
O be a na le maselawatle ao a yago Tarsose le a Kgoši Hiramo. Ka morago ga mengwaga ye meraro maselawatle ao a magolo a be a tliša gauta, silibera, meno a tlou, le dikgabo le ditšhwene.


text:
Yo mongwe le yo mongwe yo a tlago o be a tlela Solomone le dimpho, e lego dilo tša silibera, goba tša gauta, goba diaparo, goba dibetša, goba dinoko, goba dipere, goba dimeila. Seo se be se direga ngwaga wo mongwe le wo mongwe.


text:
Le gona Kgoši Solomone o be a na le mašakana a dikete tše nne a dipere le dikoloi tša tšona tša ntwa, le banamedi ba dipere ba dikete tše lesome le tše pedi. O ile a bea banamedi ba bangwe Jerusalema, mme ba bangwe a ba bea metseng ye e nago le dikoloi tša ntwa.


text:
E be e le yena mmuši yo mogolo wa magoši ka moka a nageng ya go tloga nokeng ya Yufratese go ba go yo fihla Filistia le mollwaneng wa Egepeta.


text:
Mehleng ya pušo ya gagwe silibera e be e le ye ntši Jerusalema bjalo ka maswika, le mesedere e le ye mentši bjalo ka mego ya nagengtlase.


text:
Ditaba tše dingwe tša Solomone go tloga mathomong a pušo ya gagwe go iša mafelelong di ngwadilwe mo go Ditaba tša moprofeta Nathane, le mo go Profeto ya Ahia wa Shilo, le mo go Dipono tša moprofeta Jedo tše le gona di amago le tša pušo ya Kgoši Jerobeamo, morwa wa Nebate.


text:
A ithobalela gomme a bolokwa motseng wa Dafida, mme morwa wa gagwe, Rehabeamo, a mo hlatlama bogošing.


text:
Rehabeamo o ile a ya Shekeme moo batho ka moka ba Israele ya ka leboa ba bego ba kgobokanetše go tlo mmea kgoši.


text:
Ge Jerobeamo, morwa wa Nebate, yo a bego a ile Egepeta a tšhabile Kgoši Solomone, a ekwa taba tše, o ile a boela gae.


text:
Batho ba dikgoro tša ka leboa ba roma batseta gore ba yo mmitša, gomme ba ya mmogo go Rehabeamo ba re go yena:


text:
“Tatago o be a re swere ka makgwakgwa gomme a re rwešitše merwalo ye boima. Ge o ka re fokoletša merwalo ye mme wa re phediša ka boiketlo, re tla fela re le batho ba gago.”


text:
Kgoši Rehabeamo a boledišana le bakgalabje ba e bego e le baeletši ba Solomone, tatagwe. A ba botšiša a re: “A le nkeletša gore ke arabe batho ba bjang?”


text:
Bona ba mo fetola ba re: “Ge o ka ba yo botho go bona gomme wa leka go ba thabiša ka go bolela le bona ka botho, ba tla go hlankela ka potego ka mehla.”


text:
Eupša Rehabeamo yena a tšeiša keletšo yeo ya bakgalabje phefo, gomme a ikela go masogana ao a bego a godile le yena, ba bjale e bego e le bona baeletši ba gagwe.


text:
Bona ba mo fetola ba re: “Se o swanetšego go ba botša sona sese: ‘Monwana wa ka wo monnyane ke wo mokoto go feta letheka la tate.’


text:
Ka letšatši la boraro Jerobeamo le setšhaba ka moka ba boela go Kgoši Rehabeamo bjalo ka ge a be a ba laetše.


text:
ka moo a bego a eleditšwe ke thaka tša gagwe ka gona. A re: “Tate o be a le rwešitše merwalo ye boima; nna ke tlile go e dira ye boima go feta moo. O be a le otla ka kgati; nna ke tlile go le otlaka ka tshelane!”


text:
Modimo o be a dirile gore go be ka mokgwa woo gore a tle a phethagatše se a bego a se boditše Jerobeamo, morwa wa Nebate, ka moprofeta Ahia wa Shilo. Ke ka baka leo kgoši a ilego a se ke a kwana le se setšhaba se se kgopelago.


text:
Ge setšhaba se bona gore kgoši ga a kwane le se ba se kgopelago, ba goa ba re: “Ga re sa iša felo ka Dafida le ba lapa la gagwe! Ba kile ba re direla eng? Banna ba Israele, a re ikeleng magae! A lapa la Dafida le itebalebele!” Ka gona batho ba Israele ba ya magae,


text:
Ka morago Kgoši Rehabeamo a roma Adoniramo, yo a bego a hlokometše mediro ya kgapeletšo, go Baisraele, eupša bona ba mmolaya ka maswika. Ge Rehabeamo a bona seo a tshela ka tswati a namela koloi ya gagwe ya ntwa, gomme a tšhabela Jerusalema.


text:
Ge Kgoši Rehabeamo a fihla Jerusalema o ile a rapa bahlabani ba bogalegale ba kgoro ya Benjamene le ya Juda ba dikete tše lekgolo le masome a seswai. O be a ikemišeditše go yo lwa le dikgoro tša ka leboa tša Israele gore e be kgoši ya tšona gape.


text:
“Le se ke la hlasela bomorwarragolena, batho ba Israele. Yaang gae ka moka ga lena. Se se diregilego ke thato ya ka.” Ka moka ba phetha se Morena a ba laetšego sona gomme ba se ke ba yo lwa le Jerobeamo.


text:
Rehabeamo a dula Jerusalema gomme a laela gore metse ye e latelago ya Juda le ya Benjamene e ageletšwe ka merako:


text:
A laela gore e tiišwe kudu ka merako gomme a bea molaodi go wo mongwe le wo mongwe wa yona; metseng yeo ka moka a boloka dijo, makhura a mohlware, le beine,


text:
Balefi ba tlogela mafelo a phulo le magae a bona mme ba thothela Juda le Jerusalema, ka gobane Kgoši Jerobeamo wa Israele le ba ba ilego ba mo hlatlama bogošing ba be ba sa ba dumelele go dira mediro ya bona ya baprista ba Morena.


text:
Jerobeamo a ipeela baprista ba gagwe gore ba hlankele medimo ya diswantšho ye e bego e khunamelwa dintotomeng, le gore ba rapele meoya ye mebe le diswantšhobopša tša dipowana.


text:
Dikgorong ka moka tša Israele batho ba ba bego ba tloga ba nyaka go direla Morena Modimo wa Israele, ba ile ba latela Balefi ba hudugela Jerusalema, gore ba tle ba kgone go direla Morena, Modimo wa borakgolokhukhu ba bona, dihlabelo.


text:
Seo se ile sa tiiša mmušo wa Juda, gomme ba thekga Rehabeamo, morwa wa Solomone, mengwaga ye meraro ba phela ka moo ba bego ba phela ka gona mola ba sa bušwa ke Kgoši Dafida le Kgoši Solomone.


text:
Rehabeamo o ile a nyala Mahalate yo tatagwe e bego e le Jerimote, morwa wa Dafida, gape yo mmagwe e bego e le Abihaile, morwedi wa Eliaba le setlogolo sa Isai.


text:
Ka morago a nyala Maaka, morwedi wa Absalomo, gomme ba ba le barwa ba: Abia, Athai, Sisa le Shelomite.


text:
Basadi ba Rehabeamo e be e le ba lesome le ba seswai, gomme metlabo ya gagwe e le ye masome a a selelago. A ba le barwa ba masome a mabedi a metšo ye seswai, le barwedi ba masome a a selelago. O be a rata Maaka go feta basadi ba gagwe ba bangwe le metlabo,


text:
gomme Abia, morwa wa gagwe, Rehabeamo a mo dira yo mogolo barweng ba gagwe ka moka, a ba a mo kgetha gore a tle a mo hlatlame bogošing.


text:
Gomme a loga maano, a dira barwa ba gagwe dintona metseng ye e ageleditšwego ka merako nageng ya Juda le ya Benjamene ka moka. A ba fa thoto ye ntši, a ba nyalela le basadi ba bantši.


text:
Ngwageng wa bohlano wa pušo ya gagwe ba otlelwa go se botegele Morena moo. Kgoši Shishake wa Egepeta a hlasela Jerusalema


text:
ka madira a dikoloi tša ntwa tše makgolo a lesome le a mabedi, le banamedi ba dipere ba dikete tše masome a a selelago, le bahlabani ba bantši ba go se balwe, gare ga bona go na le ba Libia, ba Sukote, le ba Etopia.


text:
Moprofeta Shemaya a ya go Kgoši Rehabeamo le go baetapele ba Juda ba ba bego ba kgobokane Jerusalema ba tšhabile Shishake. A re go bona: “Morena o re: ‘Le ntahlile, ka gona le nna ke le lahletše diatleng tša Shishake.’ ”


text:
Kgoši le baetapele ba dumela gore ba dirile dibe, gomme ba re: “Morena o re dira se se re swanetšego.”


text:
Ge Morena a bona gore ba a itshola a re go Shemaya: “Ka gobane ba ipona molato, nka se ba fediše, eupša ke tla ba phološa ka pela. Nka se otle batho ba Jerusalema ka Shishake ke ba galefetše,


text:
fela e tla ba bahlanka ba gagwe, gomme ba tseba gore go hlankela nna le go hlankela babuši ba lefaseng go fapana bjang.”


text:
Kgoši Shishake a hlasela Jerusalema gomme a tšea matlotlo a ka Tempeleng le a mošate. A tšea dilo ka moka, gotee le dikotse tša gauta tšela di bego di dirilwe ke Kgoši Solomone.


text:
Legatong la tšona Rehabeamo a dira dikotse tša mphiri a di nea balaodi ba baleti ba masoro a mošate.


text:
Nako ye nngwe le ye nngwe ge kgoši a eya Tempeleng, baleti ba be ba etla ba swere dikotse tšeo, gomme ka morago ba di boetše ka phapošing ya baleti.


text:
Ka gobane Rehabeamo o ile a itshola, Morena o ile a se ke a hlwa a mo galefetše, ka gona a se ke a fedišetša bogoši bja gagwe sa ruri. Le gona batho ba Juda ba be ba sa dira tše dingwenyana tše di kgahlago Morena.


text:
Rehabeamo o bušitše a le Jerusalema gomme a tielela bogošing. O be a na le mengwaga ye masome a mane a motšo o tee ge e eba kgoši, gomme a buša a le Jerusalema mengwaga ye lesome le ye e šupago. Jerusalema e be e le motse wo Morena a ikgethetšego wona nageng ya Israele ka moka gore a khunamelwe go wona. MmagoRehabeamo e be e le Naama, a etšwa nageng ya Amone.


text:
Ditiro tšohle tša Rehabeamo go tloga mathomong a pušo ya gagwe go fihla mafelelong, le ditaba tša lapa la gagwe di ngwadilwe mo go Ditaba tša moprofeta Shemaya le mo go Ditaba tša moprofeta Ido. Rehabeamo le Jerobeamo ba be ba no fela ba tsogelana maatla.


text:
Rehabeamo o ile a hwa gomme a bolokwa mabitleng a botatagwe motseng wa Dafida, mme Abia, morwa wa gagwe, a mo hlatlama bogošing.


text:
Ngwageng wa lesome le metšo ye seswai wa pušo ya Kgoši Jerobeamo wa Israele, Abia e ile ya ba kgoši ya Juda,


text:
gomme a buša mengwaga ye meraro a le Jerusalema. Mmagwe e be e le Mikaya, morwedi wa Uriele, wa motse wa Gibea. Abia le Jerobeamo ba ile ba tsoša ntwa.


text:
Abia a tšwa dira ka bahlabani ba bogale ba ba kgethilwego ba dikete tše makgolo a mane, Jerobeamo yena a yo mo gahlanetša ka ba dikete tše makgolo a seswai.


text:
Madira ao a kopana nageng ya dithaba ya Efraime. Kgoši Abia a namela thaba ya Tsemaraime gomme a goeletša Jerobeamo le Baisraele a re: “Ntheetšeng!


text:
Ga ke re le a tseba gore Morena Modimo wa Israele o dirile kgwerano ya go ya go ile le Dafida, a fa yena le ditlogolo tša gagwe bogoši bja Israele go ya go ile?


text:
Jerobeamo, morwa wa Nebate, mohlankedi wa Solomone, o ile a tsogela Solomone, kgoši ya gagwe, morwa wa Dafida, maatla.


text:
Ka morago a kgobokanya lekoko la dihwirihwiri, gomme ba patla Rehabeamo, morwa wa Solomone, yo e bego e sa le yo monnyane, a se ne temogo, mme a sa kgone go ba thibela.


text:
Bjale le leka go lwa le mmušo wa Morena wo a o filego ditlogolo tša Dafida. Le na le madira a mantšintši, le gona le na le dipowana tša gauta tše Jerobeamo a di bopilego gore e be medimo ya lena.


text:
Le rakile baprista ba Morena, ditlogolo tša Arone, la raka le Balefi. Legatong la bona le beile baprista ka mokgwa woo ditšhaba tše dingwe di dirago. Yo mongwe le yo mongwe yo a tlago le poo goba dikgapa tše di šupago o ipea moprista wa dilo tšeo tša lena tše le rego ke medimo.


text:
“Eupša rena Morena e sa le Modimo wa rena, gomme ga se ra mo tlogela. Baprista ba e lego ditlogolo tša Arone ba hlankela Morena, gomme Balefi ba a ba thuša.


text:
Mosong wo mongwe le wo mongwe le mantšiboeng a mangwe le a mangwe ba mo thuntšhetša seorelo, ba mo direla le dihlabelo tša go tšhungwa ka moka. Ba beakanya dinkgwa tafoleng ye e hlwekilego, gomme mantšiboeng a mangwe le a mangwe ba tšhuma mabone sehlomamaboneng sa gauta. Rena re dira tše Morena a re laetšego tšona, eupša lena le mo tlogetše.


text:
Morena ke yena moetapele wa rena gomme baprista ba gagwe ba gona mo ba swere diphala, ba šetše ba itokišeditše go di letša gore re thome go lwa le lena. Setšhaba sa Israele, le se ke la lwa le Morena, Modimo wa borakgolokhukhu ba lena! Le ka se ke la mo fenya!”


text:
Jeroboamo o be a šetše a laetše bahlabani ba gagwe ba bangwe gore ba potologe madira a Juda ba yo a lalela ka morago, mola ba ba šetšego ba lebane le bona.


text:
Batho ba Juda ba retologa gomme ba bona gore ba dikaneditšwe. Ba llela Morena gore a ba thuše, gomme baprista ba letša diphala.


text:
Bahlabani ba Juda ba hlaba mokgoši wa ntwa gomme ba hlasela ba etilwe pele ke Abia, mme Modimo a fenya Jerobeamo le madira a Israele.


text:
Abia le madira a gagwe ba fenya madira a Israele o šoro – gwa bolawa bahlabani ba Israele ba bakaonekaone ba dikete tše makgolo a a fetšago seatla.


text:
Ka gona batho ba Juda ba fenya ba Israele, ka tsela yeo ba ba kokobetša, ka gobane Bajuda ba be ba tshephile Morena Modimo wa borakgolokhukhu ba bona.


text:
Abia a hlomara madira a Jerobeamo gomme a thopa metse ye mengwe ya gagwe, e lego Bethele, Jeshana le Efrone, le metsana ye e lego kgauswi le yona.


text:
Jerobeamo a se hlwe a kgonne go tielela gape nakong ya ge go sa buša Abia. Morena a mo hlolela lehu la tšhoganetšo.


text:
Ge e le Abia yena a fela a tia maatla. A nyala basadi ba lesome le metšo ye mene, mme a ba le barwa ba masome a mabedi a metšo ye mebedi, le barwedi ba lesome le metšo ye e selelago.


text:
Ditaba tše dingwe tša Abia, tše a di boletšego le tše a di dirilego, di ngwadilwe mo go Ditaba tša moprofeta Ido.


text:
Kgoši Abia a hwa gomme a bolokwa mabitleng a botatagwe motseng wa Dafida. Asa, morwa wa gagwe, a mo hlatlama bogošing, gomme ge go buša Asa naga ya lala mengwaga ye lesome.


text:
A tloša dialetare di šele, a ba a phušola dintotoma tšeo go tšona go bego go khunamelwa medimo ya diswantšho, a pšhatla le dikokwane tša maswika tša borapedi, a rema le dikota tša borapedi.


text:
A laela batho ba Juda gore ba dire se Morena, Modimo wa borakgolokhukhu ba bona, a se nyakago, le gore ba latele dithuto ba phethe le ditaelo tša gagwe.


text:
Ka gobane a ile a phušola dintotoma tšeo go tšona go khunamelwago medimo ya diswantšho, a ba a tloša le dialetare tša seorelo metseng ka moka ya Juda, naga e ile ya lala mehleng ya pušo ya gagwe.


text:
Ka baka leo a ageletša metse ya Juda ka merako, gomme nakong yeo gwa se be le ntwa, ka gobane Morena o be a mo file khutšo.


text:
A re go batho ba Juda: “A re tiišetšeng metse ka go e ageletša ka merako le go aga ditora tša tlhapetšo le masoro a a kago phekelwa. Naga ye e sa le ya rena gobane re dirile se Morena Modimo wa rena a se nyakago. O re bolokile ka mathokong ohle.” Ka gona ba di aga gomme ba atlega.


text:
Kgoši Asa o be a na le bahlabani ba dikete tše makgolo a mararo ba Juda ba ba itlhamilego ka dikotse le marumo, le ba dikete tše makgolo a mabedi le tše masome a seswai ba Benjamene ba ba itlhamilego ka dikotse le mara. Ka moka ga bona e be e le banna ba bogale.


text:
Moetopia yo mongwe yo leina la gagwe e bego e le Serage o kile a hlasela Juda ka madira a dikete tše sekete le ka dikoloi tša ntwa tše makgolo a mararo, gomme a ba a yo fihla Maresha.


text:
Asa a tšwa dira go yo lwa le yena, gomme dihlopha tšeo tše pedi tša ipeakanyetša ntwa ka moeding wa Tsefata, kgauswi le Maresha.


text:
Asa a rapela Morena Modimo wa gagwe a re: “Morena, ga go yo a swanago le wena yo a ka thušago ba ba fokolago go ba ba nago le maatla. Hle, bjale re thuše, wena Morena Modimo wa rena, ka gobane re botile wena, gomme ka leina la gago re tlile go lwa le madira a a mantšintši. Morena, o Modimo wa rena; a go se be le motho yo a go fenyago.”


text:
gomme Asa le madira a gagwe ba ba rakediša go ba go yo fihla Gerare. Go ile gwa bolawa Baetopia ba bantšintši mo e lego gore bahlabani bao ba ile ba šitwa ke go bokana ba lwa. Ba ile ba fenywa ke Morena le madira a gagwe, gomme madira a Juda a tšea thoto tše ntši.


text:
Ka morago ba senya metse ya tikologong ya Gerare, ka gobane batho ba moo ba be ba tšhošitšwe ke Morena. Madira a Juda a hula metse yeo ka moka gomme a thopa thoto ye ntši.


text:
Ba hlasela le mešaša ya badiši, ba thopa dihuswane le dikamela tše ntši. Ka morago ba boela Jerusalema.


text:
gomme a yo gahlanetša Kgoši Asa. A goelela a re: “Ntheetše, Kgoši Asa, le lena batho ka moka ba Juda le ba Benjamene! Morena o tla ba le lena ge le lena le na le yena. Ge le mo nyaka, o tla dira gore le mmone, eupša ge le ka mo tlogela, le yena o tla le tlogela.


text:
Baisraele ba phela nako ye telele ka ntle le Modimo wa mmakgonthe, ka ntle le baprista ba go ba ruta, ka ntle le molao.


text:
Eupša ge mathata a ba tlela, ba be ba sokologela go Morena Modimo wa Israele. Ba be ba mo nyaka mme a dire gore ba mo hwetše.


text:
Mehleng yeo go be go se na motho yo a ka yago felo a bolokegile, ka gobane nageng ye nngwe le ye ye nngwe go be go na le meferefere.


text:
Ditšhaba di be di hlaselana, le metse e hlaselana, ka gobane Modimo o be a ba gakantšhitše ka matshwenyego a mantši.


text:
Ge Kgoši Asa a ekwa profeto yeo ya Asaria, morwa wa Odede, a tia maatla. A tloša medimo yohle ya makgapa nageng ya Juda le ya Benjamene le metseng ye a bego a e thopile nageng ya dithaba ya Efraime. A ba a tsošološa aletare ya Morena ye e bego e le ka kgorong ya Tempele.


text:
Bafaladi ba bantši ba kgoro ya Efraime le ya Manase le ya Simeone ba ile ba ngwegela go Asa, ka gobane ba be ba lemogile gore Morena o na le yena. Asa a ba botha ka moka gammogo le batho ba Juda le ba Benjamene.


text:
Ba kgobokana Jerusalema kgweding ya boraro ya ngwaga wa lesome le metšo ye mehlano wa ge Asa e le kgoši.


text:
Ka letšatši leo ba direla Morena dihlabelo ka diruiwa tše dingwe tše ba bego ba di thopile, e lego dikgomo tše makgolo a a šupago le dihuswane tše dikete tše di šupago.


text:
Ba dira kgwerano ye ka yona ba ilego ba itlema gore ba tla dira se Morena, Modimo wa borakgolokhukhu ba bona, a se nyakago, ka dipelo le moya wa bona ka moka.


text:
Yo mongwe le yo mongwe, mofsa goba motšofadi, monna goba mosadi yo a bego a sa mo khunamele, o be a swanetše go bolawa.


text:
Ba enela Morena ka legoa le legolo gore ba tla boloka kgwerano yeo, gomme ba goa ba letša diphala le diphalafala.


text:
Setšhaba ka moka sa Juda se be se thabile ka gobane se be se dirile kgwerano yeo ka dipelo tša sona ka moka. Ba thabela go khunamela Morena, gomme yena a ba amogela mme a ba hlatlola manabeng a bona ka mathoko ohle.


text:
Kgoši Asa a tloša Maaka, makgolwagwe, maemong a gagwe a makgolo wa kgoši ka gobane o be a betlile seswantšho se se lešago dihlong sa Ashera, modimo wo motshadi. Asa a se rema, a se rathaganya, gomme a se tšhuma ka moeding wa Kidrone.


text:
Tšohle tše tatagwe a bego a di abetše Modimo o ile a di bea ka Tempeleng gotee le dilo tša gauta le tša silibera tše yena ka boyena a bego a di file Morena.


text:
Gwa se hlwe go eba le ntwa go fihlela ka ngwaga wa masome a mararo le metšo ye mehlano wa pušo ya gagwe.


text:
Ngwageng wa masome a mararo le metšo ye e selelago wa pušo ya Kgoši Asa wa Juda, Kgoši Basha wa Israele a šwahlela Juda, gomme a thoma go tiiša motse wa Rama gore a tle a thibele batho gore ba se ke ba ya goba ba tšwa nageng ya Juda.


text:
Ka gona Asa a tšea silibera le gauta polokelong ya Tempele le ya mošate gomme a di romela Damaskose go Kgoši Benhadade wa Siria, a re:


text:
“A re tsošološe kwano yela ya botatagorena. Silibera le gauta šedio. Bjale lesa go kwana le Kgoši Basha wa Israele, gore a tle a gapeletšege go tloša madira a gagwe mo nageng ya ka.”


text:
Benhadade a dumela se Asa a se kgopelago, gomme a romela balaodi ba madira a gagwe le madira a bona gore ba yo hlasela metse ya Israele. Ba thopa Iyone, le Dane, le Abele-Bethe-Maaka le metse ka moka ya Naftali yeo go bego go bolokelwa dithoto go yona.


text:
Ke moo Kgoši Asa a kgobokantšego banna nageng ya Juda ka moka mme a ba laela gore ba thothe matlapa le dikota tše Basha a bego a ageletša Rama ka tšona, gomme ba di šomiša go ageletša motse wa Geba le wa Mitsepa.


text:
Mehleng yeo moprofeta Hanani a ya go Kgoši Asa a re go yena: “Ka gobane o ile wa bota kgoši ya Siria bakeng sa go tshepha Morena Modimo wa gago, madira a kgoši yeo a go phonyokgile.


text:
Ga ke re Baetopia le Balibia ba be ba na le madira a mantši le dikoloi tše ntšintši tša ntwa le banamedi ba dipere ba bantšintši? Fela ka gobane o ile wa bota Morena, yena o ile a ba gafela diatleng tša gago.


text:
Morena o phela a lebeledišitše lefase ka moka go maatlafatša bao ba mo tshephilego ka dipelo tša bona ka moka. Wena o dirile tša botlatla, gomme go tloga bjale o tla phela o elwa.”


text:
Seo sa galefiša Asa gomme a tsenya moprofeta yoo kgolegong. Yona mehleng yeo Asa a thoma go gatelela ba bangwe ba setšhaba.


text:
Ditaba ka moka tša Asa, go tloga mathomong a pušo ya gagwe go iša mafelelong, di ngwadilwe mo go Ditaba tša magoši a Juda le a Israele.


text:
Ngwageng wa masome a mararo le metšo ye senyane wa ge e le kgoši, o ile a swarwa ke bolwetši bjo bošoro bja maoto; eupša le ka yona nako yeo a se ke a nyaka thušo go Morena, a e nyaka go dingaka.


text:
A bolokwa ka lebitleng la letlapa le a bego a ipetletše lona motseng wa Dafida. Ba mmea leakong le le bego le tšhetšwe dinoko le ditlolo tša mehutahuta tša go nkga bose. Ba gotša mollo wo mogologolo go mo hlompha.


text:
Joshafate a hlatlama Asa, tatagwe, bogošing, gomme a tiiša Juda gore a tle a kgone go itšhireletša go Israele.


text:
A bea bahlabani metseng ya Juda ye e ageleditšwego ka merako le kua nageng le metseng ye Asa a bego a e thopile nageng ya Efraime.


text:
Morena a ba le Joshafate ka gobane bophelo bja gagwe bo be bo swana le bja tatagwe bja mathomong. O be a sa khunamele Baale,


text:
a khunamela Modimo wa tatagwe, a phetha ditaelo tša gagwe, gomme a sa itshware ka moo magoši a Israele a bego a itshwara ka gona.


text:
Morena a tiiša Joshafate mmušong wa Juda, gomme batho ba gagwe ka moka ba mo tlišetša diloba mme a huma le dinala, a hlomphega kudu.


text:
A fišegela go phetha thato ya Morena, gomme a phušola dintotoma tšohle tšeo go tšona go bego go khunamelwa medimo ya diswantšho, a tloša le dikota tša borapedi mo Juda.


text:
Ngwageng wa boraro wa pušo ya gagwe a romela bahlankedi ba ba latelago gore ba yo ruta metseng ya Juda: Benhaile, Obadia, Sakaria, Netanele le Mikaya.


text:
Ba be ba na le Balefi ba: Shemaya, Netania, Sebadia, Asahele, Shemiramote, Jonathane, Adonia, Tobia le Tobo-Adonia, le baprista ba: Elishama le Joramo.


text:
Morena a dira gore batho ba mebušo ka moka ya dinaga tše di bapilego le naga ya Juda ba boife go lwa le Kgoši Joshafate.


text:
Bafilista ba bangwe ba tlišetša Joshafate silibera ye ntši le diloba tše dingwe, gomme Baarabia ba mo tlišetša dikgapa tše dikete tše di šupago le makgolo a a šupago, le diphooko tše dikete tše di šupago le makgolo a a šupago.


text:
go ya ka dikgorwana tša bona. Adna e be e le molaodi wa madira a dikgorwana tša Juda, gomme a na le bahlabani ba bogale ba dikete tše makgolo a mararo ba a bego a ba laola.


text:
Yo a mo latelago ka maemo e be e le Johanane, a na le bahlabani ba dikete tše makgolo a mabedi le tše masome a seswai,


text:
mme wa boraro e le Amatsia, morwa wa Sikri, a na le bahlabani ba dikete tše makgolo a mabedi. Amatsia o be a ithaopile go hlankela Morena.


text:
Molaodi wa madira a dikgorwana tša Benjamene e be e le Eliada, mohlabani yo bogale, yo a bego a laola banna ba dikete tše makgolo a mabedi ba ba itlhamilego ka dikotse le mara.


text:
Yo a mo latelago ka maemo e be e le Josabade, a na le banna ba dikete tše lekgolo le tše masome a seswai ba ba itlhametšego ntwa gabotse.


text:
Banna bao ba be ba hlankela kgoši kua Jerusalema, gomme godimo ga moo a bea bahlabani ba bangwe metseng ye mengwe ye e ageleditšwego ka merako nageng ya Juda ka moka.


text:
Ge Kgoši Joshafate wa Juda a humile le dinala mme a hlomphega kudu o ile a nyalelana le Kgoši Ahaba.


text:
Ka morago ga mengwaga e se mekae Joshafate a ya motseng wa Samaria go yo etela Ahaba. Ahaba a hlabela Joshafate le bao ba bego ba mo felegeditše dihuswane le dikgomo tše ntši. A goketša Joshafate gore a ye le yena go yo hlasela motse wa Ramote kua Gileade.


text:
A re go yena: “Na o ka se ye le nna go hlasela Ramote?” Joshafate a mo fetola a re: “Go lokile, re tla ya bohle, le bahlabani ba ka ba itokišeditše ntwa bjalo ka ba gago. Re tla ikopanya le lena ntweng.”


text:
Ka gona Ahaba a bitša baprofeta ba makgolo a mane, gomme a ba botšiša a re: “A nka yo hlasela motse wa Ramote, goba ke se ke ka ya?” Ba mo fetola ba re: “O hlasele. Modimo o tla o gafela diatleng tša gago.”


text:
Eupša Joshafate a ba botšiša a re: “Na ga go sa na le moprofeta yo mongwe yoo ka yena re ka kwago se Morena a se bolelago?”


text:
Ahaba a mo fetola a re: “Go sa na le o tee, Mika, morwa wa Jimla. Eupša yena ke mo hloile, ka gobane ga a ke a mporofetela se sebotse; ka mehla o mporofetela se sebe.” Joshafate a mo fetola a re: “O se ke wa bolela ka mokgwa woo!”


text:
Ke moo Kgoši Ahaba a biditšego mohlankedi yo mongwe wa mošate gomme a mo laela gore a yo tšea Mika ka pela.


text:
Magoši a mabedi ao a be a dutše ditulong tša ona tša bogoši seboeng ka ntlenyana ga lesoro la Samaria, a apere diaparo tša ona tša bogoši, gomme baprofeta bao ka moka ba porofeta moo pele ga bona.


text:
Yo mongwe wa bona, Tsedekia, morwa wa Kenana, a dira manaka a tshipi gomme a re go Ahaba: “Morena o re: ‘Ka manaka a o tla hlaba Basiria wa ba fenyetša sa ruri.’ ”


text:
Baprofeta ba bangwe ka moka le bona ba realo, ba re: “Hlasela motse wa Ramote gomme o tla fenya. Morena o tla o gafela diatleng tša gago.”


text:
Go sa le bjalo mohlankedi yola a bego a ile go tšea Mika a re go yena: “Baprofeta ba bangwe ka moka ba porofetile gore kgoši o tla atlega, gomme go tla ba kaone ge le wena o ka realo.”


text:
Eupša Mika a mo fetola a re: “Ka Morena yo a phelago, ke tla bolela se Modimo wa ka a mpotšago sona!”


text:
Ge a fihla go Kgoši Ahaba, kgoši a mmotšiša a re: “Mika, a nna le Kgoši Joshafate re ka ya ra hlasela motse wa Ramote goba ke lese?” Mika a mo fetola a re: “O hlaseleng, gomme le tla fenya. Morena o tla o gafela diatleng tša lena.”


text:
Mika a mo fetola a re: “Ke bona madira a Israele a phatlaletše le meboto bjalo ka dinku tše di se nago le modiši. Gomme Morena o rile: ‘Banna ba ga ba ne moetapele; a ba ipoelele gae ka khutšo.’ ”


text:
Mika a tšwela pele a re: “Bjale theetša se Morena a se bolelago! Ke bone Morena a dutše setulong sa gagwe sa bogoši legodimong barongwa ba gagwe ka moka ba mo eme ka mathoko.


text:
Mafelelong gwa tšwelela moya wa ema pele ga Morena, wa re: ‘Nna ke tla mo goketša.’ Morena a o botšiša a re: ‘Bjang?’


text:
Moya woo wa mo fetola wa re: ‘Ke tla ya ka dira gore baprofeta ka moka ba Ahaba ba bolele maaka.’ Morena a re: ‘Sepela o yo mo goketša. O tla atlega.’ ”


text:
Gomme Mika a feleletša ka go re: “Seo ke se se diregilego. Morena o dirile gore baprofeta ba ba gago ba go botše maaka. Eupša yena o go reretše kotsi!”


text:
Ke moo moprofeta Tsedekia a batametšego Mika, a mo itia sefahlego ka ntahle, mme a mmotšiša a re: “Ke go thoma neng moya wa Morena o ntlogetše gomme o bolela le wena?”


text:
O ba botše gore ba mo lahlele kgolegong, ba mo fe dijo tše nnyane le meetse a mannyane go fihlela ke boa ke bolokegile.”


text:
Mika a hlaboša lentšu a re: “Ruri, ge o ka boa o bolokegile, gona Morena o tla be a se a bolela ka nna!” Gomme a feleletša ka go re: “Yo mongwe le yo mongwe a sware se ke se boletšego!”


text:
Ahaba a re go Joshafate: “Ge re tsena ntweng, nna ke tla ikgakantšha, eupša wena o apare diaparo tša gago tša bogoši.” Ka gona kgoši ya Israele ya ikgakantšha, gomme yena le Joshafate ba tsena ntweng.


text:
Kgoši ya Siria e be e laetše balaodi ba dikoloi tša yona tša ntwa gore ba hlasele kgoši ya Israele fela – e sego motho yo mongwe.


text:
Ka gona ge ba bona Kgoši Joshafate, ka moka ba gopola gore ke yena kgoši ya Israele, gomme ba mo ageletša gore ba mo hlasele. Eupša Joshafate a goa, gomme Morena a mo thuša, a goketša bahlasedi gore ba lebe thoko.


text:
Balaodi ba dikoloi tša ntwa ba lemoga gore ga se yena kgoši ya Israele, gomme ba se hlwe ba mo hlomere.


text:
Mohlabani yo mongwe wa Mosiria a thunya motsi mme wa hlaba Kgoši Ahaba mahlakanong a seaparo sa gagwe sa boitšhireletšo, mohlabani yoo a sa tsebe gore yo a mo lebantšego ka motsi ke mang. Ahaba a goeletša mootledi wa koloi ya gagwe ya ntwa a re: “Ke gobetše! Retologa o nntšhe ntweng!”


text:
Ge ntwa e befela pele, Kgoši Ahaba a hlwa a emišitšwe ka koloing ya gagwe a lebane le Basiria. Ya re ge letšatši le dikela a hwa.


text:
Moprofeta yo mongwe, Jehu, morwa wa Hanani, a tšwa motseng go yo mo gahlanetša, gomme a re go yena: “Na o gopola gore go lokile go thuša ba babe le go rata bao ba hloilego Morena? Ka baka la se o se dirilego, Morena o go galefetše.


text:
Le ge go le bjalo, go sa na le tše dibotse tše o di dirilego. O tlošitše dikota tša borapedi, o lekile le go dira tše Modimo a di nyakago.”


text:
Le ge Kgoši Joshafate bjale a be a dula Jerusalema o be a fela a sepela setšhabeng sa gagwe, a tloga Beresheba a fihla nageng ya dithaba ya Efraime a sokollela setšhaba go Morena, Modimo wa borakgolokhukhu ba sona.


text:
gomme a ba laya a re: “Le hlokomeleng ge le seka melato, ga le ahlolele batho, eupša le ahlolela Morena, gomme yena o na le lena ge le ahlola.


text:
Le boifeng Morena gomme le šomeng ka tlhokomelo, ka gobane Morena Modimo wa rena ga a kgotlelele ge toka e kgopamišwa, ge batho ba kgethologanywa, goba ge ba amogela tsogolekobong.”


text:
Motseng wa Jerusalema Kgoši Joshafate a bea Balefi ba bangwe le baprista le mantona a mangwe a dikgorwana gore e be baahlodi melatong ya go tshela melao ya Morena, goba diphapanong tša batho ba motse.


text:
A ba laya a re: “Le swanetše go phethagatša mediro ya lena le boifa Morena, le mmotegela mme le ineetše go yena.


text:
Ge batho ba gabolena ba ba tšwago metseng ya bona ba etla go lena ka molato wa polao goba wa go tshela molao wo mongwenyana goba taelo, le ba laye gore ba itshware gabotse ge molato o sekwa, gore ba se ke ba ikobela molato go Morena. Ge le ka se ba laye, gona Morena o tla le galefela, a galefela le setšhaba sa gabolena. Eupša ge le ka ba laya gona le ka se obe molato.


text:
Amaria, Moprista yo Mogolo, ke yena e tlago ba moahlodi yo mogolo melatong ya sedumedi, gomme Sebadia, morwa wa Ishmaele, mmušiši wa Juda, yena ya ba yo mogolo melatong ya selegae. Balefi bona ba swanetše go bona gore merero ya kgoro e sepele gabotse. Le tiišeng le phethe ditaelo tše, gomme Morena a be le ba ba lokilego!”


text:
Batseta ba bangwe ba tla ba begela Kgoši Joshafate ba re: “Madira a mantši a tšwa ka mošola wa Lewatle le le Hwilego go tlo go hlasela. Ba šetše ba le kua Hatsetsone-Thamare.” Leo ke leina le lengwe la Engedi.


text:
Joshafate a tšhoga gomme a ikemišetša go kgopela keletšo go Morena. Ke moka a bea letšatši la go ikona dijo nageng ka moka.


text:
Batho ba Juda ba tšwa metseng ya bona yohle ba yo kgobokana Jerusalema gore ba kgopele thušo go Morena,


text:
gomme bona le batho ba Jerusalema ba bokana ka kgorong ye mpsha ya Tempele. Kgoši Joshafate a ya a ema pele ga bona,


text:
a rapela a re: “Wena Morena, Modimo wa borakgolokhukhu ba rena, o buša ditšhaba ka moka tša lefase o le legodimong. O na le maatla mme o yo mogolo, gomme ga go yo a ka lwago le wena.


text:
O Modimo wa rena. Ge setšhaba sa gago sa Israele se etla mo nageng ye, o lelekile batho ba ba bego ba dula mo gomme wa fa ditlogolo tša Abrahama, mogwera wa gago, naga ye gore e be ya bona go ya go ile.


text:
ge o ba tlišetša bothata – e ka ba ntwa gore o ba otle, goba bolwetši bja leuba, goba tlala – ba tla ema mo pele ga Tempele ye, pele ga gago, ka gobane ke moo o khunamelwago gona. Ba tla go rapela mathateng a bona, gomme o tla ba kwa, wa ba phološa.


text:
“Bjale batho ba Amone le ba Moaba le ba Edomo ba re hlasetše. Ge borakgolokhukhu ba rena ba etšwa Egepeta, ga se wa ba dumelela gore ba tsene dinageng tšeo, ka gona ba ba šikologile gomme ba se ke ba ba fediša.


text:
Modimo wa rena, nke o ba otle, ka gobane rena ga re na maatla pele ga madira a mantši a a re hlaselago a. Ga re tsebe se re kago se dira, eupša re lebeletše wena gore o re thuše.”


text:
Moya wa Morena wa aparela Molefi yo mongwe yo a bego a le gona moo lešabeng. Leina la gagwe e be e le Jahasiele, morwa wa Sakaria, Sakaria morwa wa Benaya, Benaya morwa wa Jeiele, Jeiele morwa wa Matania, Matania setlogolo sa Asafo.


text:
Jahasiele a re: “Wena kgoši le lena batho ka moka ba Juda le ba Jerusalema, ntheetšeng! Morena o re le se ke la boifa goba la nolega moko ka baka la madira a mantši a, ka gobane ntwa ye e laolwa ke Modimo, e sego lena.


text:
Le ba hlaseleng ka moswane ge ba rotoga ka sefata sa Tsitse. Le tla gahlana nabo mafelelong a moedi wo o yago lešokeng la Jeruele.


text:
Ntwa ye le ka se e lwe. Lena le no ema maemong a lena le letele; le tla bona manaba a lena Morena a le fenyeditše ona. Lena batho ba Juda le ba Jerusalema, le se ke la dikadika, goba la boifa, goba la nolega moko. Ka moswane le tšweng le yeng ntweng, gomme Morena o tla ba le lena!”


text:
Batho ba kgorwana ya Balefi ya Kehate le ya Korage ba emelela ba goa ba tumiša Morena Modimo wa Israele.


text:
Mosong wa le le latelago batho ba tšwa ba ya lešokeng kgauswi le Tekoa. Ge ba tloga, Joshafate a ema a re go bona: “Banna ba Juda le ba Jerusalema, ntheetšeng! Tshephang Morena Modimo wa lena, gomme le tla tia. Le kgolweng se baprofeta ba gagwe ba le botšago sona, gomme le tla atlega.”


text:
Ge Joshafate a boledišane le batho, a laela baopedi ba bangwe gore ba apare diaparo tše ba bego ba di apara menyayeng ye mekgethwa, le gore ba ete madira pele ba opele ba re: “Retang Morena! Lerato la gagwe ke la neng le neng!”


text:
Ge ba thoma go opela, Morena a tsenya madira ale a Baamone le a Bamoaba le a Baedomo kgakanegong, gomme ba fenywa.


text:
Ge madira a Juda a fihla mmotong wa tlhapetšo kua lešokeng, ba ukamela manaba gomme ba bona ka moka ga ona a rapaletše fase a hwile. Go be go se gwa phologa motho.


text:
Joshafate le madira a gagwe ba batamela go tlo tšea thoto ya manaba ao, gomme ba hwetša diruiwa tše ntši tša go rwala le tša go namelwa, le thoto le diaparo le dilo tše bohlokwa. Ba tšea matšatši a mararo ba kgobokanya dithoto tšeo, eupša e be e le tše ntši mo e lego gore ba ile ba se ke ba kgona go di tšea ka moka.


text:
Ka letšatši la bone ba kgobokana molaleng wa Beraka gomme ba tumiša Morena ka baka la tšohle tše a di dirilego. Ke ka fao molala woo o bitšwago “Beraka”.


text:
Joshafate a eta madira a gagwe pele ba boela Jerusalema ka megobo, ka gobane Morena o be a fentše manaba a bona.


text:
Setšhaba se sengwe le se sengwe se se ilego sa kwa gore Morena o fentše manaba a Israele se ile sa tšhoga,


text:
Joshafate e be e bile kgoši ya Juda a na le mengwaga ye masome a mararo a metšo ye mehlano, gomme a bušitše a le Jerusalema mengwaga ye masome a mabedi a metšo ye mehlano. Mmagwe e be e le Asuba, morwedi wa Shilehi.


text:
eupša dintotoma tšeo go tšona go bego go khunamelwa medimo ya diswantšho a se ke a di phušola. Le ge go le bjalo batho ba ile ba se ke ba thoma go khunamela Morena, Modimo wa borakgolokhukhu ba bona, ka botlalo.


text:
Tše dingwe tše Joshafate a di dirilego, go tloga mathomong a pušo ya gagwe go iša mafelelong, di ngwadilwe mo go Ditaba tša Jehu, morwa wa Hanani, gomme tšona ke karolo ya Ditaba tša magoši a Israele.


text:
Ka nako ye nngwe Kgoši Joshafate wa Juda o ile a kwana le Kgoši Ahasia wa Israele, yo a bego a dira dilo tše ntši tše mpe.


text:
Eupša Eliesere, morwa wa Dodaba, wa motse wa Maresha, a kgala Joshafate a re: “Ka gobane o kwane le Ahasia, Morena o tla senya tše le di dirilego.” Gomme maselawatle ale a thokgega mme a se ke a kgona go ya Tarsose.


text:
Joshafate a ithobalela le botatagwe, mme a bolokwa le bona motseng wa Dafida, gomme Joramo, morwa wa gagwe, a mo hlatlama bogošing.


text:
Joramo, morwa wa Kgoši Joshafate wa Juda, o be a na le bomorrwarragwe ba ba latelago: Asaria, Jehiele, Sakaria, Asariahu, Mikaele le Shefatia.


text:
Tatagobona o ile a ba fa gauta le silibera ye ntši le dilo tše dingwe tše ntši tše bohlokwa, gomme yo mongwe le yo mongwe wa bona a mmea mohlokomedi wa motse wa Juda wo o ageleditšwego ka morako. Eupša ka gobane Joramo e be e le leitšibolo, Joshafate a mo dira mohlatlami wa gagwe bogošing.


text:
Joramo ya ba kgoši a na le mengwaga ye masome a mararo a metšo ye mebedi, gomme a buša a le Jerusalema mengwaga ye seswai.


text:
A latela mohlala wo mobe wa Kgoši Ahaba le dikgoši tše dingwe tša Israele, ka gobane o be a nyetše morwedi yo mongwe wa Ahaba. A dira dibe pele ga Morena,


text:
eupša Morena o be a sa nyake go fediša pušo ya ba lapa la Dafida, ka gobane a be a dirile kgwerano le Dafida gomme a mo holofeditše gore ditlogolo tša gagwe di tla buša go ya go ile.


text:
Ka gona Joramo a tloga le balaodi ba madira a gagwe ka dikoloi tša ntwa gomme ba hlasela Edomo. Moo bahlabani ba Edomo ba ba dikanetša, fela ya re bošego ba ba šwahla.


text:
Edomo ya se hlwe e bušwa ke Juda go tloga ka nako yeo. Yona mehleng yeo motse wa Libna le wona wa tsoša mpherefere ka gobane Joramo a be a tlogetše Morena, Modimo wa borakgolokhukhu ba gagwe.


text:
Le gona o be a kgobetše dintotoma tšeo go tšona go bego khunamelwa medimo ya diswantšho dithabeng tša Juda, gomme a dira gore batho ba Juda le ba Jerusalema ba se botegele Morena, a ba aroša go yena.


text:
Moprofeta Eliya a ngwalela Joramo lengwalo a re: “Morena, Modimo wa Dafida, rakgolokhukhu wa gago, o go tšwile ka gobane ga se wa latela mohlala wa tatago, Kgoši Joshafate, goba wa rakgolwago, Kgoši Asa.


text:
Bakeng sa seo wena o latetše mohlala wa magoši a Israele gomme wa dira gore batho ba Juda le ba Jerusalema ba se hlwe ba botegela Modimo, ka wona mokgwa wo Ahaba le ba ba mo hlatlamego bogošing ba dirilego gore Baisraele ba se ke ba hlwa ba botega. Ebile o bolaile bomorrwarrago ba e bego e le batho ba go go phala.


text:
Ka baka la taba yeo Morena o tla otla setšhaba sa gago le bana ba gago le basadi ba gago o šoro, gomme a senya dithoto tša gago.


text:
Wena ka bowena o tla swarwa ke bolwetši bjo bošoro bja mala bjo bo tlago gola letšatši ka letšatši go fihlela mala a gago a etšwa.”


text:
Morena a hlohleletša Bafilista le Baarabia ba ba bego ba dula kgauswi le moo go bego go dutše Baetopia ba bangwe gore ba yo lwa le Bajuda.


text:
Ba hlasela Bajuda, ba thopa dithoto ka moka tša mošate, ba thopa le basadi le barwa ba kgoši ka moka ntle le Ahasia, morwa wa gagwe wa mafelelo.


text:
Bja tšea mengwaga ye mebedi bo golela pele go fihlela ge mala a gagwe a etšwa mme kgoši a hwa a ekwa bohloko bjo bošoro.


text:
Batho ba gagwe ba se ke ba gotša mollo wo mogolo wa go mo llela bjalo ka ge ba ile ba direla borakgolokhukhu ba gagwe.


text:
Joramo e be e bile kgoši a na le mengwaga ye masome a mararo a metšo ye mebedi, gomme a bušitše a le Jerusalema mengwaga ye seswai. Ga go yo a ilego a nyama ge a hwile. Ba mmoloka motseng wa Dafida, eupša e sego mabitleng a mošate.


text:
Lekoko le lengwe la Baarabia le be le ile la šwahlela naga ya Juda gomme la bolaya barwa ka moka ba Joramo ntle le Ahasia, morwa wa gagwe wa mafelelo. Ka gona batho ba Jerusalema ba bea Ahasia kgoši legatong la tatagwe.


text:
Ahasia e bile kgoši a na le mengwaga ye masome a mabedi a metšo ye mebedi, gomme a buša a le Jerusalema ngwaga o tee. Ahasia le yena a latela mohlala wa ba lapa la Kgoši Ahaba, ka gobane Athalia, mmagwe, morwedi wa Kgoši Ahaba le setlogolwana sa Kgoši Omri wa Israele, e be e le yena a mo eletšago go dira dilo tše mpe.


text:
A dira dibe pele ga Morena bjalo ka ba lapa la Ahaba, ka gobane ka morago ga lehu la tatagwe ba bangwe ba bona e ile ya ba baeletši ba gagwe, gomme ba mo senyetša bogoši.


text:
O ile a latela dikeletšo tša bona, a tšwa dira le Kgoši Joramo wa Israele, morwa wa Ahaba, go yo lwa le Kgoši Hasaele wa Siria. Madira a thulana Ramote kua Gileade, gomme Joramo a gobala moo ntweng.


text:
Modimo a dira gore Ahasia a yo bona Joramo, ka gobane o be a ratile gore a yo bolawa. Ge Ahasia a sa le moo, yena le Joramo ba tšwa go yo gahlanetša Jehu, morwa wa Nimshi, yo Morena a bego a mo kgethile gore a feleletše ba lapa la Ahaba.


text:
Ge Jehu a sa phetha kotlo ya Modimo ya lapa leo, o ile a gahlana le sehlopha sa baetapele ba Juda le barwa ba bomogolwaAhasia ba ba bego ba felegeditše Ahasia leetong leo. Jehu a ba bolaya.


text:
Gwa nyakwa Ahasia, gomme a hwetšwa a utamile Samaria. A išwa go Jehu gomme a bolawa. Eupša go mmoloka gona ba mmoloka ka ge e be e le setlogolo sa Kgoši Joshafate, yo a bego a khunamela Morena ka pelo ya gagwe ka moka. Go ile gwa se šale motho wa lapa la Ahasia yo e bego e ka ba kgoši.


text:
Ya re ge Athalia, mmagoKgoši Ahasia, a ekwa gore morwagwe o bolailwe, a laela gore ba lapa la mošate wa Juda ba bolawe ka moka.


text:
Ahasia o be a na le kgaetšedi ka malapa, Josheba, yo a bego a nyetšwe ke moprista yo a bitšwago Joyada. Ka sephiri Josheba a tšhabiša morwa yo mongwe wa Ahasia, Joase, a mo tloša go barwa ba bangwe bao ba bego ba tlile go bolawa, gomme a mo iša le mofepi ka phapošing ya go bolokela malao ka Tempeleng. Ka go fela a mo utile o ile a mo phološa diatleng tša Athalia.


text:
Josheba le monna wa gagwe ba hlokomela mošemanyana yoo mengwaga ye e selelago ba mo utile ka Tempeleng ge go sa buša Mohumagadi Athalia.


text:
Ge moprista Joyada a seno letela mengwaga ye e selelago, a beta pelo a loga maano. A kwana le balaodi ba ba latelago ba ba lekgolo: Asaria, morwa wa Jerohamo, Ishmaele, morwa wa Johanane, Asaria, morwa wa Obede, Maasea, morwa wa Adaya, le Elishafate, morwa wa Sikri.


text:
Ba sepela le metse ya Juda ka moka, ba kgobokanya Balefi le mantona a dikgorwana, gomme ba boela nabo Jerusalema.


text:
Ka moka ba bokana ka Tempeleng gomme moo ba dira kgwerano le Joase, morwa wa kgoši. Joyada a re go bona: “Šo morwa wa kgoši ye e hlokafetšego. Bjale e tla ba kgoši, bjalo ka ge Morena a boletše mabapi le ditlogolo tša Dafida.


text:
Se le swanetšego go se dira sese: Ge baprista le Balefi ba tsena modirong ka letšatši la Sabatha, karolo ya boraro ya bona e lete masoro a dikgoro tša Tempele,


text:
karolo ye nngwe ya boraro e lete ngwako wa kgoši, gomme ba ba šetšego ba bewe Lesorong la Motheo. Batho ka moka ba bokane ka kgorong ya Tempele.


text:
Go se ke gwa ba le yo a tsenago ka Tempeleng ntle le baprista le Balefi ba ba lego modirong. Bona ba ka tsena ka gobane ba neetšwe Morena, fela batho ba bangwe ka moka ba phethe ditaelo tša Morena gomme ba be ka ntle.


text:
Balefi ba dikologe kgoši ba mo lete ba swere dihlabano tša bona, gomme ba ye le yena gohle mo a yago gona. Yo mongwe yo a ka lekago go tsena ka Tempeleng a bolawe.”


text:
Balefi le batho ba Juda ka moka ba phetha ditaelo tšohle tša Joyada. Joyada a se ke a lokolla banna bale go ya gae ge ba etšwa modirong ka Sabatha, ka gona balaodi bale ba tšea banna ba bona go ba ba tsenago modirong gotee le go ba ba tšwago.


text:
Joyada a neela bahlankedi marumo le dikotse le dikotsana tšela e bego e le tša Kgoši Dafida mme di bolokilwe ka Tempeleng.


text:
A bea banna ba ba swerego matsolo ba teile lenaka pele ga Tempele ba tietše aletare gare, gore ba šireletše kgoši.


text:
Ke moka Joyada a eta Joase pele a mo ntšha ka Tempeleng, a mo rweša mphapahlogo, gomme a mo neela puku ya melao ye e laolago bogoši. Ya ba ge ba mmea kgoši. Moprista Joyada le barwa ba gagwe ba tlotša Joase, gomme ba goa ba re: “A kgoši a re phelele!”


text:
Athalia a kwa mešito ya batho ba kitimela Tempeleng ba tiela kgoši mekgolokwane, ka gona le yena a itlhaganela a ya ntshe.


text:
Fao a bona kgoši ye mpsha kgorong ya Tempele e eme ka thoko ga kokwane ya magoši e dikologilwe ke balaodi ba madira le baletši ba diphala. Setšhaba ka moka se be se thabile se letša diphala, gomme baopedi ba Tempeleng ba hlabelela ka diletšo tša bona. A gagola diaparo tša gagwe ka manyami, gomme a goa a re: “Ke go uša mmušo! Ke go uša mmušo!”


text:
Joyada a se ke a rata gore Athalia a bolaelwe Tempeleng, ka gona a bitša balaodi ba madira gomme a re go bona: “Mo tlošeng a putle gare ga melokoloko ya baleti, gomme le bolayeng yo mongwe le yo mongwe yo a ka lekago go mo phološa.”


text:
Moprista Joyada a dira kgwerano le Kgoši Joase le setšhaba gore yena le kgoši le setšhaba e tla ba setšhaba sa Morena.


text:
Setšhaba ka moka sa ya tempeleng ya Baale gomme ba e kgereša. Ba phušola dialetare le medimo ya diswantšho moo, mme ba bolaela Mathane, moprista wa Baale, fao pele ga dialetare tšeo.


text:
Joyada a bea baprista le Balefi gore ba hlokomele modiro wa Tempele. Ba be ba swanetše go phetha mediro ye ba e filwego ke Kgoši Dafida, le go tšhuma dihlabelo tše di direlwago Morena go ya ka melao ya Moshe. Le gona ba be ba hlokometše moopelo le menyanya ka taelo ya Dafida.


text:
Joyada a bea baleti masorong a dikgoro tša Tempele gore go se ke gwa tsena motho yo a tšhilafetšego.


text:
Balaodi ba madira, le baetapele ba setšhaba, le bahlankedi ba bagolo, le setšhaba ka moka ba dira molokoloko ba ya le Joyada go yo tšea kgoši Tempeleng ba mo tliša mošate. Ba tsena ka Lesoro la ka Tletlolo, gomme ba dudiša kgoši setulong sa bogoši.


text:
Joase e bile kgoši ya Juda a na le mengwaga ye e šupago, gomme a buša a le Jerusalema mengwaga ye masome a mane. Mmagwe e be e le Tsibia wa motse wa Beresheba.


text:
A bokanya baprista le Balefi gomme a ba laela gore ba ye metseng ya Juda ba kgobokanye tšhelete go Baisraele ka moka gore go tle go lokišwe Tempele ngwaga ka ngwaga. A ba botša gore ba itlhaganele, eupša Balefi ba diega;


text:
ka gona a bitša Joyada, moetapele wa bona, a mmotšiša a re: “Ke ka baka lang o se wa hlokomela gore Balefi ba ntšhiše batho ba Juda le ba Jerusalema lekgetho le Moshe, mohlanka wa Morena, a le nyakilego go Baisraele go hlokomela Tente ya bodulo bja Morena?”


text:
Balatedi ba Athalia, mosadi yola yo mobe, ba be ba sentše Tempele ba bile ba šomišitše dilo tše kgethwa tirelong ya Baale.


text:
Ba roma batseta gohle motseng wa Jerusalema le nageng ya Juda gore yo mongwe le yo mongwe a tliše lekgetho go Morena lela Moshe, mohlanka wa Morena, a bego a le beetše setšhaba kua lešokeng.


text:
Taba yeo ya kgahla batho le baetapele ba bona, gomme ba tliša makgetho a bona go fihlela ba felelela.


text:
Letšatši le lengwe le le lengwe Balefi ba be ba tšea polokelo ba e iša go baleti ba mošate ba ba bego ba e hlokometše. Nako ye nngwe le ye nngwe ge e na le tšhelete ye ntši, mongwaledi wa mošate le moemedi wa Moprista yo Mogolo ba be ba ntšha tšhelete yeo gomme ba boetše polokelo madulong a yona. Ka tsela yeo ba kgobokanya tšhelete ye ntši.


text:
Kgoši le Joyada ba be ba tšea tšhelete yeo ba e neela bao ba bego ba hlokometše go lokiša Tempele, gomme bona ba thwala babetli le babetli ba maswika, le batho ba go šoma ka tshipi le ka mphiri gore ba lokiše Tempele.


text:
Bašomi ba šoma ka maatla, ba tšwela pele gabotse gomme ba boetša Tempele seemong sa yona. Ka tsela yeo ya tia go swana le pele.


text:
Ge ba feditše go lokiša Tempele, gauta le silibera ye e šetšego e ile ya fiwa kgoši le Joyada, bona ba dira meruswi le dibjana tša tirelo le tša dihlabelo ka gauta le silibera yeo. Ge Joyada a sa phela, dihlabelo di be di dirwa ka mehla Tempeleng.


text:
Ba mmoloka mabitleng a mošate motseng wa Dafida, ka go leboga mediro ye a e diretšego setšhaba sa Israele le Modimo le Tempele.


text:
Eupša ge Joyada a seno hlokafala, baetapele ba Juda ba tla ba loba Kgoši Joase mme ba mo aroša, a theetša bona.


text:
Ka gona batho ba se hlwe ba khunamela Morena, Modimo wa borakgolokhukhu ba bona, ka Tempeleng, gomme ba thoma go khunamela dikota tša borapedi le medimo ya diswantšho. Molato woo wa bona wa dira gore Morena a tukele naga ya Juda le motse wa Jerusalema bogale.


text:
Ke moo moya wa Morena o ilego wa aparela Sakaria, morwa wa moprista Joyada. A ema moo batho ba bego ba kgona go mmona, a goa a re: “Morena Modimo o botšiša gore ke ka baka lang le tshetše ditaelo tša gagwe. O re le ka se ke la atlega! Le mo hlanogetše, ka gona le yena o le hlanogetše!”


text:
Kgoši o be a itebaditše potego yela tatagoSakaria, Joyada, a bego a mo hlankela ka yona, ka fao a laela gore Sakaria a bolawe. Ge Sakaria a ehwa, a goa a re: “A Morena a bone seo se dirwago gomme a lefeletše!”


text:
Ge seruthwane sa ngwaga woo se fihla, madira a Siria a hlasela Juda le Jerusalema, ba bolaya baetapele bohle, gomme ba romela tše ba di thopilego ka moka go kgoši ya bona kua Damaskose.


text:
Madira ao a Siria e be e se a mantši, eupša Morena a dira gore ba fenye madira a mantši a Juda ka gobane setšhaba seo se be se hlanogetše yena Morena, Modimo wa borakgolokhukhu ba sona. Ka tsela yeo Kgoši Joase a otlwa.


text:
O ile a gobatšwa o šoro, gomme ge manaba a boela morago, bahlankedi ba gagwe ba babedi ba mo logela maanomabe mme ba mmolaya malaong a gagwe go lefeletša go bolawa ga morwa wa moprista Joyada. A bolokwa motseng wa Dafida, eupša e sego mabitleng a mošate.


text:
Bao ba ilego ba mo logela maanomabe e be e le Sabade, morwa wa mosadi wa Moamone yo leina la gagwe e bego e le Shimate, le Josabade, morwa wa mosadi wa Momoaba yo leina la gagwe e bego e le Shomere.


text:
Tlhathollo ya Puku ya Dikgoši e na le ditaba tša barwa ba Joase, le diprofeto tše ntši tše a ilego a kgalengwa ka tšona, le ditaba tša ka moo a ilego a tsošološa Tempele. Amatsia, morwa wa gagwe, a mo hlatlama bogošing.


text:
Amatsia e bile kgoši a na le mengwaga ye masome a mabedi a metšo ye mehlano, gomme a buša a le Jerusalema mengwaga ye masome a mabedi a metšo ye senyane. Mmagwe e be e le Joadane wa Jerusalema.


text:
Eupša a se ke a bolaya bana ba bona, fela a phetha se Morena a se laetšego setšhaba melaong ya Moshe a re: “Batswadi ba se ke ba bolaelwa melato ya bana ba bona, bana le bona ba se ke ba bolaelwa melato ya batswadi ba bona; motho a bolaelwe fela molato wo o obilwego ke yena mong.”


text:
Kgoši Amatsia a kgobokanya banna ka moka ba kgoro ya Juda le ya Benjamene, a ba bea ka dihlophanahlophana tša madira go ya ka dikgorwana tša bona, gomme a ba beela balaodi ba bahlabani ba ba dikete le ba ba makgolo. O be a kgobokantše banna ka moka ba mengwaga ye masome a mabedi le go feta fao. Ka moka ya ba ba dikete tše makgolo a mararo. E be e le bahlabani ba ba kgethilwego, ba itokišeditše ntwa, ba rutilwe go lwa ka marumo le dikotse.


text:
Go ba oketša a thwala bahlabani ba dikete tše lekgolo ba Israele, a ba lefa ka silibera ya dikilokramo tše dikete tše tharo.


text:
Eupša moprofeta yo mongwe a ya go yena a re: “O se ke wa tšea bahlabani ba ba Israele. Morena ga a eme le banna ba ba Mmušo wa ka Leboa le bona Baefraime ba.


text:
Mohlomongwe o gopola gore ba tla go tiiša ntweng, eupša ke Modimo yo a nago le maatla a go dira gore motho a fenye goba a fenywe, gomme o tla dira gore manaba a gago a go fenye.”


text:
Amatsia a botšiša moprofeta a re: “Bjale silibera yela ke šetšego ke ba lefile yona?” Moprofeta a mo fetola a re: “Morena a ka go bušetša ya go feta yeo!”


text:
Ka gona Amatsia a hlaola madira ale a go a thwala, gomme a a botša gore a boele ga gaboona. Ba boela morago ba tuketše batho ba Juda bogale.


text:
Amatsia a itiiša maatla gomme a eta madira a gagwe pele ba ya Moeding wa Letswai. Fao ba lwa gomme ba bolaya bahlabani ba Baedomo ba dikete tše lesome,


text:
ba ba ba thopa ba bangwe ba dikete tše lesome. Ba iša mathopša godimo ga legaga motseng wa Sela, gomme ba ba kgoromeletša fase ba pšhatlaganywa ke maswika.


text:
Bahlabani bale ba Israele, bale Amatsia a go se ba dumelele go ya ntweng le yena, bona ba ile ba hlasela metse ya Juda gare ga Samaria le Bethe-Horone, ba bolaya banna ba dikete tše tharo, ba thopa le thoto ye ntši.


text:
Ge Amatsia a fentše Baedomo o ile a boa le medimo ya bona ya diswantšho, a e ipeela yona, a e tšhumela le diorelo.


text:
Taba yeo ya galefiša Morena, ka gona a roma moprofeta go Amatsia gore a mmotšiše a re: “Ke ka baka lang o khunamela medimo e šele ye e paletšwego le ke go phološa batho ba yona diatleng tša gago?”


text:
Amatsia a mo tsena ganong a re: “Kgane re go beile moeletši wa kgoši? Homola, go sego bjalo o tla bolawa!” Moprofeta yola pele ga ge a homola a re: “Bjale ke a tseba gore Modimo o rerile go go feleletša, ka ge o dirile taba ya mohuta wo mme wa hlokomologa keletšo ya ka.”


text:
Kgoši Amatsia wa Juda le baeletši ba gagwe ba kwana gore ba hlasele Israele. Ka gona a roma batseta go Kgoši Joase wa Israele yo e bego e le morwa wa Joahase le setlogolo sa Jehu, a mo hlohla a re: “Tlaa re lwe!”


text:
Joase a fetola Amatsia ka go re: “Mohlašana wa mošwana wa dithaba tša Lebanone o kile wa romela molaetša go mosedere wa moo wa re: ‘A morwa wa ka a nyale morwedi wa gago.’ Gwa tla phoofolo ya naga gomme ya gatakanya mošwana wola.


text:
Bjale Amatsia, o ikgogomoša ka go re o fentše Baedomo, ka gona o na le makoko. Eupša nna ke re itulele moo lapeng la gago. Ke ka baka lang o tsoša mpherefere wo o tlago tlišetša wena le batho ba gago mahlomola?”


text:
Fela Amatsia a di tšeiša phefo. E be e le thato ya Morena gore Amatsia a fenywe, ka gobane yena le ba lapa la gagwe ba be ba khunamela medimo ya diswantšho ya Baedomo.


text:
Ka gona Kgoši Joase wa Israele a tšwa dira a yo lwa le Kgoši Amatsia wa Juda. Ba gahlana kua Bethe-Shemeshe nageng ya Juda,


text:
Joase a thopa Amatsia gomme a mo iša Jerusalema. Moo a kgereša morako wa motse go tloga Lesorong la Efraime go fihla Lesorong la Sekhutlong, sebaka sa dimetara tše e ka bago tše makgolo a mabedi.


text:
A boela Samaria le gauta ka moka le silibera ya ka Tempeleng, le ditlabakelo ka moka tša ka Tempeleng tše di bego di hlokomelwa ke ditlogolo tša Obede-Edomo, le mahumo a mošate. A thopa le batho.


text:
Kgoši Amatsia wa Juda a phela mengwaga ye lesome le ye mehlano ka morago ga ge Kgoši Joase wa Israele a hwile.


text:
Tše dingwe tše Amatsia a di dirilego, go tloga mathomong go iša mafelelong a pušo ya gagwe, di ngwadilwe mo go Ditaba tša magoši a Juda le a Israele.


text:
Go tloga ka yona nako yela Amatsia a hlanogetšego Morena o ile a dula a logetšwe maanomabe Jerusalema. Mafelelong a tšhabela motseng wa Lakishe, eupša manaba a gagwe a mo latelela moo gomme a mmolaya.


text:
Setopo sa gagwe sa išwa Jerusalema ka koloi ya dipere, gomme sa bolokwa mabitleng a botatagwe motseng wa Dafida.


text:
Setšhaba ka moka sa Juda sa kgetha Usia, morwa wa Amatsia, wa mengwaga ye lesome le ye e selelago, gore a hlatlame tatagwe bogošing.


text:
Usia ya ba kgoši a na le mengwaga ye lesome le metšo ye e selelago, gomme a buša a le Jerusalema mengwaga ye masome a mahlano a metšo ye mebedi. Mmagwe e be e le Jekolia wa Jerusalema.


text:
Ge Sakaria, motho yo a bego a mo ruta go hlompha Modimo, a sa phela, o be a khunamela Morena ka potego, gomme Modimo a mo atla.


text:
Usia a yo lwa le Bafilista. A kgereša morako wa motse wa Gathe le wa Jamnia le wa Ashdode, gomme a aga metse ye mengwe kgauswi le Ashdode le nageng yohle ya Filistia.


text:
Usia a aga tora ya go tia Jerusalema Lesorong la Sekhutlong le Lesorong la Moeding le moo morako o bego o mena legopo.


text:
A ba a aga le ditora tša tlhapetšo kua melaleng, a epa le didiba tše ntši ka gobane o be a na le mehlape ye mentši nagengtlase le kua melaleng. Ka ge a be a rata temo o be a na le balemi le bašomi ba dirapa tša merara kua nageng ya dithaba le kua nageng ye e nonnego.


text:
O be a na le madira ao a bego a dula a itokišeditše ntwa. A be a badilwe mme a arogantšwe ka dihlophanahlophana ke Jeiele, mongwaledi, le Maasea, mohlankedi, ba hlokometšwe ke Hanania, yo mongwe wa bahlankedi ba bagolo ba kgoši.


text:
Mantona ao a be a laola bahlabani ba dikete tše makgolo a mararo le tše di šupago le makgolo a mahlano bao ba bego ba kgona go lwela kgoši ka bogale.


text:
Usia a fa madira dikotse, marumo, dikefa tša tshipi, diaparo tša boitšhireletšo, mara le mesebe, le maswika a diragamabje.


text:
Motseng wa Jerusalema ditsebi tša gagwe tša dira dilo tša go thunya metsi le tša go kgokološa maswika a magolo ditoreng le dikhutlong tša morako wa motse. Setumo sa gagwe sa aparela gohle, gomme a ba le maatla kudu ka gobane Modimo o be a mo thuša.


text:
Eupša ge Kgoši Usia a eba le maatla o ile a thoma go ikgogomoša, gomme taba yeo ya mo senyetša bogoši. A nyatša Morena Modimo wa gagwe ka go tsena ka Tempeleng go tšhuma seorelo aletareng ya diorelo.


text:
go yo mo thibela. Ba re: “Usia, ga se wena o ka tšhumelago Morena seorelo, gobane beng ba modiro wo ke baprista, ditlogolo tša Arone. Tloga fa felong mo gokgethwa. O nyaditše Morena Modimo, gomme ga a sa tlo go godiša.”


text:
Usia o be a eme ka moo Tempeleng ka thoko ga aletare ya diorelo a swere setšhumeladiorelo. Ya re a sa galefetše baprista bjalo, a tšwa dišo phatleng tša bolwetši bja letlalo bja go mo tšhilafatša baprista ba lebeletše.


text:
Asaria le baprista bale ba bangwe ba re go bona bolwetši bjoo phatleng ya kgoši ba tšhoga, gomme ba mo raka ka Tempeleng. Le yena a tšwa ka pela, ka gobane Morena o be a mo otlile.


text:
Bolwetši bjoo bja swara Kgoši Usia bophelong bja gagwe ka moka gomme a tšhilafala go fihlela a ehwa. O be a phela ka ngwakong wa thokwana, a sa dumelelwe go tsena ka Tempeleng, gomme ka mošate go laola Jotamo, morwa wa gagwe, e le yena a bušago naga.


text:
Moprofeta Jesaya, morwa wa Amotse, o ile a ngwala dilo ka moka tše Kgoši Usia a ilego a di dira nakong ya pušo ya gagwe.


text:
Usia a ithobalela le botatagwe gomme a bolokwa mabitleng a mošate. Fela ka baka la bolwetši bjola bja gagwe a se ke a bolokwa karolong ya dikgoši. Jotamo, morwa wa gagwe, a mo hlatlama bogošing.


text:
Jotamo e ile ya ba kgoši a na le mengwaga ye masome a mabedi a metšo ye mehlano, gomme a buša a le Jerusalema mengwaga ye lesome le ye e selelago. Mmagwe e be e le Jerusha, morwedi wa Tsadoko.


text:
A dira tše di kgahlago Morena, go no swana le Usia, tatagwe. Fela yena a se ke a dira sebe sela sa tatagwe sa go tšhuma seorelo ka Tempeleng. Eupša setšhaba sona sa fela se tšwela pele le go dira dibe.


text:
E bile Jotamo yo a ilego a aga Lesoro la ka Tletlolo la Tempele, gomme a dira modiro wo mogolo karolong ya Jerusalema ye e bitšwago Ofele.


text:
A lwa le kgoši ya Amone le madira a yona gomme a a fenya. A laela Baamone gore ba mo lobe mengwaga ye meraro ka silibera ya dikilokramo tše dikete tše tharo, le mabele a dikilokramo tše milione, le garase ye kaalo.


text:
Ditiragalo tše dingwe tša pušo ya Jotamo, le dintwa tše a di lwelego le dilo tše a di dirilego, ka moka di ngwadilwe mo go Ditaba tša magoši a Israele le a Juda.


text:
Jotamo e bile kgoši a na le mengwaga ye masome a mabedi a metšo ye mehlano, gomme a buša a le Jerusalema mengwaga ye lesome le ye e selelago.


text:
O ile a ithobalela le botatagwe gomme a bolokwa motseng wa Dafida, mme Ahase, morwa wa gagwe, a mo hlatlama bogošing.


text:
Ahase e ile ya ba kgoši a na le mengwaga ye masome a mabedi, gomme a buša a le Jerusalema mengwaga ye lesome le ye e selelago. O be a sa dire tše di kgahlago Morena, a sa swane le Kgoši Dafida, rakgolwagwe,


text:
a tšhuma seorelo moeding wa Bene-Hinomo. A ba a direla medimo ya diswantšho dihlabelo ka barwa ba gagwe, a etša ditlwaedi tša makgapa tša ditšhaba tšela Morena a di rakilego nageng ge Baisraele ba goroga.


text:
Ahase a fela a dira dihlabelo, a tšhuma le seorelo dintotomeng tšeo go tšona go bego go khunamelwa medimo ya diswantšho, le ka fase ga mehlare ka moka ya merithi ye megolo.


text:
Ka gobane Kgoši Ahase o be a dira dibe, Morena Modimo wa gagwe o ile a mo gafela diatleng tša kgoši ya Siria, gomme ya mo fenya, ya thopa Bajuda ba bantši ya ba iša Damaskose. Morena a ba a dira gore Pekage, kgoši ya Israele, morwa wa Remalia, a fenye Ahase mme a bolaye bahlabani ba bogale ba Juda ba dikete tše lekgolo le tše masome a mabedi ka letšatši le tee. Morena, Modimo wa borakgolokhukhu ba bona, a dira gore taba yeo e hlagele batho ba Juda ka gobane ba be ba mo furaletše.


text:
Mogale yo mongwe wa Moisraele yo leina la gagwe e bego e le Sikri a bolaya Maasea, morwa wa Ahase, le Asrikamo, mohlokomedi wa ka mošate, le Elkana, yo a bego a latela kgoši ka maemo.


text:
Madira a Baisraele a ile a thopa basadi le bana ba dikete tše makgolo a mabedi le ge Bajuda e be e le batho ba gabobona, gomme ba ba iša Samaria gotee le thoto ye ntši.


text:
Monna yo mongwe yo a bitšwago Odede, moprofeta wa Morena, o be a dula motseng wa Samaria. Yena a gahlanetša madira ale a Baisraele ge a batametše go tsena motseng, gomme a re: “Morena, Modimo wa borakgolokhukhu ba lena, o be a befeletšwe batho ba Juda gomme a ba gafela diatleng tša lena, fela bjale o kwele ka moo le ba bolailego ka sehlogo ka gona.


text:
Bjale le sa ikemišeditše go dira banna le basadi ba Jerusalema le ba Juda makgoba a lena. Ga ke re le lena le oba melato pele ga Morena Modimo wa lena?


text:
Ntheetšeng! Mathopša a ke bana ba bolena. A ba sepele, go sego bjalo Morena o tla le galefela gomme a le otla.”


text:
Baetapele ba bane ba Mmušo wa ka Leboa, e lego Asaria, morwa wa Johanane, Berekia, morwa wa Meshilemote, Jehiskia, morwa wa Shalume, le Amasa, morwa wa Hadelai, le bona ba se kwane le se madira a se dirago.


text:
Ba re: “Le se ke la tliša mathopša ao mo! Re šetše re obile molato wo mogolo pele ga Morena, gomme ra mmefediša. Bjale le nyaka go godiša sebe le molato wa rena.”


text:
gomme banna bale ba bane ba bewa gore ba fe mathopša a a sego a apara selo diaparo tša go tšwa thotong yela e thopilwego. Ba fa le mathopša ka moka diaparo le dieta, ba ba fa le dijo le dino, gomme ba ba tlotša ka makhura a mohlware mo ba kwelego bohloko. Ba ba bego ba lapile kudu ba ile ba nametšwa dipokolo, gomme mathopša ka moka a boetšwa Jeriko, motseng wa mehlare ya mepalema, go magagabobona. Ka morago Baisraele ba boela Samaria.


text:
Baedomo ba šwahlela naga ya Juda gape gomme ba thopa batho. Ka gona Kgoši Ahase a kgopela kgoši ya Asiria gore e mo thuše.


text:
Ka nako yeo Bafilista ba be ba šwahlela metse ya nagengtlase le ya ka borwa bja Juda. Ba thopa motse wa Bethe-Shemeshe, wa Ayalone, wa Gederote, wa Soko, wa Timna, wa Gimso, le metsana ye e bego e bapile le yona, gomme ba dula go yona.


text:
Ka gobane Kgoši Ahase wa Juda o be a lesitše setšhaba sa gagwe se itirela tše se di ratago ka ge a be a sa botegele Morena, Morena o ile a dira gore Bajuda ba fenywe.


text:
Bakeng sa go tlo thuša Ahase, Kgoši Tiglate-Pilesere wa Asiria a tla a mo hlasela gomme a mo tlišetša mathata.


text:
Ka gona Ahase a tšea dilo tše bohlokwa tša Tempele le tša mošate, le tša malapa a baetapele ba setšhaba, a loba kgoši yeo ka tšona, fela le seo sa se ke sa thuša selo.


text:
Le ka yona nako yeo ya ge Ahase a pitlagantšwe ke mathata, o ile a no tšwela pele le go se botegele Morena.


text:
A direla medimo ya Basiria ba ba bego ba mo fentše dihlabelo. A re: “Medimo ya Siria e thušitše magoši a Siria, ka gona ge nka e direla dihlabelo, le nna e ka nthuša.” Taba yeo ya uša yena le setšhaba sa gagwe.


text:
A kgobokanya le ditlabakelo tša Tempele a di pšhatlaganya. A tswalela Tempele gomme a aga dialetare sekhutlong se sengwe le se sengwe sa mekgotha ya Jerusalema.


text:
Motseng wo mongwe le wo mongwe wa Juda a kgobela dintotoma tšeo go tšona go bego go khunamelwa medimo ya diswantšho, moo diorelo di bego di swanetše go tšhumelwa medimo yeo. Ka go dira bjalo a befediša Morena, Modimo wa borakgolokhukhu ba gagwe.


text:
Ditiragalo tše dingwe tša pušo ya gagwe le dilo ka moka tše a di dirilego, go tloga mathomong a pušo ya gagwe go iša mafelelong, di ngwadilwe mo go Ditaba tša magoši a Juda le a Israele.


text:
Kgoši Ahase a ithobalela le botatagwe gomme a bolokwa Jerusalema, eupša e sego mabitleng a mošate. Morwa wa gagwe, Hiskia, a mo hlatlama bogošing.


text:
Hiskia e bile kgoši ya Juda a na le mengwaga ye masome a mabedi a metšo ye mehlano, gomme a buša a le Jerusalema mengwaga ye masome a mabedi a metšo ye senyane. Mmagwe e be e le Abia, morwedi wa Sakaria.


text:
Hiskia o ile a bula mejako ya Tempele gape kgweding ya mathomo ya ngwaga wo e bilego kgoši ka wona, gomme a laela gore Tempele e lokišwe.


text:
gomme a bolela le bona moo a re: “Ntheetšeng, lena Balefi! Ineeleng go Morena, gomme le hlwekišeng Tempele ya Morena, Modimo wa borakgolokhukhu ba lena. Tše di tšhilafatšago Tempele le di ntšhetšeng ntle.


text:
Borakgolokhukhu ba rena ba be ba sa botegele Morena Modimo wa rena, ba dira tše di sa mo kgahlego. Ba be ba mo tlogetše gomme ba fularetše lefelo le a dulago ka go lona.


text:
Ba tswaletše mejako ya Tempele, ba tima mabone, gomme ba se ke ba tšhuma seorelo goba ba dira dihlabelo tša go tšhungwa ka moka ka Tempeleng ya Morena Modimo wa Israele.


text:
Ka baka la taba yeo Morena a galefela batho ba Juda le ba Jerusalema, gomme se a ba dirilego sona sa tšhoša batho, sa ba gakgamatša, sa ba sa dira gore ba ba kwere. Taba yeo le e bona gabotse.


text:
Ke ka baka leo botatagorena ba bolailwego ntweng, gomme barwa le barwedi le basadi ba rena ba thopša.


text:
“Bjale ke ikemišeditše go dira kgwerano le Morena Modimo wa Israele, gore a se ke a hlwa a re galefetše.


text:
Bana ba ka, le se ke la hlwa le senya sebaka. Ke lena ba Morena a le kgethilego gore le mo hlankele ka Tempeleng, le mo tšhumele seorelo ka moo, le be le hlahleng batho ge ba tlile go mo khunamela.”


text:
Balefi ba ba latelago ba be ba le moo: Ba kgorwana ya Kehate e be e le Mahate, morwa wa Amasai, le Joele, morwa wa Asaria Ba kgorwana ya Merari e be e le Kishe, morwa wa Abdi, le Asaria, morwa wa Jehalelele Ba kgorwana ya Gershone e be e le Joage, morwa wa Sima, le Edene, morwa wa Joage Ba kgorwana ya Elitsafane e be e le Shimri le Jeiele Ba kgorwana ya Asafo e be e le Sakaria le Matania Ba kgorwana ya Hemane e be e le Jehiele le Shimi Ba kgorwana ya Jedutune e be e le Shemaya le Usiele


text:
Banna bao ba kgobokanya Balefi ba gabobona, gomme ka moka ga bona ba itlhwekiša. Ke moka ba thoma go hlwekiša Tempele, bjalo ka ge kgoši, yo a bego a dira ka moo Morena a bego a laetše ka gona, a be a ba boditše.


text:
Baprista ba tsena ka Tempeleng gore ba e hlwekiše, gomme tšohle tše di bego di tšhilafetše ba di ntšhetša ka kgorong ya Tempele. Go tloga moo Balefi ba di ntšha motseng ba di iša moeding wa Kidrone.


text:
Modiro woo o be o thomilwe ka letšatši la pele la kgwedi ya mathomo, gomme ka letšatši la seswai ba be ba feditše modiro ka moka gotee le phapoši ya matsenong a Tempeleng. Ka morago ba šoma matšatši a mangwe a seswai go fihlela ka la lesome le metšo ye e selelago la kgwedi, ba beakanyetša Tempele tirelo.


text:
Balefi ba begela Kgoši Hiskia ba re: “Re feditše go hlwekiša Tempele yohle, gotee le aletare ya dihlabelo tša go tšhungwa ka moka, le tafola ya dinkgwa tše kgethwa, le ditlabakelo tša tšona ka moka.


text:
Le gona ditlabakelo ka moka tše Kgoši Ahase a di tšhilafaditšego mengwageng yela a buša a sa botegele Modimo, re di boeditše sekeng sa tšona gomme re di kgethwafaditše gape.”


text:
Ka le le latelago Kgoši Hiskia a tsoga e sa le bošego a kgobokanya baetapele ba motse, ba ya le yena Tempeleng.


text:
Ba tšea dipoo tše di šupago, dikgapa tše di šupago, dikwanyana tše di šupago le diphooko tše di šupago go dira sehlabelo sa go tloša dibe tša ba lapa la mošate le tša batho ba Juda, le go hlwekiša Tempele ka tšona. Kgoši a botša baprista, ditlogolo tša Arone, gore ba dire dihlabelo ka diruiwa tšeo aletareng.


text:
Gwa hlabja dipoo tšeo pele, gwa latela dikgapa, gwa latela dikwanyana, mme baprista ba ageletša madi ba a foka aletareng.


text:
Mafelelong ba iša diphooko tšela go kgoši le go barapedi ba bangwe, gomme ka moka ba bea diatla godimo ga tšona.


text:
Ka morago baprista ba di hlaba, gomme ba tšhollela madi a tšona aletareng ya ba sehlabelo sa go boelanya setšhaba ka moka le Modimo, ka gobane kgoši o be a laetše gore setšhaba sa Israele ka moka se direlwe sehlabelo sa go tloša dibe le sa go tšhungwa ka moka.


text:
Kgoši a bea Balefi ka Tempeleng ba swere masenkana, diharepa le dikgapa go ya ka moo Morena a bego a laetše Kgoši Dafida ka Gade, moprofeta wa kgoši, le ka moprofeta Nathane.


text:
Diletšo tše ke tšela Kgoši Dafida a bego a laetše gore di šomišwe. Baprista le bona ba be ba eme fao ba swere diphala.


text:
Hiskia a laela gore go dirwe dihlabelo tša go tšhungwa ka moka, gomme ge dihlabelo tšeo di thoma go dirwa, batho ba tumiša Morena ka kopelo, mme baletši ba thoma go letša diphala le diletšo tše dingwe.


text:
Yo mongwe le yo mongwe yo a bego a le moo a obama, gomme gwa opelwa gwa letšwa le diphala go fihlela dihlabelo ka moka di tšhumilwe.


text:
Kgoši le baetapele ba botša Balefi gore ba tumiše Morena ka dikopelo tša Dafida le tša moprofeta Asafo. Ka gona ka moka ba opela ka lethabo ge ba khunamile ba obametše Modimo.


text:
Hiskia a botša batho a re: “Bjale ka gobane le ineetše Morena, tlišang dihlabelo e be tša go mo leboga.” Ba di tliša, gomme ba bangwe ba bona ba ithaopa ba tliša diruiwa gore e be dihlabelo tša go tšhungwa ka moka.


text:
Ba tliša dikgomo tše masome a a šupago, dikgapa tše lekgolo, le dikwanyana tše makgolo a mabedi gore ba direle Morena dihlabelo tša go tšhungwa ka moka ka tšona.


text:
Ba tliša le dikgomo tše makgolo a a selelago le dihuswane tše dikete tše tharo ya ba dihlabelo tše kgethwa.


text:
Ka ge go be go se baprista ba ba lekanego go hlaba diruiwa tšeo ka moka, Balefi ba ile ba ba thuša go fihlela modiro ka moka o phethilwe, le baprista ka moka ba itlhwekišitše. Balefi ba be ba phala baprista ka go botegela go itlhwekiša.


text:
Go tlaleletša dihlabelo tšeo tše ntši tša go tšhungwa ka moka tše baprista ba bego ba swanetše go di dira, ba be ba swanetše go tšhuma makhura a dihlabelo tša kagišano, le go tliša dikabelo tša seno tše di bego di abiwa le dihlabelo tša go tšhungwa ka moka. Ka mokgwa woo tirelo ya Tempeleng ya thongwa gape.


text:
Kgoši Hiskia le setšhaba ka moka ba be ba thabetše ge Modimo a be a ba beakanyeditše dilo tšeo, ka gobane taba yeo e be e diregile ka bjako.


text:
Setšhaba se be se sa kgone go keteka Monyanya wa Paseka ka nako ye e beilwego ya kgwedi ya mathomo, ka gobane baprista ba ba bego ba itlhwekišitše ba be ba se ba lekana, le gona setšhaba se be se se sa kgobokana Jerusalema. Ka gona Kgoši Hiskia le bahlankedi ba gagwe le batho ka moka ba Jerusalema ba kwana gore ba keteke monyanya woo kgweding ya bobedi, gomme kgoši a roma batseta go batho ka moka ba Israele le ba Juda. A ba a ngwalela le kgoro ya Efraime le ya Manase mangwalo, a ba laletša gore ba tle Tempeleng Jerusalema go tlo keteka Paseka go hlompha Morena Modimo wa Israele.


text:
ka gona ba laletša Baisraele ka moka, go tloga Dane go ba go yo fihla Beresheba, gore ba tle ba kgobokane Jerusalema gomme ba keteke Paseka go ya ka melao ya Moshe, ka gobane mehleng yeo setšhaba se be se sa keteke Paseka mmogo.


text:
Dikitimi tša iša mangwalo nageng ka moka ya Juda le ya Israele di laetšwe ke kgoši le bahlankedi ba yona, a a rego: “Lena setšhaba sa Israele, le phologile diatleng tša Basiria. Bjale retologelang go Morena, Modimo wa Abrahama le Isaka le Jakobo, gomme le yena o tla retologela go lena.


text:
Le se ke la swana le borakgolokhukhu ba lena le Baisraele ba gabolena bao ba bego ba sa botegele Morena Modimo wa bona. O ile a ba otla o šoro bjalo ka ge le bona.


text:
Le se ke la ba le melala ye methata bjalo ka bona, eupša le theetšeng Morena. Tlaang Tempeleng Jerusalema, Tempele ye Morena Modimo wa lena a e kgethwafaleditšego sa ruri, gomme le mo khunamele gore a se ke a hlwa a le galefetše.


text:
Ge le ka boela go Morena, gona bao ba thopilego meloko ya bolena le bana ba lena ba tla ba šokela gomme ba ba lesa ba boela mo gae. Morena Modimo wa lena ke yo botho mme o na le lešoko, gomme ge le ka boela go yena, o tla le amogela.”


text:
Dikitimi tšeo tša ya motseng wo mongwe le wo mongwe nageng ya kgoro ya Efraime le ya Manase, go ba go yo fihla kgorong ya Sebulone, eupša batho ba ba sega ba ba kwera.


text:
Le ge go le bjalo go be go na le ba bangwe ba kgoro ya Asere le ya Manase le ya Sebulone ba ba ilego ba ikokobetša ba tla Jerusalema.


text:
Modimo le yena a tlemaganya batho ba Juda ka maatla a gagwe gore ba dire thato ya gagwe ka go phetha ditaelo tša kgoši le bahlankedi ba yona.


text:
Lešaba le legolo la bokana Jerusalema kgweding ya bobedi gore ba tle ba keteke Monyanya wa Dinkgwa tše di se nago komelo.


text:
Ba tšea dialetare ka moka tše di bego di šomišwa Jerusalema go dira dihlabelo le go tšhuma seorelo ba di lahlela ka moeding wa Kidrone.


text:
Gomme ka letšatši la lesome le metšo ye mene la kgwedi yeo ba hlaba dikwanyana tša sehlabelo sa Paseka. Baprista le Balefi ba ba bego ba se ba hlweka ba lewa ke dihlong mo e lego gore ba ile ba itlhwekišetša Morena, gomme bjale ba kgona go dira dihlabelo tša go tšhungwa ka moka ka Tempeleng.


text:
Ba dula madulong a bona ka Tempeleng go ya ka mo go laetšwego ka gona mo melaong ya Moshe, monna wa Modimo. Balefi ba fa baprista madi a dihlabelo tšeo, gomme bona ba a foka aletareng.


text:
Ka ge batho ba bantši ba be ba se ba hlweka, Balefi ba ile ba ba ema legato ba hlaba dikwanyana tša Paseka gore e be tše kgethwa go Morena.


text:
Ntle le fao ba bantši ba ba bego ba etšwa kgorong ya Efraime le ya Manase le ya Isakara le ya Sebulone ba be ba se ba itlhwekiša, gomme ba keteka Paseka ka bošaedi. Kgoši Hiskia a ba rapelela a re:


text:
“Wena Morena yo botho, Modimo wa borakgolokhukhu ba rena, hle, lebalela ba ba go khunamelago ka dipelo tša bona ka moka, le ge ba se ba hlweka.”


text:
Gwa tšea matšatši a a šupago batho ba ba bego ba kgobokane Jerusalema ba keteka Monyanya wa Dinkgwa tše di se nago komelo ka lethabo le legolo, gomme letšatši le lengwe le le lengwe Balefi le baprista ba tumiša Morena ka diletšo tša medumo ye megolo.


text:
Hiskia a reta Balefi ka baka la ge ba ile ba sepediša tirelo ya Morena ka bokgoni. Ka morago ga matšatši ale a šupago ao ka ona ba ilego ba dira dihlabelo tša kagišano ba tumiša Morena, Modimo wa borakgolokhukhu ba bona,


text:
ka moka ba ikemišetša go bina monyanya matšatši a mangwe a a šupago. Ka gona ba bina monyanya woo ka lethabo.


text:
Kgoši Hiskia a ntšha dipoo tše sekete le dihuswane tše dikete tše di šupago gore batho ba di hlabe ba je, gomme bahlankedi le bona ba ntšha dipoo tše dingwe tše sekete le dinku tše dikete tše lesome. Baprista ba bantši ba itlhwekiša.


text:
Yo mongwe le yo mongwe a thaba – batho ba Juda, baprista le Balefi, batho ba ba bego ba dutše Israele, le bafaladi ba ba bego ba dutše Israele le Juda.


text:
Motse wa Jerusalema wa tlala lethabo, ka gobane taba ya mohuta woo e be e se ya ka ya dirwa motseng woo go tloga mehleng ya Kgoši Solomone, morwa wa Dafida.


text:
Baprista le Balefi ba kgopela Morena gore a šegofatše setšhaba. Modimo a kwa dithapelo tša bona a le legaeng la gagwe le lekgethwa legodimong, gomme a di amogela.


text:
Ge monyanya o fedile, batho ka moka ba Israele ba ba bego ba tlile monyanyeng ba ya metseng ya Juda ba kgereša dikokwane tša maswika tša borapedi, ba rema dikota tša borapedi, ba phušola dintotoma tšeo go tšona go bego go khunamelwa medimo ya diswantšho, ba kgereša le dialetare tša medimo yeo. Le nageng ya Efraime le ya Manase ba dira bjalo. Ge ba sentše dilo tšeo ka moka bohle ba boela gae.


text:
Kgoši Hiskia a fa baprista le Balefi mediro ya bona ka mo yo mongwe le yo mongwe go bego go mo lebane. Ye mengwe ya mediro yeo e be e le go dira dihlabelo tša go tšhungwa ka moka le dihlabelo tša kagišano, go hlokomela mediro ya ka Tempeleng, le go tumiša le go leboga ka dikarolong tše di fapanego tša Tempele.


text:
Mehlapeng ya gagwe a ntšha diruiwa tša dihlabelo tša go tšhungwa ka moka mosong wo mongwe le wo mongwe, le mantšiboeng a mangwe le a mangwe, le tše di bego di hlabja ka Sabatha le ka Monyanya wa Lebalana le ka menyanya ye mengwe ye e nyakwago ke melao ya Morena.


text:
Godimo ga moo kgoši a botša batho ba Jerusalema gore ba tliše dihlabelo le dikabelo tše ba bego ba swanetše go di fa baprista le Balefi, gore nako ka moka ba tle ba hlokomele tšeo di nyakwago ke melao ya Morena.


text:
Ge taba yeo e seno begwa, setšhaba sa Israele sa tliša dimpho tše ntši tša mabele a mabotsebotse, beine ye e di phalago ka moka, makhura a mohlware a makaonekaone, todi ye bosebose, le tše dingwe tše di bunnwego ka mašemong, gomme ba tliša le dikarolo tša lesome tše ntši tša tšohle tše ba nago natšo.


text:
Batho ka moka ba ba bego ba dula metseng ya Juda ba tliša dikarolo tša lesome tša dikgomo tša bona le dihuswane tša bona, ba tliša le dimpho tše dingwe tše ntši tše ba ilego ba di abela Morena Modimo wa bona.


text:
Dimpho tšeo tša thoma go tlišwa kgweding ya boraro, mme tša bokanywa mekgobokgobo dikgwedi tše nne tše di latelanago.


text:
Ge Kgoši Hiskia le bahlankedi ba gagwe ba bona bontši bja dimpho tšeo di ntšhitšwego, ba tumiša Morena le setšhaba sa gagwe sa Israele.


text:
gomme Moprista yo Mogolo, Asaria, setlogolo sa Tsadoko, a re go yena: “Go tloga mola setšhaba se thomago go tliša dimpho tša sona Tempeleng, re ja re khora ebile re šadiša tše ntši. Re na le tšona ka bontši ka gobane Morena o šegofaditše setšhaba sa gagwe.”


text:
gomme ba bea dimpho ka moka le dikarolo tša lesome ka moo ka botshephegi. Molefi yo mongwe yo leina la gagwe e bego e le Konania a bewa mohlokomedi wa dimpho tšeo, gomme Shimi, morwarragwe, a bewa letsogo la gagwe.


text:
Balefi ba bangwe ba kgethwa gore ba hlokomele dimpho tšeo ba laolwa ke Konania le Shimi. Bona e be e le Jehiele, Asasia, Nahate, Asahele, Jerimote, Josabade, Eliele, Jismakia, Mahate le Benaya. Tšeo ka moka tša dirwa ka taelo ya Kgoši Hiskia le Moprista yo Mogolo, Asaria.


text:
Kore, morwa wa Jimna, Molefi yo e bego e le moleti lesorong la ka bohlabela la Tempele, o be a hlokometše dimpho tše di bego di abelwa Morena, a di abaganya.


text:
Metseng ye mengwe mo go bego go dula baprista o be a thušwa ke Balefi ba ba latelago: Edene, Minyamine, Jeshua, Shemaya, Amaria le Shekania. Ba be ba abela Balefi ka moka dijo ka botshephegi go ya ka moo mediro ya bona e bego e le ka gona,


text:
e sego go ya ka dikgorwana. Ba abela le banna ka moka ba mengwaga ye masome a mararo goba ya go feta fao ba ba bego ba na le mediro ya tšatši le lengwe le le lengwe ka Tempeleng go ya ka maemo a bona.


text:
Baprista ba be ba ngwadišitšwe go ya ka dikgorwana tša bona, gomme Balefi ba mengwaga ye masome a mabedi goba go feta fao bona ba ngwadišitšwe ka dihlopha tša mešomo.


text:
Ka moka ga bona ba be ba ngwadišitšwe gotee le bafepša ba bona – basadi, barwa le barwedi – ka gobane go be go nyakega gore ba dule ba itokišeditše go phetha mešomo ya bona ye mekgethwa.


text:
Le baprista, ditlogolo tša Arone, ba ba bego ba dula kgauswi le phulo ya metse ye ba bego ba e filwe, ba be ba hlokometšwe. Motseng wo mongwe le wo mongwe go be go na le banna ba ba beilwego gore ba abele banna ka moka dijo mo malapeng a baprista le Balefi ka moka ba ba bego ba ngwadišitšwe ka dikgorwana tša bona.


text:
Gohle nageng ya Juda, Kgoši Hiskia a dira tše di lokilego le tše di kgahlago Morena Modimo wa gagwe, gomme a mmotegela.


text:
O ile a atlega ka gobane tšohle tše a ilego a di direla Tempele, le tše a ilego a di dira ka go phetha melao le ditaelo tša Morena o be a di dira gore a phethe thato ya Modimo, le gona a di dira ka pelo ya gagwe ka moka.


text:
Ka morago ga ditiragalo tšeo tša go botegela Morena tša Kgoši Hiskia, Sanheribe, kgoši ya Asiria, a hlasela Juda. A dikanetša metse ya merako gomme a laela madira a gagwe gore a šwahle merako.


text:
yena le bahlankedi le balaodi ba gagwe ba eletšana gore ba šibe methopo ka ntle ga motse, gore ge Baasiria ba batamela Jerusalema ba tle ba hloke meetse. Banna bao ba kwana le yena, ba kgobokanya batho ba bantši gomme ba šiba methopo ka moka le mekero ya tikologong ya Jerusalema.


text:
Kgoši a tiišetša dibo tša motse ka go lokiša morako, ka go godiša ditora tša tlhapetšo, le ka go aga morako wa ka ntle. A ba a tiiša dibo tše di bego di agilwe mo naga e bego e lekelelantšwe motseng wa Dafida. Le gona a laela gore go dirwe matsolo a mantši le dikotse.


text:
A bea balaodi ba madira gore ba laole banna ba motse, gomme a laela banna bao gore ba kgobokane lepatlelong la lesorong la motse. A ba tutuetša a re:


text:
“Le beng le sebete, le tie mme le se ke la boifa kgoši ya Asiria goba madira a mantši a a nago le ona. Yo a emego le rena o feta ba ba emego le yena ka maatla.


text:
Yena o na le maatla a motho, eupša rena re na le Morena Modimo wa rena go re thuša le go hlabana dintwa tša rena.” Batho ba tiišwa maatla ke mantšu ao a kgoši.


text:
Ka morago ga lebaka, ge Sanheribe le madira a gagwe ba sa le Lakishe, a roma batseta go Hiskia le go batho ka moka ba Juda ba ba bego ba na le yena Jerusalema, gore ba yo ba botša ba re:


text:
“Nna, Sanheribe, kgoši ya Asiria, ke botšiša gore ke eng se le se tshephilego ge le fela le dutše mo Jerusalema mola motse woo o dikaneditšwe.


text:
Hiskia o le botša gore Morena Modimo wa lena o tla le phološa diatleng tša rena, eupša Hiskia o a le lahletša mme o tla dira gore le hwe ka tlala le lenyora.


text:
Ke yena yo a phušotšego dintotoma tšeo go tšona go bego go khunamelwa Morena, a kgereša le dialetare tša gagwe, mme ka morago a botša batho ba Juda le ba Jerusalema gore ba khuname pele ga aletare e tee, le gore ba tšhume seorelo go yona fela.


text:
A ga le tsebe se nna le borakgolokhukhu ba ka re se dirilego ditšhaba tše dingwe? Na medimo ya ditšhaba tšeo e kile ya phološa dinaga tša tšona go kgoši ya Asiria?


text:
Ke ofe wa medimo yeo ka moka ya ditšhaba tšeo borakgolokhukhu ba ka ba di fedišitšego o kilego wa phološa setšhaba sa wona diatleng tša rena? Bjale ke eng se se le dirago gore le gopole gore Modimo wa lena o ka le phološa?


text:
Ka gona Hiskia a se ke a le fora goba a le lahletša ka mokgwa woo. Le se ke la mo kgolwa! Ga go le modimo o tee wa setšhaba se sengwe wo o kilego wa kgona go phološa setšhaba sa wona diatleng tša ka, goba diatleng tša borakgolokhukhu ba ka. Ka gona Modimo woo wa lena ruri o ka se le phološe!”


text:
Lengwalo le kgoši ya Asiria e bego e le ngwadile le be le nyatša Morena Modimo wa Israele. Lona le be le re: “Medimo ya ditšhaba tše dingwe ga se ya ka ya phološa ditšhaba tša yona diatleng tša ka, gomme le wona Modimo wa Hiskia o ka se phološe batho ba wona diatleng tša ka.”


text:
Batseta bao ba goa mantšu ao ka Seheberu gore ba tšhoše batho ba Jerusalema bao ba bego ba nametše morako wa motse, ba ba nole moko gore ba tle ba thope motse ntle le bothata.


text:
Ba bolela ka Modimo wa Jerusalema ka wona mokgwa woo ba bego ba bolela ka medimo ya ditšhaba tše dingwe, medimo ya diswantšho ye e bego e dirilwe ke batho.


text:
Ke moo Kgoši Hiskia le moprofeta Jesaya, morwa wa Amotse, ba rapetšego Modimo ba mo llela gore a ba thuše.


text:
Morena a roma morongwa yo a ilego a bolaya bahlabani ka moka le balaodi le baetapele ba madira a Asiria. Ka gona Kgoši Sanheribe a boela Asiria a lewa ke dihlong. Ka letšatši le lengwe ge a tsena ka tempeleng ya modimo wa gagwe, barwa ba gagwe ba bangwe ba mmolaya ka ditšhoša tša bona.


text:
Ka tsela yeo Morena a hlakodiša Kgoši Hiskia le batho ba Jerusalema diatleng tša Sanheribe, kgoši ya Asiria, le manabeng a mangwe a bona. A dira gore batho ba phele ka khutšo le dinaga ka moka tše di bapilego nabo.


text:
Batho ba bantši ba tlišetša Morena dikabelo Jerusalema, le Hiskia ba mo tlišetša dimpho tše bohlokwa, gomme go tloga ka yona nako yeo ditšhaba ka moka tša hlompha Hiskia.


text:
Mehleng yeo Kgoši Hiskia a babja a ba a nyako hlokafala. A rapela, mme Morena a bolela le yena, a mo fa sešupo sa semaka sa gore o tla fola.


text:
Eupša Hiskia a thoma go ikgogomoša, ka gona a se ke a leboga Morena ka baka la taba yela ye botse a mo diretšego yona; gomme seo sa dira gore Morena a galefele yena le batho ba Juda le ba Jerusalema.


text:
Eupša mafelelong Hiskia le batho ba Jerusalema ba ikokobetša, ka fao Morena a se ke a ba otla ge Hiskia a sa phela.


text:
Kgoši Hiskia o ile a huma kudu, gomme yo mongwe le yo mongwe a mo hlompha. A ikagela diphapoši tša go bolokela gauta, silibera, maswikana a bohlokwa, dinoko, dikotse le dilwanalwana tše dingwe tša go kganyogega.


text:
Godimo ga moo, o be a agetšwe diphapoši tša go bolokela mabele, beine le makhura a mohlware, a agetšwe le mašaka a dikgomo le a dihuswane.


text:
O ile a ikagela le metse, a rua le dihuswane le dikgomo tše ntši, gobane Modimo o be a mo file thoto ye ntšintši.


text:
Kgoši Hiskia ke yena yo a ilego a thiba moela wa ka godimo wa mothopo wa Gihone, a epa mokero, a sepediša meetse ka wona, a a theošetša bodikela motseng wa Dafida. Hiskia o ile a atlega go tšohle tše a di dirago,


text:
eupša mola baemedi ba Babilonia ba tlile go botšiša ka ga semaka sela se bego se diregile nageng, Modimo o ile a mo lesa gore a inaganele, e le fela go mo leka gore a tsebe tše di lego ka pelong ya gagwe.


text:
Tše dingwe tše Kgoši Hiskia a di dirilego, le go botegela Morena ga gagwe, di ngwadilwe mo pukung ya Pono ya moprofeta Jesaya, morwa wa Amotse, le mo go Ditaba tša magoši a Juda le a Israele.


text:
Hiskia a ithobalela le botatagwe gomme a bolokwa morotogeng wa go ya mabitleng a mošate. Batho ka moka ba Juda le ba Jerusalema ba mo hlompha lehung la gagwe. Morwa wa gagwe, Manase, a mo hlatlama bogošing.


text:
Manase o be a na le mengwaga ye lesome le metšo ye mebedi ge e eba kgoši ya Juda, gomme a buša a le Jerusalema mengwaga ye masome a a fetšago seatla le metšo ye e fetšago seatla.


text:
Manase a latela mekgwa ya bohlola ya ditšhaba tše Morena a bego a di rakile nageng ge setšhaba sa gagwe se goroga.


text:
A tsošološa dintotoma tšela go tšona go bego go khunamelwa medimo ya diswantšho tšela Hiskia, tatagwe, a bego a di phušotše. A aga dialetare tše go tšona go bego go khunamelwa Baale, a ba a betla dikota tša borapedi, le gona a obamela dinaledi a di hlankela.


text:
A aga dialetare tša medimo e šele ka Tempeleng Jerusalema, motse wola Morena a bego a itše ke moo a tlago khunamelwa gona go ya go ile.


text:
A dira dihlabelo ka barwa ba gagwe ka moeding wa Hinomo. A šomišana le baloi le didupe, a ba a dirišana le dinoge le ba malopo. A dira dibe kudu pele ga Morena, a mo rumola.


text:
A hloma seswantšhobetlwa ka Tempeleng, felo mola Modimo a itšego go Dafida le go Solomone, morwa wa gagwe: “Mo Jerusalema, gona ka mo Tempeleng ye, ke felo fa ke go kgethilego nageng ka moka ya dikgoro tše lesome le tše pedi tša Israele gore ke mo ke tlago khunamelwa gona go ya go ile.


text:
Gomme ge setšhaba sa Israele se ka phetha ditaelo tša ka ka moka ka potego, sa phetha le melao ka moka le ditaelo tše Moshe, mohlanka wa ka, a ba filego tšona, gona nka se ba lese ba lelekwa nageng ye ke e abetšego borakgolokhukhu ba bona.”


text:
Manase a diriša batho ba Juda le ba Jerusalema dibe tše kgolo le go feta le tšela tša ditšhaba tše Morena a ilego a di fediša nageng yeo ge setšhaba sa gagwe se tsena go yona.


text:
Ka gona Morena a dira gore balaodi ba madira a Asiria ba hlasele Juda. Ba swara Manase, ba mo hlaba ka dikgwega, ba mo tlema ka diketane tša mphiri, gomme ba mo iša Babilone.


text:
Moo tlaišegong yeo a ikokobetša kudu pele ga Morena Modimo wa gagwe le wa borakgolokhukhu ba gagwe, mme a mo kgopela gore a mo thuše.


text:
Modimo a kwa thapelo ya Manase mme a e araba ka go mmoetša Jerusalema le ka go dira gore a buše gape. Taba yeo ya kgodiša Manase gore Morena ke Modimo.


text:
Ka morago ga moo Manase a agela motse wa Dafida morako wa ka ntle ka bodikela bja mothopo wa Gihone ka moeding, go ya Lesorong la Dihlapi, go dikologa karolo ya motse ye e bitšwago Ofele. A iša morako woo godimo kudu. A bea balaodi ba madira metseng ka moka ya Juda ye e ageleditšwego ka merako.


text:
A tloša medimo e šele ka Tempeleng le seswantšhobetlwa se a bego a se beile ka go yona, le dialetare tša medimo ya diswantšho tše di bego di le mmotong wo go wona go bego go le Tempele, le mafelong a mangwe mo Jerusalema; a lahla dilo tše ka moka ka ntle ga motse.


text:
A ba a lokiša aletare ya Morena, gomme a dira dihlabelo tša kagišano le tša tebogo godimo ga yona. A laela batho ka moka ba Juda gore ba khunamele Morena Modimo wa Israele.


text:
Le ge batho ba ile ba no fela ba dira dihlabelo mafelong a mangwe a tirelo, ba be ba di direla Morena fela.


text:
Tše dingwe tše Manase a di dirilego, le thapelo ye a rapetšego Modimo wa gagwe ka yona, le melaetša ya baprofeta ba ba boletšego le yena ka leina la Morena Modimo wa Israele, ka moka di ngwadilwe mo go Ditaba tša magoši a Israele.


text:
Thapelo ya kgoši le ka moo Modimo a ilego a e kwa ka gona le dibe ka moka tše a ilego a di dira pele ga ge a sokologa – go se botege ga gagwe, le moo a bego a kgobetše dintotoma tšeo go tšona go bego go khunamelwa medimo ya diswantšho, a hlomile le dikota tša borapedi le medimo ya diswantšho – ka moka di ngwadilwe mo go Ditaba tša baprofeta.


text:
Manase a ithobalela le botatagwe gomme a bolokwa ka ngwakong wa mošate, mme morwa wa gagwe, Amone, a mo hlatlama bogošing.


text:
Amone o be a na le mengwaga ye masome a mabedi a metšo ye mebedi ge e eba kgoši ya Juda, gomme a buša a le Jerusalema mengwaga ye mebedi.


text:
Bjalo ka Manase, tatagwe, a dira dibe pele ga Morena, gomme a dira dihlabelo a di direla medimo ya diswantšho ye tatagwe a bego a e dirile, a ba a e obamela.


text:
Eupša yena a se ke a swana le tatagwe, a se ke a ikokobetša pele ga Morena; a dira dibe le go feta le yena tatagwe.


text:
Josia o be a na le mengwaga ye seswai ge e eba kgoši ya Juda, mme a buša a le Jerusalema mengwaga ye masome a mararo a motšo o tee.


text:
A dira tše di kgahlago Morena; a latela mohlala wa rakgolokhukhu wa gagwe, Kgoši Dafida, a se ke a aroga ditseleng tša gagwe.


text:
Ka ngwaga wa seswai wa ge Josia e le kgoši, e sa le lesogana, a thoma go fišegela go tseba Modimo wa rakgolokhukhu wa gagwe, Kgoši Dafida. Ka morago ga mengwaga ye mene a thoma go phušola dintotoma tšeo go tšona go bego go khunamelwa medimo ya diswantšho, a rema le dikota tša borapedi le medimo ye mengwe ka moka ya diswantšho Juda le Jerusalema.


text:
A laela gore dialetare tša Baale di kgerešwe, le dialetare tša seorelo tše di bego di le godimo ga dialetare tša Baale di pšhatlwe. Dikota tša borapedi le medimo ye mengwe ka moka ya diswantšho le tšona tša šilaganywa, mme lerole la tšona la gašanywa mabitleng a batho ba ba bego ba di direla dihlabelo.


text:
A tšhuma mašapo a baprista ba medimo ya diswantšho godimo ga dialetare tšela ba bego ba khunamela medimo yeo go tšona. Ka go dira tšeo ka moka a hlwekiša Juda le Jerusalema.


text:
A dira sona seo metseng ka moka ya naga ya Manase le ya Efraime le ya Simeone, le go yo fihla Naftali le maropeng a a lego kgauswi le metse yeo.


text:
Nageng ka moka ya Mmušo wa ka Leboa a kgereša dialetare, a rema le dikota tša borapedi, a šila medimo ya diswantšho, a pšhatlaganya le dialetare tšohle tša seorelo. Ke moka a boela Jerusalema.


text:
Ngwageng wa lesome le metšo ye seswai wa pušo ya Kgoši Josia, ge kgoši a sa hlwekiša naga le Tempele, o ile a roma banna ba ba latelago gore ba yo lokiša Tempele ya Morena Modimo wa gagwe: Shafane, morwa wa Atsalia, Maasea, ramotse wa Jerusalema, le Joage, morwa wa Joahase, mohlankedi yo mogolo.


text:
Ba neela Hilkia, Moprista yo Mogolo, tšhelete ye baleti ba masoro ba Balefi ba bego ba e kgobokeditše ka Tempeleng. E be e e etšwa go batho ba Efraime le ba Manase le go batho ba bangwe ka moka ba Mmušo wa ka Leboa, le go batho ba Juda, le ba Benjamene, le ba Jerusalema.


text:
Tšhelete yeo ka morago e ile ya neelwa banna ba ba bego ba hlokometše go lokiša Tempele, gomme bona ba e neela


text:
babetli le baagi gore ba reke matlapa le dikota tša mahlomo, ba lokiše meago ye magoši a Juda a bego a e lesitše ya onala.


text:
Banna ba ba bego ba dira modiro woo ba be ba botega. Ba be ba hlokometšwe ke Balefi ba: Jahate le Obadia, ba kgorwana ya Merari, le Sakaria le Meshulamo, ba kgorwana ya Kehate. Balefi bao ka moka e be e le diletši tša dikgwari.


text:
Balefi ba bangwe ba be ba hlokometše batho ba go thotha dikago, ba hlokometše le bašomi medirong ye e fapanego, mme ba bangwe ba swara dipuku, ba bangwe e le baleti, bangwe e le bahlankedi.


text:
Ge tšhelete yela e ntšhwa ka phapošing ya polokelo, Hilkia a hwetša puku ya melao ya Morena, melao ye Modimo a bego a ile a e fa setšhaba ka Moshe.


text:
gomme Shafane a e iša go kgoši. A mmegela a re: “Rena bahlankedi ba gago re dira tšohle tše o re laetšego tšona.


text:
gomme a laela Hilkia le Ahikamo, morwa wa Shafane, le Abdone, morwa wa Mika, le Shafane, mongwaledi wa kgoro, le Asaya, mohlankedi wa kgoši, a re:


text:
“Sepelang le yo mpotšišetša Morena, le botšišetšeng le batho ba ba sa šetšego mo Israele le Juda. Le nyakišišeng ka ga dithuto tša puku ye. Morena o re galefetše ka gobane borakgolokhukhu ba rena ga se ba phetha ditaelo tša gagwe, le gona ga se ba dira tše di ngwadilwego ka mo pukung ye.”


text:
Ka taelo ya kgoši, Hilkia le bao ba bangwe ba ya ba botšiša Hulda, moprofeta wa mosadi, yo a bego a dula karolong ye mpsha ya Jerusalema. Monna wa gagwe, Shalume, morwa wa Tikba, setlogolo sa Hasra, o be a hlokometše diaparo tša ka Tempeleng. Ba botša Hulda se se diregilego,


text:
o re: “Ke tlile go tlišetša Jerusalema le batho ba motse woo mahlomola, e lego dithogako ka moka tše di ngwadilwego ka pukung ye e baletšwego kgoši.


text:
Ba mphuraletše gomme ba direla medimo ye mengwe dihlabelo, gore ba nthumole ka tšohle tše ba di dirago. Ke tukela Jerusalema bogale, gomme bogale bjoo bo ka se fele.


text:
Ge e le kgoši yena, le mmotše gore Morena Modimo wa Israele o re: ‘O kwele tše di ngwadilwego ka pukung,


text:
gomme wa ba le pelo ye boleta mme wa ikokobetša pele ga ka, wa gagola diaparo tša gago, wa lla ge o ekwa ka moo ke rego ke tla otla Jerusalema le batho ba motse woo ka gona. Ke kwele thapelo ya gago,


text:
gomme mahlomola a ke tlago a tlišetša Jerusalema a ka se tle pele o ithobalela le botatago. Ke tla dira gore o ithobalele ka khutšo.’ ” Banna bale ba boela go Kgoši Josia ba mmotša taba tšeo.


text:
gomme ba ya Tempeleng mmogo ba na le baprista le Balefi le batho bohle ba Juda le ba Jerusalema, ba bagolo le ba bannyane. Kgoši a ba balela puku ka moka ya kgwerano ye e bego e hweditšwe ka Tempeleng.


text:
A ema mo go bego go ema magoši gomme a tsošološa kgwerano pele ga Morena gore o tla mo theetša, a phetha le melao le ditaelo tša gagwe ka pelo ya gagwe ka moka le ka moya wa gagwe ka moka, le gore o tla phetha tše kgwerano e di nyakago, bjalo ka ge go ngwadilwe ka pukung yeo.


text:
A eniša yo mongwe le yo mongwe Jerusalema le nageng ya Benjamene gore o tla phetha kgwerano. Ka gona batho ba Jerusalema ba phetha tše kgwerano ye ba e dirilego le Modimo wa borakgolokhukhu ba bona e di nyakago.


text:
Kgoši Josia a fediša dilo tšohle tša bohlola tše di bego di le nageng ya Israele, mme a laela gore batho ka moka ba Israele ba khunamele Morena Modimo wa borakgolokhukhu ba bona. Gomme ge a sa phela ba ile ba no fela ba theetša Morena.


text:
Kgoši Josia o ile a keteka Monyanya wa Paseka Jerusalema go hlompha Morena; ka letšatši la lesome le metšo ye mene la kgwedi ya mathomo ba hlaba diruiwa tša monyanya woo.


text:
A abela baprista mediro ye ba bego ba swanetše go e phetha ka Tempeleng, gomme a ba tutuetša gore ba e phethe gabotse.


text:
Balefi, batho ba go ruta Baisraele, bona ba ba bego ba abetšwe Morena, a ba laela a re: “Tsenyang Polokelo ye kgethwa ya Kgwerano ka Tempeleng ye Kgoši Solomone, morwa wa Dafida, a e agilego. Le se sa e rwalarwala, eupša le hlankele Morena Modimo wa lena le setšhaba sa gagwe sa Israele.


text:
Le emeng maemong a lena ka Tempeleng ka dikgorwana, go ya ka mediro ye le e abetšwego ke Kgoši Dafida le morwa wa gagwe, Kgoši Solomone,


text:
gomme le ipeakanye ka mokgwa wo e lego gore dikgorwana tša lena di tla kgona go šielana ka go thuša malapa a setšhaba sa Israele.


text:
Le hlabe dikwanyana le dipudi tša Paseka. Le itlhwekišeng gomme le lokišeng dihlabelo, gore Baisraele ba gabolena ba tle ba phethe ditaelo tše Morena a ba filego tšona ka Moshe.”


text:
Kgoši Josia a ntšha dikgapana le dipudi tše dikete tše masome a mararo mehlapeng ya gagwe, gore ka tšona go direlwe bohle ba ba bego ba le gona dihlabelo tša Paseka. A ntšha le dikgomo tše dikete tše tharo gore setšhaba se di hlabe ka Paseka.


text:
Bahlankedi ba gagwe le bona ba ithaopa ba ntšhetša setšhaba le baprista le Balefi diruiwa. Gomme bahlankedi ba ba bego ba hlokometše Tempele, Hilkia, Sakaria le Jehiele, ba fa baprista dihuswane tše dikete tše pedi le makgolo a a selelago, le dikgomo tše makgolo a mararo gore e be tša dihlabelo tša Paseka.


text:
Baetapele ba Balefi, Konania, gammogo le Shemaya le Netanele, bomorwarragwe, le Hashabia le Jeiele le Josabade ba ntšha dihuswane tše dikete tše tlhano le dikgomo tše makgolo a mahlano gore Balefi ba dire dihlabelo tša Paseka ka tšona.


text:
Ge tšohle di lokišeditšwe Paseka, baprista le Balefi ba ema maemong a bona, bjalo ka ge kgoši a be a ba laetše.


text:
Ge dikgapana le dipudi di hlabilwe, Balefi ba di bua, gomme ba neela baprista madi a tšona. Baprista ba foka madi ao aletareng.


text:
Ke moka ba abela setšhaba diruiwa tša dihlabelo tša go tšhungwa ka moka, ka dihlopha tša malapa, gore ba tle ba dire dihlabelo ka tšona go ya ka ditaelo tše di ngwadilwego melaong ya Moshe. Le dikgomo ba di dira bjalo;


text:
Balefi ba beša dihlabelo tša Paseka mollong, go ya ka ditaelo, gomme ba apea dihlabelo tše kgethwa ka dipitša le dipitšana le meruswi, gomme ba fa setšhaba dinama tšeo ka potlako.


text:
Ka morago ga fao Balefi ba ikapeela dinama, ba apeela le baprista, ditlogolo tša Arone, ka gobane baprista ba be ba tšhuma dihlabelo tša go tšhungwa ka moka, ba tšhuma le makhura a dihlabelo tšeo, ba be ba šoma mošomo woo go fihlela bošego.


text:
Baopedi ba kgorwana ya Balefi ya Asafo ba be ba eme maemong a bona go ya ka ditaelo tša Kgoši Dafida, le tša Asafo, le tša Hemane, le tša Jedutune, moprofeta wa kgoši. Baleti ba masoro a Tempele ba ile ba se ke ba tloga modirong wa bona, ka gobane Balefi ba bangwe ba ile ba ba lokišetša Paseka.


text:
Ka gona tirelo yohle ya Morena ya phethwa, e lego go keteka Monyanya wa Paseka le go dira dihlabelo tša go tšhungwa ka moka aletareng, ka moo Kgoši Josia a bego a laetše ka gona.


text:
Batho ka moka ba Israele ba ba bego ba le gona ba keteka Paseka le Monyanya wa Dinkgwa tše di se nago komelo matšatši a a šupago.


text:
Go tloga mehleng ya moprofeta Samuele Paseka e be e se ya ka ya ketekwa ka mokgwa woo. Dikgošing tša pele go be go se kgoši ye e bego e kile ya keteka Paseka go swana le ye e ilego ya ketekwa ke Kgoši Josia le baprista le Balefi le batho ba Juda, le ba Israele ka moka ba ba bego ba le gona, le ba Jerusalema.


text:
Ka morago ga ge Kgoši Josia a lokišitše Tempele, Kgoši Neko wa Egepeta a tšwa dira go yo lwa le badudi ba Karkemishe, nokeng ya Yufratese. Josia le yena a mo tšwela dira,


text:
eupša Neko a roma batseta go yena gore ba mmotše ba re: “Ntwa ye ke e lwago ga e ame wena, kgoši ya Juda. Lehono ga se ka tlela go lwa le wena, eupša ke tletše go lwa le manaba a ka, gomme Modimo o mpoditše gore ke akgofe. Modimo o eme le nna, ka gona o se ke wa nthibela; go sego bjalo o tla go bolaya.”


text:
Eupša Josia o be a ikemišeditše go lwa. A gana go kwa se Modimo a bego a se bolela ka Kgoši Neko, ka gona a apara diaparo tša gore a se ke a tsebja, gomme a yo lwa le yena molaleng wa Megido.


text:
Ge go lwewa boramesebe ba Baegepeta ba hlaba Kgoši Josia ka metsi. Yena a laela bahlanka ba gagwe a re: “Ntlošeng mo; ke gobetše kudu!”


text:
Ba mo kuka koloing ya gagwe ya ntwa, ba mmea ka koloing ye nngwe ye a bego a na le yona fao, gomme ba mo iša Jerusalema. Fao a hwa mme a bolokwa mabitleng a botatagwe. Batho ka moka ba Juda le ba Jerusalema ba mo ilela.


text:
Moprofeta Jeremia a hlamela Kgoši Josia kopelo ya sello. Ya ba setlwaedi sa baopedi ba banna le ba basadi mo Israele go opela kopelo yeo ge ba mo llela. Kopelo yeo e ngwadilwe Pukung ya dikopelo tša Dillo.


text:
le ditaba tša gagwe go tloga mathomong a pušo ya gagwe go iša mafelelong – ka moka di ngwadilwe mo go Ditaba tša magoši a Israele le a Juda.


text:
Joahase o be a na le mengwaga ye masome a mabedi a metšo ye meraro ge e eba kgoši ya Juda, gomme a buša a le Jerusalema dikgwedi tše tharo.


text:
Kgoši Neko wa Egepeta a mo amoga bogoši, gomme a laela gore Juda e lobe ka silibera ya dikilokramo tše dikete tše tharo, le gauta ya dikete tše masome a mararo.


text:
Neko a bea Eliakime, ngwanaboJoahase, kgoši ya Juda le Jerusalema, gomme a fetoša leina la gagwe a re ke Joyakime. A iša Joahase Egepeta.


text:
Joyakime o be a na le mengwaga ye masome a mabedi a metšo ye mehlano ge e eba kgoši ya Juda, gomme a buša a le Jerusalema mengwaga ye lesome le o tee. A dira dibe pele ga Morena Modimo wa gagwe.


text:
Kgoši Nebukadnesare wa Babilonia a hlasela naga ya Juda, a thopa Joyakime, gomme a mo iša Babilonia a tlemilwe ka diketane tša mphiri.


text:
Tše dingwe tše Joyakime a di dirilego, gotee le ditlwaedi tša gagwe tša bohlola le tše mpe tše a di dirilego, di ngwadilwe mo go Ditaba tša magoši a Israele le a Juda. Morwa wa gagwe, Joyakine, a mo hlatlama bogošing.


text:
Joyakine o be a na le mengwaga ye lesome le ye seswai ge e eba kgoši ya Juda, gomme a buša a le Jerusalema dikgwedi tše tharo le matšatši a lesome. Le yena a dira dibe pele ga Morena.


text:
Ge seruthwane se fihla, Kgoši Nebukadnesare a thopa Joyakine a mo iša Babilonia gotee le dilo tše bohlokwa tša ka Tempeleng. Ke moka a bea Tsedekia, rangwane wa Joyakine, kgoši ya Juda le Jerusalema.


text:
Tsedekia o be a na le mengwaga ye masome a mabedi a motšo o tee ge e eba kgoši ya Juda, gomme a buša a le Jerusalema mengwaga ye lesome le o tee.


text:
A dira dibe pele ga Morena gomme a se ke a ikokobetša ge moprofeta Jeremia a bolela le yena a romilwe ke Morena.


text:
Tsedekia a tsogela Kgoši Nebukadnesare maatla. Nebukadnesare o be a mo gapeleditše go ena ka leina la Modimo gore o tla mmotegela. Tsedekia o ile a fela a na le molala wo mothata, a ngangabetše, a gana go boela go Morena Modimo wa Israele.


text:
Baetapele ba Juda le baprista le batho, le bona ba be ba sa botegele Morena, ba latela mekgwa ya bohlola ya ditšhaba tše di bapilego le bona. Gomme ba tšhilafatša Tempele ye Morena a bego a e kgethwafaditše.


text:
Morena, Modimo wa borakgolokhukhu ba bona, o be a se a ka a kgaotša go romela baprofeta go tlo kgala setšhaba sa gagwe, ka gobane o be a nyaka go se lota le go boloka Tempele.


text:
Eupša bona ba be ba kwera batseta bao ba Modimo, ba nyatša mantšu a gagwe, ba bile ba sega baprofeta ba gagwe, go fihlela mafelelong Modimo a galefela setšhaba sa gagwe moo e lego gore se ile sa hloka phološo.


text:
Ka gona Morena a tliša kgoši ya Babilonia gore e tle e ba hlasele. Kgoši yeo ya bolaya masogana a Juda, le gona ka mola Tempeleng. A se ke a šokela motho, masogana goba dikgarebe, batšofadi le dikoka – bohle Modimo a ba gafela diatleng tša yona.


text:
Kgoši ya Babilonia ya hula Tempele, le polokelo ya Tempele, le mahumo a kgoši le a bahlankedi ba gagwe, gomme ya tšea tšohle ya gomela natšo Babilone.


text:
A tšhuma Tempele le motse thokgethokge, gotee le mengwako ya kgoši le dithoto ka moka tša motse tše bohlokwa, gomme a kgereša le morako wa wona.


text:
A thopa mašaledi ka moka a batho a a iša Babilonia, moo ba ilego ba hlankela yena le ditlogolo tša gagwe e le makgoba go fihlela ge go hlongwa mmušo wa Persia.


text:
Ka tsela yeo gwa phethega se Morena a bego a se boletše ka moprofeta Jeremia mola a re: “Naga e tla dula e le marope mengwaga ye masome a a šupago ya go tlala, gore e tle e lefiwe ka ge e be e sa khutšišwe ka mengwaga ya Sabatha.”


text:
Ngwageng wa pele wa ge Korese wa Persia e le kgoši, Morena o ile a phetha se a bego a se boletše ka moprofeta Jeremia. A tutuetša Korese gore a begele batho ba mmušo wa gagwe ka moka le ka mangwalo a re:


text:
“Kgoši Korese wa Persia o a bega o re: ‘Morena, Modimo wa legodimo, o mpeile mmuši wa lefase ka moka gomme o ntaetše gore ke mo agele tempele kua Jerusalema, nageng ya Juda. Bjale, ka moka ga lena bao le lego setšhaba sa Modimo, sepelang gona, gomme Morena Modimo wa lena a be le lena.’ ”


text:
Ka ngwaga wa pele wa ge Korese wa Persia e le kgoši, Morena o ile a phetha se a bego a se boletše ka moprofeta Jeremia. A tutuetša Korese gore a begele batho ba mmušo wa gagwe ka moka le ka mangwalo a re:


text:
“Kgoši Korese wa Persia o a bega o re: ‘Morena, Modimo wa legodimo, o mpeile mmuši wa lefase ka moka gomme o ntaetše gore ke mo agele tempele kua Jerusalema, nageng ya Juda.


text:
A Modimo a be le lena bohle ba le lego setšhaba sa gagwe. Le swanetše go ya Jerusalema gomme le tsošološe Tempele ya Morena Modimo wa Israele, Modimo yo a khunamelwago Jerusalema.


text:
Mašaledi ka moka a setšhaba sa gagwe, mo gongwe le mo gongwe mo a falaletšego gona, a thušwe ke batho ba ba dulago le ona ka silibera le gauta, mefago le diruiwa, gotee le dikabelo tša boithaopo tša Tempele ya Modimo kua Jerusalema.’ ”


text:
Ke moo mantona a dikgorwana tša kgoro ya Juda le ya Benjamene, baprista le Balefi, le yo mongwe le yo mongwe yoo Modimo a bego a mo tutueditše, a ilego a itokišetša go yo aga Tempele ya Morena Jerusalema.


text:
Batho ka moka ba ba bego ba dula kgauswi le bona ba ba tiiša maatla ka go ba fa dibjana tša silibera, gauta, mefago, diruiwa, dilo tše dingwe tše bohlokwa, le dikabelo tša Tempele.


text:
Korese a ba neela dibjana tšela Kgoši Nebukadnesare a bego a di tšere ka Tempeleng kua Jerusalema a di beile ka tempeleng ya medimo ya gagwe.


text:
A di nea Mitredate, ramatlotlo wa mošate, yo a ilego a ngwala lenaneo la tšona, gomme a le neela Sheshbatsare, mmušiši wa naga ya Juda.


text:
Dilo tšeo šedi: meruswi ya dihlabelo ya gauta 30 meruswi ya dihlabelo ya silibera 1 000 meruswi ye mengwe 29 meruswana ya gauta 30 meruswana ya silibera 410 dibjana tše dingwe 1 000


text:
Dibjana ka moka tša gauta le tša silibera tšeo Sheshbatsare a ilego a di tšea ge a tloga Babilone le mathopša a mangwe ba eya Jerusalema e be e le 5 400.


text:
Mathopša a mantši a Juda a ile a tloga nageng ya Babilonia a boela Jerusalema le nageng ya Juda ka moka, yo mongwe le yo mongwe a ya motseng wa gabo. Kgoši Nebukadnesare wa Babilonia o be a ile a ba thopela gona Babilonia.


text:
Ge ba boa baetapele ba bona e be e le Serubabele, Jeshua, Nehemia, Seraya, Reelaya, Mordekai, Bilshane, Mispare, Bigbai, Rehume le Baana. Lenaneo la dikgorwana tša Israele gotee le bontši bja batho ba tšona bao ba ilego ba boa bothopša šele:


text:
Paroshe – 2 172 Shefatia – 372 Ara – 775 Pahate-Moaba, ditlogolo tša Jeshua le Joaba – 2 812 Elamo – 1 254 Satu – 945 Sakai – 760 Bani – 642 Bebai – 623 Asgade – 1 222 Adonikamo – 666 Bigbai – 2 056 Adine – 454 Atere, yo a bego a tsebja le ka la Hiskia – 98 Betsai – 323 Jora – 112 Hashumo – 223 Gibare – 95


text:
Batho bao borakgolokhukhu ba bona ba bego ba dula metseng ye e latelago pele ba thopša le bona ba ile ba boa: Betlelehema – 123 Netofa – 56 Anathote – 128 Asmabethe – 42 Kiriate-Jearime, Kefira le Beerote – 743 Rama le Geba – 621 Mikimase – 122 Bethele le Ai – 223 Nebo – 52 Magabishe – 156 Elamo ye nngwe – 1 254 Harime – 320 Lodo, Hadide le Ono – 725 Jeriko – 345 Senaa – 3 630


text:
Le ke lenaneo la dikgorwana tša baprista tše di ilego tša boa bothopša: Jedaya, ditlogolo tša Jeshua – 973 Imere – 1 052 Pashure – 1 247 Harime – 1 017


text:
Dikgorwana tša Balefi tše di ilego tša boa bothopša šedi: Jeshua le Kadmiele, ditlogolo tša Hodabia – 74 Baopedi ba ka Tempeleng, ditlogolo tša Asafo – 128 Baleti ba masoro a Tempele, ditlogolo tša Shalume, Atere, Talmone, Akube, Hatita le Shobai – 139


text:
Tše ke dikgorwana tša bašomi ba ka Tempeleng tšeo di ilego tša boa bothopša: Tsiha, Hasufa le Tabaote, Kerose, Sia le Padone, Lebana, Hagaba le Akube, Hagabe, Shamlai le Hanane, Gidele, Gahara le Reaya, Retsine, Nekoda le Gasamo, Usa, Paseage le Besai, Asna, Bameune le Banefuse, Bakbuke, Hakufa le Harahure, Batslute, Mehida le Harsha, Barkose, Sisera le Temage, Netsiage le Hatifa


text:
Dikgorwana tša bahlanka ba Solomone tše di ilego tša boa bothopša šedi: Sotai, Soferete le Peruda, Jaala, Darkone le Gidele, Shefatia, Hatile, Pokerete-Tsebaime le Ami


text:
Ditlogolo ka moka tša bašomi ba ka Tempeleng le tša bahlanka ba Solomone tšeo di ilego tša boa bothopša e be e le tše makgolo a mararo le masome a senyane le metšo ye mebedi.


text:
Go be go na le batho ba makgolo a a selelago le masome a mahlano a metšo ye mebedi bao e bego e le ba kgorwana ya Delaya, ya Tobia, le ya Nekoda ba ba bego ba tlogile motseng wa Tele-Melage le wa Tele-Harsha le wa Kerube le wa Adane le wa Imere; eupša ba be ba se ne bohlatse bja gore ke ditlogolo tša Baisraele.


text:
Ba dikgorwana tše di latelago tša baprista ba ile ba hloka maina a borakgolokhukhu ba bona lenaneong le le ngwadilwego la malapa: Habaya, Kotse le Barsilai. Rakgolokhukhu wa kgorwana ya baprista ya Barsilai o be a nyetše mosadi wa go tšwa kgorwaneng ya Barsilai wa Gileade, gomme a bitšwa ka leina la kgorwana ya boratswalagwe. Ka ge ba be ba sa kgone go laetša gore borakgolokhukhu ba bona ke bomang, ba ile ba se ke ba amogelwa bopristeng.


text:
Mmušiši wa Bajuda o ile a ba botša gore ba se ke ba ja dijo tše di abetšwego Modimo, go fihlela go eba le moprista yo a ka šomišago Urime le Tumime.


text:
Mathopša ka moka ao a ilego a boa e be e le a 42 360. Bahlanka ba bona ba banna le ba basadi – 7 337 Baopedi ba banna le ba basadi – 200 Dipere – 736 Dimeila – 245 Dikamela – 435 Dipokolo – 6 720


text:
Ge mathopša a fihla Jerusalema, mola Tempele ya Morena e bego e le gona, baetapele ba bangwe ba dikgorwana ba ile ba ntšha dikabelo tša boithaopo go thuša gore Tempele e agwe ka lefsa gona mola e bego e agilwe pele.


text:
Ba ile ba ntšhetša modiro woo ka moo ba bego ba kgona ka gona, gomme gauta ya ba ya dikilokramo tše makgolo a mahlano a metšo ye lesome le ye mebedi, silibera ya ba ya dikilokramo tše dikete tše pedi le makgolo a seswai le masome a a šupago a metšo ye mehlano, diaparo tša baprista ya ba tše lekgolo.


text:
Baprista le Balefi le ba bangwe ba setšhaba ba dula Jerusalema le tikologong ya motse woo; baopedi le baleti ba masoro a Tempele le bašomi ba ka Tempeleng ba dula metseng ya kgauswi; Baisraele ba bangwe ka moka bona ba dula metseng yeo borakgolokhukhu ba bona ba bego ba dula go yona.


text:
Kgweding ya bošupa setšhaba sa Israele se be se dutše metseng ya sona. Ke moka sa phuthegela Jerusalema,


text:
gomme Jeshua, morwa wa Jotsadaka, le baprista ba bangwe, le Serubabele, morwa wa Sealtiele, gotee le meloko yabo, ba aga aletare ya Modimo wa Israele ka lefsa, gore ba tle ba tšhumele dihlabelo godimo ga yona go ya ka ditaelo tšela di ngwadilwego ka melaong ya Moshe, monna wa Modimo.


text:
Le ge mathopša a a boilego a be a boifa batho ba ba bego ba dula moo nageng, a ile a aga aletare ka lefsa gona mola e bego e agilwe pele. Ka morago ga moo ba thoma gape go dira dihlabelo tša go tšhungwa ka moka tša mehleng tša mesong le tša mantšiboa godimo ga yona.


text:
Ba bina Monyanya wa Mešaša go ya ka mo go ngwadilwego ka gona; letšatši le lengwe le le lengwe ba dira dihlabelo tše di nyakegago letšatšing leo;


text:
gomme godimo ga moo ba dira dihlabelo tša go tšhungwa ka moka le tša Monyanya wa Lebalana le tša menyanya ye mengwe ka moka ya ka mehla ye go yona go bego go khunamelwa Morena. Ba mo abela le dikabelo ka moka tšeo di bego di abelwa yena ka boithaopo.


text:
Le ge batho ba be ba sešo ba thoma go aga Tempele ka lefsa, ba ile ba thoma go tšhumela Morena dihlabelo ka letšatši la pele la kgwedi ya bošupa.


text:
Setšhaba se ile sa lefa babetli ba maswika le ba dikota ka tšhelete, sa ba sa romela dijo le dino le makhura a mohlware motseng wa Tirose le wa Sidone gore batho ba gona ba thothe dikota tša mesedere Lebanone, ba di tliše Jopa ka go di phaphamatša ka lewatleng. Tšeo ka moka di be di dirwa ka tumelelo ya Korese, kgoši ya Persia.


text:
Gomme ka kgwedi ya bobedi ya ngwaga wo ba boetšego mola Tempele e bego e le gona kua Jerusalema, ba thoma modiro. Serubabele le Jeshua le batho ba gabobona ka moka le baprista le Balefi, gabotsebotse mathopša ka moka ao a bego a boetše Jerusalema, ba thoma modiro woo. Balefi ka moka, go tloga ka ba mengwaga ye masome a mabedi le ya go feta fao, ba bewa bahlokomedi ba modiro wa go aga Tempele ka lefsa.


text:
Jeshua, Molefi, barwa ba gagwe le meloko, le Kadmiele le barwa ba gagwe, ba kgorwana ya Hodabia, le bona e ile ya ba bahlokomedi ba modiro wa go aga Tempele ka lefsa. Ba be ba thušwa ke Balefi ba kgorwana ya Henadade.


text:
E rile ge baagi ba feditše motheo wa Tempele, baprista ba ema maemong a bona ba apere diaparo tša bona, ba swere diphala, gomme Balefi ba kgorwana ya Asafo bona ba ema fao ka diletšo tša masenkana. Ba reta Morena go ya ka ditaelo tša Kgosi Dafida.


text:
Ba be ba tumiša Morena ka dikopelo ba mo leboga ba re: “Morena ke yo botho, gomme o gaugela Baisraele go ya go ile.” Setšhaba ka moka sa gobela mogobo wa go reta Morena, ka gobane motheo wa Tempele o be o phethilwe.


text:
Baprista ba bantši le Balefi le mantona a dikgorwana, bale ba batala ba bego ba bone Tempele ya pele, ba ile ba lla ba hlabošitše mantšu ge ba lebeletše motheo wa Tempele ye o agwa. Eupša bontši bja lešaba bjona bo ile bja goa ka lethabo.


text:
Motho o be a sa kgone go kwa gore lešateng leo lethabo ke lefe, sello ke sefe, ka gobane lešata e be e le le legolo mo e lego gore le be le kwala kgole.


text:
Manaba a batho ba Juda le ba Benjamene a ile a kwa gore batho bale ba boilego bothopša ba aga Tempele ya Morena Modimo wa Israele ka lefsa.


text:
Ke moka ba ya go Serubabele le go mantona a dikgorwana, ba re: “A re le agišeng Tempele. Re khunamela yena Modimo yo le lena le mo khunamelago, gomme e sa le re mo direla dihlabelo go tloga ka nako yela Esarhadone, kgoši ya Asiria, a re romela gore re tle re dule mo.”


text:
Serubabele le Jeshua le mantona a dikgorwana ba re go bona: “Ga re nyake go agela Morena Modimo wa rena Tempele le lena. Re tla e aga ka borena, bjalo ka ge Korese, kgoši ya Persia, a re laetše.”


text:
Ke moo batho bao ba bego ba dula nageng yeo ba lekilego go nola Bajuda moko le go ba tšhoša gore ba se ke ba aga Tempele.


text:
Le gona ba fa bahlankedi ba mmušo wa Persia tsogolekobong gore ba thibele moago woo. Ba tšwela pele le go dira seo nakong ka moka ya pušo ya Korese, go fihlela ge go buša Dariose.


text:
Mathomong a pušo ya Kgoši Zerksese manaba a batho ba ba bego ba dutše nageng ya Juda le Jerusalema a ile a tliša lengwalo la go re ba na le molato.


text:
Ya re gape ge go buša Artazerksese, kgoši ya Persia, Bishelamo le Mitredate le Tabeele, gotee le ba ba kwanego le bona, ba ngwalela kgoši lengwalo. Lona le be le ngwadilwe ka Searamo, gomme la swanela go fetolelwa lelemeng la gabo kgoši ge le balwa.


text:
Mmušiši Rehume le mongwaledi wa selete, Shimshai, le bona ba ngwalela Artazerksese lengwalo le le latelago mabapi le Jerusalema:


text:
“Lengwalo le le tšwa go Rehume, mmušiši, le Shimshai, mongwaledi wa selete, le ba ba kwanego le bona, e lego baahlodi, le bahlankedi ba bangwe ka moka, bao pele ba bego ba dula Ereke le Babilone le Susa, nageng ya Elamo,


text:
gotee le ditšhaba tše dingwe tše Asenapare, kgoši ye kgolo ya go hlomphega, a di išitšego bothopša metseng ya Samaria le mafelong a mangwe a selete sa Yufratese-Bodikela.”


text:
Tše di bego di ngwadilwe lengwalong leo šedi: “Lengwalo le le ngwaletšwe wena, Kgoši Artazerksese, le tšwa go rena, bahlanka ba gago, banna ba Yufratese-Bodikela.


text:
“Re tsebiša wena, kgoši, gore Bajuda ba ba tlilego mo ba etšwa dileteng tša gago tše dingwe ba dutše Jerusalema, gomme ba tsošološa motse wola wo mobe wa meferefere. Ba thomile go tsoša merako – ba šetše ba feditše go thea metheo.


text:
Bjale kgoši, ge motse wo o ka tsošološwa mme merako ya ona ya fela, batho ba tlilo lesa go ntšha metšhelo, gomme tšhelete ya mošate ya fokotšega.


text:
Bjale ka gobane re fepša ka tša mošate, le gona ga go a re swanela go no lebelela kgoši a gobošwa, re tsebiša kgoši taba ye


text:
gore go nyakišišwe ka dipukung tša ditaba tša mehleng ya borakgolokhukhu ba gago. Ge o ka nyakišiša o tla hwetša gore motse wo e bile wa meferefere go tloga kgale, gomme o be o fela o tshwenya magoši le babušiši ba dilete. Badudi ba wona ka mehla ba be ba tsoša meferefere. Ke ka baka leo motse wo o ilego wa thubja.


text:
Ka gona, kgoši, re bona gore ge motse wo o ka tsošološwa gomme merako ya wona ya fela, selete sa Yufratese-Bodikela e ka se sa ba sa gago.”


text:
Kgoši yena a ba fetola ka lengwalo a re: “Rehume, mmušiši, le Shimshai, mongwaledi wa selete, le ba le dirišanago le bona ba ba dulago Samaria le dinageng tše dingwe tša selete sa Yufratese-Bodikela, ke re madume.


text:
Ke laetše gore go nyakišišwe, gomme go hweditšwe gore go tloga kgale Jerusalema e be e fela e tsogela magoši maatla, le gore ka mehla e be e fela e tsoša meferefere le dikhuduego.


text:
Felo moo ke mo go kilego gwa buša magoši a maatla, gomme a buša selete ka moka sa Yufratese-Bodikela, metšhelo le makgetho di ntšhetšwa ona.


text:
Ka gona le swanetše go laela banna bao gore ba lese go tsošološa motse woo go fihlela ke ntšha taelo.


text:
Ge Rehume le Shimshai le ba ba dirišanago le bona ba seno balelwa lengwalo leo la go tšwa go Artazerksese, ba itlhaganela ba ya Jerusalema gomme ba gapeletša Bajuda ka marumo gore ba lese go tsoša motse.


text:
Modiro wa go tsošološa Tempele o ile wa leswa, wa dula o le bjalo go fihlela ka ngwaga wa bobedi wa pušo ya Dariose, kgoši ya Persia.


text:
Mehleng yeo baprofeta ba bangwe, Hagai le Sakaria, morwa wa Ido, ba ile ba thoma go porofeta Bajuda bao ba bego ba dula nageng ya Juda le Jerusalema ka leina la Modimo wa Israele.


text:
Ge Serubabele, morwa wa Sealtiele, le Jeshua, morwa wa Jotsadaka, ba ekwa tše di bolelwago, ba ile ba tšwela pele le go aga Tempele ya Jerusalema ka lefsa, gomme baprofeta bao ba babedi ba ba thuša.


text:
Ke moka Tatenai, mmušiši wa Yufratese-Bodikela, le Shetare-Bosnai, le bahlankedi ba bangwe bjalo ka bona ba ya Jerusalema ba ba botšiša ba re: “Ke mang yo a le laetšego gore le age Tempele ye le be le e feleletše ka go e kgabiša ka dikota?”


text:
Eupša Modimo o be a lebeletše baetapele ba Bajuda ka botho, ka gona bahlankedi bao ba Bapersia ba kwana gore ba se ke ba ba thibela go fihlela ba ngwalela Dariose gomme a ba fetola.


text:
“Kgoši, tseba gore re ile ra ya seleteng sa Juda, gomme ra hwetša Tempele ya Modimo yo mogolo e agiwa ka lefsa ka maswika a magolo le dikota tše di ageletšwego mabotong. Modiro woo o dirwa ka tlhokomelo gomme o tšwela pele gabotse.


text:
“Re ile ra botšiša baetapele ba setšhaba gore ke mang yo a ba laetšego go tsoša Tempele le go e feleletša ka go e kgabiša ka dikota.


text:
Re ba botšišitše le maina a bona, gore re tle re go tsebiše ka lengwalo gore baetapele ba modiro wo ke bomang.


text:
“Ba ile ba re fetola ba re: ‘Rena re bahlanka ba Modimo wa legodimo le lefase, gomme re tsoša Tempele ye kgalekgale e ilego ya agwa ya phethwa ke kgoši ye kgolo ya Israele.


text:
Fela ka gobane borakgolokhukhu ba rena ba ile ba galefiša Modimo wa legodimo, yena o ile a ba gafela diatleng tša Nebukadnesare, Mokaldea, kgoši ya Babilonia. Tempele ye o ile a e kgereša gomme setšhaba a se iša bothopša Babilonia.


text:
Ya re ka ngwaga wa mathomo wa ge Korese e le kgoši ya Babilonia, yena Korese a laela gore Tempele e tsošološwe.


text:
A ntšha dibjana tša Tempele tša gauta le tša silibera tšela Nebukadnesare a bego a di tšere Tempeleng ya Jerusalema a di beile ka tempeleng ya Babilonia. A di neela Sheshbatsare, monna yo a bego a mmeile mmušiši wa naga ya Juda.


text:
Kgoši a mmotša gore a di bušetše Tempeleng ya Jerusalema, gomme a age Tempele yeo ka lefsa moo e bego e le gona.


text:
Ka gona Sheshbatsare a tla a aga motheo wa yona; e sa le go tloga ka nako yeo Tempele e agiwa, mme le bjale ga sešo ya fela.’


text:
“Bjale ge, ge o rata kgoši, a go nyakišišwe ka dipukung tša mošate moo Babilone, gore go bonwe ge eba Korese o kile a laela gore Tempele ye ya mo Jerusalema e tsošološwe, gomme o re tsebiše, kgoši, gore thato ya gago ke eng mabapi le taba yeo.”


text:
Ka gona Kgoši Dariose a laela gore go nyakišišwe ka dipukung tša mošate tšeo di bego di lotilwe motseng wa Babilone.


text:
Eupša e ile ya ba motseng wa Ekbatana wo o bego o ageleditšwe ka morako, seleteng sa Media, mo go ilego gwa hwetšwa lengwalo leo go lona go bego go ngwadilwe ditaba tše di latelago:


text:
“Kgoši Korese, ngwageng wa mathomo wa pušo ya gagwe, o ile a laela gore ngwako wa Modimo, wo o lego Jerusalema, o tsošološwe e be felo mo go dirwago dihlabelo gape. Tempele yeo e swanetše go agwa mola metheong ya yona ye metala, gomme e be ya bogodimo bja dimetara tše 27,6 le bophara bja dimetara tše 27,6.


text:
Maboto a yona a agwe ka go tsenya dikota godimo ga molokoloko wo mongwe le wo mongwe wa boraro wa maswika. Gomme ditshenyegelo di lefše ka ditšhelete tša mošate.


text:
Le dibjana tša gauta le tša silibera tšeo Kgoši Nebukadnesare a di tšerego ka Tempeleng ya Jerusalema a di tliša Babilone, di swanetše go bušetšwa madulong a tšona ka Tempeleng Jerusalema.”


text:
Ke moo Dariose a ba fetotšego ka lengwalo a re: “Wena Tatenai, mmušiši wa Yufratese-Bodikela, le Shetare-Bosnai, le ba ba dirišanago le lena ba ba lego Yufratese-Bodikela, le kgaoganeng le Tempele,


text:
le gona le leseng modiro woo o tšwele pele o sa šitišwe ke selo. Le tlogeleng mmušiši wa naga ya Juda le baetapele ba Bajuda ba tsošološe Tempele ya Modimo mola e bego e le gona.


text:
Ka lengwalo le ke le laela gore le ba thuše go e aga ka lefsa. Ditshenyegelo tša bona di lefše ntle le go dikadika ka ditšhelete tša mošate tše di tšwago metšhelong ya Yufratese-Bodikela, gore mošomo woo o tle o se kgaotšwe.


text:
Letšatši ka letšatši le se ke la lesa go fa baprista ba ba lego Jerusalema se sengwe le se sengwe seo ba le botšago gore ba a se nyaka: dipowana goba dikgapa goba dikwanyana tšeo ka tšona ba kago direla Modimo wa legodimo dihlabelo tša go tshungwa ka moka, goba mabele, goba letswai, goba beine, goba makhura a mohlware.


text:
Seo se swanetše go dirwa gore ba tle ba kgone go dira dihlabelo tše di tlago kgahla Modimo wa legodimo, le gore ba tle ba kgone go rapelela nna le barwa ba ka gore yena a re šegofatše.


text:
Le gona ke laela gore yo a ka nyatšago taelo ye, go ntšhwe lehlomo ntlong ya gagwe, le betlwe ntlha mme a phuleletšwe ka lona. Gomme ntlo ya gagwe e dirwe sethobolo.


text:
A Modimo yo a kgethilego Jerusalema gore e be lefelo leo a khunamelwago go lona a uše dikgoši tšohle le ditšhaba tšohle tše di nyatšago taelo ye ka mokgwa wo mongwenyana, gomme di leka go fediša Tempele ya moo. Taelo ye e ntšhitšwe ke nna, Dariose. E swanetše go phethwa ka tlhokomelo.”


text:
Mmušiši Tatenai le Shetare-Bosnai le bahlankedi ba bangwe bjalo ka bona ba dira ka moo kgoši a laetšego ka gona.


text:
Baetapele ba Bajuda ba tšwela pele gabotse le moago wa Tempele, ba ntše ba tutuetšwa ke moprofeta Hagai le moprofeta Sakaria. Ba phetha Tempele ka moo ba bego ba laetšwe ke Modimo wa Baisraele le ke Dariose le Korese le Artazerksese, magoši a Persia.


text:
Ba fetša Tempele ka letšatši la boraro la kgwedi ya Adara, ka ngwaga wa boselela wa ge Kgoši Dariose a buša.


text:
Setšhaba sa Baisraele – baprista le Balefi le ba bangwe bohle bao ba bego ba boile bothopša – ba napa ba bula Tempele ka lethabo.


text:
Ge e bulwa ba ile ba dira dihlabelo ka dipoo tše lekgolo le dikgapa tše makgolo a mabedi le dikwanyana tše makgolo a mane; ba dira le dihlabelo tša tshwarelo ya dibe ka diphooko tše lesome le tše pedi. Kgoro ye nngwe le ye nngwe ya Israele ya emelwa ke phooko.


text:
Le gona ba ile ba beakanya baprista le Balefi gore ba yo swara ditirelo tša ka Tempeleng ya Jerusalema, go ya ka ditaelo tše di lego ka pukung ya Moshe.


text:
Batho bao ba bego ba boile bothopša ba ile ba bina Monyanya wa Paseka ka letšatši la lesome le metšo ye mene la kgwedi ya pele ya ngwaga wo o latelago.


text:
Baprista le Balefi ka moka ba be ba itlhwekišitše gomme bjale ba hlweketše tirelo. Balefi ba hlabela batho bohle bao ba bego ba boile bothopša dikwanyana tša Paseka, ba hlabela le baprista, le bona ba itlhabela tšona.


text:
Dihlabelo tšeo di ile tša lewa ke Baisraele ka moka bao ba bego ba boile bothopša, le bohle bao ba bego ba ikgaogantše le mekgwa ye mebe ya baditšhaba bao ba bego ba dula moo nageng, mme ba tlile go khunamela Morena Modimo wa Israele.


text:
Ba ile ba bina Monyanya wa Dinkgwa tše di se nago komelo matšatši a a šupago ka lethabo. Ba be ba thabile ka gore Morena o be a dirile gore kgoši ya Asiria e ba sekegele pelo, e ba thuše mo mošomong wa bona wa go tsošološa Tempele ya Modimo wa Israele.


text:
Ka morago ga mengwaga ye mentši Artazerksese e ile ya ba kgoši ya Persia. Mehleng ya gagwe gwa ba le monna yo mongwe yo a bitšwago Esra. Yena o be a latišiša borakgolokhukhu ba gagwe go yo fihla ka Arone, Moprista yo Mogolo, ka mokgwa wo o latelago: Esra e be e le morwa wa Seraya, Seraya morwa wa Asaria, Asaria morwa wa Hilkia,


text:
Buki morwa wa Abishua, Abishua morwa wa Finease, Finease morwa wa Eleasara, Eleasara morwa wa Arone.


text:
Esra e be e le serutegi se segolo sa melao ye Morena Modimo wa Israele a bego a e file Moshe. Ka ge Esra a be a šegofaditšwe ke Morena Modimo wa gagwe, kgoši o be a mo fa tšohle tše a bego a mo kgopela tšona. Ya re ka ngwaga wa bošupa wa pušo ya Artazerksese, Esra a tloga Babilonia a leba Jerusalema a na le sehlopha sa Baisraele. Sehlopha seo se be se na le baprista le Balefi le baopedi ba ka Tempeleng le baleti ba masoro a Tempele le bašomi ba ka Tempeleng.


text:
Ba tloga Babilonia ka letšatši la pele la kgwedi ya mathomo, gomme ba fihla Jerusalema ka letšatši la pele la kgwedi ya bohlano, ka gobane Modimo o be a na le yena.


text:
Esra o be a ikgafetše go ithuta melao ya Morena le go ruta setšhaba sa Israele ditaelo le melawana ya yona.


text:
Artazerksese o ile a fa Esra, moprista, serutegi se segolo sa melao le ditaelo tše Morena a bego a di file Israele, lengwalo. Lona le be le re:


text:
“Lengwalo le le tšwa go Artazerksese, kgoši ya dikgoši, gomme le ya go Esra, moprista, serutegi sa melao ya Modimo wa legodimo.


text:
“Ke laela gore Baisraele bohle mmušong wa ka le baprista ba bona le Balefi ba ba ratago go boela Jerusalema, ba dumelelwe go sepela nago.


text:
Nna le baeletši ba ka ba ba šupago re go roma Jerusalema le nageng ya Juda, gore o yo lebeledišiša ka moo melao ya Modimo wa gago yeo o e swerego e phethwago ka gona.


text:
O tšee dimpho tša gauta le tša silibera tše nna le baeletši ba ka re ithaopilego ra di fa Modimo wa Israele yo Tempele ya gagwe e lego kua Jerusalema.


text:
O tšee le silibera le gauta ka moka ye o tlago e kgoboketša seleteng sohle sa Babilonia, gotee le dimpho tše batho ba Israele le baprista ba bona ba tlago ithaopa ba di fa Tempele ya Modimo wa bona kua Jerusalema.


text:
“Tšhelete yeo le e šomiše ka tlhokomelo, gomme ka yona le reke dipoo le dikgapa le dikwanyana gotee le bupi le beine, mme le dire dihlabelo ka tšona godimo ga aletare ya Tempeleng kua Jerusalema.


text:
Silibera le gauta ye e šetšego wena le baprista ba bangwe le ka e šomiša go dira se le bonago se na le mohola, go ya ka thato ya Modimo wa lena.


text:
Le abele Modimo kua Jerusalema dibjana tšohle tše le di neetšwego gore le di šomiše ditirelong tša Tempeleng.


text:
“Ke laela boramatlotlo ka moka ba ba dulago Yufratese-Bodikela gore ba fe Esra, moprista le serutegi sa melao ya Modimo wa legodimo, se sengwe le se sengwe se a se kgopelago,


text:
ba se ke ba ntšha silibera ya go feta ya dikilokramo tše dikete tše tharo, le mabele a go feta tše dikete tše lesome, le beine ya go feta ya dilitara tše dikete tše pedi le makgolo a mabedi, le makhura a mohlware a dilitara tše dikaalo. Letswai le a le nyakago lona le se ke la elwa.


text:
Le mo fe ka mafolofolo se sengwe le se sengwe seo Modimo wa legodimo a se nyakelago Tempele ya gagwe, gore Modimo a se ke a tsoga a nkgalefetše goba a galefetše bao ba tlago ntlhatlama bogošing.


text:
Le se ke la ntšhiša baprista, Balefi, baopedi, baleti, bašomi, goba mang le mang yo a direlago Tempele yeo se sengwenyana, metšhelo.


text:
“Wena, Esra, o šomiše bohlale bjo o bo filwego ke Modimo, gomme o kgethe babušiši le baahlodi gore ba buše batho ka moka ba Yufratese-Bodikela bao ba phethago melao ya Modimo wa gago. Ba ba sa tsebego melao yeo o ba rute yona.


text:
Yo mongwe le yo mongwe yo a sa phethego melao ya Modimo wa gago goba ya mmušo a otlwe ka pela – a bolawe, goba a rakwe nageng, goba a lefe ka tšhelete, goba a lahlelwe kgolegong.”


text:
Esra a re: “A go retwe Morena, Modimo wa borakgolokhukhu ba rena! O dirile gore kgoši a ikemišetše go hlompha Tempele ya Morena kua Jerusalema ka mokgwa wo mobjalo.


text:
Modimo o dirile gore kgoši le baeletši ba gagwe le bahlankedi bohle ba maatla ba ntebelele ka botho; Morena Modimo wa ka o ntšhegofaditše gomme a mpha maatla a go kgobokanya mantona a dikgorwana a Israele gore a boele le nna morago.”


text:
Šea mantona a dikgorwana le ba mašika a bona ba ba bego ba le bothopša kua Babilonia ba ba ilego ba boela Jerusalema gammogo le Esra mehleng ya ge Artazerksese e le kgoši:


text:
Gershome, wa kgorwana ya Finease Daniele, wa kgorwana ya Ithamara Hatushe, morwa wa Shekania, wa kgorwana ya Dafida Sakaria, wa kgorwana ya Paroshe, a na le banna ba lekgolo le masome a fetšago seatla ba kgorwana ya gagwe; ba be ba ngwadišitšwe ka mašika a bona Elioenai, morwa wa Seragia, wa kgorwana ya Pahate-Moaba, a na le banna ba makgolo a mabedi Shekania, morwa wa Jahasiele, wa kgorwana ya Satu, a na le banna ba makgolo a mararo Ebede, morwa wa Jonathane, wa kgorwana ya Adine, a na le banna ba masome a mahlano Jeshaya, morwa wa Athalia, wa kgorwana ya Elamo, a na le banna ba masome a a šupago Sebadia, morwa wa Mikaele, wa kgorwana ya Shefatia, a na le banna ba masome a seswai Obadia, morwa wa Jehiele, wa kgorwana ya Joaba, a na le banna ba makgolo a mabedi le lesome le metšo ye seswai Shelomite, morwa wa Josifia, wa kgorwana ya Bani, a na le banna ba lekgolo le masome a a selelago Sakaria, morwa wa Bebai, wa kgorwana ya Bebai, a na le banna ba masome a mabedi a metšo ye seswai Johanane, morwa wa Katane, wa kgorwana ya Asgade, a na le banna ba lekgolo le ba lesome Elifelete le Jeiele le Shemaya, ba kgorwana ya Adonikamo, ba na le banna ba masome a a selelago; bona ba ile ba boa ka morago ga lebaka Utai le Sakure, ba kgorwana ya Bigbai, ba na le banna ba masome a a šupago


text:
Ke ile ka bokanya sehlopha seo kgauswi le mokero wo o elelago motseng wa Ahaba, gomme ra hloma mešaša, ra dula moo matšatši a mararo. Ka bona gore sehlopheng seo go na le baprista, eupša ga go na Balefi.


text:
Ka bitša baetapele ba: Eliesere, Ariele, Shemaya, Elnathane, Jaribe, Elnathane, Nathane, Sakaria le Meshulamo, gammogo le morutiši Joyaribe le morutiši Elnathane.


text:
Ka ba roma go Ido, moetapele wa Bajuda ba ba dulago Kasifia, gore ba yo kgopela yena le badirišani ba gagwe, e lego bašomi ba ka Tempeleng, gore ba re romele batho ba ba ka šomago ka Tempeleng ya Modimo wa rena.


text:
Ka ge Modimo a be a re šegofaditše ba ile ba re romela Sherebia, monna wa temogo, Molefi wa kgorwana ya Magli, gomme yena a tla le barwa ba gagwe le banababo ba lesome le metšo ye e šupago.


text:
Ba ile ba romela le Hashabia le Jeshaya, ba kgorwana ya Merari, gotee le ba masome a mabedi ba meloko ya bobona.


text:
Le gona go be go na le bašomi ba ka Tempeleng ba makgolo a mabedi le masome a mabedi bao borakgolokhukhu ba bona ba bego ba sa le ba kgethwa ke Kgoši Dafida le bahlankedi ba gagwe gore ba thuše Balefi. Ka moka ga bona ba be ba ngwadišitšwe ka maina.


text:
Gona moo mokerong wa Ahaba ke ile ka laela gore bohle re ikone dijo, gore re ikokobetše pele ga Modimo wa rena re mo kgopele gore a re šireletše leetong, rena le bana le batšofadi gotee le dithoto tšohle tša rena.


text:
Ke ile ka lewa ke dihlong go kgopela kgoši gore a re fe madira le banamedi ba dipere bao ba tlago tšama ba re šireletša manabeng leetong la rena, ka gobane ke be ke mmoditše gore Modimo wa rena o loketše yo mongwe le yo mongwe yo a mmotago, eupša o galefela mang le mang yo a mo furalelago, gomme o a mo otla.


text:
Ka napa ka ela silibera le gauta le dibjana tše kgoši le baeletši ba gagwe le bahlankedi le Baisraele ba ba bego ba le bothopša ba bego ba di abile gore di tle di šomišwe ka Tempeleng, ka di neela baprista.


text:
Tše ke ilego ka ba fa tšona šedi: silibera ya dikilokramo tše dikete tše lesome le tše senyane le makgolo a mahlano dibjana tša silibera tše lekgolo tša dikilokramo tše masome a a selelago gauta ya dikilokramo tše dikete tše tharo meruswi ya gauta ye masome a mabedi ya dikilokramo tše seswai le seripa meruswi ye mebedi ye mebotse ya mphiri ye e phadimišitšwego ya go lekana le meruswi ya gauta ka theko


text:
Ka re go bona: “Lena le ba bakgethwa go Morena, Modimo wa borakgolokhukhu ba lena, gomme le tšona dibjana ka moka tša silibera le tša gauta tše di abetšwego yena e le dimpho tša boithaopo ke tše dikgethwa.


text:
Le di lote gabotse go fihlela ge le goroga Tempeleng. Fao le di ele ka diphapošing tša Tempele gomme le di neele baetapele ba baprista le ba Balefi le mantona a dikgorwana a setšhaba sa Israele kua Jerusalema.”


text:
Ka gona baprista le Balefi ba amogela silibera le gauta le dibjana gore ba di iše Tempeleng Jerusalema.


text:
E be e le ka letšatši la lesome le metšo ye mebedi la kgwedi ya mathomo ge re tloga mokerong wa Ahaba re leba Jerusalema. Modimo wa rena a re šireletša, a re boloka gore re se hlaselwe ke manaba, le gore re se lalelwe tseleng.


text:
Ka letšatši la bone ra ya Tempeleng, ra ela silibera le gauta le dibjana, gomme ra di neela moprista Meremote, morwa wa Uria. Yena o be a na le Eleasara, morwa wa Finease, gotee le Balefi ba: Josabade, morwa wa Jeshua, le Noadia, morwa wa Binui.


text:
Ke moka bohle bao ba bego ba boile bothopša ba direla Morena Modimo wa Israele dihlabelo. Ba direla Baisraele bohle dihlabelo tša go tšhungwa ka moka ka dipoo tše lesome le tše pedi. Ba hlaba le dikgapa tše masome a senyane le metšo ye e selelago, le dikwanyana tše masome a a šupago a metšo ye e šupago, le tšona ya ba dihlabelo tša go tšhungwa ka moka. Ba dira le sehlabelo sa tshwarelo ya dibe ka diphooko tše lesome le tše pedi. Diruiwa tšeo ka moka ya ba tša go direla Morena sehlabelo sa go tšhungwa ka moka.


text:
Ba ile ba tšea le lengwalo lela ba go le fiwa ke kgoši, ba le neela babušiši le bahlankedi ba selete sa Yufratese-Bodikela, gomme bona ba napa ba thuša setšhaba le ka tša tirelo ya sona ya Tempeleng.


text:
Ka morago ga tšeo ka moka baetapele ba setšhaba sa Israele ba ile ba tla ba mpotša gore setšhaba le baprista le Balefi ga se ba ikgetholla go ditšhaba tša dinaga tša kgauswi, e lego Amone le Moaba le Egepeta, goba go Bakanana le Bahete le Baperise le Bajebuse le Baamore. Ba be ba dira tšona dilo tšela tša makgapha tše di bego di dirwa ke ditšhaba tšeo.


text:
Bajuda ba be ba nyala basadi ba merafe yeo, ka gona setšhaba se sekgethwa sa Modimo sa tswakana nayo. Baetapele le bahlankedi e be e le bona dithwadi moo tabeng yeo ya go se botegele Modimo.


text:
Ge ke ekwa seo ka ikgagolela diaparo tša ka gare le seaparo sa ka ntle, ka itumola moriri le maledu, ka dula fase ke gakanegile kudu.


text:
Batho ka moka bao ba bego ba tšhošitšwe ke seo Modimo wa Israele a bego a se boletše mabapi le go se botege ga bao ba bego ba boile bothopša, ba ile ba thoma go nkgobokanela. Ka dula moo ke gakanegile kudu go fihlela ka nako ye go dirwago sehlabelo sa mantšiboa.


text:
Ya re ge nako yeo e fihla, ka emelela moo ke bego ke itshola gona, ke sa apere diaparo tšela di gagogilego, ka khunama ka rapela ke emišeditše matsogo go Morena Modimo wa ka.


text:
Ka re: “Joo, Modimo, ke lewa ke dihlong, ke tšhaba le go emiša sefahlego pele ga gago. Dibe tša rena di hlatlagane, di re pipile dihlogo; molato wa rena o phagame o fihla magodimong.


text:
Ge e sa le go tloga mehleng ya borakgolokhukhu ba rena go fihlela gonabjale, rena setšhaba sa gago re dira dibe kudu. Ka baka la dibe tša rena, rena le magoši a rena le baprista re gafetšwe diatleng tša magoši a dinaga di šele, ra bolawa, ra hlakolwa, ra ba ra ba mathopša. Re gobošitšwe la go lahlwa, gomme le bjale re sa gobošwa.


text:
Bjale wena, Morena Modimo wa rena, o re šoketše lebakanyana fela, gomme wa dira gore ba bangwe ba rena ba phologe bokgobeng, mme ba tle ba dulele sa ruri mo felong mo gokgethwa. O tsošološitše bophelo bja rena wa bo mpshafatša le ge re be re le bokgobeng.


text:
Re be re le makgoba, eupša wa se re tlogele bokgobeng. O dirile gore magoši a Persia a re šokele gomme a re dumelele gore re phele lefsa, le gore re tsoše Tempele ya gago ye e bego e le marope, le gore re tle re bolokege mo Juda le Jerusalema.


text:
“Eupša bjale, Modimo wa rena, re ka hlwa re sa reng ka morago ga tše di šetšego di diregile? Re boeleditše re tshetše ditaelo tša gago


text:
tše o re filego tšona ka baprofeta, bahlanka ba gago. Ba re boditše gore naga ye re yago go yona ke naga ye e sego ya hlweka, ka gore batho ba ba dulago go yona ba e tladitše ditiro tša makgapha le tša bohlola ka moka.


text:
Ba re boditše gore ge re nyaka go tia le go ipshina ka monono wa naga yeo le go e tlogelela ditlogolo tša rena go ya go ile, re se ke ra tsoga re nyalelane le batho ba gona, goba re ba thušitše go atlega le go phela gabotse.


text:
Ešita le ka morago ga tšohle tše di re hlagetšego ka baka la dibe tša rena le melato ya rena, re tseba gore wena, Modimo wa rena, o re otlile gannyane go fetwa ke ka moo re bego re swanela, gomme o re lesitše ra ba le mašaledi a.


text:
Bjale re ka thoma bjang go tshela melao ya gago mme ra nyalelana le batho ba ba dirago bohlola bjoo? Ge re ka dira bjalo o tla re galefela mo e lego gore o tla re fediša taa, gomme wa se lese motho e eba lešaledi goba a phologa.


text:
Wena, Morena Modimo wa Israele, o dira ka toka, gomme o re phološitše, ra ba mašaledi le lehono. Re ipolela molato wa rena go wena, ka gobane ka baka la molato wo wa rena ga go yo a ka emago pele ga gago.”


text:
Eitše ge Esra a sa itahletše fase a rapela pele ga Tempele a lla a bolela dibe tše, Baisraele ba bantšintši, banna le basadi le bana, ba mo kgobokanela, ba lla gabohloko.


text:
Shekania, morwa wa Jehiele, wa kgorwana ya Elamo, a re go Esra: “Re hlanogetše Modimo wa rena ra nyala basadi ba šele, fela kholofelo e sa le gona ya gore Baisraele ba tšwe molatong wo.


text:
Bjale a re eneng pele ga Modimo wa rena gore re tla bušetša basadi ba le bana ba bona morago. Re tla dira se wena, mong wa ka, le ba bangwe ba ba phethago ditaelo tša Modimo ba re eletšago gore re se dire. Re tla dira seo melao ya Modimo e se nyakago.


text:
Ka gona Esra a thoma go eniša baetapele ba baprista le ba Balefi le ba setšhaba ka moka gore ba tla dira seo Shekania a se boletšego.


text:
A napa a tloga pele ga Tempele a tsena ka phapošing ya Johanane, morwa wa Eliashibe, gomme a lala a lla ka baka la go se botege ga mathopša. A se ke a ja goba a nwa selo.


text:
Baetapele ba setšhaba ba laela gore go rongwe batseta Jerusalema le nageng ya Juda ka moka gore ba botše batho ka moka bao ba boilego bothopša ba tle ba kopane Jerusalema. Batseta bao ba laelwa gore ba ba tsebiše le gore ge motho a ka se tle moo gwa ba gwa feta matšatši a mararo, se sengwe le se sengwe se e lego sa gagwe se tla thopša, gomme yena o tla kgaolwa setšhabeng.


text:
Moo matšatšing ao a mararo, ka letšatši la masome a mabedi la kgwedi ya senyane, banna bohle ba ba dulago nageng ya Juda le ya Benjamene ba tla Jerusalema gomme ba kgobokana ka kgorong ya Tempele. Pula e be e ena kudu, gomme batho ba thothomela ka baka la yona le ka baka la bogolo bja molato.


text:
Moprista Esra a ema a re go bona: “Ga se la botega gomme le godišeditše Baisraele molato ka go nyala basadi ba ditšhaba di šele.


text:
Bjale ge, ipoleleng dibe tša lena go Morena, Modimo wa borakgolokhukhu ba lena, gomme le direng se se mo kgahlago. Ikaroganyeng le batho ba naga ye le basadi ba lena ba ditšhaba di šele.”


text:
Fela re ba bantši le gona pula e na kudu. Re ka se eme mo ntle. Taba ye e ka se phethwe ka tšatši le tee goba a mabedi, ka gobane re ba bantši kudu bao re dirilego sebe se.


text:
Baetapele ba rena a ba šale Jerusalema ba hlokomele taba ye. Gomme yo mongwe le yo mongwe yo a nago le mosadi wa setšhaba se šele a tle ka nako ye e beilwego, gotee le baetapele le baahlodi ba motse wa gabo. Ka tsela ye kgalefo ya Modimo tabeng ye e tla široga.”


text:
Go ile gwa se be le yo a ganago leano leo, ge e se Jonathane, morwa wa Asahele, le Jagsera, morwa wa Tikba, mme bona ba be ba tlatšwa ke Meshulamo le Shabetai wa Molefi.


text:
Mathopša ao a bego a boile a ile a kwana le leano leo, ka gona moprista Esra a ikgethela banna gare ga mantona a dikgorwana, gomme a ba ngwala ka maina. Ya re ka letšatši la pele la kgwedi ya lesome ba thoma go nyakišiša,


text:
gomme kgweding tše tharo tše di latelago ke ge ba nyakišišitše banna ka moka ba ba bego ba nyetše basadi ba šele.


text:
Le ke lenaneo la banna ba ba bego ba na le basadi ba šele: Baprista e be e le ba ba latelago, gomme ba ngwadišitšwe ka dikgorwana tša bona: Kgorwana ya Jeshua le banababo, barwa ba Jotsadaka: Maasea, Eliesere, Jaribe le Gedalia.


text:
Ba ile ba tshepiša gore ba tla bušetša basadi ba bona morago, gomme ba dira sehlabelo sa dibe tša bona ka kgapa.


text:
Balefi: Josabade le Shimi le Kelaya, yo a bego a bitšwa le ka la Kelita, le Petagia le Juda le Eliesere


text:
Baisraele ba bangwe: Kgorwana ya Paroshe: Ramia, Jisia, Malkia, Miyamine, Eleasara, Malkia le Benaya


text:
Kgorwana ya Bani: Maadai, Amramo, Uele, Benaya, Bedia, Keluhi, Bania, Meremote, Eliashibe, Matania, Matenai le Jaasai


text:
Kgorwana ya Binui: Shimi, Shelemia, Nathane, Adaya, Makanadibai, Shashai, Sharai, Asarele, Shelemia, Shemaria, Shalume, Amaria le Josefa


text:
Banna bao ka moka ba be ba nyetše basadi ba šele. Ba ile ba ba hlala, gomme ba ba bušetša morago le bana ba bona.


text:
Tše ke ditaba tša Nehemia, morwa wa Hakalia. Ka kgwedi ya Kislebe, ngwageng wa masome a mabedi wa ge Artazerksese e le kgoši ya Persia, nna, Nehemia, ke be ke le Susa, motsengmošate.


text:
Hanani, yo mongwe wa bomorwarre, a tla le banna ba bangwe ba etšwa Juda, gomme ka ba botšiša ka Jerusalema le ka Bajuda ba gaborena ba ba bego ba boile bothopša Babilonia.


text:
Ba mpotša gore mašaledi ao a boetšego nageng ya bona a phela ka bothata kudu, le gore batho ba šele ba ba agišanego le bona ba a ba nyatša. Ba ile ba mpotša le gore merako ya Jerusalema a kgeregile, le gore masoro a tšhumilwe.


text:
Ge ke ekwa tšeo ka dula fase ka lla. Ka tšea matšatši ke nyamile, ke sa je selo. Ka rapela Modimo ka re:


text:
“Joo, Morena Modimo wa legodimo, o yo mogolo, o a boifega! O botegela kgwerano ya gago le bao ba go ratago gape ba phethago ditaelo tša gago.


text:
Ntebelele, Morena, gomme o theeletše thapelo ya ka ge ke rapelela bahlanka ba gago, Baisraele, bošego le mosegare. Ke ipolela gore rena setšhaba sa Israele re dirile dibe. Le nna le bešo re dirile dibe.


text:
Re go phošeditše kudu, gomme ga se ra phetha melao le ditaelo tše o re filego tšona ka Moshe, mohlanka wa gago.


text:
Bjale gopola se o kilego wa se botša Moshe wa re: ‘Ge lena setšhaba sa Israele le sa mpotegele ke tla le gašanya le ditšhaba.


text:
Eupša ge le ka sokologela go nna gomme la dira tše ke le laetšego tšona, ke tla le kgoboketša ka le bušetša moo ke go kgethilego gore ke khunamelwe gona, le ge le gašane go fihla mafelelong a lefase.’


text:
“Morena, ba ke bahlanka ba gago, ke setšhaba sa gago se o se hlakodišitšego ka maatla a gago a magolo le bonatla.


text:
Hle, nke o theeletše thapelo ya ka le dithapelo tša bahlanka ba gago bohle bao ba ratago go go boifa. Nke o nkatle lehono gomme o dire gore kgoši e be yo botho go nna.” Mehleng yeo ke be ke le wa go fa kgoši beine.


text:
Ka le lengwe la matšatši ge go šetše go fetile dikgwedi tše nne, ka kgwedi ya Nisane, ya re ge Kgoši Artazerksese a le dijong, ka mo išetša beine. O be a se a ka a mpona ke nyamile,


text:
ka gona a mpotšiša a re: “Ke ka baka lang o nyamile? Ga o lwale; ka gona o swanetše go ba o tshwentšwe ke se sengwe.” Ke ile ka tšhoga,


text:
ka mo fetola ka re: “Kgoši o re phelele go ya go ile! Nka se nyame bjang ge motse wo go wona go bolokilwego borakgolokhukhu ba ka e le marope, le masoro a wona a swele thokgethokge?”


text:
gomme ka napa ka re go kgoši: “Ge ke go kgahla, kgoši, gomme o dumela se ke se kgopelago, ntumelele ke ye nageng ya Juda, motseng woo go wona go bolokilwego borakgolokhukhu ba ka, gore ke yo o tsošološa.”


text:
Kgoši a mpotšiša mohumagadi a dutše le yena a re: “O tla tšea nako ye kaakang o ile, gomme wa boa neng?” Ge ke seno mmotša a dumela.


text:
Ke moka ka mo kgopela gore ge a dumela a mphe mangwalo a ke tlago a iša go babušiši ba selete sa Yufratese-Bodikela, ao a ba laelago gore ba ntumelele go ya nageng ya Juda.


text:
Ka ba ka kgopela le lengwalo la go ya go Asafo, mohlokomedi wa sethokgwa sa mošate, la go mo laela gore a mphe dikota tša masoro a sebo sa Tempele, le tša merako ya motse, le tša ntlo yeo ke bego ke tla dula ka go yona. Kgoši a mpha tšohle tše ke ilego ka di kgopela, ka gore Modimo o be a na le nna.


text:
Kgoši a roma balaodi ba madira le banamedi ba dipere gore ba ye le nna, mme ka napa ka wela tsela ya go ya Yufratese-Bodikela. Ge ke fihla moo ka nea babušiši mangwalo a go tšwa go kgoši.


text:
Eupša Sanbalate, wa motse wa Bethe-Horone, le Tobia, mohlankedi wa selete sa Amone, ba kwa gore go tlile motho yo mongwe go tlo hola setšhaba sa Israele, gomme ba befelwa kudu.


text:
ke sa botše motho se Modimo a ntutueditšego gore ke se direle motse woo. Bošego ka tsoga ka tloga le banna ba se bakae. Seruiwa se re ilego ra tloga naso e be e le fela pokolo ye ke bego ke e nametše.


text:
E be e sa le bošego ge ke etšwa motseng ka Lesoro la Moeding ke feta Mothopong wa Mamokebe ke leba Lesorong la Sethobolong, ka tšama ke lebeledišiša merako ye e kgerešitšwego ya motse le masoro a a swelego.


text:
Ka fetela Lesorong la Mothopong le Mogobeng wa Kgoši. Pokolo yeo ke bego ke e nametše ya thibelwa ke thogorogo,


text:
ka fao ka rotoga ka moedi wa Kidrone, ke tšama ke lekola morako. Ke moka ka boela motseng, gomme ka tsena ka Lesoro la Moeding.


text:
Bahlankedi ba moo ba be ba sa tsebe gore ke be ke ile kae, le gore ke be ke ile go dira eng. Ke be ke sešo ka botša Bajuda ba gešo selo – baprista, bakgomana, bahlankedi, goba mang le mang yo a bego a tlilo thuša modirong.


text:
Bjale ya ba gona ke ba botšago ke re: “Bonang mathata a re lego mo go ona ka ge motse wa Jerusalema e le marope, le masoro a wona a swele! A re tsošološeng merako ya motse gomme re ikhutšeng go goboga.”


text:
Ke ile ka ba botša le ka moo Modimo a bilego le nna ka gona, le seo kgoši a mpoditšego sona. Bona ba mphetola ba re: “A re thomeng go aga!” Ba napa ba ipeakanyetša modiro woo wo mobotse.


text:
Ge Sanbalate le Tobia gotee le Moarabia yo a bego a bitšwa Gesheme ba ekwa seo re ikemišeditšego go se dira, ba re nyefola ba re kwera ba re: “Ke eng se le se dirago? Kgane le rata go tsogela kgoši maatla?”


text:
Ka ba fetola ka re: “Modimo wa legodimo o tla re atla. Rena, bahlanka ba gagwe, re yo thoma go aga. Ga go se e lego sa lena fa Jerusalema, ga go buše lena felo fa, ebile ga se marope a lena.”


text:
Eliashibe, Moprista yo Mogolo, gotee le baprista ba gabo ba ile ba tsošološa Lesoro la Dihuswane, ba le kgakola ka go le šegofatša, gomme ba le tsenya ditswalelo. Ba kgakola morako go fihla Toreng ya Lekgolo le Toreng ya Hananele ka tirelo.


text:
Banna ba Jeriko ba aga karolo ye e latelago yeo. Sakure, morwa wa Imri, a aga karolo ye e latelago ya banna ba Jeriko.


text:
Ba kgorwana ya Senaa ba aga Lesoro la Dihlapi. Ba hloma dikota tša lona gomme ba le tsenya ditswalelo, ba le direla mapheko le mašoba a ona.


text:
Meremote, morwa wa Uria, setlogolo sa Kotse, a aga karolo ye e latelago. Meshulamo, morwa wa Berekia, setlogolo sa Meshesabele, a aga karolo ye e latelago ya Meremote. Tsadoko, morwa wa Baana, a aga karolo ye e latelago ya Meshulamo.


text:
Banna ba Tekoa ba aga karolo ye e latelago ya Tsadoko, fela baetapele ba motse ba gana go dira mošomo woo wo boima ba bego ba o filwe ke bahlokomedi.


text:
Joyada, morwa wa Paseage, le Meshulamo, morwa wa Besodia, ba tsošološa Lesoro le Letala. Ba hloma dikota tša lona gomme ba le tsenya ditswalelo, ba di direla mapheko le mašoba a ona.


text:
Melatia wa Gibeone le Jadone wa Meronote le banna ba bangwe ba Gibeone le ba Mitsepa ba tsošološa karolo ye e latelago ya bona, go yo fihla ntlong ya mmušiši wa Yufratese-Bodikela.


text:
Usiele, morwa wa Harahaya, yo e bego e le morudi wa gauta, a aga karolo ye e latelago ya bona. Hanania, yo e bego e le modiri wa ditlolo tša go nkga bose, a aga karolo ye e latelago ya Usiele, a e tsošološa go yo fihla Morakong wa Phaphathi.


text:
Refaya, morwa wa Hure, yo e bego e le mmušiši wa seripagare sa selete sa Jerusalema, a aga karolo ye e latelago ya Hanania.


text:
Jedaya, morwa wa Harumafo, a aga karolo ye e lego kgauswi le ntlo ya gagwe. Hatushe, morwa wa Hashabnea, a aga karolo ye e latelago ya Jedaya.


text:
Malkia, morwa wa Harime, le Hashube, morwa wa Pahate-Moaba, ba aga karolo ye e latelago ya Hatushe gotee le Tora ya Dionto.


text:
Shalume, morwa wa Loheshe, mmušiši wa karolo ye nngwe ya selete sa Jerusalema, a aga karolo ye e latelago ya bona. Barwedi ba gagwe ba ile ba mo thuša mošomong woo.


text:
Hanune le batho ba motse wa Sanoage ba tsošološa Lesoro la Moeding. Ba le tsenya ditswalelo, ba di direla mapheko le mašoba a ona, gomme ba tsoša morako botelele bja dimetara tše makgolo a mane le masome a a selelago go yo fihla Lesorong la Sethobolong.


text:
Malkia, morwa wa Rekabe, mmušiši wa Bethe-Kereme, a tsošološa Lesoro la Sethobolong. A le tsenya ditswalelo, gomme ba di direla mapheko le mašoba a ona.


text:
Shalume, morwa wa Kolohose, mmušiši wa selete sa Mitsepa, a tsošološa Lesoro la Mothopong. A le direla tlhaka, a le tsenya ditswalelo, gomme a di direla mapheko le mašoba a ona. Mogobeng wa Mokero a aga morako kgauswi le serapa sa mošate, go yo fihla magatong a a theogago a tloga motseng wa Dafida.


text:
Nehemia, morwa wa Asbuke, mmušiši wa seripagare sa selete sa Bethe-Tsure, a aga karolo ye e latelago ya Shalume go yo fihla go lebana le mabitla a ba lapa la Dafida, le go yo fihla mogobeng le ntlong ya bahlabani.


text:
Balefi ba ba ilego ba tsošološa dikarolo tša morako šeba: Rehume, morwa wa Bani, o ile a aga karolo ye e latelago ya Nehemia; Hashabia, mmušiši wa seripagare sa selete sa Keila, a agela batho ba gagwe karolo ye e latelago ya Rehume;


text:
Binui, morwa wa Henadade, mmušiši wa seripagare sa bobedi sa selete sa Keila, a aga karolo ye e latelago ya Hashabia;


text:
Esere, morwa wa Jeshua, mmušiši wa Mitsepa, a aga karolo ye e latelago ya Binui go lebana le morotoga wa go ya bobolokelong bja dibetša, go yo fihla sekhutlong sa morako;


text:
Baruke, morwa wa Sabai, a aga karolo ye e latelago ya Esere, go yo fihla seferong sa lapa la Eliashibe, Moprista yo Mogolo;


text:
Meremote, morwa wa Uria, setlogolo sa Kotse, a aga karolo ye e latelago ya Baruke, go yo fihla ka mafelelong a ntlo ya Eliashibe.


text:
Baprista ba ba ilego ba tsošološa dikarolo tše di latelago tša morako šeba: Baprista ba tikologong ya Jerusalema ba ile ba aga karolo ye e latelago ya Meremote;


text:
Benjamene le Hashube ba aga karolo ye e latelago ya baprista, ye e bego e le go lebana le ntlo ya bona; Asaria, morwa wa Maasea, setlogolo sa Anania, a aga karolo ye e latelago ya Benjamene le Hashube, ye e bego e le go lebana le ntlo ya gagwe;


text:
Binui, morwa wa Henadade, a aga karolo ye e latelago ya Asaria, go tloga ntlong ya Asaria go yo fihla sekhutlong sa morako;


text:
Palale, morwa wa Usai, a aga karolo ye e latelago ya Binui, go thoma sekhutlong sa morako le toreng ya ntlo ya ka godimo ya kgoši kgauswi le kgoro ya baleti; Pedaya, morwa wa Paroshe, a aga karolo ye e latelago ya Palale, go yo fihla ka bohlabela, go lebana le Lesoro la Meetse le tora ye telele go feta meago ye mengwe. Karolo ye e be e le kgauswi le karolo yela ya motse e bego e bitšwa Ofele, mola go bego go dula bašomi ba ka Tempeleng.


text:
Banna ba Tekoa ba aga karolo ye e latelago ya Pedaya, ya ba ya bobedi ya bona, go tloga go lebana le tora yela ya go feta meago ye mengwe go yo fihla morakong wa Ofele.


text:
Baprista ba bangwe ba aga karolo ye e latelago ya banna ba Tekoa, go tloga Lesorong la Dipere go ya leboa, yo mongwe le yo mongwe a aga go lebana le ntlo ya gagwe.


text:
Tsadoko, morwa wa Imere, a aga karolo ye e latelago ya bona, ye e bego e lebane le ntlo ya gagwe. Shemaya, morwa wa Shekania, yena moleti wa Lesoro la ka Bohlabela, a aga karolo ye e latelago ya Tsadoko.


text:
Hanania, morwa wa Shelemia, le Hanune, morwa wa boselela wa Tsalafo, ba aga karolo ye e latelago ya Shemaya, ya ba ya bobedi ya bona. Meshulamo, morwa wa Berekia, a aga karolo ye e latelago ya bona go lebana le phapoši ya gagwe.


text:
Malkia, morudi wa gauta, a aga karolo ye e latelago ya Meshulamo go yo fihla ntlong yela ya bašomi ba Tempeleng le babapatši; yona e be e lebane le Lesoro la Kgobokanyo ya Bahlabani, le go yo fihla phapošing ye e bego e le godimo ga sekhutlo sa morako.


text:
Barudi ba gauta le babapatši bona ba aga karolo ya mafelelo, go tloga phapošing yela ya sekhutlong go yo fihla Lesorong la Dihuswane.


text:
Ge Sanbalate a ekwa gore rena Bajuda re thomile go tsošološa morako, a tlala pelo a galefa, gomme a re kwera.


text:
A bolela pele ga bagwera ba gagwe le madira a Basamaria a re: “Etse Majudanyana a a re a dirang? Na a ikemišeditše go tsošološa motse wo? Kgane a gopola gore ka go dira dihlabelo a ka fetša mošomo wo ka letšatši le tee? Kgane ba ka tšošološa maswika a go aga thogorogong ye e tšhumilwego?”


text:
Tobia o be a eme gona moo kgauswi le yena, gomme a mo tlatša a re: “Se ba ka se agago le phukubje e ka se kgereša.”


text:
Ka rapela ka re: “Jonna, Modimo wa rena, ekwa ka moo ba re kwerago ka gona. A dikwero tšeo di boele go bona. A ba hlakolwe tšohle tše ba nago le tšona, ba be ba išwe bothopša nageng e šele.


text:
O se ke wa phumola molato wa bona, o se ke wa ba lebalela sebe sa bona, ka gobane ba rogile rena bao re agago.”


text:
Fela rena ra no tšwela pele le go tsošološa morako, gomme go se gwa ya kae ra be re agile go fihla bogareng bja bogodimo bja wona, ka gore batho ba be ba šoma ka dipelo tša bona ka moka.


text:
Eupša Sanbalate le Tobia le batho ba Arabia le ba Amone le ba Ashdode ba kwa gore re šetše re tšwele tema ge re tsošološa morako wa Jerusalema, le gore mo go kgeregilego go a thibja, gomme ba tlala pelo kudu.


text:
Bajuda ba be ba hlamile kopelo ba e opela ba re: “Re lapišwa ke go rwala merwalo; thogorogo yona e sa le ye ntši. Re ka se kgone go tsošološa morako wo.”


text:
Manaba a rena a be a gopola gore re ka se a bone goba ra tseba se a se dirago go fihlela ge a re hlasela, a re bolaya mme a emiša mošomo wa rena.


text:
Bajuda ba ba bego ba agile le manaba a rena ba be ba fela ba etšwa mafelong a a fapafapanego ba tlilo re botša gore re boele go bona.


text:
Eupša nna ka neela setšhaba sa gešo ditšhoša le marumo le mesebe, gomme ka ba bea ka dikgorwana ka morago ga morako, ba iphihlile moo morako o bego o sešo wa fela.


text:
Ke ile ka bona gore setšhaba se tshwenyegile, ka gona ka se botša le bakgomana le bahlankedi ba sona ka re: “Le se ke la boifa manaba a rena. Gopolang gore Morena ke yo mogolo, gomme le hlabanele batho ba gabolena le bana ba lena le basadi ba lena le magae a lena.”


text:
Manaba a rena a ile a kwa gore re lemogile maano ao ba bego ba a loga, gomme ba tseba gore Modimo o sentše morero woo wa bona. Ka moka ga rena ra napa ra boela morakong, yo mongwe le yo mongwe a ya modirong wa gagwe.


text:
Go tloga mohlang woo sekgao se sengwe sa banna ba ka sa šoma, mola se sengwe se itlhamile ka marumo le dikotse le mesebe se apere diaparo tša ntwa. Baetapele ba rena ba be ba kwana le batho


text:
ba ba agago morako. Ba ba bego ba rwala dikago ba be ba šoma ka letsogo le lengwe, ka le lengwe ba swara letsolo,


text:
gomme bohle ba ba bego ba aga ba be ba tlemeletše ditšhoša mathekeng. Monna yo a bego a swanetše go hlabela batho mokgoši ka phalafala o be a ema kgauswi le nna.


text:
Ke ile ka botša setšhaba le bakgomana le baetapele ka re: “Mošomo ke o mogolo mme o nabile mo e lego gore re arogane kudu mo morakong.


text:
Ka baka leo tšatši le lengwe le le lengwe, go tloga ka masa go fihlela bošego ge dinaledi di bonala, sekgao se sengwe sa rena se be se šoma morakong, mola se sengwe se letile ka marumo.


text:
Ka nako yeo ka botša setšhaba gore mookamedi yo mongwe le yo mongwe wa bona gotee le mothuši wa gagwe ba robale Jerusalema, gore ba lale ba re letile bošego gomme mosegare ba hlwe ba šoma.


text:
Le bošego nna le meloko yešo le bahlanka ba ka le bao ba bego ba dula ba ntetile re be re sa apole diaparo. Bohle re be re dula re swere dibetša tša rena.


text:
Ba bangwe ba re: “Re ile ra tlemega go beeletša mabele ka mašemo a rena le dirapa tša rena tša merara le dintlo tša rena gore re se bolawe ke tlala.”


text:
Ba bangwe le bona ba re: “Re ile ra gapeletšega go adima tšhelete gore re tle re ntšhetše mašemo a rena le dirapa tša rena tša merara motšhelo wa mošate.


text:
Re batho ba tee le Bajuda ba gaborena. Kgane bana ba rena ga ba swane le ba bona? Eupša rena ba rena re tlemegile go ba dira makgoba. Barwedi ba rena ba bangwe ba šetše ba rekišitšwe ya ba makgoba. Gomme re a hlaka ka gore mašemo a rena le dirapa tša rena tša merara e šetše e le tša ba bangwe.”


text:
gomme ka lebeledišiša taba yeo gabotse, ka omanya bakgomana le bahlankedi ba setšhaba ka re go bona: “Le jeletša batho ba gabolena!” Ka ba rapela pitšo ye kgolo


text:
ka re: “Re lekile ka mo re ka kgonago ka gona go rekolla batho ba gabolena ba Bajuda bao ba bego ba ithekišitše ditšhabeng di šele. Bjale le gapeletša batho ba gabolena gore ba ithekiše, gore le bona re tle re ba rekolle!” Bakgomana ba homola ba hloka se ba ka se bolelago.


text:
Ke moka ka re: “Se le se dirago ga se botse! Le swanetše go boifa Modimo le dire tše di lokilego. Ke mo le ka se kego la re segiša baditšhaba, manaba a rena.


text:
Nna ka noši le meloko yešo le bahlanka ba ka re adimile batho tšhelete le mabele. Bjale a re se ke ra nyaka gore ba buše tše ba di adimilego go rena.


text:
Phumolang melato ya bona – tšhelete goba mabele goba beine goba makhura a mohlware – le be le ba bušetše ka bjako mašemo a bona le dirapa tša bona tša merara le tša mehlware le dintlo tša bona!”


text:
Bakgomana ba mphetola ba re: “Re tla dira ka moo o bolelago ka gona. Re tla bušetša dilo tšeo, le gona re ka se ba seke tše ba di adimilego.” Ka napa ka bitša baprista, gomme ka eniša bakgomana mo pele ga bona gore ba tla phetha taba yeo.


text:
Ke moo ke hlohlorilego lepanta la ka la lešela, ka re: “Ke ka mokgwa wo Modimo a tlago hlohlora yo mongwe le yo mongwe wa lena yo a ka se phethego se a ennego gore o tla se dira. Modimo o tla mo amoga ntlo ya gagwe le tšohle tše a nago le tšona, a mo tlogela a se ne selo.” Bohle ba ba bego ba le fao ba mphetola ba re: “Amene!” gomme ba tumiša Morena. Bakgomana ba phetha se ba se holofeditšego.


text:
Mengwageng yohle ye lesome le ye mebedi ya ge ke be ke le mmušiši wa naga ya Juda, go tloga ka ngwaga wa masome a mabedi wa ge Artazerksese e le kgoši go fihlela ka ngwaga wa gagwe wa masome a mararo le metšo ye meraro, nna le meloko yešo ga se ra ka ra ja dijo tše di fiwago babušiši.


text:
Babušiši ba ba bilego gona pele ga ka ba be ba imetša batho gomme ba ba ntšhiša dipapetlana tša silibera tše masome a mane ka letšatši, e le tša dijo le beine. Ešita le bahlankedi ba bona ba be ba gatelela batho. Eupša nna ga se ka ba gatelela, ka gobane ke be ke boifa Modimo.


text:
Ke be ke tloga ke ikgafetše go tsošološa morako, gomme ka se ithekele le seripa se sengwenyana sa naga. Bahlanka ba ka ka moka ba be ba nthuša moo mošomong woo.


text:
Bajuda ba lekgolo le ba masome a mahlano le bahlankedi ba bona ba be ba fela ba eja le nna, ke sa bale ba ba bego ba nketela ba etšwa ditšhabeng tše di bego di bapile le rena.


text:
Tšatši le lengwe le le lengwe ke be ke hlaba kgomo le dinku tše di nonnego tše di selelago le dikgogo tše dintši, gomme ka tšatši le lengwe le le lengwe la lesome ke be ke efa batho dibeine tše ntši tša mehutahuta. Eupša ke be ke tseba ka moo setšhaba se bego se imelwa ka gona, ka gona ka se ke ka ntšhiša batho motšhelo wo o ntšhetšwago babušiši.


text:
Sanbalate le Tobia le Gesheme, Moarabia, le manaba a rena a mangwe ba kwa gore re feditše morako, le gore ga o sa ne dikgala, le ge mamati a masoro ona re be re sešo ra a tsenya.


text:
Ka gona Sanbalate le Gesheme ba nthomela motseta ba re ke tle ke gahlane nabo motseng wo mongwe kwa molaleng wa Ono. Ke ka moo ba bego ba nyaka go ntira bobe ka gona.


text:
Nna ka roma batseta gore ba ba botše ba re: “Ke dira mošomo wo mogolo gomme nka se kgone go theogela moo. Nka se emiše mošomo gore ke tlo gahlana le lena.”


text:
Ba ile ba nthomela motseta ka mokgwa wo makga a mane, gomme nna nako le nako ke ba fetola ka mokgwa wo o swanago.


text:
Ke moo Sanbalate a romilego mohlanka wa gagwe lekga la bohlano ka yona taba yela. Ka lekga le o be a swere le lengwalo le le sego la tswalelwa.


text:
Lona le be le re: “Go na le mabarebare ditšhabeng tše di bapilego le lena a go re wena le setšhaba sa Bajuda le nyaka go tsoša mpherefere, gomme ke ka baka leo le tsošološago morako woo. Gesheme o tiišetša gore mabarebare ao a gona. Go bolelwa le gore wena o rera go ipea kgoši,


text:
le gore o beile baprofeta ba bangwe gore ba begele batho fao Jerusalema gore ke wena kgoši ya Juda. Ga go ka moo kgoši a ka se kego a kwa taba yeo, ka gona etla re boledišane ka yona.”


text:
Ke ile ka mo fetola ka re: “Ditaba tše o di bolelago le gatee ga se nnete. Tšohle ke tše o ithometšego tšona.”


text:
Gape ba be ba leka go re tšhošetša gore re lese mošomo. Nna ka rapela ka re: “Bjale hle, Modimo, ntiiše!”


text:
Ke ile ka yo etela Shemaya, morwa wa Delaya, setlogolo sa Mehetabele, yo a bego a ganetšwa go tloga lapeng la gagwe. Yena a re go nna: “A re yo khuta ka Tempeleng ka Felong mo Gokgethwa gomme re kgonye mamati, ka gore ba tlilo go bolaya. Ba tlilo go bolaya e le bošego.”


text:
Nna ka mo fetola ka re: “Na motho yo a swanago le nna a ka tšhaba? A ka khuta ka Tempeleng gore a phologe? Yeo taba nka se e dire.”


text:
Ke ile ka lemoga gore Shemaya o be a se a laelwa ke Modimo, eupša a rekilwe ke Tobia le Sanbalate gore a tle a ntshebele taba ye ka mokgwa woo.


text:
Ba be ba mo rekile gore a tle a ntšhošetše ke dire sebe, gore ba tle ba kgone go ntshenya leina gomme ba nkgoboše.


text:
Ka rapela ka re: “Hle, Modimo, o se ke wa lebala tše Tobia le Sanbalate ba di dirilego, gomme o ba otle. Gopola le moprofeta yola wa mosadi, Noadia, le baprofeta bale ba bangwe ba go leka go ntšhošetša.”


text:
Morako ka moka o ile wa phethwa ka morago ga matšatši a masome a mahlano le a mabedi, ka letšatši la masome a mabedi le metšo ye mehlano la kgwedi ya Elulo.


text:
Ya re ge manaba a rena ohle a ekwa taba yeo, le ditšhaba ka moka tše di bapilego le rena di bona gore modiro o phethilwe, tša lewa ke dihlong kudu, ka gobane di ile tša lemoga gore mošomo woo o dirilwe ka thušo ya Modimo.


text:
Batho ba bantši nageng ya Juda ba be ba kwana naye kudu ka baka la gore ratswalagwe, Shekania, morwa wa Ara, e be e le Mojuda. Godimo ga moo, morwa wa gagwe, Johanane, o be a nyetše morwedi wa Meshulamo. Meshulamo e be e le morwa wa Berekia.


text:
Batho ba be ba fela ba bolela pele ga ka ka dilo tše dibotse tše Tobia a bego a di dirile, le gona ba mmotša tšohle tše ke di boletšego. Gomme Tobia a fela a nngwalela a leka go ntšhošetša.


text:
E rile ge morako o šetše o tsošološitšwe ka tsenya ditswalelo masorong, gomme baleti ba masoro a dikgoro tša Tempele le baopedi ba ka Tempeleng le Balefi ba bangwe ba bewa medirong ya bona.


text:
Ke ile ka bea morwarre, Hanani, le Hanania, molaodi yo mogolo wa sebo, gore ba laole motse wa Jerusalema. Hanania e be e le monna wa go tshephega, wa go boifa Modimo go feta ba bantši.


text:
Ka ba laya gore mesong masoro a Jerusalema a se ke a bulwa go fihlela ge go šetše go ruthetše, le gore a tswalelwe a kgonywe pele ga ge baleti ba tšhaiša modirong. Ka ba laya le gore ba kgethe baleti gare ga batho ba Jerusalema, baleti bao ba lete mafelong ao go letwago motse go ona, le gore ba bangwe ba lete pele ga dintlo tša bona.


text:
Jerusalema e be e le motse wo mogolo wo o ikadilego, eupša go se batho ba bantši ba ba dulago go wona, le gona go sešo gwa tsošološwa dintlo tše dintši.


text:
Modimo a ntutuetša gore ke kgobokanye setšhaba le bakgomana ba sona le bahlankedi, gomme ke lebeledišiše ka dipukung tše go tšona go ngwadilwego malapa. Ke ile ka hwetša lengwalo leo go lona go bego go ngwadilwe bale ba go boa bothopša pele. Tše di bego di ngwadilwe ka lengwalong leo ke tša go re:


text:
Mathopša a mantši a ile a tloga seleteng sa Babilone a boela Jerusalema le nageng ya Juda, yo mongwe le yo mongwe a ya motseng wa gabo. Ba malapa a bona ba be ba dutše Babilonia go tloga mola Kgoši Nebukadnesare a ba thopago.


text:
Baetapele ba bona e be e le Serubabele, Jeshua, Nehemia, Asaria, Raamia, Nahamani, Mordekai, Bilshane, Misperete, Bigbai, Nehume le Baana. Šedi dikgorwana tša Israele le palo ya bao ba ilego ba boa bothopša kgorwaneng ye nngwe le ye nngwe: Paroshe – 2 172 Shefatia – 372 Arage – 652 Pahate-Moaba, ditlogolo tša Jeshua le Joaba – 2 818 Elamo – 1 254 Satu – 845 Sakai – 760 Binui – 648 Bebai – 628 Asgade – 2 322 Adonikamo – 667 Bigbai – 2 067 Adine – 655 Atere, yo a bego a tsebja le ka la Hiskia – 98 Hashumo – 328 Betsai – 324 Harife – 112 Gibeone – 95


text:
Batho bao borakgolokhukhu ba bona ba bego ba ile ba dula metseng ye e latelago le bona ba ile ba boa: Betlelehema le Netofa – 188 Anathote – 128 Bethe-Asmabethe – 42 Kiriate-Jearime, Kefira lei Beerote – 743 Rama le Geba – 621 Mikimase – 122 Bethele le Ai – 123 Nebo ye nngwe – 52 Elamo ye nngwe – 1 254 Harime – 320 Jeriko – 345 Lodo, Hadide le Ono – 721 Senaa – 3 930


text:
Tše ke dikgorwana tša baprista tšeo di ilego tša boa bothopša: Jedaya, ditlogolo tša Jeshua – 973 Imere – 1 052 Pashure – 1 247 Harime – 1 017


text:
Dikgorwana tša Balefi tšeo di ilego tša boa bothopša šedi: Jeshua le Kadmiele, ditlogolo tša Hodabia – 74 Baopedi ba ka Tempeleng, ditlogolo tša Asafo – 148 Baleti ba masoro a dikgoro tša Tempele, ditlogolo tša Shalume, Atere, Talmone, Asube, Hatita le Shobai – 138


text:
Tše ke dikgorwana tša bašomi ba ka Tempeleng tšeo di ilego tša boa bothopša: Tsiha, Hasufa le Tabaote, Kerose, Sia le Padone, Lebana, Hagaba le Salmai, Hanane, Gidele le Gahara, Reaya, Retsine le Nekoda, Gasamo, Usa le Paseage, Besai, Bameune le Banefuse, Bakbuke, Hakufa le Harahure, Batslute, Mehida le Harsha, Barkose, Sisera le Temage, Netsiage le Hatifa


text:
Dikgorwana tša bahlanka ba Solomone tšeo di ilego tša boa bothopša šedi: Sotai, Soferete le Perida, Jaala, Darkone le Gidele, Shefatia, Hatile, Pogerete-Tsebaime le Amone.


text:
Ditlogolo ka moka tša bašomi ba ka Tempeleng le tša bahlanka ba Solomone tše di ilego tša boa bothopša e be e le tše makgolo a mararo le masome a senyane le metšo ye mebedi.


text:
Ba makgolo a a selelago le masome a mane le metšo ye mebedi e be e le ba dikgorwana tša Delaya, Tobia le Nekoda, gomme ba be ba tlogile motseng wa Tele-Melage le wa Tele-Harsha le wa Kerube le wa Adone le wa Imere; eupša ba be ba se ne bohlatse bja gore ke ditlogolo tša Baisraele.


text:
Ba dikgorwana tše di latelago tša baprista ba ile ba hloka maina a borakgolokhukhu ba bona lenaneong le le ngwadilwego la malapa: Habaya, Kotse le Barsilai. Rakgolokhukhu wa kgorwana ya baprista ya Barsilai o be a nyetše mosadi wa kgorwana ya Barsilai wa Gileade, gomme a bitšwa ka leina la kgorwana ya boratswalagwe. Ka ge ba be sa kgone go laetša gore borakgolokhukhu ba bona ke bomang, ba ile ba se ke ba amogelwa bopristeng.


text:
Mmušiši wa Bajuda o ile a ba botša gore ba se ke ba ja dijo tše di abetšwego Modimo go fihlela go eba le moprista yo a ka šomišago Urime le Tumime.


text:
Mathopša ka moka ao a ilego a boa e be e le a dikete tše masome a mane le tše pedi le makgolo a mararo le masome a a selelago. Bahlanka ba bona ba banna le ba basadi – 7 337 Baopedi ba banna le ba basadi – 245 Dipere – 736 Dimeila – 245 Dikamela – 435 Dipokolo – 6 720


text:
Batho ba ba ilego ba thuša go tsošološa Tempele ka dimpho šeba: Mmušiši – gauta ya dikilokramo tše 8,4 meruswi ye 50 diaparo tše 530 tša baprista Mantona a dikgorwana – gauta ya dikilokramo tše 168 silibera ya dikilokramo tše 1 210 Batho ba bangwe bohle – gauta ya dikilokramo tše 168 silibera ya dikilokramo tše 1 110 diaparo tše 67 tša baprista


text:
Baprista le Balefi le baleti ba masoro a Tempele le baopedi le batho ba bangwe ba setšhaba le bašomi ba ka Tempeleng – batho ka moka ba Israele – ba ile ba dula metseng le metsaneng ya Juda.


text:
Ka kgwedi ya bošupa setšhaba sa Israele se be se dutše metseng ya sona. Ya re ka letšatši la mathomo la kgwedi yeo bohle ba kgobokana Jerusalema ka lepatlelong la Lesorong la Meetse. Ba kgopela Esra, moprista le serutegi sa melao ye Morena a e filego setšhaba sa Israele ka Moshe, gore a tliše puku ya melao.


text:
Ka gona Esra a e tliša moo setšhaba se bego se kgobokane gona – banna le basadi le bana ba ba bego ba godile mo ba ka kwešišago.


text:
Gona moo lepatlelong la lesorong a balela batho melao go tloga ka mahwibi go fihlela mosegare wo mogolo, mme bona ba hlwaile ditsebe ba theeditše.


text:
Esra o be a eme sethaleng se se bego se agetšwe mohla woo. Ka lehlakoreng la gagwe la go ja go be go eme banna ba ba latelago: Matitia, Shema, Anaya, Uria, Hilkia le Maasea; gomme ka go la nngele go eme ba ba latelago: Pedaya, Mishaele, Malkia, Hashumo, Hashbadana, Sakaria le Meshulamo.


text:
Ge Esra a eme moo sethaleng a okametše batho, bona ba be ba mo tseparetše ka mahlo. Ya re ge a phutholla puku ba emelela.


text:
Esra a tumiša Morena, Modimo yo mogolo, gomme batho ka moka ba emišetša matsogo godimo ba re: “Amene! Amene!” Ba khunama ba obamiša difahlego pele ga Morena.


text:
Ka morago ba emelela, gomme Balefi ba ba latelago ba ba hlathollela melao: Jeshua, Bani, Sherebia, Jamine, Akube, Shabetai, Hodia, Maasea, Kelita, Asaria, Josabade, Hanane le Pelaya.


text:
Ba bala puku ya melao ya Modimo ba hlabošitše mantšu ba e fetolela Searamong, ba ba ba e hlatholla gore batho ba e kwešiše.


text:
Ge batho ba ekwa melao e balwa ba ile ba lla. Ka gona Nehemia, yo e bego e le mmušiši, le Esra, moprista le serutegi sa melao, gotee le Balefi bao ba bego ba hlatholla melao ba botša setšhaba ka moka ba re: “Lehono ke letšatši le lekgethwa la Morena Modimo wa lena; ka gona le se ke la ilela goba la lla.


text:
Bjale eyang gae le yo keteka. Le abele bao ba se nago selo dijo le beine ya lena. Lehono ke letšatši le lekgethwa la Morena wa rena, ka gona le se ke la hlonama. Go thabela Morena go tla le šireletša.”


text:
Ka morago batho bohle ba ikela magae gomme ba ja, ba nwa, ba thabile, mme ba abela ba bangwe tše ba nago le tšona, ka gore ba be ba kwešišitše tše ba bego ba di boditšwe.


text:
Ka letšatši le le latelago mantona a dikgorwana, gotee le baprista le Balefi, ba ya go Esra go yo ithuta dithuto tša melao ya Modimo.


text:
Ba lemoga gore melao yela Morena a ba filego yona ka Moshe e laela gore setšhaba sa Israele se dule ka mešašeng ka nako ya Monyanya wa Mešaša.


text:
Ka gona ba roma batseta motseng wa Jerusalema le metseng ye mengwe gore ba botše batho ba re: “Eyang dithabeng le tle le makala a mehlware le a memirte le a mepalema le a mehlare ya matlakala a a swaraganego, mme le age mešaša go ya ka ditaelo tše di ngwadilwego melaong ya Modimo.”


text:
Ka gona setšhaba sa tla le makala gomme sa aga mešaša godimo ga ditlhaka tše di ikadilego tša dintlo tša bona, le ka malapeng a bona, le ka dikgorong tša Tempele, le mapatlelong a motse Lesorong la Meetse le Lesorong la Efraime.


text:
Batho bohle bao ba bego ba boile bothopša ba aga mešaša gomme ba dula ka go yona. Ya ba la mathomo monyanya wo o binwa ka mokgwa woo go tloga mehleng yela ya Joshua, morwa wa Nunu, gomme go thabilwe kudu.


text:
Go tloga ka letšatši la mathomo la monyanya go fihlela ka la mafelelo ba be ba bala seripa sa melao ya Modimo. Ba ile ba bina monyanya matšatši a a šupago, gomme ka la seswai ba swara tirelo ya go feleletša, ka moo go laelwago ka gona melaong.


text:
Ka letšatši la masome a mabedi le metšo ye mene la yona kgwedi yeo setšhaba sa Israele sa kgobokana go tlo ikona dijo le go itshola ka baka la dibe tša sona. Ba be ba šetše ba ikgetholotše go batho ba šele. Ba apara diaparo tša go ilela, gomme ba itšhela dihlogo ka mobu ba nyamile. Ba ema ba ipolela dibe tša bona le tša borakgolokhukhu ba bona.


text:
Ba balelwa melao ya Morena Modimo wa bona diiri tše e ka bago tše tharo, gomme diiri tše dingwe tše tharo ba ipolela dibe tša bona, ba ba ba khunamela Morena Modimo wa bona.


text:
Go be go na le sethala sa Balefi, gomme godimo ga sona go eme Jeshua, Bani, Kadmiele, Shebania, Buni, Sherebia, Bani le Kenani. Ba hlaboša mantšu ba rapela Morena Modimo wa bona.


text:
Balefi ba ba latelago ba ile ba botša batho gore ba tumiše Morena: Jeshua, Kadmiele, Bani, Hashabnea, Sherebia, Hodia, Shebania le Petagia. Ba re: “Emang le tumišeng Morena Modimo wa lena wa go ya go ile! A go retwe leina la gagwe la letago le ge ditumišo tša batho di ka se mo lekane.”


text:
Balefi bao ba rapela ba re: “Wena Morena, ke wena fela o lego Morena; o dirile magodimo a godimodimo le dinaledi tša legodimo, lefase le tšohle tše di lego go lona, mawatle le tšohle tše di lego ka go ona; tšohle o di file bophelo. Dietša tša legodimo di a go obamela.


text:
Ke wena Morena Modimo o kgethilego Abramo, wa mo ntšha Ure kua Babilonia, wa fetoša leina la gagwe ya ba Abrahama.


text:
O bone e le wa go go botegela, gomme wa dira kgwerano le yena. Wa holofetša go mo fa naga ya Bakanana le ya Bahete le ya Baamore le ya Baperise le ya Bajebuse le ya Bagirgashe, gore e be naga yeo go yona go tla dulago ditlogolo tša gagwe. Wa phetha se o se boletšego ka ge o botega.


text:
“O bone ditlaišego tša borakgolokhukhu ba rena kua Egepeta; wa kwa sello sa bona kua Lewatleng la Mahlaka.


text:
O diretše kgoši le bahlankedi ba gagwe ka moka le batho ba naga ya gagwe mehlolo ye makatšago, ka gobane o be o tseba ka moo ba bego ba ikgogomošetša setšhaba sa gago ka gona. Wa itirela leina le le lehono o sa tumilego ka lona.


text:
O fatotše lewatle pele ga setšhaba sa gago, gomme sa tshela mo go omilego. Bahlomari ba bona wa ba lahlela meetseng a išago bjalo ka leswika mawatleng a magolo.


text:
O ile wa ba hlahla ka thololo ya leru mosegare, gomme bošego wa ba bonegela tsela ka thololo ya mollo.


text:
O theogetše kua thabeng ya Sinai, wa bolela le setšhaba sa gago o le legodimong gomme wa se fa ditaelo tše di lokilego, melao ya mmakgonthe, le melawana ye mebotse.


text:
Wa ba ruta go hlompha Disabatha tša gago tše dikgethwa, gomme wa ba fa melao le ditaelo tša gago ka Moshe, mohlanka wa gago.


text:
“Mola ba swerwe ke tlala wa ba fa senkgwa sa go tšwa legodimong, wa ba fa meetse a tšwago leswikeng ge ba swerwe ke lenyora. O ba boditše gore ba tšee naga yela o bego o enne go ba fa yona.


text:
Fela borakgolokhukhu ba rena ba ile ba ikgogomoša, ba ba le melala ye methata gomme ba se phethe ditaelo tša gago.


text:
Ba gana go go theeletša; ba lebala mehlolo yela o ba diretšego yona. Ba ngangabala ba ikgethela moetapele gore a ba gomišetše bokgobeng Egepeta. Eupša wena o Modimo yo a lebalelago; o na le lešoko le kwelobohloko, ga o befelwe ka pela. O ba gaugetše kudu, gomme wa se ke wa ba tlogela.


text:
Le mola ba itiretše powana ka gauta ye e tološitšwego, mme ba re ke modimo wo o ba ntšhitšego Egepeta, ba go nyatša kudu, Morena,


text:
ga se wa ba tlogela lešokeng, ka gobane kgaugelo ya gago ke ye kgolo. Thololo yela ya leru ya se ba tlogele gore e ba šupetše tsela mosegare, le yela ya mollo ya se ba lahle gore e ba bonegele tsela bošego.


text:
Mengwageng ye masome a mane lešokeng o ba babaletše ka dijo, ba se hloke selo; diaparo tša bona di sa hlagale, le maoto a bona a sa ruruge.


text:
“O gafetše ditšhaba le mebušo diatleng tša bona, dinaga tše di bapilego le bona. Ba thopa naga ya Heshbone, ye e bego e bušwa ke Sihone, le naga ya Ogo, kgoši ya Bashane.


text:
Wa ba atišetša bana bjalo ka dinaledi tša legodimo, gomme wa ba goroša nageng ye o holofeditšego borakgolokhukhu ba bona gore ba tla e thopa.


text:
Ba tšea naga ya Kanana; wa fenya badudi ba naga yeo ge setšhaba sa gago se goroga. Wa gafela magoši a Kanana le batho ba ona diatleng tša sona, gore se dire ka bona tše di se ratago.


text:
Setšhaba sa gago sa thopa metse ye e ageleditšwego ka merako le naga ye e nonnego, sa tšea le dintlo tše di tletšego mahumo, didiba tše di epilwego, dirapa tša merara, mehlware, le mehlare ye mengwe ye mentši ya dikenywa. Ba ja ba khora, ba nona; ba phela bophelo bja manongonongo ka tšohle tše dibotse tše o ba filego tšona.


text:
“Fela setšhaba sa gago se ile sa go nyatša, sa go tsogela maatla; sa itebatša melao ya gago. Sa bolaya baprofeta ba go ba kgala gore ba boele go wena. Ba go nyatša kudu,


text:
ka gona wa ba gafela diatleng tša manaba a bona gomme a ba gatelela. Ge ba le matshwenyegong ba ile ba llela wena, gomme wa ba kwa o le legodimong. Ka lešoko la gago le legolo wa ba romela bahlakodiši ba go ba phološa manabeng a bona.


text:
Ge go eba le khutšo gape, ba boeletša ba dira dibe. Wa ba gafela diatleng tša manaba a bona gape, a ba buša. Eupša ya re ge ba boeletša ba llela go wena, wa ba kwa o le legodimong, gomme wa ba hlakodiša gantši ka lešoko la gago le legolo.


text:
Wa ba kgala gore ba phethe melao ya gago gape. Eupša bona ka boikgogomošo ba nyatša ditaelo tša gago, etšwe go phetha melao ya gago e le yona tsela ya go iša bophelong. Ba ba le melala ye methata, ba ngangabala, ba gana go go theeletša.


text:
Gwa feta mengwaga ye mentši o sa ba felele pelo. O tutueditše baprofeta ba gago gore ba ba kgale, eupša setšhaba sa gago se be se ithibile ditsebe, ka gona wa lesa ditšhaba tše dingwe tša ba fenya.


text:
Fela ka lešoko la gago le legolo wa se ba fediše taa, le gona wa se ba tlogele. O Modimo wa kgaugelo le lešoko!


text:
“Wena Modimo, Modimo wa rena, o yo mogolo bjang! O a boifega, o yo maatla gakaakang! O botegela kgwerano ya gago, ka mehla o a gaugela. Go tloga ka nako yela magoši a Asiria a bego a re gateletše go fihlela gonabjale, na re tlaišitšwe bjang! Gopola ditlaišego tša magoši a rena le bakgomana ba rena le baprista ba rena le baprofeta ba rena le borakgolokhukhu ba rena, gotee le setšhaba sa gaborena ka moka!


text:
Borakgolokhukhu ba rena le magoši a rena le bakgomana ba rena le baprista ba rena ga se ba phetha melao ya gago. Ga se ba theeletša ditaelo tše o bego o ba kgala ka tšona.


text:
Ka botho bjo bogolo bja gago magoši a be a buša setšhaba sa gago, mola ba dula nageng ye e ikadilego ya monono yela o bego o ba file yona; eupša bona ba se tlogele mediro ya bona ye mebe mme ba se go khunamele.


text:
Gomme bjale re makgoba mo nageng ye o e filego borakgolokhukhu ba rena gore ba je dikenywa tša yona, ba ipshine ka monono wa yona; ruri, re makgoba mo go yona!


text:
Naga e na le puno ye ntši, gomme yona e ya magošing a o re beetšego ona ka ge re dirile dibe. Ba dira ka rena le ka diruiwa tša rena tše ba di ratago, gomme re tlaišega kudu!”


text:
Ka baka la tšohle tše di hlagilego, rena, setšhaba sa Israele, re dira kwano ya go ngwalwa, gomme baetapele ba rena le Balefi ba rena le baprista ba rena ba e gatiša ka dikibo tša bona.


text:
Wa mathomo wa go e gatiša e bile Mmušiši Nehemia, morwa wa Hakalia, gomme gwa latela Tsedekia. Ba ba latelago le bona ba ile ba e gatiša ka dikibo tša bona:


text:
Baprista: Seraya, Asaria le Jeremia, Pashure, Amaria le Malkia, Hatushe, Shebania le Maluke, Harime, Meremote le Obadia, Daniele, Ginetone le Baruke, Meshulamo, Abia le Miamine, Maasia, Bilga le Shemaya.


text:
Balefi: Jeshua, morwa wa Asania, Binui wa kgorwana ya Henadade, Kadmiele, Shebania le Hodia, Kelita, Pelaya le Hanane, Mika, Rehobo le Hashabia, Sakure, Sherebia le Shebania, Hodia, Bani le Beninu.


