# verses

text:
Go tloga Engedi go yo fihla Ene-Eglaime go tla ba le bathei ba dihlapi lebopong la lewatle leo, gomme ba tla anega malokwa a bona moo gore a ome. Moo go tla ba le mehutahuta ya dihlapi go swana le ka Lewatleng la Mediteraniene.


text:
Eupša meetse a a lego ka mehlakeng le ka megobeng ya lebopong ona a ka se tšwe letswai. A tla no ba gona gore batho ba moo ba fele ba na le letswai.


text:
Mo maribeng a moela woo ka mabedi go tla mela mehlare ya mehuta yohle ya dikenywa tša go lewa. E ka se tsoge e ponne matlakala, le gona e ka se tsoge e lesitše go enywa. Kgwedi ye nngwe le ye nngwe mehlare yeo e tla ba le dikenywa tše di budulego, ka ge e nošetšwa ke moela woo o tšwago Tempeleng. Dienywa tša yona di tla lewa, mme matlakala a yona ya ba a go alafa malwetši.”


text:
Morena, Mong wa bohle, a re: “E re ke le botše ka mo mellwane ya naga ye e swanetšego go arolelwa dikgoro tše lesome le tše pedi tša Israele e swanetšego go ba ka gona, kgoro ya Josefa e fiwe dikarolo tše pedi.


text:
Ka ge ke ile ka ikana gore naga ye ke tla e fa borakgolokhukhu ba lena, e tla ba bohwa bja lena; le e arolelane ka go lekana.


text:
“Mellwane ya naga e tla ba ka mokgwa wo: Ka leboa mollwane o tla tloga Lewatleng la Mediteraniene, wa bapela le tsela ye e yago Hetelone go yo fihla sefateng sa Hamate, le go fetela Tsedade,


text:
go yo fihla Berota le Sibraime, mokgahlo ga selete sa Damaskose le sa Hamate, le go yo fihla Hatsare-Hatikone, mollwaneng wa Haurane.


text:
Ka gona mollwane o tla tloga Lewatleng la Mediteraniene, wa leba Hatsore-Enane, wa phaela selete sa Damaskose le sa Hamate ka leboa.


text:
“Ka bohlabatšatši mollwane o tla putla mokgahlo ga Haurane le Damaskose, wa bapela le noka ya Jordane, mokgahlo ga naga ya Gileade le ya Israele, wa fetela Lewatleng le le Hwilego wa ba wa yo fihla Tamare. Wo e tla ba wona mollwane wa ka bohlabatšatši.


text:
“Ka borwa mollwane o tla tloga Tamare wa ya mohlakeng wa Meriba-Kadeshe, go tloga moo wa ipata le noka go yo fihla Lewatleng la Mediteraniene. Wo e tla ba mollwane wa ka borwa.


text:
“Ka bodikela mollwane e tla ba Lewatle la Mediteraniene go yo fihla felo mo o lebanago le sefata sa Hamate. Wo e tla ba wona mollwane wa ka bodikela.


text:
Le e arolelane e le bohwa bja lena le bja bafaladi ba ba dulago le lena, bao bana ba bona ba tswaletšwego mo nageng ye. Le ba tšee e le badudi ba naga ya Israele. Ba abelwe bohwa gotee le lena ba dikgoro tša Israele.


text:
Dikgoro di arolelwe naga ka mokgwa wo: Karolo ya kgoro ya Dane e thome mollwaneng wa ka leboa wa naga ya Israele. Mollwane wa yona o bapele le tsela ya Hetelone go yo fihla sefateng sa Hamate, wa leba Hatsare-Enane le mollwaneng wa Damaskose wa ka leboa, kgauswi le Hamate. E be mollwane wa yona go tloga ka bohlabatšatši go ya ka bodikela.


text:
Karolo ya kgoro ya Asere e beelane mollwane le ya kgoro ya Dane go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Naftali e beelane mollwane le ya kgoro ya Asere go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Manase e beelane mollwane le ya kgoro ya Naftali go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Efraime e beelane mollwane le ya kgoro ya Manase go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Rubene e beelane mollwane le ya kgoro ya Efraime go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Juda e beelane mollwane le ya kgoro ya Rubene go tloga mollwaneng wa ka bohlabatšatši go yo fihla go wa ka bodikela.


text:
Karolo ye e beelanego mollwane le ya kgoro ya Juda go tloga mollwaneng wa ka bohlabatšatši go yo fihla go wa ka bodikela e be ye e abelwago Morena. Bophara bja yona e be dikilometara tše lesome le tše pedi le seripa, gomme botelele bja yona go tloga mollwaneng wa ka bohlabatšatši go ya ka bodikela e be bja go lekana le bja dikarolo tše di filwego dikgoro. Bogareng bja karolo yeo ke mo go tlago agwa Tempele.


text:
Karolo ye le e abelago Morena e be ya botelele bja dikilometara tše lesome le tše pedi le seripa, le bophara bja dikilometara tše lesome.


text:
Baprista ba fiwe seripa gona moo karolong ye kgethwa. Ka leboa seripa se e be sa dikilometara tše lesome le tše pedi le seripa ka botelele, ka bodikela e be sa dikilometara tše tlhano ka bophara. Ka bohlabatšatši le gona e be sa dikilometara tše tlhano ka bophara, ka borwa e be sa dikilometara tše lesome le tše pedi le seripa ka botelele. Tempele ya Morena e agwe mo gare ga seripa se.


text:
Seripa se e be sa baprista, bona batlotšwa, ditlogolo tša Tsadoko, ba ba ntlhanketšego ka potego ba sa kgeloge bjalo ka Balefi ba bangwe mola Baisraele ba kgeloga.


text:
Ka gona, ba swanetše go ba le karolo ye e lebanego bona karolong ye kgethwa ya naga. Karolo ye e tla ba yona ye kgethwakgethwa ye e beelanego mollwane le ya Balefi.


text:
Go bapela le karolo ya baprista Balefi ba swanetše go ba le karolo ya dikilometara tše lesome le tše pedi le seripa ka botelele, le tše tlhano ka bophara.


text:
Ke karolo ye e phalago dikarolo tše dingwe ka moka tša naga, gomme go se ke gwa ba le seripanyana se sengwe sa yona se se rekišwago, goba se bapatšwago, goba se fiwago yo mongwe, gobane e kgethetšwe Morena.


text:
Karolo ye e šalago ya bophara bja dikilometara tše pedi le seripa, le botelele bja dikilometara tše lesome le tše pedi le seripa yona ga se ye kgethwa, ke ya motse le ya phulo. Bogareng bja yona ke mo go swanetšego go agwa motse,


text:
gomme gona e be dimetara tše dikete tše pedi le makgolo a mabedi le masome a mahlano ka lehlakoreng le lengwe le le lengwe.


text:
Go dikologa motse ka lehlakoreng le lengwe le le lengwe go be le karolo ya phulo ya bophara bja dimetara tše lekgolo le masome a mabedi le tše tlhano.


text:
Karolo ye e šetšego, ye e bapetšego le karolo ye kgethwa mme e lekanago nayo ka botelele, e tla ba ya dikilometara tše tlhano ka bohlabatšatši, le tše tlhano ka bodikela. E swanetše go ba mašemo a go bjala dibjalo tša go fepa ba ba šomago ka motseng.


text:
Karolo ye ya go kgethelwa Morena e swanetše go ba ya dikilometara tše lesome le tše pedi le seripa ka mathoko ohle, e lego karolo ye kgethwa e kopane le ye e lego ya motse.


text:
Karolo ye e šalago ka mo le ka mo ga karolo ye kgethwa le ga karolo ya motse e be ya kgoši. E tla gagabela bohlabatšatši dikilometara tše lesome le tše pedi le seripa go yo fihla mollwaneng wa ka bohlabatšatši, le go ya bodikela dikilometara tše lesome le tše pedi le seripa go yo fihla mollwaneng wa ka bodikela. Dikarolo tše pedi tše tša go bapela le dikarolo tša setšhaba e be tša kgoši, gomme karolo ye kgethwa le Tempele di tla ba gare.


text:
Ka gona karolo ya Balefi le karolo ya motse di tla ba gare ga karolo ya kgoši. Karolo ye ya kgoši e tla ba mokgahlo ga karolo ya Juda le ya Benjamene.


text:
Dikgoro tše di šetšego di arolelwe naga ka mokgwa wo: Karolo ya kgoro ya Benjamene e tloge mollwaneng wa ka bohlabatšatši e yo fihla go wa ka bodikela.


text:
Karolo ya kgoro ya Simeone e beelane mollwane le ya kgoro ya Benjamene go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Isakara e beelane mollwane le ya kgoro ya Simeone go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Sebulone e beelane mollwane le ya kgoro ya Isakara go tloga mollwaneng wa ka bohlabatšatši go yo fihla go wa ka bodikela.


text:
Karolo ya kgoro ya Gade e beelane mollwane le ya kgoro ya Sebulone go tloga mollwaneng wa ka bohlabatšatši go yo fihla go wa ka bodikela.


text:
Ka borwa mollwane wa karolo ya kgoro ya Gade o tloge Tamare o lebe borwa, o yo fihla mohlakeng wa Meriba-Kadeshe, go tloga moo o ipate le noka go yo fihla Lewatleng la Mediteraniene.


text:
Morena, Mong wa bohle, o re: “Ke ka mo le swanetšego go arolela dikgoro tša Israele naga ka gona ya ba bohwa bja tšona.”


text:
Go tla ba le masoro a lesome le a mabedi ka motseng wa Jerusalema. Morako ka lehlakoreng le lengwe le le lengwe e tla ba wa dimetara tše dikete tše pedi le makgolo a mabedi le masome a mahlano, gomme o tla ba le masoro a mararo, maina a ona a ye ka dikgoro tša Israele. Masoro a morako wa ka leboa a theelelwe Rubene, Juda le Lefi; a morako wa ka bohlabatšatši a theelelwe Josefa, Benjamene le Dane; a morako wa ka borwa a theelelwe Simeone, Isakara le Sebulone; gomme a morako wa ka bodikela a theelelwa Gade, Asere le Naftali.


text:
Botelele bja morako ka mahlakoreng a motse ka bone ke dimetara tše dikete tše senyane. Go tloga nakong yeo leina la motse wo e tla ba “Morena o mo”.


text:
Ngwageng wa boraro wa ge Joyakime e le kgoši ya Juda, Kgoši Nebukadnesare wa Babilone o ile a tla motseng wa Jerusalema gomme a o dikanetša.


text:
Morena a gafela Kgoši Joyakime diatleng tša gagwe gotee le dibjana tše dingwe tša Tempele. Nebukadnesare a tšea mathopša a boela le ona tempeleng ya modimo wa gagwe nageng ya Babilonia. A bea dibjana tšela tempeleng ka diphapošing tša go bolokela tša tempele.


text:
Kgoši a laela Ashpenase, mohlankedi wa gagwe yo mogolo, gore a kgethe masogana lapeng la bogoši le malapeng a bakgomana mathopšeng a Baisraele.


text:
Masogana ao a be a swanetše go ba a a se nago bosodi mmeleng, a a bopegilego, a bohlale, a tsebo ye e nabilego, a hlogo tše boleta, gore a tle a lokele ka mošate. Ashpenase o be a swanetše go ba ruta go ngwala le go bolela Sebabilonia.


text:
Kgoši a laela le gore tšatši le lengwe le le lengwe ba solelwe dijo tše di swanago le tša gagwe, ba fiwe le beine ye a e fiwago. Ka morago ga mengwaga ye meraro ya go rutwa moo ba be ba swanetše go tlišwa pele ga kgoši.


text:
Mo go bao ba kgethilwego go be go na le Daniele, Hanania, Mishaele le Asaria, ka moka e le ba kgoro ya Juda.


text:
Mohlankedi yo mogolo a ba thea maina a mafsa: Daniele a re ke Belteshatsare, Hanania a re ke Shadraka, Mishaele a re ke Meshaka, mme Asaria a re ke Abednego.


text:
Daniele a ikemišetša gore a ka se itšhilafatše ka go ja dijo tše di bego di lewa ke kgoši, le go nwa beine ye a bego a e nwa; ka gona a kgopela Ashpenase gore a mo dumelele gore a se ke a itšhilafatša,


text:
Eupša Ashpenase a re go Daniele: “Ke tšhaba mong wa ka, e lego kgoši. Ke yena a laetšego gore le je eng le nwe eng, gomme ge lena le ka bonala le sa phele gabotse bjalo ka masogana ale a mangwe, a ka no mpolaya.”


text:
Ka gona Daniele a ya go mookamedi yo Ashpenase a bego a mmeile go hlokomela yena le bagwera ba gagwe ka bararo, a re:


text:
Ka morago o re bapetše le masogana ale a jago dijo tše di lewago ke kgoši, gomme o re dire se o bonago se re swanetše.”


text:
Ya re ge matšatši ao a fetile, ba bonala ba kgahliša mme ba phedile gabotse go phala bohle bale ba bego ba eja dijo tše di bego di lewa ke kgoši.


text:
Ke moka mookamedi a tšwela pele le go ba fa merogo bakeng sa dijo tšela ba bego ba swanetše go di fiwa.


text:
Modimo a fa masogana ao a mane tsebo le kwešišo ya tša mangwalo le bohlale. Daniele yena o be a kgona le go hlatholla pono le toro efe le efe.


text:
Ya re mafelelong a mengwaga yela ye meraro ya go bewa ke kgoši Ashpenase a iša masogana ale ka moka go Nebukadnesare.


text:
Kgoši a bolela le bona, gomme Daniele, Hanania, Mishaele le Asaria ba mo kgahla go feta ba bangwe ka moka. Ka gona bona ba hlankela kgoši.


text:
Dipotšišong ka moka tše kgoši a bego a ba botšiša tšona mabapi le bohlale le tlhaologanyo, o ile a bona gore ba phala didupe le dingaka galesome mmušong wa gagwe ka moka.


text:
Ka ngwaga wa bobedi wa ge Nebukadnesare e le kgoši, o ile a lora. Toro yeo ya mo tshwenya kudu ya ba ya mo hlokiša boroko.


text:
Ka gona a laela gore go bitšwe didupe, dingaka, boramaselamose le boradinaledi gore ba tle ba mo hlathollele toro ya gagwe. Ge ba fihla ba ema pele ga kgoši,


text:
Boradinaledi ba fetola kgoši ka Searamo ba re: “Nke kgoši a re phelele go ya go ile! Botša rena, bahlanka ba gago, toro ya gago, gomme re tla go hlathollela yona.”


text:
Kgoši a re go bona: “Ke feditše le pelo gore lena le mpotše toro yeo le be le ntlhathollele yona. Ge le ka se kgone gona le tla ripaganywa, mme le mengwako ya lena ya fetošwa marope.


text:
Eupša ge le ka kgona go mpotša toro yeo le tlhalošo ya yona, ke tla le putsa ka dimpho, ka le hlompha kudu. Bjale ge, mpotšeng toro yeo le tlhathollo ya yona.”


text:
Bona ba fetola kgoši gape ba re: “Ge kgoši a ka no botša rena, bahlanka ba gagwe, toro yeo, re tla e hlatholla.”


text:
Ge ba realo, kgoši a re: “Ke tsebile! Le re le leka go ikokeletša nako ka ge le bona gore ke ikemišeditše


text:
go le otla ka kotlo e tee ge le ka se mpotše toro ya ka. Le lakane gore le fele le mpotša maaka le bohwirihwiri go fihlela mabaka a ka fetoga. Mpotšeng gore ke lorile eng, ke gona ke tlago tseba gore le tlhathollo ya toro yeo le ka kgona go mpotša yona.”


text:
Boradinaledi ba mo fetola ba re: “Mong wa rena, ga go na motho mo lefaseng yo a ka botšago kgoši taba yeo. Le gona ga go kgoši, le ge e le ye kgolo goba ye maatla, ye e kilego ya nyaka taba ye bjalo go didupe le go dingaka le go boradinaledi.


text:
Se kgoši a se nyakago se bothata mo e lego gore ga go motho yo a ka se botšago kgoši, ge e se medimo, gomme yona ga e dule le batho.”


text:
Ge ba realo, kgoši a gakala, a galefa kudu gomme a laela gore dihlalefi tša Babilone tšohle di bolawe.


text:
Daniele a ya go Arioko, molaodi wa baleti ba kgoši, yo a bego a šetše a ile go bolaya dihlalefi tšela. A bolela le yena gabotsana a iketletše yena,


text:
a mmotšiša gore ke ka baka lang kgoši a laetše gore go dirwe sehlogo se sekaaka. Ka gona Arioko a botša Daniele taba tšeo.


text:
Ke moka Daniele a ya go kgoši a mo kgopela gore a mo fe sebaka sa gore a tle a mo hlathollele toro yeo.


text:
Daniele a ya mo a dulago gona, a fihla a botša bagwera bale ba gagwe, e lego Hanania, Mishaele le Asaria, tše di hlagilego.


text:
A ba botša gore ba rapele Modimo wa legodimo gore a ba gaugele ka go ba hlathollela sephiri seo, gore ba tle ba se bolawe gotee le dihlalefi tšela tše dingwe tša Babilone.


text:
Ke yena yo a fetošago mehla le mabaka; o bea magoši a ba a a theoša ditulong; o fa dihlalefi bohlale, mme ba kwešišo a ba fa tsebo.


text:
O utolla diphiri le dilo tše di ka se tsebjego, o tseba tše di lego swiswing; o phela a dikaneditšwe ke seetša.


text:
Ke a go reta, ke a go tumiša, wena Modimo wa borakgolokhukhu ba ka. O mphile bohlale le maatla; o nkutolletše se re go kgopetšego sona, wa re tsebiša taba ya kgoši.”


text:
Ka gona Daniele a ya go Arioko, yo kgoši a bego a mo laetše go bolaya dihlalefi tša Babilone. A re go yena: “O se ke wa ba bolaya. Nkiše go kgoši gomme ke tla mo hlathollela toro ya gagwe.”


text:
Ka bjako Arioko a iša Daniele go Kgoši Nebukadnesare, mme a re go yena: “Ke hweditše yo mongwe wa mathopša a Bajuda yo a ka hlathollelago kgoši toro ya gagwe.”


text:
Kgoši a re go Daniele yo a bego a bitšwa le ka la Belteshatsare: “Na o ka kgona go mpotša toro ye ke e lorilego le tlhathollo ya yona?”


text:
Daniele a mo fetola a re: “Mong wa ka, dihlalefi le dingaka le didupe le boradinaledi ba ka se kgone go botša kgoši taba yeo.


text:
Fela go na le Modimo legodimong yo a utollago diphiri. O tsebišitše wena, Kgoši Nebukadnesare, tše di tlago hlaga mabakeng a a tlago. Bjale ge, toro ya gago, e lego pono ye o e bonego mola o robetše, še:


text:
“Kgoši, ge o le malaong a gago o be o akanya tše di tlago hlaga mabakeng a a tlago, gomme Modimo, Moutolodi wa diphiri, a go tsebiša tšona.


text:
Bjale ge, nna ke utolletšwe sephiri seo, e sego ka gobane nka ba ke le yo bohlale go phala batho ka moka, eupša e le gore wena, kgoši, o tle o hlathollelwe sephiri se, mme o kwešiše tše o bego o di akanya.


text:
“Kgoši, mo ponong ya gago o ile wa bona seswantšho se segologolo sa motho se eme pele ga gago se phadima kudu, le gona se šiiša.


text:
Hlogo ya sona e be e le ya gauta ye e sego ya tswakwa, kgara ya sona le matsogo e le tša silibera; letheka la sona le dinoka e le tša mphiri;


text:
E rile o sa se lebeletše, gwa kgerega leswika – le se la kgorometšwa ke motho – la kgatla maoto a tshipi le letsopa a seswantšho sela la a pšhatlaganya.


text:
Gateetee tshipi yela le letsopa le mphiri le silibera le gauta tša pšhatlagana mme tša ba bjalo ka mooko seboeng marega. Tša tšewa ke phefo, mme gwa se šale le mašaletšana. Leswika lela lona la gola ya ba thaba la tlala lefase ka moka.


text:
Wena kgoši, o kgoši ya dikgoši. Modimo wa legodimo o go beile mmuši, a go fa maatla le bogolo le tlhomphego.


text:
O gafetše lefase le batho ba lona, le diphoofolo tša naga, le dinonyana tša legodimo diatleng tša gago, gomme a go bea mmuši wa tšona ka moka. Hlogo yela ya gauta ke wena.


text:
Mmušo wa gago o tla latelwa ke wo mongwe wa go fetwa ke wa gago ka maatla, gomme woo wa latelwa ke wa boraro, mmušo wo o emetšwego ke mphiri, wo o tlago buša lefase lohle.


text:
Ka morago ga woo go tla latela mmušo wa bone wa go tla boka tshipi ye e kgatlago tšohle ya di pšhatlaganya. Gomme bjalo ka ge tshipi e pšhatlaganya se sengwe le se sengwe, le wona o tla pšhatlaganya mme wa šilaganya mebušo yohle ye e bilego gona pele ga wona.


text:
O ile wa bona le gore dinao le menwana e be e le tša tshipi le letsopa. Seo se ra gore e tla ba mmušo woo o aroganego. O tla ba le go tia ga tshipi, ka ge go bile le tshipi ye e hlakanego le letsopa.


text:
Menwana yeo mo gongwe e bego e le tshipi mme mo gongwe e le letsopa e šupa gore karolo ye nngwe ya mmušo e tla tia, mola ye nngwe e tla fokola.


text:
O ile wa bona le gore tshipi e hlakane le letsopa. Seo se šupa gore batho ba mmušo woo ba tla nyalelana, fela e ka se be selo se tee go no swana le ge tshipi e ka se tswakane le letsopa.


text:
Mehleng ya babuši ba mmušo woo Modimo wa legodimo o tla hloma mmušo wo o ka se tsogego o fedišitšwe. O ka se tsoge o thopilwe ke wo mongwe, eupša wona o tla pšhatla mebušo yeo ye mengwe ka moka wa e fediša, mme wona ya ba wa go ya go ile.


text:
O ile wa bona ka moo leswika le ilego la kgerega legageng le se la kgorometšwa ke motho, le ka moo le ilego la pšhatlaganya seswantšho sa tshipi le mphiri le letsopa le silibera le gauta. Modimo yo mogolo o go botša tše di tlago hlaga ka moso. Toro ye ke therešo, le tlhathollo ya yona ke nnete.”


text:
Ke moka Kgoši Nebukadnesare a itahlela fase ka sefahlego a obamela Daniele, gomme a laela gore Daniele a tšhumelwe kabelo ya bupi le ya seorelo.


text:
Kgoši a re: “Ruri, Modimo wa gago ke Modimo wa medimo, ke Morena wa magoši, ke Moutolodi wa diphiri, ka gobane wena o kgonne go utolla sephiri se.”


text:
A nama a bea Daniele maemong a godimo, a mo fa le dimpho tše dintši tše dikgolo, a mmea mmušiši wa selete sa Babilone, a ba a mo dira hlogo ya dihlalefi tšohle tša Babilone.


text:
Daniele a kgopela kgoši gore a bee Shadraka le Meshaka le Abednego balaodi ba tša selete sa Babilone, gomme kgoši a dumela; Daniele yena a dula mošate.


text:
Kgoši Nebukadnesare o kile a laela gore go bopše seswantšho sa gauta, botelele bja sona e be dimetara tše 26,7, bophara e be tše 2,8, le gore se hlongwe molaleng wa Dura, seleteng sa Babilone.


text:
Ke moka kgoši a laela gore bahlankedi ba gagwe ka moka ba kgobokane – babuši, babušiši, bathušababušiši, baeletši, boramatlotlo, baahlodi, bomaseterata, gotee le bahlankedi ba bangwe ba maemo ba dilete. Ba be ba swanetše go tla go kgakola seswantšhobopša seo Kgoši Nebukadnesare a bego a se hlomile.


text:
E rile ge bahlankedi bao ka moka ba kgobokane go tlo kgakola seswantšhobopša mme ba eme pele ga sona,


text:
Ge le ekwa diphalafala le dinaka le dikgapa le dikwadi le diharepa le dinakamorabana le diletšo tše dingwe tša mehutahuta di lla, le itahlele fase ka difahlego le khunamele seswantšhobopša se sa gauta se se hlomilwego ke Kgoši Nebukadnesare.


text:
Yo a ka se itahlelego fase ka sefahlego a se khunamela, o tla lahlelwa moubelong mo go laumago mollo.”


text:
Ka gona, e rile ge ditšhaba tšohle le merafe le ba maleme ka moka ba ekwa diletšo tšeo di lla, ba itahlela fase ka difahlego ba khunamela seswantšhobopša sa gauta se Kgoši Nebukadnesare a bego a se hlomile.


text:
Kgoši, mong wa rena, o laetše gore ge diletšo di lla mang le mang a itahlele fase ka sefahlego a khunamele seswantšhobopša sa gauta,


text:
Go na le Bajuda ba bangwe ba o ba beilego balaodi ba tša selete sa Babilone, e lego Shadraka le Meshaka le Abednego, ba ba tšeišago taelo ya gago phefo. Ga ba direle modimo wa gago goba ba khunamela seswantšhobopša sela o se hlomilego.”


text:
Ge kgoši a ekwa seo a gakala, a tuka bogale, gomme a laela gore banna bao ba bararo ba tlišwe pele ga gagwe. Ge ba fihla,


text:
a re go bona: “Wena Shadraka le Meshaka le Abednego, na ke nnete gore lena le gana go direla modimo wa ka le go khunamela seswantšhobopša sa gauta se ke se hlomilego?


text:
Bjale ge, ge eba ga le gane, le re ge le ekwa diphalafala le dinaka le dikgapa le dikwadi le diharepa le dinakamorabana le diletšo tše dingwe tša mehutahuta di lla, le itahlele fase ka difahlego le khunamele seswantšhobopša se ke se dirilego. Eupša ge le ka se dire ka mokgwa woo, le tla lahlelwa ka pelapela moubelong wo o laumago mollo. Kgane le gopola gore go na le modimo yo a ka le phološago diatleng tša ka?”


text:
Shadraka le Meshaka le Abednego ba mo fetola ba re: “Mong wa rena, tabeng ye ga re nyake go iphetolela.


text:
Ge Modimo yo re mo hlankelago a kgona go re hlakodiša moubelong wa mollo wo o laumago le diatleng tša gago, kgoši, gona yena o tla re hlakodiša.


text:
Fela le ge a ka se re hlakodiše, wena kgoši, tseba gore modimo wa gago wona re ka se o direle, le seswantšhobopša sa gauta se o se hlomilego re ka se se khunamele.”


text:
Ke mo Nebukadnesare a tletšego pelo gomme a galoga sefahlego ka go galefela Shadraka le Meshaka le Abednego. Ka gona a laela gore moubelo o tukišwe gašupa go feta mehleng.


text:
A laela banna ba e lego dinatla mo bahlabaning ba gagwe gore ba tleme banna bao ba bararo mme ba ba lahlele moubelong wo o laumago mollo.


text:
Ka gona banna bao ba tlengwa ba sa apere dipurapura tša bona le marokgo le mengatse le diaparo tše dingwe, gomme ba lahlelwa moubelong wo o laumago mollo.


text:
Bjale ka gore kgoši o be a ba laile tsebegokwa gore moubelo o tukišwe kudu, kgabo ya wona e ile ya bolaya dinatla tšela di bego di lahlela banna bale moubelong.


text:
Ke moka Shadraka le Meshaka le Abednego ba wela ka gare ga moubelo wo o laumago mollo ba sa tlemilwe.


text:
Gateetee Nebukadnesare a emelela a tlabegile. A botšiša bakgomana ba gagwe a re: “Na ga ke re re lahletše banna ba bararo ka moubelong ba tlemilwe?” Bona ba mo fetola ba re: “Ee, go bjalo, kgoši.”


text:
Kgoši a re: “Eupša ke bona banna ba bane ba sepelasepela ka gare ga mollo! Ga se ba tlengwa, le gona ga o ba dire selo – gomme yola wa bone nke ke sebopiwa sa legodimong.”


text:
Ke moka Nebukadnesare a ya mojako wa moubelo woo mme a ba bitša a re: “Shadraka! Meshaka! Abednego! Lena bahlanka ba Modimo Yogodimodimo, etšwang le tle mo!” Gommme ba tšwa.


text:
Babuši, babušiši, bathušababušiši le baeletši ba kgoši ba kgobokana gomme ba bona banna bao ba bararo, mme ba lemoga gore mollo ga se wa ba dira selo. Meriri ya bona e be e se ya tlaboga, diaparo tša bona di se tša swa, le gona ba sa nkge mollo.


text:
Kgoši a re: “A go retwe Modimo wa Shadraka le Meshaka le Abednego! O romile morongwa wa gagwe a hlakodiša bahlanka ba ba gagwe ba ba mmotilego. Ba nyaditše ditaelo tša ka gomme ba gafa bophelo bja bona, ba se direle modimo o šele ba o khunamela, ge e se wa bona.


text:
“Gomme bjale ke laela gore ge motho wa setšhaba sefe goba morafe ofe goba leleme lefe a ka nyefola Modimo wa Shadraka le Meshaka le Abednego, o swanetše go ripaganywa, le ngwako wa gagwe o fetošwe lešope. Ga go na le modimo wo mongwe wo o ka phološago ka mokgwa wo.”


text:
Gomme kgoši a bea Shadraka le Meshaka le Abednego maemong a godimo go feta a pele seleteng sa Babilone.


text:
Kgoši Nebukadnesare a romela molaetša go ba ditšhaba tšohle, le ba merafe yohle, le ba maleme ohle ba ba agilego lefaseng lohle a re: “Nke le ka okeletšwa katlego!


text:
“Ke tše dikgolo bjang dimakatšo tša gagwe! Mehlolo ya gagwe ke ye maatla e le ruri! Bogoši bja gagwe ke bja go ya go ile, le mmušo wa gagwe ke wa go dulela ruri melokong ka moka.


text:
Gwa tla boramaselamose le bonkadingala le boradinaledi le didupe, gomme ka ba botša toro ya ka, eupša bona ba palelwa ke go ntlhathollela yona.


text:
Mafelelong gwa tsena Daniele. Yena o tsebja le ka la Belteshatsare, ka ge a theeletšwe modimo wa ka. Moya wa medimo ye mekgethwa o mo go yena, ka gona ka mmotša toro ya ka ka re:


text:
Wena Belteshatsare, mookamedi wa boramaselamose, ke a tseba gore moya wa medimo ye mekgethwa o mo go wena, le gore ga go sephiri se se go palelago. Toro ya ka še. Ntlhathollele yona.


text:
Matlakala a sona e be e le a mabotse, se entšwe e le ruri, gomme se fepa bohle. Diphoofolo tša naga di be di dula moriting wa sona, dinonyana di agela makaleng a sona, le diphedi ka moka di eja dienywa tša sona.


text:
“Moo ponong ya ka ya borokong ke ile ka bona morongwa a ntšhitše mahlo dinameng a theoga legodimong.


text:
A goeletša a re: ‘Remang sehlare seo mme le se ripe makala; se hlohloreng matlakala, le gašanye dienywa tša sona. Rakang diphoofolo moriting wa sona le dinonyana makaleng a sona.


text:
Fela kutu ya sona le medu le e tlogele mobung e kgokilwe ka tshipi le mphiri ka mabjanyeng a lešoka. “ ‘A monna yo a welwe ke phoka, a phele le diphoofolo gare ga dimela tša lešoka.


text:
Ke yona kahlolo ye e ntšhitšwego ke bale ba go ntšha mahlo dinameng, ke sephetho se se begilwego ke barongwa, gore bohle ba tsebe gore Yogodimodimo o na le maatla a go laola mebušo ya batho, le gore a ka no e fa yo a mo ratago, ešita le yo a nyatšegago kudu gare ga batho.’


text:
“Ke yona toro ye nna, Kgoši Nebukadnesare, ke e lorilego. Bjale wena, Belteshatsare, ntlhathollele yona ka ge bahlale bohle ba mmušo wa ka ba paletšwe. Wena o ka kgona, ka gobane moya wa medimo ye mekgethwa o mo go wena.”


text:
Daniele, yo a bitšwago le ka la Belteshatsare, ge a ekwa kgoši a realo a tšhoga mo e lego gore o ile a tšea sebaka a sa kgone go bolela selo. Kgoši a re go yena: “Belteshatsare, o se tšhošwe ke toro ye le tlhathollo ya yona.” Belteshatsare a mo fetola a re: “Mong wa ka, nke nkabe toro ye e lebantše bahloi ba gago, le tlhathollo ya yona e lebantše manaba a gago!


text:
sa matlakala a mabotse, sa go enywa kudu, sa fepa bohle, seo diphoofolo tša naga di dulago moriting wa sona, le dinonyana di agelago makaleng a sona,


text:
ke wena, kgoši. O godile wa tia, wa ba wa fihla leratadimeng, gomme maatla a gago a akaretša lefase ka moka.


text:
Wena, kgoši, o bone morongwa yo a ntšhitšego mahlo dinameng a theoga legodimong a re: ‘Remang sehlare seo le se fediše, fela le tlogele kutu ya sona le medu mobung e kgokilwe ka tshipi le mphiri ka mabjanyeng a lešoka. A monna yo a welwe ke phoka, gomme a phele le diphoofolo tša naga mengwaga ye e šupago.’


text:
“Bjale ge, kgoši, tlhathollo ya toro yeo še, gomme ke kahlolo ye Yogodimodimo a ahlotšego wena kgoši, mong wa ka, ka yona.


text:
O tla rakwa bathong, wa yo phela le diphoofolo tša naga mengwaga ye e šupago, wa fula bjang bjalo ka kgomo, wa welwa ke phoka. O tla phela bjalo go fihlela o dumela gore mebušo yohle ya batho e laolwa ke Yogodimodimo, le gore yena o e fa yo a mo ratago.


text:
Barongwa ba laetše gore go šadišwe kutu le medu ka mobung. Seo se šupa gore o tla boela wa ba kgoši mohla o dumelago gore lefase lohle le bušwa ke Modimo wa legodimo.


text:
Ka gona, kgoši, nke o amogele keletšo ya ka. Tlogela go dira dibe, o dire tše di lokilego, o lahle tše kgopo, o thuše badiidi. Ke gona o tlago fela o atlega.”


text:
Ge go fetile dikgwedi tše lesome le tše pedi, ge a ntše a itshepelela godimo ga tlhaka ya ntlo ya mošate kua Babilone,


text:
a re: “Na ye ga se yona Babilone, motse serantlatla wo ke o agilego ka maatla a ka a magolo, ya ba motsemošate, gore ke kgantšhe letago la ka le bogoši?”


text:
Ya re a sa realo, gwa kwagala lentšu le le tšwago legodimong le re: “Wena Kgoši Nebukadnesare, theeletša se ke go botšago sona! Bjale o amogilwe bogoši.


text:
O tla rakwa bathong, wa yo phela le diphoofolo tša lešoka, gomme wa fula bjang bjalo ka kgomo mengwaga ye e šupago. O tla phela bjalo go fihlela o dumela gore mebušo ya batho e laolwa ke Yogodimodimo, le gore o e fa yo a mo ratago.”


text:
Ka yona nako yeo gwa phethagala tše di bego di boletšwe. Nebukadnesare a rakwa bathong, gomme a fula bjang bjalo ka kgomo; a welwa ke phoka, moriri wa gagwe ya ba setšhitšhi, wa lekana le mafofa a ntšhu, le dinala tša gagwe ya nke ke tša lenong.


text:
Kgoši a re: “E rile ge go fetile mengwaga ye e šupago yeo, nna, Nebukadnesare, ka lebelela godimo leratadimeng, gomme tlhaologanyo ya ka ya boela sekeng. Ka reta Yogodimodimo, ka hlompha yena Mophelelaruri, mme ka mo tumiša. “Mmušo wa gagwe ke wa go ya go ile, le bogoši bja gagwe ke bja go dulela ruri melokong ka moka.


text:
O bona badudi bohle ba lefase e se selo, o phetha thato ya gagwe ka barongwa ba legodimo le ka badudi ba lefase. Ga go yo a ka mo šitišago, goba a sola se a se dirago.


text:
“E rile ge tlhaologanyo ya ka e boetše sekeng tlhomphego ya ka ya mpoela, le bogoši, le seriti sa ka sa go buša. Mantona a ka le bakgomana ba nketela, ka bušetšwa sekeng, gomme bogolo bja ka bja feta le bja pele.


text:
Gomme bjale nna, Nebukadnesare, ke reta Kgoši ya legodimo, ke a mo godiša, ebile ke a mo tumiša, gobane tšohle tše a di dirago di lokile ebile di a swanela, gomme yena o kgona go kokobetša ba ba ikgogomošago.”


text:
Kgoši Belshatsare o kile a direla bakgomana ba gagwe ba sekete monyanya wo mogolo, gomme a nwa beine le bona.


text:
Ya re ge ba thoma go tagwa Belshatsare a laela gore go tlišwe dibjana tša gauta le tša silibera tšela Nebukadnesare, tatagwe, a kilego a di thotha ka Tempeleng kua Jerusalema. Kgoši a laela gore di tlišwe gore yena le bakgomana le basadi ba gagwe le metlabo ba tle ba nwe ka tšona.


text:
Gateetee gwa tšwelela seatla, gomme sa thoma go ngwala mo lebotong le le ritetšwego la ntlo ya mošate moo go bego go lebane le mabone. Kgoši a bona seatla seo se ngwala.


text:
A goelela a re go bitšwe dingaka, boradinaledi le didupe. Ge ba fihla kgoši a re go bona: “Yo a ka kgonago go bala tše di ngwadilwego mo mme a ntlhathollela tšona, o tla apešwa seaparo sa bogoši sa bohubedu bja go retela le pheta ya gauta, gomme ya ba wa boraro ka maemo mmušong wa ka.”


text:
Dihlalefi tša kgoši tša tla, eupša tša se kgone go bala tše di ngwadilwego moo goba go di hlathollela kgoši.


text:
Kgoši Belshatsare a tšhoga kudukudu, a galoga sefahlego go iša pele, gomme bakgomana bale ba gagwe ba gakanega.


text:
Mmakgoši o ile a kwa lešata la kgoši le bakgomana ba gagwe, gomme a tsena ka ntlong ya monyanya a re: “A kgoši a re phelele go ya go ile! O se ke wa tšhoga ka tsela ye wa ba wa galoga le sefahlego.


text:
Go na le monna ya mongwe mo mmušong wa gago yo a nago le moya wa medimo ye mekgethwa. Mehleng ya ge go buša tatago go ile gwa lemogwa gore monna yoo o na le tlhaologanyo, temogo le bohlale bja go etša bja medimo. Ka gona Kgoši Nebukadnesare, tatago, a mo dira hlogo ya didupe, dingaka, boradinaledi le mekome.


text:
Ke makgone yo mogologolo gomme o na le kwešišo le tlhaologanyo ya go hlatholla ditoro, go nyepolla dinyepo, le go rarolla tše di sa kwešišegego. Ka gona laela gore monna yo ba rego ke Daniele, yo tatago a mo theilego leina la Belteshatsare, a yo bitšwa gomme yena o tla go botša gore tše di ngwadilwego mo di ra eng.”


text:
Ke moka Daniele a tlišwa go kgoši, gomme kgoši a mmotšiša a re: “Na o yena Daniele, lethopša lela la Mojuda le tate, kgoši, a le tlišitšego mo le mathopša a mangwe a Bajuda?


text:
Ke kwele gore moya wa medimo ye mekgethwa o mo go wena, le gore o na le tlhaologanyo le temogo le bohlale bjo bogologolo.


text:
Dingaka, e lego tšona dihlalefi, di be di tlišitšwe mo go nna go tlo mpalela le go ntlhathollela tše di ngwadilwego mo, eupša ba paletšwe ke go di hlatholla.


text:
Ke kwele gore wena o kgona go hlatholla le go rarolla tše di sa kwešišegego. Ge o ka bala tše di ngwadilwego mo gomme wa ntlhathollela tšona, o tla apešwa seaparo sa bogoši sa bohubedu bja go retela le pheta ya gauta, gomme wa ba wa boraro ka maemo mmušong wa ka.”


text:
Daniele a mo fetola a re: “Itulele le dimpho tšeo tša gago goba o fe yo mongwe dineo tšeo. Eupša tše di ngwadilwego ke tla no go balela ka ba ka go hlathollela tšona, kgoši.


text:
Modimo o be a mo file maatla mo e lego gore ditšhaba tšohle le merafe yohle le ba maleme ohle ba be ba mo tšhaba mme ba thothomela. Yo a nyakago go mmolaya o be a mmolaya; yo a nyakago gore a fele a phela, o be a phela. Ge a nyaka go hlompha motho o be a mo hlompha; ge a nyaka go kokobetša motho le gona o be a mo kokobetša.


text:
Eupša ya re ge a thoma go ikgogomoša le go ngangabala le go ikgantšha, a tlošwa setulong sa gagwe sa bogoši mme a amogwa seriti.


text:
A rakwa bathong gomme a ba bjalo ka phoofolo, a phela le dipitsi, a fula bjang bjalo ka kgomo, a thapišwa ke phoka bošego. Mafelelong a dumela gore Modimo Yogodimodimo ke yena a laolago mebušo yohle ya batho gomme o e beela babuši ba a ba ratago.


text:
O ikgantšheditše Morena wa legodimo, wa laela gore ba go tlišetše dibjana tšela tša ka Tempeleng ya gagwe. Wena le bakgomana le basadi ba gago le metlabo la nwa beine ka tšona gomme la reta medimo ya silibera, le ya gauta, le ya mphiri, le ya tshipi, le ya kota, le ya leswika – medimo ye e sa bonego gape e sa kwego, le gona e sa tsebego selo. Eupša Modimo yo a swerego bophelo bja gago gape a laolago tšohle tše o di dirago, ga se wa mo hlompha.


text:
Ke moka Belshatsare a laela bahlanka ba gagwe gore ba apeše Daniele seaparo sa bogoši sa bohubedu bja go retela, le pheta ya gauta. A bega gore ke wa boraro ka maemo mmušong wa gagwe.


text:
Dariose, Momedia, o ile a tšea bogoši go Belshatsare a na le mengwaga ye masome a a selelago le metšo ye mebedi.


text:
A ba beela mantona a mararo a go ba hlokomela gore yena a se lobe. Daniele e be e le yo mongwe wa mantona ao.


text:
Yena a ipontšha gore o phala mantona ale a mangwe le babušiši, ka gobane o be a na le bokgoni bjo bogolo. Ka baka leo kgoši a gopola go mmea molaodi wa mmušo wa gagwe ka moka.


text:
Ke moka mantona ale a mangwe le babušiši ba leka go phara Daniele molato ka mo a bego a sepetša ditaba tša mmušo ka gona, eupša ba palelwa ke go hwetša le phošonyana, ka gobane Daniele o be a tshephega gomme a sa dire bošaedi goba se sengwenyana se sempe.


text:
Ke moka ba re: “Re ka se hwetše se re ka pharago Daniele molato ka sona, ge e se ka tša bodumedi bja gagwe.”


text:
Rena ka moka – mantona a mmušo, baokamedi ba dilete, babušiši, bakgomana le bomaseterata – re kwane gore kgoši a bee molao gomme e tloge e eba wa kgapeletšo. O laele gore lebakeng la matšatši a masome a mararo go se be le motho yo a kgopelago se sengwenyana go modimo ofe goba ofe, goba go motho yo mongwe, ge e se go wena, kgoši. Yo a ka tshelago molao wo a lahlelwe ka moleteng wa ditau.


text:
Kgoši a a bee molao woo, a o ngwale gore o se fetošwe, e be molao woo o ka se phumolwego wa Bamedia le Bapersia.”


text:
Ge Daniele a ekwa gore molao woo o ngwadilwe, a ya ntlong ya gagwe. Ka phapošing ya ka godimo ya ntlo yeo go be go na le mafasetere a a lebeletšego Jerusalema. Gona moo o be a fela a rapela gararo ka letšatši. Le mohlang woo a dira bjalo ka mehleng, a bula mafasetere, a khunama pele ga ona gomme a rapela Modimo, a mo tumiša.


text:
Ke moka banna bale ba kgeregela ntlong ya gagwe mme ba mo hwetša a rapela Modimo a mo kgopela kgaugelo.


text:
Ba napa ba ya go kgoši ba mo gopotša ka molao wola ba re: “Ga ke re o ngwadile molao wa go re mang le mang yo a ka kgopelago selo go modimo ofe goba ofe, goba go motho yo mongwenyana lebakeng la matšatši a masome a mararo ge e se go wena, kgoši, o tla lahlelwa ka moleteng wa ditau?” Kgoši a ba fetola a re: “Ee, ke molao wo o tiilego wo o ka se phumolwego wa Bamedia le Bapersia.”


text:
Bona ba re go yena: “Daniele, e lego yo mongwe wa mathopša ale a go tšwa Juda, ga se a ela wena kgoši le molao wa gago hloko. O rapela gararo ka letšatši.”


text:
Ge kgoši a ekwa seo a nyama kudu gomme a leka go loga maano a go phološa Daniele. A hlwa a leka letšatši la ba la sobela.


text:
Ya ba gona banna bale ba kgeregelago go kgoši gomme ba re go yena: “Kgoši, o tseba gabotse gore go ya ka molao wa Bamedia le Bapersia ga go kiletšo goba molao wo o ka rego o beilwe ke kgoši wa fetošwa.”


text:
Ka gona kgoši a laela gore Daniele a swarwe gomme a lahlelwe ka moleteng wa ditau. A re go Daniele: “Nke Modimo wa gago yo o mo hlankelago ka mehla a ka go phološa.”


text:
Molete woo wa tswalelwa ka leswika, gomme kgoši a o swaya ka palamonwana ya gagwe le ka ya bakgomana gore go se be le motho yo a ka phološago Daniele.


text:
Ke moka kgoši a gomela mošate, a lala a se a robala, a se a ja, a ba a laela gore a se lale a tlošitšwe bodutu.


text:
Ge a batamela a goelela a nyamile a re: “Wena Daniele, mohlanka wa Modimo yo a phelago! Na Modimo yo o mo hlankelago ka mehla o kgonne go go phološa ditaung?”


text:
Modimo wa ka o romile morongwa wa gagwe go tlo swara ditau tše melomo gore di se ke tša ntira selo. Seo o se dirile ka ge a tsebile gore ga ke ne molato, le ka gobane le wena kgoši ga se ka go phošetša.”


text:
Kgoši o ile a thaba kudu gomme a laele gore Daniele a ntšhwe ka moo moleteng. Ka gona ba mo ntšha gomme ba bona gore ga se a gobala le gatee, ka ge a be a tshephile Modimo.


text:
Ke moka kgoši a laela gore banna bale ba bego ba pharile Daniele ka molato ba swarwe, gomme bona le basadi le bana ba bona ba lahlelwa ka moleteng woo wa ditau. Ya re ba sešo ba fihla fase, ditau tša be di šetše di ba kamile mme di ba robile mašapo ka moka.


text:
Ka morago Kgoši Dariose a ngwalela ditšhaba tšohle le merafe yohle le ba maleme ohle lefaseng ka moka a re: “Khutšo a e be le lena!


text:
Ke laela gore mmušong wa ka ka moka mang le mang a tšhabe Modimo wa Daniele mme a mo hlomphe, ka gobane ke yena Modimo yo a phelago, “gomme o tla ba gona go ya go ile. Mmušo wa gagwe o ka se tsoge o fedišitšwe, gomme pušo ya gagwe e ka se tsoge e fedile.


text:
O a phološa ebile o a hlakodiša; o dira dimakatšo le mehlolo legodimong le lefaseng. O phološitše Daniele gore a se bolawe ke ditau.”


text:
Ka ngwaga wa mathomo wa ge Belshatsare e le kgoši ya Babilone, e ile ya re e le bošego ka lora, ka bona pono. Ka ngwala toro yeo, gomme se ke se bonego


text:
Sa mathomo se be se swana le tau, fela se na le diphego bjalo ka ntšhu. Ge ke sa se lebeletše diphego tša sona tša kgaoga. Sebata seo sa kukegela godimo gomme sa emišwa ka maoto bjalo ka motho, sa napa sa fiwa mogopolo bjalo ka motho.


text:
Sebata sa bobedi se be se swana le bere, se eme ka maoto a morago. Se be se swere dithapa tše tharo ka meno, gomme lentšu le re go sona: “Tšwela pele o je nama ka moo o ratago ka gona!”


text:
Ya re ke sa lebeletše gwa tšwelela sebata se sengwe. Sona se be se swana le nkwe, eupša se na le diphego tše nne mokokotlong tše di swanago le tša nonyana, ebile se na le dihlogo tše nne. Sa fiwa maatla a go buša.


text:
Ge ke sa lebeletše gwa tšwelela sebata sa bone. Se be se boifiša, le gona se šiiša mme se na le maatla kudu. Ka meno a sona a magolo a tshipi se be se rwaetša se se se swarago sa se metša, mme mašaledi sa a gataka ka maoto. Se be se sa swane le dibata tšela tše dingwe, sona se be se na le manaka a lesome.


text:
Ge ke lebelediša manaka ao ka bona lenaka le lenyenyane le mela gare ga ale a mangwe. La kgola manaka a mararo ale a bego a šetše a le gona. Lenaka leo le be le na le mahlo a motho le molomo wa go ikgantšha.


text:
E rile ke sa lebeletše gwa bewa ditulo tša bogoši. Mophelelasururi a dula go se sengwe sa ditulo tšeo tša bogoši. Diaparo tša gagwe e be e le tše ditšhweutšhweu, gomme moriri wa gagwe o swana le boya bja nku bjo bo hlwekilego. Setulo sa gagwe sa bogoši se lauma dikgabo mme se nameditšwe maotwaneng a a tukago mollo,


text:
gomme mollo o ela o etšwa go sona. Batho ba diketekete ba be ba mo hlankela, gomme pele ga gagwe go eme batho ba dimilione. Tsheko ya thongwa, mme dipuku tša phuthollwa.


text:
Ge ke sa lebeletše, sebata sela sa bone sa bolawa ka baka la dipolelo tša go ikgantšha tša lenakana lela, gomme sa lahlelwa dikgabong tša mollo sa fišwa.


text:
Dibata tšela tše dingwe tša amogwa maatla a go buša, eupša tša beelwa sebaka le matšatši a bophelo bja tšona.


text:
Moo ponong yeo ya bošego ke ile ka bona se nkego ke motho. O be a etla a pipeditšwe ke maru, gomme a ya go yola Mophelelasaruri a tsebišwa yena.


text:
A fiwa maatla a go buša, le tlhomphego, le bogoši gore ditšhaba tšohle le merafe yohle le ba maleme ohle ba tle ba mo hlankele. Pušo ya gagwe e tla ba ya go ya go ile, ya se fele, mme mmušo wa gagwe o ka se fedišwe.


text:
Ka ya go yo mongwe wa ba ba bego ba eme fao ka mo kgopela gore a ntlhathollele tšona. Ka gona a mpotša tše di di šupago.


text:
Ge e le batho ba bakgethwa ba Modimo Yogodimodimo bona ba tla fiwa bogoši, gomme ya ba bja bona go ya go ile.”


text:
Ke ile ka nyaka go tsebišiša ka sebata sela sa bone sa go se swane le tše dingwe, sela sa go boifiša kudu sa go robaganya se se se swarago ka dinala tša sona tša mphiri, sa se rwaetša ka meno a sona a tshipi gomme mašaledi sa a gataka ka maoto.


text:
Le gona ke ile ka nyaka go tseba le ka manaka ale a lesome hlogong ya sona, le lenaka lela la go mela mme la kgola a mararo a manaka ale – lela la go ba le mahlo le molomo wa go ikgantšha. Lona le be le feta ale a mangwe.


text:
Ge ke ntše ke lebeletše, lenaka leo le ile la lwa le batho ba bakgethwa ba Modimo gomme la ba fenya.


text:
Ke moka Mophelelasururi a tla a ahlola batho ba bakgethwa ba Modimo Yogodimodimo a re ga ba na le molato. Nako ya gore batho bao ba fiwe maatla a go buša e be e fihlile.


text:
Ke ile ka hlathollelwa ka tsela ye: “Sebata sela sa bone ke mmušo wa bone wo o tlago ba lefaseng, o ka se swane le mebušo yela ye mengwe yohle. O tla gataka lefase ka moka wa le pšhatlaganya, wa le rwaetša.


text:
Manaka ao a lesome ke magoši a lesome ao a tlago buša mmušo woo. Gwa latela kgoši ye nngwe ye e sa swanego le tšela tša pele, gomme go dikgoši tšela tše lesome e tla fenya tše tharo.


text:
E tla bolela gampe ka Modimo Yogodimodimo gomme ya gatelela batho ba bakgethwa ba Modimo. E tla leka go fetola menyanya le melao ya bona ya sedumedi, gomme batho bao ba Modimo ba tla bušwa ke yona mengwaga ye meraro le seripa.


text:
Ka morago gwa tliwa tshekong ya legodimong, ba mo amoga maatla a go buša mme ba a fedišetša sa ruri.


text:
Batho ba bakgethwa ba Modimo Yogodimodimo ba tla fiwa bogoši le pušo le maatla a mebušo yohle lefaseng. Mmušo wa bona e tla ba wa go ya go ile, gomme babuši bohle lefaseng ba tla ba hlankela ba ba theeletša.”


text:
Ao ke mafelelo a taba ye. Ke ile ka tšhoga kudu ka ba ka galoga sefahlego, gomme tšohle tšeo ka se di botše motho.


text:
Moo ponong yeo ka ipona ke le motseng wa Susa wo o ageleditšwego ka morako, seleteng sa Elamo. Moo ponong ka ikhwetša ke le nokeng ya Ulai.


text:
Ge ke phagamiša mahlo gona moo nokeng ka bona kgapa ya manaka a mabedi a matelele, lenaka le lengwe le feta le lengwe ka botelele, le gona le metše morago ga lela le lengwe.


text:
Ka bona kgapa yeo e ometša ka manaka a yona ka bodikela, ka leboa le ka borwa. Go be go se phoofolo ye e ka lwago nayo, goba ya hlakodišwa dinaleng tša yona. E be e dira ka mo e ratago ka gona, gomme e maatlafala e eya.


text:
Ge ke sa nagana ka seo ke se bonego, gwa tšwelela phooko ka bodikela e pharihla le lefase e sa gate fase, e na le lenaka la mantletlere phatleng.


text:
Ya leba go kgapa yela ya manaka a mabedi ke bego ke e bone e eme kgauswi le noka, ya e kgorogela ka šiši.


text:
Ka e bona e hlasela kgapa yela, ya e thula e e galefetše, ya e roba manaka ka mabedi. Kgapa yeo e be e se ne maatla a go itwela. Phooko yeo ya e wiša ya e gataka, gomme gwa se be le yo a e lamolelago.


text:
Phooko yeo e ile ya maatlafala e eya, eupša ya re ge e šetše e na le maatla a mantši, ya robega lenaka lela la mantletlere. Sebakeng sa lona gwa mela manaka a mangwe a mane a mantletlere, a lemetše dikhutlong tše nne tša lefase.


text:
Mo lenakeng le lengwe la ao a mane gwa mela lenakana le le ilego la gola kudu la lemela borwa le bohlabela le nageng ye e kgahlišago.


text:
La gola la ba la fihla madireng a legodimo, e lego dinaledi, gomme la wišetša tše dingwe fase, la di gataka.


text:
La ba la nyatša molaodi wa madira a legodimo, la thibela le dihlabelo tša tšatši le lengwe le le lengwe tše a bego a di direlwa, la hlompholla le Tempele.


text:
Lenaka leo la fenya madira. Batho ba be ba dira dibe bakeng sa go dira dihlabelo tša tšatši le lengwe le le lengwe. Lenaka leo le be le nyatša sedumedi sa mmakgonthe, gomme le atlega go tše le di dirago.


text:
Ka kwa morongwa a bolela, mme yo mongwe morongwa a botšiša mmoledi yoo a re: “Na taba tša pono ye di yo feletša kae? Go tla tšea nako ye kaakang batho ba ntše ba dira sebe se se šiišago legatong la dihlabelo tša tšatši le lengwe le le lengwe? Go tla tšea lebaka le lekaakang Tempele le madira a legodimo di gatakwa?”


text:
Morongwa yola yo mongwe a mo fetola a re: “Go tla tšea mantšiboa a dikete tše pedi le makgolo a mararo le masa a ona, ya ba gona Tempele e bušetšwago sekeng.”


text:
Nna, Daniele, ka re ke sa leka go kwešiša pono yeo ke e bonego, gateetee ka bona se nkego ke motho se eme pele ga ka.


text:
Gabriele a tla mo ke emego gona, gomme nna ka tšhoga, ka ba ka wela fase ka rapalala. Yena a re go nna: “Wena motho wa nama, kwešiša gore pono yeo ke ya mabapi le tša bofelo bja lefase.”


text:
a re: “Ke tla go botša tše di tlago direga ka moso mohla Modimo a otla batho, gobane pono yeo e amana le tša nako ye e beilwego ya tša bofelo bja lefase.


text:
Phooko yela e šupa kgoši ya Bagerike, gomme lenaka lela le legolo phatleng ya yona ke kgoši ya mathomo ya gona.


text:
Manaka ale a mane a go hloga ge go seno robega lenaka la mathomo a šupa mebušo ye mene ye e tlago aroga setšhabeng seo, le gona e ka se kego ya tia go swana le mmušo wa mathomo.


text:
O tla tia a eya, fela e sego ka boyena. O tla hlola tshenyo ye e šiišago, gomme a atlega go tše a di dirago. O tla fediša banna ba maatla le setšhaba se sekgethwa.


text:
Ka ge e le mogarigari, o tla atlega boradieng bja gagwe. O tla ikgantšha gomme a fetša batho ba bantši ba sa itebetše. O tla ba a tsogela le Kgoši ya dikgoši maatla, eupša o tla hwa, fela a sa bolawe ke motho.


text:
Tša pono ye ya mantšiboa le masa a o a bontšhitšwego di tla phethagala. Eupša gonabjale o se di botše motho, ka gobane ke tša mabakeng a a sa lego kgole.”


text:
Nna, Daniele, ke ile ka fokola mme ka fetša matšatši ke lwala. Ka morago ka tsoga ka boela mošomong wo kgoši a bego a mphile wona, eupša ke be ke tlabilwe ke pono yeo, ke sa kgone go e kwešiša.


text:
Dariose wa Momedia, yo e bego e le morwa wa Zerksese, o be a buša naga ya Babilonia. Ka ngwaga wa mathomo wa ge e le kgoši, nna, Daniele, ke ile ka lemoga ka Mangwalong a Makgethwa gore Jerusalema e tlilo ba marope mengwaga ye masome a a šupago, go ya ka mo Morena a bego a boditše moprofeta Jeremia ka gona.


text:
Ka rapela Morena ke tiišitše, ke phophotha, ke ikona dijo, ke apere tša go ilela, ke dutše meloreng.


text:
Ka rapela Morena Modimo wa ka, ka ipolela dibe ka re: “Joo, Morena, Modimo yo mogolo yo a tšhabegago! O botegetše kgwerano ya gago, gomme bao ba go ratago, ba phethago ditaelo tša gago, o ba bontšha leratorato.


text:
“Re dirile dibe, re fošitše, re dirile tše kgopo, re ganne go bušwa ke wena, ra aroga melaong le ditaelong tša gago.


text:
Ga se ra theeletša bahlanka ba gago, baprofeta, bao o ba romilego go bolela le magoši a rena, babuši ba rena, borakgolokhukhu ba rena, le setšhaba ka moka sa naga ya gaborena.


text:
Wena, Morena, o lokile, eupša rena re a inyatša, rena badudi ba Juda le ba Jerusalema le Baisraele bohle, ba kgole le ba kgauswi, le ba dinaga tšohle tše o re šwalalanyeditšego go tšona ka baka la go se go botegele ga rena.


text:
Morena, rena le magoši a rena le babuši ba rena le borakgolokhukhu ba rena re be re inyatša ka ge re be re go fošeditše.


text:
Ga se ra go theeletša, Morena Modimo wa rena, mola o re botša gore re phele ka melao yela o re filego yona ka bahlanka ba gago, baprofeta.


text:
Baisraele bohle ba tshetše melao ya gago, ba go furalela, ba gana go go theeletša. Re go fošeditše, ka gona wa re gaša ka dithogako tše di ngwadilwego ka melaong ya Moshe, mohlanka wa gago, tše o ikannego go re otla ka tšona.


text:
O re dirile tše o bego o boletše gore o tla re dira tšona, wa ba wa di dira babuši ba rena ka go re tlišetša masetlapelo a magolo. Lefaseng lohle ga se wa ka wa dira tše o di dirilego motse wa Jerusalema.


text:
Masetlapelo a ka moka a re wetše go ya ka tše di ngwadilwego ka melaong ya Moshe. Eupša Morena Modimo wa rena, ga se ra go kgahla ka go furalela makgopo a rena, re tseba gore o phetha tše o di boletšego.


text:
Wena, Morena, ga se wa dikadika go re tlišetša masetlapelo, ka ge wena, Morena Modimo wa rena, o le yo a lokilego go tšohle tše o di dirago; le ge go le bjalo, rena ga se ra go theeletša.


text:
“Gomme wena, Morena Modimo wa rena, o itiretše leina ka go ntšha setšhaba sa gago Egepeta ka maatla a gago a magolo, gomme le lehono o sa tumile. Re dirile dibe, re fošitše.


text:
O Modimo yo a lokilego, gomme mabakeng a a fetilego o ile wa re hlakodiša; ka gona, hle, o se sa galefela Jerusalema, wa e befelelwa. Ke motse wa gago, ke thaba ya gago ye kgethwa. Batho ka moka ba dinaga tša kgauswi ba nyatša Jerusalema le setšhaba sa gago ka baka la dibe tša rena le makgopo a borakgolokhukhu ba rena.


text:
Bjale ge, wena Modimo wa rena, ekwa thapelo ya ka le kgopelo ya ka, nna, mohlanka wa gago. Tsošološa Tempele ya gago ye e pšhatlagantšwego, gore batho ba tsebe gore Mong wa bohle ke wena.


text:
Re hlwaele tsebe, Modimo wa ka, re theeletše; re lebelele, o bone mathata a rena, le motse wo e lego wa gago. Re go rapela ka ge o le yo lešokošoko, e sego ka gobane re dirile tše di lokilego.


text:
Re theeletše, Mong wa rena! Re swarele, Mong wa rena! Re kwe, Mong wa rena, mme o re hlakodiše! O se dikadike, gore batho ba tle ba tsebe ge o le Modimo, ka gobane motse wo ke wa gago le setšhaba se.”


text:
Ke ile ka no fela ke bolela le Modimo ke rapela, ke ipolela dibe tša ka le tša setšhaba sa gešo sa Israele, ke kgopela Morena Modimo wa ka gore a tsošološe Tempele ya gagwe ye kgethwa.


text:
Ke rile ke sa rapela, Gabriele, yo ke bego ke ile ka mmona mo ponong ya pele, a tla a itlhaganetše a fofela go nna. E be e le ka nako ya sehlabelo sa mantšiboa.


text:
Mola o thoma go rapela, Modimo o ile a go araba. O a go rata, ka fao nna ke tletše go go botša karabo ya gagwe. Bjale ge, o theeletše gabotse ge ke go hlathollela pono ya gago.


text:
“Mengwaga ye masome a a šupago e balwa gašupa ke nako ye Modimo a e beetšego go fediša bokgopo bja setšhaba sa geno, le bja badudi ba motse wa geno wo mokgethwa, le dibe tša bona, batho ba boelana le Modimo, gwa hlongwa toka ya go ya go ile, gwa phethagala pono yeo le profeto, gomme Tempele ye kgethwa ya šegofatšwa ka lefsa.


text:
Taba ye o swanetšego go e ela hloko le go e kwešiša še: Go tloga mohla go ntšhwa taelo ya go tsošološa le go aga Jerusalema ka lefsa go fihlela ge go etla mmuši yo a tloditšwego go tla feta mengwaga ye e šupago e balwa gašupa. Motse wa Jerusalema o tla agwa ka lefsa le mekgotha, wa ageletšwa ka leope, gomme wa dula mengwaga ye masome a a selelago le metšo ye mebedi a balwa gašupa, fela yeo e tla ba nako ya mathata.


text:
Mafelelong a nako yeo mmuši yo a tloditšwego yoo o tla bolawa a se na molato. Motse le Tempele di tla fedišwa ke madira a kgoši ye e tlilogo tla. Bofelo bja lefase bo tla fihla bjalo ka lefula, gwa ba le ntwa le tobo ye e laetšwego ke Modimo.


text:
Kgoši yeo e tla kwana le dihlopha tše dintši mengwaga ye e šupago, gomme ge seripa sa nako yeo se fetile, o tla fediša dihlabelo le dikabelo. Ntlhoreng ya Tempele go tla bewa Bohlola bjo bo tlontlollago Tempele, gomme bja dula moo go fihlela ge kgoši ya go hlasela naga e bolawa, bjalo ka ge Modimo a laetše.”


text:
Ka ngwaga wa boraro wa ge Korese e le kgoši ya Persia, Daniele, yo a bitšwago le ka la Belteshatsare, o ile a utollelwa molaetša. Molaetša woo e be e le wa nnete, eupša e le wo mothata kudu go o kwešiša. O ile a o hlathollelwa ponong.


text:
Ka letšatši la masome a mabedi le metšo ye mene la kgwedi ya pele ya ngwaga ke be ke eme leribeng la noka ye kgolo ya Tigrise.


text:
Ge ke phagamiša mahlo ka bona monna yo a aperego diaparo tša lešela le lepanta la gauta ye e sego ya tswakwa.


text:
Mmele wa gagwe o be o phadima bjalo ka legakabje. Sefahlego sa gagwe se etša legadima, mahlo a gagwe a tuka mollo. Matsogo le maoto a gagwe a be a phadima bjalo ka mphiri wo o phadimišitšwego, lentšu la gagwe le kwagala bjalo ka legoa la lešaba.


text:
E bile nna, Daniele, ke nnoši wa go bona pono yeo. Banna ba ba bego ba na le nna ga se ba e bona, fela ba ile ba tšhoga, ba tšhaba ba yo khuta.


text:
Nna ka šala moo ke nnoši, ke bogetše pono yeo ya go makatša. Ka felelwa ke maatla, ka galoga mmala boka mohu, ka nolega moko.


text:
Ke moka ka kwa seatla sa motho se ntshwara, se nthuša go khunama ka dikhuru, ka ikokotlela ka matsogo; ke ge ke sa thothomela.


text:
Morongwa yoo a re go nna: “Daniele, morategi wa Modimo, o theeletše gabotse se ke go botšago sona. Emelela, lehono ke romilwe go wena.” Ge a seno realo ka emelela ke sa thothomela.


text:
Ke moka a re: “Daniele, o se ke wa boifa. Modimo o kwele dithapelo tša gago go tloga tšatšing lela la mathomo o leka go kwešiša molaetša wola o ilego wa o utollelwa, mme wa ikemišetša go ikokobetša pele ga Modimo mabapi le thapelo ya gago.


text:
Morongwamohlokomedi wa mmušo wa Persia o be a emeletšane le nna matšatši a masome a mabedi le motšo o tee. Ka morago Mikaele, yo mongwe wa barongwa ba bagolo, a tla a ntamolela. Ka mo tlogela moo a elwa le magoši a Persia.


text:
Ke tletše go go tsebiša tše di tlago hlagela setšhaba sa geno ka moso, gobane pono ye e šupa tša ka moso.”


text:
Yo mongwe morongwa wa go swana le motho a nkgwatha molomo ka seatla. Nna ka re go yo a emego pele ga ka: “Mong wa ka, pono ye e nkweša bohloko, ke nolega moko.


text:
Nna, mohlanka wa gago, nka bolela bjang le wena, Mong wa ka? Ke feletšwe ke maatla, ke palelwa le ke go hema.”


text:
A re: “Se boife, morategi wa Modimo, ewa pelo! Tia maatla, o be le sebete!” Ge a sa realo ka ikwa ke tieletše gape, gomme ka re: “Mong wa ka, hle, mpotše se o nyakago go se bolela, gobane o mmaatlafaditše.”


text:
Yena a re: “Na o a tseba gore ke ka baka la eng ke tlile go wena? Ke ka baka la go tlo go botša tše di ngwadilwego ka Pukung ya Therešo. Bjale ke swanetše go boela morago go yo lwa le morongwamohlokomedi wa Persia. Ka morago ga moo morongwamohlokomedi wa naga ya Gerike o tla tšwelela. Ga go yo a tlago nthuša ge ke elwa nabo, ge e se Mikaele, morongwamohlokomedi wa setšhaba sa geno.


text:
“Yena o thušitšwe ke nna ka sebele, ka mo tiiša ka ngwaga wa mathomo wa ge Dariose wa Momedia e le kgoši.


text:
Gomme tše ke yago go go botša tšona gonabjale ke therešo.” “Persia e sa tlilo bušwa ke dikgoši tše dingwe tše tharo, tša latelwa ke ya bone ye e humilego go feta tše dingwe. Yona e tla re ge e šetše e na le maatla ka baka la mahumo a yona ya hlohleletša magoši a mangwe go tsogela mmušo wa Bagerike maatla.


text:
“Ke gona go tla tšwelelago kgoši ye bogale. E tla buša dinaga tše dintši mme ya dira se e se ratago.


text:
Ge e šetše e le kgoši mmušo wa yona o tla arogana, wa tšwa dikarolo tše nne, go ya ka dikhutlo tše nne tša lefase. Mmušo wa yona o tla fedišwa, gwa se buše ditlogolo tša yona, gwa buša tše dingwe dikgoši, fela mmušo wa gona wa se tie go swana le mola go buša yena.


text:
“Kgoši ya Egepeta e tla tia. Fela molaodi wa gagwe yo mongwe o tla tia go mo feta, gomme a buša mmušo wo mogolo go feta wa gagwe.


text:
E tla re ge go fetile mengwaganyana kgoši ya Egepeta ya kwana le ya Siria, gomme ya mo nyadiša morwedi wa yona go tiišetša kwano yeo. Eupša kwano yeo e ka se be ya go ya kae, gomme mosadi yoo, le diphelesi tša gagwe, le ngwana wa gagwe, le monna wa gagwe ba ka se phele go ya kae, ba tla bolawa.


text:
Ya ba yo mongwe wa meloko yabo e ba kgoši. O tla hlasela madira a kgoši ya Siria, a šwahlela sebo sa bona gomme a ba fenya.


text:
O tla tšea le medimo ya bona ya diswantšhobopša le dilwana tša bona tše bohlokwa tša gauta le tša silibera a di iša Egepeta. Go tla tšea mengwaganyana a sa hlasele kgoši ya Siria.


text:
“Barwa ba kgoši ya Siria ba tla itokišetša ntwa, ba rapa madira a mantši. Yo mongwe wa bona o tla gogola tšohle go etša lefula, gomme a hlasela sebo sa manaba.


text:
Kgoši ya Egepeta e tla tšwa dira e galefile ya yo lwa le kgoši ya Siria ye le yona e tlago rapa madira a mantši, fela ona a tla fenywa.


text:
E tla re go fenya madira ao ya ikgantšha, ya bolaya bahlabani ba diketekete, eupša e ka se atlege go ya kae.


text:
“Kgoši ya Siria e tla boa e rapile madira a mantši go feta ao e bego e na le ona pele. Ge go fetile mengwaganyana o tla hlasela gape ka madira a mantši a a itlhamilego gabotse.


text:
Mehleng yeo batho ba bantši ba tla tsogela kgoši ya Egepeta maatla. Gomme bontwadumela ba bangwe ba go tšwa setšhabeng sa geno ba tla tsogela kgoši maatla ka baka la pono yeo, eupša ba ka se tšwelele.


text:
Ka gona kgoši ya Siria e tla kgobela mobu go dikanetša motse wo o ageleditšwego ka morako gore e o thope. Madira a Egepeta a ka se kgone go lwa nayo; ešita le bagale gare ga bona ba ka se be le maatla a go lwa nabo.


text:
Mošwahledi wa Mosiria o tla dira se a se ratago a sa thibelwe ke motho. O tla ema nageng ye e kgahlišago, gomme a e laola ka mo a ratago ka gona.


text:
“Kgoši ya Siria o tla itokišetša go tšwa dira ka madira ohle a gagwe. Fela pele ga moo o tla ikwantšha le lenaba leo la gagwe. Gomme gore a tle a wiše mmušo wa lona o tla le nyadiša morwedi wa gagwe; eupša maano a gagwe a ka se tšwelele goba a mo hola.


text:
Ka morago ga moo o tla hlasela ditšhaba tše di lego kgauswi le lewatle, gomme a fenya tše dintši tša tšona. Eupša molaolamadiratsoko o tla fediša makoko a gagwe; ruri o tla dira gore makoko a kgoši ya Siria a lahletše mong wa ona.


text:
“Mohlatlami wa gagwe o tla roma mokgoboketši wa makgetho setšhabeng, e le gona go okeletša mmušo wa gagwe mahumo. Fela go se gwa ya kae kgoši yeo e tla bolawa ka go khukhunetšwa, e sego ntweng.”


text:
“Kgoši yeo ya Siria e tla hlatlangwa ke monna wa go nyatšega, yo a sego a lebanwa ke go ba kgoši, eupša o tla tla ka go khukhuna a tšea mmušo ka mahlajana.


text:
O tla swielela madira a a mo lwantšhago a a fediša, a bolaya le yena moetapele wa setšhaba sa kgwerano.


text:
O tla šwahlela selete se se humilego se sa itebetše, gomme a dira dilo tše le o tee wa borakgolokhukhu ba gagwe a se a kago a di dira. Ke moka a aroganyetša balatedi ba gagwe dithebola le dithoto. O tla loga maano a go hlasela dibo, fela go se gwa ya kae nako e tla be e mo šiile.


text:
“O tla rapa madira a mantši a sa boife selo a yo hlasela kgoši ya Egepeta, mme yona e tla itwela ka madira a mantši a maatla. Eupša e ka se tšwelele, ka gobane e tla be e lakanwe.


text:
O tla lahletšwa ke bao a ba tshephilego. Bahlabani ba bantši ba gagwe ba tla bolawa, le madira a gagwe a tla fedišwa.


text:
Ka tšatši le lengwe magoši ao a mabedi a tla ja mmogo, fela maikemišetšo a bona e tla be e le a mabe, gomme ba tla botšana maaka. Ba ka se hwetše se ba se nyakago, ka gobane nako ya sona ye e beilwego ga sešo ya fihla.


text:
Kgoši ya Siria e tla boela gae le tšohle tše e di hutšego, e ikemišeditše go fediša sedumedi sa setšhaba se se ineetšego go Modimo ka kgwerano. E tla dira se e se ratago, ya kgona e boela nageng ya yona.


text:
gobane Baroma ba tla tla ka maselawatle ba e lwantšha, mme e tla nolega moko. “Ke gona e tla boelago morago e galefile, gomme ya leka go fediša sedumedi sa setšhaba se se ineetšego go Modimo ka kgwerano. E tla latela keletšo ya bale ba tlogetšego sedumedi seo sa bona.


text:
Bahlabani ba yona ba bangwe ba tla hlompholla Tempele le sebo. Ba tla thibela dihlabelo tša tšatši le lengwe le le lengwe, gomme ba hloma Bohlola bjo bo tlontlollago Tempele.


text:
Ka leleme le boreledi o tla kgona go ikgweranya le bao ba furalelago kgwerano ya Modimo le setšhaba, eupša ba ba botegelago Modimo wa bona ba tla gana ba tiišitše.


text:
Baetapele ba bohlale ba setšhaba ba tla ruta ba bangwe ba bantši bohlale. Eupša sebakanyana ba bangwe ba bona ba tla bolawa ka tšhoša, goba ba bolawa ka go tšhungwa, gomme ba bangwe ba tla išwa bothopša, bangwe ba hlakolwa.


text:
E tla re ge batho ba bolawa, ba ba botegelago Modimo wa bona ba tla hwetša thušo ye e sego kaalo, gomme ba bantši ba tla ipata nabo ka bomenetša.


text:
Ba bangwe ba baetapele bao ba bohlale ba tla bolawa, eupša ka baka la yona taba ye setšhaba se tla hlatswiwa, sa hlwekišwa, sa tlošwa tšhila. Taba yeo e tla tšwela pele go fihlela bofelo bo etla, yona nako ye e beilwego ke Modimo.


text:
“Kgoši ya Siria e tla dira se e se ratago. E tla ikgantšha ya re e feta medimo ka moka, ya bolela tše di šiišago ka Modimo wa medimo. E tla atlega go fihlela ge Modimo a e otla. Modimo o tla dira se a ikemišeditšego sona.


text:
Kgoši o tla hlokomologa medimo ya borakgolokhukhu ba gagwe, le modimo wo o ratwago ke basadi. Gabotsebotse o tla hlokomologa medimo yohle, ka gobane o tla be a gopola gore yena o e feta ka moka ga yona.


text:
Bakeng sa medimo yeo o tla hlompha modimo wo o šireletšago dibo. O tla neela modimo wo o se wa kago wa khunamelwa ke borakgolokhukhu ba gagwe gauta, silibera, magakabje, le dimpho tše dingwe tše bohlokwa.


text:
O tla šireletša dibo tše di tiilego kudu ka go thušwa ke batho ba ba khunamelago modimo o šele. Bao ba rego ke yena mmuši wa bona o tla ba godiša kudu, a ba bea balaodi ba batho ba bantši, a ba arolela naga, ya ba gona go ba putsa.


text:
“Ge nako ya bofelo e fihla, kgoši ya Egepeta e tla hlasela kgoši ya Siria, eupša kgoši ya Siria e tla e kgeregela ka dikoloi tša ntwa, dipere le maselawatle a mantši. E tla šwahlela dinaga tše dintši bjalo ka lefula.


text:
E tla ba ya šwahlela le naga ye e kgahlišago gomme ya bolaya batho ba diketekete, eupša Baedomo le Bamoaba le mašaletšana a Baamone bona ba tla phonyokga.


text:
O tla laola mahumo a Egepeta a gauta le a silibera, le tše dingwe tša gona tše bohlokwa. Balibia le Baetopia le bona ba tla mo loba.


text:
Ke mo a tlago tšhošwa ke mabarebare a go tšwa bohlabela le leboa, gomme a tšwa dira a gaketše, a bolaya batho ba bantši.


text:
O tla ba a hloma mešaša ya gagwe ya bogoši mokgahlo ga lewatle le thaba ye botse ye kgethwa. Eupša o tla hwa a se na mothuši.”


text:
“Mohlang woo morongwa yo mogolo, Mikaele, yo a šireletšago setšhaba sa geno, o tla tšwelela. E tla be e le nako ya masetlapelo a a se a kago a bonwa go tloga mola ditšhaba tša hlolegago. Mohla nako yeo e fihla batho ka moka ba setšhaba sa geno bao maina a bona a ngwadilwego ka pukung ya Modimo ba tla phološwa.


text:
Ba bantši bao ba šetšego ba bolokilwe ba tla tsoga: ba bangwe ba tla tsogela go phela go ya go ile, bangwe ba tsogela go phela ba lewa ke dihlong ba bile ba nyatšega go ya go ile.


text:
Baetapele bale ba bohlale ba tla taga bjalo ka leratadima. Gomme bao ba ilego ba ruta batho ba bantši go dira tše di lokilego ba tla taga bjalo ka dinaledi go ya go ile.”


text:
“Bjale ge, wena Daniele, tše ke go boditšego tšona o se di botše motho; o tswalele puku yeo gomme o e kgomaretše ka motu go fihlela nako ya bofelo. Batho ba bantši ba tla be ba gerema ba katanela go kwešiša tše di diregago.”


text:
Ke moka nna, Daniele, ka bona banna ba babedi ba eme kgauswi le noka, mongwe a le leribeng le, mongwe a le go lela.


text:
Yo mongwe wa bona a botšiša morongwa wa go apara diaparo tša lešela a eme kua godingwanyana ka nokeng, a re: “Na go tla tšea nako ye kaakang pele ga ge ditiragalo tše di makatšago tše di fela?”


text:
Morongwa yoo a emišetša matsogo leratadimeng, a ikana ka Mophelelaruri. Ka mo kwa a re: “Go tla tšea mengwaga ye meraro le seripa. Ge go hlomarwa ga setšhaba se sekgethwa go fela, dilo tše ka moka di tla be di šetše di diragetše.”


text:
Ge a realo ke ile ka mo kwa, fela ka se mo kwešiše. Ka gona ka mmotšiša ka re: “Fela mong wa ka, taba tše di yo feletša kae?”


text:
Yena a mphetola a re: “Daniele, itshepelele, ka gobane ditaba tše ke sephiri mme di swanetše go fihlwa go fihlela bofelong.


text:
Batho ba bantši ba tla hlatswiwa, ba tlošwa tšhila, ba hlwekišwa. Ba babe ba ka se kwešiše taba tše, eupša ba tla dula e le ba babe; ke fela ba bohlale ba ba tlago kwešiša.


text:
“Go tloga mohla go kgaotšwa dihlabelo tša tšatši le lengwe le le lengwe, e lego mohla go bewa Bohlola bjo bo tlontlollago Tempele godimo ga Tempele, go tla feta matšatši a sekete le makgolo a mabedi le masome a senyane.


text:
Go lehlogonolo yo a tlago kgotlelela go fihlela go feta matšatši a sekete le makgolo a mararo le masome a mararo le metšo ye mehlano.


text:
Wo ke molaetša wo Morena a ilego a o fa Hosea, morwa wa Beeri, mehleng ya ge Usia, Jotamo, Ahase le Hiskia e le dikgoši tša Juda, gomme Jerobeamo, morwa wa Joase, e le kgoši ya Israele.


text:
Mohla Morena a bolela la mathomo le Baisraele ka Hosea o ile a re go yena: “Sepela o yo nyala mosadi yo e ka tlago ya ba seotswa. Bana ba gagwe le bona ba tla mo abela. Ke ka moo setšhaba sa ka se ntlogetšego ka gona mme se tlogago se sa mpotegele.”


text:
Hosea a yo nyala mosadi yo leina la gagwe e bego e le Gomere, morwedi wa Diblaime. Yena a ima, a tla a mmelegela morwa.


text:
Ke moka Morena a re go Hosea: “Mo thee leina la ‘Jesriele’, ka gobane ga ke sa le kgole le go otla kgoši ya Israele ka baka la batho bao Jehu, rakgolokhukhu wa gagwe, a ba bolailego motseng wa Jesriele. Ke tlilo fediša mmušo wa Israele.


text:
Gomere o ile a ima gape gomme a belega ngwana wa ngwanenyana. Morena a re go Hosea: “Mo thee leina la ‘Mosegaugelwe’, ka gobane nka se sa gaugela setšhaba sa Israele goba ka se swarela.


text:
Ge e le setšhaba sa Juda sona ke tla se gaugela. Nna, Morena Modimo wa bona, ke tla ba phološa, fela nka se ba phološe ka ntwa – ka mara le mesebe, goba ka ditšhoša, goba ka dipere goba ka banamedi ba dipere.”


text:
Morena a re go Hosea: “Mo thee leina la ‘Gasesetšhabasaka’, ka gobane setšhaba sa Israele ga se sa ka, gomme le nna ga ke Modimo wa sona.”


text:
Le ge go le bjalo setšhaba sa Israele se tla swana le lešabašaba la lewatle, le ka se elwe goba la balwa. Bjale Modimo o re go bona: “Ga le setšhaba sa ka,” eupša mehleng ye e tlago ba tla bitšwa bana ba Modimo yo a phelago.


text:
Batho ba Juda le ba Israele e tla ba setšhaba se tee gape. Ba tla ikgethela moetapele o tee, ba buša ba gola mme ba atlega nageng ya bona. Ee, letšatši la Jesriele e tla ba le legolo.


text:
Bana ba ka, beang mmagolena molato ka gobane ga e sa le mosadi wa ka, gomme le nna ga ke sa le monna wa gagwe. A a tlogele bofebe le bootswa bja gagwe.


text:
Ge a ka se bo tlogele ke tla mo hlobodiša a šala a le fela boka mola a belegwa. Ke tla mo dira bjalo ka leganata, ka mo swantšha le naga ye e omeletšego, gomme ka mmolaya ka lenyora.


text:
ka gobane mmagobona o be a otswa, motswadi wa bona o be a dira tša go leša dihlong. O be a re: “A ke ye go baratiwa ba ka ba ba mphago dijo le meetse, boya bja nku le mašela a boletiana, makhura a mohlware, le tša go nwa.”


text:
Ka baka leo ke tla mo thibela tsela ka mašaša a meetlwa, ka aga le morako gore a se kgone go tšea ka ditsela tša gagwe.


text:
O tla šala baratiwa ba gagwe morago, fela a se ba sware. O tla ba nyaka, eupša a se ba hwetše. Ke gona a tlago re: “A ke boele go monna yo e lego wa ka – mola ke phela le yena go be go le kaone go phala bjale.”


text:
O be a sa dumele gore ke nna ke mo filego mabele, beine, makhura a mohlware, ke mo neilego silibera le gauta ka bontši, mme yena a direla Baale ka tšona.


text:
Bjale ge, ge go bunwa ke tla mo amoga mabele a ke mo fago ona, ka mo amoga le beine ya ka ka nako ya yona; ke tla mo tšeela le boya bja nku le mašela a boletiana a ke mo filego ona gore a dire tša go ikapeša.


text:
Ke tla mo hlobodiša pele ga baratiwa ba gagwe, gomme ga go yo a tlago kgona go mo hlakodiša diatleng tša ka.


text:
Ke tla fediša mathabo a gagwe ka moka, menyanya ya gagwe ya ngwaga ka ngwaga, le ya Lebalana, le ya Disabatha – menyanya yohle ya gagwe ya sedumedi.


text:
Ke tla senya merara le mego ye a rilego o e filwe ke baratiwa ba gagwe e le meputso ya ge a robala le bona. Dirapa tša gagwe tša merara le tša mego ke tla di fetoša lešoka; di tla lewa ke diphoofolo tša naga.


text:
Ke tla mo otlela mehla yela ya ge a be a ntebala, a direla Baale dihlabelo, a bile a apara mangina a nko le dikgabišo tše dingwe, a latela baratiwa ba gagwe. O realo, Morena.


text:
Ke tla mmušetša dirapa tšela tša gagwe tša merara, gomme Moedi wa Matshwenyego ka o dira felo ga kholofelo. Moo o tla kwana le nna bjalo ka mola e sa le yo mofsa, mola a etšwa Egepeta.


text:
Mehleng yeo ke tla dira kgwerano le diphoofolo tša naga le dinonyana tša legodimo le digagabi lefaseng, gore di se tshwenye setšhaba sa ka. Le gona ke tla tloša dibetša tša ntwa nageng – mara le mesebe le ditšhoša – gomme ka dira gore setšhaba sa ka se dule se bolokegile.


text:
Wena Israele, tumelelano ya rena ya lenyalo e tla ba ya go ya go ile. Ke tla go tshepegela ka go botegela; ke tla go rata ka mehla ka go gaugela.


text:
Mehleng yeo ke tla kwa dithapelo tša setšhaba sa ka sa Israele. Ke tla fa magodimo pula ye a nkgopelago yona, magodimo ona a nešetša lefase pula ye le a kgopelago yona, lefase la mediša mabele le diterebe le mehlware, mme tšeo tša tlišetša Israele dijo.


text:
Ke tla atiša setšhaba sa ka mo nageng. Ke tla gaugela bao ba bego ba bitšwa “Basegaugelwe”, le bao ba bego ba bitšwa “Gasesetšhabasaka” ka re: “Le setšhaba sa ka,” gomme bona ba fetola ba re: “Wena o Modimo wa rena.”


text:
Morena a re go nna: “Boela o yo ratana le mosadi yo a ratanago le monna yo mongwe mme e le seotswa. O mo rate bjalo ka ge le nna ke rata Baisraele, le ge ba khunamela medimo e šele, ba bile ba rata diphaphašana tša makwapi a diterebe tše ba di neetšego medingwana.”


text:
Ka gona ka yo mo nyala ka dipapetlana tša silibera tše lesome le tše tlhano, le mekotla ye mebedi ya garase.


text:
Ka re go yena: “O ntetele nako ye telele o sa gwebe ka thobalo, o sa otswe; le nna ke tla itshwara ka mokgwa woo go wena.”


text:
Baisraele le bona ba swanetše go dula nako ye telele ba se na kgoši goba moetapele, ba sa dire sehlabelo, ba se na kokwane ya borapedi ya leswika, goba pheko, goba modingwana.


text:
Ka morago ga moo ba tla sokologa ba khunamela Morena Modimo wa bona gape, ba hlankela yo e lego setlogolo sa Dafida, kgoši ya bona. Ba tla buša ba boifa Morena, ba hwetša mahlatse a go tšwa go yena mehleng ya bofelo.


text:
Lena Baisraele, ekwang tše Morena a di bolelago, ka gobane lena badudi ba naga ye Morena o le bea molato o re: “Setšhaba ga se tshepane, ga se ratane, le gona ga se ntšee gore ke nna Modimo wa sona nageng ye.


text:
Ba hlolelana madimabe, ba bolela maaka, ba a bolaya, ba a utswa, ebile ba a otswa. Bosenyi bo a ata, ba tšholla madi ba sa fetše.


text:
Ka gona naga e welwa ke komelelo, le tšohle tše di phelago go yona di a felelela. Diphoofolo tša naga le dinonyana tša legodimo le tšona dihlapi di a hwa.”


text:
Morena o re: “A go se be le motho yo a beago setšhaba molato, goba a se kgalago – nna molato ke o bea lena baprista.


text:
Mosegare le dira dibe, gomme bošego baprofeta le bona ba mphošetša le lena. Ke yo fediša setšhaba sa Israele, mmagolena.


text:
Setšhaba sa ka se a felelela ka ge se sa ntšee gore ke Modimo wa sona. Lena baprista le ganne go ntumela, ka gona le nna ke tla le lahla la se sa ba baprista ba ka; ka ge le nyaditše thuto ya ka, le nna barwa ba lena nka se ba tšee gore ke baprista ba ka.


text:
“Ge lena baprista le ata, le atiša le dibe tša lena, ka gona tlhomphego ya lena ke tla e fetoša kgobogo.


text:
Le phela ka dihlabelo tša tshwarelo ya dibe tše setšhaba sa ka se di dirago, ka gona le nyaka gore ba tšwele pele le go dira dibe.


text:
Moprista o tla hlagelwa ke se se hlagelago setšhaba – ke tla le otla, ka itefeletša ka ge le dira tše kgopo.


text:
Le ge le lle kabelo ya lena ya dihlabelo le ka se khore. Le ge le ka rapela medimo ya tswala le ka se be le bana, ka gobane le tlogetše go ntlhompha.”


text:
Ba kgopela maele go kota, ba phekolwa ka ditaola. Tumo ya bona ya go khunamela medimo e šele e ba arošitše, gomme ka go khunamela medimo yeo ba mphuraletše, nna, Modimo wa bona.


text:
Ba dira dihlabelo godimo ga dithaba, le dikabelo ba di tšhuma mebotong ka fase ga mehlare ye metelele ya go ikala, ka gobane meriti ya yona ga se ka bose! “Ke ka baka leo barwedi ba lena ba febago, le dingwetši tša lena di otswago.


text:
Le ge go le bjalo, nka se ba otlele seo, ka gobane lena banna le šika le difebe, gomme le dira dihlabelo gotee le digwebakathobalo tša ka tempeleng. Ke ka mo setšhaba sa go hloka tlhaologanyo se wago ka gona.


text:
“Le ge lena Baisraele le sa mpotegele, nke Bajuda bona ba ka se ikobele molato woo. Le se ke la ya Gilgale goba Bethe-Abene go nkhunamela, goba la ikana gona ka leina la Morena yo a phelago.


text:
Ba tla phamolwa nageng ya bona mo nkego ba tšewa ke ledimo, gomme dihlabelo tša bona di tla ba leša dihlong.


text:
“Ekwang taba še, lena baprista! E eleng hloko, lena setšhaba sa Israele! Theeletšang, lena ba lapa la mošate! Ke a le ahlola gobane le fetogile molaba kua Mitsepa. Ke lena lelokwa le le theilwego thabeng ya Taboro.


text:
Ditiro tša bona tše mpe di ba šitiša go boela go Modimo wa bona, gobane ba gogwa ke tumo ya go khunamela medimo e šele, gomme ga ba amogele Morena.


text:
Le ge ba ka ya go nyaka Morena ba gapa dihuswane le dikgomo tša go mo direla dihlabelo, ba ka se mo hwetše ka ge a ba ngadile.


text:
Ba be ba sa mmotegele, gomme le bana ba bona ga ba mo khunamele. Ka gona, bona le mašemo a bona bjale ba tlilo fedišwa ka Monyanya wa Lebalana.


text:
Letšang phalafala kua Gibea, le lepatata kua Rama! Hlabang mokgoši kua Bethe-Abene! Eyang ntweng, lena banna ba Benjamene.


text:
Mohla Morena a le otla, lena Baisraele, naga ya lena e tla šala e le lešoka. Lena dikgoro tša Israele, ke le begela se se tlilogo hlaga.


text:
Morena o re: “Baetapele ba Juda ba šwahletše naga ya Israele. Ka gona, ke tla tšhollela kgalefo ya ka godimo ga bona ya etša lefula.


text:
Baisraele ba gateletšwe, ba tlaišega kudu ka ge ke ba otlela go phegelela go khunamela medimo ya diswantšho ga bona.


text:
Ka gona, go Baisraele nna ke bjalo ka sekaku; go Bajuda ke swana le bolwetši bja go ja motho marapo.


text:
“Ge Baisraele ba bona gore ba a lwala, le Bajuda ba bona bja bona bolwetši, Baisraele ba ile ba ya Asiria go kgopela thušo go kgošikgolo, eupša yena a palelwa ke go ba alafa, goba go ba fodiša.


text:
Nna ke tla hlasela Baisraele bjalo ka tau; ke tla tsogela Bajuda bjalo ka sebata. Ge ke ba hlwahlwaiša ga go yo a kago ba hlakodiša.


text:
“Ya ba gona ke boelago mo ke dulago gona go fihlela ge ba dumela gore ba na le molato, mme ba etla ba nnyaka. Ge ba le tlalelong ba tla phegelela go nnyaka.”


text:
Setšhaba se re: “A re sokologeleng go Morena! Ke yena a re rathagantšego, eupša o tla re kgomaganya; o re gobaditše, eupša o tla re tlema dintho.


text:
A re lekeng go tseba Morena. Ruri, o tla tla go rena bjalo ka masa, bjalo ka pula ya tsheola ye e thapišago lefase.”


text:
Eupša Morena o re: “Wena Israele le wena Juda, ke dire eng ka lena? Lerato la lena le timelela ka pela bjalo ka kgodi mosong, le etša phoka e sa le gosasa.


text:
Ke ka baka le ke romilego baprofeta ba ka go lena gore ba le botše gore ke tlilo le otla ka le bolaya. Kotlo ya ka e bonala bjalo ka seedi.


text:
Se ke se nyakago ke leratorato la lena, e sego dihlabelo. Ke kganyoga gore setšhaba sa ka se ntsebe go na le gore se ntirele dihlabelo tša go tšhungwa ka moka.


text:
Baprista ba swana le lekoko la bahlakodi ba ba lalelago batho. Ešita le mo tseleng ya go ya Shekeme ba bolaya batho. Bohlola bja dihlong!


text:
Ke bone setšhaba sa Israele se dira taba ye e šiišago: se itšhilafatša ka go khunamela medimo ya diswantšho.


text:
le ge ke re ke a se alafa, go fela go utologa dibe tša bona le ditiro tše mpe tša Basamaria. Ba a hlalefetšana; ba šwahlela ka dintlong ba utswa; ba hlakola batho mebileng.


text:
Ga ba ke ba nagana gore bobe bjoo ka moka ke tla bo gopola; dibe tša bona di ba dikaneditše, gomme ke dula ke di bona.”


text:
Ka moka ga bona ga ba mpotegele. Ba etša mollo wo o thunyago muši sebešong, le ge moapei a se sa o kgohletša, a le gare a duba bupi go fihlela bo hlakana.


text:
Ka letšatši la monyanya wa kgoši ya bona bakgomana ba tagwa ke beine, gomme kgoši le yena a thušane le bakwerani go kwera.


text:
Ba fiša tšhiritšhiri bjalo ka sebešo ge ba loga maanomabe. Bošego kgalefo ya bona e lala e thunya, gomme ge go esa e laume kgabo.


text:
“Ba bolaya babuši ba bona ba galefile; kgalefo ya bona e tuka bjalo ka mollo sebešong. Magoši ohle a bona a thenotšwe, eupša ga go le o tee wa bona yo a kilego a nkgopela thušo.”


text:
“Baisraele ba swana le senkgwa se se sego sa šatolwa. Ba itswakanya le ditšhaba tše di bapilego nabo.


text:
Ditšhaba di šele di ba fokoditše maatla, eupša bona ga ba lemoge. Go se gwa ya kae setšhaba sa bona se tla be se fedile, eupša bona ga ba tsebe.


text:
Boikgantšho bja bona bo a ba wetša. Le ge go le bjalo ga ba sokologele go nna, Morena Modimo wa bona, goba ba nkhunamela.


text:
Baisraele ba bjalo ka leeba, ke ditlaela tše di se nago tlhaologanyo; ba kgopela thušo Egepeta, ka morago ba ye Asiria.


text:
Eupša nna ke tla phurolla lelokwa la ka ka ba tanya bjalo ka dinonyana ge ba feta. Ke tla ba otlela tše mpe tše ba di dirilego.


text:
“Ba madimabe ke bona, gobane ba kgelogile. Ba tla fedišwa, ka gobane ba ntsogetše maatla. Ke be ke nyakile go ba hlakodiša, eupša bona ba mphara ka maaka.


text:
Ga ba nthapele ka dipelo tša bona ka moka; ba golola ba le malaong a bona. Ge ba kgopela mabele le beine go nna ba a iphatša. Ba ntsogela maatla.


text:
Ba kgelogela go medimo ya diswantšho ye e se nago mohola. Ga ba tshepagale, ba etša bora bja go se tsebalege. Ka ge bakgomana ba gabobona ba bolela ka makokwana, ba tla bolawa ka tšhoša. Ke mo ba tlago segwa ke Baegepeta.”


text:
“Letša phalafala! Manaba a phuthuma badudi ba naga ya ka bjalo ka ntšhu, gobane ba lahlile kgwerano ya ka le bona, ba tshela le melao ya ka.


text:
“Ba ipeetše dikgoši ke se ka ba dumelela; ba ikgethela baetapele ba se ba boledišane le nna. Ba ipopetše medimo ya diswantšho ka silibera le ka gauta, ya ba gona go ipolaya ga bona.


text:
Wena Samaria, modingwana woo wa gago wa namane o a ntšhišimiša. Basamaria ke ba tukela bogale. Ba tla lesa neng go khunamela medimo ya diswantšho?


text:
Etse modingwana woo ke selo se se bopilwego ke mmopisethakga wa Moisraele, gomme e dio tloga e se modimo. Namane ya kua Samaria e tla pšhatlaganywa.


text:
Ka ge ba bjetše phefo, ba tla buna ledimo. Mabele ge a sa tswale a ka se tšwe bupi. Le ge bo ka be bo ka tšwa, bo be bo tla lewa ke bašele.


text:
Setšhaba sa Baisraele ga se sa ne maatla; ditšhaba tše dingwe di se bona e le selo se se se nago mohola.


text:
Ba ile ba ya Asiria bjalo ka pitsi ge e ikela mo e ratago. Ba lefile ditšhaba tše dingwe gore di ba šireletše.


text:
Le ge ba dirile bjalo, nna bjale ke yo ba kgoboketša ka ba otla. Kgauswinyana ba tla be ba menekana ge kgošikgolo e ba gateletše.


text:
“Baisraele ba agile dialetare tše dintši gore ba tle ba dire dihlabelo tša tshwarelo ya dibe mo go tšona, fela ke tšona dialetare tše tše di ba dirišago dibe.


text:
Ge ba ntirela dihlabelo, nama ya gona e lewa ke bona. Eupša nna, Morena, ga di nkgahle, gomme dibe tša bona nka se di lebale, ke tla ba otlela tšona. Ke tla ba bušetša Egepeta.


text:
“Baisraele ba rile go ntebala, nna, Mmopi wa bona, ba thoma go agela magoši a bona dintlo. Bajuda le bona ba ikagela metse ye mentši ye e ageleditšwego ka merako. Eupša metse yeo nna ke tla e tšhuma ka mollo, wa fiša le tšona dintlo tšeo tša magoši a bona.”


text:
Lena Baisraele, lesang go keteka menyanya ya lena bjalo ka baditšhaba, gobane le furaletše Modimo wa lena la se sa mmotegela. Seboeng se sengwe le se sengwe le be le itshwara bjalo ka segwebakathobalo ka ge le be le gabile go lefša.


text:
Baisraele ba ka se sa dula nageng ya Morena, ba tla bušetšwa Egepeta, gomme kua Asiria ba tla tlemega go ja seila.


text:
Ba ka se kgone go tšhelela Morena dikabelo tša dino, le dihlabelo tša bona di ka se mo kgahle dinageng tšeo. Dijo tša bona di tla tšhilafatša bohle ba ba di jago, go no swana le dijo tša mogoga. Dijo tša bona di tla jelwa go dio tloša tlala, ga go se se tlago išwa ka Tempeleng ya Morena e le kabelo.


text:
Ešita le ge ba ka se bolawe ke manaba, Baegepeta bona ba tla ba kgoboketša ba ba bolaya, gomme ba bolokwa Memfise. Dikgabišo tša bona tša silibera di tla khupetšwa ke ditshehlo, ka magaeng a bona go tla mela dihlašana tša meetlwa.


text:
Nako ya kotlo e tlile, yona nako ya tefetšo. Mohla seo se phethega, go tla tseba lena, Baisraele. Lena le re: “Moprofeta yo ke setlaela. Monna yo wa go tsenwa ke moya o a gafa.” Etse le ntlhoile ka mokgwa wo ka gobane sebe sa lena e le se segolo gakaaka.


text:
Gape nna, moprofeta, Modimo o mpeile mohlapetši wa lena, Baisraele. Eupša gohle mo ke yago gona le nthea ka sefu bjalo ka nonyana. Batho ba mphetogetše manaba gona mo nageng ya Modimo wa ka.


text:
Ke ba babe la bohloko go tšohle tše ba di dirago, go no swana le mola ba le Gibea. Modimo a ka se lebale dibe tša bona, mme o tla ba otlela tšona.


text:
Morena o re: “Mola ke hwetša Baisraele la mathomo ke ile ka swana le motho yo a hwetšago diterebe lešokeng. Mola ke thoma go bona borakgolokhukhu ba lena e be nke ke ge ke bona dithakangwaga mohlareng wa mogo. Fela ya re ge ba fihla Baale-Peore ba ineela go Baale, modimo wa go leša dihlong, mme ba šišimiša bjalo ka wona modimo woo ba bego ba o rata.


text:
Setumo sa Baisraele se tla ba tšhabela boka nonyana ge e fofa, gomme basadi ba ka se sa belega, goba ba ima, goba ba riboga.


text:
Fela le ge ba ka belega bana ba ba godiša, bana bao ke tla ba tloša tšatšing, gwa se šale le o tee. Ka lahla Baisraele – masetlapelo fela!”


text:
Go nna Baisraele ba kile ba swana le motse wa Tirose wo o agilwego lefelong le lebotse. Fela bjale ba swanetše go iša bana ba bona go babolai.


text:
Na nka go kgopela gore o ba dire eng, Morena? Basadi ba bona a e be ba go ima ba boa tseleng, e be ba matswele a go hloka mekgato.


text:
Morena o re: “Bobe bjohle bja bona bo thomile Gilgale. Ke gona kua mo ke ilego ka thoma go ba hloya. Gomme ka baka la tše mpe tše ba di dirilego, ke tla ba raka mo nageng ya ka. Nka se sa ba rata; baetapele bohle ba bona ba ntsogetše maatla.


text:
Baisraele ba wetšwe ke masetlapelo. Ba bjalo ka semelana se se hwilego medu mme se sa enywe. Le ge ba ka belega, ke tla bolaya bana bao ba bona ba ba ratago kudu.”


text:
Baisraele ba kile ba swana le morara wo o entšwego kudu. Ya re ge ba atlega bjalo, ba atiša le dialetare tša medimo ya diswantšho. Ge monono wa naga o tšwelela, ba tšweletša le botse bja dikokwane tša maswika tše ba di khunamelago.


text:
Batho ba pelo tša bonokwane bjale ba tlilo otlwa. Morena o tla kgereša dialetare tša bona, le dikokwane tša bona tša maswika o tla di pšhatlaganya.


text:
Ke moka ba tla re: “Ga re na kgoši ka ge re sa tšhabe Morena. Fela kgoši yona e be e ka re direlang?”


text:
Ba ipolelela ditšiebadimo, ba ikana ka maaka, ba gwerana le ditšhaba tše dingwe. Tshekong ba sekamiša toka ya ba bjalo ka boori bolemeng.


text:
Badudi ba Samaria ba tshwenyegile ka modingwana wa bona wa namane wa kua Bethe-Abene. Bona le baprista ba ba hlankelago modingwana woo ba tla o llela, ba golola ge o humolotšwa bothakga bja wona bja gauta.


text:
Modingwana woo wona o tla thothelwa Asiria ya ba seloba go kgošikgolo. Baisraele ba tla gobošwa ba hlabišwa dihlong ka baka la mathaithai a bona.


text:
Motse wa Samaria o thubilwe. Kgoši ya gona e tla thopša ya etša phatša ya legong ye e tšewago ke noka.


text:
Dintotoma tša Abene, moo Baisraele ba dirago dibe, di tla phatlalatšwa. Godimo ga dialetare tša bona go tla mela mehlašana ya meetlwa le ditshehlo. Ya ba mo batho ba goelelago dithaba ba re: “Re weleng godimo!” Ba goelela meboto ba re: “Re pipeng!”


text:
Morena o re: “Baisraele e sa le ba ngangabalela sebeng go tloga mola ba le Gibea, mme ba no tšwela pele bjalo. Ka gona, ba tla rakelelwa ke manaba gona kua Gibea.


text:
“Baisraele ke sethole se se rutantšhitšwego, se se ratago go fola mabele. Ka gona nna ka sebele ke tla se bea joko molaleng wa sona wo mobotsana, ka se pana. Bajuda ke tla ba lemiša, ditlogolo tša Jakobo tšona ke tla di thubiša makwate.


text:
Ipšaleleng peu ya toka, ke mo le tlago buna leratorato. Ikgatheleng lehwiti, gobane ke nako ya gore le nnyake, nna, Morena, gore ke tle ke le nešetše ditšhegofatšo boka pula.


text:
Lena le bjetše bobe la buna dikenywa tša bjona. Le lle dikenywa tša maaka a lena. “Ka ge le ikantše dikoloi tša lena tša ntwa le bontši bja bagale ba gabolena,


text:
setšhabeng sa gabolena go tla kwagala mašata a ntwa, gomme dibo tšohle tša lena di tla thubja. Go tla etša mohla wola Kgoši Shalmane a thuba motse wa Bethe-Arbeele ka ntwa, gomme bommagobana le bana ba bona ba tlapiriganywa.


text:
Ke tše di tlago le hlagela, lena ba Bethele, ka baka la bobe bjoo bja lena bja go šiiša. Kgoši ya Israele e tla bolawa ntweng e sa le ka masa.”


text:
Morena o re: “Mola Israele e sa le ngwana ke be ke mo rata, gomme ka mmitša e le morwa wa ka gore a tšwe Egepeta.


text:
Eupša go mmitša ga ka ya ba nke ke go mo dira gore a mphuralelele sa ruri. Setšhaba sa ka sa direla Baale le medimo ya diswantšho dihlabelo.


text:
Gabotsebotse ke nna ke ba rutilego go sepela; ka kuka setšhaba sa ka, eupša sona sa se dumele gore se hlokometšwe ke nna.


text:
Ke ile ka ba tliša go nna ka botho le lerato, ka dira bjalo ka motho yo a kukago ngwana wa gagwe a mmea thameng; ka obama ka ba leša.


text:
“Ba ganne go boela go nna, ka gona ba swanetše go boela Egepeta, gomme naga ya bona e tla bušwa ke Asiria.


text:
Tšhoša e tla bolaya badudi ba metse ya bona, gomme manaba a robaganya maphika a dikgoro tša metse yeo. Setšhaba sa ka se tla fedišwa ka baka la tše se ikemišeditšego go di dira.


text:
Ba phegeletše go mphuralela. Ba tla lla ka baka la joko ye ba tla bego ba e rwele, eupša ga go yo a tla ba rolago yona.


text:
“Na nka go lahla bjang, wena Israele? Nka go tlogela bjang? Kgane o re nka go fediša bjalo ka mola ke fediša motse wa Adma, goba ka go dira tše ke di dirilego Tseboime? Pelo ya ka e a gana – ke go šokela kudu.


text:
Nka se go otle ke galefile. Nka se sa fediša Israele, gobane nna ke Modimo, ga ke motho. Ke nna Mokgethwa gare ga lena. Nka se tle go lena ka pefelo.


text:
“Baisraele ba tla ntatela, nna, Morena, ge ke bopa bjalo ka tau. Ge ke bopa bana bao ba ka ba tla tla ba phaphasela bjalo ka nonyana ba etšwa bodikela.


text:
Ba tla be ba etšwa Egepeta ba phaphasela, ba etšwa Asiria boka maeba. Nna ke tla ba bušetša magaeng a bona. Ke realo, nna, Morena.”


text:
“Setšhaba sa Israele se ntikaneditše ka maaka le boradia, sa Juda sona se sa ntatela, nna, Modimo, se sa mpotegetše, nna, Mokgethwa.


text:
Se sengwe le se sengwe se se hlwelwago go dirwa ke Baisraele ga se na mohola, ke sa go senya. Bonokwane le dikgaruru di ba atela di eya pele. Ba kwana le Asiria, gomme le nageng ya Egepeta ba romela makhura a mohlware.”


text:
Morena o bona batho ba Juda molato; le ditlogolo tša Jakobo o tla di otlela dibe tša tšona. O tla ba lefetša tše ba di dirilego.


text:
Jakobo o ile a leka go ema mogolwagwe legato ba sa le ka popelong ya mmagobona; le mola e le monna o ile a katana le Modimo –


text:
a lwa le morongwa gomme a mo fenya. A lla a mo kgopela kgaugelo. Le kua Bethele Modimo o ile a kopana naye, a bolela le yena.


text:
Yoo e be e le yena Morena Modimo Ramaatlaohle – Morena ke lona leina le a swanetšego go bitšwa ka lona ge a rapelwa.


text:
Bjale ge, boelang go Modimo wa lena, le dule le rata yena Morena, le dira tše di lokilego, le mo tshepile, yena Modimo wa lena.


text:
Morena o re: “Baisraele ba swana le Bakanana ka boradia; ba rata go hlalefetša batho ka dikelo tša bofora.


text:
Ba re: ‘Re na le sa rena, lehumo le re atlile. Gomme ga go motho yo a ka re bonago molato wa go ikhumiša ka bohwirihwiri.’


text:
Eupša nna ke lego Morena Modimo wa lena go tloga mola le le Egepeta, ke tla dira gore le boele le dule ka mešašeng, go swana le ka nako yela ya Tente ya bodulo bja Morena.


text:
“Ke boletše le baprofeta, ka ba bontšha dipono tše dintši, ka ba ka botša setšhaba dipapišo ka bona.


text:
Batho ba Gileade ba dira tše kgopo, gomme ba tla bolawa. Kua Gilgale go direlwa dipoo dihlabelo; ke ka baka leo dialetare tša gona di tlago ba bjalo ka mekgobo ya maswika bolemeng.”


text:
Jakobo o ile a tšhabela nageng ya Aramo mo a ilego a dišetša monna yo mongwe dihuswane, e le go šomela go hwetša mosadi.


text:
Baisraele ba galefišitše Morena gabohloko; o tla ba otlela go bolaya batho. Morena wa bona o tla ba otlela go mo goboša moo ga bona.


text:
Mehleng ya kgale e be e re ge ba kgoro ya Efraime ba bolela, ba dikgoro tše dingwe ba šie. Ba be ba hlompšha ke Baisraele ba bangwe. Fela ba ile ba ikobela molato ka go khunamela Baale, gomme ka baka la sebe seo ba hwa.


text:
Le gonabjale ba sa iša pele le go dira dibe ka go ipopela medimo ya diswantšho, diswantšhobopša tša silibera tše ba di bopago ka mo ba di bonago ka gona, tšohle di bopša ke bakgoni ba bona. Ke moka ba re: “E hlabeleng didimo!” Aowii, batho ba napile ba khunamela medingwana ya manamane ba e atla!


text:
Ke ka baka leo ba tlago timelela bjalo ka kgodi ya masa, bjalo ka phoka ye e timelelago ge le hlaba. Ba tla etša mooko wo o tšewago ke phefo seboeng, ba swana le muši wo o tupago ka lešoba.


text:
Morena o re: “Ke bile Morena Modimo wa lena go tloga mola le le Egepeta. Ga le na Modimo yo mongwe ntle le nna. Ntle le nna ga go Mophološi yo mongwe.


text:
Ke tla le tsogela go etša bere ye e hlakotšwego bana, ka le gagola. Ke tla le kgabutla ka bjako boka tau; ka le rathaganya bjalo ka sebata.


text:
Bjale kgoši ya lena e kae e tle e le hlakodiše metseng yohle ya lena? Ba kae babuši ba lena ba le kilego la kgopela Samuele la re: ‘Re fe kgoši le baetapele!’


text:
Baisraele ba sa na le sebaka sa go phela, fela ba šilofetše mo ba sa bonego mohola wa go se šomiša – ba swana le ngwana yo a lego kgauswi le go belegwa, yo a ganago go tšwa ka popelong ya mmagwe.


text:
Na nka nama ka ba hlakodiša bodulabahu? Nka ba phološa lehung? Hee, lehu, tliša mauba a gago! Tliša lebolela la gago, wena bodulabahu! Setšhaba se nka se sa se šokela.


text:
Le ge Baisraele ba atlega bjalo ka lehlakanoka ke tla ba romela phefo ya bohlabatšatši ya go tšwa lešokeng, gomme e tla pšheša didiba tša bona le methopo. E tla ba hlakola tšohle tše bohlokwa.


text:
“Basamaria ba tla otlelwa go ntsogela maatla ga bona, nna, Modimo wa bona. Ba tla bolawa ka tšhoša; masea a bona a tla tlapiriganywa, le baimana ba gabobona ba tla fatolwa.”


text:
Lena setšhaba sa Israele, sokologelang go Morena Modimo wa lena. Bokgopo bja lena bo a le kgopa bja le wiša.


text:
Sokologelang go Morena, gomme se le mo abelago sona e be thapelo ye: “Re swarele bokgopo bjohle bja rena, o re kwe ge re go rapela, ke gona re tlago go reta.


text:
Asiria e ka se kgone go re phološa, le dipere tša ntwa di ka se re hole ka selo. Re ka se sa tsoga re boditše medimo ye re itiretšego yona ka diatla ra re ke medimo ya rena. Morena, ke wena o šokelago ba ba tlogetšwego ke ditšhaba.”


text:
Morena o re: “Ke tla bušetša setšhaba sa ka go nna, ka dira gore se se sa kgeloga. Ke tla ba rata ka pelo ya ka ka moka, gobane ga ke sa ba galefetše.


text:
Go setšhaba sa Israele ke tla ba bjalo ka phoka. Ba tla atlega boka matšoba a a thunyago; ba tla tia medu go etša mehlare ya Lebanone.


text:
Ba tla ba le bana ba bantši, gape ya ba ba babotse boka mehlware. Ba tla nkga bose go swana le mesedere ya Lebanone.


text:
Ba tla buša ba dula ba šireleditšwe ke nna, ba bjala mabele, ba atlega go swana le morara. Ba tla tuma bjalo ka beine ya Lebanone.


text:
Setšhaba sa Israele se ka se sa ba le taba le medimo ya diswantšho; ke tla kwa dithapelo tša bona gomme ka ba hlokomela; ke tla ba mothopo wa tšohle tše ba di hlokago, go swana le mesaeprese ge e le ye bohlokwa go bona.”


text:
A yo a lego bohlale a kwešiše tše di ngwadilwego mo, le yo a nago le temogo a di dumele. Ditsela tša Morena di lokile, gomme baloki ba sepela ka tšona, eupša batshelamolao bona ba kgopša go tšona ba wa.


text:
Theeletšang, lena bagolo ba setšhaba; hlwayang tsebe, lena badudi bohle ba naga. Na tiragalo ya mohuta wo e kile ya hlaga mehleng ya lena goba mehleng ya botatagolena?


text:
Le e anegele bana ba lena; le bona ba e anegele bana ba bona, mme bao le bona ba e anegele ba bona bana.


text:
Dimelana tša go šadišwa ke mogokong di lewa ke bojane; tša go šadišwa ke bojane di lewa ke segongwane; tša go šadišwa ke segongwane di lewa ke maphatakalala.


text:
Tsogang, le lleng, matagwa tenang! Gololang, lena bomagampelabeine, ka ge beine ye mpsha le ka se sa e latswa.


text:
Naga ya gaborena e hlasetšwe ke tšie, tšie ye maatla, ye e sa balwego, ya meno a nkego a tau, ya mehlagare o ka rego ya taugadi.


text:
E hlobotše merara ya rena, ya rothotha le mego ya rena. E e humolotše matswamati ya a lahlela fase, dikala tša šala di šweufetše.


text:
Ka ge go se sa išwa kabelo ya bupi goba ya dino ka Tempeleng, baprista, bahlanka ba Morena, ba a lla.


text:
Mašemo a hloboletše, naga e kwa bohloko ka ge e lobile mabele; diterebe di šwabile, le mehlware e ponne.


text:
Felang maatla, lena balemi; gololang, lena bahlokomedi ba merara, gobane le mabele le garase le dibjalo tše dingwe di lobile.


text:
Merara e omeletše, le mego e ponne; megarenate le mepalema le meapola le mehlare yohle ya naga e omeletše. Lethabo lela la batho le ile.


text:
Lena baprista, aparang tša go ilela, le lleng! Gololang, lena le hlankelago Morena aletareng! Etlang, le lale le apere tša go ilela, lena bahlankedi ba Modimo wa ka, gobane ga go sa na kabelo ya bupi goba ya dino ya go neelwa ka Tempeleng ya Modimo wa lena.


text:
Beang letšatši la go ikona dijo, le rapeng pitšo! Kgoboketšang bagolo ba setšhaba le badudi bohle ba naga ka Tempeleng ya Morena Modimo wa lena, le mo lleleng.


text:
Joo, letšatši la go tla ga Morena le batametše, lona letšatši le Ramaatlaohle a tlago lobiša naga ka lona!


text:
Diruiwa di bokoledišwa ke tlala le lenyora; mehlape ya dikgomo e gerema le naga ka go hloka mafulo; mehlape ya dihuswane le yona e a hlaka.


text:
Letšang phalafala Sione, hlabang mokgoši thabeng yeo ye kgethwa ya Modimo. Thothomelang, lena badudi ba naga ya Juda, gobane Letšatši la Morena le batametše.


text:
E tla ba letšatši la leswiswi le phifalo, letšatši le leso la maru. Motšhitšhi wo mogologolo wa tšie o tla bjalo ka lešaba la batho, o aparetše dithaba, o bjalo ka mahube a masa. Ye bjalo ga se ya ka ya ba gona, ebile e ka se sa tsoga e bonwe.


text:
Mo e yago gona e ja dibjalo ka moka bjalo ka mollo. Mo e fetago gona e senya tšohle boka kgabo ye e laumago. Ka pele ga yona naga e swana le serapa sa Edene, ka morago ga yona naga ke leganata, ga e ne selo. Ga go se e se šadišago.


text:
Ge e taboga dintlhoreng tša dithaba, go kwala lešata le nkego ke la dikoloi tša ntwa, le nkego ke la mollo ge o fiša dikutwana tša mahlaka. E šalane morago bjalo ka madira a mantši ao a lego ntweng.


text:
Ge e batamela, lefase le a šikinyega, legodimo le a thothomela. Letšatši le ngwedi di a fifala, le dinaledi tša se sa taga.


text:
Morena o laya madira ao a gagwe a a etile pele. Ona madira ao a mo theeletšago ke a mantši, a na le maatla. Letšatši la Morena ke le legolo mme le boifiša kudu. Ke mang yo a kago le phonyokga?


text:
Morena o re: “Le gonabjale sokologelang go nna ka dipelo tša lena ka moka ka go ikona dijo le ka dillo le mahloko.


text:
Manyami a lena a a bonagale ka dipelo tša lena tše di kwelego bohloko; go ikgeilela diaparo ga go a lekana.” Sokologelang go Morena Modimo wa lena. Ke yo botho le yo lešoko; ga a fele pelo ebile o botega kudu; o fela a buša pelo ge a swanetše go le otla.


text:
Mohlomongwe a ka buša pelo gape, a le šegofatša ka dibjalo tše dintši. Ke gona le ka neelago Morena Modimo wa lena kabelo ya bupi le ya seno.


text:
Kgobokanyang setšhaba, le se hlwekišetšeng tirelo ya phuthego; le bokanyeng batšofadi, le kgoboketšeng bana le masea. Monyadi le monyadiwa a ba tšwe ka ntlong ya bona ba tle.


text:
Baprista ba ba hlankelago Morena a ba lle mokgahlo ga aletare le phapoši ya matsenong a Tempele, ba rapele ba re: “Šokela setšhaba sa gago, hle, Morena. O se ke wa lesa ditšhaba tše dingwe di re nyatša, di re kwera. Ke ka baka lang di re: ‘Na Modimo wa lena o kae?’ ”


text:
A ba fetola a re: “Bjale ke tlilo le fa mabele le beine le makhura a mohlware, gomme le tla khora. Nka se sa le nyatšiša ditšhaba tše dingwe.


text:
Ke tla tloša motšhitšhi wa tšie yeo ya go tšwa leboa, gomme ye nngwe ya yona ke tla e šwalalanyetša leganateng. Ye e lego ka pele ke tla e lahlela ka Lewatleng le le Hwilego, gwa re ya ka morago ka e wetša ka Lewatleng la Mediteraniene, gwa kwagala fela monkgo wa yona ge e hwile, tšie yeo ya nkgela batho. Ke tla e fediša ka baka la tšohle tše e di dirilego.


text:
Lena diphoofolo, le se boife ka gobane phulo lešokeng e ba ye tala; mehlare e entšwe, mego le merara le yona e entšwe.


text:
“Lena batho ba Sione, hlabang mekgolokwane, le thabele tše Morena Modimo wa lena a le diretšego tšona; o le file pula ye e lekanego, a le nešetša tsheola le kgogolamooko, bjalo ka mengwageng.


text:
Ke tla le bušetša dibjalo tšela le di lobilego mengwageng yela bojane le segongwane le manale le maphatakalala di di llego. Ke nna ke bego ke le rometše madira ao a tšie.


text:
Le tlilo ba le dijo tše dintši la khora. Le tla reta Morena Modimo wa lena yo a le diretšego dimakatšo. Setšhaba sa ka se ka se sa tsoga se llwe ke dihlong.


text:
Ke gona le tlago tseba, lena Baisraele, gore ke gare ga lena, le gore ke nna Morena Modimo wa lena, gomme ga go sa na le Modimo yo mongwe wa lena. Setšhaba sa ka se ka se ke sa tsoga se llwe ke dihlong.”


text:
“Ka morago ga tšeo ke tla tšhela batho bohle moya wa ka; barwa le barwedi ba lena ba tla botša batho lentšu la ka; batšofadi ba lena ba tla lora ditoro, masogana a lena a bona dipono.


text:
“Ke tla dira dišupo tša letšatši leo legodimong le lefaseng; go tla tšhologa madi, gwa ba le mollo le dithololo tša meši.


text:
Letšatši le tla fifala, ngwedi wa hwibila bjalo ka madi pele go fihla letšatši leo le legolo le šiišago la Morena.


text:
Eupša yo mongwe le yo mongwe yo a kgopelago Morena thušo o tla phološwa, ka gobane Morena o rile: ‘Ba ba lego motseng wa Jerusalema, gagologolo thabeng ya Sione, ba tla phologa gotee le mašaledi a mangwe a Morena a tlago a kgetha.’ ”


text:
Ke tla kgoboketša ditšhaba tšohle Moeding wa Tsheko, moo ke tlago ba sekišetša tše ba di dirilego setšhaba sa ka. Ba šwalalanyeditše Baisraele baditšhabeng, mme naga ya ka, Israele, ba e arolelana.


text:
Ba arolelane setšhaba sa ka ka matengwa, ba ithekela digwebakathobalo ka bašemane, beine ye ba e nwago ba e reka ka banenyana.


text:
“Lena ba Tirose le lena ba Sidone, gotee le lena bohle ba dilete tša Filistia, le nnyakang? Kgane le leka go itefeletša ka se sengwe go nna? Ge eba go bjalo, tše le ntirilego tšona le nna ke tla itefeletša ka tšona go lena ka potlako.


text:
Le nkamogile silibera ya ka le gauta ya ka, la ba la thothela mahumo a ka a mantši ka ditempeleng tša gabolena.


text:
Bjale ke ya go ba ntšha mafelong ao le ba rekišeditšego go ona. Le lena ke tla le dira tše le ba dirilego tšona.


text:
Ke tla dira gore barwa le barwedi ba lena ba rekišetšwe batho ba Juda; bona ba tla ba rekišetša Basheba, setšhaba se se dulago kgole. Ke realo, nna, Morena.


text:
“Begelang ditšhaba le re: “ ‘Itlhameleng ntwa, le rapeng bagale; rapang bahlabani bohle le tšweng dira!


text:
Itlhaganeleng le tleng, lena ditšhaba tše di bapanego, le kgobokaneng ka moeding.’ ” Morena, romela bagale ba gago lefaseng, ba ba hlasele.


text:
“Ditšhaba a di itokiše, di tle Moeding wa Tsheko. Moo ke mo ke yago go dula gona, nna, Morena, ka sekiša ditšhaba tše di bapilego le lena.


text:
Ke tše kgopokgopo; di ripeng boka mabele a budule. Etlang le di pitleng go etša diterebe ge di pitlwa ka maoto bopitlelong bjo bo falalago beine.”


text:
Mašabašaba a kgobokane ka Moeding wa Tsheko, ka gobane tšatši la go tla ga Morena le kgauswi, le tla tla gona ka moo Moeding.


text:
Morena o bopa thabeng ya Sione; lentšu la gagwe le porotla Jerusalema, gwa šikinyega lefase le leratadima. Fela go setšhaba sa gagwe yena ke botšhabelo, ke sebo sa bona Baisraele.


text:
“Ke mo lena, Baisraele, le tlago tseba gore ke nna Morena Modimo wa lena. Ke dula Sione, thabeng ya ka ye kgethwa; Jerusalema e tla ba motse wo mokgethwa; bašele ba ka se sa o hlasela.


text:
“Mehleng yeo dithaba di tla khupetšwa ke merara ye e entšwego; diruiwa tša go fula mebotong di tla šiša; dinokana tšohle tša Juda di tla ela. Tempeleng ya Morena go tla runya mothopo, wa elela Moeding wa Megohlo.


text:
“Egepeta e tla fetoga leganata, Edomo e tla ba lešoka, gobane di hlasetše naga ya Juda, tša bolaya badudi ba yona ba se na molato.


text:
“Ke tla lefeletša ba ba bolailwego. Ba ba nago le molato nka se ba babalele. Eupša nageng ya Juda go tla dulelwa ruri, Jerusalema le gona go tla dulwa go ya go ile. Nna, Morena, ke tla dula thabeng ya Sione.”


text:
Puku ye ke mantšu a Amose yo e bego e kile ya ba modiša motseng wa Tekoa. Mengwageng ye mebedi ya pele ga tšhikinyego ya lefase, mola Usia e le kgoši ya Juda mme Jerobeamo, morwa wa Joase, e le kgoši ya Israele, Modimo o ile a utollela Amose taba tša puku ye mabapi le Israele.


text:
Amose o rile: “Morena o bopa a le thabeng ya Sione; o hlabošitše lentšu a le Jerusalema, ka gona mafulo a a omelela, le mehlare ya thaba ya Karmele e a pona.”


text:
Morena o re: “Batho ba motse wa Damaskose ba dirile dibe leboelela, ka baka leo ke tla ba otla. Ba be ba swere batho ba Gileade ka sehlogo se segolo, bjalo ka motho ge a fola mabele ka selei sa tshipi ka fase.


text:
Ke tla robaganya maphika a dikgoro tša Damaskose, ka fediša le badudi ba motse wa Abene le kgoši ya Bethe-Edene. Batho ba Siria ba tla išwa bothopša nageng ya Kire.”


text:
Morena o re: “Batho ba Gasa ba dirile dibe leboelela, ka baka leo ke tla ba otla. Ba išitše setšhaba ka moka bothopša, ba se rekišetša batho ba Edomo ya ba makgoba.


text:
Ke tla fediša badudi ba motse wa Ashdode le kgoši ya Ashkelone. Ke tla otla motse wa Ekrone, gomme mašaledi a Bafilista a hwa.”


text:
Morena o re: “Batho ba Tirose ba dirile dibe leboelela, ka baka leo ke tla ba otla. Ba išitše setšhaba sohle bothopša, ba se rekišetša batho ba Edomo ya ba makgoba, gomme ba se phethe kwano ye ba bego ba e dirile ya kagišano.


text:
Morena o re: “Batho ba Edomo ba dirile dibe leboelela, ka baka leo ke tla ba otla. Ba be ba hlomara Baisraele, bomorwarragobona, gomme ba itlhokiša lešoko. Ba ba galefela go feta tekanyo, gomme kgalefo ya bona ya se tsoge e fedile.


text:
Morena o re: “Batho ba Amone ba dirile dibe leboelela, ka baka leo ke tla ba otla. Dintweng tša bona tša go ikokeletša naga ba ile ba ba ba phula baimana dimpa kua Gileade.


text:
Ka gona ke tla tukiša mollo ka gare ga merako ya motse wa Raba, wa fiša dibo tša gona. Ke moo go tlago hlabja mekgoši ka letšatši la ntwa, gomme ntwa ya gakala bjalo ka ledimo.


text:
Morena o re: “Batho ba Moaba ba dirile dibe leboelela, ka baka leo ke tla ba otla. Ba fišitše marapo a kgoši ya Edomo thokgethokge.


text:
Ka gona ke tla romela mollo nageng ya Moaba wa tšhuma dibo tša Keriote. Batho ba Moaba ba tla bolawa mašateng a ntwa le mekgošing, go letšwa le diphalafala.


text:
Morena o re: “Batho ba Juda ba dirile dibe leboelela, ka baka leo ke tla ba otla. Ba ganne go hlompha melao ya ka le go phetha ditaelo tša ka. Ba timeditšwe ke yona medingwana yela ya maaka e bego e khunamelwa ke borakgolokhukhu ba bona.


text:
Morena o re: “Batho ba Israele ba dirile dibe leboelela, ka baka leo ke tla ba otla. Moloki yo a palelwago ke go lefa melato ya gagwe, le modiitšana yo a sa kgonego le go lefa le molato wa dieta tše a di tšerego, bona ba a ba rekiša ya ba makgoba.


text:
Ba swara bahloki gampe, le bahlaki ba ba hlokiša toka. Motho le tatagwe ba robala le modiredi o tee wa mosadi, mme ba tšhilafatša leina la ka.


text:
Batho ba robala kgauswi ga aletare ye nngwe le ye nngwe diaparong tše ba sa di tšeetšego baadingwa. Beine ye ba e lefišitšego bao ba adimilego tšhelete ba e nwela ka Tempeleng ya Modimo wa bona.


text:
“Kganthe e be e le ka baka la lena, setšhaba sa ka, ge ke fediša Baamore ba e bego e le ba botelele bja mesedere, ba kgwahlile bjalo ka meeike.


text:
Ke nna ke le ntšhitšego Egepeta, ka le sepetša lešokeng mengwaga ye masome a mane gore le tle le tšee naga ya Baamore.


text:
Ka dira barwa ba lena ba bangwe baprofeta, le masogana a lena a mangwe Banasire. Kgane ga se nnete, lena batho ba Israele? Ke realo, nna, Morena.


text:
Eupša lena la gapeletša Banasire go nwa beine, la ba la laya baprofeta gore ba se bolele molaetša wa ka.


text:
Ešita le wa lebelo a ka se kgone go tšhaba; senatla se ka se holwe ke maatla a sona, le mohlabani a ka se kgone go iphološa.


text:
Ramesebe a ka se swarelele; wa lebelo a ka se phonyokge, gomme le monamedi wa pere a ka se itlhakodiše.


text:
Lena setšhaba sa Israele, theeletšang se Morena a se boletšego ka lena, setšhaba ka moka se a se ntšhitšego Egepeta:


text:
“Gare ga ditšhaba ka moka tša lefase ke lena fela ke le kgethilego. Ke ka baka leo ke swanetšego go le otla ka baka la makgopo ohle a lena.”


text:
Kgane tau e ka bopa ka sethokgweng e sa hlasele phoofolo? Tawana yona e ka rora ka serobeng sa yona e se ya swara selo?


text:
Na nonyana e ka tanywa ke sefu se se sego sa thewa? Na sefu sona se ka thenkgologa se se sa kgongwa ke selo?


text:
Kgane phalafala ya ntwa e ka lla motseng ya se tšhoše batho? Na motse o ka welwa ke kotsi e se ya tlišwa ke Morena?


text:
Morena, Mong wa bohle, ga a ke a dira selo a sa botše baprofeta, bahlanka ba gagwe, maikemišetšo a gagwe.


text:
Ge tau e bopa, na ke mang yo a sa boifego? Ge Morena, Mong wa bohle, a bolela, ke mang a ka se begego molaetša wa gagwe?


text:
Begelang ba ba dulago ka dintlong tše dikgolo Ashdode le Egepeta le re: “Kgobokanang dithabeng tše di dikologilego motse wa Samaria le bone kgakanego le kgatelelo ya gona.”


text:
Morena o re: “Batho ba ba kgobela ka dintlong tša bona dilo tše ba ikhweleditšego tšona ka kgang le ka kgapeletšo. Go dira tša go loka ga ba go tsebe.


text:
Ka gona manaba a tla dikanetša naga ya batho ba Samaria, a senya dibo tša bona, a hula le dintlo tšeo tša bona tše dikgolo.”


text:
Morena o re: “Bjalo ka ge modiša a hlakodiša fela marapo a mabedi a maoto goba nkgetlwana ya tsebe ya sehuswane se se llwego ke tau, ka wona mokgwa wo mobjalo go tla phologa ba se bakae gare ga badudi ba Samaria, bao gonabjale ba kwaelago didulong tša masethesethe le malaong ao a kgabišitšwego ka nakatlou.”


text:
Morena Ramaatlaohle, Mong wa bohle, o tšwela pele o re: “Bjale theeletšang gomme le botše ditlogolo tša Jakobo gore ke re:


text:
Mohla ke otla batho ba Israele ka baka la dibe tša bona, ke tla pšhatlaganya dialetare tša Bethele. Manaka a aletare ye nngwe le ye nngwe a tla kgonolwa a wela fase.


text:
Ke tla phušola dintlo tša marega le tšona tša selemo. Dintlo tše di kgabišitšwego ka nakatlou di tla thubega; go tla kgerešwa dintlo tše dintši.”


text:
Theeletšang mo, lena basadi ba Samaria, le nonnego bjalo ka dikgomo tša Bashane, lena le hlakišago bahloki, le pateletšago badiidi, le gona le rego go banna ba lena: “A bo tle re bo kakate!”


text:
Morena, Mong wa bohle, o ikanne ka ge e le yo mokgethwa a re: “Go tlilo tla nako yeo ka yona ba tlago le hlwahlwaiša ka dikgwega. Mongwe le mongwe wa lena o tla hlwahlwaišwa ka kgwega ya dihlapi.


text:
Le tla hlwahlwaišwa la ntšhetšwa ka ntle, mongwe le mongwe a ntšhwa ka lešoba la morako le a lebanego nalo, a rakelwa thabeng ya Hermone.” O realo, Morena.


text:
“Lena Baisraele, le ka no ya Bethele la dira dibe! Le ka no ikela Gilgale la dira dibe le go feta! Le ka no tsogela go iša didimo ka mehla, la iša karolo ya lesome ka letšatši le lengwe le le lengwe la boraro.


text:
Le ka no iša senkgwa ya ba kabelo ya tebogo, la ba la itheta ka dikabelo tša lena tša boithaopo; la ikgantšha ka tšona, gobane seo ke se le se ratago.” O realo, Morena, Mong wa bohle.


text:
“Ke nna ke ilego ka le bolaiša tlala metseng yohle ya lena, ka le hlokiša dijo ka malapeng a lena, fela la se sokologele go nna.” O realo, Morena.


text:
“Ka le tima le pula go sa šetše kgwedi tše tharo gore go bunwe. Ka neša pula motseng wo mongwe, wo mongwe ka o hlokiša yona. Ya na tšhemong ye nngwe, go ye nngwe ya se ne, mme dibjalo tša yona tša pona.


text:
Batho ba metse ye mmalwa ba be ba ikgoga ba eya motseng wo mongwe go nyaka meetse a go nwa, fela ba sa hwetše a a lekanego. Le ge go le bjalo la se sokologele go nna.” O realo, Morena.


text:
“Ka le otla ka phori le tlhakgama. Mogokong wa hlohlora mašemo a lena le dirapa tša lena tša merara, le mego le mehlware ya lena. Fela la no se sokologele go nna.


text:
“Ka le romela leuba la bolwetši la go swana le lela ka go le romela Egepeta. Ka bolaya masogana a lena ka tšhoša, ka ba ka le amoga dipere. Ka le nkgišetša seuta ka mešašeng ya lena. Le ge go le bjalo la no se sokologele go nna.” O realo, Morena.


text:
“Ba bangwe ba lena ka ba fediša, nna, Modimo, ka ba etša motse wa Sodoma le wa Gomora. Ba ba phologilego ba etša legong le le phamotšwego mollong. Fela la no se sokologele go nna.” O realo, Morena.


text:
Yo e lego yena Mmopi wa dithaba, yena Mohlodi wa phefo, yena Moutollelabatho tša ka pelong ya gagwe, yena Mofetolamasa ya ba leswiswi, yena yo a sepelago godimo ga thaba tša lefase, leina la gagwe ke Morena Modimo Ramaatlaohle.


text:
Israele, kgarebe, o wele, o wele wa go se sa tsoga! O tlogetšwe nageng ya gabo, a hloka wa go mo tsoša.


text:
Morena, Mong wa bohle, o re: “Motse wa Israele wo o tšwago dira ka bahlabani ba sekete o tla šalelwa ke ba lekgolo; wo o tšwago dira ka ba lekgolo o tla šalelwa ke ba lesome.”


text:
Bethele le se ye go rapela, Gilgale le gona le se ye, le ge e le go fetela Beresheba, gobane batho ba Gilgale ba lebanwe ke go išwa bothopša; motse wa Bethele le wona o tlilo fedišwa.”


text:
Eyang go Morena gomme le tla phela. Ge le sa ye o tla tla bjalo ka mollo wa hlaga a swielela setšhaba sa Israele. Mollo woo o tla tšhuma Bethele, gwa se be le motho wa go o tima.


text:
Yo a hlodilego Selemela le Kgogamašego, a fetošago kgampipi ya leswiswi seetša sa mosegare, mosegare a o fetoša bošego, a hlomišago meetse a lewatle, a a neša godimo ga lefase, leina la gagwe ke Morena.


text:
Le hlakiša bahloki la ba hlakola mabele a bona. Ka gona, dintlo tša maswika a go betlwa tše le ikagetšego tšona le ka se di dule; le beine ya go tšwa merareng ye mebose ye le ipšaletšego yona le ka se e latswe.


text:
Gape bokebeka bja lena bjo bontši le dibe tša lena tša go šiiša ke a di tseba. Le hlakiša baloki, le amogela tsogolekobong, mme le šitiša bahloki go direlwa ka toka kgorong.


text:
Ikemišetšeng go dira tše di lokilego, e sego tše mpe, gore le tle le phele. Ke gona Morena Modimo Ramaatlaohle a tlago ba le lena, lena le ipotšago gore o na le lena.


text:
Hloyang tše mpe, le rate tše di lokilego, gomme le šetše gore dikgorong go ahlolwe ka toka. Mohlomongwe Morena a ka šokela mašaledi a setšhaba se.


text:
Ka gona Morena Modimo Ramaatlaohle o re: “Mapatlelong ka moka a motse go tla gololwa, le mekgotheng yohle ya motse go tla kwagala ‘Jo nna joo!’ Le balemi ba tla bitšwa gore ba tle ba llele bahu, ba be le bao ba lefetšwego go tlo lla.


text:
Ka dirapeng ka moka tša merara go tla ba le dillo. Tšohle tše di tla hlaga ge ke putla gare ga lena.”


text:
Go madimabe lena le hlolosetšego Letšatši la Morena! Na letšatši leo le tla le hola ka eng? Go lena e tla ba letšatši la leswiswi, e sego la seetša.


text:
Go tla swana le motho yo e ka rego a tšhaba tau a gahlana le bere! Goba monna yo e ka rego a fihla gae, a ithekga ka seatla lebotong gomme a longwa ke noga.


text:
Morena o re: “Ke hloile menyanya ya lena ya sedumedi, mme ke a e gana, le diphuthego tša lena di a ntsheleka!


text:
Le ge le ntirela dihlabelo tša go tšhungwa ka moka, le ntlišetša le dikabelo tša bupi, ga ke di amogele; ga ke amogele le diruiwa tše le di nontšheditšego go tlo ntirela dihlabelo tša kagišano ka tšona.


text:
“Lena setšhaba sa Israele, kgane mola le le lešokeng mengwaga ye masome a mane le be le ntirela dihlabelo le dikabelo?


text:
Le be le rwala Sikute, modimo wa lena wo mogolo, le Kijune, modimo wa lena wa naledi, e lego diswantšho tše le ipopetšego tšona.


text:
Ke ka baka leo ke tlago le iša bothopša nageng ye e lego ka kua ga Damaskose.” O realo, Morena, yo leina la gagwe e lego Modimo Ramaatlaohle.


text:
Go madimabe lena le iketlilego mo Sione, le lena ba Samaria le se nago maseme, lena bagolo ba setšhaba sa Israele sa go phala tše dingwe, lena Baisraele ba tlago ba nyaka thušo go lena.


text:
Eyang motseng wa Kalene le yo bona; le fetele le motsengmogolo wa Hamate, le be le theogele le motseng wa Bafilista wa Gathe. Na metse yeo e phala mmušo wa Juda le wa Israele? Naga ya bona yona kgane e feta ya lena?


text:
Ga le dumele gore nako ya masetlapelo e kgauswi, eupša ditiro tša lena ke tšona tše di batametšago nako yeo ka yona le tlago bušwa ke batho ba sehlogo.


text:
Go madimabe lena le lalago malaong a a kgabišitšwego ka nakatlou, le patlamago magogweng a lena, le ipshinago ka nama ya nku le ya kgomo.


text:
Le gampela beine ka phafana; le tlola ka ditlolo tše bohlokwa, le se na taba le ge setšhaba sa Israele se tlilo fedišwa.


text:
Ke ka baka leo e tlago ba lena ba mathomo ba go thopša, ya ba gona ge go fedišwa menyanya ya bomajaapatlame.


text:
Morena, Mong wa bohle, Modimo Ramaatlaohle, o boletše a tiišitše a re: “Ke šišimišwa ke boikgodišo bja Baisraele; ke hloile dibo tša bona. Motse wa bona le tšohle tše di lego ka go wona ke tla di gafela manaba.”


text:
Ge leloko la bobahu le le swanetšego go fiša ditopo le ka tla la di tšea ka moo ntlong, mme la botšiša yo a ka bago a sa khutile kua moseo la re: “Na go sa na le yo mongwe ka ntle le wena?” yoo a araba a re: “Aowa,” lona le swanetše go re: “Homola, ga se ra swanela go bolela ka leina la Morena!”


text:
Kgane dipere di ka kata letlapeng, goba motho a lema lewatle ka dipholo? Eupša lena le fetotše toka mpholo, boloki la bo fetola lengana.


text:
Lena le thabelago go thopa motse wa Lo-Dabare le re: “A ke re re thopile motse wa Karnaime ka a rena maatla?”


text:
Morena Modimo Ramaatlaohle o re: “Lena setšhaba sa Israele, ke tlilo romela setšhabatsoko sa le hlasela. Ba tla le hlakiša go tloga sefateng sa Hamate go yo fihla nokeng ya Araba.”


text:
Morena, Mong wa bohle, o ile a mpontšha pono. Mo ponong yeo ka bona a hlola motšitšhi wa tšie ge diruiwa tša kgoši di seno kgelwa bjang mme bjang bo thoma go hloga ka lefsa.


text:
Ya re ge tšie yeo e lle ditala ka moka nageng e di feditše ka re: “Morena, Mong wa bohle, hle, lebalela setšhaba sa gago! Na ba ka phologa bjang? Ga ba nene.”


text:
Morena, Mong wa bohle, a mpontšha pono ye nngwe. Mo ponong yeo ka bona a itokišetša go otla setšhaba se gagwe ka mollo. Mollo woo wa fiša lewatle le legolo le le lego ka fase ga lefase, gomme wa thoma go tšhuma le mašemo.


text:
Morena a mpontšha pono ye nngwe gape. Mo go yona ka bona a eme kgauswi le leboto le le agilwego ka kelaseemo, a swere kelaseemo ka seatla.


text:
Yena a re go nna: “Amose, na o bonang?” Ka mo fetola ka re: “Ke bona kelaseemo.” Ke moka a re: “E mpontšha gore setšhaba sa ka se bjalo ka leboto le le sekamego. Nka se sa buša pelo, ke tla se otla.


text:
Dintotoma tšeo go tšona ditlogolo tša Isaka di khunamelago medimo ya diswantšho di tla phušolwa. Mafelo a makgethwa a Israele a tla fedišwa. Ke tla dira gore ba lapa la bogoši la Jerobeamo ba bolawe ka tšhoša.”


text:
Ke moka Amatsia, moprista wa Bethele, a roma motseta go Kgoši Jerobeamo wa Israele gore a fihle a mmotše a re: “Amose o hlohleletša setšhaba gore se go lakane. Dipolelo tša gagwe di tla senya setšhaba


text:
gobane o re: ‘Jerobeamo o tla hwela ntweng, gomme setšhaba sa Israele se tla tšewa nageng ya sona sa išwa bothopša.’ ”


text:
Ke moka Amatsia a re go Amose: “Wena moprofeta, tloga mo o fetele Juda o yo porofeta gona mme o lefelwe mošomo woo.


text:
Amose a mo fetola a re: “Ga se nna moprofeta wa go porofetela tefo, ebile ga ke wa lekgotla la baprofeta. Mošomo wa ka ke go diša diruiwa le go bjala mego.


text:
Bjale ge, theeletša se Morena a se bolelago. Wena o mpotša gore ke se ke ka porofetela Baisraele, ka kgalema ditlogolo tšeo tša Isaka.


text:
Ka gona wena Amatsia, Morena o go botša gore mosadi wa gago e tla ba segwebakathobalo motseng wo; bana ba gago le bona ba tla bolawa ntweng. Mašemo a gago a tla arolwa a fiwa ba bangwe, gomme wena mong o tla hwela nageng ya baditšhaba. Ge e le setšhaba sa Israele sona ruri se tla tšewa nageng ya sona sa išwa bothopša.”


text:
Morena, Mong wa bohle, o ile a mpontšha pono ye nngwe. Mo go yona ka bona seroto sa dikenywa tše di budulego.


text:
A mpotšiša a re: “Amose, na o bonang?” Ka mo fetola ka re: “Ke bona seroto sa dikenywa.” Ke moka Morena a re go nna: “Ke mafelelo a setšhaba sa ka sa Israele. Nka se sa buša pelo ka se se otle.


text:
Mohlang woo mošate batho ba ka se sa opela, ba tla lla. Go tla ba le ditopo tše dintši, mme tša lahlwa ka setu.”


text:
Le ipotša le re: “Monyanya wa Ngwedi wa lebalana o tla feta neng gore re tle re rekiše mabele a rena? Sabatha e tla feta neng, gore re tle re a rekiše? Ke mo re tlago ela ka dikelo tše e sego tšona, ra lefiša batho go feta tekanyo, ra ba hlalefetša ka dikeloboima tše e sego tšona.


text:
Modiidi re ka mo reka ka tšhelete, le mohloki ra mo reka ka dieta, ešita le ditlhoka tša mabele ra di rekiša.”


text:
Morena, yo Baisraele ba ikgantšhago ka yena, o ikanne a re: “Nka se tsoge ke lebetše mediro ya bona ye mebe.


text:
Ga ke re ke yona ye e tlago hlola tšhišinyego ya lefase, gomme bohle ba ba dulago mo nageng ba lla? Ruri, lefase lohle le tla tekateka la kukutlologa bjalo ka Naele, la ba la kokobela bjalo ka noka yeo ya Egepeta.


text:
Mohlang woo ke tla dira gore letšatši le sobele mosegare wo mogolo, le lefase le aparelwe ke leswiswi mosegare. Ke realo, nna, Morena, Mong wa bohle.


text:
“Menyanya ya lena ke tla e fetoša mahloko, dikopelo tša lena ka di fetoša dillo. Ke tla le apariša tša go ilela, ka le boodiša dihlogo, gomme le tla swana le batswadi ba ba iletšego morwa motswalwanoši wa bona. Letšatši leo ka moka e tla ba la mahloko.


text:
“Go tla nako yeo ka yona ke tlago wiša tlala nageng. Batho ba tla swarwa ke tlala, eupša e sego ya bogobe; ba tla nyorwa, eupša ba sa nyorelwe meetse. Ba tla swarwa ke tlala le lenyora la go nyaka go kwa tše Morena a di bolelago. Ke realo, nna, Morena, Mong wa bohle.


text:
Batho ba tla ebela go tloga Lewatleng le le Hwilego go yo fihla Lewatleng la Mediteraniene, ba goloma ba tloga leboa ba ya bohlabela ba nyaka lentšu la Morena, fela ba le hloka.


text:
Bao ba ikanago ka modimo wa seswantšho wa Samaria ba rego: ‘Ka modimo wa Dane wo o phelago,’ goba ‘Ka modimo wa Beresheba wo o phelago,’ ba tla wa gomme ba se sa tsoga.”


text:
Ke ile ka bona Morena a eme kgauswi ga aletare. A laela a re: “Betha dihlogwana tša dikokwane, gore le direpodi di šikinyege. Di kgonole, gore di wele batho godimo. Ba ba šetšego ke tla ba bolaya ntweng. Ga go yo a tlago tšhaba, ga go le o tee yo a tlago phonyokga.


text:
Le ge ba ka ikepela molete wa go tšhabela bodulabahu, ke tla ba ntšha. Le ge ba ka namelela legodimong, ke tla ba theoša.


text:
Le ge ba ka khuta godimo ga thaba ya Karmele, ke tla ba tsoma ka ba swara. Ge ba ka nkhutela ka fase ga lewatle, ke tla laela kgolomodumo gore e ba metše.


text:
“Ge ba ka išwa bothopša ke manaba a bona ke tla laela gore ba bolawe ka tšhoša. Ke ikemišeditše go ba dira tše mpe, e sego tše dibotse.”


text:
Morena Ramaatlaohle, Mong wa bohle, o kgwatha lefase la šikinyega, gomme bohle ba ba dulago go lona ba lla. Lefase lohle le tlala bjalo ka noka ya Naele, la ba la boela boka noka yeo ya Egepeta.


text:
Morena o aga ntlo ya gagwe legodimong, gomme leratadima la gagwe a le thekga ka lefase. O bitša meetse a lewatle, a a tšhollela godimo ga lefase. Leina la gagwe ke Morena!


text:
Morena o re: “Lena setšhaba sa Israele, ga ke bone le phala batho ba Etopia. Ke ntšhitše Bafilista Kreta le Basiria Kire go no swana le lena ge ke le ntšhitše Egepeta.


text:
Nna, Morena, Mong wa bohle, ke lebeletše ba mmušo wo wa Israele ba ba dirago dibe, gomme ke tla ba fediša lefaseng. Eupša nka se fediše ditlogolo tšohle tša Jakobo.


text:
“Ke tla laela manaba gore a hlokole setšhaba sa Israele bjalo ka mabele ka leselo. Ke tla ba hlokola gare ga ditšhaba mme le o tee wa ba ba lokilego a ka se lahlege.


text:
Badiradibe bohle setšhabeng sa ka ba ba rego: ‘Rena re ka se welwe ke kotsi, e ka se re batamele,’ ba tla bolawa ntweng.”


text:
Morena o re: “Nako e etla yeo ka yona ke tlago tsošološa mmušo wa Dafida wo o lego bjalo ka ntlo ye e welego. Ke tla thiba matlere a yona ka e tsošološa. Ke tla e aga ka lefsa ka dira gore e swane le kgale,


text:
gore setšhaba sa Israele se thope naga ye e sa šetšego ya Edomo le ya ditšhaba tšohle tše se kilego sa di buša legatong la ka.” O realo, Morena, yo a tlago phethagatša tše ka moka.


text:
Morena o re: “Matšatši a etla ao ka ona go tla bego go sa bunwa ge selemo se lemologa, le diterebe e tla ba tše dintši mo e lego gore batho ba tla be ba sa di pitla ka maoto go dira beine ge go lengwa. Matutu a diterebe a tla rotha dithabeng, a ela a etšwa mebotong yohle.


text:
Ke tla bušetša setšhaba sa ka sekeng sa sona; ba tla tsošološa metse ya bona ye e bego e le marope, mme ba dula gona; ba tla lema dirapa tša merara, ba nwa beine ya yona; ba tla lema dirokolo, ba ja tše ba di bjetšego.


text:
Setšhaba sa ka ke tla se bea nageng ye ke se filego yona, gomme se ka se sa tlošwa moo.” Ke realo, nna, Morena Modimo wa lena.


text:
Pono ya Obadia. Se ke se Morena, Mong wa bohle, a se bolelago mabapi le Edomo: Morena o romile motseta wa gagwe ditšhabeng, gomme re kwele molaetša wa gagwe o re: “Itokišeng! A re tšweleng Edomo dira!”


text:
Le forilwe ke boikgogomošo bja lena, lena le phelago magageng a thaba. Legae la lena le godimo ga dithaba, mme le ipotša le re: ‘Ke mang yo a ka re theošago?’


text:
Le ge legae la lena le akaletše bjalo ka sehlaga sa ntšhu, la bonala eke le kua dinaleding, ke tla le theoša.


text:
“Ge mahodu goba bahlakodi ba etla bošego, ba tšea fela se ba se nyakago. Ge batho ba fula diterebe ba fela ba tlogela mabudutša. Eupša lena le bolailwe ka moka.


text:
Bathuši bohle ba lena ba le forile; ba le raketše mollwaneng wa naga ya lena. Bale le bego le iketla nabo ba lwele le lena ba le fenya. Bale ba bego ba eja le lena ba le theile; ba a le kodutla ba re: ‘Mahlale a lle beng!’


text:
“Mohlang ke otla Baedomo ke tla fediša banna ba bona ba bohlale le ba tlhaologanyo nageng ya Esau ya dithaba. Ke realo, nna, Morena.


text:
“Ka ge le hlakotše bana ba bolena, ditlogolo tša Jakobo, mme la ba bolaya, le tla gobošwa go ya go ile mme la bolawa.


text:
Le be le emetše thoko mohla wola bašele ba roba masoro a bona. Le be le le ba babe le etša bašele bale ba go hula lehumo la Jerusalema, gomme ba le abelana ka matengwa.


text:
Le be le se la swanela go thabela madimabe a bana ba bolena kua Juda. Le be le se la swanela go thaba mohla wola ba fedišwa. Le be le se la swanela go ba kwera mola ba le tlalelong.


text:
Le be le se la swanela go tsena motseng wa setšhaba sa ka mola se le tlalelong. Le be le se la swanela go thabela madimabe a bona mohlang woo, le go ipha mahumo a bona.


text:
Le be le se la swanela go ema magahlanong a ditsela go bolaya ba ba tšhabago. Le be le se la swanela go gafela baphonyokgi manabeng a bona mohla wola ba le tlalelong.”


text:
“Letšatši le batametše mohla nna, Morena, ke tlago ahlola ditšhaba tšohle. Lena Baedomo, tše le di dirilego batho ba bangwe le lena le tla di dirwa. Le tla boelwa ke tše le di dirilego bangwe.


text:
Bjalo ka ge lena, setšhaba sa ka, le nwele senwelo sa kotlo thabeng ya ka ye kgethwa, ditšhaba tše dingwe tšona di tla se nwa motšhaotšhele; di tla se nwa sohle gomme tša timelela mo nkego ga se tša ka tša ba gona.”


text:
“Thaba ya Sione yona e tla ba botšhabelo bja ba bangwe; e tla ba felo mo gokgethwa. Setšhaba sa Jakobo se tla thopa bao ba se amogilego naga.


text:
“Ditlogolo tša Jakobo di tla swana le mollo, tša Josefa tša swana le kgabo, tša Esau tšona tša swana le ditlhaka. Mollo woo o tla tšhuma ditlhaka thokgethokge. Ga go setlogolo sa Esau se se tlago phologa. Ke realo, nna, Morena.


text:
“Batho ba go tšwa seleteng sa ka borwa se se omilego, ba tla thopa naga ya dithaba ya Edomo; ba go tšwa nagengtlase, ba tla thopa naga ya Bafilista. Baisraele ba tla thopa naga ya Efraime le ya Samaria. Batho ba Benjamene ba tla thopa Gileade.


text:
Mathopša a Israele a a lego Halage, a tla thopa Kanana go yo fihla Tsarepate. Mathopša a go tšwa Jerusalema ao a lego Sefarade, a tla thopa metse ya selete sa ka borwa se se omilego.


text:
Bahlakodiši ba tla rotogela thabeng ya Sione; ba tla buša naga ya dithaba ya Edomo, gomme Morena ka noši e tla ba Kgoši.”


text:
a re: “Itokiše, o ye Ninibe, motseng wola wo mogolo, mme o kgaleme batho ba wona; ke tseba ka moo e lego ba babe ka gona.”


text:
Eupša Jona yena a itokišetša go ya Tarshishe go tšhabela Morena. A ya Jafo, moo a ilego a hwetša leselawatle leo le bego le šetše le itokišeditše go ya Tarshishe. A napa a lefela leeto mme a namela le basepediši ba leselawatle leo go leba Tarshishe, moo a bego a tla ba kgole le Morena.


text:
Eupša Morena a tsoša ledimo le maatla lewatleng. E be e le le maatla mo leselawatle le ilego la ba la nyaka go robega.


text:
Basepediši ba lona ba tšhoga mme ba goa ba nyaka thušo, yo mongwe le yo mongwe a llela go modimo wa gagwe. Ka morago ga moo ba lahlela merwalo ya leselawatle ka lewatleng gore ba pheme kotsi. Jona yena o be a theogetše ka garegare ga leselawatle a patlame fao a ile ka boroko.


text:
Molaolaleselawatle a mo hwetša fao gomme a re go yena: “O reng o robetše? Tsoga o rapele modimo wa gago gore a re thuše. Mohlomongwe a ka re kwela bohloko a re phološa.”


text:
Basepediši ba leselawatle ba botšana ba re: “A re temeng re bone gore ke mang yo a re hloletšego kotsi ye.” Ba tema gomme gwa swarwa Jona.


text:
Ka fao ba re go yena: “Bjale ge, re botše: A ke wena o re hloletšego kotsi ye? O dira eng fa? O tšwa nageng efe? O mohlobo mang?”


text:
Jona a ba fetola a re: “Ke nna Moheberu, ke khunamela Morena, Modimo wa legodimo, yo a hlodilego lefase le lewatle.”


text:
A iša pele a ba botša gore o tseleng, o tšhaba yena Morena yoo. Basepediši ba leselawatle ba tšhoga kudu mme ba re go yena: “Joo, o dirile taba ye e šiišago!”


text:
Ledimo la gakala go iša pele; ka fao basepediši ba leselawatle ba re go yena: “Re go dire eng gore re homotše ledimo le?”


text:
Jona a ba fetola a re: “Ntahleleng ka mo lewatleng, gomme ledimo le tla okobala. Ke a tseba gore phošo ke ya ka ge le wetše ledimong le lešoro le.”


text:
Le ge go le bjalo, basepediši ba leselawatle ba leka go bušetša leselawatle lebopong ka maatla a bona ka moka. Fela ledimo la gakalela pele mme ba šitwa ke go fihla fao.


text:
Ka gona ba llela go Morena ba re: “Hle, Morena, re a go rapela, o se ke wa re lesa re ehwa, ka ge re bolaya motho yo! Wena, Morena, ke wena o dirago tše ka moka; ke mediro ya gago.”


text:
Taba ye ya dira gore basepediši ba leselawatle ba boife Morena ka moo ba ilego ba ba ba mo direla sehlabelo, ba tshephiša le go mo direla tše dingwe.


text:
Morena a dira gore Jona a metšwe ke hlapi ye kgolo, mme a ba ka gare ga yona matšatši a mararo le mašego a ona.


text:
“Ge ke le tlalelong, Morena, ke go biditše, mme wa nkaraba. Ke lletše go wena ke le fasefase bodulabahu, mme wa nkwa.


text:
O be o ntahletše fasefase maleng a lewatle, mme ka dikanetšwa ke meetse, ka ribegetšwa ke maphoto a gago.


text:
Ka ba ka gopola gore ke raketšwe sa ruri pele ga sefahlego sa gago, mme nka se tsoge ke bone Tempele ya gago ye kgethwa gape.


text:
Ke be ke theogetše fasefase medung ya dithaba, nageng yeo ke ilego ka tswalelelwa sa ruri ka gare ka mapheko. Eupša wena, Morena, Modimo wa ka, o nntšhitše moo fasefase ke sa phela.


text:
Ge ke ekwa gore moya wa ka o nyaka go tšwa nameng, ka go gopola, Morena, ka go rapela, mme wa nkwa o le ka Tempeleng ya gago ye kgethwa.


text:
Eupša nna ke tla go opelela ditumišo; ke tla go direla sehlabelo, mme ka phetha seo ke go tshephišitšego sona. Tlhakodišo e tšwa go Morena.”


text:
a re: “Itokiše o ye Ninibe, motseng wola wo mogolo, mme o tsebiše batho ba gona molaetša woo ke go filego wona.”


text:
Ka gona Jona a phetha taelo ya Morena a ya Ninibe, motseng wola wo mogolo, wo o bego o tšea motho matšatši a mararo go o putla.


text:
Jona a tsena motseng, mme ka morago ga ge a thethile le wona letšatši ka moka a thoma go goelela a re: “Ka morago ga matšatši a masome a mane Ninibe e tla thubja!”


text:
Batho ba Ninibe ba kgolwa molaetša wa Modimo. Ka fao ba bega gore yo mongwe le yo mongwe a ikone dijo, mme batho ka moka, banyatšegi le bahlomphegi, ba apare diaparo tša go ilela go laetša gore ba sokologile.


text:
Ge kgoši ya Ninibe e di kwa, ya emelela setulong sa yona sa bogoši, ya apola seaparo sa yona, ya apara diaparo tša go ilela, mme ya yo dula moloreng.


text:
Ya re gohle motseng wa Ninibe go begwe go thwe: “Ye ke taelo ye e tšwago go kgoši le bakgomana ba gagwe. Go se ke gwa ba le motho goba seruiwa se se jago selo – batho le dikgomo le dihuswane di se ke tša ja selo, goba tša nwa meetse.


text:
Batho bohle le diruiwa ba apare diaparo tša go ilela. Yo mongwe le yo mongwe a rapele Modimo a tiišitše mme a lese dilo tše mpe le diphošo tšeo a di dirago.


text:
Modimo a bona seo ba se dirilego, gore ba tlogetše tše mpe tše ba bego ba di dira. Ka fao a buša pelo a se ke a ba otla, le ge a be a itše o tla ba otla.


text:
Ka gona a rapela a re: “Ga ke re pele ga ge ke tloga nageng ya gešo se ke sona se ke ilego ka gopola gore o tlilo se dira? Ke ka baka le ka ilego ka thoma ka go leka go tšhabela Tarshishe. Ke be ke tseba gore o Modimo wa lerato le kwelobohloko, gore o na le pelo ye telele, o yo botho, le gona o dula o itokišeditše go buša pelo, mme wa se otle.


text:
Jona a tšwa motseng a dula fase ka thoko ya bohlabela, a itirela mošašana mme a dula moriting wa wona, a letetše go bona seo se tlago hlagela Ninibe.


text:
Ke moka Morena Modimo a mediša mokhure gore o direle Jona moriti a tle a tloge a iketla. Jona a thabela mokhure woo ka kudu.


text:
Ya re ge letšatši le hlaba, Modimo a tsoša phefo ye e fišago ya bohlabela, mme letšatši la fiša Jona hlogo a ba a nyaka le go idibala. Ka fao a duma ge nkabe a hwile. A bolela a re: “Go kaone ge ke hwile go na le gore ke fele ke phela.”


text:
Eupša Modimo a mmotšiša a re: “A o bona go lebane gore o galefe ka baka la mokhure wo?” Jona a mo fetola a re: “Ee, ke bona e le tshwanelo gore ke galefe – ke galefe la go hwa.”


text:
Morena a re go yena: “Mokhure wo wa go gola bošego bo tee mme wa timelela bošego bjo bo latelago wena o o kwela bohloko, etšwe o se wa o šomela goba wa o mediša.


text:
A bjale na motse wo wo mogolo wa Ninibe, nka napa ka se o kwele bohloko le go feta? Etse e bile motse wo o nago le bana ba ba se nago molato ba go feta ba dikete tše lekgolo le tše masome a mabedi, le diruiwa tše ntši.”


text:
Mehleng ya Jotamo le ya Ahase le ya Hiskia, magoši a Juda, Morena o ile a botša Mika wa motse wa Moreshete tše di ngwadilwego mo mabapi le Samaria le Jerusalema.


text:
Lena ditšhaba tšohle, ekwang; theeletša, wena lefase le bohle ba ba phelago go wena! Morena, Mong wa bohle, o tla le tšwa a bolela a le ka tempeleng ya gagwe ye kgethwa legodimong.


text:
Tšona di tla tologa ge a di gata, le melala ya pharoga. Dithaba di tla tologa bjalo ka motu mollong, tša ela metheogeng bjalo ka meetse.


text:
Tše ka moka di tla hlaga ka baka la ge setšhaba sa Israele se dirile dibe, le ka ge ditlogolo tšeo tša Jakobo di tsogetše Modimo maatla. Phošo ke ya mang ge di mo tsogetše maatla? Kgane ga se ya Samaria? Molato ke wa mang ge go khunamelwa medimo ya diswantšho mo Juda? A ga se wa Jerusalema?


text:
Ke ka baka leo Morena a rego: “Ke tla dira Samaria marope a melaleng, le mo go bjalwago merara. Maswika a motse woo ke tla a lahlela molaleng, metheo ya wona ya šala nyanyeng.


text:
Medimo ya wona ya diswantšho e tla pšhatlaganywa, dilo tšohle tše di filwego digwebakathobalo tša wona tša tempeleng di tla tšhungwa ka mollo, le medingwana yohle ya wona e tla ba thotobolo. Samaria e ikhweleditše dilo tše gore e tle e di šomišetše bofebe bjoo, gomme bjale manaba a yona a tla di thotha a yo di šomišetša bofebe bjoo mafelong a mangwe.”


text:
Ke moka Mika a re: “Ka baka la dilo tšeo ke tla lla ka golola ka sepela ke se ka apara dieta, ebile ke hlobotše. Ke tla lla bjalo ka phukubje, ka tsetsela boka mpšhe.


text:
Dintho tša Samaria di ka se fole, Juda le yona e kgauswi le go otlwa ka mokgwa woo; manaba a šetše a le masorong a Jerusalema mo go dulago setšhaba sa gešo.”


text:
Le se ke la bolela kua Gathe gore re fentšwe, le go lla le se ke la lla. Lena ba Bethe-Leafora, le pshikologe maroleng go bontšha manyami.


text:
Lena ba Shafire, fetang ka tsela le hlobotše, le lewa ke dihlong. Ba ba dulago Tsaanane ba šia go tšwa motseng. Ge le ekwa batho ba Bethe-Etsele ba lla, le tsebe gore ba ka se sa kgona go le thuša.


text:
Batho ba Marote ba tlaletšwe, ba nyaka go lamolelwa, ka gobane Morena o dikaneditše Jerusalema ka madimabe.


text:
Lena badudi ba Lakishe, panang dipere dikoloing tša ntwa, le tšhabe ka gobane le ekišitše Baisraele ge ba dira dibe, mme batho ba Jerusalema le bona ba le ekiša ba dira sebe.


text:
Lena ba Juda, laelang batho ba Moreshete-Gathe. Ba motse wa Akesibe ba ka se kgone go thuša magoši a Israele, gomme magoši ao a tla swaba.


text:
Lena badudi ba Maresha, Morena o tla le gafela diatleng tša ba ba tlago le fenya. Baetapele ba go tuma ba Israele ba tla tla moo Adulamo.


text:
Lena ba Juda, boolang dihlogo, e be sešupo sa go llela bana ba lena ba le ba ratago. Intšheng mafatla le be bjalo ka manong, ka gobane le tlilo amogwa bana ba lena ba išwa bothopša.


text:
Go madimabe ba ba lalago ba nagana tše kgopo le tše mpe malaong a bona. Ge go esa mme ba hwetša sebaka, ba dira tše mpe tše ba letšego ba di nagana.


text:
Ge ba duma mašemo a batho ba a tšea ka swele; ge ba duma dintlo tša batho ba ipha tšona. Ba tšea motho le lapa la gagwe ka kgang, motho le thoto ya gagwe ka kgapeletšo.


text:
Ka gona Morena o re: “Ke rera go le tlišetša masetlapelo, mme le ka se a phonyokge. Masetlapelo ao e tla ba a mašoro mo e lego gore le ka se sa sepela le kukile magetla.


text:
Mohla nako yeo e etla batho ba tla le kodutla ka sefela sa go le llela ba re: “ ‘Lehu re hwile la pitšana! Morena o amogile batho ba gaborena naga, a e fa bathopi ba rena.’ ”


text:
Ka gona, ge nako e fihla ya gore naga e bušetšwe go setšhaba sa Morena, ga go le o tee wa lena yo a tlago e arolelwa.


text:
Kgane rena re lego ditlogolo tša Jakobo re ka ba re rwele thogako? Kgane Morena o re feletše pelo? Na a ka napa a dira tšela a di rerilego? Ga ke re o bolela ka botho le ba ba dirago tše di lokilego?”


text:
Morena o fetola ka go re: “Le hlasela setšhaba sa ka bjalo ka manaba. Banna ba boa ntweng ba gopola gore gae ba lotegile, eupša lena le ba hlobola diaparo.


text:
Le raka basadi ba setšhaba sa ka ka magaeng a bona ao ba a ratago, gomme bana ba bona le ba amoga tše ke ba atlilego ka tšona.


text:
Emang le sepele, ka gobane mo ga go sa na boikhutšo. Naga ye e tlilo senyetšwa ruri, ka gobane le e tšhilafaditše.


text:
“Se setšhaba se se se nyakago ke moprofeta wa go tšama a botša batho tša maaka le tša boradia a re: ‘Le tlilo fiwa beine le dino tše bogale tša maphaaphaa.’


text:
“Ke tla le kgoboketša, lena ditlogolo tša Jakobo, lena mašaledi a setšhaba sa Israele. Ke tla le phutha bjalo ka dinku ka lešakeng, bjalo ka mohlape mafulong. Naga ya lena e tla buša ya biloga batho.”


text:
Modimo o tla ba phulela tsela a ba ntšha bothopša. Ba tla šwahla kgoro ya motse ba tšwa. Ba tla etwa pele ke Morena, yena Kgoši ya bona.


text:
Theeletšang, lena baetapele ba ditlogolo tša Jakobo, babuši ba setšhaba sa Israele. Sa lena e swanetše go ba go ela toka hloko,


text:
eupša le hloile tše di lokilego gomme le rata tše mpe. Le bua batho ba ka, la ba kgakgamolla dinama marapong,


text:
la ba la ba ja. Le ba khwamola letlalo, la ba robaganya marapo, mme la ba segelela bjalo ka nama ge e segelelwa ka pitšeng.


text:
Go tla tla nako ye ka yona le tlago llela Morena, eupša yena a se le arabe. A ka se le theeletše ge le mo rapela, ka gobane le dirile tše mpe.


text:
Baprofeta ba fora setšhaba sa ka ka go botša bao ba ba lefago gore ba tla atlega, eupša ba tšhošetša bao ba ganago go ba lefa ka go ba botša gore ba tla welwa ke madimabe. Go baprofeta bao Morena o re:


text:
“Matšatši a lena a tla feta, la se sa theeletšwa ke motho. Ka ge le timetša setšhaba sa ka, le ka se sa bona dipono, le tla bona fela leswiswi. Go tla fifala mo e lego gore le ka se sa kgona go porofeta.”


text:
Ba ba botšago batho tša ka moso ba tla hlabja ke dihlong, ba inamiša difahlego, ba gagabiša mahlo ka gobane Modimo a sa ba arabe.


text:
Eupša nnaena Modimo o ntladitše moya wa gagwe a ba a mpha maatla, a ntira gore ke be le toka le sebete sa go botša setšhaba sa Israele dibe tša sona, le mpherefere wa ditlogolo tšeo tša Jakobo.


text:
Ntheeletšeng, lena baetapele ba ditlogolo tša Jakobo, babuši ba setšhaba sa Israele, lena le šišingwago toka, le phetholago tše di lokilego la re ke tše mpe.


text:
Le aga Jerusalema, motse wa Modimo, ka tšhelete ye le e hwetšago ka dipolao le ka go hlokiša batho toka.


text:
Babuši ba motse ba ahlola ka go amogela tsogolekobong, baprista ba rutela moputso, baprofeta ba nyaka go lefiwa pele ba bolela tše ba rego ba di boditšwe ke Modimo – mme batho bao ka moka ba re: “Ga go kotsi ye e ka re welago. Morena o na le rena.”


text:
Bjale ge, ka baka la lena, Sione e tla lengwa bjalo ka tšhemo, Jerusalema e tla fetošwa marope, gomme thaba ye Tempele e agilwego go yona ya ba sethokgwa.


text:
Nako e etla yeo ka yona thaba ye Tempele ya Morena e agilwego godimo ga yona e tla bago ye e phagamilego go feta dithaba ka moka, ya okamela meboto yohle. Ditšhaba ka moka di tla e kgeregela,


text:
gomme merafe ye mentši ya re: “A re rotogeleng thabeng ya Morena, re yeng Tempeleng ya Modimo wa Israele, o tla re ruta tše a nyakago re di dira; ra phela ka moo a nyakago ka gona, gobane Morena o ruta a le Sione, o bolela a le Jerusalema.”


text:
O tla ahlola ditšhaba tše dintši, a kgaola tshele merafeng ye maatla kgole le kgauswi. Batho ba tla rula ditšhoša ya ba megoma, gomme marumo ya ba dithipa tša go kgotha mehlare. Ditšhaba di ka se sa emišetšana marumo, di ka se sa ithuta go lwa.


text:
Batho ba tla dula meriting ya merara le ya mego ya bona, mme go ka se be le yo a ba tšhošago. Tšeo di boletšwe ke Morena Ramaatlaohle.


text:
Setšhaba se sengwe le se sengwe se ka khunamela modimo wa sona sa mo hlompha, ge e le rena re tla khunamela Morena Modimo wa rena ra ba ra mo hlompha go ya go ile.


text:
Morena o re: “Nako e etla yeo ka yona ke tlago kgoboketša setšhaba sa ka se ke ilego ka se otla ka go se iša bothopša, se se swanago le dinku tše di hlotšago tše di phatlaladitšwego ke dibata.


text:
Ba ba hlotšago ke bona ke tlago ba dira mašaledi; bale ba bego ba rakilwe ka ba dira setšhaba se maatla. Ke tla ba Kgoši ya bona thabeng ya Sione go tloga nakong yeo go iša go sa felego.”


text:
Gomme wena, Jerusalema, mo go lego thaba ya Sione, moo Modimo a dišago setšhaba sa gagwe a le gona bjalo ka modiša a nametše tora ya gagwe ya tlhapetšo, o tla buša wa ba mošate wa mmušo wo e kilego ya ba wa gago.


text:
O reng o sa ntše o kgitla sello? Kgane ga go ne kgoši mo go wena? O inyokanyokelang boka mosadi a swerwe ke lešoko? Kgane ke ka baka la ge o se ne kgoši, gomme le baeletši ba gago ba hwile?


text:
Inyokanyokeng le tsetle, lena ba Jerusalema, le etše mosadi ge a belega, gobane bjale le tla tloga mo motseng la yo dula nageng. Le tla ya Babilone, eupša gona kua Morena o tla le phološa a le hlakodiša diatleng tša manaba a lena.


text:
Ditšhaba tše dintši di kgobokanetše go tlo le hlasela. Di re: “A re tšhilafatšeng Tempele; re ka kgahlega ge re ka bona Jerusalema e thubilwe!”


text:
Eupša ditšhaba tše ga di tsebe se Morena a se gopolago. Ga di lemoge gore o di kgobokantše boka mabele ge a kgobetšwe seboeng.


text:
Morena o re: “Lena ba Jerusalema, emelelang le foleng manaba ao a lena! Ke tla le kgwahliša la etša poo ya manaka a tshipi le dingatha tša mphiri. Le tla gataka ditšhaba tše dintši, gomme mahumo ao ba ikhweleditšego ona ka šiši le tla nkabela ona, nna, Morena wa lefase ka moka.”


text:
Lena batho ba Jerusalema, rapang madira a lena! Manaba a re dikaneditše ka dintotoma tša mobu. Ba hlasela mmuši wa Israele!


text:
Morena o re: “Wena Betlelehema ya tikologong ya Efrata, le ge o le wo mongwe wa metsana ye menyenyane kudu mo Juda, go wena go tla tšwa mmuši wa Israele yo a tlago ntlhompha, yo lešika la gagwe e lego la bogologolo le mehleng ya kgale.”


text:
Ka baka leo Morena o tla gafela setšhaba sa gagwe manabeng a sona, go fihlela mosadi yo mongwenyana wa moimana a belega morwa. Ke gona mašaledi a gabomorwa yoo a a lego bothopša a tlago buša a kopana le magagaboona.


text:
Mohla a etla o tla diša setšhaba sa gagwe a na le maatla a Morena le bogoši bja Modimo wa gagwe. Setšhaba sa gagwe se tla dula se iketlile, ka gobane batho lefaseng ka moka ba tla tseba gore ke yo mogolo kudu,


text:
gomme yena o tla buša ka khutšo. Ge Baasiria ba šwahlela naga ya rena mme ba kgereša dibo tša rena, re tla roma balaodi le mantona ba ba lekanego go yo lwa le bona.


text:
Ba tla lwa le Baasiria, badudi ba naga ya Nimrode, ka ditšhoša ba ba fenya, gomme ba re hlakodiša diatleng tša Baasiria ge ba šwahlela naga ya gaborena.


text:
Ona mašaledi a ditlogolo tša Jakobo a a lego gare ga ditšhaba tše dingwe a tla swana le phoka ye e tšwago go Morena; a tla etša pula ye e nelago dibjalo. Ba tla bota Modimo, e sego motho.


text:
Ona mašaledi ao a ditlogolo tša Jakobo a a lego gare ga ditšhaba tše dingwe a tla swana le tau gare ga diphoofolo tša sethokgwa; a tla ba bjalo ka tawana gare ga mehlape ya dihuswane, yona e tšamago e di robakanya, e di rathaganya, mme gwa hlokega mohlakodiši.


text:
Morena o re: “Mehleng yeo ke tla bolaya dipere tša lena, ka ba ka robaganya dikoloi tša lena tša ntwa.


text:
Ke tla pšhatlaganya medimo ya lena ya diswantšho le dikokwane tša lena tša borapedi tša maswika; le ka se sa khunamela dilwana tše le ipopetšego tšona ka diatla.


text:
Theeletšang, Morena o re Baisraele ba obile molato. Morena, ema o hlagiše taba ya gago pele ga dithaba, mme meboto e kwe tše o di bolelago.


text:
Lena dithaba, lena metheo ya go ya go ile ya lefase, theeletšang taba ya Morena! Morena o na le taba ye a tšwago setšhaba sa gagwe go yona. O tlilo rweša Baisraele molato.


text:
Ke le ntšhitše Egepeta; ke le hlakodišitše bokgobeng; ke romile Moshe le Arone le Miriamo gore ba tle ba le ete pele.


text:
Setšhaba sa ka, gopolang se Balaka, kgoši ya Moaba, a kilego a ikemišetša go le dira sona, le ka mo Bileamo, morwa wa Beore, a ilego a mo fetola ka gona. Gopolang dilo tše di ilego tša direga mo tseleng ge le tloga mešašeng kua Megohlong le eya Gilgale; ke moo le tlago lemoga tše ke le diretšego tšona gore ke le phološe.”


text:
Na Morena, Modimo wa godimodimo, nka mo tlišetšang ge ke tlilo mo obamela? Kgane nka mo tlišetša marojana a go mo direla dihlabelo tša go tšhungwa ka moka?


text:
Na Morena a ka thabišwa ke diketekete tša dikgapa tše nka mo tlišetšago tšona, goba meelaela ya makhura a mohlware? Kgane nka mo direla sehlabelo sa tshwarelo ya dibe ka morwa wa ka wa leitšibolo, ka lefa makgopo a ka ka morwa yo ke mo tswetšego?


text:
Aowaa, Morena o boditše wena, motho, tše e lego tša go loka. Bjale ke eng se a se nyakago go wena, ge e se gore o dire tše di lokilego, o rate Modimo le batho ka mehla, le gore o phele o ikokobetša go Modimo wa gago?


text:
Go boifa Morena ke bohlale. O bitša ba motse wa Jerusalema o re: “Theeletšang, lena le kgobokanego mo motseng wo!


text:
Ka dintlong tša batho ba kgopo go na le mahumo ao ba a ikhweleditšego ona ka bohwirihwiri. Ba šomiša dikelo tša bofora, e lego selo se ke se hloilego.


text:
Le tla ja, fela la se khore – gabotsebotse la no swarwa ke tlala. Tše le di thopilego di ka se lotege. Se sengwe le se sengwe se le se lotilego ke tla se fediša ka ntwa.


text:
Le tla bjala mabele, eupša la se a bune. Le tla pitla dihlware ka maoto, eupša la se tlole ka makhura a tšona. Le tla hlotla beine, eupša la se e nwe.


text:
Tšeo di tla le hlagela ka ge le phethile ditaelo tša Omri, la ba la dira tše mpe tše ba ga Ahaba ba bego ba di dira. Le dirile tša maikemišetšo a bona, ka gona motse wa lena ke tla o fetoša marope, le tla kwerwa ke batho, la nyatšwa ke ditšhaba tše dingwe.”


text:
Jo nna joo! Ke swana le motho yo e rego a swerwe ke tlala a se ke a hwetša dienywa mehlareng le diterebe tša morago. Diterebe tšohle le mago a pele di futšwe.


text:
Ga go sa na le motho yo a botegelago Modimo nageng ya Israele, ga go sa ne moloki yo a šetšego setšhabeng. Bohle ba dula ba lalelane gore ba bolayane, ba theana ka melaba.


text:
Ka moka ke dithwadi tša go dira tše mpe. Bahlankedi le baahlodi ba nyaka tsogolekobong. Motho wa maemo o ba botša se a se nyakago, gomme bohle ba šarakanya toka.


text:
Yo mokaonekaone go bona o swana le ditshehlo, moloki o hlaba bjalo ka lešaša la meetlwa. Letšatši le Modimo a tlago otla setšhaba ka lona, letšatši le le boletšwego ke baprofeta, le fihlile. Setšhaba seo se kgauswi le go gakanega.


text:
O se ke wa kgolwa wa geno goba wa tshepa mogwera wa gago. O hlokomele se o se botšago le yena mosadi wa gago.


text:
Mehleng yeno barwa ba nyatša botatagobona, barwedi ba ngangiša bommagobona, le dingwetši di tsogela bommatswalagotšona maatla; manaba a motho ke ba lapa labo.


text:
Eupša nna ke tla letela Morena; ke tla fišegela go amogela Modimo, ke yena yo a tlago mphološa. Modimo wa ka o tla nkwa.


text:
Lena manaba a rena, le se thabele madimabe a rena. Re wele, fela re tla tsoga gape. Bjale re mo leswiswing, eupša Morena o tla re fa seetša.


text:
Re tla kgotlelela ge Morena a re galefetše ka gobane re dirile dibe pele ga gagwe. Eupša mafelelong o tla re emelela tshekong, gomme a šetša gore re ahlolwe ka toka. O tla re ntšhetša seetšeng; re tla mmona ge a re phološa.


text:
Seo se tla bonwa le ke manaba a rena, gomme a lewa ke dihlong – ona manaba ale a bego a re kwera a re: “O kae Morena Modimo wa lena?” Re tla a bona a fenywa, a gatakwa bjalo ka leraga mekgotheng.


text:
Lena batho ba Jerusalema, nako ya go tsošološa merako ya motse wo e etla. Mehleng yeo naga ya lena e tla oketšwa.


text:
Batho ba gabolena ba tla boela go lena ba etšwa gohle – ba etšwa Asiria ka bohlabatšatši, le Egepeta ka borwa, le seleteng sa Yufratese, le mawatleng a kgakala, le dithabeng tša kgole.


text:
Hle, Morena, diša setšhaba se sa gago o se kgethilego; se diše bjalo ka modiša ge a diša mohlape wa gagwe. Le ge se phela se le tee lešokeng, naga ye e se dikaneditšego e nonne go swana le selete sa Karmele. Ba lese ba yo dula ba iketlile nageng ya Bashane le ya Gileade go swana le kgale.


text:
Yona e tla bonwa ke ditšhaba tše dingwe gomme tša inyatša le ge e le tše maatla. Ba tla ahlama ba tlabegile mme ba thibja ditsebe ke tše Morena a di dirago.


text:
Ba tla gagaba fase bjalo ka dinoga; ba tla tšwa dibong tša bona ba thothomela ba tšhogile. Ba tla tla go Morena Modimo wa rena ba thothomela ka letšhogo.


text:
Ke ofe Modimo wa go swana le wena Morena, yo a swarelago mašaledi a setšhaba sa gago makgopo a bona, yo a sa ba otlelego dibe tša bona? Wena ga o galefele sa ruri, eupša o thabela go re rata ka lerato le le sa fetogego.


text:
O tla buša wa re gaugela. O tla gata makgopo a rena ka maoto, wa lahlela dibe tša rena fasefase ka lewatleng!


text:
O tla bontšha setšhaba sa gago, ditlogolo tša Jakobo, gore o a se botegela, ebile o se rata ka leratorato bjalo ka ge o ile wa enela borakgolokhukhu ba rena kgalekgale.


text:
Modimo ga a kgotlelele baphegišananaye; Morena ke Molefetši, o lefetša a galefile; o itefetša ka dira tša gagwe; o swara manaba a gagwe ka pelo.


text:
Morena o diega go galefa, eupša maatla a gagwe ke a magolo, gomme ga a lese go otla wa molato. Mo go sepelago Morena go tsoga disesedi le madimo, maru ke lerole la nao tša gagwe.


text:
O kgalema lewatle a le pšheša. Dinoka di gopišwa ke yena. Mašemo a Bashane le thaba ya Karmele di a oma, gwa pona le maloba a Lebanone.


text:
Dithaba di šikinyega pele ga Morena, le meboto e a gologa. Morena a tšwelela, lefase le a thothomela, la roromela le badudi bohle ba lona.


text:
Ge a befetšwe, ke mang a ka lwago naye? Ke mang yo a ka kgotlelelago kgalefo ya gagwe ye šoro? O laumiša bogale bja gagwe boka kgabo; maswika a pšhatlagana pele ga gagwe.


text:
O bolaya manaba a gagwe bjalo ka lefula le le gogolago tšohle; ba ba mo lwantšhago o a ba feleletša.


text:
Morena o re go setšhaba sa gagwe: “Le ge Baasiria ba tiile kudu mme ba atile, ba tla fedišwa ba timelela. Lena, setšhaba sa ka, ke le hlokofaditše, fela nka se sa boeletša.


text:
Mabapi le lena, Baasiria, Morena o begile a re: “Le ka se be le ditlogolo tša go tšwetša leina la lena pele. Ke tla fediša diswantšhobetlwa le diswantšhobopša tše di lego ka tempeleng ya medimo ya lena. Ke tla le epela lebitla, gobane ga le na mohola!”


text:
Bonang, kua dithabeng go theoga motseta ka ditaba tše dibotse. O tlilo bega molaetša wa khutšo. Lena batho ba Juda, ketekang menyanya ya lena, le phethagatše dikeno tša lena. Bakgopo ba ka se sa tsoga ba šwahletše naga ya lena. Ba fedišitšwe taa!


text:
Agee, Ninibe, agee! Manaba, bomaphušola, a a go hlasela! Leta dibo tša gago. Dula o dišitše tsela! Itokišetše ntwa, o rape madira a gago kgothekgothe!


text:
(Gobane Morena o tlilo bušetša Baisraele, ditlogolo tša Jakobo, sekeng, le ge manaba a ba hutše, a remile le merara ya bona.)


text:
Bagale ba manaba ba swere dikotsekhwibidu, madira a bona a apere bohwibidu fela. Dikoloi tša bona tša ntwa di pekenya boka mollo ge ba ipeakanyetša ntwa. Banameladipere ba fela pelo ya go lwa.


text:
Dikoloi tša bona tša ntwa di swinilala le mebila, di pharihla le mapatlelo a motse. Di re baibai bjalo ka dirumola, tša re tseke boka legadima.


text:
Balaolamadira ba a bitšwa; ba tšama ba kgopša le tsela. Bahlasedi ba kgeregela morakong, ba tsema sefahlo sethubamorakong.


text:
Batho ba tšhaba ba etšwa Ninibe, ba etša meetse a šwahlile mogobe! Ba a goelela ba re: “Emang! Emang!” eupša ga go ya a retologago.


text:
O thubilwe, o ngadilwe, ke marope! Pelo di swerwe ka diatla; go bethantšhwa dikhuru, maatla a ile; bohle ba galogile difahlego.


text:
O kae motse wola e bego e le seroba sa ditau, e le lewa la ditawana, mo go bego go eya tau le taugadi mmogo le bana ba tšona di sa šie selo?


text:
Tau e be e selela bana ba yona nama, e bolaela taugadi diphoofolo; e be e kgophela dibolawa ka maweng, matšaba a yona a tletše nama.


text:
Morena Ramaatlaohle o re: “Ke lwa le wena. Ke tla tšhuma dikoloi tša gago tša ntwa gwa kuelela muši. Bagale ba gago ba tla bolawa ka tšhoša, gomme ke tla go amoga dithebola tše o di amogilego ditšhaba tše dingwe. Matšhošetši a batseta ba gago a ka se sa kwagala.”


text:
O yo madimabe, wena motse wa babolai, motse wa go tlala baradia, motse wa go tlala dithebola, motse wa go se kgaotše bohlakodi!


text:
Ekwa! Ke thwaa ya tshelane, tsitsiritsiri ya maotwana, kakarakakara ya dipere, kgekgehlekgehle ya dikoloi tša ntwa.


text:
Go hlasela banameladipere, ditšhoša di a pekenya, marumo ke lebaibai! Ba ba bolailwego ke mašabašaba, ke mekgobokgobo ya ditopo, ditopo tše di se nago palo, tše di kgopago batho.


text:
Owaa! Ninibe, sefebe, o otlelwa bofebe bja gagwe bjo bontši, yena mmasebotsana, mmabolotšana, mogokaditšhaba ka bofebe bja gagwe, mogokamerafe ka bolotšana bja gagwe.


text:
Morena Ramaatlaohle o re: “Ke lwa le wena! Ke tla go apola mesese ka go khurumetša sefahlego ka yona, ka go bogiša ditšhaba tša go bonela, le ba mebušo ba go hlodimela ka fase.


text:
Ba ba go bonago ba tla go tšhaba. Ba tla re: ‘Owaa, Ninibe e pšhatlagane! Ke mang yo a tlago e kwela bohloko?’ Ke tla go hweletša kae mohomotši?”


text:
Kgane o phala Tebetse, motse wo o agilwego nokeng ya Naele, o dikaneditšwego ke meetse, wo sebo sa wona e lego lewatle, o šireleditšwego ke meetse, sekaleboto?


text:
Motse wo o be o tiile ka Etopia le Egepeta, gomme maatla a wona a se ne kelo; o be o thušwa le ke Baphute le Balibia.


text:
Le ge go le bjalo, badudi ba wona ba ile ba išwa bothopša. Bana ba bona ba kgabetletšwe dikhutlong tšohle tša ditsela. Bahlomphegi ba gona ba abetšwe bathopi ba bona ka matengwa, bagolo bohle ba bona ba tlengwa ka ditlemo.


text:
Le wena, Ninibe, o tla tšewa ke matladima, wa ba bjalo ka ge nke o tagilwe. Le wena o tla khuta, wa tšhabela manaba a gago.


text:
Dibo tša gago tšohle di swana le mego ye e budulego dithakangwaga, ye e rego ge e šikinywa, dikenywa tša wela ka ganong ga yo a nyakago go di ja.


text:
Bona, bahlabani ba gago nke ke basadi! Naga ya gago e hloka mošireletši manabeng a yona. Mollo o tla tšhuma mapheko a masoro a gago.


text:
Gaa meetse o itokišetše mohla o dikaneditšwe, o tiiše le dibo tša gago! Tsena ka lerageng, o dube seretse, o bope makwate.


text:
Le gona moo o tlilo tšhungwa ka mollo, goba wa bolawa ka tšhoša. O tla fedišwa, wa etša dibjalo ge di llwe ke segongwane. Ikoketše bjalo ka tšie, o intšifatše bjalo ka bojane. O okeditše babapatši ba gago ba feta dinaledi tša leratadima! Eupša bjale ba ile, ba etša tšie ye e rego go sola e fofe.


text:
Baleti ba gago ba swana le bommammati, bahlankedi ba gago ba bjalo ka tšie ye e momelago legora mohla go tonya. Eupša e re ge letšatši le hlabile e fofe, go se tsebe motho gore e ile kae.


text:
Wena kgoši ya Asiria, babušiši ba gago ba hwile, le bahlomphegi ba gago ba robaletše ruri. Setšhaba sa gago se gašagane le dithaba, se hloka wa go se kgoboketša.


text:
Dikgobadi tša gago ga di na kalafo, le dintho tša gago di ka se fole. Bohle ba ba kwago tša gago ba opa magoswi. Kgane go na le motho yo a kilego a phonyokga sehlogo sa gago se se sa kgaotšego?


text:
Morena, na ke go bitše go fihlela neng ke kgopela thušo wena o sa ntheeletše, o sa re lamolele ge re swerwe gasehlogo?


text:
O reng o mphediša le badiratšempe, o ntesa ke hlaka gakaaka? Gohle mo ke sepelago gona ke bona batho ba bolaya ba bangwe, ba bile ba gatelela ba bangwe. Go dula go tsoga dintwa le diphapano mo gohle.


text:
Molao o feletšwe ke maatla; ga go sa latelwa toka. Bakgopo ba holega ka baloki, ka gona toka e a kgopamišwa.


text:
Ke moka Morena a re go setšhaba sa gagwe: “Lebelelang ditšhaba tše dingwe, gomme le tla makatšwa ke tše le di bonago. Ke tlilo dira tše le ka se di kgolwego ge le di kwa.


text:
Ke tla hlohleletša Bababilonia, sona setšhaba sela se sehlogo, sa go kgowa, sa go phatša lefase gore se thope dinaga tše e sego tša sona.


text:
“Dipere tša sona di šia nkwe ka lebelo, di šiiša le go feta diphiri tše di tsomago ka swahlane. Banameladipere ba di kitimiša lekakarakara ba etšwa kgole, ba etša ntšhu ge e kgougela sebolawa.


text:
“Madira ohle a bona a hlasela ka maikemišetšo a go bolaya manaba a bona; batho ba tšhošwa ke go goroga ga bona; bona nke ke lešabašaba.


text:
Ba nyatša magoši, ba kwera le babuši ba bangwe; le dibo tšohle ba di hlaetša mahlo. Ba kgobela mokgobo wa mobu go dikanetša dibo tšeo mme ba di thopa.


text:
Ke moka ba foke bjalo ka phefo, mme ba tloge. Ba na le molato ka ge ba re maatla a bona ba a fiwa ke modimo wa bona.”


text:
Na ga ke re o bile gona go tloga mehleng ya bogologolo, wena Morena Modimo wa ka yo mokgethwa, Moilalehu? Morena, wena sebo sa ka, o kgethile Bababilonia wa ba tiiša gore ba re otle.


text:
Mahlo a gago a hlwekile mo o ka se lebelelego tše mpe, o tenwa ke go bona ba ba dirago tše kgopo. Bjale ba ba go se tshepagale bona o ka ba kgotlelela bjang? O ka napa wa homola ge bakgopo ba bolaya ba ba ba phalago ka go loka?


text:
Bababilonia ba ba tanya bohle ka dikgwega; ba ba gogola ka malokwa ba ba gogela ka ntle, gomme ba thaba.


text:
Ke ka baka leo ba direlago malokwa a bona didimo, ba a tšhumela le diorelo, ka gobane malokwa ao a ba kgontšha go phela mononong le go ja tša matsaka.


text:
Na e ka ba ba tla no dula ba bolaya batho ka ditšhoša tša bona, ba fediša ditšhabatšhaba ntle le lešoko?


text:
Ke tla namela sethalana sa ka, ka ema godimo ga tora ya tlhapetšo, ka letela go kwa se Morena a tlago mpotša sona, le phetolo ya gagwe mabapi le sello sa ka.


text:
Morena a mphetola a re: “Ditaba tše ke go utollelago tšona o di tloke matlapaneng, gore di balege gabonolo.


text:
O di tloke ka gobane nako ya tšona ya gore di phethagale e sa tla. Fela nako yeo e tla tla ka pela, le tše ke go utollelago tšona di tla phethagala. Le ge di ka tšea nako, o di letele; go phethagala gona di tla phethagala go se go ye kae.


text:
Molaetša wa gona šo: ‘Yo kgopo a ka se phologe; yo a lokafaditšwego ke Modimo ka tumelo ya gagwe yena o tla phela.’ ”


text:
Ruri, lehumo le a fora. Motho wa go ikgogomoša ga a phele nako ye telele. O na le megabaru bjalo ka bodulabahu; go swana le lehu ga a khore. Ke ka baka leo a thopelago ditšhaba.


text:
Bohle ba tla mo kodutla, ba mo opela koša ba re: “Owaa, moiphatšabangwe towe, ga wa le bona! O yo feletša kae le go ikhumiša ka tše o di amogilego ba ba llego molato go wena?”


text:
Ruri, o tla re o sa itebetše, gwa tšwelela ba wena o llego molato go bona, gwa tsoga ba go tlo go tšhoša, mme ba go thopela.


text:
Ka ge o hlakotše ditšhaba tše dintši, mašaledi ohle a tšona a tla go hula, ya ba ge o lefa polao yela ya gago le boganka bja gago bathong ba lefase metseng ya bona.


text:
O yo madimabe, moamogabangwe ka šiši towe, wa humiša lapa la gago, wa ikagela ntlo ya malekeleke gore o tle o se šwahlelwe!


text:
O ikgobošeditše lapa ka maanomabe a gago; ka go fediša ditšhaba tše dintši ka madira a gago o ipolaile.


text:
Na ga se Morena Ramaatlaohle yo a dirilego gore maitapišo a ditšhaba a felele mollong, le gore merafe e itapišetše lefeela?


text:
Bjalo ka ge lewatle le na le meetse a mantši, batho ba lefase le bona ba tla ba le tsebo ye ntši ya bogolo bja Morena.


text:
O ikobetše, wena o nošago ditšhaba tše di agelanego le wena senwelo se se tletšego kgalefo ya gago sa ba sa ba taga gore o ba bonele.


text:
Le wena o tla apešwa kgobogo, e sego seriti; le wena enwa senwelo se se tletšego kgalefo ya gago gore o tle o bonelwe. Morena o tla go noša senwelo sa kotlo se a se swerego ka seatla sa la go ja, gomme seriti sela sa gago se tla fetoga kgobogo.


text:
O remile dithokgwa tša Lebanone, gomme bjale go tlilo rengwa wena. O bolaile diphoofolo tša gona, gomme diphoofolo di tlilo go tšhoša wa lefišetšwa go bolaya batho, le boganka bjo o bego o bo dira go badudi ba lefase le metse ya lona.


text:
Modimo wa seswantšho wo o betlilwego ke motho o thušang, goba seswantšhobopša se batho ba iphorago ka sona? Go thušang ge mmopi a bota sebopša sa gagwe, modingwana wo o sa kgonego le go bolela?


text:
O lahlegile, wena o rego go kota: “Tsoga!” goba go leswika le le sa phelego: “Emelela!” Kgane modimo wa seswantšho o ka ruta motho selo? Le ge o manegilwe ka gauta le ka silibera, go phela gona ga o phele.


text:
Morena yena o ka Tempeleng ya gagwe ye kgethwa; batho bohle ba lefase a ba iphuthe ge ba le pele ga gagwe.


text:
Morena, ke kwele ka ditiro tša gago, gomme ka boifa kudu. Boeletša ka pela ditiro tšela tše dikgolo o hlwago o di dira. Hle, le ge o befetšwe o re gaugele.


text:
Modimo o tla a etšwa Edomo, yena Mokgethwa a etšwa le thabeng ya Parane. Sela Letago la gagwe le apešitše magodimo, le lefase le tletše ditumišo tša gagwe.


text:
O dikaneditšwe ke seetša se nkego sa mosegare; seatleng sa gagwe go benya seedi, moo maatla a gagwe a iphihlilego gona.


text:
A ema, lefase la šikinyega, a gerula, ditšhaba tša thothomela; dithaba tša neng le neng tša thubagana, meboto ya go sa felego ya kodumela, meboto ye a bego a sepela go yona kgalekgale.


text:
Na o be o befeletšwe dinoka, Morena? A ke lewatle le le bego le go galefišitše, ge e bile o etla ka dipere le dikoloi tša ntwa tše o fenyago ka tšona?


text:
O be o swere bora ka seatla, wa laela mesebe gore e dire eng, wa tiišetša taelo yeo ka keno. Sela O pharotše lefase, dinoka tša ela.


text:
Dithaba di go bone tša thothomela, pula ye kgolo ya na, lewatle la bopa, mme maphoto a lona a kuboga.


text:
Ge mesebe ya gago e phadima e feta ka lebelo, le lerumo la gago le le pekenyago le re baibai, letšatši le ngwedi di ile tša ema phoo.


text:
O ile wa yo phološa setšhaba sa gago, wa yo hlakodiša kgoši, motlotšwa wa gago. O pšhatlagantše moetapele wa bakgopo, wa amoga bakgopo bao dilo tšohle. Sela


text:
O phuleleditše molaolamadira ka mesebe ya gagwe ge madira ao a etla boka ledimo go re phatlalatša. A thabile go swana le bagatelelabadiidi sephiring.


text:
Ge ke ekwa tšohle tše ke longwa ke mala; melomo ya ka e tetema ka letšhogo. Ke thenega ditho, ka bethanya le dikhuru. Le ge go le bjalo ke tla ikhomolela ka letela mohla Modimo a tlago tlišetša ba go re hlasela bošula.


text:
Le ge mego e ka se khukhuše, le merara ya se enywe, le ge puno ya mehlware e ka pala, le mašemo a se be le dijo, le ge mašaka a ka felelwa ke dihuswane, le meraka ya dikgomo ya se be le selo,


text:
Morena, Mong wa bohle, o mpha maatla. O ntshepetša gabotse bophelong, ka swana le kgama dithabeng, a ba a ntshepediša ke bolokegile le mebotong. Go moopediši. Go opelwe go letšwa diletšo tša mašika.


text:
Mehleng ya ge Josia, morwa wa Amone, e le kgoši ya Juda, Morena o ile a botša Sofonia tše di ngwadilwego mo. Sofonia e be e le morwa wa Kushe, Kushe morwa wa Gedalia, Gedalia morwa wa Amaria, Amaria morwa wa Hiskia.


text:
Ke tlilo fediša batho, diphoofolo, dinonyana le dihlapi. Ke tla phuhlamiša bakgopo. Ke tla fediša batho lefaseng. Ke realo, nna, Morena.


text:
“Ke tla otla batho ba Juda le badudi bohle ba Jerusalema. Bohle ba ba khunamelago Baale ke tla ba fediša felo fa, gomme ga go yo a tlago gopola baprista ba ba mo hlankelago.


text:
Bao ba khunamelago letšatši goba ngwedi goba dinaledi godimo ga ditlhaka tša dintlo ke tla ba bolaya. Ke tla bolaya le bao ba rego ba nkhunamela mme ba ikana ka nna, ba ba ba ikana le ka Milkomo.


text:
Letšatši la go tla ga Morena le kgauswi, ka gona le iphuthe mo pele ga gagwe. Morena o itokišetša go hlaba setšhaba sa gagwe bjalo ka diphoofolo tša sehlabelo.


text:
Morena o re: “Mohlang woo wa go hlaba ke tla otla baetapele, le barwa ba kgoši, le bohle ba ba latelago ditlwaedi di šele.


text:
Ke tla otla bohle ba ba tshelago serepodi sa tempele ya modimo wa bao ba o khunamelago, le ba ba tlatšago tempele ya medimo ya bona ka dithoto tše ba ikhweleditšego tšona ka boganka le ka bomenemene.”


text:
Morena o re: “Mohlang woo batho ba tla hlaba mokgoši ba le Lesorong la Dihlapi. Ba tla golola ba le karolong ya motse ye e bitšwago Motsemofsa, mme kua mebotong go tla kwagala lešata le legolo.


text:
Gololang, lena badudi ba karolo ya motse ye e bitšwago Legolo, ka gobane babapatši bohle ba tla be ba hwile, bohle ba ba elago tšhelete ba tla be ba bolailwe.


text:
“Mehleng yeo ke tla putuka Jerusalema ka lebone. Ke tla otla bao ba letšago molodi wa nko, ba ipotago ba re: ‘Morena a ka se re dire selo, e ka ba se sebotse goba se sebe.’


text:
Ba tla hulwa mahumo a bona, ba thubelwa le dintlo. Dintlo tše ba di agago ba ka se di dule, le beine ya merara ye ba e bjalago ba ka se e nwe.”


text:
Letšatši le legolo la Morena le kgauswi, le kgauswi kudu, le gona le tla ka go phakiša! Sello sa tšatši leo la Morena e tla ba se bohloko, le bagale ba tla golola.


text:
E tla ba letšatši la kgalefo, letšatši la mahloko le mahlomola, letšatši la tobo le tahlego, letšatši la leswiswi la kgampipi, letšatši la maru le monyama,


text:
letšatši la mollo wa phalafala, le mekgoši ya madira a a hlaselago metse ye e ageleditšwego ka merako le dibo tše di phagamego.


text:
Morena o re: “Ke tla tlaletša batho mo ba tlago ba ba sepela ba phophola bjalo ka difofu, ka gobane ba mphošeditše. Madi a bona a tlilo tšhollwa fase, le mateng a bona a kgotholwa mo nkego ke boloko.”


text:
Mohlang woo wa kgalefo ya Morena silibera ya bona le gauta di ka se ba thuše. Lefase ka moka le tla tšhungwa ka mollo wa kgalefo ya gagwe. Yena o tla bolaya badudi bohle ba lefase gasehlogo.


text:
pele ga ge Modimo a le dira se a ikemišeditšego sona, pele Letšatši la Kahlolo le fihla mme lena le tšhungwa ke kgalefo ya Modimo go swana le mooko ge o fišwa ke mollo, pele letšatši la pefelo ya gagwe le le fihlela.


text:
Nyakišišang thato ya Morena, lena baikokobetši bohle ba mo nageng ba le phethago ditaelo tša gagwe. Dirang tše di lokilego gomme le ikokobetše pele ga Morena. Mohlomongwe le ka phephišwa kotlo ka letšatši la kgalefo ya gagwe.


text:
Motseng wa Gasa go tla tšhabja, Ashkelone e tla ba marope, batho ba Ashdode ba tla rakwa mosegare wo monana, le motse wa Ekrone o tla thubja.


text:
Le hwile, lena Bafilista le dulago lebopong la lewatle. Morena o šetše a le ahlotše, lena badudi ba Kanana, naga ya Bafilista. O tla le feleletša, gwa se šale le o tee wa lena.


text:
E tla ba ya mašaledi a batho ba Juda. Ba tla fudiša mehlape ya bona gona moo, gomme ba robala ka dintlong tša Ashkelone. Morena Modimo wa bona o tla ba hlokomela, a ba atla gape.


text:
Morena Ramaatlaohle o re: “Ke kwele batho ba Moaba le ba Amone ba rumola setšhaba sa ka ba se roga, ba bile ba ikgantšha ba re ba tla thopa naga ya sona.


text:
Ke ikana ke le Modimo yo a phelago wa Israele gore Bamoaba le Baamone ba tla fedišwa bjalo ka badudi ba Sodoma le ba Gomora. Dinaga tša bona e tla ba felo ga ditshehlo le meepo ya letswai le leganata go ya go ile. Mašaledi a setšhaba sa ka a tla ba hula, a ba amoga naga.”


text:
Ke ka mo batho ba Moaba le ba Amone ba tlago otlelwa boikgantšho bja bona ka gona. Ba tla otlwa ka ge ba rogile setšhaba sa Morena Ramaatlaohle, ba bile ba itheta ba re ba tla se fenya.


text:
Go bona Morena o tla šiiša. O tla fediša medingwana yohle ya lefase, ya ba gona ditšhaba tšohle tša mabopong a lewatle di mo khunamelago, bangwe le bangwe nageng ya bona.


text:
O tla otla naga ya Asiria ka leboa a e fediša. Motse wa Ninibe o tla o fetoša marope le lesehla, lehlokameetse.


text:
Ke mo go tlago robala mehlape ya diruiwa le diphoofolo tša mehutahuta. Maribiši a tla robala dikokwaneng tša wona, a lla mafasetereng; magokobu a tla re gwaa, gwaa, direpoding. Dikota tša mesedere tša meago ya wona di tla be di hlomotšwe.


text:
Ke tšona tše di tlago hlagela motse woo badudi ba wona ba dulago ba iketlile le gona ba bolokegile. Batho ba gona ba bona nke motse wa bona o feta metse yohle ya lefase. E tlilo ba lefelo le le ngadilwego, letšaba la diphoofolo tša lešoka. Bafeti bohle ba tsela ba tla o kgotsa ka molodi, ba šikinya dihlogo.


text:
Jonna, Jerusalema, motse wa manganga, wa go tšhilafatšwa ke dibe tša badudi ba wona, motse wo o hlakišago baagi ba wona!


text:
Ga o theeletše Morena, ebile ga o dumele ge a o kgala. Ga o bote Morena, le gona ga o khunamele yena Modimo wa wona.


text:
Baetapele ba wona ba bjalo ka ditau tše di bopago; baahlodi ba wona nke ke diphiri tše di tsomago ka swahlane, tše di sa šadišetšego la gosasa nthathana.


text:
Baprofeta ba gona ga ba na boikarabelo ebile ga ba tshephagale; baprista ba gona ba tšhilafatša tše dikgethwa, le gona ba hlatholla melao ya Modimo gore e lokele bona.


text:
Le ge go le bjalo, Morena o sa le ka mo motseng, mme ke moloki, ga a dire tša go se loke. Mosong wo mongwe le wo mongwe o šetša gore badudi ba motse ba direlwe ka toka. Le ge go le bjalo, badiratšempe ba gona ga ba na dihlong ka tše ba di dirago.


text:
Morena o re: “Ditšhaba tše dingwe ke di fedišitše, dibo tša bona ya ba marope. Mebila ya bona e wetše kgwahlana; ga go sa sepela motho go yona. Metse ya bona e phušotšwe, ga go sa dula motho, ga go sa na moagi moo.


text:
Ke be ke gopola gore ke mo badudi ba Jerusalema ba tlago mpoifa mme ba dumela go kgalwa ke nna, le gore ba ka se tsoge ba lebetše dikotlo tšohle tše ke ba otlilego ka tšona. Eupša ya ba gona ba fišegelago go dira tše mpe.”


text:
Morena o re: “Bjale ge, le ntetele go fihlela mohla ke tlelago go sekiša ditšhaba. Ke feditše le pelo gore ke tla kgoboketša ditšhaba, ka phutha le batho ba mebušo, gore ke tle ke tšhollele kgalefo ya ka godimo ga bona. Lefase ka moka le tla tšhungwa ke kgalefo ya ka ye e laumago bjalo ka mollo.


text:
“Ke mohla ke tlago hlwekiša dipolelo tša ditšhaba gore bohle ba rapele nna, Morena, ba ntlhankele mmogo.


text:
Banthapedi, e lego setšhaba sa ka se se šwalalanego, ba tla ntlišetša dikabelo ba etšwa ka kua ga dinoka tša Etopia.


text:
Mehleng yeo, lena badudi ba Jerusalema, le ka se sa lewa ke dihlong tša ge le ile la ntsogela maatla. Bao ba ipshinago ka boikgantšho bja bona ke tla ba tloša motseng wa lena, gomme le ka se sa ba le makoko thabeng ya ka ye kgethwa,


text:
Mašaledi a Israele a ka se dire tše kgopo, a ka se bolele maaka, ebile a ka se fore motho. A tla atlega, a bolokega, a se tšhošwe ke motho.”


text:
Hlabang mekgolokwane le opele le thabile, lena setšhaba sa Israele! Thakgalang le thabe ka dipelo tša lena tšohle, lena ba Jerusalema.


text:
Morena o feditše go le otla; o tlošitše manaba ohle a lena. Morena, Kgoši ya Israele, o na le lena, le se sa boifa selo.


text:
Nako e etla yeo ka yona Jerusalema e tlago botšwa gore: “O se boife, wena motse wa Sione! O se rephiše matsogo!


text:
Morena Modimo wa gago o na le wena, yena mohlabani yo a go phološago. O tla go thabela kudu a wišwa pelo ke go go rata ga gagwe. O tla go hlabela mekgolokwane


text:
go swana le batho ge ba duduetša monyanyeng.” Morena o re: “Ke tla tloša masetlapelo mo go lena gore le se sa goboga.


text:
Tsebang gore mehleng yeo bagateledi ba lena ke tla ba otla. Ke tla hlakodiša bohle ba ba golofetšego, le ba ba thopilwego ka ba bušetša gae; bagobogi bao ka ba fetoša bahlomphegi, mme lefase lohle la ba reta.


text:
Mehleng yeo ke tla le bušetša gae ge ke seno le kgoboketša. Ke tla le tumiša ditšhabeng tšohle lefaseng, batho ka moka ba le reta ge ke le bušetša sekeng sa lena.” O realo, Morena.


text:
Ngwageng wa bobedi wa ge Dariose e le kgoši, ka letšatši la pele la kgwedi ya boselela, Morena o ile a romela molaetša wo o latelago ka moprofeta Hagai go mmušiši wa Juda, Serubabele, morwa wa Sealtiele, le go Moprista yo Mogolo, Joshua, morwa wa Jotsadaka.


text:
Morena Ramaatlaohle o re: “Setšhaba se se re nako ya go tsošološa Tempele ya Morena ga sešo ya fihla.”


text:
Le bjetše kudu, fela la buna gosenene; le a ja, fela ga le khore; le a nwa, fela ga le kgolwe; le a apara, fela ga le ruthele; mošomi o gola mogolo wo o sa lekanego go mo phediša.


text:
Nagantšhišang tše di le hlagelago. Ke realo, nna, Morena Ramaatlaohle.” Morena Ramaatlaohle o rile go Hagai:


text:
“Bjale ge, rotogelang dithabeng le yo rema dikota le tle le tsošološe Tempele; ke gona ke tlago kgahlega gomme ka direlwa ka moo ke nyakago ka gona.


text:
“Le be le holofetše gore le tla bolaya mabele, eupša šefa ga a nene. E rile ge le a goroša nna ka a budula. Etse ke be ke direlang? Ke be ke dirišwa ke gore Tempele ya ka e sa le marope, mola mongwe le mongwe wa lena a mpshafatša ntlo ya gagwe.


text:
Ke tlišitše komelelo nageng – dithabeng le mašemong le dirapeng tša merara le tša mehlware le dimeleng tšohle tša mobung, bathong le diphoofolong, le go se sengwe le se sengwe se le se bjalago.”


text:
Ke moka Serubabele, morwa wa Sealtiele, le Moprista yo Mogolo, Joshua, morwa wa Jotsadaka, le mašaledi ohle a setšhaba ba phetha tše Morena Modimo wa bona a bego a ba laetše tšona, ba theeletša moprofeta Hagai, motseta wa Morena.


text:
Ke mo Hagai, motseta wa Morena, a boditšego setšhaba molaetša wa Morena, a re Morena o re: “Ke na le lena.”


text:
Morena a tutuetša mmušiši wa Juda, Serubabele, morwa wa Sealtiele, le Moprista yo Mogolo, Joshua, morwa wa Jotsadaka, le mašaledi ohle a setšhaba gore ba šome Tempeleng. Ba tla, ba thoma go šoma Tempeleng ya Morena Ramaatlaohle, Modimo wa bona,


text:
ka letšatši la masome a mabedi a metšo ye mene la kgwedi ya boselela ya ngwaga wa bobedi wa ge Dariose e le kgoši.


text:
Ka letšatši la masome a mabedi le motšo o tee la kgwedi ya bošupa ya wona ngwaga woo, Morena a buša a bolela ka moprofeta Hagai.


text:
A mo laela a re: “Botšiša mmušiši wa Juda, Serubabele, morwa wa Sealtiele, le Moprista yo Mogolo, Joshua, morwa wa Jotsadaka, le mašaledi a setšhaba o re:


text:
Ke mang mo gare ga lena yo a ilego a bona ka mo Tempele e bego e le botse ka gona? Gonabjale le e bona e le bjang? Ga ke re le e bona e se selo?


text:
Morena o re: Tia maatla, wena Serubabele; le wena Moprista yo Mogolo, Joshua, morwa wa Jotsadaka, tia maatla; le lena setšhaba ka moka sa naga ye, tiang maatla le šome, gobane nna, Morena Ramaatlaohle, ke na le lena.


text:
Mola le etšwa Egepeta ke ile ka le tshepiša gore ke tla ba le lena. Ke sa ntše ke na le lena, ka gona le se ke la boifa selo.


text:
“Nna, Morena Ramaatlaohle, ke re: Kgauswanyana ke tla reketliša legodimo le lefase, lewatle le naga.


text:
Ke tla tsoša meferefere ditšhabeng tšohle, gomme mahumo a tšona a tla tlišwa mo, ka thakga Tempele ka ona. Ke realo, nna, Morena Ramaatlaohle.


text:
Tempele ye mpsha e tlilo phala yela ye tala ka botse, gomme ke tla tliša khutšo ka go yona.” O realo, Morena Ramaatlaohle.


text:
Ka letšatši la masome a mabedi le metšo ye mene la kgwedi ya senyane ya ngwaga wa bobedi wa ge Dariose e le kgoši, Morena Ramaatlaohle a bolela gape ka moprofeta Hagai.


text:
A re: “Botšiša baprista gore molao o reng mabapi le taba ye: Ge motho a ka phuthela nama ye kgethwa morumong wa kobo ya gagwe, gomme ka morumo woo a kgoma senkgwa, goba dijo tše di apeilwego, goba beine, goba makhura a mohlware, goba sejo se sengwenyana, na sejo seo e ba se sekgethwa?” Baprista ba mo fetola ba re: “Aowa.”


text:
Ke moka Hagai a ba botšiša a re: “Na ge motho yo a tšhilafaditšwego ke go kgoma setopo a ka kgoma se sengwe sa dijo tšeo le sona se tla tšhilafala?” Baprista ba mo fetola ba re: “Se tla tšhilafala.”


text:
Ke moka Hagai a re: “Morena o re go bjalo le go batho ba setšhaba se le go tšohle tše ba di šomago ka diatla; ka gona tše ba di tlišago aletareng di tšhilafetše.” Ge setšhaba se seno thoma go tsošološa Tempele


text:
Morena a re: “Bjale ge, lebeledišišang tše di le hlagetšego pele le thoma go tsošološa Tempele go fihlela lehono.


text:
Motho o be a re ge a eya mokgobong wa mabele a gopole gore o tla tšwa ka mekotla ye masome a mabedi, eupša a tšwe fela ka ye lesome. A ye bopitlelong bja diterebe go yo ga dikgapa tše masome a mahlano tša beine, a hwetše fela tše masome a mabedi.


text:
Ke be ke le romela phefo ya naka le phori le sefako gore di senye sengwe le sengwe se le se bjetšego, eupša gwa se be le yo a sokologelago go nna.


text:
Go tloga lehono le, letšatši la masome a mabedi a metšo ye mene la kgwedi ya senyane, leo motheo wa Tempele o phethilwego ka lona, le lebeledišišeng tšeo di tlago hlaga.


text:
Le ge go se na le mabele ka dišegong, le merara le mego le megarenate le mehlware e se sa enywa, go tloga lehono ke tla le šegofatša la buna.”


text:
Ka lona tšatši leo la masome a mabedi a metšo ye mene la kgwedi yeo, Morena a bolela le Hagai la bobedi, a mmotša


text:
gore a re go Serubabele, mmušiši wa Juda: “Nna, Morena, ke kgauswi le go reketliša legodimo le lefase,


text:
ka menola mebušo ya ditšhaba ka e fetša maatla. Ke tla phethola dikoloi tša ntwa le basepetši ba tšona; dipere di tla hwa, le banamedi ba tšona ba bolayana.


text:
Mohlang woo ke tla go tšea, wena mohlanka wa ka, Serubabele, morwa wa Sealtiele, ka dira gore o buše ka maatla a ka, gobane ke kgethile wena.” O realo, Morena Ramaatlaohle.


text:
Ka kgwedi ya seswai ya ngwaga wa bobedi wa ge Dariose e le kgoši, Morena o ile a fa moprofeta Sakaria molaetša. Sakaria e be e le morwa wa Berekia, Berekia e le morwa wa Ido.


text:
Morena Ramaatlaohle a laela Sakaria gore a botše setšhaba a re: “Nna, Morena, ke ile ka galefela borakgolokhukhu ba lena,


text:
Le se ke la swana le borakgolokhukhu ba lena bao baprofeta ba mehleng ya kgale ba bego ba ba begela molaetša wa go re nna, Morena Ramaatlaohle, ke re ba tlogele mekgwa le ditiro tša bona tše mpe. Eupša ba ile ba se ke ba ntheeletša, goba ba phetha tše ke ba laelago tšona.


text:
Ke be ke laela bahlanka ba ka, baprofeta, go begela borakgolokhukhu ba lena melao le ditaelo tša ka, eupša bona ba di tšeiša phefo gomme ba otlwa. Ka morago ba itshola, gomme ba dumela gore ba otlilwe ke nna, Morena Ramaatlaohle, go ya ka mekgwa le ditiro tša bona, bjalo ka ge ke be ke rerile.”


text:
Ka letšatši la masome a mabedi le metšo ye mene la kgwedi ya lesome le motšo o tee, kgwedi ya Shebate, ka ngwaga wa bobedi wa ge Dariose e le kgoši, Morena a bolela le moprofeta Sakaria ponong. Sakaria e be e le morwa wa Berekia, Berekia e le morwa wa Ido. Sakaria o laodišitše tša pono yeo ya gagwe a re:


text:
E rile e le bošego ka bona monna yo mongwe a nametše pere ye khunou, a le gare ga mehlakola ka legageng. Ka morago ga gagwe go be go na le dipere tše dingwe – tše dikhunou, tše ditsothwa, le tše ditšhweu.


text:
Ka botšiša morongwa yo a bego a bolela le nna ka re: “Mong wa ka, na dipere tše di šupa eng?” Yena a mphetola a re: “Ke tla go bontšha se di se šupago.”


text:
Ke ge monna yola a bego a le gare ga mehlakola a re: “Di romilwe ke Morena gore di yo lekola lefase.”


text:
Tša begela morongwa wa Morena yo a bego a eme gare ga mehlakola tša re: “Re lekotše lefase, gomme ra hwetša lohle le letše le iketlile.”


text:
Ke moka morongwa yoo a re: “Aowii, Morena Ramaatlaohle, e šetše e le mengwaga ye masome a a šupago o galefetše motse wa Jerusalema le metse ya naga ya Juda. O tla feletša kae le go se ba gaugele?”


text:
Morena a fetola morongwa yoo a bego a bolela le nna, a bolela le yena ka mantšu a botho le a go mmea pelo,


text:
gomme morongwa yoo a mpotša gore ke bege gore Morena Ramaatlaohle o re: “Ke tshwenyegile kudu ka Jerusalema le thaba ya Sione.


text:
Ge e le ditšhaba tše di dutšego ka boiketlo tšona ke di galefetše e le ruri, ka gobane mola ke be ke befeletše setšhaba sa ka gosenene, bona ba ile ba se okeletša matshwenyego.


text:
Ke ka baka leo nna, Morena, ke rego ke boetše mo motseng wa Jerusalema go o šokela. Tempele ya ka e tla agwa ka bofsa, motse le wona wa tsošološwa. Ke realo, nna, Morena Ramaatlaohle.”


text:
Morongwa yoo a mpotša le gore ke bege ke re: “Morena Ramaatlaohle o re metse ya gagwe e tla buša ya atlega kudu, le gona o tla buša a homotša badudi ba motse wa Jerusalema, gomme a o dira bodulo bja gagwe gape.”


text:
Ka botšiša morongwa yoo a bego a bolela le nna ka re: “Manaka a a šupa eng?” Yena a mphetola a re: “A emela maatla a mebušo ya lefase ye e šwalalantšego batho ba Juda le ba Israele le ba Jerusalema.”


text:
Ka mmotšiša ka re: “Banna ba ba tlilo dirang?” Yena a mphetola a re: “Mebušo yela ke yona ye e šwalalantšego batho ba Juda ya ba kokobetša. Banna ba ba tletše go e tšhoša le go fenya ditšhaba tše di šwalalantšego batho ba Juda ka sehlogo se sekaaka.”


text:
Ka mmotšiša ka re: “O ya kae?” Yena a mphetola a re: “Ke yo ela motse wa Jerusalema gore ke bone bophara le botelele bja wona.”


text:
Ke moka ka bona morongwa yola a bego a bolela le nna a batamela, gomme a gahlanetšwa ke yo mongwe morongwa.


text:
Yola a bego a bolela le nna a re go yoo: “Kitima o yo botša lesogana lela le swerego thapo ya go ela o re Jerusalema e tlilo ba motse wa go se ageletšwe ka morako, ka baka la bontši bja batho ba gona le diruiwa.


text:
Morena a re yena mong e tla ba morako wa mollo go dikologa motse, le gona o tla dula go wona ka letago la gagwe.”


text:
Morena o re go setšhaba sa gagwe: “Ke le šwalalanyeditše mathokong ohle. Hee! Hee! Tšhabang nageng ya ka leboa!


text:
Nna, Morena Ramaatlaohle, ke re wena Sakaria ke go romile ditšhabeng tše di le hutšego, lena setšhaba sa ka, gore o ba botša o re: ‘Yo a ba kgomago o tla be a kgoma selo sa ka se bohlokwa.’


text:
Ba tsebe gore ke tla lwa le bona, gomme ba tla hlakolwa ke ba e kilego ya ba makgoba a bona.” Ke mo le tlago tseba gore ke romilwe ke Morena Ramaatlaohle.


text:
Mehleng yeo ditšhaba tše dintši di tla tla go Morena gomme ya ba setšhaba sa gagwe. Yena o tla dula le lena. Ke mo le tlago tseba gore yena Ramaatlaohle o nthomile go lena.


text:
Batho ba Juda ba tla boela ya ba ba Morena mo nageng ye kgethwa, gomme Jerusalema e tla boela ya ba bodulo bja gagwe.


text:
Mo ponong Morena a mpontšha Joshua, Moprista yo Mogolo, a eme pele ga morongwa wa Morena. Ka letsogong la go ja la Joshua go be go eme Sathane a letetše go phara moprista yoo ka molato.


text:
Morongwa yoo wa Morena a re go Sathane: “A Morena a go kgale, wena Sathane, a Morena yo a ikgethetšego Jerusalema a go kgale! Monna yo o swana le serumola se se ubutšwego mollong.”


text:
Morongwa yoo a re go badiredi ba gagwe: “Apolang monna yo diaparo tše tša ditšhila.” Ke moka a re go Joshua: “Ke phumotše molato wa gago gomme ke tla go apeša diaparo tše boleta.”


text:
Ke moka ka re badiredi bao ba apeše Joshua seala sa boprista se se hlwekilego. Ba dira bjalo, mme ba mo apeša le diaparo tšela tše boleta morongwa yoo wa Morena a eme moo.


text:
“Morena Ramaatlaohle o rile: ‘Ge o ka phela ka mo ke nyakago ka gona wa dira le mediro ye ke go filego yona, gona o tla no fela o le molebeledi wa Tempele ya ka le dikgoro tša yona, gomme ke tla kwa dithapelo tša gago, go swana le ge ke ekwa tša barongwa ba ba lego pele ga ka.


text:
Bjale ge, theeletša, wena Joshua, Moprista yo Mogolo, le lena bapristakayena, lena le lego sešupo sa bokamoso bjo bobotse, theeletšang: Ke tlilo tliša mohlanka wa ka yo a bitšwago Lehlogedi.


text:
Ke beile leswika la mahlakore a a šupago pele ga Joshua. Ke tla le tloka mantšu, gomme ka phumola molato wa naga ye ka letšatši le tee.


text:
Mohla tšatši leo le fihla, batho ba tla laletša baagišani ba bona gore ba tle ba thabe le bona ka khutšo le polokego, ba dutše ka dirapeng tša bona tša merara le ka fase ga mego ya bona.’ ”


text:
A mpotšiša a re: “O bonang?” Ka mo fetola ka re: “Ke bona sehlomamabone sa gauta. Godimo ga sona go na le sebjana sa makhura a mohlware. Sehlomamabone seo se na le mabone a a šupago, lengwe le lengwe le na le lešobana la thapo.


text:
Go na le mehlare ye mebedi ya mehlware ka thoko ga sehlomamabone, wo mongwe ka mo, wo mongwe ka mo.”


text:
Yena a mphetola a re: “O ra gore ga o tsebe gore dilo tše di šupang?” Ka mo fetola ka re: “Aowa, mong wa ka, ga ke tsebe.”


text:
Morongwa yola a ntaela gore ke botše Serubabele gore Morena o re: “O tla atlega, fela e sego ka maatla a gago goba a madira a gago, eupša ka go tutuetšwa ke moya wa ka.


text:
Wena thabakgolo, o selo mang go Serubabele? O tla fetoga molala ge a go batamela. Serubabele, wena o tla tsošološa Tempele, gomme ya re ge o bea leswika la mafelelo, batho ba goa ba re: ‘Ga se ka botse! Ke le lebotse bjang!’ ”


text:
“Tempele ye e theilwe ke Serubabele, gomme e tla ba ya phethwa ke yena. Mohla seo se direga ke gona setšhaba sa ka se tlago tseba gore ke nna ke go romilego go sona.


text:
Ba se nyamišwe ke ge go se ne tema ye e bonalago. Ba tla thaba ge ba bona Serubabele a tšwela pele le go aga Tempele.”


text:
Morongwa a mpotšiša a re: “O bonang?” Nna ka mo fetola ka re: “Ke bona lengwalo le tšewa ke phefo lefaufaung; ke la dimetara tše lesome ka botelele, le tše tlhano ka bophara.”


text:
Ke moka a re go nna: “Mo go lona go ngwadilwe thogako ye e tlago wela naga ka moka. Ka thoko ye nngwe ya lengwalo go ngwadilwe gore mahodu ohle a tla ntšhwa mo nageng; ka thoko ye nngwe go ngwadilwe gore bohle ba ba ikanago ka maaka le bona ba tla tlošwa.


text:
Morena Ramaatlaohle o re o tla romela thogako ye gomme ya tsena ka lapeng la lehodu le lengwe le le lengwe, le ka go la yo a ikanago ka maaka ka leina la gagwe. E tla lala ka dintlong tša bona, ya hlahlamolla marulelo a tšona, ya kgereša le maboto.”


text:
Ka mmotšiša ka re: “Ke eng?” Yena a mphetola a re: “Ke seroto, gomme se swantšha molato wa batho bohle mo nageng.”


text:
Morongwa a re: “Mosadi yo o swantšha bokgopo.” Ke moka a mo kgoromeletša ka serotong, gomme a khurumela seroto ka sekhurumelo sela sa morodi.


text:
Ge ke lebelela ka bona basadi ba babedi ba fofa ba ntebantšhitše ba na le diphego tše di phurolotšwego moyeng tše di swanago le tša tlhame. Ba kuka seroto sela ba fofa le sona.


text:
Yena a mphetola a re: “Ba se iša Babilonia, mo ba tlago se agela tempele. Ge e fedile seroto seo se tla bewa bodulong bja sona ka gare ga yona.”


text:
Mo ponong ye nngwe ka bontšhwa dikoloi tše nne tša ntwa di etla di etšwa mokgahlo ga dithaba tše pedi tša mphiri.


text:
Ke mo ke botšišitšego morongwa yo a bego a bolela le nna ka re: “Mong wa ka, na dikoloi tše di šupang?”


text:
Yena a mphetola a re: “Tšeo ke diphefo tše nne tša legodimo di a tloga ge di seno rongwa ke Morena wa lefase lohle.”


text:
Koloi ye e gogwago ke dipere tše dintsho e ya nageng ya ka leboa, ya dipere tše ditšhweu e ya nageng ya ka bodikela, gomme ya tše diphaswa e ya nageng ya ka borwa.


text:
Ge dipere tše diphaswa di etšwa di be di fela pelo ya go yo lekola lefase. Morena a re go tšona: “Eyang go lekola lefase!” Gomme tša ya.


text:
“Amogela dimpho tše di ntšhitšwego ke mathopša a a boilego Babilonia, e lego boHeldai le Tobia le Jedaya. Tšatšing le o di amogetšego ka lona o ye ga Josia, morwa wa Sofonia.


text:
O dire mphapahlogo ka silibera le gauta ye ba e neetšego, gomme o o rweše Moprista yo Mogolo, Joshua, morwa wa Jotsadaka.


text:
O mmotše gore Morena Ramaatlaohle o re: ‘Go na le monna yo a bitšwago Lehlogedi; o tla hloga mo a lego gona, gomme a tsošološa Tempele ya Morena.


text:
Ke yena yo a tlago e aga, a buša setšhaba sa gagwe, gomme a hlomphiwa ka mo go lebanego kgoši. O tla thušwa ke moprista, gomme bobedi ba tla šomišana ka kwano.’


text:
Mphapahlogo woo e tla ba segopotšo ka Tempeleng ya Morena sa go hlompha boHeldai, Tobia, Jedaya le Josia.


text:
Batho ba kgole ba tla tlo thuša go tsošološa Tempele ya Morena.” Ke mo le tlago tseba gore Morena Ramaatlaohle o nthomile go lena. Tšeo di tla phethega ge le ka hlompha Morena Modimo wa lena ka botlalo.


text:
Ka ngwaga wa bone wa ge Dariose e le kgoši, ka letšatši la bone la kgwedi ya senyane, kgwedi ya Kislebe, Morena a bolela le Sakaria.


text:
Batho ba Bethele ba be ba romile Saretsere le Regeme-Meleke le banna ba gabobona Tempeleng ya Morena Ramaatlaohle go yo kgopela tšhegofatšo ya Morena,


text:
le go yo botšiša baprista le baprofeta ba re: “Na re no tšwela pele le go ilela le go ikona dijo ka kgwedi ya bohlano go etša mengwageng ye mentši ye e fetilego?”


text:
gore ke botšiše batho bohle ba naga ye le baprista ke re: “Kgane mola le ikona dijo ebile le ilela ka kgwedi ya bohlano le ya bošupa mengwageng ye masome a a šupago le be le direla nna?


text:
Tšeo ke tšona tše Morena a bego a di bolela ka baprofeta bale ba pele mola Jerusalema le metseng ye e bapilego nayo go sa na le badudi ba bantši, go dutšwe ka boiketlo, le mola seleteng sa ka borwa se se omilego le nagengtlase go sa dula batho.


text:
“Nna, Morena Ramaatlaohle, ke laile setšhaba sa ka ka re: Le hlokomele gore go dirwe toka, le gona le swarane ka botho le ka lešoko.


text:
Le se ke la gatelela bahlologadi le ditšhiwana le bafaladi le bahloki. Le gona le se ke la logelana maanomabe.


text:
Ba ithatafaditše le dipelo tša ba bjalo ka leswika. Ka ge ba be ba gana go phetha melao le ditaelo tše ke bego ke ba romela tšona ka Moya wa ka di išwa ke baprofeta bale ba pele, ke ile ka ba galefela.


text:
Ka ge ba be ba sa ntheeletše ge ke be ke ba bitša, le nna ke be ke sa ba theeletše ge ba be ba nthapela. Ke realo, nna, Morena Ramaatlaohle.


text:
Ke ile ka ba hlothola bjalo ka ledimo, ka ba šwalalanyetša ditšhabeng tšohle tše ba bego ba sa di tsebe. Ya ba ge naga ye e šala e se na badudi le ba go e sepela, mme naga yela ye botse ya fetoga lešoka.”


text:
“Ke tshwenyegile kudu ka motse wa Jerusalema, mo ke bilego ke galefetše manaba a bona. Ke realo, nna, Morena Ramaatlaohle.


text:
Ke tla boela thabeng ya Sione, ka dula motseng wa Jerusalema. Wona o tla bitšwa motse wo o botegago, gomme thaba ya Morena Ramaatlaohle e tla bitšwa thaba ye kgethwa.


text:
Bakgalabje le bakgekolo ba lehlotlo ba tla buša ba itulela mapatlelong a Jerusalema. Ke realo, nna, Morena Ramaatlaohle.


text:
“Le ge mašaledi a setšhaba se bjale a bona nke tše dibjalo di ka se kgonege, na le nna nka bona di sa kgonege? Go botšiša nna, Morena Ramaatlaohle.


text:
Nna, Morena Ramaatlaohle, ke re ke tla hlakodiša setšhaba sa ka dinageng tša ka bohlabatšatši le tša ka bodikelatšatši,


text:
gomme ka se buša sa tlo dula Jerusalema. E tla ba setšhaba sa ka, gomme nna ka ba Modimo wa sona, ka se buša ka potego le ka toka.


text:
“Nna, Morena Ramaatlaohle, ke re: Tiang maatla, lena bjale le kwago taba ye ka baprofeta ba ba bego ba le gona mola go thewa motheo wa go tsošološa Tempele, e lego ntlo ya ka, nna, Morena Ramaatlaohle.


text:
Pele ga moo go be go se na yo a nago le tšhelete ya go thwala motho, goba go lefela seruiwa sa go dirišwa. Batho ba be ba sa dire mešomo ya bona ka polokego ka baka la manaba a bona, gobane ke be ke lwiša motho le moagelani wa gagwe.


text:
Eupša go tloga bjale mašaledi a setšhaba se nka se sa a swara bjalo ka pele. Ke realo, nna, Morena Ramaatlaohle.


text:
Ba tla bjala dipeu tša bona ba iketlile. Merara ya bona e tla enywa, mobu o tla ntšha dibjalo, le legodimo le tla wiša phoka. Tše ka moka ke tla di fa mašaledi a setšhaba se.


text:
Lena batho ba Juda le lena ba Israele, pele le be le le sešupo sa thogako go baditšhaba, eupša ke tla le phološa, mme la ba sešupo sa tšhegofatšo. Ka gona, betang dipelo le se boife.”


text:
Morena Ramaatlaohle o re: “Ka ge borakgolokhukhu ba lena ba ile ba nkgalefiša, ke ile ka ikemišetša go le hlokofatša, gomme ka se buše pelo.


text:
Fela bjale ke hlaname, mme ke ikemišeditše go atla batho ba Jerusalema le ba Juda. Ka gona le se boife.


text:
Tše le swanetšego go di dira ke go botšana nnete, le ahlole ka toka le ka therešo ka dikgorong tša tsheko, gore go be le khutšo.


text:
Le se ke la rerelana tše mpe. Le se ikane ka bohlatse bja maaka, gobane tša mohuta woo ke tše ke di hloilego. Ke realo, nna, Morena.”


text:
“Nna, Morena Ramaatlaohle, ke re go ikona dijo ka kgwedi ya bone, ya bohlano, ya bošupa, le ya lesome go tla fetoga mabaka a lethabo le tlhalalo, go tla fetoga menyanya bathong ba Juda. Ka gona, le rate nnete le khutšo.”


text:
Ba motse wo mongwe ba tla ya go ba wo mongwe ba re: ‘A re yeng re yo khunamela Morena Ramaatlaohle, re mo rapeleng gore a re šegofatše!’


text:
Ditšhaba tše dintši le merafe ye maatla ba tla tla Jerusalema go khunamela Morena Ramaatlaohle, le go mo rapela gore a ba šegofatše.


text:
Mehleng yeo banna ba lesome ba maleme a a fapanego le ditšhaba tše di fapanego ba tla swara monna wa Mojuda ka morumo wa seaparo sa gagwe ba re: ‘E re re sepeleng le lena, ka gobane re kwele gore Modimo o na le lena.’ Ke realo, nna, Morena Ramaatlaohle.”


text:
Morena o begile molaetša wa gore o tla otla naga ya Hadrake le motse wa Damaskose. Ga se dikgoro tša Israele fela tše e lego tša Morena, eupša le wona motsemošate wa Siria ke wa gagwe.


text:
Motse wa Hamate, wo o beelanego mellwane le wa Hadrake, le wona ke wa gagwe, le motse wa Tirose le wa Sidone, gotee le boramahlale ba metse yeo.


text:
Eupša Morena o tla amoga motse woo tšohle tše o nago le tšona. O tla lahlela mahumo a wona ka lewatleng, gomme motse wona a o fiša thokgethokge.


text:
Ba motse wa Ashkelone ge ba bona tšeo ba tla tšhoga. Ba motse wa Gasa ge ba di bona le bona ba tla thothomela ka letšhogo. Ba Ekrone ge ba di bona le bona ba tla nolega moko. Kgoši ya motse wa Gasa e tla bolawa; Ashkelone e tla šala e se na badudi.


text:
Ke tla ba lahliša go ja nama ye e sa nago le madi, le dijo tše dingwe tše di iletšwago. Mašaledi a bona e tla ba a ka, nna, Modimo wa bona, ba etša ba kgorwana ya kgoro ya Juda. Le ba Ekrone e tla ba ba setšhaba sa ka, ba etša Bajebuse.


text:
Ke tla leta naga ya ka, gomme ka iletša madira go putla mo go yona. Setšhaba sa ka se ka se sa šwahlelwa ke bagateledi, gobane bjale ke bone ka mo ba tlaišitšwego ka gona.”


text:
Thabang gagolo, lena ba Sione! Hlabang mekgolokwane, lena ba Jerusalema! Bonang kgoši ya lena e tla go lena! O tla ka megobo le mekgolokwane, fela ke moikokobetši, monamelapokolo; o nametše pokolwana, namane ya pokolo.


text:
Morena o re: “Ke tla amoga Israele dikoloi tša ntwa, le Jerusalema ka e amoga dipere tša ntwa; mara a ntwa le mesebe di tla robaganywa. Kgoši ya lena e tla begela ditšhaba khutšo; e tla buša go tloga lewatleng go ya lewatleng, go tloga Yufratese go ya mafelelong a lefase.”


text:
“Ka baka la kgwerano ye ke e dirilego le lena ka madi a dihlabelo, ke tla lokolla bagolegwa ba gabolena, ka ba ntšha ka moleteng, mohlokameetse, e lego bothopša.


text:
Boelang sebong sa lena, lena bagolegwa le nago le kholofelo. Bjale ke le begela gore ke tla le bušetša gabedi tše le di lobilego.


text:
Bajuda ke tla ba dira bora, Baisraele ka ba dira mesebe. Ke tla hlohleletša banna ba gago, wena Jerusalema, gore ba lwe le Bagerike; ke tla ba dira tšhoša ya mohlabani.”


text:
Morena o tla bonala ka godimo ga setšhaba sa gagwe; o tla thuntšha mesebe ya gagwe bjalo ka legadima. Morena, Mong wa bohle, o tla letša phalafala; o tla sepela ka madimo a go tšwa borwa.


text:
Morena Ramaatlaohle o tla šireletša setšhaba sa gagwe, gomme se tla fediša manaba a sona, sa gataka maswikana a diragamabje tša ona. Ba tla hlaba mašata boka banna ba ba tagilwego, gomme ba tšholla madi a manaba a bona; ona a tla ela bjalo ka madi a sehlabelo, a tšhelwago dikhutlong tša aletare ka sebjana.


text:
Mohlang woo Morena Modimo o tla hlakodiša setšhaba sa gagwe bjalo ka modiša ge a hlakodiša mohlape. Bona ba tla kgabiša naga ya gagwe go swana le magakabje a mphapahlogo.


text:
Naga e tla ba ye botse ya kgahliša e le ruri! Masogana a tla atlwa ke go fepša ka mabele, le makgarebe a atlwa ke go nwa beine ye mpsha.


text:
Kgopelang Morena pula selemo. Morena ke Mohlomišamaru a pula, o nešetša batho medupi, a fa bohle dibjalo tša mašemong.


text:
Diswantšhobopša di bolela ditšiebadimo, didupe di bona dipono tša maaka; di anega ditoro tša maaka, khomotšo ya tšona ke lefeela. Ke ka baka leo batho ba timelago boka dinku, ba bago matshwenyegong ka go hloka moetapele.


text:
Morena o re: “Ke galefetše bašele ba go buša setšhaba sa ka, gomme ke tla ba otla, gobane nna, Morena Ramaatlaohle, ke hlokometše mohlape wa ka, e lego batho ba Juda. Ke tla ba dira dipere tša ka tša ntwa tša lebelo.


text:
Go bona go tla tšwa baetapele ba bantši, ba go tia bjalo ka maswika a motheo, le dikokotela tša tente, le mara a ntwa le mesebe.


text:
Batho ba Juda ba tla fenya, ba etša bagale ba ba gatakelago manaba a bona marageng a mebileng. Ba tla lwa ka ge Morena a na le bona, gomme ba fenya banameladipere ba manaba.


text:
“Ke tla tiiša batho ba Juda; ke tla hlakodiša ditlogolo tša Josefa. Ke tla ba šokela mme ka ba bušetša nageng ya gabobona. E tla ba mo nkego ga se nke ka ba lahla, gobane ke nna Morena Modimo wa bona, mme ke tla kwa dithapelo tša bona.


text:
Batho ba Israele ba tla ba bjalo ka bagale; ba tla hlalala mo nkego ba nwele beine. Bana ba bona ge ba di bona ba tla thaba, ba hlaba mekgolokwane, ba thakgatšwa ke tše Morena a di dirilego.


text:
“Ke tla bitša setšhaba sa ka ka molodi ka se kgoboketša, ka gobane ke ba hlakodišitše, gomme ba tla ata bjalo ka kgale.


text:
Le ge ke ba šwalalantše le ditšhaba, ba tla nkgopola ba le dinageng tša kgole. Bona le bana ba bona ba tla phologa, gomme ba boela nageng ya gabobona.


text:
Ke tla ba tloša nageng ya Egepeta le go ya Asiria, ka ba bušetša nageng ya gabobona. Ke tla ba dudiša seleteng sa Gileade le go sa Lebanone, ba ba ba dula ka go pitlagana.


text:
Ba tla tshela lewatle la matshwenyego, mme nna ka okobatša maphoto a lona. Madiba ohle a noka ya Naele a tla pšha. Ke tla kokobetša Baasiria bao ba go ikgogomoša, le mmušo wa Egepeta o tla wa.


text:
Kgitlang sello, lena mephaene, gobane mesedere e wele, merematsaka yela e fedišitšwe! Gololang, lena meeike ya Bashane, gobane sethokgwa sa mašohlošohlo se remilwe!


text:
Ekwang sello sa babuši; bogoši bjola bja bona bo fedile! Ekwang tau di a bopa; gape sekgwa sa noka ya Jordane se fedišitšwe!


text:
Bareki ba tšona ba di bolaya ba sa ipone molato. Ba rekiša nama ya tšona gomme ba re: ‘A go retwe Morena! Re humile!’ Ba ba di dišago le bona ga ba di šokele.”


text:
Morena a re: “Nka se sa šokela badudi ba naga ye. Ke tla gafela bohle diatleng tša bangwekabona le go tša magoši a bona. Magoši ao a tla lobiša naga, gomme nna ka se e hlakodiše diatleng tša bona.”


text:
Nna ke be ke dišetša bareki bao ba dinku tša go yo hlabja. Ke ile ka tšea mapara a mabedi: lengwe ka le bitša “Pelonolo”, lengwe ka re ke “Kopano”. Ka nama ka diša dinku tšeo.


text:
Ka kgwedi e tee ka tloša badiša ba bararo dinkung. Ka thoma go felela dinku pelo, mme le tšona tša se sa nnyaka.


text:
Ke mo ke rilego go tšona: “Nka se sa ba modiša wa lena. Tše di hwago a di hwe. Tše di bolawago a di bolawe. Tše di šetšego a di jane botala.”


text:
Ke moka ka tšea lepara lela la ka ke le reilego leina la “Pelonolo” ka le roba, ya ba go fediša kgwerano yela Morena a bego a e dirile le ditšhaba tšohle.


text:
Ya ba gona go fedišwa ga kgwerano mohlang woo. Bareki bale ba dinku ba be ba ntebeletše, gomme ba tseba gore se ke se dirago ke se ke se boditšwego ke Morena.


text:
Nna ka re go bona: “Ge le rata mpheng tefo ya ka; eupša ge le sa rate le lese.” Ke moka ba mpha dipapetlana tše masome a mararo tša silibera e le tefo ya ka.


text:
Morena a re go nna: “Di tšhele ka polokelong ya Tempele.” Ka gona ka tšea dipapetlana tšeo tša silibera, tše ba bego ba gopola gore ke theko ye kgolo ye e ntekanego, ka di tšhela ka polokelong ya Tempele.


text:
Ka morago ka roba lepara la ka la bobedi, lela ke bego ke le bitša “Kopano”, gomme ya ba go fediša tswalano ya Bajuda le Baisraele.


text:
Ke mo Morena a rilego go nna: “Boelela o tšee lepara la modiša, fela bjale e be la modiša yo a se nago mohola.


text:
Ke bea modiša mo nageng ye yo a ka se šetšego dinku tše di fokolago, a ka se nyakego tše di timetšego, a ka se alafego tše di gobetšego, goba a fudiša tše di phelago gabotse. Sa gagwe e tla ba go dio ja nama ya tše di nonnego le go kokona dingathana tša tšona.


text:
Lefeelana leo la modiša la go tlogela mohlape ga la le bona! Nke a ka hlabja letsogo, a tsotsometšwa le leihlo la la go ja ka tšhoša! A a golofale letsogo, a foufale le leihlo la la go ja!”


text:
Molaetša wa Baisraele wa go tšwa go Morena, yena yo a adilego leratadima, a theilego lefase, a hlodilego moya mothong, o re:


text:
“Tsebang gore ke kgauswi le go dira motse wa Jerusalema senwelo sa bjala; ditšhaba tšohle tše di bapilego le wona di tla bo nwa tša thekesela. Ge Jerusalema e dikanetšwa, metse yohle ya Juda le yona e tla dikanetšwa.


text:
Eupša ge nako yeo e fihla ke tla dira gore Jerusalema e be bjalo ka leswika le boima; setšhaba se se le kukago se tla gobala kudu. Ditšhaba tšohle tša lefase di tla e thika.


text:
Mehleng yeo ke tla gakantšha dipere tšohle tša bona, le banamedi ba tšona ka ba hlakantšha dihlogo. Ke tla hlokomela batho ba Juda, eupša dipere tšohle tša baditšhaba tšona ke tla di foufatša. Ke realo, nna, Morena.


text:
Ke mo ba dikgorwana tša Juda ba tlago bolela ka dipelong ba re: ‘Badudi ba Jerusalema ba tiišwa ke Morena Ramaatlaohle, Modimo wa bona.’


text:
“Mehleng yeo ke tla dira gore dikgorwana tša Juda di swane le mollo ka lengetaneng ka gare ga dikgong, goba serumola se se tukago gare ga dingata tša mabele – ba tla tšhuma ditšhaba tšohle tše di bapilego le bona. Batho ba Jerusalema bona ba tla itulela ba bolokegile moo motseng.


text:
“Nna, Morena, ke tla thoma ka go hlakodiša malapa a Juda, gore setumo sa ditlogolo tša Dafida le sa badudi ba Jerusalema se se ke sa feta sa batho ba bangwe ba Juda.


text:
Mehleng yeo ke tla šireletša ba ba dulago Jerusalema, gomme le ba ba fokolago kudu ba tla tia go swana le Dafida. Ditlogolo tša Dafida di tla ba eta pele bjalo ka morongwa wa Morena, bjalo ka Modimo ka sebele.


text:
“Ditlogolo tša Dafida le badudi ba Jerusalema ke tla ba tšhela moya wa kgaugelo le wa thapelo. E tla re ge ba lebelela yo ba mo hlabilego ba mmolaya, ba mo llela bjalo ka yo a llelago motswalwanoši wa gagwe, ba mo llela gabohloko bjalo ka yo a llelago morwa wa leitšibolo.


text:
Mehleng yeo sello sa mo Jerusalema e tla ba se segolo go swana le sa Hadade-Rimone, molaleng wa Megido.


text:
Lapa le lengwe le le lengwe mo nageng le tla lla le le tee: gwa lla malapa a ditlogolo tša Dafida, a ditlogolo tša Nathane, a ditlogolo tša Lefi, a ditlogolo tša Shimi, le a mangwe ka moka. Lapa le lengwe le le lengwe le tla lla le ikeme, banna ba lapa le lengwe le le lengwe ba tla lla ba le gotee, basadi le bona ba lla ba le gotee.


text:
“Mehleng yeo go tla thibologa sediba sa go hlatswa ditlogolo tša Dafida le batho ba Jerusalema dibe le makgopo a bona.


text:
Mehleng yeo ke tla fediša go khunamelwa ga medimo ya diswantšho mo nageng, gomme e ka se sa gopolwa ke motho. Ke realo, nna, Morena Ramaatlaohle. Mang le mang yo a rego ke moprofeta ke tla mo tloša mo nageng, ka tloša le tumo ya batho ya go dira tše mpe.


text:
Ge motho a ka no fela a phegeletše go porofeta, tatagwe le mmagwe ba tla mmotša gore o swanetše go bolawa, ka ge a re o bolela lentšu la Morena, etšwe se a se bolelago e le maaka. Ge a ka porofeta, tatagwe le mmagwe ba tla mo hlaba ba mmolaya.


text:
Mehleng yeo go ka se be le moprofeta yo a ikgantšhago ka dipono tša gagwe, goba a aparago seaparo sa boya sa moprofeta e le gore a radie batho.


text:
Gomme ge motho a ka mmotšiša a re: ‘Mabadi ao a lego kgareng ya gago ke a eng?’ yena o tla fetola ka go re: ‘Ke ile ka gobatšwa ka ga bagwera ba ka.’ ”


text:
Morena Ramaatlaohle o re: “Wena tšhoša, tsoga o hlasele modiša wa ka yo a dišago le nna! Mmolaye, dinku di šwalalane. Nna ke tla otla dikwanyana tša ka,


text:
gomme nageng ka moka mo go lego dikarolo tše tharo tša dinku go tla hwa karolo tše pedi, gwa šala e tee.


text:
Yeo ya go šala ke tla e hlwekiša bjalo ka silibera ge e hlwekišwa ka mollo; ke tla e hlahloba bjalo ka gauta ge e hlahlobja. Ke mo ba tlago nthapela, gomme nna ka ba kwa. Ke tla re ke bona setšhaba sa ka, gomme bona ba tla re ke nna Modimo wa bona.”


text:
Letšatši la go tla ga Morena le kgauswi. Ke mohla dithebola tša go tšwa go wena, Jerusalema, di tlago kgobja pele ga gago.


text:
Morena o tla phutha ditšhaba tšohle gore di tle di lwe le Jerusalema. Motse wo o tla thopša, dintlo tša hulwa, le basadi ba katwa. Seripa sa badudi ba wona se tla išwa bothopša, eupša ba ba šetšego ba ka se tlošwe motseng.


text:
Ka morago Morena o tla tšwa dira a yo lwa le ditšhaba tšeo, bjalo ka ge a be a elwa le manaba a gagwe kgale.


text:
Mohlang woo o tla ema godimo ga Thaba ya Mehlware ka bohlabela bja Jerusalema. Ke mo Thaba ya Mehlware e tlago pharoga ka bogare go tloga ka bohlabela go ya ka bodikela, ya ba moedi wo mogologolo. Seripa se sengwe sa thaba se tla šuthela leboa, mola se sengwe sa šuthela borwa.


text:
Le tla tšhaba ka moedi woo wa thaba ya Morena wo o tlago ba o fihla Atsele. Le tla tšhaba bjalo ka borakgolokhukhu ba lena mola lefase le šikinyega, mehleng yela Usia e le kgoši ya Juda. Ya ba gona Morena Modimo wa ka a tlago, a tla le barongwa bohle.


text:
E tla ba letšatši la go se swane le a mangwe. Go ka se be le nako ya mosegare le nako ya bošego, eupša ge go etla bošego go tla ba le seedi. Gore na seo se tla direga neng go tseba Morena fela.


text:
Mehleng yeo meetse a mokgako a tla ela a etšwa Jerusalema, a mangwe a elela Lewatleng le le Hwilego ka bohlabela, a mangwe a elela Lewatleng la Mediteraniene ka bodikela. A tla ela ngwaga ka moka, selemo le marega.


text:
Ka nako yeo Morena e tla be e le yena kgoši ya lefase ka moka; ke nako ye e tla bego e le yena Morena a le noši, gomme bohle ba tla mo tseba ka leina le tee.


text:
Selete sohle, go tloga Geba go yo fihla Rimone ka borwa bja Jerusalema, se tla lekanetšwa. Motse wa Jerusalema o tla dula o phagame mo o agilwego gona; o tla be o thoma lesorong la Benjamene o fihla mola go bego go na le lesoro pele, Lesoro la Sekhutlo, wa tloga Toreng ya Hananele wa yo fihla bopitlelong bja diterebe bja mošate.


text:
Morena o tla otla ditšhaba tše di lwago le Jerusalema ka leuba le: Ba tla bola dinama ba sa phela; mahlo a bona a tla bolela ka dinkgotlotswaneng tša ona, le maleme a bona a bolela ka maganong a bona.


text:
Banna ba Juda ba tla lwa Jerusalema. Ba tla hula ditšhaba tšohle tše di bapilego nabo mahumo a tšona – gauta, silibera le diaparo ka bontši.


text:
Bolwetši bja go swana le bjoo bo tla tsena le dipere, dimeila, dikamela le dipokolo, a ke re diruiwa ka moka tše di lego ka mešašeng ya manaba.


text:
Mašaledi ohle a ditšhaba tše di hlasetšego Jerusalema a tla ya gona ngwaga wo mongwe le wo mongwe go yo khunamela Kgoši, Morena Ramaatlaohle, le go keteka Monyanya wa Mešaša.


text:
Ge setšhaba se sengwe se ka se ye go khunamela yena Kgoši, Morena Ramaatlaohle, se ka se nelwe ke pula nageng ya sona.


text:
Ge setšhaba sa Egepeta se ka se ye go keteka Monyanya wa Mešaša, gona se tla otlwa ka leuba leo ka lona Morena a tlago otla ditšhaba tše di sa yego go keteka.


text:
Yeo ke yona kotlo ye Baegepeta le ditšhaba tšohle tše di sa yego go keteka Monyanya wa Mešaša di tlago otlwa ka yona.


text:
Mehleng yeo le ditšhitswana tše di kwetenyago tša dipere di tla tlokwa mantšu a: “Di abetšwe Morena”. Le dipitša tša go apea tša ka Tempeleng e tla ba tše dikgethwa go no swana le meruswi yela ya pele ga aletare.


text:
Dipitša tšohle tša go apea tša Jerusalema le tša Juda e tla ba tše dikgethwa tša Morena Ramaatlaohle. Bohle ba ba tlago go dira dihlabelo ba tla apea nama ya dihlabelo ka tšona. Mehleng yeo go ka se sa ba le mmapatši ka Tempeleng ya Morena Ramaatlaohle.


text:
Morena o re: “Ke le ratile ka mehla. “Eupša lena le re: ‘O bontšhitše bjang gore o a re rata?’ “Nna, Morena, ke a le botšiša ke re: Ga ke re Esau e be e le ngwanaboJakobo? Eupša nna ke ile ka rata Jakobo,


text:
“Ge Baedomo ba ka re: ‘Le ge metse ya rena e thubilwe, re tla e aga ka bofsa,’ gona nna, Morena Ramaatlaohle, ke tla re: A ba e age ka bofsa ge, ke tla e thuba gape. Batho ba tla bitša naga ya bona ‘Naga ye kgopo’, bona ba bitšwa ‘Setšhaba sa go galefelwa ke Morena go ya go ile’.


text:
“Le tla iponela tšeo ka a lena mahlo, gomme la re: ‘Morena ke yo maatla le ka ntle ga mellwane ya Israele!’ ”


text:
Morena Ramaatlaohle o re go baprista: “Morwa o hlompha tatagwe, le mohlanka o hlompha mong wa gagwe. Nna ke Tatagolena – bjale, le reng le sa ntlhomphe? Ke nna Mong wa lena – go tla bjang le sa mpoife? Le a nnyatša, eupša le a mpotšiša le re: ‘Re go nyaditše bjang?’


text:
Le nnyaditše ka go nneela dijo tša ditšhila aletareng ya ka. Le a mpotšiša le re: ‘Re go kgopišitše bjang?’ Le nkgopišitše ka ge le re aletare ya ka e a nyatšega.


text:
Kgane ge le ntirela sehlabelo ka seruiwa se se foufetšego, goba se golofetšego, goba se lwalago, ga se phošo? Nke le leke le neele mmušiši seruiwa se sebjalo! Kgane le ka mo kgahla goba la amogelega go yena?” Go botšiša Morena Ramaatlaohle.


text:
Bjale ge, lena baprista, rapelang Modimo gore a re gaugele. Ge le dira dilo tša mohuta woo, na le ka amogelega go yena? Go botšiša Morena Ramaatlaohle.


text:
Morena Ramaatlaohle o re: “Nke nkabe mo gare ga lena go na le yo a tswalelago mabati a Tempele, gore le se kgone go gotša mello ye e se nago mohola aletareng ya ka! Gape ga le nkgahle; nka se amogele dikabelo tše le ntlišetšago tšona.


text:
Go tloga bohlabatšatši go iša bodikelatšatši ditšhaba di a ntheta. Mo gohle ba ntšhumela diorelo, ba ntirela le dihlabelo tše di hlwekilego, ka ge ba ntheta.


text:
Fela lena le a nnyatša ge le re aletare ya ka e tšhilafetše, le dijo tše le nneelago tšona godimo ga yona di a nyatšega.


text:
Etse le re: ‘Dilo tše di re lapišitše bjang!’ gomme ge le nkgopola le a šinyalala. Ke realo, nna, Morena Ramaatlaohle. Ge e le dihlabelo tšona le ntirela tšona ka diruiwa tše le di tšeetšego batho, goba tše di golofetšego, goba tše di lwalago. Kgane le bona nke nka amogela dihlabelo tšeo tša lena? Go botšiša nna, Morena.


text:
A go rogakwe moradia yo a ntirelago sehlabelo ka seruiwa se se nago le bosodi, etšwe mo mohlapeng wa gagwe go na le seruiwa se setona se se se nago bosodi se a ntshephišitšego sona! Gobane ke nna Kgoši ye kgolo, ke boifša ke ditšhaba.


text:
Ge le sa ntheeletše, le sa ikemišetše go ntlhompha, gona ke tla le tlišetša madimabe. Ke realo, nna, Morena Ramaatlaohle. Ditšhegofatšo tše ke le filego tšona le tšona ke tla di fetoša madimabe. Gabotsebotse ke šetše ke di fetošitše madimabe, ka gobane ga se la ikemišetša go ntlhompha.


text:
Ke tla le hlokiša ditlogolo, ka le phetša difahlego ka mošwang wa diruiwa tše le dirago dihlabelo tša menyanya ka tšona, gomme le tla lahlwa le wona.


text:
Ke gona le tlago tseba gore taelo ye le e filwe ke nna, gore kgwerano ya ka le baprista, ditlogolo tša Lefi, e se lahlwe.


text:
“Ka kgweranong ya ka ke ba tshephišitše bophelo le boiketlo, gomme ke tšona dilo tše ke ba filego tšona, gore ba tle ba ntlhomphe. Ba be ba ntlhompha, ba bile ba mpoifa.


text:
Ba be ba ruta batho tše di lokilego, e sego tše di fošagetšego. Ba be ba phela le nna ka khutšo; ba be ba ntlhankela ka dipelo tša bona ka moka, le gona ba thuša batho ba bantši go tlogela tše mpe.


text:
Go ruta batho gore ba ntsebe gabotse ke modiro wa moprista. Batho ba swanetše go ya go yena ge ba nyaka go tseba se e lego thato ya ka, ka gobane ke yena motseta wa ka, nna, Morena Ramaatlaohle.


text:
“Eupša bjale, lena baprista, le tlogetše tsela ya nnete. Tše le di rutago batho di kgelošitše ba bantši tša ba diriša diphošo. Le lahlile kgwerano yela ke e dirilego le Lefi. Ke realo, nna, Morena Ramaatlaohle.


text:
Ka gona, le nna ke tla dira gore setšhaba ka moka se le nyatše, se le kokobetše, ka gobane ga le phethe thato ya ka, gomme ge le ruta batho ga le ba sware go swana.”


text:
Kgane Tatagorena ka moka ga se o tee? Na ga se ra bopša ke Modimo o tee? Bjale re reng re lahletšana le gona re nyatša kgwerano ye Modimo a e dirilego le borakgolokhukhu?


text:
Batho ba Juda ba lahlile kgwerano ya Modimo le bona, ba dira bohlola Jerusalema le nageng ka moka ya Israele. Ba tšhilafaditše Tempele ye Morena a e ratago. Banna ba nyetše basadi ba ba khunamelago medimo e šele.


text:
Monna yo a dirago taba tša mohuta wo a Morena a tloše ditlogolo tša gagwe ka moka setšhabeng sa Israele, le ge a ka neela Morena Ramaatlaohle dikabelo.


text:
Taba ye nngwe ye le e dirago še: Le thapiša aletare ya Morena ka meokgo, le lla le golola ka ge yena a se sa na taba le dibego tša lena, goba a di amogela.


text:
Le botšiša gore Morena o reng a se sa di amogela. Ke ka baka la ge a tseba gore le be le sa botegele basadi ba le ba nyetšego le sa le masogana, etšwe e be e le balekani ba lena ba e tlilego ya ba basadi ba lena, mola le ba holofetša gore le tla ba botegela.


text:
Kgane Modimo ga se a le kopanya la ba nama e tee le moya o tee? Se o be a se direlang? E be e le gore le be le bana ba e lego setšhaba sa Modimo. Ka gona, le hlokomeleng gore go se be le o tee mo gare ga lena yo a sa botegelego mosadi wa gagwe yo a mo nyetšego e sa le lesogana,


text:
gobane Morena Modimo wa Israele o re: “Tlhalo ke e hloile. Ke hloile yo a dirago mosadi wa gagwe sehlogo se sebjalo. Le hlokomeleng gore le botegele basadi ba lena.”


text:
Le lapišitše Morena ka dipolelo tša lena. Fela le a botšiša le re: “Re mo lapišitše ka eng?” Le mo lapišitše ka go re: “Morena o bona badiradibe bohle e le ba ba lokilego; le gona o a ba rata,” goba ka go botšiša la re: “O kae Modimo yo go thwego o ahlola ka toka?”


text:
Morena Ramaatlaohle o fetola ka go re: “Ke roma motseta wa ka gore a yo mphulela tsela. Ke gona Morena yo le mo nyakago a tlago tla Tempeleng ya gagwe ka tšhoganetšo. Motseta yo le dumago go mmona o tla tla a bega kgwerano ya ka.”


text:
Eupša ke mang yo a tlago kgotlelela mohla a etla? Ke mang yo a tlago phologa ge a tšwelela? Gobane o tla etša mollo wo o tološago tshipi, a ba bjalo ka sesepe se se tlošago tšhila.


text:
O tla tla go ahlola bjalo ka motho yo a tološago silibera a e hlwekiša. Bjalo ka ge morulatshipi a hlwekiša silibera le gauta ka go di tološa, motseta wa Morena le yena o tla hlwekiša baprista, ditlogolo tša Lefi, gore ba tle ba tlišetše Morena dikabelo ka moya wo mobotse.


text:
Ke moo dihlabelo le dikabelo tše batho ba Juda le ba Jerusalema ba di tlišetšago Morena di tlago mo kgahla bjalo ka pele, mengwageng ya bogologolo.


text:
Morena Ramaatlaohle o re: “Ke tla tla go lena go le ahlola, gomme ntle le go dikadika ka bona batho ba molato: boramaselamose, le diotswa, le dihlatse tša maaka, le ba ba hlalefetšago bašomedi ba bona meputsong ya bona, le ba ba radiago bahlologadi le ditšhuana, le ba ba hlokomologago bašele – bohle ba ba sa mpoifego.”


text:
Lena le tlogetše melao ya ka ga le e phethe, le etša borakgolokhukhu ba lena. Sokologelang go nna, gomme le nna ke tla boela go lena. Eupša le a mpotšiša le re: ‘Re sokologele go wena bjang?’


text:
Kgane motho a ka radia nna, Modimo? Aowaa, eupša lena le a nthadia. Le a botšiša le re: ‘Re go radia bjang?’ Le a nthadia tabeng ya dikarolo tša lesome.


text:
Tlišang dikarolo tša lena tša lesome polokelong Tempeleng di se tša fokotšwa, gore go tle go be le dijo tše dintši mo ntlong ya ka. Ntekeng gomme le tla bona ke tla bula mašoba a legodimo ka le tšhollela dilo tše dibotse ka bontši.


text:
Ke tla le thibelela tšie gore e se le senyetše dibjalo, gomme le merara ya lena e ka se hloke dienywa.


text:
Ke mo ditšhaba tšohle di tlago re le ba mahlatse, ka gobane naga ya lena e tla be e le bodulo bjo bobotse.”


text:
Le rile: ‘Ga go thuše selo go hlankela Modimo. Go thušang go dira tše a re laelago tšona, goba go itsholela tše re di dirilego ka go apara diaparo tša go ilela pele ga Morena Ramaatlaohle?


text:
Rena re bona ba ba ikgogomošago nke ke bona ba mahlatse. Bakgopo sa bona ga se fela go atlega, eupša ba leka le Modimo, fela ba se hlagelwe ke selo.’ ”


text:
Ke moka ba ba boifago Morena bona ba a boledišana, gomme yena a theeletša a kwa tše ba di bolelago. Gwa ngwalwa ka pukung mo pele ga gagwe maina a bao ba bego ba mmoifa gape ba mo hlompha.


text:
Morena Ramaatlaohle o re: “E tla ba setšhaba sa ka. Ka tšatši leo ke tlago tla ka lona e tla ba ba ka. Ke tla ba gaugela bjalo ka tatagongwana ge a gaugela morwa wa gagwe yo a mo hlankelago.


text:
Setšhaba sa ka se tla buša sa bona gore tše di hlagelago baloki le tše di hlagelago bakgopo, tše di hlagelago ba ba ntlhankelago le tše di hlagelago ba ba sa ntlhankelago di fapana bjang.”


text:
Morena Ramaatlaohle o re: “Letšatši le etla leo ka lona baikgogomoši le bakgopo bohle ba tlago swa bjalo ka dikutwana tša mahlaka ge di lahletšwe ka moubelong. Mohlang woo ba tla swa lorelore, gwa se šale selo.


text:
Eupša ge e le lena ba le mpoifago ke tla tla go le phološa bjalo ka letšatši ge le hlaba, ka le fodiša bjalo ka mahlasedi a lona. Le tla lokologa la kganakgana bjalo ka manamane a a buletšwego.


text:
“Gopolang melao ya Moshe, mohlanka wa ka, le tše ke ilego ka mo fa tšona thabeng ya Sinai gore setšhaba sa Israele ka moka se tle se di phethe.


text:
“Eupša pele ga ge letšatši leo la ka le legolo le le šiišago le etla, ke tla le romela moprofeta Eliya.


text:
O tla retollela dipelo tša botatagobana go bana ba bona, le tša bana go botatabo, gore ke se tlo tla ka senyaka naga ya lena.”


text:
Ba lešika la boJesu Kriste, setlogolo sa Dafida, yo e bego e le setlogolo sa Abrahama, ba latelana ka mokgwa wo:


text:
Morago ga ge batho ba thopetšwe Babilone, Joyakine a tswala Sealtiele, Sealtiele a tswala Serubabele,


text:
Ka gona, go tloga ka Abrahama go fihlela ka Dafida go bile le meloko ye lesome le metšo ye mene; go tloga ka Dafida go fihlela lebakeng la go thopelwa Babilone go bile le ye lesome le metšo ye mene, le go tloga nakong yeo go fihlela matswalong a Jesu Kriste go bile le ye lesome le metšo ye mene.


text:
Tša matswalo a Jesu Kriste di bile ka tsela ye: Maria, mmagwe, o be a beeleditšwe ke Josefa; eupša ya re pele ba nyalana, Maria a lemoga gore o imišitšwe ke maatla a Moya wo Mokgethwa.


text:
Josefa e be e le monna wa go phetha melao ya Moshe, eupša o ile a se ke a rata go goboša Maria phatlalatša; ka gona a ikemišetša go mo tlogela ka go ngwega.


text:
Ge a sa gopodišiša taba yeo, morongwa wa Morena a tšwelela go yena torong, a re go yena: “Josefa, setlogolo sa Dafida, o se ke wa boifa go nyala Maria, gobane o imišitšwe ke maatla a Moya wo Mokgethwa.


text:
O tla belega morwa, gomme o mo ree leina la Jesu, ka gobane o tla phološa setšhaba sa gabo dibeng tša sona.”


text:
Tšeo ka moka di ile tša direga gore go tle go phethege sela se boletšwego ke Morena ka moprofeta mola a re:


text:
E rile ge Jesu a tswetšwe motseng wa Betlelehema, nageng ya Judea, mehleng ya Kgoši Heroda, boradinaledi ba bangwe ba tla Jerusalema ba etšwa bohlabela,


text:
ba fihla ba botšiša ba re: “E kae kgoši ya Bajuda ye e sa tšogo tswalwa? Re bone naledi ya gagwe e rotoga ka bohlabela, gomme re tlile go mo khunamela.”


text:
A kgobokanya baprista ba bagolo ka moka le boramangwalo, gomme a ba botšiša a re: “Mesia o tla belegwa kae?”


text:
Bona ba mo fetola ba re: “O tla belegwa motseng wa Betlelehema, nageng ya Judea, ka gobane moprofeta o ngwadile a re:


text:
“ ‘Wena Betlelehema wa naga ya Juda, ruri o yo mongwe wa metse ye bohlokwa ya Juda; gobane go wena go tla tšwa moetapele yo a tlago diša setšhaba sa ka sa Israele.’ ”


text:
Ka gona Heroda a biletša boradinaledi bale sephiring, a ba botšiša nako ya nnete yeo naledi e bonagetšego ka yona.


text:
Ka morago a ba roma Betlelehema a ba laela a re: “Sepelang le yo nyakišiša moo ngwana yoo a lego gona, gomme ge le mo hweditše le tle le ntsebiše gore le nna ke yo mo khunamela.”


text:
Ge ba seno kwa tša kgoši ba tloga, gomme ba bona naledi yela ba e bonego ka bohlabela. Ba rile ge ba e bona ba thaba kudukudu. Ya ba eta pele ya ba ya yo ema ka godimo ga moo ngwana a bego a le gona.


text:
Ba tsena ka ngwakong, gomme ge ba bona ngwana le Maria, mmagwe, ba wa ka matolo ba mo khunamela. Ba phutholla mekotlana ya bona ba mo ntšhetša dimpho tše: gauta le seorelo le mira.


text:
Ka morago ba boela nageng ya gabobona ka tsela ye nngwe, ka ge Modimo a be a ba boditše torong gore ba se ke ba boela go Heroda.


text:
Ge ba tlogile, morongwa wa Morena a tšwelela go Josefa torong, a re: “Tsoga, o tšee ngwana le mmagwe o tšhabele Egepeta, o dule gona go fihlela ke go botša gore o tloge, ka gobane Heroda o tlilo nyaka ngwana yo gore a mmolaye.”


text:
a dula gona go fihlela Heroda a ehwa, gore go tle go phethege se se boletšwego ke Morena ka moprofeta mola a re: “Ke biditše morwa wa ka Egepeta.”


text:
Ge Heroda a seno lemoga gore boradinaledi bale ba mo forile, a tuka bogale. A laela gore bašemanyana ka moka ba Betlelehema le tikologong ya gona ba mengwaga ye mebedi goba ka fase ga fao ba bolawe, a lekanya ka nako yela a bego a botšišitše boradinaledi gore naledi e bonagetše neng.


text:
“Kua Rama go kwagala mebokolelo le go golola le sello sa masetlapelo. Ragele o llela bana ba gagwe; o gana go homotšwa, ka gobane ga ba sa le gona.”


text:
a re: “Tsoga, o tšee ngwana le mmagwe, o boele nageng ya Israele, ka gobane bale ba bego ba nyaka go bolaya ngwana ba hwile.”


text:
Eupša ge a ekwa gore Argelaose o buša naga ya Judea legatong la Heroda, tatagwe, a boifa go ya gona. Ge a seno laelwa ke Modimo ka toro, a ya nageng ya Galilea,


text:
gomme a aga motseng wo o bitšwago Nasaretha. Gwa napa gwa phethega se se boletšwego ke baprofeta mola ba re: “O tla bitšwa Monasaretha.”


text:
Ke yena yo moprofeta Jesaya a boletšego ka yena a re: “Segoeledi lešokeng se re: ‘Phulelang Morena tsela; mo otlolleleng mebila!’ ”


text:
Johanese yo o be a apara seaparo sa boya bja kamela; a itlema letheka ka lepanta la mokgopha, gomme dijo tša gagwe e le ditšie le todi ya dinose.


text:
Batho ba be ba etla go yena ba etšwa Jerusalema, le seleteng ka moka sa Judea, le nageng yohle ya kgauswi le noka ya Jordane.


text:
Ge a bona Bafarisei le Basadusei ba bantši ba etla go yena gore ba kolobetšwe, a re go bona: “Dinoga tenang, ke mang yo a le boditšego a re le ka phepha kotlo ye Modimo a lego kgauswi le go otla bakgopo ka yona?


text:
Le se ke la gopola gore le tla phepha kotlo ka ge Abrahama e le rakgolokhukhu wa lena. Gobane ke le botša gore Modimo a ka fetoša maswika a ditlogolo tša Abrahama!


text:
Selepe se šetše se loketše go rema mehlare medung; mohlare wo mongwe le wo mongwe wo o sa enywego dienywa tše dibotse o tla rengwa wa lahlelwa mollong.


text:
Nna ke le kolobetša ka meetse ka ge le sokologile, eupša yo a tlago ntlhatlama o tla le kolobetša ka Moya wo Mokgethwa le ka mollo. O mpheta ka maatla, gomme ga se ka swanela le go mo swarela dieta.


text:
O swere leselo ka seatla, gomme o tla fefera mabele gabotse. O tla a tšhela ka letlolong, mooko wona a o tšhuma ka mollo wo o sa timego.”


text:
Jesu a mo fetola a re: “Ga bjale a go no ba ka mokgwa wo, gobane ke tshwanelo gore re phethe thato ya Modimo.” Ka gona Johanese a dumela go mo kolobetša.


text:
Jesu ge a seno kolobetšwa, a tšwa ka meetseng. Legodimo la mmulegela, gomme a bona Moya wa Modimo o le ka sebopego sa leeba o theoga o dula godimo ga gagwe.


text:
Gwa napa gwa kwagala lentšu le etšwa legodimong le re: “Yo ke yena Morwa wa ka yo ke mo ratago; o nkgahla kudu.”


text:
Jesu a mo fetola a re: “Mangwalo a Makgethwa a re: ‘Motho ga a phele ka bogobe fela, eupša o phela le ka se sengwe le se sengwe se Modimo a se bolelago.’ ”


text:
gomme a re go yena: “Ge o le Morwa wa Modimo, ikušetše fase, gobane Mangwalo a Makgethwa a re: “ ‘Modimo o tla laela barongwa ba gagwe gore ba go kuke, gore o se thetšwe ke maswika.’ ”


text:
Jesu a mo fetola a re: “Le gona Mangwalo a Makgethwa a re: ‘O se ke wa leka Morena Modimo wa gago.’ ”


text:
Diabolose a tšea Jesu gape a mo iša thabeng ye teleletelele, a mo laetša dinaga ka moka tša lefase le mahumo a tšona


text:
Jesu a mo fetola a re: “Sathane, ntlogele, gobane Mangwalo a Makgethwa a re: ‘O khunamele Morena Modimo wa gago, o direle yena a nnoši!’ ”


text:
A se ke a boela Nasaretha, eupša a yo dula Kapernaume, e lego motse wa kgauswi le letsha la Galilea, nageng ya Sebulone le ya Naftali,


text:
“Wena naga ya Sebulone, le wena naga ya Naftali, le lego tseleng ya go ya lewatleng, mošola wa noka ya Jordane, wena Galilea, naga ya baditšhaba –


text:
setšhaba se se dutšego swiswing se bone seetša se segolo; ba ba dutšego nageng ye e okametšwego ke lehu ba hlabetšwe ke seetša.”


text:
Go tloga ka nako yeo Jesu a thoma go ruta batho a re: “Sokologang, ka gobane mmušo wa Modimo o batametše!”


text:
Ya re ge Jesu a sepela lebopong la letsha la Galilea, a bona banna ba babedi, barwa ba motho, bao e bego e le barei ba dihlapi. Bona e be e le Simone, yo a bego a bitšwa Petrose, le Andrease, ngwanabo. Ba be ba rea dihlapi ka letsheng ka malokwa.


text:
Ge a tloga moo a bona ba bangwe ba babedi le bona e le barwa ba motho. Bona e be e le Jakobose le Johanese, barwa ba Sebediose. Ba be ba le ka leselawatleng le Sebediose, tatagobona, ba lokiša malokwa a bona. Jesu a ba bitša.


text:
Jesu a sepela le naga ya Galilea ka moka, a ruta ka disinagogeng, a bega Taba ye Botse ya mmušo wa Modimo, a fodiša batho malwetši le mafokodi a bona.


text:
Taba ya gagwe ya kwagala nageng ya Siria ka moka, gomme batho ba mo tlišetša ba ba babjago ba swerwe ke malwetši a mehutahuta le dihlabi, le ba ba tsenwego ke bademone, le ba malwetši a go wa, le ba go repha ditho, gomme Jesu a ba fodiša ka moka.


text:
A latelwa ke mašaba a mantši a go tšwa Galilea, le Metseng ye Lesome, le Jerusalema, le Judea, le nageng ya ka mošola wa noka ya Jordane.


text:
Ba lehlogonolo ke ba ba fišegelago gore lefaseng go dirwe tše di nyakwago ke Modimo, gobane ba tla kgotsofatšwa.


text:
Ba lehlogonolo ke ba ba hlomarwago ka ge ba dira tše di nyakwago ke Modimo, gobane mmušo wa Modimo ke wa bobona.


text:
Thabang le hlalale, ka gore moputso wa lena ke wo mogolo legodimong. Etse le baprofeta ba ba bilego gona pele ga lena ba be ba hlomarwa ka yona tsela yeo.”


text:
“Lena le letswai la lefase. Eupša ge letswai le ka tapa, le tla tswailošwa ka eng? Ga le sa na le mohola; sa lona ke go lahlelwa ntle, batho ba le gata ka maoto.


text:
Le gona motho ga a re go gotetša lebone a le ribega ka seroto, eupša o le hloma sehlomong sa lona, la bonegela bohle ka ngwakong.


text:
Le sa lena seetša a se bonegele batho ka tsela yeo, gore ba tle ba bone mediro ya lena ye mebotse, gomme ba tumiše Tatagolena wa legodimong.”


text:
“Le se ke la gopola gore ke tlile go fediša melao ya Moshe le dithuto tša baprofeta. Ga se ka tla go di fediša, eupša ke tlile go dira gore tlhathollo ya tšona ya nnete e kwešišege.


text:
Ruri, ke le botša gore ge legodimo le lefase di sa le gona, ga go tlhakanyana goba seripana sa tlhaka ya molao wo mongwenyana wa Moshe ye e tlago phumolwa. Melao yohle e swanetše go hwetša tlhathollo ya yona ya nnete.


text:
Ka gona, yo a ka fedišago molawana wo monnyane gare ga melao ye gomme a botša ba bangwe gore e fedišitšwe, o tla bonwa e le yo monnyane mmušong wa Modimo. Eupša yo a e phethago gomme a botša ba bangwe gore le bona ba e phethe, o tla bonwa e le yo mogolo mmušong wa Modimo.


text:
Ka gona, ke le botša gore ge le sa phale boramangwalo kudu le Bafarisei ka go dira tše di nyakwago ke Modimo, le ka se tsene mmušong wa gagwe.”


text:
“Le kwele gore kgale batho ba ile ba botšwa gore ba se ke ba bolaya motho; yo a ka bolayago motho o swanetše go išwa tshekong.


text:
Ge e le nna ke le botša gore mang le mang yo a ka befelelwago ngwanabo, o swanetše go išwa tshekong; yo a ka rego ‘selokewena’ go ngwanabo, o swanetše go išwa Kgorongkgolo ya setšhaba; le yo a ka rego ‘setlaela tena’ go ngwanabo, o lebanwe ke go ya mollong wa hele.


text:
Ka gona, ge o ka re o iša mpho go Modimo aletareng, wa elelwa o le moo gore ngwaneno o ngongorega ka wena,


text:
o tlogele mpho ya gago moo pele ga aletare, o yo boelana le ngwaneno pele, o kgone o iša mpho ya gago.


text:
“O boelane le mosekišananago ka pela le sa le tseleng ya go ya tshekong, gore a se yo go gafela go moahlodi, moahlodi a go gafela go maphodisa, mme wa lahlelwa kgolegong.


text:
Ruri, ke go botša gore o ka se tšwe gona o sešo wa lefa tšheletenyana ya mafelelo ya kotlo ya gago.”


text:
Ge e le nna ke le botša gore mang le mang yo a lebelelago mosadi ka go mo duma, o šetše a otswitše le yena ka pelong.


text:
Ka gona, ge leihlo la gago la la go ja le go diriša dibe, le gonye o le lahle. Go kaone gore o lobe setho se tee, go na le gore mmele wa gago ka moka o lahlelwe heleng.


text:
Ge seatla sa gago sa la go ja se go diriša dibe, se ripe o se lahle. Go kaone gore o lobe setho se tee, go na le gore mmele wa gago ka moka o lahlelwe heleng.”


text:
Ge e le nna ke le botša gore ge monna a ka hlala mosadi wa gagwe e se ka baka la bootswa, o mo dira gore a otswe ka go nyalwa gape; le yena monna yoo a mo nyalago o a otswa.”


text:
“Le gona le kwele gore kgale batho ba ile ba botšwa gore ba se ke ba tshela dikeno tša bona, le gona ba phethe tše ba di enetšego Morena.


text:
Ge e le nna ke le botša gore le go ena le se ke la ena, le ge e le ka legodimo, ka gobane ke setulo sa bogoši sa Modimo;


text:
goba ka lefase, ka gobane ke bogato bja gagwe; goba ka Jerusalema, ka gobane ke motse wa Kgoši ye kgolo.


text:
Motho a se ke a ena le ka hlogo ya gagwe, ka ge a ka se kgone go fetoša le ntsana ya moriri wa gagwe ya ba ye tšhweu goba ye ntsho.


text:
Ge e le nna ke le botša gore le se ke la itefeletša go batho ba ba le fošeditšego. Ge motho a ka go itia thama ya la go ja ka seatla, o mo retollele le ye nngwe.


text:
Le ge motho a ka ikemišetša go yo go bega kgorong gore a go tšeele seaparo sa ka gare, o mo lese a tšee le sona seaparo sa ka ntle.


text:
Le ge motho a ka go gapeletša gore o sepele le yena kilometara e tee, o sepele naye kilometara tše pedi.


text:
gore le tle le be bana ba Tatagolena wa legodimong, yo a hlabišetšago baloki le bakgopo letšatši go swana, le pula a e nešetšago ba ba dirago tše di lokilego le ba ba dirago tše mpe.


text:
Na Modimo a ka le putsetša go rata fela bao ba le ratago? Ga ke re seo ke se se dirwago le ke balekgetho?


text:
Gomme ge le botšišana maphelo le ba gabolena fela, le phala ba bangwe ka eng? Ga ke re seo ke se se dirwago le ke baditšhaba?


text:
“Le hlokomele gore mediro ya lena ya borapedi le se e dire pepeneneng gore batho ba bone tše le di dirago; ge le ka dira bjalo le ka se hwetše moputso go Tatagolena wa legodimong.


text:
“Ka gona, ge o efa mohloki selo, o se ke wa dira gore o bonwe ke batho, wa etša baikaketši ka disinagogeng le mo mekgotheng, gore ba retwe ke batho. Ruri, ke le botša gore ke gona ge ba hweditše moputso wa bona ka botlalo.


text:
Ke mo seo o se dirilego se ka se tsebjego ke motho. Gomme Tatago, yo a bonago tše di dirwago ka sephiring, o tla go putsa.”


text:
“Ge le rapela, le se ke la etša baikaketši. Bona ba rata go rapela ba eme ka disinagogeng le magahlanong a ditsela, gore ba bonwe ke batho. Ruri, ke le botša gore ke gona ge ba hweditše moputso wa bona ka botlalo.


text:
Wena ge o rapela, o tsene ka phapošing ya gago, o tswalele lemati, o rapele Tatago yo a sa bonwego. Gomme Tatago, yo a bonago tše di dirwago ka sephiring, o tla go putsa.


text:
“Ge le rapela le se ke la touta go swana le baditšhaba, gobane bona ba gopola gore ba tla kwewa ka ge dithapelo tša bona e le tše telele.


text:
“Ge le lebalela ba bangwe diphošo tše ba le šitelago ka tšona, Tatagolena wa legodimong le yena o tla le lebalela tša lena.


text:
Eupša ge le sa lebalele ba bangwe diphošo tša bona, gona le Tatagolena a ka se le lebalele tša lena.”


text:
“Ge le ikona dijo le se ke la itira tše nkego le nyamile la etša baikaketši. Bona ba šošobanya difahlego gore ba bonwe ke batho gore ba ikona dijo. Ruri, ke le botša gore ke gona ge ba hweditše moputso wa bona ka botlalo.


text:
gore batho ba se ke ba lemoga gore o ikona dijo – go tsebe fela Tatago yo a sa bonwego. Gomme Tatago, yo a bonago tše di dirwago ka sephiring, o tla go putsa.”


text:
“Le se ke la ipolokela mahumo mo lefaseng mo go nago le ditšhwele le diji, le mo go thubago mahodu a utswa.


text:
Lena le ipolokele mahumo legodimong mo tšhwele le diji di sa kgonego go senya, mo go sa thubego mahodu a utswa.


text:
eupša ge mahlo a gagwe a se a loka, o ba leswiswing. Bjale ge seetša se se lego mothong e le leswiswi, o tla ba leswiswing le legologolo!”


text:
“Ga go motho yo a ka hlankelago marena a mabedi; o tla hloya yo mongwe, a rata yo mongwe; a botegela yo mongwe, a nyatša yo mongwe. Le ka se kgone go hlankela Modimo le mahumo ka nako e tee.


text:
“Ke ka baka leo ke le botšago gore le se ke la balabala mabapi le dijo le dino le diaparo tše le di hlokago bophelong. Ga ke re bophelo bo bohlokwa go phala dijo? Mmele le wona ga ke re o bohlokwa go phala diaparo?


text:
Lebelelang dinonyana tše di fofago moyeng. Ga di bjale peu, ga di bune mabele tša a tšhela ka matlolong; le ge go le bjalo Tatagolena wa legodimong o a di otla. Na lena ga le ba bohlokwa kudu go feta dinonyana?


text:
“Gomme diaparo tšona le balabalelang ka tšona? Lebelelang ka mo matšoba a naga a melago ka gona: ga a šome, ga a ithokele diaparo.


text:
Eupša ke le botša gore le Kgoši Solomone, le ge a be a humile le dinala, o be a sa tšhephe bjalo ka le lengwe la ona.


text:
Bjale ge ešita le bjang bja naga, bjo bo bago gona lehono, ka moswane bo tsoge bo lahletšwe sebešong, Modimo a bo apeša ka mokgwa wo, na lena a ka nama a se le apeše le go feta, lena ba tumelo ye nnyane?


text:
Tšeo ka moka ke tše baditšhaba ba dulago ba balabala ka tšona. Tatagolena wa legodimong o a tseba gore tšohle tšeo le phela ka tšona.


text:
Lena sa pele le šomele mmušo wa Modimo le tše Modimo a nyakago gore le di phethe, gomme tše dingwe tšeo ka moka o tla le okeletša ka tšona.


text:
Ka gona le se ke la tshwenyega ka tša ka moswane, ka gobane la ka moswane le na le a lona mathata. Letšatši le lengwe le le lengwe le na le mathata a a le lekanego.”


text:
ka gobane ka moo le bonago ba bangwe diphošo ke ka moo le lena Modimo a tlago le bona diphošo, le melao yeo le e šomišago go ba bangwe le go lena Modimo o tla e šomiša.


text:
Na o ka botša ngwaneno wa re: ‘A ke go fahlolle phatšana ye e go fahlilego,’ mola wena o fahlilwe ke kota?


text:
Moikaketši tena! Pele iphahlolle kota ye e go fahlilego, ke mo o tlago bona gabotse, wa kgona o fahlolla ngwaneno phatšana ye e mo fahlilego.


text:
“Se sekgethwa le se ke la se fa dimpša – di ka retologela go lena tša le hlasela. Magakabje a lena le se a lahlele pele ga dikolobe – di ka a gata ka ditlhako.”


text:
Gobane mang le mang yo a kgopelago o a fiwa, yo a nyakago o a hwetša, le yo a kokotago o tla bulelwa.


text:
Ge ešita le lena le lego ba babe le tseba go fa bana ba lena tše botse, na Tatagolena wa legodimong yena a ka napa a se le phale ka go fa bao ba mo kgopelago dilo tše dibotse?


text:
“Tšohle tše le ratago gore batho ba le direle tšona, le lena le ba direle tšona. Se se akaretša melao ya Moshe le dithuto tša baprofeta.”


text:
“Le tsene ka kgoro ye e pitlaganego, ka gobane kgoro ye e išago tahlegong e ahlame, le tsela ye e yago go yona ke ye kgolo, gomme ba ba sepelago ka yona ke ba bantši.


text:
Eupša kgoro ye e išago bophelong yona e pitlagane, le tsela ya yona ke ye tshese, gomme ba ba e hwetšago ga ba nene.”


text:
“Le itoteng go baprofeta ba maaka, ba ba tlago go lena ka boleta bjalo ka dinku, mola ka therešo e le diphiri tše bogale.


text:
Le tla ba tseba ka ditiro tša bona. Motho ga a fule diterebe mohlareng wa meetlwa, goba mago monganeng.


text:
Mohlare wo mobotse o enywa dienywa tše dibotse; wo e sego wo mobotse o enywa dienywa tše e sego tše dibotse.


text:
Mohlare wo mobotse o ka se enywe dienywa tše e sego tše dibotse, le wo o sego wo mobotse o ka se enywe dienywa tše dibotse.


text:
Gomme mohlare wo mongwe le wo mongwe wo o sa enywego dienywa tše dibotse o a rengwa, wa lahlelwa mollong.


text:
“Ga se mang le mang yo a mpitšago a re ‘Morena, Morena,’ yo a tlago tsena legodimong, eupša go tla tsena fela bao ba phethago thato ya Tate wa legodimong.


text:
Mohla wa Letšatši la Kahlolo ba bantši ba tla re go nna: ‘Morena, Morena, kgane ga se ra botša batho melaetša ya Modimo ka maatla a gago, ra leleka bademone ka go bolela leina la gago, ra dira le mehlolo ye mentši?’


text:
Ke mo ke tlago ba fetola ka re: ‘Ga se ka ka ka le tseba. Tlogang go nna, lena ba go tshela melao ya Modimo!’


text:
“Ka gona, mang le mang yo a kwago mantšu a a ka gomme a phetha tše ke di bolelago, o swana le monna yo bohlale yo a agilego ngwako wa gagwe leswikeng.


text:
Gwa na pula ye kgolo, dinoka tša falala, le phefo ya tšutla ngwako woo kudu. Eupša wa se ke wa wa, ka gobane o agilwe leswikeng.


text:
“Eupša yo a kwago mantšu a a ka gomme a se phethe tše ke di bolelago, o swana le monna wa setlatla yo a agilego ngwako wa gagwe lešabašabeng.


text:
Gwa na pula ye kgolo, dinoka tša falala, le phefo ya tšutla ngwako woo kudu, gomme wa wa, wa pšhatlagana.”


text:
ka gobane o be a sa ba rute go swana le boramangwalo; o be a ba ruta e le yo a nago le maatla a go dira bjalo.


text:
Gwa nama gwa tla monna yo mongwe go yena a swerwe ke bolwetši bja letlalo bja go mo tšhilafatša, a khunama pele ga gagwe a re: “Morena, etse ge o rata o ka mphodiša ka hlweka!”


text:
Ke moka Jesu a re go yena: “O se ke wa botša motho, eupša o ye go moprista a go bone, gomme o dire sehlabelo se se laetšwego ke Moshe, e be bohlatse go batho bja gore o hlwekile.”


text:
Ge Jesu a tsena motseng wa Kapernaume, a gahlanetšwa ke molaodi wa bahlabani ba lekgolo gomme yena a mo kgopela gore a mo thuše a re:


text:
Molaodi a mo fetola a re: “Morena, ga se ka swanela gore o tsene ka lapeng la ka. Eno bolela lentšu le tee, gomme mohlanka wa ka o tla fola.


text:
Le nna ke le motho yo a bušwago, ke na le bahlabani ba ke ba bušago. Ge ke re go mohlabani: ‘Eya kua!’ o a ya; ge ke re go yo mongwe: ‘Etla mo!’ o a tla, le ge ke re go yo mongwe mohlanka wa ka: ‘Dira se!’ o a se dira.”


text:
Ge Jesu a ekwa mantšu ao a kgotsa, gomme a botša batho ba ba bego ba mo latela a re: “Ruri, ke a le botša, ga se ka ka ka hwetša motho yo a nago le tumelo ye kaaka mo go Baisraele.


text:
Ke le botša gore ba bantši ba tla tšwa bohlabela le bodikela, ba tla ba ja le Abrahama le Isaka le Jakobo legodimong.


text:
Eupša bao ba bego ba loketše go tsena legodimong ba tla ntšhetšwa ka ntle leswiswing le legolo, moo ba tlago lla ba lomanya meno.”


text:
Ka morago Jesu a re go molaodi yola: “Boela gae; se o se dumetšego se tla direga.” Gomme mohlanka wa molaodi yola a fola ka yona nako yeo.


text:
Ge leswiswi le swara, gwa tlišwa batho ba bantši go yena ba ba tsenwego ke bademone. Jesu a leleka meoya yeo ka go bolela lentšu fela, a fodiša le bohle ba ba babjago,


text:
gore go phethege se se boletšwego ke moprofeta Jesaya mola a re: “Yena o tšere malwetši a rena, a ithweša le mefokolo ya rena.”


text:
Ge Jesu a bona lešaba le mmokanetše, a laela barutiwa ba gagwe gore ba tshelele ka mošola wa letsha.


text:
Jesu a re go yena: “Diphukubje di na le ditšaba, le dinonyana di na le dihlaga; Morwamotho yena ga a na mo a fihlago hlogo gona.”


text:
Yo mongwe yo le yena e bego e le morutiwa wa gagwe a re: “Morena, ntumelele ke yo boloka tate pele.”


text:
Ka bjako gwa tsoga ledimo le legolo letsheng, gomme leselawatle la khupetšwa ke maphoto. Jesu yena o be a robetše.


text:
Jesu a ba botšiša a re: “Le reng le tšhogile, lena ba tumelo ye nnyane?” Ke moka a tsoga, a kgalema phefo le maphoto, gwa napa gwa homola, gwa re tuu.


text:
Ge Jesu a fihla nageng ya Gadara ka mošola wa letsha, banna ba babedi ba ba bego ba etšwa mabitleng ba gahlana le yena. Ba be ba tsenwe ke bademone, gomme ba le kotsi mo go bego go se motho yo a bego a ka beta pelo a feta ka tsela yeo.


text:
Gateetee ba goa ba re: “O na le taba mang le rena, wena Morwa wa Modimo? A o tlilo re tlaiša pele ga nako?”


text:
Bademone bao ba kgopela Jesu ba re: “Ge eba o tlilo re leleka bathong ba, gona re romele mohlapeng wola wa dikolobe.”


text:
Jesu a ba fetola a re: “Sepelang!” Ka gona bademone bao ba tloga ba yo tsena dikolobe tšela. Mohlape woo ka moka wa thetheoga leribeng le legolo, wa wela ka letsheng, wa betwa ke meetse.


text:
Banna ba ba bego ba dišitše dikolobe tšela ba tšhaba, ba tsena motseng, ba botša batho taba tšeo ka moka le se se hlagetšego banna bale ba bademone.


text:
Ka gona batho bohle ba tšwa motseng go yo bona Jesu, gomme ge ba mo hweditše ba mo kgopela gore a tloge nageng ya bona.


text:
Ke moka batho ba bangwe ba tliša monna yo a rephilego ditho go yena, a robetše legogweng. Ge Jesu a bona ka moo ba dumelago go yena ka gona, a re go morephaditho: “Beta pelo, ngwanaka! O lebaletšwe dibe tša gago.”


text:
Bjale ge, ke tla le laetša gore Morwamotho o na le maatla lefaseng a go lebalela batho dibe.” Ke ge a re go monna yoo wa go repha ditho: “Emelela, o tšee legogwa la gago, o ikele gae!”


text:
Ge Jesu a tloga fao a bona monna yo mongwe yo leina la gagwe e bego e le Mateu a dutše ngwakong wa lekgetho. A re go yena: “Ntatele!” Mateu a emelela a mo latela.


text:
Ya re ge Jesu a le dijong ka ngwakong wa Mateu, balekgetho ba bantši le badiradibekabona ba tla ba ja le yena le barutiwa ba gagwe.


text:
Bafarisei ge ba bona seo ba botšiša barutiwa ba Jesu ba re: “Moruti wa lena o reng a eja le balekgetho le badiradibekabona?”


text:
Jesu a ba kwa, gomme a ba fetola a re: “Ngaka ga e nyakwe ke batho ba ba iketlilego, e nyakwa ke ba ba babjago.


text:
Sepelang le yo botšiša gore na Mangwalo a Makgethwa a ra go reng a a rego: ‘Se ke se nyakago ke ge le ka ba le lešoko go na le gore le ntirele dihlabelo.’ Ga se ka tlela go bitša ba ba phethago thato ya Modimo, ke tletše go bitša badiradibe.”


text:
Barutiwa ba Johanese Mokolobetši ba tla go Jesu, ba mmotšiša ba re: “Ke ka baka lang rena le Bafarisei re ikona dijo gantši, barutiwa ba gago bona le gatee ba sa ikone?”


text:
Jesu a ba fetola a re: “Kgane baeng ba ba tlilego monyanyeng ba ka hlonama monyadi a sa na le bona? Eupša nako e tla tla yeo ka yona monyadi a tlago tlošwa go bona, ya ba gona ba ikonago dijo.


text:
“Ga go motho yo a pharago segaswa se sefsa seaparong se setala, ka gobane se ka šošobana sa oketša lešoba lela mola seaparong.


text:
Le gona ga go motho yo a tšhelago beine ye e sa tšogo hlotlwa ka makukeng a kgale, ka gobane makuka ao a ka palega, beine ya tšhologa, le ona makuka a loba. Beine ye e sa tšogo hlotlwa e tšhelwa ka makukeng a mafsa, gomme yona le makuka bobedi tša lotega.”


text:
Ya re ge Jesu a sa bolela, mookamedi yo mongwe wa sinagoge a tla go yena, a khunama pele ga gagwe a re: “Morwedi wa ka o sa tšo hlokafala, eupša etla o mmee diatla, gomme o tla buša a phela.”


text:
Gwa tla mosadi yo mongwe yo a bego a feditše mengwaga ye lesome le metšo ye mebedi a bolawa ke bolwetši bja ngope, gomme a kgwatha morumo wa seaparo sa gagwe.


text:
Jesu a retologa, a mmona a re: “Beta pelo, morwedi wa ka! Tumelo ya gago e go fodišitše.” Ka yona nako yeo mosadi yoo a fola.


text:
Jesu ge a tsena ka ngwakong wa mookamedi yola, a bona baletši ba dinaka le lešaba le le tladitšego lešata la sello,


text:
Ge lešaba le seno ntšhetšwa ntle, Jesu a tsena ka phapošing ya ngwanenyana yola, a mo swara ka letsogo, mme ngwanenyana a emelela.


text:
Ge Jesu a tloga fao a latelwa ke banna ba babedi ba difofu. Ba be ba goa ba re: “Re šokele, Morwa wa Dafida!”


text:
Ge Jesu a tsene ka ngwakong, banna bale ba difofu ba tla go yena, gomme yena a ba botšiša a re: “Na le dumela gore nka le fodiša?” Bona ba mo fetola ba re: “Ee, Morena!”


text:
Ya re ge modemone yoo a seno lelekwa, monna yola a thoma go bolela, gomme lešaba la kgotsa la re: “Taba ya mohuta wo ga se ya ka ya direga mo Israele!”


text:
Jesu a šika le metse le metsana ka moka, a ruta batho ka disinagogeng, a bega Taba ye Botse ya mmušo wa Modimo, a fodiša batho malwetši le mafokodi a bona.


text:
Ya re ge a bona lešaba, a le šokela ka gobane le be le tshwenyegile le se na mothuši, le le bjalo ka dinku tše di hlokago modiša.


text:
Jesu a bitša barutiwa ba gagwe ba lesome le metšo ye mebedi, a ba fa maatla a go leleka meoya ye mebe le a go fodiša batho malwetši le mafokodi a bona.


text:
Maina a baapostola bao ba lesome le metšo ye mebedi šea: Wa mathomo e bile Simone, yo a bego a bitšwa Petrose, le Andrease, ngwanabo; Jakobose le Johanese, ngwanabo, barwa ba Sebediose;


text:
Banna bao ba lesome le metšo ye mebedi ba ile ba rongwa ke Jesu, a ba laela a re: “Le se ke la ya nageng ye e lego ya baditšhaba, goba motseng wo mongwe wa Basamaria.


text:
Le fodiše balwetši, le tsoše bahu, le fodiše le ba ba swerwego ke malwetši a letlalo a a ba tšhilafatšago gore ba hlweke, le be le lelekeng le bademone. Le filwe fela, le lena le feng fela.


text:
Le se ke la tloga le tšhelete ka merabeng ya lena – e ka ba ya gauta, goba ya silibera, goba ya mphiri.


text:
Le gona le se ke la tšea mokotla wa leeto, goba seaparo sa bobedi, goba dieta, goba lepara, gobane mošomi o lebanwe ke go fiwa dijo.


text:
“Ge le tsena motseng goba motsaneng le botšiše gore na le ka dula ka ga mang. Le dule gona go fihlela ge le tloga motseng woo.


text:
Ge ba lapa leo ba ka le dumela, madume a lena a tla ba tšwela mohola; ge ba ka se le dumele, gona madume a lena a ka se ba hole ka selo.


text:
Ge motho a ka se le amogele goba a se le theeletše, le tšweng ka lapeng la gagwe goba motseng wa gabo le hlohlora marole maotong a lena.


text:
Ruri, ke le botša gore ka Letšatši la Kahlolo Modimo o tla otla batho ba motse woo gagolo go feta ba Sodoma le ba Gomora!”


text:
“Bonang, ke le roma bjalo ka dinku ge di romelwa diphiring. Ka gona le ntšhe mahlo dinameng bjalo ka dinoga, le be le ile bomenetša bjalo ka maeba.


text:
Le itote, ka gobane go tla ba le batho ba ba tlago le gafela dikgorong tša tsheko, ba le otla ka tshelane ka disinagogeng.


text:
Le tla išwa pele ga babuši le dikgoši ka baka la ka, ya ba ge le hweditše sebaka sa go begela bona le baditšhaba Taba ye Botse ya mmušo wa Modimo.


text:
Ge ba le iša dikgorong tša tsheko, le se ke la tshwenyega gore le yo bolelang, le gore le yo bolela bjang; ge nako yeo e fihla, le tla fiwa se le swanetšego go se bolela.


text:
Gobane tše le tlago di bolela e tla be e se tša lena – di tla be di bolelwa ke Moya wa Tatagolena ka lena.


text:
“Motho o tla gafa ngwanabo gore a bolawe, le tatagongwana o tla gafa ngwana wa gagwe; bana ba tla hlanamela batswadi ba bona, ba ba bolaiša.


text:
Le tla hloiwa ke batho ka moka ka baka la ka. Eupša yo a ka kgotlelelago go iša pheletšong o tla phološwa.


text:
Ge ba le hlomara motseng wo mongwe, le tšhabeleng go wo mongwe. Ruri, ke le botša gore Morwamotho o tla tla le sešo la fetša go bega molaetša wa mmušo wa Modimo metseng ka moka ya Israele.


text:
Ka gona, morutiwa a se balaele ge a hlagelwa ke tše di hlagetšego morutiši wa gagwe, le lekgoba le se belaele ge le hlagelwa ke tše di hlagetšego mong wa lona. Ge mong wa lapa a bitšwa Beeltsebulo, na ba lapa la gagwe bona ba ka se ba ree maina a mabe le go feta?”


text:
“Ka gona, le se ke la boifa motho, gobane ga go se se bipilwego se se ka se kego sa bipollwa, le sephiri se se ka se kego sa tsebja ga se gona.


text:
Se ke le botšago sona sephiring lena le se bolele phatlalatša; se le se sebelwago ka ditsebeng lena le se goelele godimo ga dintlo.


text:
Le se ke la boifa bao ba bolayago mmele, eupša ba sa kgone go bolaya moya; le upše le boife Modimo yo a kgonago go fediša mmele le moya heleng.


text:
Ga ke re diphorogohlo tše pedi di rekwa ka sente? Le ge go le bjalo le e tee ya tšona e ka se wele fase Tatagolena a sa tsebe.


text:
“Mang le mang yo a ipegago phatlalatša gore ke wa ka, le nna ke tla mmegela Tate wa legodimong gore ke wa ka.


text:
“Le se ke la gopola gore ke tlišitše boiketlo lefaseng. Ga se ka tliša boiketlo, eupša ke tlišitše phapano.


text:
“Yo a ratago tatagwe goba mmagwe go feta nna, ga a lokela go ba wa ka, le yo a ratago morwagwe goba morwediagwe go feta nna, ga a lokela go ba wa ka.


text:
Yo a amogelago motseta wa Modimo ka gobane e le motseta wa Modimo o tla fiwa moputso wa motseta yoo. Le yo a amogelago moloki ka gobane e le moloki o tla fiwa moputso wa moloki.


text:
Yo a fago yo mongwe wa ba bannyane mo go balatedi ba ba ka sego sa meetse a go tonya ka gobane e le molatedi wa ka, ruri, ke le botša gore a ka se tingwe moputso.”


text:
Ge Jesu a fetša go laya barutiwa ba gagwe ba lesome le metšo ye mebedi, a tloga fao gomme a yo ruta batho, a bega molaetša wa gagwe metseng ye mengwe ya selete seo.


text:
Ge Johanese Mokolobetši ka kgolegong a ekwa ka tše Kriste a di dirago, a roma barutiwa ba bangwe ba gagwe go yena.


text:
Bona ge ba fihla go yena ba mmotšiša ba re: “Na ke wena yo go letetšwego gore o tla tla, goba re letele yo mongwe?”


text:
difofu bjale di a bona, digole di a sepela, ba ba swerwego ke malwetši a letlalo a go ba tšhilafatša ba a fodišwa ba hlweka, ditholo di a kwa, bahu ba a tsošwa, le badiidi ba begelwa Taba ye Botse ya mmušo wa Modimo.


text:
Ge barutiwa ba Johanese ba tloga, Jesu a botšiša lešaba mabapi le Johanese a re: “Mola le etšwa motseng le eya lešokeng, le be le yo bonang? Kgane le be le yo bona lehlaka le le tšokotšwago ke phefo?


text:
Ke re le be le tšwetše go yo bonang? Afa le be le sa ye go bona monna yo a aparago diaparo tša masethesethe? Gape ba ba aparago diaparo tša masethesethe ba dula ka dintlong tša magoši.


text:
Ke re le be le tšwetše go yo bonang? Afa le be le se la yo bona moprofeta? Ruri, ke le botša gore le bone wa go feta le moprofeta.


text:
Gobane Johanese ke yena yo Mangwalo a Makgethwa a mmolelago a re: ‘Ke roma motseta wa ka a go eta pele a go kgorela tsela.’


text:
Ruri, ke le botša gore ga se gwa ka gwa tswalwa motho wa go feta Johanese Mokolobetši. Eupša yo e lego yo monnyane mmušong wa Modimo o a mo feta.


text:
Go tloga mehleng ya Johanese go fihlela gonabjale mmušo wa Modimo o hlaselwa kudu, gomme barukhuhli ba leka go o thopa.


text:
gomme ge eba le nyaka go dumela se ba bego ba se bolela, molaetša wa bona ke wa go re: Johanese ke yena Eliya yo a bego a tlilo tla.


text:
“Batho ba mehleng yeno nka ba swantšha le eng? Ba swana le bana ba ba dutšego mapatlelong a motse ba goelelana ba re:


text:
Gwa tla Morwamotho a eja, a bile a enwa, gomme ba re: ‘Bonang motho wa sejagobe, wa go nwa kudu, mogwera wa balekgetho le badiradibekabona!’ Bohlale bja Modimo bjona bo hlatselwa ke tše a di dirilego.”


text:
Jesu a thoma go kgala badudi ba metse yeo a dirilego mehlolo ye mentši go yona, ka ge ba ile ba se sokologe dibeng tša bona, a re:


text:
“Go madimabe lena badudi ba Gorasine! Go madimabe lena badudi ba Betsaida! Ge nkabe mehlolo ye e dirilwego go lena e dirilwe Tirose le Sidone, batho ba gona nkabe e le kgale ba apere diaparo tša mogohla, ba itšhetše ka melora go laetša gore ba sokologile!


text:
Fela ke le botša gore ka Letšatši la Kahlolo Modimo o tla le otla gagolo go feta batho ba Tirose le ba Sidone.


text:
Ge e le lena badudi ba Kapernaume, kgane le gopola gore le tla rotošetšwa legodimong? Gape sa lena ke go theošetšwa fasefase bodulabahu. Ge nkabe mehlolo ye e dirilwego go lena e dirilwe Sodoma, motse woo o ka be o sa le gona le lehono!


text:
Ka nako yeo Jesu a re: “Tate, wena Morena wa legodimo le lefase, ke a go reta ka ge o bontšhitše ba go hlalefetšega gabonolo tše o di utetšego ba bohlale le ba go rutega.


text:
“Dilo ka moka ke di filwe ke Tate. Ga go yo a tsebago Morwa ge e se Tate; le yo a tsebago Tate ntle le Morwa ga a gona, ge e se yoo Morwa a ratago go mo utollela yena.


text:
Phelang ka dithuto tša ka, gomme le ithuteng ka nna, ka gobane ke yo botho, ke wa pelo ya boikokobetšo, gomme ke tla le khutšiša.


text:
Gobane go phetha tše ke le rutago tšona ga go bothata, le mediro ye ke le fago yona go bonolo go e dira.”


text:
Ka morago ga fao ka letšatši la Sabatha Jesu a putla ka mašemong a korong. Barutiwa ba gagwe ba be ba swerwe ke tlala, ka gona ba tšama ba ekga diako ba di ja.


text:
Ge Bafarisei ba bona seo, ba re go Jesu: “Bona, barutiwa ba gago ba dira se se sego sa dumelelwa ka letšatši la Sabatha!”


text:
Jesu a ba fetola a re: “Na ga se la bala se Dafida a kilego a se dira mohla wola yena le banna ba gagwe ba swerwe ke tlala?


text:
O ile a tsena ka ngwakong wa Modimo, mme yena le banna ba gagwe ba ja dinkgwa tše di bego di abetšwe Modimo, se yena le banna ba gagwe ba bego ba se ba dumelelwa go se ja; e le fela baprista ba ba dumeletšwego.


text:
Kgane ga se la bala mo melaong ya Moshe gore ka letšatši la Sabatha baprista ba tshela molao wa Sabatha ka Tempeleng, eupša ba se be le molato?


text:
Ge le ka be le lemoga gore Mangwalo a Makgethwa a ra go reng ge a re: ‘Se ke se nyakago ke ge le ka ba le lešoko go na le gore le ntirele dihlabelo,’ ba ba se nago molato le ka be le sa ba tšwe;


text:
moo a ilego a hwetša monna wa go repha letsogo. Batho ba be ba nyaka go phara Jesu ka molato, ka gona ba mmotšiša ba re: “Na go fodiša motho ka letšatši la Sabatha go dumeletšwe?”


text:
Jesu a ba fetola a re: “Ke mang mo go lena yo e ka rego a na le nku e tee ya re go wela ka moleteng ka letšatši la Sabatha a se e ntšhe?


text:
Ga ke re motho yena o phala nku kudu? Ka gona, go thuša motho ka letšatši la Sabatha go dumeletšwe.”


text:
Ke moka a re go monna yola wa go repha letsogo: “Otlolla letsogo la gago.” Monna yola a le otlolla, gomme la fola la swana le lela le lengwe.


text:
Ge Jesu a seno tseba gore ba mo lakane a tloga fao, gomme a latelwa ke batho ba bantši. A fodiša bohle ba ba babjago,


text:
“Bonang mohlanka wa ka yo ke mo kgethilego, moratiwa wa ka yo a nkgahlago. Ke tla mo fa moya wa ka, a begela ditšhaba se nna, Morena, ke se nyakago.


text:
Lehlaka le le thinyegilego a ka se le robele ruri, le lebone le le kunyelelago a ka se le timele ruri. O tla phegelela go begela ditšhaba molaetša wa gagwe, go fihlela batho bohle ba phetha thato ya Modimo,


text:
Ke moka ba tliša go Jesu monna wa sefofu wa semumu ka ge a be a na le modemone. Jesu a mo fodiša, gomme yena a kgona go bolela le go bona.


text:
Ge Bafarisei ba ekwa batho ba realo ba re: “O fiwa ke Beeltsebulo, kgoši ya bademone, maatla a go leleka bademone bao.”


text:
Jesu, ka go tseba se ba se gopolago, a re go bona: “Mmušo wo mongwe le wo mongwe wo o ikarolago dihlopha tše di lwago seng sa tšona, o tla wa. Le motse wo mongwe le wo mongwe goba lapa le lengwe le le lengwe leo batho ba lona ba ikarolago dihlopha tše di lwago seng sa tšona, le tla thubega.


text:
Ka gona, ge meoya ye mebe mmušong wa Sathane e ka ikarola dihlopha tše di lwantšhanago, seo se tla laetša gore Sathane o ikarogantše dihlopha. Gomme mmušo wa gagwe o ka se we bjang?


text:
Ge eba nna ke leleka bademone ka maatla a ke a fiwago ke Beeltsebulo, balatedi ba lena bona ba ba leleka ka a mang maatla? Ka ge ba ba leleka ka maatla a Modimo, gona ba laetša gore le mphara ka maaka.


text:
Ka ge nna ke leleka bademone ka maatla a ke a fiwago ke Moya wa Modimo, se se laetša gore Modimo o šetše a thomile go hloma mmušo wa gagwe go lena.


text:
“Kgane go na le motho yo a ka tsenago ka ngwakong wa monna wa senatla a tšea thoto ya gagwe a se a mo tlema pele, ya ba gona a hulago ngwako woo?


text:
Ka gona ke le botša gore motho a ka lebalelwa sebe sefe le sefe goba nyefolo ye nngwe le ye nngwe; eupša yo a nyefolago Moya wo Mokgethwa, yena a ka se lebalelwe.


text:
Yo a bolelago Morwamotho gampe a ka lebalelwa, eupša yo a bolelago Moya wo Mokgethwa gampe yena a ka se lebalelwe – mehleng yeno goba mehleng ya bophelo bjo bo sa felego.”


text:
“Dienywa tše dibotse di kgewa mohlareng wo mobotse; tše e sego tše dibotse di kgewa mohlareng wo o sego wo mobotse. Mohlare o tsebja ka dienywa tše o di enywago.


text:
Dinoga tenang, le ka bolela bjang dilo tše dibotse mola le le ba babe? Ga ke re se motho a se bolelago ke se se tšwago ka pelong ya gagwe?


text:
Motho wa go loka o nagana tše di lokilego ka pelong ya gagwe, ka gona o bolela tše di lokilego. Yo mobe yena o nagana tše mpe, ka fao o bolela tše mpe.


text:
“Ke le botša gore ka Letšatši la Kahlolo motho o tla sekišetšwa tšohle tša bošaedi tše a ilego a di bolela.


text:
Jesu a ba fetola a re: “Ke moloko wo mobe wa bakgelogi wo o nyakago mohlolo, fela o ka se bontšhwe mohlolo wo mongwe ge e se wola wa moprofeta Jona.


text:
Bjalo ka ge Jona a ile a fetša matšatši a mararo le mašego a ona ka mpeng ya hlapi ye kgolo, le Morwamotho o tlilo fetša matšatši a mararo le mašego a ona ka maleng a lefase.


text:
Ka Letšatši la Kahlolo batho ba Ninibe ba tla tsoga bahung gotee le batho ba mehleng yeno mme ba ba tšwa, ka gobane bona ba ile ba sokologa dibeng tša bona ge Jona a ba lemoša gore Modimo o tlilo ba fediša; gomme mo go na le sa go feta Jona.


text:
Ka Letšatši la Kahlolo Kgošigadi ya Borwa o tla tsoga bahung gotee le batho ba mehleng yeno mme a ba tšwa, ka gobane o ile a tla a etšwa kgolekgole go tlo kwa tša bohlale bja Kgoši Solomone; gomme tsebang – mo go na le bja go feta bja Solomone.


text:
“Ge moya wo mobe o tšwile mo mothong, o ralala le mafelo a a se nago meetse, o nyaka mo o ka khutšago gona. Ge o sa go hwetše,


text:
o re: ‘Ke tla boela kua ngwakong wo ke tšwago go ona.’ Ge o fihla o hwetše ngwako wola o se na modudi, o fietšwe, mme tšohle di beakantšwe gabotse.


text:
Ke moka o ye o boe le meoya ye mengwe ye mebe ye e šupago ye e o fetago ka bobe, gomme e tle e dule ka moo. Seemo sa mafelelo sa motho yoo e be se sebe go feta sela sa pele. Se ke sona se se tlago hlagela moloko wo wo mobe.”


text:
Ya re Jesu a sa bolela le batho, gwa fihla mmagwe le banababo. Ba ema ka ntle, ba nyaka go bolela le yena.


text:
Motho yo mongwe a re go yena: “Mmago le banabeno šebale ba eme ka ntle, ba nyaka go bolela le wena.”


text:
Yo mongwe le yo mongwe yo a phethago thato ya Tate wa legodimong ke morwarre goba kgaitšedi goba mma.”


text:
A kgobokanelwa ke lešaba le lentši, a ba a tsena ka leselawatleng a dula gona, mola lešaba lona le eme lebopong.


text:
Ye nngwe ya wela lekgwareng moo go bego go se na mobu wo montši. Ya mela ka pela ka gobane mobu o be o sa iše fase.


text:
Eupša ge letšatši le hlabile, la tšhuma dimelana tšela gomme tša pona, ka ge medu ya tšona e se ya tsenelela fase.


text:
Ye nngwe yona ya wela mobung wo mobotse, gomme mabele a gona a tswala; a mangwe a tšwa dithoro tše lekgolo, a mangwe a tšwa tše masome a a selelago, mme a mangwe a tšwa tše masome a mararo.”


text:
Jesu a ba fetola a re: “Lena le utolletšwe diphiri tša mmušo wa Modimo, fela bona ga se ba di utollelwa.


text:
Gape yo a nago le sa gagwe o tla okeletšwa, gore a be le tše dintši le go feta; eupša yo a se nago le sa gagwe yena o tla amogwa le bonnyane bjo a nago le bjona.


text:
Lebaka la gore ke bolele le bona ka diswantšho ke go re ba a lebelela, fela ba se ke ba bona selo; ba a theetša, fela ba se ke ba ekwa goba ba kwešiša selo.


text:
Ka gona, mo go bona go phethega se se porofetilwego ke Jesaya mola a re: “ ‘Go kwa le tla kwa, eupša le ka se kwešiše selo; le go lebelela le tla lebelela, eupša le ka se bone selo,


text:
ka gobane setšhaba se se thatafetše; ba ithibile ditsebe, ba pontše mahlo, gore ba se ke ba bona ka mahlo, ba kwa ka ditsebe, goba ba kwešiša ka megopolo mme ba sokologa, ka ba fodiša.’


text:
Ruri, ke le botša gore baprofeta ba bantši le baloki ba bantši ba be ba duma go bona tše le di bonago, eupša ba sa di bone. Ba be ba rata go kwa tše le di kwago, eupša ba sa di kwe.”


text:
Bohle ba ba kwago molaetša wa mmušo wa Modimo eupša ba sa kwešiše, ba bjalo ka peu yela ya go wela tseleng. Yomobe a tla mme a ba amoga se se bjetšwego ka dipelong tša bona.


text:
Peu yela ya go wela lekgwareng e šupa bao e rego ge ba ekwa molaetša woo ba akgofe ba o amogele ka lethabo.


text:
Eupša ga o dule sebaka ka dipelong tša bona, gomme ba dumela lebakanyana fela. Ge ba tlaišwa goba ba hlomarwa ka baka la wona, ba o lahla ka pela.


text:
Peu yela ya go wela mehlašaneng ya meetlwa e šupa bao e rego ge ba ekwa molaetša woo, go balabala ka tša bophelo le go goketšwa ke mahumo di tsene di khupetše molaetša woo, mme o se ba tšwele mohola.


text:
Peu ye e bjetšwego mobung wo mobotse yona e šupa bao ba rego go kwa molaetša woo ba o kwešiša; ba atlega bjalo ka mabele ao a bago le dithoro tše lekgolo; a mangwe tše masome a a selelago, a mangwe tše masome a mararo.”


text:
Jesu a ba botša seswantšho se sengwe a re: “Mmušo wa Modimo o ka swantšhwa ka monna yo a gašitšego peu ye botse ka tšhemong ya gagwe.


text:
Bahlanka ba mong wa tšhemo ba tla ba mmotšiša ba re: ‘Morena, na ga ke re o bjetše peu ye botse ka tšhemong ya gago? Bjale mphoka wo o tšwa kae?’


text:
Yena a ba fetola a re: ‘Woo ke modiro wa lenaba.’ Bona ba mmotšiša ba re: ‘A o nyaka gore re yo o tumola?’


text:
Lesang mabele le mphoka di gole mmogo go fihlela ge go bunwa. Ke moo ke tlago botša babuni gore ba tumule mphoka pele, ba o tleme dingata, ba o tšhume. Mabele ona ba a kgobele, ba a tšhele ka letlolong la ka.’ ”


text:
Jesu a ba botša seswantšho se sengwe a re: “Mmušo wa Modimo o ka swantšhwa le thorwana ya lehloko ye motho a e tšeago a e bjala ka tšhemong ya gagwe.


text:
Etse yona e fetwa ke dipeu ka moka, eupša ge e medile e a gola ya feta dimela ka moka. E ba mohlare wo dinonyana di agago dihlaga tša tšona makaleng a wona.”


text:
Jesu a ba botša seswantšho se sengwe gape a re: “Mmušo wa Modimo o ka swantšhwa ka komelo ye mosadi a e tšeago a e tswakanya le bupi bjo bo tletšego seroto go fihlela hlama yohle e omelega.”


text:
Ditaba tše ka moka Jesu o be a di botša mašaba ka diswantšho; o be a sa bolele le bona selo ge e se ka diswantšho,


text:
gore go phethege se se boletšwego ke moprofeta mola a re: “Ke tla bolela le bona ka diswantšho; ke tla ba botša tše di sa kago tša tsebja go tloga mathomong a lefase.”


text:
Ge Jesu a seno botša batho gore ba ye magae, le yena a ya gae. Barutiwa ba gagwe ba tla go yena ba re: “Re hlalošetše seswantšho sela sa mphoka ka tšhemong.”


text:
mme lenaba le le gašitšego mphoka ke Diabolose. Puno ke bofelo bja lefase, gomme babuni ke barongwa.


text:
Bjalo ka ge mphoka o kgobokanywa mme wa tšhungwa ka mollo, le bofelong bja lefase go tla ba ka tsela yeo.


text:
Morwamotho o tla roma barongwa ba gagwe mmušong wa gagwe gore ba yo kgobokanya bohle bao ba dirišago batho dibe, le bohle bao ba dirago tše kgopo,


text:
“Mmušo wa Modimo o ka swantšhwa ka lehumo le le utilwego ka tšhemong, le e rego ge motho a le hweditše a le uta gape, mme ka go le thabela a rekiša tšohle tše a nago le tšona, gomme a reka tšhemo yeo.


text:
gomme ge a hwetša le bohlokwahlokwa, a tloga a yo rekiša tšohle tše a nago le tšona, gomme a le reka.”


text:
“Le gona mmušo wa Modimo o ka swantšhwa ka lelokwa le le lahlelwago ka lewatleng, la tanya dihlapi tša mehutahuta.


text:
Ge le tletše, barei ba le gogela lebopong, ba dula fase ba lokela tše di loketšego go jewa ka dibjaneng tša bona, mme tše di sego tša lokela go jewa ba di lahla.


text:
Mafelelong a lefase go tla ba ka mokgwa wo: Barongwa ba tla yo kgetholla batho ba babe go ba ba lokilego,


text:
Yena a re go bona: “Gona ke go re ramangwalo yo mongwe le yo mongwe yo e lego morutiwa mmušong wa Modimo o swana le mong wa ngwako yo a tšeago phahla ye tala le ye mpsha ka phapošing ya gagwe ya go bolokela.”


text:
a boela motseng wa gabo. A ruta batho ka sinagogeng, gomme ba ba mo kwago ba makala. Ba botšišana ba re: “Bohlale bjo bokaaka le maatla a go dira mehlolo o di tšere kae?


text:
Na kgane ga se yena morwa wa mmetli? Mmagwe yena ga se Maria? A banababo ga se Jakobose le Josefa le Simone le Judase?


text:
Gomme ba mo gana. Jesu a re go bona: “Moprofeta o hlomphiwa gohle ge e se motseng wa gabo le lapeng labo.”


text:
A botša bahlankedi ba gagwe a re: “Ruri, yo ke Johanese Mokolobetši, o tsogile bahung. Ke ka baka leo a nago le maatla a go dira mehlolo.”


text:
Gape Heroda o be a ile a laela gore Johanese a swarwe, a tlengwe, a lahlelwe kgolegong. Taba yeo o be a e dirile ka baka la Herodiase, mosadi wa Filipi, morwarragwe,


text:
Fela mohla go binwa monyanya wa matswalo a Heroda, morwedi wa Herodiase a bina pele ga baeng. A kgahla Heroda


text:
Ngwanenyana, ka ge a be a hlohleleditšwe ke mmagwe, a re: “Ntlišetše hlogo ya Johanese Mokolobetši ka sebjana gonabjale.”


text:
Kgoši a nyama, eupša ka baka la ge a be a enne pele ga baeng, a laela gore go phethwe ka moo ngwanenyana a kgopelago ka gona.


text:
Barutiwa ba Johanese ba tla ba tšea setopo sa gagwe, ba yo se boloka; ke moka ba tloga ba yo botša Jesu se se diregilego.


text:
Ge Jesu a ekwa tše di hlagetšego Johanese, a tloga fao ka leselawatle a nnoši a ikela felo mo gongwenyana mo go se nago batho. Batho ba kwa gore o ile kae, mme ba tloga metseng ya bona ba mo latela ba sepela ka maoto.


text:
Jesu ge a etšwa ka leselawatleng a bona lešaba le legolo, a le šokela, gomme a fodiša balwetši ba bona.


text:
Mantšiboeng ao barutiwa ba gagwe ba tla go yena ba re: “Felo mo go kgole le metse, le gona nako e šetše e ile. Botša batho gore ba ye metseng ba ithekele dijo.”


text:
A laela batho gore ba dule fase bjanyeng; ke moka a tšea dinkgwa tšela tše tlhano le dihlapi tšela tše pedi, a lebelela legodimong, a reta Modimo, a mo leboga. A ngwathaganya dinkgwa tšela, a di neela barutiwa ba gagwe, gomme barutiwa ba di fa batho.


text:
Bohle ba ja ba khora. Ba kgoboketša marathana a a šetšego, mme a tlala diroto tše lesome le metšo ye mebedi.


text:
E sa le semeetseng Jesu a laela barutiwa ba gagwe gore ba namele leselawatle, ba mo ete pele ba tshelele ka mošola wa letsha, mola yena a sa botša batho gore ba boele magae.


text:
Ge a seno ba phatlalatša, a namela thaba a nnoši gore a yo rapela. Ya ba ya ba mantšiboa a le moo a nnoši;


text:
gomme ka nako yeo leselawatle le be le šetše le le garegare ka letsheng, le akgaakgwa ke maphoto ka gobane ba be ba lebane le phefo ye e tšubutlago.


text:
Jesu a mo fetola a re: “Tlaa!” Ka gona Petrose a tšwa ka leselawatleng a sepela godimo ga meetse a lebile Jesu.


text:
Eupša ya re ge a bona gore phefo e tšubutla kudu, a boifa, gomme a thoma go sobela ka meetseng. A goa a re: “Morena, mphološe!”


text:
Gateetee Jesu a obeletša letsogo, a mo swara, a re go yena: “Wena wa tumelo ye nnyane, o reng o belaela?”


text:
moo batho ba gona ba ilego ba lemoga gore ke Jesu. Ka gona ba roma batseta tikologong ka moka ya moo go yo botša batho gore ba tliše balwetši go Jesu.


text:
Ba mo kgopela gore balwetši ba upše ba no kgwatha morumo wa seaparo sa gagwe, gomme bohle ba ba o kgwathago ba fola.


text:
“Barutiwa ba gago ba reng ba tshela ditlwaedi tša borakgolokhukhu ba rena? Gobane ge ba eja ga ba hlape diatla.”


text:
Gobane Modimo o itše: ‘Hlompha tatago le mmago’; a buša a re: ‘Yo a ka rogago tatagwe le mmagwe a bolawe thoo’.


text:
Eupša lena le botša batho gore ge motho a ka re go tatagwe goba mmagwe: ‘Se nka bego ke go thuša ka sona ke se abela Modimo,’


text:
le gatee ga a sa tlemegile go thuša tatagwe ka selo seo. Ka tsela yeo le nyatša molao wa Modimo, le gabile tša lena ditlwaedi.


text:
Go nthapela ga bona ga go ba hole ka selo, ka gobane ba ruta batho melawana ye e beilwego ke bona mo nkego ke melao ye e beilwego ke nna.’ ”


text:
Ke ge barutiwa ba gagwe ba etla go yena ba re: “Afa o a tseba gore tše o di boletšego di hlabile Bafarisei?”


text:
Jesu a ba fetola a re: “Semela sefe le sefe se se sego sa bjalwa ke Tate wa legodimong se tla tumulwa.


text:
Ba leseng. Ke dihlahladifofu tše di foufetšego, gomme ge sefofu se hlahla se sengwe, bobedi bja bona ba tla wela ka moleteng.”


text:
Kgane ga le lemoge gore se sengwe le se sengwe se se tsenago ka molomong wa motho se fetela ka mpeng gomme sa yo tšwa e le mantle?


text:
Eupša dilo tše di tšwago ka molomong wa motho tšona ke tše di tšwago ka pelong ya gagwe, gomme tšeo ke tšona tše di tšhilafatšago motho.


text:
Gobane ka pelong ya motho ke mo go tšwago megopolo ye mebe, e lego dipolao, bohlotlolo, bootswa, bohodu, bohlatse bja maaka, le lesebo.


text:
Tšeo ke tšona dilo tša go tšhilafatša motho. Eupša go ja o se wa hlapa diatla ga go tšhilafatše motho.”


text:
Mosadi yo mongwe wa Mokanana yo a bego a dula seleteng seo a tla go yena, a goa a re: “Ntšhokele, Morena, Morwa wa Dafida! Morwedi wa ka o tsenwe ke modemone gomme o mo tshwenya kudu.”


text:
Eupša Jesu a se mo fetole. Barutiwa ba gagwe ba tla go yena, ba mo kgopela ba re: “Mmotše a sepele, ka gobane šo o goa a re šetše morago.”


text:
Jesu a fetola a re: “Ke romilwe fela go ba setšhaba sa Israele ba ba lego bjalo ka dinku tše di timetšego.”


text:
Mosadi a mo fetola a re: “Gona go bjalo, Morena. Fela le tšona dimpša di ja marathana ao a wago tafoleng ya beng ba tšona.”


text:
Ya ba Jesu o a mo fetola o re: “Mmagobatho, tumelo ya gago ke ye kgolo! A go direge ka mo o kgopelago ka gona.” Gomme ka yona nako yeo morwedi wa gagwe a fola.


text:
Mašaba a mantši a tla go yena ba tliša digole, difofu, dihlotša, dimumu le balwetši ba bangwe ba bantši ba ba bea pele ga Jesu, gomme yena a ba fodiša.


text:
Batho ba makala ge ba bona dimumu di bolela, dihlotša di sepela gabotse, digole di fodišitšwe, le difofu di bona, gomme ba reta Modimo wa Israele.


text:
Jesu a bitša barutiwa ba gagwe, gomme ge ba fihla go yena a re go bona: “Batho ba ba ntlhomola pelo ka gobane e šetše e le matšatši a mararo ba na le nna, gomme ga ba sa na le se ba ka se jago. Nka se re ba sepele ba swerwe ke tlala, ka gobane ba ka tla ba lapa tseleng.”


text:
Barutiwa ba gagwe ba mmotšiša ba re: “Mo lešokeng le re ka hwetša kae dinkgwa tša go khoriša lešaba le lekaaka?”


text:
Jesu a ba botšiša a re: “Na le na le dinkgwa tše kae?” Bona ba mo fetola ba re: “Re na le dinkgwa tše di šupago le dihlatswana di se kae.”


text:
Ke moka a tšea dinkgwa tšela di šupago le dihlapi tšela, a leboga Modimo, a di ngwathaganya, a di fa barutiwa; bona ba di fa batho bale.


text:
Bohle ba ja ba khora. Barutiwa ba kgoboketša marathana a a šetšego, mme a tlala diroto tše di šupago.


text:
Bafarisei ba bangwe le Basadusei ba kile ba tla go Jesu gore ba mo leke, mme ba mo kgopela gore a ba bontšhe mohlolo go laetša gore o romilwe ke Modimo.


text:
Eupša Jesu a ba fetola a re: “Mantšiboa le re: ‘Ka moswane le tla hlaba gabotse, ka gobane leratadima le hwibitše.’


text:
Gomme ge go esa le re: ‘Lehono go tla na pula ya ledimo, ka gobane leratadima le hwibitše ebile le na le maru.’ Le kgona go tseba seemo sa moso ka go lebelela leratadima, fela ga le kgone go kwešiša gore ditiragalo tša mehla yeno di šupa eng.


text:
Ke moloko wo mobe wa bakgelogi wo o nyakago mohlolo, eupša o ka se bontšhwe mohlolo wo mongwe ge e se mohlolo wa moprofeta Jona.” Ke moka a ba tlogela a sepela.


text:
Jesu a tseba se ba se bolelago, ka gona a ba botšiša a re: “Ke ka baka lang le boledišana ka go hloka dinkgwa, lena ba tumelo ye nnyane?


text:
Na ga sešo la kwešiša? Kgane ga le sa gopola mola ke ngwathaganya dinkgwa tše tlhano ke di fa banna ba dikete tše tlhano? Le ile la tlatša diroto tše kae ka marathana a go šala?


text:
Ka dinkgwa tše di šupago tšela ke ilego ka di fa banna ba dikete tše nne gona le gopolang? Le ile la tlatša diroto tše kae ka marathana a go šala?


text:
Bjale le reng le sa kwešiše gore ke be ke sa bolele ka dinkgwa? Le tšhabe komelo ya Bafarisei le ya Basadusei!”


text:
Ke moka barutiwa ba lemoga gore o be a sa ba botše gore ba tšhabe komelo ya dinkgwa, eupša o be a era gore ba itlhokomele dithutong tša Bafarisei le tša Basadusei.


text:
E rile ge Jesu a fihla tikologong ya motse wa Kesarea-Filipi a botšiša barutiwa ba gagwe a re: “Na batho ba re Morwamotho ke mang?”


text:
Bona ba mo fetola ba re: “Ba bangwe ba re ke wena Johanese Mokolobetši, bangwe ba re o Eliya, mola bangwe ba re o Jeremia goba yo mongwe wa baprofeta.”


text:
Jesu a re go yena: “O lehlogonolo, wena Simone, morwa wa Johanese, ka gobane se ga se wa se utollelwa ke motho, eupša o se utolletšwe ke Tate wa legodimong.


text:
Etse ke wena Petrose. Bjale godimo ga lona leswika le ke tla aga kereke ya ka, gomme le ona maatla a lehu a ka se e fenye.


text:
Ke tla go fa dikgonyo tša legodimo; se o se iletšago lefaseng, le legodimong se tla iletšwa; le se o se dumelelago lefaseng, le legodimong se tla dumelelwa.”


text:
Go tloga ka nako yeo Jesu a thoma go botša barutiwa ba gagwe phatlalatša gore o swanetše go ya Jerusalema, a yo tlaišwa kudu ke bagolo ba setšhaba, le baprista ba bagolo, le boramangwalo, a be a bolawe, eupša ka letšatši la boraro a tsošwe ke Modimo bahung.


text:
Petrose a mmiletša thoko gomme a mo kgala a re: “Modimo a go lote, Morena! Taba yeo e se ke ya go hlagela.”


text:
Jesu a fularela Petrose a re: “Sathane, tloga ka morago ga ka! O a nkgopiša, ka gobane ga o nagane tša Modimo, o nagana tša batho.”


text:
Ke moka Jesu a re go barutiwa ba gagwe: “Ge motho a nyaka go ba molatedi wa ka, a ikone, a ikemišetše go tlaišwa bjalo ka nna, gomme a ntatele.


text:
Etse motho go tla mo holang go rua lefase lohle, eupša a loba sebaka sa go hwetša bophelo bjo bo sa felego? Goba ke eng se motho a ka rekago bophelo bjo bo sa felego ka sona?


text:
Gobane Morwamotho o tlilo tla ka letago la Tatagwe le barongwa ba gagwe, a putsa yo mongwe le yo mongwe go ya ka mediro ya gagwe.


text:
Ruri, ke a le botša, go na le ba bangwe mo ba ba ka se kego ba hwa ba sešo ba bona Morwamotho a etla e le Kgoši.”


text:
Ka morago ga matšatši a a selelago Jesu a tloga le Petrose le Jakobose le Johanese, ngwanabo, a ba iša thabeng ye telele, mme fao ba ba noši.


text:
A fetoga sebopego pele ga bona: sefahlego sa gagwe sa taga bjalo ka letšatši, le diaparo tša gagwe tša šweufala tša re twaa!


text:
Ya ba Petrose o re go Jesu: “Morena, ke mo gobotse bjang ge re le mo! Ge o nyaka, nka aga mešaša ye meraro fa – wo mongwe ya ba wa gago, wo mongwe ya ba wa Moshe, mme wo mongwe ya ba wa Eliya.”


text:
Ya re a sa bolela, leru le le tagago la ba pipetša, mme lentšu la kwagala le etšwa lerung leo la re: “Yo ke yena Morwa wa ka yo ke mo ratago, o nkgahla kudu; le mo theeletšeng!”


text:
Ya re ge ba theoga moo thabeng Jesu a ba laya a re: “Le se ke la botša motho ka pono ye le e bonego, go fihlela Morwamotho a tsošwa bahung.”


text:
Ke moo barutiwa bale ba botšišitšego Jesu ba re: “Na ke ka baka lang boramangwalo ba re pele go swanetše go tla Eliya?”


text:
Eupša nna ke le botša gore Eliya o be a tlile, fela batho ba se ke ba mo tseba, eupša ba mo swara ka moo ba ratago ka gona. Morwamotho le yena ba tla mo tlaiša ka yona tsela yeo.”


text:
a re: “Morena, hle, šokela morwa wa ka! O swerwe ke bolwetši bja go wa, mme bo mo tsogela kudu mo e lego gore gantši o wela mollong goba ka meetseng.


text:
Jesu a mo fetola a re: “Aowii, lena moloko wa go hloka tumelo, wo mokgopo! Ke se le felele pelo go fihlela neng? Ke le kgotlele go iša kae? Tlišang mošemane yoo mo.”


text:
Ke moka barutiwa ba tla go Jesu ba nnoši, ba mmotšiša ba re: “Ke ka baka lang rena re šitilwe ke go leleka modemone yola?”


text:
Jesu a ba fetola a re: “Ke ka gobane le hlaela tumelo. Ruri, ke le botša gore ge le ka be le na le tumelo ye e lekanago le thorwana ya mphogo, le be le ka botša thaba ye la re: ‘Tloga mo o ye mola!’ gomme ya ya. Le be le ka se šitwe ke selo.”


text:
Ge barutiwa ba le mmogo nageng ya Galilea, Jesu a re go bona: “Morwamotho o kgauswi le go gafelwa diatleng tša batho


text:
Ge Jesu le barutiwa ba gagwe ba fihla Kapernaume, batšhediši ba motšhelo wa Tempele ba tla go Petrose ba mmotšiša ba re: “Afa moruti wa lena o tšhela motšhelo wa Tempele?”


text:
Petrose a ba fetola a re: “Ee, o a o tšhela.” Ge a tsena ka ngwakong, Jesu a bolela pele Petrose a ka bolela a re: “Simone, na taba ye wena o e bona bjang? Na magoši a lefase a tšhediša bafe metšhelo le makgetho – badudi ba naga, goba bafaladi?”


text:
Petrose a mo fetola a re: “A tšhediša bafaladi.” Jesu a re go yena: “Gona seo se šupa gore badudi ba naga ga ba swanela go tšhela motšhelo.


text:
Fela ga re nyake go kgopiša batho ba. Ka gona eya letsheng o fihle o lahlele kgwega ka go lona. Hlapi ya mathomo ye o tlago e tanya o e ntšhe o e ahlamiše, gomme ka molomong wa yona o tla hwetša papetlana ya tšhelete ye e lekanego motšhelo wa ka le wa gago wa Tempele. O tšee tšhelete yeo o ba fe yona.”


text:
a re: “Ruri, ke a le botša, ge le sa fetoge la ba bjalo ka bana, le ka se tsoge le tsene mmušong wa Modimo.


text:
“Ge motho a ka kgeloša yo mongwe wa ba bannyane ba ba dumelago go nna ba, go ka ba kaone ge a ka tlemelelwa lwala molaleng mme a lahlelwa ka bodibeng bja lewatle.


text:
Joo nna, lefase le rwele dilo tše di kgelošago batho! Dilo tša mohuta wo go ba gona di tla no ba gona, fela go madimabe yo di tlago ka yena!


text:
“Ge letsogo goba leoto la gago le go diriša dibe, le ripe o le lahle. Go kaone go ya legodimong o se ne letsogo goba leoto, go na le gore o be le matsogo goba maoto ka mabedi, eupša o lahlelwe ka mollong wo o sa timego.


text:
Le leihlo la gago ge le go diriša dibe, o le gonye o le lahle. Go kaone gore o ye legodimong o le moihlwe, go na le gore o be le mahlo ka mabedi, fela o tle o lahlelwe ka mollong wa hele.”


text:
“Le hlokomele gore le se nyatše yo mongwe wa ba bannyane ba. Ke a le botša, barongwa ba bona legodimong ba dula ba na le Tate wa legodimong ka nako tšohle.


text:
“Lena le reng? Ge motho a ka re a na le dinku tše lekgolo, ye nngwe ya tšona ya timela, ga ke re o tlogela tšela tše masome a senyane a metšo ye senyane dithabeng, mme a yo nyaka yela e timetšego?


text:
Ruri, ke a le botša, ge a e bone o e thabela go feta tšela tše masome a senyane a metšo ye senyane di sa kago tša timela.


text:
“Ge ngwaneno a go phošeditše, o ye go yena mme o mo kgale le le babedi fela. Ge a ka go theeletša, o tla be o mmušitše.


text:
Fela ge a ka se go theeletše, o ye go yena o na le motho o tee goba ba babedi, gore, bjalo ka ge Mangwalo a Makgethwa a bolela, ‘se a latofatšwago ka sona se hlatselwe ke batho ba babedi goba ba bararo.’


text:
Eupša ge a ka se ba theeletše, gona o botše phuthego. Ge a ka se theeletše le yona phuthego, o mo seme moditšhaba goba molekgetho.”


text:
“Ruri, ke a le botša ke re: Se le se iletšago lefaseng, le legodimong se tla iletšwa; le se le se dumelelago lefaseng, le legodimong se tla dumelelwa.


text:
“Le gona ke a le botša ke re: Ge ba babedi ba lena mo lefaseng ba ka kwana ka se ba se kgopelago, Tate wa legodimong o tla ba fa sona.


text:
Ke mo Petrose a tlilego go Jesu, a mmotšiša a re: “Morena, na ge ngwanešo a ka no fela a mphošetša, ke mo lebalele gakae? Ke mo lebalele gašupa?”


text:
Go hlaloša taba ye nka re mmušo wa Modimo o ka swantšhwa ka kgoši ye nngwe ye e kilego ya rata go nyakišiša ditšhelete tše bahlanka ba gagwe ba bego ba di adimile go yena.


text:
Ya re a sa tšo thoma go nyakišiša, gwa tlišwa yo mongwe wa bona yo a bego a na le molato wa diketekete tša diranta go yena.


text:
Ka ge a be a se ne tšhelete ya go lefa molato woo, kgoši a laela gore a rekišwe gotee le mosadi wa gagwe le bana le tšohle tše a bego a na le tšona, gore go tle go lefše molato woo.


text:
Mohlanka yoo a itahlela fase ka matolo pele ga kgoši, a lotšha, a phophota a re: ‘Hle, se mphelele pelo, ke tla go lefa molato woo ka moka!’


text:
“Ya re ge mohlanka yoo a etšwa, a gahlana le mohlankakayena yo a bego a adimile diranta di se kae go yena. A mo swara, a mo kgama ka megolo a re: ‘Ntefe molato wola o o tšerego go nna!’


text:
Mohlanka yola a itahlela fase pele ga gagwe, a mo phophotha a re: ‘Hle, se mphelele pelo, ke tla go lefa!’


text:
Ge bahlankakayena ba bona tše di diregilego ba nyama kudu, gomme ba ya go kgoši, ba mmotša ditaba tšeo ka moka.


text:
Kgoši a bitša mohlanka yola, a re go yena: ‘Mohlanka yo mobe towe! Ke go phumoletše molato wola wa gago ka moka ka ge o be o nthapela!


text:
Kgoši a befelwa kudu, gomme a laela gore mohlanka yoo a hlokofatšwe go fihlela a lefa molato wa gagwe ka moka.


text:
“Le Tate wa legodimong o tla le swara ka yona tsela yeo, ge motho a sa lebalele ngwanabo ka pelo ya gagwe ka moka.”


text:
E rile ge Jesu a feditše go bolela ditaba tšeo, a tloga Galilea a ya nageng ya Judea ka mošola wa noka ya Jordane.


text:
Bafarisei ba bangwe ba tla go yena ba mo leka ba re: “Na monna o dumeletšwe go hlala mosadi wa gagwe ka baka la tabana ye nngwe le ye nngwe?”


text:
Jesu a ba fetola a re: “Na ga se la bala gore mathomong Mmopi ‘o bopile batho e le monna le mosadi,’ bjalo ka ge Mangwalo a Makgethwa a bolela?


text:
Gomme a re: ‘Ke ka baka leo monna a tlago tlogela tatagwe le mmagwe, a kopana le mosadi wa gagwe, mme bobedi bja bona ya ba mmele o tee.’


text:
Ka gona ga e sa le ba babedi, eupša ke mmele o tee. Ka baka leo, se se kopantšwego ke Modimo, motho a se ke a se aroganya.”


text:
Bafarisei ba mmotšiša ba re: “Bjale ke ka baka lang Moshe a ile a bea molao wa gore monna a fe mosadi wa gagwe lengwalo la tlhalo, gomme a mo hlale?”


text:
Jesu a ba fetola a re: “Moshe o le dumeletše go hlala basadi ba lena ka baka la bothata bja dipelo tša lena; eupša mathomong go be go se bjalo.


text:
Bjale ke le botša gore monna yo a ka hlalago mosadi wa gagwe, e se ka baka la bootswa, mme a nyala mosadi yo mongwe, o a otswa.”


text:
Barutiwa ba gagwe ba re go yena: “Ge eba tša lenyalo la monna le mosadi di bjalo, gona go kaone gore motho a se ke a nyala.”


text:
Jesu a ba fetola a re: “Taba ye ga e kgonwe ke mang le mang, eupša e kgonwa ke bao Modimo a ba kgontšhitšego yona.


text:
Go na le batho ba ba ka se kgonego go nyala ka gobane ba lomilwe ke mmutla; ba bangwe ba ka se kgone go nyala ka gobane ba amogilwe ke batho bonna, mme ba bangwe ba ikiletša go nyala ka baka la mmušo wa Modimo. Yo a ka kgonago taba ye a a e dire.”


text:
Batho ba bangwe ba tliša bana go Jesu gore a ba bee diatla a ba rapelele, eupša barutiwa ba gagwe ba kgalema batho bao.


text:
Jesu a re: “Lesang bana bao ba tle go nna, le se ke la ba thibela, gobane mmušo wa Modimo ke wa ba babjalo.”


text:
Monna yo mongwe a tla go Jesu, a mmotšiša a re: “Moruti, ke eng sa go loka se nka se dirago gore ke tle ke be le bophelo bjo bo sa felego?”


text:
Jesu a mo fetola a re: “O reng o mpotšiša ka sa go loka? Wa go loka ke o tee fela. Ge o nyaka go tlo ba le bophelo bjo bo sa felego, o phethe melao ya Modimo.”


text:
Monna yoo a mmotšiša a re: “Melao ya gona ke efe?” Jesu a mo fetola a re: “O se ke wa bolaya; o se ke wa otswa; o se ke wa utswa; o se ke wa bolela bohlatse bja maaka;


text:
Lesogana lela la mo fetola la re: “Melao yeo ka moka ke e phethile. Bjale ke eng se go sa nyakegago gore ke se dire?”


text:
Jesu a re go yena: “Ge o nyaka go ba moloki yo a feletšego, sepela o yo rekiša tšohle tše o nago le tšona. O tšee tšhelete ya gona o e fe badiidi, mme o tla ba le lehumo legodimong. Ke moka o tle o ntatele.”


text:
Ke mo Jesu a itšego go barutiwa ba gagwe: “Ruri, ke le botša gore mohumi o tla tsena legodimong ka bothata.


text:
Ke a boeletša ke re: Go bonolo gore kamela e tsene ka lešobana la nalete, go na le gore mohumi a tsene legodimong.”


text:
Ge barutiwa ba gagwe ba ekwa a realo ba tlabega kudu. Ba mmotšiša ba re: “Ge go le bjalo gona ke mang yo a ka phologago?”


text:
Jesu a ba lebelela, a ba fetola a re: “Mo go batho taba ye ga e kgonege, eupša go Modimo tšohle di a kgonega.”


text:
Ke moo Petrose a rilego: “Bona, rena re tlogetše tšohle tše e lego tša rena ra go latela. Bjale re tla boelwa ke eng?”


text:
Jesu a re go bona: “Ruri, ke le botša gore mohla lefase le mpshafatšwago, ge Morwamotho a dutše setulong sa bogoši sa letago la gagwe, lena balatedi ba ka ba lesome le metšo ye mebedi le tla dula ditulong tša bogoši, la buša ba dikgoro tše lesome le metšo ye mebedi tša Israele.


text:
Le gona mang le mang yo a tlogetšego lapa la gagwe, goba bomorwarragwe, goba dikgaetšedi tša gagwe, goba tatagwe, goba mmagwe, goba bana ba gagwe, goba mašemo a gagwe ka baka la ka, o tla fiwa tše di fetago tšeo kgolekgole, gomme o tla ba le bophelo bjo bo sa felego.


text:
Eupša ba bantši bao bjale e lego ba maemo e tla ba ba ba se nago maemo, mme ba bantši bao bjale e sego ba maemo e tla ba ba maemo.”


text:
“Mmušo wa Modimo o ka swantšhwa ka mongserapa yo a kilego a tloga e sa le ka meso go yo thwala banna ba go tlo šoma ka serapeng sa gagwe sa merara.


text:
Ya re ge a seno kwana le bašomi ka tefo ya mehleng, e lego papetlana ya silibera ka letšatši, a ba romela go yo šoma ka serapeng sa gagwe sa merara.


text:
A tloga gape ka nako ya senyane mosong, a ya lepatlelong la motse, gomme a bona banna ba bangwe ba eme fao ba sa dire selo.


text:
A re go bona: ‘Le lena sepelang le yo šoma ka serapeng sa ka; ke tla le lefa ka mo go lebanego.’ Gomme ba ya.


text:
A tloga gape ka nako ya lesome le metšo ye mebedi le ka nako ya boraro mathapama a dira ka wona mokgwa woo.


text:
Ge a boelela ka nako ye e ka bago ya bohlano mathapama a hwetša banna ba bangwe ba eme. A ba botšiša a re: ‘Le reng le hlwele letšatši ka moka le eme fa le sa dire selo?’


text:
Bona ba mo fetola ba re: ‘Ke ka gobane ga se ra thwalwa ke motho.’ Yena a re go bona: ‘Le lena sepelang le yo šoma ka serapeng sa ka sa merara.’


text:
“Ka phirimane mongserapa a laela molebeledi wa bašomedi ba gagwe a re: ‘Bitša bašomedi ba ka o ba fe meputso ya bona. O thome ka bale ba go thwalwa morago, o feleletše ka bale ba go thwalwa pele.’


text:
Bale ba go thwalwa ka nako ya bohlano mathapama mongwe le mongwe wa bona a lefša papetlana ya silibera.


text:
Ge go etla bale ba go thwalwa pele ba gopola gore ba tlilo putswa go feta fao; eupša le bona mongwe le mongwe a fiwa papetlana ya silibera.


text:
‘Banna ba ba go thwalwa morago ba šomile iri e tee fela, mola rena re šomile letšatši ka moka re tšhungwa ke phišo ya lona; eupša o ba lefile go lekana le rena!’


text:
“Mongserapa a fetola yo mongwe wa bona a re: ‘Mogwera, ga ke go hlalefetše. Ga ke re o kwane le nna ka papetlana e tee ya silibera?


text:
Kgane ga gwa ntshwanela go dira se ke se ratago ka se e lego sa ka, goba o ntomolela mahlo ka gobane ke lokile?’ ”


text:
Jesu a feleletša ka go re: “Seo se šupa gore ba mafelelo e tla ba ba mathomo, gomme ba mathomo ya ba ba mafelelo.”


text:
Ge ba le leetong la go ya Jerusalema, Jesu a biletša barutiwa ba gagwe ba lesome le metšo ye mebedi ka thoko, gomme a bolela le bona ba ntše ba swere tsela a re:


text:
“Theeletšang, re rotogela Jerusalema moo Morwamotho a tlago gafelwa go baprista ba bagolo le boramangwalo, mme bona ba mo ahlolela lehu.


text:
Ba tla mo gafela go baditšhaba ba ba tlago mo kwera, ba mo otla ka tshelane, ba mmapola sefapanong; eupša ka letšatši la boraro Modimo o tla mo tsoša bahung.”


text:
Ya ba mosadi wa Sebediose o batamela Jesu a na le barwa ba gagwe, a khunama pele ga gagwe a na le se a nyakago go mo kgopela sona.


text:
Jesu a mmotšiša a re: “O nyakang?” Yena a mo fetola a re: “Nke o nkholofetše gore barwa ba ba ka ba babedi ba tla dula kgauswi le wena mohla o le Kgoši, mongwe ka letsogong la go ja, mongwe ka go la nngele.”


text:
Jesu a botša barwa bao a re: “Ga le tsebe se le se kgopelago. Kgane le ka kgona go meletša ditlaišo tša go swana le tše ke yogo tlaišwa ka tšona kgauswinyana?” Ba mo fetola ba re: “Ee, re ka kgona.”


text:
Jesu a re go bona: “Go tlaišwa bjalo ka nna gona le tla tlaišwa, eupša ge e le go dula ka letsogong la ka la go ja le ka go la nngele ga se taba ye e laolwago ke nna; go lebane bao ba go lokišeditšwego ke Tate.”


text:
Ka gona Jesu a ba bitša ka moka, a re go bona: “Le a tseba gore babuši ba ditšhaba tša lefase ba a di gatelela, baetapele ba tšona sa bona ke go di buša ka sehlogo.


text:
Lena go lena go se ke gwa ba bjalo. Yo a nyakago go ba yo mogolo mo go lena e swanetše go ba mohlanka wa lena,


text:
go swana le Morwamotho yo a sego a tlela go hlankelwa, eupša a tletšego go hlankela batho le go ikgafela go bolawa, gore e be seloba sa ba bantši.”


text:
Banna ba babedi ba difofu ba ba bego ba dutše ka thoko ga tsela ba kwa gore Jesu o a feta. Ka gona ba goa ba re: “Morena, Morwa wa Dafida, re šokele!”


text:
Lešaba la ba kgalema la ba botša gore ba homole. Eupša ba goa le go feta pele ba re: “Morena, Morwa wa Dafida, re šokele!”


text:
E rile ge Jesu le barutiwa ba gagwe ba batamela Jerusalema, ba fihlile Betfage, Thabeng ya Mehlware, Jesu a roma barutiwa ba gagwe ba babedi,


text:
a ba laela a re: “Eyang motseng wola le lebanego le wona, gomme ge le fihla le tla hwetša pokolo e tlemilwe e na le pokolwana ya yona. Le e tlemolle, le di tliše go nna.


text:
Ge motho a ka le botšiša, le mmotše le re: ‘Morena o a di nyaka,’ gomme o tla napa a le neela tšona.”


text:
“Botšang motse wa Sione le re: “ ‘Bona kgoši ya gago e tla go wena! Ke moikokobetši, monamelapokolo; o nametše pokolwana, namane ya pokolo.’ ”


text:
Ba tliša pokolo yela le pokolwana ya yona; ba bea diaparo tša bona godimo ga tšona, mme Jesu a namela.


text:
Batho ba bantšintši ba ala diaparo tša bona mo tseleng, mola ba bangwe ba rema makala a mehlare ba a ala tseleng.


text:
Lešaba le le bego le etile Jesu pele le le le bego le mo šetše morago la goa la re: “A go tumišwe Morwa wa Dafida! A go retwe yo a tlago a romilwe ke Morena! A go retwe Yogodimodimo magodimong!”


text:
Jesu a ya Tempeleng mme a raka bohle ba ba rekago le ba ba rekišago ka moo. A menola ditafola tša ba ba rekanyago ditšhelete, le ditulo tša ba ba rekišago maeba,


text:
mme a re go bona: “Mangwalo a Makgethwa a re: ‘Ngwako wa ka o tla bitšwa ngwako wa thapelo.’ Eupša lena le o dira legolo la bahlakodi!”


text:
Baprista ba bagolo le boramangwalo ba befelwa ge ba bona dilo tše di makatšago tše a bego a di dira, le bana ba goa ka Tempeleng ba re: “A go tumišwe Morwa wa Dafida!”


text:
Ka gona ba botšiša Jesu ba re: “Na o kwa gore ba reng?” Yena a ba fetola a re: “Ee, ke a ba kwa. Kgane ga se la ka la bala mo Mangwalo a Makgethwa a rego: ‘O ithetišitše bana le masea’?”


text:
A bona mogo ka thoko ga tsela gomme a ya go wona, eupša a hwetša o se na selo ntle le matlakala. Ka gona a re go wona: “O ka se sa tsoga o entšwe dienywa!” Gateetee mohlare wola wa omelela.


text:
Ge barutiwa ba gagwe ba di bona ba tlabega ba re: “Go tlile bjang gore mogo wo o omelele ka pela ka tsela ye?”


text:
Jesu a ba fetola a re: “Ruri, ke le botša gore ge le dumela ka dipelo tša lena ka moka, le tla kgona go dira se ke se dirilego mogo wo. E sego sona fela, eupša le go botša thaba ye la re: ‘Tloga fa o yo itahlela ka lewatleng,’ gomme go tla ba bjalo.


text:
Jesu a boela Tempeleng. Ya re ge a ruta batho, baprista ba bagolo le bagolo ba setšhaba ba tla go yena ba mmotšiša ba re: “O romilwe ke mang go dira dilo tše? Gona ke mang yo a go boditšego gore o di dire?”


text:
Jesu a ba fetola a re: “Le nna ke tla le botšiša taba e tee, gomme ge le ka mphetola ke tla le botša gore ke romilwe ke mang go dira dilo tše.


text:
Johanese o be a laetšwe ke mang go kolobetša – ke Modimo goba ke batho?” Ba sebelana ba re: “Ge re ka re: ‘O be a laetšwe ke Modimo,’ o tla re botšiša a re: ‘Bjale ke ka baka lang le se la mo dumela?’


text:
Ge re ka re: ‘O be a laetšwe ke batho,’ gona batho ba tla re tšwa ka gobane ka moka ga bona ba tšea Johanese gore e be e le moprofeta.”


text:
Ka gona ba fetola Jesu ba re: “Ga re tsebe.” Gomme yena a re go bona: “Gona le nna nka se le botše gore ke romilwe ke mang go dira dilo tše.”


text:
“Bjale le reng ka taba ye? Go kile gwa ba le monna yo mongwe yo a bego a na le barwa ba babedi. A ya go yo mogolo a re: ‘Ngwanaka, sepela o yo šoma ka serapeng sa ka sa merara lehono.’


text:
Ke moka tatagwe a ya go morwagwe yo monnyane, le yena a mmotša sela a se boditšego yo mogolo. Yena a re: ‘Go lokile, tate,’ eupša a se ke a ya.


text:
Ke mang go ba babedi bao yo a dirilego se tatagwe a bego a mo kgopetše sona?” Ba mo fetola ba re: “Ke yo mogolo.” Ka gona Jesu a re go bona: “Ruri, ke le botša gore balekgetho le digwebakathobalo ba tla le tsenela pele legodimong,


text:
ka gobane Johanese Mokolobetši o tlile go lena a le laetša tsela ya nnete, fela lena la se mo dumele, a dumelwa ke balekgetho le digwebakathobalo. Le ka morago mola le di bone la se ke la itshola la mo dumela.”


text:
Jesu a re go bona: “Ekwang se sengwe seswantšho: Go kile gwa ba le monglapa yo mongwe yo a bego a bjetše merara. A e ageletša ka legora, a epa molete moo wa go pitlela diterebe ka maoto, a aga le tora ya tlhapetšo, a hirišetša balemi merara, ke moka a tšea leeto.


text:
Ge nako ya go fula diterebe e fihla, a roma bahlanka ba gagwe go balemi bale gore ba yo mo tšeela diterebe tše e swanetšego go ba tša gagwe.


text:
Eupša balemi ba swara bahlanka bale ba gagwe, ba itia yo mongwe, ba bolaya yo mongwe, gomme yo mongwe ba mo keketa ka maswika.


text:
A buša a roma bahlanka ba bangwe ba go feta bale ba go rongwa pele, gomme le bona ba ba dira tšona tšela ba di dirilego ba pele.


text:
Eupša balemi bale ge ba bona morwa wa gagwe ba lakana ba re: ‘Mojalefa šo. Etlang re mmolayeng gore re tle re tšee lefa la gagwe!’


text:
Bona ba mo fetola ba re: “Banna bao ba babe o tla ba bolaya gasehlogo, gomme serapa seo sa merara a se hirišetša ba bangwe bao ka nako ya puno ba tlago mo fa diterebe tše e swanetšego go ba tša gagwe.”


text:
Jesu a ba botšiša a re: “Na ga se la ka la bala ka Mangwalong a Makgethwa mo go thwego: “ ‘Leswika le baagi ba le nyaditšego e bile lona la sekhutlo. Se ke se se dirilwego ke Morena, se a re tlaba ge re se bona’?


text:
“Ka gona ke le botša gore le tla amogwa mmušo wa Modimo, wa fiwa setšhaba se se tlago enywa dienywa ka tshwanelo.


text:
“Yo a ka welago leswika leo godimo o tla pšhatlagana; le yo leswika leo le ka mo welago godimo le tla mo šila.”


text:
“Mmušo wa Modimo o ka swantšhwa ka kgoši ye nngwe ye e kilego ya direla morwa wa yona monyanya wa lenyalo.


text:
A roma bahlanka ba gagwe gore ba yo bitša balaletšwa gore ba tle monyanyeng woo, eupša bona ba gana go tla.


text:
Ka gona a roma bahlanka ba bangwe a ba laela gore ba yo botša balaletšwa ba re: ‘Monyanya wa ka o lokišitšwe; dipholo tša ka le diruiwa tše di nontšhitšwego di hlabilwe, gomme dilo tšohle di lokišitšwe. Etlang monyanyeng!’


text:
Eupša balaletšwa ba se ke ba mo šetša, ba ikela medirong ya bona: yo mongwe a ikela tšhemong ya gagwe, yo mongwe a ikela kgwebong ya gagwe,


text:
Ke moka a re go bahlanka ba gagwe: ‘Monyanya wona o lokišitšwe, eupša balaletšwa ba be ba se ba o swanela.


text:
Ka gona bahlanka ba ya ditseleng ba kgobokanya bohle bao ba ba hwetšago fao, ba go loka le ba go se loke, gomme ntlo ya monyanya ya tlala batho.


text:
“Ge kgoši a tsena go tlo bona baeng bao ba gagwe, a hwetša go na le motho yo mongwe yo a sego a apara diaparo tša lenyalo.


text:
A mmotšiša a re: ‘Mogweraka, o tsene bjang ka mo o se wa apara bjalo ka motho ge a eya monyanyeng?’ Eupša motho yoo a no homola.


text:
Ke mo kgoši a laetšego bahlanka ba gagwe a re: ‘Mo tlemeng maoto le matsogo le mo lahleleng ka kua ntlentle leswiswing. Moo o tla lla a lomanya meno.’ ”


text:
Ba roma barutiwa ba bangwe ba bona go yena ba na le batho ba bangwe ba ba emago le ba ga Heroda, ba fihla ba re: “Moruti, re a tseba gore o motho wa therešo mabapi le tšeo Modimo a nyakago gore motho a di dire, o se na taba le gore batho ba gopolang, ka gobane ga o lebelele maemo a motho.


text:
Bjale re botše gore wena taba ye o e bona bjang. Na ke tshwanelo gore re ntšhetše Kesare metšhelo, goba ga se tshwanelo?”


text:
Ba mo fetola ba re: “Ke tša Kesare.” Ke moka Jesu a re go bona: “Gona ntšhetšang Kesare tše e lego tša Kesare, le Modimo le mo ntšhetše tše e lego tša Modimo.”


text:
Ka lona letšatši leo Basadusei ba bangwe ba tla go Jesu. Gape ke bona ba ba rego bahu ba ka se tsoge.


text:
Ba re go yena: “Moruti, Moshe o itše ge monna a ka hwa a se na bana, morathoagwe a tsenele mosadi wa mohu a tsošetše mogolwagwe lapa.


text:
Bjale mo go rena go be go na le barwa ba motho ba ba šupago. Wa mathomo a nyala, eupša a hwa a se na bana; ka gona mohlologadi wa gagwe a šala a tsenelwa ke morathoagwe.


text:
Jesu a ba fetola a re: “Le a phoša! Ke ka baka la gore le sa tsebe Mangwalo a Makgethwa le maatla a Modimo.


text:
Gobane mohla bahu ba tsoga ba ka se nyale, ba ka se nyalwe – ba tla swana le barongwa ba legodimong.


text:
Gape o itše: ‘Ke nna Modimo wa Abrahama, Modimo wa Isaka, le Modimo wa Jakobo.’ Ke Modimo wa ba ba phelago, e sego wa ba ba hwilego.”


text:
Jesu a mo fetola a re: “Ke wa go re: ‘O rate Morena Modimo wa gago ka pelo ya gago ka moka, le ka moya wa gago ka moka, le ka tlhaologanyo ya gago ka moka.’


text:
Jesu a ba botšiša a re: “Bjale ke ka baka lang Moya wa Modimo o ile wa tutuetša Dafida gore a mmitše ‘Morena’? Gobane Dafida o rile:


text:
“ ‘Morena o rile go Morena wa ka: Dula ka mo letsogong la ka la go ja ke be ke tle ke go fenyetše manaba a gago.’


text:
Gwa se be le yo a kgonago go mo fetola, gomme go tloga ka lona tšatši leo gwa se be le yo a bago le sebete sa go mmotšiša selo.


text:
Ka gona le phethe tšohle tše ba le botšago tšona, le di latele, fela le se ke la dira tše ba di dirago, ka gobane ga ba dire go ya ka mo ba rutago batho ka gona.


text:
Ba beela batho melao ye methata ba ba botša gore ba e phethe, etšwe bona ba sa rate go dira selo go ba fefolela yona.


text:
Tšohle tše ba di dirago ba di direla gore ba bonwe ke batho. Mapantana ao a ngwadilwego ditemana tša Mangwalo a Makgethwa ba a aparago diphatleng le matsogong, ba a dira a diphaphathi, le mašaphu a diaparo tša bona ba a dira a matelele.


text:
Lena le se ke la bitšwa ka la ‘Moruti’, ka gobane ka moka ga lena le bana ba motho, gomme Moruti wa lena ke o tee.


text:
Le gona le se ke la bitša motho mo lefaseng la re ‘Tate’, ka gobane Tatagolena ke o tee, o legodimong.


text:
Le gona motho wa lena a se ke a bitšwa ‘Moetapele’, ka gobane moetapele wa lena ke o tee, e lego Mesia.


text:
“Le ba madimabe, lena boramangwalo le lena Bafarisei, baikaketši tenang, gobane legodimo le le tswalela batho ka ntle, mola le lena le sa tsene, ebile le sa dumelele bao ba nyakago go tsena.


text:
“Le ba madimabe, lena boramangwalo le lena Bafarisei, baikaketši tenang, gobane le tshela mawatle la putla dinaganaga gore le yo sokolla motho o tee, gomme ge le mo sokolotše le mo dire gore e be yo a swanelago hele go le feta gabedi.


text:
“Le ba madimabe, lena le nyakago go hlahla batho etšwe le foufetše, gobane le re: ‘Ge motho a ka ena ka Tempele ga go tshwenye, eupša ge a ka ena ka gauta ye e lego ka Tempeleng, gona o itlemile.’


text:
Ditlaela tše di foufetšego tenang, se bohlokwa ke eng? A ke gauta goba ke Tempele ye gauta ye e bago ye kgethwa ka yona?


text:
Le gona le re: ‘Ge motho a ka ena ka aletare ga go tshwenye; eupša ge a ka ena ka sehlabelo se se lego moo aletareng, gona o itlemile.’


text:
Difofu tenang, se bohlokwa ke eng? Ke sehlabelo, goba ke aletare yeo sehlabelo e bago se sekgethwa ka yona?


text:
gomme ge motho a ka ena ka legodimo, o ena ka setulo sa bogoši sa Modimo le ka yoo a dutšego go sona.


text:
“Le ba madimabe, lena boramangwalo le lena Bafarisei, baikaketši tenang, gobane le abela Modimo karolo ya lesome ya dikhonofolo le ya leotša le ya mphogo, eupša le hlokomologa tše bohlokwa tše melao e di rutago, e lego toka le lešoko le botshephegi. Tše ke tšona tše le swanetšego go di phetha le sa hlokomologe tše dingwe tšeo.


text:
Lena le nyakago go hlahla batho etšwe le foufetše, le hlokometše kudu go phetha melao ye e amanago le ditaba tše di sego bohlokwa, bjalo ka go ntšha selabe ka senong, eupša melao ye bohlokwahlokwa ya Modimo le a e tshela.


text:
“Le ba madimabe, lena boramangwalo le lena Bafarisei, baikaketši tenang, gobane le hlatswa senwelo sa lena le mogopo ka ntle, mola dijo le dino tše di lego ka gare e le tše le di hweditšego ka šiši le ka megabaru.


text:
“Le ba madimabe, lena boramangwalo le lena Bafarisei, baikaketši tenang, gobane le swana le mabitla ao a tloditšwego ka motaga, ao ka ntle a bonalago e le a mabotse, mola ka gare a tletše mašapo a bahu le go bola.


text:
Le lena le bjalo: le bonala le le ba ba lokilego, mola ka dipelong tša lena le tletše boikaketši le bokgopo.”


text:
“Le ba madimabe, lena boramangwalo le lena Bafarisei, baikaketši tenang, gobane le beela mabitla ao baprofeta ba bolokilwego ka go ona maswika, la kgabiša le digopotšo tša bao ba ilego ba phela ka go loka;


text:
gomme le re ge le ka be le phetše mehleng ya borakgolokhukhu ba lena, le ka be le se la dira tše ba di dirilego, la bolaya baprofeta.


text:
Ke ka baka leo ke le botšago gore ke tlilo le romela baprofeta le borabohlale le baruti. Ba bangwe ba bona le tla ba bolaya, bangwe la ba bapola sefapanong, bangwe la ba otla ka tshelane ka disinagogeng, la ba lelekiša le metse.


text:
Ya ba gona ge le ithweša molato wa go bolaya bohle ba ba lokilego, go tloga ka moloki, Abele, go fihla ka Sakaria, morwa wa Berekia, yo le mmolaetšego gare ga Tempele le aletare.


text:
“Joo, Jerusalema, joo, Jerusalema, wena o bolayago baprofeta gape o keketago ka maswika bao Modimo a ba romilego go wena, ke gakae ke ratile go phutha badudi ba gago bjalo ka kgogo ge e phutha matswiana a yona ka diphego tša yona, eupša o gana?


text:
Ke le botša gore go tloga bjale le ka se sa mpona go fihlela ge le re: ‘A go retwe yo a tlago a romilwe ke Morena!’ ”


text:
Jesu a re go bona: “Ga ke re meago ye ka moka le a e bona? Ruri, ke le botša gore ga go leswika le le tlago šala le hlatlagane le le lengwe mme la se kgerešwe.”


text:
E rile ge Jesu a dutše Thabeng ya Mehlware, barutiwa ba gagwe ba tla ba mmotšiša thopeng ba re: “Re botše gore dilo tšeo ka moka di tla direga neng, le gore re tla bona ka eng ge o boa, le gore ke mafelelo a lefase.”


text:
Batho ba bantši ba tla tla ba re ba bolelela nna, motho a re: ‘Ke nnaena Mesia.’ Gomme ba tla fora ba bantši.


text:
Le tla kwa mekgoši ya ntwa le dipego tša ntwa; eupša le se ke la tshwenyega, gobane tšeo di swanetše go no hlaga, fela e tla be e sešo ya ba mafelelo.


text:
Ditšhaba di tla hlaselana, le mebušo e tla tsogelana maatla, le ditlala le go šikinyega ga lefase kua le kua di tla ba gona.


text:
“Ya ba gona ba le gafelago bao ba tlago le otla ba le bolaya. Le tla hloiwa ke ditšhaba ka moka ka baka la ge le dumela go nna.


text:
Gomme Taba ye Botse ye ya mmušo wa Modimo e tla begwa lefaseng ka moka gore ditšhaba ka moka di e kwe; e be gona go tlago mafelelo a lefase.”


text:
“Le tla bona ‘Bohlola bjo bo tlontlollago Tempele’, bjo bo boletšwego ke moprofeta Daniele, bo eme ka felong mo go kgethwa.” (A mmadi a kwešiše gore bohlola bjoo ke eng.)


text:
Yo a tlago be a le godimo ga ngwako wa gagwe a se ke a fologela ka ngwakong go yo tšea se e lego sa gagwe.


text:
Gobane masetlapelo a mehla yeo e tla ba a a šiišago ao a se a kago a bonwa go tloga mola lefase la bago gona go fihlela gonabjale, gape a ka se sa tsogago a bile gona.


text:
Eupša Modimo o šetše a ikemišeditše go fokotša matšatši a masetlapelo ao; ge a ka be a ka se a fokotše, go ka be go ka se phologe motho. Modimo o tla a fokotša ka baka la bao a ba kgethilego.


text:
“Mehleng yeo ge motho a ka re go lena: ‘Bonang, Mesia šo!’ goba a re: ‘Bonang, šole!’ le se ke la mo kgolwa.


text:
BoMesia ba maaka le baprofeta ba maaka ba tla tšwelela; ba tla dira matete a magolo le dimakatšo gore, ge go kgonega, ba fore le batho bao Modimo a ba kgethilego.


text:
“Ka gona ge batho ba ka le botša ba re: ‘Mesia o kua lešokeng!’ le se ke la ya gona; le ge ba ka re: ‘Bonang, o iphihlile ka phapošing!’ le se ke la ba kgolwa.


text:
Gobane Morwamotho o tla tla bjalo ka legadima le le pekenyago le etšwa ka bohlabela le eya ka bodikela.


text:
“Masetlapelo a mehleng yeo a tla re a sa tšo feta, letšatši la fifala, ngwedi wa se sa taga, dinaledi tša arošwa tseleng ya tšona mme tša wela fase di etšwa godimo.


text:
Go tla bonagala se sengwenyana legodimong sa go šupa gore Morwamotho o etla, gomme ditšhaba tšohle tša lefase di tla lla ge di mmona a etla ka maru a legodimo, a na le maatla a magolo le letago le legolo.


text:
Phalafala ye kgolo e tla letšwa, gomme Morwamotho o tla roma barongwa ba gagwe ka mathokong ka mane a lefase go yo kgobokanya ba a ba kgethilego, ba tlišwa ba etšwa gohle lefaseng.”


text:
“Swantšhang ka mogo: Ge makala a wona a eba a boleta, a hloga matlakala, le tseba gore selemo se kgauswi.


text:
Le lena ge le bona tšeo ka moka di direga, le tsebe gore nako ya go tla ga Morwamotho e batametše, e kgauswikgauswi.


text:
Ruri, ke le botša gore dilo tše ka moka di tla hlaga batho ba ba phelago gonabjale ba sešo ba hwa ka moka.


text:
“Ge e le letšatši le nako ya gona ga go yo a di tsebago – le barongwa ba legodimong le yena Morwa ga ba di tsebe, di tsebja ke Tatagwe fela.


text:
Mehleng ya pele ga meetsefula batho ba be ba eja, ba enwa, ba nyala goba ba nyalwa, gwa ba gwa fihla letšatši lela Noa a tla tsena ka leselawatleng;


text:
le ge go le bjalo ba be ba sa lemoge gore go diregang, go fihlela meetsefula a etla a ba tšea ka moka. Le mohla Morwamotho a etla go tla ba bjalo.


text:
Mehleng yeo banneng ba babedi ba ba tlago be ba šoma tšhemong, go tla tšewa yo mongwe, gwa šadišwa yo mongwe.


text:
“Ka gona le dule le itokišitše, ka gobane ga le tsebe letšatši le Morena wa lena a tlago tla ka lona.


text:
Ge mongmotse a ka be a tsebile gore lehodu le tla tla neng, ruri, a ka be a se a robala a lesa lehodu le thuba ngwako wa gagwe.


text:
Ka gona le lena le dule le itokišitše, ka gobane Morwamotho o tla tla ka nako ye le sa gopolego gore a ka tla ka yona.”


text:
“Bjale mohlanka wa go botega yo bohlale ke ofe? Ke yo mong wa gagwe a mmeilego mohlokomedi wa bahlanka ba gagwe gore a ba fe dijo ka nako ya go ja.


text:
Ke moka mong wa mohlanka yoo a boa ka letšatši le mohlanka a sa mo naganego ka lona le ka nako ye a sa e tsebego.


text:
Mong wa gagwe o tla mo kgaola ditho, a ba a mo dira se se dirwago baikaketši. O tla lla a lomanya meno.”


text:
“Mehleng yeo mmušo wa Modimo o tla swantšhwa ka dikgarebe tše lesome tše di kilego tša tšea mabone a tšona, tša yo gahlanetša monyadi.


text:
Tšela tša ditlaela tša re go tše bohlale: ‘Nke le re topeletše makhura ka gobane mabone a rena a a tima.’


text:
Tšela tše bohlale tša ba fetola tša re: ‘Aowa, ga re na makhura a a ka lekanego rena le lena. Go kaone ge le ka yo ithekela go barekiši.’


text:
Ya re ba sa ile go reka, monyadi a šala a fihla. Bale ba bahlano ba ba bego ba itokišitše ba tsena le yena ka monyanyeng, gomme lemati la tswalelwa.


text:
Gomme Jesu a feleletša ka go re: “Ka gona le dule le itokišitše, ka gobane ga le tsebe letšatši le nako ya go tla ga Morwamotho.”


text:
“Mehleng yeo mmušo wa Modimo o tla swantšhwa ka monna yo a bego a nyaka go tšea leeto. A bitša bahlanka ba gagwe gomme a ba bea bahlokomedi ba thoto ya gagwe.


text:
Mongwe a mo fa dipapetlana tše tlhano tša gauta, mongwe a mo fa tše pedi, mongwe a mo fa e tee. A fa yo mongwe le yo mongwe wa bona ka moo yena a mo tsebago a kgona ka gona. Ke moka a tšea leeto.


text:
Mohlanka yola wa go fiwa dipapetlana tše tlhano a tloga le semeetseng a yo gweba ka tšhelete yeo, gomme ya mo tswalela dipapetlana tše dingwe tše tlhano.


text:
“Ge go fetile nako ye telele mong wa bahlanka bale a boa gomme a ba botšiša gore ba dirileng ka tšhelete yela ya gagwe.


text:
Mohlanka yola a bego a neetšwe dipapetlana tše tlhano tša gauta a batamela a mo neela tšela tše dingwe tše tlhano, a re: ‘Morena, o be o nneetše dipapetlana tše tlhano; bjale bona, tše dingwe tše tlhano tše ke di tswadišitšego tšona šedi.’


text:
Mong wa gagwe a re: ‘O dirile gabotse, mohlanka yo a lokilego yo a botegago! O ile wa hlokomela tše dinnyane ka potego. Ka gona ke tla go bea mohlokomedi wa tše dintši. Tsena ka gae o tle o ipshine le nna!’


text:
“Ke moka gwa batamela mohlanka yola wa go neelwa dipapetlana tše pedi tša gauta, mme a re: ‘Morena, o be o nneetše dipapetlana tše pedi; bjale bona, tše dingwe tše pedi tše ke di tswadišitšego tšona šedi.’


text:
Mong wa gagwe a re: ‘O dirile gabotse, mohlanka yo a lokilego yo a botegago! O ile wa hlokomela tše dinnyane ka potego, ka gona ke tla go bea mohlokomedi wa tše dintši. Tsena ka gae o tle o ipshine le nna!’


text:
“Ka morago gwa batamela mohlanka yola a bego a neetšwe papetlana e tee ya gauta, mme a re: ‘Ke tsebile gore o motho wa serumolani, o buna mo o sego wa bjala gona, o kgobela mabele a o sego wa ka wa a gaša.


text:
“Mong wa gagwe a re: ‘Mohlanka yo mobe wa sebodu towe! Kganthe o tsebile gore ke buna mo ke sego ka bjala gona, ke kgobela mabele a ke sego ka ka ka a gaša?


text:
Gona nkabe o ile wa iša tšhelete ya ka polokelong, gomme ge ke boa nkabe ke hweditše tšhelete ya ka le tswala ya yona.


text:
Gobane mang le mang yo a nago le sa gagwe o tla okeletšwa, gomme a ba le tše dintši le go feta; eupša yo a se nago sa gagwe le bonnyane bjo a nago le bjona o tla bo amogwa.


text:
Lefeelana le la mohlanka lona le lahleleng ka kua ntlentle leswiswing, moo a tlago lla a lomanya meno.’


text:
“Mohla Morwamotho a etla e le Kgoši a na le barongwa ka moka, o tla dula setulong sa gagwe sa bogoši,


text:
gomme ditšhaba ka moka di tla kgoboketšwa pele ga gagwe. Yena o tla ba kgethologanya bjalo ka modiši ge a kgethologanya dinku le dipudi.


text:
Ke moka o tla re go batho ba ba lego ka letsogong la go ja: ‘Etlang, lena le šegofaditšwego ke Tate! Etlang ke le iše legodimong le le le lokišeditšwego go tloga mola lefase le hlolwa.


text:
Gobane ke ile ka re ke swerwe ke tlala, la mpha dijo; ka re ke nyorilwe, la mpha sa go nwa; ka re ke le mošele, la nkamogela ka malapeng a lena;


text:
ka re ke hloka diaparo, la mpha tšona; ka re ke babja, la tla la mpona; ke le kgolegong, la nketela.’


text:
“Baloki ba tla mmotšiša ba re: ‘Morena, ke neng mo re ilego ra go bona o swerwe ke tlala mme ra go fa dijo, goba o nyorilwe, ra go fa sa go nwa?


text:
Ke neng mo re ilego ra go bona o le mošele, gomme ra go amogela ka malapeng a rena, goba o hloka diaparo, ra go fa tšona?


text:
Kgoši o tla ba fetola a re: ‘Ruri, ke le botša gore ge le be le direla yo mongwe wa banabešo ba ba nyatšegago ba, le be le direla nna!’


text:
“Ka morago o tla re go bao ba lego ka letsogong la gagwe la nngele: ‘Tlogang mo go nna, barogakwa tenang, le ye mollong wo o sa timego wo o goleditšwego Diabolose le barongwa ba gagwe!


text:
ka re ke le mošele, la se nkamogele ka malapeng a lena; ka re ke hloka diaparo, la se mphe tšona; ka re ke babja, ke le kgolegong, la se nketele.’


text:
“Bona ba tla mo fetola ba re: ‘Morena, ke neng mo re ilego ra go bona o swerwe ke tlala, goba o nyorilwe, goba o le mošele, goba o hloka diaparo, goba o babja, goba o le kgolegong, gomme ra se go thuše?’


text:
Yena o tla ba fetola a re: ‘Ruri, ke le botša gore ge le be le sa direle yo mongwe wa banyatšegi ba, ke gona ge le be le sa direle nna.’


text:
“Le a tseba gore ka morago ga matšatši a mabedi e tla ba Monyanya wa Paseka, gomme Morwamotho o tla gafelwa batho go bapolwa sefapanong.”


text:
Ke moka baprista ba bagolo le bagolo ba setšhaba ba kopana mošate ga Khayafase, Moprista yo Mogologolo,


text:
Jesu o be a le motseng wa Bethania, ka ga Simone, monna yo a bego a kile a swarwa ke bolwetši bja letlalo bja go mo tšhilafatša.


text:
Ya re Jesu a sa ja, mosadi yo mongwe a tla go yena a swere sedibelo sa leswika le le bitšwago alapastere se swere senkgabose sa theko ye kgolo, gomme a se tšhela Jesu hlogong.


text:
Ruri, ke le botša gore gohle lefaseng mo Ebangedi ye e tlago begwa gona, go tla bolelwa le se mosadi yo a se dirilego, e le gore a fele a gopolwa.”


text:
Ke moka yo mongwe wa barutiwa ba Jesu ba lesome le metšo ye mebedi, yo leina la gagwe e bego e le Judase Iskariote, a ya go baprista ba bagolo,


text:
a ba botšiša a re: “Le tla mphang ge nka le gafela Jesu?” Bona ba mo fa dipapetlana tše masome a mararo tša silibera.


text:
Go tloga yona nakong yeo Judase a thoma go nyaka nako ye e lebanego ya go gafela Jesu diatleng tša bona.


text:
Ka letšatši la pele la Monyanya wa Dinkgwa tše di se nago komelo, barutiwa ba Jesu ba tla go yena ba mmotšiša ba re: “O nyaka gore re yo go lokišetša dijo tša Paseka kae?”


text:
Jesu a ba fetola a re: “Eyang go monna yo mongwe kua motseng, gomme le fihle le mmotše le re: ‘Moruti o re: Nako ya ka e batametše. Nna le barutiwa ba ka re tlilo ja Paseka ka ga gago.’ ”


text:
Barutiwa ba gagwe ba nyama kudu, gomme ba mmotšiša ka o tee ka o tee ba re: “Kgane o ra nna, Morena?”


text:
Morwamotho go tloga gona o tla tloga, ka ge Mangwalo a Makgethwa a realo, eupša go madimabe yo a ekago Morwamotho! Go ka be go bile kaone ge motho yoo a ka be a se a tswalwa!”


text:
Judase, yena yo a bego a tlilo mo eka, a re: “Kgane o ra nna, Moruti?” Jesu a mo fetola a re: “Go bjalo.”


text:
Ya re ge ba eja, Jesu a tšea senkgwa, a tumiša Modimo, a mo leboga, a se ngwathaganya, a se fa barutiwa ba gagwe a re: “Tšeang le jeng, se ke mmele wa ka.”


text:
se ke madi a ka ao a tiišetšago kgwerano ya Modimo, ao a tšhollelwago ba bantši gore ba lebalelwe dibe.


text:
Ya ba Jesu o re go bona: “Ka moka ga lena bošegong bjo le tla ntšhabela, ka gobane Mangwalo a Makgethwa a re: ‘Ke tla bolaya modiši, gomme dinku tša gagwe tša šwalalana.’


text:
Jesu a re go yena: “Ruri, ke go botša gore gona bošegong bjo, pele mokoko o lla, o tla be o ntatotše gararo.”


text:
Petrose a mo fetola a re: “Nna nka se tsoge ke go latotše, le ge eba e ka ba gore ke hwe le wena!” Le barutiwa ba bangwe ka moka ba realo.


text:
Ka morago Jesu a ya le barutiwa ba gagwe lefelong le lengwe le le bitšwago Getsemane, gomme a re go bona: “Dulang mo ge ke sa ya go rapela mola.”


text:
Ke moka a ya pejana, a itahlela fase ka sefahlego, a rapela a re: “Tate, ge go kgonega, senwelo se sa tlaišego a se mphete ka thoko. Fela go se phethege ya ka thato, go upše go phethege ya gago.”


text:
A boela go barutiwa bale ba gagwe ba bararo, gomme a ba hwetša ba robetše. A re go Petrose: “Na le paletšwe ke go itiša le nna lebakanyana fela?


text:
A ya go rapela la bobedi a re: “Tate, ge go sa kgonege gore senwelo se sa tlaišego se mphete ka thoko ke sa se nwe, a go phethege thato ya gago.”


text:
A gomela go barutiwa bale ba gagwe mme a re go bona: “Na le sa robetše, le a khutša? Nako e fihlile ya gore Morwamotho a gafelwe diatleng tša badiradibe.


text:
E rile ge Jesu a sa bolela gwa fihla Judase, e lego yo mongwe wa barutiwa ba gagwe ba lesome le metšo ye mebedi. O be a na le lekoko le legolo le le itlhamilego ka ditšhoša le melamo, le romilwe ke baprista ba bagolo le bagolo ba setšhaba.


text:
Jesu a mo araba a re: “Mogwera, dira se o se tletšego mo!” Ke moo lekoko le batametšego Jesu la mo swara la mo tiiša.


text:
Yo mongwe wa bao ba bego ba na le Jesu a hwanyolla tšhoša ya gagwe, a rema mohlanka wa Moprista yo Mogologolo a mo kgaola tsebe.


text:
Jesu a re go yena: “Bušetša tšhoša ya gago madulong a yona. Bohle ba ba lwago ka tšhoša ba tla bolawa ka tšhoša.


text:
Kgane o gopola gore ga ke kgone go kgopela Tate, mme yena a akgofa a nthomela dihlopha tše di fetago tše lesome le tše pedi tša madira a barongwa?


text:
Fela ge nka dira bjalo, Mangwalo a Makgethwa a a rego se ke se se swanetšego go direga, a ka phethega bjang?”


text:
Ya ba yona nako yeo Jesu a botšišago lekoko leo a re: “Le reng le tlile ka ditšhoša le melamo go ntshwara mo nkego ke nna mohlakodi? Tšatši le lengwe le le lengwe ke be ke dula le batho ke ba ruta ka Tempeleng, gomme le sa ntshware.


text:
Fela tšohle tše di diregile gore go phethege tše di ngwadilwego ke baprofeta ka Mangwalong a Makgethwa.” Ke moka barutiwa ba gagwe bohle ba mo tlogela ba tšhaba.


text:
Bale ba go swara Jesu ba mo iša ga Khayafase, Moprista yo Mogologolo, moo go bego go kgobokane boramangwalo le bagolo ba setšhaba.


text:
Petrose a ba latela a le kgojana, go ba go yo fihla ka lapeng ga Moprista yo Mogologolo. A tsena ka lapeng gomme a dula fase le baleti gore a bone gore go tla feletša kae ka Jesu.


text:
Baprista ba bagolo le Kgorokgolo ka moka ba leka go phara Jesu ka bohlatse bja maaka gore ba tle ba mmolaye,


text:
eupša ba bo hloka, le ge go be go etla dihlatse tše dintši tša maaka. Mafelelong gwa tla dihlatse tše pedi


text:
Moprista yo Mogologolo a emelela a re go Jesu: “Na ga o iphetolele? O reng ka se ba go beago molato ka sona?”


text:
Eupša Jesu a no ikhomolela. Moprista yo Mogologolo a mmotšiša gape a re: “Ke go eniša ka Modimo yo a phelago gore o re botše ge eba o Mesia, Morwa wa Modimo.”


text:
Jesu a mo fetola a re: “O a bolela. Eupša ke le botša gore go tloga bjale le tla bona Morwamotho a dutše ka letsogong la go ja la Ramaatlaohle a etla ka maru!”


text:
Ke moo Moprista yo Mogologolo a gagotšego diaparo tša gagwe a re: “O nyefotše Modimo! Dihlatse re sa di iša kae? Le ikwetše ka bolena ge a nyefola Modimo!


text:
Ke moka ba mo tshwela ka mare sefahlegong, ba mo itia ka matswele, ba bangwe ba mo faphola ka dintahle,


text:
Petrose o be a dutše ka lapeng. Modiredi yo mongwe wa mosetsana a tla go yena a re: “Le wena o be o na le Jesu wa Galilea.”


text:
Ya re ge a eya seferong sa lapa, yo mongwe modiredi wa mosetsana a mmona gomme a botša ba ba bego ba le moo a re: “Monna yo le yena o be a na le Jesu wa Nasaretha.”


text:
Ka morago ga nakonyana banna ba ba bego ba le moo ba tla go Petrose ba re: “Ruri, le wena o yo mongwe wa bona, gobane le polelo ya gago e a go lahla!”


text:
Ke moka Petrose a thoma go rogana le go ikana a re: “Monna yola ga ke mo tsebe!” Mokoko wa napa wa lla.


text:
Ya ba Petrose o elelwa sela Jesu a mmoditšego sona mola a re: “Pele ga ge mokoko o lla, o tla be o ntatotše gararo.” A napa a tšwela ka ntle a lla gabohloko.


text:
Judase yola wa go mo eka, ge a ekwa gore Jesu o ahloletšwe lehu, a itshola mme a bušetša dipapetlana tšela tše masome a mararo tša silibera go baprista ba bagolo le bagolo ba setšhaba a re:


text:
“Ke dirile sebe ka go eka motho yo a se nago molato gore a bolawe.” Bona ba mo fetola ka go re: “Yeo ga se taba ya rena – ke dibonwakewena!”


text:
Baprista ba bagolo ba topa dipapetlana tšeo ba re: “Ye ke tšhelete ye e rekilego lehu la motho, gomme ga se ra dumelelwa go e tšhela ka polokelong ya Tempele.”


text:
Ya ba ge go phethega sela sa go bolelwa ke moprofeta Jeremia mola a re: “Ba tšere dipapetlana tše masome a mararo tša silibera, tšhelete ye Baisraele ba bego ba kwane go mo reka ka yona,


text:
Jesu a ema pele ga mmušiši, gomme yena a mmotšiša a re: “Na ke wena kgoši ya Bajuda?” Jesu a mo fetola a re: “O a bolela.”


text:
Ka Monyanya wa Paseka mmušiši o be a tlwaetše go lokolla mogolegwa yo lešaba le kganyogago gore le lokollelwe yena.


text:
Ka nako yeo go be go na le mogolegwa yo mongwe wa go tsebega ka bosenyi yo leina la gagwe e bego e le Jesu Barabase.


text:
Bjale ge lešaba le kgobokane, Pilato a le botšiša a re: “A le nyaka gore ke le lokollele ofe: Jesu Barabase, goba Jesu yo a bitšwago Kriste?”


text:
Ya re ge Pilato a dutše sedulong sa kahlolo, mosadi wa gagwe a mo romela molaetša wo o rego: “O se ke wa ba wa tsena taba ya monna yoo wa go se be le molato, gobane ke letše ke lorile toro ye e šiišago ka yena.”


text:
Baprista ba bagolo le bagolo ba setšhaba ba hlohleletša lešaba gore le kgopele Pilato gore a ba lokollele Barabase mme a bolaye Jesu.


text:
Pilato a botšiša lešaba a re: “Ke ofe mo go ba babedi ba yo le nyakago gore ke le lokollele yena?” Bona ba mo fetola ba re: “Barabase!”


text:
Pilato a ba botšiša a re: “Bjale ke direng ka Jesu yo a bitšwago Kriste?” Ka moka ga bona ba re: “A a bapolwe sefapanong!”


text:
Pilato a ba botšiša a re: “Etse ke molato ofe wo a obilego?” Bona ba goa le go feta ba re: “A a bapolwe sefapanong!”


text:
Ge Pilato a bona gore ga go thuše selo le gore go ka no tsoga mpherefere, a tšea meetse, a hlapa diatla lešaba le mmona, gomme a re: “Nna ga ke na molato lehung la monna yo. Ke dibonwakelena!”


text:
Ke moo Pilato a ba lokolletšego Barabase; gomme ge Jesu a seno itiwa ka tshelane ka taelo ya gagwe, a mo gafela go bapolwa sefapanong.


text:
Bahlabani ba Pilato ba iša Jesu ka ntlong ya mmušiši gomme sekgao ka moka sa bahlabani sa mmokanela.


text:
Ba loga kgare ya meetlwa, ba mo rweša yona, mme ba mo swariša lepara ka letsogo la go ja. Ke moka ba khunama pele ga gagwe, ba mo gegea ba re: “Re a lotšha, kgoši ya Bajuda!”


text:
Ba re go mo gegea ba mo apola seaparo sela, ba mo apeša diaparo tša gagwe. Ke moka ba mo iša go bapolwa sefapanong.


text:
Ya re ge ba etšwa ba gahlana le monna yo mongwe wa Sirene yo leina la gagwe e bego e le Simone, ba mo gapeletša go rwalela Jesu sefapano.


text:
Fao ba neela Jesu beine ye e hlakantšwego le selo sa go galaka; eupša ya re ge a e kwele, a gana go e nwa.


text:
Ka godimo ga hlogo ya gagwe gwa ngwalwa molato wo a pharilwego ka wona wa go re: “Yo ke Jesu, Kgoši ya Bajuda.”


text:
Bahlakodi ba babedi ba bapolwa le yena, yo mongwe a le ka letsogong la gagwe la go ja, mola yo mongwe a le ka go la nngele.


text:
“Owaa, wena wa go kgereša Tempele mme wa e tsoša ka matšatši a mararo! Itlhakodiše ge eba o Morwa wa Modimo! Theoga moo sefapanong!”


text:
“O phološitše ba bangwe, fela yena ga a kgone go iphološa! Ga ke re ke yena kgoši ya Israele? A a theoge mo sefapanong gonabjale, gomme re tla dumela go yena!


text:
O be a botile Modimo, bjale a a mo phološe, ge eba o a mo rata. Gobane o be a re ke yena Morwa wa Modimo!”


text:
Go tloga ka nako ya lesome le metšo ye mebedi mosegare go fihlela ka nako ya boraro mathapama, naga ka moka ya aparelwa ke leswiswi.


text:
Ya re ka nako ye e ka bago ya boraro mathapama, Jesu a goelela kudu a re: “Eli, Eli, lama sabagtani?” Ke go re: “Modimo wa ka, Modimo wa ka, o ntlogeletšeng?”


text:
Yo mongwe wa bona a kitima a yo tšea motšitla, a o ina ka beineng ye bodila, a o hlomela patlaneng, a o bea molomong wa gagwe.


text:
Ke moka seširo sa ka Tempeleng sa gagoga ka bogare, go tloga godimo go fihla fase. Lefase la šikinyega, maswika a pharoga,


text:
Ba tšwa mabitleng, gomme ya re ge Jesu a tsogile bahung, ba ya Motseng wo Mokgethwa, ba bonwa ke batho ba bantši.


text:
Molaodi wa bahlabani gotee le bahlabani bale ba go leta Jesu, ge ba bona lefase le šikinyega le tše dingwe tše di diregilego, ba tšhoga kudu ba re: “Ka nnete motho yo e be e le Morwa wa Modimo!”


text:
Go be go na le basadi ba bantši moo, ba lebeletše ba le kgojana, e le ba ba bego ba latela Jesu mme ba mo hlokomela go tloga mola a etšwa Galilea.


text:
Mo go bona go be go na le Maria Magadalena le Maria, mmagoJakobose le Josefa, le mosadi wa Sebediose.


text:
E rile mantšiboa gwa tla monna yo mongwe wa mohumi wa go tšwa Arimathea. Leina la gagwe e be e le Josefa, le yena e le morutiwa wa Jesu.


text:
a se bea ka lebitleng la gagwe, le a bego a sa tšo le gwaya leswikeng. Ke moka a kgokološetša leswika le legolo mojako wa lebitla mme a sepela.


text:
ba re go yena: “Morena, re sa gopola gore sehwirihwiri sela mola se sa phela se kile sa re: ‘Ke tla tsoga bahung ka letšatši la boraro.’


text:
Ka gona, laela gore lebitla la gagwe le letwe go fihlela ka letšatši la boraro, gore barutiwa ba gagwe ba tle ba se ke ba mo utswa, mme ba botša batho gore o tsogile bahung. Bohwirihwiri bjoo bo ka feta le bjola bja pele.”


text:
Ke moka ba ya lebitleng, ba fihla ba kiba leswika lela sekibo sa mmušiši, gomme ba tlogela baleti moo.


text:
E rile ge Sabatha e seno feta, mosong wa letšatši la Sontaga, Maria Magadalena le Maria yola yo mongwe ba ya go hlola lebitla.


text:
Gateetee lefase la šikinyega ka maatla; morongwa wa Morena a theoga legodimong, a tla a pshikološa leswika lela a le tloša, a dula godimo ga lona.


text:
Ka baka la go tšhošwa ke morongwa yoo baleti bale ba thothomela, ba feleletša ba le bjalo ka ge nke ba hwile.


text:
Morongwa a re go basadi bale: “Le se ke la boifa; ke a tseba gore le nyaka Jesu yo a bego a bapotšwe sefapanong.


text:
Ga a gona mo, o tsogile bahung bjalo ka ge a ile a bolela. Etlang le bone mo a bego a robaditšwe gona.


text:
Napang le itlhaganele, le yo tsebiša barutiwa ba gagwe le re: ‘O tsogile bahung, gomme bjale o le thaka pele go ya Galilea; ke moo le tlago mmona gona.’ Ke wona molaetša wo ke le tlišeditšego wona.”


text:
Ke moka ba tloga moo lebitleng ba itlhaganetše ba tšhogile, fela ba thabile kudu, gomme ba kitimela go yo begela barutiwa ba gagwe.


text:
Gateetee Jesu a gahlana le bona a re: “Dumelang!” Bona ba mmatamela, ba mo swara maoto, ba mo khunamela.


text:
Yena a re go bona: “Se boifeng! Sepelang le yo botša banabešo gore ba ye Galilea, moo ba tlago mpona gona.”


text:
E rile ge basadi bale ba sepela, bahlabani ba bangwe bao ba bego ba letile lebitla ba ya motseng, ba fihla ba botša baprista ba bagolo tšohle tše di diregilego.


text:
Baprista ba bagolo ba kopana le bagolo ba setšhaba mme ba lakana gore ba fe bahlabani bale tšhelete ye ntši,


text:
gomme ba re: “Le bolele gore barutiwa ba gagwe ba tlile bošego ba mo utswa lena le sa ile ka boroko.


text:
Ge mmušiši a ka kwa taba ye, rena re tla mmea pelwanatšhwaana ra ba ra šetša gore le lena le se tsene bothateng.”


text:
Baleti bao ba ile ba tšea tšhelete yeo mme ba dira ka mo ba boditšwego ka gona, gomme le lehono pego yeo e sa le ka moo e ilego ya phatlalatšwa ka gona Bajudeng.


text:
Barutiwa bale ba lesome le o tee ba ya Galilea, thabeng yela Jesu a bego a ba laetše gore ba ye go yona.


text:
Ka gona eyang go ba ditšhaba tšohle, le ba dire barutiwa ba ka: le ba kolobetše ka leina la Tate, le la Morwa, le la Moya wo Mokgethwa,


text:
le ba rute go phetha tšohle tše ke le laetšego tšona. Tsebang gore ke tla ba le lena ka mehla go fihla mohla lefase le fela.”


text:
Ka pukung ya moprofeta Jesaya go ngwadilwe go re: “Ke roma motseta wa ka a yo go kgorela tsela pele o etla.


text:
Ka gona Johanese Mokolobetši a ya lešokeng a botša batho gore ba sokologe dibeng tša bona, ba kolobetšwe, gomme Modimo o tla ba lebalela tšona.


text:
Batho ka moka ba naga ya Judea le ba motse wa Jerusalema ba ya go Johanese. Ba ipolela dibe tša bona mme yena a ba kolobetša ka nokeng ya Jordane.


text:
Johanese yo o be a apara seaparo sa boya bja kamela, a ipofa letheka ka lerala la mokgopha, gomme a eja ditšie le todi ya dinose.


text:
A begela batho a re: “Yo a tlago ntlhatlama o mpheta ka maatla. Ga se ka swanela le go inama ka mmofolla marala a dieta.


text:
Ka tšona nako tšeo Jesu a tla a etšwa Nasaretha, nageng ya Galilea, gomme a kolobetšwa ke Johanese ka nokeng ya Jordane.


text:
Ge Jesu a seno tšwa ka meetseng, a bona leratadima le gagoga gomme Moya wa Modimo o theogela godimo ga gagwe o le bjalo ka leeba.


text:
moo a ilego a dula matšatši a masome a mane a lekwa ke Sathane, a dutše le diphoofolo, barongwa bona ba mo hlankela.


text:
Ge Johanese a seno lahlelwa ka kgolegong, Jesu a ya Galilea gomme a begela batho Taba ye Botse ya Modimo.


text:
A re: “Nako e fihlile, le mmušo wa Modimo o batametše. Sokologang dibeng tša lena, le dumele Taba ye Botse!”


text:
Ya re ge Jesu a sepela lebopong la letsha la Galilea, a bona barei ba dihlapi ba babedi, Simone le Andrease, ngwanabo, ba rea dihlapi ka malokwa ka letsheng.


text:
A fetela pejana gomme a bona barwa ba Sebediose, e lego Jakobose le Johanese, ngwanabo. Ba be ba lokiša malokwa a bona ba le ka leselawatleng.


text:
Ge Jesu a ba bona, a ba bitša; ba tlogela tatagobona Sebediose le bathwalwa ka leselawatleng, gomme ba latela Jesu.


text:
Jesu le barutiwa ba gagwe ba fihla motseng wa Kapernaume, gomme ka letšatši la Sabatha Jesu a tsena ka sinagogeng, a thoma go ruta batho.


text:
Batho ba makatšwa ke mokgwa wo a rutago ka wona, gobane o be a sa rute bjalo ka boramangwalo, eupša a ruta e le yo a sa ipelaelego.


text:
Ka yona nako yeo ke ge go goeletša monna yo mongwe ka sinagogeng yo a bego a tsenwe ke moya wo mobe,


text:
a re: “O nyakang mo go rena, wena Jesu wa Nasaretha? A o tlile go re fediša? Nna ke a go tseba – o Mokgethwa wa Modimo!”


text:
Batho ka moka ba tlabega mo ba ilego ba botšišana ba re: “Ke dilo mang tše? Gape ye ke thuto ye mpsha, ya maatla a magolo. Le meoya ye mebe o a e laola, gomme e a mo kwa.”


text:
Ge Jesu le barutiwa ba gagwe ba tloga ka sinagogeng, ba ile ba ya ga gaboSimone le Andrease ba na le Jakobose le Johanese.


text:
Ge letšatši le diketše, swahlane e šetše e swere, ba tliša go yena bohle ba ba babjago le ba ba tsenwego ke bademone.


text:
A fodiša ba bantši ba malwetši a mehutahuta, a leleka le bademone ba bantši. A se ke a ba dumelela go bolela selo ka yena, gobane ba be ba tseba gore ke yena mang.


text:
Ka letšatši le le latelago a tsoga e sa le bošego. A tloga a ya felo mo go se nago motho, a fihla a rapela.


text:
Jesu a ba fetola a re: “A re yeng mo gongwe metsaneng ye e lego fa kgauswi, gore le gona ke yo ruta batho, gobane ke sona se ke se tletšego.”


text:
Monna yo mongwe yo a bego a swerwe ke bolwetši bja letlalo bja go mo tšhilafatša a tla go Jesu, a khunama pele ga gagwe a re: “Morena, etse ge o rata o ka mphodiša ka hlweka!”


text:
ka go re: “Bona, o se ke wa botša motho ka taba ye, eupša eya go moprista a go bone, gomme o dire sehlabelo se se laetšwego ke Moshe, gore e be bohlatse go batho bja gore o hlwekile.”


text:
Eupša monna yola ge a tloga a tšama a gaša taba yeo mo gohle. A e phatlalatša mo Jesu a bego a bile a palelwa le ke go tsena metseng a bonwa, a dula ntle mašokeng, gomme batho ba etla go yena ba etšwa thoko tšohle.


text:
Ge go fetile matšatši a se makae Jesu a boela motseng wa Kapernaume, gomme gwa tsebega gore o mo gae.


text:
Batho ba kgobokana ka bontši mo go ilego gwa hlokega sebaka, le gona pele ga mojako. Jesu a ba begela molaetša wa Modimo.


text:
E rile ge ba šitwa ke go batamela Jesu ka baka la bontši bja batho, ba phula lešoba tlhakeng go lebana le mo Jesu a bego a le gona. Ge ba seno phula lešoba ba fološetša leako leo morephaditho a bego a robaditšwe go lona ka lona.


text:
Ge Jesu a bona ka moo ba dumelago go yena ka gona, a botša morephaditho a re: “Ngwanaka, o lebaletšwe dibe tša gago.”


text:
Se bonolo ke sefe, go re go morephaditho: ‘O lebaletšwe dibe tša gago,’ goba go re: ‘Emelela o rwale leako la gago o sepele’?


text:
Bjale ge, ke nyaka go le bontšha gore Morwamotho o na le maatla a go lebalela batho dibe mo lefaseng.” Ka gona a re go morephaditho:


text:
Yena a emelela, a napa a rwala leako la gagwe, a tšwa a sepela bohle ba mo lebeletše. Ka moka ba makala, gomme ba tumiša Modimo ba re: “Tša mohuta wo ga se ra ka ra di bona!”


text:
Ka morago ge a feta a bona Lefi, morwa wa Alfeose, a dutše ngwakong wa lekgetho. A re go yena: “Ntatele!” Lefi a emelela a mo latela.


text:
Ya re ge Jesu a le dijong ka ngwakong wa Lefi, balekgetho ba bantši le badiradibe ba bangwe ba tla ba ja le yena gotee le barutiwa ba gagwe, ka ge ba be ba dula ba mo šala morago ka bontši.


text:
Ge boramangwalo ba bangwe ba e bego e le Bafarisei ba bona Jesu a eja le badiradibe le balekgetho, ba botšiša barutiwa ba gagwe ba re: “O reng a eja le batho ba mohuta wo?”


text:
Jesu a ba kwa gomme a ba fetola a re: “Ngaka ga e nyakwe ke ba ba phedilego gabotse, e nyakwa ke ba ba babjago. Ga se ka tlela go botša baloki gore ba sokologe, ke tletše go botša badiradibe.”


text:
Barutiwa ba Johanese Mokolobetši le ba Bafarisei ba kile ba re ba ikona dijo gwa tla batho ba bangwe go Jesu, ba mmotšiša ba re: “Barutiwa ba Johanese le ba Bafarisei ba reng ba ikona dijo, mola barutiwa ba gago bona ba sa ikone?”


text:
Jesu a ba fetola a re: “Kgane bagwera ba monyadi ba ka ikona dijo monyadi a sa na le bona? Ge monyadi a sa na le bona ba ka se ikone.


text:
“Ga go motho yo a pharago segaswa se sefsa seaparong sa kgale, ka gobane se ka gagola seaparo sa kgale sa godiša lešoba.


text:
Le gona ga go motho yo a tšhelago beine ye e sa tšogo hlotlwa ka makukeng a kgale, ka gobane e ka a paleša, mme gwa loba beine le ona makuka. Beine ye e sa tšogo hlotlwa e tšhelwa ka makukeng a mafsa.”


text:
E kile ya re ge Jesu a putla ka mašemong a korong ka letšatši la Sabatha, barutiwa ba gagwe ba tšama ba ekga diako.


text:
Bafarisei ba botšiša Jesu ba re: “Barutiwa ba gago ba reng ba dira se se sego sa dumelelwa ka letšatši la Sabatha?”


text:
Jesu a ba fetola a re: “Na ga se la ka la bala se Dafida a kilego a se dira mola a hloka sa go ja, mola yena le banna ba ba bego ba na le yena ba swerwe ke tlala –


text:
ka mo a ilego a tsena ka ngwakong wa Modimo mehleng ya ge Abiatare e le Moprista yo Mogologolo, mme a ja dinkgwa tše di bego di abetšwe Modimo, tše go bego go se motho yo a dumeletšwego go di ja ge e se moprista, a di ngwathelana le bao ba bego ba na le yena?”


text:
Jesu a fetša ka go re: “Letšatši la Sabatha le diretšwe motho, ga se motho yo a diretšwego letšatši la Sabatha.


text:
Ge go le bjalo, Morwamotho o na le tokelo ya go laetša ge eba melao ya Sabatha e swanetše go latelwa.”


text:
Go be go na le batho ba ba bego ba beile Jesu leihlo gore ba bone ge a ka mo fodiša ka letšatši la Sabatha, gore ba tle ba mmee molato.


text:
A botšiša batho a re: “Etse ke eng se motho a dumeletšwego go se dira ka letšatši la Sabatha, ke se sebotse goba ke se sebe, ke go phološa motho goba ke go mmolaya?” Eupša bona ba homola.


text:
Jesu a ba gadima a befetšwe, a bile a nyamišitšwe ke go ba le melala ye methata ga bona. A botša monna yola a re: “Otlolla letsogo la gago!” A le otlolla, gomme la fola.


text:
Bafarisei ba napa ba tšwa ka sinagogeng, ba lakana le ba sehlopha sa Heroda gore ba tle ba bolaye Jesu.


text:
Jesu a tloga le barutiwa ba gagwe a ya letsheng la Galilea, mme batho ba bantši ba mo latela ba etšwa Galilea le Judea


text:
le Jerusalema, le seleteng sa Idumea, le ka mošola wa noka ya Jordane, le tikologong ya motse wa Tirose le wa Sidone, ka gobane ba be ba kwele tše a di dirago.


text:
Lešaba la batho e be e le le legolo moo Jesu a ilego a ba a laela barutiwa ba gagwe gore ba dule ba mo lokišeditše leselawatle gore lešaba leo le se ke la mo pitlaganya.


text:
Ka ge a be a fodiša batho ba bantši, bohle ba ba bego ba babja ba ile ba mmokanela gore ba mo kgwathe.


text:
Le batho ba ba tsenwego ke meoya ye mebe ge ba mmona ba be ba itahlela fase pele ga gagwe, ba goa ba re: “Ke wena Morwa wa Modimo!”


text:
A bea ba lesome le metšo ye mebedi baapostola gore ba be le yena, le gore a tle a ba rome go yo bega Taba ye Botse ya Modimo,


text:
le Jakobose, morwa wa Sebediose, le Johanese, ngwanabo, bao Jesu a ba reilego leina la Boanergese, ke go re “Boramodumo”,


text:
le Andrease, le Filipi, le Bartolomeose, le Mateu, le Thomase, le Jakobose, morwa wa Alfeose, le Thadeose, le Simone, Mollelatokologo,


text:
Jesu a boela gae, mme lešaba le legolo la tla la kgobokana gape mo yena le barutiwa ba gagwe ba ilego ba ba ba se hwetše nako ya go ja.


text:
Boramangwalo ba bangwe ba go tšwa Jerusalema ba re: “O na le Beeltsebulo!” Ba re: “O leleka bademone ka yena mmuši yoo wa bona!”


text:
Jesu a ba bitša, a bolela le bona ka diswantšho a re: “Na kgane Sathane a ka kgona go leleka Sathane?


text:
Le yena Sathane ge a ka itsogela maatla a ikarola dihlopha, a ka se kgone go tia, e tla napa ya ba bofelo bja gagwe.


text:
“Ga go motho yo a ka kgonago go tsena ka ngwakong wa monna wa senatla a thopa thoto ya gagwe a se a mo tlema pele, a kgona a mo thopela.


text:
“Ruri, ke le botša gore batho ba tla lebalelwa dibe tša bona ka moka le tšohle tše ba ka nyefolago Modimo ka tšona.


text:
Eupša yo a ka nyefolago Moya wo Mokgethwa a ka se tsoge a lebaletšwe, o tla be a obile molato wo o sa felego.”


text:
O be a dikaneditšwe ke lešaba, gomme lona la re go yena: “Mmago le bomorwarrago ba ka kua ntle, ba a go nyaka.”


text:
Jesu a thoma go ruta batho gape a le lebopong la letsha la Galilea. A kgobokanelwa ke lešaba le legolo kudu mo a ilego a ba a namela leselawatle, a dula ka go lona le le ka letsheng, lešaba lona le eme lebopong.


text:
Ye nngwe ya wela lekgwareng mo go bego go se na mobu wo montši. Ya mela ka pela ka gobane mobu o be o sa iše fase.


text:
Ge letšatši le hlabile la tšhuma dimelana tšela, gomme tša pona ka ge medu ya tšona e se ya tsenelela fase.


text:
Ye nngwe ya wela mehlašaneng ya meetlwa, gomme ge mehlašana e gola ya kgama dimelana tšela, mme tša se enywe.


text:
Ye nngwe yona ya wela mobung wo mobotse gomme ya mela ya gola, mabele a gona a tswala: a mangwe a tšwa dithoro tše masome a mararo, a mangwe tše masome a a selelago, a mangwe tše lekgolo.”


text:
Ya re ge ba le noši, ba bangwe ba ba bego ba mo latela gotee le barutiwa ba gagwe ba lesome le metšo ye mebedi ba mo kgopela gore a ba hlalošetše diswantšho tšela a ba boditšego tšona.


text:
Jesu a ba fetola a re: “Lena le utolletšwe sephiri sa mmušo wa Modimo, eupša ba bangwe ba rutwa dilo tšohle tša wona ka diswantšho,


text:
gore “ ‘go lebelela ba lebelele, fela ba se bone, go kwa ba kwe, fela ba se kwešiše selo, gore ba tle ba se sokologe, mme ba lebalelwa dibe tša bona.’ ”


text:
Jesu a re go bona: “Ge le sa kwešiše seswantšho se, tše dingwe ka moka tšona le tla di kwešiša bjang?


text:
Ba bangwe ba bjalo ka peu ya go wela tseleng; ba re go kwa molaetša wo o bjetšwego ka dipelong tša bona, Sathane a nape a ba amoge wona.


text:
Ba bangwe ba bjalo ka peu ya go wela lekgwareng. Ke bao e rego ge ba kwele molaetša wo ba akgofe ba o amogele ka lethabo.


text:
Eupša wa se dule sebaka ka dipelong tša bona; e be ba lebakanyana fela. Fela ge go tsoga ditlaišo goba go hlomarwa ka baka la molaetša wo, ba akgofe ba kgeloge.


text:
go balabala ka tša bophelo le go goketšwa ke mahumo le dikganyogo tša dilo tše dingwe di tsene di khupetše molaetša wo mme o se ba tšwele mohola.


text:
Ba bangwe bona ba bjalo ka peu ye e wetšego mobung wo mobotse. Bona ke ba ba rego go kwa molaetša wo ba o amogele, mme ba atlege bjalo ka dimelana tša peu tše di tšwago dienywa: tše dingwe di tšwe tše masome a mararo, tše dingwe tše masome a a selelago, tše dingwe tše lekgolo.”


text:
Jesu a re go bona: “Kgane lebone le re go thumašwa le khurumelwe ka seroto goba le bewe ka fase ga malao, ga ke re le bewa sehlomong sa lona?


text:
Ga go na sephiri se se ka se kego sa tsebja, le gona ga go na selo se se utilwego se se ka se kego sa utollwa.


text:
A tšwela pele a re: “Le ele hloko se le se kwago. Mokgwa wo le swarago ba bangwe ka wona, le lena le tla swarwa ka wona – ebile lena le tla okeletšwa.


text:
Yo a nago le sa gagwe o tla okeletšwa, mme yo a se nago le sa gagwe, le se a rego ke naso o tla se amogwa.”


text:
Jesu a tšwela pele a re: “Mmušo wa Modimo o ka swantšhwa ka motho yo a gašago peu ka tšhemong ya gagwe.


text:
Bošego le mosegare, ge a robetše goba a phafogile, peu yona e a mela ya ba ya gola yena a sa tsebe gore bjang.


text:
Ge e seno mela, e a gola mme ya feta dimela ka moka, ya ba le makala a matelele ao dinonyana di kgonago go agela dihlaga tša tšona go ona.”


text:
Jesu a ba begela molaetša wa Modimo ka diswantšho tše dintši tše dibjalo, go ya ka mo ba bego ba kgona go kwešiša ka gona.


text:
O be a sa ke a bolela le bona ka ntle ga go ba swantšhetša, eupša ge a be a na le barutiwa ba gagwe fela, o be a ba hlalošetša tšona ka moka.


text:
Ba laelana le lešaba, ba tloga le Jesu ka leselawatle le a bego a le nametše, maselawatle a mangwe a mo felegetša.


text:
Gateetee gwa tsoga ledimo le legolo mo maphoto a lewatle a ilego a ba a šwahlela ka leselawatleng, leselawatle la ba la nyaka go tlala meetse.


text:
Yena o be a le kua morago ka leselawatleng a ithobaletše, a sametše mosamelo. Ba mo tsoša, ba re go yena: “Moruti! Na kgane ga o na taba le rena ge re ehwa?”


text:
Jesu a emelela, a kgalema ledimo, mme a re go letsha: “Homola, o re tuu!” Ledimo la napa la homola, gwa re tuu!


text:
Ba be ba tšhogile kudu, gomme ba botšišana ba re: “Etse ke motho mang yo wa go theeletšwa le ke ledimo le maphoto a letsha?”


text:
Ge Jesu a seno tšwa ka leselawatleng, a gahlana le monna yo mongwe yo a nago le moya wo mobe a etšwa mabitleng,


text:
Ke gantši mo a ilego a tlengwa maoto le diatla ka diketane, eupša nako le nako a kgaola diketane tšeo tša diatla le tša maoto, mme go se motho yo a mo kgonago.


text:
a goeletša kudu a re: “Na o nyakang mo go nna, wena Jesu, Morwa wa Modimo Yogodimodimo? Ka Modimo ke a go rapela, o se ke wa ntlhokofatša.”


text:
Jesu a mmotšiša a re: “Ke wena mang?” Yena a mo fetola a re: “Ke nna ‘Lekoko’, ka gobane re ba bantši!”


text:
Meoya yeo ye mebe ya kgopela Jesu ya re: “Re dumelele go ya mola dikolobeng tšela gore re di tsene.”


text:
Jesu a e dumelela, gomme ya tšwa go monna yola ya yo tsena dikolobe tšela. Gomme mohlape ka moka wa dikolobe tše e ka bago tše dikete tše pedi wa thetheoga motheogeng wa wela ka letsheng wa betwa.


text:
Badiši ba tšona ba tšhaba ba yo tsebiša batho ba ba lego motseng le ba ba lego mašemong. Batho ba ya go bona se se diregilego.


text:
Ge ba fihla go Jesu ba bona motho yola a bego a tsenwe ke bademone. O be a dutše, a apere, le tlhaologanyo ya gagwe e boetše sekeng, mme ba boifa.


text:
Ba ba di bonego ba yo anegela ba bangwe se se hlagetšego monna yola wa bademone, le se se hlagetšego dikolobe.


text:
E rile ge Jesu a tsena ka leselawatleng, monna yola a bego a tsenwe ke bademone a mo kgopela gore a sepele le yena.


text:
Jesu a se ke a mo dumelela, fela a mo laela a re: “Boela gae go ba geno, o ba botše tše dikgolo tše Morena a go diretšego tšona tše, le ka mo a go šoketšego ka gona.”


text:
Monna yola a napa a tloga a ya seleteng sa Metse ye Lesome, a thoma go bega tše Jesu a mo diretšego tšona, gomme batho ka moka ba tlabega.


text:
E rile ge Jesu a seletše gape ka mošola wa letsha ka leselawatle, lešaba le legolo la mo kgobokanela a le lebopong la letsha.


text:
Gwa tla le mookamedi yo mongwe wa sinagoge yo leina la gagwe e bego e le Jairose. Yena ge a bona Jesu, a itahlela fase maotong a gagwe,


text:
a mo kgopela a hlokofetše a re: “Morwedi wa ka o a hwa; nke o tle o mmee diatla gore a fole mme a phele!”


text:
Gona moo go be go na le mosadi yo mongwe yo a bego a feditše mengwaga ye lesome le metšo ye mebedi a bolawa ke bolwetši bja ngope.


text:
O be a ile a tlaišwa kudu ke dikalafo tša dingaka tše dintši. A loba tšohle tše a bego a na le tšona, eupša bolwetši bja fela bo gola.


text:
O be a šetše a kwele ka ga Jesu, mme a tla ka morago ga gagwe gare ga lešaba, a kgwatha seaparo sa gagwe,


text:
Jesu a kwa le semeetseng gore mo go yena go tšwile maatla, gomme a retologa a le gare ga lešaba, a botšiša a re: “Ke mang yo a kgwathilego diaparo tša ka?”


text:
Barutiwa ba gagwe ba mo fetola ba re: “O ka re o bona ka moo lešaba le go pitlaganyago ka gona wa be o sa botšiša o re ke mang yo a nkgwathilego?”


text:
Mosadi yola, ka ge a be a tseba se se diregilego mo go yena, a tla a thothomela a tšhogile, a itahlela fase pele ga gagwe, a mmotša tšohle ka bolwetši bja gagwe le ka mo a fodilego ka gona.


text:
Jesu a re go yena: “Morwedi wa ka, tumelo ya gago e go fodišitše; sepela gabotse mme e be gona ge o fodile.”


text:
Ya re Jesu a sa bolela, gwa fihla baromiwa ba go tšwa ga Jairose, ba re go yena: “Morwedi wa gago ga a sa phela, bjale Moruti o sa mo tshwenyetšang?”


text:
Bona ba mo sega. Yena a ba ntšhetša ntle bohle. A bitša tatagongwana le mmagwe le barutiwa bale ba gagwe ba bararo, mme a tsena ka mo ngwana a letšego ka gona.


text:
Ka bjako mosetsana yola a tsoga, a sepelasepela. O be a na le mengwaga ye lesome le metšo ye mebedi. Batho ba tlabega kudu.


text:
Gomme Jesu a ba laya tsebegokwa gore ba se di botše motho, a laela le gore mosetsana yoo a fiwe dijo.


text:
Ka letšatši la Sabatha a thoma go ruta ka sinagogeng, gomme batho ba bantši ba ba mo kwago ba tlabega, ba botšišana ba re: “Ditaba tše o di tšere kae? Ke bohlale mang bjo a bo filwego bjo? Mehlolo yona o e kgona bjang?


text:
Kgane ga se mmetli yola e lego morwa wa Maria, ngwanaboJakobose le Josese le Judase le Simone? Ga ke re le dikgaetšedi tša gagwe di dula le rena?” Gomme a ba kgopiša.


text:
Yena a re go bona: “Moprofeta o hlompšha gohle, ge e se ga gabo le melokong ya gabo le lapeng labo.”


text:
O ile a se kgone go dira mehlolo felo fao, ge e se go fodiša balwetši ba se ba kae ka go ba bea diatla.


text:
A tlabja ke go se dumele ga bona. Jesu a šika le metse ya tikologo ya Nasaretha a tšama a ruta batho.


text:
A bitša barutiwa ba gagwe ba lesome le metšo ye mebedi, a ba roma ka babedi ka babedi, mme a ba fa maatla a go leleka meoya ye mebe bathong.


text:
A ba laela a re ba se ke ba tloga le selo, ge e se lehlotlo; a re ba se ke ba tšea mefago, goba mokotla wa mokgopedi, goba tšhelete ka dikhwama tša bona.


text:
A ba laya a re: “Ge le fihla motseng wo mongwe mme la amogelwa ka lapeng le lengwe, le dule go lona go fihlela ge le tloga motseng woo.


text:
Ge le ka re le fihla felo batho ba gona ba se le amogele goba ba se le theeletše, le tloge moo le hlohlora marole dinaong tša lena, e be go ba lemoša gore ba tla otlwa ke Modimo.”


text:
Ba leleka bademone ba bantši bathong, ba tlotša balwetši ba bantši ka makhura a mohlware, ba ba fodiša.


text:
Kgoši Heroda a kwa ka ga Jesu, ka gobane mo gohle batho ba be ba bolela ka yena. Ba bangwe ba be ba re: “Ke Johanese Mokolobetši o tsogile bahung, ke ka baka leo a nago le maatla a go dira mehlolo.”


text:
Gape yo ke Heroda yola wa go laela gore Johanese a swarwe. Ba ile ba mo tlema mme ba mo iša kgolegong ka ge Heroda a be a tšere Herodiase, mosadi wa Filipi, ngwanabo.


text:
ka gobane Heroda o be a boifa Johanese ka ge a be a lemogile gore ke monna wa go loka yo mokgethwa, ka gona a mo šireletša. O be a rata go fela a mo theeletša, le ge ka mehla a be a kgopišwa ke dipolelo tša gagwe.


text:
Ka tšatši le lengwe Herodiase a hwetša sebaka. E be e le ka tšatši la matswalo a Kgoši Heroda, mme yena a diretše bahlankedi ba bagolo ba mmušo, le balaodi ba madira, le bagolo ba naga ya Galilea monyanya.


text:
Gwa tsena morwedi wa Herodiase, mme a bina, a kgahla Heroda le baeng ba gagwe. Ka gona kgoši a re go yena: “Nkgopele se o se ratago, ke tla go fa sona.”


text:
A mo enela leboelela a re: “Se o ka nkgopelago sona ke tla go fa, le ge e ka ba go go arolela naga ya ka ka bogare.”


text:
Ka gona mosetsana a tšwa a yo botšiša mmagwe a re: “Ke kgopele eng?” Mmagwe a re: “Hlogo ya Johanese Mokolobetši.”


text:
Mosetsana a kitima a boela go kgoši, a fihla a mo kgopela a re: “Ke rata gore o mphe hlogo ya Johanese Mokolobetši ka sebjana gonabjale!”


text:
A napa a roma moleti wa gagwe yo mongwe a mo laela gore a yo tšea hlogo ya Johanese. Moleti yola a yo kgaola Johanese hlogo ka kgolegong.


text:
E rile ge barutiwa ba Johanese ba di kwa, ba tla ba rwala setopo sa gagwe, ba yo se boloka ka lebitleng.


text:
Ka ge batho ka bontši ba be ba etla go yena ba bangwe ba tloga, yena le barutiwa ba gagwe ba ile ba hloka le nako ya go ja. Ka gona a re go bona: “A re yeng mo gongwe mo re ka bago noši, gore le kgone go khutša gannyane.”


text:
Fela batho ba ba bona ge ba tloga, le gona ba bantši ba tseba gore ba ya kae; ka gona ba tloga metseng ka moka ba sepela ka go itlhaganela, mme ba fihla lefelong leo pele ga ge Jesu le barutiwa ba gagwe ba fihla.


text:
Jesu ge a etšwa ka leselawatleng a bona lešaba leo le legolo, mme a le šokela gobane le be le le bjalo ka dinku tše di se nago modiša; mme a thoma go ba begela ditaba tše dintši tša mmušo wa Modimo.


text:
E rile ge letšatši le šetše le thapame, barutiwa ba gagwe ba tla go yena ba re: “Letšatši le šetše le thapame, le gona felo fa ke lešokeng.


text:
Jesu a ba fetola a re: “Lena ba feng tša go ja.” Bona ba mmotšiša ba re: “A o ra gore re ye re reke dinkgwa tša dipapetlana tše makgolo a mabedi tša silibera gore re tle re ba fe ba je?”


text:
Jesu a ba botšiša a re: “Le na le dinkgwa tše kae? Sepelang le yo lebelela gore le na le tše kae.” Ge ba seno lebelela, ba tla go yena ba re: “Dinkgwa ke tše tlhano, dihlapi ke tše pedi.”


text:
Jesu a tšea dinkgwa tšela tše tlhano le dihlapi tšela tše pedi, a lebelela legodimong, a tumiša Modimo, a mo leboga. A ngwathaganya dinkgwa tšela, a di nea barutiwa ba gagwe gore ba di abele batho. Dihlapi tšela tše pedi le tšona a di arolela bohle.


text:
Barutiwa ba topa marathana a dinkgwa tšela le a dihlapi tšela; gwa tlala diroto tše lesome le metšo ye mebedi.


text:
Jesu a kgareetša barutiwa ba gagwe gore ba tsene ka leselawatleng ba mo ete pele, ba ye motseng wa Betsaida, ka mošola wa letsha, ge yena a sa botša lešaba gore le boele magae.


text:
A bona barutiwa ba gagwe ba le mathateng a go sepediša leselawatle, gobane ba be ba sepela ba lebane le phefo. Ge go esa a tla go bona a sepela godimo ga meetse. O be a nyaka go ba feta,


text:
Bohle ba tšhoga kudu ge ba mmona. Yena, ntle le go senya sebaka, a re go bona: “Betang dipelo, ke nna! Se boifeng!”


text:
A tsena ka leselawatleng go bona, mme phefo ya napa ya homola. Barutiwa ba gagwe ba tlabega kudukudu,


text:
ka ge ba be ba se ba kwešiša gabotse mohlolo wola wa go khoriša banna ba dikete tše tlhano; ba be ba sa kwešiše.


text:
E rile ge ba tshelela ka mošola wa letsha ya ba ba fihla nageng ya Genesarete, moo ba ilego ba bofa leselawatle la bona lebopong.


text:
Ba itlhaganela ba ya mo gohle nageng yeo, ba thoma go rwala balwetši ba robetše magogweng a bona, ba ba iša mo ba kwago gore o gona.


text:
Mo gohle mo a tsenago gona, metsaneng le metseng le merakeng, batho ba be ba bea balwetši mapatlelong a motse mme ba mo rapela gore a ba dumelele go kgwatha le ge e ka ba morumo wa kobo ya gagwe; gomme bohle ba ba o kgwathilego ba be ba fola.


text:
Ba bona barutiwa ba gagwe ba bangwe ba eja dijo ka diatla tše di sego tša hlweka, ke gore tše di sego tša hlapiwa ka mokgwa wa setlwaedi sa Bajuda.


text:
Gape Bafarisei le Bajuda ka moka ga ba je ba se ba hlapa diatla ka mo go laetšwego, e le gona go latela thuto ya borakgolokhukhu ba bona;


text:
le ge ba boa lepatlelong la motse ga ba ke ba eja ba se ba hlapa. Ba phetha le ditlwaedi tše dingwe tše dintši tše ba di hweditšego go borakgolokhukhu ba bona, bjalo ka tša go hlatswa dinwelo, le dipitša, le dibjana tša mphiri, le ditulo.


text:
Bafarisei le boramangwalo ba mmotšiša ba re: “Barutiwa ba gago ba reng ba sa phethe setlwaedi sa borakgolokhukhu ba rena, ba eja ka diatla tše di sego tša hlweka?”


text:
Jesu a ba fetola a re: “Jo, kganthe Jesaya o porofetile gabotse ka lena, baikaketši tenang, mola a ngwala a re: “ ‘Setšhaba se se ntheta ka molomo, mola dipelo tša bona di le kgole le nna.


text:
Go nthapela ga bona ga go ba hole ka selo, ka gobane ba ruta batho melawana ye e beilwego ke bona mo nkego ke melao ye e beilwego ke nna.’


text:
Jesu a tšwela pele a re: “Le kgonetše mathaithai a go phaela molao wa Modimo thoko, le gabile go phetha ditlwaedi tša borakgolokhukhu ba lena.


text:
Gobane Moshe o rile: ‘Hlompha tatago le mmago’; a buša a re: ‘Yo a ka rogago tatagwe goba mmagwe a bolawe thoo.’


text:
Eupša lena le re: ‘Motho o dumeletšwe go botša tatagwe goba mmagwe a re: “Se sengwe le se sengwe se ke bego ke swanetše go go hola ka sona ke Korbane” ’ (ke go re se abetšwe Modimo).


text:
Gomme ka go latela ditlwaedi tša lena le nyatša molao wa Modimo. Le dira le tše dingwe tše dintši tše dibjalo.”


text:
Se se ka tšhilafatšago motho ga se se se tsenago ka go yena se etšwa ka ntle, eupša ke se se yago ka ntle se etšwa ka go yena.”


text:
E rile ge a seno tloga lešabeng a ile gae, barutiwa ba gagwe ba mo kgopela gore a ba hlalošetše sela a bego a se bolela.


text:
Yena a ba fetola a re: “Kganthe le lena le swana le bona ka go se kwešiše? A ga le lemoge gore ga go se se tsenago ka mothong se etšwa ka ntle se ka mo tšhilafatšago?


text:
Ka gobane ga se tsene ka pelong ya gagwe, eupša se tsena ka mpeng, mme se tle se tšwe e le mantle.” A era gore dijo tšohle di loketše go lewa.


text:
Gobane ka gare, ka pelong ya motho, ke mo go tšwago dikgopolo tše mpe, e lego tša bohlola, le tša bohodu, le tša polao,


text:
le tša bohlotlolo, le tša megabaru, le tša ditiro tše dingwe tše mpe le bomenetša, le ditumo tše mpe basading, le lehufa, le lesebo, le boikgogomošo, le bošilo.


text:
Jesu a tloga moo a ya tikologong ya motse wa Tirose. A fihla a tsena ka lapeng le lengwe mme a se rate gore batho ba tsebe gore o moo, eupša a šitwa go ikuta.


text:
Mosadi yo mongwe yo morwetšana wa gagwe a bego a tsenwe ke moya wo mobe a kwa ka ga Jesu, mme a akgofa a tla a itahlela fase maotong a gagwe.


text:
E be e le moditšhaba, a belegetšwe seleteng sa Fenikia, nageng ya Siria. A kgopela Jesu gore a leleke modemone morweding wa gagwe.


text:
Jesu a mo fetola a re: “A go je bana pele, gobane ga se gwa loka go tšea dijo tša bana wa di lahlela dimpša.”


text:
Mosadi yoo a mo fetola a re: “Gona go bjalo, Morena. Fela le tšona dimpša di ja marathana a dijo tšeo tša bana.”


text:
Jesu a mo fetola a re: “Ka ge o nkarabile gabotse, ipoelele gae, gobane modemone o šetše a tšwile morweding wa gago.”


text:
Ke moka Jesu a tloga tikologong ya Tirose, a feta ka motseng wa Sidone, a ya letsheng la Galilea, a putla naga ya Metse ye Lesome.


text:
Jesu a mo tloša gare ga batho, a ya naye ka thoko, a mo tsenya menwana ka ditsebeng, a tshwela mare menwaneng mme a mo kgwatha leleme.


text:
Jesu a ba laela a re ba se ke ba botša motho; fela go ba iletša ga gagwe ya ba gona go ba gakatša gore ba phatlalatše taba yeo.


text:
Ba ba e kwago ba kgotsa kudu ba re: “Mmalo, tšohle tše a di dirago ga se ka go loka: o kgontšha le ditholo go kwa, le dimumu go bolela!”


text:
Mehleng ya ge Jesu a le seleteng sela sa Metse ye Lesome lešaba le lengwe le legolo le ile la tla la kgobokana. Ge ba se na se ba ka se jago, Jesu a bitša barutiwa ba gagwe a re go bona:


text:
“Lešaba le ke le kwela bohloko, gobane e šetše e le matšatši a mararo ba na le nna, mme bjale ga ba sa na dijo.


text:
Ge nka ba gomišetša magaeng a bona ba swerwe ke tlala ba tla šarelwa tseleng, gobane ba bangwe ba bona ba tšwa kgole.”


text:
Barutiwa ba gagwe ba mo fetola ba re: “Dijo tša go khoriša lešaba le motho a ka di hwetša kae mo lešokeng?”


text:
A laela lešaba gore le dule fase; a tšea dinkgwa tšela tše di šupago, a leboga Modimo, a di ngwathaganya, a di fa barutiwa ba gagwe gore ba di abele batho, mme ba di aba.


text:
Ba be ba bile ba na le dihlatswana di se kae. Ge a seno di šegofatša, a laela barutiwa ba gagwe gore le tšona ba di abe.


text:
Bafarisei ba bangwe ba tla ba phegišana le yena ba mo leka; ba re a ba bontšhe mohlolo wa go laetša gore ka nnete o romilwe ke Modimo.


text:
Jesu a ehuga a re: “Moloko wo o nyakelang mohlolo? Ruri, ke le botša gore o ka se bontšhwe mohlolo.”


text:
Barutiwa ba be ba lebetše go tšea mphago wo o lekanego wa dinkgwa ge ba tloga, mme ba swere senkgwa se tee fela ka leselawatleng.


text:
Jesu, ka go tseba se ba se bolelago, a ba botšiša a re: “Le reng le bolela ka go se be le dinkgwa ga lena? Na ga sešo la kwešiša goba la hlaologanya? Kgane le mašilo?


text:
tša mohla wola ke ngwathaganyetša ba dikete tše tlhano dinkgwa tše tlhano? Le ile la tlatša diroto tše kae ka marathana a go šala?” Ba mo fetola ba re: “Tše lesome le metšo ye mebedi.”


text:
“Mohla wola ke ngwathaganyetša ba dikete tše nne dinkgwa tše di šupago, gona le ile la tlatša diroto tše kae ka marathana a go šala?” Ba mo fetola ba re: “Tše di šupago.”


text:
Ba re go fihla Betsaida batho ba bangwe ba tliša monna wa sefofu go yena, ba mo kgopela gore a mo kgwathe.


text:
Jesu a mo swara ka seatla, a mo ntšhetša ka ntle ga motse, a mo tshwela ka mare ka mahlong, a mmea diatla, a mmotšiša a re: “A o a bona?”


text:
Jesu a buša a mmea diatla, fela bjale ya ba mo mahlong, gomme sefofu ge se lebeledišiša, sa bona se foletše ruri se bona gabotse.


text:
Jesu a tloga le barutiwa ba gagwe, ba ya metsaneng ya kgauswi le Kesarea-Filipi. Mo tseleng a ba botšiša a re: “Na batho ba re ke nna mang?”


text:
Ba mo fetola ba re: “Ba bangwe ba re o Johanese Mokolobetši, bangwe ba re o Eliya, mola bangwe ba re o yo mongwe wa baprofeta.”


text:
Jesu a thoma go hlalošetša barutiwa ba gagwe gore Morwamotho o swanetše go tlaišwa kudu le go lahlwa ke bagolo ba setšhaba, le baprista ba bagolo, le boramangwalo, le go bolawa, eupša ka tšatši la boraro a tsoga bahung.


text:
Jesu a retologa, a lebelela barutiwa ba gagwe, a kgalema Petrose a re: “Tloga ka morago ga ka, Sathane, ka gobane ga o nagane tša Modimo, o nagana tša batho!”


text:
Ke moka Jesu a bitša lešaba le barutiwa ba gagwe a re go bona: “Ge motho a rata go ba molatedi wa ka, a ikone, a ikemišetše go tlaišwa bjalo ka nna, mme a ntatele.


text:
Gobane yo a ipabalelago o tla lahlega, eupša yo a itatolago ka baka la ka le ka baka la Taba ye Botse ya mmušo wa Modimo, o tla phelela sa ruri.


text:
Etse motho go tla mo holang go rua lefase lohle, eupša a loba sebaka sa go hwetša bophelo bjo bo sa felego?


text:
Ge motho a se na sebete sa go bolela gore ke morutiwa wa ka, goba a sa begele moloko wo mobe wo wa go se botegele Modimo tše ke di rutago batho, gona Morwamotho le yena a ka se be le sebete sa go bolela gore motho yoo ke morutiwa wa gagwe, mohla a etla ka letago la Tatagwe le barongwa ba bakgethwa.”


text:
Jesu a tšwela pele a re: “Ruri, ke le botša gore go na le ba bangwe mo ba ba ka se kego ba hwa ba sešo ba bona Modimo a etla ka letago.”


text:
Ka morago ga matšatši a a selelago Jesu a tloga le Petrose le Jakobose le Johanese, a ba iša thabeng ye telele, mme fao ba ba noši; a fetoga sebopego pele ga bona.


text:
Diaparo tša gagwe tša taga bošweu bja go re pšoo! Tša re twaa ka mo go bego go se mohlatswi yo a ka di šweufatšago ka gona mo lefaseng.


text:
Petrose a re go Jesu: “Moruti, ke mo gobotse bjang ge re le fa! A re hlomeng mešaša ye meraro, wo mongwe e be wa gago, mongwe e be wa Moshe, mongwe e be wa Eliya.”


text:
Gwa tla leru la ba pipetša, mme gwa kwagala lentšu le etšwa lerung leo le re: “Yo ke yena Morwa wa ka yo ke mo ratago; le mo theeletšeng!”


text:
Ge ba theoga thabeng Jesu a ba laya a re ba se ke ba botša motho tše ba di bonego, go fihlela ge Morwamotho a tsogile bahung.


text:
Yena a ba fetola a re: “Ke nnete, pele go tla tla Eliya gore a bušetše dilo sekeng sa tšona. Eupša ke ka baka lang Mangwalo a Makgethwa ona a re Morwamotho o tla tlaišwa kudu a ba a lahlwa?


text:
Fela ke le botša gore Eliya yena o šetše a ile a tla, gomme ba dira ka yena se ba se ratago, bjalo ka ge Mangwalo a Makgethwa a bolela ka yena.”


text:
Ge ba fihla go barutiwa ba bangwe, ba bona lešaba le legolo le ba dikaneditše, le boramangwalo ba phegišana le bona.


text:
A fetolwa ke monna yo mongwe yo a bego a le gare ga lešaba a re: “Moruti, ke tlišitše morwa wa ka go wena, gobane o tsenwe ke moya wo mobe mme o mo dirile semumu.


text:
Mo o mo swarago gona o a mo utlautla, wa mo akga, wa mo dira gore a tsikitlanye meno, a be a omelele. Ke ile ka kgopela barutiwa ba gago gore ba o ntšhe, fela ba palelwa.”


text:
Jesu a mo fetola a re: “Aowii, lena moloko wa go hloka tumelo! Ke se le felele pelo go fihlela neng? Ke le kgotlelele go iša kae? Mo tlišeng mo go nna.”


text:
Ba mo tliša go Jesu. Ge moya wola wo mobe o bona Jesu, wa akgofa wa akga mošemane, mme a wela fase a pshikologa, a etšwa mapshilo ka molomo.


text:
Jesu a botšiša tatagwe a re: “E šetše e le lebaka le lekaakang a le ka mokgwa wo?” Tatagwe a re: “Ke go tloga bobjaneng bja gagwe.


text:
Ke gantši moya wo mobe o mo lahlela ka mollong le ka meetseng, o nyaka go mmolaya. Ge o kgona, re šokele, o re thuše!”


text:
Ka pelapela tatagongwana a goeletša a re: “Tumelo yona ke nayo, eupša ga ya lekana. Nthuše, o nkokeletše yona.”


text:
Jesu ge a bona lešaba le mo phalalela, a kgalema moya wola wo mobe a re: “Wena moya wa semumu wa setholo, ke go laela gore o tšwe go ngwana yo mme o se sa mo tsena!”


text:
Moya wa goa, wa akgaakga ngwana kudu, wa napa wa tšwa, mme yena a ba bjalo ka ge nke o hwile, mo ba bantši ba ilego ba ba ba re ga a sa phela.


text:
E rile ge Jesu a tsene ka ngwakong, barutiwa ba gagwe ba mmotšiša ka sephiring ba re: “Ke ka baka lang rena re paletšwe ke go leleka moya wola?”


text:
Ge Jesu le barutiwa ba gagwe ba tloga moo ba ile ba ralala le Galilea. O be a sa rate gore go tsebe motho mo a lego gona,


text:
ka gobane o be a sa botša barutiwa ba gagwe a re: “Morwamotho o tla gafelwa diatleng tša batho, mme ba tla mmolaya. Eupša ka letšatši la boraro o tla tsoga bahung.”


text:
Ba fihla motseng wa Kapernaume, mme ya re ge Jesu a le ka gae a ba botšiša a re: “Le be le phegišana ka eng mo tseleng?”


text:
Jesu a dula fase, a bitša barutiwa ba gagwe ba lesome le metšo ye mebedi, mme a re go bona: “Yo a ratago go ba yo mogolo, a itire yo monyenyane go bohle mme e be mohlanka wa bohle.”


text:
“Yo a amogelago ngwana wa go etša yo ka ge e le se ke le laetšego sona, o amogela nna. Le yo a amogelago nna, ga a amogele nna fela, eupša o amogela le yo a nthomilego.”


text:
Johanese a re go Jesu: “Moruti, re bone motho yo mongwe a leleka bademone ka go bolela leina la gago, mme ra mo iletša, ka ge e se wa rena.”


text:
Jesu a re: “Le se ke la mo iletša, gobane ga go motho yo a ka rego go dira mohlolo ka go bolela leina la ka a kgona go nkgoboša.


text:
Yo a ka le fago sego sa meetse ka ge le le ba ka, ruri, ke le botša gore le gatee a ka se hlokišwe moputso.”


text:
“Ge motho a ka kgeloša yo mongwe wa ba bannyane ba, go ka ba kaone ge a ka tlemelelwa lwala molaleng, mme a lahlelwa ka lewatleng.


text:
Ge letsogo la gago le go diriša dibe o le ripe. Go kaone go tlo ya legodimong o se ne letsogo, go na le gore o be le matsogo ka mabedi, eupša o ye heleng, mollong wo o sa timego.


text:
Le leoto la gago ge le go diriša dibe o le ripe. Go kaone go tlo ya legodimong o se ne leoto, go na le gore o be le maoto ka mabedi, fela o tle o lahlelwe ka heleng.


text:
Le leihlo la gago ge le go diriša dibe o le gonye. Go kaone gore o tle o ye legodimong o le moihlwe, go na le gore o be le mahlo ka mabedi, fela o tle o lahlelwe ka heleng,


text:
“Letswai ke selo se se lokilego, fela ge le ka tapa, le ka le tswailoša bjang? “Le lena ebang ba ba lokilego bjalo ka letswai, mme le phedišane ka khutšo.”


text:
Jesu a tloga moo a ya nageng ya Judea, a selela ka mošola wa noka ya Jordane. Mašaba a buša a mmokanela, gomme yena a ba ruta ka mo a bego a tlwaetše ka gona.


text:
Bafarisei ba bangwe ba tla go yena ba mo leka ba re: “Na monna o dumeletšwe go hlala mosadi wa gagwe?”


text:
Bona ba mo fetola ka go re: “Moshe o dumeletše monna gore a ngwale lengwalo la tlhalo, a nape a hlale mosadi wa gagwe.”


text:
Fela mathomong, mola Modimo a hlola dilo, Mangwalo a Makgethwa a re: ‘O bopile batho e le monna le mosadi.


text:
Jesu a re go bona: “Monna yo a hlalago mosadi wa gagwe mme a tšea yo mongwe, o phošetša mosadi wa pele ka go otswa.


text:
Batho ba bangwe ba tliša bana go Jesu gore a ba bee diatla, eupša barutiwa ba gagwe ba kgalema batho bao.


text:
Jesu ge a di bona a befelwa, a re go barutiwa ba gagwe: “Lesang bana bao ba tle go nna, le se ke la ba thibela, gobane mmušo wa Modimo ke wa ba babjalo.


text:
Ruri, ke le botša gore yo a sa dumelego go bušwa ke Modimo, a sa etšego ngwana, a ka se tsoge a tsene legodimong.”


text:
Jesu ge a etšwa ka gae a wela tsela gape, monna yo mongwe a mo kitimela, a khunama pele ga gagwe, a mmotšiša a re: “Moruti wa go loka, ke direng gore ke tle ke be le bophelo bjo bo sa felego?”


text:
Melao o a e tseba, e re: ‘O se ke wa bolaya; o se ke wa otswa; o se ke wa utswa; o se ke wa bolela bohlatse bja maaka; o se ke wa hlalefetša; o hlomphe tatago le mmago.’ ”


text:
Jesu a mo tseparela ka mahlo a go bontšha lerato, a re go yena: “O sa hlaelelwa ke se sengwe. Sepela o yo rekiša tšohle tše o nago le tšona, o tšee tšhelete ya gona o e fe badiidi, mme o tla ba le lehumo legodimong. Ka morago ga moo o tle o ntatele.”


text:
Jesu a gaša barutiwa ba gagwe mahlo, a re go bona: “Go bothata bjang gore mohumi a tsene legodimong!”


text:
Ge a realo barutiwa ba gagwe ba tlabega, fela Jesu a tšwela pele a re: “Bana ba ka, ga se ka bothata go tsena legodimong!


text:
Ebile go bonolo gore kamela e tsene ka lešobana la nalete, go na le gore mohumi a tsene legodimong.”


text:
Jesu a ba lebelela, a ba fetola a re: “Batho taba ye ga ba e kgone, eupša e sego Modimo, gobane yena o kgona tšohle.”


text:
Jesu a mo fetola a re: “Ruri, ke le botša gore mang le mang yo a tlogetšego legae, goba bomorwarragwe, goba dikgaitšedi tša gagwe, goba tatagwe, goba mmagwe, goba bana ba gagwe, goba mašemo a gagwe ka baka la ka le ka baka la Taba ye Botse ya mmušo wa Modimo,


text:
o tla boelwa kudu mehleng yeno. O tla fiwa magae le bomorwarragwe le dikgaitšedi le bommagwe le bana le mašemo ka bontši le go feta, gammogo le matshwenyego, gomme mo mehleng ye e tlago o tla ba le bophelo bjo bo sa felego.


text:
Eupša ba bantši bao bjale e lego ba maemo e tla ba ba ba se nago maemo, mme ba bantši bao bjale e sego ba maemo ya ba ba maemo.”


text:
Jesu le barutiwa ba gagwe ba be ba le tseleng ba rotogela Jerusalema, Jesu a ba etile pele. Barutiwa ba gagwe ba be ba tlabegile, le batho ba ba bego ba mo latela ba be ba boifa. Jesu a buša a biletša barutiwa ba gagwe ba lesome le metšo ye mebedi ka thoko, mme a ba botša tše di yago go mo hlagela.


text:
A re: “Theeletšang mo: Re rotogela Jerusalema, moo Morwamotho a yago go gafelwa go baprista ba bagolo le boramangwalo, bona ba mo ahlolela lehu mme ba mo gafela go baditšhaba.


text:
Ba tla mo kwera, ba mo tshwela ka mare, ba mo otla ka tshelane, ba mmolaya; eupša ka letšatši la boraro o tla tsoga bahung.”


text:
Ke ge Jakobose le Johanese, barwa ba Sebediose, ba batamela Jesu ba re go yena: “Moruti, re be re rata ge o ka re direla se re nyakago go go kgopela sona.”


text:
Bona ba mo fetola ba re: “Re kgopela gore mohla o buša o le Kgoši o re dumelele go dula le wena – mongwe ka letsogong la gago la go ja, mongwe ka go la nngele.”


text:
Jesu a ba fetola a re: “Ga le tsebe se le se kgopelago. Kgane le ka kgona go meletša ditlaišo tša go swana le tše ke yogo tlaišwa ka tšona kgauswinyana, le go bolawa ka tsela ye ke swanetšego go bolawa ka yona?”


text:
Bona ba mo fetola ba re: “Ee, re ka kgona.” Jesu a re go bona: “Go tlaišwa bjalo ka nna gona le tla tlaišwa, le go bolawa bjalo ka nna le tla bolawa.


text:
Eupša ge e le go dula ka letsogong la ka la go ja le ka go la nngele ga se taba ye e laolwago ke nna, go lebane bao ba go lokišeditšwego.”


text:
Ke mo Jesu a ba biditšego ka moka, a re go bona: “Le a tseba gore bao go thwego ke babuši ba ditšhaba tša lefase ba a di gatelela; baetapele ba tšona sa bona ke go di buša ka sehlogo.


text:
Lena go lena go se ke gwa ba bjalo. Yo a nyakago go ba yo mogolo mo go lena e swanetše go ba mohlanka wa lena.


text:
Gobane le Morwamotho ga se a tlela go hlankelwa, eupša o tletše go hlankela batho le go ikgafela go bolawa, gore e be seloba sa ba bantši.”


text:
Ba fihla motseng wa Jeriko, mme ya re ge Jesu a etšwa motseng woo a na le barutiwa ba gagwe le lešaba le legolo, mokgopedi yo mongwe wa sefofu yo a bitšwago Bartimeose, morwa wa Timeose, a be a dutše ka thoko ga tsela.


text:
Ba bantši ba mo kgalema, ba re a homole; fela ya ba gona a goeletšago le go feta a re: “Morwa wa Dafida, ntšhokele!”


text:
Jesu a mmotšiša a re: “O rata gore ke go direle eng?” Monna yoo wa sefofu a mo fetola a re: “Moruti, ke nyaka gore ke boele ke bone.”


text:
Jesu a re go yena: “Sepela, tumelo ya gago e go fodišitše.” A boela a bona le semeetseng, gomme a latela Jesu.


text:
Ge ba batamela Jerusalema, ba etla Betfage le Bethania, Thabeng ya Mehlware, Jesu a roma barutiwa ba gagwe ba babedi,


text:
a ba laela a re: “Eyang motseng wola le lebanego le wona, gomme ge le fihla le tla hwetša pokolwana ye e kgokilwego, ye e sego ya ka ya namelwa ke motho. Le e kgokolle, le e tliše mo.


text:
Ge motho a ka le botšiša gore le e kgokollelang, le mmotše le re: ‘Morena o a e nyaka, o tla e buša ka pela.’ ”


text:
Ba ya, ba fihla ba hwetša pokolwana e kgokilwe mojako wa ngwako go lebana le mokgotha. Ge ba sa e kgokolla,


text:
Batho ba bantši ba ala diaparo tša bona mo tseleng, mola ba bangwe ba rema makala a dihlare ka mašemong, ba a ala tseleng.


text:
Batho ba ba bego ba etile Jesu pele le ba ba bego ba mo šetše morago ba goa ba re: “A go tumišwe Modimo! A go retwe yo a tlago a romilwe ke Morena!


text:
Modimo a šegofatše mmušo wo o tlago hlongwa wa Dafida, rakgolokhukhu wa rena! A go retwe Yogodimodimo magodimong!”


text:
Jesu a tsena Jerusalema, a ya ka Tempeleng, a fihla a bogela tšohle moo, gomme ka ge e be e šetše e le mathapama, a tšwa a ya Bethania a na le barutiwa ba gagwe ba lesome le metšo ye mebedi.


text:
A bona sehlare sa mogo bokgojana se na le matlakala; a ya go sona a holofetše gore o tla hwetša selo. Ge a fihla go sona a se hwetše selo ge e se matlakala fela, gobane e be e se lebaka la mago.


text:
A re go sona: “Go se sa tsoga go bile le motho yo a jago seenywa sa gago le ka mohla wo mongwe!” Barutiwa ba gagwe ba mo kwa ge a realo.


text:
Ba fihla Jerusalema. Ge Jesu a fihla Tempeleng, a raka ba ba rekago le ba ba rekišago Tempeleng. A menola ditafola tša ba ba rekanyago ditšhelete, le ditulo tša ba ba rekišago maeba.


text:
A ba lemoša a re: “Ga ke re Mangwalo a Makgethwa a re: ‘Ngwako wa ka o tla bitšwa ngwako wa ditšhaba ka moka wa thapelo,’ eupša lena le o dirile legolo la bahlakodi!”


text:
Ge baprista ba bagolo le boramangwalo ba ekwa a realo, ba rera go loga maano a go mmolaya, ka gobane ba be ba mmoifa, ka ge lešaba ka moka le be le kgotsa thuto ya gagwe.


text:
Mosong wa letšatši le le latelago, ge ba feta ka tsela, ba bona mogo wola o omeletše go tloga ka medu.


text:
Ruri, ke le botša gore yo a ka botšago thaba ye a re: ‘Tloga mo o yo itahlela ka lewatleng’ a sa belaele ka pelong ya gagwe, eupša a dumela gore tše a di bolelago di tla direga, di tla mo diregela.


text:
Ka baka leo ke le botša gore tšohle tše le kago di kgopela ka thapelo, le dumele gore ruri le tla di fiwa, gomme le tla di fiwa.


text:
Ge le ema le rapela, le lebalele ba le ba tsotago, gore le lena Tatagolena wa legodimong a le lebalele dibe tša lena.”


text:
Ba buša ba tla Jerusalema. Ya re ge Jesu a sa sepelasepela ka Tempeleng, baprista ba bagolo, le boramangwalo, le bagolo ba setšhaba ba tla go yena,


text:
ba mmotšiša ba re: “O romilwe ke mang go dira dilo tše? Gona ke mang yo a go boditšego gore o di dire?”


text:
Jesu a ba fetola a re: “Le nna ke tla le botšiša taba e tee, gomme ge le ka mphetola, ke tla le botša gore ke romilwe ke mang go dira dilo tše.


text:
Ba sebelana ba re: “Ge re ka re: ‘O be a laetšwe ke Modimo,’ o tla re: ‘Bjale ke ka baka lang le se la mo dumela?’


text:
Gomme ge re ka re: ‘O be a laetšwe ke batho ...’ ” (Gape ba be ba boifa batho, ka ge bohle ba be ba dumela gore Johanese e be e le moprofeta.)


text:
Jesu a ba anegela ka go swantšha a re: “Go be go na le monna yo mongwe yo a bego a bjetše merara. A e ageletša ka legora, a epa molete moo wa go pitla diterebe ka maoto, a aga le tora ya tlhapetšo, a hirišetša balemi merara, ke moka a tšea leeto.


text:
Ge nako ya go fula diterebe e fihla, a roma mohlanka go balemi bale gore a yo mo tšeela diterebe tše e swanetšego go ba tša gagwe.


text:
Mong wa serapa a buša a roma mohlanka yo mongwe go balemi bale; yena ba mo itia hlogo ba ba ba mo roga.


text:
Mong wa serapa a buša a roma mohlanka yo mongwe, mme yena ba mmolaya. Le ba bangwe ba bantši ba ile ba ba dira ka wona mokgwa woo wa go ba itia goba go ba bolaya.


text:
O tee yo a bego a sa šetše gore a ka rongwa, ke morwagwe, yo a bego a mo rata. Ka gona ya ba yena wa mafelelo yo a mo romago go balemi a re: ‘Morwa wa ka yena ba tla mo hlompha.’


text:
Eupša balemi bale ba lakana ba re: ‘Mojalefa šo; etlang re mmolayeng, gomme lefa la gagwe e tla ba la rena!’


text:
“Na mong wa serapa seo o tla dirang? Ga ke re o tla tla a bolaya balemi bao, mme serapa seo a se hirišetša ba bangwe?


text:
Kgane ga se la ka la bala ka Mangwalong a Makgethwa mo go thwego: “ ‘Leswika le baagi ba le nyaditšego e bile lona la sekhutlo.


text:
Baetapele ba setšhaba ba rata go swara Jesu, ka ge ba be ba lemogile gore o ra bona ka seswantšho seo, fela ba be ba boifa lešaba. Ka gona ba mo lesa, mme ba tloga.


text:
Ba fihla ba re go yena: “Moruti, re a tseba gore o motho wa go rereša, ga o na taba le gore batho ba gopolang, ka gobane ga o lebelele maemo a motho, eupša o rata therešo mabapi le tšeo Modimo a nyakago gore motho a di dire. Na go lebane ge re ntšhetša Kesare metšhelo, goba ga se gwa lebana? Re ntšhe metšhelo goba re se ke ra e ntšha?”


text:
Jesu a lemoga gore ba a ikgakantšha, gomme a ba botšiša a re: “Le ntheelang? Ntlišetšeng papetlana ya tšhelete gore ke e bone.”


text:
Ba mo tlišetša yona, mme a ba botšiša a re: “Seswantšho se ke sa mang le leina le?” Ba mo fetola ba re: “Ke tša Kesare.”


text:
Jesu a re go bona: “Gona ntšhetšang Kesare tše e lego tša Kesare, le Modimo le mo ntšhetše tše e lego tša Modimo.” Gomme ba tlabega.


text:
Basadusei ba bangwe ba tla go Jesu. Gape ke bona bale ba go se dumele gore bahu ba tla tsoga, gomme ba re go yena:


text:
“Moruti, Moshe o re ngwaletše molao wo o rego: ‘Ge monna a ka hwa a se na ngwana a tlogela mosadi, morathoagwe a tsenele mosadi yoo wa mohu, a tsošetše mogolwagwe lapa.’


text:
Wa bobedi a tsenela mosadi yoo wa mohu, eupša le yena a hwa a se na bana. Gwa ba bjalo le go wa boraro.


text:
Ka bošupa ga bona ba mo tsenela, eupša bohle ba hwa ba se na bana. Mafelelong mosadi yola le yena a hwa.


text:
Bjale mohla bahu ba tsoga, ka lona letšatši la tsogo ya bahu, mosadi yoo e tla ba wa ofe, ka ge ka bošupa ba be ba mo tsenetše?”


text:
Gomme mabapi le go tsoga ga bahu, na ga se la ka la bala pukung ya Moshe mabapi le mošwana wola wa go tuka mollo, ka mo Modimo a boditšego Moshe a re: ‘Ke nna Modimo wa Abrahama, Modimo wa Isaka, Modimo wa Jakobo’?


text:
Yo mongwe wa boramangwalo yo a bego a theeleditše kgang yeo a bile a kwele ka mo Jesu a kgonnego go fetola Basadusei ka gona, a batamela, a botšiša Jesu a re: “Molao wo mogologolo gare ga melao yohle ya Moshe ke ofe?”


text:
Jesu a mo fetola a re: “Molao wo mogologolo gare ga melao yohle ya Moshe šo: ‘Theeletšang, lena setšhaba sa Israele! Morena Modimo wa rena ke yena Morena a nnoši.


text:
O rate Morena Modimo wa gago ka pelo ya gago ka moka, le ka moya wa gago ka moka, le ka tlhaologanyo ya gago ka moka, le ka maatla a gago ka moka.’


text:
Wa bobedi wo o lekanago le wona o re: ‘O rate bangwekawena bjalo ka ge o ithata.’ Ga go na molao wo mongwe wo o fetago yeo.”


text:
Ramangwalo yola a re go Jesu: “O boletše gabotse, Moruti! O rerešitše ge o re Morena ke yena Modimo a nnoši, ga go na yo mongwe ka ntle le yena.


text:
Gomme go mo rata ka pelo ka moka, le ka tlhaologanyo ka moka, le ka maatla ka moka, le go rata bangwekawena bjalo ka ge o ithata go phala go direla Modimo dihlabelo tša go tšhungwa ka moka le dihlabelo tše dingwe.”


text:
Ge Jesu a bona gore o fetotše ka bohlale, a re go yena: “Ga o kgole le mmušo wa Modimo.” Gwa se sa ba le yo mongwe yo a betago pelo a mmotšiša ditaba tše dingwe.


text:
Ya re ge Jesu a dutše a ruta batho ka Tempeleng, a ba botšiša a re: “Go tla bjang gore boramangwalo ba re Mesia ke setlogolo sa Dafida?


text:
Gobane Dafida ka boyena o boletše a tutuetšwa ke Moya wo Mokgethwa a re: “ ‘Morena o rile go Morena wa ka: Dula ka mo letsogong la ka la go ja ke be ke tle ke go fenyetše manaba a gago.’


text:
“Bjale ge Dafida a bitša Mesia ‘Morena’, Mesia e ka ba setlogolo sa gagwe bjang?” Batho ba bantši ba rata go mo kwa.


text:
Ge a ba ruta a re: “Le hlokomeleng boramangwalo ba ba ratago go hlwa ba sepela ba apere diaparo tše ditelele, le go dumedišwa ka tlhompho mapatlelong a motse,


text:
Ba tšeela bahlologadi dintlo tša bona, mme ba ikaketše ka go rapela dithapelo tše ditelele. Ba ikobela molato le go feta.”


text:
Ya re ge Jesu a dutše a lebane le polokelo ya Tempele, a bona ka mo lešaba le lokelago ditšhelete tša bona ka polokelong. Bahumi ba bantši ba be ba tšhela tšhelete ye ntši.


text:
Gwa tla mohlologadi yo mongwe wa modiitšana; yena a lokela dipapetlana tše pedi tša mphiri tša theko ye nyenyane kudu.


text:
Jesu a bitša barutiwa ba gagwe a re go bona: “Ruri, ke le botša gore mohlologadi yo wa modiitšana o tšhetše tšhelete ye ntši go feta bohle ba ba tšhetšego ka mo polokelong.


text:
Gobane ba bangwe ka moka ba tsopotše fela mahumong a bona, eupša mosadi yo wa modiidi yena o tšhetše tšohle tše a bego a na le tšona, tšohle tše a bego a tla phela ka tšona.”


text:
E rile ge Jesu a tloga Tempeleng, yo mongwe wa barutiwa ba gagwe a re go yena: “Moruti, nke o bone gore maswika a a botse bjang le meago ye!”


text:
Jesu a mo fetola a re: “Ga ke re meago ye megolo ye o a e bona? Ga go leswika le le tlago šala le hlatlagane le le lengwe mme la se kgerešwe.”


text:
Ya re ge a dutše Thabeng ya Mehlware a lebane le Tempele, Petrose le Jakobose le Johanese le Andrease ba tla ba mmotšiša thopeng ba re:


text:
“Re botše gore dilo tšeo di tla direga neng, le gore re tla bona ka eng gore nako ya gore tše ka moka di phethege e fihlile.”


text:
Gobane ba bantši ba tla tla ba re ba bolelela nna, motho a re: ‘Ke nna Mesia!’ gomme ba fora ba bantši.


text:
Ge le ekwa mekgoši ya ntwa le dipego tša ntwa le se ke la tshwenyega, gobane tšeo di swanetše go no hlaga, eupša e tla be e sešo ya ba mafelelo.


text:
Ditšhaba di tla hlaselana, le mebušo e tla tsogelana maatla, le go šikinyega ga lefase kua le kua go tla ba gona, le ditlala. Ditlaišo tšeo e tla be e sa le dinyane, dikgolo di sa le morago.


text:
“Ge e le lena, le itote, gobane ba tla le iša dikgorong tša tsheko; le tla itiwa le ka disinagogeng. Ka ge le le barutiwa ba ka le tla sekišwa ke babuši le magoši, ya ba gona ge le hweditše sebaka sa go ba begela gore le dumela go nna.


text:
Mohla le swarwa le eya go sekišwa, le se ke la tshwenyega la re re yo bolelang. Ge nako yeo e fihla, le bolele seo le tla bego le se botšwa yona nakong yeo; gobane go tla be go sa bolele lena, go tla be go bolela Moya wo Mokgethwa.


text:
Motho o tla swariša ngwanabo a mmolaiša, le tatagongwana o tla dira ngwana wa gagwe bjalo. Bana ba tla hlanamela batswadi ba bona, ba ba bolaiša.


text:
Batho ka moka ba tla le hloya ka baka la ka, eupša yo a ka kgotlelelago go fihla mafelelong o tla phologa.


text:
“Le tla bona ‘Bohlola bjo bo tlontlollago Tempele’ bo eme felo mo bo sego bja swanela.” (Mmadi a a kwešiše gore bohlola bjoo ke eng.) “Ke moka bao ba tlago be ba le nageng ya Judea ba tšhabele dithabeng.


text:
Gobane masetlapelo a matšatši ao e tla ba a a šiišago ao a se a kago a bonwa go tloga mola Modimo a hlolago lefase go fihlela gonabjale, gape a ka se tsogego a bile gona.


text:
Eupša Modimo o šetše a ikemišeditše go fokotša matšatši ao; ge a ka be a ka se a fokotše, go ka be go ka se phologe motho. Eupša ka baka la ba a ba kgethilego o ikemišeditše go a fokotša.


text:
“Mehleng yeo ge motho a ka re go lena: ‘Bonang Mesia šo!’ goba a re: ‘Bonang, šole!’ le se ke la mo kgolwa.


text:
BoMesia ba maaka le baprofeta ba maaka ba tla tšwelela; ba tla dira matete le dimakatšo gore, ge go kgonega, ba fore le batho bao Modimo a ba kgethilego.


text:
Ya ba gona batho ba tlago bona Morwamotho a etla ka maru, a na le maatla a magolo le letago le legolo.


text:
O tla roma barongwa ba gagwe ka mathokong ka mane a lefase go yo kgobokanya ba a ba kgethilego, ba tlišwa ba etšwa gohle lefaseng.”


text:
Le lena ge le bona tšeo di direga, le tsebe gore nako ya go tla ga Morwamotho e batametše, e kgauswikgauswi.


text:
“Ge e le letšatši leo le nako ya gona ga go yo a di tsebago – le barongwa ba legodimong le yena Morwa ga ba di tsebe, di tsebja ke Tatagwe fela.


text:
Gape go tla ba bjalo ka motho yo e rego ge a eta, a tlogele legae la gagwe le hlokometšwe ke bahlanka ba gagwe, mme a file yo mongwe le yo mongwe modiro wa gagwe, a bile a laetše moletakgoro gore a lete.


text:
Ka gona, dulang le letile, ka ge le sa tsebe gore monglapa o tla boa neng – e ka ba mantšiboa, goba bošegogare, goba ka masa, goba ge letšatši le hlaba.


text:
Go be go šetše matšatši a mabedi pele ga Monyanya wa Paseka le wa Dinkgwa tše di se nago komelo. Baprista ba bagolo le boramangwalo ba be ba lakane go swara Jesu ka bohwirihwiri, gore ba tle ba mmolaye.


text:
Jesu o be a le motseng wa Bethania, ka ga Simone, monna yo a bego a kile a swarwa ke bolwetši bja letlalo bja go mo tšhilafatša. Ya re Jesu a sa ja, mosadi yo mongwe a tla a swere sedibelo sa leswika le le bitšwago alapastere se tletše senkgabose se se sego sa tswakwa sa theko ye kgolo sa narete, a fihla a thuba sedibelo sela, mme a tšhela Jesu ka senkgabose seo hlogong.


text:
Etse se ka be se rekišitšwe dipapetlana tša silibera tša go feta tše makgolo a mararo, gomme tšhelete yeo ya fiwa badiidi!” Ya ba ba mo sola kudu.


text:
Gobane badiidi le na le bona ka mehla, gomme le ka ba thuša nako ye nngwe le ye nngwe ge le rata; eupša nna le ka se be le nna ka mehla.


text:
Yena o dirile se a bego a se kgona; o tšhetše mmele wa ka ka senkgabose go o lokišetša poloko le ge nako e sešo ya fihla.


text:
Yo mongwe wa barutiwa ba Jesu ba lesome le metšo ye mebedi, yo leina la gagwe e bego e le Judase Iskariote, a ya go baprista ba bagolo gore a ba gafele yena.


text:
Bona ge ba di kwa, ba thaba, mme ba mo holofetša tšhelete. Ke moka Judase a thoma go nyaka nako ye e lebanego ya go gafela Jesu diatleng tša bona.


text:
Ka letšatši la pele la Monyanya wa Dinkgwa tše di se nago komelo, e lego letšatši leo ka lona go bego go hlabja dikwana tša Paseka, barutiwa ba gagwe ba mmotšiša ba re: “O nyaka gore re yo go lokišetša dijo tša Paseka kae?”


text:
Ke moka Jesu a roma barutiwa ba gagwe ba babedi, a re go bona: “Eyang motseng, mme le tla gahlanetšwa ke monna yo mongwe a rwele moeta wa meetse.


text:
Le mo latele go fihla mo a tsenago gona, gomme le botše monglapa leo le re: ‘Moruti o rile re tle re botšiše gore na phapoši yeo yena le barutiwa ba gagwe ba ka jelago Paseka ka go yona e kae.’


text:
O tla le laetša phapoši ye kgolo ya ka godimo, ye e lokišeditšwego go jela. Le re lokišetšeng ka go yona.”


text:
Barutiwa bale ba tloga ba ya motseng, ba fihla ba hwetša go le bjalo ka ge Jesu a be a ba boditše, mme ba lokišetša Paseka.


text:
Ya re ge ba dutše tafoleng ba eja, Jesu a re go bona: “Ruri, ke le botša gore yo mongwe wa lena yo a jago le nna o tlilo nkeka.”


text:
Jesu a ba fetola a re: “Ke yo mongwe wa lena ba lesome le metšo ye mebedi, yo a šebago le nna ka thiswaneng.


text:
Morwamotho go tloga gona o tla tloga, ka ge Mangwalo a Makgethwa a realo; eupša go madimabe yo a ekago Morwamotho! Go ka be go bile kaone ge motho yoo a ka be a se a ka a tswalwa!”


text:
Jesu a re go bona: “Ka moka ga lena bošegong bjo le tla ntšhabela, ka gobane Mangwalo a Makgethwa a re: ‘Ke tla bolaya modiša, gomme dinku tša gagwe tša šwalalana.’


text:
Jesu a re go yena: “Ruri, ke go botša gore lehono, gona bošegong bjo, e tla re mokoko o sešo wa lla la bobedi, wa be o ntatotše gararo.”


text:
Petrose a boeletša a tiišitše le go feta a re: “Nna nka se tsoge ke go latotše, le ge eba e ka ba gore ke hwe le wena!” Le barutiwa ba bangwe ka moka ba realo.


text:
Ka morago Jesu a ya le barutiwa ba gagwe lefelong le lengwe le le bitšwago Getsemane, gomme a re go bona: “Dulang mo, ke sa ya go rapela.”


text:
Ke moka a ya pejana, a itahlela fase, a rapela gore, ge go kgonega, a hlakodišwe nakong yeo ya go tlalelwa.


text:
A rapela a re: “Tate, Tate, wena ga o palelwe ke selo. Hle, tloša senwelo se sa tlaišego mo go nna; fela go se phethege ya ka thato, go upše go phethege ya gago.”


text:
Ge a boa a hwetša barutiwa bale ba gagwe ba bararo ba robetše. A re go Petrose: “Simone, na o robetše? O šitilwe ke go itiša le nna lebakanyana fela?


text:
Ge a boela go barutiwa ba gagwe, a ba hwetša ba ile ka boroko gape, ka gobane ba be ba potuma kudu, ebile ba sa tsebe se ba ka mmotšago sona.


text:
Ge a boa la boraro, a re go bona: “Na le sa robetše, le a khutša? Ga go sa kgonega, nako e fihlile. Bonang, Morwamotho o gafelwa diatleng tša badiradibe.


text:
Jesu a re a sa bolela, Judase, e lego yo mongwe wa barutiwa ba gagwe, a fihla a na le lekoko le legolo le le itlhamilego ka ditšhoša le melamo, le romilwe ke baprista ba bagolo, le boramangwalo, le bagolo ba setšhaba.


text:
Moeki o be a lakane le lekoko leo, a ba boditše a re: “Monna yo ke tlago mo atla, ke yena, le mo sware, le tloge naye le mo dišitše.”


text:
Yo mongwe wa bao ba bego ba eme moo a khwamola tšhoša ya gagwe, a rema mohlanka wa Moprista yo Mogologolo ka yona, a mo kgaola tsebe.


text:
Tšatši le lengwe le le lengwe ke be ke eba le lena ka Tempeleng ke ruta batho, gomme le sa ntshware. Eupša tše di direga gore go phethege Mangwalo a Makgethwa.”


text:
Lesogana le lengwe la mo latela le se la apara selo mmeleng, ge e se lešela. Ya re ge ba re ba a mo swara,


text:
Jesu a išwa go Moprista yo Mogologolo, moo go bego go kgobokane baprista ba bagolo ka moka, le bagolo ba setšhaba ka moka, le boramangwalo ka moka.


text:
Petrose a ba latela a le kgojana, a ba a yo tsena ka lapeng ga Moprista yo Mogologolo, gomme a fihla a dula fase le baleti a ikomoša mollong.


text:
Baprista ba bagolo le Kgorokgolo ka moka ba nyaka bohlatse bjo ba ka pharago Jesu ka bjona gore ba tle ba mmolaye, eupša ba bo hloka.


text:
‘Ke tla kgereša Tempele ye ya go agwa ke batho, ka aga ye nngwe ka matšatši a mararo ye e sego ya agwa ke batho.’ ”


text:
Moprista yo Mogologolo a emelela a ya ka pele ga bona ka moka, a botšiša Jesu a re: “Na ga o iphetolele? O reng ka se ba go beago molato ka sona?”


text:
Eupša Jesu a no ikhomolela, a se fetole selo. Moprista yo Mogologolo a mmotšiša gape a re: “Na ke wena Mesia, Morwa wa Modimo Motumišwa?”


text:
Jesu a mo fetola a re: “Ee, ke nnaena. Gomme ka moka le tla bona Morwamotho a dutše ka letsogong la go ja la Ramaatlaohle a etla ka maru.”


text:
Le ikwetše ka bolena ge a nyefola Modimo. Bjale le reng ka yena?” Bohle ba mo tšwa ba re: “O lebanwe ke lehu!”


text:
Ba bangwe ba mo tshwela ka mare, ba mo khupetša sefahlego, ba mo itia ka matswele, ba re go yena: “Ka ge o le moprofeta re botše gore o itiilwe ke mang!” Le baleti ba mo faphola ka dintahle.


text:
E rile ge Petrose a sa dutše ka kua fase ka lapeng gwa tla modiredi yo mongwe wa mosetsana wa Moprista yo Mogologolo.


text:
Fela Petrose a latola a re: “Tše o di bolelago nna ga ke di tsebe ebile ga ke di kwešiše.” A napa a ya seferong sa lapa. Ya ba mokoko o a lla.


text:
Modiredi yola ge a bona Petrose moo, a boeletša a botša ba ba emego fao a re: “Yo ke yo mongwe wa bona.”


text:
Fela Petrose a latola gape. Ka moragonyana ga fao ba ba emego naye ba buša ba re go yena: “Ka kgonthe o yo mongwe wa bona, gobane le wena o Mogalilea.”


text:
Ka yona nako yeo mokoko wa lla la bobedi, gomme Petrose a elelwa sela Jesu a ilego a mmotša sona a re: “Pele mokoko o lla la bobedi o tla be o ntatotše gararo.” A napa a thoma go lla.


text:
E rile ge go esa baprista ba bagolo, le bagolo ba setšhaba, le boramangwalo ba lakana ka pelapela e le Kgorokgolo ka moka. Ba bofa Jesu ka diketane, ba tloga naye ga Moprista yo Mogologolo ba yo mo gafela Pilato.


text:
Ka gona Pilato a buša a mmotšiša a re: “Na ga o iphetolele? Ekwa gore ba go bega ka dilo tše dintši bjang!”


text:
Pakeng yeo go be go na le monna yo mongwe yo leina la gagwe e bego e le Barabase, yo a bego a golegilwe gotee le ba ba bego ba ile ba tsoša mpherefere, mme ba bolaya motho gona moo mpherefereng.


text:
E rile ge lešaba le kgobokane mme le kgopela Pilato gore a ba direle se a bego a tlwaetše go ba direla sona ka Monyanya wa Paseka,


text:
Pilato, ka go rata go kgahliša lešaba, a ba lokollela Barabase, gomme ge Jesu a seno itiwa ka tshelane ka taelo ya gagwe, a mo gafela go bapolwa sefapanong.


text:
Ba re go mo kwera, ba mo apola seaparo sela sa bohubedu bja moretele, ba mo apeša diaparo tša gagwe. Ke moka ba mo iša go bapolwa sefapanong.


text:
Bahlabani ba gapeletša monna yo mongwe yo a bego a iphetela a etšwa mašemong a eya motseng go rwalela Jesu sefapano. Leina la gagwe e be e le Simone, wa motse wa Sirene, tatagoAleksandere le Rufose.


text:
Ge ba seno mmapola sefapanong ba abelana diaparo tša gagwe ka go tema, go bona se yo mongwe le yo mongwe a lebanwego ke go se tšea.


text:
Ba bapola le bahlakodi ba babedi gotee le yena, yo mongwe a ba ka letsogong la gagwe la go ja, yo mongwe ka go la nngele.


text:
Batho ba ba bego ba feta ka tsela ba be ba šikinya dihlogo, ba nyefola Jesu ba re: “Owaa, wena wa go kgereša Tempele mme wa e tsoša ka matšatši a mararo!


text:
Baprista ba bagolo le boramangwalo le bona ba mo kwera bjalo, ba botšana ba re: “O phološitše ba bangwe, fela yena ga a kgone go iphološa!


text:
Mesia, kgoši ya Israele, a a theoge mo sefapanong gonabjale, gore re bone mme re dumele!” Bale ba go bapolwa le yena le bona ba mo roga.


text:
Ka nako ya mosegare wo mogolo naga ka moka ya aparelwa ke leswiswi go fihlela ka nako ya boraro mathapama.


text:
Ya re ka nako ya boraro mathapama Jesu a goelela kudu a re: “Eloi, Eloi, lama sabagtani?” Ke go re: “Modimo wa ka, Modimo wa ka, o ntlogeletšeng?”


text:
Yo mongwe wa bona a kitima a yo ina motšitla ka beineng ye bodila, a o hlomela patlaneng, a o bea molomong wa gagwe a re: “Lesang, re bone ge eba Eliya o tla tla a mo fegolla mo sefapanong!”


text:
Ge molaodi wa bahlabani ba lekgolo yo a bego a eme pele ga Jesu a mmona a ehwa ka mokgwa woo, a kgotsa a re: “Jo, ka nnete motho yo e be e le Morwa wa Modimo!”


text:
Le basadi ba bangwe ba be ba le gona moo ba lebeletše ba le kgojana. Gare ga bona go be go na le Maria Magadalena le Maria, mmagoJakobose yo monnyane le Josese, le Salome.


text:
Ke bale ba bego ba latela Jesu mme ba mo hlokomela mola a le Galilea. Ba bangwe ba bantši basadi ba ba bego ba tlile le yena Jerusalema le bona ba be ba le gona.


text:
E rile ge e šetše e le mantšiboa gwa tla monna yo mongwe wa go tšwa Arimathea, leina la gagwe e le Josefa. E be e le molekgotla yo a tsebegago, yo le yena a bego a letetše go hlongwa ga mmušo wa Modimo. E be e le letšatši le le tlago pele ga Sabatha, leo ka lona go bego go lokišetšwa yona Sabatha. Ka gona Josefa a beta pelo a ya go Pilato mme a kgopela setopo sa Jesu.


text:
Pilato a makala ge a ekwa gore Jesu o šetše a hwile. A bitša molaodi wa bahlabani ba lekgolo, a mmotšiša ge eba e šetše e le lebaka Jesu a hwile.


text:
Josefa a ya go reka lešela, a tla a fegolla setopo sa Jesu, a se phuthela ka lešela leo, mme a se bea ka lebitleng le le bego le gwailwe leswikeng. Ke moka a kgokološetša leswika mojako wa lebitla.


text:
Ya re ge letšatši la Sabatha le fetile, Maria Magadalena le Maria, mmagoJakobose, le Salome ba reka ditlolo gore ba ye ba tlotše setopo sa Jesu.


text:
Ba tšama ba botšišana ba re: “Ke mang yo a tlago re kgokološetša leswika a le tloša mojako wa lebitla?”


text:
Gape e be e le leswika le legolo kudu. Gomme ya re ge ba lebelela ba bona leswika lela le kgokološitšwe.


text:
Ge ba tsena ka lebitleng ba bona lesogana le lengwe le dutše ka letsogong la go ja, le apere seaparo se setelele se sešweu, mme ba tšhoga.


text:
Lesogana leo la re go bona: “Le se ke la tšhoga. Etse le nyaka Jesu wa Nasaretha yo a bego a bapotšwe sefapanong. Ga a gona mo, o tsogile bahung. Bonang felo mo ba bego ba mmeile gona.


text:
Bjale ge, eyang le botše barutiwa ba gagwe gotee le Petrose le re: ‘O le thaka pele go ya Galilea; le tla mmona gona kua bjalo ka ge a le boditše.’ ”


text:
Ba napa ba tšwa ka lebitleng ba tšhaba, gobane ba be ba tšhogile ebile ba thothomela kudu; fela ba se botše motho selo, gobane ba be ba boifa. [


text:
Ya re ge Jesu a tsogile bahung mosong wa Sontaga, la mathomo a itšweletša go Maria Magadalena, yola Jesu a bego a kile a leleka bademone ba ba šupago go yena.


text:
Ka morago ga tšeo Jesu a itšweletša go balatedi ba gagwe ba babedi ka sebopego se sengwe. Bona ba be ba eya mašemong.


text:
Mafelelong a itšweletša go barutiwa ba gagwe ba lesome le motšo o tee ba sa le dijong. A ba kgalela go se dumele ga bona le bonganga bja bona, gobane ga se ba dumela bale ba mmonego ge a seno tsoga bahung.


text:
Ba ba dumelago ba tla fiwa maatla a go dira mehlolo ye: Ba tla leleka bademone ka go bolela leina la ka; ba tla bolela ka maleme a šele.


text:
Ge ba ka swara dinoga goba ba nwa mpholo, di ka se ba dire selo; ba tla bea balwetši diatla, gomme ba fola.”


text:
Ka morago ga ge Morena Jesu a feditše go bolela le bona, a rotošetšwa ke Modimo legodimong, a yo dula ka letsogong la go ja la Modimo.


text:
Barutiwa ba gagwe bona ba ya go kwatša Ebangedi gohle, gomme Morena a ba thuša, a bontšha ka mehlolo ye ba bego ba e dira gore thuto ya bona ke ya nnete.] [Ba ya go bale ba bego ba na le Petrose, mme ba ba anegela ka boripana tšohle tše ba bego ba laetšwe gore ba di dire. Ka morago ga moo Jesu ka boyena a phatlalatša molaetša wo mokgethwa wo o ka se tsogego o paletšwe, wa go bega phologo ya go ya go ile, ka balatedi ba gagwe go tloga bohlabela go ya bodikela. Amene.]


text:
Theofilose yo a hlomphegago, batho ba bantši ba lekile go ngwala taodišo ya ditaba tše di diregilego mo go rena.


text:
Ba ngwadile tše re di boditšwego ke ba ba di bonego ka mahlo go tloga mathomong a tšona. Ke bona babegi ba Taba ye Botse ya Modimo.


text:
Le nna ge ke seno nyakišiša ditaba tše ka moka gabotse go tloga mathomong a tšona, ke bone go lebane gore ke go ngwalele tšona ka lenaneo le lebotse,


text:
Mehleng ya ge Heroda e le kgoši ya naga ya Judea, go be go na le moprista yo mongwe yo leina la gagwe e bego e le Sakaria, e le wa kgoro ya boprista ya Abia. Mosadi wa gagwe e be e le Elisabetha, le yena e le wa leloko la boprista.


text:
Bobedi bja bona ba be ba phela ka mokgwa wa go kgahla Modimo, ba phetha melao le ditaelo tšohle tša Morena gabotse.


text:
Ba be ba se na bana ka ge Elisabetha e be e le moopa, le gona ka babedi ba be ba šetše ba tšofetše kudu.


text:
Ka tšatši le lengwe Sakaria o be a dira modiro wa gagwe wa boprista ka Tempeleng, ka ge e be e le mayo a kgoro ya gabo.


text:
Go ya ka setlwaedi sa baprista, o be a kgethilwe ka matengwa go yo thuntšha seorelo aletareng. Ka gona a ya ka Tempeleng ya Morena,


text:
Morongwa a re go yena: “Se boife, Sakaria, gobane Modimo o kwele thapelo ya gago. Mosadi wa gago, Elisabetha, o tla go belegela morwa, mme o mo thee leina la Johanese.


text:
gobane e tla ba yo mogolo pele ga Morena. A ka se tsoge a nwele beine le seno se bogale. O tla tlala Moya wo Mokgethwa go thoma ge a belegwa,


text:
O tla eta Morena pele a sa boife, a le bogale bjalo ka moprofeta Eliya. O tla boelanya bana le botatagobana; ba ba sa theeletšego o tla ba bušetša tseleng ye e lokilego, gore a lokišetše Morena setšhaba sa gagwe.”


text:
Sakaria a re go morongwa: “Ke tla tseba bjang ge o bolela nnete? Gape ke mokgalabje, mosadi wa ka le yena o tšofetše.”


text:
Morongwa a mo fetola a re: “Ke nna Gabriele yo a dulago a emetše go hlankela Modimo. Ke romilwe go tlo bolela le wena, go go begela ditaba tše dibotse tše.


text:
Fela ka ge o se wa dumela se ke go botšago sona, sona se se tlago phethega ka nako ya sona, o tla ba semumu, wa se kgone go bolela, gwa ba gwa fihla letšatši le seo ke go boditšego sona se tlago phethega.”


text:
Ge e le lešaba lona le be le letetše Sakaria, mme le makaditšwe ke gore na o diegišitšwe ke eng ka Tempeleng.


text:
Ge a etšwa o be a sa kgone go bolela, gomme bona ba lemoga gore o bone pono ka Tempeleng. Ka ge a be a mumufetše o ile a bolela le bona ka diatla.


text:
Ka morago ga lebakanyana Elisabetha, mosadi wa gagwe, a ima, mme a dula ka gae dikgwedi tše tlhano, a re:


text:
Ka kgwedi ya boselela ya ge Elisabetha e le moimana, Modimo a roma morongwa Gabriele motseng wo mongwe wa Galilea wo o bego o bitšwa Nasaretha,


text:
go kgarebe ye nngwe ye e bego e beeleditšwe ke monna yo mongwe wa moloko wa Dafida, yo leina la gagwe e bego e le Josefa. Leina la kgarebe yeo e be e le Maria.


text:
Morongwa a ya go yena, a fihla a mo dumediša a re: “Dumela, wena mokgahlago Modimo! Morena o na le wena!”


text:
Maria a tlabega kudu ge morongwa a realo, gomme a ipotšiša gore na tumedišo yeo e ka ba e ra go reng.


text:
Yena e tla ba yo mogolo, o tla bitšwa Morwa wa Yogodimodimo. Morena Modimo o tla mmea kgoši ya Baisraele bjalo ka Dafida, rakgolokhukhu wa gagwe.


text:
Morongwa a mo fetola a re: “Moya wo Mokgethwa o tla theogela go wena, gomme maatla a Yogodimodimo a tla go aparela. Ke ka baka leo yo o tlago mmelega a tlago bitšwa yo mokgethwa, a bitšwa Morwa wa Modimo.


text:
Le Elisabetha, moloko weno, o imile morwa botšofading bja gagwe, gomme yena a tsebjago e le moopa o šetše a na le kgwedi tše di selelago e le moimana.


text:
Maria a re: “Ke nna mohlanka wa Morena; tše o di boletšego a di ntiregele.” Ke moka morongwa a mo tlogela.


text:
Yona nakong yeo Maria a re go itokiša a itlhaganela a ya motseng wo mongwe nageng ya dithaba ya Judea.


text:
Ya re ge Elisabetha a ekwa Maria a mo dumediša, ngwana yo a mo imilego a itšhikinya. Elisabetha a tlala Moya wo Mokgethwa.


text:
A goeletša a re: “O šegofaditšwe go feta basadi ka moka, le ngwana yo o tlago mmelega o šegofaditšwe.


text:
gobane o ntšheditše, nna, mohlanka wa gagwe yo ke nyatšegago. Go tloga bjale batho bohle ba tla re ke nna yo lehlogonolo,


text:
Ke sona se a se tshepišitšego borakgolokhukhu ba rena, Abrahama le ditlogolo tša gagwe, gore yeo ke tshepišo ya go ya go ile.”


text:
Baagišani le meloko yabo ge ba ekwa gore Morena o mo gaugetše kudu o mo file ngwana, ba thaba le yena.


text:
Ka letšatši la seswai la ge ngwana a tswetšwe ba tla go mmolotša; ba be ba nyaka go mo rea leina la Sakaria, tatagwe.


text:
Yena a kgopela gore ba mo tlišetše letlapa, mme a ngwala mo godimo ga lona a re: “Leina la gagwe ke Johanese.” Ba tlabega ka moka.


text:
Baagišani ba gagwe bohle ba welwa ke poifo; nageng ka moka ya dithaba ya Judea gwa bolelwa ditaba tše ka moka.


text:
Bohle ba ba di kwago ba di nagana, ba ipotšiša ba re: “Na ngwana yo e tla ba eng?” Gobane go be go bonagala gabotse gore o thekgilwe ke maatla a Modimo.


text:
“O enetše rakgolokhukhu wa rena, Abrahama, gore o tla re hlakodiša manabeng a rena, a re kgontšha go mo hlankela re sa boife,


text:
“Wena, ngwanaka, o tla bitšwa moprofeta wa Yogodimodimo. O tla sepela pele ga Morena go mo lokišetša tsela,


text:
Modimo wa rena o na le lešoko le kgaugelo. O tla re romela Mophološi yo a tlago re bonegela bjalo ka letšatši le le hlabago la bonega le le godimo.


text:
O tla bonegela ba ba dutšego leswiswing le moriting wa lehu, rena a re iša tseleng ye e lebilego boiketlong.”


text:
Ngwana yoo o ile a gola, a fela a tia le tlhaologanyong, a dula lešokeng gwa ba gwa fihla letšatši le a ilego a iponatša phatlalatša go setšhaba sa Israele.


text:
Josefa le yena a tloga motseng wa Nasaretha kua Galilea a ya Betlelehema, mo go tswaletšwego Kgoši Dafida, seleteng sa Judea. Josefa o ile gona ka ge e be e le wa leloko la Dafida.


text:
A belega morwa wa leitšibolo, a mo phuthela ka mašela, gomme a mo robatša ka legopong, ka gobane go be go se na sekgoba ka ntlong ya baeti.


text:
Gona seleteng seo go be go na le badiši ba ba bego ba letše merakeng ba letile mehlape ya bona ya dinku.


text:
Morongwa wa Morena a iponagatša go bona, gomme letago la Morena la taga go ba dikologa. Ba tšhoga kudu,


text:
eupša morongwa yoo a re go bona: “Le se ke la tšhoga! Ke tlile go le botša taba ye botse ye e tlago thabiša setšhaba ka moka kudu.


text:
Gomme se le tlago mmona ka sona sese: Le tla hwetša lesea le phuthetšwe ka mašela le letše ka legopong.”


text:
Ya re a sa tšo realo gwa tšwelela lešaba le legolo la madira a barongwa ba legodimo le ema le yena le tumiša Modimo le re:


text:
E rile ge barongwa bao ba tloga ba boela legodimong, badiši bale ba šala ba botšana ba re: “A re yeng Betlelehema re yo bona taba ye e diregilego ye Morena a re boditšego yona.”


text:
Badiši bale ba boela morago ba reta Modimo ba bile ba mo tumiša ka baka la tšohle tše ba bego ba di kwele ba bile ba di bone. Gape go be go le ka wona mokgwa wola morongwa a bego a ba boditše.


text:
E rile ge go fetile matšatši a seswai, mola e le nako ya gore ngwana a bolotšwe, a thewa leina la Jesu, lona leina lela a bego a ile a le thewa ke morongwa a sešo a ingwa ke mmagwe.


text:
Ge nako ya go hlwekišwa ga bona go ya ka molao wa Moshe e fetile, batswadi ba ngwana ba mo iša Jerusalema go yo mo neela Morena.


text:
Gape go ngwadilwe ka molaong wa Morena gwa thwe: “Leitšibolo le lengwe le le lengwe le letona le neelwe Morena.”


text:
Ba ile ba yo dira le sehlabelo ka mekuru ye mebedi goba maeba a mabedi, go ya ka moo go laetšwego ka molaong wa Morena.


text:
Yona mehleng yeo moo Jerusalema go be go na le monna yo mongwe ba re ke Simeone. E be e le monna wa go loka, wa morapedi, mme a letetše go phološwa ga Baisraele. Moya wo Mokgethwa o be o na le yena,


text:
Simeone yo a išwa ke Moya Tempeleng. Ya re ge batswadi ba ngwana Jesu ba mo tliša gona Tempeleng go mo phethela se se nyakwago ke molao,


