# verses

text:
Morena Ramaatlaohle o re: “Lena Baisraele, ke kgale le nnyatša, le gana go ntlhompha le go nkhunamela. Mebotong yohle ye e phagamego le ka fase ga mehlare yohle ye metala le khunametše medimo ya tswala.


text:
Ke le bjetše boka morara wo mobotsebotse wa go tšwa peung ye kaonekaone. Bjale go tlile bjang gore le fetoge le be bjalo ka morara wo o bodilego wa naga?


text:
Le ge le ka hlapa le tiišitše ka disepe tša mehutahuta, sepatso sa molato wa lena ke tla no se bona. Ke realo, nna, Morena.


text:
Le reng le re ga se la itšhilafatša, ebile le re ga se la ka la khunamela boBaale? Lebelelang ka mo le ilego la itshwara ka gona ka moeding; lemogang tše le di dirilego. Le be le swana le kamela ya sethole ye e palešitšego mme e tšhakatšhaka,


text:
e kitimela lešokeng, e dupa moya e lemaletšwe. Ke mang yo a ka e kgonago ge e palešitše? Dipoo tše di e nyakago ga di hlwe di itapiša ka go e šala morago; e ipha tšona ka nako ya yona ya go goelwa.


text:
Lena Baisraele, le se hlagatše dieta tša lena, goba la ikomeletša megolo le šetše medimo e šele morago. Eupša lena le re: ‘Aowa, re ka se lese! Medimo e šele re e ratile, gomme re tla no e šala morago.’ ”


text:
Morena o re: “Bjalo ka ge lehodu le lewa ke dihlong ge le hweleleditšwe, le tšhaba sa Israele se tla lewa ke dihlong – magoši a bona le bakgomana, le baprista ba bona le baprofeta,


text:
bona ba rego go kota: ‘O tatagorena,’ ba rego go leswika: ‘O re tswetše.’ Se se tla direga ka ge ba mphuraletše, ba sa sokologele go nna. Eupša ge ba le mathateng ba re: ‘Tlaa o re hlakodiše!’


text:
“E kae medimo yela le itiretšego yona? Ge le le mathateng a e be yona e le hlakodišago, ge eba e a kgona, gobane le na le medimo ya go lekana le metse ya lena ka bontši, lena batho ba Juda.


text:
Ke le otlile, gwa se thuše selo. Le ganne ke le kgala. Bjalo ka tau ye e gaketšego le bolaile baprofeta ba lena ka tšhoša.


text:
Lena setšhaba sa Israele, ekwang se ke le botšago sona. Kgane ke be ke le bjalo ka lešoka mo go lena, ke swana le naga ya lešobohlo? Bjale ge, lena tšhaba sa ka, le reng le nyaka go itirela se le se ratago, le re le ka se boele go nna?


text:
Kgane lethari le ka lebala magakabje a lona, goba ngwetši e ka lebala lešira la yona? Eupša setšhaba sa ka sona ke kgale kudu se ntebetše.


text:
Ga ke re le tseba gabotse mo metlabo ya lena le ka e hwetšago gona! Ke ka baka leo le tlwaetšego go dira tše mpe.


text:
Merumo ya diaparo tša lena e thankgetše madi a bahlaki ba ba se nago molato, ba le se la kago la ba swara ba šwahlela ka dintlong tša lena. “Le ge go le bjalo


text:
le re: ‘Rena ga re ne molato; ruri, Morena ga a sa re galefetše.’ Eupša nna, Morena, ke tla le sekiša ka gobane le re ga se la dira dibe.


text:
Ge le sa hwetše thušo setšhabeng se sengwe, le geremela go se sengwe. Egepeta e tla le swabiša, bjalo ka ge le ile la swabišwa ke Asiria.


text:
Le lena le tla boa Egepeta le rwele megono. Ba le ba botilego ke ba ganne, nna, Morena; le ka se holege ka selo sa go tšwa go bona.”


text:
Morena o re: “Ge monna a ka hlala mosadi wa gagwe, gomme mosadi yoo a mo tlogela a nyalwa ke yo mongwe monna, monna yola a ka se sa kgona go mo tšea gape. Seo se ka tšhilafatša naga e le ruri. Eupša lena Baisraele, le robetše le metlabo ye mentši, gomme bjale le nyaka go boela go nna!


text:
Lebelelang kua godimo ga meboto. Kgane go na le felo mo metlabo ya lena e sego ya ka ya robala le lena? Le be le e lalela ka thoko ga tsela bjalo ka Moarabia ge a lalela batho lešokeng. Le kgotletše naga ka bofebe le bokgopo bja lena.


text:
Ke ka baka leo le bego le hloka dipula tša matlorotloro, le ditsheola tša selemo di sa ne. Ebile le be le swana le sefebe, le sa inyatše. Le be le se na dihlong.


text:
O ka se fele o re befeletšwe; o ka se re galefele go ya go ile.’ Ke seo le bego le se bolela, lena Baisraele, gomme go dira tše mpe e le wona mokgwa wa lena.”


text:
Mola Josia e le kgoši Morena o ile a re go nna: “Afa o bone tše Baisraele bao ba bakgelogi ba bego ba di dira? Ba be ba eya dithabeng tšohle tše di phagamego, le ka fase ga mehlare yohle ye metala, ba fihle ba febe.


text:
Ke be ke gopola gore ge ba seno dira dilo tše ka moka ba tla boela go nna. Eupša ga se ba boa, gomme le batho ba Juda, bona bongwanabobona ba go se botege, ba di bone.


text:
Ba bone le gore ke hladile Baisraele ba bakgelogi, ka ba fa lengwalo la tlhalo ka baka la bootswa bja bona. Eupša batho ba Juda, bona bongwanabobona ba go se botege, ba se boife, le bona ba dira tša bofebe.


text:
Ba tšhilafaditše naga ka go feba ba sa inyatše, ba khunamela maswika le dikota, ya ba gona go otswa ga bona.


text:
Ka morago ga tšeo ka moka batho ba Juda ba go se botege, bona bongwanabo Baisraele, ba itira tše nkego ba boela go nna, mokagona e se ka dipelo tša bona ka moka. Ke realo, nna, Morena.”


text:
Ke moka Morena a mpotša gore batho ba Israele ba bakgelogi ga ba na molato go swana le ba Juda ba go se botege.


text:
A mpotša gore ke yo kwalakwatša molaetša ke lebeletše leboa, ke re: Morena o re: “Lena batho ba Israele ba bakgelogi, sokologang. Nka se sa le galefela, ka gobane ke na le kgaugelo; ga ke galefe go ya go ile.


text:
Lena dumelang fela gore le na le molato wa go kgeloga go Morena Modimo wa lena. Ipoleleng gore le be le khunamela medimo e šele ka fase ga mehlare yohle ye metala, le gore le be le sa ntlhomphe. Ke realo, nna, Morena.


text:
“Lena setšhaba sa bakgelogi, sokologang; ke nna Mong wa lena. Ke tla tšea o tee wa lena motseng wo mongwe le wo mongwe, ka tšea ba babedi kgorwaneng ye nngwe le ye nngwe, gomme ka le iša thabeng ya Sione.


text:
Ke tla le fa babuši ba go le buša ka mo ke nyakago ka gona, gomme ba tla le buša ka bohlale le tlhaologanyo.


text:
E tla re ge le šetše le atile mo nageng yeo, batho ba se sa bolela ka Polokelo ya Kgwerano. Ba ka se sa nagana ka yona goba ba e gopola; le go e nyaka ba ka se sa e nyaka, le gona ba ka se dire ye nngwe.


text:
Ka nako yeo Jerusalema e tla bitšwa ‘Setulo sa bogoši sa Morena’, gomme ditšhaba tšohle di tla kgobokana gona go nkhunamela. Ba ka se sa ngangabalela go dira tše mpe tše ba di ratago.


text:
Batho ba Israele ba tla kopana le ba Juda, gomme ba tla boa mmogo ba tšwa nageng ya ka leboa ba boela nageng ye ke e abetšego borakgolokhukhu ba lena gore e be lefa la bona.”


text:
Morena o re: “Lena Baisraele, ke be ke ratile go le tšea le le bana ba ka, ka le fa naga ye e kgahlišago, naga ye botsebotse go phala dinaga tša ditšhaba tšohle. Ke be ke gopotše gore le tla mpitša Tatagolena, mme la se sa tsoga le ntlhanametše.


text:
Eupša ga se la mpotegela, le editše mosadi wa go se botegele monna wa gagwe. Ke realo, nna, Morena.”


text:
Go kwagala sello kua mebotong: ke sa setšhaba sa Israele se lla se rapela, ka gobane ba phetše bophelo bjo bobe, gomme ba lebetše Morena Modimo wa bona.


text:
Morena o re: “Lena setšhaba sa bakgelogi, sokologang, ke le alafe bolwetši bja bokgelogi bja lena.” Etse le re: “Ke rena ba, re tla go wena, gobane o Morena Modimo wa rena.


text:
Go loba medimo ya diswantšho kua mebotong le dithabeng ka mašata ga se gwa re thuša selo. Ke Morena Modimo wa rena yo a phološago Baisraele.


text:
E sa le go tloga bjaneng bja rena Baale, modimo wa go leša dihlong, a kwametša tšohle tše di katanetšwego ke borakgolokhukhu ba rena – dihuswane tša bona, le mehlape ya bona, barwa le barwedi ba bona.


text:
A re duleng fase re inyatšeng, kgobogo e be kobo ya rena, gobane re fošeditše Morena Modimo wa rena, rena gotee le borakgolokhukhu ba rena; re be re sa hlomphe Morena Modimo wa rena.”


text:
Morena o re: “Lena setšhaba sa Israele, ge le nyaka go sokologa, gona sokologelang go nna. Ge le ka tloša medimo ya lena ya diswantšho ya go šišimiša ka se sa e bona mme la se sa kgeloga,


text:
ge le ikana le tiišitše le eya ka toka le sa bolele maaka le re: ‘Ka Morena yo a phelago’, gona ditšhaba di tla šegofatšana di bitša leina la ka, tša ikgantšha ka nna.”


text:
Morena o re go batho ba Juda le go badudi ba Jerusalema: “Kgathang megola ya lena, le se ke la bjala ka mašohlošohlong a meetlwa.


text:
Ineeleng nna, Morena, le se sa ngangabala, lena batho ba Juda le lena badudi ba Jerusalema. Ge le ka se dire bjalo pefelo ya ka e tla lauma bjalo ka mollo ka baka la dilo tše mpe tše le di dirilego. E tla lauma, gomme ya hloka motimi.”


text:
Begang mo nageng ya Juda, go kwagale le Jerusalema, le re: “Letšang phalafala nageng ka moka! Hlabang mokgoši, le re: ‘Kgobokanang, re tšhabeleng metseng ye e ageleditšwego ka merako!’


text:
Hlomang difoka go šupa tsela ya go ya Sione! Tšhabelang metseng! Le se diege! Ke tliša madimabe le bošula bjo bogolo go tšwa leboa.


text:
Bjalo ka tau ye e tsupologago boutamong, mofedišaditšhaba le yena o swere tsela, o tlilo senya naga ya lena. Metse ya lena e tla tlogelwa e le mašope, gomme ga go yo a tlago dula go yona.


text:
Ka gona aparang tša go ilela, le lle, le golole, ka gore pefelo ye e šiišago ya Morena ga se ya re tlogela.”


text:
Morena o re: “Tšatšing leo magoši le bakgomana ba tla nolega moko; baprista ba tla tšhoga, le baprofeta ba tla tlabega.”


text:
Ke mo ke ilego ka re: “Jonna, Morena, Mong wa ka, o forile setšhaba se e le ruri, le batho ba Jerusalema! O rile go tla ba le khutšo, eupša ke tšhoša ye e lego megolong ya bona.”


text:
Mehleng yeo setšhaba se le batho ba Jerusalema ba tlilo botšwa gore go foka phefo ye e fišago ya go tšwa mebotong ya lešoka e fokela go bona. E ka se be phefo ya go hlokola le go fefera.


text:
Phefo yeo ya go tla ka taelo ya Morena e tla ba ye kgolo kudu go feta ye. Bjale ke Morena ka noši yo a sekišago setšhaba sa gagwe.


text:
Bonang, manaba a rotoga bjalo ka maru. Dikoloi tša ntwa nke ke sesasedi, le dipere tša bona ke maphefo go feta ntšhu. Re lahlegile! Re hwile!


text:
Hlatswa bokgopo pelong ya gago, wena Jerusalema, gore o tle o phologe. O tla feletša kae le go nagana tše mpe?


text:
Mokgoši wa taba tše mpe o kwagala o etšwa motseng wa Dane, o hlabja o etšwa le nageng ya Efraime ya dithaba,


text:
o re: Begelang ditšhaba, le tsebišeng le batho ba Jerusalema le re badikanetši ba etla ba tšwa nageng ya kgole. Ba tla kgeregela metse ya Juda ka megobo,


text:
gomme ba tla dikanetša Jerusalema bjalo ka baleti ba tšhemo, ka gobane batho ba gona ba gana go bušwa ke Morena. O realo, yena Morena.


text:
Lena batho ba Juda, le ipaketše taba tše ka maitshwaro a lena le ka ditiro tša lena. Ke bokgopo bja lena bjo bo le hloletšego ditlaišego tše, bjo bo le tsetsemeditšego pelo.


text:
Jonna, joo! Ke kudupantšhwa ke go lakalela! Jonna, bohloko bja pelo ya ka! Pelo ya ka e thebatheba ka maatla! Ga ke kgone go homola ka gore ke kwa phalafala e galagala, le mokgoši wa ntwa.


text:
Madimabe a tla a šalane morago; naga yohle e hlagaditšwe. Mešaša ya rena e thubja ka bjako; re loba mekutwana ya rena.


text:
Morena o re: “Setšhaba sa ka se dira tša botlaela; ga ba ntsebe. Ba swana le bana ba ditlatla; ga ba ne kwešišo. Ke bakgoni ba tše mpe, ba go palelwa ke tše di lokilego.”


text:
Ka lebelela lefase – le be le sa dulwe, le se na selo; ka lebelela leratadima – le be le se na seetša.


text:
Naga ya go nona e be e fetogile leganata; metse ya yona e le mašope ka baka la kgalefo ye e šiišago ya Morena.


text:
Ke ka baka leo lefase le tlilogo ilela, legodimo la fifala. Go boletše Morena. O feditše le pelo gomme a ka se hlaname, goba a boela morago.


text:
Ge boradipere le boramesebe ba hlaba mokgoši, badudi ba metse yohle ba a tšhaba. Ba bangwe ba nyabanyabela ka dithokgweng, bangwe ba pharihlela magageng. Metse yohle e a ngalogwa, gomme ga go dule motho go yona.


text:
Jonna, Jerusalema, o lebanwe ke go thubja! O dirang? O reng o apara bohwibidu? O reng o ikgabiša ka dikgabišo tša gauta? O reng o tlola mahlo? Owaa, go ikgabiša ga gago ke ga lefeela! Metlabo ya gago e a go nyatša, gomme e nyaka go go bolaya.


text:
Ke kwa sello boka sa mosadi yo a šokwago, sello boka sa mosadi yo a itšibolago. Ke sello sa Jerusalema, e a fegelwa, e otlolla matsogo e re: “Ke a hwa! Ke hloka tšhireletšo ke le pele ga bampolai!”


text:
Šikang le mekgotha ya Jerusalema! Lebelelang ka gohle, le iponeleng ka bolena! Išang mahlo mapatlelong, le bone ge eba le ka hwetša motho o tee yo a dirago tše di lokilego le gona a tshephegago. Ge le ka mo hwetša, Morena o tla swarela Jerusalema dibe tša yona.


text:
Kgane Morena ga a nyake botshephegi? O le otlile, fela la se kwe bohloko; a nyaka go le fediša, eupša la no gana go kgalwa. Le be le ithatafaditše dipelo, le gana go sokologa.


text:
Ke mo ka pelong ke ilego ka re: “Ba ke bathwana ba go hloka tsebo. Ba dira tša botlaela; ga ba tsebe se Morena a se nyakago, se Modimo wa bona a nyakago gore ba se dire.


text:
Ke tla ya go ba bagolo ka bolela le bona. Gape bona ba tseba se Morena a se nyakago, se Modimo wa bona a nyakago gore ba se dire.” Eupša bohle ba ganne go bušwa ke Morena, gomme ba gana go mo theeletša.


text:
Ke ka baka leo ditau tša go tšwa ka sethokgweng di tlago ba bolaya; diphiri tša go tšwa lešokeng di tla ba kgabutlanya, le dinkwe di tla ba lalela metseng ya bona. Yo a tšwelago ka ntle o tla kgabutlanywa, ka gobane ke gantši ba tsogela Morena maatla, le go kgeloga ga bona go be go atile.


text:
Morena a botšiša a re: “Ke ka baka lang ke swanetše go swarela setšhaba sa ka dibe tša sona? Gape ba ntlhanametše ba ikana ka medimo ye e lego lefeela. Ke ba atlile, eupša bona ba no otswa, ba ehlwa ka malapeng a digwebakathobalo.


text:
Ba be ba le bjalo ka dipere tša dipoo tše di gakalelago go goela; mongwe le mongwe a duma mosadi wa yo mongwe.


text:
Ke tla laela manaba go tsena ka dirapeng tša merara tša setšhaba sa ka gore a reme merara, fela e sego go e feleletša. Ke tla ba botša gore ba kgaole makala a merara, ka gore makala ao ga se a ka.


text:
Setšhaba sa Morena se mo latotše sa re: “A ka se dire selo. Re ka se be mathateng; re ka se welwe ke ntwa goba tlala.”


text:
Ba boletše gore baprofeta ke difafatlane fela, mme tše ba di bolelago ga se molaetša wa Morena. A matšhošetši a bona a wele bona beng!


text:
Ke ka baka leo Morena Modimo Ramaatlaohle a rego go nna: “Ka ge batho ba ba boletše taba tša mohuta wo, ke tla dira gore mantšu a ka e be mollo ka molomong wa gago. Batho e tla ba dikgong, gomme mollo o tla ba ja.


text:
“Lena setšhaba sa Israele, ke tliša setšhaba sa go tšwa kgole go tlo le hlasela. Ke setšhaba se se tiilego, setšhaba sa kgale, setšhaba seo polelo ya sona le sa e tsebego gape le sa e kwešišego.


text:
Ba tlilo kwametša tše le di bunnego le dijo tša lena; ba tlilo bolaya barwa le barwedi ba lena, le dihuswane le dikgomo tša lena, ba ba ba senya merara le mego ya lena. Metse ya go ageletšwa ka merako ye le e botilego e tla pšhatlaganywa ke madira a bona.


text:
Ge ba botšiša gore ke ka baka lang nna, Morena Modimo wa lena, ke dirile dilo tše ka moka, o ba botše gore bjalo ka ge ba ile ba ntlhanamela mme ba hlankela medimo e šele nageng ye e lego ya bona, ka mokgwa wo mobjalo ba tlilo hlankela batho ba šele nageng ye e sego ya bona.”


text:
Ekwang taba ye, lena setšhaba sa ditlatla se se se nago tlhaologanyo, se se nago le mahlo, eupša se sa bone; se nago le ditsebe, eupša se sa kwe.


text:
Na ga se la swanela go ntšhaba? Kgane ga se la swanela go thothomela pele ga ka? Etse ke nna ke dirilego lešabašaba mollwane wa lewatle, legora la go ya go ile leo lewatle le ka se kego la le tshela. Lewatle le ge le ka gakala bjang, le ka se tshele lešukuhledi le; maphoto le ge a ka poruma, a ka se le šwahle.


text:
Ga ba sa gopola go ntlhompha, nna, Morena Modimo wa bona, ke ba nešetšago dipula, kgogolamooko le tsheola ka nako ya tšona, ke ba tlišetšago sehla sa go buna ngwaga ka ngwaga.


text:
“Mo setšhabeng sa ka go na le batho ba kgopo; ba lalela motho bjalo ka barei ba dinonyana, eupša ya bona melaba ke ya go thea batho.


text:
Bjalo ka ge serobe se tlala dinonyana, dintlo tša bona le tšona di tletše tše ba di thopilego. Ke ka baka leo e lego ba maatla, ba bahumi,


text:
ba go nona le go phadima. Mediro ya bona ye mebe ga e na magomo. Ga ba šetše gore ditšhiwana di direlwe ka toka, fela ba no atlega. Tshekong ga ba emele bahloki.


text:
“Eupša nna, Morena, nka napa ka se ba otlele dilo tše dibjalo, ka se itefeletše ka setšhaba sa mohuta wo?


text:
Baprofeta ba porofeta maaka, baprista ba buša go ya ka taelo ya baprofeta, gomme setšhaba sa ka se rata gona. Eupša ba tlilo dirang ge tšohle tšeo di fihla mafelelong?”


text:
Lena Babenjamene, tšhabang, le tšwe Jerusalema, le itote, le yo letša phalafala kua Tekoa, gomme le gotše mollo e be sešupo sa ntwa kua Bethe-Kereme, gobane masetlapelo le tshenyo ye kgolo di etla di tšwa leboa.


text:
magoši le madira a ona ba tla tla go o hlasela. Ba tla hloma mešaša ya bona go dikologa motse, gomme yo mongwe le yo mongwe o tla šwahlela karolo ye nngwe ya wona.


text:
Magoši ao a tla re: “Itokišetšeng go hlasela Jerusalema! Itokišeng, re yo hlasela mosegare!” Eupša a mangwe a tla re: “Aowii, tšatši le šetše le thapame, le meriti ya mathapama e lelefetše.


text:
Morena Ramaatlaohle o laetše magoši a gore a reme dihlare, a kgobele mokgobo wa mobu go dikanetša Jerusalema. A re: “Wo ke motse wo o swanetšego go otlwa, ka gobane o tletše batho ba go gatelela ba bangwe.


text:
Bjalo ka ge meetse a sediba a sa pšhe, bobe bja Jerusalema le bjona bo ka se fele. Ke kwa šiši le tshenyo mo motseng; ke bona fela malwetši le dintho.


text:
Lena batho ba Jerusalema, eletšegang, go sego bjalo gona ke tla le ngala, ka fetoša motse wa lena mašope, felo moo go sa dulego motho.”


text:
Morena Ramaatlaohle a re go nna: “Mašaledi a setšhaba sa Israele a tla hlakolwa dithoto tša ona a ba bjalo ka serapa sa merara se se kgobišitšwego. Ka gona o hlakodiše bohle ba o ka kgonago go ba hlakodiša.”


text:
Nna ka mo fetola ka re: “Ke mang yo a kago ntheeletša ge ke bolela nabo ke ba eletša? Ba thibane ditsebe mme ga ba kgone go theeletša; ba nyatša lentšu la gago, ga ba le thabele.


text:
Ka gona, Morena, le nna ke ba galefetše go no swana nago, gomme ga ke sa kgona go itshwara.” Ya ba Morena o re go nna: “Hlatšetša kgalefo ya ka godimo ga bana mebileng, ešita le godimo ga dihlopha tša masogana. Banna le basadi ba bona ba tla thopša, diputswa ešita le bona batšofaditšofadi.


text:
ka gobane ka moka ga bona, ba go nyatšega le ba go hlomphega, ke ba megabaru; le baprofeta le baprista ba hlalefetša batho.


text:
Ba dira tše nkego dintho tša setšhaba sa ka e dio ba go kgoboga fela. Ba re: ‘Tšohle di lokile,’ etšwe go se go loke selo.


text:
Ba be ba swanetše go inyatša ka ge ba dirile dilo tše tša go šišimiša. Fela le gatee ga ba inyatše, le dihlong ga ba natšo. Ka gona, ba tla wa ba etša ba ba welego; ge ke ba otla, e tla napa ya ba pheletšo ya bona. Ke realo, nna, Morena.”


text:
Morena o rile go setšhaba sa gagwe: “Emang magahlanong a ditsela le lebeleleng. Botšišang batho ditsela tša bogologolo, le kgethe ye kaonekaone. Le tšeeng yona, gomme le tla phela le iketlile.” Fela bona ba re: “Aowa, ga re nyake!”


text:
Ka gona Morena a re: “Theeletšang, lena ditšhaba, tsebang se se tlago hlagela setšhaba sa ka lena ka moka.


text:
Theeletša, wena lefase! Ke fediša setšhaba se e le kotlo ya maanonyana a bona, ka gobane ga se ba phetha tše ke ba laetšego tšona, le thuto ya ka ba e ganne.


text:
Kgane seorelo sa go tšwa Sheba se ba ntlišetšago sona, goba senkgabose sa go tšwa lefaseng la kgole ke na le taba natšo? Dihlabelo tša bona tša ditšhungwakamoka ga ke di amogele, le tše dingwe dihlabelo tša bona ga di nkgahle.


text:
Ka gona, setšhaba se ke tla se beela dikgopi tša go ba kgopa. Botatagobana le barwa ba bona, le baagišani le bagwera ba bona ba tla hwa.”


text:
Morena o re: “Setšhaba se se tšwago nageng ye nngwe ka leboa se etla; morafe wo maatla kua kgolekgole o itokišetša ntwa.


text:
Ba itlhamile ka mesebe le marumo; ke ba sehlogo, ga ba na lešoko. Ba kwagala bjalo ka lewatle le le bopago ge ba nametše dipere tša bona. Ba itokišeditše go lwa le wena, motse wa Sione.”


text:
Batho ba Jerusalema ba re: “Ditaba tšeo re di kwele, gomme re rephile matsogo; re aparetšwe ke tlalelo, re šokwa wa mosadi ge a belega.


text:
Le se tšwele ka ntle nageng, goba la sepela ditseleng, ka gobane manaba a rena a itlhamile ka dihlabano gomme a re tšhoša ka gohle.”


text:
“Lena setšhaba sa gešo, aparang tša go ilela, le pshikologeng meloreng. Kgitlang sello se bohloko bjalo ka yo a hwetšwego ke morwagwe a nnoši, ka gobane yo a tlilego go re fediša o tla re hlasela ka bjako.


text:
Wena Jeremia, ke go beile mohlahlobi wa setšhaba sa ka; ke tla go tiiša. O nyakišiše o be o hlahlobe tše ba di dirago.


text:
Bohle ke dinganganganga, ba tšama ba senya batho maina, ke ba thata bjalo ka mphiri le tshipi, bohle ke ba kgopo.


text:
Mouba o butšwetša ka maatla go tšhuma morodi ka mollo; motološi o šomela lefeela, ka gobane manyedi a a ganelela.


text:
Morena o ile a nthoma lesorong la Tempele leo batho ba Juda ba bego ba tsena ka lona go yo mo khunamela. A mpotša gore ke eme moo gomme ke bege tšeo yena Morena Ramaatlaohle, Modimo wa Israele, a bego a nyaka go ba botša tšona, ke re: “Tlogelang mekgwa le ditiro tša lena, gomme ke tla le lesa la fela le dula mo nageng ye.


text:
Lesang go dumela mantšu a bofora ao a hlwago a bolelwa a go re: ‘Re bolokegile! Ye ke Tempele ya Morena, ye ke Tempele ya Morena, ye ke Tempele ya Morena.’ ”


text:
Morena o re: “Lahlelang sa ruri mekgwa le ditiro tša lena, le tloge le phedišana ka toka. Lesang go gatelela bafaladi,


text:
ditšhiwana le bahlologadi. Tlogelang go bolaya ba ba se nago molato mo nageng ye, le go khunamela medimo ye mengwe, ka gobane seo se tla le tlišetša masetlapelo.


text:
Ge le ka dira tše ke le botšago tšona, ke tla le lesa la fela le dutše mo nageng ye le e fetšwego ke borakgolokhukhu ba lena sa ruri.


text:
Le a utswa, le a bolaya, le a otswa, le ena ka maaka, le direla Baale dihlabelo, le khunamela le medimo ye pele le bego le sa e tsebe.


text:
Le dira tšona dilo tše ke di šišingwago tše, ya ba gona le tlago pele ga ka ka Tempeleng ye ke swanetšego go khunamelwa go yona, la re: ‘Re bolokegile!’


text:
Kgane Tempele ye ya ka ke legolo la bahlakodi? Nna tše le di dirago ke di bone. Ke realo, nna, Morena!


text:
Eyang lefelong la ka kua Shilo, lela pele ke bego ke le kgethile gore ke khunamelwe go lona, gomme le bone se ke se dirilego lefelo leo ka baka la bokgopo bja setšhaba sa Israele.


text:
Le dirile dibe tše ka moka, nna ka bolela le lena leboelela, la se ntheeletše; ka le bitša, la se nkarabe.


text:
Ka gona seo ke se dirilego Shilo ke tla se dira Tempele ye ya ka ye le e botilego, le lefelo le ke le filego borakgolokhukhu ba lena.


text:
Ke tla le raka la tloga mahlong a ka bjalo ka ge ke ile ka raka bana ba bolena, setšhaba ka moka sa Israele.”


text:
Morena a re: “O se ke wa rapelela setšhaba se. O se ke wa ba llela goba wa ba kgopelela selo; o se ke wa ba phophothela go nna, ka gobane nka se go theeletše.


text:
Bana ba rwalela dikgong, banna ba gotša mello, gomme basadi ba duba bupi bja go apeela modimo wa mosadi dinkgwana wo ba o bitšago Mohumagadi wa Legodimo. Le gona ba tšhelela medimo ye mengwe dikabelo tša dino gore ba nkgopiše.


text:
Ka gona, nna Morena, Mong wa bohle, ke re ke tla tšhollela pefelo ya ka le kgalefo godimo ga naga ye. Ke tla di tšhollela godimo ga batho le diphoofolo, le godimo ga mehlare ya naga, le dibjalo tša ka mašemong. Kgalefo ya ka e tla lauma ya se tingwe ke motho.


text:
“Nna, Morena Ramaatlaohle, Modimo wa Israele, ke re le dire dihlabelo tša go tšhungwa ka moka le dihlabelo tše dingwe, mme nama ya dihlabelo tša go tšhungwa ka moka le yona le ka no e ja.


text:
Borakgolokhukhu ba lena ga se nke ka ba laela selo mabapi le dihlabelo tša go tšhungwa ka moka, goba dihlabelo tša mohuta wo mongwenyana mola ke ba ntšha Egepeta.


text:
Se ke ba laetšego sona ke go ntheeletša, gore ke tle ke be Modimo wa bona, mme bona e be setšhaba sa ka. Le gona ke ile ka ba botša gore ba phele ka mo ke ba laetšego ka gona, gore ba tle ba atlege.


text:
Eupša bona ba ile ba se ke ba ntlhwaela tsebe, ba se ke ba ntheeletša. Ba ile ba ngangabala ba itirela tše ba bego ba ikemišeditše tšona ka dipelongmpe tša bona, mme seemo sa bona sa befela pele bakeng sa go kaonafala.


text:
Go tloga tšatšing lela borakgolokhukhu ba lena ba etšwa Egepeta go fihlela lehono, ke ile ka no fela ke roma bahlanka ba ka, baprofeta, go lena ka matšatši.


text:
Fela bona ba ile ba se ke ba ntlhwaela tsebe, ba se ke ba ntheeletša. Eupša ba ngangabala go feta borakgolokhukhu ba bona.


text:
“Ka baka leo, o ba botše ditaba tše ka moka, eupša bona ba ka se go theeletše; ge o ba bitša ba ka se arabe.


text:
O ba botše gore ke bona setšhaba sa go se ntheeletše, nna, Morena Modimo wa bona, setšhaba sa bomaganagokgalwa, sa go se botege. Ebile potego ga go sa bolelwa ka yona”.


text:
Morena o re: “Lena batho ba Jerusalema, ipooleng meriri le e lahle. Hlabang sefela sa mahloko godimo ga meboto, ka gobane nna, Morena, ke lahlile setšhaba se sa go nkgalefiša, ka se tlogela.


text:
“Batho ba Juda ba dirile taba ye ke bonago e le ye mpe. Ba beile medimo ya bona ya diswantšho ya go šišimiša Tempeleng mo ke swanetšego go khunamelwa gona, ba e tšhilafatša.


text:
Kua moeding wa Hinomo ba bopile ntotoma ye e bitšwago Tofete, gore ba tle ba dire dihlabelo ka barwa le barwedi ba bona mollong. Ga se ba laelwe ke nna go dira taba yeo, le go e nagana ga se nke ke e nagane.


text:
Ka gona, nako e tla tla mohla ntotoma yeo e ka se sa bitšwago Tofete, le moedi woo o ka se sa bitšwago moedi wa Hinomo, eupša o tla bitšwago Moedi wa Polao. Ba tla boloka batho gona, ka gobane go tla be go se sa na le mo ba kago ba boloka.


text:
Metseng ya Juda le mekgotheng ya Jerusalema ke tla fediša mekgolokwane ya lethabo le tlhalalo, le ya mekete ya lenyalo, gobane naga ye e tla fetoga leganata.”


text:
Morena o re: “Mehleng yeo marapo a magoši a Juda le a bakgomana ba gona, gotee le a baprista le a baprofeta le a batho ba bangwe bao ba bego ba dula Jerusalema a tla epollwa mabitleng a ona.


text:
A tla gašanywa fase pele ga letšatši le ngwedi le dinaledi, tšona dilo tše batho ba bego ba di rata mme ba di hlankela, tše ba bego ba kgopela maele go tšona ba bile ba di khunamela. A ka se kgoboketšwe a bolokwa, eupša a tla swana le dišu nageng.


text:
Gape mašaledi a setšhaba se, ao a dulago mafelong ao ke ba šwalalanyeditšego go ona, a tla bona go le kaone go hwa go na le gore ba fele ba phela. Ke realo, nna, Morena Ramaatlaohle.”


text:
Morena o ntaetše gore ke re go bona: “Na ge motho a wele ga a tsoge? Ge motho a arogile tseleng ga a boele mo a arogilego gona?


text:
Bjale ge, lena setšhaba, le reng le ngangabaletše go kgeloga? Le kgomaretše medimo ya lena ya diswantšho gomme le gana go boela go nna.


text:
Ke be ke hlwaile tsebe, fela ga le bolele therešo. Ga go le o tee gare ga lena yo a itsholelago bokgopo bja gagwe a re: ‘Joo, na ke dirileng!’ Mongwe le mongwe o itirela se a se ratago bjalo ka pere ye e kitimelago ntweng.


text:
Ešita le mogolodi o tseba sehla sa wona; mokgorwane le peolwane le leakabosane le tšona di tseba nako ya go ya phuphu. Eupša lena, setšhaba sa ka, ga le tsebe melao ya ka.


text:
Le reng le re le hlalefile ka ge le na le melao ya ka, etšwe bangwadi ba yona ba go se botege ba e semile ya maaka?


text:
Dihlalefi di tla lešwa dihlong; ge ba swerwe ke manaba ba tla gakanega. Ba ganne tše ke di boletšego; bjale ke bohlale mang bjo ba nago nabjo?


text:
Ka gona, basadi ba bona ke tla ba fa banna ba bangwe, le mašemo a bona ka a fa batho ba bangwe, ka gobane ka moka ga bona, ba go nyatšega le ba go hlomphega, ke ba megabaru; le baprofeta le baprista ba hlalefetša batho.


text:
Ba dira tše nkego dintho tša setšhaba sa ka e dio ba go kgoboga fela. Ba re: ‘Tšohle di lokile,’ etšwe go se na se se lokilego.


text:
Ba be ba swanetše go inyatša ka ge ba dirile dilo tše tša go šišimiša; fela le gatee ga ba inyatše, le dihlong ga ba natšo. Ka gona, ba tla wa ba etša ba ba welego; ge ke ba otla e tla nama ya ba pheletšo ya bona. Ke realo, nna, Morena.


text:
“Ke be ke nyakile go ba kgoboketša bjalo ka monna ge a kgoboketša tše a di bunnego; eupša ba swana le morara wo o sa enywego, ba etša mogo wo o sa enywego, le matlakala a ponne. Ka gona, ke tla ba lesa ba fenywa ke manaba a bona.”


text:
Bona ba re: “Re sa duletšeng? A re yeng, re tšhabeleng metseng ye e ageleditšwego ka merako re yo hwela gona. Morena Modimo wa rena o re gafetše go hwa; o re file meetse a mpholo gore re nwe, ka ge re mo fošeditše.


text:
Re be re holofetše go hwetša khutšo, fela go padile; re holofetše gore mathata a tla fela, eupša ke gona re welwa ke tše di šiišago.


text:
Dipere tša manaba tša go letša dinko di šetše di kwagala ka motseng wa Dane; naga yohle e a thothomela ge dipere tša bona di lla. Ba tlile go senya naga le tšohle tše di lego go yona, le motse le badudi ba wona.”


text:
Theeletšang! Nageng yohle ke kwa setšhaba sa ka se lla se re: “Kgane Morena ga a sa le mo Sione? Na kgoši ya Sione ga e sa le gona?” Morena a fetola a re: “Lena le nthumoletšeng ka medingwana ya lena ya diswantšho, le ka medimo e šele ya lefeela?”


text:
Na go ne sehlare kua Gileade? Na ngaka yona ga e gona? Bjale go tla bjang ge setšhaba sa ka se ile sa se fodišwe?


text:
Nke hlogo ya ka e ka be e le sediba sa meetse, mme mahlo a ka e le mothopo wa meokgo; ke mo ke bego ke tla lla bošego le mosegare, ke llela ba gaborena ba ba gagarilwego.


text:
Nke nkabe ke na le ntlo ya basepedi kua lešokeng; ke be ke tla tlogela tšhaba sa gešo ka ya gona, gobane bohle ke diotswa, ke lekoko la baeki.


text:
Mantšu a bona a hlaba bjalo ka mesebe; batho ba naga ye ba rata maaka go feta nnete. Morena o re: “Ba dira dilo tše mpe ka go latelana ga tšona, gomme ga ba ntsebe.”


text:
Motho a itote, a se tshephe mogweragwe, a se tshephe ngwanabo, gobane ngwanabomotho ke moradia bjalo ka Jakobo, mogwera o senya mogwera leina.


text:
Bohle ba radia bagwera ba bona, gomme ga go yo a bolelago therešo; ba itlwaeditše go bolela maaka, ebile ga ba nyake go itshola.


text:
Ke ka baka leo Morena Ramaatlaohle a rego: “Ke tla ba hlwekiša ka ba ka ba leka. Setšhaba sa ka se dirile tše mpe – ke ge nka hlwa ke sa dirang ka bona?


text:
Maleme a bona ke mesebe ye e bolayago; ba dula ba bolela tša boradia. Ka molomo motho o bolela gabotse le mongwekayena, mola ka pelong a mo theile.


text:
Na nka napa ka se ba otlele dilo tše dibjalo? Go botšiša nna, Morena. Nka napa ka se itefeletše ka setšhaba sa mohuta wo?”


text:
Ke ile ka re: “Ke tla hlaba mokgoši ke llela dithaba, ka opelela mafulo a lešoka sefela sa mahloko, ka gobane a swele, gomme ga go motho yo a putlago go ona. Mollo wa dikgomo ga o sa kwagala; dinonyana le diphoofolo di tšhabile, di ile.”


text:
Morena o re: “Ke tla fetoša Jerusalema mašope, ya ba segola sa diphukubje; metse ya Juda ke tla e fetoša lešoka, felo mo go sa phelego motho.”


text:
Ke ile ka botšiša ka re: “Ke mang yo a hlalefilego go kwešiša taba ye? Morena o e hlalošeditše mang gore a e botše ba bangwe? Naga e reng e senyegile, e swele bjalo ka lešoka le le tšhumilwego, mme go se motho yo a e putlago?”


text:
Morena a fetola a re: “Ke ka baka la ge ba tlogetše melao ye ke ba beetšego yona. Ga se ba ntheeletša goba ba dira tše ke ba laetšego tšona.


text:
Ba ngangabaletše go dira tše ba di ratago, le gona ba khunamela boBaale go ya ka moo borakgolokhukhu ba bona ba ba lailego ka gona.


text:
Ka gona, nna, Morena Ramaatlaohle, Modimo wa Israele, ke re: Ke tla ba leša lengana, ka ba ka ba noša meetse a mpholo.


text:
Ke tla ba šwalalanyetša ditšhabeng tšeo bona goba borakgolokhukhu ba bona ba bego ba sa di tsebe, ka ba romela madira a ba hlomara go fihlela ke ba feleletša.”


text:
Morena Ramaatlaohle a re: “Lemogang tše di diregago! Bitšang basadi ba go lla ba tle; bitšang ba ba kgonago sello.”


text:
Setšhaba sa re: “Ba botšeng ba itlhaganele ba tle ba re opelele sefela sa mahloko, mahlo a rena a be a ele meokgo, le dintši tša rena di thapišwe ke go lla.”


text:
Gobane mokgoši wa sello o kwagala o etšwa Sione o re: “Joo, re lobile! Re lewa ke dihlong e le ruri, gobane go huduga nageng ya gaborena go re lebane, ka ge re kgerešeditšwe dintlo.”


text:
Lena basadi, le theeletšeng tše di bolelwago ke Morena, le ele mantšu a gagwe hloko. Le ruteng barwedi ba lena go golola, le lena le rutaneng sefela se sa mahloko:


text:
“Lehu le re tsenetše ka maroba, la tsena ka dibong tša rena; le ripitletše bana mekgotheng, la ripitlela le masogana mapatlelong.”


text:
Morena o ntaile gore ke bolele tše a mpoditšego tšona, a re: “Ditopo di tla rapalala boka dišu nageng, boka dingatana tša mabele tše di tlogetšwego ke babuni, tše di sa kgoboketšwego ke motho.”


text:
Morena o re: “Mohlale a se kgantšhe bohlale bja gagwe, le senatla se se kgantšhe maatla a sona, le mohumi a se kgantšhe lehumo la gagwe.


text:
Ge motho a nyaka go kgantšha, a a kgantšhe go nkwešiša le go ntseba ga gagwe, gobane ke nna Morena yo a dirago ka leratorato, yo a phethagatšago toka le tshwanelo mo lefaseng. Tšeo ke tše di nkgahlago. Ke realo, nna, Morena.”


text:
e lego batho ba Egepeta, le ba Juda, le ba Edomo, le ba Amone, le ba Moaba, le ba go boola tlopo ba go dula lešokeng. Gobane ditšhaba tšeo ka moka gotee le sona setšhaba ka moka sa Israele ga se ba bolla pelong, ke go re ga ba ntlhomphe.”


text:
Yena o re: “Le se itlwaetše mekgwa ya ditšhaba tše dingwe; le se tšhoge ge le bona dika kua leratadimeng, ke ra le ge ditšhaba tše dingwe di ka tšhoga.


text:
Ditlwaedi tša sedumedi tša ditšhaba tšeo ga di na mohola. Mohlare o rengwa ka sethokgweng, kota ya betlwa ke mmetli ka petlwane,


text:
Medimo ya diswantšho ye mebjalo e swana le setšhoša ka tšhemong ya magapu; ga e kgone go bolela; e a kukwa ka ge e sa kgone go sepela. Le se ke la e boifa, gobane ga e kgone go gobatša motho, goba go mo direla se sebotse.”


text:
Ke mang yo a ka se go hlomphego, wena Kgoši ya ditšhaba tšohle? O lebanwe ke go hlomphiwa. Ga go moswananago gare ga borabohlale bohle ba merafe, le gare ga batho ba mebušo yohle ya bona.


text:
Bohle ke ditlatla, ga se ba hlalefe. Tše batho ba di rutilwego ke medimo ya diswantšho, ga di na mohola, ke kota fela.


text:
Medimo ya bona ya diswantšho e ritetšwe ka silibera ye e batilwego ya go tšwa Tarshishe, le ka gauta ya go tšwa Ufase; yeo ke mediro ya bomorulatshipi le bomorulagauta; e apešitšwe diaparo tša bohwibidu bja go retela, le tša bohwibidu bja madi. Tšohle di logilwe ke dithakga.


text:
Morena yena ke Modimo wa nnete; ke Modimo yo a phelago, ke kgoši ya go ya go ile. Ge a befetšwe lefase le a thothomela; ditšhaba di ka se kgotlelele pefelo ya gagwe.


text:
Le botše batho gore medimo ye e sego ya dira magodimo le lefase e tlilo fedišwa lefaseng ka fase ga magodimo.


text:
Morena o hlodile lefase ka maatla a gagwe, ka bohlale bja gagwe a le thekga, ka tlhaologanyo ya gagwe a phurolla magodimo.


text:
Ge a popoduma, meetse a ka godimo ga lefaufau a a bopa; o rotoša mouwane mafelong a kgolekgole a lefase. O gadimiša legadima puleng, a bulela phefo mo a e bolokago gona.


text:
Batho ge ba di bona ba tlaela ba sa di kwešiše; morulagauta yo mongwe le yo mongwe o inyatša ka medimo ya gagwe ya diswantšho, ka ge diswantšhobopša tšeo tša gagwe e le tša bofora, di sa phele.


text:
Morena, yena e lego kabelo ya Jakobo, ga a swane le medimo yeo ya diswantšho, gobane ke yena Mmopatšohle, gomme Baisraele ke sona setšhaba sa gagwe. Leina la gagwe ke Morena Ramaatlaohle.


text:
gobane Morena o re: “Ga bjale, lena badudi ba naga ye, ke tlilo le lahlela kgole; ke tla le tlišetša masetlapelo gore le sokologele go nna.”


text:
Batho ba Juda ba a lla ba re: “Joo, na re gobetše bjang! Dintho tša rena ga di fole. Gabotse re be re gopola gore ge eba ye ke yona kotlo ya rena, re be re ka e kgotlelela.


text:
Ditente tša rena di hlahlamolotšwe; dithapo ka moka tša go di hloma di kgaotšwe. Bana ba rena ba re tlogetše, ga ba sa phela, ga go sa ne yo a ka re hlomelago ditente, ga go wa go kgokelela digareteine tša tšona.”


text:
Ka fetola ka re: “Baetapele ba rena ba tlaetše; ga ba kgopele Morena gore a ba eletše. Ke ka baka leo ba paletšwego, le batho ba gabobona ba šwalalantšwego.


text:
Theeletšang! Go kwagala lešata! Ke lešata le le tšwago nageng ya ka leboa, lešata la bao ba tlilogo fetoša metse ya Juda mašope le digola tša diphukubje.”


text:
Morena, ke a tseba gore ga go motho yo a laolago tše di tlago mo hlagela, ga go motho yo a laolago bophelo bja gagwe.


text:
Morena, o re kgaleme, fela e sego go feta tekanyo, e sego o befetšwe, ka gore e ka ba gona go re ripitlela.


text:
Galefela ditšhaba tše di sa go tsebego, le ditšhaba tše di sa go khunamelego, gobane ba re bolaile, rena ditlogolo tša Jakobo; ba re bolaile, ba re fetša molokwanarite; naga ya gaborena ba e fetoša leganata.


text:
O ba botše gore nna, Morena, Modimo wa Israele, ke re: ‘Morogakwa ke yo a sa phethego tše di laelwago ke kgwerano ye.


text:
Ke kgwerano ye ke e dirilego le borakgolokhukhu ba lena mola ke ba ntšhitše Egepeta, e lego wona moubelo wa go fiša wa go tološa tshipi. Ka ba botša gore ba ntheeletše le gore ba dire tšohle tše ke bego ke ba laetše tšona; ke mo e tlago ba setšhaba sa ka, mme nna ka ba Modimo wa bona.


text:
Ke gona ke tlago phetha se ke se enetšego borakgolokhukhu ba bona gore ke tla ba fa naga ya mokhora le monono, yeo le lehono e sa lego ya bona.’ ” Nna ka fetola ka re: “Amene, Morena.”


text:
Ya ba Morena o re go nna: “O bege molaetša wo metseng ya Juda le mekgotheng ya Jerusalema, o re: Ekwang tše kgwerano ye e di bolelago mme le di phethe.


text:
Mola ke ntšha borakgolokhukhu ba lena Egepeta ke ile ka ba laya tsebegokwa gore ba ntheeletše, gomme ka phegelela go laya setšhaba go fihlela le lehono.


text:
Eupša bona ba ile ba se ke ba ntlhwaela tsebe, ba se ke ba ntheeletša. Ba ile ba no ngangabala, ba latela ditumompe tša bona. Ka gona ka ba tlišetša dikotlo tše di ngwadilwego mo kgweranong. Ke be ke ba laetše gore ba botegele kgwerano, eupša bona ba se e botegele.”


text:
Ba boetše dibeng tša borakgolokhukhu ba bona, bale ba gannego go dira tše ke bego ke ba laetše tšona; le bona ba latela medimo ye mengwe ba e loba. Batho ba Israele le ba Juda ba lahlile kgwerano yela ke ilego ka e dira le borakgolokhukhu ba bona.


text:
Bjale ge, nna, Morena, ke re ke tlilo ba tlišetša masetlapelo ao ba ka se a phonyokgego. Le ge ba llela thušo go nna nka se ba theeletše.


text:
Ke mo badudi ba metse ya Juda le ba Jerusalema ba tla yago go medimo yeo ba e direlago dihlabelo, gomme ba llela thušo go yona. Eupša ruri medimo yeo e ka se ba hlakodiše ge ba welwa ke masetlapelo ao.


text:
Batho ba Juda ba na le medimo ya go lekana le metse ya bona ka bontši, gomme Baale, modimo wa go leša dihlong, yena ba mo agetše dialetare tša sehlabelo tša go lekana le mekgotha ya Jerusalema ka bontši.


text:
Bjale ge, wena setšhaba se o se ke wa se rapelela. O se ke wa ba llela goba wa ba kgopelela selo, gobane ge ba le bothateng mme ba nkgopela gore ke ba thuše, nka se ba theeletše.”


text:
Morena o re: “Lena setšhaba sa ka se ke se ratago, ka Tempeleng ya ka gona le yelang, etšwe le ntherile? Kgane le ka thibela masetlapelo ka go ikana le ka go dira dihlabelo? Na yeo ke taba ye e ka le thabišago?


text:
Ke be ke le reile leina la ‘Mohlwaremotala wo mobotse wa dikenywa tše bose’, eupša ke tla o tšhuma matlakala ka mollo modumong wo o rathathago, wa swa le makala.


text:
“Ke nna, Morena Ramaatlaohle, ke filego lena batho ba Israele le ba Juda naga; eupša bjale ke le hlolela madimabe ka baka la tše mpe tše le di dirilego, la nthumola ka go direla Baale dihlabelo.”


text:
Nna ke be ke swana le kwanyana ye e se nago maseme ye e išwago go hlabja, gomme ke sa tsebe gore go lakanwe nna. Ba be ba re: “A re remeng mohlare o sa entšwe; a re mmolayeng gore a se sa gopolwa ke motho.”


text:
Ke mo ke ilego ka rapela ka re: “Morena Ramaatlaohle, wena Moahlodi wa toka, o lekolago menagano le dipelo tša batho, taba ya ka ke e file wena; ka gona, nke ke bone ge o ntefeletša go batho ba.”


text:
Banna ba Anathote ba be ba nyaka go mpolaya; ba ile ba ba ba mpotša gore ge nka no fela ke bega molaetša wa Morena ba tla mpolaya. Ka gona, Morena Ramaatlaohle a bolela ka bona a re: “Ke tla ba otla! Masogana a bona a tla bolawa ka tšhoša; barwa le barwedi ba bona ba tla hwa ka tlala.


text:
Morena, ge nka phegišana nago kgorong ya tsheko, wa nnete e tla ba wena. Fela ke swanetše go no botšiša mabapi le ditaba tša toka. Ke ka baka la eng bakgopo ba atlega, le baradia bohle ba phela ba iketlile?


text:
Nna o a ntseba, Morena, o a mpona; o lekola ka moo ke go ratago ka gona. Goga bakgopo ba boka dinku tše di yago go hlabja; o ba kgetholle o ba beele letšatši la go hlabja ga bona.


text:
Naga e tla omelela go fihlela neng, le bjang bja naga yohle bo tla pona go fihlela neng? Diphoofolo le dinonyana di a hwa ka baka la bokgopo bja badudi ba naga, bao ba rego: “Modimo ga a bone tše re di dirago.”


text:
Morena a re: “Ge o lapišwa ke go šiana le batho, dipere tšona o ka šiana natšo bjang? Ge o ikwa o lotegile fela mo go nago le batho, ka sethokgweng sa Jordane o tla ikwa bjang?


text:
Ešita le banabeno, maloko a lapa leno, ba go hlanametše; le bona ba goa ba re o bolawe. O se ke wa ba tshepha, le ge ba bolela le wena gabotse.”


text:
Morena a re: “Ke hlanametše setšhaba sa ka; ke lahlile setšhaba se ke ikgethetšego sona. Ba ke ba ratago ke ba gafetše diatleng tša manaba a bona.


text:
Setšhaba se ke ikgethetšego sona se mphetogetše tau ya ka sethokgweng; ba a nthorela, ka gona ke ba hloile.


text:
Setšhaba se ke ikgethetšego sona ke se bona e le phiri, se dikaneditšwe ke manong a go ja nama. Eyang le bitše dibata tšohle di tle di je!


text:
Babuši ba bantši ba sentše serapa sa ka sa morara; ba gataketše tšhemo ya ka; ba fetotše naga ya ka ye botse lešoka.


text:
Ba e fetotše lešoka; go e bona e le ka mokgwa wo go nkweša bohloko. Naga yohle e fetotšwe lešoka, fela ga go tshwenye motho.


text:
Mebotong yohle ya lešoka go tlile bathopi. Ke hlotše ntwa gore e tle e senye naga yohle; ga go motho yo a phelago boiketlong.


text:
Setšhaba sa ka se bjetše mabele, eupša sa buna dikoro; ba itapišeditše lefeela. Tše ba di bunnego di ba leša dihlong, ka ge Morena a ba otlile a ba galefetše.”


text:
Morena ge a bolela ka ditšhaba tšohle tše di agelanego le Baisraele, tše di sentšego naga ye a ba filego yona, o re: “Ke tla tloša ditšhaba tšeo dinageng tša tšona, ka tloša le batho ba Juda go tšona.


text:
Eupša ge ke seno ba tloša ke tla ba šokela; ke tla bušetša yo mongwe le yo mongwe nageng ya gabo le lefaseng la gabo.


text:
Ge ba ka amogela setšo sa setšhaba sa ka ka dipelo tša bona ka moka gomme ba ena ba re: ‘Ka Morena yo a phelago’ – go swana le mola ba kile ba ruta setšhaba sa ka go ena ka Baale – gona ba tla fela ba dutše gare ga setšhaba sa ka.


text:
Fela ge setšhaba se sengwe se ka se ntheeletše, gona ke tla se tlošetša sa ruri ka se fediša. Ke realo, nna, Morena.”


text:
Morena o mpoditše gore ke yo ithekela borokgwana bja ka gare mme ke bo apare; eupša a ntaya gore ke se ke ka bo hlatswa.


text:
Ge go fetile lebaka le letelele Morena a mpotša gore ke boele Yufratese, ke yo tšea borokgwana bja ka gare bjola a ntaetšego gore ke bo ute gona.


text:
Ka gona ka boela morago, gomme ka fihla ka fata moo ke bego ke bo utile gona ka bo ntšha. Fela bo be bo senyegile bo se sa na mohola.


text:
Setšhaba se se sebe se gana go ntheeletša. Ba ne kgang. Ba itirela se ba se ratago; ba ya medimong ye mengwe go e loba le go e khunamela. Ka baka leo, ba tlilo swana le borokgwana bjoo bja ka gare bja go se be le mohola.


text:
Bjalo ka ge borokgwana bja ka gare bo kgomarela motho lethekeng, ke be ke holofetše gore batho bohle ba Israele le ba Juda ba tla nkgomarela. Ke be ke direla gore e tle e be setšhaba sa ka, gomme ba ntsebagatše ditšhabeng tše dingwe, ba nthete, ba be ba ntumiše; fela bona ga se ba theeletša. Ke realo, nna, Morena.”


text:
“Botša setšhaba sa Israele gore Morena Modimo wa bona o re dipitša tšohle di bopetšwe go tšhelwa beine. Bona ba tla go fetola ba re ba a tseba gore dipitša tšohle di bopetšwe go tšhelwa beine.


text:
Ke moo o swanetšego go ba botša gore nna, Morena, ke re bohle ba ba agilego nageng ye, magoši, bona e lego ditlogolo tša Dafida, le baprista, le baprofeta, le badudi bohle ba Jerusalema ke tla ba tagiša beine.


text:
Ka morago ke tla ba pšhatla ka go ba thulantšha, ka thulantšha barwa le botatagobona. Ke tla ba fediša ke se na lešoko, le kwelobohloko, le kgaugelo.”


text:
Hlomphang Morena Modimo wa lena pele leswiswi le swara, pele swahlane e tšeatšea. Le tla re le letetše seedi a se fetoša monyama, ya ba leswiswi la kgampipi.


text:
Ge le sa theeletše, ke tla lla ke iphihlile, ke llišwa ke boikgogomošo bja lena; ke tla lla gabohloko ke ediša meokgo, ka ge setšhaba sa Morena se thopilwe.


text:
Morena a re go nna: “O botše kgoši le mmagokgoši gore ba fologe ditulong tša bona tša bogoši, gobane kgare tša bona tše dibotse di wele hlogong.


text:
Metse ya Juda ya ka borwa e dikaneditšwe; ga go motho yo a kago e hlakodiša. Batho bohle ba Juda ba thopilwe, ka moka ba išitšwe bothopša.”


text:
Jerusalema, lebelela! Manaba a gago a etla a tšwa leboa! Se kae setšhaba sela o bego o se filwe gore o se diše bjalo ka mohlape, sona sela o bego o ikgantšha ka sona?


text:
O tla reng ge batho bale o ba tlwaeditšego go ba badirišananago ba se bea babuši ba gago? O tla swarwa ke lešoko bjalo ka mosadi a belega.


text:
Ge o ka ipotšiša gore ke ka baka la eng o otlwa ka mokgwa wo, o tsebe gore ke ka baka la bontši bja dibe tša gago, ge o ile wa apolwa mesese mme wa katwa.


text:
Kgane motho yo moso a ka iphetola mmala, goba nkwe ya itloša mebalabala? Ge eba go ka kgonega, gona le wena o itlwaeditšego go dira tše mpe o ka kgona go dira tše di lokilego.


text:
Morena o re: “Ke tla phatlalatša badudi ba gago ba phatlalala bjalo ka mooko wo o gogolwago ke phefo ya leganata.


text:
Ke sona se se go lebanego, ke sona se ke ikemišeditšego go go dira sona, ka gobane o ntebetše mme wa bota medimo ye e sego ya nnete.


text:
Ke go bone kua mebotong lešokeng o otswa, o duma tša bohlola, o gweba ka thobalo mo go lešago dihlong. Joo, Jerusalema, o yo madimabe! Ge o sa itlhwekiše o yo feletša kae?”


text:
“Naga ya Juda e iletše; metse ya gona e a loba, batho ba gona ba rapaletše fase, ba nyamile, gomme Jerusalema go kwagala sello.


text:
Bahlomphegi ba roma bahlanka ba bona go ga meetse; bona ge ba fihla didibeng ga ba a hwetše; ba boa ka metšega e le fela. Ba tlabegile, ba gakanegile, ba rwele megono.


text:
Le ge dibe tša rena di re tšwa, re thuše hle, Morena, ka ge o na le kgaugelo. Ke gantši re kgeloga; re go fošeditše.


text:
Wena o botilwego ke Baisraele, wena o ba hlakodišago tlalelong, o reng o itira moeng nageng ya rena, o itira mosepedi, mophirimalelwagatee?


text:
O reng o etša monna yo a khukhuneditšwego, o swana le mogale yo a sa kgonego go hlakodiša motho? Gape wena, Morena, o na le rena, gomme rena re setšhaba sa gago, o se re tlogele.


text:
Morena o boletše ka setšhaba se a re: “Se ba se ratago ke go kgeloga, gomme ga ba itshware. Ka gona ga ba nkgahle. Bjale nka se lebale makgopo a bona, ke tla ba otlela dibe tše ba di dirilego.”


text:
Le ge ba ka ikona dijo, nka se ba theeletše ge ba llela thušo; gomme le ge ba ka ntirela dihlabelo tša go tšhungwa ka moka le dikabelo tša bupi, ba ka se nkgahle, ke tla ba bolaya ka tšhoša, le ka tlala, le ka leuba la bolwetši.”


text:
Nna ka re: “Morena, Mong wa rena, baprofeta ba botša setšhaba gore go ka se we ntwa goba tlala, ka gore wena o tla dira gore batho ba iketle go ya go ile nageng ye.”


text:
Morena yena a fetola a re: “Baprofeta bao ba bolela maaka ka leina la ka; ga se ba rongwa ke nna, le gona nna ga se ka ba laela selo goba ka bolela le bona. Dipono tše ba bolelago le lena ka tšona ga se tšona; go porofeta ga bona ke dilo tše ba di naganago tše di se nago mohola.


text:
Ka gona, nna, Morena, ke re: Baprofeta bao ba bolelago ka leina la ka etšwe ba se ba rongwa ke nna mme ba re ntwa le tlala di ka se wele naga ye, ke bona ba ba tlago bolawa ka ntwa le ka tlala.


text:
Le bona batho bao ba boditšwego ditaba tše ke baprofeta ba ba tla bolawa ka ntwa le ka tlala. Ditopo tša bona di tla lahlelwa mekgotheng ya Jerusalema, gomme ga go yo a tlago ba boloka, bona le basadi ba bona le barwa ba bona le barwedi ba bona. Ke tla ba otlela bokgopo bja bona.”


text:
Morena o ntaetše gore ke botše setšhaba ke re: “Mahlo a ka a ela meokgo bošego le mosegare, ga ke kgaotša sello, gobane setšhaba sa gešo se gobetše gabohloko, se tšwile dintho tše dikgolo.


text:
Ge ke eya nageng ke bona ditopo tša bao ba bolailwego ka tšhoša; ge ke tsena motseng ke bona batho ba ehwa ba bolawa ke tlala. Baprofeta le baprista ba tšwela pele le mešomo ya bona gohle nageng, eupša ga ba tsebe se ba se dirago.”


text:
Na o namile o lahletše batho ba Juda sa ruri? Batho ba Sione o a ba šišingwa? O re gobaleditšeng gakaaka mo e bilego re sa kgone go fola? Re be re holofetše go hwetša khutšo, fela go padile; re holofetše gore mathata a tla fela, eupša ke gona re welwa ke tše di šiišago.


text:
Ka ge o le Modimo wa kgaugelo, o se re lahle; o se hlompholle motse wo go wona go lego setulo sa gago sa bogoši. O re gopole, o se senye kgwerano yela wa go e dira le rena.


text:
Kgane medingwana ya lefeela ya baditšhaba e ka neša pula? Afa leratadima lona le ka neša medupi? Kgane ga e nešwe ke wena, Morena, Modimo wa rena? Re botile wena, ka gobane ke wena o e nešago.


text:
Ke moka Morena a re go nna: “Le ge nkabe e le Moshe le Samuele ba ba emego fa ba nthapela, ke be nka se šokele setšhaba se. Ba tloše mo pele ga ka; a ba sepele!


text:
Ge ba go botšiša gore ba ye kae, o ba botše gore nna ke re: “Ba ba lebanwego ke leuba la bolwetši, leubeng! Ba ba lebanwego ke go bolawa ka tšhoša, tšhošeng! Ba ba lebanwego ke go hwa ka tlala, tlaleng! Ba ba lebanwego ke go thopša, bothopšeng!


text:
“Nna, Morena, ke tla laela dilo tše nne gore di ba otle: tšhoša, gore e ba bolaye; dimpša, gore di gogagoge ditopo tša bona; manong le dibata, gore di je ditopo tša bona lai.


text:
Ke tla dira gore batho ba mebušo yohle ya lefase ba ba tšhoge ka baka la tše Manase, morwa wa Hiskia, a kilego a di dira kua Jerusalema mola e le kgoši ya Juda.”


text:
Morena o re: “Le tla šokelwa ke mang, lena batho ba Jerusalema? Ke mang yo a tlago le llela? Ke mang yo a tlago phamogela go lena a le botšiša maphelo?


text:
Lena le nkganne, le mphuraletše. Ke ka baka leo ke otlolotšego letsogo la ka ka le fediša; ke be ke lapišitšwe ke go le šokela.


text:
Ke le feferile ka leselo mo metseng ya lena ka le bolaela bana, ka le gagara, lena setšhaba sa ka, ka ge le sa tlogele mekgwa ya lena.


text:
Bahlologadi ba gabolena ba oketšegile, ba feta dithorwana tša lešabašaba la lewatle. Ke bolaile masogana a gabolena mosegare wa sekgalela, gomme ka kweša bommabo bohloko. Ke tla dira gore ba welwe ke tlalelo le letšhogo ka bjako.


text:
Mmagobana yo a hwetšwego ke bana ba ba šupago o akgegile, o a fegelwa. Mosegare o mo fetogetše leswiswi; o šuletšwe, o a inyatša. Ke tla dira gore manaba a lena a bolaye mašaletšana a lena. Ke realo, nna, Morena.”


text:
Nna ke madimabe bjang, mma, ge o ile wa mpelega ka ba motho wa lešutu le tshele nageng ka moka! Ga se nke ke adime goba ke adingwe tšhelete, le ge go le bjalo mang le mang o a nthoga.


text:
Morena, ge eba ruri ga se ka go hlankela gabotse, ge eba ga se nke ke phophothele manaba a ka mola a le mathateng le tlalelong, gona dithogako tša bona a di tšwelele.


text:
Morena a re: “Ke tla lesa manaba a thopa mahumo le matlotlo a lena, gore ke le otlele dibe tše le di dirilego nageng ka moka ya lena.


text:
Ke tla dira gore le hlankele manaba a lena lefaseng le le sa le tsebego, ka gobane kgalefo ya ka e tuka bjalo ka mollo, gomme e tla tuka go ya go ile.”


text:
Ke moo ke ilego ka re: “Go tseba wena, Morena. O nkgopole mme o nthuše. O ntefeletše go ba ba ntlhomerego. O se mphelele pelo wa mpolaya. O se lebale gore ke rogakwa ka baka la gago.


text:
Mola o bolela le nna ke be ke go hlwaela tsebe. Ke nna wa gago, wena Morena, Modimo Ramaatlaohle, gomme ke ka baka leo mantšu a gago a nthabišago, ka hlalala.


text:
Ga se nke ka hlwela go dula le bakodutli ka ipshina nabo. Ke hlohleleditšwe ke wena ka itulela ke nnoši, ya ba taba ya go ntlatša pelo.


text:
Bjale ke ka baka la eng ke dula ke tlaišegile? Ntho ya ka e reng e sa alafege ya fola? Kgane o nyaka go ntshwabiša wa etša nokana ye e pšhago selemo?”


text:
Morena a mphetola a re: “Ge o ka boa ke tla go amogela, gomme o tla ba mohlanka wa ka gape. Ge o ka bega molaetša wo o kwagalago, e sego wo o se nago mohola, gona o tla ba molomo wa ka. Setšhaba se tla boela go wena, ya se be wena o boelago go sona.


text:
Ke tla go dira gore o be bjalo ka morako wo o tiilego wa mphiri go bona. Ba tla lwa le wena, eupša ba ka se go fenye, ka gobane ke na le wena gore ke go phološe, ke go hlakodiše. Ke realo, nna, Morena.


text:
E re ke go botše se se tlago hlagela bana ba ba tswalelwago fa, se tlago hlagela le bommabo le botatabo.


text:
Ba tla hwa ba bolawa ke malwetši a mašoro, gomme ba ka se llelwe goba ba bolokwa ke motho – e tla ba nke ke dišu nageng. Ba tla bolawa ka tšhoša, goba ba hwa lehu la tlala, gomme ditopo tša bona di tla lewa ke manong le dibata.”


text:
Morena a tšwela pele a re: “O se ke wa tsena ka lapeng leo go lona go hlobošwago, goba wa ya go hloboga mohu, goba wa ya matshedišong. Nka se sa atla setšhaba se ka boiketlo, goba ka se rata, goba ka se šokela.


text:
Ba bagolo le ba banyenyane ba tla hwela mo nageng ye, eupša ba se bolokwe, ba se ilelwe. Ga go yo a tlago ikgaya goba a ipoola hlogo e le go ba ilela.


text:
Ga go yo a tlago solela molli dijo e le go mo homotša ka ge a hlokafaletšwe; ga go yo a tlago mo fa sa go nwa e le go mo homotša, ešita le ge a hlokafaletšwe ke tatagwe goba mmagwe.


text:
“O se ke wa tsena ka lapeng leo go lona go ketekwago. O se ke wa dula fase wa ja goba wa nwa le bona,


text:
gobane nna, Morena Ramaatlaohle, Modimo wa Israele, ke re ke tla fediša mekgolokwane ya lethabo le tlhalalo, le ya mekete ya lenyalo. Taba tše di tla direga lena ba le dulago mo le sa phela, mme le tla di bona.


text:
“Ge o ba botša tšeo ka moka ba tla go botšiša gore ke ka baka la eng ke rile ke tla ba tlišetša masetlapelo a makaaka. Ba tla botšiša gore ba sentšeng, sebe se ba fošeditšego Morena Modimo wa bona ka sona ke sefe.


text:
Ke mo wena o swanetšego go ba botša gore Morena o rile: ‘Ke ge borakgolokhukhu ba lena ba ile ba mphuralela ba ya go hlankela medimo ye mengwe, ba e khunamela. Ba ile ba ntlhanamela ba se phethe melao ya ka.


text:
Eupša lena le dirile tše mpe go feta le borakgolokhukhu ba lena. Bohle le ngangabaletše go dira tše mpe tše le di ratago, le gana go ntheeletša.


text:
Ka baka leo, ke tla le leleka nageng ye ka le iša nageng ye lena le borakgolokhukhu ba lena le sa e tsebego. Ke gona moo le tlago khunamela medimo ye mengwe bošego le mosegare, gobane nka se le gaugele.’ ”


text:
Morena o re: “Nako e etla mohla batho ba ka se sa ikanago ka nna ba re: ‘Ka Morena yo a phelago, yo a ilego a ntšha setšhaba sa Israele nageng ya Egepeta.’


text:
Ba tla ikana ka nna ba re: ‘Ka Modimo yo a phelago, yo a ilego a ntšha setšhaba sa Israele nageng ya ka leboa le dinageng tšohle tše dingwe tše ke bego ke ba leleketše go tšona.’ Ke tla ba bušetša nageng ya bona, nageng ye ke ilego ka e fa borakgolokhukhu ba bona.”


text:
Morena o re: “Ke ya go bitša baswari ba dihlapi ba bantši gore ba tle ba sware setšhaba se. Ka morago ke tla ya go bitša batsomi ba bantši gore ba tle ba ba tsome dithabeng tšohle le mebotong yohle le gona ka magageng,


text:
gobane se sengwe le se sengwe se ba se dirago ke a se bona. Ga go se se nkhutetšego; dibe tša bona ke di bona ka a ka mahlo.


text:
Ke tla ba otlela bokgopo bja bona le dibe tša bona gabedi, ka ge ba tšhilafaditše naga ya ka ka medimo ya diswantšho ya go šišimiša ya go etša ditopo, le gona ba beile medingwana ya makgapha mo gohle nageng ye ke e filego setšhaba sa ka.”


text:
Morena, wena maatla a ka le sebo sa ka, wena botšhabelo bja ka ge ke le tlalelong, ditšhaba di tla tla go wena di etšwa mafelelong a lefase, tša re: “Borakgolokhukhu ba rena ba be ba na le medimo ya bofora fela, medimo ya diswantšho ya lefeela ye e se nago mohola.


text:
Morena o re: “Bjale ge, ke tla bontšha ditšhaba maatla a ka le bonatla la mafelelo; ke mo ba tla tsebago gore leina la ka ke Morena.”


text:
“Sebe sa batho ba naga ya Juda se ngwadilwe ka tshipi; se tlokilwe ka ntlha ya taamane dipelong tša bona le manakaneng a dialetare tša bona.


text:
Le bana ba bona ba sa gopola dialetare tša bona le dikota tša borapedi tše di lego kgauswi le mehlare ye metala mebotong ya go phagama


text:
le dithabeng kua nageng. Ke tlilo dira gore le thopelwe mahumo le matlotlo ohle ka baka la dibe tše le di dirilego nageng ka moka ya lena.


text:
Le tla swanela go tlogela naga ye ke le filego yona, molato e le wa lena, gomme ke tla dira gore le hlankele manaba a lena nageng ye le sa e tsebego, gobane le kgohleditše pefelo ya ka ya tuka bjalo ka mollo, gomme e tla tukela sa ruri.”


text:
Morena o re: “Morogakwa ke yo a botilego batho, yo a botilego maatla a motho wa nama, ke yo a mphuralelago, nna, Morena.


text:
O swana le mohlašana leganateng, wo o melago lesehleng la lešoka, tswaing, mo go sa dulego motho; ga a na le mahlatse.


text:
O bjalo ka mohlare wo o bjetšwego kgauswi le moela, wo medu ya wona e nabelago meetseng. Ga o tšhoge phišo, gomme matlakala a wona a dula e le a matala; le ka ngwaga wa komelelo ga o tshwenyege, ga o lese go enywa.


text:
Ke nna, Morena, ke lekolago menagano, ke hlahlobago dipelo tša batho, gore ke putse motho yo mongwe le yo mongwe ka se se mo lebanego, go ya ka tšeo a di dirago.”


text:
Motho yo a ikhweletšago mahumo ka boradia o swana le kgwale ye e thwathwašago mae ao a sego a bewa ke yona. O tla loba mahumo a gagwe e sa le yo mofsa, gomme a feletša e le lešilo.


text:
Setsha sa Tempele ya rena se swana le setulo sa kgoši se se phadimago, seo e sa lego se bewa bophagamong go tloga mathomong.


text:
Morena, wena Mmotwa wa Baisraele, bohle ba ba go tlogelago o a ba swabiša. Ba ba go furalelago ba tla hwelela bjalo ka maina a a ngwadilwego mobung, ka ge ba tlogetše wena, Morena, mothopo wa meetse a a phedišago.


text:
Eupša ga se nke ke go hlohleletše gore o ba tlišetše masetlapelo. Ga se ka ba lakaletša nako ye ya go itlhoboga. Morena, seo se tsebja ke wena; o tseba se ke se boletšego.


text:
O swabiše bantlhomari, e sego nna. A go tšhoge bona, e sego nna. O ba tlišetše masetlapelo, o ba otle o be o ba boeletše.


text:
Morena a re go nna: “Eya o eme Lesorong la Setšhaba, leo magoši a Juda a tsenago gape a tšwago ka lona; go tloga moo o ye masorong a mangwe a Jerusalema.


text:
O botše magoši le batho bohle ba Juda le badudi bohle ba Jerusalema ba ba tsenago ka masoro a gore ba theeletše se ke se bolelago.


text:
O ba botše gore ge eba ba rata go phela ba se ke ba rwala morwalo ka letšatši la Sabatha, goba ba tsena nawo ka masoro a Jerusalema,


text:
goba ba tšwa ka dintlong tša bona ba rwele selo ka letšatši la Sabatha. Ba se ke ba šoma ka letšatši la Sabatha; ba le hlomphe e le letšatši le lekgethwa, bjalo ka ge ke ile ka laela borakgolokhukhu ba bona.


text:
Borakgolokhukhu ba bona ba ile ba se ntheeletše, ba se ntshekegele tsebe. Bona ba ile ba ngangabala, ba se ntlhomphe, ba gana go kgalwa ke nna.


text:
“Ge setšhaba se se ka tloga se ntlhompha, ba se tsene ka masoro a motse ba rwele morwalo ka letšatši la Sabatha, ba hlompha Sabatha e le letšatši le lekgethwa, gomme ba se dire mošomo ofe le ofe,


text:
ke gona magoši le bakgomana ba ba bušago e le ditlogolo tša Dafida ba tlago tsena ka masoro a motse wo. Ba tla namela dikoloi tša ntwa gotee le batho ba Juda le badudi ba Jerusalema, ba namela le dipere, gomme motseng wo wa Jerusalema go tla dula go na le batho.


text:
Batho ba tla tla ba etšwa metseng ya Juda le tikologong ya Jerusalema; ba tla tšwa nageng ya Benjamene, le nagengtlase, le seleteng sa dithaba, le seleteng sa ka borwa se se omilego. Ba tla tliša dihlabelo tša go tšhungwa ka moka le dihlabelo tše dingwe, le dikabelo tša bupi le diorelo, le tšona dikabelo tša tebogo kua Tempeleng ya ka.


text:
Eupša ge ba ka se ntheeletše, ba se hlomphe Sabatha e le letšatši le lekgethwa, ba tsena ka masoro a Jerusalema ba rwele morwalo ka letšatši leo, ke tla gotša mollo wa hloka motimi masorong a Jerusalema, wa fiša dintlo tša mošate mo motseng.”


text:
“Eya lapeng la mmopi wa dipitša, gomme moo ke tla go botša se o swanetšego go se botša setšhaba sa Israele.”


text:
Ge a be a ka re a bopa pitša ya se bopege gabotse, o be a tšea letsopa leo a bope ye nngwe ye e mo kgahlago.


text:
“Lena setšhaba sa Israele, kgane nna ga ke kgone go le dira seo mmopi a se dirilego letsopa lela? Bjalo ka ge mmopi a dira letsopa se a se ratago, le nna ke le dira se ke se ratago.


text:
Ge ka nakwana nka re ke yo hlahlamolla goba ke yo uša goba ke yo fediša setšhaba se sengwe goba mmušo,


text:
fela setšhaba seo sa tlogela bokgopo bja sona, gona nka se ba dire bošula bjo ke bego ke ikemišeditše bjona.


text:
fela setšhaba seo sa se ntheeletše, mme sa dira tše ke bonago e le tše mpe, gona nka se se direle tše dibotse tše ke bego ke ikemišeditše go se direla tšona.


text:
Bjale ge, o botše batho ba Juda le badudi ba Jerusalema gore ke ba logela maano, ke ba obela masetlapelo. O ba botše gore ba lese go phela bophelo bjo bobe – ba lahle mekgwa le ditiro tša bona.


text:
Bona ba tla go fetola ba re: ‘Aowaa, go ka se re hole selo. Rena re tla dira se re se ratago; ka moka ga rena re tla ba le manganga, ra ba ba babe ka moo re ratago ka gona.’ ”


text:
Ka gona Morena o re: “Botšišang ditšhabeng tšohle ge eba go na le yo a kilego a kwa taba ya mohuta wo. Setšhaba sa Israele se dirile taba ye e šiišago!


text:
Kgane magaga a dithaba tša Lebanone a ke a hloke lehlwa? Melapo ya gona ye e tonyago ye e tšwago kgole yona e ke e pšhe?


text:
Eupša setšhaba sa ka sona se ntebetše; se tšhumela medimo ya lefeela diorelo. Medimo yeo e ba šitišitše go nkhunamela ka botlalo go etša ge ba be ba nkhunamela pele; ba phamogile tseleng ya mmakgonthe.


text:
Ba dirile gore naga ye e šiiše, e kwerwe go ya go ile. Bohle ba ba iphetelago ba tla tšhošwa ke se ba se bonago; ba tla šikinya dihlogo ba tlabegile.


text:
Ke tla tšitlanya setšhaba ka manaba, sa ba bjalo ka lerole le le tšewago ke phefo ya bohlabela. Ke tla ba furalela; nka se ba thuše ge masetlapelo a ba wela.”


text:
Ke moo setšhaba se rilego: “A re lakaneng Jeremia! Go tla no fela go na le baprista ba go re ruta, le banna ba bohlale ba go re eletša, le baprofeta ba go bega molaetša wa Modimo. A re mo tanyeng ka tše a di boletšego, gomme re lese go mo theeletša.”


text:
Ka gona nna ka rapela ka re: “Morena, nke o ele se ke se bolelago hloko, o kwe tše manaba a ka a di bolelago.


text:
Na e ka ba go loka go lefiwa ka bobe? Gape bona ba nkepetše molete gore ke wele ka go wona. Gopola ka moo ke ilego ka tla go wena ka ba rerelela gore o se sa ba galefela.


text:
Eupša bjale, Morena, bolaya bana ba bona ka tlala; ba bolawe ge ntwa e tsogile. A basadi ba bona ba hwelwe ke bana, le gona e be bahlologadi. A banna ba hwe ka bolwetši bja leuba, masogana a bolawe ntweng.


text:
A setšhaba se tle se goe se lle ge bahlakodi ba hula malapa a sona se sa itebetše. Ba nkepetše molete gore ke wele ka go wona, ba theile le melaba gore e ntanye.


text:
Eupša wena Morena o tseba maano ohle a bona a go mpolaya. O se ke wa ba swarela molato wa bona, goba wa ba lebalela sebe sa bona. A ba ušwe fase pele ga gago, gomme o ba otle o galefile.”


text:
Morena a re go nna: “Eya go reka pitša. O tšwele ka ntle ga motse o ye moeding wa Hinomo wo o lego kgauswi le Lesoro la Mangetana o felesetšwa ke ba bangwe ba bagolo ba setšhaba le baprista ba bangwe ba bagolo. Moo o fihle o bege molaetša wo ke tlago go fa wona.


text:
O re: Lena magoši a Juda le lena badudi ba Jerusalema, ekwang se Morena Ramaatlaohle, Modimo wa Israele, a se bolelago. O tlilo tlišetša lefelo le masetlapelo a magolo moo e lego gore mang le mang yo a kwago tša ona o tla gakgamala.


text:
Taba yeo o tla e dira ka gobane batho ba mo tlogetše mme ba dirile felo mo lefelo la go khunamela medimo e šele. Ba tšhumetše medimo ye mengwe dihlabelo gona – medimo ye bona le borakgolokhukhu ba bona le magoši a Juda ba bego ba sa e tsebe. Ba tladitše lefelo le madi a bahlokamolato,


text:
gomme ba bopetše Baale dintotoma gore ba tle ba tšhumele bana ba bona gona e be dihlabelo. Ba dirile se a sego a ba laela sona, goba a se bolela, goba a se nagana.


text:
Ka gona, go tla tla nako yeo lefelo le le ka se sa bitšwago Tofete goba moedi wa Hinomo, le tla bitšwa Moedi wa Polao.


text:
Gona fa ke mo a tlago fetoša maano a batho ba Juda le ba Jerusalema difefe. O tla lesa manaba a bona, e lego batho ba ba nyakago go ba bolaya, ba ba gagara ntweng. Ditopo tša bona o tla di gafela manong le dibata gore di di je.


text:
Motse wo o tla o thuba wa tšhoša batho, mme mofeti yo mongwe le yo mongwe o tla gakgamala, a kgotsa ka molodi tshenyo yeo ye kgolo.


text:
Manaba a tla dikanetša motse a leka go bolaya batho ba wona. Go dikanetšwa moo go tla šiiša mo e lego gore o tla dira gore batho ba gona ba je bana ba bona; ba tla jana seng.


text:
gomme o ba botše gore nna, Morena Ramaatlaohle, ke re: ‘Ke tla pšhatlaganya batho ba le motse wo bjalo ka motho ge a pšhatlaganya pitša mo e ka se sa kgonago go momaganywa gape. Batho ba tla ipolokela bahu ba bona gona moo Tofete, ka gobane go tla be go se sa na bobolokelo bjo bongwe.


text:
Dintlo tša Jerusalema le dintlo tša magoši a Juda, gabotsebotse dintlo tšohle tšeo godimo ga ditlhaka tša tšona letšatši le ngwedi le dinaledi di bego di tšhumelwa diorelo, gape tšeo godimo ga tšona medimo ye mengwe e bego e tšhollelwa seno e le kabelo – tšohle di tla be di tšhilafetše go etša Tofete.’ ”


text:
Jeremia a napa a tloga Tofete moo Morena a bego a mo romile gore a ye go bega molaetša wa gagwe. A fihla a ema ka kgorong ya Tempele a botša batho bohle


text:
gore Morena Ramaatlaohle, Modimo wa Israele, o rile: “Motse wo le metsana yohle ya kgauswi le wona ke tla e tlišetša masetlapelo ohle a ke a boletšego, ka gobane batho ba gona ba ngangabetše, ba ganne go kwa tše ke bego ke ba botša tšona.”


text:
Moprista Pashure, morwa wa Imere, e be e le mohlankedimogolo wa ka Tempeleng. Ge a ekwa Jeremia a bega ditaba tše,


text:
Mosong wa letšatši le le latelago, ge Pashure a seno lokolla Jeremia, Jeremia a re go yena: “Morena ga a sa go bitša ka la Pashure, o go bitša ka la ‘Poifokagohle’,


text:
ka gobane yena o rile: ‘Ke tla go dira moipoifi wa go boifša le ke bagwera ba gago ka moka, gomme ba tla bolawa ke manaba ka tšhoša o lebeletše. Ke yo gafela batho ka moka ba Juda diatleng tša kgoši ya Babilonia, yena a ba thopela Babilone, goba a ba bolaya.


text:
Le gona ke tla lesa manaba a bona a thopa lehumo lohle la motse wo, gomme a thopa le dithoto tšohle tša wona, le dilo tšohle tše bohlokwa, ešita le mahumo ohle a magoši a Juda, a thotha tšohle a di iša Babilonia.


text:
Ge e le wena, Pashure, le bohle ba lapa la gago le tla thopša la išwa Babilonia. O tla hwela gona, wa bolokwa gona, wena le bagwera ba gago ka moka bao o ba boditšego maaka o re o boditšwe ke nna.’ ”


text:
Morena, o mphoraforeditše, gomme ka foraforetšega. O tiile go mpheta, gomme o mphentše. Bohle ba a ntshega, ba nkwera letšatši lohle.


text:
Nako le nako ge ke bolela ke hlaba mokgoši ke re: “Ke a hlaselwa, ba a mpolaya!” Morena, ka mehla ke a kwerwa, ke a nyatšwa, ka gobane ke bega tše o mpoditšego tšona.


text:
Eupša ge ke re: “Ke tla itebatša Morena gomme ka se sa bolela ka leina la gagwe,” gona molaetša wa gago o ba bjalo ka mollo wo o tukago ka tengteng ga ka. Ke lapišitšwe ke go meletša, le ge ke re ke a leka ke a palelwa.


text:
Ke kwa ba bantši ba botšana ka sehebehebe ba re: “Mo gohle ke letšhogo! A re mmegeng go baokamedi!” Ešita le bagwera ba ka ka moka ba letetše gore ke palelwe ke boprofeta. Ba re: “Mohlomongwe a ka šaetša dipolelong. Ke moo re ka mo swarago ra itefeletša.”


text:
Eupša wena, Morena, o ema le nna, o tiile mme o senatla, gomme bantlhomari ba tla kgopša, ba ka se atlege. Ba tla lewa ke dihlong kudu, ka gore ba ka se tšwelele. Kgobogo ya bona e ka se tsoge e lebetšwe.


text:
Fela wena, Morena Ramaatlaohle, o leka batho ka toka; o tseba tša ka dipelong le megopolong ya bona. Ka gona a ke go bone o itefeletša manabeng a ka, gobane diatleng tša gago ke gafetše taba ya ka.


text:
A go rogakwe letšatši le ke tswetšwego ka lona! A letšatši leo mma a ntswetšego ka lona le hloke tšhegofatšo!


text:
A go rogakwe monna yo a thabišitšego tate kudu ka go mmegela a re: “O belegetšwe ngwana wa mošemane!”


text:
Monna yoo a a swane le metse yela Morena a ilego a e fediša a se ne lešoko. Ka masa a a kwe dillo tša bakwešwabohloko, gomme mosegare wo mogolo a kwe phalafala ya ntwa,


text:
ka ge a se a mpolaya pele ke belegwa, popelo ya mma ya ba lebitla la ka, mma ya ba moimana go ya go ile.


text:
Kgoši Tsedekia wa Juda o ile a roma Pashure, morwa wa Malkia, le moprista Sofonia, morwa wa Maasea, go Jeremia a mo kgopela a re:


text:
“Nke o re botšišetše go Morena gore na go tlilo diregang, ka gobane Nebukadnesare, kgoši ya Babilonia, o lwa le rena. Mohlomongwe Morena a ka re direla mohlolo wa gagwe wo mongwenyana bjalo ka ge a fela a re direla, wa go dira gore Nebukadnesare a re tlogele.”


text:
gore Morena Modimo wa Israele o re: ‘Ke tlilo fenya madira a gago ao a lwago le kgoši ya Babilonia le madira a gagwe ao a le dikaneditšego ka ntle ga morako. Ke tla kgobela dibetša tša madira a gago gare ga motse.


text:
Ya ba gona ke gafelago wena, Kgoši Tsedekia wa Juda, le bahlanka ba gago, le mašaledi a motse wo a a phologilego leubeng le ntweng le tlaleng diatleng tša Kgoši Nebukadnesare wa Babilonia le go tša manaba a lena a a nyakago go le bolaya. Nebukadnesare o tla le bolaya. A ka se le šokele, goba a le babalela, goba a le hlomogela pelo. Ke realo, nna, Morena.’ ”


text:
Ka morago ga moo Morena a ntaela gore ke tsebiše setšhaba ke re: “Theeletšang! Nna Morena ke re ikgetheleng tsela ye e išago bophelong, goba ye e išago lehung.


text:
Yo a šalago mo motseng o tla bolawa ka tšhoša, goba ka tlala, goba ka leuba la bolwetši. Eupša yo a ka tšwelago ntle a ineela go Bababilonia bao bjale ba le dikaneditšego o tla iphološa, a ka se bolawe.


text:
Ke ikemišeditše go se babalele motse wo, eupša go o fediša. O tla gafelwa go kgoši ya Babilonia, gomme yena o tla o tšhuma thokgethokge. Ke realo, nna, Morena.”


text:
Morena a mpotša gore ke re go ba lapa la mošate wa naga ya Juda: “Lena ditlogolo tša Dafida, ekwang se nna, Morena, ke se bolelago. Le šetše gore go dirwe toka ka mehla. Le lamolele mohlalefetšwa go mohlalefetši wa gagwe, gore tše mpe tše le di dirago di se laumiše kgalefo ya ka bjalo ka mollo wa go hloka motimi.


text:
Ke lwa nago, wena Jerusalema, kokamamoedi, selalatlapeng. Wena o re ga go yo a kago go hlasela goba a šwahla dibo tša gago.


text:
Fela nna ke tlilo go otla ka mo go swanelago ditiro tša gago. Ke tla tšhuma sethokgwa sa gago ka mollo mme wona wa fiša sengwe le sengwe se se o dikologilego. Ke realo, nna, Morena.”


text:
ke fihle ke re: “Ekwa gore Morena o reng, wena kgoši ya Juda o bušago o le setlogolo sa Dafida, wena le bahlanka ba gago le setšhaba sa gago se se tsenago ka dikgoro tša mošate.


text:
O re: ‘Le direng tše di lokilego le tše di swanelago; le lamolele mohlalefetšwa go mohlalefetši wa gagwe; le se gatelele goba la hlakiša mofaladi, goba tšhiwana, goba mohlologadi, le gona le se bolaye ba ba se nago molato mo mošate.


text:
Ge ruri le ka dira ka mo ke le laetšego ka gona, gona ditlogolo tša Dafida di tla tšwela pele le go buša. Gomme bona le bahlanka ba bona le setšhaba sa bona ba tla fela ba tsena ka dikgoro tša mošate wo ba nametše dikoloi tša ntwa, ba nametše le dipere.


text:
Eupša ge le ka se phethe ditaelo tša ka, gona ke ikana gore mošate wo o tla fetoga mašope.’ Ke realo, nna, Morena.


text:
“Go nna, motse wa mošate, ga kgoši ya Juda, ke wo mobotse bjalo ka naga ya Gileade le ntlhora ya dithaba tša Lebanone; eupša ke tla o fetoša leganata, ka o fetoša motse wa go hloka badudi.


text:
Ke tla roma banna ba go yo o pšhatla. Mongwe le mongwe o tla ya a swere selepe a phapha dikota tša wona tše dibotse tša mosedere, a di lahlela mollong.


text:
“Ka morago batho ba bantši ba ditšhaba ba tla feta kgauswi le motse wo, mme ba botšišana gore go tlile bjang gore nna, Morena, ke dire taba ya mohuta wo motseng wo wo mogolo.


text:
Gomme ba tla fetolana ka gore ke ka baka la ge ba furaletše kgwerano ya ka le lena, nna, Morena Modimo wa lena, la khunamela medimo ye mengwe la e hlankela.”


text:
Se lleleng yola a hwilego goba la mo ilela; eupša llelang gabohloko yola a ilego bothopša, gobane a ka se sa boa a tla bona naga ye a tswaletšwego go yona.


text:
Mabapi le Shalume, morwa wa Josia, kgoši ya Juda, yena Shalume yo a bušago legatong la tatagwe, mme bjale a tlogilego mo, Morena o re: “A ka se sa boa,


text:
Go madimabe motho yo a ikagelago ntlo ka bohwirihwiri, le diphapoši tša yona tša ka godimo ka boradia; yo a dirago gore mogagabo a šomele lefeela, a sa mo lefe.


text:
Go madimabe yo a rego: “Ke tla ikagela ntlo ya kgoparara ya diphapoši tše dikgolo tša ka godimo.” Ke moka a e tsenya mafasetere, a e kgabiša ka diphaphathi tša mosedere, gomme a e tlotša bohwibidu.


text:
Na go rata mesedere ga gago go ka go dira kgoši ye kaone? Tatago o be a phela a iketlile, a dira tše di lokilego le tše di swanelago, mme a atlega.


text:
O be a šetša gore bahlaki le bahloki ba direlwe ka toka, gomme a phela ka boiketlo. Montlhankedi o phela ka mokgwa woo. O realo, Morena.


text:
Eupša wena sa gago ke fela go ikhola, le go bolaya ba ba se nago molato, le go gatelela ba bangwe ka šiši.


text:
Ka baka leo, Morena o bolela ka morwa wa Josia, Joyakime, kgoši ya Juda, o re: “Ge a hwile batho ba ka se mo llele ba re: ‘Jonna, ngwanešo! Jonna, kgaetšedi!’ Ba ka se mo llele ba re: ‘Jonna, mong wa ka! Jonna, kgoši ya ka!’


text:
Namelang thaba tša Lebanone le yo lla. Eyang nageng ya Bashane le yo hlaba mokgoši, le goelele le le dithabeng tša Abarime, ka gobane bathuši ba lena ba bolailwe.


text:
Morena o boletše le lena mola le sa atlega, eupša la gana go mo theeletša. Seo ke se le se dirilego go tloga bjaneng bja lena; le be le sa theeletše Morena.


text:
Baetapele ba lena ba tla ubulwa ke ledimo, bathuši ba lena ba tla išwa bothopša, motse wa lena o tla gobošwa wa lešwa dihlong ka baka la tše mpe tše le di dirilego.


text:
Lena le itotago ka dintlong tša lena tša mesedere ya Lebanone, mohla le swerwe ke bohloko bja go etša bja mosadi yo a swerwego ke lešoko la pelego le tla tsetla bjang!


text:
Morena a re go Joyakine, morwa wa Kgoši Joyakime wa Juda: “Ruri, ka ge ke le Morena yo a phelago, le ge o ka be o le palamonwana ya boitsebišo mo seatleng sa ka sa go ja, ke be ke tla go khwamola,


text:
ka go gafela batho ba ba nyakago go go bolaya, batho ba o ba boifago, e lego Nebukadnesare, kgoši ya Babilonia, le madira a gagwe.


text:
Ke tla le lelekela nageng e šele, wena le mmago, nageng ye le sego la tswalelwa go yona, gomme le tla hwela gona.


text:
Na Kgoši Joyakine o swana le lengeta la pitša ye e phumegilego mme ya lahlwa, le le sa nyakwego ke motho? Na ke ka baka leo yena le bana ba gagwe ba rakwago mme ba lahlelwa nageng ye ba sa e tsebego?


text:
O re: “Monna yo o tlilo loba bana ba gagwe, ya ba motho mohlokakatlego. A ka se be le setlogolo sa go buša naga ya Juda e le wa lešika la Dafida.”


text:
Go madimabe baetapele ba setšhaba sa Morena! Ba swana le badiša bao ba phatlalatšago mohlape mme ba o lesa o bolawa.


text:
Mabapi le badiša bao modiro wa bona e lego go hlokomela setšhaba sa gagwe, Morena Modimo wa Israele o re: “Ga se la hlokomela mohlape wa ka; le o šwalalantše, le o lelekile. Bjale ke tla le otlela bokgopo bjo le bo dirilego.


text:
Ke tla kgoboketša mašaledi a mohlape wa ka dinageng tšohle tše ke o swalalanyeditšego go tšona, ka o bušetša lešakeng la ona. O tla ata, o tla oketšega.


text:
Ke tla o nyakela badiša ba go o hlokomela. O ka se sa boifa goba wa gakanega goba wa timela. Ke realo, nna, Morena.”


text:
Morena o re: “Go tla tla nako yeo ka yona ke tlago fa setšhaba sa ka setlogolo sa Dafida se se lokilego gore e be kgoši. Kgoši yeo e tla buša ka bohlale gomme ya dira tše di swanetšego le tše di lokilego nageng ka moka.


text:
Mehleng ya pušo ya gagwe batho ba Juda ba tla bolokega, le batho ba Israele ba tla dula ba iketlile. O tla bitšwa ‘Morena Morephološi’. ”


text:
Morena o re: “Go tla tla nako yeo ka yona batho ba ka se sa enago ka nna, Morena yo ke phelago, yo ke ntšhitšego setšhaba sa Israele nageng ya Egepeta.


text:
Eupša ba tla ena ka nna, Morena yo ke phelago, yo ke ba ntšhitšego nageng ya ka leboa le dinageng ka moka moo ke bego ke ba šwalalanyeditše gona. Ke gona ba tlago dula nageng ye ya bona.”


text:
Mabapi le baprofeta Jeremia o re: “Ke ferekane kudu, ke thothomela mmele wohle. Ka baka la Morena, ka baka la mantšu a gagwe a makgethwa, ke bjalo ka monna yo a tagilwego, monna yo a gampetšego beine.


text:
Naga e tletše diotswa; batho ba phela bophelo bjo bobe, ba šomiša maatla a bona gampe. Ka baka la thogako ya Morena naga e iletše, gomme le mafulo a lešoka a omeletše.”


text:
Morena o re: “Baprofeta le baprista ba ntlhokomologile; ke fela ke ba bona ba dira tše mpe ka Tempeleng ya ka.


text:
Tsela ya bona e tla ba thedimoša; ke tla ba kgorometša ba le leswiswing ba wela fase. Mohla ke ba otla ke tla ba tlišetša masetlapelo. Ke realo, nna, Morena.


text:
Ke bone baprofeta ba Samaria ba dira taba ya go selekiša: Ba porofeta ba hlohleletšwa ke Baale, gomme ba timetša setšhaba sa ka sa Israele.


text:
Eupša tše ke di bonego di dirwa ke ba Jerusalema tšona di a tšhoša: Ba a otswa, ba dula ba bolela maaka; ba hlohleletša ba go dira tše kgopo gore ba se lese go di dira. Bohle go nna ba swana le badudi ba Sodoma; badudi ba Jerusalema ke ba swantšha le ba Gomora.


text:
“Ka baka leo, seo nna, Morena Ramaatlaohle, ke se bolelago mabapi le baprofeta sese: Ke tla ba leša lengana, ka ba ka ba noša meetse a mpholo, ka gobane baprofeta ba Jerusalema ba botša batho mo gohle nageng gore ba kgeloge.


text:
“Nna, Morena Ramaatlaohle, ke re: Le se ke la theeletša se baprofeta ba se bolelago; ba le holofetša tše di sego gona. Ba bolela ka dipono tše ba inaganelago tšona, e sego tše di boletšwego ke nna.


text:
Ba fela ba botša bao ba nnyatšago ba re dilo di tla ba lokela, ba botša le bohle ba ba ngangabalelago go dira se ba se ratago, ba re ba ka se welwe ke madimabe.”


text:
Ke mang gare ga baprofeta ba yo a kilego a ba lekgotleng la Morena a mmona, a ba a kwa tše a di bolelago? Ke re ke mang gare ga bona yo a kilego a ela dipolelo tšeo tša gagwe hloko mme a di theeletša?


text:
Kgalefo ya gagwe ke ledimo, ke sesasedi se se gaketšego, se se tlago se tšubutla ka godimo ga bakgopo,


text:
gomme e ka se kgaotše pele a phetha tšohle tše a nyakago go di phetha. Lena seo le tla se lemoga ge nako e fihla.


text:
“Baprofeta ba ga se ba rongwa ke nna, ba iketše ka bobona ba kitima. Ga se ka ba fa molaetša, eupša ba no bolela ka leina la ka.


text:
Ge ba ka be ba bile lekgotleng la ka ba ka be ba begetše setšhaba sa ka molaetša wa ka, gomme ba ka be ba se tlogedišitše mekgwa ya sona ye mebe le tše mpe tše se di dirago.


text:
Ke kwele tše baprofeta bao ba go bolela maaka ka leina la ka ba di boletšego, ba re nna ke ba file melaetša ya ka ditorong tša bona.


text:
Na baprofeta bao ba tla feletša kae le go kgahlwa ke go porofeta maaka le go bega boikaketši bja bona?


text:
Ba gopola gore ditoro tše ba di botšanago di tla dira gore setšhaba sa ka se ntebale, bjalo ka ge borakgolokhukhu ba bona ba ile ba ntebala, ba thoma go khunamela Baale.


text:
Moprofeta ge a lorile o swanetše go bolela gore ke toro fela, eupša moprofeta yo a kwelego molaetša wa ka o swanetše go o bega ka potego. Mooko ke eng ge o bapetšwa le mabele? Ke realo, nna, Morena.


text:
Molaetša wa ka o swana le mollo, ke realo, nna, Morena, o bjalo ka noto ye e pšhatlaganyago maswika.


text:
Nna, Morena, ke re ke tenwa ke baprofeta bao ba bolelago tšeo di bolelwago ke ba bangwe mme ba di bega gore ke wona molaetša wa ka.


text:
Nna, Morena, ke re ke lwa le baprofeta bao ba bolelago ditoro tša maaka. Ba anega ditoro tšeo gomme ba timetša setšhaba sa ka ka maaka le boikgantšho. Nna ga se ka ba roma goba ka ba laela selo, gomme ga ba thuše setšhaba se ka selo. Ke realo, nna, Morena.”


text:
Morena a re go nna: “Jeremia, ge setšhaba se goba moprofeta goba moprista a go botšiša a re: ‘Molaetša wa Morena o reng?’ wena o mmotše o re: ‘Lena le morwalo wa Morena, gomme yena o tlilo le rola.’


text:
Ge yo mongwe wa setšhaba sa ka goba moprofeta goba moprista a ka bolela mantšu a go re: ‘morwalo wa Morena’, ke tla mo otla, yena le ba lapa la gagwe.


text:
Se ba swanetšego go se dira ke gore mongwe le mongwe a botšiše bagwera le meloko yabo a re: ‘Na Morena o arabile bjang? Na Morena o rileng?’


text:
Ka gona ba name ba se sa bolela mantšu a go re: ‘morwalo wa Morena’, ka gobane ge motho a ka a bolela, mantšu ao a gagwe e tla ba morwalo go yena. Setšhaba se fapošitše mantšu a Modimo wa sona, Modimo yo a phelago, Morena Ramaatlaohle.


text:
ka nnete ke tla ba topa ka ba lahlela kgole le nna, bona gotee le motse wo ke o filego bona le borakgolokhukhu ba bona.


text:
Morena a mpontšha dirotwana tše pedi tša mago di beilwe pele ga Tempele ya gagwe. E be e le ka morago ga ge Nebukadnesare, kgoši ya Babilonia, a seno thopa Joyakine, kgoši ya Juda, morwa wa Joyakime, kua Jerusalema a mo iša Babilone gotee le baetapele ba Juda, le bakgoni ba mediro ya diatla, le barulatshipi.


text:
Se sengwe serotwana se be se swere mago a mabotsebotse, a nkego dithakangwaga; se sengwe se be se swere mago a go se tsebalege, a go se jege.


text:
Morena a napa a re go nna: “Jeremia, o bonang?” Nna ka mo fetola ka re: “Mago. A e lego a mabotse ke a mabotse kudu, gomme a go se tsebalege e tloga e le a a sa tsebalegego, le go jega a ka se jege.”


text:
“Nna, Morena Modimo wa Israele, ke bona mathopša a Juda ao ke a tlošitšego mo ka a iša nageng ya Babilonia a swana le mago a a mabotse, gomme ke tla ba yo botho go bona.


text:
Ke tla dula ke ba hlokometše ka tla ka ba bušetša mo nageng ye. Ke tla ba phediša, ka se ba fediše; ke tla ba hloma, ka se ba tumole.


text:
Ke tla ba lemoša gore ke nna Morena. Ke gona e tlago ba setšhaba sa ka, gomme nna ka ba Modimo wa bona, ka gobane ba tla be ba boetše go nna ka dipelo tša bona ka moka.


text:
“Ge e le Kgoši Tsedekia wa Juda le bakgomana ba gagwe le mašaledi a Jerusalema ao a šetšego nageng ye goba a ilego Egepeta – nna, Morena, ke tla ba swara bjalo ka mago a go se tsebalege, a go se jege.


text:
Ke tla ba tlišetša masetlapelo a mašoro mo e lego gore ditšhaba ka moka tša lefase di tla tšhoga. Batho ba tla ba kwera, ba ba phara dika, ba ba kodutla, gomme gohle mo ke ba šwalalanyetšago gona leina la bona ya ba motswiri.


text:
Ke tla ba bolaya ka tšhoša le ka tlala le ka leuba la bolwetši go fihlela go se sa na le o tee wa bona mo nageng ye ke e filego bona le borakgolokhukhu ba bona.”


text:
Ka ngwaga wa bone wa ge Joyakime, morwa wa Josia, e le kgoši ya Juda, Jeremia o ile a fiwa molaetša ke Morena mabapi le batho bohle ba Juda. E be e le ka ngwaga wa mathomo wa ge Nebukadnesare e le kgoši ya Babilonia.


text:
“Mengwageng ye masome a mabedi le metšo ye meraro go tloga ka ngwaga wa lesome le metšo ye meraro wa ge Josia, morwa wa Amone, e le kgoši ya Juda go fihlela le lehono le, Morena o be a bolela le nna, gomme nna ga se nke ke lese go le botša se a se boletšego. Eupša lena ga se la di ela hloko.


text:
Le be le sa theeletše le bile le sa šetše, ešita le ge Morena a be a fela a le romela bahlanka ba gagwe, baprofeta.


text:
Ba be ba le botša gore le tlogele tsela ya lena ye mpe le dilo tše mpe tše le di dirago, gore le tle le fele le dula mo nageng ye Morena a le fetšego yona sa ruri, lena le borakgolokhukhu ba lena.


text:
Ba be ba le botša gore le se ke la ya go medimo e šele la e hlankela, la e khunamela, la seleka Morena ka dilo tše le di dirilego ka diatla, gore a se tlo le hlokofatša.


text:
Eupša yena Morena o re ga se la mo theeletša, le mo selekile ka dilo tše le di dirilego ka diatla, mme la ikobela madimabe.


text:
ke yo bitša ditšhaba tšohle kua leboa gotee le mohlanka wa ka, Nebukadnesare, kgoši ya Babilonia. Ke tla ba tliša mo gore ba lwe le badudi ba naga ye, ba be ba lwe le ditšhaba tše di bapilego nabo. Ke tlilo ba fediša taa, mme batho ba tla tšhoga ba gakgamala ge ba di bona. Dinaga tša bona di ka se sa dulwa ke batho. Ke realo, nna, Morena.


text:
Ke tla fediša mekgolokwane ya bona ya lethabo le tlhalalo, le menyanya ya lenyalo, le go šilwa go ka se sa šilwa, le seedi sa lebone se ka se sa ba gona.


text:
Naga ye e tla fetoga leganata gomme batho ba tla tšhoga ge ba e bona; ditšhaba tše di e dikologilego di tla hlankela kgoši ya Babilonia mengwaga ye masome a a šupago.


text:
Ka morago ga moo ke tla otla kgoši ya Babilonia le setšhaba sa gona ka baka la sebe sa bona. Ke tla hlokiša naga yeo badudi go ya go ile.


text:
Ke tla e dira tšohle tše ke boletšego gore ke tla e dira tšona, tšohle tše di ngwadilwego ka pukung ye, tše Jeremia a di porofetetšego ditšhaba tšohle.


text:
Ke tla itefeletša ka Bababilonia ka baka la tše ba di dirilego, gomme ditšhaba tše dintši le magoši a maatla ba tla ba dira makgoba.’ ”


text:
Morena Modimo wa Israele a re go nna: “Tšea senwelo se sa beine se tletšego kgalefo ya ka, o yo se noša ditšhaba tšohle tše ke go romago go tšona.


text:
Ge ba se nwele ba tla thekesela, le gona ba tla ba bjalo ka digafi ka baka la manaba a ke a romago gore a lwe nabo.”


text:
Ka gona ka tšea senwelo seo ka seatleng sa Morena, ka yo se noša ditšhaba tšohle tše Morena a bego a nthomile go tšona.


text:
Jerusalema le metse ya naga ya Juda, gotee le magoši a yona le baetapele ka ba noša sona gore ba fedišwe, gore ba ba di bonago ba tšhoge, ba gakgamale, ba be ba rogake ka maina a metse yeo le magoši le baetapele ba gona – bjalo ka ge go sa le bjalo le lehono.


text:
Ba bangwe ba ke ilego ka ba noša sona šeba: Kgoši ya Egepeta, le bahlanka ba gagwe, le bakgomana ba gagwe, le setšhaba sa gagwe ka moka; mahlakanasela ohle a Egepeta; magoši ka moka a naga ya Utse; magoši ka moka a metse ya Bafilista ya Ashkelone, le ya Gasa, le ya Ekrone, le mašaledi a Ashdode; batho ba Edomo, le ba Moaba, le ba Amone; magoši ka moka a Tirose le a Sidone; magoši ka moka a dinaga tša Lewatle la Mediteraniene; metse ya Dedane, le ya Tema, le ya Buse; batho ka moka ba go kota tlopo; magoši ka moka a Arabia; magoši ka moka a mahlakanasela a a dulago leganateng; magoši ka moka a Simri, le a Elamo, le a Media; magoši ka moka a leboa, a kgole le a kgauswi, ba nwe ka go šielana. Ba mebušo yohle ya lefase ka moka ba ile ba swanela go nwa senwelo seo. Mafelelong se tla nwewa ke kgoši ya Sheshake.


text:
Ke ge Morena a re go nna: “Botša ditšhaba gore nna, Morena Ramaatlaohle, Modimo wa Israele, ke ba laela gore ba nwe, ba tagwe, ba be ba hlatše; ba tla wela fase mme ba palelwa ke go tsoga, ka baka la manaba a ke a romago gore a lwe nabo.


text:
Gomme ge ba ka gana go tšea senwelo seo ka seatleng sa gago ba se nwa, gona o ba botše gore Morena Ramaatlaohle o re le tla ba la se nwa.


text:
Motse wo e lego wa ka ke thoma go o tlišetša masetlapelo. Kgane bona ba gopola gore ba ka se otlwe? Ba tla otlwa, gobane ke tla roma manaba go yo lwa le bohle ba ba lego lefaseng. Ke realo, nna, Morena Ramaatlaohle.


text:
“Batho ba o ba begele tšohle tše ke di boletšego, o re: “ ‘Morena o tla bopa a le godimo, a duma a le bodulong bja gagwe bjo bokgethwa. O tla bopela setšhaba sa gagwe; o tla hlaba mokgoši boka ba ba pitlago diterebe ka maoto, a o hlabela badudi bohle ba lefase,


text:
gomme mokgoši wa gona o tla kwala le mafelelong a lefase. Morena o sekiša ditšhaba. O tla iša batho bohle tshekong, bakgopo a ba bolaya ka tšhoša. O realo, Morena.’ ”


text:
Morena Ramaatlaohle o re masetlapelo a tla wela ditšhaba ka go latelana ga tšona, gomme le ledimo le legolo le tsogile kua mafelelong a lefase.


text:
Mohlang woo ditopo tša bao ba bolailwego ke Morena di tla gašagana go tloga khutlong ye nngwe ya lefase go yo fihla go ye nngwe. Ga go yo a tlago ba ilela, le gona ditopo tša bona di ka se kgoboketšwe goba tša bolokwa. E tla ba nke ke dišu nageng.


text:
Gololang, lena baetapele, lena badiša ba setšhaba, le hlaboše lentšu! Ilelang mme le pshikologeng leroleng. Nako ya gore le šwalalanywe mme le kgabetlelwe e fihlile, gomme le tla kgabetlelwa bjalo ka dinku tša dikgapa tše dibotsebotse.


text:
Ekwang badiši bao ba a lla; baetapele bao ba setšhaba ba a golola ka gobane Morena o fediša setšhaba sa bona.


text:
O tlogetše setšhaba sa gagwe boka tau ye e tlogelago seroba sa yona, gobane naga ya bona e fetogile lešoka ka baka la masetlapelo a ntwa gotee le kgalefo ye šoro ya Morena.


text:
E rile ge Joyakime, morwa wa Josia, a sa tšo bewa kgoši ya Juda, Morena a re go Jeremia: “Ema ka lapeng la Tempele ya ka o begele batho ba ba tlago go rapela ba etšwa metseng ya Juda tšohle tše ke go laetšego tšona gore o ba botše. O se ke wa tlogela selo.


text:
Mohlomongwe setšhaba se ka go theeletša gomme sa tlogela mekgwa ya sona ye mebe. Ke mo ke tlago lesa masetlapelo a ke ikemišeditšego go ba otla ka ona ka baka la mediro ya bona ye mebe.”


text:
Morena a mpotša gore ke botše setšhaba ke re: “Nna, Morena, ke rile le ntheeletše le phethe melao ye ke le beetšego yona,


text:
le šetše tše di boletšwego ke bahlanka ba ka, baprofeta, bao ke bego ke fela ke ba roma go lena. Ga se la phetha tše ba le boditšego tšona.


text:
Ge le ka no se di phethe, gona Tempele ye ke tla e dira se ke se dirilego Shilo, gomme ditšhaba tšohle tša lefase di tla kgatla motswiri ka leina la motse wo.”


text:
Baprista le baprofeta le setšhaba ka moka ba ile ba kwa Jeremia ge a bolela ditaba tšeo ka Tempeleng ya Morena,


text:
gomme ge a fetša go bolela tšohle tše Morena a bego a mo laetše go di botša setšhaba, baprista le baprofeta le setšhaba ka moka ba mo swara ba re: “O swanetše go bolawa!


text:
Ke go reng ge o bolela ka leina la Morena o re Tempele ye e tla swana le Shilo, le gona motse wo e tla ba mašope, gwa se dule motho go wona?” Ya ba setšhaba se mmokanela gona moo Tempeleng ya Morena.


text:
E rile ge baetapele ba Juda ba ekwa se se diregilego, ba rotoga mošate ba ya Tempeleng gomme ba fihla ba dula Lesorong le Lefsa.


text:
Baprista le baprofeta ba nama ba re go baetapele le go setšhaba ka moka: “Monna yo o lebanwe ke go ahlolelwa lehu, ka gobane o porofetetše motse wo tše mpe. Le mo kwele ka tša lena ditsebe.”


text:
Ke mo Jeremia a rilego go baetapele ka moka le setšhaba ka moka: “Nna ke romilwe ke Morena gore ke porofete tšohle tše le kwelego ke di bolela ka Tempeleng ye le motseng wo.


text:
Ka gona, sokologang mekgweng ya lena ye mebe le go tše mpe tše le di dirago, gomme le theeletše Morena Modimo wa lena. Ke mo a tlago lesa masetlapelo ao a le boditšego gore o tla le otla ka ona.


text:
Fela le tsebe gore ge le ka mpolaya, lena le badudi ba motse wo le tla be le ikobela molato wa go bolaya monna yo a se nago molato, ka gobane gabotsebotse yo a nthomilego go le botša taba tše ka moka ke Morena.”


text:
Ke mo baetapele le setšhaba ka moka ba boditšego baprista le baprofeta ba re: “Monna yo o boletše le rena ka leina la Morena Modimo wa rena; ga se a swanela go bolawa.”


text:
“Mola Hiskia e le kgoši ya Juda, moprofeta Mika wa Moreshete o kile a botša setšhaba ka moka sa Juda gore Morena Ramaatlaohle o rile: “ ‘Sione e tla lengwa boka tšhemo, Jerusalema e tla fetoga mašope, le thaba ya Tempele e tla ba mmoto wa sethokgwa.’


text:
“Kgane Kgoši Hiskia le setšhaba ka moka sa Juda ba ile a bolaya Mika? Na Hiskia ga se a boife Morena, a ithapeletša go yena, mme Morena a lesa masetlapelo ao a bego a ba boditše gore o tla ba otla ka ona? Bjale ge, rena re šetše re ikobela masetlapelo a a šiišago.”


text:
Go be go na le yo mongwe monna ba re ke Uria, morwa wa Shemaya, wa go tšwa Kiriate-Jearime, yo a bego a porofetela motse wo le naga ye tše mpe ka leina la Morena tša go swana le tše di bego di porofetwa ke Jeremia.


text:
Ge Kgoši Joyakime le madira a gagwe le bakgomana bohle ba ekwa tše Uria a di boletšego, kgoši a nyaka go bolaya Uria. Eupša Uria a re go kwa a tšhoga, gomme a tšhabela Egepeta.


text:
Ba fihla ba swara Uria gona kua Egepeta, ba mo tliša go Kgoši Joyakime. Yena a laela gore a bolawe ka tšhoša, mme setopo sa gagwe se lahlelwe ka mabitleng a go bolokela bathofela.


text:
Eupša Jeremia o ile a se gafelwe setšhaba gore se mmolaye, ka gobane Ahikamo, morwa wa Shafane, o be a ema le yena.


text:
A mo laela gore a romele molaetša go kgoši ya Edomo, le go ya Moaba, le go ya Amone, le go ya Tirose, le go ya Sidone ka batseta ba bona bao ba bego ba tlile Jerusalema go bona Tsedekia, kgoši ya Juda.


text:
Morena Ramaatlaohle, Modimo wa Israele, a mmotša gore a ba laele gore ba tsebiše magoši a bona gore Morena o rile:


text:
“Ka maatla a ka a magolo le bonatla ke hlodile lefase le batho le diphoofolo tšohle tše di phelago lefaseng, gomme maatla a ke a fa yo ke mo ratago.


text:
Ke nna ke gafetšego dinaga tše ka moka diatleng tša mohlanka wa ka, Nebukadnesare, kgoši ya Babilonia, ke mo file le diphoofolo tša naga gore di mo šomele.


text:
Ditšhaba tšohle di tla mo loba, tša loba le morwagwe le setlogolo sa gagwe go fihlela go etla nako ya gore setšhaba sa gagwe se otlwe. Ke gona setšhaba seo sa gagwe se tlago loba ditšhaba tše maatla le dikgoši tše dikgolo.


text:
“Eupša ge go ka ba le setšhaba goba mmušo wo o ganago go loba Nebukadnesare, kgoši ya Babilonia, goba go ithweša joko ya gagwe, gona ke tla otla setšhaba seo ka ntwa le ka tlala le ka leuba la bolwetši, ka ba ka se feleletša ka seatla sa Nebukadnesare.


text:
Le se ke la theeletša baprofeta ba gabolena, goba didupe tša gabolena, goba balori ba gabolena, goba dinoge tša gabolena, goba baloi ba gabolena, bona batho ba ba le botšago gore le ka se lobe kgoši ya Babilonia.


text:
Ba le porofetela maaka gore le tle le thopelwe kgole le naga ya gabolena. Ke tla le raka, gomme la fedišwa.


text:
Eupša setšhaba se se ka ithwešago joko ya kgoši ya Babilonia sa mo loba, ke tla se lesa sa no fela se dutše nageng ya sona, sa e lema gomme sa phela go yona. Ke realo, nna, Morena.”


text:
Le Kgoši Tsedekia wa Juda ke ile ka mmotša bjalo, ka re: “Ithweše joko ya kgoši ya Babilonia. O lobe yena le setšhaba sa gagwe, gomme o tla phela.


text:
Ke ka baka la eng ge wena le setšhaba sa gago le swanetše go bolawa ka tšhoša, goba ka tlala, goba ka leuba la bolwetši? Etse seo ke se Morena a rilego se tla hlagela setšhaba sefe le sefe se se sa lobego kgoši ya Babilonia.


text:
Le se ke la theeletša baprofeta ba ba le botšago gore le ka se mo lobe, gobane ba le porofetela maaka.


text:
Morena ka boyena o boletše gore ga se ba rongwa ke yena, le gore ba porofeta maaka ka leina la gagwe. Ka gona, yena o tla le šwalalanya, gomme le tla bolawa, lena le baprofeta ba ba le porofetelago.”


text:
Ke moka ka botša baprista le setšhaba sohle gore Morena o re: “Le se ke la theeletša baprofeta ba ba rego thoto ya ka Tempeleng ya ka e tla tloga e bušwa Babilonia. Ba le porofetela maaka.


text:
Le se ke la ba theeletša! Lobang kgoši ya Babilonia gomme le tla phela! Ke ka baka la eng ge motse wo o swanetše go ba mašope?


text:
Ge eba ruri ke baprofeta, le gona ge eba ba na le molaetša wa ka, a ba nkgopele, nna, Morena Ramaatlaohle, gore thoto ye e šetšego ka Tempeleng ya ka le ka mošate, ga kgoši ya Juda, le ka motseng wa Jerusalema e se thopelwe Babilonia.


text:
“Mola Kgoši Nebukadnesare a thopa kgoši ya Juda, Joyakine, morwa wa Joyakime, le bakgomana ka moka ba Juda le ba Jerusalema a ba iša Babilonia, o ile a šadiša dikokwane, le legopo le legolo, le dikoloyana, le thoto ye nngwenyana ye e bego e tlogetšwe ka motseng wo.


text:
“Mabapi le thoto ye e šetšego ka Tempeleng ya ka le ka mošate, ga kgoši ya Juda, le ka motseng wa Jerusalema, nna, Morena Ramaatlaohle, Modimo wa Israele, ke re:


text:
E tla thopelwa Babilonia, ya dula gona go fihlela ge ke e lata. Ke tla e bušetša ka motseng wo. Ke realo, nna, Morena.”


text:
Go be go na le moprofeta yo mongwe wa go tšwa Gibeone yo leina la gagwe e bego e le Hanania, morwa wa Asure. Ka wona ngwaga woo, ka kgwedi ya bohlano ya ngwaga wa bone wa ge Tsedekia e le kgoši, o ile a bolela le Jeremia ka Tempeleng ya Morena, a mmotša pele ga baprista le batho ka moka ba ba bego ba le moo


text:
Pele mengwaga ye mebedi e fela, thoto ka moka ya ka Tempeleng ya ka yeo Kgoši Nebukadnesare a e tšerego mo a e iša Babilonia ke tla be ke e bušitše.


text:
Ke tla buša le kgoši ya Juda, Joyakine, morwa wa Joyakime, gotee le mathopša ohle a Juda a a išitšwego Babilone. Ee, ke tla amoga kgoši ya Babilonia maatla. Ke realo, nna, Morena.”


text:
Ke moka moprofeta Jeremia a botša moprofeta Hanania pele ga baprista le batho ka moka bao ba bego ba eme ka Tempeleng ya Morena a re:


text:
“Nke go ka ba bjalo! A Morena a dire bjalo! A a phethagatše tše o di porofetilego mme a buše thoto ya Tempele ya gagwe, le mathopša ohle a a lego Babilonia a a bušetše mo.


text:
Go tloga mehleng yela ya bogologolo baprofeta ba ba bilego gona pele ga ka le wena ba be ba porofetela dinaga tše dintši le mebušo ye maatla dintwa le masetlapelo le mauba a bolwetši.


text:
Moprofeta yo a porofetago boiketlo o lemogwa gore ka nnete ke moprofeta yo a romilwego ke Morena ge fela tše a di porofetilego di hlaga.”


text:
gomme a bolela pele ga batho ka moka a re: “Morena o rile joko yeo Kgoši Nebukadnesare wa Babilonia a e rwešitšego ditšhaba tšohle melaleng o tla e roba ka wona mokgwa wo, gomme seo o tla se dira go sešo gwa feta mengwaga ye mebedi.” Ke moka moprofeta Jeremia a tloga.


text:
Ka moragonyana ga ge moprofeta Hanania a robile joko ye a bego a e tšere molaleng wa moprofeta Jeremia, Morena a laela Jeremia


text:
gore a yo botša Hanania a re: “Morena o rile ge e le joko ya kota yona o ka no kgona go e roba, eupša yena o tla dira ya tshipi legatong la yona.


text:
Morena Ramaatlaohle, Modimo wa Israele, o rile o tla rweša ditšhaba tše ka moka joko ya tshipi melaleng, gomme tšona di tla šomela Nebukadnesare, kgoši ya Babilonia. O tla dira gore le diphoofolo tša naga di šomele Nebukadnesare.”


text:
Ke mo moprofeta Jeremia a boditšego moprofeta Hanania a re: “Theeletša, wena Hanania! Ga se wa rongwa ke Morena, gomme o dira gore batho ba ba dumele maaka.


text:
Ka gona Morena o re o tla go tloša tšatšing. Ka wona ngwaga wo o tla hwa ka gobane o boditše batho gore ba kgeloge go Morena.”


text:
Moprofeta Jeremia o ile a ngwalela mašaledi a bagolo ba setšhaba kua bothopša lengwalo a le Jerusalema; a le ngwalela le baprista, le baprofeta, le setšhaba ka moka se Nebukadnesare a bego a se thopile Jerusalema a se iša Babilonia.


text:
Lengwalo leo o le ngwadile ka morago ga ge Kgoši Joyakine, le mmagwe, le bakgomana ba mošate, le baetapele ba Juda le ba Jerusalema, le bakgoni ba mediro ya diatla, le barulatshipi ba seno tloga Jerusalema.


text:
A le fa Elasa, morwa wa Shafane, le Gemaria, morwa wa Hilkia, bao Kgoši Tsedekia a bego a ba roma go Kgoši Nebukadnesare wa Babilonia. Lona le be le re:


text:
“Morena Ramaatlaohle, Modimo wa Israele, o botša bohle bao a ba lesitšego ba thopša Jerusalema ba išwa Babilonia o re:


text:
Le nyale, le be le bana. Le nyadiše bana ba lena gore le bona ba tle ba be le bana. Le ate, le se fokotšege.


text:
Le šomele go hola metse yeo ke le lesitšego le thopelwa go yona. Le e rapelele go nna, ka gobane ge e holega, le lena le tla holega.


text:
Nna, Morena Ramaatlaohle, Modimo wa Israele, ke le laya gore le se ke la forwa ke baprofeta le didupe ba ba lego gare ga lena. Ditoro tša bona le se ke la di ela hloko,


text:
“Morena o re: ‘Mola mengwaga ye masome a a šupago ya Babilonia e fetile, ke tla le šetša, ka phetha se ke le holofeditšego sona ka le bušetša mo.


text:
Ke nna fela ke tsebago merero ye ke le reretšego yona, merero ya katlego, e sego ya tahlego, merero ya bokamoso bjo bo holofetšago.


text:
Ee, ke re le tla nkhwetša, gomme ke tla le atla gape. Ke tla le kgoboketša ka le ntšha ditšhabeng tšohle le mafelong ohle moo ke le raketšego gona, ka le bušetša nageng ye ke le ntšhitšego go yona ge le thopša. Ke realo, nna, Morena.’


text:
Mabapi le kgoši ye e bušago setšhaba seo Dafida a bego a se buša, le bohle ba ba dulago motseng wo, ke go re meloko ya bolena ye e ilego ya se išwe bothopša le lena,


text:
Morena Ramaatlaohle o re: ‘Ke tla ba tlišetša ntwa le tlala le leuba la bolwetši, gomme ke tla dira gore ba swane le mago ao a bodilego wa go se lewe.


text:
Ke tla ba hlomara ka tšhoša le ka tlala le ka leuba la bolwetši, gomme ditšhaba tšohle tša lefase di tla tšhoga. Ditšhaba tšohle tše ke tla bego ke ba raketše go tšona di tla rogaka ka leina la bona, tša tšhošwa tša ba tša gakgamatšwa ke tše di ba hlagetšego, tša ba kwera.


text:
Tšeo di tla ba hlagela ka ge ba se ba theeletša molaetša wo ke bego ke fela ke ba romela wona ka bahlanka ba ka, baprofeta. Ba ganne go ba theeletša.


text:
Bjale ge, lena mathopša ohle ke le tlošitšego Jerusalema ka le iša Babilonia, theeletšang se nna, Morena, ke se bolelago.’


text:
“Morena Ramaatlaohle, Modimo wa Israele, o bolela mabapi le Ahaba, morwa wa Kolaya, le Tsedekia, morwa wa Maasea, bao ba le porofetelago maaka ka leina la gagwe. O rile o tla ba gafela diatleng tša Kgoši Nebukadnesare wa Babilonia, gomme yena o tla ba bolaya le lebeletše.


text:
Batho bale ba go thopša Juda ba išwa Babilonia ge ba nyaka go rogaka motho ba tla re: ‘Morena a go dire se kgoši ya Babilonia a kilego a se dira Tsedekia le Ahaba: a ba beša ba phela.’


text:
Ba dirile taba ya bohlola – ba otswa le basadi ba baagišani ba bona, ba ba ba bolela maaka ka leina la Morena ba se ba laelwa ke yena. Yena o tseba tše ba di dirilego, ebile ke hlatse. Ke realo, nna, Morena.”


text:
Morena Ramaatlaohle, Modimo wa Israele, o ile a mpha molaetša wa go ya go Shemaya wa Nehelamo, yo a bego a ngwaletše batho ka moka ba Jerusalema le moprista Sofonia, morwa wa Maasea, le baprista ba bangwe ka moka, ka leina la gagwe. Ka lengwalong leo Shemaya o be a ngwaletše Sofonia a re:


text:
“Morena o go dirile moprista legatong la Joyada gore Tempele ya Morena e be le mohlankedi. Segafi se se itirago moprofeta o se tleme maoto le molala dikoteng.


text:
ka ge a re rometše molaetša Babilonia wa gore re sa tlilo tšea nako ye telele re le mathopša, le gore re ikagele dintlo re itulele, re leme dirapa, re je dibjalo tša tšona?”


text:
gore a romele molaetša wo go mathopša ohle: “Mabapi le Shemaya wa Nehelamo nna, Morena, ke re ke tla mo otla, yena le ditlogolo tša gagwe. Le ge a se a rongwa ke nna o le porofetetše, gomme a le dira gore le dumele maaka. Ga go le o tee wa leloko labo yo a tlago šala mo setšhabeng se. Tše dibotse tše ke tlago di direla setšhaba sa ka a ka se di bone, ka ge a boditše batho gore ba kgeloge go nna. Ke realo, nna, Morena.”


text:
ka gobane nako e etla ya gore ke tle ke kgoboketše setšhaba sa ka, sa Israele le sa Juda, ditšhaba tšeo di lego bothopša. Ke tla ba bušetša nageng ye ke e filego borakgolokhukhu ba bona, gomme ba tla e tšea gape ya ba ya bona. Ke realo, nna, Morena.”


text:
Eyang le boneng ka bolena, le ipotšiše: Kgane monna a ka belega ngwana? Bjale ke reng ke bona banna ka moka ba itshwere matheka boka mosadi a belega? Bohle ba reng ba sehlefetše?


text:
Letšatši le le šiišago le etla; la go swana nalo ga le gona; ke nako ya masetlapelo go ditlogolo tša Jakobo, eupša di tla hlakodišwa.”


text:
Morena Ramaatlaohle o re: “Mohla tšatši leo le etla ke tla roba joko ye e lego melaleng ya bona, ka kgaola le ditlemo tša bona, gomme e ka se sa ba makgoba a bafaladi.


text:
Ba tla ntlhankela, nna, Morena Modimo wa bona, ba hlankela le setlogolo sa Dafida se ke tlago se bea kgoši ya bona.


text:
“Ka gona, lena ditlogolo tša mohlanka wa ka, Jakobo, se boifeng; lena setšhaba sa Israele, se tšhogeng. Ke tla le phološa nageng yeo ya kgole, ka hlakodiša ditlogolo tša lena nageng yeo ya bothopša. Le tla boa la phela le iketlile; le tla bolokega, gwa se be le yo a le boifišago.


text:
Ke na le lena gore ke le hlakodiše. Ke tla fediša ditšhaba tšohle tše ke le šwalalanyeditšego go tšona, fela lena nka se le fediše. Go le otla gona nka se lese, fela e tla ba ka toka. Ke realo, nna, Morena.”


text:
Baratiwa bohle ba lena ba le lebetše; ga ba sa ne taba le lena, ka gobane ke le hlasetše bjalo ka lenaba; kotlo ya lena e bile ye sehlogo, ka ge dibe tša lena e le tše dintši, le molato wa lena e le wo mogolo.


text:
Le reng le golodišwa ke dintho tša lena? Bohloko bja lena ke tlhokasehlare. Ke le otlile ka mokgwa wo ka ge dibe tša lena e le tše dintši, le molato wa lena e le wo mogolo.


text:
Le ge go le bjalo, bohle ba ba le rwaetšago sa dibata, le bona ba tla rwaetšwa; manaba ohle a lena a tla thopša. Balehlakiši le bona ba tla hlakišwa, balehlakodi le bona ba tla hlakolwa.


text:
Ke tla le fodiša dintho, ka le bušetša sekeng, le ge le bitšwa ‘Molahlwane’, ‘Sione mohlokamošetši’. Ke realo, nna, Morena.”


text:
Morena o re: “Ke tla atla dikgorwana tša ditlogolo tša Jakobo gape, ka šokela lapa le lengwe le le lengwe; Jerusalema e tla agwa ka lefsa mašopeng a yona; sebo sa yona se tla agwa mo se swanetšego go ba gona.


text:
Badudi ba gona ba tla gobela dikoša tša tebogo; ba tla goa ka lethabo. Ke tla ba atiša, ba se fokotšege. Ke tla ba fa seriti, ba se nyatšege.


text:
Bana ba bona ba tla etša pele; ke tla tiiša setšhaba sa bona gape, ka otla bohle ba ba se hlakišago.


text:
Kgoši ya bona e tla tšwa go bona, mmuši wa bona o tla tšwa setšhabeng sa gabobona. Ke tla mmatametša, a ba kgauswi le nna. Na ke mang yo a ka mpatamelago a se hwe? Ke realo, nna, Morena.


text:
Kgalefo ya Morena ke ledimo, ke sesasedi se se gaketšego, se se tlago le tšubutla ka godimo ga bakgopo,


text:
Morena o re: “Go tla tla nako yeo ka yona ke tlago ba Modimo wa dikgoro tšohle tša Israele, gomme bona e tla ba setšhaba sa ka.


text:
Kua lešokeng ke ile ka šokela batho bale ba go phonyokga ntweng. Mohla setšhaba sa Israele se le leetong la go ya bokhutšong nageng ya sona,


text:
ke ile ka iponagatša go sona ke le kgole. Lena setšhaba sa Israele, ka ge e sa le ke le rata go tloga mathomong, le bjale ke tla no fela ke le botegetše.


text:
Wena moratiwa wa ka, setšhaba sa Israele, ke tla buša ka go tsošološa wa tsosološega. O tla swanelwa ge o letša meropa ya gago, o yo bina le bao ba thabilego. Lena setšhaba sa Israele, le tla buša la lema dirapa tša merara dithabeng tša Samaria, gomme bao ba di lemago ba tla ja diterebe tša gona.


text:
Ee, nako e batametše yeo ka yona bafeti ba tlago goeletša ba le dithabeng tša Efraime ba re: ‘A re rotogeleng Sione, go Morena Modimo wa rena!’ ”


text:
Morena o re: “Hlabelang ditlogolo tša Jakobo mekgolokwane, dudueletšang setšhaba se se tumilego go feta tše dingwe! Kwatšang koša ya lena ya go reta ya go re: ‘Morena o hlakodišitše setšhaba sa gagwe, mašaledi a Israele!’


text:
Ke tla ba buša nageng ya ka leboa, ka ba kgoboketša le nageng tša kgolekgole. Difofu le digole tša bona di tla tla nabo, le baimana le bao ba belegago. Ba tla boa e le lešaba le legolo.


text:
Setšhaba sa ka se tla boa se lla, se rapela ge se boa se etetšwa ke nna. Ke tla se lebiša meeleng ya meetse, ke ba sepetša tseleng ye boreledi mo ba ka se kego ba kgopša, ka gobane go Israele ke swana le motswadi, gomme Efraime ke morwa wa ka wa leitšibolo.”


text:
Morena o re: “Lena ditšhaba, ekwang tše Morena a di bolelago, gomme le di tsebagatše dihlakahlakeng tša kgole le re: ‘Nna ke šwalalantše setšhaba sa ka, ke tla se kgoboketša, ka se diša bjalo ka modiša ge a diša mohlape wa gagwe.


text:
Ba tla tla ba hlaba mekgolokwane thabeng ya Sione, ba thabile kudu ka baka la botho bja ka – ka ge ke ba file mabele, beine le makhura a mohlware, dikwanyana, diputšane le manamane. Ba tla swana le serapa se se nošetšwago gabotse; ba ka se sa hloka selo.


text:
Ke moo banenyana ba tlago ipshina ka go bina; masogana le bakgalabje le bona ba tla thaba. Ke tla ba homotša, ka fetoša sello sa bona lethabo, matshwenyego a bona ka a fetoša boiketlo.


text:
Ke tla khoriša baprista ka dijo tša manoni, ka šegofatša setšhaba sa ka kudu. Ke realo, nna, Morena.’ ”


text:
Morena o re: “Kua Rama go kwagala lentšu, sello sa masetlapelo sa go golola. Ragele o llela bana ba gagwe; o gana go homotšwa, gobane ga ba sa le gona.


text:
Hle, homola, o phumole meokgo. O tla putsetšwa tše o di diretšego bana ba gago; ba tla boa ba etšwa nageng ya manaba.


text:
Go sa na le se sengwenyana se o ka se holofelago; bana ba gago ba tla boela gae. Ke realo, nna, Morena.


text:
“Ke kwa batho ba Efraime ba bolela ka bohloko ba re: “ ‘Joo, Morena o re otlile, re otlilwe bjalo ka pholwana ye e sego ya tlwaetšwa. Re bušetše go wena mme re tla boa, ka gobane ke wena Morena Modimo wa rena.


text:
Re ile ra go furalela, eupša ra ba ra itshola. Ka morago ge ge o re lemošitše bošaedi bja rena, re ile ra inamiša difahlego ka dihlong. Re be re inyatša re hlabja ke dihlong, ka gobane re dirile dibe re sa le bana.’


text:
“Israele, ga ke re o morwa wa ka yo ke mo ratago, ngwana yo a nkgahlago? Ka mehla ge ke bolela leina la gago ke go gopola ka lerato. Pelo ya ka e nagana wena; ruri, ke tla go šokela.


text:
Itlhomele dišupatsela, o swaye tselakgolo ye o tšeago ka yona, o lebelediše wona mmila woo. Boang, lena setšhaba sa Israele, boelang metseng ye le e tlogetšego ye.


text:
Le tla ba pelopedi go fihla neng, bakgelogi tenang? Ke dirile se sengwenyana se sefsa, go swana le mosadi ge a šireletša monna.”


text:
Morena Ramaatlaohle, Modimo wa Israele, o re: “Mohla ke bušetša setšhaba nageng ya sona, se tla buša sa bolela nageng ya Juda le metseng ya yona sa re: “ ‘Nke Morena a go šegofatše, wena thaba ye kgethwa, felo mo gokgethwa mo a dulago gona.’


text:
“Batho ba tla dula nageng ya Juda le metseng yohle ya yona gotee le balemi le badiša le mehlape ya bona.


text:
“Nna, Morena, ke re nako e etla yeo ka yona ke tlago tlatša naga ya Israele le ya Juda batho le diphoofolo.


text:
Gomme bjalo ka ge ke ile ka phafogela go kweša setšhaba sa ka bohloko, go se hlahlamolla, go se uša, go se pšhatla le go se fediša, ka wona mokgwa woo ke tla phafogela go se hloma le go se aga.


text:
Ge nako yeo e fihlile batho ba ka se sa re: “ ‘Botatagobana ba lle diterebe tše bodila, meno gwa šia a bana.’


text:
“Eupša ka nako yeo yo a jago diterebe tše bodila, meno go tla šia a gagwe; motho o tla bolawa ka baka la sa gagwe sebe.”


text:
Morena o re: “Nako e etla yeo ka yona ke tlago dira kgwerano ye mpsha le setšhaba sa Israele le sa Juda.


text:
Yona e ka se swane le yela ke ilego ka e dira le borakgolokhukhu ba bona mohla wola ke ba swere ka seatla ke ba ntšha nageng ya Egepeta. Le ge ke be ke le bjalo ka mogatšabona, ke bona ba ilego ba lahla kgwerano yeo.”


text:
Morena o re: “Bjale kgwerano ye ke tlago e dira le setšhaba sa Israele matšatšing a a tlago še: Ke tla tsenya molao wa ka ka teng ga bona, ka ba ka o ngwala dipelong tša bona. Ke tla ba Modimo wa bona, gomme bona e tla ba setšhaba sa ka.


text:
Motho a ka se sa swanela go ruta mogagabo goba morwarragwe a re: ‘Tseba Morena,’ ka gobane bohle ba tla be ba ntseba, banyatšegi le bahlomphegi. Ke tla ba swarela bokgopo bja bona, gomme nka se sa gopola dibe tša bona. Ke realo, nna, Morena.”


text:
Morena o hlabiša letšatši gore e be seedi mosegare, o laela ngwedi le dinaledi gore di tage bošego. O ferehla lewatle mme maphoto a rora; leina la gagwe ke Morena Ramaatlaohle.


text:
Yena Morena yo o holofetša gore ge a sa phethagatša dilo tšeo, Israele e tla no fela e le setšhaba sa gagwe.


text:
Ge eba ka moso legodimo kua godimo le ka elwa, le metheo ya lefase mo fase ya nyakišišwa, le nna nka lahla setšhaba sa Israele ka baka la tšohle tše ba di dirilego. O realo, Morena.


text:
Morena o re: “Nako e etla yeo ka yona Jerusalema yohle e tlago tsošološetšwa nna go tloga Toreng ya Hananele go ya bodikela go yo fihla Lesorong la Sekhutlo.


text:
Gomme mollwane o tla tšwela pele go tloga moo ka bodikela go yo fihla mmotong wa Garebe, gomme wa phamogela Goa.


text:
Moedi wohle moo go bolokelwago bahu le mo go tšhollwago melora ya aletare gotee le mašemo ka moka a a lego mokgahlo ga motse le nokana ya Kidrone go yo fihla Lesorong la Dipere, e tla šegofaletšwa nna. Jerusalema e ka se sa tsoga e kgerešitšwe goba e phušotšwe.”


text:
Morena o boletše le moprofeta Jeremia ka ngwaga wa lesome wa ge Tsedekia e le kgoši ya Juda, woo gape e bego e le wa lesome le metšo ye seswai wa ge Nebukadnesare e le kgoši.


text:
Mehleng yeo madira a kgoši ya Babilonia a be a dikaneditše Jerusalema, gomme Jeremia a tswaleletšwe ka kgorong ya kgolego ye e bego e le ka mošate, ga kgoši ya Juda.


text:
Kgoši Tsedekia wa Juda o be a mo golegile, a ba a mmotšiša gore ke ka baka la eng a porofeta a re Morena o rile: “Ke tlilo gafela kgoši ya Babilonia motse wo, yena a o thopa,


text:
gomme Kgoši Tsedekia wa Juda a ka se phonyokge Bababilonia. O tla gafelwa diatleng tša kgoši ya Babilonia; o tla bolela naye ka boyena, a mmona ba tomolelane mahlo.


text:
Kgoši ya Babilonia e tla iša Tsedekia Babilonia, a dula gona go fihlela ke mo otla. Le ge a ka lwa le Bababilonia a ka se ba fenye. Ke realo, nna, Morena.”


text:
gore Hanamele, morwa wa rangwane, Shalume, o tla tla go nna go nkgopela gore ke reke tšhemo ya gagwe kua Anathote, ka ge ke le moloko wabo wa kgauswi gomme ke na le tokelo ya go ithekela yona.


text:
Ke moka, bjalo ka ge Morena a be a boletše, Hanamele a tla go nna kua kgorong ya kgolego, a nkgopela gore ke reke tšhemo ya gagwe ye e bego e le gona Anathote, seleteng sa Benjamene, ka ge ke be ke le moloko wabo wa kgauswi gomme ke na le tokelo ya go ithekela yona. Ka napa ka lemoga gore ye ke taelo ya Morena.


text:
Ka gona ka reka tšhemo yeo go Hanamele, morwa wa rangwane, gomme ka mo elela tšhelete ya gona, ya ba dipapetlana tše lesome le tše di šupago tša silibera.


text:
Ka ngwala lengwalo la theko, ka le kiba ka sekibo sa ka, ka bitša dihlatse tša ngwala maina a tšona go lona, gomme ka ela tšhelete ya gona ka kelo.


text:
Ka tšea mangwalo ao a theko ka mabedi – le le kibilwego ka sekibo mme le swerego setlamo le mabaka a sona, le lela la go se kibje –


text:
gomme ka a fa Baruke, morwa wa Neria, setlogolo sa Magasea. Ka mo fa ona pele ga Hanamele, morwa wa rangwane, le pele ga dihlatse tšela tša go hlatsela lengwalo la theko, le pele ga Bajuda ba ba bego ba dutše kgorong.


text:
‘Morena Ramaatlaohle, Modimo wa Israele, o go laela gore o tšee mangwalo a a theko, la go kibja le la go se kibje, o a bee ka sebjaneng sa letsopa gore a tle a lotege nako ye telele.


text:
Morena Ramaatlaohle, Modimo wa Israele, o re dintlo le mašemo le dirapa tša merara di tla buša tša rekwa mo nageng ye.’ ”


text:
“Morena, Mong wa ka, ke wena o dirilego magodimo le lefase ka maatla a gago a magolo le bonatla; ga go se se go palelago.


text:
Diketekete tša batho o di bontšha leratorato, eupša le gona o otla bana ka baka la dibe tša batswadi ba bona. O Modimo yo mogolo yo maatla; leina la gago o Morena Ramaatlaohle.


text:
Merero ya gago ke ye megolo, o dira tše maatla; o bona tšohle tše batho ba di dirago, gomme wa ba putsa go ya ka ditiro tša bona.


text:
O ile wa dira mehlolo le dimakatšo kua Egepeta, gomme wa tšwela pele le go di dira gare ga Baisraele le gare ga ditšhaba tše dingwe go fihlela le lehono, gomme ke ka baka leo bjale o tumilego.


text:
Ka mehlolo le dimakatšo le ka maatla a gago a magolo le bonatla le ka go tšhoša manaba a rena o ile wa ntšha setšhaba sa gago sa Israele Egepeta.


text:
Eupša ya re ge ba fihla mo nageng ye mme ba e thopa, ba se go theeletše, ba se phethe melao ya gago; ba se dire tše o bego o ba laetše tšona. Ka gona wa ba tlišetša masetlapelo a ka moka.


text:
“Motse o dikaneditšwe ka dintotoma tša mobu gore o thopše. Ntwa le tlala le leuba la bolwetši di tla dira gore motse o wele diatleng tša Bababilonia ba ba lwago nawo. Tšela o di boletšego bjale di a phethega, bjalo ka ge le wena o iponela.


text:
Le ge go le bjalo, Morena, Mong wa ka, ke wena o ntaetšego gore ke reke tšhemo yela pele ga dihlatse, le ge motse o le kgauswi le go gafelwa diatleng tša Bababilonia.”


text:
Ka gona, nna, Morena, ke re ke tlilo gafela motse wo diatleng tša Bababilonia le go tša Nebukadnesare, kgoši ya Babilonia, mme o tla o thopa.


text:
Bababilonia ba ba lwago le motse wo ba tla fihla ba o tšhuma ka mollo gotee le dintlo tšeo beng ba tšona ba bego ba tšhumela Baale diorelo godimo ga ditlhaka tša tšona, ba bile ba tšhelela medimo e šele dino e le kabelo godimo ga tšona, ya ba ge ba ntsheleka.


text:
Batho ba Israele le ba Juda, ge e sa le go tloga mathomong a ditšhaba tše, sa bona e bile go dira tše mpe pele ga ka; batho ba Israele sa bona e bile go ntsheleka ka tše ba di dirago.


text:
Batho ba motse wo ba mpefedišitše, ba nkgalefiša go tloga mola o agwago. Ke ikemišeditše go o fediša


text:
ka baka la tše mpe ka moka tše di dirilwego ke batho ba Israele le ba Juda, gotee le magoši le baetapele ba bona, le baprista le baprofeta ba bona, le batho bohle ba Juda le badudi ba Jerusalema gore ba nkgalefiše.


text:
Ba mphuraletše, ga ba sokologele go nna; gomme le ge ke be ke hlwa ke ba ruta, ba be ba gana go ntheeletša le go kgalwa.


text:
Ba ile ba ba ba bea medimo ya bona ya diswantšho ya go šišimiša ka Tempeleng mo ke swanetšego go khunamelwa gona, ba e tšhilafatša.


text:
Ba bopetše Baale dintotoma ka moeding wa Hinomo, gore ba tle ba direle modimo wa seswantšho, Mologo, dihlabelo ka barwa le barwedi ba bona. Ga se nna ke ba laetšego go dira taba ye, le go nagana ga se nke ke nagane gore ba ka dira taba ya mohuta wo, gomme ba diriša batho ba Juda sebe.”


text:
“Ka gona, mabapi le motse wo le rego o tla gafelwa diatleng tša kgoši ya Babilonia ka ntwa le ka tlala le ka leuba la bolwetši, nna, Morena Modimo wa Israele, ke re:


text:
Bona, ke yo kgoboketša batho ka ba ntšha dinageng tšohle tše ke ba raketšego go tšona ke selekegile, ke befetšwe, ke bile ke galefile kudu, gomme ke yo ba bušetša felong fa mme ka ba dudiša mo ba bolokegile.


text:
Ke tla dira gore ba mpoife ka dipelo tša bona ka moka ba sa kgeloge, e le gore go tle go holege bona le ditlogolo tša bona.


text:
Ke tla dira kgwerano ya go ya go ile le bona ya gore nka se tsoge ke lesitše go ba direla tše dibotse, gomme ke tla dira gore ba mpoife, ba se sa mphuralela.


text:
Ke tla kgahlwa ke go ba direla tše dibotse, gomme ke tla ba dudišetša sa ruri mo nageng ye ke thabile kudu.


text:
“Nna, Morena, ke re: Bjalo ka ge ke ile ka tlišetša setšhaba se masetlapelo a ka moka, ka mokgwa wo mobjalo ke yo ba fa tšohle tše dibotse tše ke ba holofetšago tšona.


text:
Mo nageng ye lena le rego go tlilo swana le lešokeng, naga ya hloka batho le diphoofolo, gape le rego e tlilo gafelwa diatleng tša Bababilonia, nna ke re mašemo a a sa tlilo buša a rekwa.


text:
Batho ba tla a reka ka tšhelete, mangwalo a theko a tla ngwalwa, a kibja sekibo, a hlatselwa ke dihlatse seleteng sa Benjamene, metseng ya kgauswi le Jerusalema, le metseng ya Juda, le metseng ya dithabeng, le go ya nagengtlase, le go ya seleteng sa ka borwa se se omilego, gobane ke tla ba atla gape. Ke realo, nna, Morena.”


text:
“Nna, Morena, yo ke dirilego lefase, nna, Morena, yo ke le bopilego ka le bea madulong, nna, yo leina la ka e lego Morena, ke re:


text:
Ntlhaeletše, mme ke tla go araba; ke tla go botša dilo tše dikgolo le tše o sa di kwešišego, tše o sa di tsebego.


text:
Mabapi le dintlo tša motse wo le tša magoši a Juda tšeo di lego kgauswi le go hlahlamollwa gore go agwe merako ka tšona ya go le šireletša go bahlasedi ba ba le hlaselago ba le dintotomeng tša mobu, nna, Morena Modimo wa Israele, ke re:


text:
Bahlabani ba go lwa le Bababilonia ba etla, gomme dintlo tše di tla tlala ditopo tša bao ke yago go ba bolaya ke befetšwe, ke galefile, gobane motse wo ke o furaletše ka baka la tše mpe tše badudi ba wona ba di dirilego.


text:
Fela ke tla alafa motse wo le badudi ba wona ka ba fodiša. Ke tla ba tlišetša boiketlo bja mmakgonthe le polokego.


text:
Ke tla ba hlatswa dibe tše ba mphošeditšego ka tšona, ka ba swarela makgopo ohle a ba nkgopišitšego ka ona ba nthumola.


text:
Jerusalema e tla ba felo mo go nthabišago le mo ke retwago gona, le mo ke ikgantšhago ka gona, gomme seo se tla tsebja ke ditšhaba tšohle tša lefase; di tla boifa tša thothomela ge di ekwa ka tšohle tše dibotse tše ke di direlago batho ba Jerusalema, le ka katlego ye ke e tlišetšago motse wo.”


text:
Morena o re: “Lena le re felo mo go swana le lešoka, ga go batho goba diphoofolo tše di phelago gona. Eupša nna ke re metseng ya Juda le mekgotheng ya Jerusalema ye e se nago selo, go sego batho goba diphoofolo, go sa tlilo kwala


text:
mekgolokwane ya lethabo le tlhalalo, le ya menyanya ya manyalo, gwa kwala le mantšu a baopedi ba tliša dikabelo tša tebogo Tempeleng ya ka. Ba tla be ba opela ba re: “ ‘Retang Morena Ramaatlaohle, gobane ke yo botho, gomme lerato la gagwe ke la go ya go ile.’ Ke tla atla naga ye bjalo ka mohlamonene. Ke realo, nna, Morena!”


text:
Morena Ramaatlaohle o re: “Mo nageng ye ya go swana le lešoka ya go se dulwe ke batho le diphoofolo, le metseng yohle ya gona go tla buša gwa ba le mafulo mo badiša ba ka robatšago dihuswane tša bona gona.


text:
Kua metseng ya dithabeng, le go ya nagatlase, le go ya seleteng sa ka borwa se se omilego, le seleteng sa Benjamene, le metseng ya kgauswi le Jerusalema le go ya Juda badiša ba tla buša ba bala dihuswane tša bona. Ke realo, nna, Morena.”


text:
Morena o re: “Nako e etla mohla ke tlago phethagatša se ke se holofeditšego batho ba Israele le ba Juda.


text:
Mehleng yeo kgoši ke tla bea setlogolo sa Dafida se se lokilego. Kgoši yeo e tla dira tše di swanelago le tše di lokilego mo nageng.


text:
Batho ba Juda ba tla phološwa, ba Jerusalema le bona ba tla phela ba bolokegile. Motse wo o tla bitšwa ‘Morena Morephološi’.


text:
Nna, Morena, ke holofetša gore ka mehla go tla dula go na le setlogolo sa Dafida se se tlago ba kgoši ya Israele,


text:
gape go tla dula go na le baprista ba Balefi ba ba ntlhankelago gape ba dirago dihlabelo tša go tšhungwa ka moka, le dikabelo tša bupi, le dihlabelo tše dingwe.”


text:
“Nna, Morena, ke re: Ge eba le ka senya kgwerano ye ke e dirilego le letšatši goba ye ke e dirilego le bošego, gore letšatši le bošego di se sa ba gona ka nako ya tšona,


text:
gona le kgwerano ye ke e dirilego le Dafida, mohlanka wa ka, e ka senyega, mme yena a se be le setlogolo sa go mo hlatlama bogošing, kgwerano ye ke e dirilego le baprista ba Balefi ba ba ntlhankelago le yona e ka senyega.


text:
Ke tla atiša ditlogolo tša mohlanka wa ka, Dafida, le Balefi ba go ntlhankela, gore go se kgonege go ba bala bjalo ka ge go sa kgonege go bala dinaledi tša legodimo, goba dithorwana tša lešabašaba la lebopo la lewatle.”


text:
“Afa o lemogile ka mo batho ba ba rego nna ke ngadile Baisraele le Bajuda, yona meloko ye mebedi ye ke ikgethetšego yona? Ka gona ba nyatša setšhaba sa ka, gomme ga ba sa se tšea e le setšhaba.


text:
Nna, Morena, ke re ge nkabe ke se ka dira kgwerano le letšatši le bošego, ke se ka bea melao ye e laolago leratadima le lefase,


text:
gona ke be nka lahla ditlogolo tša Jakobo le tša mohlanka wa ka, Dafida, ka se kgethe yo mongwe wa ditlogolo tša gagwe gore a buše ditlogolo tša Abrahama le tša Isaka le tša Jakobo. Ke tla šokela setšhaba sa ka, ka se atla gape.”


text:
Morena o ile a bolela le Jeremia mola Nebukadnesare, kgoši ya Babilonia, le madira a gagwe ba hlasela Jerusalema le metsana ya kgauswi, ba thušwa ke madira a go tšwa ditšhabeng le merafeng ka moka ye e bušwago ke yena.


text:
Morena Modimo wa Israele a mmotša gore a ye a botše Tsedekia, kgoši ya Juda, a re: “Nna, Morena, ke tla gafela motse wo diatleng tša kgoši ya Babilonia, gomme yena o tla o tšhuma ka mollo.


text:
Wena o ka se mo tšwe ka diatleng; o tla thopša, wa gafelwa go yena. O tla mmona o tomalelane naye mahlo gomme wa bolela naye ka bowena, ya ba gona o yago Babilonia.


text:
Wena Tsedekia, kgoši ya Juda, theeletša se nna, Morena, ke go holofetšago sona. Se ke se bolelago ka wena ke gore o ka se bolawe ntweng.


text:
O tla ithobalela ka khutšo, gomme bjalo ka ge borakgolokhukhu ba gago bao e bego e le magoši pele ga gago ba be ba tšhumelwa diorelo, ka mokgwa wo mobjalo le wena o tla tšhumelwa diorelo. Ba tla go llela ba re: ‘Jonna, mong wa rena!’ Seo ke se le se holofetšwago ke nna, Morena.”


text:
mola madira a kgoši ya Babilonia a hlasetše motse. Madira ao a be a hlasetše le Lakishe le Aseka, yeo e bego e le yona fela metse ye e sa šetšego gare ga metse ya Juda ye e ageleditšwego ka merako.


text:
makgoba a bona a Baheberu, a banna le a basadi, gore go se sa ba le yo a šomelwago ke lekgoba le e lego Mojudakayena.


text:
Baetapele bohle le batho bohle ba ba bego ba kwane gore yo mongwe le yo mongwe o tla lokolla lekgoba la gagwe, la monna goba la mosadi, le gore ba ka se sa tsoga ba ba dirile makgoba gape. Ba ile ba ya ka kwano yeo, ba ba lokolla.


text:
gore a botše setšhaba gore yena Morena Modimo wa Israele o re: “Ke dirile kgwerano le borakgolokhukhu ba lena mola ke ba ntšha Egepeta mo e bego e le makgoba. Ke ba boditše gore


text:
ka ngwaga wo mongwe le wo mongwe wa bošupa motho mang le mang wa bona a lokolle Moheberukayena yo a ithekišitšego go yena ya ba lekgoba mme a mo šomela mengwaga ye e selelago. Eupša borakgolokhukhu ba lena ba ile ba se nkele hloko goba ba ntheeletša.


text:
Ga se kgale le hlaname le dirile tše di nkgahlago ka go lokolla Bajudakalena, la dira kgwerano pele ga ka ka Tempeleng moo ke swanetšego go khunamelwa gona.


text:
Eupša ya re ka morago la hlanama gape gomme la nkgoboša. Ka moka ga lena le bušitše makgoba ale le bego le a lokolotše go ya ka mo a bego a nyakile, la a gapeletša go ba makgoba a lena gape.


text:
Bjale ge, nna, Morena, ke re le nnyaditše ka go se lokolle Bajudakalena. Go lokile ge, nna ke tla le lokolla gore le bolawe ntweng, le bolawe le ka leuba la bolwetši, le ka tlala. Ke tla dira gore batho ba mebušo yohle ya lefase ba tšhošwe ke tše ke tlago le dira tšona.


text:
Baetapele ba Juda le ba Jerusalema, gotee le bahlanka ba ka mošate, le baprista, le batho ka moka ba naga ye ba ile ba dira kgwerano le nna ka go sepela magareng a mahlakore a mabedi a namane ye ba bego ba e pharotše ka bogare. Eupša ba lahlile kgwerano ye ba e dirilego pele ga ka, ba se phethe ditaelo tša yona. Ka gona batho ba ke tla ba dira se ba ilego ba se dira namane.


text:
Ke tla ba gafela diatleng tša manaba a bona ao a nyakago go ba bolaya, gomme ditopo tša bona di tla jewa ke manong le dibata.


text:
Tsedekia, kgoši ya Juda, le bakgomana ba gagwe le bona ke tla ba gafela diatleng tša manaba a bona ao a nyakago go ba bolaya, ka ba gafela madireng ao a kgoši ya Babilonia a sa tšogo boela morago ga gaboona.


text:
Ke tla laela gore ba boele mo motseng wo. Ba tla o hlasela, ba o thopa, ba o tšhuma ka mollo. Ke tla dira gore metse ya Juda e be bjalo ka lešoka, mo go sa dulego motho. Ke realo, nna, Morena.”


text:
“Eya go ba kgorwana ya Rekabe o yo boledišana le bona, e be o ba tliša ka phapošing ye nngwe ya Tempele ya ka, mme o ba tšhelele beine.”


text:
Ka gona ka tšea bohle ba kgorwana ya Rekabe, e lego Jaasania, morwa wa Jeremia yo mongwe yo e bego e le morwa wa Habatsinya, gotee le bomorwarragwe le barwa ba gagwe ka moka,


text:
ka ba tliša Tempeleng ya Morena. Ka ba iša ka phapošing ya barutiwa ba Hanane, monna wa Modimo, morwa wa Jigdalia. Phapoši ye e be e le ka godimo ga phapoši ya Maasea, morwa wa Shalume, yo e bego e le moletamojako wa Tempele, mme e le kgauswi le phapoši ya bahlankedi ba bangwe.


text:
Ka napa ka bea dinkgo tše di tletšego beine, le dinwelo pele ga bona Barekabe bao, gomme ka re go bona: “Enwang beine še.”


text:
Bona ba mphetola ba re: “Ga re nwe beine. Rakgolokhukhu wa rena, Jonadaba, morwa wa Rekabe, o re boditše gore rena le ditlogolo tša rena re se ke ra tsoga re nwele beine.


text:
O re boditše le gore re se ke ra ikagela dintlo, goba ra lema mašemo, le gona re se ke ra bjala dirapa tša merara goba ra ba le tšona. O re laile gore ka mehla re dule ka mešašeng, gore re tle re phele galele nageng ye re falaletšego go yona ye.


text:
Re phethile ditaelo tšohle tše rakgolokhukhu wa rena, Jonadaba, morwa wa Rekabe, a re filego tšona. Ga re ke re enwa beine, ešita le basadi ba rena, le barwa ba rena, le barwedi ba rena.


text:
Ga re ikagele dintlo tša go dula – re itulela ka mešašeng – le gona ga re ne dirapa tša merara, goba mašemo, goba peu. Re phethile tšohle tše rakgolokhukhu wa rena, Jonadaba, a re laetšego tšona.


text:
Eupša mola Nebukadnesare, kgoši ya Babilonia, a šwahlela naga ye, re ile ra kwana go tla Jerusalema gore re tšhabele madira a Bababilonia le a Basiria. Ke ka baka leo re dulago mo Jerusalema.”


text:
Ke moka Morena Ramaatlaohle, Modimo wa Israele, a botša Jeremia gore a ye go batho ba Juda le ba Jerusalema, a fihle a re: “Nna, Morena, ke botšiša gore le reng le gana go laiwa ke nna le go theeletša tše ke le botšago tšona.


text:
Ditlogolo tša Jonadaba, morwa wa Rekabe, di phetha taelo ya gagwe ya gore ba se ke ba nwa beine, gomme le lehono ga ba e nwe, ba phetha taelo ya rakgolokhukhu yo wa bona. Eupša nna ke boletše le lena leboelela le sa ntheeletše.


text:
Ke ile ka phegelela go le romela bahlanka ba ka, baprofeta, gomme ba le botša gore le sokologe ditseleng tša lena tše mpe le dire tše di lokilego, le gore le se khunamele medimo e šele la e loba. Ke mo le tlago fela le dutše nageng ye ke e filego lena le borakgolokhukhu ba lena. Eupša ga se la nkela hloko goba la ntheeletša.


text:
Ditlogolo tša Jonadaba di swere taelo ye di e filwego ke rakgolokhukhu wa tšona, eupša lena ga se nke le ntheeletše.


text:
Bjale ge, nna, Morena Ramaatlaohle, Modimo wa Israele, ke tla tlišetša lena batho ba Juda le ba Jerusalema masetlapelo ohle a ke a boletšego, ka gobane le ganne go ntheeletša ge ke bolela le lena, la se nkarabe le ge ke le bitša.”


text:
Ke mo Jeremia a boditšego ba kgorwana ya Rekabe gore Morena Ramaatlaohle, Modimo wa Israele, o re: “Ka ge le phethile molao wa rakgolokhukhu wa lena, Jonadaba, la phetha le ditaelo tšohle tša gagwe, la dira tšohle go ya ka mo a laetšego ka gona,


text:
nna, Morena Ramaatlaohle, Modimo wa Israele, ke re Jonadaba, morwa wa Rekabe, o tla fela a na le setlogolo sa monna sa go ntlhankela.”


text:
“Tšea puku o ngwale mantšu ohle a ke go boditšego ona ka ga Israele le Juda le ditšhaba tšohle. O ngwale tšohle tše ke go boditšego tšona go tloga ka nako yela ke thomilego go bolela le wena mola Josia e le kgoši, go fihlela bjale.


text:
Mohlomongwe ge batho ba Juda ba ekwa ka ga masetlapelo a ke ikemišeditšego go ba otla ka ona, ba tla tlogela ditsela tša bona tše mpe. Ke moo ke tlago ba swarela bokgopo le dibe tša bona.”


text:
Ka gona Jeremia a bitša Baruke, morwa wa Neria, mme a mmiletša mantšu ohle a Morena a bego a mmoditše ona. Gomme Baruke a a ngwala ka moka pukung.


text:
Eupša wena o ye gona ge batho ba ikona dijo gape. O hlaboše lentšu o ba balele puku yeo gore ba kwe mantšu ao Morena a mpoditšego ona ale o a bileditšwego ke nna, le gore batho ka moka le ba Juda ba ba tlilego ba etšwa metseng ya bona ba kgone go a kwa.


text:
Mohlomongwe ba ka phophotha go Morena gomme ba tlogela ditsela tša bona tše mpe, ka gobane Morena o rile o tla ba otla o šoro a ba galefetše.”


text:
Ka gona Baruke a dira se Jeremia a mmoditšego sona – a bala puku ya mantšu ao a Morena ka Tempeleng.


text:
Ka kgwedi ya senyane ya ngwaga wa bohlano wa ge Joyakime e le kgoši ya Juda, setšhaba sa ikona dijo pele ga Morena. Go ikona dijo moo go ile gwa phethwa ke bohle ba ba bego ba dula Jerusalema, le bohle ba ba bego ba tlile moo ba etšwa metseng ya Juda.


text:
Ya re mola batho ka moka ba theeleditše, Baruke a ba balela puku ya mantšu a Jeremia ka Tempeleng, a le ka phapošing ya Gemaria, morwa wa Shafane, mongwaledi wa kgoro. Phapoši yeo ya gagwe e be e le ka kgorong ya ka godimo, kgauswi le mojako wa Lesoro le Lefsa la Tempele.


text:
A nama a ya ka mošate, phapošing ya mongwaledi wa kgoro, moo bakgomana ka moka ba bego ba dutše kgotla. Elishama, mongwaledi wa kgoro, Delaya, morwa wa Shemaya, Elnathane, morwa wa Akboro, Gemaria, morwa wa Shafane, Tsedekia, morwa wa Hanania, le bakgomana ka moka ba be ba le gona.


text:
Ke moka bakgomana ba roma Jehudi go yo botša Baruke gore a tliše puku yela a e baletšego setšhaba. Jehudi e be e le morwa wa Netania, Netania morwa wa Shelemia, Shelemia morwa wa Kushi. Baruke a ba tlišetša puku yela.


text:
Ge a seno e bala, bona ba lebelelana ba tšhogile, mme ba re go Baruke: “Ruri, taba ye re swanetše go e begela kgoši.”


text:
Ba napa ba mmotšiša ba re: “Hle, nke o re botše gore go tlile bjang gore o ngwale dilo tše ka moka. Kgane Jeremia o go bileditše tšona?”


text:
Baruke a ba fetola a re: “Jeremia o mpileditše mantšu ohle, gomme nna ka a ngwala mo pukung ye ka enke.”


text:
Ke moo ba rilego go yena: “Wena le Jeremia sepelang le yo iphihla. Go se ke gwa tseba motho mo le lego gona.”


text:
Bakgomana ba bea puku yela ka phapošing ya Elishama, mongwaledi wa kgoro, mme ba ya kgorong ya kgoši, moo ba ilego ba begela kgoši ditaba tšeo ka moka.


text:
Kgoši a nama a roma Jehudi go yo tšea puku yeo. A e tšea ka phapošing ya Elishama, gomme a e balela kgoši le bakgomana bohle ba ba bego ba eme pele ga gagwe.


text:
E be e le marega, ka kgwedi ya senyane ya Sejuda, gomme kgoši a dutše mollong ka ngwakong wa gagwe wa marega.


text:
E be e re ge Jehudi a fetša go bala diripa tše tharo goba tše nne, kgoši a di ripaganye ka mphaka wo o bego o šomišwa ke bangwaledi, gomme a di lahlele mollong. A tšwela pele le go dira bjalo go fihlela puku yohle e swele.


text:
Eupša yena kgoši le bakgomana ba gagwe ba ba ilego ba kwa mantšu ao ga se ba ka ba boifa goba ba gagola diaparo tša bona ba nyamile.


text:
Le ge Elnathane, Delaya le Gemaria ba be ba rapela kgoši gore a se ke a fiša puku yeo, yena o ile a se ke a ba ela hloko.


text:
Ka morago a laela Jeragmeele, morwagwe, le Seraya, morwa wa Asriele, le Shelemia, morwa wa Abdeele, gore ba yo swara Jeremia le Baruke, mongwaledi wa gagwe. Eupša Morena o be a ba fihlile.


text:
Ka morago ga ge Kgoši Joyakime a fišitše puku yela mantšu a yona Jeremia a bego a a bileditše Baruke, Morena a botša Jeremia


text:
gore a tšee puku ye nngwe a ngwale go yona se sengwe le se sengwe se se bego se ngwadilwe ka go yela ya pele.


text:
Morena a laela le gore a botše kgoši a re: “O fišitše puku yela, wa ba wa botšiša Jeremia gore ke ka baka lang a ngwadile gore ruri kgoši ya Babilonia e tla tla go senya naga ye, mme ya bolaya batho ba yona le diruiwa.


text:
Bjale ge, mabapi le Kgoši Joyakime, nna, Morena, ke re ga go setlogolo sa gagwe se se tlago tsoga e bile kgoši mmušong wa Dafida. Setopo sa gagwe se tla lahlelwa moo se tlago tšhungwa ke letšatši mosegare, sa welwa ke tšhwaane bošego.


text:
Ke tla otla yena le ditlogolo tša gagwe le bakgomana ba gagwe ka baka la bokgopo bja bona. Bona le badudi ba Jerusalema le batho ba Juda ga se ba šetša ge ke ba kgala; ka gona ke tla ba tlišetša masetlapelo ale ke ba boditšego ona ka moka.”


text:
Ke moka Jeremia a tšea puku ye nngwe, a e neela Baruke, mongwaledi wa gagwe, yo a ilego a ngwala mantšu a Jeremia a bego a mmiletša ona. A ngwala se sengwe le se sengwe se se bego se le ka pukung yela ya go fišwa ke kgoši, le melaetša ya go swana le yela a bego a e bileditšwe ke Jeremia.


text:
Nebukadnesare, kgoši ya Babilonia, a bea Tsedekia, morwa wa Josia, kgoši ya naga ya Juda legatong la Joyakine, morwa wa Joyakime.


text:
Tsedekia le bahlanka ba gagwe le batho ba naga yeo ba ile ba se theeletše tše Morena a ba botšago tšona ka moprofeta Jeremia.


text:
Kgoši Tsedekia a roma Jukale, morwa wa Shelemia, le moprista Sofonia, morwa wa Maasea, go moprofeta Jeremia, ba fihla ba re: “Nke o re rapelele go Morena Modimo wa rena.”


text:
Madira a Babilonia a be a dikaneditše Jerusalema, eupša ge ba ekwa gore madira a Egepeta a tshetše mollwane wa Egepeta, ba boela morago.


text:
gore a botše banna bale ba babedi gore ba yo botša kgoši ya Juda ye e bego e ba romile go yena go kgopela maele ba re: “Madira a kgoši ya Egepeta ao a lego tseleng go tlo le thuša a tlilo boela nageng ya gaboona, nageng ya Egepeta.


text:
Nna, Morena, ke le botša gore le se ke la iphora ka go gopola gore Bababilonia ba ka se boe, gobane go boa gona ba tla boa.


text:
Le ge le be le ka fenya madira ohle a Bababilonia a a lwago le lena, gwa šala fela dikgobadi tše di ithobaletšego ka mešašeng, tšona dikgobadi tšeo di be di tla tsoga tša tšhuma motse wo ka mollo.”


text:
Madira a Bababilonia a ile a boela morago a tloga Jerusalema ka gobane madira a kgoši ya Egepeta a be a batametše.


text:
Ka gona, Jeremia ge a re o tloga Jerusalema o ya seleteng sa Benjamene go yo rerišana le meloko yabo ka tša go aba bohwa bja gabo,


text:
ge a fihla lesorong la Benjamene, molaodi wa baletalesoro, yo leina la gagwe e bego e le Jiria, morwa wa Shelemia, Shelemia morwa wa Hanania, a mo thibela a re: “Etse o tšhabela go Bababilonia!”


text:
Jeremia a mo fetola a re: “Ke maaka! Nna ga ke tšhabele go Bababilonia.” Eupša Jiria a se mo theeletše. A mo swara a mo iša go ba bagolo.


text:
Bona ba mo galefela, ba laela gore a bethwe mme a tswalelelwe ka ntlong ya Jonathane, mongwaledi wa kgoro, yo ntlo ya gagwe e bego e dirilwe kgolego.


text:
Ka morago Kgoši Tsedekia a roma batho gore ba yo mo tšea, gomme a fihla a mmotšiša ka sephiring kua mošate a re: “Kgane o na le molaetša wa go tšwa go Morena?” Jeremia a mo fetola a re: “Ke nawo.” A ba a tlaleletša ka go re: “Wena o tla gafelwa diatleng tša kgoši ya Babilonia.”


text:
A mmotšiša a re: “Ke go senyeditše ka eng, wena le bahlanka ba gago, le setšhaba se ge e bile le nkgolegile?


text:
Ba kae baprofeta bale ba lena ba go le botša gore kgoši ya Babilonia e ka se le hlasele, lena goba naga ya lena?


text:
Bjale ge, kgoši, mong wa ka, ke a go rapela, hle, amogela kgopelo ya ka. Se mpušetše ga mongwaledi Jonathane, ka gore nka hwela gona.”


text:
Ka gona, Kgoši Tsedekia a laela gore Jeremia a tswalelelwe ka kgorong ya mošate. A dula gona, gomme tšatši le lengwe le le lengwe a fiwa senkgwa sa go tšwa go baapei ba dinkgwa. Gwa ba bjalo, go fihlela go se sa na le senkgwa moo motseng.


text:
Shefatia, morwa wa Mathane, le Gedalia, morwa wa Pashure, le Jukale, morwa wa Shelemia, le Pashure, morwa wa Malkia, ba ile ba kwa gore Jeremia o be a botša setšhaba a re


text:
Morena o re: “Yo a ka šalago mo motseng o tla bolawa ka tšhoša, goba ka tlala, goba ka leuba la bolwetši. Eupša yo a ka tšwago motseng a yo ineela go Bababilonia a ka se bolawe; o tla iphološa gomme a phela.”


text:
A ba a ba botša le gore Morena o re: “Ruri, motse wo o tla gafelwa diatleng tša madira a kgoši ya Babilonia, gomme bona ba tla o thopa.”


text:
Ke mo mantona a setšhaba a ilego go kgoši, a fihla a re: “Monna yo o swanetše go bolawa, gobane ka go bolela ka mokgwa wo o nola bahlabani ba ba šetšego mo motseng moko, setšhaba sohle le sona o se nola moko. Ga a lakaletše setšhaba sa gaborena boiketlo, o se lakaletša madimabe.”


text:
Kgoši Tsedekia a ba fetola a re: “Šoowege, dirang ka yena se le se ratago; nna nka se kgone go le thibela.”


text:
Ka gona ba tšea Jeremia ba yo mo tsenya ka dithapo ka sedibeng sa Malkia, morwa wa kgoši, se se bego se le ka kgorong ya kgolego. Ka moo sedibeng go be go se na meetse, ge e se leraga, gomme Jeremia a sobelela ka gare ga lona.


text:
Ebedmeleke wa Etopia, moamogwabonna yo a bego a šoma ka mošate, a kwa gore ba tsentše Jeremia ka moo sedibeng. Ka nako yeo ke ge kgoši a swere lekgotla kua lesorong la Benjamene.


text:
“Kgoši, mong wa ka, banna ba ba dirile Jeremia taba ye mpe ka go mo lahlela ka sedibeng. O tla hwela gona ka tlala, ka ge go se sa na le dijo ka mo motseng.”


text:
Ke mo kgoši a laetšego Ebedmeleke gore a ye le banna ba bararo go ntšha Jeremia ka moo sedibeng pele a ehwa.


text:
Ka gona Ebedmeleke a ya le banna bao ka phapošing ya bobolokelo ya mošate, a yo tšea diaparo tša maratha, a di tsenyetša Jeremia ka moo sedibeng ka dithapo.


text:
Ka le lengwe la matšatši Kgoši Tsedekia a laela gore Jeremia a tlišwe go yena kua lesorong la boraro la go tsena ka Tempeleng ya Morena, gomme a re go yena: “Go na le taba ye ke nyakago go go botšiša yona, gomme o se ke wa mphihlela selo.”


text:
Jeremia a mo fetola a re: “A ke re ge nka go botša o tla mpolaya? Ge nka go eletša le gona o ka se ntheeletše.”


text:
Ke ge Kgoši Tsedekia a enela Jeremia ka sephiring a re: “Ka Morena yo a phelago, yena Morephediši, nka se go bolaye goba ka go gafela diatleng tša banna ba ba nyakago go go bolaya.”


text:
Ke moka Jeremia a botša Tsedekia gore Morena Modimo Ramaatlaohle, Modimo wa Israele, o re: “Ge o ka ineela go balaodi ba madira a kgoši ya Babilonia o tla phologa, le motse wo o ka se tšhungwe ka mollo. Wena le lapa la gago le tla phologa.


text:
Eupša ge o ka se ineele go bona, gona motse wo o tla gafelwa diatleng tša Bababilonia, ba o tšhuma ka mollo, le wena o ka se ba tšwe ka diatleng.”


text:
Kgoši a mo fetola a re: “Ke tšhaba batho ba Juda ba ba ineetšego go Bababilonia. Nka no gafelwa diatleng tša bona mme ka tlaišwa.”


text:
Jeremia a re: “O ka se gafelwe diatleng tša bona. Ke go kgopela gore o phethe tše ke go botšago gore Morena o go laela tšona, gomme o ka se hlagelwe ke selo, o tla phela.


text:
Mo ponong yeo ke bone basadi ka moka ba ba šetšego mošate, ga kgoši ya Juda, ba išwa go balaodi ba kgoši ya Babilonia. Ge ba eya ba be ba re: ‘Bagwera ba gago ba o ba botilego ba go arošitše, ba go paletše. Gomme bjale ge o tantšwe ka lerageng ka maoto, ba go tlogetše.’ ”


text:
Jeremia a iša pele a re: “Basadi ba gago le bana ba tla ntšhwa ba išwa go Bababilonia, gomme le wena ka noši o ka se phonyokge Bababilonia bao. O tla thopša ke kgoši ya Babilonia, gomme motse wo o tla tšhungwa ka mollo.”


text:
Ge mantona a setšhaba a ka kwa gore ke be ke bolela le wena, mme a tla go wena a go botšiša gore na re be re bolela eng, a tla go holofetša gore ba ka se go bolaye ge o ka se ba fihlele selo.


text:
Wena o no ba botša gore o be o nkgopela gore ke se ke ka go bušetša ga Jonathane gore o hwele gona.”


text:
Ka kgonthe mantona ale ka moka a ile a tla a botšiša Jeremia, gomme yena a ba fetola ka ona mantšu ale kgoši a mmoditšego ona. Ba napa ba lesa go mmotšiša, ka gobane tše ba bego ba di bolela go be go se yo a bego a di tšere ka tsebe.


text:
Ka kgwedi ya lesome ya ngwaga wa senyane wa ge Tsedekia e le kgoši ya Juda, Nebukadnesare, kgoši ya Babilonia, a tla motseng wa Jerusalema le madira a gagwe ka moka, gomme a o dikanetša.


text:
Ka tšatši la senyane la kgwedi ya bone ya ngwaga wa lesome le motšo o tee wa ge Tsedekia e le kgoši, morako wa motse wa phulwa.


text:
Ge motse wa Jerusalema o thopša, bahlankedi ba bagolo ka moka ba kgoši ya Babilonia ba ile ba tlo dula Lesorong la Gare. E be e le Nergale-Saretsere le Shamgare-Nebu le Sare-Sekime, molaodi yo mogolo, le Nergale-Saretsere yo mongwe, yo le yena e bego e le molaodi yo mogolo, le ba bangwe bahlankedi ba kgoši ya Babilonia.


text:
Ge Kgoši Tsedekia le bahlabani ba gagwe ka moka ba bona tše di diregago, ba tšhaba motseng bošego, ba tšwa ka tsela ya go leba serapeng sa mošate, ba tšwa ka lesoro le le lego mokgahlo ga merako yeo ye mebedi, gomme ba tšhabela thokong ya moedi wa Jordane.


text:
Eupša madira a Babilonia a ba hlomara mme a swara Tsedekia kua melaleng ya kgauswi le Jeriko, a mo thopa. Ba mo iša go Nebukadnesare, kgoši ya Babilonia, yo a bego a le motseng wa Ribla kua seleteng sa Hamate, gomme gona moo Nebukadnesare a mo ahlola.


text:
Moo Ribla a bolaya barwa ba Tsedekia, yena Tsedekia a lebeletše, a bolaya le bahlomphegi bohle ba naga ya Juda.


text:
Ka morago ga moo a laela gore Tsedekia a gonywe mahlo a be a kgokwe ka diketane mme a išwe Babilonia.


text:
Nebusaradane, molaodi wa baleti ba kgoši, a thopa mašaledi a motse a a iša Babilonia le bao ba bego ba ineetše go yena, gotee le mašaledi a setšhaba.


text:
Nageng ya Juda a šadiša badiidi ba bangwenyana, ba go hloka le pudi ya leleme le letala, ya ba o ba fa dirapa tša merara le mašemo.


text:
Nebukadnesare, kgoši ya Babilonia, a laela Nebusaradane, molaodi wa baleti ba kgoši, mabapi le Jeremia a re:


text:
Ka gona Nebusaradane gotee le balaodi ba bagolo, boNebushasbane, le Nergale-Seretsere, le balaodi ka moka ba kgoši ya Babilonia, ba roma batho


text:
ba yo tšea Jeremia kgorong ya mošate. Ba bea Gedalia, morwa wa Ahikamo, setlogolo sa Shafane, gore a mo hlokomele mme a šetše gore a fihle gae a lotegile. Ka gona Jeremia a yo dula le batho ba gabo.


text:
gore a botše Ebedmeleke yola wa Moetopia gore yena Morena Ramaatlaohle, Modimo wa Israele, o re: “Motse wo ke tlilo o tlišetša masetlapelo bjalo ka ge ke boletše, e sego katlego. Taba ye e tla phethagala o lebeletše.


text:
Mohlang woo wena ke tla go hlakodiša, nna, Morena, wa se gafelwe diatleng tša banna bao o ba tšhabago.


text:
Ke tla go phološa, wa se bolawe ka tšhoša. O tla phologa ka gobane o mpotile. Ke realo, nna, Morena.”


text:
Morena a bolela le Jeremia ka morago ga ge Nebusaradane, molaodi wa baleti ba kgoši, a mo lokolotše kua Rama. O be a išitšwe gona a kgokilwe ka diketane gotee le batho ka moka ba go tšwa Jerusalema le Juda ba ba bego ba išwa Babilonia e le dibofša.


text:
Molaodi yoo wa baleti ba kgoši a laela gore Jeremia a tlišwe go yena, mme a re go yena: “Morena Modimo wa gago ke yena a rilego o tla tlišetša naga ye masetlapelo a,


text:
gomme bjale o dirile se a rilego o tla se dira ka baka la ge le mo fošeditše, le se la mo theeletša. Ke ka baka leo le wetšwego ke masetlapelo a.


text:
Fela wena lehono ke go bofolla diketane diatleng. Ge o rata go ya Babilonia le nna, a re ye, gomme ke tla go hlokomela. Eupša ge o sa rate, o ka no itšhalela. Naga še e ikadile, gomme o ka no ya mo o ratago.”


text:
Ya re pele Jeremia a sepela, Nebusaradane a re: “O ka no boela go Gedalia, morwa wa Ahikamo, setlogolo sa Shafane, yoo kgoši ya Babilonia a mmeilego mmušiši metseng ya naga ya Juda. O ka no itulela le yena wa iphelela le batho ba gona, goba wa ikela mo gongwe le mo gongwe mo o bonago o ka ya gona.” A napa a mo fa mphago le mphonyana, a mo lesa a wela tsela.


text:
Jeremia a ya go dula le Gedalia, morwa wa Ahikamo, motseng wa Mitsepa, mme a iphelela le batho bao ba bego ba šetše nageng ya Juda.


text:
Balaodi ba bangwe ba madira a naga ya Juda le bahlabani ba bona ba be ba sa le kua šokeng. Ba ile ba kwa gore kgoši ya Babilonia e beile Gedalia, morwa wa Ahikamo, mmušiši wa naga, ebile o mmeile mohlokomedi wa banna le basadi le bana ba e lego badiididiidi mo nageng, ba ba sego ba thopelwa Babilonia.


text:
Ka gona, Ishmaele, morwa wa Netania, le Johanane le Jonathane, barwa ba Kareage, le Seraya, morwa wa Tanhumete, le barwa ba Efai wa Netofa, le Jaasania wa Maaka ba ya le bahlabani ba bona go Gedalia kua Mitsepa.


text:
Gedalia, morwa wa Ahikamo, setlogolo sa Shafane, a re go bona: “Ke bolela ke tiišitše ke re le se ke la tšhaba go hlankela Bababilonia. Dulang mo nageng ye, le hlankele kgoši ya Babilonia, gomme le tla iketla.


text:
Ge e le nna, ke tla dula Mitsepa ka le bolelela go Bababilonia ge ba etla mo. Ge e le lena, le bune diterebe, le dikenywa tša lehlabula, le dikenywa tša mohlware, le di tšhele ka dinkgong tša lena, mme le dule metseng yeo le e thopilego.”


text:
Batho ba Juda ka moka ba ba bego ba le Moaba, le gare ga Baamone, le Edomo, le dinageng tše dingwe ba kwa gore kgoši ya Babilonia e dumeletše batho ba bangwe ba Juda gore ba šale moo, le gore o beile Gedalia mmuši wa bona.


text:
Ka gona ba boa mafelong ohle ao ba bego ba šwalalanyeditšwe go ona, mme ba tla nageng ya Juda go Gedalia kua Mitsepa, gomme moo ba buna diterebe le dikenywa tše dintši tša lehlabula.


text:
Johanane, morwa wa Kareage, le balaodi ka moka ba madira ba ba bego ba sa le kua šokeng ba tla go Gedalia kua Mitsepa


text:
gomme ba re go yena: “Afa o a tseba gore Baalise, kgoši ya Baamone, o romile Ishmaele, morwa wa Netania, gore a tle a go bolaye?” Eupša Gedalia a se ba kgolwe.


text:
Ke mo Johanane a boletšego naye ka sephiring a re: “Ntumelele ke yo bolaya Ishmaele, gomme go ka se tsebe motho gore o bolailwe ke mang. Yena o reng a nyaka go go bolaya, gore batho bohle ba Juda ba ba phelago le wena ba šwalalane, le gore bohle ba ba šetšego mo Juda ba bolawe?”


text:
Eupša Gedalia a mo fetola a re: “O se ke wa ba wa dira taba yeo. Se o se bolelago ka Ishmaele ga se nnete!”


text:
Ka kgwedi ya bošupa ya ngwaga woo Ishmaele, morwa wa Netania, setlogolo sa Elishama, wa lapa la mošate yo e bego e le yo mongwe wa balaodi ba madira a kgoši, a tla go Gedalia, morwa wa Ahikamo, motseng wa Mitsepa, a na le banna ba lesome. Ya re ge ba le dijong mmogo


text:
Ishmaele le banna bale ba gagwe ba lesome ba emelela, ba hlasela Gedalia ka ditšhoša, ba mmolaya, yena yo kgoši ya Babilonia a bego a mmeile mmuši wa naga.


text:
Ishmaele a bolaya le batho ba Juda bao ba bego ba na le Gedalia moo Mitsepa, le bahlabani ba Bababilonia bao ba bego ba le moo.


text:
gwa tla banna ba masome a seswai, ba bangwe ba etšwa Shekeme, bangwe Shilo, bangwe Samaria. Ba be ba ipootše maledu, ba ikgagoletše diaparo, ba bile ba ikgaile. Ba be ba iša dikabelo tša bupi le diorelo go di neela ka Tempeleng ya Morena.


text:
Ka gona Ishmaele a tloga Mitsepa go yo ba gahlanetša a tšama a lla. Ge a fihla go bona a re: “A re yeng ga Gedalia, morwa wa Ahikamo.”


text:
Ya re ge ba šetše ba le ka gare ga motse, Ishmaele le banna ba ba bego ba na le yena ba ba bolaya, gomme ba lahlela ditopo tša bona ka sekoting.


text:
Ba lesome mo sehlopheng seo ba ile ba re go Ishmaele: “Hle, o se ke wa re bolaya! Re na le mabele le garase le makhura a mohlware le todi, mme dilo tšeo re di fihlile kua šokeng.” Ka gona a ba lesa, a se ba bolaye mmogo le bangwekabona.


text:
Sekoti seo ka go sona Ishmaele a ilego a lahlela ditopo tša banna bale a ba bolailego ke sela se segolo sa go epša ke Kgoši Asa mola a hlaselwa ke Kgoši Basha wa Israele. Ishmaele a se tlatša ka ditopo tša bao a ba bolailego.


text:
Ke moka a thopa barwedi ba kgoši le mašaledi ka moka a batho ba Mitsepa bao Nebusaradane, molaodi wa baleti ba kgoši, a bego a ba beetše Gedalia, morwa wa Ahikamo, gore e be mohlokomedi wa bona. Ishmaele a ba thopa, a tloga nabo a re o ya go Baamone.


text:
Johanane, morwa wa Kareage, le balaodi bohle ba madira bao ba bego ba na le yena ba kwa dilo tšohle tše mpe tše Ishmaele a di dirilego.


text:
Ka gona ba tšea bahlabani ka moka ba bona ba yo lwa le yena, ba mo swara mogobeng wo mogolo wa kua Gibeone.


text:
Bohle ba ba bego ba na le Ishmaele, bao a bego a ba thopile Mitsepa, ge ba bona Johanane le balaodi bohle ba madira bao ba bego ba na le yena, ba thaba;


text:
Johanane le balaodi bohle ba madira ba ba bego ba na le yena ba nama ba tšea batho bao Ishmaele a bego a ba thopile kua Mitsepa ge a seno bolaya Gedalia, morwa wa Ahikamo, e lego bahlabani le basadi le bana le baamogwabonna, bao Johanane a bego a tšo ba gomiša Gibeone.


text:
Ba be ba boifa Bababilonia ka gore Ishmaele o be a bolaile Gedalia, yoo kgoši ya Babilonia e bego e mmeile mmuši wa naga. Ka fao ba tloga ba re ba ya Egepeta gore ba tšhabele Bababilonia. Mo tseleng ba ile ba ema bophirimalelong bja Kimehamo, kgauswi le Betlelehema.


text:
Ke moka balaodi bohle ba madira, go balwa le Johanane, morwa wa Kareage, le Asaria, morwa wa Hoshaya, le batho ka moka, ba go nyatšega le ba go hlomphega, ba batamela


text:
moprofeta Jeremia, ba re go yena: “Hle, dira se re go kgopelago sona! Re rapelele go Morena Modimo wa gago, rena ka moka re šetšego. Re be re le ba bantši, eupša bjale ba re šetšego ga re nene, bjalo ka ge le wena o iponela.


text:
Rapela Morena Modimo wa gago, gore a re bontšhe tsela ye re swanetšego go tšea ka yona, le se re swanetšego go se dira.”


text:
Moprofeta Jeremia a ba fetola a re: “Go lokile. Ke tla rapela Morena Modimo wa lena, go ya ka mo le nkgopelago, gomme sengwe le sengwe se a se bolelago ke tla le botša sona. Nka se le fihlele selo.”


text:
Bona ba re go Jeremia: “Re itlema go phetha tšohle tše Morena Modimo wa gago a go laelago gore o re botše tšona. Ge re ka se di phethe Morena a re tšwe, gobane yena ke hlatse ya nnete ye e tshephegago.


text:
Re tla phetha ditaelo tša Morena Modimo wa rena, yena yo re go kgopelago gore o re rapelele go yena ge di re kgahla le ge di sa re kgahle, gore tšohle di tle di re atle.”


text:
ka gona Jeremia a bitša Johanane, morwa wa Kareage, le balaodi bohle ba madira bao ba bego ba na le yena, le batho ka moka, ba go nyatšega le ba go hlomphega.


text:
A re go bona: “Morena Modimo wa Israele, yo le nthomilego gore ke iše kgopelo ya lena go yena, o re:


text:
‘Ge le ka fela le dutše mo nageng ye ke tla le phediša ka se le fediše; ke tla le hloma ka se le tumole, gobane ke itshola ka baka la masetlapelo a ke le otlilego ka ona.


text:
Le se sa tšhaba kgoši ya Babilonia ye gabjale le e tšhabago. Nna, Morena, ke re le se sa mmoifa, gobane ke na le lena go le phološa le go le hlakodiša diatleng tša gagwe.


text:
“Eupša ge le ka no fela le re: ‘Ga re nyake go dula mo nageng ye,’ e le ge le sa theeletše Morena Modimo wa lena,


text:
le ge le ka re: ‘Aowa, re tla ikela nageng ya Egepeta mo re ka se kego ra hlaselwa, goba ra kwa phalafala ya ntwa, goba ra bolawa ke tlala, moo ke mo re nyakago go dula gona,’


text:
gona Morena Ramaatlaohle, Modimo wa Israele, o re go lena, mašaledi a Juda: ‘Ge eba le tloga le ikemišeditše go falalela Egepeta,


text:
gona ntwa ye le e tšhabago e tla le hwetša gona kua Egepeta, le tlala ye le e boifago e tla le hlomara le le Egepeta, gomme le tla hwela gona.


text:
Batho ka moka ba ba ikemišeditšego go falalela Egepeta ba tla bolawa ka tšhoša, goba ka tlala, goba ka leuba la bolwetši. Go ka se phologe le o tee, le o tee wa bona a ka se phonyokge masetlapelo a ke tlago ba tlišetša ona.’


text:
“Morena Ramaatlaohle, Modimo wa Israele, o re: ‘Bjalo ka ge ke ile ka tšhollela pefelo le kgalefo ya ka godimo ga batho ba Jerusalema, le lena, ge le ka ya Egepeta, ke tla tšhollela kgalefo ya ka godimo ga lena. Batho ba tla rogaka ka leina la lena; ba tla tšhoga ge ba le bona; ba le kgatlela motswiri, ba le kodutla. Le ka se sa tsoga le bone felo fa.’


text:
“Morena o le boditše, lena mašaledi a Juda, gore le se ke la ya Egepeta. Tsebang gore lehono ke le kgadile.


text:
Ge le be le nkgopela le re: ‘Re rapelele go Morena Modimo wa rena; tšohle tše a tlago re laela tšona o re botše, gomme re tla di phetha,’ le be le ikgakantšha.


text:
Gomme bjale ke le boditše tšona, eupša la nyatša se sengwe le se sengwe se Morena Modimo wa rena a nthomilego gore ke le botše sona.


text:
Bjale ge, tsebang gore le ya go bolawa ka tšhoša, goba ka tlala, goba ka leuba la bolwetši nageng ye le nyakago go falalela go yona.”


text:
E rile ge Jeremia a fetša go botša setšhaba tšohle tšela Morena Modimo wa bona a bego a mo romile gore a ye go ba botša tšona,


text:
Asaria, morwa wa Hoshaya, le Johanane, morwa wa Kareage, gotee le banna bale ka moka ba mereba ba re go yena: “O bolela maaka! Morena Modimo wa rena ga se a go roma gore o tle o re botše gore re se ke ra falalela Egepeta.


text:
Baruke, morwa wa Neria, o go hlohleleditše gore o lwe le rena, gore o re gafele diatleng tša Bababilonia gore ba re bolaye, goba ba re thopele Babilonia.”


text:
Ka gona Johanane le balaodi bohle ba madira le batho ka moka ba ile ba se phethe taelo ya Morena ya gore ba dule nageng ya Juda.


text:
Johanane le balaodi ka moka ba madira ba napa ba tšea bohle ba ba šetšego Juda, e lego bohle ba ba bego ba tšo boa ditšhabeng tšeo ba bego ba šwalalanyeditšwe go tšona, gore ba tle ba dule nageng ya Juda:


text:
banna, le basadi, le bana, le barwedi ba kgoši, le bohle bao Nebusaradane, molaodi wa baleti ba kgoši, a bego a ba beetše Gedalia, morwa wa Ahikamo, setlogolo sa Shafane, gore e be mohlokomedi wa bona, go balwa le moprofeta Jeremia, le Baruke, morwa wa Neria.


text:
“Tšea maswika a magolo o a epele ka leraga lebaleng la ditena le le lego pele ga lesoro la go tsena ka moagong wa mmušo mo Tagpanese, gomme o dire gore ba bangwe ba batho ba Juda ba go bone ge o a epela.


text:
O name o ba botše gore nna, Morena Ramaatlaohle, Modimo wa Israele, ke re ke tla bitša mohlanka wa ka, Nebukadnesare, kgoši ya Babilonia, a tla mo, gomme yena o tla bea setulo sa gagwe sa bogoši godimo ga maswika a ke go laetšego gore o a epele, a hloma mošaša wa gagwe ka godimo ga ona.


text:
Nebukadnesare o tla tla a fenya Baegepeta. Batho ba ba lebanwego ke go hwa ka leuba la bolwetši ba tla hwa ka lona, ba ba lebanwego ke go thopša ba tla thopša, le ba ba lebanwego ke go bolawa ka tšhoša ba tla bolawa ka yona.


text:
O tla tšhuma ditempele tša medimo ya Egepeta ka mollo, gomme kgoši ya Babilonia e tla tšhuma medimo ya bona goba ya e thopa. Bjalo ka ge modiša a rona dinta diaparong tša gagwe, kgoši ya Babilonia le yena o tla tloša tšohle nageng ya Egepeta, gomme a tloga gona e le mofenyi.


text:
O tla pšhatlaganya dikokwane tša borapedi tša maswika Heliopolise kua Egepeta, a ba a tšhuma ditempele tša medimo ya Baegepeta ka mollo.”


text:
Morena a bolela le Jeremia mabapi le batho ka moka ba Juda ba ba dulago nageng ya Egepeta, motseng wa Migdolo, le wa Tagpanese, le wa Memfise, le seleteng sa Patrose, a re:


text:
“Nna, Morena Ramaatlaohle, Modimo wa Israele, ke re: Le iponetše masetlapelo ka moka a ke a tlišeditšego Jerusalema le metse ka moka ya Juda. Le gonabjale e sa le matoko, ga go motho yo a dulago go ona,


text:
ka gobane batho ba gona ba be ba dira tše mpe, ba nthumola ka go direla medimo ye mengwe dihlabelo, ba loba medimo yeo bona goba lena goba borakgolokhukhu ba lena ba bego ba sa e tsebe.


text:
Ke be ke fela ke le romela bahlanka ba ka, baprofeta, ke le botša ke re: Hle, le se dire bohlola bjo ke bo hloilego bjo.


text:
Fela lena le be le sa ntheeletše, le sa ntlhwaele tsebe la tlogela bokgopo bja lena bja go direla medimo ye mengwe dihlabelo.


text:
Ka baka leo, nna ka tšhollela pefelo le kgalefo ya ka godimo ga metse ya Juda le mekgotheng ya Jerusalema, tša tšhuma metse yeo ka mollo. Ya šala e le matoko mo go sa dulego motho, gomme le lehono e sa le ka wona mokgwa woo.


text:
“Ka gona ge, nna, Morena Modimo Ramaatlaohle, Modimo wa Israele, ke le botšiša gore le reng le itlišetša masetlapelo a makaaka le bolaiša banna le basadi le bana le masea a mo Juda, gore go se šale motho wa lena?


text:
Le nthumolelang ka go itirela medimo ya diswantšho, le direla medimo ye mengwe dihlabelo mo Egepeta, mo le falaletšego gona? Kgane seo le se direla go ipolaya fela, gore ditšhaba tšohle mo lefaseng di tle di rogake ka leina la lena, di le kwere?


text:
Na le lebetše makgopo ohle ale a dirilwego ke borakgolokhukhu ba lena, le magoši a Juda, le basadi ba bona, le lena le basadi ba lena nageng ya Juda le mekgotheng ya Jerusalema?


text:
Eupša le go fihlela lehono ga le itshole, ga le mpoife, ga le phethe melao le ditaelo tše ke di filego lena le borakgolokhukhu ba lena.


text:
“Ka gona, nna, Morena Ramaatlaohle, Modimo wa Israele, ke re ke ikemišeditše go le tlišetša masetlapelo ka fediša batho ba Juda.


text:
Batho ba Juda ba ba šetšego mme ba ikemišeditšego go falalela nageng ya Egepeta bona ke tla ba fediša. Ka moka ga bona, ba bagolo le ba banyenyane, ba tla bolawa nageng ya Egepeta ka tšhoša goba ka tlala. Batho ba tla rogaka ka leina la bona, ba tla tšhoga ge ba ba bona, ba tla ba kgatlela motswiri, ba ba kodutla.


text:
Ke tla otla ba ba dulago nageng ya Egepeta, bjalo ka ge ke ile ka otla badudi ba Jerusalema – ka go ba bolaya ka tšhoša, le ka tlala, le ka leuba la bolwetši.


text:
Ga go le o tee wa mašaledi a Juda yo a falaletšego Egepeta yo a tlago phonyokga goba a phologa. Ba ka se boele Juda mo ba dumago go yo dula gona gape, ge e se fela bafaladi ba se ba kae.”


text:
Ke mo banna ka moka bao ba bego ba tseba gore basadi ba bona ba ile ba direla medimo ye mengwe dihlabelo, gotee le basadi bohle bao ba bego ba eme moo, ke go re batho bohle bao ba bego ba dula Patrose, nageng ya Egepeta – e le lešaba le legolo la batho – ba ilego ba re go Jeremia:


text:
Rena re tla dira tšohle tše re rilego re tla di dira. Re tla direla modimo wa mosadi, Mohumagadi wa Legodimo, dihlabelo, gomme re tla mo tšhelela kabelo ya dino, go no swana le ka mo borakgolokhukhu ba rena, le kgoši ya rena, le baetapele ba rena ba bego ba dira kua metseng ya Juda le mekgotheng ya Jerusalema. Mehleng yeo re be re na le dijo tše dintši, re atlegile le gona re se ne mathata.


text:
Eupša mola ra lesago go direla Mohumagadi wa Legodimo dihlabelo le go mo tšhelela dikabelo tša dino, ga re sa ba le selo, le batho ba gaborena ba bolawa ka tšhoša le ka tlala.”


text:
Gomme basadi ba tlaleletša ka go re: “Kgane o bona nke mola re direla modimo wa mosadi, Mohumagadi wa Legodimo, dihlabelo, re o tšhelela kabelo ya dino, re o apeela dinkgwana tša go swana nawo, banna ba rena ba be ba sa tsebe?”


text:
Ke moka Jeremia a botša lešaba le le bego le le moo, banna le basadi, ba go mo fetola ka mokgwa woo, a re:


text:
“Ge e le dihlabelo tše lena le borakgolokhukhu ba lena, le magoši a lena, le baetapele ba lena, le batho ba naga ye le bego le di dira metseng ya Juda le mekgotheng ya Jerusalema – na le bona nke Morena o be a se sa di gopola, goba o be a di lebetše?


text:
Lehono naga ya lena ke leganata, e a tšhoša, gomme batho ba rogaka ka leina la yona; ga go motho yo a dulago mo go yona, gobane Morena o be a se sa kgona go kgotlelela tše mpe le tša go šišimiša tše le bego le di dira.


text:
Masetlapelo a a gonabjale a le wetše ka baka la ge le diretše medimo ye mengwe dihlabelo mme la senyetša Morena, la se mo theeletše la se phethe melao ya gagwe le ditaelo tša gagwe.”


text:
Jeremia o ile a botša setšhaba ka moka, kudu basadi, a re: “Theeletšang se Morena a se bolelago, lena batho bohle ba Juda le lego mo nageng ya Egepeta:


text:
Morena Ramaatlaohle, Modimo wa Israele, o re: ‘Lena le basadi ba lena le phethile tše le rilego le tla di phetha. Le rile le tla phetha tše le ikanetšego tšona, e lego go direla Mohumagadi wa Legodimo dihlabelo, le go mo tšhelela dikabelo tša dino. Go lokile, ge, phethang tše le ikanetšego tšona, di phetheng!


text:
Fela bjale lena batho bohle ba Juda le lego mo Egepeta, ntheeletšeng nna, Morena. Ke ikana ka nna mong ke re: Mo nageng ya Egepeta go ka se sa ba le Mojuda yo a tlago ikana ka nna a re: “Ka Mong wa rena, Morena yo a phelago!”


text:
Ke tla dira gore le se ke la atlega, le upše le sotlege. Lena batho bohle ba Juda le lego mo nageng ya Egepeta le tla bolawa ka tšhoša goba ka tlala go fihlela go se sa šetše motho wa lena.


text:
Ke malotwana fela ao a ka se bolawego ka tšhoša mme a tloga Egepeta a boela Juda. Ya ba gona mašaledi ohle a batho ba Juda a a falaletšego Egepeta a tlago tseba gore mantšu go phethagala a mang, a ka goba a bona.


text:
Nna, Morena, ke tla le bontšha sešupo sa gore ke tla le otla gona mo lefelong le, gore le tsebe gore se ke le boditšego sona se tla phethagala.


text:
Ke tla gafela Kgoši Hofra wa Egepeta diatleng tša manaba a gagwe ao a nyakago go mmolaya, go no swana le ge ke ile ka gafela Tsedekia, kgoši ya Juda, diatleng tša Nebukadnesare, kgoši ya Babilonia, yo e bego e le lenaba la gagwe le le bego le nyaka go mmolaya.’ ”


text:
Ka ngwaga wa bone wa ge Joyakime, morwa wa Josia, e le kgoši ya Juda, Baruke a ngwala tše Jeremia a bego a mo laela tšona ka pukung. Ya ba Jeremia o mmotša a re:


text:
o re: Jonna! Morena o nkokeleditše matshwenyego ka manyami. Ke lapišitšwe ke mefegelo ya ka, le khutšo ga ke e hwetše!’


text:
“Morena o mpoditše gore ke go botše gore o re yena o hlahlamolla se a se agilego, ebile o tumola se a se bjetšego. Seo o tla se dira mo nageng yohle.


text:
Kgane wena o nyaka go swarwa ka mokgwa wo mongwenyana wo mokaone? O se nyake bjalo. Morena o tlišetša batho bohle masetlapelo, eupša wena o tla go phološa lehung kae le kae mo o yago gona. O realo, yena Morena.”


text:
Tša Egepeta šedi: Ka ngwaga wa bone wa ge Joyakime, morwa wa Josia, e le kgoši ya Juda, Nebukadnesare, kgoši ya Babilonia, o ile a fenya madira a Kgoši Neko wa Egepeta kua motseng wa Karkemishe, go bapela le noka ya Yufratese. Gomme mabapi le madira ao a Kgoši Neko Morena o re:


text:
Lena banamedi, apešang dipere tša lena ditomo le di namele! Emang senna le rwele dikefa tša ntwa! Lootšang marumo a lena, aparang tša ntwa!”


text:
Morena o a botšiša o re: “Na ke bonang? Ba boela morago ba gakanegile. Dioka tša gabobona di gomišwa di fentšwe; di tšhaba parapara, le morago ga di lebelele, di tšhogile.


text:
Dikitimi di šitwa ke maoto; dioka ga di kgone go tšhaba. Ka leboa, lešing la Yufratese, di a kgopša tša wa.


text:
Ke Egepeta, e korologa boka Naele, boka dinoka tše di bilogago. Egepeta e rile: ‘Ke tla korologa ka khupetša lefase; ke tla fediša metse le badudi ba yona.


text:
Phalalang, lena banamedi ba dipere! Hlaselang, lena banamedi ba dikoloi tša ntwa! A dioka di šwahlele: banna ba go tšwa Etopia le Libia ba swere dikotse, le boramesebe ba go tšwa Lidia.’ ”


text:
Le ke letšatši la Mong wa bohle, Morena Ramaatlaohle; ke letšatši la go itefeletša, la go itefeletša manabeng a gagwe. Tšhoša ya gagwe e tla ba ja ya ba ya khora, ya nwa madi a bona go fihlela e kgolwa, gobane Mong wa bohle, Morena Ramaatlaohle, o dira sehlabelo ka manaba a gagwe ka leboa, nokeng ya Yufratese.


text:
Lena Baegepeta, rotogelang Gileade le yo epa dihlare! Dihlare tšohle tša lena ga di thuše selo; ga go se se kago le alafa.


text:
Ditšhaba di kwele go nyatšega ga lena; sello sa lena se kwagala mo gohle; dioka di a thetšana, tša wela fase.


text:
E rile ge Nebukadnesare, kgoši ya Babilonia, a etla go hlasela naga ya Egepeta, Morena a bolela le moprofeta Jeremia a re:


text:
“Begelang Baegepeta, le tsebišeng ba Migdolo, le ba Memfise, le ba Tagpanese, le re: ‘Emang senna, gobane baagišani ba lena ba tlilo bolawa ka tšhoša!


text:
Modimo wa lena, Apise, o tšhabelang? Poo yeo ya lena e reng e sa itsemelele? Ke ka gobane Morena o e kgoromeditše.’


text:
Bahlabani ba thwalwa ba lena ba kgopilwe, ba wa; ba botšana ba re: ‘A re boeleng go batho ba gaborena, nageng ye re tswaletšwego go yona, re phonyokgeng tšhoša ya lenaba!’


text:
Nna, Kgoši, Morena Ramaatlaohle, ke re: Ruri, monnatsoko o etla, o bjalo ka thaba ya Taboro, kokamadithaba; o etša thaba ya Karmele, kokamalewatle.


text:
Itokišetšeng go ba mathopša, lena badudi ba Egepeta! Memfise e tla ngalwa, ya ba matoko, ya hloka badudi.


text:
Le bahlabani ba bona ba ba thwetšwego ke Baegepeta ba tšhoga fela, ba etša dinamane tše di nonnego. Ga se ba ka ba ema ba lwa; bohle ba retologile ba tšhaba. Letšatši la go lahlega ga bona le be le fihlile, yona nako ya go otlwa ga bona.


text:
Baegepeta ba šutša boka noga e tšhaba, manaba a bona a tla ka bontši. A ba hlasela ka dilepe bjalo ka baremi ba dihlare.


text:
Nna, Morena, ke re ba tla rema sethokgwa sa bona le ge e le lesodi la go tsikana, gobane ba feta le tšie ka bontši, ga ba balege.


text:
Morena Ramaatlaohle, Modimo wa Israele, o re: “Ke yo otla Amone, modimo wa Thebese, gammogo le kgoši ya Egepeta le medimo ya gona, le magoši a mangwe a gona, le ba ba mmotilego.


text:
Ke tla ba gafela diatleng tša bao ba nyakago go ba bolaya, e lego Nebukadnesare, kgoši ya Babilonia, le balaodi ba madira a gagwe. Eupša ka morago batho ba tla buša ba dula Egepeta gape, go no swana le pele. Ke realo, nna, Morena.”


text:
“Lena ditlogolo tša mohlanka wa ka, Jakobo, le se ke la boifa, lena setšhaba sa Israele, le se ke la tšhoga. Ke tla le hlakodiša gonamoo nageng ya kgole; bana ba lena ke tla ba phološa nageng yeo ba thopetšwego go yona. Le tla boa la dula le iketlile; le tla bolokega, mme la se tšhošwe ke motho.


text:
Nna, Morena, ke re lena ditlogolo tša mohlanka wa ka, Jakobo, le se boife, gobane ke na le lena. Ke tla fediša ditšhaba tšohle tše ke le šwalalanyeditšego go tšona, eupša lena nka se le fediše. Go le otla gona nka se go lese, fela e tla ba ka toka.”


text:
A re: “Bona! Meetse a etla a tšwa ka leboa, a ela bjalo ka noka ye e tletšego. A tla khupetša naga le tšohle tše di lego go yona, metse le badudi ba yona. Batho ba tla llela thušo, le badudi ba naga yohle ba golola


text:
ge ba ekwa mešito ya dipere tša manaba, le tlhekgetlhekge ya dikoloi tša ntwa, le tsitsiritsiri ya maotwana a tšona. Botatagobana ga ba hlokomele bana ba bona; matsogo a bona a rephile,


text:
ka gobane nako e fihlile ya go fediša Bafilista le bohle ba ba sa kgonago go thuša ba Tirose le ba Sidone. Nna, Morena, ke tla fediša Bafilista le mašaledi a go tšwa sehlakahlakeng sa Kreta.


text:
Batho ba Gasa ba manyaming, ba bootše dihlogo. Ashkelone le gona go homotšwe. Lena ditlogolo tša Baanake, le tla ilela ka go ikgaya go fihlela neng?


text:
Eupša e ka khutša bjang ge e lailwe ke nna? Ke e laile gore e hlasele Ashkelone le batho ba ba dulago lebopong.”


text:
Morena Ramaatlaohle, Modimo wa Israele, o kwela Moaba bohloko o re: “Jonna, motse wa Nebo o ripitlilwe! Kiriataime e thopilwe, e leša dihlong; sebo sa yona se kgerešitšwe, le sona se leša dihlong.


text:
Botse bja Moaba bo ile. Kua Heshbone go lakanwe go fediša setšhaba sa Moaba. Motse wa Madimene o tla thubja; madira a tla o hlasela.


text:
Ba rotoga mokonya wa Luhite, ba lla gabohloko. Sello sa masetlapelo se kwagala tseleng ye e theogelago Horonaime.


text:
“Moaba, ka ge o botile dibo tša gago le lehumo, le wena o tla thopša; modimo wa gago, Kemoshe, o tla išwa bothopša gotee le baprista le badiredi ba gagwe.


text:
Metse yohle e tla fedišwa, gwa se phonyokge le o tee; dimela tša moedi le tša molala di tla tšhungwa ka mollo, le batho ba gona ba bolawa ka tšhoša, bjalo ka ge nna, Morena, ke boletše.


text:
Hlomelang naga ya Moaba swika la lebitla, gobane e kgauswi le go senywa. Metse ya yona e tla šala e le matoko, gwa se sa dula motho go yona.”


text:
Go rogakwe yo a itšimeletšago go dira modiro wa Morena! Go rogakwe yo a sa kgebetlego manaba a gagwe ka tšhoša!


text:
“Setšhaba sa Moaba e sa le se phela se iketlile go tloga bjaneng, ga se sa ka sa thopša. Se swana le bjala bjo bo sa lego morokong bo sešogo bja hlotlwa bja tšhelwa ka dipitšeng. Ga se bja lahlegelwa ke mohlodi le monkgo wa bjona.


text:
“Bjale ge, nna, Morena, ke re nako e etla yeo ka yona ke tlago roma batho go yo tšholla Moaba bjalo ka bjala. Ba tla thenola dipitša tša gagwe, ba di pšhatlaganya.


text:
Ke moo Bamoaba ba tlago inyatša ka modimo wa bona, Kemoshe, go no swana le Baisraele mola ba inyatša ka Bethele, modimo wo ba bego ba o botile.


text:
Nna, Kgoši yo leina la ka ke lego Morena Ramaatlaohle, ke re: Manaba a sentše naga ya Moaba, a hlasela le metse ya gona, mme masogana a yona a dinatla a tla bolawa.


text:
“Llelang setšhaba seo, lena baagišani bohle ba sona, lena bohle le tsebago setumo sa sona. Ereng: ‘Jo, pušo ya sona ye maatla e hwile! Setumo sa sona le maatla ga di sa le gona!’


text:
Lena badudi ba Dibone, theogang madulong a lena a bohlomphegi, le pharame fase leroleng; mofediši wa Moaba o le hlasetše, o hlahlamolotše dibo tša lena.


text:
Lena badudi ba Aroere, emang kgauswi le tsela le lebeleledišiše; botšišang banna le basadi ba ba tšhabago gore na go hlagileng.


text:
Bona ba tla le fetola ba re: ‘Moaba e wele, e gobošitšwe; llang le golole! Hlehlang le nokana ya Arnone le bega gore Moaba e fedišitšwe!’


text:
“Nošang batho ba Moaba bjala gore ba tagwe, ka gore ba ganne go bušwa ke nna. A ba pshikologe ka gare ga mahlatša a bona, mme le bona ba segwe ke batho.


text:
Lena Bamoaba, ga ke re le be le sega setšhaba sa Israele? Kgane ba kile ba swarwa le mahodu, mo le ka bago la ba šikinyetša dihlogo ge le bolela ka bona?


text:
“Lena badudi ba Moaba, tlogang metseng ya lena le yo dula magageng! Etšang leeba le le ikagelago sehlaga legageng.


text:
Re kwele ka boikgogomošo bja Bamoaba – gape ga se ka ge ba ikgantšha! Re kwele ka go kganya le go ipona ga bona, le makoko a bona, le boikgodišo bja bona.


text:
Nna, Morena, makokwana a bona ke a a tseba. Tše ba ikgantšhago ka tšona ke maaka, le tše ba di dirago ga di na mohola.


text:
Ke llela batho ba Sibma le go feta ba Jasere. Wena motse wa Sibma, o etša morara wo makala a wona a letlilego go tshela Lewatle le le Hwilego le go yo fihla Jasere. Eupša bjale dikenywa tša gago tša lehlabula le diterebe tša gago di lobile.


text:
Naga ya go nona ya Moaba e lahlegetšwe ke lethabo le tlhalalo. Ke thibetše beine go rotha e etšwa bopitlelong bja diterebe; ga go yo a pitlago diterebe ka maoto a hlaba mokgoši.


text:
“Batho ba Heshbone le ba Elale ba hlaba mokgoši, gomme mokgoši wa bona o kwagala le Jahatse; o kwewa ke batho ba Tsoare, mme o kwagala le Horonaime le Eglathe-Shelishia. Ešita le nokana ya Nimrime e pšhele.


text:
Ke tla thibela batho ba Moaba gore ba se sa dira dihlabelo tša go tšhungwa ka moka kua dintotomeng, le gore ba se sa direla medimo ya bona dihlabelo. Ke realo, nna, Morena.


text:
“Ka gona, ke llela naga ya Moaba le batho ba Kire-Herese go swana le motho ge a letša sefela sa poloko ka kwadi, ka gobane dithoto tše ba bego ba di hlakodišitše di ile.


text:
Ka moka ga bona ba bootše dihlogo, ba kotile le maledu. Bohle ba ikgaile diatleng, gomme yo mongwe le yo mongwe o apara tša go ilela.


text:
Ditlhakeng tšohle tša dintlo tša Moaba le mapatlelong go kwagala sello fela, ka gore ke pšhatlile Moaba boka pitša ye e sa nyakwego ke motho. Ke realo, nna, Morena.


text:
Batho ba Moaba ba nolegile moko bjang! Ba a golola! Ba katakata ka dihlong. Ditšhaba tšohle tše di bapilego nayo di a e kodutla gomme Moaba e a di tšhoša.”


text:
Metse le dibo di tla thopša. Tšatšing leo bagale ba Moaba ba tla boifa go swana le mosadi ge a belega.


text:
Yo a tšhabelago tše di boifišago o tla gohlomela ka moleteng; yo a tšwago ka moleteng o tla tanywa ke sefu. Dilo tše ke tla di tlišetša Bamoaba ka ngwaga wa go otlwa ga bona. Ke realo, nna, Morena.


text:
Batšhabi ba ba lapilego ba khuta Heshbone, eupša Heshbone le mošate, ga Kgoši Sihone, di tšhungwa ka mollo. Mollo o tšhuma baikgantšhi ba Moaba.


text:
Jonna, lena setšhaba sa Moaba! Le ba madimabe, lena tšhaba sa modimo Kemoshe, gobane barwa le barwedi ba lena ba thopilwe.


text:
“Eupša ge nako e fihla Bamoaba ba ba lego bothopša ke tla ba kgoboketša. Ke realo, nna, Morena.” Ke ka moo Morena a rego Bamoaba ba tla otlwa ka gona.


text:
Mabapi le Baamone Morena o re: “Kgane Israele ga a sa na bana? Ga a na mojalefa? Bjale modimo Milkomo o reng a thopile naga ya kgoro ya Gade, mme batho ba wona ba dula metseng ya wona?


text:
Fela nna, Morena, ke re go tla tla nako ya gore ke hlabele batho ba motse wa Raba wa Baamone mokgoši wa ntwa, gomme wona e tla šala e le matoko, le metsana ya wona e tla šala e tšhumilwe ka mollo. Ya ba gona Baisraele ba amogago bale ba go ba thopela naga ya bona. Ke realo, nna, Morena.


text:
Lena batho ba Heshbone, gololang, gobane motse wa Ai o thubilwe! Lena basadi ba Raba, hlabang mokgoši! Aparang tša go ilela, le lle! Tlarumang mašakeng a dihuswane! Milkomo, modimo wa lena, o tla išwa bothopša gotee le baprista le badiredi ba wona.


text:
Le reng le ikgantšha ka meeding ya lena ya monono, bakgelogi tenang? Etse le botile mahumo a lena, mme le re: ‘Ke mang yo a ka re hulago ona?’


text:
Nna, Mong wa bohle, Morena Ramaatlaohle, ke re ke tla dira gore baagišani bohle ba lena ba le tšhoše. Le tla šwalalanywa, mme mongwe le mongwe o tla tšhaba, a leka go iphološa, gomme batšhabi ba hloka mokgoboketši.


text:
Mabapi le Baedomo Morena o re: “Na ga go sa na ba bohlale moo Temane? Kgane dihlalefi tša bona ga di sa ba eletša? Na e ka ba bohlale bja bona bo nyameletše?


text:
Lena batho ba Dedane, retologang le tšhabe! Khutang mo go sa fihlwego! Ke ya go fediša ditlogolo tša Esau, ka gobane nako ya gore ke ba otle e fihlile.


text:
Ge bafudi ba diterebe ba ka tsena ka dirapeng tša lena, na ba ka se tlogele mabudutša? Mahodu ona ge a ka tla bošego, na a ka se utswe se a se ratago?


text:
Eupša nna ke hlakotše ditlogolo tša Esau, gomme ka fenyekolla le bokhuto bja bona gore ba se sa kgona go khuta. Setšhaba sa Edomo se fedišitšwe, bomorwarragobona le baagišani ba bona ba fedišitšwe – ga ba sa le gona.


text:
Šadišang ditšhiwana tša gabolena le nna, gomme ke tla di hlokomela. Bahlologadi ba gabolena a ba bote nna.


text:
“Ge ešita le bale ba bego ba se ba swanela go otlwa ba ile ba otlwa, na wena o gopola gore o tla phonyokga kotlo? Le gatee; o swanetše go otlwa!


text:
Nna, Morena, ke re ke ikanne gore motse wa Botsra o tla fetoga setšhoša, batho ba tla o kwera, e tla ba mašope, ba le kgatlela motswiri. Metse yohle ya kgauswi e tla fetoga matoko go ya go ile.”


text:
Ke ile ka re: “Ke amogetše molaetša wa go tšwa go Morena. O romile motseta gore a tle a botše ditšhaba gore di rape madira, di itokišetše ntwa, di hlasele Edomo.


text:
Ga go motho yo a go tšhabago ka mo wena o gopolago ka gona. O forilwe ke boikgogomošo bja gago, wena o phelago magageng, o tsoramego ntlhohlong ya thaba. Le ge o agile malekelekeng boka ntšhu, Morena o tla go thenkgolla moo. O realo, Morena.”


text:
Morena o re: “Edomo e tla fetoga setšhoša. Mofeti wa tsela o tla gakgamala, a kgotsa masetlapelo ohle a yona.


text:
Se se ilego sa hlagela Sodoma le Gomora mola yona metse yeo gotee le ya kgauswi le yona e fedišwa, ke sona se se tlago hlagela Edomo mo e lego gore go ka se sa tsoga go phetše motho moo, go ka se sa tsoga go dutše motho. Ke realo, nna, Morena.


text:
Ke tla ragoga bjalo ka tau ye e tšwago ka sethokgweng sa Jordane e hlasela dihuswane mafulong a kgauswi le moela. Ke tla tla ka leleka Baedomo nageng ya bona. Ke gona moetapele yo ke mo kgethago a tlago buša setšhaba. Ke mang yo a swanago le nna? Ke mang yo a ka ntshekišago? Ke moetapele mang yo a ka lwago le nna?


text:
Ka gona, theeletšang maano ao ke a logetšego Baedomo le se ke ikemišeditšego go se dira badudi ba motse wa Temane: Le bana ba bona ba tla gogoišwa, gomme setšhaba sohle se tla tšhoga.


text:
Mohla Edomo e ewa, go tla kwagala modumo wa go rekemiša lefase, gomme mokgoši o tla kwagala le go fihla Lewatleng la Mahlaka.


text:
Setšhabatsoko se tla tla sa phuthuma Botsra bjalo ka ntšhu ye e phurulotšego diphego. Mohlang woo dioka tša Edomo di tla boifa bjalo ka mosadi ge a belega.”


text:
Mabapi le Damaskose Morena o re: “Badudi ba Hamate le ba Arpade ba gakanegile ka gobane ba kwele mašula. Ba tshwenyegile, ga ba na maduledi, ba etša lewatle le le sa tholego.


text:
Batho ba Damaskose ba nolegile moko mme ba itokišetša go hlanola direthe, ba gakanegile. Ba swerwe ke tlalelo le dihlabi bjalo ka mosadi ge a belega.


text:
Nna, Morena Ramaatlaohle, ke re: Mohlang woo masogana a wona a tla bolaelwa mabaleng a motse, bahlabani bohle le bona ba tla bolawa.


text:
Mabapi le kgoro ya Kedara le mebušo ya ba Hatsore ye e bego e fentšwe ke Nebukadnesare, kgoši ya Babilonia, Morena o re: “Eyang le hlaseleng Bakedara, le fediše ba kgoro yeo ya ka bohlabela!


text:
Ba thopeleng mešaša, le dihuswane, le digareteine tša mešaša, gotee le dithoto tšohle. Le gape dikamela tša bona, le ba goelele le re: ‘Le dikaneditšwe ke tše di šiišago!’


text:
“Lena setšhaba sa Hatsore, nna, Morena, ke le botša gore le tšhabele kgole, mme le khute mo go sa fihlwego, gobane Nebukadnesare, kgoši ya Babilonia, o le logetše maanomabe.


text:
Yaang le hlasele setšhaba sela se sa iketlile, se sa lotegile. Motse wa bona ga o ne dikgoro le mapheko, le gona ba dula ba le noši.


text:
“Dikamela le bontši bja mehlape ya bona di tla thopša. Bomokotatlopo ke tla ba šwalalanyetša mathokong ohle, gomme ka ba tlišetša masetlapelo a go tšwa gohle.


text:
Hatsore e tla fetošwa segola sa diphukubje, lešoka la go ya go ile. Go ka se sa tsoga go phetše motho moo, go ka se sa tsoga go dutše motho.”


text:
Yena Morena Ramaatlaohle a re: “Ke tla bolaya boramesebe ka moka ba ba dirilego gore Elamo e be ye maatla ka mokgwa wo.


text:
Ke tla tšutliša madimo Elamo a etšwa ka mathoko ohle, gomme ke tla šwalalanyetša batho ba gona mafelong ohle, go fihlela go se na setšhaba seo bafaladi ba sona ba sego ba ya go sona.


text:
Ke tla dira gore batho ba Elamo ba tšhabe manaba a bona ao a ratago go ba bolaya. Nna, Morena, ke re ke tla tlišetša batho ba Elamo masetlapelo ke galefile, ka ba romela madira a ba bolaya ka tšhoša go fihlela ke ba feleletša.


text:
Nna, Morena, ke re ke tla bolaya kgoši ya bona le baetapele, gomme ka hloma setulo sa ka sa bogoši Elamo.


text:
Mabapi le motse wa Babilone le naga ya Babilonia Morena o boletše ka molomo wa moprofeta Jeremia a re:


text:
“Tsebišang ditšhaba, di begeleng! Hlomang sefoka le begeng ditaba! Le se ke la di fihla, le re: ‘Babilone e a thopša! Modimo wa yona, Bele, o a nyatšwa! Modimo wa yona, Merodake, o nolega moko! Medimo ya diswantšho ya Babilone e a gobošwa! Dipheko tša gona di a pšhatlaganywa!’


text:
“Setšhaba sa go tšwa ka leboa se tletše go tlo hlasela naga ya Babilonia, gomme se tlo e fetoša lešoka. Batho ba tla tšhaba gotee le diphoofolo, gomme ga go yo a tlago dula moo.”


text:
Morena o re: “Mohla nako yeo e fihla batho ba Israele le ba Juda ba tla tla ba lla, ba nnyaka, nna, Morena Modimo wa bona.


text:
Ba tla botšiša tsela ya go ya Sione, ba napa ba leba gona. Ba tla itlemaganya le nna go ya go ile ka setlemo se se ka se kego sa kgaoga.


text:
“Setšhaba sa ka se be se le bjalo ka dinku tše badiša ba tšona ba di timeditšego kua dithabeng. Ba gerema le dithaba le meboto bjalo ka dinku tše di gakilwego ke lešaka.


text:
Ba be ba hlaselwa ke bohle ba ba ba hwetšago. Manaba a bona a re: ‘Se re se dirilego ga se phošo, ka gobane bona ba fošeditše Morena, yena toka ya ka mehla, yo borakgolokhukhu ba bona ba bego ba mmotile.’


text:
“Tšhabang le tloge Babilonia! Etšwang ka nageng ya Bababilonia, le be bjalo ka diphooko tše di etilego mohlape pele!


text:
Ke ya go hlohleletša ditšhaba tše maatla tše di itirilego seboka tša hlasela Babilonia di etšwa nageng ya ka leboa. Di tla ema ka lethete go hlasela naga yeo mme tša e fenya. Ke bagale ba bokgoni, ba go thunya mesebe ka go nepa.


text:
Babilonia e tla thopelwa, gomme bohle ba ba e thopelago ba tla tšea tšohle tše ba di nyakago. Ke realo, nna, Morena.”


text:
“Lena bahudi ba tšhaba sa ka, le thabile, le a ipshina, le kgana bjalo ka sethole bjanyeng, le letša dinko bjalo ka pere,


text:
eupša mmagolena Babilone o tla kokobetšwa, a gobošwa. Bababilonia e tla ba setšhaba se se nyatšegago gare ga tšona ka moka; Babilonia e tla fetoga lešoka le le omilego mme le se nago meetse.


text:
Ka baka la go galefa ga ka ga go motho yo a tlago dula Babilone; e tla ba mašopešope; mofetagona o tla gakgamala, a kgotsa masetlapelo ohle a yona.


text:
“Lena boramesebe bohle, emang ka lethete go dikologa Babilone. Thuntšhang motse wa Babilone ka mesebe yohle ya lena, ka gobane wona o mphošeditše, nna, Morena.


text:
O hlabeleng mokgoši ka mathoko ohle! Bjale Babilone e ineetše. Dibo tša yona di pšhatlagantšwe; merako ya yona e kgerešitšwe. Ke itefeletša ka Bababilonia. Ka gona le lena itefeletšeng ka bona, le ba sware ka moo le bona ba ilego ba swara ba bangwe ka gona.


text:
Le bolayeng mobjadi yo mongwe le yo mongwe nageng ya Babilonia, le mmunakasekele nakong ya puno. Mofaladi yo mongwe le yo mongwe o tla boela go ba gabo; motho yo mongwe le yo mongwe o tla tšhabela nageng ya gabo go phonyokga tšhoša ya manaba.”


text:
“Setšhaba sa Israele se bjalo ka dinku tše di lelekišitšwego mme tša šwalalanywa ke ditau. Pele ba ile ba hlaselwa ke kgoši ya Asiria, ba tla ba hlaselwa ke Nebukadnesare, kgoši ya Babilonia.


text:
Ka baka la taba yeo nna, Morena Ramaatlaohle, Modimo wa Israele, ke tla otla kgoši ya Babilonia le naga ya gagwe ka mokgwa wo ke otlilego kgoši ya Asiria ka wona.


text:
Ke tla bušetša setšhaba sa Israele nageng ya sona bjalo ka dinku ge di bušetšwa mafulong a tšona. Ba tla ja tše di bjalwago thabeng ya Karmele le seleteng sa Bashane, ba tla ja ba khora le tše di bjalwago nageng ya dithaba ya Efraime le ya Gileade.


text:
Mohla nako yeo e fihla Baisraele ba ka se hwetšwe ba na le molato, le Bajuda ba ka se hwetšwe ba dirile sebe, ka gobane ke tla lebalela bao ke sego ka ba lesa ba bolawa. Ke realo, nna, Morena.”


text:
Morena o re: “Hlaselang batho ba naga ya Merataime le badudi ba Pekode. Ba gagareng molokwanarite. Le phetheng tšohle tše ke le laelago tšona. Ke realo, nna, Morena.


text:
Babilonia, noto ya lefase lohle, ga se ka ge e robegile! Ditšhaba di tšhošitšwe ke se se hlagetšego naga yeo.


text:
Wena, Babilonia, etse o be o nthumola, ka gona o tantšwe ke sefu se ke go theilego ka sona, le ge moka o be o sa tsebe.


text:
Ke butše bobolokelo bja ditlhabano tša ka, ka ntšha dibetša tša ge ke galefile, ka gobane nna, Mong wa bohle, Morena Ramaatlaohle, ke na le mošomo wo ke swanetšego go o phetha kua Babilonia.


text:
E hlaseleng le etšwa ka mathoko ohle, mme le bule matlolo a yona! Le kgobeleng tše le e hutšego tšona di swane le mekgobo ya mabele! Le senyeng naga! Le se tlogeleng selo!


text:
Le bolayeng bahlabani ba gona ka moka! A ba bolawe! Batho ba Babilonia ke ba madimabe gobane tšatši la bona le fihlile, yona nako ya gore ba otlwe.”


text:
“Ekwang ka mo batšhabi le bafaladi ba go tšwa nageng ya Babilonia ba begago motseng wa Jerusalema gore Morena Modimo wa rena o lefeletša tše Bababilonia ba di dirilego Tempele ya gagwe.


text:
“Rapang boramesebe, bohle ba ba kgonago go šomiša bora le mosebe, gore ba hlasele motse wa Babilone. Dikanetšang motse mme go se phonyokge motho. Le o lefeletše tše o di dirilego, gomme le o sware ka mo o ilego wa swara batho ka gona, ka gobane o be o nkganyetša, nna, Mokgethwa wa Israele.


text:
Ka gona, mohlang woo masogana a wona a tla bolawa mabaleng a motse, le bahlabani bohle le bona ba tla fedišwa. Ke realo, nna, Morena.


text:
“Nna, Mong wa bohle, Morena Ramaatlaohle, ke lwa nago, mmamakokwana towe! Letšatši la gago le fihlile, yona nako ya gore o otlwe.


text:
Mmamakokwana towe, o tla thetšwa wa gatlagana fase, gomme ga go yo a tlago go tsoša. Ke tla tšhuma metse ya gago, gomme tšohle tše di go dikaneditšego di tla fedišwa.”


text:
Morena Ramaatlaohle o re: “Setšhaba sa Israele se gateletšwe, ešita le sona sa Juda. Bathopi ba bona ba ba dišitše kudu, gomme ba ba ganetša go tloga.


text:
Eupša Mohlakodiši wa bona ke yo maatla, leina la gagwe ke Morena Ramaatlaohle. Yena ka boyena o tla ba lwela gore ba dule nageng ya bona ka khutšo, badudi ba Babilonia bona khutšo ba e hloke.”


text:
Morena o re: “Tšhoša a e šupe Babilonia, e šupe badudi ba Babilonia, e šupe babuši ba yona le bahlale ba bona.


text:
Tšhoša a e šupe dipere le dikoloi tša yona, le bahlabani ba yona ba ba thwetšwego, ba hloke maatla ba etše basadi. A molaodi a šupe matlotlo a yona ka tšhoša gore a thopše.


text:
Komelelo a e wele naga ya gona gore dinoka tša yona di pšhe, ka gobane Babilonia ke naga ya medimo ya diswantšho, gomme medimo yeo ya go šiiša e hlakantšha Bababilonia hlogo.


text:
“Ke ka baka leo felo moo go tlago phela diphaga le diphukubje, le dimpšhe di tla dula gona. Batho ba ka se sa tsoga ba dutše gona, go tla dula go se na badudi go ya go ile.


text:
Nna, Modimo, motse wa Babilone ke tla o fediša ka mokgwa wo nkilego ka fediša Sodoma le Gomora le metse ya kgauswi le yona, e lego gore go ka se sa tsoga go phetše motho moo. Go ka se sa tsoga go dutše motho. Ke realo, nna, Morena.


text:
“Tšhaba se se tšwago ka leboa se etla; morafe wo maatla kua kgolekgole le magoši a mantši ba itokišetša ntwa.


text:
Ba itlhamile ka mesebe le marumo; ke ba sehlogo, ga ba na lešoko. Ba kwagala bjalo ka lewatle le le bopago ge ba nametše dipere tša bona. Ba itokišeditše go lwa le lena, Bababilonia.


text:
Kgoši ya Babilonia e kwele taba tšeo, gomme e rephile matsogo, e aparetšwe ke tlalelo, e šokwa wa mosadi ge a belega.


text:
“Nna, Morena, ke tla ragoga bjalo ka tau ye e tšwago ka sethokgweng sa Jordane e hlasela dihuswane mafulong a kgauswi le moela, ka lelekiša Bababilonia nageng ya bona. Ke mo moetapele yo ke mo kgethago a tlago buša setšhaba. Ke mang yo a swanago le nna? Ke mang yo a ka ntshekišago? Ke moetapele mang yo a ka lwago le nna?


text:
Ka gona, theeletšang maano ao ke a logetšego motse wa Babilone, le se ke ikemišeditšego go se dira naga ya Bababilonia: Le bana ba bona ba tla gogoišwa, gomme setšhaba sohle se tla tšhoga.


text:
Mohla Babilonia e thopša go tla kwagala modumo wa rekemiša lefase, gomme mokgoši o tla kwewa ke ditšhaba.”


text:
Ke tla roma bafeferi Babilonia ba yo e fefera. Mohla tšatši leo la masetlapelo le fihla ba tla e hlasela ba etšwa ka mathoko ohle, ba e tlogela e le fela.


text:
Le se ke la fa boramesebe ba gona sebaka sa go thuntšha ka mesebe goba go apara tša ntwa. Masogana a gona le se ke la a šokela. Le fediše madira ohle!


text:
Nna, Modimo wa bona, Morena Ramaatlaohle, ga se ka tlogela Baisraele le Bajuda, le ge bohle ba be ba na le molato pele ga ka, nna, Mokgethwa wa Israele.


text:
Tšhabang le tloge Babilonia, le phološe hlogo tša lena! Le se bolaelwe dibe tša Bababilonia. Bjale ke nako ya gore ke itefeletše, ke e otle ka mo go e swanetšego.


text:
Babilonia e be e swana le senwelo sa gauta se ke se swerego ka seatla, mme beine ya sona e taga lefase ka moka. Ditšhaba di nwele beine yeo mme tša gafa.


text:
Babilonia e lobile ka bjako, e gobetše! E lleleng! E nyakeleng dihlare tša go e alafa dintho, mohlomongwe e ka fola.


text:
Bafaladi ba ba dulago gona ba ile ba re: ‘Re lekile go alafa Babilonia, fela e be e sa alafege. A re e tlogeleng, mongwe le mongwe a ye ga gabo, gobane Modimo o otlile naga ya Babilonia kudu ka kotlo ye bohloko.’ ”


text:
Morena o re Baisraele ba re: “Morena o bontšhitše gore ga re na molato. A re yeng go botša batho kua Jerusalema tše Morena a di dirilego.”


text:
“Lootšang mesebe ya lena! E tlatšeng dikgotlopo tša lena!” Morena o hlohleleditše magoši a Media, ka gobane o ikemišeditše go fediša Babilonia. Ke ka mo a tlago lefeletša Tempele ya gagwe ka gona.


text:
“Bontšhang sefoka sa ge le hlasela merako ya Babilone. Beang baleti! Oketšang bahlapetši! Beang banna ba go lalela!” Morena o phethile tše a bego a rile o tla di dira badudi ba Babilonia.


text:
Lena baagi ba meetseng a mantši, le humilego ka matlotlo, mafelelo a lena a fihlile, le kgauswi le go bolawa.


text:
Morena Ramaatlaohle o ikanne gore o tla tliša banna ba bantši go tlo hlasela Babilone bjalo ka tšie, gomme ba tla tšhela legoa la phenyo.


text:
Batho ge ba di bona ba tlaela ba sa di kwešiše; morulagauta yo mongwe le yo mongwe o inyatša ka medimo ya gagwe ya diswantšho, ka ge diswanšhobopša tšeo tša gagwe e le tša bofora, di sa phele.


text:
Morena o re: “Babilonia, ke wena thoka ya ka, o sehlabano sa ka sa ntwa. Ka wena ke pšhatlile ditšhaba, ka wena ke fedišitše mebušo,


text:
ka wena ke pšhatlile monna le mosadi, ka wena ke pšhatlile mokgalabje le mošemane, ka wena ke pšhatlile lesogana le lekgarebe,


text:
ka wena ke pšhatlile modiša le mohlape, ka wena ke pšhatlile molemi le dipholo, ka wena ke pšhatlile mmuši le mmušiši.”


text:
Morena o re: “Le tla bona ke itefeletša ka Babilonia le badudi ba gona ka baka la tšohle tše mpe tše ba di dirilego Jerusalema.


text:
Babilonia, wena thaba, sepšhatlaganyafaselohle, ke lwa nago. Ke tla go swara, ka go kgokološa magageng, ka go fetoša thaba ye e swelego.


text:
Go ka se tšewe leswika la sekhutlo goba la motheo mo go wena. O tla swana le lešoka go ya go ile. Ke realo, nna, Morena.


text:
“Emišang sefoka nageng sa go hlasela! Galagatšang phalafala ditšhabeng! Beakanyetšang ditšhaba go yo lwa le Babilonia! Botšang mmušo wa Ararate le wa Mini le wa Ashkenase gore e hlasele. Tlišang dipere di etše tšie ka bontši.


text:
Beakanyetšang ditšhaba go yo lwa le Babilonia, gotee le magoši a Media, le babuši le babušiši ba gona, le dinaga tšohle tše ba di laolago.


text:
Lefase le a rekema ebile le a šikinyega, ka ge Morena a phetha leano la gagwe la go dira Babilonia lešoka, moo go sa dulego motho.


text:
Bagale ba Babilonia ba lesitše go lwa mme ba dutše ka dibong tša bona. Ba nolegile moko, mme ba hloka maatla bjalo ka basadi. Dintlo di tšhumilwe, mapheko a dikgoro tša motse a kgakgamolotšwe.


text:
Baromiwa ba rongwa ba sa tšo rongwa, le batseta ba kitima ba šalane morago, ba eya go begela kgoši ya Babilonia gore motse wa yona o šwahletšwe ka mathoko ohle,


text:
le gore manaba a thibile matšibogo a noka, a bile a tšhuma dibo, le gore bahlabani ba Babilonia ba gakanegile.


text:
Motse wa Babilone o tla katakelwa bjalo ka seboa pele go bunwa. Taba ye e tla direga kgauswinyana. “Ke realo, nna, Morena Ramaatlaohle, Modimo wa Israele.”


text:
Badudi ba Jerusalema ba re: “Nebukadnesare, kgoši ya Babilonia, o re thopile, a re kwametša. O tlogetše motse o le fela boka motho ge a kgothola tša ka sebjaneng, a o metša bjalo ka kgolomodumo. O kwameditše tša rena tše a di ratago, rena a re tshwa.”


text:
Batho ba Sione a ba re: “A dikgobadi tše Babilonia e re ntšhitšego tšona di e boele!” Batho ba Jerusalema a ba re: “A polao ya batho ba gaborena e boele badudi ba Babilonia!”


text:
Ka gona Morena a re go batho ba Jerusalema: “Ke tla le rerelela, ka le lefeletša. Ke tla pšheša noka ya Babilonia, ka gopiša methopo ya gona.


text:
Motse wa Babilone o tla fetoga mokgobo wa matoko le segola sa diphukubje. O tla fetoga setšhoša, wa gakgamatša batho; ga go motho yo a tlago dula gona.


text:
E tla re ba sa kukegile bjalo, ka ba direla monyanya, ba tagwa, ba potuma, ba robalela ruri, ba se sa tsoga. Ke realo, nna, Morena.


text:
Morena o re: “Joo, wa tla wa thubja motse wa Sheshake, moretwa wa lefase lohle! Ditšhaba di tšhošitšwe ke se se hlagetšego motse woo.


text:
Metse e fetogile setšhoša gomme e etša naga ya komelelo, ya leganata, moo go sa dulego gape go sa sepelego motho.


text:
Ke tla otla Bele, modimo wa Babilonia, gomme ka o hlatšiša tše o di kwameditšego. Ditšhaba di ka se sa o loba. “Morako wa Babilone o kgeregile.


text:
Le se ke la nolega moko goba la boifišwa ke mabarebare ao le a kwago mo nageng. Ngwaga ka ngwaga go kwagala mabarebare a mohuta wo mongwe – mabarebare a dikgaruru mo nageng, kgoši e elwa le ye nngwe.


text:
Ka gona go tla tla nako yeo ka yona ke tlago otla medimo ya Babilonia ya diswantšho. Naga yohle e tla gobošwa, gomme badudi ba yona ka moka ba tla bolawa.


text:
Legodimo le lefase le tšohle tše di lego go ona di tla goa ka lethabo ge Babilonia e fenywa ke batho ba go tlo e fediša ba etšwa ka leboa. Ke realo, nna, Morena.


text:
Babilonia ke yona e hloletšego batho lehu lefaseng ka moka, gomme bjale Babilonia e tla fenywa ka gobane e hloletše Baisraele ba bantši lehu.”


text:
Morena o re: “Lena le phonyokgilego tšhoša, sepelang! Le se diege! Le ge le le nageng ya kgole bjalo, le nkgopole, nna, Morena, le gopole le Jerusalema.”


text:
Batho ba re: “Re na le dihlong ka gobane re rogilwe; re gobošitšwe ka ge bafaladi ba tsene ka mafelong a makgethwa a ka Tempeleng.”


text:
Morena o re: “Ka gona nna ke re go tla tla nako yeo ka yona ke tlago otla medimo ya Babilone ya diswantšho, gomme dikgobadi di tla tsetla mo gohle nageng.


text:
Le ge Babilone e ka namelela godimo leratadimeng, ya ikagela sebo se se tiilego, ke tla no roma batho gore ba yo se senya. Ke realo, nna, Morena.”


text:
Morena o thuba motse wa Babilone, a homotša lešata leo le legolo. Madira a o kgeregela bjalo ka maphoto a a bopago, a hlaba mokgoši wa ntwa.


text:
A tlile go fediša Babilone; bagale ba gona ba thopilwe, mme mara a bona a robegile, gobane Morena ke Modimo wa boitefeletšo, ga a ke a palelwa ke go itefeletša.


text:
Kgoši, yo leina la gagwe e lego Morena Ramaatlaohle, o re: “Ke tla noša babuši ba motse wo bjala ba tagwa – bona banna ba bohlale le babušiši le bahlankedi le bagale. Ba tla re go robala ba se sa tsoga.


text:
Nna, Morena Ramaatlaohle, ke re: Merako ya Babilone, motsekgoparara, e tla kgerešwa, le mapheko a yona a matelele a tla tšhungwa ka mollo. Ditšhaba di katanela lefeela; maitapišo a merafe a felela mollong.”


text:
Mookamedi wa tša mošate e be e le Seraya, morwa wa Neria, setlogolo sa Magasea. E rile ka ngwaga wa bone wa ge Tsedekia e le kgoši ya Juda, Seraya a ya Babilonia le yena, gomme Jeremia a mo laeletša.


text:
A ngwala ka pukung e tee masetlapelo ohle a a bego a tlilo wela Babilonia, ke go re tšohle tše di ngwadilwego mabapi le Babilonia.


text:
Ke moka Jeremia a re go Seraya: “Ge o fihla Babilone o hlokomele gore o balele setšhaba tšohle tše di ngwadilwego mo.


text:
O rapele o re: ‘Morena, ke wena o rilego o tla fediša motse wo, gore go se sa ba le se se phelago mo, motho goba phoofolo, gomme go tla fetoga lešoka go ya go ile.’


text:
gomme o re: ‘Ke ka mokgwa wo motse wa Babilone o tlago sobelela ka gona, mme wa se sa tšwa ka baka la masetlapelo ao o tla bego o a tlišeditšwe ke Morena.’ ” Tše di boletšwego ke Jeremia di felela mo.


text:
Tsedekia o be a na le mengwaga ye masome a mabedi a motšo o tee ge e eba kgoši ya Juda, gomme a buša a le Jerusalema mengwaga ye lesome le motšo o tee. Mmagwe e be e le Hamutale, morwedi wa Jeremia yola wa motse wa Libna.


text:
Morena a galefela batho ba Jerusalema le ba Juda moo e lego gore o ile a ba raka pele ga gagwe. Tsedekia a tsogela Kgoši Nebukadnesare wa Babilonia maatla,


text:
ka gona Nebukadnesare a tla ka madira a gagwe ka moka gomme a hlasela Jerusalema ka letšatši la lesome la kgwedi ya lesome la ngwaga wa senyane wa pušo ya Tsedekia. Ba hloma mešaša ka ntle ga motse, gomme ba kgobela ntotoma ya mobu go o dikologa,


text:
Ka letšatši la senyane la kgwedi ya bone ya wona ngwaga woo, ge tlala e befile moo e lego gore go be go se na sa go ja,


text:
morako wa motse o ile wa kgerešwa. Le ge Bababilonia ba be ba dikaneditše motse, bahlabani ka moka ba ile ba tšhaba bošego. Ba tšea ka tsela ye e putlago serapa sa mošate, ba tšwa ka lesoro le le kgomaganyago maboto a mabedi a serapa seo, gomme ba tšhabela thoko ya moedi wa Jordane.


text:
Eupša madira a Bababilonia a rakediša Kgoši Tsedekia, a mo swara melaleng ya kgauswi le Jeriko, gomme bahlabani ba gagwe ka moka ba šwalalana, ba mo tlogela.


text:
Tsedekia a išwa go Kgoši Nebukadnesare yo a bego a le motseng wa Ribla, nageng ya Hamate, gomme Nebukadnesare a mo ahlola moo.


text:
A bolaya barwa ba Tsedekia fao Ribla Tsedekia a lebeletše, gomme a laela gore le bakgomana ba Juda ba bolawe.


text:
Ka morago ga moo a laela le gore Tsedekia a gonywe mahlo, a tlengwe ka diketane, mme a mo iša Babilone. A mo lahlela kgolegong, mme Tsedekia a dula fao go fihlela a ehwa.


text:
Ka letšatši la lesome la kgwedi ya bohlano ya ngwaga wa lesome le metšo ye senyane wa pušo ya Kgoši Nebukadnesare wa Babilonia, Nebusaradane, mohlankedi wa gagwe yo e bego e le molaodi wa baleti ba kgoši, a tsena Jerusalema.


text:
Ke moka Nebusaradane a thotha batho ba ba bego ba šetše motseng, a ba iša Babilonia, le banna ba go tseba mediro ba ba bego ba sa šetše, le ba ba bego ba šetše ba ineetše go Bababilonia.


text:
Eupša a šadiša badiidi ba bangwenyana nageng ya Juda gore ba šome mašemong le ka dirapeng tša merara.


text:
Ba thotha le dibjana tša go olelela melora, digarafo, ditimamabone, meruswi le ditlabakelo ka moka tša mphiri tše di bego di šomišwa tirelong ya Tempeleng.


text:
Ba thotha dilo ka moka tše di bego di dirilwe ka gauta le silibera: meruswana, dibjana tša magala, meruswi ya go foka madi, dibjana tša go olelela melora, dihlomamabone, dipane tša go tšhumela diorelo, le dibjana tša dihlabelo.


text:
Mphiri wa dikokwane ka dipedi le wa dikoloyana le wa legopo le legolo, le wa dipoo tšela tše lesome le metšo ye mebedi tše di bego di le thekgile, e lego dilo tše Kgoši Solomone a bego a di diretše Tempele, e be e le wo boima kudu go ka o ela.


text:
Dikokwane tšeo tše pedi di be di swana: ye nngwe le ye nngwe e le ya dimetara tše 8,3 go ya godimo le tše 5,5 bokoto. E be e le mahoa gomme bokoto bja mphiri wa tšona e le bja dimilimetara tše 75.


text:
Godimo ga kokwane ye nngwe le ye nngwe go be go na le hlogwana ya mphiri ya bogodimo bja dimetara tše 2,3, gomme e kgabišitšwe ka diswantšho tša digarenate go e dikologa. Digarenate tšeo le tšona di be di bopilwe ka mphiri.


text:
Hlogwana ye nngwe le ye nngwe e be e kgabišitšwe ka digarenate tše lekgolo, gomme tše masome a senyane le metšo ye e selelago di bonagala.


text:
Nebusaradane, molaodi wa baleti ba kgoši, a thopa Seraya, Moprista yo Mogolo, Sofonia, moprista yo a mo latelago ka maemo, le baprista ba bararo ba ba bego ba leta mejako ya Tempele.


text:
Motseng a tšea molaodi wa madira, le baeletši ba ba šupago ba kgoši bao ba bego ba sa le motseng, le mongwaledi wa molaodi yo mogolo yo a bego a hlokometše go rapa dira, le banna ba bangwe ba maemo ba masome a a selelago.


text:
nageng ya Hamate. Moo kgoši a laela gore ba itiwe ba bolawe. Ke ka moo batho ba Juda ba thothilwego nageng ya bona ba išwa bothopša.


text:
Batho bao Nebukadnesare a ba išitšego bothopša šeba: Ka ngwaga wa bošupa wa pušo ya gagwe o ile a thopa batho ba 3 023;


text:
gomme ka ngwaga wa masome a mabedi le metšo ye meraro a thopa ba 745 – a ba thopelwa ke Nebusaradane. Batho ka moka bao ba ilego ba thopša e bile 4 600.


text:
Ka ngwaga wo Ebile-Merodaka e bilego kgoši ya Babilonia ka wona o ile a ntšha Kgoši Joyakine wa Juda kgolegong. Seo se diregile ka letšatši la masome a mabedi le metšo ye mehlano la kgwedi ya lesome le metšo e mebedi ya ngwaga wa masome a mararo a metšo ye e šupago ka morago ga ge Joyakine a thopilwe.


text:
Ebile-Merodaka a mo swara gabotse, gomme a mmea maemong a a hlomphegago go feta a dikgoši tše dingwe tše e bego e le mathopša le yena Babilonia.


text:
Joo, Jerusalema o bodutung bjo bokaakang, motse wola o kilego wa tlala batho! O swana le mohlologadi, motse wola o kilego wa hlompšha ke ditšhaba; wo e kilego ya ba mohumagadi wa dinaga, bjale o dira mediro ya kgapeletšo.


text:
O lala a lla gabohloko bošego, dithama tša gagwe di ela megokgo. O hloka mohomotši go ba ba bego ba mo rata. Bathuši ba gagwe bohle ba mo lahleditše, ba mo fetogetše manaba.


text:
Juda e tlogetšwe ke batho ka go tlaišega le ka go thopša, ya ba makgoba. Ba phela ditšhabeng tše dingwe, ga go mo ba ka agago gona. Bahlomari ba bona ka moka ba ba swere, ba ba dikanetša.


text:
Tsela tša Sione di a lla, gobane ga go yo a tšeago ka tšona go ya menyanyeng ye mekgethwa. Dikgorong tša motse ga go motho, baprista ba a tsetla; banenyana ba ba bego ba opela menyanyeng ba nyamile – motse o mathateng.


text:
Batlaiši ba wona ba o fentše, manaba a wona a iketlile. Morena o o kwešitše bohloko ka baka la dibe tša wona tše dintši; bana ba wona ba thopilwe ke manaba.


text:
Botse bja Jerusalema bo fedile. Baetapele ba wona ba bjalo ka dikgama tše di swerwego ke tlala, di lapišitšwe ke go tšhaba batsomi.


text:
Jerusalema ye bjale e tlaišegilego mme e tlogetšwego ke batho, e ikgopotša dilo tša yona tše bohlokwa tša kgale, mola batho ba yona ba wetše diatleng tša manaba, mme go se yo a ba thušago. Batlaiši ba yona ba ile ba e bogela, ba e sega ge e thubega.


text:
Jerusalema e itirile makgapha ka dibe tše di šiišago, ka moka ba ba bego ba e hlompha bjale ba a e nyatša, ka gobane ba bone gore ga e sa šireletšegile. E a bobola, e inamišitše sefahlego ka dihlong.


text:
Go se hlweke ga yona go be go le pepeneneng, fela ya se tshwenyege gore e tla feletša kae. Go wa ga yona e bile mo go tlabago gwa se be le wa go e homotša. E a lla e re: “Morena, bona mahlomola a ka, gobane manaba a ka a a ikgogomoša.”


text:
Manaba a yona a e hlakotše dilo tša yona tše bohlokwa. E a bone a tsena ka Tempeleng, moo Morena a bego a ganetša baditšhaba go kopana le setšhaba sa gagwe gona.


text:
Batho ba yona bohle ba a bobola ge ba tsoma tša go ja. Ba reka dijo ka dilo tša bona tše bohlokwa gore ba se ke ba hwa. Motse o a goa o re: “Ntebelele Morena, o bone go nyatšega ga ka.”


text:
O goelela bafeti ba tsela ka moka o re: “Ntebeleleng, kgane taba ye ga e le ame? Ga se gwa ka gwa ba le yo a kwago bohloko go etša nna, bohloko bjo Morena a ntlišeditšego bjona a galefile.


text:
“O nthometše mollo wa go tšwa godimo, mollo wa go ntšhuma ka teng. O ntheile ka molaba gomme a ntanya. A nkwiša ka sa morago, a ntlogela ke le bohlokong.


text:
“O kgomagantše dibe tša ka a di dira joko, a nthweša yona molaleng mme ka fokodišwa ke boima bja yona. Morena o nkgafetše manabeng ao ke šitilwego ke go lwa le ona.


text:
“Bagale ba ka bohle Morena o ba nyaditše, o kgobokantše manaba a ka go fediša masogana a ka. O pšhatlagantše batho ba ka bjalo ka diterebe ge di pitlwa ka maoto bopitlelong.


text:
“Ke ka baka leo mahlo a ka a edišago meokgo. Ga go yo a ka nkhomotšago, a ka mphago maatla. Batho ba ka ba gakanegile gobane manaba a mphentše.


text:
“Ke obeleditše matsogo, eupša ka hloka yo ke itshwarelelago ka yena. Morena o mpileditše manaba ka mathoko ohle; ba ntshwara boka makgapha.


text:
“Eupša Morena o lokile, gobane ke nna ke mo nyaditšego. Hle, ntheeletšeng, lena ditšhaba tšohle, bonang manyami a ka! Masogana le makgarebe a ka a thopilwe.


text:
“Ke biditše bathuši ba ka, eupša bona ba ntahla. Baprista le bagolo ba setšhaba ba feletše mekgotheng ya motse ba nyaka dijo gore ba fele ba phela.


text:
“Joo, Morena, bona ka mo ke nyamilego ka gona; ke huduegile moyeng! Pelo ya ka e rotha madi ka gore ke ile ka tsogela Morena maatla. Mekgotheng batho ba bolawa ka ditšhoša, ka magae ke leuba la bolwetši.


text:
“Manaba a ka a nkwele ge ke tsetla ke re: ‘Ga go yo a nkhomotšago.’ Ka moka ga bona ba kwele tša masetlapelo a ka, ba thabela ge o ntlišeditše ona. A letšatši lela o le beilego le tle gore ba tle ba tlaišege go swana le nna.


text:
“Ba lahle ka baka la makgopo ohle a bona. Ba otle bjalo ka ge le nna o nkotletše tša ka dibe. Ke tsetla o šoro, mme ke nyamile kudu.”


text:
Joo! Mong wa rena o pipile Sione ka leswiswi a galefile. O bataladitše motse wa bothakga wa Israele. Mohla wola a galefile o be a sa re selo ka Tempele ya gagwe.


text:
Mong wa rena o pšhatlagantše dintlo tšohle tša ditlogolo tša Jakobo a se na lešoko, a kgereša dibo tša batho ba Juda a galefile. A goboša mmušo le babuši ba gona.


text:
Mohlang wola a tuka bogale o ile a fetša Baisraele maatla; a lesa go ba šireletša ge manaba a ba hlasela, a gakalela ditlogolo tša Jakobo bjalo ka mollo wa go fiša se sengwe le se sengwe se se lego kgauswi.


text:
A nganga bora boka lenaba, a ba lebantšha, a gagara baratwa bohle ba bona. Kgalefo ya gagwe ye e tukago bjalo ka mollo a e tšhollela godimo ga Tempele ya Jerusalema.


text:
Mong wa rena o fedišitše Israele bjalo ka lenaba; o pšhatlagantše dintlo tšohle tša mošate, a tlogela dibo tša gona e le mašope. O tlišeditše batho ba Juda manyami a go se fele.


text:
O pšhatlagantše Tempele ya gagwe mo nkego ke mošašana ka serapeng, a fediša lefelo leo la go kopanela. Morena o fedišitše matšatši a menyanya le a Sabatha. Ge a galefile o nyatša kgoši le moprista.


text:
Mong wa rena o lahlile aletare ya gagwe, mme a tlogela Tempele ya gagwe ye kgethwa; a dumelela manaba go kgereša merako ya dibo tša gona. Ba hlaba mekgolokwane ka ntlong ya Morena bjalo ka tšatšing la monyanya.


text:
Morena o be a feditše le pelo go thuba morako wa Sione. O rile go o ela ka thapo a tšwela pele le go o phušola. A kgereša ntotoma le morako.


text:
Dikgoro di khupeditšwe ke thogorogo, o robile mapheko a tšona a a robaganya. Kgoši le bakgomana ba thopilwe. Melao ya Modimo ga e sa rutwa, le baprofeta ga ba sa bona dipono tša go tšwa go Morena.


text:
Bakgalabje ba Jerusalema ba dutše fase ba homotše, ba tletše marole dihlogong, ba apere tša go ilela. Dikgarebjana tša Jerusalema di inamišitše dihlogo.


text:
Mahlo a ka a hwibiditšwe ke sello; ke huduegile moyeng. Go fedišwa ga tšhaba sa gešo le go idibala ga bana le masea mekgotheng ya motse go nkgaola pelo.


text:
Ba llela bommabo ba re: “Sejonyana se kae? Senonyana se kae?” Ba idibala mekgotheng ya motse mo nkego ke dikgobadi; ba hwa bosele ba farilwe ke bommabo.


text:
Jerusalema, moratiwa, na nka go swantšha le eng? Nka go bapiša le eng? Nka go lekantšha le eng, gore ke go bee pelo, wena Sione? Masetlapelo a gago a lekana le lewatle ka bogolo. Ke mang a ka go hlatlolago go ona?


text:
Baprofeta ba gago ba go boditše dipono tša bofora le tša boradia, ga se ba go lemoša bobe bja gago, ba go phemiša go thopša. Dipono tše ba go boditšego tšona ke tša maaka le bofora.


text:
Bafeti ba tsela bohle ba letša tangwa, ba a kgotsa, ba šikinyetša Jerusalema dihlogo ba tlabegile ba re: “Afa wo ke wona motse wola ba bego ba re ke wo mobotsebotse, motse wo o bego o kgahla lefase lohle?”


text:
Manaba a gago ohle a go kwera a go ahlametše, a go kgotsa, a go lomantšhetša meno a re: “Swine! Re e fedišitše! Le ke letšatši leo re dutšego re le emetše, mme re feleditše re le bone!”


text:
Morena o dirile se a bego a ikemišeditše sona. O phethile se a rilego o tla se phetha. O go fedišitše a se na lešoko bjalo ka ge a be a beakantšhitše kgale. O go gafetše diatleng tša manaba a gago, a ba thabiša ka go fenywa ga gago.


text:
Jerusalema, morako wa gago a o llele Mong wa rena! Meokgo ya gago a e ele e etše dinoka bošego le mosegare; o se ke wa kgaotša, o se ke wa khutšiša mahlo a gago.


text:
Bošego o lale o tsoga, o llela go Morena; o tšholle tša ka pelong ya gago pele ga Mong wa rena boka meetse. Phagamišetša matsogo go yena o mo rapele gore a lote bana ba gago, bana ba ba hwago ka tlala magahlanong a mekgotha.


text:
Morena, lebelela, o di iše hlogong: Ke mang yo o kilego wa mo swara ka tsela ye? Kgane ke tshwanelo gore basadi ba je bana ba bona, masea a ba a tswetšego? Na go lebane gore baprista le baprofeta ba bolaelwe ka Tempeleng ya Mong wa rena?


text:
Ba bagolo le ba banyenyane ba rapaletše mekgotheng, masogana le makgarebe ba bolailwe ka tšhoša. O ba bolaile mohlang wola o befetšwe, wa ba ripitlela o se na lešoko.


text:
O nthapetše dira ka mathoko ohle, wa ba rapa mo nkego o ba rapela monyanyeng. Mohlang wola o befetšwe ga go yo a ilego a phonyokga goba a phela. Ba ile ba bolaya ba ke ba tswetšego, ke ba godišitšego.


text:
A re ipatametšeng go Modimo legodimong ka dipelo tša rena re phagamišitše matsogo, re rapeleng re re:


text:
Jonna! Gauta ya rena e fifetše; gauta yela e bego e hlwekišitšwe e fetogile. Maswika a makgethwa a gašagane magahlanong a mekgotha.


text:
Masogana a Sione ao e bego e le a bohlokwa boka gauta ye e sego ya tswakwa, bjale a swerwe nke dipitša tša mmopi.


text:
Ešita diphukubje di nyantšha bana ba tšona, eupša tšhaba sa ka sona ke se sehlogo baneng ba sona, se etša dimpšhe šokeng.


text:
Leleme la lesea le kgomarela magalagapa ka baka la lenyora; bana ba kgopela dijwanyana, wa go ba fa tšona a hlokega.


text:
Batho ba ba bego ba eja tša matsaka bjale ba hwela mekgotheng ka tlala; bomagolakamatsaka bjale ba fatafata dithobolong ba tsoma diyamaleng.


text:
Bahlomphegi ba tšhaba sa gešo ba be ba hlwekile go feta leswela, ka bošweu ba feta lebese, ba phadima go feta magakabje, botse bja bona nke bja magakabje a safire.


text:
Bjale ba ntshofetše difahlego go feta mošidi, ga ba sa tsebega mekgotheng. Letlalo la bona le le omeletšego boka kota le kokoropane marapong a bona.


text:
Ba ba bolailwego ka tšhoša ba phala ba ba bolailwego ka tlala, bona ba ba hwilego bosele ba se ne tše di bunwago mašemong.


text:
Ešita le basadi, bona bommalešoko, ba be ba apea bana ba bona ka tša bona diatla, ya ba dijo tša bona mola tšhaba sa ka se fedišwa.


text:
Morena o gakaditšwe ke kgalefo ya gagwe; kgalefo ya gagwe, setukamollo, o e tšholletše godimo ga setšhaba sa gagwe. O goditše mollo kua Sione, wa e tšhuma thokgethokge.


text:
Ga go le o tee, ešita le ona magoši a lefase, goba moduditsoko lefaseng yo a bego a kgolwa gore go na le dira goba manaba a a kago šwahlela ka dikgorong tša Jerusalema.


text:
Seo se hlotšwe ke dibe tša baprofeta ba gona, le dikarogo tša baprista ba gona ba ba tšholotšego madi a bahlokamolato moo.


text:
Baprofeta bao le baprista e be e le bomatlarumamekgotheng bjalo ka difofu. Ba be ba thankgetše madi, motho a šia le go kgwatha diaparo tša bona.


text:
Ba be ba goelelwa ke batho, go thwe: “Tlogang, le tšhilafetše! Tlogang! Tlogang! Se re kgwatheng!” Ka gona, ba be ba ebela le ditšhaba go setšhaba sa go ba amogela.


text:
Morena ka sebele a ba šwalalanya; a se sa ba le taba nabo; baprista ba se hlompšhe, batšofadi ba se šetšwe.


text:
Ra letela thušo, ra ba ra lapa; thušo ga se ya ka ya tla. Toreng ya tlhapetšo ra letela tšhaba sa go se kgone go re hlakodiša.


text:
Manaba a be a re dišitše mesepelong, re bile re se sa kgona le go sepela mekgotheng. Mafelelo a rena a be a batametše, matšatši a rena a be a iketše; mafelelo a rena a be a fihlile.


text:
Barehlomari ba be ba šia ntšhu ka lebelo, ntšhu ye e theogago leratadimeng e huba. Ba re lota mohlala kua dithabeng, ba re lalela kua lešokeng.


text:
Morephediši, yena motlotšwa wa Morena, a tanywa ke difu tša bona, yena yo re bego re holofetše gore o tla re šireletša go baditšhaba.


text:
Hlalalang, le thabe, lena tšhaba sa Edomo, le lena badudi ba naga ya Utse; le lena le sa tlilo fiwa senwelo; le tla se nwa, la tagwa, la itlhobola.


text:
Wena Sione, o otlilwe ka mo go go swanelago; Morena a ka se sa go bea bothopša. Eupša wena, Edomo, Morena o tlilo go otla; o tla utolla dibe tša gago.


text:
Nna, moprista Hesekiele, morwa wa Busi, ke be ke dula le mathopša a Bajuda kgauswi le noka ya Kebara, nageng ya Babilonia. Ya re ka letšatši la bohlano la kgwedi ya bone ya ngwaga wa masome a mararo, legodimo la bulega gomme ka bona Modimo ponong. E be e le ngwaga wa bohlano wa ge Kgoši Joyakine a thopilwe. Gona moo Babilonia, kgauswi le noka ya Kebara, ka kwa Morena a bolela le nna, gomme maatla a gagwe a nkaparela.


text:
Ya re ge ke iša mahlo ka bona ledimo le etla le etšwa ka leboa. Legadima le be le thala lerung le legolo, gomme leratadima leo leru le bego le le go lona le tagile. Moo legadima le bego le benya gona ka bona se sengwenyana se nkego ke tshipi ye e phadimago.


text:
Maoto a tšona a be a otlologile, a se na makopano, gomme dingatha tša tšona di swana le tša poo, di le bjalo ka mphiri wo o phadimišitšwego.


text:
Ka ntle le difahlego tša tšona tše nne le diphego tša tšona tše nne, se sengwe le se sengwe sa tšona se be se na le diatla tše nne tša motho, seatla se sengwe le se sengwe se le ka fase ga lephego.


text:
Diphego tše pedi tša sephedi se sengwe le se sengwe di be di phurologile di kgomana le tša tše dingwe ka dintlha mo e lego gore di be di dirile dikhutlo tše nne. Ge di sepela di be di sepela mmogo ntle le go retologa.


text:
Sephedi se sengwe le se sengwe se be se na le difahlego tše nne: sa motho ka pele, sa tau ka go la go ja, sa poo ka go la nngele, le sa ntšhu morago.


text:
Diphego tše pedi tša sephedi se sengwe le se sengwe di be di phagame di kgomana le dintlha tša diphego tša diphedi tše di lego kgauswi le tšona, gomme diphego tše dingwe tše pedi di khurumeditše mebele ya diphedi tšeo.


text:
Sephedi se sengwe le se sengwe se be se lebeletše ka mahlakoreng ka mane, ka gona diphedi tšeo di kgona go ya mmogo mo di ratago ntle le go retologa.


text:
Gare ga diphedi tšeo go be go na le selo se se bego se sepelasepela se se bego se swana le magala a a tukago bjalo ka dirumola. Mollo woo o be o na le seetša se segolo mme o etšwa dikgadima.


text:
Ge ke lebeledišiša diphedi tšeo tše nne gabotse, ka bona maotwana a mane a kgoma fase, le lengwe le le lengwe le le kgauswi le sephedi.


text:
Maotwana ao a mane a be a swana, le lengwe le le lengwe le phadima bjalo ka legakabje, le na le leotwana le lengwe le le le putlago ka bogare,


text:
Ge diphedi tšeo di sepela, maotwana le ona a be a sepela natšo, gomme ge di kukegela godimo, le ona a kukege natšo.


text:
Diphedi tšeo di be di eya mo di ratago gona, gomme maotwana le ona a eya mo di yago, ka gobane di be di a laola.


text:
Ka gona nako ye nngwe le ye nngwe ge di sepela goba di ema goba di kukegela godimo, maotwana le ona a be a dira bjalo.


text:
Ka godimo ga dihlogo tša diphedi tšeo go be go na le selo se nkego ke leratadima le le edišago seetša se se boifišago se se phadimago bjalo ka legakabje.


text:
Ka fase ga leratadima leo go be go eme diphedi tšeo, se sengwe le se sengwe se phurolletše diphego tše pedi go tša diphedi tše se bego se le kgauswi le sona, gomme ka tše dingwe tše pedi se ikhurumeditše mmele.


text:
Ka kwa modumo wa diphego tša tšona ge di fofa; o be o kwagala bjalo ka modumo wa meetse a mantši, o etša lentšu la Modimo Ramaatlaohle, nke ke mošito wa madiradira. Ge di sa fofe di be di iša diphego fase,


text:
Ka godimo ga leratadima leo go be go na le selo sa go swana le setulo sa bogoši se se dirilwego ka magakabje a botala bja legodimo, gomme godimo ga sona go dutše yo nkego ke motho.


text:
Yena o be a phadima bjalo ka mophiri wo o lego gare ga mollo. O be a phadima mo gohle bjalo ka mollo wo o tukago wa seetša se segolo.


text:
Go phadima moo go be go na le mebala ya molalatladi wo o bonalago marung ge pula e seno khula. Ke ka moo seetša se se fahlago sa letago la Morena se bego se bonala ka gona.


text:
E rile ge ke bona tšeo, ka itahlela fase ka sefahlego. Ke moka ka kwa lentšu la yo a bolelago le re: “Wena motho wa nama, emelela; ke nyaka go bolela le wena.”


text:
“Wena motho wa nama, ke go roma go setšhaba sa Israele. Ba ile ba ntsogela maatla mme le bjale ba sa ntsogela. Bona le borakgolokhukhu ba bona ba lwele le nna go fihlela le lehono.


text:
Ba ngangabetše, gomme ga ba ntlhomphe, ka gona ke go roma gore o yo ba botša tše nna, Morena, Mong wa bohle, ke ba botšago tšona.


text:
Le ge setšhaba seo sa batsošampherefere se ka go theeletša goba sa se go theeletše, se tla tseba gore moprofeta o kile a ba gona gare ga sona.


text:
“Eupša wena motho wa nama, o se ba tšhabe goba wa boifa se ba se bolelago. Ba tla ngangabala ba se go theeletše; go tla swana le ge o ka phela gare ga diphepheng. Le ge go le bjalo, o se boife setšhaba seo sa batsošampherefere goba wa tšhošwa ke tše ba di bolelago.


text:
O ba botše tše ke go botšago tšona, le ge eba ba ka go theeletša goba ba se go theeletše, ka gobane ke batsošampherefere.


text:
“Wena motho wa nama, theeletša se ke go botšago sona. O se ke wa tsoša mpherefere go etša bona. Ahlama o je se ke go neago sona.”


text:
Seatla seo sa phutholla lengwalo lela; le be le ngwadilwe ka mo le ka mo – go ngwadilwe dikopelo tša dillo le mantšu a manyami le a go golola.


text:
Morena a re: “Wena motho wa nama, eja lengwalo le o le fiwago le, gomme o yo bolela le setšhaba sa Israele.”


text:
A re: “Wena motho wa nama, eja lengwalo le ke go fago lona le, o le khore.” Ka le ja, gomme ka kwa e le le lebose bjalo ka todi ya dinose.


text:
Ke moo Morena a rilego: “Wena motho wa nama, eya setšhabeng sa Israele gomme o ba botše tše ke go botšago tšona.


text:
Ge nkabe ke go roma go ditšhaba tše dintši tše di bolelago maleme a šele a mathata a o sa a kwešišego, di be di tla go theeletša.


text:
Eupša setšhaba sa Israele sona se ka se rate go go theeletša, ka gobane le nna ga ba nyake go ntheeletša. Ka moka ga bona ba na le kgang mme ba a nnyatša.


text:
Ke tla go thatafatša wa ba bjalo ka taamane, wa feta leswika ka bothata; o se ke wa boifa batsošampherefere bao goba wa ba tšhaba.”


text:
Morena a tšwela pele a re: “Wena motho wa nama, tšohle tše ke go botšago tšona o di theeletše gabotse mme o di sware ka pelo.


text:
Ke moka o ye go mathopša a geno o ba botše tše nna, Morena, Mong wa bohle, ke ba botšago tšona, le ge eba ba ka go theeletša goba ba se go theeletše.”


text:
Ya ba gona moya wa Morena o nkukago, gomme ka kwa modumo wo mogolo wa lentšu ka morago ga ka le re: “A go retwe letago la Morena legodimong!”


text:
Ka kwa le diphego tša diphedi tšela di phuphana, le lešata la maotwana ale le dirile modumo wo mogolo.


text:
Ka gona ka fihla Tele-Abibe kgauswi le noka ya Kebara, moo mathopša a bego a phela gona, gomme ka dula fase moo gare ga bona matšatši a a šupago, ke tšhošitšwe ke tše ke di bonego le tše ke di kwelego.


text:
“Wena motho wa nama, ke go dira moleti wa setšhaba sa Israele. O theeletše mantšu a ke a bolelago gomme o nkgalele Baisraele ka ona.


text:
Ge nka go begela gore ruri modiradibe o tla hwa, fela wena wa se mo kgale gore a tlogele ditsela tša gagwe tše mpe, a tle a iphološe, yena o tla hwa ka baka la bobe bja gagwe, gomme nna ke tla bona wena molato wa lehu la gagwe.


text:
Eupša ge o ile wa kgala modiradibe, gomme a se tlogele go dira dibe, yena o tla hwa ka baka la bobe bja gagwe, eupša wena o tla ba o iphološitše.


text:
“Ge moloki a ka tlogela boloki bja gagwe, a thoma go dira tše mpe, mme nna ka mo wetša kotsing, yena o tla hwa ge o ka se mo kgale. O tla hwa ka baka la dibe tša gagwe – nka se gopole go loka mola ga gagwe – gomme ke tla bona wena molato wa lehu la gagwe.


text:
Ge o ka botša moloki gore a se dire dibe gomme a go theeletša a se di dire, o tla fela a phela, gomme le wena o tla ba o iphološitše.”


text:
Maatla a Morena a nkaparela moo, mme yena a re go nna: “Ema, o ye ka moeding. Ke gona moo ke tlago bolela le wena.”


text:
Ka gona ka ema, ka ya ka moeding, moo go bego go na le letago la Morena la go swana le lela ke ilego ka le bona kua nokeng ya Kebara. Ka itahlela fase ka sefahlego,


text:
eupša moya wa Morena wa ntsena, wa nkemiša ka maoto. Morena a re go nna: “Eya gae o fihle o itswalelele ka ntlong.


text:
Ke tla kgomaretša leleme la gago magalagapeng gore o se kgone go bolela wa kgala moloko wo, gobane ke dinganga.


text:
E tla re ge ke bolela le wena ka go kgomarolla leleme, wa ba botša se nna, Morena, Mong wa bohle, ke se bolelago. Yo a nyakago go theeletša a theeletše; yo a ganago go theeletša a gane, gobane ke wona moloko wa dinganga.”


text:
“Wena motho wa nama, tšea lekwate la go aga o le bee pele ga gago, o thale motse wa Jerusalema mo go lona.


text:
O swantšhe motse wo o dikaneditšwe, o age dithala tša go o hlola, o kgobele mokgobo wa mobu go o dikanetša, o hlome mešaša go bapela nawo, o bee dithubamerako go o dikologa.


text:
O tšee segadikelo o se hlome mokgahlo ga gago le motse, mo nkego ke morako wa tshipi, o dule o lebane le wona. Wona o dikaneditšwe, gomme ke wena o o dikaneditšego. E be sona sešupo go setšhaba sa Israele.


text:
“O nape o robale ka lehlakore la nngele, o ithweše molato wa setšhaba sa Israele. Molato woo wa bona o tla o rwala matšatši a a lekanago le a o a tšerego o robetše ka lehlakore leo.


text:
Ke beakantše gore o rwale molato wa Baisraele matšatši a makgolo a mararo le masome a senyane, ka gobane Baisraele ba ithwešitše molato mengwaga ye mekaalo.


text:
Ge o feditše matšatši ao bjale o robale ka la go ja, mme o rwale molato wa setšhaba sa Juda matšatši a masome a mane – letšatši le lengwe le le lengwe le emele ngwaga o tee wa molato wa bona.


text:
Ke tla go tlema gore o se kgone go fetogela ka lehlakoreng le lengwe go fihlela ge o feditše go swantšha go dikanetšwa ga motse.


text:
“Bjale o tšee mabele le garase le dinawa le dihlodi le leotša le mphogo. O di tswakanye ka sebjaneng se tee, mme o itirele senkgwa ka tšona. Ke sona sejo se o swanetšego go se ja matšatšing ao a makgolo a mararo le masome a senyane o robetše ka lehlakore la nngele.


text:
Ka letšatši o ikelele dijo tšeo, e be tša dikramo tše makgolo a mabedi le masome a mararo, mme o di je ka dinako tše o ipeetšego tšona.


text:
O beše senkgwa seo mollong wa dišu tša mantle a batho o bonwa ke batho, mee o se je boka motho a eja senkgwa sa garase.”


text:
Morena a re: “Ke ka mo Baisraele ba tlago ja dijo tše di tšhilafetšego ditšhabeng tše ke ba šwalalanyeditšego go tšona.”


text:
Ke mo nna ke fetotšego ka re: “Aowii, Morena, Mong wa ka! Ga se nke ka itšhilafatša. Go tloga bjaneng bja ka go fihla lehono ga se nke ka ja seruiwa se se ikhwetšego ka bosona, goba se gabutlilwego ke dibata. Ga se nke ka ja sejo se se tšhilafetšego.”


text:
Ke moka Morena a re: “Go lokile. Bakeng sa mantle a batho ke tla go dumelela dišu tša dikgomo, mme o beše senkgwa seo ka tšona.”


text:
A ba a tšwela pele a re: “Wena motho wa nama, ke tlilo bolaiša motse wa Jerusalema tlala. Batho ba gona ba tla ja pelo ba tsota ge ba ikelela dijo tše ba di jago le meetse a ba a nwago.


text:
“Wena motho wa nama, tšea tšhoša ye bogale o e šomiše bjalo ka legare, o ipoole moriri le maledu. Ke moka o ele meriri yeo ka kelo, mme o e arole diphuthana tše tharo.


text:
Sephuthana sa mathomo o se tšhume ka motseng wa Jerusalema ge manaba a tlogetše go dikanetša motse. Sa bobedi o se tšee o se kgabetlele ka tšhoša o ntše o dikologa motse. Sa boraro o se gaše phefong, gomme nna ke tla se hlomara ka tšhoša.


text:
O nape o tšee ye mengwenyana gape, o e tšhele mollong, o e fiše. Mollo wa go tšwa merišaneng yeo o tla kekela setšhabeng sohle sa Israele.”


text:
Morena, Mong wa bohle, a re: “Šoowe motse wa Jerusalema. Ke o hlomile gare ga ditšhaba, o dikologilwe ke dinaga.


text:
Eupša Jerusalema e hlanametše melao le ditaelo tša ka, e le ye kgopo go feta ditšhaba tše dingwe, e nnyatša go feta dinaga tše di bapilego nayo. Jerusalema e lahlile ditaelo tša ka gomme ya gana go phetha melao ya ka.


text:
Bjale ge, nna, Morena, Mong wa bohle, ke re: O ntsogetše maatla, wena Jerusalema, go feta ditšhaba tše di bapilego nago. O nyaditše melao ya ka, wa se phethe ditaelo tša ka, ditlwaedi tša ditšhaba tše di bapilego le wena le tšona wa se di latele.


text:
Ke ka baka leo nna, Morena, Mong wa bohle, ke rego: Ke nna ka sebele ke lwago nago. Ke tla go otla pele ga ditšhaba.


text:
Ka baka la tšohle tše di šišimišago tše o di dirago ke tla go dira tše ke se nke ka di dira motho, ke bile nka se tsogego ke di dirile motho.


text:
Ka baka leo, batswadi mo Jerusalema ba tla ja bana ba bona, le bana ba ja batswadi ba bona. Ke tla go otla, mme mašaledi a badudi ba gago ka a šwalalanyetša mathokong ohle.


text:
“Ka baka leo nna, Morena, Mong wa bohle, ke ikana ke le Modimo yo a phelago, ke re: Ka gobane le tšhilafaditše Tempele ya ka ka medimo yohle ya diswantšho ya go šišimiša le ka tšohle tše ke di hlaswago tše le di dirilego, ke tla go kgabetlela ka ntle le lešoko, ka se go lese.


text:
Karolo ya mathomo ya dikarolo tše tharo tša batho ba gago e tla hwa ka leuba la bolwetši goba ka tlala ka motseng; karolo ya bobedi e tla bolawa ka tšhoša ka ntle ga morako wa gago; karolo ya boraro ke tla e šwalalanyetša mathokong ohle, ka ba hlomara ka tšhoša.


text:
“Ya ba gona bogale bja ka bo felago, le kgalefo ya ka ya kokobela, gomme ka wa pelo. Ge bogale bja ka bo kgaotša ke mo o tlago lemoga gore go boletše nna, Morena, ka ge ke nyaka o mpotegela.


text:
Ke tla go fetoša mašope, ka go dira sekwero sa ditšhaba tše di bapilego le wena, le sa mang le mang yo a fetago ka tsela.


text:
“Ge ke go befeletšwe, ke go galefetše mme ke go otla o šoro, ditšhaba tše di bapilego le wena di tla go kwera, tša go roga. O tla ba segakgamatši le setšhošetšo go bona.


text:
Ke tla go okeletša tlala, ka go hlokiša dijo. O tla kwa bohloko bja tlala mo nkego ke mesebe ye ke e rometšego go go fediša.


text:
Ke tla romela tlala le dibata gore di tle di go bolaele bana; o tla welwa ke leuba la bolwetši le dipolayano, ka go bolaiša le manaba. Ke realo, nna, Morena.”


text:
o re: Lena dithaba tša Israele, ekwang lentšu la Morena, Mong wa bohle. O re go dithaba le meboto le magaga le meedi: Ke tla romela madira gore a yo fediša dintotoma tšeo go tšona le khunamelago medimo ya diswantšho.


text:
Dialetare tša lena di tla phušolwa, le dialetare tša lena tša diorelo tša pšhatlwa. Ditopo tša batho ba gabolena ke tla di lahlela pele ga medingwana ya lena.


text:
Ke tla rapalatša ditopo tša Baisraele pele ga medingwana ya bona; ke tla gašanya marapo a badudi ba gabolena go dikologa dialetare tša lena.


text:
Gohle mo le dulago gona, lena Baisraele, metse ya lena e tla fedišwa, le dintotoma tšeo go tšona le khunamelago medimo ya diswantšho di tla phušolwa gore dialetare tša lena di kgerege, di we, le medingwana ya lena e pšhatlege, e fedišwe, le dialetare tša lena tša diorelo di pšhatlagane, gomme medimo ya lena ya diswantšho e fedišwe.


text:
“Fela ke tla šadiša mašaledi, ka gobane ba bangwe ba lena ba tla phonyokga tšhoša ge ke le šwalalanya le ditšhaba le dinaga.


text:
Ba ba phonyokgilego ba tla nkgopola ba le ditšhabeng tšeo ba thopetšwego go tšona, ba gopola ka mo ke ba otletšego bokgelogi bja bona le go duma go loba medingwana ga bona. Ba tla inyatša ka baka la tše mpe le tšohle tša go šišimiša tše ba di dirilego.


text:
Ba tla lemoga gore ke nna Morena, le gore ke be ke sa swaswe mola ke re ke tla ba tlišetša kotsi ye.”


text:
Morena, Mong wa bohle, a re: “Wena bethantšha diatla, o kibe fase ka leoto, o re: Jonna! Baisraele ba tlilo bolawa ka tšhoša le ka tlala le ka leuba la bolwetši ka baka la tše mpe tša go šišimiša tše ba di dirilego.


text:
Bao ba lego kgole ba tla bolawa ka leuba la bolwetši; bao ba lego kgauswi ba tla bolawa ka tšhoša; ba ba šetšego ba tla hwa ba bolawa ke tlala. Ke ka mo ke tlago itefetša go bona ka gona.


text:
Ditopo tša ba ba bolailwego di tla rapalala gare ga medingwana ya bona le go dikologa dialetare tša bona, le mebotong yohle ye e phagamego, le godimo ga dithaba tšohle, le ka fase ga mehlare yohle ye metala le meeike ya matlakala a mantši, le mafelong ohle ao ba bego ba direla medingwana ya bona dihlabelo tša monkgo wo mobose go ona. Bohle ba tla napa ba tseba gore ke nna Morena.


text:
Ee, ke tla otlolla letsogo la ka ka ba otla, ka senya le naga ya bona. Gohle mo ba dulago gona, go tloga lešokeng la ka borwa go yo fihla motseng wa Ribla, ke tla go fetoša leganata. Ke gona ba tlago tseba gore ke nna Morena.”


text:
“Wena motho wa nama, Morena, Mong wa bohle, o re go naga ya Israele: Bofelo bo fihlile, bofelo bja naga yohle!


text:
“Israele, bofelo bja gago bo tlile. Ke tla go galefela kudu, ka go otla go ya ka maitshwaro a gago, ka ba ka go rweša molato wa tše di šišimišago tše o di dirilego.


text:
Nka se go babalele goba ka go gaugela. Ke tla go rweša molato wa maitshwaro a gago, le wa tše di šišimišago tše o di dirilego. Ke mo o tlago lemoga gore ke nna Morena.”


text:
O wetšwe ke madimabe, wena modudi wa naga ye. Nako e fihlile, letšatši le batametše la gore go se sa ba le menyanya kua dithabeng, e be fela kgakanego.


text:
“Ke kgauswi le go tšhollela kgalefo ya ka godimo ga gago, ka itefeletša ka wena. Ke tla go otla go ya ka maitshwaro a gago. Ke tla go rweša molato go tše di šišimišago tše o di dirilego.


text:
Nka se go babalele goba ka go gaugela. Ke tla go rweša molato wa maitshwaro a gago le wa tše di šišimišago tše o di dirilego. Ke mo o tlago tseba gore ke nna Morena, yena mootli.”


text:
Ntwa e hlakile. Ga go motho le o tee yo a tlago phonyokga; ga go thoto ye e tlago šala; go ka se sa ba le megobo. Ga go se bohlokwa se se tlago šala.


text:
Nako e etla, le letšatši le kgauswi la gore moreki a se ke a thabela go reka, le morekiši a se ke a itsholela go rekiša, ka gobane kgalefo ya Morena e tla wela batho ka moka.


text:
Ga go morekiši yo a tlago phela go fihlela a bušetšwa tše a di rekišitšego, ka gobane kgalefo ya Morena e tla wela bohle. Motho, ka baka la dibe tša gagwe, a ka se phologe.


text:
Go lla phalafala gomme yo mongwe le yo mongwe o a itokiša. Eupša ga go yo a yago ntweng, ka gobane kgalefo ya Morena e tla wela batho bohle.


text:
Ka ntle ga motse batho ba bolawa ka tšhoša, ka gare ke leuba la bolwetši le tlala. Yo a lego šokeng o tla bolawa ka tšhoša, yo a lego ka motseng a hwa a bolawa ke tlala le leuba la bolwetši.


text:
Batšhabi ba tla tšhabela dithabeng go swana le maeba a moedi. Bohle ba tla letšwa ke bokgopo bja bona.


text:
Ba tla lahlela silibera ya bona kua mekgotheng; gauta ya bona ba tla e tšholla mo nkego ke tšhila, gobane silibera ya bona goba gauta e ka se ba hlakodiše mohla Morena a ba galefetše. Ba ka se je gauta goba silibera ba ntšha tlala maleng goba ba khora. Ke gauta le silibera tše di ba dirišitšego sebe.


text:
Ba kile ba ikgantšha ka magakabje a bona a mabotse, eupša ba tla bopa ya bona medimo ya diswantšho ya go šišimiša, ya go selekiša ka ona. Morena o re: “Ke ka baka leo ke tlago dira gore ba bone nke gauta ya bona le silibera ke tšhila.


text:
Ke tla lesa batho ba šele ba ba hlakola tšona, gomme bakgopo ba lefase ba tla ba amoga tšona, ba di tšhilafatša.


text:
Ge Tempele ya ka ye ke e ratago e tšhilafatšwa mola bahlakodi ba e šwahlela mme ba e tšhilafatša, nka se di tsene.


text:
Ka gona ke tla tliša ditšhaba tše dišorošoro, gomme ka dira gore ba ba amoge magae. Banna ba gabolena ba maatla ke tla ba lahliša makoko, gomme ditšhaba tšeo di tla ba tšhilafaletša mafelo a makgethwa.


text:
Dikotsi di tla tla di šalane morago, mabarebare le ona a tla latelana. Ba tla hlodia baprofeta ba re ba nyaka dipono. Baprista ba ka se sa ba le se ba ka se rutago setšhaba, le dikeletšo tša bagolo ba setšhaba di ka se sa ba gona.


text:
Kgoši e tla ilela, bakgomana ba tla nyama, le bengnaga ba tla thothomela ka poifo. Ke tla ba otla go ya ka maitshwaro a bona, gomme ka ba ahlola ka tsela ye le bona ba bego ba ahlola ba bangwe ka yona. Ke mo ba tlago tseba gore ke nna Morena.”


text:
Ka letšatši la bohlano la kgwedi ya boselela ya ngwaga wa boselela wa ge re le mathopša, bagolo ba setšhaba sa Juda ba be ba dutše le nna ka ntlong ya ka. Gateetee ka tsenwa ke maatla a Morena, Mong wa bohle.


text:
Ge ke lebelela ka bona selo se nkego ke motho. Go tloga lethekeng go theogela fase mmele wa gagwe e be nke ke mollo, gomme go tloga lethekeng go ya godimo o be a phadima bjalo ka tshipi ye e phadimišitšwego.


text:
O ile a obeletša se nkego ke letsogo a ntshwara ka moriri. Gona moo ponong yeo moya wa Modimo wa nama wa nkukela godimodimo wa nkiša Jerusalema, lesorong la kgoro ya ka gare ya ka leboa ya Tempele, moo go bego go na le modimo wa seswantšho wo o bego o seleka Modimo.


text:
Morena a re go nna: “Wena motho wa nama, iša mahlo ka thoko ya leboa.” Ka lebelela, gomme mojakong wa ka leboa wa Lesoro la Aletare ka bona modimo wa seswantšho wo o bego o seleka Modimo.


text:
Morena a re go nna: “Wena motho wa nama, na o bona tše setšhaba sa Israele se di dirago? Na o bona tše mpe tša go šišimiša tše ba di dirago mo, ba nthakela kgole le felo ga ka go gokgethwa? O sa tlilo bona tša go šišimiša le go feta tšeo.”


text:
Ka tsena, ka bona mo gohle mabotong go setilwe diswantšho tša digagabi, le tša diphoofolo tše dingwe tša go šišimiša, le tša medingwana ya setšhaba sa Israele.


text:
Mo pele ga diswantšho tšeo go be go eme bagolo ba masome a a šupago ba setšhaba sa Israele; Jaasania, morwa wa Shafane, e le yo mongwe wa bona. Yo mongwe le yo mongwe o be a swere sethuntšhetšo ka seatla, seo go sona go bego go etšwa muši wo mobose wa seorelo.


text:
Morena a mpotšiša a re: “Wena motho wa nama, na o bona tše bagolo ba setšhaba sa Israele ba di dirago ka sephiring, mongwe le mongwe a le ka felong go gokgethwa ga seswantšhobetlwa sa modimo wa gagwe? Ba gopola gore Morena ga a ba bone, o tlogetše naga ya bona.”


text:
Ya ba o nkiša lesorong la kgoro ya ka leboa ya Tempele ya gagwe, gomme ka bona basadi ba dutše moo ba llela modimo Tamuse.


text:
A mpotšiša a re: “Wena motho wa nama, na o a di bona? O sa tlilo bona tše di šišimišago le go feta tšeo.”


text:
Ya ba o nkiša ka kgorong ya ka gare ya Tempele ya gagwe. Mo lesorong la Felo mo Gokgethwa, mokgahlo ga mathudi le aletare, go be go na le banna ba e ka bago ba masome a mabedi le ba bahlano. Ba be ba furaletše Felo mo Gokgethwa, ba lebeletše bohlabatšatši, ba khunamela letšatši ge le hlaba.


text:
Morena a re go nna: “Wena motho wa nama, na o a di bona? Kgane batho ba Juda ga se ba kgotsofala ka go dira tše di šišimišago tše ba di dirago mo, ge ebile ba tlatša naga bokgoa bja bona, ya ba ge ba nthumola le go feta? Bonang ka mo ba ntlhapaolago ka mokgwa wo o kgopišago kudu ka gona!


text:
Le nna bjale ke tla ba gakalela ka kgalefo. Nka se ba babalele goba ka ba gaugela. Le ge ba ka ntelela bjang le bjang, nka se ba theeletše.”


text:
Ka bona go etla banna ba ba selelago ba etšwa lesorong la ka godimo la ka leboa la Tempele, mongwe le mongwe a swere sebolao. Ba be ba na le monna yo mongwe yo a bego a apere diaparo tša lešela, a lekeleditše tša go ngwala lethekeng. Ba fihla ba ema kgauswi le aletare ya mphiri.


text:
Gwa rotoga letago la Modimo wa Israele le etšwa go bakerubi, mo le bego le le gona, mme la fetela mojakong wa Tempele. Morena a bitša monna yola wa go apara diaparo tša lešela, wa go lekeletša tša go ngwala lethekeng, a re:


text:
“Sepela le motse wohle wa Jerusalema, mme bohle ba ba nyamilego gape ba tshwenyegilego ka baka la tšohle tše di šišimišago tše di dirwago mo motseng, o tšame o ba swaya sefapano phatleng.”


text:
Ka kwa Morena a re go banna bale ba bangwe: “Mo lateleng ge a sepela le motse mme le gagare batho. Le se ke la babalela motho, le se gaugele motho.


text:
Le gagare bakgalabje le masogana le makgarebe le basadi le bana, eupša yo a swailwego yena le se mo dire selo. Le thome gona mo Tempeleng ya ka.” Ka gona ba thoma ka bagolo ba setšhaba ba ba bego ba eme pele ga Tempele.


text:
Morena a re go bona: “Tšhilafatšang Tempele. Tlatšang dikgoro tša yona ka ditopo. Thomang!” Ba napa ba thoma go bolaya batho mo motseng.


text:
Ge ba le gare ba gagara batho, nna ke be ke šetše ke nnoši. Ka itahlela fase ka sefahlego, ka goelela ka re: “Morena, Mong wa bohle, na e ka ba o befeletšwe Jerusalema mo e lego gore o yo bolaya yo mongwe le yo mongwe yo a šetšego mo Israele?”


text:
Yena a mphetola a re: “Molato wa batho ba Israele le ba Juda ke wo mogolo e le ruri. Naga ya bona e tletše dipolao, le motseng wa Jerusalema ga go latelwe toka. Ba re nna Morena ke furaletše naga ya bona, le gona ga ke ba bone.


text:
Ya ba gona monna yola wa go apara diaparo tša lešela, wa go lekeletša tša go ngwala lethekeng, a boago a tlile go begela Morena a re: “Ke phethile ditaelo tša gago.”


text:
Ge ke sa lebeletše ka bona se nkego setulo sa bogoši se se dirilwego ka magakabje a botala bja legodimo se le ka godimo ga leratadima le le okametšego dihlogo tša bakerubi.


text:
Morena a re go monna yola wa go apara diaparo tša lešela: “Tsena ka mola mokgahlo ga maotwana ka fase ga bakerubi o ntšhe magala ka diatla mokgahlo ga bona. O name o a gaše godimo ga motse.” Ke ile ka mmona ge a tsena.


text:
Letago la Morena la rotoga le etšwa go bakerubi bale la fetela mojakong wa Tempele. Leru lela la tlala Tempele, gomme kgoro ya tlala letago la Morena.


text:
Modumo wa diphego tša bakerubi bale wa kwagala le ka kgorong ya ka ntle. O be o kwagala bjalo ka lentšu la Modimo Ramaatlaohle.


text:
Ya re ge Morena a laela monna yola wa go apara diaparo tša lešela go tšea mollo mokgahlo ga maotwana le mokgahlo ga bakerubi, monna yoo a tsena mme a ema ka thoko ga leotwana le lengwe.


text:
Mokerubi o tee a obeletša seatla ka mollong a le gare ga bakerubi ba bangwe, a tšea magala a mangwenyana a a tšhela ka diatleng tša monna yola wa go apara diaparo tša lešela. Monna yoo a tšea magala ale a tloga.


text:
Ka fase ga lephego le lengwe le le lengwe la mokerubi go be go bonala selo se nkego ke seatla sa motho.


text:
Ka ba ka bona le maotwana a mane a go swana, kgauswi ga mokerubi yo mongwe le yo mongwe go na le leotwana. Maotwana ao a be a phadima bjalo ka magakabje, gomme le lengwe le le lengwe le tsenane le le lengwe ka bogare.


text:
Maotwana ao ge a sepela a be a kgona go thwethwela ka mathoko ka mane a sa retologe. Mo go lebilego leotwana la ka pele a mangwe a be a le latela ntle le go retologa.


text:
Mo gohle mebeleng ya bakerubi le mekokotlong le diatleng le diphegong le maotwaneng ka mane ba be ba tletše mahlo.


text:
Mokerubi yo mongwe le yo mongwe o be a na le difahlego tše nne. Sa mathomo e be e le sa mokerubi, sa bobedi e le sa motho, sa boraro e le sa tau, gomme sa bone e le sa ntšhu.


text:
Bakerubi bao ba rotoga. E be e le tšona diphedi tšela ke bego ke ile ka di bona kua nokeng ya Kebara.


text:
Ge bakerubi ba sepela, maotwana ale a be a sepela nabo. Ge ba phurolla diphego gore ba fofe, maotwana le ona a be a kukega nabo.


text:
Ge ba ema, maotwana a be a ema, ge ba fofa, maotwana a be a kukega nabo, ka gore diphedi tšeo di be di a laola.


text:
Ke moka letago la Morena la tloga mogatong wa mojako wa Tempele la fihla la ema ka godimo ga bakerubi.


text:
Bakerubi ba phurolla diphego ba fofela godimo nna ke ba lebeletše, gomme maotwana a kukega nabo. Ba fihla ba ema lesorong la ka bohlabela la Tempele ya Morena, gomme letago la Modimo wa Israele la ba ka godimo ga bona.


text:
E be e le tšona diphedi tšela ke bego ke ile ka di bona ka fase ga Modimo wa Israele kua nokeng ya Kebara. Ka lemoga gore ke bakerubi.


text:
Mokerubi yo mongwe le yo mongwe o be a na le difahlego tše nne, le diphego tše nne, le selo se nkego ke seatla sa motho ka fase ga lephego le lengwe le le lengwe.


text:
Difahlego tša bona di be di no swana le difahlego tšela ke bego nkile ka di bona kua nokeng ya Kebara. Mokerubi yo mongwe le yo mongwe o be a sepela a eya kua a lebeletšego gona.


text:
Moya wa Morena wa nkuka wa nkiša lesorong la ka bohlabela la Tempele le le lebeletšego bohlabatšatši. Gona moo lesorong ka bona banna ba masome a mabedi le ba bahlano. Mo go bona go be go na le Jaasania, morwa wa Asure, le Pelatia, morwa wa Benaya, bona baetapele ba babedi ba setšhaba.


text:
Morena a re go nna: “Wena motho wa nama, banna ba ba lakana ka tše mpe, le gona ba fora batho mo motseng.


text:
Ke ge ke tsenwa ke moya wa Morena, gomme Morena a ntaela gore ke botše setšhaba sa Israele ke re: “Morena o re: Ke tseba se le se bolelago le se le se naganago.


text:
“Ka gona, nna, Morena, Mong wa bohle, ke re: Motse wo ke pitša ka nnete, mme ditopo tša bao le ba rapaladitšego mo go wona ke yona nama. Ke tla le leleka mo motseng!


text:
Le tšhaba tšhoša, mme nna, Morena, Mong wa bohle, ke re ke tla le romeletša banna ba le hlasela ka ditšhoša.


text:
Motse wo e ka se be pitša, le lena le ka se be nama ye e lego ka pitšeng yeo. Ke tla le otla mellwaneng ya naga ya gabolena.


text:
Ke gona le tlago tseba gore ke nna Morena yo le sego la phetha melao le ditaelo tša gagwe, eupša ditlwaedi tša ditšhaba tše di bapilego le lena tšona la di latela.”


text:
Ya re ge ke sa porofeta, Pelatia, morwa wa Benaya, a hwa. Ka itahlela fase ka sefahlego, ka hlaba mokgoši ka re: “Jonna, Morena, Mong wa bohle! Na e ka ba o tlilo fediša mašaledi a Israele?”


text:
“Wena motho wa nama, badudi ba Jerusalema ba bolela ka banabeno, le meloko yeno, le Baisraele ka moka ba re: ‘Ba tlogile ba ile kgole le Morena, gomme naga ye e filwe rena.’


text:
“Bjale ge, botša mathopšakawena gore nna, Morena, Mong wa bohle, ke re: Ke nna ke ba rometšego kgole ditšhabeng, ka ba šwalalanya le dinaga tše dingwe. Le ge go le bjalo, ke ile ka ba bjalo ka lefelo le lekgethwa go bona dinageng tše ba ilego go tšona.


text:
“Ka gona o ba botše gore nna, Morena, Mong wa bohle, ke re: Ke tla le kgoboketša ka le ntšha ditšhabeng le dinageng tše le šwalalanyeditšwego go tšona, ka le bušetša naga ya Israele.


text:
Ke tla ba fa dipelo tše difsa le menagano ye mefsa. Ke tla ba amoga dipelo tša bona tše thata, ka ba fa dipelo tše boleta.


text:
Ke mo ba tlago phetha melao le ditaelo tša ka ka moka ka potego. E tla ba setšhaba sa ka, nna ka ba Modimo wa bona.


text:
Eupša bao ba ratago go khunamela medingwana ya bona ba phetha le ditlwaedi tša bona tša go šišimiša, ke tla ba otlela tše ba di dirilego. Ke realo, nna, Morena, Mong wa bohle.”


text:
Bakerubi bale ba thoma go fofa, gomme maotwana ale a kukega nabo. Letago la Modimo wa Israele la ba ka godimo ga bona.


text:
Moo ponong moya wa Modimo o ile wa nkuka wa mpušetša go mathopša kua Babilonia. Ke moka pono yeo ya timelela,


text:
“Wena motho wa nama, o agile gare ga setšhaba sa dingangele. Ba na le mahlo, fela ga ba bone selo; ba na le ditsebe, fela ga ba kwe selo, ka gobane ke dingangele.


text:
“Bjale ge, wena motho wa nama, phutha tše o di nyakago o etše lethopša, o ye bothopša e le mosegare ba go lebeletše. O tloge ga geno bjalo ka lethopša o ye felo mo gongwe ba go lebeletše. Mohlomongwe ba tla lemoga gore ke bona setšhaba sa dingangele.


text:
A e re e le mosegare ba go lebeletše o ntšhe tše o di phutheletšego go ya bothopša. E re e le mantšiboa o tšwele ka ntle ba go lebeletše, o etše bao ba yago bothopša.


text:
E re ba go lebeletše o athe morwalo wa gago, mme o tšwele ntle leswiswing o ikhurumeditše mahlo gore o se bone mo o yago gona. Se o se dirago e tla be e le seka sa go lemoša setšhaba sa Israele.”


text:
Ke ile ka dira tše Morena a mpoditšego gore ke di dire. E rile e le mosegare ka ntšha morwalo wa ka wa ge ke eya bothopša. Mantšiboa ka phula lešoba lebotong ka diatla. Ka swahlane ka tšwela ka ntle, ka atha morwalo wa ka ba ntebeletše.


text:
O ba botše gore nna, Morena, Mong wa bohle, ke re: Molaetša wo ke wa go ama kgoši ye e lego kua Jerusalema le Baisraele bohle ba ba dulago gona.


text:
Kgoši ye e ba bušago e tla atha morwalo wa yona leswiswing mme ya tšwa ka lešoba le ba e phuletšego lona lebotong. O tla ikhurumetša mahlo, a se bone mo a yago gona.


text:
Eupša nna ke tla mo thea ka lelokwa la ka ka mo tanya ka lona, ke moka ka mo iša motseng wa Babilone, nageng ya Babilonia, moo a tlago hwela gona a se a go bona.


text:
Bohle ba ba mo felesetšago le ba ba mo letago le madira a gagwe ka moka ke tla ba šwalalanyetša gohle lefaseng, gomme ke tla ba romela babolai gore ba ba bolaye ka tšhoša.


text:
“Ge ke ba šwalalanya le ditšhaba, ke ba phatlalatša le dinaga, ke gona ba tlago lemoga gore ke nna Morena.


text:
Ke tla dira gore tšhoša le tlala le leuba la bolwetši di phonyokgwe ke ba ba sego bakae gare ga bona, ba anegele ditšhaba tše ba ilego go tšona dilo tšohle tše di šišimišago tše ba di dirilego. Gomme le tšona di tla lemoga gore Morena ke nna.”


text:
O botše batho ba naga ye gore nna, Morena, Mong wa bohle, ke bolela ka badudi ba Jerusalema, nageng ya Israele, ke re ba tla thothomela ge ba eja, le ge ba enwa ba tla tšhoga, ka gobane naga ya bona e tla be e hutšwe tšohle ka baka la kgaphamadi ya batho bohle ba ba dulago moo.


text:
Metse ye bjale e dulwago e tla fedišwa, gomme naga ya fetoga lešoka; ke mo le tlago lemoga gore Morena ke nna.”


text:
“Wena motho wa nama, ke ka baka la eng setšhaba sa Israele se touta seema se sa go re: ‘Nako e a feta, mme dipono e ba difefe’?


text:
Bjale ba botše gore nna, Morena, Mong wa bohle, ke re ke tla fediša seema seo; se ka se sa toutwa gape mo Israele. O ba botše o re: Nako e batametše ya gore pono ye nngwe le ye nngwe e tšwelele.


text:
gobane go tla be go bolela nna, Morena, gomme se ke se bolelago se tla phethega ntle le tikatiko. Se ke tlago se bolela se tla phethega mehleng yeno ya lena, setšhaba sa dingangele. Ke realo, nna, Morena, Mong wa bohle.”


text:
“Wena motho wa nama, setšhaba sa Israele se re: ‘Pono ye motho yo a e bonego e sa tlilo tšea nako ye telele pele e phethega; o porofeta tša nako ye e sa lego kgole.’


text:
Ka gona o ba botše gore nna, Morena, Mong wa bohle, ke re: Ga go le se tee sa tše ke di boletšego se se sa tlilogo diega. Tše ke di bolelago di tla phethega. Ke realo, nna, Morena, Mong wa bohle.”


text:
“Wena motho wa nama, kgala baprofeta ba Israele ba ba iporofetelago tša bona. E re go bona: ‘Theeletšang lentšu la Morena.’ ”


text:
Morena, Mong wa bohle, o re: “Go madimabe baprofeta ba ba ditlaela ba go iporofetela tša bona, mme ba dira tše nkego ba bona dipono.


text:
Ga se ba namela morako go thiba mo go kgeregilego; ke ka baka leo setšhaba sa Israele se ka se kgonego go šireletšwa ntweng ka Letšatši la Kahlolo la Morena.


text:
Dipono tša bona ke tša bofora, le bodupe bja bona ke maaka. Ba re ba bega molaetša wa ka, etšwe ba se ba rongwa ke nna. Le ge go le bjalo ba lebeletše gore tše ba di bolelago di tla phethega!


text:
Ke ba botšiša ke re: Kgane dipono tšeo le di bonago ga se tša bofora, le bodupe bja lena ga se maaka, ge le re ke tše di boletšwego ke nna, etšwe nna ke se ka bolela le lena?”


text:
Ka gona Morena, Mong wa bohle, o re go bona: “Ka ge dipolelo tša lena e le tša bofora, le dipono tša lena e le tša maaka, ke lwa le lena.


text:
Ke tlilo otla lena baprofeta ba le bonago dipono tša bofora le gona le radiago batho ka bodupe bja maaka. Le ka se dumelelwe go tla pitšong ya setšhaba sa ka; maina a lena a ka se ngwalwe le a badudi ba Israele; le ka se sa tsoga le boetše nageng ya Israele. Ke gona le tlago lemoga gore Morena, Mong wa bohle, ke nna.


text:
“Tšeo di tla le hlagela ka ge baprofeta ba timetša setšhaba sa ka ka go se botša gore tšohle di lokile, etšwe go se go loke selo. Go bjalo ka ge nke setšhaba sa ka se re go aga leboto baprofeta ba ba tla ba le dila ka motaga wo o kgobogago.


text:
O botše baprofeta bao gore leboto leo la bona le tlilo wa. Go tla na pula ya matlorotloro, gwa na le sefako, le ledimo la tšubutla.


text:
Bjale Morena, Mong wa bohle, o re: “Ke tla tšubutliša ledimo ke galefile, ka neša pula ya matlorotloro le sefako ke befetšwe, gore di kgereše leboto leo.


text:
Ke tla thuba leboto leo ba le ditšego ka motaga ka le kgereša, motheo wa lona wa šala kgakala. Le tla le wela la le bolaya bohle. Ke mo le tlago lemoga gore Morena ke nna.


text:
“Ke tla itefeletša ka leboto leo le ka bao ba le ditšego ka motaga. Ya ba gona ke le botšago gore leboto lela ga le sa le gona mmogo le bale ba le ditšego,


text:
e lego baprofeta bale ba Israele ba ilego ba porofetela Jerusalema, ba bona dipono tša gore tšohle di tla e lokela, etšwe go ka se loke selo.” O realo, Morena, Mong wa bohle.


text:
Morena a re: “Bjale, wena motho wa nama, lebelela basadi ba ba iporofetelago tša bona gare ga setšhaba sa geno. Ba kgale,


text:
gomme o ba botše se Morena, Mong wa bohle, a se bolelago a re: “ ‘Le madimabe, basadi tenang, le rokelelago maseka a boloi matsogong a bohle, le ba rokelago le dikuane tša boloi go ya ka bogolo bja dihlogo tša bona, gore le ba tanye. Kgane le nyaka go tanya setšhaba sa ka mola lena le ipabalela?


text:
Le ntlhompholla pele ga setšhaba sa ka le gabile go hwetša magoswi a se makae a garase le marathana a se makae a senkgwa. Le bolaya batho ba ba sego ba swanela go bolawa, la lesa ba ba sego ba swanela go phela. Seo le se dira ka go fora setšhaba sa ka se se ratago go theeletša maaka.’ ”


text:
Morena, Mong wa bohle, o re: “Ke hloile maseka ao le tanyago batho ka ona mo nkego ke dinonyana. Ke tla a kgaola mo matsogong a lena, ka tanyolla batho bao le bego le ba tantše bjalo ka dinonyana.


text:
Ke tla phamola dikuane tšeo le di roketšego setšhaba sa ka, ka se hlakodiša go lena gore le se sa se kgona. Ke gona le tlago lemoga gore ke nna Morena.


text:
“Ka maaka a lena le fetša baloki maatla, bao nna ke sa ratego go ba nyamiša. Le kgothaleditše bakgopo go phegelela go dira tše kgopo, mme ba se sa iphološa.


text:
Bjale ge, dipono tšela tša lena tša bofora le ka se sa di bona, le go laola le ka se sa laola, ka gobane ke tla hlakodiša setšhaba sa ka go lena. Ke gona le tlago lemoga gore Morena ke nna.”


text:
“Wena motho wa nama, banna bao ba ikgafetše medingwana, ba dula ba nagana ka yona, gomme e ba diriša sebe. Bjale na nka napa ka dumela go ba eletša?


text:
“Ba botše seo nna, Morena, Mong wa bohle, ke se bolelago ke re: Moisraele yo mongwe le yo mongwe yo a ikgafetšego medingwana, a dula a nagana ka yona gomme e mo diriša sebe, gomme ka morago a tle a kgopele maele go moprofeta, o tla arabja ke nna – a arabja ka karabo ye e lebanego medingwana ya gagwe ye mentši.


text:
Medingwana ya setšhaba sa Israele e dirile gore setšhaba se mphuralele, eupša ge ke ba arabile ke holofela gore ba tla boa ba mpotegela.


text:
“Bjale ge, botša setšhaba sa Israele se nna, Morena, Mong wa bohle, ke se bolelago ke re: Sokologang, le tlogele medingwana yeo ya lena, le furalele le tšohle tša go šišimiša tše le di dirago.


text:
“Ge yo mongwe wa setšhaba sa Israele goba mofaladi yo a dulago nageng ya Israele a ka ikaroganya le nna a ikgafela medingwana, a dula a nagana ka yona, ya mo diriša sebe, gomme ka morago a ya go moprofeta go kgopela maele go Morena ka yena, o tla fetolwa ke nna, Morena, ka bonna.


text:
Ke tla mo lwantšha, ka mo rutela ba bantši, ka mo phara seka. Ke tla mo kgaola setšhabeng sa ka, gore le tle le lemoge gore Morena ke nna.


text:
“Ge moprofeta yo a ka forwa mme a fetola ka mokgwa wo o fošagetšego, e tla be e le ka gobane a forilwe ke nna, Morena. Ke tla mo fediša setšhabeng sa ka sa Israele.


text:
Seo ke tla be ke se direla gore setšhaba sa Israele se se sa aroga go nna, goba sa itšhilafatša ka dibe tša sona. Ke mo bona e tlago ba setšhaba sa ka, mme nna ka ba Modimo wa bona.” O realo, Morena, Mong wa bohle.


text:
“Wena motho wa nama, ge badudi ba naga ye ba ka mphošetša ka go se mpotegele, ke tla ba otla ka go fediša dijo tša yona, ka bolaiša badudi ba yona tlala, ka gagara batho le diphoofolo tša yona.


text:
Le ge banna bale ba bararo, Noa, Daniele le Jobo ba ka be ba dula moo, go loka ga bona go be go tla phološa bona beng fela.” O realo, Morena, Mong wa bohle.


text:
“Le ge nka romela dibata tša gerema le naga tša bolaya batho, mme naga ya fetoga lešoka gwa se be le motho yo a fetago mo go yona ka baka la tšona,


text:
gomme le ge banna bao ba bararo ba ka be ba dula moo, ke ikana ke le Morena, Mong wa bohle, Modimo yo a phelago, gore ba be ba ka se kgone le go phološa barwa le barwedi ba bona. Go be go tla iphološa fela bona beng, mme naga yona ya fetoga lešoka.


text:
“Le ge nka no tsoša ntwa nageng yeo, mme ka re badudi bohle ba naga ye ba bolawe ka tšhoša, ka gagara batho le diphoofolo tša gona,


text:
le ge banna bao ba bararo ba ka be ba dula moo, ke ikana ke le Morena, Mong wa bohle, Modimo yo a phelago, gore ba be ba ka se kgone le go phološa barwa le barwedi ba bona. Go be go tla iphološa fela bona beng.


text:
“Ge nka romela leuba la bolwetši nageng yeo, ka bolaya batho ba bantši ke galefile, ka gagara batho le diphoofolo,


text:
le ge Noa, Daniele le Jobo ba ka be ba dula moo, ke ikana ke le Morena, Mong wa bohle, Modimo yo a phelago, gore ba be ba ka se kgone le go phološa barwa le barwedi ba bona. Go loka ga bona go be go tla phološa fela bona beng.”


text:
Morena, Mong wa bohle, o re: “Le ge Jerusalema nka e romela dikotlo tša ka tše nne tše di šiišago, e lego ntwa, tlala, dibata, le leuba la bolwetši gore di gagare batho le diphoofolo,


text:
mašaledi a tla no ba gona, e lego masogana le makgarebe, ba ba tlago ntšhwa mo motseng. Ba tla tla go lena, gomme e tla re ge le bona maitshwaro le mediro ya bona, la kgothatšega mabapi le masetlapelo ohle a ke a tlišeditšego Jerusalema.


text:
Le tla kgothatšega ge le bona maitshwaro le mediro ya bona, gobane le tla be le tseba gore tše ke e dirilego tšona ke di dirile ka lebaka.” O realo, Morena, Mong wa bohle.


text:
“Wena motho wa nama, na kota ya morara e phala ya mehlare ya sethokgwa ka eng? Ke ra lekala la morara ge le bapetšwa le la mehlare ye mengwe ya sethokgwa.


text:
Na go na le se se ka dirwago ka yona? Ešita le lona lemapolo le la lešidi la go fega dilo, na le ka dirwa?


text:
Gape sa kota ye ke go ba legong la mollo. Gomme ge e swele dintlha, le bogareng bja yona e fišitšwe, na go na le se se ka dirwago ka yona?


text:
Etse le ge e sešo ya swa ga e na mohola. Bjale ge e šetše e llwe ke mollo mme e swele, gona e ka hlwa e sa holang!”


text:
Bjale ge, Morena, Mong wa bohle, o re: “Bjalo ka ge mo gare ga mehlare ya sethokgwa morara ke o dirile gore kota ya wona e lokele fela go ba legong la mollo, badudi ba Jerusalema le bona ke tla ba dira bjalo.


text:
Ke tla ba otla. Ba phonyokgile mollo wa mathomo, eupša wa bobedi o sa tlilo ba tšhuma. Mohla ke ba otla le tla lemoga gore ke nna Morena.


text:
Ba be ba sa mpotegele, ka gona naga ya bona ke tla e fetoša lešoka.” O realo, Morena, Mong wa bohle.


text:
Botša Jerusalema gore Morena, Mong wa bohle, o re go yona: “ ‘O tšwa lefaseng la Kanana mo o tswaletšwego gona. Tatago e be e le Moamore, mmago e le Mohete.


text:
Ge o seno belegwa ga go yo a ilego a go ripa kalana, goba a go hlapiša gore o hlweke, goba a go šidila ka letswai, goba a go phuthela ka mašela.


text:
Ga go yo a ilego a go kwela bohloko a go direla se sengwenyana sa dilo tšeo ka go go šokela. Ge o seno belegwa batswadi ba gago ba ile ba go šišingwa, ba go lahla nageng.


text:
“ ‘Ya re ge ke feta ka go bona o ragaraga ka gare ga madi a gago. O be o thankgetše madi, eupša ka se go lese o ehwa.


text:
Ka go godiša bjalo ka semela sa lešoka. Wa gola wa tielela, wa ba wa fihla lehlapong. Wa thoka matswele, wa tšwa le matsa, fela o be o ponapona.


text:
“ ‘Ya re ge ke feta gape ka bona o le yo a loketšego go nyalwa. Ka go apeša kobo ya ka ka ge o be o le fela, mme ka ikanela wena, ka itlemaganya le wena ka lenyalo, wa ba wa ka.’ ” O realo, Morena, Mong wa bohle.


text:
Ka go apeša diaparo tša mebalabala, ka ba ka go rweša dieta tša letlalo le lebotse, le lešela le boletiana hlogong, le seaparo sa silika.


text:
O be o kgabile ka dikgabišo tša gauta le tša silibera, le diaparo o be o apara tša lešela le boletiana le tša silika ya mebalabala, o eja dinkgwa tša bupi bja mathume, le todi, le makhura a mohlware. Wa ba yo mobotse kudu, wa go ka ba mohumagadi.


text:
O ile wa tuma ditšhabeng tšohle ka botse bja gago bjo bo phethegilego, ka gobane ke nna yo ke bego ke go dirile gore o be yo mobotse ka mokgwa woo.” O realo, Morena, Mong wa bohle.


text:
“Eupša wena o ile wa bota botse bja gago, setumo sa gago sa go fetola sefebe, wa ikgafela go robala le mang le mang yo a fetago.


text:
Wa tšea tše dingwe diaparo tša gago tša mebalabala wa kgabiša dintotoma tšeo go tšona o khunamelago medimo ya diswantšho, wa itira sefebe moo.


text:
Wa tšea dikgabišo tša silibera le tša gauta tše ke bego ke go file tšona, wa dira medimo ya diswantšho ye metona ka tšona, mme wa feba le tšona.


text:
Wa tšea diaparo tšela tša gago tša mebalabala wa di apeša medimo yeo ya diswantšho, wa ba wa neela medimo yeo makhura a mohlware ao ke bego ke go file ona, le seorelo.


text:
Ke go file dijo – bupi bja mathume, makhura a mohlware, le todi – eupša wena wa di neela medimo yeo ya diswantšho gore e natefelwe ke monkgo wo mobose wa tšona. Go bile bjalo.” O realo, Morena, Mong wa bohle.


text:
“Wa ba wa tšea barwa le barwedi ba o bego o mpelegetše bona wa ba hlabela medimo yeo ya diswantšho gore e be dijo tša yona. Kgane bofebe e be e se bobe bjo bogolo,


text:
Ge o be o dira tšeo ka moka tša go šišimiša o itirile sefebe ga se wa ka wa gopola tša bjaneng bja gago – mola o ponapona, o ragaraga ka gare ga madi a gago.”


text:
Morena, Mong wa bohle, o re: “O yo madimabe! O yo madimabe! O dirile tše mpe tšeo ka moka mme wa tla


text:
Mathomong a tsela ye nngwe le ye nngwe o ikgobeletše dintotoma, wa goboša botse bja gago, wa fetlela mofeti yo mongwe le yo mongwe dirope, wa feba le banna ba bantši.


text:
Wa ba wa feba le Baegepeta, baagišani bale ba gago ba mapele a magolo, wa nthumola ka go atiša bofebe bja gago.


text:
“Bjale ke emišitše letsogo gore ke go otle le gore ke go fokoletše naga. Ke go gafetše diatleng tša manaba a gago, Bafilista, ba ba bego ba lešwa dihlong ke bofebe bja gago, gore ba dire se ba se ratago ka wena.


text:
“Ka ge o be o sešo wa kwelela go feba, o ile wa ipapatša go Baasiria. Wa feba nabo, eupša le bona wa se ba kwelele.


text:
Morena, Mong wa bohle, o re: “Tšohle tše ge o be o di dira o be o di dira o tsogetšwe, o itshwere bjalo ka sefebe se se se nago dihlong.


text:
Mathomong a tsela ye nngwe le ye nngwe o be o feba, o ikgobeletše dintotoma tša go khunamela medimo ya diswantšho mapatlelong ohle. Eupša wena tefo o be o se na taba nayo, o sa etše segwebakathobalo.


text:
Etse sa segwebakathobalo ke go fiwa dimpho, eupša wena dimpho o be o di fa dinyatsi tša gago ka moka, o di goketša gore di tle di go robale di etšwa kgole le kgauswi.


text:
Wena o segwebakathobalo sa mohuta wa sona. Ga go motho yo a go kaladitšego gore o be segwebakathobalo. Ga o lefše, ke wena o ba lefago. Owe, ga o swane le ba bangwe!”


text:
Morena, Mong wa bohle, o re: “O ile wa ikapola diaparo wa pepentšha lepono, wa feba le dinyatsi tša gago, wa khunamela medingwana yohle ya gago ya go šišimiša, wa direla medingwana yeo dihlabelo ka bana ba gago.


text:
Ka baka leo, ke tla kgoboketša dinyatsi tšela tša gago ka moka, tšela o bego o ipshina natšo, tšela o bego o di rata, le tšela o bego o di hloile. Ke tla ba tliša go wena ba etšwa kgole le kgauswi, ke moka ka go hlobodiša diaparo gore ba go bonele.


text:
Ke tla go ahlola ka kahlolo ye e lebanego basadi ba diotswa le ba babolai, ka go otla ka lehu ke befetšwe ke bile ke hufega.


text:
Ke tla go gafela diatleng tša bona, gomme ba tla thunthunya dintotoma tšeo o febago go tšona, gape o khunamelago medimo ya diswantšho. Ba tla go tšola diaparo, ba go amoga dikgabišo tša gago, mme ba go tlogela o ponapona.


text:
“Ba tla hlohleletša lekoko gore le go otle; ba tla go bolaya ka maswika, ba ba ba go rathaganya ka ditšhoša tša bona.


text:
Ba tla tšhuma dintlo tša gago, ba go otla o bonwa ke basadi ka bontši. Ke tla go lahliša bofebe, ka go lahliša le go lefa dinyatsi tša gago.


text:
O lebetše ka mo ke ilego ka go swara ka gona mola o sa le yo mofsa, gomme o nkgalefišitše ka dilo tšohle tšela o bego o di dira. Ke ka baka leo ke tlago go otlela tše o di dirilego. A ke re o okeditše ditiro tšohle tša gago tše di šišimišago ka bofebe?” O realo, Morena, Mong wa bohle.


text:
Morena o re: “Mang le mang yo a ratago dika, wena Jerusalema, o tla go hlaba ka se se rego: ‘Ngwana wa tadi o tsebja ka mereto.’


text:
Le wena o tloga o abetše mmago yo a šišingwago monna wa gagwe le bana. O swana le banabeno ba basadi ba ba šišingwago banna le bana ba bona. Mmagolena e be e le Mohete, tatagolena e le Moamore.


text:
“Mogolwago ke Samaria ye e lego ka leboa, le metsana ya kgauswi ye e lego barwedi ba yona. Morathwago ke Sodoma ka borwa, le metsana ya kgauswi ye e lego barwedi ba yona.


text:
Ga se wa ba ekiša fela go tše ba di dirago, le mekgweng ya bona ye e šišimišago o ba ekišitše; sebakanyana o ile wa ba yo mobe le go ba feta mo go tšohle tše o bego o di dira. Ka nakonyana fela o ile wa ikhwetša o dira tše mpe go feta bona.


text:
“Nna, Morena, Mong wa bohle, ke re: Ke ikana ke le Modimo yo a phelago gore Sodoma, morathwago, le metsana ya kgauswi le yona ga se ya ka ya dira tše wena le metsana ya kgauswi le wena le di dirilego.


text:
Sebe sa ngwaneno, Sodoma, le barwedi ba gagwe e bile makoko le bojagobe le go se šetše – ba be ba sa thuše badiidi le bahloki ka selo.


text:
Ge ba ikgantšha, ba dira tše di šišimišago ke ile ka ba fediša, bjalo ka ge le wena o tseba gabotse.


text:
“Samaria ga se ya dira dibe, le ge e le seripagare sa tše di dirilwego ke wena. Wena o dirile tše dintši tša go šišimiša go feta yona. Tšohle tša go šišimiša tše di dirilwego ke wena o di dirile mo banabeno, Samaria le Sodoma, ba ilego ba bonala nke ga ba na molato.


text:
Bjale ge, inyatše ka ge o emelela banabeno. Ka ge dibe tša gago di šišimiša go feta tša bona, bona ba bonala ba lokile go phala wena. Ka gona, inyatše, o swabe, gobane o dirile nke banabeno ba lokile.”


text:
Morena o re go Jerusalema: “Ke tla atla Sodoma le metsana ya kgauswi le yona gape, le Samaria le metsana ya kgauswi le yona; le wena ke tla go atla gape,


text:
Banabeno, Samaria le Sodoma, gotee le metsana ya kgauswi le bona, ba tla iketla gape, le wena le metsana ya kgauswi le wena le tla iketla gape.


text:
le ya pele ga ge tše mpe tše o bego o di dira di utollwa? Bjale o swana nayo ge – o lehlapa la Baedomo, le la Bafilista, le la baagišani ba gago ba bangwe ba ba go nyatšago.


text:
Yo a swanetšego go otlelwa bohlola le tše di šišimišago tše a di dirilego, ke wena.” O realo, Morena.


text:
Morena, Mong wa bohle, o re: “Ke tla go swara ka mo o swanelago ka gona, ka gobane o nyaditše keno yela ya gago go nna, wa tlemologanya lenyalo la ka le wena.


text:
Eupša ke tla gopola kgwerano ye ke e dirilego nago mola o sa le yo mofsa, gomme ke tla dira kgwerano le wena ya go ya go ile.


text:
Ke mo o tlago elelwa ka mo o ilego wa dira ka gona, gomme wa inyatša ge ke tšea mogolwago le morathwago ke go fa bona e eba barwedi ba gago, le ge seo e se se nna le wena re dirilego kgwerano ka sona.


text:
E tla re ge ke go swarela diphošo tša gago tšohle, wa gopola mme wa inyatša, wa hlokišwa molomo ge o ipona kgobogo.” O realo, Morena, Mong wa bohle.


text:
Ba botše gore nna, Morena, Mong wa bohle, ke re: Ntšhu ye kgolo ya maphego a magolo a matelele le mafofa a mantši a mebalabala e kile ya tla ya kotama dithabeng tša Lebanone. Ya roba kalana ya ka godimodimo ya mosedere.


text:
Ke moka ya tšea semelana nageng ya Israele ya se bjala tšhemong ye e nonnego. Ya se bjala bjalo ka motswapitswapi kgauswi le moela wa meetse a mantši.


text:
Semelana seo sa hloga, sa gola gabotse, ya ba morara, fela wa se golele godimo. Makala a wona a lelalela ntšhung yela, medu yona ya sobelela fase. Ya ba morara, wa hloga dikala le dikalana.


text:
“Gwa ba le ye nngwe ntšhu ye kgolo ya diphego tše dikgolo le mafofa a mantši. Bjale morara wa medišetša medu ya wona go ntšhu yela, wa lebiša le makala a wona go yona, gore e o nošetše ka meetse a go feta ao a bego a le ka serapeng seo morara o bego o metše ka go sona.


text:
Eupša morara o be o šetše o bjetšwe ka tšhemong ye e nonnego, kgauswi le moela wa meetse a mantši, gore morara o tle o hloge makala, o enywe, mme e be wo o kgahlišago.


text:
“Ka gona, nna, Morena, Mong wa bohle, ke a botšiša ke re: Afa morara wo o tla atlega? Na ntšhu ya mathomo e ka se o tumole ka medu, ya hlohlora dikenywa, matlakala ohle a a hlogago a pona? Go o tumola go ka se nyake maatla a mantši goba setšhaba.


text:
Go bjalwa gona o bjetšwe, eupša na o tla atlega? Na o ka se pone ge o bethwa ke phefo ya bohlabela? Afa o ka se ponele ka moo serapeng se o metšego ka go sona?”


text:
“Botšiša setšhaba seo sa dingangele ge eba se tseba se seswantšho seo se se šupago. O ba botše gore kgoši ya Babilonia o ile a tla Jerusalema, a thopa kgoši le bakgomana ba yona a ba iša Babilonia.


text:
A tšea yo mongwe wa leloko la kgoši, a kwana le yena, mme a mo eniša a re a mmotegele. A tšea le bagolo ba setšhaba ba naga yeo a ba dira mathopša.


text:
Tšeo o be a di direla gore setšhaba se se sa mo nyatša sa mo tsogela maatla, le gore kwano yeo e hlompšhe.


text:
Eupša kgoši ya Juda ya mo tsogela maatla mme ya roma batseta Egepeta go yo kgopela gore ba thušwe ka dipere le madira a mantši. Na e ka ba o tla tšwelela? Na wa go dira tše bjalo a ka phonyokga? Na a ka re a tshetše kwano a se otlwe?


text:
“Nna, Morena, Mong wa bohle, ke re: Ke ikana ke le Modimo yo a phelago gore kgoši ya Juda e tla hwela Babilonia, nageng ya kgoši ye e mmeilego kgoši, yona ye a nyaditšego keno ya yona gape a tshetšego kwano ye a e dirilego le yona.


text:
Ešita le kgoši ya Egepeta ka madira a yona a maatla le bahlabani ba bantši a ka se mo thuše ntweng, ge Bababilonia ba dikanetša Jerusalema ka mokgobo wa mobu le ka dithubamaboto, gore ba tle ba bolaye batho ba bantši.


text:
O nyaditše keno ya gagwe ka go tshela kwano ye a bego a ikanetše yona. O dirile dilo tše ka moka, gomme bjale a ka napa a se otlwe?”


text:
Morena, Mong wa bohle, o re: “Ke ikana ke le Modimo yo a phelago gore ke tla mo otlela go nyatša keno ye a nkenetšego yona, le go se phethe tše a kwanego le nna ka tšona.


text:
Ke tla mo rea ka lelokwa ka mo tanya ka lona. Ke tla mo iša Babilonia ka mo otla gona, ka gobane ga se a mpotegela.


text:
Bagale ba gagwe ba tla bolawa ka tšhoša, gomme mašaledi a šwalalanyetšwa mathokong ohle. Ke mo le tlago lemoga gore go boletše nna, Morena.”


text:
Morena, Mong wa bohle, o re: “Nna ke tla kga lehlogedi dikaleng tša ka godimodimo tša mosedere wo motelele, ka roba lekalana la wona le boletiana, ka le hloma godimo ga thaba ye telele, ye e phagamego.


text:
Ke tla le hloma thabeng ye teleletelele ya Israele. Le tla hloga makala, la enywa dikenywa, ya ba mosedere wo mobotse. Dinonyana tša mehutahuta di tla phela moo mme tša dula moriting wa makala a wona.


text:
Mehlare yohle ya naga e tla tseba gore Morena ke nna. Ke rema mohlare wo motelele, wo mokopana ka o telefatša. Ke pontšha mohlare wo motala, wo o ponnego ka o hlogiša. Ke realo, nna, Morena, gomme ke tla phetha bjalo.”


text:
“Na ke seema mang se batho ba felago ba se hlaba ba re: “ ‘Botatagobana ba lle diterebe tše bodila, meno gwa šia a bana’?”


text:
Morena, Mong wa bohle, o re: “Ke ikana ke le Modimo yo a phelago, gore le ka se sa hlaba seema se mo setšhabeng sa Israele.


text:
Bophelo bja motho yo mongwe le yo mongwe ke bja ka, bo laolwa ke nna, bja tatagongwana le bja yena ngwana. Motho wa go dira dibe ke yena a tlago hwa.


text:
Ga a je dijo tša didimo tša dithabeng goba a khunamela medingwana ya diswantšho ya Baisraele. Ga a tšhilafatše mosadi wa monna yo mongwe ka go otswa le yena, goba a robala le mosadi yo a bonego kgwedi.


text:
Ga a gatelele motho; o bušetša moadingwa se moadingwa a bego a beeleditše ka sona; ga a utswetše batho; o fa ba ba swerwego ke tlala dijo, le gona o apeša ba ba se nego diaparo.


text:
Ga a adime motho tšhelete ka go e tswadiša. O a itshwara gore a se dire tše mpe, gomme tshekong ga a ahlole ka go kgetholla.


text:
Motho yo mobjalo o hlompha melao ya ka gomme o phetha ditaelo tša ka gabotse. O lokile gomme ruri o tla phela.” O realo, Morena, Mong wa bohle.


text:
“Eupša motho yo mobjalo a ka no ba le morwa yo e lego mohlakodi le mmolai, yo a dirago se sengwe sa dilo ka moka


text:
tšela tatagwe a sego a ka a di dira. O ja dijo tša didimo tša dithabeng, goba o tšhilafatša mosadi wa monna yo mongwe ka go otswa le yena,


text:
o gatelela badiidi le bahloki, o a hlakola goba ga a bušetše moadingwa se a mo swaretšego sona. O dira dilo tša makgapha,


text:
goba o adima batho tšhelete ka go e tswadiša. Na o tla phela? Aowaa, a ka se ke. Ge a dirile makgapha ao gona o tla hwa. E tla be e le moipolai yo a sa llelwego.


text:
“Morwa yoo le yena a ka ba le morwa yo a bonago dibe ka moka tše tatagwe a bego a di dira, fela yena a se di dire.


text:
A se je dijo tša didimo tša dithabeng goba a khunamela medingwana ya diswantšho ya Baisraele. A se tšhilafatše mosadi wa monna yo mongwe ka go otswa le yena,


text:
goba a gatelela motho, goba a se bušetše moadingwa se a mo swaretšego sona. A se hlakole batho, eupša a fa ba ba swerwego ke tlala dijo, le gona a apeša ba ba se nego diaparo.


text:
A itshwara gore a se dire tše mpe, le gona a se adime motho tšhelete ka go e tswadiša. A latela melao ya ka a ba a phetha le ditaelo tša ka. A ka se hwe ka baka la bokgopo bja tatagwe, eupša ka nnete o tla phela.


text:
Tatagwe yena o be a gatelela batho, a bile a ba hlakola, gomme a dira batho ba gabo tše mpe. Ka gona o tla hwa ka baka la tša gagwe dibe.


text:
“Eupša lena le a botšiša le re: ‘Na morwa yo o reng a sa otlwe ka baka la dibe tša tatagwe?’ Ke ka baka la gore morwa yo o be a dira tše di lokilego le tše di nkgahlago. O be a phetha melao ya ka mme a e latela; ka baka leo ruri o tla phela.


text:
Go tla hwa yo a dirago dibe. Morwa wa motho a ka se otlwe ka baka la dibe tša tatagwe, goba tatagomotho a otlwa ka baka la dibe tša morwagwe. Moloki o tla putsetšwa boloki bja gagwe, le yo kgopo o tla otlelwa bokgopo bja gagwe.


text:
“Ge yo kgopo a ka tlogela dibe tša gagwe tšohle, mme a phetha melao ya ka, ge a ka dira tše di lokilego le tše di nkgahlago, a ka se hwe; ruri, o tla phela.


text:
Nna, Morena, Mong wa bohle, ke re: Kgane le gopola gore ke kgahlwa ke lehu la yo kgopo? Aowaa, ke kgahlwa ke ge a ka tlogela ditsela tše mpe mme a phela.


text:
“Eupša ge moloki a ka tlogela go dira tše di lokilego gomme a thoma go dira tše kgopo, e lego makgapha ohle ao a dirwago ke bakgopo, na o tla fela a phela? Le gatee! Boloki bjohle bjo a bo dirilego bo ka se gopolwe. O tla hwa ka baka la go se botege ga gagwe le dibe tša gagwe.


text:
“Eupša lena le re: ‘Tše Morena a di dirago ga se tša loka.’ Ntheeletšeng, lena setšhaba sa Israele. Kgane tše ke di dirago ga se tša loka? Na tše di sego tša loka ga se tše di dirwago ke lena?


text:
Ge moloki a tlogela go dira tše di lokilego, a thoma go dira tše kgopo, mme a hwa, o hwa ka baka la tše kgopo tše a di dirilego.


text:
Gomme lena setšhaba sa Israele le re: ‘Tše Morena a di dirago ga se tša loka.’ Kgane le gopola gore ke nnete tše ke di dirago ga se tša loka? Na tše di sego tša loka ga se tše di dirwago ke lena?


text:
“Bjale nna, Morena, Mong wa bohle, ke tla ahlola yo mongwe le yo mongwe wa lena, setšhaba sa Israele, ka tše a di dirilego. Sokologang le tlogele dibe tšohle tše le di dirago, gore di se le iše tahlegong.


text:
Lahlang dibe tše le bego le di dira, le beng le dipelo tše difsa le menagano ye mefsa. Ke ka baka lang le nyaka go hwa, lena setšhaba sa Israele?


text:
Nna, Morena, Mong wa bohle, ke re: Ga ke kgahlwe ke ge motho a ehwa. Ka gona tlogelang dibe tša lena mme le phele.”


text:
A lela ye nngwe ya tawana tša gagwe, ya gola ya ba tau ya lesogana, ya ithuta go tsoma, ya ba sejabatho.


text:
Ya re ge e bona gore e paletšwe le lehutšo le fedile, ya tšea ye nngwe ya ditawana tša yona, ya e godiša ya ba tau ya lesogana.


text:
Ya re ge e godile go iphetša, ya šika le ditau tše dingwe. Le yona ya ithuta go tsoma, ya ba sejabatho.


text:
Ya hlahlamolla dibo tša bona, ya thuba metse ya bona. Ge e rora badudi bohle ba naga ba be ba swarwa ke letšhogo.


text:
Ditšhaba tša go tšwa dileteng tše di bapelanego tša bokanela go e hlasela. Ba e rea ka lelokwa la bona, ba e tanya ka moleteng.


text:
Ba e goga ka segalanko ba e tsenya ka lešakeng, ba tla ba e iša go kgoši ya Babilonia. Ba dula ba e letile, gore go rora ga yona go se sa tsoga go kwagetše dithabeng tša Israele.


text:
“Mmago o be a etša morara wo o bjetšwego kgauswi le moela ka serapeng sa merara. O be o entšwe kudu, o nabile, ka ge meetse e be e le maphaaphaa.


text:
Makala a wona a be a tiile, mme go dirwa melamo ya bogoši ka ona. Morara woo wa letla go fihla marung; o bonala ka botelele le makala a wona a mantši.


text:
Eupša mothotsoko a o tumola a galefile a o lahlela fase. Phefo ya bohlabatšatši ya o pontšha, dikenywa tša wona tša hlohlorega. Lekala la wona la go tia la omelela, la bešwa mollong.


text:
Gwa tsupologa mollo kutung ya morara woo, wa tšhuma makala le dikenywa. Ga o sa ne makala a go tia, a go dira melamo ya bogoši. “Ke wona mokgoši wa sello, gomme o swanetše go hlabja ka tlhokofalo.”


text:
Ka letšatši la lesome la kgwedi ya bohlano ya ngwaga wa bošupa wa ge re le mathopša, bagolo ba bangwe ba setšhaba sa Israele ba ile ba tla ba kgopela maele go Morena, gomme ba fihla ba dula fase pele ga ka.


text:
“Wena motho wa nama, botša bagolo ba ba setšhaba gore nna, Morena, Mong wa bohle, ke re: A ke re le tlile go kgopela maele go nna? Fela nna, Morena, Mong wa bohle, ke ikana ke le Modimo yo a phelago gore nka se kgopelwe ke lena maele.


text:
“Na o itokišeditše go ba ahlola, wena motho wa nama? O itokišeditše go ba ahlola? Gona o ba gopotše tša go šišimiša tšela borakgolokhukhu ba bona ba bego ba di dira.


text:
O ba botše gore nna, Morena, Mong wa bohle, ke re: Mohla wola ke kgetha Baisraele ke ile ka ikana go ditlogolo tša Jakobo ke emišitše letsogo, ka ikutollela bona kua nageng ya Egepeta. Ka ba botša ke emišitše letsogo ka re: Ke nna Morena Modimo wa lena.


text:
Mohlang woo ke ile ka ikana go bona gore ke tla ba ntšha nageng ya Egepeta ka ba iša nageng ye ke ba nyaketšego yona, naga ya mokhora le monono, ya go di phala ka moka.


text:
Ka re go bona: Ka moka ga lena lahlang medimo yeo ya diswantšho ya go šišimiša ye le e botilego, le gona le se ke la itšhilafatša ka medingwana yeo ya Egepeta; Morena Modimo wa lena ke nna.


text:
Eupša bona ba ngangabala, ba gana go ntheeletša. Gwa se be le o tee yo a lahlago medimo ya gagwe ya go šišimiša ya diswantšho ye ba bego ba e botile, goba yo a lesago go khunamela medingwana ya Egepeta. Ke mo ke ilego ka nagana go tšhollela bogale bja ka godimo ga bona le go ba gakalela ka kgalefo ya ka gona kua Egepeta.


text:
Eupša ka se dire bjalo, ka gobane ke be ke tla ikgoboša ditšhabeng tše ba bego ba phela gare ga tšona, tšeo ke itsebagaditšego go Baisraele di mpona ka go ba ntšha nageng ya Egepeta.


text:
Godimo ga moo ke ile ka ba fa le matšatši a Disabatha tša ka e le seka sa kgwerano ya ka le bona, gore ba tsebe ge e le nna, Morena, ke ba kgethwafatšago.


text:
Eupša le gona kua lešokeng setšhaba sa Israele se ile sa nngangabalela. Ba se phethe melao ya ka, ba gana le go phetha ditaelo tša ka tše di phedišago yo a di phethago. Ba nyatša matšatši a Disabatha tša ka. Ke mo ke ilego ka nagana go tšhollela bogale bja ka godimo ga bona, le go ba gakalela ka kgalefo ya ka kua lešokeng ka ba fediša.


text:
Eupša ka se dire bjalo, ka gobane ke be ke tla ikgoboša ditšhabeng tše di bego di mpone ge ke ntšha Baisraele Egepeta.


text:
Le ge go le bjalo, ka ikana go bona kua lešokeng gore nka se ba iše nageng yela ke ba filego yona, naga ya mokhora le monono, ya go di phala ka moka.


text:
Ke ikanne bjalo, ka gore ba be ba ganne go phetha ditaelo tša ka le melao ya ka, ba nyaditše le matšatši a Disabatha tša ka – ba kganyoga go khunamela medingwana ya bona.


text:
Ka re go bana ba bona kua lešokeng: Le se ke la phetha melao le ditaelo tša borakgolokhukhu ba lena, goba la itšhilafatša ka medingwana ya bona.


text:
Le kgethwafatše matšatši a Disabatha tša ka, gore e tle e be seka sa kgwerano ya ka le lena, gore le tsebe ge nna, Morena, ke le Modimo wa lena.


text:
“Eupša moloko woo le wona o ile wa nngangabalela. Ba se phethe melao ya ka le ditaelo tša ka tše di phedišago yo a di phethago. Ba nyatša matšatši a Disabatha tša ka. Ke mo ke ilego ka nagana go tšhollela bogale bja ka godimo ga bona, le go ba gakalela ka kgalefo ya ka kua lešokeng.


text:
Eupša ka se dire bjalo, ka gobane ke be ke tla ikgoboša ditšhabeng tše di bego di mpone ge ke ntšha Baisraele nageng ya Egepeta.


text:
Godimo ga moo ka ikana go bona kua lešokeng gore ke tla ba šwalalanya le ditšhaba, ka ba phatlalatša le dinaga,


text:
ka gore ba be ba gana go phetha ditaelo tša ka, le melao ya ka, ba nyaditše le matšatši a Disabatha tša ka, mme ba kganyoga go khunamela medingwana ya borakgolokhukhu ba bona.


text:
Ka ba lesa ba itšhilafatša ka dikabelo tša bona, ka ba ka ba lesa ba dira dihlabelo ka barwa bohle ba bona ba maitšibolo gore ke ba tšhoše. Ke mo ba tlago lemoga gore ke nna Morena.


text:
“Bjale ge, wena motho wa nama, botša setšhaba sa Israele gore nna, Morena, Mong wa bohle, ke re: Wo ke mokgwa wo mongwe wo borakgolokhukhu ba lena ba nnyefotšego ka wona ka go se botege ga bona.


text:
Ke ba išitše nageng ye ke bego ke ikanne go ba fa yona. Ya re ge ba bona meboto ye e phagamego le mehlare ya matlakala a mantši ba dira dihlabelo go yona, ba mpefediša ka dikabelo tša bona. Moo ba dira dihlabelo tša monkgo wo mobose, ba tšholla dikabelo tša bona tša dino.


text:
Nna ka ba botšiša ka re: Dintotoma tše le yago go tšona tše ke dilomang? Le lehono di sa bitšwa ‘Dintotoma’.


text:
Bjale botša setšhaba sa Israele gore nna, Morena, Mong wa bohle, ke re: Le reng le itšhilafatša ka mokgwa wo borakgolokhukhu ba lena ba bego ba itšhilafatša ka wona, le arogela medimong ya bona ya go šišimiša ya diswantšho?


text:
Ka ge le be le tliša dikabelo tša lena, le dira le dihlabelo ka bana ba lena, le itšhilafaditše ka medingwana yohle ya lena go fihlela le lehono. Bjale na nka nama ka kgopelwa ke lena maele, lena setšhaba sa Israele? Nna, Morena, Mong wa bohle, ke ikana ke le Modimo yo a phelago, gore maele nka se a kgopelwe ke lena.


text:
Le re: ‘Re nyaka go etša ditšhaba tše dingwe, ra swana le batho ba ba dulago dinageng tše dingwe ba khunamelago dikota le maswika.’ Eupša se le se naganago se ka se direge.”


text:
“Nna, Morena, Mong wa bohle, ke ikana ke le Modimo yo a phelago, gore ke tla ba kgoši ya lena ka maatla a ka a magolo le bonatla ge ke se sa le galefetše.


text:
Ka maatla a ka a magolo le bonatla ke tla le ntšha ditšhabeng ka le kgoboketša dinageng tše le šwalalanyeditšwego go tšona ke se sa le galefetše.


text:
Ke tla le ahlola bjalo ka ge ke ile ka ahlola borakgolokhukhu ba lena lešokeng la Egepeta.” O realo, Morena, Mong wa bohle.


text:
“Ke tla le hlokomela bjalo ka modiša ge a hlokomela mohlape wa gagwe, ka dira gore le botegele kgwerano.


text:
Bao ba ganago go bušwa ke nna le ba go mphošetša ke tla ba tloša mo go lena. Ke tla ba ntšha dinageng tše ba falaletšego go tšona, fela nageng ya Israele gona ba ka se boele. Ke gona le tlago lemoga gore Morena ke nna.”


text:
Morena, Mong wa bohle, o re: “Bjale ge, lena setšhaba sa Israele, ka moka ga lena le ka no tšwela pele la khunamela medingwana ya lena! Ge le sa ntheeletše, le tla nkgopola ka morago, la se sa nnyatša ka dikabelo tša lena le medingwana ya lena.


text:
Gona kua nageng ya lena, thabeng ya ka ye kgethwa, thabeng ye e phagamego ya Israele, ke mo le tlago nkhunamela gona, lena setšhaba sohle sa Israele. Le tla be le nkgahla mme ke tla nyaka gore le ntlišetše dihlabelo le dikabelo tša lena tše dibotsebotse, gotee le dimpho tša lena tše dikgethwa.


text:
Mohla ke le ntšha ditšhabeng ke le kgoboketša dinageng tše le šwalalanyeditšwego go tšona, ke tla le amogela bjalo ka ge nke le monkgo wo mobose, ka ipontšha ke le mokgethwa gare ge lena ditšhaba di ntebeletše.


text:
Mohla ke le bušetša nageng ya Israele, nageng ye ke ikannego go e fa borakgolokhukhu ba lena, ke mo le tlago lemoga gore ke nna Morena.


text:
Moo le tla gopola maitshwaro ale a lena le ditiro tšohle tše le itšhilafaditšego ka tšona. Le tla inyatša ka baka la tšohle tše mpe tše le dirilego.


text:
Mohla ke le swara ka mo go lebanego tlhomphego ya ka, e sego maitshwaro a lena a mabe le ditiro tša lena tše kgopo, ke mo lena, setšhaba sa Israele, le tlago lemoga gore ke nna Morena.” O realo, Morena, Mong wa bohle.


text:
“Wena motho wa nama, lebelela borwa, o bolele o lebeletše gona, o porofete sethokgwa sa ka borwa bja naga.


text:
O botše sethokgwa seo sa ka borwa bja naga gore se kwe se Morena a se bolelago. Morena, Mong wa bohle, o re: Bonang! Ke gotša mollo ka gare ga gago wo o tlago tšhuma sehlare se sengwe le se sengwe se se lego mo go wena, se setala le sa go oma. Ga go se se kago tima kgabo ya wona ye e laumago. O tla babola bohle go tloga ka borwa go fihla ka leboa.


text:
“Wena motho wa nama, kgala Jerusalema. Kgalema mafelo ao batho ba khunamelago medimo ya diswantšho go ona. O porofete naga ya Israele


text:
o e botše gore nna, Morena, ke re: Ke a go lwantšha. Ke tla khwamola tšhoša ya ka ka le gagara ka moka, baloki le bakgopo.


text:
“Wena motho wa nama, golola mo nkego o hlomoga pelo. Gotla gabohloko o le mo o tlago bonwa ke batho.


text:
Ge ba go botšiša gore na o golola ka baka la eng, o ba botše gore ke ka baka la taba tše o di kwelego. E tla re ge di hlaga, bohle ba kgaoga matswalo, ba repha matsogo, ba nolega moko, ba ba ba itlhapologela ka baka la letšhogo. Nako e tlile; e šetše e fihlile.” O realo, Morena, Mong wa bohle.


text:
“E looleditšwe go kgebetla batho; e phadimišeditšwe go benya boka legadima. Go ka se be le lethabo, gobane setšhaba sa ka se ntlhokomologile ge ke se kgala le ge ke se otla.


text:
Tšhoša e gare e a phadimišwa, e lokišetšwa go šomišwa. E a lootšwa ya phadimišwa, e tla fiwa mmolai ka seatleng.


text:
Lla, o golole, wena motho wa nama; tšhoša ye e lebile tšhaba sa ka le baetapele ba Israele. Ba tlilo bolawa gotee le tšhaba sa ka. Ka gona, rwalang megono!


text:
“Bjale, wena motho wa nama, porofeta. Bethantšha diatla gore tšhoša e hlabe leboelela. Ke tšhoša ye e bolayago, tšhoša ye e kgebetlago, ye e šiišago e etšwa ka mathoko ohle.


text:
E nola setšhaba sa ka moko, ya se thekesediša ka letšhogo. Ke tla hlasela motse wa bona ka tšhoša ye e bekenyago boka legadima, ye e looleditšwego polao.


text:
“Wena motho wa nama, swaya ditsela tše pedi tšeo kgoši ya Babilonia e kago tšea ka tšona, e tla be e swere tšhoša. Tsela tšeo ka dipedi di tloge nageng e tee. O bee maswao moo di aroganago gona.


text:
O beele kgoši yeo leswao tseleng e tee yeo e ka mo išago motseng wa Baamone wa Raba, o tla be a swere tšhoša; ye nngwe o e swaye gore e mo iše nageng ya Juda, motseng wa Jerusalema wo o ageleditšwego ka morako.


text:
Kgoši ya Babilonia e eme mathomong a mo ditsela tšeo di aroganago gona gore a laole. O šikinya mesebe ka kgotlopong, o kgopela maele go medimo ya gagwe ya diswantšho, o lekola sebete sa seruiwa sa sedimo.


text:
Ka seatla sa la go ja o swara mosebe wo o swailwego. Wona o mo laetša gore a yo bea dithubamerako, a laele madira go hlasela, a hlabe mokgoši wa ntwa, a bee dithubamerako masorong, a kgobele mokgobo wa mobu go dikanetša motse, a age le dithala tša go o hlola.


text:
Batho ba Jerusalema ba tla gopola gore go laola moo ke ga bofora, ka gobane ba ikanne gore ba tla botegela Babilonia. Eupša ka go hlasela Jerusalema o tla ba gopotša molato wa bona mme a ba thopa.


text:
Ka gona, nna, Morena, Mong wa bohle, ke re: Ka ge le nkgopoditše melato ya lena ka go pepentšha gore le gana go bušwa ke nna, le ka go tšweletša dibe tša lena nyanyeng ka tšohle tše le di dirago, ka ge le ikgopoditše nna ka tsela ye, le tla thopša.


text:
“Hee, wena mmuši wa Israele, moilabokgethwa, rabokgopo towe, letšatši la gago le fihlile, yona nako ya mafelelo ya go otlwa ga gago.


text:
Nna, Morena, Mong wa bohle, ke re: Rola kuane ya gago, o role le mphapahlogo! Go ka se sa ba bjalo ka pele: Banyatšegi ba tla hlompšha, bahlomphegi ba nyatšwa.


text:
Lešope! Lešope! Ee, motse wo ke tla o dira lešope. La mohuta wo ga se la ka la bonwa. Eupša mohla go etla mmuši yo o mo lebanego ke tla mo fa wona.”


text:
“Wena motho wa nama, porofeta o re Morena, Mong wa bohle, o bolela ka Baamone ba ba rogago Israele o re: “ ‘Tšhoša, tšhoša e khwamoletšwe go gagara; e looleditšwe go bolaya le go bekenya bjalo ka legadima.


text:
“ ‘Dipono tšeo le di bonago ke tša maaka, le go laola ga lena ke ga bofora. Le ba babe ebile le bakgopo. Letšatši la lena le fihlile, le yona nako ya mafelelo ya go otlwa ga lena ga mafelelo. Tšhoša e tla le kgaola melala.


text:
“ ‘Khwamela tšhoša segatleng! Ke ya go le ahlola mo le hloletšwego gona, nageng ye le tswaletšwego go yona.


text:
Ke tla tšhollela kgalefo ya ka godimo ga lena, ke tla le tšhuma ka mollo wa bogale bja ka. Le gona ke tla le gafela diatleng tša banna ba sehlogo, ditsebi tša polao.


text:
Le tla fedišwa ka mollo. Madi a lena a tla tšhollwa nageng ya gabolena, gomme le ka se sa gopolwa ke motho.’ ” O realo Morena.


text:
“Wena motho wa nama, na o itokišeditše go ahlola motse woo wa go tlala dipolao? Gona o o gopotše tšohle tša go šišimiša tše o bego o di dira.


text:
O botše motse woo gore nna, Morena, Mong wa bohle, ke re: Jonna, motse wa go itahla ka go ipolaela batho ba wona, le ka go itšhilafatša ka go itirela medingwana!


text:
O ikobetše molato ka go bolaya batho, le gona o itšhilafaditše ka medingwana ye o itiretšego yona yeo. O iphokoleditše matšatši, o fihlile mafelelong a bophelo bja gago. Ke ka baka leo ke lesitšego ditšhaba di go kwera, le dinaga tšohle di go sega.


text:
Bona! Baetapele bohle ba Israele ba ba agilego mo go wena ba šomišitše maatla a bona go bolaya batho.


text:
Badudi ba gago ga ba hlomphe botatagobona le bommagobona. Ba swara bafaladi gampe, ba gatelela bahlologadi le ditšhiwana.


text:
Badudi ba bangwe ba gago ba seba ba bangwe gore ba bolawe; ba bangwe ba ja didimo mo go khunamelwago medimo ya diswantšho dithabeng, bangwe ba dira tša bohlola.


text:
Ba bangwe ba robala le basadi ba botatagobona; bangwe ba gapeletša basadi ba ba bonego kgwedi mme ba tšhilafetše gore ba robale nabo, mme ba itšhilafatše.


text:
Ba bangwe ba dira tša maila le basadi ba bangwekabona; bangwe ba tšhilafatša dingwetši tša bona ka ditiro tša dihlong; ba bangwe ba tšhilafatša dikgaetšedi tša bona, e lego barwedi ba botatagobona.


text:
Ba bangwe ba rekwa gore ba bolaye batho; bangwe ba adima Baisraelekabona tšhelete ka go e tswadiša, bangwe ba e tswadiša go feta tekanyo; bangwe ba hlalefetša Baisraelekabona ka go ba lefiša go feta tekanyo. Nna ba ntebetše.” O realo, Morena, Mong wa bohle.


text:
“Ke bethantšha diatla ke kgotsa poelo ye e fetago tekanyo ye o ikgobokeleditšego yona, le batho ba ba bolailwego ka gare ga gago.


text:
Na mohla ke etla go go otla o tla be o sa na le sebete, moko wona o tla be o sa na le wona? Ke realo, nna, Morena, gomme ke tla phetha.


text:
Ke tla šwalalanyetša badudi ba gago ditšhabeng, ka ba phatlalatša le dinaga, gomme ke tla go hlatswa go tšhilafala ga gago.


text:
“Wena motho wa nama, setšhaba sa Israele ga se nkhole ka selo. Ba swana le tshipi ye e lahlilwego, e lego mphiri le thini le tshipi le morodi, dilo tše di šetšego ge go hlwekišwa silibera moubelong.


text:
Ka gona, nna, Morena, Mong wa bohle, ke re go bona: Ka ge le lena le le bjalo, le se na mohola, ke tla le kgoboketša Jerusalema.


text:
Bjalo ka ge motho a kgobela silibera le mphiri le tshipi le morodi le thini moubelong, a butšwetša mollo go di tološa, le nna ke tla le kgobela ke befetšwe ebile ke galefile, ka le tsenya ka motseng ka le tološa.


text:
Ee, ke tla le kgoboketša ka le butšwetša ka kgalefo ya ka ye e tukago mollo ka le tološa ka motseng.


text:
Le tla tološwa kua Jerusalema go swana le silibera ge e tološwa moubelong, mme ke gona le tlago lemoga gore ke nna, Morena, ke tšholotšego kgalefo ya ka godimo ga lena.”


text:
“Wena motho wa nama, botša Jerusalema o re: O swana le naga ye e sego ya nelwa ke pula ka ge ke e galefetše.


text:
Baetapele ba Jerusalema ba swana le ditau tše di bopago di gagola diphoofolo tše di di bolailego. Ba bolaya batho, ba ba amoga thoto le dilo tše bohlokwa, gomme ka dipolao tšeo tša bona ba hlola bahlologadi ba bantši.


text:
Baprista ba gona ba tshela melao ya ka ebile ba nyatša mafelo ao ke khunamelwago go ona. Ga ba kgetholle se sekgethwa go se e sego se sekgethwa. Ga ba rute batho go kgethologanya dilo tše di hlwekilego le tše di sego tša hlweka, le gona ga ba šetše matšatši a Disabatha tša ka. Ka gona ba a nnyatša.


text:
Bagolo ba gona ba swana le diphiri tše di gagolago diphoofolo tše di di bolailego. Ba bolaya batho gore ba holege ka thoto tša bona.


text:
Baprofeta ba gona ba fihlile dibe tšeo go no swana le batho ba ba kgophago leboto ka motaga. Ba bona dipono tša maaka ba ba ba ba porofetela maaka, ba re ba bolela lentšu la Morena, Mong wa bohle, mola nna, Morena, ke se ka bolela le bona.


text:
Badudi ba naga ye ba tšeela batho dilo ka kgang ba ba hlakola. Ba gatelela bahloki le bahlaki, ba tšeela le bafaladi dilo ka kgang, ba ba hlokiša toka.


text:
Ke nyakile motho yo a ka thibago morako, yo a ka emago moo go kgerešitšwego gona a šireletša naga gore ke se e fediše, fela ka mo hloka.


text:
Ka gona ka tšhollela bogale bja ka godimo ga bona, ka ba fediša ka kgalefo ya ka ye e laumago mollo. Ke ba otletše tše ba di dirilego.” O realo, Morena, Mong wa bohle.


text:
Mola ba sa dula Egepeta e sa le ba bafsa ba be ba itirile difebe. Gona moo ba be ba swarwa matswele, ba phopholwa ditlhoko e sa le makgarebe.


text:
Yo mogolo o be a bitšwa Ohola, mme morathwagwe e le Oholiba. Ka ba nyala ka babedi, mme ba mpelegela barwa le barwedi. Ohola ke Samaria, Oholiba ke Jerusalema.


text:
Ohola, le ge e be e le wa ka, o ile a no fela e le sefebe, gomme a duma dinyatsi tša gagwe, e lego Baasiria, bagale


text:
ba go apara diaparo tša bohwibidu bja go retela, babušiši le balaodi, ka moka ga bona e le masogana a go bopega, a go namela dipere.


text:
Yena e be e le sefebe sa ditswatswa tša masogana a Asiria, gomme a itšhilafatša ka medingwana yohle ya mang le mang yo a bego a mo duma kudu.


text:
O ile a se lahle bofebe bjo a bo thomilego kua Egepeta, mola banna ba robala naye e sa le yo mofsa, ba mo phophola ditlhoko tša matswele e sa le lekgarebe, ba mo swara bjalo ka sefebe.


text:
Bona ba mo hlobodiša, ba tšea barwa le barwedi ba gagwe, yena ba mmolaya ka tšhoša. A goboga basading ka kotlo ye a otlilwego ka yona.


text:
“Oholiba, ngwanabo, le ge a di bone, yena a bela madi le go feta, mme a feba le go fetiša mogolwagwe.


text:
Le yena a duma babušiši le balaodi ba Baasiria, bagale ba go apara diaparo tša botšhepi, ba go namela dipere, bohle e le masogana a go bopega.


text:
“Fela Oholiba yena a fetiša mogolwagwe ka bofebe. E be e re ge a bona diswantšho tša banna di setilwe lebotong, tša balaodi ba Bababilonia tše di kwadilwego ka mebala ya bohwibidu bja madi, mathekeng ba itlemile ka mapanta, dihlogong ba rwele dikuane tša botšhepi, e le diswantšho tša Bababilonia bao naga ya bona e bego e le Babilonia,


text:
Bababilonia ba tle ba robale naye, mme ba mo tšhilafatše ka bofebe bja bona. Ge a itšhilafaditše ka bona bjalo, ba thome go mo tena.


text:
Ge a ntše a sa iphihle gore ke yena sefebe, a apolela mang le mang diaparo, o ile a ntšhišimiša bjalo ka mogolwagwe.


text:
A feteletša bofebe bja gagwe ge a ntše a gopola tša mola e sa le yo mofsa, mola e le sefebe nageng ya Epepeta.


text:
A duma go robala le dinyatsi tša gagwe tša mešuka ya go lekana le ya dipokolo, tša go kunyakunyetša bjalo ka dipere tša dipoo.”


text:
Wena Oholiba, o be o ikgopotša bofebe bjola bja gago bja mola o sa le lekgarebe, mola banna ba go swara matswele, ba go phophola ditlhoko kua Egepeta.


text:
“Ka baka leo, wena Oholiba, nna, Morena, Mong wa bohle, ke re: Ke tla hlohleletša dinyatsi tša gago tšela di go tennego, ka di tliša tša go hlasela di etšwa ka mathoko ohle.


text:
Ke tla tliša Bababilonia le Bakaldea bohle, le banna ba go tšwa Pekode le Shoa le Koa le Baasiria ka moka. Ke tla kgoboketša babušiši le balaodi bohle bale ba masogana ba go bopega, le bahlankedi le bagale, ka moka e le ba go namela dipere.


text:
Ba tla go hlasela ba etšwa leboa, ba etla le madira a mantši le dikoloi tša ntwa, le dikoloi tše dingwe. Ba tla go dikanetša ba swere dithebe le dikotse, ba rwele le dikefa tša ntwa. Ke tla go gafela diatleng tša bona gore ba go otle, gomme ba tla go ahlola ka melao ya segagabobona.


text:
Ke tla go galefela, mme ka ba lesa ba go otla ba galefile. Ba tla go ripa nko le ditsebe mme ba bolaya bana ba gago ka tšhoša. Ee, ba tla go amoga barwa le barwedi, ba ba ba go tšhumela thoto.


text:
Ke tla fediša bononyana le bofebe bja gago bjo bo thomilego kua Egepeta. O ka se sa bo hlolosela goba wa gopola Egepeta.”


text:
Morena, Mong wa bohle, o re: “Ke tla go gafela diatleng tša batho bao o ba hloilego gape ba go tenago.


text:
Ka ge ba go hloile, ba tla go amoga tšohle tše o di šometšego. Ba tla go tlogela o le fela, wa bonelwa lepono le o bego o gweba ka lona. Bononyana le bofebe bja gago


text:
ke bjona bjo bo go hloletšego kotlo ye. O be o le sefebe sa ditšhaba, ebile o itšhilafatša ka medingwana ya bona.


text:
O be o sepela mehlaleng ya mogolwago, ka gona ke tla go fa sona senwelo sela sa kotlo ya gagwe gore o se nwe.”


text:
Morena, Mong wa bohle, o re: “O tla nwa senwelo sa mogolwago; sona ke se segolo ebile ke sa nkotopu. Bohle ba tla go kodutla ba go kwera; senwelo seo se tletše.


text:
Se tla go taga, sa go tlišetša mahlomola, sona senwelo seo sa poifo le tshenyego, senwelo sa Samaria, mogolwago.


text:
O tla nwa wa se kgaritlela, gomme ka mangetana a sona wa ingwapa matswele, ka gobane go boletše nna, Morena, Mong wa bohle.”


text:
Bjale ge, Morena, Mong wa bohle, o re: “Ka ge o ntebetše mme o mphuraletše, o tla otlelwa bononyana le bofebe bja gago.”


text:
Morena a re go nna: “Wena motho wa nama, na o itokišeditše go ahlola Ohola le Oholiba? Gona ba gopotše tša go šišimiša tše ba bego ba di dira.


text:
Ba otswitše, ba bolaile batho mme ba kgamathela madi diatleng – ba otswitše le medingwana ya bona, ba ba ba e hlabela bana ba ba mpelegetšego bona ya ba dijo tša yona.


text:
Gomme tšeo ga se moka tše ba ntirilego tšona. Ba tšhilafaditše le felo ga ka go gokgethwa, ba ba ba nyatša matšatši a Disabatha tša ka.


text:
Ka lona tšatši le ba hlabetšego medingwana ya bona bana ba bona ba tlile felong ga ka go gokgethwa mme ba go nyatša. Ke tšona tše ba di dirilego ka ntlong ye e lego ya ka.


text:
“Ntle le tšeo, ba be ba roma batseta go yo bitša banna ba go tšwa kgole, mme banna bao ba tle. Basadi bao ba babedi ba hlape mmele, ba ithakge mahlo ka pilo, ba apare le dikgabišo.


text:
Ba dule setulong sa masethesethe, mme mo pele ga sona go bewe tafola ye e lokišeditšwego go jela, ye ba bego ba beile seorelo le makhura a mohlware godimo ga yona, dilo tše ke bego ke ba file tšona.


text:
Gwa kwagala lešata la lekoko le le iketlilego, la sehlopha sa banna ba ba tlišitšwego ba etšwa lešokeng. Ba rweša basadi bao maseka matsogong le mefapahlogo ye mebotse dihlogong.


text:
Ba be ba robala naye. Ba be ba robala le basadi bao ba difebe, Ohola le Oholiba, bjalo ka banna ge ba robala le sefebe.


text:
Banna ba go loka bona ba tla ba bona molato wa bootswa le wa go bolaya batho, ka gobane ke diotswa le gona ba kgamathetše madi diatleng.”


text:
Lekoko leo a le ba bolaye ka maswika, le ba gagare ka ditšhoša, le ba bolaele barwa le barwedi, le be le ba tšhumele dintlo.


text:
Gomme lena basadi ba babedi le tla otlelwa bofebe bja lena, le sebe sa lena sa go khunamela medingwana ya lena. Ke mo le tlago lemoga gore ke nna Morena, Mong wa bohle.”


text:
Ya re ka letšatši la lesome la kgwedi ya lesome ya ngwaga wa senyane wa ge re le mathopša Morena a re go nna:


text:
“Wena motho wa nama, ngwala gore lehono ke letšatši la bokae kgweding, ka gobane le ke letšatši leo ka lona kgoši ya Babilonia e thomago go dikanetša Jerusalema.


text:
O botše setšhaba seo sa dingangele seswantšho, o se botše gore nna, Morena, Mong wa bohle, ke re: Bea pitša sebešong.


text:
O segelele digoba tšohle tše dibotse – tša dirope le tša matsogo – o e tlaleletše ka mašetla a mabotse.


text:
O kgabelele nama ye botsebotse ya dihuswane; o bešeletše pitša kudu ka dikgong. O apee nama, o e kgabakgabiše le mašetla.”


text:
Morena, Mong wa bohle, o re: “Wo madimabe ke motse woo wa go tlala dipolao! O swana le pitša ye e rusitšego ye e sa tlogego ruse. Ntšha nama pitšeng, segoba ka se tee ka se tee o sa di kgetholle.


text:
Go kile gwa bolawa batho moo motseng, eupša madi a se tšhollelwe fase moo a bego a ka khupetšwa ka mobu; a ile a tšhollelwa letlapeng.


text:
Ka gona Morena, Mong wa bohle, o re: “Motse wo madimabe ke woo wa go tlala dipolao! Le nna ke tla bešeletša mollo kudu ka dikgong.


text:
Bjale bea pitša yela ya go se be le selo magaleng, gore e fiše tšhiritšhiri mo tshipi ya yona e tlago hwibila, mme mešidi le ruse ka gare tša lorela,


text:
Wena Jerusalema, mediro ya gago ya bofebe e go tšhilafaditše. Le ge ke lekile go go hlwekiša, o no šala o sa tšhilafetše. O ka se hlweke gape go fihlela ke go gakalela ka kgalefo ya ka.


text:
Ke realo, nna, Morena. Bjale nako ya gore ke go otle e fihlile. Nka se hlokomologe dibe tša gago, goba ka go šokela, le ge e le go go gaugela. O tla ahlolwa go ya ka maitshwaro a gago le ka tše o di dirilego.” O realo, Morena, Mong wa bohle.


text:
“Wena motho wa nama, ka bonakwana ke ya go go amoga motho yo o mo ratago kudu; fela o se ke wa mo ilela goba wa mo llela, goba wa sekiša meokgo.


text:
O fegelelwe teng; o se ilele mohu; o dule o rwele kuane le dieta. O se ipipe maledu goba wa ja nama ya mogoga.”


text:
Ke be ke tsogile ke botša batho molaetša woo. Mantšiboa a lona tšatši leo mosadi wa ka a hlokafala, gomme ka le le latelago ka dira ka moo ke bego ke laetšwe ka gona.


text:
gore ke le botše, lena setšhaba sa Israele, gore yena Morena, Mong wa bohle, o re: ‘Ke kgauswi le go tšhilafatša felo ga ka mo gokgethwa – sona sebo se le ikgantšhago ka sona, se le ratago go se boga le go se etela. Gomme barwa le barwedi ba lena ba le ba tlogetšego morago Jerusalema ba tla bolawa ka tšhoša.’


text:
Le tla dula le rwele dikuane le dieta, ebile le ka se ilele goba la lla. Le tla otišwa ke go otlelwa dibe tša lena mme la balabala le le mmogo.


text:
Ke mo nna, Hesekiele, ke tlago ba sešupo go lena; le tla dira tšohle tše ke di dirilego. Morena o re mohla tšeo di direga le tla lemoga gore ke yena Morena, Mong wa bohle.”


text:
Morena a re: “Gomme wena motho wa nama, ke yo ba amoga sebo seo sa bona se se ba kgahlago mme ba ikgantšhago ka sona, se ba ratago go se bogela le go se etela. Ke tla ba ka ba amoga le barwa le barwedi ba bona.


text:
Lona tšatšing leo o tla rarologelwa ke polelo, mme wa bolela le yena. O tla bolela, wa se sa homola. Ke ka moo o tlago ba sešupo go bona, gomme ba tla lemoga gore Morena ke nna.”


text:
O ba botše gore ba theeletše tše nna, Morena, Mong wa bohle, ke di bolelago ke re: Le be le re: ‘Swine!’ mola felo ga ka mo gokgethwa go tšhilafatšwa, le mola naga ya Israele e senywa, le mola batho ba Juda ba išwa bothopša.


text:
Ka gona, ke tla le gafela dikgoro tša leganateng la ka bohlabela ba le fenya. Ba tla hloma mešaša ya bona nageng ya lena mme ba dula gona. Ba tla ja dikenywa tša lena, ba nwa le maswi a lena.


text:
Motse wa Raba ke tla o fetoša mafulo a dikamela, naga ya Amone ka e fetoša meraka ya dihuswane. Ke mo le tlago lemoga gore Morena ke nna.


text:
“Morena, Mong wa bohle, o re: Le be le phaphatha diatla, le bina le thabile, le nyatša naga ya Israele.


text:
Ka gona, ke tla le otla, ka le gafela diatleng tša ditšhaba tše dingwe, mme tšona tša le hlakola. Ke tla le fediša la se sa ba setšhaba, le naga ya lena ya se sa ba gona. Ke mo le tlago lemoga gore Morena ke nna.”


text:
Morena, Mong wa bohle, o re: “Ka ge Bamoaba ba rile batho ba Juda ba swana le ditšhaba tše dingwe ka moka,


text:
ke tla lesa metse ye e šireletšago mollwane wa Moaba e hlaselwa, ke ra le yona metse yela ye mebotsebotse ya naga yeo, e lego Bethe-Jeshimote, Baale-Meone le Kiriathaime.


text:
Ke tla gafela Bamoaba le Baamone go dikgoro tša leganateng la ka bohlabela tša ba fenya, gore Bamoaba ba se sa gopolwa ke ditšhaba.


text:
Morena, Mong wa bohle, o re: “Baedomo ba itefeleditše gasehlogo ka batho ba naga ya Juda, gomme tefeletšo yeo e obetše Baedomo molato wo mogolo.


text:
Ka gona nna, Morena, Mong wa bohle, ke re ke tla otla naga ya Edomo, ka bolaya batho ba gona le diphoofolo. Ke tla fetoša naga yeo leganata, go tloga motseng wa Temane go yo fihla go wa Dedane, gomme batho ba gona ba tla bolawa ka tšhoša.


text:
Baisraele, setšhaba sa ka, ba tla ntefeletša ka Baedomo, gomme ba dira gore Baedomo ba kwe bogale bja ka le kgalefo. Baedomo ba tla tseba gore go itefeletša ga ka go bjang.” O realo, Morena, Mong wa bohle.


text:
Morena, Mong wa bohle, o re: “Bafilista, ka ge ba hloile manaba a bona, ba itefeleditše gasehlogo ka ona, mme ba a fediša ka baka la metsoto ya bona ya kgale.


text:
Ka gona nna, Morena, Mong wa bohle, ke re ke tla otla Bafilista, ka fediša Bakreta bao. Ke tla fediša le mašaledi a bona a a agilego lebopong la lewatle.


text:
Ke tla itefeletša kudu ka bona, ka ba otla ke galefile. Ge ke itefeletša bjalo ke mo ba tlago lemoga gore ke nna Morena.”


text:
Ka letšatši la pele la kgwedi ya ngwaga wa lesome le motšo o tee wa ge re le mathopša, Morena a re go nna:


text:
“Wena motho wa nama, batho ba Tirose ba thabetše go wa ga motse wa Jerusalema ba re: ‘O swinegile! Motse wo go thwego ke Lesoro la Ditšhaba o thubilwe! Gomme rena re tla o ema legato. Ka ge bjale o fetošitšwe marope, go tla atlega rena.’


text:
“Bjale ge, nna, Morena, Mong wa bohle, ke re: Theeletša! Ke a go lwantšha, wena Tirose. Ke tla tliša ditšhaba tše dintši tša go hlasela bjalo ka lewatle ge le hlatša maphoto a lona.


text:
Ba tla kgereša merako ya gago, ba phušola le dibo tša gago. Ke moka ke tla gogola thogorogo ya gago ka šadiša fela letlapa.


text:
Barei ba dihlapi ba tla anega malokwa a bona godimo ga lona, gona moo le metšego gona ka lewatleng, ka ge go boletše nna, Morena, Mong wa bohle. Ditšhaba di tla hlakola Tirose,


text:
gomme ka ditšhoša tša bona ba bolaya bao ba dulago metseng ya yona ya kua nagengkgolo. Ke mo badudi ba Tirose ba tlago lemoga gore Morena ke nna.”


text:
Morena, Mong wa bohle, o re: “Ke tlilo tliša kgoši ya dikgoši, Kgoši Nebukadnesare wa Babilonia, gore a hlasele Tirose. O tla tla a etšwa leboa ka madira a mantši, le dipere le dikoloi tša ntwa le banamedi ba dipere.


text:
Bao ba agilego metseng ya nagengkgolo ba tla bolawa ka tšhoša. Manaba a tla aga dithala tša go go hlola, a kgobela mokgobo wa mobu go go dikanetša, a go dikanetša a swere dikotse.


text:
Dipere tša Kgoši Nebukadnesare e tla be e le tše dintši mo di tlago go khupetša ka marole a di a tupišago. Lešata la banamedi ba dipere, le la maotwana, le la dikoloi tša ntwa le tla šikinya merako ya gago ge Nebukadnesare a tsena ka dikgoro tša gago, bjalo ka banna ba ba tsenago motseng wo o kgerešeditšwego merako.


text:
Dipere tša gagwe di tla kiba mebileng ka ditlhako. Bahlabani ba gagwe ba tla bolaya badudi ba gago ka tšhoša. Dikokwane tša gago tše dikgolo di tla wišwa.


text:
Manaba a gago a tla go hula lehumo a go thopela le thoto ya kgwebo ya gago. Ba tla kgereša merako ya gago, ba thuba le dintlo tša gago tša mathedithedi. Ba tla lahlela maswika a gago le dikota le thogorogo ka lewatleng.


text:
Ke tla šadiša fela letlapa leo bareadihlapi ba tlago anega malokwa a bona go lona. Motse woo o ka se tsoge o tsošološitšwe, ka ge go boletše nna, Morena, Mong wa bohle.”


text:
Morena, Mong wa bohle, o re go Tirose: “Mohla o fenywa, batho ba ba dulago lebopong la lewatle ba tla thothomela ka letšhogo ge ba ekwa metsetlo ya ba ba gobaditšwego, ge badudi ba gago ba gagarwa.


text:
Magoši ohle a ditšhaba tše di agilego lewatleng a tla theoga ditulong tša ona tša bogoši. Ba tla apola diaparo tša bogoši le diaparo tša bona tša mebalabala, ba dula fase ba thothomela. Ba tla tšhoga mo ba tlago ba ba thothomela motšhaotšhele.


text:
Ba tla opela sefela sa go llela Tirose ba re: “O ripitlilwe bjang, wena motsesetuma, o agilwego lewatleng! O iketše. Baagi bohle ba lewatleng ba be ba go tšhaba, wena le badudi ba gago. Le be le ba tšhoša bohle ba ba agilego lewatleng.


text:
“Bjale ge, lehono o wele, dihlakahlaka di a thothomela, le badudi ba tšona ba tšhošitšwe ke pheletšo ya gago.”


text:
Morena, Mong wa bohle, o re: “Ke tla go fetoša marope, wa etša motse wo o ngadilwego. Ke tla go ribegetša ka lefula la phamphamadiba.


text:
Ke tla go theošetša kua fase gotee le bao ba theogelago bodulabahu, wa yo dula le bale ba phetšego mehleng ya kgale. Ka go dudiša lefaseng la ka tlase, mašopeng a go ya go ile, gotee le ba ba theogetšego bodulabahu. Ge go le bjalo o ka se sa dulwa ke motho wa ba lefaseng la ba ba phelago.


text:
O tla ba motse wo o tšhošago batho, ya napa ya ba bofelo bja gago. Le ge batho ba ka go nyaka, ba ka se tsoge ba go bone.” O realo, Morena, Mong wa bohle.


text:
motse wo o agilwego lebopong la lewatle mme o gwebago le ditšhaba tše dintši tše di agilego mabopong a lewatle. O o botše gore Morena, Mong wa bohle, o re: “Wena Tirose, o be o ikgantšha, o re o leselawatle la botse bjo bo phethegilego.


text:
Ka meeike ya Bashane ba go direla mahuduo. Ba go direla lebato ka mosaeprese wa Saeprose, ba le manega ka nakatlou.


text:
Seila ya gago e be e le ya lešela, lešela le boletiana la mebalabala la go tšwa Egepeta, mme e le yona boitsebišo bja gago. Tlhaka ya mathudi a gago e be e le ya lešela la mmala wa botala bja leratadima, le wa bohwibidu bja moretele la go tšwa lebopong la Elisha.


text:
Basepetšamaselawatle ba gago e be e le ba go tšwa motseng wa Sidone le wa Arbade. Bakgoni ba gago e be e le bašikalemaselawatle.


text:
Balokišamaselawatle ba gago e be e le bakgoni ba go tšwa Biblose. Bašikalemaselawatle ba go tšwa maselawatleng ohle ba be ba etla go wena go rekišetšana le wena.


text:
“Bahlabani ba go tšwa Persia le Lidia le Libia ba be ba go hlabanela, bohle e le bagale. Ba be ba fega dikotse le dikuane tša bona ka mešašeng ya gago. Ke bona banna ba ba go tlišeditšego setumo.


text:
Bahlabani ba go tšwa Arbade le Geleke e be e le bona baleti ba merako ya gago ka gohle, gomme banna ba go tšwa Gamade bona ba leta dibo tša gago. Ba be ba fega dikotse tša bona go dikologa merako ya gago. Ke bona ba go tlaleletša bothakga bja gago.


text:
“Badudi ba Tarshishe ba be ba gweba le wena ba bona lehumo la gago le lentši. Ba be ba reka phahlo ya gago ka silibera le ka tshipi le ka thini le ka morodi.


text:
Badudi ba Gerike le ba Tubale le ba Mesheke ba be ba gweba le wena; ba reka diphahlo tša gago ka makgoba le ka dibjana tša mphiri.


text:
O be o rekiša phahlo tša gago ka dipere tša go goga, le ka tša ntwa, le ka dimeila tša Bethe-Togarma.


text:
Batho ba Rodose ba be ba rekelana le wena; batho ba dinageng tša lebopo la lewatle tše dintši le bona ba be ba rekelana le wena, mme ba go lefa ka manaka a ditlou, le dikota tša mohlare wa eponi.


text:
Baedomo ba be ba rekišetšana le wena ka ge o be o na le diphahlo tše dintši. Ba be ba di lefa ka magakabje a mahwibidu, le ka mašela a bohwibidu bja moretele le a mebalabala, le a boletiana, le ka magakabje a mmala wo moso, le a bohwibidu bja mohuta wo mongwe.


text:
Batho ba Juda le ba naga ya Israele ba be ba rekišetšana le wena. Ba reka diphahlo tša gago ka mabele a go tšwa Minite, le ka leotša, le ka todi, le ka makhura a mohlware, le ka dihlare.


text:
Batho ba Damaskose ba be ba rekišetšana le wena ka ge o be o na le diphahlo tše dintši tša mehutahuta. Ba be ba di lefela ka beine ya go tšwa Helbone le ka boya bja dinku bja go tšwa Tsahare.


text:
Batho ba Dedane le ba Jabane ba be ba rekišetšana le wena. Ba reka diphahlo tša gago ka tshipi ye e tološitšwego ya go tšwa Usale, le ka dinoko.


text:
Babapatši ba Sheba le ba Rama ba be ba reka diphahlo tša gago ka dinoko tše dibosebose tša mehutahuta, le ka magakabje a mehutahuta, le ka gauta.


text:
Ba motse wa Harane, le wa Kane, le wa Edene, le babapatši ba Sheba, le ba motse wa Ashure le wa Kilmade – ka moka ba be ba rekelana nago.


text:
Ba be ba go rekišetša diaparo tša botšhepi, le dipurapura tša mmala wa bohwibidu bja moretele le tša mebalabala, le magogwa a mebalabala, le dithapo tše di logilwego gabotse.


text:
“Diphahlo tša gago di be di rwalwa ka maselawatle a magolo. “O be o le bjalo ka leselawatle le le tletšego diphahlo ka gare ga lewatle mme le imelwa.


text:
E be e re ge basepetšamaselawatle ba gago ba go išitše ka gare ga phamphamadiba, ledimo la bohlabela le go robaganye o le kgole le naga.


text:
Lehumo la gago, le diphahlo tša gago tšohle, le bašikalemaselawatle bohle, le balokišamaselawatle ba gago, le babapatši ba gago, le bagale ba gago, le banamedi ba gago bohle ba ile ba sobelela ka lewatleng ge leselawatle la gago le robega.


text:
“Basepetšamaselawatle bohle ba tlogetše maselawatle a bona, le bašikalemaselawatle bohle ba eme lebopong.


text:
Ba ipoola dihlogo ka baka la gago, mme ba apara tša go ilela. Pelo tša bona di kwa bohloko ge ba go llela ba hlomogile.


text:
Ba go opelela sefela sa mahloko ba re: ‘Ke mang wa go swana le Tirose, Tirose ye bjale e ikhomoletšego ka lewatleng?


text:
Mola diphahlo tša gago di eya mošamawatle o be o khoriša ditšhabatšhaba. Magoši a be a humišwa ka humo la gago le lentši le ka diphahlo tša gago.


text:
Bjale o robagantšwe ke lewatle; o sobeletše ka bodibeng bja lona. Diphahlo tša gago le banamedi bohle ba ba bego ba le ka leselawatleng ba sobeletše nago.’


text:
“Bohle ba ba agilego lebopong la lewatle ba tšhošitšwe ke tše di go hlagetšego. Le magoši a bona a tšhogile, gomme mahlong a bona go bonala poifo fela.


text:
Babapatši ba go tšwa ditšhabeng ba go kgotsa ka molodi, batho ba a tšhoga ge ba go bona. Ke gona ge o ile.”


text:
“Wena motho wa nama, botša mmuši wa Tirose gore nna, Morena, Mong wa bohle, ke re go yena: Ka boikgantšho bja gago o itshema modimo. O re o dutše setulong sa bogoši go etša modimo, o dikaneditšwe ke mawatle. Le ge o ka itshema modimo, o motho wa nama, ga o modimo.


text:
O ikhumišitše ka bohlale bja gago le tlhaologanyo, wa ikgobelela gauta le silibera ka polokelong ya gago.


text:
ke tlilo go tlišetša batho ba šele ba go hlasela, setšhaba se sehlogo go feta tše dingwe ka moka. Ba tla go lobiša tšohle tše dibotse tše o ikhweleditšego tšona ka bohlale bja gago, ba go senyetša le bothakga bja gago.


text:
Na mohla o lebana le babolai ba gago o tla no itshema modimo? Ge o le ka diatleng tša babolai ba gago o tla no be o le motho wa nama, e sego modimo.


text:
“Wena motho wa nama, opela sefela sa go llela kgoši ya Tirose. O mmotše gore Morena, Mong wa bohle, o re: O kile wa ba seka sa bothakga, o le yo bohlale ebile o le yo botse kudu!


text:
O be o dula Edene, serapeng sa Modimo, o apara magakabje a mehutahuta: dirubi le ditopase le ditaamane le diberile le dikarneliene le dijaspere le disafire le diemerale le digarneta. Mangina le dikgabišo tša diaparo tša gago e be e le tša gauta. Di be di diretšwe wena ka tšatši lela o belegwa.


text:
Ke ile ka bea mokerubi yo a phuroletšego diphego moo gore a go lete. O be o dula thabeng ya ka ye kgethwa, gomme o sepela gare ga magakabje a a phadimago.


text:
Boitshwaro bja gago e bile bjo bo se nago bosodi go tloga mohla wola o belegwa go fihlela ge o thoma go dira tše kgopo.


text:
Kgwebo ya gago ye kgolo e ile ya go hlolela swele, gomme wa dira dibe. Ka gona nna ka go raka thabeng ya ka ye kgethwa, ka ge o be o le motho yo a tšhilafetšego, gomme mokerubi yo a bego a go leta a go raka magakabjeng ale a go phadima.


text:
O be o ikgogomoša ka botse bja gago, gomme setumo sa gago se go diriša tša bošilo. Ka baka leo ke go kgoromeleditše fase, ka go dira segoboga pele ga magoši a mangwe.


text:
O dirile dibe tše dintši, wa ba wa hlalefetša batho kudu mo kgwebong ya gago, mme wa tšhilafatša mafelo a gago a thapelo. Ka gona nna ka hlola mollo ka motseng wa gago, mme wona wa fiša motse lorelore. Bohle ba ba lebelelago motse woo ba bona ka mo ke o fetošitšego molora.


text:
Ditšhaba tšohle tše di ilego tša go tseba di a go kgotsa, o tšhoša batho ba ba go bonago. Ke gona ge o ile.”


text:
Botša batho ba gona gore nna, Morena, Mong wa bohle, ke re: Ke lwa le wena, Sidone; batho ba tla ntheta ba le ka gare ga gago. Ba tla lemoga gore ke nna Morena mola ke otla badudi ba gago, le mola ke ba bontšha gore ke nna yo mokgethwa.


text:
Ke tla go romeletša leuba la bolwetši. O tla hlaselwa ka mathoko ohle, gomme badudi ba gago ba bolawa, ka ediša madi mekgotheng ya gago. Ke gona o tlago lemoga gore Morena ke nna.”


text:
Morena o re: “Ga go le setšhaba se tee sa tše di bapetšego le Israele se se bego se e nyefola se se tla hlwago se sa e hlaba go etša meetlwa le ditshehlo; gomme ba tla lemoga gore Morena, Mong wa bohle, ke nna.”


text:
Morena, Mong wa bohle, o re: “Ke tla buša setšhaba sa Israele ditšhabeng tšela ke bego ke se šwalalanyeditše go tšona, gomme ke tla ba bontšha gore ke nna yo mokgethwa ditšhaba di ntebeletše. Ke mo ba tlago dula nageng ya bona ye ke e filego mohlanka wa ka, Jakobo.


text:
Ba tla dula gona ba bolokegile. Ba tla ikagela dintlo, ba ipšalela merara. Ke tla otla baagišani bohle ba bona bao ba bego ba ba kwera, gomme Baisraele ba tla bolokega. Ke mo ba tlago lemoga gore ke nna Morena, Modimo wa bona.”


text:
Ka letšatši la lesome le metšo ye mebedi la kgwedi ya lesome ya ngwaga wa lesome wa ge re le mathopša Morena a re go nna:


text:
O mmotše gore nna, Morena, Mong wa bohle, ke re: Ke lwa le wena, kgoši ya Egepeta, kwenakgolo towe, o patlamago ka nokeng ya Naele, o ipotšago o re: ‘Noka ya Naele ke ya ka, ke itlholetše yona.’


text:
Ke tla go tsenya kgwega ka mohlagareng ka ba ka dira gore dihlapi tše di lego ka nokeng ya gago di go kgomarele legapi. Ke moka ka go goga ka go ntšha ka nokeng ya Naele o kgomaretšwe legapi ke dihlapi ka moka.


text:
Ke tla go lahlela lešokeng gotee le tšona dihlapi tšeo. O tla rapalala moo ntle wa se phuthwe wa bolokwa. Setopo sa gago ke tla se fa dibata le manong gore di se je.


text:
Ke mo badudi bohle ba Egepeta ba tlago lemoga gore Morena ke nna. “Lena Baegepeta, le be le swana le lehlotlo la lehlaka mo go setšhaba sa Israele.


text:
E be e re ge ba ithekga ka lena, le pharoge, le ba hlabe ka mahwafeng; ge ba ikokotlela ka lena, le robege mme ba thinyege mekokotlo.


text:
Bjale ge, nna, Morena, Mong wa bohle, ke re ke tla le romela manaba a le hlasela ka ditšhoša, a le gagara le diruiwa tša lena.


text:
Naga ya Egepeta e tla fetoga leganata. Ke mo le tlago lemoga gore Morena ke nna. “Ka ge o rile noka ya Naele ke ya gago, e dirilwe ke wena,


text:
ke lwa le wena, le yona Naele yeo ya gago. Egepeta yohle ke tla e fetoša leganata go tloga motseng wa Migdolo go yo fihla go wa Asoane, le go ba go yo fihla mollwaneng wa Etopia.


text:
Ga go motho goba phoofolo ye e tlago putla fao. Go tla fela mengwaga ye masome a mane go sa phele selo moo.


text:
Naga ya Egepeta ke tla e dira naga ye e ngadilwego go feta dinaga ka moka. Metse ya Egepeta e tla dula e le marope mengwaga ye masome a mane, maroperope a go feta a metse ka moka. Baegepeta ke tla ba šwalalanya le ditšhaba le dinaga.”


text:
Morena, Mong wa bohle, o re: “Ge go fetile mengwaga ye masome a mane ke tla kgoboketša Baegepeta ditšhabeng tše ke bego ke ba šwalalanyeditše go tšona.


text:
Ke tla ba buša bothopša ka ba bušetša nageng ya Patrose, ya setlogo sa bona. Moo e tla ba ba mmušo wa go nyatšega,


text:
mmušo wa go fokola go feta mebušo ka moka, gomme ba ka se sa tsoga ba bušitše ditšhaba tše dingwe. Ke tla ba nyenyefatša mo ba ka se sa kgonago go laola ditšhaba tše dingwe.


text:
Baisraele ba ka se sa tsoga ba ikantše bona. Se se tlago hlagela naga ya Egepeta se tla gopotša Baisraele sebe sa go ikanya bona. Ke mo Baisraele ba tlago lemoga gore Morena ke nna.”


text:
Ka letšatši la pele la kgwedi ya pele ya ngwaga wa masome a mabedi le metšo ye e šupago wa ge re le mathopša Morena a re go nna:


text:
“Wena motho wa nama, Nebukadnesare, kgoši ya Babilonia, o hlasetše motse wa Tirose. O rwešitše bahlabani ba gagwe merwalo ye boima ba ba ba tšwa mafatla, ba kgoboga le magetla; eupša yena kgoši le bona bahlabani ba gagwe ga se ba boelwa ke selo ka go itshwenya moo ga bona.


text:
Ka gona, nna, Morena, Mong wa bohle, ke re: Ke fa Nebukadnesare, kgoši ya Babilonia, naga ya Egepeta. O tla e hula, a e hlakola, a rwala mahumo a Egepeta ya ba tefo ya madira a gagwe.


text:
Ke mo fa naga ya Egepeta e le moputso wa modiro wa gagwe, ka gobane madira a gagwe a be a šomela nna. Ke realo, nna, Morena, Mong wa bohle.


text:
“Mohlang seo se direga ke tla maatlafatša setšhaba sa Israele, gomme ka dira gore tše ke go botšago tšona, wena Hesekiele, o ba botše tšona ka mafolofolo. Ke mo ba tlago lemoga ge nna ke le Morena.”


text:
“Wena motho wa nama, porofeta o bege gore nna, Morena, Mong wa bohle, ke re gololang le re: “Jonna joo, tšatši le le šiišago le etla!


text:
Tšatši leo le kgauswi, tšatši la go šoma ga Morena. E tla ba tšatši la maru a maso, tšatši la tahlego ya ditšhaba.


text:
Baegepeta ba tla hlaselwa ka tšhoša; batho ba Etopia ba tla thothomela ka letšhogo, ge Baegepeta ba bolawa, ba hlakolwa le mahumo, le metse ya bona e pšhatlaganywa.


text:
“Ntweng yeo ba Etopia, le ba Lidia, le ba Libia, le ba Arabia ka moka, le ba Kube, le ba naga ye ke dirilego kgwerano le yona ba tla bolawa ka tšhoša.”


text:
Morena, Mong wa bohle, o re: “Go tloga Migdolo go fihla Asoane ba ba emago le Egepeta ba tla bolawa ka tšhoša. Madira a Egepeta a go ikgantšha a tla fedišwa. Ke realo, nna, Morena, Mong wa bohle.


text:
Naga yeo e tla ba ye e ngadilwego go feta dinaga ka moka, gomme metse ya yona e tla šala e le marope go feta metse ka moka.


text:
Mohla ke tšhuma Egepeta ka mollo gomme bašireletši ba yona ka moka ba bolawa, ke mo ba tlago lemoga gore Morena ke nna.


text:
“Ge letšatši leo le fihla mme Egepeta e fedišwa, ke tla roma batseta ka maselawatle go yo tšhoša batho ba Etopia ba sa itebetše, gomme ba tla welwa ke masetlapelo. Tšatši leo le etla!”


text:
Morena, Mong wa bohle, o re: “Ke tla swielela makoko a Egepeta ka Nebukadnesare, kgoši ya Babilonia.


text:
Yena le setšhaba sa gagwe se sehlogo go feta ditšhaba tše dingwe ke tla ba romela go ripitla naga yeo. Ba tla hlasela badudi ba Egepeta ka ditšhoša, gomme ba tlatša naga ka ditopo.


text:
Ke tla pšheša noka ya Naele gomme ka dira gore naga e bušwe ke badiratšempe. Bašele ba tla senya naga yohle. Ke realo, nna, Morena.”


text:
Morena, Mong wa bohle, o re: “Ke tla pšhatlaganya medingwana, ka tloša le medimo ya diswantšho le ya maaka Memfise. Go ka se be le yo a bušago naga ya Egepeta, gomme ke tla tšhoša badudi ba gona.


text:
Ke tla senya Egepeta ka borwa, gomme ka tšhuma motse wa Tsoane ka leboa. Ke tla otla badudi ba motse wa Tebetse.


text:
Ke tla tšholla kgalefo ya ka godimo ga Pelusiomo, e lego wona motse wa sebo se segolo sa Egepeta. Ke tla fediša makoko a motse wa Tebetse.


text:
Ke tla tšhuma Egepeta ka mollo, gomme badudi ba Pelusiomo ba tla menekana ka go kwa bohloko. Merako ya Tebetse e tla pšhatlwa, gomme motse wa kgangwa ke meetse.


text:
Masogana a motse wa Heliopolise le wa Bubastise a tla bolawa ka tšhoša, gomme batho ba bangwe ba thopša.


text:
Tagpanese mosegare go tla fifala ge ke fediša pušo ya Egepeta, ke fediša le madira a ba bego ba ikgantšha ka ona. Egepeta e tla khurumetšwa ke leru, gomme batho ba metse yohle ya gona ba tla thopša.


text:
Ka tšatši la bošupa la kgwedi ya pele ya ngwaga wa lesome le motšo o tee wa ge re le mathopša Morena a re go nna:


text:
“Wena motho wa nama, ke robile kgoši ya Egepeta letsogo. Ga go motho yo a mmofilego lona goba a mo fapilego lona ka thapo, gore le tle le fole mme le tiele go ka swara tšhoša gape.


text:
Bjale ge, nna, Morena, Mong wa bohle, ke re: Ke lwa le kgoši ya Egepeta. Ke ya go mo roba matsogo ka mabedi – le le sa itekanetšego le le le robegilego – ka dira gore tšhoša e we seatleng sa gagwe.


text:
Ke moka ka tiiša kgoši ya Babilonia matsogo, ka mo swariša tšhoša ya ka. Kgoši ya Egepeta yona ke tla e roba matsogo, gomme e tla golola e le pele ga gagwe boka motho yo a gobaditšwego wa go hwa.


text:
Ee, ke tla tiiša matsogo a kgoši ya Babilonia, a kgoši ya Egepeta ona ka a rephiša. Batho ba tla lemoga gore Morena ke nna ge ke neela kgoši ya Babilonia tšhoša ya ka, mme yena a šupa Egepeta ka yona.


text:
Ke tla šwalalanya Baegepeta le ditšhaba, ka ba gašanya le dinaga. Ke mo ba tlago lemoga gore Morena ke nna.”


text:
Ka letšatši la pele la kgwedi ya boraro ya ngwaga wa lesome le motšo o tee wa ge re le mathopša Morena a re go nna:


text:
“Wena motho wa nama, botšiša kgoši ya Egepeta pele ga makoko a gagwe o re: Na nka go swantšha le eng ka maatla?


text:
“Ruri, o etša mosedere wa Lebanone wa makala a mabotse a moriti, mosedere wo motelele go fihla marung.


text:
O be o godišwa ke meetse, meetse a ka fase ga mobu a o telefatša, a edišetša dinoka mo o bjetšwego gona, a lebiša meela dihlareng tšohle tša naga.


text:
Ka ge o be o nošetšwa gabotse, o ile wa letla go feta mehlare yohle ya naga. Wa tšwa dithabe tše dintši le makala a matelele.


text:
Dinonyana tša mehutahuta tša agela makaleng a wona; diphoofolo tša mehutahuta tša naga tša tswalela ka fase ga wona. Batho ba tšhaba tše dikgolo tša mehutahuta ba dula moriting wa wona.


text:
Mohlare wa gona o be o le botse bjang – e le wo mogolo wa makala a go letla, gobane medu ya wona e iša fase go fihla meetseng a mantši.


text:
Moo serapeng sa Modimo go be go se mosedere wa go swana nawo. Go be go se gwa ka gwa ba le mophaene wa makala a mabjalo, le mopopolire go be go se gwa ka gwa ba le wa makala a mohuta woo. Moo serapeng sa Modimo go be go se na mohlare wo mobotse go swana nawo.


text:
Ke nna ke o dirilego wo mobotse wa makala a mantši. O be o tsebafelwa ke mehlare yohle moo Edene, serapeng sa Modimo.


text:
“Bjale ge, nna, Morena, Mong wa bohle, ke re: Ka ge mohlare woo o telefetše go fihla marung, wa ikgantšha ka botelele bja wona,


text:
ke o gafetše mmuši wa baditšhaba gore a o sware go ya ka mo go swanelago bokgopo bja wona. Nnaena ke o lahlile.


text:
Bašele ba sehlogohlogo gare ga ditšhaba ba o remile ba o tlogela. Makala a wona a wetše dithabeng le ka meeding yohle; dithabe tša wona tše di robegilego di wetše ka magageng ohle a naga. Batho ba ditšhaba tša mehutahuta ba tlogile moriting wa wona ba itshepelela.


text:
Dinonyana tša mehutahuta di kotama kutung ya wona ye e welego, le diphoofolo tša mehutahuta tša naga di gata makala a wona.


text:
Ka baka leo, ga go sa tlo ba le mohlare wo o lego kgauswi le meetse wo e tlago ba wo motelele wa ikgantšha goba wa tlomošetša dintlha tša wona marung. Ga go mohlare wo o nošetšwago gabotse wo o kago ba wo motelele ka mokgwa woo; gobane mehlare yohle e lebanwe ke go hwa bjalo ka batho ba nama, ya theogela ka mpeng ya lefase gotee le bao ba theogelago bodulabahu.”


text:
Morena, Mong wa bohle, o re: “Mohla wola mohlare woo o eya bodulabahu ke ile ka o khupetša ka meetse a a lego ka fase ga mobu e le sešupo sa gore o iletšwe. Ka thiba dinoka tša gona, ka se lese tša meetse a gona a mantši di ela. Ka ge mohlare woo o hwile ke ile ka tliša leswiswi dithabeng tša Lebanone, gomme ka pontšha mehlare ka moka ya naga.


text:
Ge ke lahlela mohlare woo bodulabahu lešata la go wa ga wona le ile la šikinya ditšhaba. Mehlare yohle ya Edene le ye mebotsebotse ye e kgahlišago ya Lebanone, yohle ye e nošetšwago gabotse ka mpeng ya lefase, e ile ya thabela go wa ga mohlare woo.


text:
Mehlare yeo e ile nawo bodulabahu, go bao ba bolailwego ka tšhoša. Baditšhaba ba ba bego ba thušana nawo ba dula moriting wa wona le bona ba ile nawo.


text:
“Mohlare woo ke kgoši ya Egepeta le makoko ohle a gagwe. Ešita le mehlare ya Edene e be e se ye metelele goba ya seemo go swana nawo. Le ge go le bjalo ke tla yo o lahlela gotee le mehlare ya Edene ka mpeng ya lefase. O tla rapalala gare ga baditšhaba mmogo le bao ba bolailwego ka tšhoša.” O realo, Morena, Mong wa bohle.


text:
Ka tšatši la pele la kgwedi ya lesome le metšo ye mebedi ya ngwaga wa lesome le metšo ye mebedi wa ge re le mathopša Morena a ntaela a re:


text:
“Wena motho wa nama, opela sefela sa go llela kgoši ya Egepeta o re: Wena tau ya ditšhaba, o hwile! O kile wa ba ntatauwane ya lewatle, o gaša meetse ka dinko ka dinokeng tša gago. O biloša meetse ka maoto, o tšhilafatša dinokana.


text:
Nna, Morena, Mong wa bohle, ke re mohla ditšhaba tše dintši di kgobokana, ke tla go kgaphetša ka lelokwa la ka, gomme ka dira gore ba gogele lelokwa leo letšibogong.


text:
Ke tla go lahlela ntle mo go omilego, ka go lahlela nageng, wa kobolwa ke manong, le dibata tšohle tša lefase tša iphepa ka setopo sa gago.


text:
Mohla o tima boka mollo ke tla khupetša leratadima, ka fifatša le dinaledi. Ke tla pipa letšatši ka maru, le ngwedi o ka se tage.


text:
Ke tla fifatša dietša tšohle tše di tagago tša legodimong, ka aparetša naga ya gago leswiswi. Ke realo, nna, Morena, Mong wa bohle.


text:
“Ditšhaba tše dintši di tla tshwenyega ge ke bega ditaba tša go fedišwa ga gago dinageng tše o sa di tsebego.


text:
Tše ke tlago go dira tšona di tla tlaba ditšhaba tše dintši. Ge ke bekenya tšhoša ya ka pele ga magoši a tšona, ona a tla roromela ka letšhogo ka baka la tše di go hlagetšego. Mohla o ehwa bohle ba tla dula ba thothomela ba tšhaba la bona lehu.”


text:
Ke tla hlasela makoko a gago ka madira a bagale a go tšwa ditšhabeng tše sehlogohlogo a ba bolaya ka tšhoša. Ba tla fediša tšohle tše naga ya Egepeta e ikgantšhago ka tšona, gomme makoko ohle a gagwe a tla bolawa.


text:
Ke tla bolaya leruo la gago ka moka kgauswi le noka ya gago ye kgolo. E ka se sa bilošwa ke motho, goba ya kgotlelwa ke seruiwa.


text:
Ke tla sekiša dinoka tša gago ka di ediša bjalo ka makhura a mohlware. Ke realo, nna, Morena, Mong wa bohle.


text:
Mohla ke fetoša naga ya Egepeta leganata ke e hlobola tšohle tše di lego mo go yona, ke bolaya bohle ba ba dulago go yona, ke mo ba tlago lemoga gore ke nna Morena.


text:
Ke sona sefela sa poloko se se tlago opelwa ke basadi ba baditšhaba. Ba tla se opelela naga ya Egepeta le makoko ohle a yona. Ke realo, nna, Morena, Mong wa bohle.”


text:
Ka letšatši la lesome le metšo ye mehlano la kgwedi ya pele ya ngwaga wa lesome le metšo ye mebedi ya ge re le mathopša Morena a ntaela a re:


text:
“Wena motho wa nama, llela makoko a Egepeta. A ba theogele lefaseng la ka tlase le ditšhaba tše dingwe tše maatla gotee le ba ba theogelago bodulabahu.


text:
“O ba botšiše o re: “Na le gopola gore le phala batho ba bangwe ka botse? Theogelang bodulabahu le lale gona le bahlokamodimo.


text:
“Batho ba Egepeta ba tla rapalatšwa le ba ba bolawago ka tšhoša. Tšhoša e khwamoletšwe go bolaya. Makoko ohle a Egepeta a a gogwe.


text:
Go tšwa bodulabahu bagale ba bagolo ba tla re go Baegepeta le ba ba thušanago nabo ntweng: ‘Bahlokamodimo bale ba go bolawa ka tšhoša ba theogetše mono, gomme šeba ba rapaletše!’


text:
“Asiria o gona kua le setšhaba sa gagwe se sentši. O dikaneditšwe ke mabitla a sona. Ka moka ga sona se bolailwe ka tšhoša,


text:
gomme mabitla a sona a kua fase bodulabahu. Lebitla la gagwe le dikaneditšwe ke setšhaba sa gagwe se sentši. Ka moka ga sona se bolailwe ka tšhoša. Se be se boifiša ba ba sa dulago lefaseng la ba ba phelago.


text:
“Elamo o gona kua gomme makoko ohle a gagwe a dikaneditše lebitla la gagwe. Ka moka ga bona ba bolailwe ka tšhoša, gomme ba theogetše lefaseng la ka tlase e le bahlokamodimo. Ba be ba boifiša ba ba lego lefaseng la ba ba phelago. Bjale ba gobogile le bao ba theogelago bodulabahu.


text:
Elamo o aletšwe malao gare ga bao ba bolailwego, gomme o dikaneditšwe ke mabitla a makoko ohle a gagwe. Ka moka ga bona ke bahlokamodimo, gomme ba bolailwe ka tšhoša. Ba be ba boifiša ba ba sa dulago lefaseng la ba ba phelago. Bjale ba gobogile le bao ba theogelago bodulabahu, gomme ba beilwe le ba ba bolailwego.


text:
“Mesheke le Tubale ba gona kua le makoko ohle a bona ao mabitla a bona a ba dikaneditšego. Bohle ke bahlokamodimo, ba bolailwe ka tšhoša, ka ge ba be ba boifiša ba ba dulago lefaseng la ba ba phelago.


text:
Ga se ba bolokwa bjalo ka bagale bale ba go bolawa mehleng ya kgale, ba ba theogetšego bodulabahu le dibetša tša ntwa ba sametše ditšhoša tša bona mme dikotse tša bona di beilwe godimo ga ditopo tša bona, gobane ba be ba boifiša ba ba phelago.


text:
“Edomo o gona kua le magoši a gagwe le babuši. Le ge e be e le ba maatla, ba bolokilwe le ba ba bolailwego ka tšhoša. Ba rapaletše le bahlokamodimo ba ba theogetšego bodulabahu.


text:
“Babuši bohle ba leboa ba gona kua, le Basidone bohle. E kile ya ba ba maatla, ba ba boifišago batho, eupša ba theogetše bodulabahu ka dihlong gotee le ba ba bolailwego. Ba rapaletše le ba ba bolailwego ka tšhoša e le bahlokamodimo. Ba gobogile le ba ba theogelago bodulabahu.


text:
“Ge kgoši ya Egepeta le madira ohle a gagwe ba bolawa, o tla kwešiša gore ga se makoko ohle a gagwe a nnoši a a bolailwego ka tšhoša; ka gona o tla homotšega.” O realo, Morena, Mong wa bohle.


text:
“Ke nna ke dirilego gore kgoši ya Egepeta e boifiše ba ba lego lefaseng la ba ba phelago, ka gona yena le makoko ohle a gagwe ba tla bolokwa le bahlokamodimo ba ba bolailwego ka tšhoša.” O realo, Morena, Mong wa bohle.


text:
“Wena motho wa nama, botša batho ba setšhaba sa geno o re: Ge ke tsoša ntwa nageng efe goba efe, batho ba naga yeo ba kgetha yo mongwe wa bona ba mo dira moleti.


text:
E tla be e le moipolai yo a sa llelwego, ka ge a se a šetša go tsebišwa moo. Ge a ka be a šeditše a ka be a phonyokgile.


text:
Fela ge moleti a ka bona manaba a etla eupša a se letše phalafala go tsebiša batho, mme manaba a tla a ba bolaya, batho bao ba tla be ba hwile ka baka la dibe tša bona, eupša nna ke tla bona moleti molato wa go bolawa ga bona.


text:
“Bjale wena motho wa nama, ke go dira moleti wa setšhaba sa Israele. O theeletše mantšu a ke a bolelago gomme o nkgalele Baisraele ka ona.


text:
Ge nka go begela gore ruri modiradibe o tla hwa, fela wena wa se mo kgale gore a tlogele ditsela tša gagwe tše mpe, yena o tla hwa ka baka la bobe bja gagwe, gomme nna ke tla bona wena molato wa lehu la gagwe.


text:
Eupša ge o ile wa kgala modiradibe gore a tlogele ditsela tša gagwe tše mpe, gomme a se lese go dira dibe, yena o tla hwa ka baka la dibe tša gagwe, eupša wena o tla be o iphološitše.”


text:
“Wena motho wa nama, botša Baisraele gore ba hlwa ba bolela ba re: ‘Re imelwa ke diphošo le dibe tša rena. Re a felelela. Re ka phela bjang?’


text:
O ba botše gore ke ikana ke le Morena, Mong wa bohle, Modimo yo a phelago, gore ga ke kgahlwe ke lehu la yo kgopo. Ke kgahlwa ke ge a ka tlogela ditsela tša gagwe tše mpe mme a phela. Setšhaba sa Israele, tlogelang tše mpe tše le di dirago. Ke ka baka lang le nyaka go hwa?


text:
“Bjale, wena motho wa nama, botša Baisraele gore ge moloki a ka dira dibe, boloki bja gagwe bo ka se mo phološe. Ge yo kgopo a ka lesa go dira tše mpe, a ka se otlwe, gomme ge moloki a ka thoma go dira dibe, a ka se phele.


text:
Le ge nka holofetša moloki gore ruri o tla phela, fela yena a bota boloki bjola bja gagwe mme a thoma go dira tše kgopo, nka se gopole selo sa boloki bjola bja gagwe. O tla hwa ka baka la bokgopo bja gagwe.


text:
Ge nka botša yo kgopo gore o tla hwa, eupša a tlogela dibe tša gagwe, mme a dira tše di lokilego le tše di nkgahlago –


text:
go etša ge a ka bušetša moadingwa se a mo swaretšego sona, goba a bušetša motho se a bego a mo hlakotše sona – ge a ka lesa bokgopo mme a phetha melao ye e tlago mo phološa, ruri a ka se hwe, o tla phela.


text:
Ke tla mo lebalela dibe tša gagwe ka moka, gomme o tla phela ka gobane a dirile tše di lokilego le tše di nkgahlago.


text:
“Gomme setšhaba sa geno se re tše ke di dirago ga se tša loka! Aowaa, tše di sego tša loka ke tše di dirwago ke bona.


text:
Ge yo kgopo a ka tlogela go dira dibe, mme a dira tše di lokilego le tše di nkgahlago, o tla be a iphološitše.


text:
Fela lena setšhaba sa Israele le re tše nna ke di dirago ga se tša loka. Ke tla ahlola yo mongwe le yo mongwe wa lena ka tše a di dirilego.”


text:
Ka letšatši la bohlano la kgwedi ya lesome ya ngwaga wa lesome le metšo ye mebedi wa ge re le bothopša, monna yo mongwe yo a bego a phonyokgile Jerusalema a tla a mpotša gore motse woo o thopilwe.


text:
Mantšiboeng a letšatši la pele ga ge monna yoo a etla, maatla a Morena a ile a nkaparela. Ge monna yoo a fihla mosong wa le le latelago, Morena a ntharolla leleme mme ka kgona go bolela gape.


text:
“Wena motho wa nama, batho ba ba dulago maropeng a metse ya naga ya Israele ba re: ‘Abrahama o be a le tee, le ge go le bjalo a fiwa naga ka moka. Rena re ba bantši, ka gona naga ye ke ya rena.’


text:
“O ba botše gore nna, Morena, Mong wa bohle, ke re: Le ja nama ye e sa nago le madi. Le khunamela medingwana ya diswantšho. Le bolaya batho. Bjale go tla bjang gore le gopole gore naga ye ke ya lena?


text:
Le ikantše ditšhoša tša lena. Tše le di dirago di a šišimiša. Monna yo mongwe le yo mongwe o a otswa. Go tla bjang bjale gore le gopole gore naga ye ke ya lena?


text:
“O ba botše gore nna, Morena, Mong wa bohle, ke ba botša gore ke ikana ke le Modimo yo a phelago gore batho ba ba dulago kua maropeng a metse ba tla bolawa ka tšhoša. Ba ba tšhabetšego nageng ke tla ba gafela dibata. Ba ba lego dithabeng le ka maweng ba tla hwa ka leuba.


text:
Ke tla dira gore naga ka moka e senywe e be marope, gomme maatla ao ba bego ba ikgantšha ka ona a tla ba felela. Dithaba tša Israele di tla tlogelwa, gwa se sa putla motho mo go tšona.


text:
Ge ke tlilo senya naga, ke e fetoša marope ka baka la makgapha ohle a ba a dirilego, ke gona ba tlago lemoga gore ke nna Morena.”


text:
Morena a re: “Wena motho wa nama, batho ba setšhaba sa geno ba bolela ka wena ge ba le ka thoko ga merako ya motse, goba mejakong ya dintlo tša bona ba botšana ba re: ‘A re yeng go kwa mantšu a a tšwago go Morena.’


text:
Ke ka moo setšhaba sa ka se kgobokanago ka gona, sa dula fase pele ga gago go kwa tše o di bolelago, eupša ba se dire tše o ba botšago tšona. Ba bolela le wena gabotsana ka melomo, eupša ka dipelong tša bona ba ikemišeditše go tšwela pele le megabaru ya bona.


text:
Go bona o swana le motho yo a opelago dikoša tša lerato ka lentšu le lebotse, a letša sekgapa ka bothakga. Mantšu a gago ba a a theeletša, fela ga ba a latele.


text:
Eupša tše o di boletšego, ruri di tla phethagala, gomme ge di phethagala ba tla lemoga gore moprofeta o kile a ba gona gare ga bona.”


text:
“Wena motho wa nama, porofeta o kgale badiša ba setšhaba sa Israele. Ba porofetele o ba botše gore nna, Morena, Mong wa bohle, ke re go bona: Le ba madimabe, lena badiša ba Israele le itišago lena beng! Ga ke re badiša ba swanetše go diša dihuswane?


text:
Le ja maswi a tšona, la apara diaparo tša go dirwa ka boya bja tšona, la ba la hlaba tše di nonnego, fela go di diša gona ga le di diše.


text:
Tše di fokolago ga se la ka la di hlokomela, goba la alafa tše di lwalago, goba la tlema dintho tša tše di gobetšego, goba la yo buša tše di šwalalanego, goba la yo nyaka tše di timetšego. Bakeng sa seo le ile la di swara ka makgwakgwa le sehlogo.


text:
Ka gona dihuswane tša ka tša ralala le dithaba le meboto ye megolo ka moka. Tša šwalalana le lefase lohle, gwa se be le yo a di nyakago goba a botšišago ka tšona.


text:
Ke ikana ke le Modimo yo a phelago gore taba yeo e ka se sa direga. Dihuswane tša ka di hlasetšwe ke dibata, tša di ja ka ge di be di se ne modiša. Badiša ba ka ga se ba di hlokomela. Ba be ba itišitše bona beng, ba se ba di diša.


text:
Nna, Morena, Mong wa bohle, ke bega gore ke lenaba la lena. Ke tla nyaka dihuswane tša ka go lena mme ka se sa tsoga ke le dumeletše go ba badiša ba tšona; nka se sa dumela gore go itiše lena beng fela. Ke tla le ntšha dihuswane tša ka ganong, la se sa di ja.”


text:
go no swana le modiša ge a hlokomela dihuswane tša gagwe tše di bego di šwalalantšwe. Ke tla di hlakodiša mafelong ohle ao di bego di šwalalanyeditšwe go ona ka letšatši lela la madimabe a magolo.


text:
Ke tla di ntšha dinageng di šele, ka di kgoboketša go tloga ditšhabeng tše dingwe, mme ka di bušetša nageng ya gabotšona. Ke tla di fudiša dithabeng le dinokaneng tša Israele le gohle mo go dulago batho.


text:
Ke tla di fudiša mafulong a mabotse dithabeng ka moka tša Israele, gomme tša robala phulong yeo ye tala.


text:
Nna ka noši ke tla ba modiša wa tšona, gomme ka di nyakela mo di ka robalago gona. Ke realo, nna, Morena, Mong wa bohle.


text:
“Ke tla nyaka tše di timetšego, ka buša tše di šwalalanego, ka tlema dintho tša tše di gobetšego, ka alafa tše di lwalago, eupša tše di nonnego le tše di nago le maatla tšona ke tla di fediša, ka gobane ke nna modiša wa toka.


text:
“Bjale ge, lena mohlape wa ka, nna, Morena, Mong wa bohle, ke le botša gore ke tla ahlola yo mongwe le yo mongwe wa lena, mme ka kgaoganya ba ba lokilego le ba babe, dinku le dipudi.


text:
Na ga le kgotsofatšwe ke mafulo a mabotse ge le gataka le bjang bjo le bo šadišitšego? Le nwa meetse a a sekilego mme la biloša a le a šadišitšego!


text:
Kgane dihuswane tša ka di swanetše go fula bjang bjo le bo gatakilego, goba go nwa meetse a le a bilošitšego?


text:
“Bjale ge, nna, Morena, Mong wa bohle, ke le botša gore ke tla le ahlola, lena dihuswane tše di nonnego, le tše di otilego ka le botša gore ba ba nago le molato ke bafe.


text:
Le kgoromeditše tša go fokola ka lehlakore le ka legetla, la di hlaba ka dinaka la di ntšhetša ntle.


text:
Eupša nna ke tla hlakodiša dihuswane tša ka mme ka se sa dumela gore di tshwenywe. Ke tla ahlola gore ba ba nago le molato ke bafe.


text:
Nna, Morena, ke tla ba Modimo wa bona, gomme setlogolo seo sa Dafida ya ba mmuši wa bona. Ke realo, nna, Morena.


text:
Ke tla dira kgwerano le bona gore ba phele ka khutšo. Ke tla raka dibata tšohle nageng gore dihuswane tša ka di tle di phele di bolekegile mafulong, mme di ithobalele ka fase ga mehlare.


text:
“Ke tla di šegofatša gotee le tikologo ya thaba ya ka ye kgethwa. Ke moo ke tlago di šegofatša ka dipula tša matlorotloro ka nako ya tšona.


text:
Mehlare ya naga e tla enywa dikenywa, mašemong gwa ba le dibjalo, gomme batho ba dula ba bolokegile nageng ya bona. Mohla ke hunolla setšhaba sa ka go bagateledi ba sona mme ke se lokolla go bao ba se dirilego makgoba, ke gona se tlago lemoga gore ke nna Morena.


text:
Ditšhaba tše dingwe di ka se sa ba hula, gomme le dibata di ka se ba je. Ba tla dula ba bolokegile, ba sa tšhošwe ke motho.


text:
Ke tla dira gore naga ya bona e tsebege ka monono wa yona gore ba se sa hwa ka tlala. Ditšhaba tše dingwe di ka se sa ba nyatša.


text:
Baisraele ba tla lemoga gore nna Morena, Modimo wa bona, ke na le bona, le gore bona ke setšhaba sa ka. Ke realo, nna, Morena, Mong wa bohle.


text:
“Lena le dihuswane tša ka, le mohlape wo ke o fudišago, le setšhaba sa ka, gomme nna ke Modimo wa lena.” O realo, Morena, Mong wa bohle.


text:
E botše gore nna, Morena, Mong wa bohle, ke re: “Ke lwa nago, wena thaba ya Seire! Ke tla go otla ka go fetoša leganata.


text:
Ke tla fetoša metse ya gago marope, naga ya gago ya šala e le leganata. Ke gona o tlago lemoga gore Morena ke nna.


text:
“O be o dula o le lenaba la Baisraele, mme o ba gafela go bolawa ka tšhoša ka nako ya mašula a bona, ka nako ya ge ke ba otla o šoro.


text:
Ka baka leo, nna, Morena, Mong wa bohle, ke ikana ke le Modimo yo a phelago gore ke tla go gafela lehu, ka ge le wena o bolaile batho. O na le molato wa polao, gomme le wena o tla bolawa.


text:
Wena thaba ya Seire, ke tla fetoša naga ya gago leganata, gomme ka bolaya bohle ba ba putlago go yona.


text:
Dithaba tša gona ke tla di apeša ka ditopo tša ba ba bolailwego ntweng. Batho ba tla bolawa ka tšhoša mebotong le meeding le magageng ohle.


text:
Ke tla fetoša naga ya gago leganata la go ya go ile, gomme ga go motho yo a sa tlago dula metseng ya gago. Ke mo o tlago lemoga gore Morena ke nna.


text:
“O be o re ditšhaba tšela tše pedi, Juda le Israele, gotee le dinaga tša tšona ke tša gago, le gore o tla di thopa, le ge e le tša ka.


text:
Bjale ge, nna, Morena, Mong wa bohle, ke ikana ke le Modimo yo a phelago gore ke tla itefeletša go wena ka ge o be o ba galefela, o ba tsebafela, ebile o ba hloile. Ba tla tseba gore ke go otla ka baka la se o ba dirilego sona.


text:
Ke gona o tlago lemoga gore nna, Morena, ke go kwele o bolela ka lenyatšo o re dithaba tša Israele di hlobotšwe, le gore o lebanwe ke go di thopa.


text:
Ka ge o ile wa thabela ge naga ye ke e filego setšhaba sa Israele e fetošwa leganata, le wena ya gago ke tla e dira bjalo. Wena, thaba ya Seire le naga yohle ya gago ya Edomo, le tla fetošwa leganata. Ke mo go tlago lemogwa gore Morena ke nna.”


text:
Morena a ntaela a re: “Wena motho wa nama, porofetela dithaba tša Israele o re: Lena dithaba tša Israele, ekwang se Morena a se bolelago.


text:
Nna, Morena, Mong wa bohle, ke re: Manaba a be a bolela ka lena a re: ‘Le swinegile! Meboto yela ya kgale bjale ke ya rena!’


text:
“Ka gona, porofeta o re Morena, Mong wa bohle, o re go dithaba tša Israele: Le apotšwe la gatakwa ka mathoko ohle la ba lefa la ditšhaba tše dingwe, batho ba le seba, ba le bolela gampe.


text:
Ka gona, lena dithaba tša Israele, ekwang se Morena, Mong wa bohle, a se bolelago. Nna, Morena, Mong wa bohle, ke re go dithaba le meboto le magaga le meedi le maganata le metse ye e fetošitšwego marope, e hutšwego mme e kwerwago ke ditšhaba tšohle tše di e potapotilego:


text:
Ke boletše ke tuka bogale, ke galefetše ditšhaba tše di le potapotilego, le setšhaba sohle sa Edomo. Ka lethabo le legolo le ka lenyatšonyatšo ba thopile naga ya ka, ba tšea mafulo a yona.


text:
“Ka baka leo, porofetela naga ya Israele; o botše dithaba le meboto le magaga le meedi se nna, Morena, Mong wa bohle, ke se bolelago ke galefile ke bile ke hufega ge ditšhaba di ba rogile.


text:
Fela godimo ga lena, dithaba tša Israele, dihlare di tla buša tša hloga mme tša enywetša setšhaba sa ka sa Israele dikenywa. Sona se kgauswi le go tla gae.


text:
Nna ke eme le lena; ke tla le lokela, gomme naga ya lena e tla buša ya lengwa, mme dipeu tša bjalwa moo.


text:
Ke tla ntšifatša batho le maruo. Ba tla ata, le maruo a tswala. Ke tla agiša batho nageng ya lena bjalo ka pele, gomme ke tla le atla le go feta pele. Ke mo le tlago lemoga gore ke nna Morena.


text:
Ke tla buša setšhaba sa ka sa Israele gore se tle se dule gape nageng ye ya lena. E tla ba naga ya bona, gomme e ka se sa ba hlakola bana.


text:
“Nna, Morena, Mong wa bohle, ke re: Batho ba re naga ya lena ke sejabatho, le gona e hlakola setšhaba sa gabolena bana ba sona.


text:
Eupša go tloga gonabjale e ka se sa ba sejabatho, goba ya hlakola setšhaba sa gabolena bana ba sona. Ke realo, nna, Morena, Mong wa bohle.


text:
Nka se sa dumelela ditšhaba gore di le roge; ditšhaba di ka se sa le goboša. Naga ya lena e ka se sa hlakola setšhaba sa gabolena bana ba sona. Ke realo, nna, Morena, Mong wa bohle.”


text:
“Wena motho wa nama, mola Baisraele ba dula nageng ya bona ba ile ba e tšhilafatša ka mokgwa wo ba bego ba phela mme ba dira ka wona. Ke ile ka bona boitshwaro bja bona e le bjo bo tšhilafetšego go swana le mosadi ge a bone kgwedi.


text:
Ka tšhollela kgalefo ya ka godimo ga bona ka baka la ge ba bolaile batho mo nageng, le ka baka la medingwana ye ba bego ba tšhilafaditše naga ka yona.


text:
Ke ile ka ba lahla ka baka la mokgwa wo ba bego ba phela mme ba dira ka wona, gomme ka ba šwalalanya le ditšhaba, ba phatlalala le dinaga.


text:
Ge ba fihla ditšhabeng ba be ba goboša leina la ka le lekgethwa, ka gobane batho ba be ba re: ‘Batho ba ke setšhaba sa Morena, eupša ba ile ba tlemega go tloga nageng ya gagwe.’


text:
Ke yona taba ye e ntshwentšego mabapi le leina la ka le lekgethwa leo setšhaba sa Israele se bego se le goboša ditšhabeng tše ba ilego go tšona.


text:
“Bjale ge, botša setšhaba sa Israele gore nna, Morena, Mong wa bohle, ke re: Se ke tlago se dira ga se ka baka la lena, Baisraele, eupša ke ka baka la leina la ka le lekgethwa leo lena le le gobošitšego ditšhabeng tše le ilego la ya go tšona.


text:
Mohla ke bontšha ditšhaba ka mo leina la ka e lego le lekgethwa ka gona, lona leina leo lena le le gobošitšego gare ga bona, ke gona ba tlago lemoga gore Morena ke nna. Ke realo, nna, Morena, Mong wa bohle. Ke tla šomiša lena go bontšha ditšhaba gore ke nna yo mokgethwa.


text:
Ke tla le fokela ka meetse a a sekilego, ka le hlwekiša go tšhilafatšwa ke medingwana yohle ya lena, le tše dingwe ka moka tše di le tšhilafaditšego.


text:
Ke tla le fa dipelo tše mpsha le menagano ye mefsa. Ke tla le amoga dipelo tša lena tše thata ka le fa dipelo tše boleta.


text:
Ke mo le tlago dula nageng ye ke e filego borakgolokhukhu ba lena. Le tla ba setšhaba sa ka, mme nna ka ba Modimo wa lena.


text:
Ke tla le hlakodiša dilong tšohle tše di le tšhilafatšago. Ke tla laela mabele gore a ntšifale gore le se sa bolawa ke tlala.


text:
Ke tla atiša dikenywa tša mehlare ya lena le dipuno tša mašemo a lena gore le se sa nyatšwa ke ditšhaba ge le welwa ke tlala.


text:
Le tla gopola boitshwaro bjola bja lena bjo bobe le ditiro tšela tša lena tša go se loke, gomme le tla inyatša ka baka la tše mpe le tše di šišimišago tše le bego le di dira.


text:
Lena setšhaba sa Israele, tšeo ka moka ga ke di dire ka baka la lena. Inyatšeng, le itsholele tše le bego le di dira. Ke realo, nna, Morena, Mong wa bohle.”


text:
Morena, Mong wa bohle, o re: “Mohla ke le hlatswa dibe tšohle ke tla le dudiša metseng ya lena gape, la tsošološa marope.


text:
Batho ba tla re naga ye e bego e letše ye bjale e swana le serapa sa Edene; le metse ya gona ye e bego e phušotšwe, e hutšwe mme e tlogetšwe e le marope, bjale e na le batho mme e ageleditšwe.


text:
Ke gona mašaledi a ditšhaba tše di le potapotilego a tlago tseba gore nna, Morena, ke tsošološa metse ye e phušotšwego, ka ba ka lema gape mašemo a a bego a letše. Nna, Morena, ke boletše bjalo, gomme ke tla phetha.”


text:
Morena, Mong wa bohle, o re: “Se sengwe se ke tlago se direla setšhaba sa Israele ge ba nkgopela sona ke gore ke ba atišetše thari, ba be bjalo ka mohlape wa dihuswane.


text:
Metse yeo bjale e lego marope e tla tlala batho go swana le mola Jerusalema e kile ya tlala dihuswane tša go dira dihlabelo menyanyeng. Ke mo ba tlago lemoga gore Morena ke nna.”


text:
Maatla a Morena a ile a nkaparela, gomme moya wa gagwe wa ntšea wa yo mpea molaleng wo o bego o tletše marapo.


text:
A mpotšiša a re: “Wena motho wa nama, na marapo a a ka buša a phela?” Nna ka mo fetola ka re: “Morena, Mong wa bohle, ke wena fela o tsebago!”


text:
Yena a re: “Porofetela marapo a, o a botše o re: ‘Lena marapo a a omeletšego, theeletšang mantšu a Morena.’


text:
ka le kgomaretša mešifa le dinama gomme ka le apeša letlalo. Ke tla le tsenya moya ka le phediša gape. Ke mo le tlago lemoga gore ke nna Morena.”


text:
Ka gona ka porofeta ka moo ke laetšwego ka gona. Ya re ke sa bolela ka kwa lešata la mogwaša, gomme marapo a thoma go kopana.


text:
Ge ke ntše ke lebeletše ka bona marapo a eba le mešifa le dinama, a napa a apešwa ke letlalo. Eupša go be go se ne moya mebeleng yeo.


text:
Modimo a re go nna: “Wena motho wa nama, porofetela moya wa bophelo. Botša moya woo gore Morena, Mong wa bohle, o o laela gore o tle o etšwa ka mathoko ka mane mme o budulele mebele ye o e phediše gape.”


text:
Ke moka ka porofeta ka moo ke bego ke laetšwe ka gona. Moya wa tsena mebeleng yeo, ya phela gomme ya ema ka maoto. Ya ba batho ba bantši go swana le makokokoko a madira.


text:
Morena a re go nna: “Wena motho wa nama, setšhaba sa Israele ka moka se swana le marapo ao. Bona ba re re omeletše, re feletšwe ke tshepo, re fedile.


text:
Ka gona porofetela setšhaba sa Israele o se botše gore nna, Morena, Mong wa bohle, ke ya go fatolla mabitla a bona ka ba ntšha, ka ba bušetša nageng ya Israele.


text:
Ke tla ba tsenya moya wa ka, ka ba phediša gape, gomme ka dira gore ba dule nageng ya bona. Ke mo ba tlago lemoga gore Morena ke nna. Ke tshepišitše, gomme ke tla phetha bjalo. Ke realo, nna, Morena.”


text:
“Wena motho wa nama, tšea patla mme o ngwale godimo ga yona o re: ‘Ke ya Juda le Baisraele ba ba šomišanago naye.’ E be o tšea ye nngwe patla mme o ngwala godimo ga yona o re: ‘Ke ya Josefa le Efraime le Baisraele bohle ba ba šomišanago nabo.’


text:
o ba botše gore nna, Morena, Mong wa bohle, ke re: Ke tlilo tšea patla ya Josefa le ya dikgoro tša Israele tše e lego tša Josefa, ye e swerwego ke Efraime, ka e kopanya le ya Juda, ka di dira patla e tee, ka e swara ka seatla.


text:
O nape o ba botše gore nna, Morena, Mong wa bohle, ke re ke tla tšea Baisraele ditšhabeng tše ba ilego go tšona, ka ba kgoboketša, gomme ka ba bušetša nageng ye e lego ya bona.


text:
Ke tla ba kopanya ya ba setšhaba se tee mo nageng ye dithabeng tša Israele. Ka moka ga bona ba tla bušwa ke kgoši e tee, gomme e ka se sa ba ditšhaba tše pedi goba ba tšwa mebušo ye mebedi.


text:
Ba ka se sa itšhilafatša ka medingwana ya bona ya go šišimiša, goba ka dikarogo tšohle tša bona. Ke tla ba hlakodiša boaroging bjo ba bego ba mphošetša ka bjona. Ke tla ba hlwekiša; ke mo e tlago ba setšhaba sa ka, mme nna ka ba Modimo wa bona.


text:
Kgoši ya bona e tla ba Dafida, mohlanka wa ka. Ka moka ba tla bušwa ke mmuši o tee, ba phetha melao ya ka le ditaelo tša ka ka potego.


text:
Ba tla dula nageng ye ke ilego ka e fa mohlanka wa ka, Jakobo, naga yeo borakgolokhukhu ba bona ba bego ba dula go yona. Ba tla dula moo go ya go ile le bana ba bona le ditlogolo tša bona. Mohlanka wa ka, Dafida, o tla ba buša go ya go ile.


text:
Ke tla dira kgwerano ya go ya go ile le bona ya go ba tlišetša khutšo. Ke tla ba bea moo mme ka ba atiša, ka aga Tempele ya ka nageng ya bona, moo e tlago dulela sa ruri.


text:
Ge ke agile Tempele ya ka moo nageng ya bona gore e dulele sa ruri, ke gona ditšhaba di tlago lemoga gore nna, Morena, ke kgethile Baisraele gore e be setšhaba sa ka.”


text:
“Wena motho wa nama, kgala Gogo, mmuši yo mogolo wa setšhaba sa Mesheke le sa Tubale nageng ya Magogo. Mo porofete,


text:
Ke tla go retollela go nna, ka go tsenya dikgwega ka mehlagareng, mme ka go ntšha le madira ohle a gago. Madira a gago, gotee le dipere tša bona le banamedi ba ba itlhamilego go felela, ke mašabašaba, ba swere dikotse tše dikgolo le tše dinyenyane, ba itlhamile le ka ditšhoša.


text:
Banna ba go tšwa Persia le Etopia le Libia ba na le bona, gomme bohle ba itlhamile ka dikotse le dikefa tša ntwa.


text:
Bahlabani ka moka ba naga ya Gomere le ya Bethe-Togarma ka leboaboa ba na le wena, gotee le ba go tšwa ditšhabeng tše dingwe tše dintši.


text:
Ge go fetile mengwaga ye mentši ke tla go laela gore o šwahlele naga ye nngwenyana ye e sa tšogo emiša ntwa, moo setšhaba se bušitšwego mmogo se etšwa ditšhabeng tše dintši, dithabeng tša Israele tše di ilego tša tlogelwa nako ye telele, eupša moo bjale batho ka moka ba dutšego ba bolokegile.


text:
Wena le madira a gago gotee le ditšhabatšhaba tše di nago le wena le tla hlasela bjalo ka ledimo, la aparela naga bjalo ka leru.”


text:
O tla ikemišetša go šwahlela naga ye e sego ya šireletšwa, moo batho ba gona ba dulago ka khutšo le polokego metseng ye e se nago merako, goba dikgoro, goba mapheko.


text:
O tla hula batho ba ba dulago metseng ye e kilego ya ba marope, mme wa ba thopela. Ba kgobokeditšwe ba ntšhwa ditšhabeng, gomme bjale ba na le maruo le dithoto, mme ba dula garegare ga lefase.


text:
Batho ba Sheba le ba Dedane le babapatši ba go tšwa Tarshishe ba tla go botšiša ba re: ‘Na o tlile go re hula? O rapile madira a gago a mantši go tlo re hlakola, go tlo re thopela silibera ya rena le gauta, le go ikgapela maruo a rena le dithoto, wa gogola dithebola tše dintši?’ ”


text:
Ka fao Morena, Mong wa bohle, a ntaela gore ke porofete ke re go Gogo: “Ge setšhaba sa ka sa Israele se dutše se bolokegile, wena o tla tloga


text:
mo o dutšego gona, leboaboa, wa eta madira a maatla pele a go tšwa ditšhabeng tše dintši, ka moka ga bona e le banamedi ba dipere.


text:
O tla hlasela setšhaba sa ka sa Israele bjalo ka leru le le aparelago naga. Matšatšing a a tlago ke tla go roma gore o yo šwahlela naga ya ka gore ke tle ke bontšhe ditšhaba gore ke nna mang, le go bontšha bokgethwa bja ka ka se ke se dirago ka wena.


text:
A ke re ke wena mehleng ye e fetilego ke bego ke bolela ka wena ka bahlanka ba ka, baprofeta ba Israele? Mehleng yeo ba porofetile mengwaga ye mentši ba re ke tla dira gore o hlasele Baisraele.” O realo, Morena, Mong wa bohle.


text:
Ke bega ke galefile kudu gore mohlang woo go tla ba le tšhikinyego ye kgolo ya lefase mo nageng ya Israele.


text:
Dihlapi le dinonyana le diphoofolo tša naga le digagabi tšohle le batho ka moka ba lefase di tla thothomela ka letšhogo ge di mpona. Dithaba di tla phekgolwa, magaga a tla pšhatlagana, le merako yohle ya kgerega.


text:
Ke tla dira gore Gogo a hlaselwe ka ditšhoša dithabeng tša ka tšohle. Ke realo, nna, Morena, Mong wa bohle. Bahlabani ba gagwe ba tla hlabana seng ka ditšhoša tša bona.


text:
Yena ke tla mo otla ka bolwetši le ka polao. Yena le madira a gagwe le ditšhabatšhaba tše di emago naye ke tla ba nešetša pula ya mafula le sefako gotee le mollo le tshebela.


text:
Ka tsela ye ke tla bontšha ditšhaba tše dintši gore nna ke yo mogolo, ebile ke yo mokgethwa. Ke mo ba tlago lemoga gore Morena ke nna.”


text:
Morena, Mong wa bohle, a ntaela a re: “Wena motho wa nama, porofeta Gogo, o mmotše gore nna, Morena, Mong wa bohle, ke re: Ke lwa le wena, Gogo, mmuši yo mogolo wa setšhaba sa Mesheke le sa Tubale.


text:
Ka nama ka go lahliša bora bjo o bo swerego ka seatla sa nngele, le mesebe ye o e swerego ka sa la go ja.


text:
Wena le madira a gago ka moka le ditšhabatšhaba tše di emego nago le tla bolawa kua dithabeng tša Israele, gomme ditopo tša lena ke tla di fa manong a mehutahuta le dibata gore di di je.


text:
Ke tla lahlela mollo nageng ya Magogo le go ba ba dutšego ba bolokegile mabopong a lewatle, gomme ba tla lemoga gore Morena ke nna.


text:
Ke tla hlokomela gore setšhaba sa ka sa Israele se tsebe leina la ka le lekgethwa, le gona nka se sa lesa leina la ka le gobošwa. Ke mo ditšhaba di tlago lemoga gore nna, Morena, ke Mokgethwa wa Israele.”


text:
Batho ba ba dulago metseng ya Israele ba tla tšwa ba yo topelela dibetša tše di tlogetšwego ya ba dikgong. Ba tla gotša mello ka dikotse tše dikgolo le tše dinyenyane le mara le mesebe le dithoka le marumo, gomme ba tla fetša mengwaga ye e šupago ba gotša mello ka tšona.


text:
Ba ka se sa ya kgonyeng nageng, goba ba yo rema dihlare ka dithokgweng, ka gobane ba tla be ba na le dibetša tše di tlogetšwego gore ba di beše. Ba tla hula mme ba thopela bale ba go ba hula le go ba thopela.” O realo, Morena, Mong wa bohle.


text:
Morena a re: “Mohla tše ka moka di direga, ke tla fa Gogo setsha sa poloko mo nageng ya Israele, ka Moeding wa Mosepedi, ka bohlabela bja Lewatle le le Hwilego. Sona se tla thiba tsela ya basepedi, ka gobane ke mo go tlago ba go bolokilwe Gogo le makoko ohle a gagwe, gomme moedi woo o tla bitšwa ‘Moedi wa Makoko a Gogo’.


text:
Go boloka ditopo tšeo ka moka le go hlwekiša naga ka lefsa go tla tšea setšhaba sa Israele dikgwedi tše di šupago.


text:
Batho ka moka mo nageng ba tla thuša go ba boloka, gomme mohla ke ikutolla gore ke nna Modimo yo maatla, bona ba tla retelwa ge ba bolokile batho bao. Ke realo, nna, Morena, Mong wa bohle.


text:
Ge dikgwedi tšeo tša go šupa di seno feta, go tla kgethwa banna ba go sepela le naga gore ba nyake ditopo tše di sa lego kgakala, mme ba di boloke, gore ba hlwekiše naga.


text:
Ge ba ntše ba sepela le naga, nako le nako ge ba hwetša lerapo la motho, ba tla bea leswao kgauswi le lona, gore baepamabitla ba tle ba le boloke ka Moeding wa Makoko a Gogo.


text:
Morena, Mong wa bohle, a ntaela a re: “Wena motho wa nama, bitša manong a mehutahuta le dibata ka moka o re: Kgobokanang le etšwa ka mathoko ohle le ye sehlabelong se ke le direlago sona. E tla ba monyanya wo mogolo wa sehlabelo dithabeng tša Israele, moo le kago ja nama, la nwa le madi.


text:
Le tla ja nama ya bagale, la nwa le madi a babuši ba lefase bjalo ka ge nke ke dikgapa goba dikwanyana goba dipudi goba dipoo, diruiwa tšeo ka moka ga tšona e lego tše di nontšhitšwego di etšwa Bashane.


text:
Sehlabelong seo ke le direlago sona le tla ja makhura go fihlela a le tena, la nwa le madi go fihlela le tagwa.


text:
Bojelong bja ka le tla ja la khora nama ya dipere le ya banamedi ba tšona, le ya bagale, le ya bahlabani ba mehutahuta. Ke realo, nna, Morena, Mong wa bohle.”


text:
Morena a re: “Ke tla ikutolla ditšhabeng gore ke nna Modimo yo maatla, mme tšohle ditšhaba di tla bona ka mo ke šomišago maatla a ka go di otla.


text:
Le tše dingwe ditšhaba di tla tseba gore sa Israele setšhaba se ile sa išwa bothopša ka baka la dibe tša sona, ka ge se be se sa mpotegele. Ka gona ka ba furalela, ka ba gafela manabeng a bona, mme bohle ba bolawa ka tšhoša.


text:
Ke ile ka ba otla go ya ka mo ba bego ba tšhilafetše ka gona, le go ya ka dibe tša bona, ka ba furalela.”


text:
Ka gona, Morena, Mong wa bohle, o re: “Bjale ke tla buša ditlogolo tša Jakobo bothopša, ka šokela setšhaba sohle sa Israele, ka šetša gore leina la ka le lekgethwa le hlompšhe.


text:
Mohla ba dula ka polokego gape nageng ye e lego ya bona, ba se na le yo a ba tšhošetšago, ba tla lebala ka mo ba kilego ba gobošwa ka gona ka baka la ge ba be ba sa mpotegele.


text:
Ge ke seno ba buša ditšhabeng, ke ba kgobokeditše dinageng tša manaba a bona, ke tla bontšha ditšhaba tše dintši gore ke yo mokgethwa ka seo ke se dirago ka bona.


text:
Ke mo setšhaba sa ka se tlago tseba gore ke nna Morena Modimo wa bona. Seo ba tla se tseba ka gobane ke nna ke ba rometšego bothopša ditšhabeng, gomme ka morago ka ba kgoboketša ka ba bušetša nageng ya bona, ka se tlogele le o tee.


text:
Nka se sa tsoga ke ba furaletše, ka gore ke tla tšhela setšhaba sa Israele moya wa ka. Ke realo, nna, Morena, Mong wa bohle.”


text:
E be e le letšatši la lesome la kgwedi, mathomong a ngwaga wa masome a mabedi le metšo ye mehlano wa ge re le mathopša, le wa lesome le metšo ye mene ka morago ga ge Jerusalema e thopilwe. Mohlang woo ke ile ka aparelwa ke maatla a Morena, gomme yena a nkiša Jerusalema.


text:
Moo ponong Modimo a nkiša nageng ya Israele gomme a mpea godimo ga thaba ye teleletelele. Ka lehlakoreng la yona la ka borwa go be go bonala nke go agilwe motse.


text:
A nkiša gona, gomme ka bona monna yo a phadimago bjalo ka mphiri. O be a swere thapo ya lešela le lehlaka la go ela a eme lesorong.


text:
A re go nna: “Wena motho wa nama, o lebeledišiše, o theeletše gabotse, o ele tše ke go bontšhago tšona hloko, ka gobane ke sona se o se tlišeditšwego fa. O botše setšhaba sa Israele tšohle tše o di bonago.”


text:
Se ke bego ke se bona e be e le Tempele, gomme e dikaneditšwe ka morako. Lehlaka la go ela le le bego le swerwe ke monna yoo e be e le la dimetara tše tharo ka botelele, le feta lehlaka le le tlwaelegilego la go ela. A ela morako woo; wona e be e le wa dimetara tše tharo go ya godimo, le tše tharo bokoto.


text:
Ke moka a ya lesorong la ka bohlabatšatši. A namelela ka manamelo, a fihla a ela serepodi; sona e be e le sa dimetara tše tharo ka bophara.


text:
Gona moo go be go na le diphapoši tša baleti. Phapoši ye nngwe le ye nngwe e le ya dimetara tše tharo ka botelele, le tše tharo ka bophara, gomme maboto ao a di kgaotšego e be e le a bokoto bja dimetara tše pedi le seripa. Ge o tsena ka lesoro o be o feta ka tlase ga mathudi a a lebeletšego Tempeleng. Serepodi sa lona e be e le sa dimetara tše tharo ka bophara.


text:
O ile a ela le ona mathudi ao, mme ya ba dimetara tše nne ka bophara. Dikokwane tša ona e be e le tša metara o tee ka bokoto.


text:
Ge o tsena ka lesoro la ka bohlabatšatši o be o hwetša diphapoši tše tharo tša baleti ka mo le ka mo, tše tharo e le tša go lekana ka bogolo. Dikokwane tša mathudi ka mo le ka mo di be di lekana.


text:
Ka morago ga moo monna yoo a ela bophara bja lesoro. Lona e be e le la dimetara tše di selelago le seripa, sekgoba sa mokgahlo ga mabati ge a butšwe sona e be e le sa dimetara tše tlhano.


text:
Ka pele ga phapoši ye nngwe le ye nngwe ya baleti go be go agilwe le mmotwana wa disentimetara tše masome a mahlano go ya godimo. Botelele bja diphapoši tša gona e be e le dimetara tše tharo, bophara le bjona e le dimetara tše tharo.


text:
Ke moka a ela sekgoba sa mokgahlo ga leboto la ka morago la phapoši ye nngwe, le la ka morago la phapoši ye e lego ka kua ga mathudi, gomme ya ba dimetara tše lesome le tše pedi le seripa.


text:
Go tloga lesorong go fihla mafelelong a mathudi e be e le dimetara tše masome a mabedi le tše tlhano.


text:
Diphapoši tša baleti tše di bego di le ka gare ga mathudi gotee le dikokwane tša tšona di be di na le mafasetere a mapheko ka mathoko ohle. Mathudi le ona a be a na le mafasetere ka gare ka mathoko ohle. Mo dikokwaneng go be go tlokilwe diswantšho tša mehlare ya mepalema.


text:
Monna yoo a nkiša ka kgorong ya ka ntle. Gona go be go na le diphapoši tše masome a mararo; pele ga diphapoši go be go na le lebato le le dikologilego kgoro.


text:
Lebato le be le fihla ka mathoko a masoro, gomme bophara bja lona bo lekana le botelele bja masoro. Bophagamo bja lebato le bo be bo le ka fase ga bja kgoro ya ka gare.


text:
Ke moka a ela sekgoba sa go tloga lesorong la ka fase go fihla kgorong ya ka gare, ya ba dimetara tše masome a mahlano.


text:
Ka morago a ela botelele le bophara bja lesoro la ka leboa le le bego le tsenelela ka kgorong ya ka ntle.


text:
Diphapoši tšela tše tharo tša baleti ka mo le ka mo ga mathudi, le dikokwane tša lesoro, le mathudi a lona, di be di lekana le tšela tša lesorong la mathomo. Botelele bja lesoro leo e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa.


text:
Mathudi le mafasetere le diswantšho tša mehlare ya mepalema di be di swana le tšela tša lesorong la ka bohlabatšatši. Moo go be go na le magato a a šupago a go namelela lesorong. Ge motho a tsena ka lesoro o be a feta ka tlase ga mathudi.


text:
Ka kgorong ya ka gare go lebana le lesoro la ka leboa go be go na le lesoro la go swana le lela la go lebana le lesoro la ka bohlabatšatši. Monna yoo a ela sekgoba se se lego mokgahlo ga masoro ao a mabedi, gomme ya ba a dimetara tše masome a mahlano.


text:
Ka morago monna yoo a nkiša ka lehlakoreng la ka borwa, gomme moo ka bona lesoro le le lebeletšego borwa. A ela dikokwane tša lona le mathudi; di be di lekana le tša masoro a mangwe.


text:
Diphapoši tša baleti le mathudi lesorong leo di be di na le mafasetere ka mathoko ohle go swana le masorong ale a mangwe. Botelele bja lesoro leo e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa.


text:
Go be go na le magato a a šupago a go namelela go lona. Ge motho a tsena ka lesoro o be a feta ka tlase ga mathudi. Go be go tlokilwe diswantšho tša mehlare ya mepalema dikokwaneng tša mathudi, sengwe ka mo, sengwe ka mo.


text:
Kgoro ya ka gare le yona e be e na le lesoro la ka borwa. Monna yoo a ela sekgoba sa go tloga lesorong leo go fihla lesorong la ka ntle la ka borwa, gomme ya ba dimetara tše masome a mahlano.


text:
Monna yoo a ntsentšha ka kgorong ya ka gare ka lesoro la ka borwa. A ela lesoro leo, gomme la lekana le masoro ale a mangwe ka bogolo.


text:
Diphapoši tša lona tša baleti le dikokwane tša lona le mathudi di be di lekana le tšela tša masorong a mangwe ka bogolo. Diphapoši tša baleti le mathudi lesorong leo di be di na le mafasetere ka mathoko ohle. Botelele bja lona e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa.


text:
Go be go na le mathudi ka mathoko a kgoro ya ka gare, e le a dimetara tše lesome le tše pedi le seripa ka botelele, le tše pedi le seripa ka bophara.


text:
Mathudi a lona a be a lebeletše kgorong ya ka ntle, diswantšho tša mehlare ya mepalema di tlokilwe dikokwaneng tša ona. Go be go na le magato a seswai a go namelela lesorong leo.


text:
Monna yoo a nkiša ka lehlakoreng la ka bohlabatšatši la kgoro ya ka gare, a ela lesoro, gomme la lekana le ale a mangwe ka bogolo.


text:
Diphapoši tša lona tša baleti le mathudi a lona le dikokwane di be di lekana le tšela tša masorong a mangwe ka bogolo. Go be go na le mafasetere ka mathoko ohle gotee le mathuding. Botelele bja lesoro le e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa.


text:
Mathudi a lona a be a lebeletše kgorong ya ka ntle. Diswantšho tša mehlare ya mepalema di be di tlokilwe dikokwaneng tša ona ka mo le ka mo. Go be go na le magato a seswai a go namelela lesorong leo.


text:
Ka morago monna yoo a nkiša lesorong la ka leboa. A le ela, gomme la lekana le ale a mangwe ka bogolo.


text:
Diphapoši tša lona tša baleti le dikokwane le mathudi di be di lekana le tšela tše dingwe ka bogolo. Go be go na le mafasetere ka mathoko ohle a lona. Botelele bja lona e be e le dimetara tše masome a mabedi le tše tlhano, gomme bophara e le dimetara tše lesome le tše pedi le seripa.


text:
Mathudi a lona a be a lebeletše kgorong ya ka ntle. Diswantšho tša mehlare ya mepalema di be di le dikokwaneng tša lona ka mo le ka mo. Go be go na le magato a seswai a go namelela lesorong leo.


text:
Go be go na le phapoši ye e nago le mojako mathuding a lesoro ka mo go bego go hlatswetšwa dihlabelo tša go tšhungwa ka moka.


text:
Gona ka moo mathuding go be go na le ditafola tše pedi ka mo le ka mo tša go bolaela diphoofolo tša dihlabelo tša go tšhungwa ka moka, le tša dihlabelo tša tshwarelo ya dibe, le tša dihlabelo tša tefelo ya tšona.


text:
Ka ntle ga mathudi lesorong la ka leboa go be go na le ditafola tše nne: tše pedi ka lehlakoreng le lengwe, le tše pedi ka go le lengwe.


text:
Ditafola tšeo go tšona go bego go bolaelwa diphoofolo tša dihlabelo e be e le tše seswai: tše nne ka lehlakoreng le lengwe la lesoro, le tše nne ka go le lengwe.


text:
Go be go na le ditafola tše dingwe tše nne tša go dirwa ka leswika le le betlilwego tša dihlabelo tša go tšhungwa ka moka. Botelele bja ye nngwe le ye nngwe e be e le disentimetara tše masome a a šupago le tše tlhano; bophara le bjona e le disentimetara tše masome a a šupago le tše tlhano, mola bophagamo e le disentimetara tše masome a mahlano. Godimo ga tšona go be go bewa tše di dirišwago ge go bolawa diphoofolo tša dihlabelo tša go tšhungwa ka moka le tša dihlabelo tše dingwe.


text:
Maribana a dimilimetara tše masome a a šupago le tše tlhano ka bophara a be a dikologile dipapetla tša ditafola tšeo. Nama ya dihlabelo e be e bewa godimo ga ditafola tšeo.


text:
Ka morago o ile a nkiša ka kgorong ya ka gare. Go be go na le diphapoši tše pedi ka kgorong ya ka gare, ye nngwe e lebeletše borwa kgauswi le lesoro la ka leboa, mola ye nngwe e lebeletše leboa kgauswi le lesoro la ka borwa.


text:
Monna yoo a re go nna: “Phapoši ya go lebelela borwa ke ya baprista ba go hlankela Morena ka Tempeleng,


text:
gomme ya go lebelela leboa ke ya baprista ba go mo hlankela aletareng. Baprista ba ke ditlogolo tša Tsadoko; ke bona fela Balefi ba ba dumelelwago go ya pele ga Morena go mo hlankela.”


text:
Monna yoo a ela kgoro ya ka gare, gomme botelele ya ba dimetara tše masome a mahlano, bophara le bjona ya ba dimetara tše masome a mahlano, mathoko ohle a lekana, aletare e le ka pele ga Tempele.


text:
Ke moka a nkiša mathuding a Tempele. A ela dikokwane tša mathudi, bokoto bja tšona ya ba dimetara tše pedi le seripa ka mo le ka mo. Bophara bja lesoro e be e le dimetara tše di šupago, gomme bokoto bja dikokwane tša lona e le metara o tee le seripa ka mo le ka mo.


text:
Go be go na le magato a go namelela mathuding ao bophara bja ona e bego e le dimetara tše lesome, mme botelele e le dimetara tše di selelago. Moo lesorong go be go na le dikokwane tše pedi, ye nngwe ka mo, ye nngwe ka mo.


text:
Ka morago monna yoo a nkiša ka Tempeleng. A ela dikokwane, mme bokoto bja tšona ya ba dimetara tše tharo ka mo le ka mo.


text:
Bophara bja lesoro ya ba dimetara tše tlhano, gomme bokoto bja dikokwane tša lona ya ba dimetara tše pedi le seripa ka mo le ka mo. A ela phapoši ya gare, gomme ya ba dimetara tše masome a mabedi ka botelele, le tše lesome ka bophara.


text:
Ke moka a ya phapošing ya moseo. A ela dikokwane tša mojako, ye nngwe le ye nngwe ya ba ya metara o tee ka bokoto. Bophara bja mojako ya ba dimetara tše tharo, gomme bokoto bja dikokwane tša wona ya ba dimetara tše tharo le seripa.


text:
A ela botelele bja phapoši yeo, mme ya ba dimetara tše lesome, le bophara ya ba dimetara tše lesome. A re go nna: “Mo ke gona Felo mo Gokgethwakgethwa.”


text:
Monna yoo a ela bokoto bja leboto la Tempele, gomme ya ba dimetara tše tharo. Go bapela le leboto le, go dikologa le Tempele, go be go na le molokoloko wa diphapoši tše dinnyane tša dimetara tše pedi ka bophara.


text:
Diphapoši tšeo e be e le tša mabato a mararo a go hlatlagana, gomme lebatong le lengwe le le lengwe go na le diphapoši tše masome a mararo. Leboto la ka ntle la Tempele lebatong le lengwe le le lengwe le be le fetwa ke la ka fase ga lona ka bokoto mo e lego gore diphapoši di be di dulane godimo ka maboto.


text:
Bophara bja diphapoši bo be bo oketšega lebatong le lengwe le le lengwe ka go sesefala ga leboto ge le eya godimo. Diphapošing tša ka godimo go be go iwa ka manamelo a a tlogago lebatong la ka fase, go ya go la gare, le go la ka godimo.


text:
Ka bona Tempele e na le sethala se se e dikologilego, sona e le motheo wa diphapoši. Bogodimo bja sona bo be bo lekana le botelele bja lehlaka la go ela, e lego dimetara tše tharo.


text:
Bokoto bja leboto la ka ntle la diphapoši e be e le dimetara tše pedi le seripa. Go be go na le sekgoba mokgahlo ga diphapoši tša Tempele


text:
Diphapošing tšeo tša Tempele go be go na le mejako ye mebedi ye e bulelwago sekgobeng seo: wo mongwe o lebeletše leboa, wo mongwe o lebeletše borwa. Bophara bja sekgoba seo e be e le dimetara tše pedi le seripa go dikologa Tempele.


text:
Ka mafelelong a kgoro ya ka thoko ya bodikela bja Tempele go be go na le moago wa dimetara tše masome a mane le tše tlhano ka botelele, le tše masome a mararo le tše tlhano ka bophara; leboto la wona e be e le la dimetara tše pedi le seripa ka bokoto mo gohle.


text:
Monna yoo a ela Tempele, gomme ya ba ya dimetara tše masome a mahlano ka botelele. Gomme go tloga lehlakoreng la ka morago la Tempele go putla kgoro go yo fihla lehlakoreng la ka mafelelong la moago wa ka bodikela sebaka sa gona le sona ya ba dimetara tše masome a mahlano.


text:
Bophara bja kgoro ya ka bohlabatšatši go balwa le bokapele bja Tempele e be e le dimetara tše masome a mahlano.


text:
A ela le botelele bja moago wo o lebeletšego kgorong ya ka morago ga Tempele, gotee le mathudi a a lego ka mahlakoreng ka mabedi, le bjona ya ba dimetara tše masome a mahlano. Phapoši ya gare ga Tempele, le phapoši ya moseo, le mathudi a go tsenela ka Tempeleng,


text:
le direpodi, le mafasetere a mapheko, le mathudi a ka mathokong a mararo a a lebeletšego mojako wa Tempele di be di manegilwe ka dipapetlana tša dikota mo gohle, go tloga fase go fihla mafesetereng. Mafasetere ao a be a tswalelega.


text:
Mo gohle mabotong ka moka a phapoši ya moseo le ya gare go be go tlokilwe diswantšho tša bakerubi le tša mehlare ya mepalema ka go latelana ga tšona go fihla serepoding, mokerubi a latela mopalema, bjalo bjalo. Mokerubi yo mongwe le yo mongwe o be a na le difahlego tše pedi:


text:
sefahlego sa motho sa go lebelela mopalemeng ka thoko ye nngwe, le sa tau sa go lebelela mopalemeng ka thoko ye nngwe. Di be di tlokilwe bjalo mo gohle Tempeleng.


text:
Go tloga fase go fihla serepoding sa mojako wa Tempele mo lebotong go be go tlokilwe diswantšho tša bakerubi le tša mepalema.


text:
Bophara le bogodimo bja mojako wa phapoši ya gare bo be bo lekana. Pele ga mojako wa Felo mo Gokgethwakgethwa go be go na le selo se se swanago le


text:
aletare ya dikota. E be e le ya metara o tee le seripa go ya godimo, le metara o tee botelele, le metara o tee bophara. Dikota tša yona tša dikhutlo le bogato bja yona le mahlakore a yona ka moka e be e le tša dikota. Monna yoo a re go nna: “Ye ke yona tafola ye e emego pele ga Morena.”


text:
Phapoši ya gare le Felo mo Gokgethwakgethwa di be di na le mejako ya mabati a mabedi ye nngwe le ye nngwe.


text:
Mo mabating a phapoši ya gare go be go tlokilwe diswantšho tša mehlare ya mepalema le bakerubi, go no swana le mabotong. Mathudi a Tempele a be a na le tlhaka ya dikota ka pele.


text:
Ka mahlakoreng a mathudi mabotong go be go na le mafasetere a mapheko, gomme gona moo mabotong go tlokilwe diswantšho tša mehlare ya mepalema ka mo le ka mo.


text:
Ke moka monna yoo a nkiša ka leboa ka kgorong ya ka ntle, a nkiša diphapošing tše di lebanego le kgoro ya Tempele, le moago wo o lego ka leboa.


text:
Moago woo e be e le wa dimetara tše masome a mahlano ka botelele, le tše masome a mabedi le tše tlhano ka bophara. Mojako wa wona o be o le ka leboa.


text:
Go lebana le lebala la dimetara tše lesome le le bego le kgomagane le kgoro ya ka gare, le go lebana le lebato la kgoro ya ka ntle go be go na le diphapoši tše di lebelelanego mabatong a mararo a a hlatlaganego.


text:
Mo pele ga diphapoši go be go na le megorogohlo ye e išago ka diphapošing tšeo, bophara bja yona e le dimetara tše tlhano, mme botelele e le dimetara tše masome a mahlano. Mejako ya yona e be e lebeletše leboa.


text:
Diphapoši tša lebatong la ka godimo di be di pitlagane go feta tša lebatong la ka fase le la gare, ka gore di be di agetšwe moragonyana.


text:
Diphapoši tša mabatong ao ka mararo di be di se na dikokwane, di sa swane le meago ya dikgoro; ke ka baka leo diphapoši tša ka godimo di bego di agetšwe moragonyana go tša ka fase ga tšona, le go tša gare.


text:
Go bapa le diphapoši ka ntle go be go na le leboto la dimetara tše masome a mahlano ka botelele le eya ka kgorong ya ka ntle.


text:
Botelele bja moago wa diphapoši tšeo di lebeletšego kgorong ya ka ntle e be e le dimetara tše masome a mabedi le tše tlhano, kganthe bja diphapoši tšeo di lebeletšego Tempeleng e be e le dimetara tše masome a mahlano.


text:
Ka bohlabela diphapoši tša ka fase di be di na le mojako wa go tsena ge motho a etšwa ka kgorong ya ka ntle.


text:
Go bapa le leboto la kgoro ya ka ntle ka lehlakoreng la lona la ka borwa go be go na le diphapoši tše di lebeletšego ka kgorong ya Tempele le go wona moago wa diphapoši.


text:
Mo pele ga diphapoši go be go na le mogorogohlo. Diphapoši tše di be di swana le tšela tša ka leboa. Di be di lekana natšo ka botelele le ka bophara, di swana natšo le ka sebopego, le mejako ya tšona e swana.


text:
Go be go na le mogorogohlo ka fase ga diphapoši tša ka lehlakoreng la ka borwa la moago. Mathomong a mogorogohlo wo wa go bapa le leboto go leba ka bohlabatšatši go be go na le mojako wo go tsenwago ka wona ka diphapošing.


text:
Monna yoo a re go nna: “Diphapoši tše di lego ka leboa le ka borwa tše di lebeletšego ka kgorong ya Tempele ke tše dikgethwa, tše baprista ba ba tsenago ka mo go lego Morena ba jelago dikabelo tše dikgethwakgethwa ka go tšona. Ka ge diphapoši tša gona e le tše dikgethwa, baprista ba tla bea dikabelo tše dikgethwakgethwa ka gare ga tšona: dikabelo tša bupi le dihlabelo tša tshwarelo ya dibe le tša dihlabelo tša tefelo ya tšona.


text:
Ge baprista ba ile ba tsena ka Felo mo Gokgethwa, ba se ke ba tšwela ka kgorong ya ka ntle ba se ba apola diaparo tše ba bego ba di apere ge ba hlankela Morena, ba di tlogele moo, gobane diaparo tšeo ke tše dikgethwa. Ba apare tša bona pele ba tšwela ka ntle mo go kgobokanego setšhaba.”


text:
Ge monna yoo a seno fetša go ela bokagare bja lebala la Tempele, o ile a nntšhetša ka ntle ka kgoro ya ka bohlabatšatši, gomme a ela setsha sa Tempele.


text:
A ela lehlakore la ka bohlabatšatši ka lehlaka la go ela, gomme lona ya ba la dimetara tše makgolo a mabedi le tše masome a mahlano.


text:
Ke moka a ela lehlakore la ka leboa, le lona ya ba la dimetara tše makgolo a mabedi le tše masome a mahlano.


text:
A ela lehlakore la ka borwa, le lona ya ba la dimetara tše makgolo a mabedi le tše masome a mahlano.


text:
A ya ka lehlakoreng la ka bodikela, a le ela, gomme le lona ya ba la dimetara tše makgolo a mabedi le tše masome a mahlano.


text:
Ya ba ge a etše mathoko ka mane a leboto la thetemotse; botelele bja lona ya ba dimetara tše makgolo a mabedi le tše masome a mahlano, bophara le bjona ya ba dimetara tše makgolo a mabedi le tše masome a mahlano. Leboto leo ya ba la go aroganya sekgoba se sekgethwa le se e sego se sekgethwa.


text:
gomme moo ka bona letago la Modimo wa Israele le etšwa bohlabatšatši. Modumo wa lentšu la gagwe wa kwagala bjalo ka wa maphoto a lewatle, gomme lefase la bonegelwa ke letago la gagwe.


text:
Pono yeo e be e swana le yela ke bego nkile ka e bona mola Modimo a etla go fediša Jerusalema, le yela ke bego nkile ka e bona kua nokeng ya Kebara. Ke moka ka itahlela fase ka sefahlego.


text:
Moya wa Morena wa nkuka wa ntsentšha ka kgorong ya ka gare, moo ke ilego ka bona Tempele e tletše letago la Morena.


text:
a re: “Wena motho wa nama, felo fa ke mo go lego setulo sa ka sa bogoši, le mo ke khutšišago maoto. Ke mo ke tlago dula gare ga Baisraele go ya go ile. Setšhaba sa Israele le magoši a sona ba ka se sa tsoga ba gobošitše leina la ka ka go khunamela medimo ye mengwe, goba ka go boloka dikgoši tša bona mo lefelong le.


text:
Dikgoši di phutše mojako wa mošate go bapela le wa Tempele ya ka, mo e lego gore nna le bona re arogantšwe fela ke leboto. Ba gobošitše leina la ka le lekgethwa ka tše di šišimišago tše ba di dirilego, ka gona ka ba fediša ke galefile.


text:
Bjale ba swanetše go lesa go khunamela medimo ye mengwe, gomme ba tloše ditopo tša dikgoši tša bona. Ge ba ka dira bjalo ke tla dula gare ga bona go ya go ile.


text:
“Wena motho wa nama, o hlalošetše setšhaba sa Israele ka Tempele yeo, gomme ba lebeledišiše seswantšho sa yona. O ba lemoše gore ba inyaletše makgopo a bona.


text:
Ge ba ka inyaletša tšohle tše ba di dirilego, o ba hlalošetše seswantšho sa Tempele: seemo sa yona, mejako le masoro, sebopego sa yona, peakanyo ya dilo ka moka, le melao le melawana yohle ya yona. O di ngwale ba go lebeletše, gore ba tle ba lemoge seemo sa yona mme ba phethe melao ya yona ka moka.


text:
Molao wa Tempele šo: Sekgoba sohle se se potapotilego Tempele godimo ga thaba le se tšee e le se sekgethwakgethwa.”


text:
Šedi dikelo tša aletare, tša ge go šomišwa kelo ya go swana le ye e šomišitšwego ge go elwa Tempele. Aletare e be e na le mosele wa disentimetara tše masome a mahlano go iša fase, le masome a mahlano bophara, le morumo wa disentimetara tše masome a mabedi le tše tlhano bophara. Bophagamo bja aletare ka boyona bo be bo le ka mokgwa wo:


text:
Go tloga fase moseleng go fihla serepoding sa ka fase e be e le metara o tee go ya godimo, le disentimetara tše masome a mahlano bophara. Go tloga serepoding se senyenyane go fihla go se segolo e be e le dimetara tše pedi go ya godimo, le disentimetara tše masome a mahlano bophara.


text:
Bophagamo bja karolo ya aletare yeo dihlabelo di bego di tšhumelwa go yona e be e le dimetara tše pedi, gomme go tloga karolong yeo go ya godimo go be go tlomogile manakana a mane.


text:
Karolo ye e be e lekalekana ka mathoko ohle, e le dimetara tše di selelago ka botelele, le tše di selelago ka bophara.


text:
Serepodi sa ka godimo se be se lekalekana ka mahlakoreng ohle, e le dimetara tše di šupago ka botelele, le tše di šupago ka bophara, se na le morumo wa disentimetara tše masome a mabedi le tše tlhano ka bophara. Mosela wa go dikologa aletare e be e le wa disentimetara tše masome a mahlano. Manamelo a go namelela aletareng a be a le ka lehlakoreng la ka bohlabatšatši.


text:
Monna yoo a re go nna: “Wena motho wa nama, Morena, Mong wa bohle o re: Ditaelo tša go dira dihlabelo tša go tšhungwa ka moka le tša go foka aletare ka madi ge e agilwe šedi:


text:
Baprista bale ba kgoro ya Lefi ba e lego ditlogolo tša Tsadoko ke bona fela ba ba swanetšego go tla pele ga Morena go mo hlankela. Morena, Mong wa bohle, o go laela gore o ba fe powana e be sehlabelo sa tshwarelo ya dibe.


text:
O tšee madi a mangwe a yona o tlotše manakana a aletare ka ona, le dikhutlo tša serepodi sa ka godimo ka dine, le morumo ka moka. Ka mokgwa woo o tla be o hlwekiša aletare ebile o e kgethwafatša.


text:
O tšee powana yeo ya go dira sehlabelo sa tshwarelo ya dibe o e tšhumele lefelong leo le se kgethetšwego ka ntle ga setsha sa Tempele.


text:
Ka tšatši le le latelago o tšee phooko ye e se nago bosodi o dire sehlabelo sa tshwarelo ya dibe ka yona. O boeletše o hlwekiše aletare ka wona mokgwa wola o dirilego ka madi a powana.


text:
Ge o feditše go e hlwekiša, o tšee powana le kgapa ya mohlape wa gago, bobedi e be tše di se nago bosodi,


text:
o di iše go Morena. Baprista ba di gaše ka letswai gomme ba mo tšhumele tšona e le sehlabelo sa go tšhungwa ka moka.


text:
Matšatšing a a šupago o dire sehlabelo sa tshwarelo ya dibe ka diruiwa tša mohlape wa gago, ka phooko le ka powana le ka kgapa tšatši le lengwe le le lengwe. Ka moka ga tšona e be tše di se nago bosodi.


text:
Ge matšatši ao a fetile, go tloga ka tšatši la seswai baprista ba thome go le direla dihlabelo tša go tšhungwa ka moka le dihlabelo tša kagišano aletareng. Ke mo le tlago nkgahla. O realo, Morena, Mong wa bohle.”


text:
Monna yoo a mpušetša lesorong la ka ntle la Tempele le le lebeletšego bohlabatšatši. Lesoro leo le be le tswaletšwe,


text:
gomme Morena a re go nna: “Lesoro le le dule le tswaletšwe, le se ke la bulwa. Go se be le motho yo a tsenago ka lona. Le dule le tswaletšwe, ka gobane nna, Morena Modimo wa Israele, ke tsene ka lona.


text:
Ke kgoši fela yo a dumeletšwego go yo jela dijo tše dikgethwa go lona pele ga ka. A ye gona ka tsela ya lona ya mathudi, a be a tšwe ka yona.”


text:
Monna yoo a nntšha ka lesoro la ka leboa a nkiša pele ga Tempele. Ya re ge ke lebelela, ka bona Tempele ya Morena e tletše letago la gagwe. Ka itahlela fase ka sefahlego,


text:
gomme Morena a re go nna: “Wena motho wa nama, o ele hloko tšohle tše o di bonago ka mahlo, gape o di kwago ka ditsebe mabapi le tšohle tše ke go botšago tšona ka melao le melawana ya Tempele ya ka. O šetše gabotse gore ke batho bafe ba ba dumeletšwego go tsena le go tšwa ka Tempeleng, le ba ba sego ba dumelelwa.


text:
“O botše setšhaba seo sa dingangele sa Israele gore nna, Morena, Mong wa bohle, ke re: Lena setšhaba sa Israele, tlogelang tšohle tše di šišimišago tše le di dirago!


text:
Le tšhilafaditše Tempele ya ka ka go dumelela bafaladi ba mašoboro, batho ba ba sa ntlhomphego, gore ba tsene ka Tempeleng ya ka ge le ntlišetša makhura le madi e le kabelo ya dijo. Ka gona le lahlile kgwerano ya ka ka tšohle tše di šišimišago tše le di dirilego.


text:
Ga se la phetha ditirelo tše dikgethwa ka Tempeleng ya ka, eupša le dirile gore di phethwe ke bafaladi.


text:
“Nna, Morena, Mong wa bohle, ke re: Mofaladi wa lešoboro, yo a sa ntlhomphego, a se tsene ka Tempeleng ya ka, ešita le bafaladi ba ba tswakanego le Baisraele.”


text:
“Balefi bale ba go kgeloga ba na le Baisraele ka moka ba khunamela medingwana ba tla otlelwa sebe sa bona.


text:
Ba ka no ntlhankela ka Tempeleng ka go hlokomela masoro le go dira modiro wa ka Tempeleng. Ba ka no hlaba diruiwa tšeo batho ba di tlišago gore ka tšona go dirwe dihlabelo tša go tšhungwa ka moka, le dihlabelo tše dingwe, gomme ba ba modirong wa go direla setšhaba dihlabelo.


text:
Fela ka ge ba ile ba khunamela medingwana, seo ba se direla setšhaba sa Israele, gomme ka go dira bjalo ba diriša setšhaba sebe, nna, Morena, Mong wa bohle, ke ikanne gore ke tla ba otlela sebe seo sa bona.


text:
Ba se ke ba mpatamela ba tlo ntlhankela e le baprista, goba ba batamela se sengwe sa tše dikgethwa tša ka, goba ba batamela dikabelo tše dikgethwakgethwa. Ke ka mo ba tlago goboga ka baka la tše di šišimišago tše ba ilego ba di dira.


text:
“Baprista ba Balefi ba e lego ditlogolo tša Tsadoko bona ba ile ba no fela ba botegela mediro ya ka Tempeleng ya ka mola Baisraele ba kgeloga. Ke ka baka leo bjale e lego bona bao ba swanetšego go mpatamela gore ba ntlhankele, ba nkabele makhura le madi a dihlabelo.


text:
Ke bona fela ba ba swanetšego go tsena ka Tempeleng ya ka, le go batamela tafoleng ya ka ba ntlhankela, gomme ba swara tirelo ya ka Tempeleng.


text:
Ge ba tsena ka masoro a go ya ka kgorong ya ka gare ya Tempele ba apare diaparo tša mašela. Ba se ke ba apara seaparo sa boya ge ba le modirong wa bona ka kgorong ya ka gare goba ka Tempeleng.


text:
Ba rwale dikuane tša mašela hlogong, ba apare marokgo a mašela; ba se ke ba apara selo se se kago ba ntšha sethitho.


text:
Pele ba eya ka kgorong ya ka ntle moo go lego setšhaba, ba apole diaparo tše ba bego ba di apere mola ba le modirong wa bona ka Tempeleng, gomme ba di tlogele ka phapošing tše dikgethwa. Ba apare tša bona gore ba tle ba se tšhele setšhaba madimabe a diaparo tša bona tše dikgethwa.


text:
Moprista a se ke a nyala mosadi yo a hladilwego; a nyale fela kgarebe ya Moisraele, goba mohlologadi wa moprista yo a hlokafetšego.


text:
“Baprista ba rute setšhaba sa ka go kgetholla se sekgethwa go se e sego se sekgethwa, le se se hlwekilego go se se sego sa hlweka.


text:
Ge batho ba sekišana kgorong baprista ba ahlole molato woo go ya ka melao ya ka. Ba phethe melao le melawana ya ka menyanyeng ya ka yohle, le Disabatha tša ka ba di kgethwafatše.


text:
“Moprista a se ke a itšhilafatša ka go kgoma setopo, ge e se ge e le sa tatagwe, goba sa mmagwe, goba sa morwediagwe, goba sa morwarragwe, goba sa kgaetšediagwe ye e sego ya nyalwa.


text:
Ka tšatši le a tsenago gape ka lona ka kgorong ya ka gare ya Tempele go dira modiro wa gagwe wa ka Tempeleng a dire sehlabelo sa tshwarelo ya dibe. Ke realo, nna, Morena, Mong wa bohle.


text:
“Baprista ba se ke ba fiwa lefa felo, gobane lefa la bona ke nna. Le se ke la ba fa thoto mo nageng ya Israele, gobane thoto ya bona ke nna.


text:
Ba phele ka dikabelo tša bupi, le dihlabelo tša tshwarelo ya dibe, le dihlabelo tša tefelo ya tšona; le tšohle tše di abetšwego nna mo nageng ya Israele e be tša bona.


text:
Dithakangwaga tšohle tše kaonekaone le dikabelo tšohle tše le ntlišetšago tšona e be tša bona. Hlama ya lena ya mathomo le e fe baprista, ke mo ke tlago atla malapa a lena.


text:
Baprista ba se ke ba ja nonyana goba phoofolo ye e ikhwetšego ka boyona, goba e bolailwego ke phoofolo ye nngwe.”


text:
“Mohla le arola naga le efa kgoro ye nngwe le ye nngwe karolo, seripa se sengwe se arolelwe Morena e le selete se sekgethwa. E be sa dikilometara tše lesome le tše pedi le seripa ka botelele, le tše lesome ka bophara. Sebaka seo ka moka e tla ba se sekgethwa.


text:
Gona mo sebakeng seo go be le setsha sa Tempele sa go lekana ka mathoko ohle a dimetara tše makgolo a mabedi le masome a mahlano ka botelele, le tše makgolo a mabedi le masome a mahlano ka bophara, gomme sona se dikologwe ke sekgoba sa dimetara tše masome a mabedi le tše tlhano ka bophara.


text:
Ka gare ga selete seo se sekgethwa le ele karolo ya dikilometara tše lesome le tše pedi le seripa ka botelele, le tše tlhano ka bophara. Ka go yona go agwe Tempele, e lego gona Felo mo Gokgethwakgethwa.


text:
Karolo ye e be yona ye kgethwa nageng, e be ya baprista ba go hlankela Morena ka Tempeleng. E be ya magae a bona, e be lefelo le lekgethwa la Tempele.


text:
“Karolo ye nngwe ya botelele bja dikilometara tše lesome le tše pedi le seripa, le bophara bja dikilometara tše tlhano e be ya Balefi bao ba dirago mediro ya ka Tempeleng. Gona moo go be le metse ye ba dulago go yona.


text:
“Kgauswi le selete seo se sekgethwa le arole seripa se sengwe sa dikilometara tše lesome le tše pedi le seripa ka botelele, le tše pedi le seripa ka bophara, e be ya motse moo mang le mang wa setšhaba sa Israele a kago dula gona.”


text:
“Kgoši le yona e arolelwe naga ye e lego ka mahlakoreng a mabedi a selete sekgethwa, le a karolo yeo go yona go tlago agwa motse. Ka bodikela e nabele bodikela; ka bohlabatšatši e nabele bohlabatšatši. Botelele bja yona bo lekane le bja karolo ye nngwe ya tše di aroletšwego dikgoro tša Israele. E tloge mollwaneng wa ka bodikela wa naga e yo fihla go wa ka bohlabatšatši.


text:
Karolo ye ya naga ya Israele e tla ba yona ya kgoši, gomme dikgoši tša ka di ka se sa gatelela setšhaba sa ka, eupša di tla tlogelela setšhaba sa Israele naga go ya ka dikgoro tša sona.”


text:
Morena, Mong wa bohle, a re: “Go lekane, lena babuši ba Israele! Tlogelang šiši le kgatelelo. Dirang tše di lokilego le tše di swanelago. Lesang go raka setšhaba sa ka nageng ya sona. Le botšwa ke nna, Morena, Mong wa bohle.


text:
“Seroto le moruswi di lekane ka bogolo, moruswi le seroto bobedi e be tša go tsena galesome ka pitšeng ye go elwago ka yona.


text:
“Dikeloboima tša lena e be tše di latelago: digera tše masome a mabedi di lekana le šekele e tee, dišekele tše masome a a selelago di lekana le mina o tee.


text:
“Dikabelo tša lena e swanetše go ba tše: mabele e be seroto se tee go tše masome a a selelago, garase e be seroto se tee go tše masome a a selelago,


text:
Go tšwa mohlapeng wo mongwe le wo mongwe wa dihuswane tše makgolo a mabedi tša mafulo a Israele go neelwe sehuswane se tee. “Ka dikabelo tšeo ka moka go dirwe dikabelo tša bupi, le dihlabelo tša go tšhungwa ka moka, le dihlabelo tša kagišano, gore setšhaba se swarelwe dibe tša sona.


text:
Yena sa gagwe e tla ba go tliša diruiwa tša go tšhungwa ka moka, le dikabelo tša bupi, le dikabelo tša dino ge setšhaba sa Israele se keteka Monyanya wa Lebalana, le Disabatha, le menyanya ye mengwe. O swanetše go ntšha dihlabelo tša tshwarelo ya dibe, le dikabelo tša bupi, le dihlabelo tša go tšhungwa ka moka, le dihlabelo tša kagišano, gore setšhaba sa Israele se swarelwe dibe tša sona.”


text:
Morena, Mong wa bohle, a re: “Ka letšatši la pele la kgwedi ya mathomo le dire sehlabelo ka poo ye e se nago bosodi, gomme le hlwekiše Tempele.


text:
Moprista a tšee madi a mangwe a sehlabelo se sa tshwarelo ya dibe, a a tlotše dikoteng tša mejako ya Tempele le dikhutlong tša serepodi sa ka godimo sa aletare ka bone ga tšona, le dikoteng tša masoro a go ya ka kgorong ya ka gare.


text:
Ka letšatši la bošupa la kgwedi le dire ka wona mokgwa woo, le direle mang le mang yo a ka nogo ba a dirile sebe a se a ikemišetša, goba a sa tsebe. Ke ka mokgwa wo le swanetšego go hlwekiša Tempele ka wona.


text:
“Ka letšatši la lesome le metšo ye mene la kgwedi ya mathomo le thome go keteka Monyanya wa Paseka. Matšatšing a a šupago go lewe senkgwa se se se nago komelo.


text:
Ka letšatši la mathomo la monyanya kgoši a dire sehlabelo sa tshwarelo ya dibe tša gagwe ka poo le tša setšhaba ka moka sa naga ye.


text:
Tšatšing le lengwe le le lengwe la matšatši ao a go šupa a monyanya a direle Morena sehlabelo sa go tšhungwa ka moka ka dipoo tše di šupago le dikgapa tše di šupago tše di se nago bosodi. A dire le sehlabelo sa tshwarelo ya dibe ka phooko tšatši le lengwe le le lengwe.


text:
Poo ye nngwe le ye nngwe le kgapa ye nngwe le ye nngwe ye a dirago sehlabelo ka yona e emelwe ke kabelo ya bupi ya seroto sa bupi, le moruswi wa makhura a mohlware.


text:
“Tšatši le lengwe le le lengwe la matšatši a a šupago a Monyanya wa Mešaša kgoši a dire ka mokgwa woo ka sehlabelo sa tshwarelo ya dibe, le ka sa go tšhungwa ka moka, a tšhume le kabelo ya bupi le ya makhura a mohlware ka mokgwa woo.”


text:
Morena, Mong wa bohle, o re: “Lesoro la kgoro ya ka gare le le lebeletšego bohlabatšatši le dule le tswaletšwe matšatšing a a selelago a go šoma, eupša ka Sabatha le ka Monyanya wa Lebalana le bulwe.


text:
Kgoši a tsene ka lesoro la mathudi a etšwa ka kgorong ya ka ntle, a yo ema go bapela le kota ya lesoro ge baprista ba le gare ba mo direla sehlabelo sa go tšhungwa ka moka le dihlabelo tša kagišano. Gona moo lesorong a khunamele Morena, a kgone a etšwa gape. Lesoro le dule le butšwe go fihlela mantšiboa.


text:
Ka letšatši la Sabatha le ka Monyanya wa Lebalana setšhaba sohle sa naga ye le sona se khunamele Morena moo pele ga lesoro.


text:
“Ka letšatši la Sabatha kgoši e tlišetše Morena dikwanyana tše di selelago le kgapa e tee tša go dira sehlabelo sa go tšhungwa ka moka, tšohle e be tše di se nago bosodi.


text:
Kgapa a e tliše le kabelo ya bupi bja seroto se tee, gomme dikwanyana a di tliše le kabelo ya bupi bja diroto tša palo ye a e ratago. Seroto se sengwe le se sengwe sa bupi a se tliše le moruswi o tee wa makhura a mohlware.


text:
Ka Monyanya wa Lebalana a tliše powana, dikwanyana tše di selelago, le kgapa, tšohle e be tše di se nago bosodi.


text:
Poo ye nngwe le ye nngwe le kgapa ye nngwe le ye nngwe ye a e tlišago a e tliše le kabelo ya seroto sa bupi, gomme kwanyana ye nngwe le ye nngwe ye a e tlišago, yona a e tliše le kabelo ya bupi bja diroto tša palo ye a e ratago. Seroto se sengwe le se sengwe sa bupi a se tliše le moruswi o tee wa makhura a mohlware.


text:
“Ge setšhaba sa naga ye se etla go khunamela Morena menyanyeng, ba ba tsenago ka lesoro la ka leboa ba tšwe ka la ka borwa ge ba feditše go mo khunamela, gomme ba ba tsenago ka lesoro la ka borwa ba tšwe ka la ka leboa. Go se be le yo a tšwago ka tsela ye a tsenego ka yona, eupša motho a tšwe ka lesoro le a lebanego nalo.


text:
Ka matšatši a mekete le mabakeng a menyanya kabelo ya bupi e be seroto sa bupi, mme e tlišwe le poo goba kgapa; morapedi a tliše kwanyana le kabelo ya bupi bja diroto tša palo ye a e ratago. Seroto se sengwe le se sengwe sa bupi a se tliše le moruswi o tee wa makhura a mohlware.


text:
“Ge kgoši a nyaka go tlišetša Morena sehlabelo sa boithaopo, e ka ba sa go tšhungwa ka moka goba dihlabelo tša kagišano, a bulelwe lesoro le le lebeletšego ka bohlabatšatši la go tsenela ka kgorong ya ka gare. A dire sehlabelo seo sa gagwe sa go tšhungwa ka moka le dihlabelo tša gagwe tša kagišano go no swana le ka letšatši la Sabatha, gomme lesoro le tswalelwe ge a seno tšwa gape.”


text:
“Mosong wa tšatši le lengwe le le lengwe a direle Morena sehlabelo sa go tšhungwa ka moka ka kwanyana ye e se nago bosodi ya ngwaga o tee.


text:
A tliše le kabelo ya bupi mosong wo mongwe le wo mongwe, e be bja dikilokramo tše pedi, le litara e tee ya makhura a mohlware a go duba bupi bjoo. Kabelo ye ya bupi ye e neelwago Morena ke taelo ya go ya go ile.


text:
Kwanyana yeo le bupi le makhura a mohlware di abelwe Morena mosong wo mongwe le wo mongwe go ya go ile.”


text:
Morena, Mong wa bohle, o re: “Ge kgoši e ka arolela yo mongwe wa barwa ba gagwe naga ye a e filwego e le bohwa, karolo yeo e tla be e filwe le ditlogolo tša gagwe. E tla ba bohwa bja bona.


text:
Eupša ge kgoši e ka arolela mohlanka wa yona naga, e tla ba ya mohlanka yoo go fihlela fela Ngwageng wa Poetšo, ya kgona e boela go kgoši. Ke barwa ba gagwe fela ba ba lebanwego ke karolo ye ya bohwa bja tatagobona.


text:
Kgoši e se ke ya amoga batho naga ye e lego bohwa bja bona, ya ba raka karolong ya bona ya naga. Naga ye a e fago barwa ba gagwe e le bohwa e be ke karolo ya naga ye a e aroletšwego, gore go se be le yo mongwe wa setšhaba sa ka yo a amogwago se e lego sa gagwe.”


text:
Ke moka monna yoo a ntsentšha ka kgorong ya ka gare ka mojako wo o lego ka thoko ga lesoro, a nkiša diphapošing tše dikgethwa tša baprista tše di lebeletšego leboa, a mpontšha felotsoko ka thoko ya bodikela bja diphapoši tšeo.


text:
A re: “Fa ke mo baprista ba swanetšego go apea dinama tša dihlabelo tša tshwarelo ya dibe, le tša dihlabelo tša tefelo ya tšona, le go apea dikabelo tša bupi, gore go se be le selo se sekgethwa se se ntšhetšwago ka kgorong ya ka ntle, mme setšhaba sa tšhelwa madimabe.”


text:
Ke moka a ntsentšha ka kgorong ya ka ntle, mme a ntshepetša le dikhutlo tša yona ka bone bja tšona; a mpontšha gore khutlong ye nngwe le ye nngwe go na le kgorwana ya dimetara tše masome a mabedi ka botelele, le tše lesome le tše tlhano ka bophara. Dikgorwana tše di be di lekana ka bogolo.


text:
Ye nngwe le ye nngwe e be e na le leboto la maswika ka gare go e dikologa, le dibešo tše di ageletšwego lebotong.


text:
Monna yoo a re go nna: “Ye ke merale yeo bahlanka ba ka Tempeleng ba swanetšego go apeela ka go yona dihlabelo tšeo setšhaba se di dirago.”


text:
Monna yoo a nkiša mojakong wa Tempele. Ka bona meetse a etšwa ka fase ga serepodi sa Tempele a elela bohlabela, thoko yeo Tempele e bego e lebeletše ka gona. A be a elela ka fase ga lehlakore la ka borwa la Tempele a tšwelela ka borwa bja aletare.


text:
Ke moka monna yoo a nntšha ka sekgobeng sa Tempele ka lesoro la ka leboa, gomme a ntikološa a nkiša lesorong le le lebeletšego bohlabela. Ka lehlakoreng la ka borwa go be go ela moelanyana wa meetse.


text:
Monna yoo a ela dimetara tše makgolo a mane le masome a a selelago go ya bohlabela ka lehlaka la gagwe, gomme a mpotša gore ke tshele moela. Meetse ao a be a nkgoma ka dikgokgoilane fela.


text:
A nama a ela dimetara tše dingwe tše makgolo a mane le masome a a selelago, a mpotša gore ke tshele, gomme meetse a nkgoma ka dikhuru. A ela gape dimetara tše dingwe tše makgolo a mane le masome a a selelago go theoga, mme ge ke tshela gape meetse a nkgoma ka letheka.


text:
A buša a ela tše dingwe tše makgolo a mane le masome a a selelago, gomme moo moela o be o iša kudu mo e lego gore ke be ke sa kgone go o tshela. O be o tshelega fela ka go thala.


text:
A re go nna: “Wena motho wa nama, na o bone taba ye gabotse?” Ke moka a mpušetša leribeng la noka yeo,


text:
A re go nna: “Moela wo o elela seleteng sa ka bohlabela gomme o theogela ka moeding wa Jordane, wa fetela Lewatleng le le Hwilego. Ge o tsena ka Lewatleng le le Hwilego o ntšha meetse a lewatle leo letswai.


text:
Mo gongwe le mo gongwe mo o fetago gona o tla tliša bophelo. Ka fao gohle mo o putlago gona go tla ba le diphoofolo tša mehutahuta le dihlapi tše dintši.


